༄༅། །སྲིད་ཞིའི་རྣམ་འདྲེན་༸གོང་ས་༸སྐྱབས་མགོན་ཆེན་པོ་མཆོག་ནས་བོད་རིགས་སེར་སྐྱ་མང་ཚོགས་ལ་བླང་དོར་བྱེད་སྒོའི་སྐོར་སྩལ་བའི་བཀའ་སློབ་ཕྱོགས་བསྡེབས་བཞུགས་སོ། །

པོད་གཉིས་པ།

© 2020 Gaden Phodrang Trust
(Office of His Holiness the Dalai Lama)
All rights reserved

༸གོང་ས་༸སྐྱབས་མགོན་ཆེན་པོའི་ཟབ་གསང་གསུང་གི་བདུད་རྩིར་ལོངས་སུ་སྤྱོད་པའི་སྐལ་ལྡན་དོན་གཉེར་ཅན་རྣམས་ཀྱི་རེ་འདོད་སྐོང་ཕྱིར། རྣམ་གྲྭ་ཐུབ་བསྟན་ཡར་འཕེལ་གྱིས་དཔར་རྩ་མཁོ་སྤྲོད་གནང་བ་ལྟར། དགའ་ལྡན་ཕོ་བྲང་གསུང་འབུམ་ཕྱོགས་སྒྲིག་ཁང་ནས་འཕྲུལ་དེབ་ཏུ་བསྒྲིགས་ཏེ་འགྲེམ་སྤེལ་ཞུས་པ་ལ། རྒྱ་ཆེའི་ཀློག་པ་པོ་རྣམས་ཀྱིས་ནོར་འཁྲུལ་ཡོ་བསྲང་གི་དགོངས་ཚུལ་ལྷུག་པོར་གསུང་བའི་རེ་བ་ཞུ།

འབྲེལ་ཡུལ་ཞལ་བྱང༌།

Gaden Phodrang Trust

Thekchen Choeling

McLeod Ganj – 176219

Dharamsala (H.P.) INDIA

+91-1892-221343

+91-1892-221879

sungbum@dalailama.com

www.dalailama.com

www.gyalwarinpoche.com

༄༅། །ཕྱི་ལོ་ ༡༩༨༡ ཟླ་ ༧ ཚེས་ ༡༤ ཉིན་ཨ་རིར་དུས་འཁོར་གསུང་ཆོས་སྐབས་བོད་མི་ཚོར་སྩལ་བའི་བཀའ་སློབ།

ཀ༽ སྟོན་པའི་བསླབ་བྱ་དང་། ཡ་རབས་སེམས་བཟང་།

ང་རང་ཚོ་ཐུག་པར་ཧ་ཅང་དགའ་པོ་བྱུང༌། དུས་འཁོར་དབང་ཆེན་ཞུ་རྒྱུའི་དོན་དུ་ཁྱེད་རང་ཚོ་ཆེད་མངགས་དོ་སྣང་ཆེན་པོ་བྱས་ཏེ་འབྱོར་བ་རེད། ཡག་པོ་བྱུང་འདུག ཁ་སང་བཀའ་ཆོས་སར་བརྗོད་པ་བཞིན། གཙོ་ཆེ་ཤོས་ང་ཚོ་ཚང་མས་སེམས་རྒྱུད་བཟང་པོ་བྱེད་དགོས། མི་ཡ་རབས་བྱེད་དགོས་པ་དེ་ཤིན་ཏུ་གལ་ཆེན་པོ་རེད། ཚེ་ཕྱི་མ་དང་། ཐག་རིང་པོའི་སྐད་ཆ་བཤད་མི་དགོས་པར་མི་ཚེ་འདི་གའི་རིང་ལ་ཇི་ཙམ་གྱི་མི་ཡ་རབས་པ་དང༌། སྤྱོད་པ་བཟང་པོ་བྱུང་ན་ཉིན་རེ་ཉིན་རེའི་སྡོད་བཟོད་བདེ་བ་ཞིག་དང༌། སེམས་སྐྱིད་པ། རོགས་པ་ཚང་མ་བག་ཕེབས་པ། མི་ཚང་མས་རང་བཞིན་གྱི་དགའ་པོ་བྱེད་རྒྱུ་ཞིག་ཆགས་ཡོང་གི་རེད། ང་རང་ཚོ་ཚང་མས་ཆོས་དོན་དུ་གཉེར་གྱི་ཡོད། ནང་པ་སངས་རྒྱས་པའི་ཆོས་ཀྱི་བསླབ་བྱའི་རྩ་བ་ནི་སེམས་བཟང་པོ་བྱེད་རྒྱུ་དེ་ཡིན། སེམས་རྒྱུད་དུལ་པོ་ཞིག་དང༌། མི་ཡ་རབས་ཤིག་བྱས་ན་སོ་སོ་འཕྲལ་དུ་སྐྱིད་པོ་གཅིག་དང༌། བག་ཕེབས་པོ་ཡོང་གི་རེད། སེམས་ནང་ལ་ཞི་ཞིང་དུལ་བ་དང་བག་ཕེབས་པོ་ཞིག་མ་བྱུང་ན་སྐྱིད་པོ་ཡོང་རྒྱུ་ཁག་པོ་རེད།

སྟོན་པ་སངས་རྒྱས་ཀྱི་བསླབ་བྱ་སེམས་དུལ་པོ་དང༌། སེམས་བཟང་པོ་བྱེད་དགོས་གསུངས་པ་དེ་ཚེ་ཕྱི་མ་ཁས་མ་བླངས་པར་ཚེ་འདི་ག་འབའ་ཞིག་གི་བསམ་བློ་གཏོང་མཁན་ལ་ཡང་བསླབ་བྱ་དེ་ཤིན་ཏུ་རྩ་བ་ཆེན་པོ་དང༌། སྤུས་དག་པོ་ཞིག་ཡིན། ང་རང་ཚོ་ཚང་མ་སྟོན་པ་བཀའ་དྲིན་ཅན་ལ་སྐྱབས་སུ་མཆི་བཞིན་ཡོད། དཔེར་ན་ང་རང་ལ་ཆ་བཞག་ན་ཡང༌། སྟོན་པ་སངས་རྒྱས་ཀྱི་བསླབ་བྱ་སེམས་བཟང་པོ་བྱེད་དགོས་པ་དང༌། གཞན་ཕན་ཡག་པོ་བྱེད་དགོས་པར་གསུངས་པའི་བསླབ་བྱ་དེ་ཉལ་ལངས་འགྲོ་འདུག་གང་གི་སྐབས་སུ་ཡང་དེ་བསམ་བློ་འཁོར་ཡོང་དུས་དངོས་གནས་དྲང་གནས་བསླབ་བྱ་དེ་རྩ་བ་ཆེན་པོ་དང༌། ཁ་ཡོད་ལག་ཡོད་ཀྱི་སེམས་ལ་ཤིན་ཏུ་ཕན་པོ་ཡོང་གི་འདུག སོ་སོའི་སེམས་ནང་ལ་གཞན་ཕན་བྱེད་རྒྱུའི་བསམ་བློ་དང༌། ཡ་རབས་བྱེད་རྒྱུའི་བསམ་བློའི་གོམས་པ་གང་འཚམ་ཞིག་ཡོད་ན་གྲ་མ་འགྲིགས་ཤིག་དོན་ནའང་སྐབས་དེར་ཅ་མ་སིང་བསམ་པ་དྲན་གྱི་འདུག ཡིན་ན་ཡང་དེ་ནི་ག་ལེ་ག་ལེར་ཡལ་འགྲོ་རྒྱུ་རེད། རྩ་བ་གཞན་ཕན་བསྒྲུབ་རྒྱུའི་བསམ་བློ་དེ་གང་ལ་གང་འཚམ་གྱི་བརྟན་པོ་ཞིག་ལས་སེམས་ནང་ཡུན་རིང་པོ་སྡོད་ཀྱི་མི་འདུག

གཞན་ཕན་སྒྲུབ་སྟངས་དེ་ཡང་ང་རང་ཚོའི་ནང་པའི་ཆོས་ཀྱི་ནང་ལ་མི་ཚེ་གཅིག་གི་དོན་དག་དང༌། ཉི་མ་གཅིག་གཉིས་ཀྱི་དོན་དག་ཙམ་མ་ཡིན་པར། བསྐལ་པ་ནས་བསྐལ་པ་དང་། སྐྱེ་བ་ནས་སྐྱེ་བ། མདོར་ན་སྤྱོད་འཇུག་ལས་གསུངས་པ་བཞིན། ཇི་སྲིད་ནམ་མཁའ་མ་ཟད་བར་དང༌། སྡུག་བསྔལ་གྱིས་མནར་བའི་སེམས་ཅན་ནམ་ཡོད་ཀྱི་བར་ལ་གཞན་དོན་བསྒྲུབ་རྒྱུའི་བསམ་བློ་སྐྱེས་ནས་ཡོང་དུས་སྙིང་སྟོབས་སྐྱེ་བའི་བསླབ་བྱ་དངོས་གནས་ཧ་ལས་པ་ཞིག་རེད། ང་རང་ཚོས་ནང་པ་སངས་རྒྱས་པའི་ཆོས་ཀྱི་བསླབ་བྱ་རྣམས་སོ་སོས་ཉམས་ལེན་བྱས། དངོས་གནས་དྲང་གནས་རང་ཉིད་ཀྱི་ཉིན་རེའི་འཚོ་བའི་ནང་ལ་སྤྱོད་ཐུབ་པ་ཞིག་བྱུང་ན་སེམས་བག་ཕེབས་པ་དང་། སྙིང་སྟོབས་སྐྱེ་བ། སེམས་བཟོད་བདེ་བ་ཡོང་བ་སོགས་ལ་ཕན་ཐོགས་ཤིན་ཏུ་ཆེན་པོ་ཡོད།

ང་རང་ཚོས་ཁ་ན་བླ་མ་དཀོན་མཆོག་མཁྱེན་ཞེས་ཤོད་ཀྱི་ཡོད། རང་ཉིད་ཀྱིས་ནང་པའི་ཆོས་ལ་དད་པ་དང༌། དགའ་མོས་བྱེད་ཀྱི་ཡོད་ལ། ཁ་ནས་སྐྱབས་འགྲོ་བཏོན་པ་ཙམ་གྱིས་མི་འགྲིགས་པར་སྐྱབས་འགྲོའི་བསླབ་བྱ་རྣམས་སེམས་ལ་བཅངས་ནས་ངོ་ཐོག་ལག་ལེན་བསྟར་རྒྱུ་དེ་དངོས་གནས་གལ་ཆེན་པོ་རེད། ངོས་ནས་རྟག་ཏུ་ཤོད་མུས་ལྟར། ང་རང་ཚོས་སྐབས་རེ་སྣང་བ་སྐྱིད་པོའི་ཆོས་ལྟ་བུ་ཆགས་ཏེ་ཁ་ནས་ཆོས་ཤོད་རྒྱུ་ཡོད་ལ། ལག་ལེན་གྱི་ཐོག་ཏུ་ཁ་ཆག་སྣ་རལ་བྱུང་སྐབས་ཆོས་བརྗེད་དེ་རྒྱག་རེས་རྒྱག་དགོས་སར་རྒྱག་རེས་བརྒྱབ། ཁ་བཏང་དགོས་སར་ཁ་བཏང༌། འཁྲུག་པ་རྒྱག་དགོས་སར་འཁྲུག་པ་བརྒྱབ་སྟེ་སྡོད་པ་དེ་མ་འགྲིགས་པ་རེད།

ཆོས་ཀྱི་བསླབ་བྱའི་ནང་ང་རང་ཚོ་སེམས་རྒྱུད་བཟང་པོ་བྱེད་དགོས་པ་དང༌། མི་ཚང་མ་མཐུན་པོ་བྱེད་དགོས་པ། རིགས་དྲུག་གི་སེམས་ཅན་ཐམས་ཅད་སོ་སོའི་ཕ་མར་གྱུར་པ་ཤ་སྟག་དང༌། དེ་ཡང་དྲིན་ཆེན་ཤ་སྟག་རེད། དེ་དག་ལ་ཕན་འདོགས་དགོས་ཞེས་གསུངས་པ་ལྟར་ང་རང་ཚོས་དུས་རྒྱུན་ལྡན་ནས་གཅིག་གིས་གཅིག་ལ་རོགས་ཕན་ཡག་པོ་བྱེད་པ་དང་། གཅིག་གིས་གཅིག་ལ་ཕན་སེམས་བྱེད་རྒྱུ་དེ་ཤིན་ཏུ་གལ་ཆེན་པོ་ཡིན་པས་དེ་ཁྱེད་རང་ཚོས་རྒྱུན་དུ་སེམས་ལ་བཅང་དགོས།

ཁ༽ དུས་འཁོར་གྱི་ཐུན་དྲུག་དང་། མདོར་བསྡུས་སྣེ་འཛོམས།

ད་རེས་དུས་འཁོར་དབང་ཆེན་ཞུས་ནས་འདོན་ཐུབ་ན་དུས་འཁོར་བླ་མའི་རྣལ་འབྱོར་དེ་ཉིན་རེར་ཚར་དྲུག་བཏོན་ཐུབ་ན་ཐུན་དྲུག་གི་གོ་ཆོད་ལ། སྤུས་དག་པོ་ཡོད། གལ་སྲིད་དེ་ལྟར་མ་ལྕོགས་ན། ཉིན་རེར་ཐུན་རེ་ཙམ་མ་ཆགས་པ་འདོན་ཐུབ་ན་ཡག་པོ་རེད། དུས་འཁོར་བླ་མའི་རྣལ་འབྱོར་འདི་ཉིད་ཀྱི་ནང་དོན་ལེགས་ལ། ཉིན་དང༌མཚན་མོ་དྲན་དགོས་པ་དེ་རིགས་དྲན་གསོ་གཏོང་རྒྱུ་ཆ་ཚང་ཡོད་པའི་ཐོག་ལ། དུས་འཁོར་གྱི་ལྷ་སྒོམ་རྒྱུ་དང༌། དུས་འཁོར་གྱི་སྔགས་བགྲང་རྒྱུ་སོགས་ཆ་ཚང་ཡོད། ཆོ་ག་མདོར་བསྡུས་ཡིན་ན་ཡང་མདོར་བསྡུས་ལ་དཔགས་པའི་སྣེ་ཁ་འཛོམས་པོ་དང༌། དོན་དག་ཆ་ཚང་པོ་སྤུས་དག་པོ་ཞིག་ཡོད། དུས་འཁོར་བླ་མའི་རྣལ་འབྱོར་དེ་ཉིན་རེར་ཚར་རེ་འདོན་ཐུབ་ན་ཡག་པོ་ཡོང་གི་རེད། མཐའ་མ་དེ་ཡང་མ་ཐུབ་ན་དུས་འཁོར་གྱི་སྔགས་གང་འཚམ་རེ་ཆག་མེད་བགྲང་ཐུབ་ན་ཕན་གྱི་རེད།

ག༽ སྟོན་པའི་བསླབ་བྱ་དང་། བོད་མིའི་གོམས་གཤིས།

བོད་ནང་ལ་ཡོད་མཁན་བོད་པ་ཚོ་རང་བཞིན་གྱིས་རྒྱ་མི་དང་མི་འདྲ་བའི་གཤིས་ཀ་ལེགས་པ་དང༌། ཀུན་སྤྱོད་བཟང་བ་ཡོད་པ་དེ་མང་པོ་ཞིག་གིས་མཐོང་གི་ཡོད། བར་ལམ་བོད་ལ་ལྟ་སྐོར་ལ་འགྲོ་མཁན་ཕྱི་རྒྱལ་བ་འགའ་ཞིག་ཐུག་འཕྲད་བྱུང༌། དེ་དག་མང་ཆེ་བས་བོད་པའི་གཤིས་ཀ་དང༌། རྒྱ་མིའི་གཤིས་ཀ་གཏན་ནས་མི་འདྲ་ཞིང་། བོད་པའི་གཤིས་ཀ་ཧ་ཅང་ཡག་པོ་འདུག དཀའ་ངལ་དེ་ལྟ་བུའི་འོག་དང༌། དངངས་སྐྲག་དེ་ལྟ་བུ་ཞིག་གི་འོག་ལ་བསྡད་ཡོད་ཀྱང་རང་བཞིན་གྱིས་བག་ཕེབས་པོ་དང༌། སྣང་བ་སྐྱིད་པོའི་རྣམ་འགྱུར་ཡོད་མཁན། གྲོགས་པོའི་རྣམ་འགྱུར་བཟང་པོ་ཡོད་པ་ཧ་ཅང་ཡག་པོ་འདུག རྒྱ་མི་དང༌། བོད་པའི་རྣམ་འགྱུར་གྱི་ཁྱད་པར་ཤིན་ཏུ་ཆེན་པོ་འདུག་ཅེས་དེ་ལྟར་མང་པོ་ཤོད་ཀྱི་འདུག

རྒྱ་གར་ལ་ཡིན་ན་ཡང་དེ་བཞིན་རེད། བོད་རིགས་སྤྱིར་བཏང་བཤད་ཡོང་དུས་ལྟོ་གོས་གྲུང་པོ་དང་། དྲང་པོ་ཡོད་མཁན། མི་གཞུང་བཟང་པོ། གཞུང་བརྩི་རྒྱུ་ཡོད་མཁན་ཞིག་ཡོད། བོད་ཕྱི་ནང་གང་དུ་ཡིན་ན་ཡང་སྤྱིར་བཏང་གི་ཐོག་ནས་བཤད་ན་བོད་རིགས་རྣམས་མི་འདྲ་འདྲའི་ནང་ནས་ཞབས་འདྲེན་མི་ཞུ་མཁན་ཞིག་དང་། མི་འདྲ་འདྲའི་ནང་ནས་གང་ལ་གང་འཚམ་གྱི་སྤུས་དག་པོའི་ཕྱོགས་ལ་བཞག་ཆོག་པ་ཞིག་ཆགས་ཡོད།

འདི་དག་གི་རྒྱུ་རྐྱེན་གང་ནས་བྱུང་བའི་རྩ་བ་ཐུག་ས་དེ་ང་རང་ཚོ་ལ་ཤ་རུས་མི་འདྲ་བ་གང་ཡང་མེད་ཀྱང༌། ང་རང་ཚོའི་མི་ཚེའི་ནང་སངས་རྒྱས་བཅོམ་ལྡན་འདས་ཀྱི་བསླབ་བྱ་དེ་གཞི་ལ་བཞག་པའི་གོམས་གཤིས་ཀྱི་ཐོག་ནས་བྱུང་བ་ཡིན། མི་ཡ་རབས་བྱེད་པ་གཅིག་དང༌། སེམས་རྒྱུད་བཟང་པོ་བྱེད་པ་རྟག་པར་ཁ་ལ་འཇགས་བསྡད་ཡོད། དཔེར་ན། སྲོག་ཆགས་ཕྲ་མོ་འབུ་སྲིན་ཞིག་ཡིན་ན་ཡང་སྙིང་རྗེ་ཟེར་བ་ཞིག་དང་། ཆོས་གཏིང་ཟབ་པོ་མ་ཤེས་ཀྱང་ཕ་མའི་ངག་རྒྱུན་ནས་སླེབས་མཁན་ཞིག་དང༌། གོམས་སྡོད་མཁན་ཞིག་ཡིན། ཆེ་ས་མིའི་སྲོག་ལ་བརྩི་སྲུང་བྱེད་པ་ལྟ་ཅི་སྨོས། སོ་སོས་སྲོག་གཅོད་རྒྱུ་ཕར་བཞག་ནས་མི་གཅིག་བསད་པ་གོ་ཐོས་བྱུང་ན་ཡང༌། ཨ་ཙི་གང་དྲག་ཟེར་བ་ལྟ་བུ་སྟེ། སྐད་ཆ་དེ་ཡང་ཉན་མ་ནུས་པ་ལྟ་བུ་སྔ་མོ་ཡིན་ན་དེ་ལྟར་བྱེད་ཀྱི་རེད། བར་ལམ་རྒྱ་མིས་ནི་མི་དམར་གསོད་གཏོང་བ་དང༌། ལྟོགས་ཤི་ཐེབས་པ་དེ་ཚོའི་གྲས་ལ་དོ་སྣང་ཅི་ཡང་བྱེད་ཀྱི་མེད། གང་ལྟར་ཡང་སྙིང་ང་རང་ཚོ་སྤྱིར་བཏང་བོད་པའི་སྤྱི་ཚོགས་ནང་ལ་སྙིང་རྗེ་དེ་རྩ་བ་ཆེན་པོ་འཛིན་གྱི་ཡོད་པའི་རྐྱེན་གྱིས་རང་བཞིན་གྱིས་སྤྱི་ཚོགས་ནང་མི་གཞན་ཞིག་ལ་སྡུག་པ་ལྟ་བུ་ཞིག་དང༌། དཀའ་ངལ་བྱུང་ན། མ་མཐའ་ཡིན་ནའང་ཁ་ནས་ཨ་ཁ་ཟེར་བ་ལྟ་བུ་དང༌། སྙིང་རྗེ་ཟེར་བ་ཞིག་ངམ་ངམ་ཤུགས་ཀྱིས་ཐོན་ཡོང་གི་ཡོད། སྟོན་པའི་བསླབ་བྱ་འདི་ཡིས་བོད་པའི་སྤྱི་ཚོགས་ནང་ལ་དེ་ལྟ་བུའི་ཤུགས་རྐྱེན་ཆེན་པོ་ཐེབས་ཡོད།

ང་ཚོའི་སྤྱི་ཚོགས་ནང་ལ་ངོ་ཚ་ཁྲེལ་མེད་ཀྱི་མི་ཡོང་ངེས་ཡིན་ནའང་། སྤྱིར་བཏང་བཤད་ན་མི་གདོང་བརྟན་པོ་ལྟ་བུ་དང་། མི་གཅིག་གིས་གཅིག་ལ་ལས་ཀ་ཞིག་མངགས་གཏམ་བཅོལ་བ་ཡིན་ན་ཡང༌། ཁོས་ང་ལ་རེ་བ་བྱས་ནས་མངགས་བྱུང༌། ངས་མ་བསྒྲུབ་ན་འགྲིག་གི་མ་རེད་བསམ་པའི་གཞུང་བཟང་པོ་ཡོད། དེང་སང་ང་རང་ཚོའི་མི་ཐོག་འདི་དུས་ཚོད་གཉན་འཕྲང་གི་སྐབས་སུ་སྐྱེས་པའི་མི་ཐོག་ཅིག་ཡིན་པས། ང་རང་ཚོ་ཚང་མས་ང་རང་ཚོའི་བོད་པའི་གོམས་གཤིས་ནང་དུ་ཡོད་པའི་ལེགས་ཆ་འདི་དག་ལ་ངེས་པར་དུ་དོ་སྣང་བྱེད་དགོས་ལ། བཟང་པོའི་ཡོན་ཏན་བཟང་པོར་ངོ་ཤེས་པ་བྱེད་རྒྱུ་འདི་དངོས་གནས་གལ་ཆེན་པོ་རེད་སྙམ།

ང་རང་ཚོར་བཟང་པོའི་ཡོན་ཏན་ཡོད་པ་འདི་དག་བཟང་པོའི་ཡོན་ཏན་ཡིན་པ་ལ་ངོ་ཤེས་མ་ཐུབ་པ་དང༌། དོ་སྣང་མ་བྱུང་བར་སྣང་མེད་ངང་མི་ཐོག་གཅིག་ཕྱིན། མི་ཐོག་གཉིས་ཕྱིན། གང་འཚམ་ནས་བཟང་པོའི་ལེགས་ཆ་རྣམས་བརླགས་ན་ཤིན་ཏུ་ཕངས་པོ་རེད། དོ་སྣང་དང་བདག་གཅེས་བྱས་ནས་མ་བྱུང་ན་འགྱོད་པ་མེད། དང་པོ་ནས་ང་རང་ཚོས་སོ་སོར་རིན་ཐང་ཡོད་པ་འདི་རིན་ཐང་ཅན་ལ་ངོས་འཛིན་མ་ཐུབ་པའི་ངང་ལ་སྣང་མེད་དུ་ཕྱིན། དེའི་ཞོར་ལ་སོ་སོའི་ཕྲུ་གུ་རྣམས་ཀྱིས་དེ་ལས་ཀྱང་དོ་སྣང་ཆུང་བ་བྱས། དེའི་རྗེས་མ་དེས་དེ་ལས་ཀྱང་དོ་སྣང་ཆུང་བ་བྱས་ན་མཇུག་ཏུ་རྩ་བརླག་འགྲོ་རྒྱུའི་ཉེན་ཁ་ཡོད།

ང༽ ཟུར་གསལ་གྱི་རྣམ་པ་དང་། མི་ཉམས་རྒྱུན་འཛིན།

ང་རང་ཚོ་བོད་པའི་གོམས་གཤིས་དང༌། བོད་པའི་སྤྱིར་བཏང་གི་བསམ་བློ་གཏོང་སྟངས་དང༌། སྤྱིར་བཏང་གི་མིག་ལྟོས་བཟང་པོ་དང༌། ཡ་རབས་ཀྱི་མིག་ལྟོས་ཡོད་པ་འདི་དག་མིའི་སྤྱི་ཚོགས་ནང་ལ་གལ་གནད་ཆེན་པོ་ཞིག་ཡིན་པ་ཤེས་དགོས། ང་རང་ཚོའི་ལུང་པ་དཔལ་འབྱོར་གྱི་ཐོག་ནས་སྐྱོ་པོ་ཡིན་ན་ཡང་། སྤྱིར་བཏང་གི་མིའི་སྤྱི་ཚོགས་ནང་ལ་ང་ཚོ་ཡ་རབས་དང་དྲང་བདེན་གྱི་རིགས་བརྩི་ས་ཡོད་པའི་སྤྱི་ཚོགས་ཤིག་ཡིན་སྟབས། དེ་དངོས་གནས་གལ་གནད་ཆེན་པོ་ཡིན་བསམ་པའི་ངོས་འཛིན་གསལ་པོ་བྱེད་པ་དང༌། གང་ཐུབ་ཀྱིས་དེར་དོ་སྣང་བྱེད་རྒྱུ་གལ་ཆེན་པོ་ཡིན། དེས་ང་རང་ཚོར་ཕན་གྱི་རེད་ལ། ཁ་ཡོད་ལག་ཡོད།

བོད་ལ་གནས་ཚུལ་འགྱུར་བ་ཐབས་སྐྱོ་པོ་ཞིག་བྱུང་ནའང་། ང་རང་ཚོ་མི་གཞན་གྱི་ལུང་པ་བཅུ་དྲུག་ཙམ་གྱི་ནང་ལ་ཁ་འཐོར་ཏེ་གནས་ཡོད། བོད་པ་ཞེས་ཕྲན་བུའི་མི་འདྲ་ཙམ་ཞིག་བྱས་ནས་བསྡད་ཐུབ་པ་འདི་ང་རང་ཚོར་རིག་གཞུང་བཟང་པོ་ཞིག་ཡོད་པ་འདིའི་དབང་གིས་འགྲོ་འདུག་སྤྱོད་གསུམ་གྱི་བསམ་བློ་གཏོང་སྟངས་ཀྱི་ཐོག་ལ་ཕྲན་བུའི་ཁྱད་པར་ཡོད་པ་དང༌། གཞི་རྩ་དེའི་ཐོག་ནས་ང་རང་ཚོ་བོད་པ་ཞེས་པ་དེ་ཟུར་གསལ་ཐོན་ཡོང་གི་ཡོད།

ང་ཚོ་རྒྱ་གར་ལ་བསྡད་པའི་ནང་ལའང༌། བོད་པ་ཟུར་གསལ་དུ་བསྡད་ཡོད་ལ། དེ་བཞིན་ཕྱི་རྒྱལ་དུ་སྡོད་མཁན་བོད་པ་རྣམས་ཀྱང༌། གང་ཞིག་བྱས་རུང་རྣམ་འགྱུར་ཟུར་དུ་ཡོད་མཁན་ཞིག་ཆགས་ཡོད། མ་གཞི་ལུང་པ་འདི་དང་དེའི་ནང་ལ་ལྟོ་གོས་བཙལ། ལུང་པ་དེ་དང་དེའི་ནང་ལ་མི་ཚེ་སྐྱེལ་སྟངས་ཆ་ཚང་ཞིག་ཤེས་ཀྱི་ཡོད་ན་ཡང༌། བོད་པ་རྣམས་ཟུར་གསལ་དུ་གནས་པ་འདི་ང་རང་ཚོར་སྐད་ཡིག་དང༌། ཤེས་རིག གོམས་གཤིས་བཅས་ཐ་དད་ཅིག་ཡོད་པ་གཞི་རྩ་འདིའི་ཐོག་ནས་ང་རང་ཚོ་བོད་པ་རྣམས་ཟུར་གསལ་དུ་གནས་ཐུབ་ཡོད། ཚུར་ཕྱོགས་རྒྱ་གར་དང་། ཕར་ཕྱོགས་རྒྱ་མི། དེ་བཞིན་ལུང་པ་གཞན་གང་དང་གང༌། སྐད་ཡིག་འདྲ་མིན་གང་ཞིག་ཡིན་རུང་ང་རང་ཚོར་རིག་གཞུང་ཐ་དད་ཅིག་ཡོད་པ་འདིའི་ཐོག་ནས་དབྱེ་བ་ཕྱེ་ཐུབ་ཀྱི་ཡོད། དེ་ལྟར་ཡིན་སྟབས་མ་འོངས་པར་ཡང༌། ང་རང་ཚོའི་རིག་གཞུང་དང༌། བཟང་པོའི་གོམས་གཤིས་ཟུར་གསལ་ཞིག་ཡོད་པ་འདི་དག་རྩ་བ་ཆེན་པོར་བརྩིས་ཏེ་དོ་སྣང་ཆེན་པོའི་ཐོག་ནས་སྲུང་སྐྱོབ་བྱེད་རྒྱུ་དེ་ཤིན་ཏུ་གལ་ཆེན་པོ་ཡིན།

ཁྱེད་རང་ཚོ་འདིར་ཕྱི་རྒྱལ་ལུང་པར་བོད་པ་ཉུང་ངུ་ཞིག་ལས་མེད་སྟབས་དམིགས་བསལ་གྱིས་དེའི་ཐོག་ལ་དོ་སྣང་ཤུགས་ཆེ་བ་བྱེད་དགོས་པ་དང༌། ལས་འགན་ཡང་ཆེ་བ་འཁྲི་བ་ཞིག་ཏན་ཏན་རེད་བསམ་གྱི་འདུག ད་ལོའི་གསུམ་བཅུའི་དུས་དྲན་གྱི་གསུང་བཤད་ནང་ལའང་བཀོད་ཡོད། ད་ལྟའི་དུས་ཚོད་འདི་ང་རང་ཚོ་བོད་མི་ས་ཡ་དྲུག་ཡོད་པའི་མི་རིགས་དེ་ཡར་འགྲོ་མར་འགྲོའི་ས་མཚམས་ང་ཚོའི་མི་ཐོག་འདིར་འཁེལ་ཡོད། ང་ཚོའི་མི་ཐོག་འདིར་ད་ལྟ་སྐབས་སུ་བབས་པའི་ལས་འགན་གལ་གནད་ཆེ་ཤོས་ནི་ང་རང་ཚོའི་ཆོས་དང་རིག་གཞུང་རྣམ་པ་ཐ་དད་ཡོད་པ་འདི་ང་ཚོས་སྲུང་སྐྱོབ་བྱེད་རྒྱུ་དང༌། དེ་ལ་གཅེས་འཛིན་བྱེད་དགོས་པ་དེ་ཡིན། གནད་དོན་དེ་ཁྱེད་རང་ཚོ་ཚང་མའི་སེམས་ལ་ངེས་པ་བྱེད་དགོས།

ཅ༽ སྤྱི་དོན་སྙིང་བཅངས་དང་། སེམས་ཤུགས་ཆེར་བསྐྱེད།

དེ་ནས་དེང་སང་ང་རང་ཚོའི་བོད་པའི་གནས་ཚུལ་གྱི་བཟོ་ལྟ་དེ་ཕྲན་བུ་འགྱུར་བ་ཡོང་གི་ཡོད། དེ་སྔོན་འཛམ་བུ་གླིང་འདིའི་སྒང་གི་ཆབ་སྲིད་མཁས་པ་ཡིན་ཟེར་བ་དེ་ཡལ་ཚར་བའི་དོན་ཞིག་རེད་ཅེས་བཤད་རྒྱུའི་དུས་ཚོད་ཅིག་ཆགས་ཤིང་། ད་ཆ་རྒྱ་མིས་བོད་འཁྱུར་མིད་བཏང་ཡང་དེ་མ་འགྲིགས་པ་ཞིག་དང༌། མ་བདེ་བ་ཞིག་ཆགས་ཏེ་སྐྱུག་པའམ། ཐབས་ཤིག་བྱེད་དགོས་པའི་དུས་ཚོད་སྒང་ལ་སླེབས་ཡོང་གི་ཡོད། ང་རང་ཚོས་དཀའ་ངལ་ཆེ་ཤོས་སྐབས་སུ་ཡང་ཚང་མས་སེམས་ཤུགས་མ་ཆག་པར་སྙིང་ལ་རུས་པ་བཅུག་ནས་དཀའ་ལས་བརྒྱབ་པ་རེད་ལ། ད་ཆ་ང་རང་ཚོ་མ་རིག་མུན་པ་མཐའ་ནས་བསལ་རྒྱུའི་གནས་ཚུལ་བཟང་པོའི་ཕྱོགས་འགོ་ཚུགས་ནས་ཡོང་གི་ཡོད་སྟབས། དེ་བས་ཀྱང་སེམས་ཤུགས་མ་ཆག་པར་བོད་སྤྱི་པའི་དོན་དག་སེམས་ནས་མ་བརྗེད་པ་བྱ་རྒྱུ་དེ་གལ་ཆེན་པོ་རེད། ཚང་མས་སེམས་ཤུགས་སྐྱེད་དགོས།

ང་རང་ཚོ་བོད་མི་མང་ལ་རྒྱུ་ནོར་དང༌། བོད་མི་མང་ལ་དེང་དུས་ཀྱི་ཤེས་བྱ་ཡོན་ཏན་མེད་ན་ཡང༌། ལྷག་བསམ་དང༌སེམས་ཤུགས་འདི་དག་གིས་ད་ལྟ་བར་དུ་འཚོ་ཟིན་ནས་བསྡད་པ་རེད། ད་ལྟ་བོད་ནང་ལ་ཡིན་ནའང་དངོས་ཡོད་གནས་ཚུལ་གྱི་ཐོག་ལ་རྒྱ་མིས་རང་སྣང་གང་དྲན་གྱིས་རྐང་ལག་བརྐྱངས་མ་ཐུབ་པར་བསྡད་ཡོད། བོད་ཀྱི་ཕྱི་རོལ་དུ་སྡོད་མཁན་བོད་པ་ཚོའི་ཐོག་ནས་ཡིན་ན་ཡང་སེམས་ཤུགས་འཁྱེར་ནས་བསྡད་ཡོད་སྟབས། གཞན་ཡུལ་དུ་གྱར་ནས་ལོ་ཉི་ཤུ་རྩ་གྲངས་ཕྱིན་ཀྱང་བོད་པ་བཙན་བྱོལ་བ་རྣམས་ནག་སུབ་ལ་ཕྱིན་མེད། ཆེ་ཆུང་ལ་མ་ལྟོས་པར་རྒྱ་མིར་འཁོན་ཐོགས་དང་། བཟོད་མ་བདེ་བ་བཟོ་མཁན་ཞིག་ཆགས་ཡོད། ང་རང་ཚོ་ཚང་མས་ད་ལྟ་བར་དུ་ཡིན་ན་ཡང་སེམས་ཤུགས་མ་ཆག་པར་གང་ཡོང་ཅི་ཡོང་འབད་རྩོལ་བྱས་ཡོད་ལ། ད་དུང་ཡིན་ན་ཡང་དུས་ཚོད་གསར་པ་ཞིག་གི་ཐོག་ཏུ་སླེབས་ཀྱི་ཡོད་སྟབས་ཚང་མས་སྔར་ལྷག་ཧུར་ཐག་བྱེད་རོགས་ཞེས་ཟེར་རྒྱུ་ཡིན།

ང་རང་ཚོ་བོད་སྤྱི་པའི་དོན་དག་འདི་ས་ཡ་དྲུག་ཡོད་པའི་མི་རིགས་གཅིག་གི་དོན་དག་ཡིན་པ་ང་ཚོས་མ་བརྗེད་པ་བྱེད་དགོས། བོད་ནང་ལ་ཡོད་པའི་མི་ཚོའི་སེམས་ཤུགས་གང་འདྲ་ཞིག་ཡོད་པ་ངོས་ནས་བརྗོད་མི་དགོས་པར་ཁྱེད་རང་ཚོ་ཕལ་མོ་ཆེས་གཅིག་ལ་གཉིས་བརྒྱུད་ཀྱིས་གནས་ཚུལ་ཤེས་གསལ་ལྟར། ཧ་ལས་པའི་སེམས་ཤུགས་ཆེན་པོ་འདུག ང་རང་ཚོ་གཞན་གྱི་ལུང་པར་སྡོད་མཁན་ཚོས་ད་དུང་ཡང་ཚང་མས་སེམས་ཤུགས་བསྐྱེད་དེ་ཧུར་ཐག་བྱེད་དགོས། སེམས་ཤུགས་བསྐྱེད་ནས་ད་ལྟ་ལམ་སེང་གཞན་དག་བྱེད་རྒྱུ་མེད་ཀྱང༌། ང་བོད་མི་ཞིག་ཡིན། ངས་བོད་པའི་ཞབས་འདྲེན་ཞུ་མཁན་ཞིག་བྱས་ན་མི་འགྲིགས་བསམ་པ་དེ་སེམས་ལ་བཅངས་དགོས། ཁྱེད་རང་ཚོ་དྲག་ཞན་མཐོ་དམན་ཚང་མས་ལས་ཀ་གང་འདྲ་ཞིག་བྱེད་ཀྱི་ཡོད་ཀྱང༌། དེའི་སྐབས་སུ་རང་ཉིད་བོད་པ་ཡིན་བསམ་པའི་ཐོག་ནས་བོད་མིའི་ཞབས་འདྲེན་མི་ཞུ་བ་གཅིག་དང༌། བོད་མི་རིགས་ཀྱི་མཚན་ལ་དགུང་འདེགས་ཡོང་བར་སོ་སོས་གང་ཐུབ་བྱེད་རྒྱུ་དེ་ཧ་ཅང་གལ་གནད་ཆེན་པོ་རེད། དེ་ནི་ང་རང་ཚོས་བསྒྲུབ་རྒྱུ་ཡོད་པ་ཞིག་དང༌། ཉིན་རེའི་འཚོ་བའི་ནང་གི་ལས་འགན་ཞིག་རེད་བསམ་གྱི་འདུག དེ་གཅིག་ཡིན།

ཆ༽ དཔལ་འབྱོར་འདུ་འགོད་དང་། སྤྱི་དོན་ལ་ཞལ་འདེབས།

དེ་ནས་ཁྱེད་རང་ཚོ་ནུབ་ཕྱོགས་ལ་སྡོད་མཁན་བོད་པ་ཚོར་དཔལ་འབྱོར་གྱི་མཐུན་རྐྱེན་འགྲིག་ཙམ་ཡོད་ལ། བོད་པའི་གནས་ཚུལ་འགྱུར་བ་འགྲོ་བཞིན་པའི་སྐབས་འདིར་དཔལ་འབྱོར་གྱི་ཐོག་ནས་མཐུན་རྐྱེན་འཛོམས་ན། ཡང་ལས་ཀ་ཐབས་ཤེས་བྱེད་རྒྱུ་དེ་ལྟར་ཏན་ཏན་ཡོང་ངེས་གི་རེད། ཨ་མི་རི་ཀར་ཡོད་པའི་བོད་པ་ཁ་ཤས་ཤིག་ཐུག་འཕྲད་སྐབས་མ་རྩ་གང་འཚམ་ཞིག་བསྡུས་ཏེ་མ་འཛུགས་བྱས་པའི་སྐྱེད་འབབ་ཀྱི་ཐོག་ནས་བོད་སྤྱི་པའི་དོན་དག་ལ་ཕན་པ་བྱེད་རྒྱུའི་བསམ་ཚུལ་ཞིག་བཤད་བྱུང༌། ཧ་ཅང་ཡག་པོ་རེད་ཅེས་བརྗོད་པ་ཡིན།

ཡིན་ན་ཡང་ལས་ཀ་དེ་ཚང་མས་མང་མོས་དང༌། དང་བླངས་ཀྱི་ཐོག་ནས་བྱེད་པ་ལས་ཁྲལ་འགེལ་ལྟ་བུ་དང༌། མི་འདོད་བཞིན་དུ་བྱེད་དགོས་པ་ལྟ་བུ་བྱས་ན་དགེ་མཚན་གང་ཡང་མེད། ཁྱེད་རང་ཚོ་ཉུང་ཤས་ཤིག་གི་ཐོག་ནས་སོ་སོའི་ཐོག་མའི་བསམ་བློ་དེ་ལྟ་བུ་ཞིག་འཁོར་བ་དང་། སྤྱི་དོན་ལྷག་བསམ་དེ་ལྟ་བུ་ཞིག་གི་ཐོག་ནས་བསམ་བློ་བཏང་བ་དེ་དངོས་གནས་དྲང་གནས་ཀྱི་བསྔགས་བརྗོད་འོས་པ་ཧ་ཅང་ཡག་པོ་རེད་ཅེས་བརྗོད་རྒྱུ་བྱུང༌། དེ་དང་དེ་ལྟ་བུའི་དཔལ་འབྱོར་འདུ་འགོད་ཀྱི་ཐོག་ནས་ཕྲན་བུའི་ང་རང་ཚོ་བོད་སྤྱི་པའི་དོན་དག་ལ་ཕན་པ་ལྟ་བུ་དེ་ལྟར་བྱེད་ཐུབ་ན་ཕན་ཐོགས་ཡོང་གི་རེད་ལ། ཡག་པོ་འདུག

གང་ལྟར་སྤྱི་པའི་དོན་ལ་ཐབས་ཤེས་ཀྱིས་འདུ་འགོད་བྱས་ནས་བྱུང་བ་རྣམས་བེད་སྤྱོད་གང་འདྲ་ཞིག་ཏུ་བྱེད་དགོས་ཀྱི་ཡོད་པ་དེ་སྐོར་ཁྱེད་རང་ཚོར་དབང་ཆ་ཡོད་པས། ཁྱེད་རང་ཚོས་བསམ་བློ་བཏང་སྟེ་ང་ཚོས་ཞལ་འདེབས་ཕུལ་བ་འདི་དག་གནད་དོན་དེ་ལྟར་གཅིག་གི་ཐོག་ལ་གཏོང་རོགས་ཟེར་བ་དང༌། དེ་འདྲ་ཞིག་གི་ཐོག་ལ་བཏང་ན་ཡག་པོ་འདུག་ཅེས་ཁྱེད་རང་ཚོས་བསམ་འཆར་བཏོན་ན་འགྲིགས། འདོན་འོས་པ་ཞིག་ཀྱང་རེད། ད་ལྟ་ཁ་ཤས་ཤིག་གིས་བསམ་བློ་བཏང་གི་ཡོད་པར་ངོས་ནས་བསྔགས་བརྗོད་བྱེད་རྒྱུ་བྱུང་ལ། ད་དུང་ཡང་ཁྱེད་རང་ཚོས་བསམ་བློ་བཏང༌སྟེ། དེ་ལྟ་བུའི་ཐོག་ནས་བོད་སྤྱི་པའི་དོན་དག་ལ་ཕན་པ་ལྟ་བུ་བྱེད་ཐུབ་ན་ཡག་པོ་རེད།

ཇ༽ ལྷག་ལུས་ཀྱི་ཚེ་སྲོག་དང་། སྐབས་བསྟུན་གྱི་བྱེད་སྒོ།

ཡང་ད་ལྟ་བོད་ནང་ནས་ཚུར་ཡི་གེ་དང༌། ཚུར་ངག་ཐོག་ནས་ལན་བསྐུར་དོན་ལ་ཕྱི་ལ་སྡོད་མཁན་བོད་པ་ཚོའི་ཐོག་ནས་ཀོ་ཐག་མ་གློད་རོགས་བྱེད། ང་ཚོ་བོད་ནང་ལ་ཡོད་པའི་རྒྱ་ཆེའི་མི་མང་སེམས་ཤུགས་ཆག་མེད། ད་ལྟ་བར་དུ་དུས་ཚོད་སྡུག་ཤོས་ཤིག་གི་སྐབས་ལ་ཡང་སེམས་ཤུགས་མ་ཆག་པར་བསྡད་པ་ཡིན། ད་ལྟ་གཅེས་པ་གང་ཞིག་ལྷག་ཟེར་ན། སྲོག་དེ་ལྷག་བསྡད་ཡོད། རང་སྲོག་གཏོང་རྒྱུར་ཕངས་སེམས་མེད་ཅེས་དེ་ལྟ་བུའི་གནས་ཚུལ་ཚུར་འབྱོར་ཡོང་གི་འདུག

བོད་ཀྱི་ཕྱི་ལ་སྡོད་མཁན་བོད་པ་ཚོའི་ངོས་ནས་ཧུར་ཐག་བྱེད་རོགས་བྱེད་ཅེས་གཞེན་སྐུལ་ཡོང་གི་ཡོད་སྟབས། ང་རང་ཚོས་གང་ཐུབ་བོད་སྤྱི་པའི་དོན་དག་ལ་ལྷག་བསམ་བཅངས་པའི་ཐོག་ནས་ཕྱི་སྡོད་བོད་པ་ཚོའི་ཐོག་ནས་སྐབས་བབས་ཐབས་ཤེས་གང་ཞིག་བྱེད་དགོས་ཀྱི་འདུག་གམ། སྐད་རྒྱག་རྒྱུ་ལྟ་བུ་སྐབས་བསྟུན་བྱེད་དགོས་པའི་གནས་ཚུལ་འདྲ་ཡོང་སྲིད་ལ། དེ་ལྟར་ཡོང་སྐབས་དོན་གཅོད་ཁང་དང་གོ་བསྡུར་བྱེད་ཀྱིན་བྱེད་དགོས། དེ་ལྟ་བུའི་ཐོག་ནས་བལྟས་ཆོག་གི་རེད། ང་རང་ཚོས་ལས་འགུལ་བྱེད་པ་འདི་རྒྱ་མི་རིགས་ལ་ངོ་རྒོལ་བྱེད་པ་དང༌། རྒྱ་མི་རིགས་ལ་མ་དགའ་བ་བྱེད་པ། གསར་བརྗེ་ལ་མ་དགའ་བ་བྱེད་པ། གསར་བརྗེར་ངོ་རྒོལ་བྱེད་པ། དམར་པོའི་རིང་ལུགས་ལ་ངོ་རྒོལ་བྱེད་པ་སོགས་གང་ཡང་མིན།

ང་ཚོས་ལས་ཀ་གང་ཞིག་བྱེད་ཀྱི་ཡོད་ཅེ་ན། བོད་རྒྱ་ཆེའི་མི་མང་རྣམས་འགྲོ་བ་མི་ཡིན་སྟབས་མི་ལ་ཡོད་པའི་ཐོབ་ཐང་དེ་རྩོད་ཀྱི་ཡོད། དེ་ལས་སྤྲོས་ཏེ་ང་ཚོ་མི་གཞན་ཞིག་ལ་མི་དགའ་བ་བྱེད་པ་དང༌། མི་གཞན་ཞིག་ལ་འཁོན་སེམས་བཅངས་ནས་ང་ཚོས་རྙོག་དྲ་ཤོད་ཀྱི་མེད། རང་ལ་ཐོབ་ཐང་ཡོད་པ་འདི་རང་ལ་དགོས་ཞེས་རང་ཉིད་ཀྱི་ཐོབ་ཐང་དེ་རྩོད་ཀྱི་ཡོད། རྒྱ་མིའི་ངོས་ནས་ཀྱང་བོད་ལ་ཐུབ་ཚོད་གཏོང་དུ་ཡོང་བ་མིན་པར་བོད་ལ་རོགས་རམ་བྱེད་པར་ཡོང་བ་ཡིན་ཞེས་ཟེར་གྱི་ཡོད་ཀྱང༌། དོན་དངོས་པོའི་གནས་ཚུལ་ལ་རོགས་རམ་བྱེད་མཁན་དེ་བོད་མིར་མཐོང་ཆུང་དང༌། གཉའ་གནོན་བྱེད་མཁན་ཞིག་ཆགས་པ་རེད། རྒྱ་ནག་དབུས་གཞུང་གི་ལས་ཀ་བྱེད་མཁན་ཚོའི་ཐོག་ནས་དེ་སྔ་ཕན་ཆད་བོད་ས་གནས་ཐོག་ལ་ལས་ཀ་བྱེད་ཕྱོགས་ནོར་འཁྲུལ་ཕྱིན་འདུག ནོར་འཁྲུལ་བྱུང་བར་དགོངས་དག་ཟེར་གྱི་ཡོད་ཅེས་སྔ་ལོ་ཧུ་ཡའོ་ཕང་ལྷ་སར་འབྱོར་སྐབས་གསུང་བཤད་གནང་འདུག དེ་ཤིན་ཏུ་ཡག་པོ་རེད། ངོས་རང་ཧ་ཅང་དགའ་པོ་བྱུང༌།

སྤྱིར་བཏང་རྒྱ་མི་དཔོན་པོའི་ནང་ལ་དེ་སྔ་ཡིན་ན་སོ་སོས་ནོར་འཁྲུལ་བྱས་པ་ངོས་ལེན་བྱས་ནས་དགོངས་དག་ཟེར་མཁན་ཧ་ལམ་མི་སྲིད་པ་ལྟ་བུ་རེད། ད་ལྟའི་རྒྱ་ནག་གི་འགོ་ཁྲིད་འགའ་རེའི་བྱེད་སྟངས་ཀྱི་ཐོག་ནས་དངོས་ཐོག་བདེན་འཚོལ་ཟེར་བ་དེ་དངོས་གནས་ལག་ལེན་བསྟར་གྱི་ཡོད་པ་ལྟ་བུ་པོ་ཞིག་དང་། ཁ་ཡོད་ལག་ཡོད་ཀྱི་སྲིད་བྱུས་འཛིན་གྱི་ཡོད་པ་ལྟ་བུ་ཞིག་འདུག དེ་ཡག་པོ་རེད། དེང་སང་རྒྱ་མི་ཁོ་རང་ཚོས་ཡིན་ན་ཡང་དེ་སྔ་ཕན་ཆད་ཀྱི་ནོར་འཁྲུལ་ཕྱིན་པ་ངོས་ལེན་བྱེད་ཀྱི་ཡོད་པ་དང༌། ཕྱིན་ཆད་སྒྱུར་བཅོས་གཏོང་གི་ཡིན་ཟེར་གྱི་ཡོད་པའི་དུས་ཚོད་ཡིན་སྟབས། ང་རང་ཚོས་ཀྱང་རྒྱ་མིར་དམའ་འབེབས་གཏོང་རྒྱུའི་དོན་དང༌། རྒྱ་མིར་ཁ་གཏད་གཅོག་པའི་དོན་དག་མ་ཡིན་པར་དྲང་ཞིང་འོས་ལ། རྒྱུ་མཚན་ལྡན་པའི་ཐོག་ནས་ང་ཚོར་ཡོད་པའི་ཐོབ་ཐང་འདི་དང་འདི་ལྟ་བུ་དགོས་ཞེས་རྩོད་དགོས།

ང་རང་ཚོར་རང་གི་བསྒྲུབ་བྱ་རྒྱུ་མཚན་ལྡན་པ་ཞིག་ཡོད་མེད་ལ་མ་ལྟོས་པར་རང་དགར་རྒྱ་མིར་སྐྱོན་བརྗོད་བྱས་ན་དེ་ནི་གནས་ཚུལ་ཐ་དད་རེད། རྒྱ་མིའི་ངོས་ནས་ཀྱང་ཚིག་ཟ་བྱེད་ཀྱི་རེད། དེ་མིན་གྱི་ང་རང་ཚོས་རང་ཉིད་ལ་ཐོབ་ཐང་ཡོད་པ་དེ་དག་དྲང་བཞག་གི་ཐོག་ནས་རྩོད་དེ་སྔར་ཕན་དེ་དང་དེ་ལྟ་བུའི་ང་ཚོར་གྱོང་ཕོག་སོང༌། ང་ཚོའི་ལུང་པའི་ནང་ལ་ཉམས་ཆག་འདི་དང་འདི་ལྟ་བུ་ཕྱིན་སོང༌། འདི་དག་འགྲིག་གི་མི་འདུག་ཅེས་ང་ཚོས་སྐད་རྒྱག་པ་དེ་རྒྱུ་མཚན་ལྡན་པ་རེད། བོད་ནང་ལ་ཡོད་མཁན་གྱི་མི་མང་ཚོས་དེ་ག་ཙམ་གྱི་སེམས་ཤུགས་དང༌། དེ་ག་ཙམ་གྱི་ང་ཚོར་རེ་འདུན་བྱེད་ཀྱི་ཡོད་སྟབས། ང་རང་ཚོ་བོད་ཀྱི་ཕྱི་ལ་སྡོད་མཁན་ཚོས་སྐབས་སུ་བབས་པའི་ཐབས་ཤེས་ཐུབ་པ་ཞིག་དང༌། བྱེད་འོས་པ་དེ་ལྟར་བྱུང་ན་བོད་སྤྱི་པའི་དོན་དག་ཡིན་སྟབས་ང་ཚོ་ཚང་མས་དང་ལེན་བྱེད་དགོས་པ་དང༌། འབད་རྩོལ་བསྐྱེད་དགོས་པ་ཞིག་རེད།

བྱེད་སྒོའི་སྐོར་ལ་སྐབས་མཚམས་སོ་སོར་གོ་བསྡུར་བྱེད་རྒྱུ་ཡོང་གི་རེད། མ་གཞི་ད་ལྟ་ཁྱེད་རང་ཚོ་ཁ་གྲམ་ནས་བསྡད་ཡོད་སྟབས་དེ་ཙམ་གྱིས་ཕན་ཚུན་མི་མཐུན་པ་གང་ཡང་མེད་ལ། ད་དུང་ཡང་མཐུན་པ་དེ་བདེ་སྐྱིད་ཀྱི་རྩ་བ་ཡིན་པས་ང་རང་ཚོ་ཚང་མ་གཅིག་ཕན་གཅིག་གྲོགས་ཡག་པོ་ཞིག་དང་། གཅིག་གིས་གཅིག་ལ་འབྲེལ་བ་བཟང་པོ་བྱེད་དགོས་པ། ལྷག་དོན་དུ་དོན་གཅོད་ཀྱི་ཐོག་ལ་ཁྱེད་རང་ཚོ་ཕན་ཚུན་འབྲེལ་བ་བྱེད་སྟངས་ད་ལྟ་ཡིན་ནའང་ཡག་ཐག་ཆོད་ཡོད་ལ། ད་དུང་ཡང་འཕྲལ་འཕྲལ་འབྲེལ་བ་བྱེད་དགོས་པ་གང་ཡོད་རྣམས་སངས་པོ་བྱེད་ཐུབ་ན་ཡག་པོ་རེད། ཡང་མ་འགྲིགས་མ་འཐུས་པའི་རྒྱུ་མཚན་བགྲངས་པའི་ཐོག་ནས་གནས་ཚུལ་ཤོད་རྒྱུ་ཡོད་ཀྱང་ཐད་ཀར་ཤོད་དགོས། མདུན་ལ་མ་བཤད་པར་རྒྱབ་ལ་བཤད་ན་དགོས་པ་གང་ཡང་མེད།

ཉ༽ ཚོགས་ཆུང་ཟུར་བཙུགས་དང་། བྱེད་སྒོའི་གོ་བསྡུར།

རིམ་པས་གྲ་འགྲིགས་ན་ཁེ་ཎ་ཌར་ཡོད་མཁན་དང༌། ཨ་མི་རི་ཀར་ཡོད་མཁན་ཚོས་ཚོགས་ཆུང་དེ་ལྟར་བཙུགས་ཏེ་བོད་སྤྱི་པའི་དོན་དག་ལ་དམིགས་བསལ་ཐབས་ཤེས་བྱེད་རྒྱུ་དང༌། དམིགས་བསལ་སྐབས་སུ་བབས་པའི་ལས་དོན་སྒྲུབ་རྒྱུ་གང་ན་ཅི་ཡོད་ཐོག་དུས་རྒྱུན་དུ་གོ་བསྡུར་བྱེད་པ་དང་། བསམ་བློ་གཏོང་བ་ལྟ་བུའི་ཐོག་ནས་དོན་གཅོད་ལ་ཕར་གཞེན་སྐུལ་བྱེད་དགོས་པ་ལྟ་བུ་དང་། དོན་གཅོད་ནས་ཚུར་ཡང་འབྲེལ་བ་བྱེད་དགོས་པ་དང་། གཞེན་སྐུལ་བྱེད་དགོས་པ་དེ་ལྟར་ཡོང་གི་རེད། ད་ལྟ་དོན་གཅོད་ང་རང་ཚོ་བོད་གཞུང་གི་སྒྲིག་འཛུགས་ཀྱི་ཐོག་ནས་བཙུགས་པའི་ལས་བྱེད་པ་ཞིག་རེད། ཡང་ཁྱེད་རང་ཚོ་མི་མང་རང་གི་ཐོག་ནས་འོས་འདེམས་བྱེད་པའམ། གང་འདྲ་བྱེད་ཀྱི་ཡོད་ཀྱང་ཁྱེད་རང་ཚོ་མི་མང་གི་ཐོག་ནས་བཙུགས་པའི་ཚོགས་ཆུང་ལྟ་བུ་ཞིག་བྱུང་ན་སྙིང་རྗེ་པོ་ཡོང་གི་རེད། དེ་ལྟར་བྱུང་ན་རྟག་པར་འཚོགས་དགོས་དོན་མེད་པར་དུས་དུས་ལ་འཚོགས། དེའི་ཐོག་ནས་ཨ་མི་རི་ཀ་དང༌། ཁེ་ཎ་ཌར་ཡོད་པའི་བོད་པ་ཁྱེད་རང་ཚོའི་བདེ་སྡུག་གི་ཐོག་ལ་གོ་བསྡུར་འདྲ་བྱེད་རྒྱུ་ཡོང་གི་རེད།

ཡང་དེ་མིན་སྤྱི་པའི་དོན་དག་ལ་གོ་བསྡུར་བྱེད་རྒྱུ་དེ་ལྟར་ཡོང་གི་རེད། ཡང་དྷ་རམ་ས་ལ་དང༌། འདི་གའི་གྲོང་ཁྱེར་གྱི་ཐོག་ལ་གཞེན་སྐུལ་བྱེད་དགོས་པ་དང༌། བསམ་འཆར་འདོན་རྒྱུ་དེ་ལྟར་ཡོང་གི་རེད། དེ་ལྟར་བྱུང་ན་ཡག་པོ་ཡོང་གི་རེད། ང་རང་ཚོའི་གཞུང་གིས་སྒྲིག་འཛུགས་བྱས་པའི་ལས་ཁུངས་གཅིག་བྱས། ཡང་མི་མང་གི་ཐོག་ནས་འོས་བསྡུ་བྱས་པའི་རེས་མོས་འཁོར་རེས་བྱེད་རྒྱུའི་ཚོགས་ཆུང་ལྟ་བུ་བྱུང་ན་ཡག་པོ་མིན་ནམ་བསམ་པ་དྲན་གྱི་འདུག གཅིག་གིས་གཅིག་ལ་ཕན་ཚུན་གོ་བསྡུར་བྱས་ན། བློ་བག་ཕེབས་པ་ལ་ཕན་ཐོགས་ཡོང་གི་རེད།

ཡང་བསམ་འཆར་ཡོད་པ་ཚོ་སྲང་ལམ་བར་གྱི་སྐད་ཆ་ལྟ་བུ་མ་ཡིན་པར། དངོས་འབྲེལ་དོན་དག་རྡོག་རྡོག་བསྡུས་ནས་ཕན་ཚུན་གོ་བསྡུར་དང༌། དགེ་སྐྱོན་བཤད་རེས་བྱས་ན་འགྲིག་གི་རེད། དུས་ཚོད་ཀྱི་འགྱུར་བར་གཞིགས་ཏེ་ང་ཚོས་ལས་ཀ་འདི་འདྲ་ཞིག་བྱེད་པ་ཡོད་ན་ཡང༌། ང་ཚོས་སྤྱི་ས་བར་ས་བྱས་ནས་ལུས་པ་དེ་ལྟར་མ་ཡོང་བྱེད་རྒྱུ་གལ་ཆེན་པོ་འདུག ད་རེས་ཁྱེད་རང་ཚོ་གོ་བསྡུར་ཕྲན་བུ་བྱུང་ཡོད་འདུག་ལ། ག་ལེར་བསམ་བློ་བཏང༌སྟེ་ལག་ལེན་ཡག་པོ་ཞིག་འཁེལ་ཐུབ་ན་ཡག་པོ་ཡོང་གི་རེད།

ཏ༽ ཆོས་བརྒྱུད་མཐུན་ལམ་དང་། འབབ་སའི་དགོངས་པ་གཅིག

དེ་རིང་འདིར་ཁྱེད་རང་ཚོ་དགེ་བཤེས་དགེ་འདུན་པ་དེ་ལྟར་ཁ་ཤས་ཤིག་ཕེབས་ཡོད། ཁ་སང་སྟ་གོན་ཐོག་ལ་སྐད་ཆ་བྱུང་བ་བཞིན། ང་རང་ཚོ་ཆོས་ལུགས་ས་དགེ་བཀའ་རྙིང་རིས་སུ་མ་ཆད་པ་འདི་དག་ཚང་མ་སྟོན་པ་གཅིག་གི་རྗེས་འབྲང་ཡིན་པས་དབྱེ་བ་ཕྱེ་རྒྱུ་རྩ་བ་ནས་མེད། ཤེས་མཁན་གཅིག་གིས་བལྟས་ན་དངོས་གནས་དྲང་གནས་དགོངས་པ་གཅིག་གི་སྒང་ལ་བབས་པ་ལས། དབྱེ་བ་གང་ཡང་མེད། དེ་སྔ་སོ་སོའི་ལུང་པ་ཆུང་ཆུང་ཞིག་གི་ནང་ལ་ང་རང་ཚོ་དགོན་པ་གྲྭ་ཚང་ཡས་མས་ཆགས་ནས་བསྡད་པའི་སྐབས་སུ་གཅིག་གིས་གཅིག་ལ་རྩོད་པ་འདྲ་བྱེད་ཀྱི་ཡོད་ལ། གཅིག་གིས་གཅིག་ལ་སྒོ་དམ་པོ་དང༌། མགོ་མཁྲེགས་པོ་མ་བྱས་ཚེ་གཅིག་བྱས་ན་གྱོང་ཕྲན་བུ་རག་སྲིད།

ད་ཆ་ང་རང་ཚོ་མི་གཞན་གྱི་ལུང་པར་བསྡད་ཡོད་པ་མ་ཟད། གནས་སྟངས་ཉག་ཕྲའི་སྒང་ལ་སླེབས་ཡོད་སྟབས་ང་ཚོས་ཆུང་ཙག་གཅིག་གི་ཐོག་ནས་ང་ལེགས་དང༌། ཁོ་ཉེས་ཞེས་བཤད་རྒྱུའི་དུས་ཚོད་གཏན་ནས་མིན། སོ་སོས་གཞེན་ཁུར་ཡིན་པའི་ཁུལ་བྱས་ཏེ་ངའི་ཆོས་ལེགས་ལ། ཁོང་ཚོའི་ཆོས་སྡུག་ཅེས་བཤད་ན་གཞན་གྱིས་ཉན་མིན་མི་ཤེས། གལ་སྲིད་ཉན་པའི་དབང་དུ་བཏང་ཡང་གཅིག་ལ་ཡིད་ཆེས་བྱས་ཏེ་ཅིག་ཤོས་ལ་སྐུར་བ་བཏབ་ན་ཆོས་སྤོང་གི་ལས་གསོག་པ་ལས་ཕན་ཐོགས་ཅི་ཡང་མེད།

ས་དགེ་བཀའ་རྙིང་གི་རིས་སུ་མ་ཆད་པའི་རྗེས་འབྲང་བྱུང་དང་འབྱུང་འགྱུར་ཚང་མས་བསྟན་པ་སྤྱི་ལ་དགོངས་པ་བཞེས་པ་དང་། བསྟན་པ་སྤྱི་དགོངས་པར་བཅངས་ཏེ་རྒྱལ་བའི་བསྟན་པ་རིས་སུ་མ་ཆད་པར་དག་སྣང་དང༌། དད་པ་ཕྱོགས་རིས་མེད་པ་བྱེད་རྒྱུ་འདི་ཤིན་ཏུ་གལ་ཆེན་པོ་རེད། ངས་ད་ལྟ་བར་དུ་རྟག་ཏུ་ཞུ་བཞིན་པ་ལྟར། ཚང་མས་ཧུར་ཐག་གནང་ཤོག་ཨང་། འདིར་གདུང་སྲས་རིན་པོ་ཆེ་དང༌། ཁྱེད་རང་དགེ་བཤེས་ལགས་གཅིག་གཉིས་ཤིག་ཡོད་སྟབས། ཞོར་འཕྲོས་ཅུང་ཟད་ཞུས་ན། པཎ་ཆེན་བློ་བཟང་ཆོས་རྒྱལ་གྱི་གསུང་གི་ནང་ལ། ངེས་དོན་ལུང་རིགས་ལ་མཁས་ཤིང༌། །ཉམས་མྱོང་ཅན་གྱི་རྣལ་འབྱོར་པས། །དཔྱད་ན་དགོངས་པ་གཅིག་ཏུ་བབས། །ཞེས་ལྟ་བ་དང༌། གྲུབ་མཐའི་རྣམ་གཞག་མང་པོ་ཡོད་པ་སྟེ། དཔེར་ན། ཞི་བྱེད་པ་དང༌། ས་སྐྱ། བཀའ་བརྒྱུད། རྫོགས་ཆེན། ཕྱག་ཆེན་ཟེར་བ་ལྟ་བུ་མང་དུ་ཡོད་ཀྱང་ངེས་དོན་གྱི་ལུང་དང་རིགས་པ་ལ་མཁས་ཤིང༌། དེའི་ཐོག་ལ་ཉམས་མྱོང་ཡོད་མཁན་ཞིག་གིས་བལྟས་ན། ཚང་མ་དགོངས་པ་གཅིག་གི་སྒང་ལ་བབས་ཡོང་གི་རེད་ཅེས་གསུངས་ཡོད།

མང་པོ་ཞིག་གིས་ལུང་དེ་ཚད་མར་བརྩི་གི་ཡོད་ཅིང༌། ཁ་ཤས་ཀྱིས་དགོངས་པ་ཅན་ཡིན་པར་བརྗོད་མཁན་ཡང་ཡོད། རྫོགས་པ་ཆེན་པོ་སྔ་འགྱུར་སྔོན་ལ་ཕར་བཞག བཀའ་བརྒྱུད་དང༌། ས་སྐྱ། དགེ་ལུགས་བཅས་ནི་གསར་མ་ཡིན་ལ། བཀའ་བརྒྱུད་ལ་མཚོན་ན། བཀའ་བརྒྱུད་ཀྱི་ཁུངས་གཏུགས་ས་རྗེ་མར་པར་གཏུགས་དགོས། དེ་ནས་རྣལ་འབྱོར་གྱི་དབང་ཕྱུག་མི་ལ་བཞད་པའི་རྡོ་རྗེ། དེ་ནས་དྭགས་པོ་ལྷ་རྗེ་སོགས་ལ་བརྒྱུད་ཡོད།

རྗེ་རིན་པོ་ཆེས་མཛད་པའི་ནཱ་རོ་ཆོས་དྲུག་གི་ཁྲིད་ཡིག་ཡིད་ཆེས་གསུམ་ལྡན་གྱི་དབུར། རྣལ་འབྱོར་གྱི་དབང་ཕྱུག་མི་ལ་བཞད་པའི་རྡོ་རྗེའི་ལྟ་བ་ནི་ཐལ་འགྱུར་པའི་ལྟ་བ་འཁྲུལ་མེད་ཡིན་པ་ཚེ་རིང་མཆེད་ལྔར་གདམས་པའི་ལུང་གི་ཁུངས་དྲངས་ཏེ་གསུངས་འདུག ཐ་སྙད་དུ་ཆོས་ཐམས་ཅད་རྟེན་འབྱུང་ལྟོས་གྲུབ་ཏུ་ཁས་ལེན་པ་དང༌། ཁྱེད་བློ་དམན་རྣམས་ཀྱི་བསམ་པ་དང་། །བསྟུན་ནས་ཀུན་མཁྱེན་སངས་རྒྱས་ཀྱིས། །ཐམས་ཅད་ཡོད་ཅེས་གསུངས་པ་ཡིན། །དོན་དམ་བདེན་པའི་དབང་དུ་ནི། །བགེགས་པས་སངས་རྒྱས་ཉིད་ཀྱང་མེད། །ཅེས་བདེན་པ་གཉིས་དང་འབྲེལ་བའི་ཐོག་ནས་ཡོད་པ་དང༌། མེད་པའི་གནས་ལུགས་དེ་རིགས་ལུང་དྲངས་ཏེ་གསུངས་འདུག མར་པ་ལོ་ཙཱའི་ལྟ་བའི་སྒྲོ་འདོགས་བཅད་ས་དེ་རྗེ་མཻ་ཏྲི་པ་དང་ཐུག་ཅིང་། མཻ་ཏྲི་པའི་ལྟ་བ་དེ་ཁོང་རང་གིས་མཛད་པའི་དེ་ཁོ་ཉིད་གྲུབ་པའམ། གཅིག་ནང་ལ་སློབ་དཔོན་ཟླ་བའི་མན་ངག་ཡིན་ཞེས་གསུངས་འདུག གང་ལྟར་ཡང་སྙིང་བཀའ་བརྒྱུད་ཀྱི་ལྟ་བ་དེ་དཔལ་ལྡན་ཐལ་འགྱུར་པའི་ལྟ་བ་འཁྲུལ་མེད་ཡིན་པ་ཡིད་ཆེས་གསུམ་ལྡན་ནང་ཐག་བཅད་ནས་གསུངས་ཡོད།

དགེ་ལུགས་པའི་ཕྱོགས་ལ་རྒྱུད་ཀྱི་བཤད་པ་ཡོད་པ་གཙོ་བོ་བདེ་གསང་འཇིགས་གསུམ་དང༌། དཔལ་དུས་ཀྱི་འཁོར་ལོ་བཅས་ཡོད་པའི་ནང་ནས་གཙོ་བོ་དཔལ་གསང་བ་འདུས་པ་ཡིན་ལ། གསང་བ་འདུས་པའི་རིམ་ལྔའི་གདམས་ངག་གི་གནད་ཚང་མ་མར་པའི་མན་ངག་འབའ་ཞིག་ལ་ཁུངས་གཏུགས་ཡོད། བཀའ་བརྒྱུད་ཀྱི་ཕྱག་ཆེན་དང༌། དགེ་ལྡན་པའི་ངོས་ནས་དབུ་མའི་ལྟ་བ་ཟེར་བ་དེ་གཉིས་རྩ་བ་གཏུགས་ས་གཅིག་ལ་ཐུག་པ་དེ་ལྟར་ཡིན་འདུག ཡིན་ན་ཡང་ད་ལྟ་དབུ་མའི་ལྟ་བ་ཟེར་བ་འདི་སྔགས་རྣལ་འབྱོར་བླ་མེད་ཀྱི་ལམ་དང་འབྲེལ་བའི་དབང་དུ་བྱེད་དགོས་ལ། སྔགས་དང་མ་འབྲེལ་བའི་མདོ་རྐྱང་པའི་དབུ་མའི་ལྟ་བ་སྐྱོང་ལུགས་དེ་དང༌། རྫོགས་ཆེན་དང༌། ཕྱག་ཆེན་ནས་གསུངས་པའི་ལྟ་བ་སྐྱོང་སྟངས་གཅིག་གྱུར་རེད་ཅེས་བརྗོད་མི་ཐུབ་ལ། རྩ་བ་ནས་མི་འགྲིགས། རྫོགས་ཆེན་དང༌། ཕྱག་ཆེན་གཉིས་ཀ་འཇོག་སྒོམ་མི་རྟོག་པ་སྐྱོང་བ་གཙོ་བོ་བྱས་ཤིང་། དེ་བདེ་བ་ཆེན་པོའི་ཡེ་ཤེས་ཀྱི་དབང་དུ་བྱས་པ་དང་། སྔགས་ཀྱི་ལྟ་བ་སྟོན་སྟངས་དེའི་དབང་དུ་བྱས་ནས་གསུངས་པ་ལས། མདོ་རྐྱང་པའི་དབང་དུ་བྱས་པ་ནི་ཡོད་བཟོ་མི་སྣང་། བཀའ་བརྒྱུད་པའི་ཡིན་ལུགས་དེ་ལྟར་ཡིན། གང་ལྟར་ཡང་སྙིང་དགེ་ལུགས་པའི་ཁུངས་གཏུགས་ས་ཆགས་ཡོད།

དེ་ནས་ས་སྐྱར་ཆ་མཚོན་ན། ས་སྐྱའི་གསལ་སྟོང་འཛིན་མེད་དང༌། གསལ་སྟོང་ཟུང་འཇུག་གི་ལྟ་བ་འཁོར་འདས་དབྱེར་མེད་ཀྱི་ལྟ་བ་གཏན་ལ་ཕབ་པ་དེ་དག་ཁ་སང་ཞུས་པ་བཞིན། བདེ་བ་ཆེན་པོའི་འོད་གསལ་གྱི་ཡེ་ཤེས་ལ་ཁུངས་གཏུགས་ཏེ་གསུངས་ཡོང་གི་ཡོད། དགེ་ལུགས་པས་གསང་བ་འདུས་པའི་སྐབས་སུ་གསུངས་པ་དེ་དང་གཅིག་པ་གཅིག་རྐྱང་རེད། ལྷག་པར་ད་ལྟ་འདིར་ས་སྐྱའི་ལམ་འབྲས་སློབ་བཤད་ཀྱི་ཁྲིད་ཡིག་ནང་ལ་སྐུ་བཞི་སྒྲུབ་བརྒྱུད་སྐོར་ངོས་བཟུང་བའི་སྐབས་ཀྱི་ལྟ་བའི་རྣམ་གཞག་དེ་དང་། རྗེ་རིན་པོ་ཆེའི་ལྟ་བའི་དཔྱོད་སྟངས་གཅིག་པ་གཅིག་རྐྱང་ཡིན་པ་ལས་དབྱེ་བ་གང་ཡང་མི་འདུག

ཕྲན་བུའི་རྙོག་དྲ་ཆེ་བ་དང༌། བརྡ་ཆད་མི་འདྲ་བའི་ཤུགས་ཆེ་བ་ཡོད་པ་རྫོགས་ཆེན་གྱི་ལྟ་བ་དེ་རེད། རྫོགས་ཆེན་གྱི་ལྟ་བའི་སྐོར་༸གོང་ས་ལྔ་པ་ཆེན་པོའི་རྫོགས་ཆེན་གྱི་ལྟ་ཁྲིད་རིག་འཛིན་ཞལ་ལུང་དང༌། དུས་ཕྱིས་ཀྱི་རྫོགས་ཆེན་གྱི་བླ་མ་མཁས་གྲུབ་གཉིས་ལྡན་གྱི་སྐྱེས་བུ་ཆེན་པོ་རྡོ་གྲུབ་སྐུ་ཕྲེང་གསུམ་པ་འཇིགས་མེད་བསྟན་པའི་ཉི་མའི་གསུང་དང༌། དེའི་མཇུག་ཙམ་ལ་ཀུན་མཁྱེན་འཇིགས་མེད་གླིང་པའི་སློབ་མ་ཨ་མདོ་ཞིག་ཡོད་པ་དེ་དང༌། ཞབས་དཀར་ཚོགས་དྲུག་རང་གྲོལ་ལ་སོགས་རྙིང་མའི་བླ་མ་ཚད་ལྡན་མཁས་གྲུབ་གཉིས་ལྡན་གྱི་སྐྱེས་བུ་དམ་པ་མང་པོ་ཞིག་གིས་གསུངས་པའི་གསུང་དེ་དག་གུང་བསྒྲིགས་ནས་བསྡུར་ན། འོད་གསལ་གྱི་འགྲོ་སྟངས་དེར་རྫོགས་པ་ཆེན་པོ་ལ་ཐུན་མོང་མ་ཡིན་པའི་ཟབ་ཁྱད་མང་པོ་ཞིག་ཏན་ཏན་འདུག རྩ་བར་གཏུགས་སྐབས་གསང་སྔགས་གསར་མའི་སྐབས་ནས་གསུངས་པའི་འོད་གསལ་དང༌། རྙིང་མའི་འོད་གསལ་སྒོམ་པ་གཅིག་གྱུར་རེད།

དེ་ལྟར་ཡིན་པ་ལྕང་སྐྱ་རོལ་པའི་རྡོ་རྗེའི་རྣམ་ཐར་ནང་དང༌། མཁས་གྲུབ་ནོར་བཟང་རྒྱ་མཚོའི་རྣལ་འབྱོར་དག་རིམ་གྱི་འགྲེལ་པའི་ནང་དེ་ག་རང་གསུངས་ཡོད། མཁས་གྲུབ་ནོར་བཟང་རྒྱ་མཚོའི་གསུང་ནང་རྙིང་མ་བས་ཐམས་ཅད་མཁྱེན་པའི་འོད་གསལ་གྱི་སེམས་སྔོན་དུ་བྱེད་ལུགས་ལ། རླུང་གི་རྣལ་འབྱོར་ལ་བརྟེན་ནས་འོད་གསལ་མངོན་དུ་བྱེད་ཐབས་གཅིག་དང༌། མི་རྟོག་པ་འབའ་ཞིག་སྒོམ་པའི་སྟེང་ནས་འོད་གསལ་སྒྲུབ་ཐབས་གཅིག་བཅས་ཡོད་པ་གསལ་པོ་བྱས་ནས་གསུངས་འདུག ཡིན་ན་ཡང་ཚིག་འདིར་ཆ་ཕྱེ་དགོས་པ་ཡིན། མི་རྟོག་པ་སྒོམ་པ་ཙམ་གྱིས་འོད་གསལ་བསྒྲུབ་ཐུབ་ཀྱི་རེད་ཟེར་བ་མིན། ཚད་ལྡན་གྱི་བླ་མེད་ཀྱི་དཀྱིལ་འཁོར་ཞིག་ཏུ་དབང་བསྐུར། རྡོ་རྗེ་སློབ་དཔོན་གཅིག་གི་རྗེས་སུ་འབྲངས། ཕྱི་ནང་གི་རྟེན་འབྲེལ་ཚང་མ་བསྒྲིགས་པའི་སྟེང་ནས་མི་རྟོག་པ་སྒོམ་པ་ཁོ་ནའི་སྟེང་ནས་འོད་གསལ་སྔོན་དུ་སྒྲུབ་ཐབས་ཤིག་བཤད་ཡོད།

དེ་ལྟར་མཁས་གྲུབ་ཀྱི་སྐྱེས་བུ་མང་པོ་ཞིག་གི་གསུང་ལ་དཔྱད་ཞིབ་དང་། གནད་འགག་ལ་ཞིབ་འཇུག་བྱས་ན་ཐམས་ཅད་དགོངས་པ་གཅིག་གི་སྒང་ལ་བབས་པ་ཞིག་ཏན་ཏན་ཡོད་པ་ལྟ་བུ་འདུག ངོས་ནས་ས་དགེ་བཀའ་རྙིང་ཚང་མ་དགོངས་པ་གཅིག་གྱུར་ཡིན་པས། ཚང་མ་ཐུགས་མཐུན་པོ་གནང་དགོས་ཟེར་བ་འདི་དག་བདེན་འབྲེལ་ཡིན་པ་ཞིག་དང༌། རྒྱུ་མཚན་ཤོད་རྒྱུ་ཡོད་པ་ལས་རང་དགར་བརྗོད་པ་ཞིག་མིན། དེ་རིང་ཁྱེད་རང་ཚོར་ཞོར་ལ་ཞུས་པ་ཁྱེད་རང་ཚོའི་ཐུགས་ལ་ངེས་པ་གནང་དགོས།

ཐ༽ ཆོས་བརྒྱུད་མཐུན་ལམ་དང་། རིས་མེད་ཀྱི་དག་སྣང་།

ཕྱི་རྒྱལ་གྱི་མི་ཁ་ཤས་ལ་ངས་ཁྱེད་རང་ཚོ་ཆོས་ལུགས་ཀྱི་འཐེན་འཁྱེར་མ་བྱེད་ཅེས་བརྗོད་དུས་ང་ཚོས་ཆོས་ལུགས་འཐེན་འཁྱེར་གང་ཡང་ཤེས་ཀྱི་མེད། བོད་པའི་བླ་མ་ཚོས་ཆོས་འདི་ལེགས་ལ། འདི་སྡུག་ཅེས་བརྗོད་ཀྱི་འདུག་ཅེས་ཚུར་བརྗོད་ཀྱི་འདུག ང་རང་ཚོས་ཆོས་གཅིག་ལེགས་པ་དང་། ཆོས་གཅིག་སྡུག་པ་རེད་ཅེས་ཟེར་གྱི་མེད་ཀྱང༌། དཔེར་ན། དགེ་ལུགས་པ་གཅིག་གིས་རི་བོ་དགེ་ལུགས་པ་གསེར་སྦྱངས་བཙོ་མ་ལྟ་བུ་ཡིན་ཚུལ་གཅིག་བཤད་པ་དང་། བཀའ་བརྒྱུད་པ་གཅིག་གིས་བཀའ་བརྒྱུད་པ་གཞན་ལས་ལྷག་པའི་ཁྱད་ཆོས་ཡོད་ལུགས་བཤད། རྫོགས་ཆེན་ཉམས་ལེན་བྱེད་མཁན་གཅིག་གིས་བྱས་པའི་ཆོས་ཀྱིས་སངས་མི་རྒྱ། སྒོམ་པའི་ཆོས་ཀྱིས་སངས་རྒྱས་ཐོབ། འདི་ལས་ལྷག་པ་མེད་ཅེས་བཤད། རྫོགས་ཆེན་རང་གི་ཉམས་ལེན་དངོས་འབྲེལ་བྱེད་མཁན་ཞིག་ཡིན་ན། བྱས་པའི་ཆོས་ཀྱིས་སངས་མི་རྒྱ་བ་དངོས་གནས་རེད། བྱས་པའི་ཆོས་རྣམས་སྣང་མཆེད་ཐོབ་གསུམ་ཚུན་ཆད་ཀྱི་རྟོགས་པས་བྱས་པའི་ཆོས་རེད། རྫོགས་པའི་སངས་རྒྱས་ཀྱི་གོ་འཕང་ནི་འོད་གསལ་མི་རྟོག་པའི་ཡེ་ཤེས་ཀྱིས་བསྒྲུབ་རྒྱུ་ལས། བྱས་པའི་ཆོས་ཀྱིས་སངས་རྒྱས་ཐུབ་ཀྱི་མ་རེད། བྱང་ཆུབ་ཀྱི་སེམས་དང༌། སྦྱིན་པ་གཏོང་བ། ཚུལ་ཁྲིམས་སྲུང་བ་ལ་སོགས་པ་རྣམས་སྣང་མཆེད་ཐོབ་གསུམ་ཚུན་ཆད་ཀྱི་བློ་བཟང་པོའི་ཕྱོགས་ནས་བྱེད་དགོས་པ་ཤ་སྟག་ཡིན།

རྫོགས་པོ་ཆེན་པོ་རང་གི་འོད་གསལ་མངོན་དུ་བྱས་ཟིན་པའི་མི་གཅིག་གིས་ཉམས་མྱོང་དེ་དང་འབྲེལ་ནས་ཡོང་དུས་དེ་ལས་དམན་པ་ཆགས་པ་རེད། དེ་ལྟར་དགོངས་པ་བཞེས་ས་གཅིག་ཡོད་ན་ཡང༌། དེ་ཡག་པོ་མ་ཤེས་པའི་སྐབས་ལ་ཧེ་བག་ཆེན་པོ་ཞིག་མཐོང༌། མ་ཤེས་པ་དེ་ཚོའི་གྲས་ཀྱིས་རྙིང་མའི་ཆོས་ལས་ལེགས་པ་ཞིག་མེད་པ་འདྲ་བསམ་སྟེ་ཆོས་ལ་ཆགས་སྡང་གི་བློ་སྐྱེ་བའི་རྒྱུར་ཕྱིན་ན་གཏན་ནས་མ་འགྲིགས་པ་ཡིན། སེམས་རྒྱུད་འདུལ་བའི་ཐབས་དེ་ཆོས་ཡིན་ལ། སེམས་རྒྱུད་འདུལ་བའི་ཐབས་ཤེས་གཅིག་རང་ཡོད་པ་དེ་སེམས་རྒྱུད་མ་དུལ་བའི་རྒྱུར་བེད་སྤྱོད་བྱས་ན་ཤིན་ཏུ་ཐབས་སྐྱོ་པོ་དང་། ཤིན་ཏུ་སེམས་སྐྱོ་པོ་རེད། ཆགས་སྡང་གི་རྒྱུར་ཕྱིན་ན། སྨན་དུག་ཏུ་ཕྱིན་པ་ལྟར་རེ་བ་ཟད་པ་རེད། ང་རང་ཚོས་ཆགས་སྡང་ཉུང་དུ་འགྲོ་བ་ཞིག་དང༌། དད་པ་ཕྱོགས་རིས་མེད་པར་འཕེལ་བའི་རྩ་བར་ཕན་པ་ཆོས་ཀྱི་བསླབ་བྱ་ལེན་དགོས། དེང་སང་འདི་ཁུལ་ཆོས་ཚོགས་ལྟ་བུ་ཁ་ཤས་ཚུགས་ཡོད། དེ་ཚོའི་གྲས་ལ་འབྲེལ་བ་ཡོད་སྟབས་ཁྱེད་རང་ཚོའི་སེམས་ལ་ངེས་པ་བྱས། ཧུར་ཐག་གནང་ཤོག་ཨང་།

ད༽ བསྟན་པའི་ཞབས་འདེགས་དང་། བསྟན་པའི་ཞབས་འདྲེན།

ཁྱེད་རང་ཚོ་བོད་པ་སྤྱི་བྱིངས་རྣམས་ནས་ད་ལྟ་ངོས་ནས་བརྗོད་པ་འདི་དག་རྣ་བར་གོ་བར་བརྟེན་ས་སྐྱ་དང་། བཀའ་བརྒྱུད། རྙིང་མ། དགེ་ལུགས་ཟེར་བའི་ཆོས་ཚང་མ་དགོངས་པ་བཞེས་ས་གཅིག་ཡིན་པ་དང༌། སྟོན་པ་གཅིག་གི་རྗེས་འབྲང་ཡིན་པ་༸རྒྱལ་བ་རིན་པོ་ཆེ་ནས་འགྲེལ་བཤད་མང་པོ་གནང་སོང༌། ཏན་ཏན་ཡིན་པ་འདྲ་བསམ་སྟེ་ཁྱེད་རང་ཚོས་ཡིད་ཆེས་བྱས་ན་འགྲིགས་པ་རེད། མིས་འདྲ་མིན་ཟེར་གྱི་འདུག་ན་དེ་ལྟར་རྩ་བ་ནས་མ་རེད། ངས་ཤེས་ཀྱི་མེད་ཀྱང་ཤེས་མཁན་གཅིག་ལ་སྐད་ཆ་དྲིས་དང༌། ཆོས་ཚང་མ་གཅིག་གྱུར་ལས། ཧེ་བག་ཡོད་པ་དེ་ལྟར་རྩ་བ་ནས་རེད་མི་འདུག་ཅེས་ཁྱེད་རང་ཚོས་བརྗོད་དགོས་པ་བྱུང་ན་བརྗོད་ཤོག་ཨང་། བསྙད་སེ་ཀོ་སེ་ཤོད་མཁན་བྱུང་ན་ཁུངས་ངས་བསྐྱལ་ཆོག དེ་ཁྱེད་རང་ཚོ་སེམས་ལ་ངེས་པ་བྱེད་དགོས།

དེ་བཞིན་ཆོས་ཚོགས་ལྟ་བུ་འགའ་ཤས་ཚུགས་ཡོད་པ་རྣམས་ནས་སངས་རྒྱས་ཀྱི་བསྟན་པར་བྱ་བ་བྱེད་དགོས། དེས་སེམས་ཅན་གྱི་བདེ་སྐྱིད་དོན་དག་ལ་ཕུགས་ནས་ཕན་ཡོང་གི་རེད། ཧ་ཅང་ཡག་པོ་རེད། རྗེས་སུ་ཡི་རངས་དང་བསྔགས་བརྗོད་ཡོད། ཡིན་ན་ཡང་དེ་དང་ཆབས་ཅིག་དེང་སང་མི་གཤིས་རྒྱུད་མ་དུལ་བ་དང༌། མི་བསོད་ནམས་དམན་པ་ཟེར་མཁན་དེ་ཕྱོགས་གང་དུ་ཡང་ཡོང་རྒྱུ་ཡིན་སྟབས། ང་རང་ཚོར་སྟོན་པ་སངས་རྒྱས་ཀྱི་ཆོས་བཟང་པོ་ཞིག་ཡོད་པ་འདི་ལག་ལེན་ཚུལ་བཞིན་མ་བྱས་པར་རྒྱ་མིའི་སྐད་ཆ་ལྟར་ན་ཆོས་འབག་ལ་གྱོན་ནས་བཤུ་གཞོག་གཏོང་མཁན་དེ་ལྟར་བྱུང་ན་ཡག་པོ་གཏན་ནས་མེད།

དང་པོ་ཆོས་ཚོགས་འཛུགས་པའི་སྐབས་ནས་དེ་དག་ལ་དོ་སྣང་ཆེན་པོ་བྱེད་དགོས། སྟོན་པའི་ཆོས་ཚོགས་ཚུགས་པ་དེ་སྟོན་པའི་དགོངས་པ་དང་མཐུན་པ་ཞིག་དགོས་པ་ལས། ཆོས་མིང་ལ་འཁྱེར་ནས་དོན་དག་ཡང་སྙིང་སོ་སོའི་ཁེ་ཕན་སྒྲུབ་པ་ལྟ་བུ་དང་། ཆོས་ཀྱི་ཚོང་རྒྱག་པ་ལྟ་བུ་དེ་ལྟར་ཆགས་ན་གཏན་ནས་མི་འགྲིགས། ད་ལྟ་དེ་ལྟར་མེད་ན་ཡང༌། གཟབ་གཟབ་མ་བྱས་ན་ཆོས་ཀྱི་འགོ་ཁྲིད་མཁན་འདོད་པ་ཆེན་པོ་ཡོད་པ་ཞིག་དང༌། སློབ་མ་རྨོངས་དད་ཆེན་པོ་ཡོད་མཁན་ཞིག་དང་འཕྲད་ན། སློབ་མར་བཤུ་གཞོག་གཏོང་རྒྱུའི་ཉེན་ཁ་ཆེན་པོ་ཡོད། ང་རང་ཚོས་དང་པོ་ནས་གཟབ་གཟབ་བྱེད་དགོས། དཔེར་ན་ངས་འདོད་པ་ཆེན་པོ་བྱས་ནས་བརྒྱ་འཁྱེར་ཤོག སྟོང་འཁྱེར་ཤོག་ཅེས་བརྗོད། ཁྱེད་རང་ཚོས་༸རྒྱལ་བ་རིན་པོ་ཆེར་དད་པ་བྱས་ན་ངས་བཤུ་གཞོག་གཏོང་རྒྱུའི་ཉེན་ཁ་ཡོད།

དེ་བཞིན་ང་རང་ཚོ་མཆོག་དམན་གང་སར་ཡོང་སྲིད་པ་ཡིན་པས་གཟབ་གཟབ་བྱེད་དགོས། ཆོས་ཚོགས་ནང་ཡོད་མཁན་ཁ་ཤས་ཀྱིས་ལོ་གཅིག་གཉིས་རིང་མིག་སྤུ་ཟིང་ཟིང་གིས་དད་པ་ལྟ་བུ་བྱས། གང་འཚམ་ནས་དད་པ་ཡལ་ཏེ་ཁ་གཏོང་མཁན་དེ་ལྟར་ཡོང་གི་འདུག ང་རང་ཚོས་སྟོན་པའི་དགོངས་པ་དང་མཐུན་པ་དང་པོ་ནས་གཟབ་གཟབ་བྱས་ན་མཇུག་ཏུ་མིས་ཁ་གཏོང་ས་ཞིག་ལྷག་གི་མ་རེད། སྟོན་པའི་དགོངས་པ་དང་མཐུན་པ་ཡག་པོ་ཞིག་བྱས་ན་མགོ་གཙང༌། མཇུག་གཙང་བ་ཐོག་མཐའ་བར་གསུམ་དུ་དགེ་བ་ཞིག་ཡོང་གི་རེད།

ཐོག་མར་སངས་རྒྱས་ཀྱི་བསྟན་པའི་ཞབས་འདེགས་ཡིན་པའི་རྣམ་པ་ལྟ་བུ་ཞིག་ལ་གང་འཚམ་ནས་སྟོན་པའི་མཚན་ཤས་འགྲོ་མཁན་ཆགས་ན་ཡག་པོ་མེད། དེ་ཚང་མས་སེམས་ལ་བཅངས་ནས་ཧུར་ཐག་བྱེད་དགོས། སོ་སོ་ཆོས་ཚོགས་གཅིག་གི་ནང་ལས་ཀ་བྱེད་དུས་གྲོད་ཁོག་རྒྱག་དགོས། དགོས་ངེས་ཅན་གྱི་མཐུན་རྐྱེན་ཞིག་ལོས་དགོས། རྗེ་བཙུན་མི་ལས་ཀྱང་ཟ་པོ་བཞེས་ནས་བཞུགས་ཡོད། ཨ་མི་རི་ཀའི་ནང་ལ་བསྡད་ནས་སྤྱི་འགྲེའི་འཚོ་བ་མཐུན་རྐྱེན་འགྲིགས་ངེས་ཤིག་དགོས་ཀྱི་རེད། དེ་ལས་ལྷག་པའི་ཆོས་མིང་ལ་འཁྱེར་ནས་དངུལ་བཟོ་རྒྱུའི་བསམ་བློའི་ཐོག་ཏུ་ཕྱིན་ན་ཡག་པོ་གཏན་ནས་མེད། ད་ལྟ་དེ་ལྟར་ཡོད་པ་གཏན་ནས་གོ་ཐོས་མ་བྱུང་ཡང་། དེ་ལྟར་མི་འབྱུང་བ་གལ་ཆེན་པོ་ཡིན་སྟབས། མ་བྱུང་སྔོན་འགོག་བྱས་ནས་སྔ་ས་ནས་ཞུས་ན་ཡག་གི་རེད་བསམ་པ་དྲན་བྱུང༌། དེ་ཁྱེད་རང་ཚོ་ཚང་མའི་དགོངས་པར་བཅངས་དགོས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༡ ཟླ་ ༧ ཚེས་ ༡༩ ཉིན། མེ་ཌི་སན་དུ་ཨ་རི་དང༌། ཁེ་ན་ཌར་གནས་འཁོད་རང་རིགས་སེར་སྐྱ་ཉིས་བརྒྱ་ལྔ་བཅུ་སྐོར་ལ་སྩལ་བའི་བཀའ་སློབ།

ཀ༽ སྟོན་པའི་བསླབ་བྱ་དང་། དུས་འཁོར་གྱི་ཐུན་དྲུག

རང་རེ་ནང་པའི་ཆོས་ཀྱིས་གཞན་ཕན་སྒྲུབ་རྒྱུ་དེ་ནི་ཉིན་རེའམ། ལོ་གཅིག་གཉིས་ལྟ་བུ་མ་ཡིན་པར་བསྐལ་པ་ནས་བསྐལ་པ་དང་། ཡང་ན་སྤྱོད་འཇུག་ནས་གསུངས་པ་ལྟར་ཇི་སྲིད་ནམ་མཁའ་མ་ཟད་ཀྱི་བར་དང༌། སྡུག་བསྔལ་གྱིས་མནར་བའི་སེམས་ཅན་ནམ་གནས་དེ་སྲིད་དུ་གཞན་དོན་སྒྲུབ་སྙམ་པའི་བསམ་བློ་བསྐྱེད་དགོས་པ་དེ་སྙིང་སྟོབས་དང༌། སེམས་ཤུགས་སྤེལ་བའི་བསླབ་བྱ་ཧ་ལས་པ་ཞིག་རེད།

ང་རང་ཚོས་ནང་པ་སངས་རྒྱས་པའི་བསླབ་བྱ་དེ་ཉམས་སུ་བླངས་ཏེ་ཉིན་རེའི་སོ་སོའི་འཚོ་བ་སྐྱེལ་ཐུབ་ན་སེམས་ལ་སྙིང་སྟོབས་སྐྱེས་ཅིང༌། བཟོད་བདེ་བག་ཕེབས་ཀྱི་མི་ཚེ་གཅིག་སྐྱེལ་རྒྱུར་ཡང་ཕན་ཐོགས་ཧ་ཅང་ཆེན་པོ་ཡོད། ང་རང་ཚོས་ནང་པའི་ཆོས་ལ་དད་པ་དང༌། དགའ་མོས་བྱས་ཏེ་བླ་མ་དཀོན་མཆོག་མཁྱེན་ཞེས་བརྗོད་ཀྱི་ཡོད་སྟབས། སྐྱབས་སུ་མཆི་ཞེས་ཁ་ནས་བཤད་པས་མི་འགྲིགས་པར་ལག་ལེན་གྱི་ཐོག་ནས་སྟོན་པའི་བསླབ་བྱ་སེམས་ལ་བཅངས་ཏེ་གང་ཐུབ་ཅི་ཐུབ་བྱ་རྒྱུ་གལ་ཆེ། ཁྱེད་རང་ཚོ་ད་རེས་འདིར་ཆོས་དོན་དུ་གཉེར་ནས་ཡོང་བ་རེད། ངས་རྒྱུན་དུ་བརྗོད་བཞིན་པ་ལྟར་སྐབས་རེ་རང་རེས་སྣང་བ་སྐྱིད་པོའི་ཆོས་ལྟ་བུ་ཆགས་ཏེ་ཁ་ནས་ཤོད་རྒྱུ་ཡོད་ལ། ལག་ལེན་གྱི་ཐོག་ཏུ་ཁ་ཆག་སྣ་རལ་བྱུང་བ་དང༌། འུ་ཐུག་ཐབས་ཟད་ཀྱི་དུས་སྐབས་སུ་ཆོས་བརྗེད་ནས་ཁ་གཏོང་བ་དང༌། འཁྲུག་རྩོད་བྱེད་པ་སོགས་འདི་རིགས་མ་འགྲིགས་པ་རེད། རིགས་དྲུག་གི་སེམས་ཅན་ཚང་མ་རང་གི་ཕ་མར་གྱུར་པའི་དྲིན་ཅན་འབའ་ཞིག་ཡིན་པས་དེ་ལ་ཕན་བཏགས་དགོས་ཞེས་གསུངས་ཡོད་སྟབས། རྣམ་ཀུན་ནས་རང་རེ་གཅིག་གིས་གཅིག་ལ་རོགས་རེས་ཕན་སེམས་བྱ་རྒྱུ་དེ་ཤིན་ཏུ་གལ་ཆེ། དེ་ཁྱེད་རང་ཚོའི་སེམས་ལ་བཅངས་དགོས།

ད་རེས་དུས་འཁོར་དབང་ཆེན་ཞུས་ཏེ་དུས་འཁོར་གྱི་བླ་མའི་རྣལ་འབྱོར་དེ་ཁྱེད་ཚོས་ཐུབ་ན་ཉིན་རེར་ཚར་དྲུག་ཙམ་སྟོན་ན་ཐུན་དྲུག་གི་གོ་ཡང་ཆོད་པས་སྤུས་དག་པོ་འདོན་ཐུབ་ན་ལེགས། བླ་མའི་རྣལ་འབྱོར་འདི་ཉིད་ནང་ང་ཚོས་ཉིན་མཚན་གཉིས་ལ་དྲན་དགོས་པའི་ཉམས་ལེན་གྱི་རིགས་ཆ་ཚང་ཡོད་པའི་ཐོག དུས་འཁོར་གྱི་ལྷ་སྒོམ་སྟངས་དང༌། སྔགས་བགྲང་རྒྱུ་དེ་དག་ཀྱང་མ་ཚང་བ་མེད་པ། རྩ་བའི་མདོར་བསྡུས་ལ་དཔགས་པའི་སྣ་འཛོམས་ཤིང་། དོན་ཚང་བ་སྤུས་དག་པོ་ཞིག་ཡོད། ཐ་མ་དེ་ལྟར་མ་བྱུང་ནའང་སྔགས་གང་ཐུབ་ཆག་མེད་དུ་བགྲང་ན་ཕན་གྱི་རེད།

ཁ༽ མི་གཤིས་ཀྱི་རིན་ཐང་དང་། ཉམས་མེད་རྒྱུན་འཛིན།

ང་རང་ཚོ་བོད་ནང་གནས་པའི་བོད་པ་ཚོ་ཡིན་ན་ཡང་རྒྱ་མི་དང་གཤིས་རྒྱུད་མི་འདྲ་བར་རང་བཞིན་གྱིས་གཤིས་ཀ་དང༌། ཀུན་སྤྱོད་བཟང་བ་ཞིག་ཡོད་པ་མི་མང་པོ་ཞིག་གིས་མཐོང་གི་ཡོད། བར་ལམ་ཕྱི་རྒྱལ་གྱི་མི་བོད་ནང་ལྟ་སྐོར་དུ་འགྲོ་མཁན་ཁ་ཤས་ཐུག་འཕྲད་བྱུང༌། དེ་དག་ཕལ་མོ་ཆེས་བོད་མི་རྣམས་རྒྱ་མི་དང་མི་འདྲ་བའི་གཤིས་ཀ་ཡག་པོ་ཞིག་དང་། དཀའ་ངལ་དེ་ལྟ་བུ་ཞིག་གི་འོག་ཏུ་གནས་ཡོད་ནའང་སེམས་བག་ཕེབས་པོ། གྲོགས་པོའི་རྣམ་འགྱུར་བཟང་པོ་ཡོད་མཁན་ཡག་པོ་འདུག་ཅེས་བརྗོད་ཀྱི་འདུག

དེ་བཞིན་རྒྱ་གར་ནང་ལའང་བོད་རིགས་ཚོར་སྤྱིར་བཏང་མཐོང་སྣང་ལ་ལྟོ་གོས་ཐོག་གྲུང་པོ་དང༌། གྱོང་པོ་ཡོད་པའི་ཐོག་གཞུང་བཟང་པོ། རུས་བརྩི་རྒྱུ་ཡོད་མཁན་ཞིག་མཐོང་གི་ཡོད། བོད་ཕྱི་ནང་གང་དུ་ཡིན་ནའང་སྤྱིར་བཏང་བོད་རིགས་ཟེར་དུས་མི་འདྲ་འདྲའི་ནང་ནས་ཞབས་འདྲེན་མི་ཞུ་མཁན་ཞིག་དང་། གང་ལ་གང་འཚམ་གྱི་སྤུས་དག་པོའི་ཚད་ལ་འཇོག་ཐུབ་པ་དེ་ལྟ་བུ་ཞིག་ཡོད། དེ་དག་གི་རྩ་བའི་ཐུག་ས་ང་རང་ཚོར་ཤ་དང་རུས་པ་མི་འདྲ་བ་གང་ཡང་མེད་ཀྱང་། རང་རེའི་མི་ཚེའི་ནང་གི་གོམས་གཤིས་བཟང་པོ་དེ་གཙོ་བོ་སྟོན་པའི་བསླབ་བྱ་གཞིར་བཞག་པའི་ཐོག་ནས་ཡ་རབས་དང༌། སེམས་རྒྱུད་བཟང་པོ་བྱེད་རྒྱུ་རྟག་ཏུ་ཁ་ལ་རྒྱུན་འཇགས་སུ་ཡོད་པར་མ་ཟད། ཆོས་གཏིང་ཟབ་པོ་མ་ཤེས་ཀྱང་ཐ་ན་འབུ་སྲིན་ཚུན་ཆད་ལ་སྙིང་རྗེ་ཟེར་བ་ཕ་མའི་ངག་རྒྱུན་ནས་གོམས་ནས་ཡོད་མཁན་ཞིག་ཡིན་སྟབས། ཆེ་ས་ནས་མིའི་སྲོག་ལ་རང་གིས་གནོད་འཚེ་མི་བྱེད་པ་ལྟ་ཅི་སྨོས། གཞན་གྱིས་མི་ཞིག་བསད་འདུག་ཅེས་བརྗོད་ནའང་རྣ་བས་ཉན་མི་བཟོད་པ་བྱས་ཏེ་སྙིང་རྗེ་ཟེར་བའི་གཤིས་བཟང་ཞིག་ཡོད།

བར་ལམ་རྒྱ་མིའི་མིག་ལྟོས་ཀྱིས་མི་དམར་གསོད་གཏོང་བ་དང༌། ལྟོགས་ཤི་ཐེབས་པ་ལ་དོ་སྣང་གང་ཡང་བྱེད་ཀྱི་མི་འདུག སྤྱིར་བཏང་རང་རེ་བོད་པའི་སྤྱི་ཚོགས་ནང་སྙིང་རྗེ་ཟེར་བ་དེ་རིན་ཐང་ཆེན་པོར་བརྩི་བ་རེད། ཐ་ན་འབུ་སྲིན་གཅིག་གི་སྲོག་ལའང་སྙིང་རྗེ་ཟེར་ནས་སྙིང་རྗེ་བལྟ་བ་དང༌། སྤྱི་ཚོགས་ནང་མི་ལ་སྡུག་བསྔལ་ལྟ་བུ་བྱུང་ན་མ་མཐར་ཡང༌། ཨ་ཁ་སྙིང་རྗེ་ཞེས་ཁ་ནས་ངམ་ངམ་ཤུགས་ཤུགས་ཀྱིས་ཐོན་ཡོང་གི་ཡོད། དེ་དག་ནི་རྩ་བ་སྟོན་པའི་བསླབ་བྱ་དེས་བོད་པའི་སྤྱི་ཚོགས་ནང་ཤུགས་རྐྱེན་ཆེན་པོ་ཐེབས་པ་ཞིག་རེད། དེས་ན་རང་རེའི་སྤྱི་ཚོགས་ནང་དཀའ་ངལ་ཞིག་བྱུང་ནའང་སེམས་བག་མི་ཕེབས་པ་མེད་པ་དང༌། དེ་བཞིན་རྫུན་ཁྲམ་བྱེད་མཁན་ཡོང་སྲིད་ནའང་སྤྱིར་བཏང་བྱས་ན་དེ་རིགས་ཉུང་ཉུང་ཡིན་ཞིང་། མི་གདོང་བརྟན་པོ་དང༌། གཞན་གྱིས་མངགས་གཏམ་ལྟ་བུ་བྱས་ཡོད་ནའང་དེ་མ་བྱས་ན་མི་འགྲིགས་བསམ་པའི་གཞུང་བཟང་པོ་བྱེད་པའི་གཤིས་རྒྱུད་དེ་ལྟར་ཡོད། ང་རང་ཚོའི་སྤྱི་ཚོགས་ནང་སྟོན་པའི་བསླབ་བྱས་ཕན་ཁྱད་ཧ་ཅང་ཆེན་པོ་བྱུང་ཡོད།

དེས་ན་ང་རང་ཚོ་དུས་ཚོད་གཉན་འཕྲང་ཆེན་པོ་གཅིག་གི་ནང་སྐྱེས་པའི་མི་ཐོག་ཚང་མས་བོད་པའི་གོམས་གཤིས་ནང་ཡོད་པའི་ལེགས་ཆ་དེ་རྣམས་ལ་དོ་སྣང་དང་། བཟང་པོའི་ཡོན་ཏན་རྣམས་བཟང་པོར་ངོ་ཤེས་པ་བྱ་རྒྱུ་གལ་གནད་ཆེན་པོ་རེད། དེ་མིན་བཟང་པོ་བཟང་པོར་མ་ཤེས་པ་དང༌། དོ་སྣང་མ་བྱས་པའི་ངང་དུ་མི་ཐོག་གཅིག་གཉིས་རིམ་བཞིན་བརྗེས་ཕྱིན་ན་ཕངས་པོ་རེད། དོ་སྣང་དང་འབད་བརྩོན་བྱས་ཏེ་མ་འགྲུབ་ནའང་འགྱོད་པ་མེད། དང་པོ་ནས་རང་རེར་ཡོད་པའི་བཟང་པོའི་ཡོན་ཏན་ལ་དོ་སྣང་ཆུང་དུ་ཕྱིན་པ་བཅས་དེ་ལྟ་བུའི་ངང་དོ་སྣང་ཇེ་ཆུང་དུ་ཕྱིན་ཏེ་མཐར་རྩ་བརླག་འགྲོ་བའི་ཉེན་ཁ་ཡོད་པས་དེ་ལྟར་བྱས་ན་ཧ་ཅང་ཕངས་པོ་རེད།

ང་རང་ཚོ་གཞན་ཡུལ་དུ་སླེབས་པ་རྣམས་ནས་བོད་པའི་གོམས་གཤིས་དང༌། མིག་ལྟོས་བསམ་བློ་གཏོང་སྟངས་བཟང་པོ་དེ་རིགས་ངེས་པར་གལ་ཆེན་པོར་བརྩི་དགོས། ང་རང་ཚོ་དཔལ་འབྱོར་གྱི་ཐོག་ནས་སྐྱོ་པོ་རེད། འོན་ཀྱང་སྤྱིར་བཏང་ང་ཚོའི་སྤྱི་ཚོགས་ནང་ཡ་རབས་དང་དྲང་བདེན་གྱི་རིགས་བརྩི་ས་ཡོད་པ་དེ་གལ་ཆེན་པོ་ཡིན་སྙམ་པའི་ངོས་འཛིན་གསལ་པོ་གང་ཐུབ་བྱེད་རྒྱུར་དོ་སྣང་བྱ་རྒྱུ་ཤིན་ཏུ་གནད་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༡ ཟླ་ ༡༠ ཚེས་ ༡༩ ཉིན་སྒང་ཏོག་ཏུ་མི་མང་ཚོར་སྩལ་བའི་བཀའ་སློབ།

ཀ༽ ཟོལ་མེད་ཀྱི་མཛའ་སེམས་དང་། བཙན་གནོན་གྱི་ཁྲལ་གསར།

དེ་རིང་ཁྱེད་རང་ཚོ་ཚང་མར་བཀྲ་ཤིས་བདེ་ལེགས་ཡོད། གཞི་རྩའི་མཐུན་རྐྱེན་མ་འཛོམས་པ་དང་ལས་བྲེལ་དབང་གིས་མ་ལྕོགས་པ་ཡོང་ངེས་ཡིན། ཡིན་ནའང་ང་ཚོར་ཁྲལ་བསྐུལ་བ་དང༌། བཙན་པོ་བྱས་ཏེ་དེད་ནས་ཡོང་བ་མིན་པར་གཅིག་གིས་གཅིག་ལ་སེམས་ཀྱི་མཛའ་བརྩེ་དང༌། དམ་ཚིག་ལ་རྒྱའི་ཐོག་ནས་ང་ཚོ་འཛོམས་པར་བརྟེན་དགའ་པོ་བྱུང་། ཐུགས་རྗེ་ཆེ།

དེ་ནས་ང་ཚོ་དེ་རིང་འདིར་ཚོགས་འདུ་འཚོགས་པ་འདི། ལས་དོན་ཞིག་ཡོད་པའི་དབང་གིས་ཚོགས་འདུ་འཚོགས་པ་རེད། ངའི་ནམ་རྒྱུན་གཤིས་ཀར་ལམ་ལུགས་ལྟ་བུར་དེད་ནས་བྱེད་རྒྱུ་ངས་ཤེས་ཀྱི་མེད་ལ། དགའ་པོ་ཡང་མེད། ང་རང་ཚོ་མིའི་སྤྱི་ཚོགས་ནང་ལ་དངོས་གནས་དྲང་གནས་བདེ་བ་དང་སྡུག་བསྔལ་གྱི་དོན་དག་ཅིག་གི་ཐོག་ལ་བསམ་བློ་གཏོང་དགོས་པ་ལས། འདྲ་ཆགས་པོ་བྱས་ན་སྙིང་པོ་གང་ཡང་མེད། ང་ཚོས་འདི་ནས་སྐད་ཆ་བཤད་པའི་སྐབས་ལ་ཁྱེད་རང་ཚོས་ལག་པ་མང་པོ་བརྡབས་ན་དོན་སྙིང་གང་ཡང་མི་འདུག

སྔོན་མ་ལྷ་སར་ཕྱི་ལོ་ ༡༩༥༦ ལོར་བོད་རང་སྐྱོང་ལྗོངས་གྲ་སྒྲིག་ཨུ་ཡོན་ལྷན་ཁང་བཙུགས་པ་རེད། སྐབས་དེར་པེ་ཅིང་ནས་སྐུ་ཚབ་ཁྲན་ཡི་གྲོངས་མཁན་ཁོང་གིས་འགོ་ཁྲིད་བྱས་ཏེ། སྐུ་ཚབ་ཚོགས་པ་ཞིག་འབྱོར་བ་རེད། ཁོང་ཚོའི་གྲས་ལྷ་སར་སླེབས་རྗེས་ཁག་གཉིས་གསུམ་བགོས་ཏེ་ཁག་གཅིག་གཙང་དང༌། ཁག་གཅིག་ལྷོ་ཁའི་ཕྱོགས་སུ་བསྐྱོད་འདུག ས་ཁུལ་གཞན་དག་ལའང་འཚམས་འདྲིར་ཕྱིན་པ་རེད། རྗེས་སུ་འཚམས་འདྲི་ཚར་ནས་ལྷ་སར་ཡོང་སྐབས་ངའི་ངོ་ཤེས་པ་ཞིག་གིས་བརྗོད་གསལ་ལ། གྲོང་གསེབ་སོ་སོའི་མི་དམངས་ལ་གནས་ཚུལ་འདྲི་སྐབས་མི་དམངས་ཁ་ཤས་ཀྱིས་དེང་སང་ང་ཚོར་ཁྲལ་གསར་པ་ཞིག་བཟོས་འདུག་ཟེར། ཁྲལ་གསར་པ་གང་ཞིག་བཟོས་འདུག་ཅེས་འདྲི་སྐབས། ལག་པ་བརྡབ་རྒྱུའི་ཁྲལ་གསར་པ་ཞིག་འདུག་ཅེས་བཤད་ཀྱི་འདུག་ཟེར། དེ་ལྟར་བྱས་ན་དགོས་པ་གང་ཡང་མེད།

ང་བོད་པ་ཡིན་ཞིང་། འབྲས་ལྗོངས་ནང་ལ་བོད་མི་ཚོ་ཁག་གཅིག་བསྡད་ཡོད། ང་རང་ཚོ་རང་གི་ལུང་པ་བྲལ་ནས་གཞན་ཡུལ་དུ་གྱར་ཏེ། དངོས་གནས་དྲང་གནས་ཀྱི་ཐབས་སྐྱོ་པོ་དང༌། ཉམས་དམའ་པོ་ཞིག་གི་སྐབས་སུ་ང་ཚོ་ཐུག་འཕྲད་ཐོག་ང་རང་ཚོ་ནང་ཚགས་བྱས་ཏེ་བདེ་བ་སྡུག་བསྔལ་སྐོར་ཤོད་རྒྱུ་དང༌། དེའི་སྐོར་ལ་བསམ་བློ་གཏོང་སྟངས་ཐོག་ལ་སྐད་ཆ་བྱེད་རྒྱུ་ཡིན་པ་ལས། འདིར་འབྲས་ལྗོངས་མི་དམངས་མཉམ་དུ་འཚོགས་ནས་དེའི་སར་ངས་འཇོན་པོ་ཤོད་རྒྱུ་དང༌། དམིགས་བསལ་གྱི་བཀའ་སློབ་གནང་རྒྱུ་ཡོད་པ་དེ་ལྟར་གང་ཡང་མིན།

ཁ༽ ལོ་ངོ་ཉི་ཤུའི་གནས་སྟངས་དང་། གཞིས་ལུས་ཀྱི་ཕྱག་རྟགས།

དེ་རིང་ཞོགས་པ་དང༌། ཁ་སང་ཁ་ཉིན་ང་རང་ཚོ་འདིར་ཆོས་འཆད་ཉན་བྱེད་སྐབས་མི་རིགས་ཀྱི་དབྱེ་བ་ཕྱེ་རྒྱུ་མེད། ནང་པ་སངས་རྒྱས་པའི་ཆོས་ལ་དད་པ་ཡོད་པའི་མི་སུ་འདྲ་ཞིག་ཡིན་ན་ཡང་གཅིག་གྱུར་རེད། ཤར་ཕྱོགས་ནས་ཡོང་བ་ཡིན་ཡང་རུང༌། ནུབ་ཕྱོགས་ནས་ཡོང་བ་ཡིན་ཡང་རུང༌། མི་རིགས་དཀར་པོ་དང་མི་རིགས་ནག་པོ། མི་རིགས་སེར་པོ་གང་ཞིག་ཡིན་རུང༌ཁྱད་པར་གང་ཡང་མེད། ཆོས་འབྲེལ་འདི་དག་ལ་མི་རིགས་ཀྱི་དབྱེ་བ་མེད་པར་ཐོབ་ཐང་གཅིག་པ་རེད། དེ་ཡང་འབྲས་ལྗོངས་ཀྱི་ཡུལ་མི་རྣམས་དང༌། དེ་བཞིན་ང་རང་ཚོ་བོད་མི་བཙན་བྱོལ་བ་ཚང་མ་ཐུན་མོང་ཐོག་ལ་ཆོས་འཆད་ཉན་མཉམ་དུ་བྱས་པ་རེད།

ད་ལྟ་དགོང་དྲོའི་འཚོགས་འདུ་འདི་ང་ཚོ་བོད་པ་ནང་ཚགས་ཀྱི་ཚོགས་འདུ་འཚོགས་པ་ཞིག་རེད། འདིར་ཁྱེད་རང་ཚོ་འབྲས་ལྗོངས་པ་འགའ་ཤས་ཕེབས་ཡོད་བཟོ་འདུག ཁྱེད་རང་ཚོ་ཕེབས་ཡོད་ན་དེ་གསན་བཞག་ན་མ་འགྲིགས་པ་གང་ཡང་མེད། ཁྱེད་རང་ཚོའི་རྣ་བར་གོ་མི་ཉན་པའི་ང་ཚོས་ལྐོག་ལ་སྐད་ཆ་ཤོད་རྒྱུ་གང་ཡང་མེད། ཁྱེད་རང་ཚོ་གྲོགས་པོ་དང་སྐུ་མགྲོན་ལྟ་བུ་བཞུགས་ཏེ་གསན་ན་དགའ་བསུ་ཞུ་རྒྱུ་ཡིན། ང་ཚོ་བོད་པའི་བདེ་བ་སྡུག་བསྔལ་གྱི་གནས་ཚུལ་གང་འདྲ་ཞིག་ཡོད་པ་དེ་ཁྱེད་རང་ཚོས་དགོངས་པ་བཞེས་ནས་གསན་ཐུབ་པ་བྱུང་ན་ལེགས་པའི་རང་བཞིན་རེད། ཐལ་ཆ་གང་ཡང་མི་འདུག

དེ་ཡང་ང་ཚོ་སྡོད་ས་གཞན་ཡུལ་དུ་བསྡད་ཡོད་ཀྱང༌། ང་ཚོའི་སྐྱེས་ས་བོད་ལ་སྐྱེས། བོད་ནང་ནས་འཚར་ལོངས་བྱས་ཏེ་ཡོང་བ་ཞིག་རེད། ཧོབ་སྟེ་བལྟ་སྐབས་གྲ་འགྲིགས་མདོག་ཁ་པོ། དཔེར་ན། ང་ལ་ཆ་བཞག་ན་༸རྒྱལ་བ་རིན་པོ་ཆེ་ཡིན་ཞེས་འགོ་ལ་བསྡད་ནས་སྐད་ཆ་ཤོད་ཁུལ་བྱས་ཤིང་། ཁྱེད་རང་ཚོས་ཀྱང་དེ་རིང་༸རྒྱལ་བ་རིན་པོ་ཆེ་ཐུག་བྱུང་ཞེས་དགའ་དགའ་སྤྲོ་སྤྲོ་བྱེད་ཀྱི་ཡོད་ཀྱང༌། ང་ཚོས་བསམ་བློ་ཡག་པོ་ཞིག་བཏང་ན། རང་གི་ལུང་པ་བྲལ་ནས་གཞན་ཡུལ་དུ་བསྡད་ཡོད་པ་ལས་གྲ་འགྲིགས་པོ་དང༌། ཕུན་སུམ་ཚོགས་པའི་གནས་སྐབས་ཤིག་མ་རེད། ང་རང་ཚོ་རང་གི་ལུང་པ་བྲལ་ནས་གཞན་ཡུལ་དུ་གྱར་ན་ཡང༌། རང་གི་ལུང་པར་གནས་ཚུལ་བཀྲ་ཤིས་པ་དང༌། གནས་ཚུལ་བཟང་པོ་ཞིག་ཡོད་ན། ང་རང་ཚོ་གཞན་ཡུལ་དུ་གྱར་བར་ཧ་ལས་རྒྱུ་གང་ཡང་མེད། ང་ཚོ་དེ་ལྟར་ཡང་མ་རེད། ང་རང་ཚོ་རང་གི་ལུང་པ་བྲལ་ཞིང་། གཞན་ཡུལ་དུ་གྱར་བ་ཙམ་དུ་མ་ཟད། བོད་ནང་ལ་ཡོད་པའི་རྒྱ་ཆེའི་མི་དམངས་དེ་རྣམས་ཀྱི་གནས་སྟངས་དེང་སང་བོད་ཕྱི་ནང་གི་འབྲེལ་བ་གསལ་དུ་ཕྱིན་པ་ཡིན་སྟབས། ང་ཚོས་གནས་ཚུལ་གསལ་པོ་ཤེས་ཀྱི་ཡོད་པ་ལྟར། ཁོང་ཚོས་དཀའ་ངལ་ཇི་ཙམ་མྱངས་འདུག་གམ། ཐབས་སྐྱོ་པོ་གང་འདྲ་ཞིག་ཆགས་འདུག་གམ། ང་ཚོའི་ལུང་པ་གནས་ཚུལ་ཐབས་སྐྱོ་པོ་འདི་འདྲ་ཞིག་ལ་གྱར། ང་རང་ཚོ་བཙན་བྱོལ་བ་འབུམ་གཅིག་ལྷག་ཙམ་ཞིག་རང་ཡུལ་བྲལ་ཏེ་གཞན་ཡུལ་དུ་ཚ་གྲང་ངལ་དུབ་ཀྱི་དཀའ་ངལ་ལ་གདོང་ལེན་བྱེད་དགོས་པའི་གནས་ཚུལ་ཆགས་ཏེ། ཕྱི་ལོ་ ༡༩༥༩ ནས་ད་ལྟ་ཕྱི་ལོ་ ༡༩༨༡ བར་ལོ་ཉི་ཤུ་རྩ་གསུམ་མ་ཟིན་ཙམ་འགྲོ་གི་ཡོད། ལོ་ཉི་ཤུ་རྩ་གསུམ་དེ་རྒྱལ་རབས་ཤིག་ལ་མཚོན་ན་དུས་ཚོད་ཐུང་ཐུང་རེད། ཡིན་ན་ཡང་མི་ཞིག་གི་མི་ཚེའི་ཐོག་ནས་བསམ་བློ་བཏང་ན། ཉི་ཤུ་རྩ་གསུམ་དེ་གང་འཚམ་གྱི་རིང་པོ་རེད། ལྔ་བཅུ་ང་དགུའི་རྗེས་ལ་སྐྱེས་པའི་བུ་དང་བུ་མོ་དེ་དག་འཚར་ལོངས་ཀྱིས་ཕྲུ་གུ་སྐྱེས་པའི་ཕ་མའི་གྲས་མི་ཚེ་ཕྱེད་ཀའི་དུས་ཚོད་ཅིག་ཆགས་ཡོད། མི་ཚེའི་ནང་གི་དུས་ཚོད་གསུམ་ཆ་གཅིག་ཙམ་མམ། མི་ཚེའི་ཕྱེད་ཀ་ལྟ་བུའི་དུས་སུ་སླེབས་ཡོད།

ང་རང་སྒེར་ལ་ཆ་བཞག་ན་ཡང༌། ཕོ་ལོ་ཉི་ཤུ་རྩ་ལྔའི་མཚམས་ནས་ད་ལྟ་ལོ་བཞི་བཅུ་ཞེ་དྲུག་ཙམ་ལ་སླེབས་ཡོད། གང་ལྟར་ངའི་མི་ཚེའི་ནང་གི་དུས་ཚོད་ཡག་ཤོས་དེ་གཞན་ཡུལ་དུ་བསྐྱལ་བ་རེད། སོ་སོ་བོད་ལུང་པར་སྐྱེས་ཤིང་། བོད་རྒྱ་ཆེའི་མི་དམངས་ཀྱིས་རེ་བ་རྒྱག་གི་ཡོད། ངོས་ཀྱི་མི་ཚེ་འདིའི་ནང་ལ་བོད་རྒྱ་ཆེའི་མི་དམངས་ལ་ཆོས་དང་ཆབ་སྲིད་གང་ཅིའི་ཐོག་ནས་ཞབས་འདེགས་འགྲུབ་པ་ཞིག་དང༌། ཕན་ཐོགས་ཤིག་བྱེད་ཐུབ་ན་བསམ་པའི་ལྷག་བསམ་ཡོད་ན་ཡང༌། ང་རང་ཚོའི་ལས་དང་སྨོན་ལམ་དང་། རྒྱུ་རྐྱེན་རྟེན་འབྲེལ་མང་པོ་ཞིག་གི་གནས་ཚུལ་ཐོག་ནས་ངའི་མི་ཚེ་འདིའི་དུས་ཚོད་ཡག་ཤོས་འདི་དག་གཞན་ཡུལ་དུ་སྐྱེལ་དགོས་པ་ཞིག་ཆགས་པ་རེད།

སྔོན་མ་ལྔ་བཅུ་ང་དྲུག་གི་ལོ་མཇུག་དེར། ང་འབྲས་ལྗོངས་བརྒྱུད་རྒྱ་གར་ལ་ཕྱིན་པ་དང་། བཅོམ་ལྡན་འདས་མྱ་ངན་ལས་འདས་ནས་ལོ་ ༢༥༠༠ འཁོར་བའི་དུས་ཆེན་གྱི་མཛད་སྒོ་དང༌། གནས་སྐོར་རྣམས་ཟིན་རྗེས་འབྲས་ལྗོངས་བརྒྱུད་བོད་དུ་ལོག་པ་རེད། ཕལ་ཆེར་ལྔ་བཅུ་ང་བདུན་གྱི་ཟླ་བ་དང་པོ་ཡིན་ནམ། གཉིས་པའི་ནང་རྒྱབ་པའི་པར་ཞིག་གོང་དུ་ངོ་ཤེས་ཤིག་གིས་སྤྲད་བྱུང༌། དེ་དུས་པར་ནང་གསལ་བའི་ང་དང༌། དེ་རིང་གི་ང་གཉིས་བར་ལ་འགྱུར་བ་ཤིན་ཏུ་ཆེན་པོ་ཕྱིན་འདུག དེ་དུས་ང་ལོ་ན་ཆུང་ཆུང་རེད། ད་ལྟའི་གནས་སྟངས་ལོ་བཞི་བཅུ་ཞེ་གྲངས་ལ་སླེབས་པའི་མི་རྒན་ཞིག་ཆགས་ཡོད། དུས་ཚོད་དེ་ལྟར་ཕྱིན་པ་རེད། དུས་ཚོད་དེ་དག་ཐབས་སྐྱོ་པོ་ཞིག་གི་འོག་ལ་ཕྱིན་པ་ལས། དུས་ཚོད་གྲ་འགྲིགས་པོ་ཞིག་དང་བཀྲ་ཤིས་པ་ཞིག་གི་ཐོག་ལ་ཕྱིན་མི་འདུག

དེང་སང་བོད་ནང་ནས་མི་ཚུར་ཡོང་ནས་ང་ཚོ་ཐུག་པའི་སྐབས་ལ་དང་པོར་ལེགས་སྐྱེས་སམ། ཕྱག་རྟགས་འབུལ་རྒྱུ་གང་ཞིག་ཡོད་དམ་ཞེ་ན། མིག་ནས་མིག་ཆུ་གཏོང་བཞིན་པའི་ཕྱག་རྟགས་ཤིག་སྤྲད་པ་ལས། ང་ཚོ་བོད་ལ་ཡག་པོ་དང་གྲ་འགྲིགས་པོ་ཡོད་ཅེས་བརྗོད་མཁན་སུ་གཅིག་ཀྱང་མི་འདུག བོད་ནང་ལོ་ཉི་ཤུ་རྩ་གྲངས་དེའི་རིང་ལ་ང་ཚོས་མྱང་སོང་ཞེས་མིད་པ་འཆུས་ཤིང་། མིག་ལ་མིག་ཆུས་ཁེངས་ནས་གནས་ཚུལ་ཤོད་མཁན་ཤ་སྟག་རེད།

ག༽ ཁྱད་འཕགས་ཀྱི་ཆོས་རིག་དང་། རླབས་ཆེན་གྱི་བྱས་རྗེས།

དུས་རབས་འདིའི་སྐབས་བོད་གཞིས་བྱེས་མི་དམངས་ས་ཡ་དྲུག་ཙམ་ཡོད་པ་འདི་དག་ལ་བོད་ཀྱི་རྒྱལ་རབས་ནང་ལ་དེ་སྔ་ཕན་ཆད་མ་གྲགས་པའི་གནས་ཚུལ་ཐབས་སྐྱོ་པོ་ཞིག་བྱུང་བ་རེད། ང་ཚོའི་མི་ཐོག་འདིས་དེ་ལྟ་བུ་ཞིག་མྱངས་ཡོད་ཀྱང༌། ང་རང་ཚོ་ཕྱོགས་གཅིག་གནས་བསམ་བློ་གཏོང་སྐབས། བོད་མི་རིགས་སྐྱོ་པོ་རེད་མི་འདུག ང་ཚོ་བོད་ལ་ཕྱི་དངོས་པོ་ཡར་རྒྱས་ཕྱིན་པའི་གནས་ཚུལ་མེད་ན་ཡང༌། ནང་པ་སངས་རྒྱས་པའི་ཆོས་གཏིང་ཟབ་པོ་ཞིག་ཡོད་པ་དེ་བོད་མི་རིགས་ཀྱིས་ཟིན་ནས་བསྡད་ཡོད། དེང་སང་འཛམ་གླིང་འདིའི་སྒང་ལ་ནང་པ་སངས་རྒྱས་པའི་ཆོས་བོད་ལ་ཡོད་པ་འདི་ལས་ལྷག་པ་ཞིག་གཞན་དུ་མེད་པ་ང་རང་ཚོས་མིག་གིས་མཐོང༌བ་དང་། ལག་གིས་ཟིན་པའི་གནས་ཚུལ་འདི་རེད།

བོད་རྒྱ་ཆེའི་མི་དམངས་ཀྱི་མེས་པོ་ནས་མེས་པོའི་རིང་ལ་ནང་པ་སངས་རྒྱས་པའི་ཆོས་ཆ་ཚང་བ། གྲ་མ་ཉམས་པ། གྲུ་མ་ཆག་པ་ཞིག་ང་ཚོས་འཛིན་སྤེལ་བྱས་ཏེ་བསྡད་ཡོད་ཅིང་། དེ་ནི་བོད་རྒྱ་ཆེའི་མི་དམངས་ཀྱི་རླབས་ཆེན་གྱི་བྱས་རྗེས་ཤིག་ཡིན་པ་ལས་སྐྱོ་པོ་གཏན་ནས་མིན། གཉིས་ནས་ང་ཚོ་བོད་རྒྱ་ཆེའི་མི་དམངས་རྣམས་བཙན་དབང་དང༌། མནར་གཅོད་ཀྱི་གནས་ཚུལ་འོག་ལ་སེམས་ཤུགས་ཆག་མེད་ལ། བོད་རྒྱ་ཆེའི་མི་དམངས་ཀྱི་ལྷག་བསམ་དེ་བས་ཡལ་མེད་ཅིང་། སྙིང་སྟོབས་ཀྱང་ཞུམ་མེད། ཇི་ཙམ་ཕྱིའི་འགོག་རྐྱེན་དང༌། གནོན་ཤུགས་ཆེ་རུ་ཕྱིན་པ་དེ་ཙམ་གྱིས་ང་ཚོ་བོད་རིགས་རྒྱ་ཆེའི་མི་དམངས་ཀྱི་སེམས་ཤུགས་ཀྱང་ཇེ་ཆེར་ཕྱིན་ཡོད། ད་ཆ་བོད་ནང་ལ་དཀའ་སྡུག་ལོ་ཡུན་དེ་ཙམ་མྱངས་ཡོད་ཀྱང༌། རྒན་གཞོན་ཚང་མ་སེམས་ཤུགས་ཆག་མེད་པ་དང༌། ལྷག་པར་གཞོན་པ་ཚོའི་བསམ་བློའི་ནང་ཤིན་ཏུ་མཁྲེགས་པོ་དང༌། ཤུགས་ཆེན་པོ་ཡོད་པ་ང་ཚོས་གོ་བཞིན་པའི་གནས་ཚུལ་འདི་རེད། དབུས་གཙང་ཁུལ་དང༌། ཨ་མདོ་ཁུལ། ཁམས་ཁུལ། མདོར་ན་ཆོལ་ཁ་གསུམ་གྱི་ས་ཁུལ་ཡོངས་སུ་རྫོགས་པའི་བོད་རིགས་མི་དམངས་དེ་དག་གི་བསམ་བློ་གཏོང་སྟངས་དང༌། སྙིང་སྟོབས་སྐྱེད་སྟངས་དངོས་གནས་ཧ་ལས་པ་ཞིག་འདུག

དེ་བཞིན་ང་རང་ཚོ་གཞན་ཡུལ་དུ་གྱར་མཁན་བཙན་བྱོལ་བ་བོད་པ་འབུམ་གཅིག་ལྷག་ཙམ་ཞིག་ཡོད་པར་ཆ་མཚོན་ན་ཡང༌། འཛམ་བུ་གླིང་འདིའི་སྒང་ལ་བཙན་བྱོལ་བ་ཁྲི་ཕྲག་འབུམ་ཕྲག་ས་ཡ་མང་པོ་ཞིག་བྱུང་མྱོང་བའི་བཙན་བྱོལ་བའི་ནང་ནས། ང་ཚོ་བོད་མི་བཙན་བྱོལ་བ་རྣམས་འདྲ་འདྲའི་ནང་ནས་མི་འདྲ་བ་ཞིག་ཆགས་བསྡད་ཡོད། ངས་ཧམ་པ་དང་འུར་ཤོབ་བཤད་པ་མིན། འཛམ་བུ་གླིང་འདིའི་ནང་གི་ལོ་རྒྱུས་ནང་དུ་ལྟོས་དང༌། ལོ་ཤས་ཀྱི་སྔོན་བོད་པར་མཐོང་ཆུང་དང་ཁྱད་གསོད་བྱེད་མཁན་གྱི་གྲོགས་པོ་ཁ་ཤས་ཀྱིས་ཀྱང་། དེང་སང་བོད་པའི་གནས་སྟངས་དང༌། ཕྱི་ནང་གི་གནས་ཚུལ་མང་པོ་ཞིག་མཐོང་སྐབས། བོད་པ་དངོས་གནས་དྲང་གནས་ཀྱི་གྱོང་པོ་དང༌། སྙིང་སྟོབས་ཆེན་པོ་ཞིག་རེད་ཅེས་ཤོད་ཀྱི་འདུག དཔེར་ན། བར་ལམ་ཕྱི་རྒྱལ་གྱི་མི་བོད་པར་ཤ་ཚ་ཡོད་མཁན་འཛམ་བུ་གླིང་གི་ད་ལྟ་ད་ལྟའི་དངོས་ཡོད་གནས་ཚུལ་ལ་མཁས་པ་ཡིན་མཁན་མང་པོ་ཞིག་གི་ཁ་ནས་གཅིག་གྱུར་གྱི་ཟེར་དོན། ད་ནི་བོད་ཟེར་མཁན་འདི་ཡལ་བ་རེད། བོད་ཟེར་མཁན་འདི་ནུབ་ཚར་བ་རེད། ད་ཡོང་རྒྱུ་མེད། གསོན་ཁག་པོ་རེད། བྱེད་ཐབས་མེད་ཅེས་དེ་ལྟར་ཤོད་མཁན་བྱུང༌། ད་ཆ་དེ་ལྟར་ཤོད་མཁན་གྱི་མི་དེ་དག་གི་ཁ་ནས། ད་བོད་པའི་གནས་ཚུལ་འདི་ཁྱད་མཚར་པོ་ཞིག་འདུག་ཅེས་དང༌། ཡོང་མི་ཤེས་པའི་བཟོ་ལྟ་གསར་པ་ཞིག་ཆགས་ཡོང་གི་འདུག་ཅེས་ཤོད་མཁན་ཡོང་གི་འདུག འདི་དག་གི་རྩ་བ་ང་རང་ཚོར་རྐྱེན་མང་པོ་ཞིག་འཕྲད་ཡོད་ཀྱང༌། གཙོ་ཆེ་ཤོས་དེ་བོད་རྒྱ་ཆེའི་མི་དམངས་ཀྱི་སེམས་ཤུགས་དང་ནུས་པའི་རྐྱེན་ལས་གནས་ཚུལ་འདི་བྱུང་བ་རེད། ཕྱོགས་གཅིག་ནས་ང་ཚོ་ད་ལྟའི་མི་ཐོག་འདི་ཧ་ཅང་གི་སྡུག་བསྔལ་མྱོང་མཁན་གྱི་མི་ཐོག་ཞིག་ཆགས་ཡོད་ཀྱང༌། ཕྱོགས་གཅིག་ནས་བསམ་བློ་གཏོང་སྐབས་ད་ལྟའི་རྒྱལ་རབས་མུན་ནག་འདིས་ང་ཚོ་བོད་མི་དམངས་ཀྱི་དོན་དམ་པའི་སྙིང་སྟོབས་དང༌། བོད་མི་དམངས་ཀྱི་གཉག་ཤེད་ཇི་ཙམ་ཡོད་པ་དེ་བསྟན་པ་རེད།

ང༽ ཐུན་མིན་གྱི་གོམས་གཤིས་དང་། ཡ་རབས་བཟང་སྤྱོད།

ང་རང་ཚོ་འཕགས་པ་སྤྱན་རས་གཟིགས་ཀྱི་གདུལ་ཞིང་ལ་སྐྱེས་པའི་བོད་མི་རྩམ་ཟན་སྙིང་སྟོབས་ཞུམ་དགོས་པ་དང༌། ཡིད་ཐང་ཆད་དགོས་པ་རྩ་བ་ནས་མི་འདུག ལོ་ཉི་ཤུ་ལྷག་ཙམ་ཞིག་གི་རིང་ལ་ང་ཚོས་བོད་ནང་ལ་ཡོད་པའི་གནས་སྟངས་དང་། བོད་ཕྱི་ལ་ཡོད་པའི་གནས་སྟངས་ཕྱོགས་གང་ནས་བསམ་བློ་བཏང་ན་ཡང༌། བོད་པ་ཟེར་མཁན་འདི་མིའི་སྤྱི་ཚོགས་ཀྱི་གྲལ་མཐར་སྡོད་མཁན་ཞིག་མ་རེད། བསམ་བློ་ཏན་ཏན་ཞིག་ཐོངས་དང༌། མིའི་སྤྱི་ཚོགས་ནང་གི་མི་རྫུན་མ་གཡོ་ཁྲམ་ཅན་དང་། མི་མགོ་བདེ་དྲན་འཕྲུལ། མི་མ་རབས་བྱེད་མཁན་གྱི་གྲས་སུ་ང་ཚོ་བསྡད་མེད། ང་ཚོ་མིའི་སྤྱི་ཚོགས་ནང་ལ་གཞུང་དྲང་པོ་དང༌། རིགས་བརྩི་ས་ཡོད་པ། རྒྱུ་འབྲས་བརྩི་མཁན་གྱི་མིའི་གྲལ་ལ་བསྡད་ཡོད།

བོད་མིའི་སྤྱི་ཚོགས་ཤིག་ཡིན་པའི་ཆ་ནས་ང་རང་ཚོ་སོ་སོའི་གོམས་གཤིས་དང་། སོ་སོའི་རིག་གཞུང༌། སོ་སོའི་ཆོས། སོ་སོའི་ལྟ་བ་འདི་དག་མི་ཉམས་པ་ཞིག་དང༌། འདི་དག་ལ་གཅེས་གཞེན་བྱས་ནས་ང་ཚོས་ཟིན་ཏེ་བསྡད་ཡོད། ང་ཚོ་བོད་པ་རྣམས་མིའི་སྤྱི་ཚོགས་ནང་གི་མི་ཡིན་པའི་ཆ་ནས་ཀྱང་ང་ཚོས་ཞབས་འདྲེན་ཞུས་མེད། ང་ཚོ་བོད་མི་རིགས་ཀྱི་སྤྱི་ཚོགས་ཤིག་ཡིན་པའི་ཆ་ནས་ཀྱང༌། ང་ཚོས་ཞབས་འདྲེན་ཞུས་མེད། ང་ཚོས་བསམ་བློ་ཞིབ་ཏུ་བཏང་ན། དངོས་གནས་དྲང་གནས་ཀྱི་སྙིང་སྟོབས་སྐྱེ་བ་ཞིག་དང༌། སེམས་ནང་ལ་སྤོབས་པ་གསར་པ་སླེབས་པ་ཞིག་ཡོད་པ་ལས། ང་ཚོ་ཡིད་ཆད་བློ་ཞུམ་ནས་སྡོད་དགོས་པའི་གནས་ཚུལ་ཞིག་ཆགས་མེད།

ད་ལྟ་ཕན་ཆད་ལ་ང་ཚོར་རྒྱུ་དངོས་པོ་གཏོང་རྒྱུ་མེད་ལ། ཤེས་བྱ་ཡོན་ཏན་གྱི་ནམ་འཕང་ཆོད་པ་མེད་ན་ཡང༌། ལྷག་བསམ་དཀར་བའི་སྙིང་སྟོབས་ཞུམ་པ་མེད་པ་བྱས་ནས་ང་ཚོས་ད་ལྟ་བར་བསྡད་པ་རེད། མ་འོངས་པར་ཡང་ཕྱོགས་གཅིག་ནས་མི་ཡ་རབས་ཤིག་བྱེད་དགོས་པ་དང༌། གཉིས་ནས་བོད་མི་རིགས་སྤྱི་པའི་དོན་དག་དེ་སྙིང་ལ་བཅངས་ཏེ་དུས་ནམ་དུ་ཡང་མ་བརྗེད་པ་བྱེད་དགོས་པ་ཡིན།

ང་ཚོ་མི་ཡིན་པའི་ཆ་ནས་སོ་སོ་སྡོད་ས་ལུང་པ་གང་འདྲ་ཞིག་ལ་བསྡད་ཡོད་ན་ཡང༌། ལུང་པ་འདིའི་ནང་ལ་མི་ཡ་རབས་ཤིག་དང༌། མི་སྤྱོད་བཟང་ཞིག་བྱེད་དགོས། དཔེར་ན། འབྲས་ལྗོངས་ས་ཁུལ་དུ་སྡོད་མཁན་གྱི་མི་དམངས་ཚོར་ཆ་བཞག་ན། འབྲས་ལྗོངས་རྒྱ་ཆེའི་མི་དམངས་ཚོའི་ཁྲོད་ལ་ང་ཚོ་བོད་པ་སྟོང་ཕྲག་ཁ་ཤས་ཤིག་བསྡད་ཡོད་ཅིང་། ཁྱེད་རང་ཚོ་ཡུལ་འདིའི་ནང་ལ་བསྡད་ནས་ཡུལ་ཆུ་བཏུང་སྟེ་ཡུལ་ཁྲིམས་འཁུར་ཞེས་ང་རང་ཚོའི་གཏམ་དཔེར་ཡོད་པ་བཞིན་ལུང་པ་འདིའི་ནང་ལ་དངོས་གནས་དྲང་གནས་ཀྱི་གཉོམ་ཆུང་དང༌། ཡ་རབས་ཚུལ་མཐུན་བྱས་ཏེ་སྡོད་དགོས། དེ་ལྟར་བྱུང་ན་མིའི་སྤྱི་ཚོགས་ནང་ལ་མི་ཞབས་འདྲེན་མི་ཞུ་མཁན་ཞིག་དང༌། མི་ཡ་རབས་བྱས་ཏེ་སྡོད་ཐུབ་ཀྱི་རེད།

ལྷག་པར་དུ་འབྲས་ལྗོངས་ནང་སྡོད་མཁན་བོད་པ་ཚོ། འབྲས་ལྗོངས་ཀྱི་གཞི་རྩའི་ཤེས་རིག་དང༌། ཆོས་ནི་ང་ཚོ་གཅིག་གྱུར་ཡིན་པའི་ཆ་ནས་ཁྱེད་རང་ཚོ་གཞན་དག་ལས་གོ་སྐབས་ལེགས་པ་དང༌། གནས་སྟངས་ལེགས་པ་ཆགས་ཡོད། སྤྱིར་བཏང་ང་རང་ཚོ་བོད་པའི་ཤེས་རིག་དང༌། གོམས་གཤིས་མཐུན་ཡོད་སྟབས། དེའི་ཆ་ནས་ཁྱེད་རང་ཚོར་མཐུན་རྐྱེན་ཞིག་ཡོད་ལ། གང་ལྟར་ཡང་འདིར་བསྡད་པའི་རིང་ལ་མི་ཡག་པོ་དང༌། མི་བཟང་པོ་ཞིག་བྱས་པའི་ཐོག་ལ་ང་རང་ཚོའི་གོམས་གཤིས་དང༌། བོད་པའི་རྣམ་པ་མ་བརླག་པ་ཞིག་དང༌། མ་ཡལ་བ་བྱེད་དགོས། འདི་ང་རང་ཚོའི་ཁ་ཚ་ལག་ཐོགས་ཀྱི་ལས་འགན་ཞིག་ཡིན།

ལྷག་བསམ་རྣམ་དག་ཅིག་དང་དེའི་ཐོག་ནས་མི་ཡ་རབས་ཤིག་དང་། མི་བཟང་པོའི་ཞིག་བྱས། ཡུལ་མི་ཚོ་ཚང་མར་དངོས་གནས་དྲང་གནས་ཀྱིས་གོང་དུ་བཀུར། ཡུལ་མིའི་བཀའ་དྲིན་དྲན་པའི་ཐོག་ནས་མི་ཕུལ་བྱུང་དང༌། གཉོམ་ཆུང་། འགྲོ་བཟོ་སྡོད་མཁས་ཤིག་བྱ་དགོས། ང་ཚོ་རང་དབང་ལུང་པར་བསྡད་ཡོད། སུ་ཞིག་ལ་ཞེད་སྣང་མེད། སུ་ཞིག་ལ་བརྩི་བཀུར་བྱེད་དགོས་མེད་མདོག་མདོག་བྱས་ནས་སྤྲང་པོའི་སྤྲང་རྟགས་བསྟན་ན་ཡག་པོ་མེད། མི་གཉོམ་ཆུང་དང་ཡ་རབས་བྱེད་དགོས་ལ། རང་གིས་གཉོམ་ཆུང་དང༌། ཡ་རབས་བྱས་ན་རིན་ཐང་མིས་ཚུར་རྩིས་ཡོང་གི་རེད། ཧམ་པ་སོ་སོས་བྱས་ན་མིས་རིན་ཐང་བརྩི་གི་མ་རེད།

ང་རང་ཚོ་ལོ་ཉི་ཤུ་ཐམ་པའི་རིང་ལ་ང་ཚོས་འཇོན་པོ་དང༌། རྒོད་པོ་ཡོད་ཅེས་ཕར་བརྗོད་པ་མེད། རིན་ཐང་མིས་བརྩིས་ཡོང་གི་འདུག དེ་ཡོང་བར་སོ་སོས་ཡག་པོ་བྱེད་དགོས་པ་རེད། འབྲས་ལྗོངས་ས་རྒྱ་ཆུང་ཆུང༌། ལུང་པ་གུ་དོག་པོ་འདི་འདྲ་ཞིག་གི་ནང་ལ། ང་རང་ཚོ་བོད་མི་སྟོང་ཕྲག་བཞི་མ་ཟིན་ཙམ་བསྡད་ཡོད། འབྲས་ལྗོངས་ལུང་པ་ཆུང་ཆུང་འདིའི་ནང་ལ་བོད་མི་སྟོང་བཞི་ཙམ་བསྡད་པའི་གོ་སྐབས་བྱུང་བ་ཡག་པོ་རེད་བསམ་པ་དྲན་བྱུང༌།

དེས་ན་ཁྱེད་རང་ཚོ་འདིར་ཡོད་པ་ཚོས་ཧུར་ཐག་བྱེད་དགོས། ཡུལ་མིའི་རྣ་བར་མི་འགྲོ་བའི་རིགས་ཁྱེད་རང་ཚོས་བྱ་རྒྱུ་མེད། ཧུར་ཐག་བྱེད་རོགས་བྱེད། རང་གིས་ངོས་ནས་གཉོམ་ཆུང་དང༌། ཧུར་ཐག་འབད་ཐག་བྱས་ན་མིས་བདག་པོ་རྒྱག་པ་དང་། མིས་རོགས་རམ་བྱེད་ཀྱི་རེད། ད་རེས་ང་འདིར་སླེབས་པའི་ཞོར་ལ་འབྲས་ལྗོངས་ནང་ཕྱག་ལས་གནང་མཁན་ཚོ་དང་སྐད་ཆ་ཡོང་གི་རེད་ལ། ཁོང་རྣམ་པ་ཚོ་བོད་མིར་ཤ་ཚ་ཡོད་ཅིང་། བོད་པར་རོགས་རམ་བྱེད་རྒྱུའི་སེམས་ཤུགས་ཀྱང་ཡོད། ཡག་པོ་དང་གྲ་འགྲིགས་པོ་ཡོང་གི་རེད།

ཅ༽ ཕན་ཚུན་རོགས་ཕན་དང་། འཚོ་བ་རང་འཚོ།

དེ་ནས་ང་རང་ཚོ་འབྲས་ལྗོངས་ནང་ལ་གཞིས་ཆགས་བྱས་ཏེ་སྡོད་མཁན་ཚོ་ཁག་གཅིག་ཡོད། མང་ཆེ་བ་ཞིག་འཚོ་བ་རང་འཚོ་བྱས་ནས་སྡོད་ཀྱི་ཡོད། གཞིས་ཆགས་ཀྱི་ལས་ཀ་བྱེད་རྒྱུ་འདི་དཀའ་ངལ་ཆེན་པོ་ཞིག་དང༌། ད་ལྟ་ཕན་ཆད་ལ་འགོར་གཞི་ཆེན་པོ་ཆགས་སོང་ཡང་རིམ་པས་རིམ་པས་མགྱོགས་མྱུར་གྲུབ་འབྲས་ཡག་པོ་ཐོན་ཐུབ་པའི་རེ་བ་ཡོད། ས་གནས་གཞུང་ནས་ཡིན་ན་ཡང་དགོངས་བཞེས་ཏན་ཏན་ཞིག་དང༌། དབུས་གཞུང་ནས་ཡིན་ན་ཡང་མགྱོགས་མྱུར་ལག་ལེན་བསྟར་ཐུབ་པའི་རེ་བ་ཡོད། འདི་གའི་ས་གནས་བོད་མི་ཚོས་ཀྱང་ད་ལྟ་བར་དཀའ་ལས་རྒྱག་གི་ཡོད་ལ། ད་དུང་ཡང་ང་ཚོ་གཞིས་ཆགས་ཀྱི་གྲུབ་འབྲས་ཡག་པོ་ཐོན་ཐུབ་པའི་ཡིད་ཆེས་ཀྱི་ཐོག་ནས་ཧུར་ཐག་བྱེད་རོགས།

འདིར་ལས་ཀ་བྱེད་མཁན་ཚོས་ཀྱང་ཉིན་འགྱངས་ཞག་འཕུལ་ཕྱི་བཤོལ་ལེ་ལོའི་དབང་དུ་མ་སོང་བ་གཟབ་གཟབ་བྱེད་དགོས། མི་ཉམ་ཐག་ལ་མི་དམངས་ཀྱི་མགོ་འདོན་འཚོ་སྐྱོང་བྱེད་རྒྱུ་འདི་ཆོས་ཀྱི་བྱ་བ་ཞིག་ཡིན། མི་སྐྱོ་པོར་རོགས་ཕན་བྱེད་རྒྱུ་དང༌། མི་སྐྱོ་པོའི་བདེ་སྡུག་རིམ་པ་དང་པོར་བརྩིས་ཤིང་། ལས་ཀའི་ཨང་ཀི་དང་པོར་བཞག འགན་འཁུར་གྱི་བསམ་བློ་བཏང་ན་དངོས་གནས་དྲང་གནས་ཀྱི་བསོད་ནམས་བསགས་ཡོང་གི་རེད།

ངས་ཆོས་འབྲེལ་སར་འགྲེལ་བཤད་བརྒྱབ་པ་བཞིན། ཆོས་ཞེས་པ་འདི་མི་ལ་ཕན་སེམས་དང་། མི་ལ་རོགས་ཕན་བྱས་ན་འདི་ཆོས་རེད། མི་ལ་རོགས་ཕན་མ་བྱས་པར་སེམས་གནག་བྱེད་པ་དང་། རང་ཉིད་ཚུར་ཙམ་དེར་ཁ་འདོན་བྱེད་ཀྱི་ཡོད། ཆོས་བྱེད་ཀྱི་ཡོད་ཅེས་བརྗོད་ན་ལྐུག་པ་དང་། ཁྲམ་པ་རེད། སྐྱག་རྫུན་ཤོད་ཀྱི་ཡོད། ཆོས་ཞེས་པ་འདི་མི་ལ་ཕན་པ་ཞིག་དགོས་པ་རེད།

བཅོམ་ལྡན་འདས་ཀྱིས་བསླབ་བྱ་ལ་ཡང་གཞན་ལ་ཕན་པ་སྒྲུབ་དགོས་པར་གསུངས་ཡོད། སེམས་ཅན་ཐམས་ཅད་ཕར་བཞག རང་ཉིད་ཀྱི་ཉེ་འཁྲིས་སུ་ཡོད་མཁན་གྱི་མི་དེ་ཚོར་རོགས་རམ་བྱས་ན་འགྲིགས་པ་རེད། སོ་སོའི་འཁྲིས་ལ་ཡོད་པའི་མི་དེ་དག་སེམས་ཅན་ཐམས་ཅད་ཀྱི་ཁུངས་སུ་མེད་པ་ལྟར་དང་། སེམས་ཅན་ཐམས་ཅད་ཟེར་དུས་ཕར་ཙམ་དེར་ཡོད་པ་ལྟ་བུ་བྱས་ན་ལྐུག་པ་རེད། མི་གཅིག་གིས་གཅིག་ལ་རོགས་པ་བྱེད་རྒྱུ་དང༌། ལྷག་པར་དུ་མི་སྐྱོ་པོ་དང་གཉོམ་ཆུང་ལ་དམིགས་བསལ་གྱི་ལྟ་རྟོག་བྱ་རྒྱུ་དེ་གལ་ཆེན་པོ་རེད།

དེ་ནས་ཁྱེད་རང་ཚོ་འཚོ་བ་རང་འཚོ་བྱས་ནས་སྡོད་མཁན་ཚོ། སོ་སོ་འཚོ་བ་རང་འཚོ་བྱས་ཏེ་མི་ཚེའི་འགྲོ་སྟངས་ཤིག་འཁྱོལ་གྱི་ཡོད་པ་དེ་ཡག་པོ་རེད། རྗེས་སུ་ཡི་རངས་ཡོད། འཚོ་བ་ནི་སོ་སོས་སྐྱེལ་གྱི་ཡོད། བོད་སྤྱི་པའི་དོན་དག་ལ་དེ་ཙམ་གྱི་ཁྱད་པར་མི་འདུག་བསམ་པའི་བསམ་བློ་ཡང་གཅིག་བྱས་ན་འཁོར་སྲིད་པ་རེད། དེ་ལྟ་བུའི་བསམ་བློ་གཏོང་རྒྱུ་མེད། ང་ཚོ་བོད་སྤྱི་པའི་དོན་དག་འདི་བོད་མི་ས་ཡ་དྲུག་གི་དོན་དག་ཡིན་པ་ལས། ༸རྒྱལ་བ་རིན་པོ་ཆེ་མི་གཅིག་གི་དོན་དག་མིན་པར་ང་ཚོ་བོད་མ་ས་ཡ་དྲུག་གི་དོན་དག་ལ་ཐུག་ཡོད། ཆོས་ཀྱི་ཐོག་ནས་ཡིན་ཡང་རུང༌། འཇིག་རྟེན་ཡ་རབས་ཀྱི་ཐོག་ནས་ཡིན་ཡང་རུང༌། ང་རང་ཚོ་བོད་སྤྱི་པའི་དོན་དག་ལ་ལྷག་བསམ་བཅངས། བོད་སྤྱི་པའི་དོན་དག་ལ་ཕྱར་གྲུ་མཉམ་འདེགས་ཀྱིས་སོ་སོས་གང་ཡོང་ཅི་ཡོང་ཞིག་བྱེད་ཐུབ་ན་བསོད་ནམས་གསོག་གི་རེད། འཇིག་རྟེན་ཡ་རབས་ཀྱི་ཐོག་ནས་ཡིན་ན་ཡང་ཚད་ལོངས་པའི་སྤྱོད་པ་བཟང་པོ་རེད། ཁྱེད་རང་ཚོས་འདི་སེམས་ལ་འཇོག་དགོས།

ཆ༽ ཆོལ་གསུམ་གཅིག་སྒྲིལ་དང་། རྒན་གཞོན་མཐུན་ལམ།

དེ་ནས་མིའི་སྤྱི་ཚོགས་གང་དུ་ཡིན་ན་ཡང༌། རྒན་པ་དང་གཞོན་པ་ཚོའི་དབར་ལ་སྐབས་རེ་ཁྱད་པར་ཞིག་ཡོང་གི་ཡོད་ལ། རྒན་གཞོན་གཉིས་དབར་ལ་ཁྱད་པར་ཡོང་གི་ཡོད་པ་འདིའི་ཐོག་ནས་སྐབས་རེ་དཀའ་ངལ་ཞིག་ཀྱང་ཡོང་གི་ཡོད་པ་ལྟར། ང་རང་ཚོ་བོད་པའི་ནང་དུ་ཡང་འདི་ལྟར་ཏན་ཏན་ཡོང་ངེས་རེད། ང་ཚོ་བོད་ནང་ལ་སྐྱེས་ཤིང་། བོད་ནང་ལ་འཚར་ལོངས་བྱུང་བའི་མི་ཐོག་འདི་དང༌། རྒྱ་གར་ནང་ལ་ཆུང་ཆུང་སྒང་ནས་སླེབས་པ་དང་། ཡང་ན་རྒྱ་གར་ནང་གསར་དུ་སྐྱེས་པའི་གཞོན་སྐྱེས་འཚར་ལོངས་ཡོང་མཁན་ཚོའི་བསམ་བློ་གཏོང་སྟངས་དང༌། འགྲོ་སྟངས་ཀྱི་ཐོག་ལ་ཕྲན་བུའི་ཁྱད་པར་ཡོང་སྲིད། དེ་ལྟའི་སྐབས་སུ་ཁྱེད་རང་ཚོ་རྒན་གཞོན་ཕན་ཚུན་འབྲེལ་བ་ཟབ་པོ་བྱེད་དགོས།

མ་འོངས་པར་གཞོན་སྐྱེས་མི་ཐོག་གསར་པ་ཚོས་འགན་ལེན་དགོས་ལ། བོད་ནང་ལ་གཞོན་སྐྱེས་རྒྱ་ཆེའི་མི་དམངས་དེ་རྣམས་ལ་ཧ་ལས་པའི་སེམས་ཤུགས་ཡོད། ང་རང་ཚོ་ཕྱི་ལ་ཡོད་མཁན་གྱི་བོད་པ་གཞོན་སྐྱེས་ཚོར་ཆ་བཞག་ན་ཡང་ཨང་ཀི་དང་པོ་རེད། སྤྱིར་བཏང་འཛམ་བུ་གླིང་གི་ཤེས་ཡོན་གང་ལ་གང་འཚམ་ཤེས་པ་འདིའི་ཐོག་ལ་བོད་པ་ཡིན་བསམ་པའི་སེམས་ཤུགས་ཡག་ཐག་ཆོད་ཡོད། ད་དུང་ཡང་གཞོན་སྐྱེས་ཚོའི་ངོས་ནས་ཧུར་ཐག་བྱེད་དགོས། རྒན་པ་ཚོའི་ཐོག་ནས་ཡིན་ན་ཡང༌། ཁ་ཤས་ལྟ་བ་དང་སྤྱོད་པ་ཕྲན་བུ་མི་མཐུན་པ་དེ་ལྟར་མིན་པར་ཚང་མ་ཕན་ཚུན་མཐུན་པོ་དང༌། འབྲེལ་བ་ཟབ་པོ་བྱེད་རྒྱུ་འདི་གལ་ཆེན་པོ་འདུག

ཆོས་དང་འཇིག་རྟེན་གང་གི་ཆ་ནས་ཀྱང་མཐུན་པ་འདི་བདེ་སྐྱིད་ཀྱི་རྩ་བ་ཡིན་པ་ལྟར། མཐུན་པའི་ཐོག་ནས་གྲུབ་འབྲས་བཟང་པོ་ཞིག་ཡོང་བ་བྱེད་དགོས། ང་རང་ཚོ་མིའི་སྤྱི་ཚོགས་ནང་མཐུན་པོ་མི་ཡོང་བའི་རྐྱེན་རྩ་སྐབས་རེ་ལུང་ཚན་ཕན་ཚུན་འཐེན་འཁྱེར་བྱེད་པ་དང༌། ཡང་ཆོས་ལུགས་ཀྱི་ཐོག་ནས་འཐེན་འཁྱེར་དང༌ཕྱོགས་རིས་བྱེད་པ་དེ་ལྟར་སྐབས་རེ་ཡོང་གི་ཡོད། དེ་ལ་ཧ་ལས་རྒྱུ་གང་ཡང་མེད། དེ་ཡོང་སྲིད་པ་རེད། ཡིན་ན་ཡང་དེ་མི་དགོས་པ་ཞིག་རེད།

བོད་ནང་ལ་ཡོད་པའི་རྒྱ་ཆེའི་མི་དམངས་ལ་མཚོན་ན་བར་ལམ་གྱི་གནས་སྟངས་དང་མི་འདྲ་བར་དེང་སང་ཆོལ་ཁ་གསུམ་གྱི་བོད་རིགས་ཡོངས་སུ་རྫོགས་པ་འདི་དག་གི་བསམ་བློའི་ནང་ང་ཚོ་བོད་རིགས་གཅིག་གྱུར་ཡིན་བསམ་པའི་བསམ་བློ་འདི་ཤུགས་ཆེན་པོ་སླེབས་ཡོང་གི་ཡོད། ང་ཚོ་བོད་ཀྱི་ཕྱི་ལ་སྡོད་མཁན་གྱི་བོད་པ་རྣམས་ཀྱང༌། དེ་སྔ་ང་ཚོ་མི་ས་མ་རིར་ཐོག་མར་འབྱོར་བའི་སྐབས་ནས་བཟུང་། ང་ཚོ་ཆོལ་ཁ་གསུམ་པོ་འདི་སྐྱིད་པོ་བྱུང་ན་ཡང་ཆོལ་ཁ་གསུམ། སྡུག་པོ་བྱུང་ན་ཡང་ཆོལ་ཁ་གསུམ། ང་ཚོ་སྐྱིད་སྡུག་གཅིག་ཡིན་ཞེས་དང་པོ་ནས་འཆར་གཞི་དང༌། སྲིད་བྱུས་འདི་བཏིང་བ་རེད།

ད་ལྟ་ཡིན་ན་ཡང་ང་ཚོ་ཆོལ་ཁ་གསུམ་དབྱེ་བ་མེད་པར་བོད་རིགས་གཅིག་གྱུར་གྱི་དམ་བཅའ་བཟུང་ནས་བསྡད་ཡོད། ང་རང་ཚོ་ཚང་མ་མཐུན་པོ་བྱས། ང་ཚོ་གཅིག་གྱུར་ཡིན་པའི་འདུ་ཤེས་དང༌། ངོས་འཛིན་གསལ་པོ་བྱེད་རྒྱུ་གལ་ཆེན་པོ་རེད། དོན་དག་ཆུང་ཆུང་ཞིག་ལ་ཁ་ནས་ཆོལ་ཁའི་འཐེན་འཁྱེར་ཤོད་པ་ལྟ་བུ་བྱས་ན་དེས་ལུང་ཚན་གྱི་དོན་དག་ལ་མི་ཕན་པར་གནོད་ཀྱི་རེད། ཞེན་ཤ་ཚ་ཡོད་ན་ཕན་པའི་ཞེན་དང་ཤ་ཚ་ཞིག་བྱེད་དགོས། ང་ཚོ་ཇི་ཙམ་འབྲེལ་བ་ལེགས་པ་བྱུང་བ་དེ་ཙམ་གྱིས་ང་ཚོ་ཕན་ཚུན་ཚང་མར་ཕན་གྱི་ཡོད། ལུང་ཚན་གྱི་འཐེན་འཁྱེར་མི་བྱེད་པ་དེ་ཤིན་ཏུ་གལ་ཆེན་པོ་རེད། འདི་སེམས་ལ་ཞོགས།

ཇ༽ ཆོས་ལུགས་མཐུན་ལམ་དང་། ལྟ་དགོངས་གཅིག་གྱུར།

དེ་ནས་ང་རང་ཚོ་བོད་ནང་ལ་ཡོད་པའི་ཆོས་ལུགས་གཙོ་ཆེ་བ་ས་དགེ་བཀའ་རྙིང་བཞི་ཡོད་པ་འདི་དག་ཚང་མ་སྟོན་པ་གཅིག་གི་རྗེས་འབྲང་གཅིག་གྱུར་རེད། ས་དགེ་བཀའ་རྙིང་རིས་སུ་མ་ཆད་པའི་རྒྱལ་བའི་བསྟན་པར་རང་ཉིད་ཀྱིས་མ་སྦྱངས་པ་དང༌། དོ་སྣང་མ་བྱས་ན་ཤེས་ཀྱི་མ་རེད། མ་ཤེས་པས་རྐྱེན་བྱས་ཏེ་ཕྱོགས་ལྷུང་གི་བསམ་བློ་སྐྱེས་ཡོང་གི་ཡོད། དེ་ནི་མཐོང་རྒྱ་ཆུང་དྲགས་པའི་སྐྱོན་ཡིན་པ་ལས། རྣམ་དཔྱོད་ཆེ་དྲགས་པའི་ཡོན་ཏན་གང་ཡང་མིན། བློ་གཟུ་བོར་གནས་པའི་ཐོག་ནས་བལྟས་ན། ས་དགེ་བཀའ་རྙིང་ཚང་མ་མདོ་སྔགས་ཟུང་འབྲེལ་གྱི་ཐོག་ནས་སངས་རྒྱས་ཀྱི་གོ་འཕང་ཚེ་གཅིག་ལ་སྒྲུབ་པའི་མན་ངག་ཡོངས་སུ་རྫོགས་པ་དང༌། ཆ་ཚང་བ་གཅིག་གྱུར་ཡིན་པ་ལས། དེ་ལ་དབྱེ་བ་དང༌། མཆོག་དམན་གྱི་ཁྱད་པར་ཤོད་ཐུབ་རྒྱུ་ཁག་པོ་རེད།

ཆོ་ག་ཕྱག་ལེན་མི་འདྲ་བ་ཡོང་ཤས་ཆེ། རྔ་རྡུང་སྟངས་དང༌། རོལ་མོ་དཀྲོལ་སྟངས་མི་འདྲ་བ་ཡོད་པ་དེ་ལ་ཧ་ལས་རྒྱུ་གང་ཡང་མེད། དཔེར་ན་རྙིང་མ་བ་ལྟ་བུར་ཆ་བཞག་ན་ཡང༌། དགོན་པ་རེར་རྔ་རྡུང་སྟངས་མི་འདྲ་བ་རེ་དང༌། རོལ་མོ་དཀྲོལ་སྟངས་མི་འདྲ་བ། སྲུང་མ་བསྟེན་སྟངས་མི་འདྲ་བ་ཡོད། ས་སྐྱ་ལའང་དཔེར་ན་ངོར་པ་དང༌། ཚར་པའི་ལུགས་ཀྱི་ཤོད་སྟངས་ཤིག་ཡོད། དགེ་ལུགས་ལ་ཡང་དེ་བཞིན་དུ་དབེན་ས་སྙན་རྒྱུད་ཀྱི་འགྲོ་སྟངས་དང༌། སྲད་རྒྱུད་ལུགས་ཀྱི་འགྲོ་སྟངས་འདྲ་མིན་ཤོད་ཀྱི་ཡོད།

བླ་མའི་རྣལ་འབྱོར་ལ་ཡང་མི་འདྲ་བ་ཡོད། དེ་ལྟ་བུའི་ཕྲན་བུ་འདྲ་མིན་ལ་བསམ་བློ་གཏོང་རྒྱུ་ཡོད་ཀྱང་། འོན་ཀྱང་ང་ཚོས་བསམ་བློ་ཆེ་ས་ནས་གཏོང་དགོས། ངོས་ནས་དགོས་པ་མེད་པར་བཤད་པ་མིན། ཁྱེད་རང་ཚོ་གལ་སྲིད་དོ་སྣང་བྱེད་མཁན་ཞིག་ཡོད་ན་བརྟག་དཔྱད་ཡག་པོ་བྱས་ཏེ་བསམ་བློ་ཐོངས་དང༌། དེ་དག་དགོངས་པ་གཅིག་གྱུར་ཡིན་པ་ལུང་དང་རིགས་པའི་ཐོག་ནས་ཤོད་རྒྱུ་ཡོད་པ་ཞིག་ཡིན་པ་ལས། གྱ་ཚོམ་གྱིས་བཟོས་པ་མ་རེད། དེས་ན་ང་རང་ཚོ་ས་དགེ་བཀའ་རྙིང་ཚང་མ་སྟོན་པ་གཅིག་གི་རྗེས་སུ་འབྲངས་ཏེ་སངས་རྒྱས་ཀྱི་གོ་འཕང་ཚེ་གཅིག་ལ་འགྲུབ་པར་བྱེད་པའི་ཐབས་ཚུལ་མན་ངག་གཅིག་གྱུར་ཡིན་སྟབས། ཚང་མ་མཐུན་པོ་བྱེད་དགོས། ཚང་མར་ཧུར་ཐག་བྱེད་རོགས་ཞུ་རྒྱུ་ཡིན།

ཉ༽ བོད་རྒྱ་འབྲེལ་མོལ་དང་། བཟང་ཕྱོགས་ཀྱི་འགྱུར་འགྲོས།

དེ་ནས་དེང་སང་ང་ཚོ་བོད་པའི་གནས་ཚུལ་གང་འདྲ་ཞིག་ཆགས་ཡོད་དམ་ཟེར་ན། མང་ཆེ་བས་ཤེས་གསལ་རེད། བདུན་ཅུ་དོན་བདུན་ལོ་ནས་བཟུང་གཙོ་བོ་ཏིང་ཞའོ་ཕིང་གིས་འགོ་ཁྲིད་འོག རྒྱ་ནག་སྤྱི་ཡོངས་ཀྱི་སྲིད་བྱུས་སྐྱོང་སྟངས་ལ་འགྱུར་བ་ཆེན་པོ་ཕྱིན་པ་རེད། དེའི་རྗེས་འབྲེལ་བོད་དོན་གྱི་ཐོག་ལ་ཡང་འགྱུར་བ་ཕྱིན་པ་རེད། དེ་ལ་བརྟེན་ནས་ང་དང་པེ་ཅིང་གཞུང་གཉིས་དབར་ལ་ཕན་ཚུན་འབྲེལ་བ་བྱུང་ནས་བོད་ལ་ལྟ་སྐོར་ཐེངས་གསུམ་བཏང༌། དེང་སང་པེ་ཅིང་ལ་ཕན་ཚུན་ཐད་ཀར་འབྲེལ་བ་ཡོད་མུས་རེད། ད་ལྟ་དེ་ལྟ་བུ་ཞིག་གི་ཐོག་ལ་བསྡད་ཡོད།

ད་ལྟ་ངོས་ནས་འཛམ་གླིང་གང་སར་ཡོངས་གྲགས་ཐོག་ནས་གང་ཞིག་ཤོད་ཀྱི་ཡོད་དམ་ཞེ་ན། ང་རང་ཚོ་བོད་མིའི་འཐབ་རྩོད་འདི་མིའི་སྤྱི་ཚོགས་ཀྱི་བདེ་བ་དང་སྡུག་བསྔལ་གྱི་འཐབ་རྩོད་ཅིག་ཡིན་པ་ལས་ལྟ་བ་དང༌། རིང་ལུགས། སྲིད་དོན་གྱི་བལྟ་སྟངས་འདྲ་མིན་གྱི་གནས་ཚུལ་གྱི་ཆ་ནས་ང་ཚོས་རྩོད་པ་བྱེད་ཀྱི་མེད། ང་ཚོའི་རྩོད་པ་འདི་བདེ་བ་དང་སྡུག་བསྔལ་གྱི་དོན་དག་ལ་རྩོད་པ་ཞིག་ཡིན། ནམ་ཞིག་བོད་ནང་ཡོད་པའི་རྒྱ་ཆེའི་མི་དམངས་དེ་དག་དོན་དམ་པའི་འདོད་པ་ཁེངས་པ་ཞིག་དང༌། དོན་དམ་པའི་བློ་མཐུན་གྱི་གནས་ཚུལ་ཞིག་བྱུང་ན། ང་ཚོས་རྩོད་པ་རྒྱག་དགོས་དོན་གང་ཡང་མེད། མེ་རང་ཤི་དང་དུ་བ་རང་ཡལ་རེད། ང་ཚོས་རྙོག་དྲ་གང་ཡང་ཤོད་ཀྱི་མེད་ཅེས་ཤོད་ཀྱི་ཡོད།

དེང་སང་བོད་ནང་ལ་སྲིད་བྱུས་གསར་པའི་ཐོག་ནས་ཕྲན་བུའི་བཟང་དུ་འགྲོ་གི་འདུག སྟབས་ལེགས་པ་ཞིག་ལ་དེང་སང་ལྟོ་ཆས་མ་འདང་བའི་དཀའ་ངལ་དེ་ཕྲན་བུ་དྲག་ཏུ་ཕྱིན་འདུག དེ་ནས་བར་ལམ་བོད་ཡིག་ཐོག་ལ་དོ་སྣང་ཅི་ཡང་མི་བྱེད་པའི་ཐོག གཙོ་བོ་རྒྱ་མི་རང་གི་ཤེས་རིག་ཐོག་ལ་ཤུགས་རྒྱག་པ་དེ་དང༌། དེ་བཞིན་ཉིན་གང་དཀའ་ལས་བརྒྱབ། ནམ་ཕྱེད་ཡོལ་ཡོལ་བར་ཚོགས་འདུ་འཚོགས། དོན་དག་མེད་པའི་བསམ་བློའི་ནང་དངངས་སྐྲག་དང་དཀའ་ངལ་ཆེན་པོ་ཡོད་པ་དེ་དག་ཉུང་དུ་ཕྱིན་འདུག

ད་ཆ་བོད་ནང་གནས་ཚུལ་བཟང་པོའི་ཕྱོགས་ལ་འགྱུར་བ་འགྲོ་གི་ཡོད། རྒྱ་མིའི་ངོས་ནས་བོད་བཅིངས་བཀྲོལ་གཏོང་བར་ཡོང་བ་ཡིན་ཟེར་གྱི་ཡོད། བཅིངས་བཀྲོལ་ཞེས་པའི་དོན་དག་འདི་ཞིང་བྲན་ལམ་ལུགས་ཀྱི་ལམ་སྲོལ་རྙིང་པ་ཞིག་གིས་མི་དམངས་ལ་བདེ་སྐྱིད་མེད་པའམ། སྡུག་བསྔལ་གྱིས་བཅིངས་ནས་ཡོད་པ་འདི་བཀྲོལ་བའི་དོན་དག་ཡིན་པ་རེད། ཁ་ནས་བཅིངས་བཀྲོལ་ཞེས་བརྗོད་པས་ལ་དག་གི་མི་འདུག དོན་དག་ངོ་མའི་ཐོག་ནས་བོད་ལ་སྔར་མེད་པའི་བདེ་སྐྱིད་གསར་པ་ཞིག་སྤྲད་ཐུབ་པ་དང༌། སྔར་མེད་པའི་བདེ་སྐྱིད་གསར་པ་ཞིག་བཟོ་ཐུབ་ན་ང་ཚོས་བསམ་བློ་བཏང་ཆོག་གི་རེད། ང་ཚོས་འདིར་སྐད་ག་ཚོད་བརྒྱབ་དང་མི་རྒྱག་ཟེར་བ་འདི་རྒྱ་མིའི་སྤྱོད་པར་རག་ལས་ཡོད།

རྒྱ་མིས་ཁ་ཡོད་ལག་ཡོད་ཀྱི་བྱ་བ་བཟང་པོ་ཞིག་བསྒྲུབས་ན། ང་ཚོས་ཀྱང་དེ་ལ་དཔགས་པའི་བསམ་བློ་ཞིག་གཏོང་དགོས་ཀྱི་རེད། ཡིན་ནའང་ལག་ལེན་ཐོག་ཁ་ཡོད་ལག་མེད་ཀྱི་མགོ་སྐོར་དང༌། ཧམ་པ་རྐྱང་རྐྱང་བཤད་ནས་བསྡད་ན་གནས་ཚུལ་ཐ་དད་རེད། ད་ལྟ་རྒྱ་མི་དང་ང་ཚོའི་འབྲེལ་བའི་གནས་སྟངས་འདི་འདྲ་ཞིག་གི་སྒང་ལ་བསྡད་ཡོད། དཔེར་ན་སྔ་ལོ་བོད་ལ་ཡོང་མཁན་དཔོན་པོ་ཧུའུ་ཡའོ་ཕང་ལྟ་བུར་ཆ་བཞག་ན། སྔོན་མའི་རྒྱ་མིའི་དཔོན་པོ་དེ་དག་ལ་བལྟོས་ཏེ་ཁ་གསང་པོ་དང༌། དྲང་པོའི་བསམ་བློ་གཏོང་གི་ཡོད་པ་ལྟ་བུ་ཞིག་འདུག ང་ཚོར་རེ་བ་ཡོད་པ་ལྟ་བུ་ཞིག་འདུག ཡིན་ན་ཡང་ང་ཚོས་གཞིས་ཆགས་ཀྱིས་མཚོན་པའི་ལས་དོན་ལ་མུ་མཐུད་དེ་ཤུགས་བརྒྱབ། ལག་ལེན་བསྟར་དགོས་པ་ཡང་མ་རེད། ད་དུང་ཡིན་ན་ཡང་ལོ་ལྔ་དྲུག་འགོར་སྲིད་ཀྱི་རེད། ང་རང་ཚོ་ཚང་མས་གཞན་ཡུལ་དུ་ཧྲ་ཏག་ཏག་བྱས་ནས་སྡོད་ཐུབ་པའི་བསམ་བློ་གཏོང་དགོས།

ང་རང་ཚོའི་གནས་ཚུལ་དངོས་གནས་དྲང་གནས་བློས་འཁེལ་བ་དང༌། གདེང་འཁེལ་བའི་གནས་ཚུལ་ཡག་པོ་ཞིག་བྱུང་སོང་ན། ང་རང་ཚོ་གཞིས་བྱེས་མཉམ་འཛོམས་བཀྲ་ཤིས་ལོ་ལེགས་ཀྱི་ཉི་མ་ཤར་ཐུབ་རྒྱུ་ཏན་ཏན་ཡོང་གི་རེད། དེ་བྱུང་བའི་སྐབས་ལ་ང་ཚོ་ལས་སླ་པོ་རེད། ཡིན་ན་ཡང་གདེང་འཁེལ་བ་ཞིག་མ་བྱུང་བར་དུ་ང་ཚོའི་བསམ་བློའི་ནང་རེ་བ་ཆེ་དྲགས་ན་ཡག་པོ་མེད། ང་ཚོ་བརྟན་པོ་བྱས་ནས་འགྲོ་དགོས།

ཏ༽ མི་རིགས་ཀྱི་ལར་ཞེན་དང་། ཡ་རབས་ཀྱི་མི་བཟང་།

མདོ་དོན་ཡང་སྙིང་ཚིག་གཉིས་པོ་འདི་ངེས་པ་བྱ་དགོས། ང་རང་ཚོ་མི་ཡིན་པའི་ཆ་ནས་མི་བཟང་པོ་ཞིག་དང༌། མི་ཡ་རབས་ཤིག་བྱེད་དགོས། བོད་ལ་སྡོད་མཁན་ཚོས་ཀྱང་ཡ་རབས་བྱེད་དགོས་ལ། ང་ཚོ་གཞན་ཡུལ་དུ་བསྡད་ཡོད་མཁན་ཚོས་ཀྱང་ཡ་རབས་བྱེད་དགོས། དེང་སང་རྒྱ་གར་ནང་དང༌། སུའུ་ཛི་ལན་ཌི། ཨ་མི་རི་ཀ་དང༌། ཁེ་ན་ཌ་སོགས་རྒྱལ་ཁབ་འདྲ་མིན་བཅུ་དྲུག་ཙམ་གྱི་ནང་ལ་ང་ཚོ་བོད་པ་ཁ་གྲམ་ནས་བསྡད་ཡོད། མང་ཆེ་བས་བོད་པར་མཐོང་ཚུལ་ཡག་པོ་ཡོད་པ་ཤ་སྟག་རེད། བོད་པ་ཞེས་བརྗོད་དུས། རིགས་བརྩི་ས་ཡོད་མཁན་ཞིག་དང༌། གཞུང་བརྩི་ས་ཡོད་མཁན་གྱི་མི་ལ་ངོས་འཛིན་བྱེད་ཀྱི་འདུག ད་དུང་ཡང་ང་ཚོས་མིའི་སྤྱི་ཚོགས་ནང་ལ་མི་ཡ་རབས་ཤིག་བྱེད་དགོས་པ་རེད། འདི་ཁྱེད་རང་ཚོས་ངེས་པར་བྱེད་དགོས།

ཆོས་ཀྱི་སྐད་ཆ་མི་ཤེས་ཀྱང་ཁྱད་པར་གང་ཡང་མི་འདུག མི་ཡ་རབས་ཤིག་དང༌། མི་བཟང་པོ་ཞིག་བྱས་ན་འགྲིགས་པ་རེད། ཁ་ནས་ཆོས་ཤེས་ཀྱི་ཡོད་བརྗོད་ནའང་དོན་དག་ལ་མི་ལ་སེམས་པ་ངན་པ་ཞིག་དང༌། འཁོན་འཛིན་ཚ་པོ་བྱས་ན་ཡག་པོ་མེད། ང་རང་ཚོས་ཆོས་རྒྱ་ཆེན་པོ་ཞིག་ཤེས་ཀྱང་རུང་མི་ཤེས་ཀྱང་རུང༌། མི་སེམས་བཟང་པོ་ཞིག་དང༌། མི་ཡ་རབས་ཤིག་བྱེད་དགོས་པ་འདི་ཤིན་ཏུ་གལ་ཆེན་པོ་རེད། སངས་རྒྱས་བཅོམ་ལྡན་འདས་ཀྱི་བསླབ་བྱ་ལ་མི་བཟང་པོ་ཞིག་བྱེད་དགོས་གསུངས་ཡོད།

ང་རང་གི་ངོས་ནས་ཆ་བཞག་ན་ཡང༌། ངོས་ནས་མང་པོ་ཤེས་ཀྱི་མེད་ཀྱང༌། ཐེག་པ་ཆེན་པོའི་ཆོས་ནང་གསུངས་པའི་མི་བཟང་པོ་བྱེད་དགོས་པ་དང༌། མི་ཡ་རབས་དང༌། ཕན་སེམས་བྱེད་དགོས་གསུངས་པ་དེ་ལ་དགའ་པོ་དང༌། མོས་པ་ཡོད། ཡིད་ཆེས་ཡོད། གང་ཐུབ་ངོས་ནས་ལག་ལེན་བསྟར་གྱི་ཡོད། དེ་ལག་ལེན་བསྟར་བའི་ལག་རྗེས་ལ། ང་རང་སེམས་སྐྱིད་པ་བག་ཕེབས་པའི་ཁེ་ཕན་འདུག ང་རང་ཚོ་རང་གཞན་རོགས་གསུམ་ཚང་མ་བཟང་པོ་བྱེད་དགོས་པ་འདི་རྩ་དོན་ཞིག་ཡིན།

དེ་ནས་ང་རང་ཚོ་བོད་པ་ཡིན་པའི་ཆ་ནས་སོ་སོའི་མི་རིགས་ཀྱི་ལ་རྒྱ་ཞེན་ཁོག་འདོར་རྒྱུ་མེད། ང་ཚོས་ཆགས་སྡང་གི་སྐད་ཆ་བཤད་པ་མིན། ང་རང་ཚོའི་ལ་རྒྱ་ཞེན་ཁོག་བྱེད་པ་འདི་ལ་རྒྱུ་མཚན་དང་དགོས་པ་ཡོད། ཆོས་ཀྱི་ཐོག་ནས་དགོས་པ་ཡོད་ལ། སྲིད་ཀྱི་ཐོག་ནས་ཀྱང་དགོས་པ་ཡོད། ཆོས་དང་འཇིག་རྟེན་གང་གི་ཐོག་ནས་ཡིན་ན་ཡང་དགོས་པ་ཡོད། དེས་ན་ང་རང་ཚོ་བོད་མི་རིགས་ཀྱི་ལ་རྒྱ་ཞེན་ཁོག་དེ་འདོར་རྒྱུ་མེད། དེ་གཉིས་པོ་དེ་ཁྱེད་རང་ཚོས་སེམས་ལ་ངེས་པ་བྱེད་དགོས། ཧུར་ཐག་བྱེད་རོགས། བཀྲ་ཤིས་བདེ་ལེགས།

ཁྱེད་རང་ཚོ་ཚང་མ་དད་པ་དང་དམ་ཚིག་འགྱུར་བ་མེད་པའི་ཐོག་ནས་ཡོང་བ་རེད། ལྷ་ནང་བཞིན་ཡག་པོ་བྱས་ནས་བསྡད་ཐུབ་ན་ང་རང་ཚོའི་བདེན་པའི་མཐའ་གསལ་རྒྱུར་དཀའ་ལས་མེད། ང་རང་ཚོར་སྐྱིད་པའི་ཉི་མ་ཞིག་དང༌། བཀྲ་ཤིས་པའི་ཉི་མ་ཞིག་ཏན་ཏན་ཤར་གྱི་རེད། ཁྱེད་རང་ཚོས་ཡིད་ཆེས་གཙང་མ་བྱས་ཆོག་གི་རེད། ང་ལ་ཆ་བཞག་ནའང་གོང་དུ་བརྗོད་པ་བཞིན་སྔོན་མ་ངོས་རང་འབྲས་ལྗོངས་ལ་ཡོང་སྐབས་ཀྱི་དུས་ཚོད་ལ་བལྟོས་ཏེ། ད་ལྟ་ངོས་རང་གང་ཙམ་རྒས་པོ་ཆགས་བསྡད་ཡོད་ཀྱང༌། ལོ་བརྒྱད་ཅུ་དགུ་བཅུ་ཞིག་བསྡད་པའི་དབང་དུ་བཏང་ན་ད་དུང་ལོ་བཞི་བཅུ་ལྷག་ཙམ་ཞིག་དང་། མི་ཚེ་ཕྱེད་ཀ་ཙམ་སྡོད་རྒྱུ་ཡོད། དེ་ལྟར་ཡིན་སྟབས་ཁྱེད་རང་ཚོ་བློ་གཡེང་བྱེད་མི་དགོས། ང་རང་ཡིན་ན་ཡང་ཚེ་རིང་པོ་དང༌། བོད་རྒྱ་ཆེའི་མི་དམངས་ལ་དངོས་གནས་དྲང་གནས་ཀྱི་ཕན་པ་ཞིག་དང༌། སྤྱིར་འཛམ་གླིང་འདིའི་སྒང་ལ་ཡོད་པའི་ཉམ་ཐག་པའི་སེམས་ཅན་ལ་ཕན་པ་ཞིག་བྱེད་ཐུབ་ན་བསམ་པའི་སྨོན་ལམ་རྒྱག་གི་ཡོད་ལ། སྨོན་ལམ་བརྒྱབ་པ་བཞིན་འབྲས་བུ་གང་འཚམ་འགྲུབ་ཐུབ་ཀྱི་རེད་བསམ་པ་དྲན་གྱི་འདུག ཁྱེད་རང་ཚོ་ཚང་མ་བློ་བདེ་པོ་དང༌། བག་ཕེབས་པོ་བྱས་ནས་སྡོད་རོགས།

དེ་ནས་དེ་རིང་འདིར་ས་གནས་ཀྱི་ལས་ཀ་བྱེད་མཁན་ཚོ་དང༌། ལྷག་དོན་ཁྱེད་རང་ཚོ་པུ་ལི་སི་ལས་ཀ་བྱེད་མཁན་ཚོ་དཀའ་ལས་ཁག་པོ་བྱུང་སོང༌། ཁྱེད་རང་ཚོ་ཚང་མར་ངོས་ནས་འཚམས་འདྲི་ཡོད། ཁྱེད་རང་ཚོ་ཚང་མས་ཧུར་ཐག་བྱས་པར་ཐུགས་རྗེ་ཆེ་ཟེར་རྒྱུ་ཡིན། དེ་ནས་འདི་གར་ཕྱག་ལས་གནང་མཁན་ཚང་མར་ཐུགས་རྗེ་ཆེ། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༢ ཟླ་ ༡ ཚེས་ ༢༣ ཉིན་རྡོར་གདན་དུ་མང་ཚོགས་ལ་སྩལ་བའི་བཀའ་སློབ།

ཀ༽ སྐུ་ཚེ་ཡུན་བརྟན་དང་། བསྟན་འགྲོའི་མཛད་བཟང་།

དེ་རིང་སྔོན་ལ་རྗེ་ཚེ་འཛིན་མའི་ཚེ་དབང་བྱིན་རླབས་བྱེད་རྒྱུ་དང༌། དེའི་མཇུག་ལ་བརྟན་བཞུགས་བྱེད་རྒྱུ་ཡིན། དེ་ལ་ཕྱོགས་གཅིག་ནས་སློབ་མའི་ངོས་ནས་དད་པ་དང་འདུན་པ་ཤུགས་དྲག་གི་ཐོག་ནས་ཚོགས་བསགས་ཏེ་རྟེན་འབྲེལ་སྒྲིག་གི་ཡོད་པ་དང༌། བླ་མའི་ངོས་ནས་ཀྱང་ཚེ་དབང་ཞིག་བྱས་ན་བསོད་ནམས་གསོག་པ་བཅས་ཡག་པོ་ཞིག་མིན་ནམ་བསམ་བྱུང༌། དེ་རིང་འདིར་ཨ་མདོ་ཚོས་རྗེ་ཚེ་འཛིན་མའི་སྐུ་ཞིག་གསར་པ་བཞེངས་ཏེ་ཕུལ་བ་ཡང་མ་སྒྲིག་ལྷུན་གྲུབ་ཡག་པོ་བྱུང༌། དེ་རིང་འདིར་བརྟན་བཞུགས་འབུལ་མཁན་སྦྱིན་བདག་ཁག་གསུམ་ཡོད་ལ། ལྷག་པར་བོད་ནས་ཡོང་བའི་མི་མང་ཕལ་ཆེ་བས་ངོས་རང་ཐུག་པའི་སྐབས་ལ་ཚེ་རིང་པོ་སྡོད་རོགས་ཟེར་གྱི་འདུག གང་ལྟར་ཡང་སྙིང་གཞིས་བྱེས་མི་མང་ཡོངས་རྫོགས་ཀྱིས་༸རྒྱལ་བ་རིན་པོ་ཆེ་སྐུ་ཚེ་བརྟན་པར་ཤོག་ཅེས་ཟེར་གྱི་ཡོད་སྟབས། ངའི་ངོས་ནས་ཀྱང་སྤྱོད་འཇུག་གི་ནང་ལ།

ཇི་སྲིད་ནམ་མཁའ་གནས་པ་དང༌། །

འགྲོ་བ་ཇི་སྲིད་གནས་གྱུར་པ། །

དེ་སྲིད་བདག་ནི་གནས་གྱུར་ནས། །

འགྲོ་བའི་སྡུག་བསྔལ་སེལ་བར་ཤོག །

ཅེས་དང༌། མགོན་པོ་ཀླུ་སྒྲུབ་ཀྱིས།

ས་དང་ཆུ་དང་མེ་དང་རླུང༌། །

སྨན་དང་དགོན་པའི་ཤིང་བཞིན་དུ། །

རྟག་ཏུ་སེམས་ཅན་ཐམས་ཅད་ཀྱིས། །

རང་དགར་དགག་མེད་སྤྱད་བྱར་ཤོག །

ཅེས་གསུངས་པ་ལྟར། ང་རང་གི་ངོས་ནས་ཐུབ་ཀྱི་མི་འདུག་ཀྱང་། གང་ཐུབ་ཉམས་ལེན་བྱེད་ཀྱི་ཡོད། གང་ལྟར་རང་ལ་ཚེ་སྲོག་གཅིག་ཡོད་པ་འདི་གཞན་གྱི་ཆེད་དུ་ཕན་པ་ཞིག་དང༌། སྨན་པ་ཞིག་བྱུང་ན་ཚེ་སྲོག་ཡོད་པའི་དགོས་དོན་ཚང་བ་དང་། ཚེ་སྲོག་ཡོད་པའི་དོན་གོ་ཆོད་པ་རེད། ཐེག་པ་ཆེན་པོའི་ཆོས་ལ་སྙིང་ནས་མོས་པ་ཡོད་ལ། དེ་ལྟ་བུའི་སེམས་ཤིག་སྐྱེ་བ་དང༌། དེ་ལྟ་བུའི་སེམས་ཀྱི་ཉམས་ལེན་བྱེད་རྒྱུ་བྱུང་ན་བསམ་པའི་མོས་པ་སྙིང་ཁོང་རུས་པའི་གཏིང་ནས་ཡོད།

དེ་ལྟ་བུའི་བསམ་པའི་ཐོག་ནས་རང་བློས་གཏོང་མ་ཐུབ་ན་ཡང༌། མཐོང་ཐོས་དྲན་རེག་གི་སེམས་ཅན་ཚང་མར་གཞན་ཕན་གང་ཐུབ་བསྒྲུབ་ཐུབ་ན་བསམ་པའི་རེ་བས་སྨོན་ལམ་བཏབ། རང་གི་འབད་བརྩོན་དང་ཉམས་ལེན་བྱེད་ཀྱི་ཡོད།

དེའི་ཐོག་ནས་ཆོས་དང་སྲིད་ཀྱིས་བོད་རྒྱ་ཆེའི་མི་མང་ས་ཡ་དྲུག་ཙམ་གཅིག་ལ་ཕན་ཐོགས་ཕྲན་བུ་ཡོང་གི་ཡོད་པ་རིགས་པས་བསྒྲུབས། ལུང་བགྲང་མི་དགོས་པ་དངོས་སུ་མཐོང་ཆོས་ལ་ཡོད་པ་འདི་ཚང་མས་ཤེས་གསལ་རེད། བོད་མི་ཙམ་མ་ཡིན་པའི་ནང་པའི་ཆོས་ལ་དོ་སྣང་དང༌། ནང་པའི་ཆོས་ལ་དགའ་མོས་ཡོད་མཁན། སྤྱིར་བཏང་གི་མི་བསམ་པ་བཟང་པོ་ཡོད་མཁན་ཕལ་ཆེ་བས་ང་ཐུག་པའི་སྐབས་ལ་དགའ་པོ་བྱེད་ཀྱི་འདུག དེ་ལྟར་བོད་མི་ས་ཡ་དྲུག་གཙོ་བོར་གྱུར་པའི་མི་མང་པོ་ཞིག་ལ་དངོས་ཤུགས་ཅི་རིགས་པའི་ཐོག་ནས་ངའི་མི་ཚེ་འདིས་ཕན་ཐོགས་ཕྲན་བུ་ཡོད་པ་ལྟ་བུ་ཞིག་འདུག ང་ཚེ་རིང་པོ་བྱུང་སྟེ་ང་རང་སྐྱིད་པོ་དང༌། ང་རང་རྒྱག་པ་ཡོང་གི་རེད་བསམ་པའི་རེ་བ་མེད་ན་ཡང༌། ཚེ་རིང་པོ་ཞིག་བསྡད་ཐུབ་ན་སེམས་ཅན་མང་པོ་ཞིག་ལ་དངོས་ཤུགས་བརྒྱུད་གསུམ་ནས་ཕན་ཐོགས་ཡོད་པའི་རྒྱུ་མཚན་ཞིག་མཐོང་ཡོང་གི་ཡོད་སྟབས་ང་རང་གི་ངོས་ནས་ཚེ་སྒྲུབ་ལྟ་བུ་བྱས། སྨོན་ལམ་བརྒྱབ་པ་ལྟ་བུ་བྱེད་ཀྱི་ཡོད།

དེ་རིང་འདིར་གནས་ཁྱད་པར་ཅན་རྡོ་རྗེ་གདན་ལ་ཁྱེད་རང་ཚོ་ཚང་མ་འདུན་པ་ཆིག་བསྒྲིལ་གྱིས་ཐོག་ནས་སྨོན་ལམ་ཡག་པོ་ཞིག་བརྒྱབ་ནས་བརྟན་བཞུགས་བྱས་ན་ཕྱི་ནང་གི་རྐྱེན་འཛོམས་ནས་ཕན་ཐོགས་ཡོང་གི་རེད། ངས་རྟག་པར་བརྗོད་པ་བཞིན་བསྐལ་པ་ཁྲི་ཕྲག་ནས་ཁྲི་ཕྲག་བར་དུ་ཟེར་བ་དེ་ལྟར་གང་ཤེས། དེང་སང་འཛམ་གླིང་གི་མི་སྤྱི་འགྲེ་སྤྱི་མཚུངས་ཀྱི་མི་ཚེ་ཞིག་དང་། གང་ལྟར་ལོ་བརྒྱད་དགུ་བཅུ་དེ་ལྟར་སྡོད་ཐུབ་པ་ཕལ་ཆེར་ཡོང་གི་རེད་བསམ་པའི་ངོས་ལ་རེ་བ་དང་ཡིད་ཆེས་ཡོད། གཟུགས་པོ་བདེ་ཐང་གི་ཆ་ནས་ཀྱང་གཟུགས་པོ་བདེ་ཐག་ཆོད་ཡོད་པ་ལས་མི་བདེ་བ་གང་ཡང་མེད། བསམ་བློའི་ནང་ལ་ཆ་བཞག་ན་ཡང༌། ཁ་ཆག་རྣ་རལ་ལུ་གུ་བརྒྱུད་དེ་འབྲེལ་ཡོད་ཀྱང༌། ཕྱོགས་གཅིག་ནས་ལས་དང་སྨོན་ལམ་དང་། གཉིས་ནས་འཁོར་བ་སྤྱི་དང་བྱེ་བྲག་གི་སྡུག་བསྔལ་གྱི་རང་བཞིན་སོགས་ལ་བསམ་བློ་གཏོང་རྒྱུ་དང་། དེ་བཞིན་བྱམས་སྙིང་རྗེའི་བསམ་བློ་གཏོང་རྒྱུ། གཙོ་ཆེ་ཤོས་ནི། སེམས་ཅན་རེ་རེའི་ཕྱིར་ཡང་མནར་མེད་པའི། །ཞེས་པའི་ཚིག་སྐམ་པོ་ཞིག་ཐོན་ན་ཡང་ཕན་ཐོགས་ཤིན་ཏུ་ཆེན་པོ་ཡོང་གི་འདུག་པས། སེམས་ལ་དམིགས་བསལ་གྱི་དངངས་སྐྲག་དང༌། མ་སྐྱིད་པ། སེམས་སྦུག་སྲུབ་དོག་པོ་གང་ཡང་མི་འདུག ལུས་སེམས་གཉིས་ཀའི་ཆ་ནས་བལྟས་ཀྱང་ཕལ་ཆེར་ལོ་བརྒྱད་ཅུ་དགུ་བཅུ་སྡོད་ཀྱི་རེད་བསམ་གྱི་འདུག་པས་ཁྱེད་རང་ཚོ་བློ་བདེ་པོ་བྱེད་དགོས།

ཁ༽ གཞིས་ལུས་ཀྱི་ཁ་ཆེམས་དང་། མི་ཚེའི་མིག་དཔེ།

དེ་རིང་འདིར་ཚེ་དབང་དང་བརྟན་བཞུགས་བྱེད་པའི་སྐབས་ལ་དམིགས་ཡུལ་གཙོ་བོ་དེ་རིང་འདིར་ཡོད་པའི་སློབ་མ་ཙམ་དུ་མ་ཟད། བོད་ནང་ལ་ཡོད་པའི་རྒྱ་ཆེའི་མི་མང༌། ལོ་ནས་བརྡུངས་ཏེ་ན་ཚོད་རྒས་འགྲོ་མཁན། དགྲའི་བཙན་དབང་འོག་ཏུ་དངངས་སྐྲག་བྱས་ནས་སྡོད་མཁན་སྤོ་བོ་རྨོ་བོ་མང་པོ་ཞིག་གིས་ང་ལ་ཚུར་ཁ་ཆེམས་ལྟ་བུའི་ལན་དེ་ལྟར་མང་པོ་བསྐུར་ཏེ། ལོ་མཐོ་པོ་ཡིན་ན་ཡང་མ་ཤི་གོང་དུ་༸རྒྱལ་བ་རིན་པོ་ཆེ་ཐུག་པ་ཞིག་བརྗོད་རོགས་ཞེས་ལན་དེ་ལྟར་འབྱོར་ཡོང་གི་འདུག དེ་ཚོའི་གྲས་གཙོ་བོའི་དམིགས་ཡུལ་ཡིན། ཁྱེད་རང་ཚོ་ཚང་མས་ཐུགས་སྨོན་གནང་དགོས། ང་གཅིག་པུའི་དོན་དག་མ་རེད། ང་རང་ཚོ་བོད་ནང་ལ་ཡོད་པའི་རྒྱ་ཆེའི་མི་མང་༸སྐྱབས་མེད་དགོན་མེད་ཉམ་ཐག་ངང་གནས་མཁན། ཧ་ལས་པའི་སྙིང་སྟོབས་དང་ལྷག་བསམ་ཞུམ་པ་མེད་པ་དེ་རྣམས་ཀྱི་དོན་དག་ལ་དམིགས་ཏེ་ཐུགས་སྨོན་གནང་ཤོག་ཨང་།

བླ་མའི་སྐུ་ཚེ་བརྟན་པ་ཡོང་བར་གཙོ་བོ་ཕྱི་ནང་གི་རྐྱེན་མང་པོ་ཞིག་འཛོམས་དགོས། གཙོ་བོ་དེ་ང་རང་ཚོ་སློབ་མའི་ངོས་ནས་དད་པ་དམ་ཚིག་མ་ལོག་པ་བྱེད་དགོས་པ་དང༌། སོ་སོའི་ཟས་སྤྱོད་དང༌། སྨན་བཅོས་འཕྲོད་བསྟེན་བྱེད་རྒྱུ་དེ་ལྟ་བུའི་ཐོག་ལ་འཐུས་ཤོར་མ་སོང་བ་བྱེད་རྒྱུ། ཨ་མདོའི་ཕྲུ་གུ་ལོ་བཞི་བཅུ་ཞེ་དགུར་སླེབས་མཁན་ཞིག་གིས་ད་ལྟ་བར་དུ་འདོད་པ་ཁེངས་པ་ཞིག་མ་བྱུང་ཡང༌། སྡུག་པ་ལ་དཔགས་པའི་གང་ཡོང་ཅི་ཡོང་བྱས་ཡོད་བསམ་གྱི་འདུག

ད་དུང་ཡང་ང་རང་གི་ཚེ་ལྷག་ཡོད་པ་དེའི་རིང་ལ་བྱང་ཆུབ་ཀྱི་སེམས་ལ་བློ་སྦྱོང་རྒྱུ་དང༌། དེ་དང་འབྲེལ་བའི་སྟོང་ཉིད་ཀྱི་ལྟ་བ་ཉམས་ལེན་བྱེད་རྒྱུ་གཉིས་ཉམས་ལེན་གྱི་མཐིལ་དུ་བྱེད་བསམ་གྱི་ཡོད། ཁྱེད་རང་ཚོའི་ངོས་ནས་ཡིན་ན་ཡང་གཙོ་བོ་ནང་པ་སངས་རྒྱས་པའི་ཆོས་ལ་དད་པ་དང་མོས་པ་ཡོད་ཅིང་། ཆོས་ལ་དད་མོས་ཡོད་པ་བཞིན་ཆོས་སྤུས་དག་པོ་ཞིག་བྱེད་དགོས། དེ་ཡང་ལག་ལེན་གྱི་ཐོག་ནས་ཆོས་ཁ་ཡོད་ལག་ཡོད་ཅིག་བྱེད་དགོས། དེ་སྔའི་སྐལ་བཟང་ལུགས་བཟང་གི་ཁ་ནས་ཆོས་པ་ཡིན་མདོག་དང་། ངོ་ཐོག་ལག་ལེན་གྱི་ཐོག་ནས་ཆོས་པའི་མཚན་ཉིད་མ་ཚང་བ་དེ་ལྟར་བྱེད་མི་རུང༌། དེ་ལྟར་བྱས་ན་རང་ཉིན་ཕུང་བའི་ཞོར་ལ་བསྟན་པ་སྤྱི་ལ་གནོད་ཡོང་གི་རེད། གང་ལྟར་ཕྱི་ནང་མཚུངས་པ་བྱེད་རྒྱུ་གལ་ཆེན་པོ་རེད།

ལྷག་པར་ཆོས་བྱེད་དགེ་འདུན་པ་རྣམས་ནས་སྤུས་དག་པོ་བྱེད་དགོས། ངས་རྟག་པར་བཤད་རྒྱུའི་རང་དོན་ཁ་ཡོད་ལག་ཡོད། གཞན་དོན་སྨིན་མ་ཟིང་ཟིང་ཟེར་བ་དེ་ཁ་ཕར་སློག གཞན་དོན་ཁ་ཡོད་ལག་ཡོད་དང༌། རང་དོན་སྨིན་མ་ཟིང་ཟིང་བྱས་ན་འགྲིགས་པ་རེད། ཚང་མས་གཟབ་གཟབ་བྱེད་དགོས། ཁྱེད་རང་ཚོས་གཞན་དག་མ་བྱུང་ན་ཡང་ང་ལ་ཁ་མིག་ཡར་བལྟ་བྱས་ནས་༸རྒྱལ་བ་རིན་པོ་ཆེས་བྱེད་སྟངས་གང་འདྲ་བྱེད་ཀྱི་འདུག་གམ། ཁ་འདོན་དགེ་སྦྱོར་དང༌། དཔེ་ཆ་ལྟ་སྟངས། དུས་ཚོད་ཆུད་ཟོས་མ་བཏང་བ་གང་འདྲ་བྱེད་ཀྱི་འདུག་གམ། ཁྱེད་རང་ཚོས་བལྟས་ན་ཕྲན་བུ་ཤེས་ཀྱི་རེད། ང་ལ་ནམ་འཕང་ཆོད་པའི་ཡོན་ཏན་ཁྱེད་རང་ཚོས་མིག་དཔེ་བལྟ་རྒྱུ་གང་ཡང་མེད་ཀྱང་། མི་ཚེ་དོན་དང་ལྡན་པའི་བསམ་བློ་གཏོང་རྒྱུ་དེ་རྩ་བ་ཡིན་པས་ཁྱེད་རང་ཚོས་གང་ཐུབ་ཀྱི་ཉམས་ལེན་བྱེད་དགོས།

དེ་བཞིན་བོད་ནས་ཡོང་མཁན་ཚོར་ལྷག་བསམ་ཧ་ལས་པ་འདུག་ཀྱང་། ནང་པ་སངས་རྒྱས་པའི་ཆོས་ཤེས་པ་བྱེད་དགོས་པས་སློབ་སྦྱོང་ཐོག་ལ་དོ་སྣང་བྱེད་དགོས། ཆོས་ཀྱི་སློབ་སྦྱོང་དམིགས་བཀར་རྒྱ་ཆེན་པོ་བྱེད་རྒྱུ་ད་ལྟའི་དུས་ཚོད་འདིར་མཐུན་རྐྱེན་མེད་ཀྱང༌། སྤྱིར་བཏང་ཡོན་ཏན་ང་རང་ཚོའི་བོད་པའི་སྐད་ཡིག་ཕྱུག་པོ་ཡིན། བོད་པའི་སྐད་ཡིག་སྐྱོ་པོ་གཏན་ནས་མིན། དཔེར་ན། དེང་སང་ནང་པའི་ཆོས་ཀྱི་རྣམ་གཞག་གྲུབ་མཐའ་གོང་འོག་ཐམས་ཅད་ཀྱི་འདོད་ཚུལ་ཕྱིན་ཅི་མ་ལོག་པ་ཅིས་ཕྱིན་པ་ཞིག་ཤོད་ཐུབ་མཁན་བོད་པའི་སྐད་ཡིག་འབའ་ཞིག་ཡིན་པས། བོད་པའི་སྐད་ཡིག་ལ་དང་དོད་དང༌། བོད་པའི་ཡི་གེ་སློབ་སྦྱོང་བྱེད་རྒྱུ་གལ་ཆེན་པོ་ཡིན། དེང་སང་རྒྱ་མིའི་ངོས་ནས་བོད་ཡིག་སློབ་སྦྱོང་བྱེད་རྒྱུར་ཕྲན་བུའི་དོ་སྣང་བྱེད་ཀྱི་ཡོད་པའི་གོ་སྐབས་ཟིན་ཏེ་ཚང་མས་ཡོན་ཏན་སློབ་སྦྱོང་ཡག་པོ་བྱེད་དགོས། གཞོན་སྐྱེས་ཚོས་སློབ་སྦྱོང་བྱེད་རྒྱུར་དང་དོད་བྱེད་དགོས་པ་ལས། གང་བྱུང་མ་བྱུང་འཁྱམས་ནས་སྡོད་པ་དང༌། ཆང་རག་འཐུང་བ། རྩེད་མོར་གཡེངས་ཏེ་མི་ཚེ་སྟོང་ཟད་ཕྱིན་ན་ཧ་ཅང་ཕངས་པོ་ཡིན་པས་སློབ་སྦྱོང་བྱེད་རྒྱུར་དོ་སྣང་བྱེད་དགོས།

ག༽ རྒྱ་བོད་ཐ་དད་དང་། མ་འོངས་པའི་མདུན་ལམ།

རྩ་བའི་བོད་པའི་གནས་ཚུལ་ལ་ཆ་བཞག་ན། གཞི་རྩ་དཀའ་ངལ་ཡོད་ན་ཡང༌། དེང་སང་རྒྱ་ནག་ལ་སྔོན་མའི་སྤྱི་ཚོགས་དང་མི་འདྲ་བར་བསམ་བློ་ཕྲན་བུ་གཏོང་གི་ཡོད་པ་ལྟ་བུའི་མཚམས་སུ་སླེབས་ཡོད། ཁོ་རང་ཚོའི་ཉམས་མྱོང་ལ་བལྟས་ནས་ལྐུག་པ་ཨུ་ཚུགས་འགྲོ་ཐབས་མེད་པའི་གནས་ཚུལ་ཞིག་མཐོང་སྟེ་འགྱུར་བ་ཕྲན་བུ་འགྲོ་བཞིན་ཡོད། ངའི་ངོས་ནས་ད་ལྟ་བར་དུ་གང་ཡོང་ཅི་ཡོང་བྱས་པ་རེད། ད་དུང་ཡང་དངོས་དང་བརྒྱུད་པའི་སྒོ་ནས་ཐབས་ཤེས་གང་འཇོན་ཅི་འཇོན་ཞིག་ངོས་ནས་ལོས་བྱེད། ངེས་པར་དུ་བྱེད་ཀྱི་རེད།

དེ་ནས་ང་རང་ཚོ་བོད་མི་རིགས་ཟེར་བ་འདི་སྔར་མིའི་འགྲོ་བ་ཆགས་པ་ནས་བཟུང་རྒྱ་གར་དང་། རྒྱ་ནག བོད། སོག་པོ་བཅས་སྡེ་ཚན་ལོགས་སུ་ཐ་དད་ཡིན་པ་དང༌། སྐད་དང་ཡི་གེ་གཙོ་བོར་གྱུར་པའི་རང་གི་རིག་གཞུང་ཐུན་མོང་མ་ཡིན་པ་ཡོད་པའི་མི་རིགས་ཤིག་ཆགས་ནས་བསྡད་ཡོད། རྒྱ་མིའི་ངོས་ནས་བོད་པས་ཁ་བྲལ་བྱེད་ཀྱི་འདུག་ཅེས་ཁྲིམས་འགལ་ལྟ་བུར་བརྩི་གི་ཡོད་ཀྱང༌། ང་ཚོས་རྒྱ་མིར་མ་དགའ་བ་བྱས་པ་གང་ཡང་མིན། རྒྱ་བོད་གཉིས་ཀྱི་ལོ་རྒྱུས་ལ་ཆ་བཞག་ན་རྒྱ་དང༌བོད་ཅེས་ཐ་དད་སོ་སོ་ཡིན་པ་དེ་ཀུན་སློང་བཅོས་ནས་བཟོས་པ་ཞིག་མིན་པར་བློ་ལ་རང་བཞིན་ལྷན་སྐྱེས་སུ་རྒྱ་བོད་གཉིས་ཀར་འཆར་གྱི་ཡོད། རང་གཞན་སུ་ཞིག་ཡིན་ཡང་བདེ་བ་འདོད་པ་དང༌། སྡུག་བསྔལ་མི་འདོད་ལ། བདེ་བ་སྒྲུབ་པའི་ཐོབ་ཐང་རང་གཞན་ཚང་མར་ཡོད་སྟབས། བོད་མི་ས་ཡ་དྲུག་ལ་ཡང་བདེ་སྐྱིད་སྒྲུབ་རྒྱུའི་ཐོབ་ཐང་ཡོད། བདེ་སྐྱིད་དེ་ཡང་ཤོག་བུའི་ཐོག་ཡོད་པས་མི་འགྲིགས་ལ། སྤྱི་ཚོགས་ཡར་རྒྱས་དེ་ཡང་ཁ་ཡོད་ལག་ཡོད་ཅིག་དགོས་པ་ལས། མ་ཡོད་ཡོད་ཚུལ། མ་ཡིན་ཡིན་ཚུལ་ཡིག་ཆའི་ཐོག་འདྲ་ཆགས་པོ་ཡོད་ཀྱང༌། དོན་དངོས་པོའི་གནས་ཚུལ་ངོ་མ་ལ་གྲོད་ཁོག་ལོང་ལ་སྦྱར་ཞིང་། སྒལ་པ་གྱང་ལ་སྦྱར་ནས་མི་ཚེ་སྐྱེལ་དགོས་པ་འདིས་འགྲིག་གི་མེད།

ང་ཚོས་གཙོ་ཆེ་ཤོས་མིའི་བདེ་བ་སྡུག་བསྔལ་གྱི་དོན་དག་ལ་བརྟེན་ནས་རྩོད་པ་རྒྱག་གི་ཡོད་པ་ལས། ཆབ་སྲིད་ཀྱི་ལམ་ལུགས་འདྲ་མིན་དང་། ལྟ་བ་འདྲ་མིན། དཔལ་འབྱོར་གྱི་ལམ་ལུགས་ཐོག་ལ་རྩོད་པ་རྒྱག་གི་མེད། ང་ཚོ་བོད་མི་ས་ཡ་དྲུག་པོ་བདེ་སྐྱིད་འདོད་མཁན་ཞིག་དང༌། བདེ་སྐྱིད་ཐོབ་ཐང་ཡོད་མཁན་ཞིག་ཡིན་སྟབས་ང་ཚོར་ཁ་ཡོད་ལག་ཡོད་ཀྱི་བདེ་སྐྱིད་ཅིག་དགོས་ཀྱི་ཡོད། རྒྱ་མི་བོད་ལ་བཅིངས་བཀྲོལ་བཏང་བར་ཡོང་བ་ཡིན། བོད་ལ་གནོད་པ་སྐྱེལ་བར་ཡོང་བ་མིན་ཞེས་ཟེར་གྱི་ཡོད། དེ་ལྟར་ཡིན་ན་སྔར་མེད་པའི་བདེ་སྐྱིད་གསར་པ་ཞིག་བསྐྲུན་དགོས་པ་ལས། སྔར་ཡོད་པའི་བདེ་སྐྱིད་རྣམས་གཏོར་བཤིག་བཏང༌སྟེ་དངངས་སྐྲག་དང༌། སྡུག་བསྔལ་གྱི་འོག་ལ་མནན་པ་འདི་བདེ་སྐྱིད་གང་ཡང་མིན། ལར་ནས་དེང་སང་འཛམ་བུ་གླིང་འདིའི་སྒང་ལ་འཕོ་འགྱུར་ཆེན་པོ་འགྲོ་གི་ཡོད། ཤར་ཕྱོགས་ལུང་པའི་རྒྱལ་ཁབ་ཕན་ཚུན་དང༌། ཡོ་རོབ་ནང་གི་རྒྱལ་ཁབ་ཕན་ཚུན་གྱི་གནས་ཚུལ་ལ་མིག་བལྟས་ན་ཤེས་གསལ་རེད། སྔར་མི་རིགས་གཅིག་གྱུར་ཞིག་གནས་ཚུལ་གཅིག་ལ་བརྟེན་ནས་ཐ་དད་ཆགས་པ་དང༌། ཡང་སྔར་མི་རིགས་ཐ་དད་ཅིག་གནས་ཚུལ་གཅིག་ལ་བརྟེན་ནས་གཅིག་གྱུར་ཆགས་ཡོང་གི་ཡོད། དེ་གལ་ཆེན་པོ་གང་ཡང་མིན།

འོ་ན་གང་ཞིག་གལ་གནད་ཆེན་པོ་ཡིན་ཟེར་ན། མི་ཚང་མར་ཁ་ཡོད་ལག་ཡོད་ཀྱི་བདེ་སྐྱིད་ཅིག་དགོས་པ་དེ་ཡིན། ང་རང་ཚོའི་སྤྱི་ཚོགས་རྙིང་པ་དེ་ཞིང་བྲན་ལམ་ལུགས་ཡིན་ན་ཡང༌། ནང་པ་སངས་རྒྱས་པའི་ཆོས་ཀྱིས་དུལ་བའི་ཞིང་བྲན་ལམ་ལུགས་ཤིག་རེད། འཛམ་བུ་གླིང་འདིའི་སྒང་ལ་ཞིང་བྲན་ལམ་ལུགས་བོད་པ་གཅིག་པུར་བྱུང་བ་གང་ཡང་མིན། འཛམ་བུ་གླིང་གི་ས་ཁུལ་མང་པོ་ཞིག་ལ་སྔ་དུས་ཞིང་བྲན་ལམ་ལུགས་བྱུང་ཡོད་པ་རྣམས་བསྒྱུར་བཅོས་གཏོང་བཞིན་དུ་ཕྱིན་པ་ཤ་སྟག་རེད། བོད་ཀྱི་སྤྱི་ཚོགས་རྙིང་པ་དེ་ཡར་རྒྱས་མ་ཕྱིན་པའི་སྤྱི་ཚོགས་ཤིག་ཡིན་ན་ཡང༌། ནང་པ་སངས་རྒྱས་པའི་ཆོས་ཀྱི་ཐོག་ནས་ཀུན་ལ་ཕན་བདེ་བསྒྲུབས་པ་དང༌། ལས་རྒྱུ་འབྲས་ལ་བརྩི་འཇོག ཡ་རབས་བཟང་སྤྱོད་བྱེད་པ་སོགས་ཀྱི་རྒྱུ་མཚན་ལ་བརྟེན་ནས་ལུང་པ་དེའི་ནང་ལ་ཞི་བདེ་ཡོད་པ་དང༌། མི་རྣམས་བག་ཡངས་པོ། ངང་རྒྱུད་རིང་པོ། ཞི་བདེའི་འཚོ་བར་ཅི་དགར་སྤྱད་ནས་བསྡད་ཆོག་པ་ཞིག་ཡོད། འཛམ་བུ་གླིང་སྤྱིའི་གནས་ཚུལ་ཐོག་ནས་བཤད་ན། སྤྱི་ཚོགས་རྙིང་པ་བསྒྱུར་བཅོས་བཏང་ནས་མང་གཙོའི་དུས་ཚོད་བྱུང་བ་རེད། ཡིན་ན་ཡང་དངོས་ཡོད་གནས་ཚུལ་ལ་འདོད་པ་ཁེངས་པ་ཁག་པོ་ཆགས་ཡོད།

ཕྱི་ལོ་ ༡༩༧༩ ནས་སྲིད་བྱུས་གུ་ཡངས་བྱས་ནས་དབུལ་བཅོས་ཕྱུག་སྒྱུར་གྱི་སྲིད་བྱུས་དང༌། དཔལ་འབྱོར་ཡར་རྒྱས་གཏོང་རྒྱུའི་ལས་ཀ་མང་པོ་བྱས་ལུགས་ཟེར་གྱི་ཡོད་ཀྱང༌། དོན་སྙིང་ལྷ་ས་གྲོང་ཁྱེར་གྱིས་མཚོན་པས་ས་ཁུལ་རེ་ཟུང་ལས་བོད་ཆོལ་ཁ་གསུམ་ཡོངས་སུ་རྫོགས་པར་ཆ་སྙོམས་བྱས་ནས་བཤད་ན་ད་དུང་ཡང་ལྔ་བཅུ་ང་དགུའི་གོང་གི་སྤྱི་ཚོགས་ཀྱི་འཚོ་བའི་གནས་སྟངས་ལ་ད་དུང་སླེབས་ཐུབ་མེད། བོད་ནང་སྤྱི་ཚོགས་ཀྱི་འཚོ་བའི་གནས་སྟངས་སྐྱོ་པོ་ཡིན་པར་ཙམ་དུ་མ་ཟད། བོད་ཀྱི་རྩ་ཆེའི་རིག་གཞུང་ཡང་རྩ་མེད་འགྲོ་གི་ཡོད། བོད་ཀྱི་རིག་གཞུང་ལ་དམའ་འབེབས་དང་། མཐོང་ཆུང༌། ཁྱད་གསོད་བྱས་པའི་ཐོག་ནང་པ་སངས་རྒྱས་པའི་ཆོས་ལ་དུག་ལྟར་བལྟས་ཏེ་ཐབས་བྱུས་སྣ་ཚོགས་ཀྱི་སྒོ་ནས་བཀག་སྡོམ་བྱེད་ཀྱི་ཡོད། ངོ་ཐོག་བཤད་ན། ནང་པ་སངས་རྒྱས་པའི་ཆོས་འདི་སྤྱིར་བཏང་གི་མིའི་སྤྱི་ཚོགས་ནང་ཕན་བདེ་སྒྲུབ་མཁན་གྱི་ཆོས་ཤིག་ཆགས་ཡོད།

དེ་བཞིན་ཚན་རིག་གི་ཐོག་ནས་བཤད་ན་ཡང༌། ཕྱི་ལོ་ ༡༩༨༠ ནང་ལ་ཚན་རིག་ཧ་ཅང་ཚད་མཐོ་པོར་སླེབས་ནས་ཕྱི་དངོས་པོའི་རྣམ་གཞག་གཏན་ལ་འབེབས་ཚུལ་ད་དུང་གཏིང་ཟབ་ཏུ་ཕྱིན་པ་དང༌། ནང་གི་ཤེས་པའི་རང་བཞིན་ལ་བརྟག་དཔྱད་བྱེད་པའི་མཚམས་ལ་སླེབས་ཡོང་སྟབས་ཆོས་སྤྱི་དང༌། དེའི་ནང་ཚན་ནས་ནང་པ་སངས་རྒྱས་པའི་ཆོས་ཀྱི་ཐོག་ལ་ཐག་ཉེ་རུ་འགྲོ་བ་དང༌། དོ་སྣང་ཆེ་རུ་འགྲོ་གི་ཡོད། དེ་རྒྱ་མིས་ཤེས་ཀྱི་མེད། ཁོང་ཚོ་མཐོང་རྒྱ་ཐོས་རྒྱ་ཆུང་དྲགས་པ་རེད། རྒྱ་མི་ཁོ་རང་ཚོས་ཕྲུ་གུ་སློབ་སྦྱོང་ལ་གཏོང་སའི་ལུང་པ་ཨ་མི་རི་ཀ་གཙོ་བོར་གྱུར་པའི་ནུབ་ཕྱོགས་རྒྱལ་ཁབ་ཀྱི་དེ་དག་གི་ནང་དུ་ཚན་རིག་ཆ་ཚང་ཡོད་པའི་མི་རྣམས་ཀྱིས་དེང་སང་ནང་པའི་ཆོས་ལ་དོ་སྣང་བྱེད་ཀྱི་ཡོད།

བར་ལམ་ང་སོག་ཡུལ་དང༌། ཨུ་རུ་སུའི་ཁོངས་སྦུ་རད་ཐུ་ལ་ཕྱིན་པའི་སྐབས་སུ་སྐད་ཆ་བྱུང༌ཞིང་། ནང་པའི་ཆོས་ཀྱི་འགྲོ་སྟངས་དེ་འཇིག་རྟེན་བཀོད་པ་ཁས་མི་ལེན་ཞིང་། ལས་རྒྱུ་འབྲས་ཀྱི་སྐད་ཆ་ཤོད་ཀྱི་ཡོད། ལས་རྒྱུ་འབྲས་དེ་རང་རང་སོ་སོའི་ལག་ཏུ་ཡོད་པ་ལས། འཇིག་རྟེན་བཀོད་པ་པོའི་དཀོན་མཆོག་གིས་བཟོས་པ་མིན་ཞེས་ཤོད་ཀྱི་ཡོད། དེ་ལྟ་བུའི་གནས་ཚུལ་ཁོ་ཚོས་ཤེས་ཀྱི་མི་འདུག་ལ། མ་ཤེས་པའི་སྐྱོན་ཡང་ཆེན་པོ་འདུག ད་ལྟའི་རྒྱ་མི་ཁོ་རང་ཚོས་ཆོས་ཀྱི་ནང་དོན་ཤེས་ཀྱི་མེད་ཀྱང༌། མ་འོངས་པར་རྒྱ་མིའི་ནང་ལོ་གཞོན་པ་མཐོང་རྒྱ་ཐོས་རྒྱ་ཆེན་པོ་ཡོད་པ། བསམ་བློ་གུ་ཡངས་པོ་ཡོད་པ་རིམ་པས་འཚར་ལོངས་ཡོང་སྐབས་བདེན་དོན་ཇེ་གསལ་ནས་ཇེ་གསལ་དུ་འགྲོ་རྒྱུ་དང༌། བདེན་པའི་གནས་ཚུལ་རིམ་པས་ཁས་ལེན་མ་བྱས་ཐབས་མེད་ཡོང་གི་རེད་སྙམ།

ང༽ བོད་མིའི་དཀའ་སྡུག་དང་། བོད་རྒྱ་གཉིས་སྨན།

གང་ལྟར་ད་ལྟ་ཕན་ལ་རྒྱ་མིས་བོད་ལ་དངོས་གནས་དྲང་གནས་མཐོང་ཆུང་ཁྱད་གསོད་བྱེད་པ་དང་། འཕྲལ་སེལ་ཁ་ལ་ཟ་རྒྱུ་དང༌། ལུས་ལ་གྱོན་རྒྱུ་མེད་མཁན། ངལ་རྩོལ་བོང་བུ་ནང་བཞིན་རྒྱུག་དགོས་པ། མི་རིགས་ཀྱི་རྣམ་པ་དང༌། ཁྱད་ཆོས་ཐུན་མོང་མ་ཡིན་པ་ཡོད་པ་རྣམས་རྩ་མེད་བཟོ་བ་འདི་ཤིན་ཏུ་སེམས་སྐྱོ་པོ་དང༌། ཐབས་སྐྱོ་པོ་ནད་མ་ཐེག་པར་ང་ཚོས་སྐད་ལོག་བརྒྱབ་པ་ལས། རྒྱ་མིར་འདོད་མ་འདོད་བྱས་ནས་སྐད་བརྒྱབ་པ་གང་ཡང་མ་རེད། ཁྱེད་རང་ཚོ་བོད་ནས་ཡོང་མཁན་ཚོས་ཤེས་གསལ་རེད། དེང་སང་བོད་རིགས་གཞོན་སྐྱེས་མང་ཆེ་བས་རྒྱ་མིར་མི་དགའ་བ་ཆེན་པོ་བྱེད་ཀྱི་འདུག དེ་ལྟར་བྱེད་པའི་རྒྱུ་མཚན་ནི། བོད་ནང་ཡོད་པའི་རྒྱ་ཆེའི་མི་མང་ལ་རྒྱ་མིས་སྡུག་པོ་ཧ་ལས་པ་བཏང་བས་བྱས་པ་རེད། སྡུག་པོ་གཏོང་མཁན་ལ་མི་ལྟ་ཅི་སྨོས། ཁྱི་ཞིག་ཡིན་ན་ཡང་མི་དགའ་བ་བྱེད་ལ། བྱམས་པོ་བྱེད་མཁན་ལ་མི་ཙམ་མ་ཟད། དུད་འགྲོ་ཡིན་ནའང་དགའ་པོ་བྱེད་ཀྱི་རེད།

འདས་པའི་ལོ་ཉི་ཤུ་རྩ་གྲངས་རིང་ལ་རྒྱ་མིས་བོད་པར་བྱམས་པོ་བྱས་ཡོད་ན། དེང་སང་བོད་པས་རྒྱ་མིར་རྣམ་འགྱུར་སྟོན་སྟངས་འདི་ལྟར་ཡོང་གི་མ་རེད། ལག་པར་རྒྱུག་པ་འཁྱེར་ནས་རྒྱལ་ཁབ་ལ་ཤ་ཚ་བྱེད་དགོས། རྒྱ་རིགས་ལ་གུས་བརྩི་བྱེད་དགོས། རྒྱ་རིགས་ལ་སྤུན་ཟླ་ལྟར་གྱི་འདུ་ཤེས་བྱེད་དགོས་ཟེར་བ་དེ་དག་ལྐུག་པའི་སློབ་གསོ་རེད། ཁ་ལ་ཟ་རྒྱུའི་རྔན་པ་སྤྲད་ཅིང་། ལུས་ལ་གྱོན་རྒྱུའི་གྱོན་གོས་སྤྲད་ནས་རྒྱ་མི་རིགས་ལ་གུས་བརྩི་བྱེད་དགོས་ལ། སྤུན་ཟླའི་འདུ་ཤེས་བྱེད་དགོས་ཞེས་བཤད་ན་རྒྱུ་མཚན་ཡོད། དེང་སང་ནི་མི་བཞིའི་ཤོག་ཁས་བྱས་པ་རེད་ཅེས་རྟག་ཏུ་ཤོད་ཀྱི་འདུག མི་བཞིས་ཤོག་ཁ་མ་བྱུང་གོང་ལ་གཏོར་བཤིག་ཕྱིན་པ་དེ་རིགས་མི་བཞི་ཤོག་ཁས་བྱས་པ་རེད་དམ། གལ་ཏེ་རྒྱ་མིས་བོད་པར་དངོས་གནས་དྲང་གནས་བྱམས་པོ་དང་། བོད་པར་ལྟ་རྟོག་བྱེད་ཀྱི་ཡོད་ན། བོད་མི་ས་ཡ་དྲུག་ཁུངས་འཁྱོལ་ལ་མ་འཁྱོལ་ཟུར་དུ་བསྡད་པ་ལས། རྒྱ་མི་ས་ཡ་སྟོང་ཕྲག་གཅིག་ནང་ཟླ་བསྒྲིལ་བཏང་ན་ཁེ་ཕན་ཆེ་བ་དང༌། སྐྱིད་པ་ཞིག་ཡོད་ན་ཟླ་བསྒྲིལ་གཏོང་རྒྱུ་དཀའ་ལས་ཁག་པོ་མ་རེད། འགྲིག་གི་རེད། བོད་མི་རིགས་རྒྱ་ནག་དང་ཁ་བྲལ་མི་བྱེད་པ་ཞིག་དགོས་ན། ཁ་བྲལ་མི་འགྲོ་བ་རྒྱ་མི་ཁོ་རང་ཚོས་བྱེད་དགོས། མ་འོངས་པའི་བོད་འདི་རྒྱ་ནག་ནས་ཁ་བྲལ་ལ་འགྲོ་དང་མི་འགྲོ་རྒྱ་མིའི་ལག་པར་ཡོད་པ་ལས། བོད་པའི་ལག་པར་མེད། རྒྱ་མིས་བོད་པར་དངོས་གནས་དྲང་གནས་བྱམས་པོ་བྱེད་པ་དང་། བོད་ནང་འཛུགས་སྐྲུན་བྱས་ཏེ་བོད་ཡར་རྒྱས་བཏང་ན། ཁ་བྲལ་ལ་རྒྱུགས་ཤིག་ཅེས་བརྗོད་ཀྱང་འགྲོ་གི་མ་རེད།

ད་ཕན་འདས་པའི་གནས་ཚུལ་བཞིན་ཁ་ནས་འདྲ་ཆགས་པོ་ཞིག་ལས། དོན་དག་ངོ་མའི་ཐོག་གྱོང་ཁོ་ན་བཏང་ནས་བསྡད་ན། ཁ་བྲལ་ལ་འགྲོ་མི་ཆོག་ཅེས་བཤད་ཀྱང་ཁ་བྲལ་ལ་འགྲོ་གི་རེད། ད་ལྟའི་མི་ཐོག་སྐབས་ལ་མ་བྱུང་ཡང་མ་འོངས་པའི་མི་ཐོག་གིས་འབད་རྩོལ་བྱེད་ངེས་རེད། མི་ཡིན་པས་ན་བློ་ལྷན་སྐྱེས་ལ་བདེ་བ་འདོད་པ་དང་། སྡུག་བསྔལ་མི་འདོད་པ་ཡོད་པའི་གནས་ཚུལ་འདིའི་ཐོག་ནས་རང་དགར་སྡོད་ཀྱི་མ་རེད།

ཅ༽ ད་ལྟའི་གནས་བབས་དང་། ཕྱིར་ཕེབས་ཀྱི་དགོངས་གཞི།

ནང་པའི་ཆོས་ཀྱི་སྐོར་ལ་ཆ་བཞག་ན། རྒྱ་མི་ཁོ་རང་ཚོས་མིག་དཔེ་བལྟ་སའི་ལུང་པ་ཚོའི་ནང་ལ་ནང་པའི་ཆོས་ལ་དོ་སྣང་གསར་པ་སླེབས་ཡོད་པ་སྟེ། ཨ་མི་རི་ཀ་དང༌། ཁེ་ན་ཌར་ཕལ་ཆེར་གཞུང་འབྲེལ་ཐོག་ནས་བཏང་བའི་རྒྱ་མིའི་སློབ་ཕྲུག་སྟོང་ཕྲག་ལྔ་ལྷག་ཙམ་ཞིག་འདུག སྒེར་གྱི་ངོ་ཤེས་ལྟ་བུའི་ཐོག་ནས་སླེབས་པ་ཡང་ཕལ་ཆེར་སྟོང་ཕྲག་བཞི་ལྔ་ཞིག་ཡོད་བཟོ་འདུག ཁྱོན་བསྡོམས་སློབ་ཕྲུག་ཁྲི་གཅིག་ཡས་མས་ཤིག་ཡོད་འདུག དེ་དག་གི་ནང་ནས་རྒྱ་ནག་ལ་ལོག་གི་མིན། ཕྱི་རྒྱལ་རང་དབང་ལུང་པའི་ནང་མི་ཚེ་བསྐྱལ་ནས་སྡོད་ཀྱི་ཡིན་ཟེར་མཁན་སློབ་ཕྲུག་སྟོང་ཕྲག་གཅིག་ལྷག་ཙམ་འདུག རྒྱ་ནག་གི་གནས་ཚུལ་རྒྱ་མི་ཁོ་རང་ཚོས་ཤེས་ཀྱི་རེད། ཁོ་རང་ཚོའི་ལུང་པའི་ནང་གི་གནས་ཚུལ་ལ། ཁོ་རང་ཚོས་ཕྱི་རྒྱལ་ལ་བཏང་བའི་སློབ་ཕྲུག་དེ་རྣམས་ཞེན་པ་ལོག་སྟེ་གཞན་ཡུལ་དུ་སྡོད་འདོད་བྱེད་ཀྱི་ཡོད། ངའི་ངོ་ཤེས་པ་རྒྱ་མིའི་སློབ་ཕྲུག་འགའ་ཞིག་གིས་ངོས་ལ་ཡི་གེ་བཏང༌བ་དང་། ལ་ལས་ངག་ཐོག་ནས་རྒྱ་ནག་ལ་གཏན་ནས་ལོག་མི་རུང༌། གུང་བྲན་གྱི་སྲིད་བྱུས་བརྟན་པོ་གཏན་ནས་མེད་ཅེས་བརྗོད་ཀྱི་འདུག

བོད་ནང་གི་རྒྱ་ཆེའི་མི་མང་ཚོས་རྩ་བ་ངོས་རང་ཐུག་རྒྱུར་ཆུ་ཚོད་སྔ་ཕྱིར་ལྟོས་པ་ལྟ་བུ་ཡིན་ཀྱང༌། གནས་ཚུལ་བརྟན་པོ་དང༌། གདེང་འཁེལ་བ་ཡག་པོ་ཞིག་མ་བྱུང་ན་བོད་ལ་མ་ཡོང་རོགས་ཞེས་ལན་བསྐུར་ཡོང་གི་འདུག ཕྱི་ལོ་ཆིག་སྟོང་དགུ་བརྒྱ་བརྒྱད་ཅུ་གྱ་ལྔ་ཙམ་ལ་གནས་ཚུལ་འོས་བབས་བྱུང་ན་བོད་ལ་འཁྱུག་ཙམ་ལྟ་སྐོར་ལ་འགྲོ་ཐུབ་ན་བསམ་པའི་རེ་བ་ཡིན། དེ་ཡོང་མིན་ཡང་ཆ་རྐྱེན་མང་པོ་ཞིག་ལ་རག་ལས་ཀྱི་ཡོད་པ་ལས། ངོས་རང་གཅིག་པུའི་འདོད་པ་ཁེངས་ནས་འགྲོ་གི་མ་རེད། ཁྱེད་རང་ཚོ་བློ་གཡེང་བྱེད་མི་དགོས། ཚང་མ་སེམས་བག་ཕེབས་པོ་དང་། སེམས་སྐྱིད་པོ་བྱས་ཏེ་སྡོད་དགོས། གཙོ་ཆེ་ཤོས་དད་པ་དམ་ཚིག་ལ་འགྱུར་བ་མེད་པ་དང༌། ནང་པ་སངས་རྒྱས་པའི་ཆོས་ལ་སོ་སོས་དད་མོས་དང༌། ངོ་ལྐོག་མེད་པ་བྱེད་རྒྱུ་གལ་ཆེན་པོ་རེད།

དེ་མིན་འབྲུག་དང་མོན་ཁུལ་ནས་ཡོང་མཁན་ཁྱེད་རང་ཚོར་ཆ་བཞག་ན་ཡང་། ཁྱེད་རང་ཚོའི་བུ་ཕྲུག་རྣམས་ལ་སློབ་སྦྱོང་བྱེད་རྒྱུའི་གཞེན་སྐུལ་དང༌། སློབ་སྦྱོང་ལ་ངེས་པར་དོ་ཁུར་བྱེད་དགོས། སློབ་སྦྱོང་བྱས་ནས་བསམ་བློ་གཏོང་རྒྱུ་ངེས་ཅན་ཞིག་མ་བྱུང་ན་ནང་པ་སངས་རྒྱས་པའི་ཆོས་གཏིང་ཟབ་པོ་དང༌། རྒྱུ་མཚན་ལྡན་པའི་སྤུས་དག་པོ་ཡོད་ཀྱང༌། དེའི་གོ་དོན་རྟོགས་པ་ཁག་པོ་རེད། རྒྱ་གར་ཁོངས་ཧི་མ་ལ་ཡའི་རི་རྒྱུད་ལ་ཡོད་པའི་མི་རྣམས་དང༌། འབྲུག་ནས་ཡོང་བ་ཁྱེད་རང་ཚོ་དེ་རིང་འདིར་འཛོམས་ཐོག་འདིར་ངོས་ནས་རེ་འདུན་བྱེད་རྒྱུར། ཁྱེད་རང་ཚོར་ཆོས་དེ་སྔ་ནས་ཡོད་པ་དེ་ཡག་པོ་ཤེས་པ་བྱེད་དགོས། ཤེས་པ་ལ་རང་ཉིད་ལ་ཡོན་ཏན་དགོས་པ་རེད། གལ་སྲིད་རང་གི་ཡོན་ཏན་སྦྱོང་མ་ཐུབ་ཀྱང་སོ་སོའི་བུ་ཕྲུག་ལ་ཡོན་ཏན་འཇགས་ཐབས་བྱེད་རྒྱུ་ཤིན་ཏུ་གལ་ཆེན་པོ་ཡིན། དེ་ཁྱེད་རང་ཚོའི་སེམས་ལ་བཞག་རོགས། དེ་ཡན་ཆད་བརྟན་བཞུགས་གོང་ལ་བཤད་པ་ནས་འཕྲོས་ཏེ་གནས་ཚུལ་བཤད་པ་རེད། ༼དེ་ནས་དངོས་གཞི་ཚེ་དབང་གི་རིམ་པ་རྣམས་སྩལ་གྲུབ་རྗེས།༽

ཆ༽ མཆོད་ཡོན་སྦྱིན་བདག་དང་། དཔྱོད་ལྡན་གྱི་ལར་ཞེན།

དེ་རིང་མཆོད་ཡོན་སྦྱིན་བདག་བླ་མ་ཡང་ཨ་མདོ། སྦྱིན་བདག་ཀྱང་ཨ་མདོ། ཚེ་དབང་ཡང་ཨ་མདོའི་བླ་མའི་ཚེ་དབང༌། དེ་ཨ་མདོའི་ཞེན་ཁོག་ཡོད་པའི་རྟགས་རེད། ཞེན་ཁོག་བྱས་ན་རྣམ་དཔྱོད་ལྡན་པའི་ཞེན་ཁོག་བྱེད་དགོས། དཔེར་ན། ང་ཨ་མདོ་ཡིན། ངས་དྲང་པོ་བྱེད་དགོས། ཆོས་ལ་ཉམས་ལེན་ཡག་པོ་བྱེད་དགོས། འཇིག་རྟེན་གྱི་བྱ་བར་ཡང་དྲང་པོ་བྱེད་དགོས། ལས་རྒྱུ་འབྲས་དཔང་པོ་བྱེད་དགོས་བསམ་པ་དང༌། ཞེན་ཤ་ཚ་ཡོད་ཅེས་ཤ་ཚ་བྱེད་ས་དེར་གཏམ་ཡོད་ལ། དོན་ཡོད་པ་ཡོང་གི་འདུག་ན་ཞེན་དེ་རྣམ་དཔྱོད་ལྡན་པའི་ཞེན་རེད། དེ་མིན་ང་དང་ཁྱོད་ཅེས་ཞེན་ཁོག་བྱས་ན་ལྐུག་པའི་ཞེན་ཁོག་དང་། གླེན་པའི་ཞེན་ཁོག་ཡིན་པས། དེས་ཕན་ཐོགས་མེད་པར་གནོད་སྐྱོན་ཡོད། སོ་སོས་ཞེན་ཁོག་བྱེད་ས་དེར་མིང་མེད་ལ་གཏམ་ཡང་མེད་པ་འདི་ཕྱི་གཉིས་མེད་མི་ཚོས་འཕྱ་སྨོད་བྱེད་ཀྱི་འདུག་ན་གླེན་པའི་ཞེན་ཁོག་རེད། བུ་གླེན་པས་ཕ་ཡི་ཀླད་པ་བཅོམ་ཟེར་བའི་དཔེ་ལྟ་བུ་བྱེད་མི་རུང༌། གང་ལྟར་རྗེ་རིན་པོ་ཆེའི་རྣམ་ཐར་ལྟ་བུ་བལྟས། སྔོན་གྱི་ཨ་མདོའི་བླ་མ་མཁས་གྲུབ་གཉིས་ལྡན་མང་པོ་བྱུང་བ་དེ་དག་གི་རྣམ་ཐར་ལ་བལྟས་ནས་ངོས་རང་ཨ་མདོའི་བུ་ཕྲུག་ཅིག་ཡིན། ཁོང་རྣམ་པའི་མཛད་པ་རྣམ་ཐར་ལ་བསླབས་ཏེ་ངས་ཡག་པོ་མ་བྱས་ན་ཞབས་འདྲེན་རེད་བསམ་པ་བྱས་ཡོང་དུས་རྣམ་དཔྱོད་ཅན་གྱི་ཞེན་ཁོག་ཡོད་པའི་རྟགས་རེད། ཤེས་སོང་ངམ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༢ ཟླ་ ༤ ཚེས་ ༡༥ ཉིན་ས་ཀྲོན་བཟོ་གཞིས་སུ་སྩལ་བའི་བཀའ་སློབ།

ཀ༽ ཡ་རབས་སྤྱོད་བཟང་དང་། དོན་དམ་གྱི་མཛེས་ཆོས།

དེ་རིང་འདིར་ཁྱེད་རང་ཚོ་ཐུག་པར་དགའ་པོ་བྱུང༌། ཁྱེད་རང་ཚོ་ཚང་མ་དངོས་གནས་གྲུང་ཧྲིལ་ཧྲིལ་གཟུགས་པོའི་ཆ་ནས་སོས་ཕྲུམ་ཕྲུམ་ཡོད་པར་མ་ཟད། ཤེས་ཡོན་སློབ་སྦྱོང་བྱེད་མཁན་ཡིན་སྟབས་ཧ་ཅང་ཡག་པོ་རེད། དགའ་པོ་བྱུང༌། འདིར་ཁྱེད་རང་ཚོའི་བསྒྲུབ་བྱ་ནི་བོད་སྤྱི་པའི་དོན་དག་དང་། མ་འོངས་པའི་བོད་མིའི་བསམ་བློའི་ནང་དང༌། རེ་བའི་ནང་ལ་གང་འདྲ་ཞིག་ཡོད་པ་དེ་བཞིན་དུ་བསྒྲུབ་རྒྱུ་དེ་ཡིན། མིའི་སྤྱི་ཚོགས་ནང་ལ་མ་འོངས་པའི་འཛུགས་སྐྲུན་བྱ་རྒྱུ་ཤིན་ཏུ་གལ་ཆེན་པོ་ཡིན། མ་འོངས་པའི་དུས་ཚོད་ལ་མི་ཐོག་གཞོན་པ་ཚོར་འགན་ཆེན་པོ་ཞིག་འཁྲི་ཡོང་གི་ཡོད། དེ་ལྟ་བུའི་ལས་འགན་དེ་རང་ཉིད་ཀྱིས་ངོས་འཛིན་གསལ་པོ་བྱས་ཤིང་། དེའི་དོན་ལ་ཐོག་མ་ནས་བསམ་བློ་ཡང་ཡང་བཏང༌། སེམས་ཁུར་བླངས། དེའི་དོན་དུ་རང་ཉིད་ཀྱི་སྙིང་ལ་དམ་བཅའི་རི་མོ་ཡང་ཡང་བཀོད་པ་སོགས་བྱས་ན། དམ་བཅའ་ཇི་ཙམ་བརྟན་པའི་ཚོད་དང༌། ལྷག་བསམ་བསྐྱེད་རྒྱུ་ཇི་ཙམ་མང་བའི་ཚོད་ཀྱིས་མི་ཚེའི་ནང་ནུས་པ་ཆེ་བ་འདོན་ཐུབ་པ་ཏན་ཏན་ཡོང་གི་རེད།

ཆོས་བྱེད་མཁན་ཚོ་ཡིན་ན་ཡང༌། ཉིན་རེ་ཉིན་རེའི་བསམ་བློའི་ནང་ལ་སྐྱབས་འགྲོ་སེམས་བསྐྱེད་དྲན་གསོ་བཏང་ན། ཉིན་ལྟར་བསམ་བློའི་ནང་ལ་གོམས་འདྲིས་ཇེ་ཆེར་ཕྱིན་པ་དང་། དེའི་ཚོད་ཀྱིས་ཇེ་བརྟན་ནས་ཇེ་བརྟན་དུ་འགྲོ་གི་ཡོད། དེ་བཞིན་དུ་མ་འོངས་པའི་བོད་སྤྱི་པའི་དོན་དག་སོ་སོས་ནུས་པ་གང་ཡོད་བཏོན་ནས། ལྷག་བསམ་རྣམ་དག་གི་ཐོག་ནས་ཞབས་འདེགས་མཐར་ཕྱིན་པ་ཞིག་ཞུ་གི་ཡིན་བསམ་པ་དང༌། དེ་ཞུ་དགོས་པའི་བབས་འོས་དང༌། འགན་ཁུར་ཡོད་བསམ་པ་ཡང་ཡང་སེམས་ནང་ལ་དྲན་གསོ་བཏང༌། ཡང་ཡང་སེམས་ཤུགས་བསྐྱེད་བྱས་ན་དངོས་གནས་དགེ་མཚན་ཆེན་པོ་ཡོད། ཐུགས་རྗེ་ཆེ་ཟེར་གྱི་ཡིན།

ཁྱེད་རང་ཚོ་འདིར་ད་ལྟ་བོད་ནས་སླེབས་མ་ཐག་པའི་བོད་པ་ལྟ་བུ་མིན་པར་གཙང་མ་དང༌། ཁམས་དྭངས་པོ་བྱས་ནས་བསྡད་པ་ཡག་པོ་རེད། ཁ་སང་བོད་ནས་ཡོང་མཁན་འབྲོག་པ་འགའ་ཤས་ཐུག་འཕྲད་བྱུང༌། ཕ་ཡུལ་རང་གི་གྱོན་ཆས་པགས་ཚགས་དྲེགས་པ་ཅན་ཞིག་གྱོན་འདུག སྙིང་རྗེ། ལྷག་བསམ་རྣམ་དག་རེད། ཕ་ཡུལ་གྱི་བདེ་བ་སྡུག་བསྔལ་བཤད་སྐབས་མིག་ཆུ་མང་པོ་གཏོང་གི་འདུག བོད་ནས་ཡོང་མཁན་ངུ་མཁན་ཤ་སྟག་ལས་མི་འདུག ངུ་བཞིན་དུ་སྐད་ཆ་བཤད་དུས་སྣ་ཁུང་ནང་ནས་སྣབ་ལུད་འགོས་པ་དེ་ཨམ་ཕྲག་ནང་ལ་བཅུག དེ་ལྟར་བྱེད་ཀྱི་འདུག གད་མོ་ནི་གད་མོ་ཤོར། སྙིང་ནི་སྙིང་རྗེ་བྱུང༌།

ཁྱེད་རང་ཚོ་འདིར་གཙང་མ་བྱས་ནས་བསྡད་པ་ཡག་པོ་རེད། གཙང་སྦྲ་འཕྲོད་བསྟེན་ཡག་པོ་མེད་པར་གཙོག་པ་བྱས་ནས་བསྡད་ན་མི་ཚོས་ཛོར་པོ་མཐོང་སྟེ་འཕྱ་སྨོད་དང་མཐོང་ཆུང་བྱེད་ཀྱི་རེད། ང་རང་ཚོ་སོ་སོ་ཁམས་དྭངས་གཙང་མ་བྱུང་ན་ལེགས་ལ། ཕྱིའི་གྱོན་གོས་དང༌། མགོ་བོའི་སྐྲ། གཟུགས་པོ་བཅས་གཙང་མ་དང༌མཛེས་པོ་བཟོ་དགོས་ཀྱང་། གཙོ་བོ་ཀུན་སྤྱོད་གཙང་མ་ཞིག་དགོས་པ་གལ་གནད་ཆེན་པོ་ཡིན། དཔེར་ན། རྒྱན་ཆ་དང་གྱོན་ཆས་ཡག་པོ་དང༌མཛེས་པོ་ཡོད་ཀྱང༌། རྩ་བའི་མི་དེའི་གཤིས་ཀ་དང༌། ཀུན་སྤྱོད་སྡུག་ཆགས་ཡིན་ན་སུས་ཀྱང་དགའ་པོ་མི་བྱེད་ཅིང་། སུ་ཡིན་ནའང་སྣ་ཁུང་འཚིག་གི་རེད། མི་མཛེས་པོ་བཟོ་རྒྱུ་ངོ་མ་དེ་ཀུན་སྤྱོད་ཡིན་ཞིང་། མི་གཤིས་བཟང་ལ་ཀུན་དང་མཐུན་པ། སྤྱོད་ལམ་ཡག་པོ་ཡོད་མཁན་ཞིག་ཡིན་ན། གལ་སྲིད་ཕྱི་ལ་གཙང་མ་དང་འདྲ་ཆགས་པོ་མེད་ཀྱང༌། རིམ་པས་མི་དེ་འདྲིས་པའི་སྐབས་སུ་ཚང་མས་དགའ་པོ་བྱེད་ངེས་རེད། གཙོ་བོ་དེ་གཤིས་ཀ་དང༌། སྤྱོད་ལམ་ཡག་པོ་ཡོད་ན་མི་མཛེས་པོ་ཆགས་ཡོང་གི་རེད། གཤིས་ཀ་དང་སྤྱོད་ལམ་ལེགས་པོ་ཡོང་མིན་དེ་ཡང་སེམས་དུལ་མིན་ལ་ཐུག་ཡོད། སེམས་མ་དུལ་ན་ཕྱི་ངོས་སུ་རྟག་ཏུ་མི་ལ་འཛུམ་ཤིག་ཤིག་བྱས་ཀྱང་དེ་སྐྱག་རྫུན་རེད། སེམས་རྒྱུད་ཞི་ཞིང་དུལ་བ་ཞིག་དང༌། དྲང་པོ་ཞིག་ཡོད་པའི་ཚོད་ཀྱིས་མི་དེ་མཛེས་པོ་དང༌། མི་དེ་བཟང་པོ་ཆགས་ཡོང་གི་རེད། དེས་རང་ཉིད་སྐྱིད་པ་དང་། རོགས་པ་རྣམས་ཀྱང་བག་ཕེབས་པ། དེ་དག་བསགས་ནས་རང་ཉིད་ཀྱི་ཁྱིམ་ཚང་དང༌། གྲོང་སྡེ། སྤྱི་ཚོགས་དང་བཅས་པ་སྐྱིད་པོ་དང་བག་ཕེབས་པོ་ཡོང་གི་རེད། མི་ཡ་རབས་ཅན་བརྒྱ་སྟོང་དང་། ཁྲི་འབུམ་བྱུང་ཡང་ཉུང་བའི་སྐྱོན་དང་། མི་མ་རབས་བྱེད་མཁན་གཅིག་ཡིན་ཡང་མང་བའི་སྐྱོན་རེད། མདོར་ན་མི་ཞིག་ཡིན་ཕྱིན་ཆད་ཡ་རབས་བྱེད་དགོས་པ་འདི་ལ་སྲོག་དང་ཁྱད་མེད་ཀྱི་གཅེས་པོ་བྱེད་རྒྱུ་གལ་ཆེན་པོ་རེད། དཔེར་ན། ཨ་རི་མི་ཀའི་ལུང་པའི་ནང་དང༌། ཨུ་རུ་སུའི་ལུང་པ་ནས་སླེབས་པ་ཚོར་འདི་རང་ཤོད་ཀྱི་ཡོད། ལྟ་བ་འདྲ་མིན་དང༌། སྤྱི་ཚོགས་ཀྱི་ལམ་ལུགས་འདྲ་མིན། ལུང་པ་འདྲ་མིན་ཟེར་བ་དེ་དག་གནས་ཚུལ་ཐ་དད་རེད། དེར་གལ་ཆེན་པོ་གང་ཡང་མཐོང་གི་མི་འདུག གང་ཞིག་གལ་གནད་ཆེན་པོ་ཡིན་ཟེར་ན། ང་ཚོ་ཚང་མ་མི་ཡིན་པ་གཅིག་གྱུར་དང་། ང་ཚོ་ཚང་མ་བདེ་བ་འདོད་ཅིང་། སྡུག་བསྔལ་མི་འདོད་མཁན་ཡང་གཅིག་གྱུར་ཡིན་བསམ་པ་དེ་བྱེད་རྒྱུ་འདི་གལ་ཆེ་ཤོས་རེད་བསམ་གྱི་འདུག

ཁ༽ དངོས་པོའི་དཔལ་ཡོན་དང་། བྱམས་བརྩེའི་གོམས་གཤིས།

དེང་སང་འཛམ་བུ་གླིང་འདིའི་སྒང་ལ་ཚན་རིག་དང༌། འཕྲུལ་ཆས། ལག་ཤེས། དངོས་པོ་ཡར་རྒྱས་ཧ་ལས་པ་འགྲོ་གི་ཡོད། དེ་ལྟ་བུའི་གནས་ཚུལ་གྱི་ཐོག་ནས་མིའི་སྤྱི་ཚོགས་ཀྱི་ཞབས་འདེགས་ཞུ་རྒྱུ། དཔེར་ན། སྨན་ཁང་གི་མཐུན་རྐྱེན་དང་། སློབ་གྲྭའི་མཐུན་རྐྱེན། གཙང་སྦྲ་འཕྲོད་བསྟེན་གྱི་མཐུན་རྐྱེན། ཟས་གོས་གནས་མལ་གྱི་མཐུན་རྐྱེན། འགྲིམ་འགྲུལ་གྱི་ཆ་རྐྱེན་སོགས་ཧ་ལས་པའི་ཡར་རྒྱས་དང༌། སྤུས་དག་པོ་ཡོད། ཕྱི་རོལ་གྱི་མཐུན་རྐྱེན་ཇི་ཙམ་ཡག་པོ་ཡོད་ཀྱང༌། རྩ་བའི་མིའི་གཤིས་ཀ་དེ་ཡ་རབས་དང༌། བཟང་པོའི་གཤིས་ཀ་ཞིག་མེད་ན་དཀའ་ངལ་ཆེན་པོ་འདུག ང་ལུང་པ་འདྲ་མིན་མང་པོར་སླེབས་པ་རེད། མི་འདྲ་མིན་མང་པོ་ཐུག་འཕྲད་བྱུང་བའི་སྐབས་གཞི་ནས་སོ་སོར་ཉམས་མྱོང་གོ་རྟོགས་གསར་པ་སྐྱེས་ཡོང་གི་འདུག སྤྱི་ཚོགས་ཀྱི་གནས་སྟངས་དང་ལྟ་བ་འདྲ་མིན། ལམ་ལུགས་འདྲ་མིན་མང་པོ་འདི་ལྟ་བུ་ཡོད་པ་ཚང་མའི་ཐོག་ནས་མི་ལ་བདེ་སྐྱིད་ཡོང་བའི་ཞབས་འདེགས་སྒྲུབ་ཀྱི་ཡོད་ཀྱང༌། མིའི་གཤིས་ཀ་བཟང་པོའི་ཡོན་ཏན་དེ་མེད་ན་མི་ལ་སྐྱིད་པ་མི་འདུག་བསམ་པ་དང༌། མི་ལ་ཡ་རབས་སྤྱོད་བཟང་གི་བསམ་བློ་ཞིག་མེད་ན། ཕྱིའི་མཐུན་རྐྱེན་ཇི་ཙམ་ཡག་པོ་ཡོད་ཀྱང༌། དེང་སང་གི་མིའི་སྤྱི་ཚོགས་ནང་ཞི་བདེ་ཡོང་རྒྱུར་ཕན་ཐོགས་ཡོང་ཐུབ་ཐབས་མེད་པ་གསལ་པོ་མཐོང་གི་འདུག

ང་རང་ཚོ་བོད་ལ་སྡོད་སྐབས་ཕ་མེས་ཀྱི་དུས་ནས་གཙོ་བོ་ནང་པ་སངས་རྒྱས་པའི་ཆོས་ཀྱི་ཐོག་ནས་བསླབ་བྱའི་ཤུགས་རྐྱེན་ཞིག་ཐེབས་ཡོད། སྤྱི་ཡོངས་ཀྱི་མིག་ལྟོས་ལ། དཔེར་ན་འབུ་སྲིན་ཞིག་ཤི་ན་ཡང༌སྙིང་རྗེ་ཟེར་བ་དང༌། ཁྱི་ལ་རྡོ་ཞིག་བཞུས་ནའང་ཨ་ཙི་སྙིང་རྗེ་ཟེར་བ་ཞིག་ཁ་ནས་རང་ཤུགས་ཀྱིས་ཐོན་པའི་གོམས་གཤིས་ཤིག་འཇགས་ཡོད། སེམས་ཅན་ཕལ་པ་ཞིག་གི་སྲོག་ལ་གཅེས་པོ་བྱེད་པ་དང༌། དེ་ལ་ཨ་ཙི་སྙིང་རྗེ་ཞེས་ཕན་པའི་བསམ་བློ་ཞིག་གོམས་ནས་ཡོང་དུས་མི་ལྟ་ཅི་སྨོས། རྒྱ་མིའི་བྱེད་སྟངས་ལ་ཆ་བཞག་ན། དཔེར་ན་ཐོག་མར་སྲོག་ཆགས་འབུ་སྲིན་ཉ་དང༌། བྱ་བྱིའུ་ལ་སོགས་པ་དེ་དག་གི་སྲོག་ལ་བརྩེ་གདུང་བྱེད་རྒྱུ་ཕར་བཞག ཟས་ཀྱི་འདུ་ཤེས་ལས་མེད་པའི་བསམ་བློ་དེ་གོམས་ཡོང་དུས་ག་ལེར་མིའི་སྲོག་ལའང་བརྩེ་བའི་ཚོར་བ་མེད་པ་ཆགས་ནས་བེད་སྤྱོད་དང༌། སྲོག་གཅོད་བྱེད་རྒྱུར་ཐེ་ཚོམ་མེད་པའི་ཤུགས་རྐྱེན་ཞིག་སླེབས་ཡོང་གི་འདུག

གལ་ཏེ་ང་རང་ཚོ་མིའི་སྤྱི་ཚོགས་ཀྱི་ནང་ལ་ཕན་པའི་སེམས་པ་དང༌། བརྩེ་སེམས་བརླགས་ན་མིའི་སྤྱི་ཚོགས་ལ་སྙིང་པོ་གཏན་ནས་མ་བྱུང་བ་རེད། འཛམ་བུ་གླིང་འདིའི་སྒང་ལ་ཡར་རྒྱས་གཏོང་བའི་དགོས་དོན་མི་ལ་བདེ་སྐྱིད་བྱུང་ན་བསམ་པ་ལས་གཞན་གང་ཡང་མིན། ནང་པ་སངས་རྒྱས་པའི་ཆོས་ཀྱི་བསླབ་བྱ་ལས། གཞན་གཅེས་པར་འཛིན་པ་དང་། གཞན་ལ་ཕན་བདེ་བསྒྲུབ་རྒྱུའི་བསླབ་བྱ་དེ་དག་མི་ཆོས་ཀྱི་རྩ་བ་དང་། མིའི་སྤྱི་ཚོགས་ནང་བདེ་སྐྱིད་ཡོང་བའི་རྩ་བ་ཡིན། ཁྱེད་རང་ཚོ་མེ་ཏོག་གསར་པ་ནང་བཞིན་མི་ཚེ་འགོ་ཚུགས་ཡོང་གི་ཡོད་པས་སྤྱོད་ལམ་བཟང་པོ་བྱེད་དགོས། སྤྱོད་ལམ་ཡག་པོ་ཡོང་བའི་རྩ་བ་སེམས་རྒྱུད་དུལ་བ་ཞིག་དང་། གཤིས་རྒྱུད་དུལ་པོ་ཞིག སྤྱོད་ལམ་ཡ་རབས་ཤིག་བཅས་བྱུང་ན་མི་དེ་སྤྱི་ཚོགས་ཀྱི་རྒྱན་ཆགས་པ་རེད། རང་ཉིད་གང་དུ་བསྡད་ཀྱང་སྐྱིད་པོ་ཡོང་གི་རེད། སྤྱི་ཚོགས་གང་འདྲ་ཞིག་གི་ནང་ལ་བསྡད་ནའང་སྐྱིད་པོ་ཡོང་གི་རེད།

སོ་སོར་ཤེས་བྱ་ཡོན་ཏན་ཇི་ཙམ་ཡོད་ཀྱང་རྩ་བའི་མིའི་སེམས་རྒྱུད་མ་དུལ་བ་དང༌། གཤིས་ཀ་སྡུག་ཆགས་བྱས་ན། གང་དུ་བསྡད་ཀྱང་སྐྱིད་པོ་ཡོང་ཐབས་མེད། སྐྱིད་པོ་ཡོང་མིན་གྱི་རྩ་བ་རང་ཉིད་ཀྱི་སེམས་དུལ་མིན་ལ་ཐུག་ཡོད་པ་དང༌། དེ་སོ་སོར་རག་ལས་པ་ཡིན་པས་དེ་ཁྱེད་རང་ཚོའི་སེམས་ལ་ངེས་པ་བྱེད་དགོས། རང་གི་ངོས་ནས་ཀྱང་མི་ལ་བཤད་པ་དང་ཆབས་ཅིག་སོ་སོས་གང་ཐུབ་ལག་ལེན་ལ་བསྟར་གྱི་ཡོད། དེས་ཕན་གྱི་འདུག སྤྱིར་བཏང་མི་སུ་ཞིག་ཐུག་ན་ཡང་སྐད་ཆ་དེ་ཤོད་ཀྱི་ཡོད། དེ་རིང་འདིར་ཁྱེད་རང་ཚོ་ཐུག་པའི་སྐབས་ལ་ཡང་ངས་བཤད་ན་བསམ་པ་དྲན་བྱུང༌།

ག༽ ཤེས་ཡོན་སློབ་སྦྱོང་དང་། རྩ་བའི་མི་གཤིས།

ཤེས་བྱ་ཡོན་ཏན་གཅིག་པུར་དང་དོད་བྱས་ནས་རྩ་བའི་ཤེས་བྱ་ཡོན་ཏན་བེད་སྤྱོད་བྱེད་མཁན་དངོས་གཞི་མི་གཤིས་ཡག་པོ་མ་བྱུང་ན་ཤེས་བྱ་ཡོན་ཏན་ཡོད་པ་གཅིག་པུར་ཧ་ལས་རྒྱུ་གང་ཡང་མེད། འཛམ་བུ་གླིང་འདིའི་སྒང་ལ་དངོས་གནས་མིས་བསམ་བློ་བཏང་ནས་བཟོས་པའི་རྩ་ཁྲིམས་དང་། འགྲོ་བ་མིའི་ཀུན་སྤྱོད་ཐོབ་ཐང་གི་སྐོར་སོགས་འཛམ་གླིང་རྒྱལ་ཚོགས་ནང་གྲོས་ཆོད་ཡིག་ཆ་མང་པོ་གཏན་འབེབས་བྱས་ཡོད།

དེ་བཞིན་གྱི་ལུང་པ་རེ་རེའི་ནང་ལའང་རྩ་ཁྲིམས་དང༌། འགྲོ་བ་མིའི་ཐོབ་ཐང་སྲུང་སྐྱོབ་བྱེད་རྒྱུའི་དོན་དག་ལ་ཁྲིམས་ཁང་གོང་འོག་མང་པོ་བཟོས་ཡོད་ལ། མིའི་འཕྲོད་བསྟེན་གྱི་དོན་དུ་སྨན་ཁང་འདྲ་མིན་སྤུས་དག་པོ་དང༌། ཁག་མང་པོ་དེ་ལྟ་བུ་ཡོད་པ་དང༌། མི་ལ་ཞབས་འདེགས་སྒྲུབ་རྒྱུའི་ཐབས་ཤེས་དེ་ལྟ་བུ་བྱས་ཡོད། ཁྲིམས་སྲོལ་དང༌སྒྲིག་ཡིག་དེ་ལྟ་བུའི་མང་པོ་ཞིག་བཟོས་ཡོད་ཀྱང༌། ལག་ལེན་དངོས་གཞིའི་ཐོག་ལ་སླེབས་སྐབས་མི་ཁ་བདེ་ལོས་དང༌། དངུལ་གྱི་འགྲོ་སོང་ཆེ་ཆུང་གི་ཐོག་ནས་ཁྲིམས་ཀྱི་རྒྱལ་ཁ་ཐོབ་ཤོར་འགྲོ་མཁན་ཞིག་ཡོང་གི་འདུག གནས་ཚུལ་དེ་དག་ཧ་ཅང་སེམས་སྐྱོ་པོ་རེད། དེ་ཤེས་བྱ་ཡོན་ཏན་གྱིས་ཕོངས་པས་མིན། འོ་ན་གང་གིས་ཕོངས་སམ་ཞེ་ན། བདེན་པ་ལ་ཡིད་ཆེས་དང༌། བདེན་པ་ལ་གུས་བརྩི། དྲང་བདེན་དང་ལྷག་བསམ་གྱིས་ཕོངས་པ་རེད།

སྨན་ཁང་གིས་མཚོན་པའི་མིའི་འཕྲོད་བསྟེན་གྱི་ཞབས་འདེགས་ཞུ་རྒྱུའི་མཐུན་རྐྱེན་འདི་ལྟ་བུ་ཡོད་ན་ཡང༌། ཨེམ་རྗེ་ཁ་ཤས་དང་སྐད་ཆ་བྱུང༌། སྨན་ཁང་ནང་དུ་ལས་ཀ་བྱས་ཏེ་མི་ལ་གཤགས་བཅོས་མང་པོ་བྱེད་པའི་སྐབས་གང་འཚམ་ནས་མིའི་འདུ་ཤེས་ཀྱི་བརྩེ་བ་ཡལ་ནས་དེ་ལ་དངོས་པོ་ཞིག་བཟོ་བཅོས་བྱེད་ཀྱི་ཡོད་པའི་སྣང་བ་ལྟ་བུ་ཤར་ཡོང་གི་འདུག་ཅེས་ཟེར་གྱི་འདུག ད་རེས་ཨ་མི་རི་ཀར་ཨེམ་རྗེ་ཕོ་གསར་ཞིག་ཐུག་འཕྲད་བྱུང༌ཞིང་། ཁོང་གིས་བོད་པའི་སྨན་པ་རྣམས་ཀྱིས་ནད་པར་བལྟ་སྟངས་ཧ་ཅང་ཡག་པོ་འདུག ངས་སྨན་པའི་སློབ་སྦྱོང་བྱས་ནས་སྨན་ཁང་མང་པོར་འགྲོ་མྱོང༌ལ། སྨན་པ་མང་པོ་ཐུག་མྱོང་ཡང་དེ་ལྟ་བུའི་སྤྱོད་ལམ་དང༌། རྣམ་འགྱུར་སྟོན་སྟངས། བསམ་བློ་གཏོང་སྟངས་དེ་ལྟར་ཡོད་པ་མཐོང་མ་མྱོང་ཞེས་བརྗོད་ཀྱི་འདུག

གང་ལྟར་ཡང་སྙིང་མིའི་ཡ་རབས་སྤྱོད་བཟང་དང༌། དྲང་བདེན་བརླགས་ན་སྐྱིད་པོ་ཡོང་རྒྱུ་ཧ་ཅང་ཁག་པོ་རེད། དེང་སང་བོད་པའི་ཕྲུ་གུ་ཤེས་བྱ་ཡོན་ཏན་སློབ་སྦྱོང་བྱས་ནས་སློབ་གྲྭ་ཐོན་མཁན་གང་འཚམ་ཡོང་གི་ཡོད་པའི་ཁྲོད་ནས་ཁ་བསླུས་རྒྱག་མཁན་དང༌། རྐུན་མ་རྐུ་མཁན་འགའ་ཤས་ཐོན་གྱི་ཡོད། དེ་རིགས་རྩ་བ་ཉིད་ནས་བྱེད་མི་རུང༌། ལྷག་བསམ་དང༌། དྲང་བདེན་གྱི་བསམ་བློས་རྒྱབ་མ་འཁྱོག་ན་ཤེས་བྱ་ཡོན་ཏན་དེ་ལམ་ནོར་ཐོག་བེད་སྤྱོད་བྱེད་སྲིད་པ་རེད།

སྤྱིར་བཏང་བོད་པའི་གཞིས་ཆགས་ཁག་གི་གཡས་གཡོན་ལ་གནས་སྡོད་བྱེད་མཁན་གྱི་རྒྱ་གར་བ་ཚོའི་མཐོང་ཚུལ་ལ་བོད་པ་རྣམས་དཀའ་ལས་ཆེན་པོ་རྒྱག་ཐུབ་མཁན་ཞིག་དང་། མིའི་གཤིས་ཀ་གཞུང་བཟང་པོ་ཡོད་པ། ཆ་འཇོག་འཕེར་བ་ཞིག་ལ་བརྩི་བཞིན་ཡོད། བོད་པའི་མི་རབས་རྒན་པ་འདི་དག་ལ་དེང་དུས་ཀྱི་ཤེས་ཡོན་སློབ་སྦྱོང་བྱས་པའི་ཤེས་ཡོན་མེད་ན་ཡང༌། རང་བཞིན་གྱི་མི་གཤིས་བཟང་པོ་དང༌། མི་གཞུང་བཟང་པོ་བྱེད་པའི་ཡོན་ཏན་ཞིག་མངོན་ཡོང་གི་ཡོད་པ་འདི་ཧ་ཅང་རྩ་བ་ཆེན་པོ་རེད།

ང་རང་ཚོའི་བོད་པའི་ནང་ལ་ལྟ་སྐོར་ཡོང་མཁན་དང༌། བོད་པ་ཆ་རྒྱུས་ཡོད་པའི་ཕྱི་རྒྱལ་མིའི་ཁྲོད་ནས་ཀྱང་མང་པོ་ཞིག་གིས་སྤྱིར་བཏང་བོད་པ་རྣམས་རང་བཞིན་གྱི་མི་བག་གྲོ་པོ་དང་མི་རྒྱུད་དག་བཟང་པོ། མི་ཡག་པོ་ཞིག་ལ་མཐོང་གི་ཡོད་འདི་དག་ང་ཚོའི་ཁྱད་ནོར་ཡིན་ཞིང་། ཁྱང་ནོར་འདི་ལ་ང་ཚོས་གཅེས་སྤྲས་ངེས་པ་དུ་བྱེད་དགོས། གཅེས་ནོར་འདི་མ་བརླགས་པར་འཛིན་དགོས། ཁྱད་ནོར་འདིས་བོད་ཀྱི་སྤྱི་དོན་ལ་ཕན་པར་མ་ཟད། རང་ཉིད་སྒེར་ལའང་ཕན་གྱི་ཡོད་པས། རང་རང་སོ་སོས་དོ་གལ་ཆེན་པོ་དང༌། དོ་སྣང་ཆེན་པོའི་ཐོག་ནས་བསམ་བློ་གཟབ་གཟབ་མ་བཏང་ན་ཡ་རབས་དང༌། ལེགས་ཆར་མིག་དཔེ་བལྟ་བར་དཀའ་ལ། སྡུག་པ་རྣམས་མངོན་གསལ་མེད་པའི་ཐོག་ནས་འཇགས་ཡོང་གི་རེད། གནད་དོན་འདི་མིའི་སྤྱི་ཚོགས་ནང་ཤིན་ཏུ་གལ་ཆེན་པོ་ཡིན་པས། ང་རང་ཚོའི་སེམས་ལ་ལྕག་བསྐུལ་ནས་གཟབ་གཟབ་བྱེད་དགོས།

ང༽ དཀའ་སྡུག་གི་ལམ་འཕྲང་དང་། མི་རིགས་ཀྱི་གྱོང་ལོད།

ང་རང་ཚོ་བོད་པ་རྣམས་ཐབས་སྐྱོ་པོ་མིན། མི་རིགས་ཀྱི་གྱོང་ལོད་གང་འདྲ་ཞིག་ཡིན་མིན་དེ་རྣམ་ཀུན་ཤེས་རྒྱུ་ཁག་པོ་ཡིན་ཀྱང༌། རྐྱེན་ངན་རུ་འཛིངས་ཏེ་དཀའ་ཐུབ་ཀྱི་ལམ་འཕྲང་འགྲིམས་པའི་སྐབས་ལ་མི་གྱོང་ལོད་ཤེས་ཐུབ་ཀྱི་ཡོད། བར་ལམ་ང་ཚོས་དཀའ་ཐུབ་ཀྱི་འཕྲང་ཆེན་པོ་ཞིག་འགྲིམས་པ་རེད། དེའི་སྐབས་དངོས་གནས་བོད་པའི་རྣམ་འགྱུར་དེ་ཐོན་ཡོང་གི་ཡོད། དེང་སང་རྒྱ་མིའི་ནང་ནས་ཀྱང་བོད་པའི་གནས་ཚུལ་གང་ལ་གང་འཚམ་ཤེས་མཁན། བློ་གཟུ་བོར་གནས་པའི་རྒྱ་མི་དེ་རིགས་ཀྱིས་བོད་པ་སེམས་རྒྱུད་བཟང་པོ་དང༌། མི་དྲང་པོ་རེད་ཅེས་བསྟོད་བསྔགས་བྱེད་ཀྱི་འདུག

བོད་མི་རིགས་ཀྱི་འདས་པའི་ལོ་རྒྱུས་ནང་ལ་སྐྱོན་དང༌། རྗེས་ལུས་ཀྱི་རྣམ་པ་ཡོད་ན་ཡང་རྩ་བའི་མི་རིགས་འདི་རླབས་ཆེན་གྱི་མི་རིགས་ཤིག་ཏན་ཏན་རེད། བོད་ནང་དངོས་པོ་ཡར་རྒྱས་མ་ཕྱིན་པར་རྗེས་ལུས་ཡིན་ན་ཡང༌། ནང་བསམ་བློའི་རྣམ་གཞག་དེ་ལྟ་བུའི་ཐོག་ལ་བོད་པ་ཡར་རྒྱས་ཆེན་པོ་ཕྱིན་ཡོད། རྒྱ་མིས་གདུག་རྩུབ་ཇི་ཙམ་ཆེ་རུ་ཕྱིན་པའི་ཚོད་ཀྱིས་བོད་པའི་བསམ་བློ་ཇེ་མཁྲེགས་སུ་འགྲོ་གི་ཡོད། དེ་བཞིན་ཆོས་དད་ལ་མཚོན་ན་ཡང༌། ལྔ་བཅུ་ང་དགུ་ཚུན་ཆད་ལ་སྐྱེས་ཤིང་། སྤྱི་ཚོགས་རྙིང་པ་མཐོང་མ་མྱོང་བའི་བུ་ཕྲུག་དེ་རིགས་རང་བཞིན་གྱིས་སོ་སོའི་མི་རིགས་ལ་དགའ་ཞེན་དང་། ཆོས་ལ་དོ་སྣང་བྱེད་མཁན་མང་པོ་ཡོང་གི་ཡོད། གནས་ཚུལ་འདི་དག་ལ་ང་རང་ཚོ་སྤོབས་པ་སྐྱེས་འོས་པ་ཞིག་རེད། མ་འོངས་པར་ཡང་དྲང་བདེན་དང་། རྒྱུ་མཚན་ལྡན་པ། དངོས་ཡོད་གནས་ཚུལ་ལ་རན་པ། ཞི་འཇམ་ཐབས་མཁས་དང་། ངང་རྒྱུད་རིང་པོའི་ཐོག་ནས་ང་ཚོའི་དོན་དག་རླབས་ཆེན་པོ་ཞིག་སྒྲུབ་ཐུབ་པ་བྱེད་དགོས།

གོང་དུ་ཁྱེད་རང་ཚོའི་དམ་བཅའི་ནང་ལ་བཀོད་པ་བཞིན། ང་ཚོས་ཁ་སྟོང་པ་ཞིག་དང༌། སོ་སོ་མངོན་པའི་ང་རྒྱལ་ལྟ་བུས་བཤད་པ་མིན་པར་དངོས་གནས་རྒྱུ་མཚན་ལྡན་པ་དང༌། འགྲུབ་སྲིད་པ་ཞིག་རེད། ཁྱེད་རང་ཚོས་དམ་བཅའ་བཀོད་པ་བཞིན། ཧུར་ཐག་འབད་ཐག་བྱེད་དགོས། བོད་ནང་ལ་ཡོད་པའི་རྒྱ་ཆེའི་མི་མང་རྣམས་དཀའ་སྡུག་དེ་ཙམ་མྱངས་ཡོད་ཀྱང་ལྷག་བསམ་ཞུམ་པ་མེད་པར་བསྡད་ཡོད། དཔེར་ན། ཁྱེད་རང་ཚོ་ཕྲུ་གུ་རྣམས་གཞན་ཡུལ་དུ་སྐྱེས་ཤིང་། གཞན་ཡུལ་དུ་འཚར་ལོངས་བྱས་ཀྱང༌། ཁྱེད་རང་ཚོ་ཤེས་བྱ་ཡོན་ཏན་གང་ལ་གང་འཚམ་ཤེས་ཐུབ་པའི་མཐུན་རྐྱེན་འཛོམས་ཡོད། དེས་ན་སོ་སོར་ཤེས་བྱ་ཡོན་ཏན་གང་ལ་གང་འཚམ་ཡོད་པ་དང་། སོ་སོར་ནུས་པ་གང་ལ་གང་འཚམ་ཡོད་པ་དེ་དག་དངོས་དང་བརྒྱུད་པའི་སྒོ་ནས་བོད་སྤྱི་པའི་དོན་ལ་སྨན་ཐུབ་པ་ཞིག་དང༌། བོད་སྤྱི་པའི་དོན་དག་ལ་སླེབས་ཐུབ་པ་ཞིག་བྱེད་རྒྱུ་གལ་ཆེན་པོ་རེད།

ཅ༽ སྐུ་ཚབ་ཚོགས་པ་དང་། དམར་པོའི་ཚོགས་པ།

དེ་ནས་རྒྱ་ནག་དབུས་གཞུང་དང་ང་ཚོའི་བར་བདུན་ཅུ་དོན་དགུ་ནས་འབྲེལ་བ་བྱུང་ཡོད། ད་ལྟ་རྒྱ་ནག་དབུས་གཞུང་གི་བལྟ་སྟངས་སྔར་བཞིན་བསྡད་འདུག བདུན་ཕྲག་རྗེས་མའི་ནང་ལ་པེ་ཅིང་ལ་མི་གསུམ་སྐད་ཆ་གོ་བསྡུར་བྱེད་རྒྱུའི་དོན་ལ་འགྲོ་འཆར་ཡོད། ཐག་ཆོད་པའི་གནས་ཚུལ་གང་ཡང་མ་རེད། ད་ལྟ་ཁྱེད་རང་ཚོ་ཐུག་འཕྲད་བྱུང་བར་བརྟེན་ངོས་ནས་བརྗོད་པ་ཡིན། འཕྲལ་འཕྲལ་འདོད་པ་ཁེངས་པ་ཞིག་ཡོང་རྒྱུ་ཁག་པོ་རེད། ཡིན་ན་ཡང་རིམ་པས་གནས་ཚུལ་དྲག་ཏུ་འགྲོ་བའི་རེ་བ་ཡོད། ཁྱེད་རང་ཚོར་སྐད་ཆ་འདྲི་རྒྱུ་ལྟ་བུ་ཡོད་དམ།

གཞན་ཞིག་ནས་གནས་ཚུལ་ཁ་ཤས་༸སྙན་སེང་ཞུས་སོང་བར། དེའི་བཀའ་ལན་དུ།

ཚོགས་པ་འདྲ་མིན་མང་པོ་དགོས་པ་མེད་པ་ལྟ་བུ་རེད། བར་ལམ་དམར་པོའི་ཚོགས་པ་ཞིག་བཙུགས་པ་རེད། དེ་ཡང་ཉེ་ཆར་ཕྱིར་བསྡུ་བྱས་པ་ལྟ་བུ་ཞིག་མཐོང་བྱུང༌བས་ངོས་རང་བློ་ཕམ་བྱུང༌། དམར་པོའི་ཚོགས་པ་དགོས་ཀྱི་འདུག སྔར་ལོ་ཞིག་ལ་ལྡི་ལིར་གཞོན་ནུ་གང་འཚམ་ཞིག་ཐུག་སྐབས་དམར་པོའི་ཚོགས་པ་ཞིག་བཙུགས་ན་ངོས་ལ་བསམ་ཚུལ་གང་འདྲ་ཡོད་ཅེས་བརྗོད་ཀྱི་འདུག ངོས་རང་དམར་པོའི་ཚོགས་པ་ཞིག་བྱུང་ན་བསམས་ཏེ་སྒུག་ནས་བསྡད་ཡོད་ཅེས་བརྗོད་པ་ཡིན།

དེ་ལྟར་དགོས་པར་རྒྱུ་མཚན་ཡོད། འཛམ་བུ་གླིང་འདིའི་སྒང་ལ་རྒྱལ་ཁབ་འདྲ་མིན་མང་པོ་ཞིག་གི་ནང་དུ་ཆེ་རུང་ཆུང་རུང་དམར་པོའི་ཚོགས་པ་ཞིག་དར་བ་དང་། དེ་འབྲེལ་ལྟ་བ་ཞིག་ཀྱང་དར་བ་རེད། རྩ་བ་ང་ཚོ་བོད་པའི་ནང་ནས་དམར་པོའི་ལྟ་བ་ཟེར་མཁན་དེ། སངས་རྒྱས་བསྟན་པའི་དགྲ་རེད་ཅེས་ཤོད་མཁན་ཡོང་གི་འདུག་ཀྱང་། དེ་གནས་ཚུལ་ཐ་དད་རེད། འཛམ་བུ་གླིང་ལ་འགྱུར་བ་ཆེན་པོ་འགྲོ་བཞིན་ཡོད་སྟབས། དམར་པོའི་ཚོགས་པའི་ཐོག་ལ་སྔོན་མ་ནས་ངོས་ཀྱི་བསམ་ཚུལ་དེ་ག་ཡིན་ལ། ད་ལྟ་ཡང་དེ་རང་ཡིན། ཁྱུང་འབྲུག་ཚོགས་པའི་ཐོག་ལ་སྤྱིར་བཏང་བྱས་ན་ཚོགས་པ་འདྲ་མིན་མང་པོ་ཞིག་དགོས་པ་མེད་པ་ལྟ་བུ་མཐོང་གི་འདུག ད་ལྟ་རང་གིས་བཤད་པ་དེར་མཐའ་གཅིག་ཏུ་འདི་དང་འདི་བྱེད་ཅེས་ངོས་ལ་དམིགས་བསལ་ཤོད་རྒྱུ་མེད།

ཆ༽ རྒྱ་བོད་ཀྱི་འབྲེལ་བ་དང་། ཐའེ་ཝན་གྱི་གནས་སྟངས།

ཡང་༸སྙན་སེང་ཞིག་ཞུས་པའི་བཀའ་ལན་དུ།

བདུན་ཅུ་དོན་བརྒྱད་ཀྱི་ལོ་མཇུག་དེར་རྒྱ་མིས་ཚུར་ལག་པ་བཏང་བ་རེད། ཚུར་འབྲེལ་བ་བྱས་ཏེ་ང་ཚོ་འབྲེལ་བ་ཚུགས་པ་རེད། ད་ལྟ་ཐའེ་ཝན་གྱི་གནས་སྟངས་འདིའི་སྒང་ལ་བསྡད་ཡོད་ལ། ཡོང་མི་སྲིད་པ་མིན། འོན་ཀྱང་ད་ལྟ་ཕྲན་བུ་སྔ་དྲགས་པ་རེད། གཞི་རྩ་ཐའེ་ཝན་གྱི་གནས་སྟངས་དེ་ཕྱོགས་གཅིག་ནས་བོད་པའི་གནས་སྟངས་ལྟ་བུ་ཆགས་ཡོད། ཐའེ་ཝན་གྱིས་རང་ས་ཞིག་ཟིན། དཔལ་འབྱོར་གྱི་འདུ་འགོད་ཡག་ཐག་ཆོད་བྱས། དམག་གི་ནུས་པ་ཡང་གང་ལ་གང་འཚམ་ཡོད། ང་ཚོ་མིའི་ལུང་པའི་ནང་ལ་བསྡད་ཡོད་ལ། ད་ལྟ་ང་ཚོ་ཐའེ་ཝན་དང་འབྲེལ་བ་གང་ཡང་མེད། མ་འོངས་པར་འགྱུར་བ་ཡོང་སྲིད་པ་རེད།

བར་ལམ་པེ་ཅིང་དང་འབྲེལ་བ་གསར་པ་ཞིག་བྱུང་བ་རེད། འདིའི་སྐོར་ངོས་ཀྱི་བསམ་ཚུལ་ལ་འདི་ལྟར་དྲན་གྱི་འདུག རྒྱ་མི་ཁོ་རང་ཚོས་དངོས་ཐོག་བདེན་འཚོལ་བྱེད་དགོས་ཟེར་བ་དེ་ངོ་མ་ལག་ལེན་བསྟར་ན། གནས་ཚུལ་ཞིབ་ཚགས་པོའི་ཐོག་ནས་འགྲེལ་བཤད་བྱེད་རྒྱུའི་བདེན་པ་ང་ཚོར་ཡོད། ང་ཚོས་རྒྱ་མིར་མི་དགའ་བ་དང༌། རྒྱ་མིར་ཚིག་ཟ་དང་ཁོང་ཁྲོ་བྱས་ནས་སྐད་ཆ་ཤོད་ཀྱི་མེད། དངོས་ཡོད་བདེ་བ་སྡུག་བསྔལ་གྱི་གནས་ལུགས་མང་པོ་ང་ཚོར་ཤོད་རྒྱུ་ཡོད། རྒྱ་མི་ང་ཚོའི་དགྲ་རེད་ཅེས་རྒྱབ་བསྟན་ནས་བསྡད་ན་ང་ཚོའི་བདེ་བ་སྡུག་བསྔལ་གྱི་སྐད་ཆ་ཤོད་པའི་གོ་སྐབས་ཡོང་གི་མ་རེད། རྒྱ་མིར་གདོང་བསྟན་པ་དང་། རྒྱ་མི་ངོ་ཤེས་པར་བྱས། ནང་ཚགས་བཟོས་པའི་ཐོག་ནས་ང་ཚོའི་དངོས་ཡོད་གནས་ཚུལ་གང་ཡོད་པ་རྣམས་ཤོད་ཐུབ་པ་བྱེད་དགོས།

རྒྱ་མིར་ཡང་འདྲ་མིན་སྣ་ཚོགས་ཡོད། གོང་དུ་བརྗོད་པ་བཞིན་རྒྱ་མིའི་ནང་རིམ་པས་དངོས་གནས་བོད་པར་ཁག་མི་འདུག དངོས་གནས་རེད་བསམ་པའི་བསམ་བློ་འཁོར་མཁན་ཡོང་གི་རེད་བསམ་གྱི་འདུག དེ་ལྟ་བུའི་བསམ་བློ་འཁོར་ཏེ་ལག་ལེན་བྱེད་མིན་གང་ལྟར་ཡང༌། ང་ཚོའི་ངོས་ནས་བདེན་པའི་ལག་ཆ་ཡོད་པ་འདི་རྒྱ་མིར་གདོང་བསྟན། སྐད་ཆ་བཤད་ནས་བེད་སྤྱོད་བྱེད་དགོས་པ་ལས། རྒྱབ་བསྟན་ནས་སྐད་ལོག་བརྒྱབ་པས་ཕན་ཐོགས་མེད། ཡང་ན་འཁྲུག་པ་རྒྱག་དགོས། དེ་ནི་ད་ལྟའི་དུས་འདིར་ཡོང་ཐབས་མེད་པར་དཀའ་ངལ་འཕྲད་ཀྱི་རེད། དེས་ན་ང་རང་ཚོར་རྩོད་པ་རྒྱག་རྒྱུའི་བདེན་པའི་ལག་ཆ་ཞིག་ཡོད་པ་འདི་བེད་སྤྱོད་བྱེད་དགོས་ཀྱི་འདུག

དཔེར་ན། ཨ་མི་རི་ཀའི་ཁུལ་ལ་རྒྱ་མིའི་སློབ་ཕྲུག་གཞུང་ནས་བཏང་བ་ལྔ་སྟོང་ཙམ་དང༌། སྒེར་པ་དེ་ལྟ་བུའི་ཐོག་ནས་སླེབས་པ་བཅས་ཕལ་ཆེར་རྒྱ་མིའི་སློབ་ཕྲུག་སྟོང་ཕྲག་བཅུ་སྐོར་ཡོད་བཟོ་འདུག ལོ་གཅིག་ངོས་རང་ཨ་རིར་ཡོད་སྐབས་བོད་པ་ཁ་ཤས་ལ་འདི་ཁུལ་རྒྱ་མིའི་སློབ་ཕྲུག་ཡོད་པ་དེ་དག་དང་འབྲེལ་བ་བྱེད་ཀྱི་ཡོད་དམ་ཞེས་དྲིས་པར། བོད་པ་ཚོས་རྒྱ་མི་ཐུག་འདོད་མི་འདུག་པས་གཡོལ་ཏེ་འགྲོ་གི་ཡོད་ཅེས་བརྗོད་ཀྱི་འདུག རྒྱ་མིའི་སློབ་ཕྲུག་དེ་ཚོར་ངེས་པར་དུ་གཏུགས་དགོས། ཁོང་ཚོར་རླུང་བསྟན་ཏེ་འཁྲུག་རྩོད་བྱེད་མི་དགོས། རྒྱ་མི་རྣམས་མི་རེད་ལ། ང་ཚོ་ཡང་མི་རེད། ཕན་ཚུན་འབྲེལ་གཏུགས་བྱས་ཏེ་ཇ་ལྟ་བུ་མཉམ་དུ་བཏུང༌ནས་ཕན་ཚུན་ངོ་ཤེས་བཟོས། ངོས་ཤེས་བཟོས་པའི་ཐོག་ནས་བོད་ནང་ལ་རྒྱ་མི་སླེབས་ནས་གང་དང་གང་བྱས་པ་དང༌། རྒྱ་མི་སླེབས་ནས་ལྟོ་གོས་བཟང་དུ་ཕྱིན་པ་དང༌། སྐྱོ་རུ་ཕྱིན་པ། མི་ལ་དངངས་སྐྲག་མང་དུ་ཕྱིན་པ་དང༌། ཉུང་དུ་ཕྱིན་པ་སོགས་དངོས་ཡོད་གནས་ཚུལ་དྲང་བདེན་གྱི་ཐོག་ནས་འགྲེལ་བཤད་རྒྱག་དགོས། རྒྱ་མི་གཅིག་ཡིན་ན་ཡང་ཁོའི་བསམ་བློའི་ནང་ལ་བོད་ནང་གི་དངོས་ཡོད་གནས་ཚུལ་གང་བྱུང་བ་རྣམས་བླུག་ཐུབ་པ་བྱེད་དགོས།

ད་ལྟ་ཨ་མི་རི་ཀར་ཡོད་པའི་རྒྱ་མིའི་སློབ་ཕྲུག་སྒེར་པ་དང༌། གཞུང་གིས་བཏང་བ་དེ་རིགས་ཁོ་རང་ཚོའི་དཔོན་རིགས་ཀྱི་ཕྲུ་གུ་དང་། ནང་མི། ཉེ་ལྟོས་བློས་འཁེལ་བ་དེ་ཚོའི་གྲས་ཤ་སྟག་རེད། མ་འོངས་པར་ཁོང་ཚོའི་གྲས་ད་ལྟའི་གནས་ཚུལ་འདིར་བསྡད་ན། གནད་ཡོད་ལས་བྱེད་པའི་གྲས་ལ་སླེབས་ཀྱི་ཡོད། དེར་བརྟེན་རྒྱ་མིའི་སློབ་ཕྲུག་གཅིག་ཡིན་རུང་བསམ་བློའི་ནང་ལ་བོད་ནང་གི་དངོས་ཡོད་གནས་ཚུལ་འགྲེལ་བཤད་རྒྱག་རྒྱུ་གལ་ཆེན་པོ་རེད་ཅེས་ངོས་ནས་བརྗོད་རྒྱུ་བྱུང༌།

བར་ལམ་རྒྱ་མིའི་སློབ་ཕྲུག་ཁ་ཤས་ཐུག་ནས་འགྲེལ་བཤད་རྒྱག་རྒྱུའི་དུས་སྐབས་ཁ་ཤས་བྱུང་འདུག བོད་པ་ཚོས་བོད་ཀྱི་གནས་ཚུལ་ངོ་མ་རྣམས་འགྲེལ་བཤད་བྱས་པའི་སྐབས་ལ་རྒྱ་མི་ཁོ་རང་ཚོ་གཞི་ནས་ཡིད་ཆེས་རྙེད་ནས་རྒྱ་མིའི་སློབ་ཕྲུག་ཁ་ཤས་ཀྱིས་བོད་པར་དངོས་གནས་དྲང་གནས་ཤ་ཚའི་རྣམ་འགྱུར་སྟོན་མཁན་དེ་ལྟར་ཡང་བྱུང་འདུག ངའི་བསམ་ཚུལ་ལ་ཕན་ཚུན་ངོ་ཤེས་པ་བྱས། གཅིག་གིས་གཅིག་ལ་དངོས་ཡོད་གནས་ཚུལ་ཞིབ་ཕྲ་བཤད་རྒྱུའི་གོ་སྐབས་བཙལ་ནས་དེ་ལྟ་བུའི་གོ་སྐབས་བེད་སྤྱོད་བྱས་ན་རིམ་པས་ཕན་ཐོགས་ཡོང་གི་རེད་བསམ་པ་དྲན་གྱི་འདུག

ཇ༽ གཞིས་ཆགས་ཀྱི་ལས་འཆར་དང་། མ་འོངས་ལུང་བསྟན།

སྔོན་མ་ལོ་གཅིག ངས་མའེ་སོར་ལ་སྐད་ཆ་ཤོད་རྒྱུ་བྱུང༌། ང་ཚོའི་གཞིས་ཆགས་འདི་རིགས་ཧྲ་ཏག་ཏག་བཟོ་དགོས། མ་འོངས་པར་བོད་ནང་ནས་རྒྱ་གར་ལ་ལྟ་སྐོར་ལ་ཡོང་མཁན་དེ་ལྟར་ཡོང་སྲིད་ཅིང་། དེ་ལྟར་བྱུང་ན་དེའི་སྐབས་སུ་ང་ཚོ་གཞན་ཡུལ་དུ་བསྡད་ནས་ལས་ཀ་གང་ཞིག་བྱས་ཡོད་མེད་དང་། དམིགས་ཡུལ་གང་འདྲ་ཞིག་བཟུང་ཡོད་མེད། དམིགས་ཡུལ་དེ་གཞིར་བཞག་གིས་ང་ཚོས་དཀའ་ལས་གང་འདྲ་བརྒྱབ་ཡོད་མེད་སྟོན་ཐུབ་པ་ཞིག་བྱེད་དགོས་ཞེས་ཤོད་རྒྱུ་བྱུང༌།

དེ་དུས་བདུན་ཅུ་དོན་དགུའི་མཚམས་ནས་འགྱུར་བ་འདི་འདྲ་ཞིག་ཡོང་གི་རེད་བསམ་པ་མེད་ཀྱང༌། སྤྱིར་བཏང་ཡོང་སྲིད་པ་ཡིན་སྟབས་དེ་དུས་སྐད་ཆ་ཤོད་རྒྱུ་བྱུང༌། ད་ཆ་བོད་ནས་བོད་པ་ཡོང་མཁན་ཚོར་ང་ཚོས་སྟོན་གྱི་ཡོད། རིམ་པས་རྒྱ་མི་རིགས་ཀྱང་ཡོང་གི་རེད་བསམ་པ་དྲན་གྱི་འདུག བོད་ནང་ལ་རྒྱ་མི་ཁོ་རང་ཚོས་ལས་ཀ་གང་ཞིག་བྱས་ཀྱང་སུ་གཅིག་ལ་སྟབས་བསྟུན་མི་དགོས་པར་གང་བྱེད་ཁོ་རང་ཚོའི་ལག་པར་ཡོད་ས་དེར་ཁ་སྟབས་གང་འདྲ་ཞིག་ཡོད་པ་དང༌། ང་ཚོ་གཞན་ཡུལ་དུ་གཞན་དབང་སྟབས་བསྟུན་བྱས་ནས་བསྡད་པའི་གནས་ཚུལ་དེ་ལྟ་བུ་ཞིག་གི་འོག་ནས་ང་ཚོ་གཞན་ཡུལ་དུ་གནས་ཚུལ་གང་འདྲ་ཞིག་ཡོད་པ་དེ་དག་སྔོན་གྱི་གཏམ་དཔེར། གཡུ་བསྡུར། རྟ་བཅག་ཅེས་བརྗོད་པ་ལྟར་སྟོན་འོས་པ་ཞིག་དང༌། འགན་འཁྱེར་བ་ཞིག་ཆགས་ཡོད། འདི་ང་ཚོའི་བདེན་པའི་གནས་སྟངས་རེད།

ཉ༽ བོད་ཀྱི་ཡར་རྒྱས་དང་། བདེན་པའི་ནུས་པ།

བར་ལམ་བོད་ལ་ཕྱི་རྒྱལ་གྱི་མི་ལྟ་སྐོར་དུ་འགྲོ་མཁན་དེ་རིགས་འགའ་ཤས་ཀྱི་མཐོང་ཚུལ་ལ། སྔ་མོ་བོད་ནང་རླངས་འཁོར་མེད་སར་དེང་སྐབས་རླངས་འཁོར་འགྲོ་ས་ཡོད་པ་དང༌། གནམ་གྲུ་ཡང་ཡོད་པ། ཟ་ཁང་དང་མགྲོན་ཁང་སོགས་ཡོད་སྟབས། རྒྱ་མིས་བོད་ལ་ཡག་པོ་བྱས་འདུག་བསམ་པ་དེ་ལྟར་ཡོང་གི་ཡོད་བཟོ་འདུག དཔེར་ན། ཉེ་ཆར་ནོར་ཝེ་ནས་ཡིན་པའི་མི་གཅིག་འདུག ཁོ་པར་ཆོས་དད་མེད་ལ། ནང་པའི་ཆོས་ལ་གཏན་ནས་མི་དགའ་མཁན་ཞིག་དང་། རྒྱ་མིའི་གསར་བརྗེའི་ཐོག་ལ་མོས་པ་ཡོད་ཅིང་། ཁོ་པས་རྒྱ་མིར་དགའ་པོ་བྱེད་པའི་རྒྱུ་མཚན་གཅིག་ནི་རྒྱ་མིས་བོད་ལ་ནང་ཆོས་རྩ་མེད་བཟོ་རྒྱུའི་ལས་ཀ་བྱས་པ་དེ་ཡག་པོ་རེད་བསམ་མཁན་དེ་ལྟ་བུ་ཞིག་འདུག

ཁོ་པ་སྔ་ལོ་ངོས་ཀྱི་སར་སླེབས་བྱུང༌། སྐབས་དེར་ཁོ་པས་འདི་ལྟར་བརྗོད་ཀྱི་འདུག ང་རྒྱ་ནག་ཏུ་ཐེངས་མང་ཕྱིན་པ་ཡིན་ལ། རྒྱ་མིར་དགའ་པོ་ཡོད། དེ་རྗེས་བར་ལམ་བོད་ནང་ལྟ་སྐོར་ཞིག་ཏུ་ཕྱིན་པ་ཡིན། རྒྱ་མིས་བོད་ལ་ཡག་པོ་བྱས་འདུག་སྙམ་པའི་བསམ་ཚུལ་དང་མཐོང་ཚུལ་བྱུང༌། དེ་ནས་བོད་ནང་སླར་ཡང་ལྟ་སྐོར་དུ་ཕྱིན་ཏེ་ཡུན་རིང་ཙམ་བསྡད་དེ་གཞི་ནས་གནས་ཚུལ་མང་པོ་ཞིག་ལ་ཞིབ་འཇུག་བྱེད་སྐབས་རྒྱ་མིས་བོད་ནང་ལ་གཏོར་བཤིག་ཧ་ཅང་ཆེན་པོ་བྱས་འདུག་པར་མ་ཟད། བོད་མིར་གྱོང་གུན་ཆེན་པོ་ཕོག་པ་དང༌། དཀའ་སྡུག་ཆེན་པོ་བྱུང་འདུག ད་ཆ་ངའི་སེམས་ནང་ལ་འགྱུར་བ་ཕྱིན་ཏེ་བོད་མིར་ཤ་ཚ་དང་རྒྱབ་སྐྱོར་ཡོད། རྒྱ་གར་ལ་ངོས་རང་ལན་གཅིག་ཐུག་ན་བསམ་སྟེ་ཡོང་བ་ཡིན་ཞེས་བརྗོད་ཀྱི་འདུག དཔེར་ན། གནས་ཚུལ་འདི་དག་བདེན་པ་ལ་ནུས་པ་ཞིག་ཡོད་པའི་རྟགས་ཡིན་ལ། མི་དེ་དག་རྩ་བ་ཆེན་པོ་འདུག གཞི་རྩའི་བསམ་བློའི་ནང་ལ་རྒྱ་མིར་མོས་པ་ཡོད་ལ། རྒྱ་མིར་དགའ་པོ་ཡོད་མཁན་གྱི་མི་ཞིག་གིས་དངོས་ཡོད་བདེན་པའི་གནས་ཚུལ་མཐོང་སྐབས་གཞི་ནས་བདེན་པའི་ཕྱོགས་ལ་བསམ་བློ་བཏང་སྟེ་བདེན་པའི་རྒྱབ་སྐྱོར་བྱེད་བཞིན་ཡོད། དེ་མིན་གང་ཞིག་འདུག

ཡང་བཀའ་འདྲི་༸སྙན་སེང་ཞིག་ཞུས་པའི་བཀའ་ལན་དུ།

དོན་དག་དེའི་སྐོར་ལ་རྒྱ་ནག་གཞུང་གི་བསམ་བློ་གཏོང་སྟངས་དེ་གང་འདྲ་ཞིག་གཏོང་གི་ཡོད་དམ། ང་ཚོའི་ངོས་ནས་བསམ་བློ་གཏོང་སྟངས་དེ་ལྟ་བུ་ཞིག་རེད། དེ་དག་ཞིབ་ཚགས་ཤོད་ཀྱི་མིན། ཚགས་པར་ནང་ལ་གནས་ཚུལ་ཁ་ཤས་མགོ་མ་འཚོས་པར་མང་པོ་འབྲི་རྒྱུར་དགེ་མཚན་མི་འདུག ཚང་མས་ཧུར་ཐག་བྱེད་དགོས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༢ ཟླ་ ༤ ཚེས་ ༡༦ ཉིན་ས་སྐྱ་ཆོས་སྒར་དུ་སྩལ་བའི་བཀའ་སློབ།

ཀ༽ ནང་སྟོན་གྱི་རིན་ཐང་དང་། འགྲོ་བའི་བདེ་རྩ།

དེ་རིང་འདིར་བདག་ཁྲི་རིན་པོ་ཆེ་དང༌། སྐྱ་སེར་མི་མང་འཛོམས་པ་ཁྱེད་རང་ཚོའི་ཐོག་ལ་ཞུ་རྒྱུར། དེ་རིང་ཆོས་སྒར་འདིར་སླེབས་ཏེ་ཧ་ཅང་དགའ་པོ་བྱུང༌། ད་ལྟ་འདིར་ལས་བསྡོམས་ནང་ལ་ཞིབ་ཚགས་འཁོད་པར་གཞིགས་ན་ལས་ཀ་ཚགས་ཚུད་མདོག་ཁ་པོ་དང༌། ཡག་པོ་འདུག ཚང་མས་དཀའ་སྡུག་སྤྱད་དེ་ལས་འགན་ལྷག་བསམ་རྣམ་དག་དང་། རྒྱབ་མདུན་ངོ་ལྐོག་མེད་པ་བྱས་པ་ཡག་པོ་བྱུང་འདུག འདིར་གཙོ་བོ་བདག་ཆེན་རིན་པོ་ཆེའི་ཐུགས་བསྐྱེད་དང༌། ཐུགས་ཁུར་བཞེས་པའི་འོག་ནས་ནང་རྟག་ཏུ་དགོན་པའི་ཕྱག་ལས་གནང་མཁན་རྣམས་དང༌། མི་མང་སྤྱི་བྱིངས་ཀྱི་ལས་ཀ་བྱེད་མཁན་བཅས་ཚང་མས་ཧུར་ཐག་འབད་ཐག་བྱས་པའི་གྲུབ་འབྲས་ཡིན་སྟབས་ཐུགས་རྗེ་ཆེ་ཞུ་གི་ཡིན།

འཛམ་འདིའི་ཐོག་ཏུ་རྩ་བ་ནང་པའི་གྲུབ་མཐའ་མང་པོ་ཞིག་ཡོད་ལ། དེའི་ནང་ནས་ནང་ཆོས་ནི་རྒྱ་ཆེ་ཤོས་དང༌། གཏིང་ཟབ་ཤོས། སྤུས་དག་ཤོས་ཡོད་པ་བོད་གངས་ཅན་གྱི་ལྗོངས་འདི་ཉིད་ཡིན་ཞིང་། ང་རང་ཚོ་དེ་སྔ་རང་ཡུལ་དུ་ཡོད་སྐབས་དེ་རྩ་བ་ཆེན་པོ་ཡིན་པ་དེ་ཙམ་ཤེས་ཀྱི་མེད། ད་ཆ་ང་ཚོ་གཞི་ནས་གཞན་ཡུལ་དུ་སླེབས་ཤིང་། ཕྱི་ནང་གི་མང་པོ་ཞིག་དང་ཕན་ཚུན་འབྲེལ་བ་བྱུང༌བ་དང་། གནས་ཚུལ་གསལ་པོ་ཆགས་སྐབས་ང་རང་ཚོ་བོད་ལ་ཡོད་པའི་ནང་པ་སངས་རྒྱས་པའི་ཆོས་དེ་དངོས་གནས་དྲང་གནས་ནང་པ་སངས་རྒྱས་པའི་ཆོས་ཡོངས་སུ་རྫོགས་པ། ཐེག་པ་ཆེན་པོ་སྔགས་དང་བཅས་པ་ཆ་ཚང་བ་ཡོད་མཁན་ཞིག་རེད།

དེ་ཡང་ཆ་ཚང་བ་ཤོད་རྒྱུ་ཡོད་པར་ཙམ་དུ་མ་ཟད། སྒྲུབ་པ་ཉམས་ལེན་གྱི་ཐོག་ནས་བླ་མ་གོང་མ་གོང་མའི་མན་ངག་གསུང་རྒྱུན་ཕྱག་བཞེས་ཉམས་པ་མེད་པའི་བྱིན་རླབས་ཀྱི་རྒྱུན་དང་འབྲེལ་བའི་བསྟན་པ་ཡིན་སྟབས་དངོས་གནས་སྤུས་དག་པོ་ཡིན་འདུག ང་ཚོ་གཞན་ཡུལ་དུ་གྱར་ཏེ་གནས་ཚུལ་སྐྱོ་པོ་ཞིག་ཡིན་ན་ཡང་བཙན་བྱོལ་བ་གཞན་དང་མི་འདྲ་བའི་རང་ཉིད་ལ་ཡོད་པའི་རིག་གཞུང་སྤྱི་དང༌། ལྷག་པར་ནང་པ་སངས་རྒྱས་པའི་ཆོས་འདི་འགྲོ་བ་མིའི་སྤྱིའི་བདེ་རྩ་ཆགས་ཡོད། ང་རང་ཚོས་ནམ་རྒྱུན་སྨོན་ལམ་འདེབས་སྐབས་སེམས་ཅན་ཐམས་ཅད་ཀྱི་ཕན་བདེའི་འབྱུང་རྩ་སངས་རྒྱས་ཀྱི་བསྟན་པ་རིན་པོ་ཆེ། ཞེས་ཤོད་ཀྱི་ཡོད་པ་ལྟར་ངོས་ཡོད་གནས་ཚུལ་ལའང་འཛམ་གླིང་སྤྱི་པའི་ཁྱད་ནོར་ཞིག་ཆགས་ཡོད།

ཁ༽ ནང་བསྟན་རྒྱུན་འཛིན་དང་། བོད་མིའི་ལས་འགན།

ནང་པ་སངས་རྒྱས་པའི་ཆོས་འདི་བོད་གཅིག་པུར་བདག་པ་ཞིག་མིན་པར་འཛམ་གླིང་སྤྱི་ལ་བདག་པའི་ཆོས་གཙོ་ཆེ་བ་ཞིག་ཡིན་ལ། དེང་སང་འཛམ་བུ་གླིང་འདིའི་སྒང་ལ་ཆོས་མེད་མཁན་གྱི་མི་མང་པོ་ཞིག་གིས་སངས་རྒྱས་བཅོམ་ལྡན་འདས་ཀྱི་བྱམས་པ་དང༌། སྙིང་རྗེའི་རྩ་བ་ཅན་གྱི་བསླབ་བྱ་འདི་དེང་སང་འཛམ་བུ་གླིང་གི་དུས་ཚོད་དངངས་སྐྲག་དང༌། དམག་འཁྲུག་གི་ཉེན་ཁ་ཆེན་པོ་ཡོད་པའི་དུས་འདིར་ཕན་ཐོགས་ཡོད་པའི་གནས་ཚུལ་རེད་ཅེས་བསྔགས་བརྗོད་བྱས་དང་བྱེད་བཞིན་པ་བཅས་དེ་ལྟ་བུའི་ཆོས་རྩ་བ་ཆེན་པོ་དང་། སྤུས་དག་པོ་ཆ་ཚང་བ་ཡོད་པ་འདི་མི་ཉམས་རྒྱུན་འཛིན་ཐུབ་པ་བྱེད་རྒྱུ་ང་ཚོའི་ལས་འགན་ཡིན། སོ་སོ་བོད་པ་ཞིག་ཡིན་པའི་ཆ་ནས་ཀྱང་ལས་འགན་ཡིན་ལ། མི་ཡིན་པའི་ཆ་ནས་ཀྱང་འོས་འགན་ཡོད་པ་ཆགས་ཡོད།

ང་རང་ཚོ་གཞན་ཡུལ་དུ་བཙན་བྱོལ་བ་ཆགས་ནས་བསྡད་པའི་སྐབས་འདིར་ཕྱོགས་གཅིག་ནས་ཁ་ཚ་དགོས་གཏུགས་སོ་སོའི་འཚོ་བ་རང་འཚོ་ཐུབ་པ་ཞིག་དང༌། གཉིས་ནས་འཚོ་བ་རང་འཚོ་ཐུབ་པའི་ཐོག་ལ་སོ་སོའི་མི་རིགས་ཀྱི་ཁྱད་ཆོས་རྣམ་པ་མ་ཡལ་བ་དང༌། མ་བརླགས་པ་ཞིག་འཛིན་ཐུབ་པའི་དོན་ལ་ང་ཚོའི་གཞིས་ཆགས་ཁག་འདི་དག་ཚུགས་པ་རེད། ཐོག་མར་གཞིས་ཆགས་འགོ་ཚུགས་ནས་ལས་ཀ་བྱེད་སྐབས་དཀའ་ངལ་མང་པོ་འཕྲད་ཡོད་ཀྱང༌། ཚང་མས་སེམས་ཤུགས་མ་ཆགས་པར་མ་འོངས་པའི་ལམ་ཕྱོགས་འགྲོ་སྟངས་འཆར་གཞི་བཀོད་པ་དེའི་ཐོག་ལ་ཚང་མས་སེམས་ཐག་བཅད་ནས་ཕྱིན་པ་རེད། ཕྱིན་པའི་ལས་རྗེས་ལ་ད་ཆ་ལོ་ཉི་ཤུ་རྩ་གསུམ་ཕྱིན་མཚམས་སུ་རྒྱ་གར་ནང་བཙན་བྱོལ་བ་ཕལ་ཆེར་སྟོང་ཕྲག་བརྒྱད་ཅུ་ཡས་མས་ཤིག་ཡོད་པ་མང་ཆེ་བ་རྣམས་ཧྲ་ཏག་ཏག་བྱས་ནས་བསྡད་ཡོད།

དེ་བཞིན་འཛམ་གླིང་ས་ཆ་གཞན་དག་ལུང་པ་འདྲ་མིན་བཅུ་དྲུག་ཙམ་གྱི་ནང་ལ་ཡང་བོད་པ་ཁ་གྲམ་ནས་བསྡད་ཡོད། འདི་དག་ཁྱོན་བསྡོམས་བོད་པ་འབུམ་གཅིག་ལྷག་ཙམ་ཞིག་ཡོད། ང་རང་ཚོ་བོད་པའི་གཏམ་དཔེར། མཆོད་རྟེན་མགོ་མཇུག་ལོག་ཀྱང་། བང་རིམ་སྐེད་པ་གནས། ཟེར་བ་བཞིན། སྡུག་པ་ལ་དཔགས་པའི་ང་ཚོའི་གནས་སྟངས་འགྲིགས་ངེས་ཤིག་ཡོད། བོད་པའི་གནས་ཚུལ་སྔ་རྗེས་ཆ་རྒྱུས་ཡོད་མཁན་རོགས་རམ་ཚོགས་པའི་ལས་བྱེད་གྲོགས་པོ་དང༌། དོ་སྣང་ཡོད་པ་དེ་རིགས་ཀྱིས་བོད་པ་བཙན་བྱོལ་བ་ཚོ་བཙན་བྱོལ་བ་གཞན་དག་དང་གཏན་ནས་མི་འདྲ་ཞིང་། བོད་པ་བཙན་བྱོལ་བར་རོགས་ཕན་བྱས་ན་བྱེད་རིན་ཆོག་པ་ཞིག་དང་། རོགས་ཕན་བྱས་པའི་གྲུབ་འབྲས་མིག་མཐོང་ལག་ཟིན་གྱི་འབྲས་བུ་ཐོན་རྒྱུ་ཡོད་པ་ཞིག་འདུག་ཅེས་མི་མང་པོས་ཟེར་གྱི་འདུག ང་རང་ཚོ་གཞན་ཡུལ་དུ་སླེབས་ནས་ལོ་ཉི་ཤུ་རྩ་གསུམ་ཕྱིན་རྗེས་བཙན་བྱོལ་བ་སྤྱིའི་རང་འཚོའི་གཞི་རྟེན་ཚུགས་པའི་ཐོག་མི་རིགས་ཀྱི་རྣམ་པ་སྲུང་སྐྱོབ་བྱེད་རྒྱུ་དང༌། གཙོ་ཆེ་ནང་པ་སངས་རྒྱས་པའི་ཆོས་སྲུང་སྐྱོབ་བྱེད་རྒྱུ་བཅས་ལ་གྲུབ་འབྲས་མི་དམན་ཙམ་ཐོན་ཡོད།

ས་གནས་འདིར་དཔལ་ས་སྐྱ་པའི་མ་དགོན་ཚུགས་པ་དང་། གཙོ་ཆེ་ཤོས་རིན་པོ་ཆེ་ཆུང་ཆུང་སྐབས་ནས་གཞན་དང་མི་འདྲ་བ་ཞིག་ཡོད་ལ། ང་ཚོ་གཞན་ཡུལ་དུ་གྱར་སྐབས་རིན་པོ་ཆེ་ཆུང་ཆུང་ཡིན་ན་ཡང༌། དཔལ་ས་སྐྱ་པའི་གདན་ཁྲི་དེའི་ཐོག་ཏུ་རིན་པོ་ཆེ་ཚུགས་ཆེན་པོ་བྱས་ནས་བཞུགས་ཏེ་རང་ཉིད་ལ་ལས་འགན་ཡོད་པ་རྣམས་གལ་ཆེན་པོ་ཞིག་ལ་བརྩིས་ཏེ་ཐུགས་འཁུར་བཞེས་པའི་ལག་རྗེས་ལ་དེང་སྐབས་སྤྱིར་སངས་རྒྱས་ཀྱི་བསྟན་པ་དང་། ཡང་སྒོས་དཔལ་ས་སྐྱ་པའི་ཐུན་མོང་མ་ཡིན་པའི་དབང་ལུང་མན་ངག་གང་ཅིའི་ཐོག་ནས་བརྒྱུད་པ་འཛིན་ཐུབ་ངེས་ཆགས་ཤིང་། རིན་པོ་ཆེའི་ཐུགས་བསྐྱེད་དང༌། ཐུགས་ཁུར་འོག་ནས་ཆོས་སྒར་འདི་འདྲ་ཞིག་ཚུགས་ཐུབ་པ་རེད།

ཕྱོགས་གཅིག་ནས་བསམ་བློ་བཏང་ན། ང་ཚོ་རང་གི་ལུང་པ་བྲལ་ནས་གཞན་ཡུལ་དུ་གྱར་བ་ཐབས་སྐྱོ་པོ་རེད། འོན་ཀྱང་ཕྱོགས་གཅིག་ནས་རྐྱེན་ངན་གྲོགས་ཤར་ལྟ་བུ་བྱུང་ཡོད། བོད་ཀྱི་ས་དགེ་བཀའ་རྙིང་རིས་སུ་མ་ཆད་པའི་ཆོས་བརྒྱུད་འདི་དག་བོད་རིགས་གཅིག་པུའི་ནང་ཙམ་མ་ཡིན་པར་འཛམ་གླིང་ཕྱི་ལ་དར་ཁྱབ་ཆེན་པོ་འགྲོ་བཞིན་ཡོད། དཔེར་ན། སྔ་ལོ་རིན་པོ་ཆེས་འདིར་ལམ་འབྲས་གནང་སྐབས་སྦྱིན་བདག་བྱེད་མཁན་དང༌། ལམ་འབྲས་ཞུ་མཁན་ཕྱི་རྒྱལ་མི་རིགས་གང་ལ་གང་འཚམ་སླེབས་ཡོད། དེ་སྔ་ནང་པ་སངས་རྒྱས་པའི་ཆོས་རྩ་བ་ནས་མེད་པའི་ལུང་པ་དེ་ལྟ་བུའི་ནང་ནས་ནང་ཆོས་ལ་དོ་སྣང་གསར་པ་བྱེད་མཁན་དེ་ལྟར་ཡོང་གི་ཡོད། ང་རང་ཚོའི་ལུང་པའི་ནང་བསྟན་པ་དམིགས་མེད་ལྟ་བུར་ཕྱིན་ཡོད་ཀྱང་འཛམ་གླིང་ཕྱི་རོལ་ལ་སངས་རྒྱས་ཀྱི་བསྟན་པ་ཕྱིན་ཅི་མ་ལོག་པ་ཆ་ཚང་ངོ་སྤྲོད་གསར་པ་བྱེད་མཁན་ཡོད་པ་ཞིག་ཆགས་ཡོད། ལོ་ཉི་ཤུ་རྩ་གསུམ་ལྷག་ཙམ་གྱི་ལོ་རྒྱུས་ལ་ཕྱི་མིག་ཞིག་བལྟས་ན་ང་རང་ཚོས་དཀའ་ལས་རྒྱག་གོ་ཆོད་པ་ཞིག་བྱུང་ཡོད།

ག༽ བོད་དོན་གྱི་གནས་སྟངས་དང་། གསང་གསུམ་གྱི་བྱ་ཐབས།

བོད་སྤྱི་པའི་དོན་དག་ལ་ཆ་བཞག་ན་ཡང་། དེང་སྐབས་ཕྱོགས་གཅིག་ནས་རྒྱ་ནག་རང་གི་ནང་ལ་འགྱུར་བ་མང་དུ་འགྲོ་བཞིན་ཡོད། མདོར་ན་ཕྱི་ནང་གི་རྐྱེན་མང་པོ་ཞིག་གི་ཐོག་ནས་རྒྱ་ནག་གི་སྲིད་བྱུས་དེང་རབས་ཅན་ཞིག་དང་། དངོས་ཡོད་གནས་ཚུལ་དང་རན་པ་ཞིག་གི་ཐོག་ཏུ་མ་ཕྱིན་ན་ཁུངས་འཁྱོལ་ཐབས་མེད་པ་དང༌། དཀའ་ངལ་མང་པོ་ཞིག་འཕྲད་ཀྱི་ཡོད་སྟབས། རྒྱ་ནག་གི་སྲིད་བྱུས་སྔར་དང་མི་འདྲ་བར་དངོས་ཡོད་གནས་ཚུལ་ལ་རན་པ་དང༌། མི་སྤྱོད་དང་མཐུན་པའི་སྲིད་བྱུས་གསར་པ་ཞིག་ལ་ཁ་ཕྱོགས་ནས་འགྲོ་གི་ཡོད། དེ་དང་ཆབས་ཅིག་ཏུ་བོད་ཀྱི་ཐོག་ལའང་རྒྱ་ནག་དབུས་གཞུང་གི་སྲིད་བྱུས་འཁྱེར་སྟངས་ཕྲན་བུའི་རྒྱུ་མཚན་ལྡན་པ་དང༌། གང་ལ་གང་འཚམ་གྱི་འཆར་གཞི་བཟང་པོ་ཞིག་གི་ཐོག་ཏུ་འགྲོ་གི་ཡོད། དེས་རྐྱེན་པས་དེང་སང་རྒྱ་བོད་གཉིས་ཀྱི་དབར་ལ་འབྲེལ་བ་གསར་པ་ཞིག་ཆགས་ནས་བསྡད་ཡོད།

གཞི་རྩ་འདིའི་ཐོག་ནས་བོད་ལ་ལྟ་སྐོར་ཐེངས་གསུམ་ཕྱིན་པ་དང༌། བོད་ནང་སྔོན་མ་ལ་བལྟོས་ཏེ་ཕྲན་བུའི་སྲིད་བྱུས་གུ་ཡངས་བྱུང༌བ་དང་། བོད་ཕྱི་ནང་ཕན་ཚུན་གཉེན་འཕྲད་འགྲོ་འོང་གི་གོ་སྐབས་ཤིག་བྱུང་བ་རེད། དེང་སང་ང་ཚོས་རྒྱ་ནག་གཞུང་ལ་མུ་མཐུད་ནས་འབྲེལ་བ་བྱས་ཏེ་ང་རང་ཚོའི་བདེ་བ་སྡུག་བསྔལ་གྱི་གནས་ཚུལ་དྲང་བདེན་དང་། རྒྱུ་མཚན་ལྡན་པ་ཞིག་ཡིན་སྟབས། མི་དང་མི་གདོང་གཏུགས་ནས་འགྲེལ་བཤད་བརྒྱབ། དངོས་ཡོད་གནས་ཚུལ་གྱི་སྐད་ཆ་ཤོད་ཀྱི་ཡོད། ང་རང་ཚོས་ངང་རྒྱུད་རིང་པོའི་ཐོག་ནས་ག་ལེར་གསལ་བཤད་བྱས་ན་མ་རིག་མུན་པ་མཐའ་ནས་གསལ་ཡོང་གི་རེད་སྙམ། དཔེར་ན། ནམ་ཕྱེད་ཡོལ་ཟིན་ཅིང་། ཐོ་རངས་སྐར་ཆེན་ཤར་ནས་སྐྱ་མདའ་བཏང༌བས་ཉི་མ་འཆར་རྒྱུ་ཙམ་ལས། བསྐྱར་དུ་ས་རུབ་རྒྱུ་ཞིག་རྩ་བ་ནས་ཡོང་གི་མ་རེད་སྙམ།

ང་ཚོ་ཚང་མས་སྔར་བཞིན་དམ་ཚིག་གོང་བུ་གཅིག་གྱུར་དང༌། བོད་སྤྱི་པའི་དོན་དག་ལ་ཕྱོགས་གཅིག་ནས་བསོད་ནམས་གསོག་དགོས་པས་ཚང་མས་མ་ཎི་ཡག་པོ་བགྲངས། འཕགས་པ་སྤྱན་རས་གཟིགས་ལ་གསོལ་བ་བཏབ། ང་ཚོས་མིག་གིས་མཐོང་བའི་ཐབས་ཤེས་བྱེད་རྒྱུའི་ཐོག་ལ་ལས་ཀ་བྱེད་མཁན་ཚོའི་ངོས་ནས་མ་ཐུབ་པ་དང༌། མ་འགྲུབ་ན་དེ་ག་ཡིན་པ་ལས། དེ་མིན་འགྲུབ་ཚོད་དཔག་ཚོད་ཀྱིས་ཐབས་ཤེས་ཡོད་རྒུ་རྩལ་སྤྲུག་ད་ལྟ་བར་དུ་བྱས་པ་རེད་ལ། ད་དུང་ཡང་ང་ཚོས་ཐབས་ཤེས་བྱེད་ཀྱི་རེད། མིས་ཐབས་ཤེས་བྱེད་པ་དང༌ཆབས་ཅིག་བསོད་ནམས་གསོག་པ་དང་། དཀར་ཕྱོགས་སྐྱོང་བའི་སྲུང་མ་དག་ལ་འཕྲིན་ལས་བསྐུལ་བ། བདེན་པ་བདར་རྒྱུ་སོགས་ཕྱི་ནང་གསང་གསུམ་གྱི་རྐྱེན་མང་པོ་འཛོམས་པའི་ཐོག་ནས་ང་རང་ཚོ་སྤྱི་པའི་དོན་དག་རླབས་ཆེན་པོ་དེ་བསྒྲུབ་དགོས་པ་འདི་ཚང་མས་བློ་ལ་བཅངས་དགོས། ད་ལྟ་བར་དུ་ཧུར་ཐག་བྱས་པ་རེད། ད་དུང་ཡང་ཧུར་ཐག་བྱེད་རོགས་ཞེས་ཟེར་རྒྱུ་ཡིན།

བར་ལམ་འབྲུག་ནས་ཡོང་བའི་བོད་མི་གང་འཚམ་ཡོད། ཁྱེད་རང་ཚོ་ཁག་ཅིག་སྔ་ལོ་རྒྱ་གར་ལྷོ་ཕྱོགས་སུ་བསྡད་ཡོད། རྒྱ་གར་བྱང་རྒྱུད་འདིར་ས་ཆ་རྒྱ་ཆེན་པོ་མེད་ན་ཡང༌། གནམ་གཤིས་ཚ་གྲང་སོགས་ཀྱི་ཆ་ནས་རན་པ་དང༌། འཕྲོད་པ་ཡོང་གི་རེད་བསམས་ནས་ཌེ་ར་ཌུན་བརྒྱུད་འདིར་ས་ཆ་ཆུང་ཆུང་ཞིག་བྱུང་བ་འདིར་ཁྱེད་རང་ཚོ་གཞིས་ཆགས་བྱེད་རྒྱུ་རེད། ད་རེས་ངོས་རང་སླེབས་མ་ཐུབ་ཀྱང་རྗེས་སུ་སླེབས་ཐུབ་ཀྱི་རེད། ཁྱེད་རང་ཚོ་ཚང་མ་བློ་བདེ་པོ་བྱེད་དགོས།

ང༽ བོད་མིའི་རྣམ་པ་དང་། གཞོན་ནུའི་ལས་འགན།

དེ་ནས་ད་ལྟ་ས་ཁུལ་འདིའི་ཡས་མས་ལ་ཡོད་པའི་གཞོན་ནུ་ཚོ་ཟུར་དུ་ཐུག་འཕྲད་བྱུང་ན་ཞེས་བརྗོད་ཀྱི་འདུག་ཀྱང་ད་ལན་དུས་ཚོད་མི་འདུག ང་རང་ཚོ་བཙན་བྱོལ་བོད་པའི་མི་སྡེའི་ནང་ལ་གཞོན་ནུ་རྣམས་ཤིན་ཏུ་གལ་གནད་ཆེན་པོ་རེད། མ་འོངས་པའི་དུས་ཚོད་ཤར་སྐབས་ལས་འགན་གཞོན་ནུའི་སྒང་ལ་སླེབས་ཡོང་གི་རེད། ལྔ་བཅུ་ང་དགུ་དང་དྲུག་ཅུ་རེ་གྲངས་དེ་དག་གི་སྐབས་སུ་ཕྲུ་གུ་ཆུང་ཆུང་རྣམས་དེང་སྐབས་མི་གཞོན་པ་གོ་ཐང་ཆགས་ནས་འཛམ་གླིང་གི་གནས་ཚུལ་ཁག་ཀྱང་ཤེས། ང་རང་ཚོ་བོད་མི་རིགས་ཀྱི་ལ་རྒྱ་ཤ་ཞེན་ཡོད་པ། ཕྱི་ནང་གི་ཤེས་ཡོན་གཉིས་ཀ་འཛོམས་པའི་ཐོག་ནས་བོད་སྤྱི་པའི་དོན་ལ་སོ་སོའི་མཐར་ཐུག་གི་ལས་རིགས་གང་ཞིག་བྱེད་ཀྱི་ཡོད་ཀྱང་དེའི་ལས་འགན་འཁྱེར་ཏེ་ད་ལྟ་བར་དུ་ཧུར་ཐག་བྱེད་མུས་རེད། གཞོན་ནུ་སྤྱིའི་གནས་ཚུལ་ལ་བལྟས་ན་ཡག་ཐག་ཆོད་རེད།

ད་ལྟ་མངའ་ཁུལ་འདིའི་ནང་ལ་ཡོད་མཁན་ཁྱེད་རང་ཚོའི་ཐོག་ནས་ཀྱང་གཙོ་ཆེ་ཤོས་སོ་སོའི་མི་རིགས་ཀྱི་བདེན་པ་རྩོད་ལེན་བྱེད་རྒྱུ་དེ་ཚོའི་ཐོག་ལ་བསམ་བློ་གཏོང་དགོས་པ་དང༌། ཡང་གཉིས་ནས་ང་ཚོ་བོད་པར་དེང་དུས་ཀྱི་ཤེས་ཡོན་ཡོད་པ་གཅིག་པུས་མི་འགྲིགས་པར་བོད་པ་རང་ཉིད་ཀྱི་རྣམ་པ་མ་བརླག་པ་དང༌། རྣམ་པ་དེ་མ་ཡལ་བ་ཞིག་དགོས། དེས་ན་སངས་རྒྱས་ཀྱི་ཆོས་གཙོ་བོར་གྱུར་པའི་སོ་སོའི་རིག་གཞུང་རྣམས་ཤེས་ཐུབ་པ་དང༌། གཅེས་འཛིན་བྱེད་ཐུབ་པ་ཞིག་དགོས་ཀྱི་རེད།

དེ་བཞིན་ང་རང་ཚོའི་མི་ཐོག་རྒན་པ་ཚོའི་ནང་ནས་བོད་ཀྱི་རིག་གཞུང༌གཞན་ལྟ་ཅི་སྨོས། ང་རང་ཚོའི་རྐང་བྲོ་གླུ་གཞས་འདྲ་མིན་སོགས་ངག་རྒྱུན་ལས་ཡི་གེའི་ཐོག་ཏུ་མེད་པ་མང་པོ་ཞིག་ཡོད། ངག་རྒྱུན་ཤེས་མཁན་གྱི་མི་དེ་རིགས་མ་རྫོགས་གོང་དུ་མི་ཐོག་ནས་མི་ཐོག་རྒྱུན་འཛིན་ཐུབ་པ་དང༌། མ་བརླག་པ་བྱེད་དགོས། འཛམ་གླིང་འདིའི་ཐོག་ཏུ་མི་ལེགས་ཉེས་སྣ་ཚོགས་ཡོད་པས། ང་རང་ཚོས་མི་ལེགས་པ་ལ་དཔེ་བལྟ་དགོས་པ་ལས། མི་སྡུག་པ་ལ་དཔེ་བལྟ་མི་རུང༌། མི་ཡ་རབས་དང་བཟང་པོ་བྱེད་དགོས་ལ། མི་བཟང་པོ་དང༌མི་ཡ་རབས་གཞན་ཕན་གྱི་ལྷག་བསམ་ཡོད་པ་ཞིག་བྱས་ན་རང་ཉིད་སྐྱིད་པ། རོགས་པའང་སྐྱིད་པ། སྤྱི་ལ་ཕན་པར་མ་ཟད། སྒེར་ལ་ཕན་པ། མདོར་ན་འཕྲལ་ཕུགས་གཉིས་ཕན་ཞིག་ཆགས་ཡོང་ངེས་ཡིན་པས། བཟང་པོའི་སྤྱོད་པ་འཇགས་པ་ཞིག་བྱེད་དགོས་པ་དང་། ངན་པའི་སྤྱོད་པ་མ་འགོས་པ་བྱེད་དགོས།

ས་ཁུལ་སོ་སོར་གཞོན་ནུའི་སྒྲིག་འཛུགས་ཡོད་མཁན་ཚོས་ཕྱོགས་གཅིག་ནས་མི་རིགས་ཀྱི་ལ་རྒྱ་འཛིན་རྒྱུས་མཚོན་པས་སྤྱིའི་ལས་འགན་དེ་དག་དང༌། ཡང་གཉིས་ནས་སོ་སོ་ཡོད་སའི་གྲོང་སྡེའི་ནང་སྤྱིར་བཏང་མང་ཚོགས་ཀྱི་འཕྲོད་བསྟེན་དང་ཤེས་ཡོན་གྱི་ཐོག་ལ་དོ་སྣང་བྱེད་རྒྱུ་སོགས་སྐབས་བབས་གཞོན་ནུའི་ངོས་ནས་སྤྱི་ཚོགས་ཀྱི་ཞབས་འདེགས་སྒྲུབ་རྒྱུའི་ལས་འགན་འཁྱེར་རྒྱུ་གལ་ཆེན་པོ་རེད། གཞན་ངོས་ནས་ཟུར་དུ་ཐུག་ནས་དམིགས་བསལ་ཤོད་རྒྱུ་གང་ཡང་མེད།

ཅ༽ ༸རྒྱལ་བའི་ཐུགས་བསྐྱེད་དང་། བོད་འབངས་ཀྱི་ཞུ་སྒོ།

ང་རང་ཚོ་མིའི་ལུང་པའི་ནང་ལ་ལོ་ཉི་ཤུ་རྩ་གསུམ་ཕྱིན་པ་རེད། ང་རང་ལ་ཆ་བཞག་ན། ལོ་ཉི་ཤུ་རྩ་ལྔའི་ལོ་ནས་ལོ་བཞི་བཅུ་ཞེ་གྲངས་བར་མི་ཚེའི་ནང་གི་སྤུས་དག་ཤོས་ཀྱི་དུས་ཚོད་རྣམས་གཞན་ཡུལ་དུ་བསྐྱལ་བ་རེད། ཕྱོགས་གཅིག་ནས་བསམ་བློ་བཏང་ན་དེ་ཐབས་སྐྱོ་པོ་ཆགས་པ་རེད། ཕྱོགས་གཅིག་ནས་བསམ་བློ་གཏོང་སྐབས་སྔར་བོད་ཀྱི་ལོ་རྒྱུས་ཀྱི་ནང་ལ་མ་གྲགས་པའི་གནས་ཚུལ་གཉན་འཕྲང་གི་དཀའ་ངལ་འཕྲད་སྐབས་ངའི་མི་ཚེ་འདིས་བོད་སྤྱི་པའི་ཞབས་འདེགས་གང་ལ་གང་འཚམ་བསྒྲུབས་ཡོད་བསམ་གྱི་འདུག མ་འོངས་པར་ཡང་ཏཱ་ལའི་བླ་མ་དགེ་སློང་བསྟན་འཛིན་རྒྱ་མཚོ་ལོ་བརྒྱད་ཅུ་དགུ་བཅུ་ཙམ་གྱི་མི་སྤོ་བོ་ཞིག་བྱས་ནས་བོད་སྤྱི་པའི་བསྟན་སྲིད་ཀྱི་ཞབས་འདེགས་ད་དུང་མཐའ་གཅིག་ཏུ་སྒྲུབ་བསམས་ནས་བསྡད་ཡོད། ང་རང་གི་ངོས་ནས་ཀྱང་ཧུར་ཐག་བྱེད་ཀྱི་ཡིན་ལ། ཁྱེད་རང་ཚོ་རང་རང་སོ་སོའི་ངོས་ནས་ཀྱང༌། སོ་སོའི་སྐབས་སུ་བབས་པའི་ཆོས་ཀྱི་བྱ་བ་དང༌། སྲིད་ཀྱི་ལས་དོན། འཇིག་རྟེན་གྱི་བྱ་གཞག་གང་ཞིག་ཡིན་རུང་དེ་དག་ལ་གཡོ་ཟོལ་དང༌། རྒྱབ་མདུན་ངོ་ལྐོག་མེད་པར་བསམ་པ་རྣམ་དག་གིས་ཧུར་ཐག་བྱེད་གལ་ཆེན་པོ་རེད། ང་རང་ཚོས་མིའི་སྤྱི་ཚོགས་ནང་ལ་དྲང་བདེན་གྱི་ལུགས་སྲོལ་སྤེལ་དགོས་པ་ལས། མ་རབས་ཀྱི་ལུགས་སྲོལ་སྤེལ་མི་རུང༌། དཔང་པོ་གཉིས་ཀྱི་གཙོ་བོ་བཟུང་། །ཞེས་པ་ལྟར། སོ་སོས་འགྲུབ་ཚོད་རྣམས་བསམ་པ་རྣམ་དག་དང་། འགྱོད་པ་མེད་པ་ཞིག་དང༌། གདེང་འཁེལ་བ་ཞིག་བྱུང་ན་མ་འགྲུབ་ནའང་འགྱོད་པ་མེད། ལས་ཀ་བྱེད་སྐབས་གཡོ་ཟོལ་དང༌། འདྲ་གང་ཆགས། ཉི་མ་གང་འཁྱོལ་ལྟ་བུ་བྱས་ན་གྲུབ་འབྲས་བཟང་པོ་ཡོང་ཐབས་མེད་ལ། ཉིན་ཞིག་གནས་ཚུལ་ཁག་པོ་ཆགས་སྐབས་འགྱོད་པ་སྐྱེས་དགོས་པ་ཡོང་ངེས་ཡིན། མིའི་སྤྱི་ཚོགས་ནང་ལ་ཤེས་བྱ་ཡོན་ཏན་ཆེ་ཆུང་སྣ་ཚོགས་དང༌། འཇོན་ཐང་ཡོད་མེད་དང༌། ཤེས་བྱ་ཡོན་ཏན་ཡོད་མེད། རྒྱུ་ནོར་དབུལ་ཕྱུག་ལ་མ་བལྟོས་པར་ཚང་མས་གཅིག་གྱུར་དུ་འབད་བརྩོན་བྱེད་དགོས་པ་དེ་གང་ཡིན་ཞེ་ན། ཡ་རབས་སྤྱོད་བཟང་དང༌། དྲང་བདེན་ངོ་ལྐོག་མེད་པ། བསམ་པ་རྣམ་དག་གི་ཧུར་བརྩོན་བཅས་བྱེད་དགོས། ཁྱེད་རང་ཚོ་ཚང་མས་ཧུར་ཐག་བྱེད་རོགས་ཟེར་རྒྱུ་འདི་ཡིན། ཐུགས་རྗེ་ཆེ། གཞན་དག་ཞུ་རྒྱུ་གང་ཡང་མི་འདུག ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༣ ཟླ་ ༣ ཚེས་ ༢༦ ཉིན་ཏི་ཛུ་གཞིས་ཆགས་སུ་སྩལ་བའི་བཀའ་སློབ།

ཀ༽ གཞིས་བྱེས་ཀྱི་བདེ་སྡུག་དང་། མི་རིགས་ཀྱི་རྣམ་པ།

ཏི་ཛུ་གཞིས་ཆགས་སུ་གཞི་རྩའི་དཀའ་ངལ་མུ་མཐུད་ཆེན་པོ་བྱུང་བའི་གནས་ཚུལ་ངོས་ནས་ཤེས་ཀྱི་ཡོད། ཨ་རུ་ན་ཅལ་མངའ་ཁོངས་སུ་ཡོད་པའི་ས་ཁུལ་ཁག་རྒྱ་གར་གྱི་ས་ཆ་གཞན་དུ་ཡོད་པའི་གཞིས་ཆགས་ཁག་དང་མི་འདྲ་བར་ཏི་ཛུ་ནི་ཕྱོགས་གཅིག་ནས་འགྲིམ་འགྲུལ་སྟབས་བདེ་མེད་པ་དང༌། དེ་བཞིན་དམ་བསྒྲགས་ཡོད་པའི་ས་ཁུལ་ཞིག་ཡིན་སྟབས། གང་ཅིར་དམིགས་བསལ་གྱི་དཀའ་ངལ་ཡོད་པ་ཞིག་དང༌། ལྷག་དོན་གནམ་གཤིས་དང༌། དེ་བཞིན་འཐུང་ཆུ་སོགས་ཀྱི་དཀའ་ངལ་ཡང་ཡོད་སྟབས་དམིགས་བསལ་གྱིས་དོ་སྣང་བྱས་པ་རེད།

དེ་རིང་ངོས་རང་ས་ཆ་འདིར་དངོས་སུ་སླེབས་སྐབས་དགའ་པོ་བྱུང་བར་མ་ཟད། ལྷག་དོན་ཁྱེད་རང་ཚོ་མི་མང་གི་གནས་སྟངས་ཀྱང་འགྲིག་ཙམ་ཡོད་པ་མཐོང་སྐབས་ཧ་ཅང་དགའ་པོ་བྱུང༌། གཙོ་བོ་ཁྱེད་རང་ཚོ་ཚང་མས་ལོ་ཡུན་དེའི་རིང་གནམ་གཤིས་དང༌། གཟུགས་པོ་ནད་གཅོང་མང་པོ་ཡོད་པ་དེ་ལྟ་བུའི་ཐོག་ནས་དཀའ་ངལ་ཡོད་ནའང༌། དཀའ་ངལ་ཁྱད་བསད་ཀྱི་ཐོག་ནས་ང་རང་ཚོའི་གཞིས་ཆགས་ཀྱི་དམིགས་ཡུལ་བསྒྲུབ་རྒྱུའི་ཐོག་ལ་ཚང་མས་ཧུར་བསྐྱེད་བྱས་པར་བརྟེན་གྲུབ་འབྲས་གང་ལ་གང་འཚམ་ཐོན་ཡོད། དེས་ན་ངོས་ཀྱིས་ཁྱེད་རང་ཚོ་ཚང་མར་ཐུགས་རྗེ་ཆེ་ཟེར་གྱི་ཡིན། དགའ་པོ་བྱུང༌།

རྩ་བ་ང་རང་ཚོ་གཞན་ཡུལ་དུ་གྱར་ནས་བསྡད་ཡོད། གཞན་ཡུལ་དུ་སླེབས་པར་བརྟེན་གནས་ཚུལ་གང་ཅི་ནས་གནམ་གཤིས་མ་གོམས་པ་དང༌། དེ་བཞིན་གཞན་ལ་སྟབས་བསྟུན་གྱི་དཀའ་ངལ་མང་པོ་ཞིག་ཡོང་གི་ཡོད། ཡིན་ནའང་ང་རང་ཚོར་གཙོ་ཆེ་ཤོས་རང་དབང་ཡོད། ང་རང་ཚོ་སྡོད་ས་གཞན་ཡུལ་དུ་བསྡད་ཡོད་ཀྱང་། རང་རང་སོ་སོའི་སེམས་ནང་བདེ་སྡུག་གི་འཆར་སྒོ་གང་ཡོད་ཀྱང་སེམས་ནང་དྲན་པ་དེ་ཁ་ནས་འདྲ་ཆགས་པོའི་རྫུན་གཏམ་ཤོད་མི་དགོས་པ། གང་ལྟར་ཡང་སྙིང་ཁ་ཞེ་མི་མཚུངས་པར་འཛེམས་ཟོན་གྱི་ཐོག་ནས་ཉི་མ་སྐྱེལ་དགོས་པ་དེ་ལྟར་བྱེད་མི་དགོས་པ་ཞིག་ཡོད།

བོད་ནང་དུ་ལུས་སྡོད་མཁན་ཚོ་སྡོད་ས་རང་གི་ལུང་པར་བསྡད་ཡོད་ཀྱང་རྒྱ་མིའི་གདུག་རྩུབ་དང༌། བཙན་དབང་གི་སྒྲིག་འཛུགས་ཤུགས་ཆེན་པོ་ཡོད་སྟབས། སྐད་ཆ་གང་ཞིག་བཤད་ཀྱང་མདོ་སྦུག་གཉིས་བཤད་དགོས་པ། མདོར་ན་རང་གི་ཕ་མ་བུ་ཕྲུག་གི་བར་ལའང་སྐད་ཆ་ཤོད་སྐབས་བག་ཟོན་བྱས་ཏེ་ཤོད་དགོས་པ་དང༌། ཤོད་ཚོད་བྱེད་དགོས་པ་དེ་ལྟ་བུའི་གནས་ཚུལ་ཆགས་ཡོད། དེ་ནི་བཙན་དབང་ཡོད་པའི་གནས་ཚུལ་གྱིས་རྐྱེན་པས་གནས་སྟངས་དེ་ལྟ་བུ་ཞིག་ཆགས་ཡོད།

བར་ལམ་བོད་ནས་འདི་ཕྱོགས་གཉེན་འཕྲད་དུ་ཡོང་མཁན་ཁ་ཤས་ཀྱིས་འདི་ལྟར་ཟེར་གྱི་འདུག རྒྱ་གར་དུ་ཚུར་སླེབས་དུས་གཞི་རྩ་གཞན་ཡུལ་དུ་སླེབས་པ་རེད། ཡིན་ནའང་དངོས་འབྲེལ་སོ་སོ་བོད་མི་རང་གི་ཁྱིམ་ཚང་དུ་སླེབས་པའི་ཚོར་སྣང་ཡོང་གི་འདུག སོ་སོའི་སེམས་ནང་གང་དྲན་བཤད་ཆོག་པ་དང༌། སྐད་ཆ་ཤོད་སྐབས་ཡ་ང་བག་ཚ་བྱེད་མི་དགོས་པ་ཞིག་ཡོང་གི་འདུག་ཅེས་དང༌། ལྷ་སར་སྡོད་སྐབས་ཡིན་རྒྱུ་རང་ཡུལ་དུ་བསྡད་ཡོད་ནའང༌། ག་དུས་ཡིན་ནའང་གཡེང་བ་དང་འཇིགས་སྣང་བྱས་ནས་སྡོད་དགོས་ཀྱི་འདུག་ཅེས་ཤོད་ཀྱི་འདུག གནས་ཚུལ་འདི་ངོ་མ་རེད།

ང་རང་ཚོ་གཞན་ཡུལ་དུ་མཐུན་རྐྱེན་མི་འཛོམས་པ་དང༌། དཀའ་ངལ་ཡོད་ནའང་རྩ་བ་རང་དབང་ཡོད་པ་དང༌། ལྷག་དོན་རྒྱ་གར་གཞུང་དང༌། སྔར་པཎྜི་ཏ་སྲིད་བློན་ཇོ་ཧ་ལ་ནེ་རུ་བཞུགས་པའི་སྐབས་ནས་བཟུང་ང་རང་ཚོ་བོད་མི་བཙན་བྱོལ་བའི་ཐོག་དམིགས་བསལ་གྱི་ཐུགས་ཁུར་གཟིགས་སྐྱོང་གནང་སྟེ་ལོ་ ༢༤ རིང་རྒྱ་གར་ལུང་པའི་ནང་བོད་མི་གཞིས་ཆགས་ཡས་མས་མང་པོ་ཞིག་ཆགས་ཡོད། དེ་དག་ཚང་མ་ཕྱོགས་གཅིག་ནས་ང་ཚོ་བཙན་བྱོལ་བ་གཞིས་ཆགས་ཀྱི་ཐོག་ནས་སོ་སོ་རང་ཁ་རང་གསོ་ཐུབ་ཆེད་དཔལ་འབྱོར་གྱི་འདུ་འགོད་བྱེད་དགོས་པ་དང༌། གཉིས་ནས་ང་ཚོ་བཙན་བྱོལ་བ་རྣམས་སོ་སོའི་གྲོད་ཁོག་གཅིག་པུའི་དོན་དུ་མིན་ལ། དེ་བཞིན་སོ་སོ་རང་མགོ་ཐོན་པ་ཙམ་བྱས་པས་མི་འགྲིགས་པ་དང༌། མི་ཕན་པ། གང་ལྟར་ང་ཚོ་བོད་སྤྱི་པའི་དོན་དག་དང༌། རང་གི་རིག་གཞུང་ཐོག་ལ་བསམ་བློ་གཏོང་དགོས་པར་བརྟེན། ང་ཚོ་གཞན་ཡུལ་དུ་ལོ་ ༢༤ རིང་དུ་ཕྱོགས་གཅིག་ནས་དཔལ་འབྱོར་ཚགས་ཚུད་ཡར་རྒྱས་ཡོང་བ་དང་ཆབས་ཅིག ང་རང་ཚོ་བོད་མིའི་རྣམ་པ་མ་ཡལ་བར་འཛིན་ཐུབ་པའི་འབད་བརྩོན་དང༌། ཐབས་ཤེས་བྱས་པ་རེད།

དེ་བཞིན་ང་རང་ཚོའི་ཆོས་དང་རིག་གཞུང་གི་གཞི་རྩ་མི་ཉམས་རྒྱུན་འཛིན་ཐུབ་པའི་ཐབས་ཤེས་བྱས་ཡོད། ལོ་རྒྱུན་དེའི་རིང་བོད་མི་གཞིས་ཆགས་ཡས་མས་ཚང་མའི་ནང་གཙོ་ཆེན་དགོན་པ་ཁག་དང༌། དེ་བཞིན་ང་རང་ཚོ་བོད་པ་རང་གི་གཞས་དང་ཞབས་བྲོས་མཚོན་པའི་བོད་རང་གི་རིག་གཞུང་གི་རྣམ་པ་མཚོན་ཐབས་དེ་རིགས་བོད་མིའི་ཁྱིམ་ཚང་ནང་གི་སྡོད་སྟངས་དང༌། མདོར་ན་གཉེན་སྒྲིག་བྱེད་སྟངས་ཚུན་ཚད་ང་རང་ཚོ་བོད་མི་ཁེ་གཙང་གི་རྣམ་པ་འཛིན་ཐུབ་ཐབས་བྱས་ཡོད། ད་ཕན་ལོ་ ༢༤ དེ་ལོ་བརྒྱ་སྡོད་རྒྱུའི་བཞི་ཆ་གཅིག་ཕྱིན་པའི་དུས་ཚོད་རེད། མི་ཚེ་གཅིག་ལ་བལྟོས་ཏེ་རིང་པོ་རེད། ཡིན་ནའང་ང་རང་ཚོ་གཞན་ཡུལ་གྱི་གནས་ཚུལ་ལ་དཔགས་པའི་ཡག་ཐག་ཆོད་ཆགས་ཡོད།

ཁ༽ གནའ་དེང་གི་ཤེས་ཡོན་དང་། སློབ་ཐོན་གྱི་གྲུབ་འབྲས།

དེང་སང་བོད་ནས་ཚུར་གཉེན་འཕྲད་དུ་ཡོང་གི་ཡོད་པ་དང༌། དེ་བཞིན་རྒྱ་གར་ནས་བོད་ནང་ཕར་གཉེན་འཕྲད་དུའང་འགྲོ་བཞིན་ཡོད། དེ་ལྟ་བུའི་འབྲེལ་བ་གསར་དུ་བྱུང་སྐབས་ང་ཚོ་གཞན་ཡུལ་དུ་ཡོད་མཁན་ཚོ་གཞི་རྩ་བཙན་བྱོལ་བ་ཡིན་ནའང་ལྟོ་གོས་ཀྱི་གནས་སྟངས་དང༌། ལྷག་པར་བོད་ཀྱི་ཆོས་དང༌རིག་གཞུང་གི་གནས་སྟངས་རང་གི་ལུང་པ་ལས་ལྷག་པ་མེད་ཀྱང་སྐྱོ་བ་མེད་པ་བྱས་ཏེ་བསྡད་ཐུབ་ཡོད། ང་རང་ཚོའི་བོད་ཀྱི་ཆོས་དང༌། རིག་གཞུང་གི་ཐོག་ནས་ཕྱུག་པོ་དང༌ཡག་པོ་ཡོད་ནའང་དེང་དུས་ཀྱི་ཤེས་ཡོན་ཐད་ལ་ང་ཚོ་ཧ་ཅང་རྗེས་ལུས་ཐེབས་པར་བརྟེན། ན་གཞོན་བུ་ཕྲུག་རྣམས་ལ་དེང་དུས་ཀྱི་ཤེས་ཡོན་སློབ་སྦྱོང་སྤྲོད་རྒྱུ་ལས་འགན་ཨང་དང་པོར་བརྩིས་ནས་ང་རང་ཚོའི་གཞིས་ཆགས་ཡས་མས་དང༌། དེ་བཞིན་གཏན་འཇགས་སློབ་གྲྭ་ཁག བོད་ཁྱིམ་ཁག་སོགས་ཐབས་ཤེས་ཡོད་རྒུ་རྩལ་སྤྲུགས་ཀྱི་ཐོག་ནས་སློབ་གྲྭ་ཁག་གང་མང་འཛུགས་ཐབས་དང༌། སྤུས་ཀ་ཡག་པོ་ཡོང་ཆེད་ཐབས་ཤེས་རབ་དང་རིམ་པ་བྱས་པ་རེད།

དེ་ཡང་དེང་དུས་ཀྱི་ཤེས་ཡོན་ཡོད་པ་ལ་བོད་རང་གི་ཆོས་དང༌། རིག་གཞུང་གང་ལ་གང་འཚམ་སློབ་སྦྱོང་བྱ་རྒྱུ་ཡོད་པ། མདོ་དོན་དེང་དུས་ཀྱི་ཤེས་ཡོན་ཡོད་ལ་བོད་མི་སྤུས་གཙང་ཞིག་ཡོང་བའི་དམིགས་ཡུལ་དེ་བཞག་པ་རེད། ད་ཆ་ཕྱི་ལོ་ ༡༩༦༡ དང་ ༡༩༦༢ སྐབས་སློབ་གྲྭར་ཞུགས་པའི་ཕྲུ་གུ་རྣམས་དེང་སྐབས་ལོ་ཚོད་འཚར་ལོངས་བྱུང་སྟེ་ལས་འགན་འཁྱེར་མཁན་གྱི་གྲས་སུ་སླེབས་ཡོང་གི་ཡོད། དཔེར་ན། དེ་རིང་ངོས་དང་མཉམ་དུ་ཡོད་མཁན་བཀའ་བློན་དང༌། དེ་བཞིན་ལས་ཀ་བྱེད་མཁན་གྱི་ཁྲོད་དུ་ཕྱི་ལོ་ ༡༩༦༠/ ༦༡/ ༦༢ ནང་ན་གཞོན་བྱིས་པ་སློབ་གྲྭར་བསྐྱོད་ནས་ད་ཆ་ལས་འགན་ཐེག་མཁན་གྱི་མི་ཞིག་ཆགས་ཏེ་ཤེས་ཡོན་གྱི་ཐོག་ལ་གྲུབ་འབྲས་གང་ལ་གང་འཚམ་ཐོན་ཡོད།

ག༽ རྒྱ་གཞུང་གི་གདུག་རྩུབ་དང་། བོད་མིའི་འཆི་རྐྱེན།

དེ་དང་ཆབས་ཅིག་ང་རང་ཚོ་སྲིད་དོན་གྱི་བཙན་བྱོལ་བ་ཡིན་ཞིང་། ང་རང་ཚོ་བཙན་བྱོལ་བ་བོད་མི་འབུམ་གཅིག་ཙམ་ཡོད་པ་དེ་རྣམས་རང་ཁ་རང་གསོ་དང༌། སོ་སོའི་རིག་གཞུང་འཛིན་ཐུབ་ཙམ་བྱས་པས་ང་ཚོའི་འགན་ཡོངས་རྫོགས་སྒྲུབ་ཐུབ་ཀྱི་མེད། ང་རང་ཚོ་བཙན་བྱོལ་བའི་རིང་ལ་དཔལ་འབྱོར་ཚགས་ཚུད་དང༌། ཆོས་དང༌རིག་གཞུང་མི་ཉམས་བརྒྱུད་འཛིན། དེང་དུས་ཀྱི་ཤེས་ཡོན་ཚད་ལོངས་ཡོང་བ་དང་ཆབས་ཅིག རྩ་བའི་རྩ་དོན་བོད་རང་བཙན་གྱི་དོན་དུ་ཐབས་ཤེས་བྱེད་དགོས་པ་དེ་ང་ཚོའི་ལས་འགན་ཆགས་ཡོད། འདས་པའི་ལོ་ ༢༤ དེའི་རིང་བོད་སྤྱི་པའི་དོན་དུ་གང་ཡོང་ཅི་ཡོང་གི་ཐབས་ཤེས་སྐབས་སྦྱར་གྱི་འགྲུབ་ཚོད་གང་ཡོད་པ་དེ་རྣམས་བྱེད་བཞིན་པ་རེད།

གཙོ་ཆེ་ཤོས་བོད་ནང་དུ་ཡོད་པའི་རྒྱ་ཆེའི་མི་མང་རྣམས་ལ་རྒྱ་མིའི་ཕྱོགས་ནས་གདུག་རྩུབ་བཙན་དབང་མནར་གཅོད་ཇི་ཙམ་ཆེན་པོ་བྱུང་བའི་ཚོད་ཀྱིས་བོད་མིའི་སྙིང་སྟོབས་དང༌། སེམས་ཤུགས་གཏན་ནས་ཞུམ་པ་མེད་པར་མཁྲེགས་ཐག་ཆོད་བསྡད་ཡོད། རྒྱ་མིས་འཛམ་གླིང་འདིའི་ཐོག་ལ་བཙན་དབང་དང༌། གདུག་རྩུབ་ཆེ་ཤོས་བྱས་ཏེ་ང་རང་ཚོ་བོད་ཀྱི་ལོ་རྒྱུས་ནང་སྔར་བྱུང་མ་མྱོང་བའི་གནས་ཚུལ་ཐབས་སྐྱོ་པོ་དང་། དུས་ཚོད་ཐབས་སྡུག་པོ་དེ་ལྟ་བུ་ཞིག་བྱུང་བའི་ནང་བོད་མི་མང་པོ་དེ་ཙམ་བསད་པ་རེད། མང་པོ་ཞིག་མུག་ཤི་ཐེབས་ནས་ཤི་བ་རེད། བོད་ཀྱི་ལུང་པ་ཁ་ཤས་ནང་རང་ལོ་སུམ་ཅུ་བཞི་བཅུ་ཡན་ལོན་པའི་སྐྱེས་པ་ཧ་ལམ་མཐོང་རྒྱུ་མེད་པ་དེ་ལྟར་ཆགས་པ་དང༌། ༡༩༥༧/ ༥༨/ ༥༩ སྐབས་ལ་གཟུགས་པོ་དར་སྒང་ཡིན་པའི་སྐྱེས་པ་ཕལ་མོ་ཆེ་རྫོགས་པ་ལྟ་བུའི་གནས་ཚུལ་ཆགས་འདུག དེ་བཞིན་ས་ཁུལ་ཁ་ཤས་ནང་གྲོང་ཚོ་དང་གྲོང་ཚོ་མི་བརྒྱ་སྐོར་ཡོད་ས་ནས་ཧ་ལམ་མི་བཞི་བཅུ་ལྔ་བཅུ་འདས་གྲོངས་སོང་བའི་གནས་ཚུལ་བྱུང་འདུག རྒྱ་མིས་བཙན་དབང་གི་སྡུག་སྦྱོང་བཏང་སྟེ་ཤི་བ་དང་། ཡང་ལས་ཀ་ཛ་དྲག་འར་འདེད་ཀྱིས་བསྐུལ་བ། ཟས་བཅུད་མི་འདང་བས་འོར་ལྷུང་ནས་འདས་གྲོངས་ཕྱིན་པ་སྟོང་ཕྲག་དང་ཁྲི་ཕྲག་བྱུང་ཡོད།

ང༽ རིག་གསར་གྱི་གཏོར་བཤིག་དང་། བོད་མིའི་སྙིང་ནོར།

ལྷག་དོན་བོད་མིའི་སེམས་ནང་མི་བཟོད་པའི་གནས་ཚུལ་ཆེ་ཤོས་ཤིག་ནི་བོད་ནང་དུ་ནང་པ་སངས་རྒྱས་པའི་ཆོས་རྒྱ་ཆེན་པོ་དང༌། སྤུས་དག་པོ། ལོ་བརྒྱ་ཕྲག་ནས་བརྒྱ་ཕྲག་མང་པོའི་རིང་གནས་ཡོད་པ་དེ་དག་དང༌། བོད་ནང་ལ་དགོན་སྡེ་ཁག་དང༌། གཙུག་ལག་ཁང་མང་པོ་དེ་ལྟ་བུ་ཞིག་ཡོད་པ། དེ་བཞིན་སྐུ་གསུང་ཐུགས་རྟེན་གྱིས་མཚོན་པའི་ང་རང་ཚོ་བོད་མིའི་སྙིང་ནོར་རྩ་ཆེའི་གནའ་དངོས་མང་པོ་ཞིག་ཡོད་པ། བོད་རང་གི་ཐུན་མོང་མ་ཡིན་པའི་ལག་ཤེས་ཀྱི་ཐོག་ནས་བཟོས་པའི་རྟེན་མཆོད་ཆས་མི་ཐོག་ནས་མི་ཐོག་གསོག་འཇོག་བྱས་པ་མང་པོ་ཡོད་པ་དེ་དག་ཡོངས་རྫོགས་རིག་གནས་གསར་བརྗེ་དང༌། རིག་གནས་གསར་བརྗེ་མ་བྱུང་གོང་དེ་ཚོའི་ཡས་མས་ལ་གཏོར་བཤིག་བཏང་སྟེ། ད་ཆ་ལྷ་སའི་ཉེ་སྐོར་གཙོ་ཆེ་བའི་དགོན་པ་ཆེ་ཁག་གཅིག་གཉིས་ཀྱི་ཆ་ཤས་ཙམ་ལྷག་བསྡད་པ་ལས། དེ་མིན་བོད་ཆོལ་ཁ་གསུམ་གྱི་ཁོངས་སུ་གཏོགས་པའི་ས་ཁུལ་ཡོངས་རྫོགས་ལ་དེ་སྔ་རི་ཁྲོད་དང་། ལྷ་ཁང༌། དགོན་པ་ཡོད་པ་དེ་རྣམས་རྩ་མེད་ཤུལ་མེད་བཏང་བའི་གནས་ཚུལ་བྱུང་འདུག

དེ་ལྟ་བུའི་བྱེད་ལས་ཀྱི་རྐྱེན་པས་བོད་མིའི་སེམས་ནང་ཧ་ཅང་སྡུག་བསྔལ་དང༌། མི་དགའ་བ་ཆེན་པོ་ཞིག་བྱུང་བ་ཡིན་སྟབས། བོད་ནང་གི་མི་མང་གི་སེམས་ཤུགས་ཧ་ལས་པའི་བརྟན་པོ་ཞིག་དང༌། ཤུགས་ཆེན་པོ་ཞིག་ཡོད། རྒྱ་མིའི་ངོས་ནས་བཙན་དབང་དང༌། མནར་གཅོད་ཇི་ཙམ་བཏང་ནའང་བོད་མིའི་ངོས་ནས་རྒྱ་མིར་མི་དགའ་བའི་རྣམ་འགྱུར་སྡུག་ཏུ་ཕྱིན་པའི་གནས་ཚུལ་གྱིས་རྐྱེན་པས། བར་ལམ་ཕྱི་ལོ་ ༡༩༧༩ ཡས་མས་ནས་བོད་ནང་ལ་གང་ལ་གང་འཚམ་གྱི་སྲིད་བྱུས་ཕྲན་བུའི་གུ་ཡངས་སུ་ཕྱིན་ཡོད། བོད་ཕྱི་ནང་གཉེན་འཕྲད་འགྲོ་འོང་འབྲེལ་བའི་འགོ་ཚུགས་པའི་སྐབས་སུ་ང་ཚོ་འདིར་གཞན་ཡུལ་དུ་ཡོད་མཁན་ཚོ་ཉམས་དམའ་མི་དགོས་པར་གནས་ཡོད། རྒྱ་མིའི་ངོས་ནས་བོད་མི་བཙན་བྱོལ་བ་ཕར་ལོག་ཤོག་ཅེས་དངོས་ཤུགས་རྒྱུད་གསུམ་ནས་ཐབས་ཤེས་འབོད་སྐུལ་མང་པོ་བྱེད་ཀྱི་ཡོད་ཀྱང་། ང་ཚོ་འདིར་གཞན་ཡུལ་དུ་ཁུངས་མ་འཁྱོལ་བར་ཉིན་མ་གཅིག་གཉིས་ཡིན་རུང་ལོག་སྔ་ཕྱིར་གྱར་བ་ལྟ་བུ་མིན་པར་གནས་ཡོད།

རང་གི་ལུང་པར་རང་དབང་གཙང་མ་ཡོད་པ་ཞིག་དང༌། རང་གི་ལུང་པར་དངོས་འབྲེལ་འཕྲལ་ཡུན་གཉིས་དགེའི་ཡར་རྒྱས་ཕུན་སུམ་ཚོགས་པ་ཞིག་ཡོད་ན་ང་ཚོ་རང་གི་ལུང་པར་ལོས་ལོག རང་གི་ལུང་པར་ཕྱིར་ལོག་བྱ་རྒྱུར་སུས་ཀྱང་དགའ་པོ་བྱེད་ངེས་རེད། རང་དབང་གཏན་ནས་བྲལ་བའི་གནས་ཚུལ་འོག་ང་ཚོ་རང་གི་ལུང་པར་ལོག་སྔ་ཕྱི་བྱེད་པའི་རྒྱུ་མཚན་མེད་ལ། གཞན་ཡུལ་དུ་ང་ཚོ་ཧྲ་ཏག་ཏག་སྡོད་ཐུབ་པའི་སྤོབས་པ་དང༌། གདེང་འཁེལ་བའི་གནས་ཚུལ་ཆགས་ཡོད། ད་ལྟ་ཕན་ལོ་ ༢༤ རིང་འདས་པའི་ལོ་རྒྱུས་ཀྱི་གནས་ཚུལ་དེ་ལྟ་བུ་ཞིག་རེད།

ཅ༽ སྤྱི་བྱེའི་འགྱུར་འགྲོས་དང་། ཕུགས་རིང་གི་བསམ་བློ།

སྤྱིར་བཏང་འཛམ་བུ་གླིང་འདིའི་སྒང་ལ་བཙན་བྱོལ་བ་བོད་པ་གཅིག་པུ་མ་རེད། བཙན་བྱོལ་བ་འབུམ་ཕྲག་ས་ཡ་མང་པོ་ཡོད། ཡིན་ནའང་ང་ཚོ་བོད་པ་རྣམས་བཙན་བྱོལ་བ་འདྲ་འདྲའི་ནང་ནས་མི་འདྲ་ཙམ་དུ་གཞན་ཡུལ་དུ་ཧྲ་ཏག་ཏག་བྱས་ཏེ་བསྡད་ཐུབ་ཡོད། བོད་མི་བཙན་བྱོལ་བ་མང་ཚོགས་ཚང་མས་ད་ཕན་ཧུར་ཐག་བྱས་པར་བརྟེན་ཁྱེད་རང་ཚོ་ཚང་མར་ཐུགས་རྗེ་ཆེ་ཟེར་རྒྱུ་ཡིན། ད་དུང་ཡང་ཚང་མས་སེམས་ཤུགས་མ་ཆག་པ་བྱེད་དགོས།

ང་རང་ཚོ་བོད་སྤྱི་པའི་དོན་དག་ལ་རིམ་པས་བདེན་པའི་མཐའ་གསལ་ཡོང་གི་རེད། ལས་རྒྱུ་འབྲས་ལ་བསླུ་བ་མེད། འཛམ་གླིང་གི་གནས་ཚུལ་ལའང་འགྱུར་བ་འགྲོ་བཞིན་ཡོད་ལ། རྒྱ་ནག་ནང་དུ་ཡང་དེང་སང་དངོས་ཡོད་གནས་ཚུལ་དང་བསྟུན་ཏེ་བསམ་བློ་གསར་པ་དང༌། སྒྱུར་བཅོས་གསར་པ་མི་གཏོང་ཀ་མེད་ཀྱི་གནས་ཚུལ་ཆགས་ཡོང་གི་ཡོད། ང་དང་རྒྱ་ནག་གཞང་གི་དབར་ལ་དེང་སང་ཕན་ཚུན་འབྲེལ་བ་གསར་པ་ཆགས་ཏེ་བོད་ནང་ལྟ་སྐོར་སྔ་རྗེས་ཐེངས་གསུམ་ཙམ་ཕྱིན་པ་རེད། དེ་ལྟ་བུའི་ཐོག་ནས་རྒྱ་ནག་གཞུང་དང་ཕན་ཚུན་འབྲེལ་བ་བྱེད་ཀྱི་ཡོད་པས་ཁྱེད་རང་ཚོ་ཚང་མ་བློ་བདེ་པོ་གྱིས། འཕྲལ་འཕྲལ་གྲུབ་འབྲས་བཟང་པོ་ཐོན་རྒྱུ་དང༌། ང་ཚོ་སང་ཉིན་གནངས་ཉིན་བོད་དུ་ལོག་ཐུབ་པ་ཡོང་རྒྱུ་ཁག་པོ་རེད། ཡིན་ནའང་རིམ་པས་གནས་ཚུལ་ཇེ་བཟང་དུ་འགྲོ་གི་རེད་བསམ་པ་དྲན་གྱི་འདུག

ང་ཚོས་ལས་དོན་བརྟན་པོ་བྱེད་དགོས་པ་ལས་ཧ་རེ་ཧུ་རེ་བྱེད་རྒྱུའི་གནས་ཚུལ་མ་རེད། ང་རང་ཚོ་གཞན་ཡུལ་དུ་ད་ལྟ་གཞིས་ཆགས་ཀྱི་ལས་ཀ་བྱེད་བཞིན་པ་དང་། ད་དུང་ཡང་ཡར་རྒྱས་འགྲོ་ཐབས་ལ་ཚང་མས་འབད་བརྩོན་བྱེད་དགོས། བོད་ནང་གི་གནས་ཚུལ་གདེང་འཁེལ་བ་ཞིག་དང༌། རང་དབང་དངོས་འབྲེལ་འདོད་པ་ཚིམ་པ་དང༌། ཡག་པོ་ཞིག་ཆགས་པའི་ཉིན་མོ་དེར་ང་རང་ཚོ་གཞན་ཡུལ་དུ་ད་ལྟ་ཡར་རྒྱས་ཡོད་པ་རྣམས་ལ་སེམས་ཆགས་བྱེད་དགོས་པ་གང་ཡང་མེད། རྒྱ་གར་ཡུལ་པ་རྣམས་ང་ཚོར་དྲིན་ཆེན་པོ་ཡིན་པས། ང་ཚོའི་འཛུགས་སྐྲུན་རྣམས་ཡུལ་པ་སྤྱི་ལ་ཕན་པ་ཞིག་བྱས་ཏེ་ང་རང་ཚོ་རང་གི་ལུང་པར་ལོག་ཆོག་གི་རེད།

འདིར་ད་ལྟ་ཏི་ཛུར་ཆ་བཞག་ན། ད་ཕན་གཞིས་ཆགས་ཀྱི་གཞི་རྩ་གང་ལ་གང་འཚམ་ཚུགས་ཡོད་པ་དེའི་ཐོག་ད་དུང་ཡར་རྒྱས་གཏོང་ཐུབ་པའི་བསམ་བློ་གཏོང་དགོས། ད་ལྟ་ཕན་ལ་གཙོ་ཆེ་བ་ས་ཞིང་ལ་བརྟེན་ཡོད། ཕྱིན་ཆད་ས་ཞིང་གཅིག་པུར་སྔས་བཅོལ་བ་མ་ཡིན་པར་ཐབས་ཤེས་གསར་པ་གང་ཞིག་བྱེད་རྒྱུ་འདུག་གམ། ད་ལྟ་འདིར་ལག་ཤེས་བཟོ་གྲྭ་ཆུང་ཆུང་ཞིག་ཡོད་པ་དེ་ཡང་ཞིང་ལས་ཀྱི་ཞོར་དུ་བྱེད་ཀྱི་ཡོད་སྟབས་ཁག་པོ་ཡོད། འཕྲལ་སེལ་དཀའ་ངལ་བྱུང་ནའང་ཕུགས་རྒྱང་རིང་པོའི་ཆ་ནས་ཁེ་འབབ་ཅུང་ཆེ་ཙམ་ཡོང་རྒྱུའི་ཐབས་ཤེས་གང་ཞིག་བྱེད་རྒྱུ་འདུག་གམ། ཐོག་མར་གཞིས་ཆགས་ཚུགས་སྐབས་ལ་ས་ཆ་གང་ཡོད་པ་དེ་རང་ལས་བསྐྱར་དུ་ས་ཆ་རྒྱ་བསྐྱེད་ཐུབ་ཐབས་མེད་ཅིང་། མིའི་གྲངས་ཚད་ཇེ་འཕེལ་དུ་འགྲོ་གི་ཡོད་སྟབས་དེ་རྩིས་ང་ཚོས་བསམ་བློ་གསར་པ་གཏོང་དགོས་པ་དང༌། འབད་བརྩོན་བྱེད་དགོས།

ས་ཆའི་ཕྱོགས་ནས་མ་ཡིན་པར་དེ་མིན་གྱི་ལག་ཤེས་ཙག་ཙིག་བྱེད་རྒྱུ་དང་། དེ་མིན་ཉེ་སྐོར་རྒྱ་གར་གྱི་གྲོང་དང༌། གྲོང་ཁྱེར་དེ་དག་གི་ནང་དུ་ལས་ཀ་བྱས་ཏེ་ཁེ་འབབ་ཕྲན་བུ་ཡོང་ཐབས། གཞི་རིམ་གྱི་སློབ་སྦྱོང་ཐོན་པ་ཚོས་ལས་ཁུངས་ཡས་མས་དང༌། རྒྱ་གར་གྱི་བཟོ་གྲྭ་ཡས་མས་དེ་ལྟ་བུའི་ནང་ལས་ཀ་ཐབས་ཤེས་བྱེད་རྒྱུ་ཡོད་མེད་ང་ཚོས་བསམ་བློ་གཏོང་དགོས། གང་ལྟར་ཡང་སྙིང་དཔལ་འབྱོར་གྱི་ཐོག་ལ་ད་དུང་ཡར་རྒྱས་ཡོང་ཆེད་ཐབས་ཤེས་གསར་པ་དང༌། བསམ་བློ་གསར་པ་བཏང་སྟེ་འབད་རྩོལ་བྱེད་དགོས་ཀྱི་འདུག

ཆ༽ གཙང་སྦྲ་འཕྲོད་བསྟེན་དང་། བོད་ཕྲུག་གི་ཤེས་ཡོན།

དེ་ནས་འཕྲོད་བསྟེན་གྱི་ཐད་ལ་འདིར་དཀའ་ངལ་ཡོད་ལ། ནད་རིགས་ལ་སྔོན་འགོག་བྱེད་རྒྱུ་གལ་གནད་ཆེན་པོ་རེད། ལྷག་དོན་ཉི་མ་གཅིག་གཉིས་ནང་རུལ་སུངས་ཕྱིན་པའི་ལྟོ་ཆས་རྙིང་པ་ཟ་བ་དང༌། དེ་བཞིན་ཆུ་མ་སྐོལ་བར་གྲང་མོ་འཐུང་ཐལ་བྱེད་མི་རུང༌། ནམ་རྒྱུན་ནས་ཁྱིམ་ཚང་སོ་སོའི་ནང་འཕྲོད་བསྟེན་ཐད་ལ་དོ་སྣང་བྱས་ཏེ་ན་ཚ་སྔོན་འགོག་བྱེད་ཐུབ་པ་བྱུང་ན་འགྲོ་སོང་དམིགས་བསལ་འཕར་མ་གཏོང་མི་དགོས་པའི་ཐོག་སོ་སོའི་ལུས་པོ་བདེ་ཐང་ཡོང་གི་རེད། སྔོན་འགོག་བྱེད་པའི་ཐབས་ཤེས་ཡག་པོ་མ་བྱས་པ་དང༌། གཟབ་གཟབ་མ་བྱས་ཚེ་ན་ཚ་བྱུང་རྗེས་ནད་པ་རང་ཉིད་ཀྱི་ལུས་ལ་ན་ཚ་མྱོང་དགོས་པ་སྨོས་ཅི། འགྲོ་སོང་གི་ཐོག་ལ་དཀའ་ངལ་དང་། ཁྱིམ་ཚང་གི་ནང་མི་ཚང་མའི་ཐོག་ལའང་བརྡབ་གསིག་ཡོང་རྒྱུར་རྒྱུན་གཏན་ནས་འཕྲོད་བསྟེན་ཐད་གཟབ་གཟབ་བྱེད་དགོས།

ང་རང་ཚོ་བོད་ས་བསིལ་ས་ནས་ཡོང་མཁན་ཚོས་ནམ་རྒྱུན་གྱི་ལྟོ་ཆས་ཟ་སྟངས་དང༌། འཕྲོད་བསྟེན་བྱེད་སྟངས་དེ་དག་ཚ་བའི་ལུང་པའི་ནང་འཕྲོད་ཀྱི་མེད་པའི་སྐོར་སྔར་ནས་དྲིལ་བསྒྲགས་སློབ་གསོ་རིམ་པར་བྱས་ཡོད། དེ་རིང་ངོས་ནས་འདིར་བསྐྱར་ནན་ཡང་ནན་དམིགས་བསལ་བརྗོད་དགོས་པ་མི་འདུག་རུང་ཞོར་འཕྲོས་སུ་བཤད་པ་རེད། འཕྲོད་བསྟེན་གྱི་ཐད་དུས་རྒྱུན་གཏན་ནས་གཟབ་གཟབ་བྱེད་དགོས། མ་གཞི་ལོ་རེ་ནས་ལོ་རེ་ཕྲན་བུའི་ས་ཆུ་གོམས་པའི་ཚོད་ཀྱིས་དྲག་ཏུ་འགྲོ་གི་རེད། ང་རང་ཚོའི་འཕྲོད་བསྟེན་ལས་ཁུངས་གསར་དུ་བཙུགས་ཡོད་པ་དེ་ནས་བོད་མིའི་གཞིས་ཆགས་ཡོངས་རྫོགས་ལ་འཕྲོད་བསྟེན་ཡར་རྒྱས་གཏོང་ཕྱིར་ཐབས་ཤེས་བྱེད་ཀྱི་ཡོད། དེར་བརྟེན་རིམ་བཞིན་དྲག་ཏུ་འགྲོ་གི་རེད། མཐུན་རྐྱེན་ཡང་དྲག་ཏུ་འགྲོ་གི་རེད།

དེ་ནས་གཙོ་ཆེ་ཤོས་ཤིག་དེང་དུས་ཀྱི་ཤེས་ཡོན་སློབ་སྦྱོང་བྱེད་རྒྱུ་འདི་རེད། ད་ལྟ་སློབ་གྲྭའི་མཐུན་རྐྱེན་འཛོམས་པོ་མེད་ནའང་གང་ལ་གང་འཚམ་ཞིག་ཡོད། དེ་ལྟའི་གོ་སྐབས་ཡོད་པའི་ཐོག་ལ་ཕྲུ་གུ་ཚོའི་ངོས་ནས་སློབ་སྦྱོང་ཧུར་ཐག་བྱེད་དགོས་པ་དང༌། ཕ་མ་ཚོའི་ཐོག་ནས་ཀྱང་ཕྲུ་གུའི་སློབ་སྦྱོང་ཐོག་ལ་ཁུར་བླངས་ཏེ་སྐུལ་ལྕག་བྱེད་རྒྱུ་གལ་ཆེན་པོ་རེད། ང་ཚོ་བོད་ནས་ཡོང་མཁན་ཕ་མ་རྒན་རྒོན་དེ་སྔ་སློབ་སྦྱོང་གང་ཡང་བྱེད་མྱོང་མེད་མཁན་ཚོས། སོ་སོ་རང་ཉིད་ཡི་གེ་འབྲི་ཀློག་མི་ཤེས་པའི་ཞོར་དུ་ཕྲུ་གུ་ཡང་ཡི་གེ་མི་ཤེས་པར་ལུས་ན་ཡག་པོ་གཏན་ནས་མེད།

དེ་སྔ་འདས་པའི་ལོ་རྒྱུས་ནང་བོད་པ་ཚོའི་ཤེས་ཡོན་ཐད་ལ་འཐུས་ཤོར་ཕྱིན་ཡོད། ཡག་པོ་མ་རེད། གྱོང་ཆེན་པོ་ཕོག་ཡོད། ཡིན་ནའང་ཚར་བ་རེད། མ་འོངས་པར་ང་ཚོས་སློབ་སྦྱོང་ཐད་འཐུས་ཤོར་དུ་མི་འགྲོ་བ་བྱེད་དགོས་ཀྱི་འདུག རྒྱ་གར་དབུས་གཞུང་གི་རོགས་རམ་ཐོག་ནས་སློབ་གྲྭ་ཁ་ཤས་བཙུགས་ཡོད་པ་འདིའི་གོ་སྐབས་ང་ཚོས་འཕྲོ་བརླག་ཏུ་མ་བཏང་བར་སློབ་སྦྱོང་ཉིན་རེ་ཚིག་གཅིག་ལས་མ་བྱུང་ཡང་འཛིན་ཐུབ་པ་ཞིག་དང༌། ཡོན་ཏན་འཇགས་ཐབས་བྱ་རྒྱུ་ཤིན་ཏུ་གལ་ཆེན་པོ་རེད། ཕྲུ་གུ་ཚོའི་ངོས་ནས་གཟབ་གཟབ་བྱེད་དགོས། ཕ་མ་ཚོའི་ངོས་ནས་ཀྱང་དོ་ཁུར་བླངས་ཏེ་གཟབ་གཟབ་བྱེད་དགོས།

ཇ༽ བསྟན་པ་འཛིན་སྤེལ་དང་། ཆོས་བྱེད་ཚད་ལོངས།

དེ་ནས་ང་རང་ཚོའི་གཞིས་ཆགས་ཆུང་ཆུང་འདིའི་ནང་དགོན་པ་ཁག་གསུམ་ཡོད། གཞི་རྩ་ང་རང་ཚོས་ཆོས་ལ་དད་པའི་ཐོག་ནས་དགོན་པ་བཞེངས་པ་ཡག་པོ་རེད། དགོན་པའི་བླ་མ་གྲྭ་པ་ཚོས་སོ་སོའི་ཆོ་ག་ཕྱག་ལེན་གང་ཞིག་ཡོད་པ་དེ་རྣམས་སྤུས་དག་པོ་ཞིག་དང༌། སྦྱོར་དངོས་རྗེས་གཙང་ཡག་པོ་ཞིག་བྱེད་རྒྱུ་དེ་གལ་ཆེན་པོ་རེད། ཁ་སང་ཞལ་འདོན་གནང་སྟངས་དེ་དག་ཡག་ཐག་ཆོད་འདུག ད་དུང་ཡང་ཡར་རྒྱས་འགྲོ་ཐུབ་པ་ཞིག་དང༌། གཙོ་ཆེ་འདོན་ཁ་ཁྲལ་གྱི་ཐོག་དོན་དག་བསམ་བློ་གཏོང་ཐུབ་པ་ཞིག་དགོས་ཀྱི་འདུག ཁ་ནས་འདོན་པ་སྐྱོར་གྱི་ཡོད་ནའང་སྐད་རིགས་གཞན་དག་ཅིག་སྐྱོར་གྱི་ཡོད་པ་ལྟ་བུ་ལས། དེའི་དོན་དག་སོ་སོའི་བློ་ལ་ཤར་མི་ཐུབ་པ་བྱུང་ན་ཡག་པོ་མེད། ཚིག་ཁ་ནས་འདོན་པ་དང་ཆབས་ཅིག་ཚིག་དོན་བློ་ངོར་རྟོགས་ཐུབ་པ་ཞིག་ངེས་པར་དུ་དགོས་པ་རེད། ང་རང་ཚོའི་དགོན་པ་རྣམས་ཀྱི་མཐུན་རྐྱེན་ཉག་ཕྲའི་འོག་ནས་གསར་བཞེངས་ཐུབ་པ་ཡག་པོ་རེད། ཡིན་ནའང་དེ་ལས་ཀྱང་གལ་ཆེ་བ་ཞིག་གང་ཞིག་ཡོད་དམ་ཟེར་ན། དགོན་པའི་ནང་དུ་བཞུགས་མཁན་གྱི་བླ་གྲྭ་རྣམ་པ་ཚོས་སངས་རྒྱས་ཀྱི་བསྟན་པ་འཛིན་མཁན་མིང་དོན་མཚུངས་པ་བྱེད་རྒྱུ་འདི་ཤིན་ཏུ་གལ་ཆེན་པོ་རེད།

དེ་སྔ་བོད་དུ་ཡིན་ན་དགོན་པ་མང་པོ་ཡོད། ཡིན་ནའང་ངོ་ཐོག་བསྟན་པ་འཛིན་སྐྱོང་སྤེལ་གསུམ་བྱེད་ཐུབ་མཁན་སྤུས་དག་པོ་ཞིག་ཚང་མར་མེད། རིགས་ཁ་ཤས་ནས་རྟགས་ཆ་ལུགས་བརྗེས་པ་ཙམ་ལས། ལུང་དང་རྟོགས་པའི་བསྟན་པ་གཉིས་པོ་དེ་བཤད་པ་དང་སྒྲུབ་པ་གཉིས་ཀྱི་ཐོག་ནས་འཛིན་སྐྱོང་བྱེད་ཐུབ་མཁན་གྱི་ཚད་དང༌མཚན་ཉིད་ལོངས་པ་དཀོན་པོ་རེད། དེ་སྔ་བོད་དུ་འདས་པའི་ལོ་རྒྱུས་ནང་བྱུང་བའི་ཉམས་མྱོང་རྣམས་ཚུར་བླངས་ཏེ་ད་ཆ་ང་ཚོ་གཞན་ཡུལ་དུ་ཡོད་པའི་སྐབས་སུ་གཟབ་གཟབ་བྱས་ཏེ་སྐྱོན་ཆ་དེ་དག་མ་འགོས་པ་བྱེད་རྒྱུ་གལ་ཆེན་པོ་འདུག ང་རང་ཚོའི་གཞིས་ཆགས་ཆེ་ཁག་ཚོའི་ནང་གི་དགོན་པའི་ཐོག་ལ་སྔ་རྗེས་གོ་བསྡུར་དང་སྐད་ཆ་ཡོང་གི་ཡོད། དགོན་པ་ཡོད་པ་སྤུས་དག་པོ་བྱེད་དགོས་ཞེས་རྟག་པར་འབོད་སྐུལ་བྱེད་ཀྱི་ཡོད། ས་དགེ་བཀའ་རྙིང་རིས་སུ་མ་ཆད་པ་དང༌། མདོར་ན་བོན་དང་བཅས་པས་རང་རང་གི་བཞེད་སྲོལ་མི་ཉམས་གོང་འཕེལ་སྤུས་དག་བྱེད་རྒྱུ་གལ་ཆེན་པོ་རེད། གཞིས་སྒར་འདི་ནང་ཡོད་པའི་ཁྱེད་རང་ཚོ་ཆོས་བྱེད་བླ་གྲྭ་རྣམ་པ་ཚོ་ད་ལྟ་མི་དམན་ཙམ་ཡོད་བཟོ་འདུག ད་དུང་ཡང་ཧུར་ཐག་གནང་རོགས་གནང༌།

དེང་སང་སངས་རྒྱས་ཀྱི་བསྟན་པ་ཉག་ཕྲ་པོ་ཡོད་ནའང༌། ང་ཚོའི་ཆོས་ཀྱི་ངོས་ནས་ཀོ་ཐག་གློད་ཀྱི་མ་རེད། དངོས་གནས་ཧ་ཅང་སྤུས་དག་པོ་ཡོད། ཀོ་ཐག་སུས་གློད་ཀྱི་རེད་དམ་ཟེར་ན། ཆོས་བྱེད་མཁན་མི་སྤུས་དག་པོ་མ་བྱུང་ཚེ་མིའི་ངོས་ནས་བསྟན་པ་ཀོ་ཐག་གློད་ཀྱི་ཡོད། ང་རང་ཐེ་བའི་ཚང་མས་གང་ཡོང་ཅི་ཡོང་གི་གཟབ་གཟབ་བྱས་ཏེ་སངས་རྒྱས་ཀྱི་བསྟན་པ་ཁ་ནས་བཤད་པ་བཞིན་ལག་ལེན་ལ་བསྟར་ཏེ་ཆོས་ཀྱི་ནུས་པ་འདོན་ཐུབ་པ་ཞིག་བྱེད་དགོས། འདི་ག་གཞིས་སྒར་ནང་དུ་ཡོད་པའི་ཆོས་བྱེད་བླ་གྲྭ་དགེ་འདུན་རྣམ་པ་ཚོས་ཧུར་ཐག་འབད་ཐག་གནང་རོགས་ཞུ་རྒྱུ་ཡིན།

ཉ༽ མཉམ་འབྲེལ་ཚགས་ཚུད་དང་། མཐུན་ལམ་རོགས་ཕན།

དེ་བཞིན་འདི་གའི་གཞིས་ཆགས་ནང་དུ་ལས་ཀ་བྱེད་མཁན་གྱི་འགོ་འཛིན་དང༌། མཉམ་འབྲེལ་གྱི་ལས་ཀ་བྱེད་མཁན། མདོར་ན་ཁེར་རྐྱང་གི་ལས་ཀ་བྱེད་མཁན། སློབ་གྲྭའི་ལས་ཀ་བྱེད་མཁན་ཁྱེད་རང་ཚོ་ཚང་མས་ང་རང་ཚོའི་གཞིས་ཆགས་ནང་དུ་མཐུན་རྐྱེན་མ་འཛོམས་པའི་དཀའ་ངལ་ཡོད་སའི་ཐོག་ཏུ་དམིགས་བསལ་གྱི་ལས་འགན་འཁྱེར་ཏེ་ལས་དོན་གྲུབ་འབྲས་ཐོན་ཐུབ་པ་བྱུང་ན་དངོས་གནས་དྲང་གནས་ཀྱི་གཟི་བརྗིད་རེད། ཆོས་ཀྱི་ཐོག་ནས་ཡིན་ནའང་ཕན་ཡོན་ཆེན་པོ་ཡོང་གི་རེད། འཇིག་རྟེན་གྱི་འགྲོ་སྟངས་ལ་ཆ་བཞག་ནའང་གཟི་བརྗིད་ལྡན་པ་ཆགས་ཀྱི་རེད། དེར་བརྟེན་ཚང་མས་ད་ཕན་ཧུར་ཐག་བྱས་འདུག་ལ། ད་དུང་ཡང་ཧུར་ཐག་བྱེད་རོགས་ཞེས་ཟེར་རྒྱུ་ཡིན།

འདིར་མཉམ་འབྲེལ་གྱི་སྒྲིག་འཛུགས་ཤིག་ཡོད་པ་འདི་དེ་ཙམ་གྱི་ཡར་རྒྱས་འགྲོ་གི་མེད་པའི་བཟོ་འདུག སྤྱིར་བཏང་བོད་མི་བཙན་བྱོལ་བའི་གཞིས་ཆགས་ཁག་ཚང་མའི་ནང་དུ་མཉམ་འབྲེལ་ཚགས་ཚུད་པོ་ཞིག་དང༌། ཡག་པོ་ཞིག་བྱུང་ན་གཞིས་སྒར་གྱི་སྤྱི་ཡོངས་ལ་དཀའ་ངལ་འཕྲད་སྐབས་མཉམ་འབྲེལ་ཐོག་ནས་ལྟ་རྟོག་བྱས་ཏེ་ཕན་ཐོགས་ཆེན་པོ་ཡོང་གི་འདུག མཉམ་འབྲེལ་ཚགས་ཚུད་དུ་འགྲོ་བ་དང༌། མཉམ་འབྲེལ་གྱི་ཐོག་ལ་ཡར་རྒྱས་གཏོང་ཐུབ་པའི་འབད་བརྩོན་བྱེད་དགོས་ལ། སེམས་ཁུར་བླང་དགོས། འདི་གནད་འགག་ཆེན་པོ་འདུག

རྩ་བའི་གཞིས་སྒར་ནང་གི་ལས་ཀ་བྱེད་མཁན་ང་རང་ཚོ་བོད་མི་ཚང་མ་རང་གི་ལུང་པ་བྲལ་ནས་གཞན་ཡུལ་དུ་བཙན་བྱོལ་ལ་གྱར་ཡོད་སྟབས། ང་རང་ཚོ་གཅིག་གིས་གཅིག་ལ་འཆམ་པོ་དང་མཐུན་པོ། ཕན་ཚུན་མཛའ་མཐུན་གྱི་རོགས་རམ་བྱེད་དགོས་པ་ལས་ཐུབ་ཚོད་ཤོད་རེས་བྱ་རྒྱུ་མེད། དེ་བཞིན་དོན་མེད་ཆོལ་ཁ་དང༌ཆོས་ལུགས་ཀྱི་འཐེན་འཁྱེར་རྩ་བ་ནས་བྱེད་རྒྱུ་མེད། དེ་བཞི་ཆོལ་ཁ་དང༌ཆོས་ལུགས་ཀྱི་ཐོག་ལ་དབྱེ་བ་འབྱེད་ཀྱི་ཡོད་ཚུལ་གྱི་སྐད་ཆ་གཞིས་སྒར་ནང་འཆལ་གཏམ་ཡོང་སྲིད་ལ་ཡོང་མདོག་ཀྱང་ཁ་པོ་རེད། དེ་ལྟར་ཡོང་གི་འདུག་ན་འདི་དཀྲོག་གཏམ་རེད། ཁུངས་ལུང་མེད་པའི་སྐད་ཆ་རེད། ངས་འདིར་གསལ་པོ་བྱས་ནས་བཤད་ཆོག་གི་རེད།

གང་ལྟར་བཙན་བྱོལ་གཞུང་གི་སྤྱིའི་སྲིད་བྱུས་སམ། འགྲོ་སྟངས་ཀྱི་ཐོག་ནས་དངོས་གནས་ཆོལ་ཁའི་འཐེན་འཁྱེར་མེད་པར་ང་རང་ཚོ་བོད་རིགས་ཡོངས་སུ་རྫོགས་པ་ཚང་མ་གཅིག་གྱུར་གྱི་ཐོག་ནས་འགྲོ་གི་ཡོད་པ་ལས་དབྱེ་བ་འབྱེད་ཀྱི་མེད། ཆོས་ལུགས་ཀྱི་ཐོག་ནས་ཆ་བཞག་ནའང་དེ་བཞིན་ཡིན་ལ། མདོར་ན་བོན་དང་བཅས་པ། དེ་མིན་བོད་རིགས་ཀྱི་ནང་དུ་ཡོད་པའི་ཁ་ཆེ་དང་ཡེ་ཤུ་གང་ཞིག་ཡིན་ནའང་རུང༌། དེ་ལས་ལྷག་པ་བོད་མི་གུང་བྲན་ཞིག་ཡིན་ནའང་རུང༌། ང་ཚོ་བོད་མི་གཅིག་གྱུར་གྱི་ཐོག་ལ་སྡོད་ཀྱི་ཡོད་པ་ལས། དེ་ལ་དབྱེ་འབྱེད་སུ་ཞིག་གིས་གཏོང་མཁན་མེད། ང་རང་ཚོ་ཆོས་ལུགས་དང༌། ཆོལ་ཁའི་ཐོག་ལ་འཐེན་འཁྱེར་མ་ཡོང་བ་ཚང་མས་བསམ་བློ་གཏོང་དགོས། འདི་ཡན་ཆད་ད་རེས་ང་འདིར་གཞིས་སྒར་དུ་སླེབས་ནས་སྤྱིར་བཏང་གི་གནས་ཚུལ་འགྲེལ་བཤད་རྒྱག་རྒྱུ་དང༌། ཁྱེད་རང་ཚོར་གསལ་བཤད་བྱེད་རྒྱུ་དེ་ལྟ་བུ་ཞིག་ཡིན།

ཏ༽ ཆོས་ཁས་ལེན་མིན་དང་། ཕུན་ཚོགས་སྡེ་བཞི།

འཛམ་བུ་གླིང་འདིའི་སྒང་ལ་སྤྱིར་མི་མང་པོ་ཞིག་གིས་ཆོས་ལ་དད་པ་བྱེད་ཀྱི་ཡོད། ཡིན་ནའང་མི་མང་པོ་ཞིག་གིས་ཆོས་ལ་དད་པ་མི་བྱེད་ལ། ཆོས་ཟེར་བ་འདི་ཡག་པོ་མིན་ཁར་ཆོས་ཟེར་བ་འདི་དུག་ལྟ་བུ་རེད་ཅེས་བརྗོད་མཁན་གྱི་རིགས་ཤིག་ཡོང་གི་ཡོད། རིགས་གཅིག་གིས་ཆོས་ལ་ལེགས་ཉེས་གཉིས་ཀའི་འདུ་ཤེས་མེད་པར་སྡོད་ཀྱི་ཡོད། གང་ལྟར་འཛམ་བུ་གླིང་འདིའི་སྒང་ལ་ཆོས་ཡོད་མཁན་ཞིག་དང༌། ཆོས་ལ་ཆེད་མངགས་སྐྱོན་འདོགས་མཁན་ཞིག ཡང་ཆོས་ལ་བཏང་སྙོམས་སུ་འཇོག་མཁན་ཞིག་བཅས་རིགས་གསུམ་ཡོད། དེ་གསུམ་ག་བདེ་བ་འདོད་པ་དང༌། སྡུག་བསྔལ་མི་འདོད་པ་ང་རང་ཚོ་དང་སྒོ་ཀུན་ནས་མཚུངས་པ་རེད། རང་རང་སོ་སོའི་བདེ་བ་སྒྲུབ་པའི་ཐབས་ཤེས་དང༌། སྡུག་བསྔལ་སེལ་བའི་ཐབས་ཤེས་བྱེད་སྟངས་ཐད་ལ་སོ་སོའི་ཡིད་ཆེས་དང༌། བསམ་བློ་གཏོང་སྟངས་མི་འདྲ་བ་ཆགས་ནས་སྡོད་ཀྱི་ཡོད།

དེའི་ནང་ནས་ང་རང་ཚོ་ཆོས་ཡོད་མཁན་དེས་ཆོས་བྱེད་དགོས། ཚེ་བློས་གཏོང་དགོས། མི་ཚེ་གཅིག་གི་དོན་དག་བརྗེད་དགོས་ཅེས་བརྗོད་ཀྱི་མེད། ནང་པ་སངས་རྒྱས་པའི་ཆོས་ཀྱི་ནང་དུ་ཕུན་ཚོགས་སྡེ་བཞི་ཞེས་གསུངས་ཡོད། ང་རང་ཚོ་འགྲོ་བ་མིའི་རིགས་གཙོ་བོར་གྱུར་པའི་སེམས་ཅན་ཐམས་ཅད་ལ་གནས་སྐབས་མངོན་མཐོའི་བདེ་སྐྱིད་དང༌། མཐར་ཐུག་ཐར་པའི་ལམ་ལ་བགྲོད་དགོས་པ་འདི་ཡིན་པ་རེད། དེ་ལྟ་བུའི་གནས་སྐབས་ཀྱི་མངོན་མཐོའི་འདོད་ཡོན་ཕུན་སུམ་ཚོགས་པའི་བདེ་སྐྱིད་ཅིག་དང༌། མཐར་ཐུག་ཐར་པའི་བདེ་སྐྱིད་གཉིས་པོ་འདི་སྒྲུབ་པའི་ཐབས་ཤེས་ལ་ཆོས་དང༌། ནོར་གཉིས་བཤད་པ་རེད། ནང་པ་སངས་རྒྱས་པའི་ཆོས་ཀྱི་ཐོག་ནས་ཕུན་ཚོགས་སྡེ་བཞི་ཞེས་བཤད་ཡོང་དུས་གནས་སྐབས་མིའི་མི་ཚེའི་རིང་དཔལ་འབྱོར་ལོངས་སྤྱོད་གང་ཅིའི་ཐོག་ནས་གྲ་འགྲིགས་ཕུན་སུམ་ཚོགས་པའི་མི་ཚེ་སྐྱེལ་རྒྱུ་ཡོད་པ་ཞིག་དང༌། མཐར་ཐུག་ཐར་པའི་གོ་འཕང་སྒྲུབ་པའི་འགྲོ་སྟངས་དང༌། དམིགས་ཡུལ་འདི་གཉིས་ཆགས་ཡོད།

ནང་པ་སངས་རྒྱས་པའི་ཆོས་པ་ཞིག་གི་ངོས་ནས་མི་ཚེ་འདིའི་རིང་ལ་ལྟོ་གོས་ཀྱི་ལས་དོན་ཚགས་ཚུད་པོ་ཞིག་དང༌། ཡར་རྒྱས་འགྲོ་ཐུབ་པ་བྱེད་དགོས། དེ་ཡང༌། གཞན་ལ་འཚེ་བ་དང༌། གནོད་འཚེའི་རང་བཞིན་མ་འདྲེས་པ་ཞིག་དགོས། འཛུགས་སྐྲུན་བྱས་པ་དང་ཆབས་ཅིག་ཚེ་འདི་འབའ་ཞིག་ལས་བསམ་བློ་མ་འཁོར་བ་མ་ཡིན་པར་ཕྱི་མའི་དོན་དག་དེ་ཡང་མ་བརྗེད་པ་བྱས་ཏེ་གང་ལྟར་འདི་ཕྱི་གཉིས་ཡོད་གཅིག་གི་ཐོག་ནས་མི་ཚེ་སྐྱེལ་དགོས་ཀྱི་ཡོད། དེ་ནང་པ་སངས་རྒྱས་པའི་ཆོས་པ་ཞིག་གི་མི་ཚེའི་འགྲོ་སྟངས་རེད། འཕྲལ་དང་ཕུགས་བྱས་ན་ཕུགས་གལ་ཆེ་བ་ཡིན་སྟབས་ཐར་པའི་གོ་འཕང་སྒྲུབ་རྒྱུ་འདི་གལ་ཆེན་པོ་རེད།

ཐ༽ བསྒྲུབ་བྱའི་བདེ་བ་དང་། སེལ་རྒྱུའི་སྡུག་བསྔལ།

ཐར་པའི་གོ་འཕང་སྒྲུབ་ཐབས་སུ་དཀོན་མཆོག་གསུམ་ལ་སྐྱབས་སུ་འགྲོ་བའི་ཐོག་ནས་ལས་འབྲས་ལ་ལག་ལེན་བཀལ་ཏེ་ཐོག་མར་བློ་ཉོན་མོངས་པའི་གཞན་དབང་དུ་སོང་བའི་དབང་གིས་བྱུང་བའི་ལུས་ངག་གི་ཉེས་སྤྱོད་སྡོམ་པ་དེ་རིམ་པ་དང་པོ་ཡིན། ལུས་ངག་གི་ཉེས་སྤྱོད་སྡོམ་པ་ཙམ་གྱིས་མི་ཆོག་པར་ལུས་ངག་གི་ཉེས་སྤྱོད་གང་ལ་བརྟེན་ནས་བྱུང་བའི་རྩ་བའི་རྒྱུ་སེམས་མ་དུལ་བར་ཐུག་པར་བརྟེན་སེམས་རྒྱུད་མ་རུང་བ་བྱེད་པའི་ཉོན་མོངས་འདོད་ཆགས་དང༌། ཁོང་ཁྲོ། ང་རྒྱལ་དང༌། ཕྲག་དོག་དེ་དག་ང་རང་ཚོའི་སེམས་རྒྱུད་ལ་ཡོད་པ་རྣམས་མེད་པ་བཟོ་དགོས། ཉོན་མོངས་མེད་པའི་སེམས་རྒྱུད་གཙང་མ་བཟོས་པའི་ཐོག་ནས་ཐར་པའི་གོ་འཕང་སྒྲུབ་དགོས། དེ་ལྟར་ན་ལམ་བསླབ་པ་གསུམ་གྱི་ཉམས་ལེན་བྱེད་དགོས་པ་རེད།

དེ་ཡང་མདོར་བསྡུས་ན་ང་རང་ཚོའི་བསྒྲུབ་བྱ་བདེ་བ་དང༌། སེལ་བྱ་སྡུག་བསྔལ་གཉིས། དེ་ལ་ཡང་རྒྱུ་གཉིས་ཡོད་པས་འཕགས་པའི་བདེན་པ་བཞི་བཤད་པ་རེད། དེ་ཡང་སྡུག་བསྔལ་འགྲུབ་པའི་རྒྱུ་ཀུན་འབྱུང་བདེན་པ་དང༌། གཏན་དུ་བདེ་བ་ཐར་པའི་བདེ་བ་སྒྲུབ་པར་བྱེད་པའི་རྒྱུ་ལམ་གྱི་བདེན་པ་ཞེས་བཤད་པ་རེད། ཆོས་དཀོན་མཆོག་ངོ་མ་འདི་ཐར་པའི་ལམ་གྱི་བདེན་པ་ཟེར་བ་འདི་ཡིན་པ་རེད། དེ་ལྟ་བུའི་ཆོས་དཀོན་མཆོག་ངོ་མ་ཐར་པའི་ལམ་གྱི་བདེན་པ་རང་རྒྱུད་ལ་སྐྱེས་པ་དེ་ཡི་སྔོན་ལ་བསླབ་པ་གསུམ་གྱི་ཉམས་ལེན་བྱེད་དགོས། དེའི་རྩ་བ་མི་དགེ་བཅུ་སྤོང་གི་ཚུལ་ཁྲིམས་ལ་བླང་དོར་བྱེད་དགོས། དེའི་རྩ་བར་ལས་རྒྱུ་འབྲས་ཀྱི་རྣམ་གཞག་ཤེས་དགོས་ལ། ལས་རྒྱུ་འབྲས་ཤེས་པའི་སྒོ་ནས་མཆོག་གསུམ་ལ་སྐྱབས་སུ་འགྲོ་བའི་སྐྱབས་འགྲོ་དང་བཅས་ཏེ་ལས་རྒྱུ་འབྲས་ལག་ལེན་བསྟར་དགོས།

དེ་ལྟ་བུའི་ཚུལ་གྱིས་སངས་རྒྱས་དཀོན་མཆོག་དང་། ཆོས་དཀོན་མཆོག དགེ་འདུན་དཀོན་མཆོག་ལ་སྐྱབས་སུ་འགྲོ་བའི་ཐོག་ནས་ཐར་པའི་བདེན་པ་བཞི་ལས་བརྩམས་པའི་ལམ་བསླབ་པ་གསུམ་གྱིས་བསྡུས་པའི་ཆོས་ཉམས་ལེན་བྱས་ཏེ་ཐར་པའི་གོ་འཕང་སྒྲུབ་དགོས། དེ་ལྟའི་ཐར་པ་དེ་ལ་ཡང་ཉོན་མོངས་པའི་སྒྲིབ་པ་ཙམ་ཟད་པའི་ཐར་པ་ཞིག་དང༌། ཉོན་མོངས་པའི་སྒྲིབ་པ་ཙམ་དུ་མ་ཟད། ཤེས་བྱའི་སྒྲིབ་པ་ཡང་ཟད་པའི་ཐར་པའམ། ཡང་སྙིང་སངས་རྒྱས་ཀྱི་གོ་འཕང་ཞེས་གཉིས་བཤད་པ་རེད།

ད༽ བྱམས་སེམས་ཀྱི་ཉམས་ལེན་དང་། ནང་ཆོས་ལ་སློབ་སྦྱོང་།

སངས་རྒྱས་ཀྱི་གོ་འཕང་སྒྲུབ་པའི་ཐབས་ལ་བསམ་པ་བཟང་པོ་བྱང་ཆུབ་ཀྱི་སེམས་ཟེར་བ་འདི་དགོས་པ་ཡིན། ཐེག་པ་ཆེ་ཆུང་གཉིས་ཀྱི་ཁྱད་པར་འབྱེད་ཆོས་ནི་བྱང་ཆུབ་ཀྱི་སེམས་གཞི་ལ་བཞག་པའི་སྟེང་ནས་ཕར་ཕྱིན་དྲུག་གི་ཉམས་ལེན་ལ་བརྩོན་པའི་སྒོ་ནས་ངེས་ལེགས་མཐར་ཐུག་སངས་རྒྱས་ཀྱི་གོ་འཕང་སྒྲུབ་ཐབས་གསུངས་པ་རེད། ང་རང་ཚོའི་བོད་གངས་ཅན་གྱི་ལྗོངས་ལ་ཡོད་པའི་ནང་པ་སངས་རྒྱས་པའི་ཆོས་འདི་ད་ལྟ་ཤྲི་རི་ལངྒ་དང༌། འབར་མ། ཐ་ལེན་ཌི་རྣམས་ལ་ཡོད་པ་དང་གཅིག་གྱུར་རེད།

འཕགས་པ་གནས་བརྟན་སྡེ་པའི་ལུགས་ནས་བཤད་པའི་བསླབ་པ་གསུམ་གྱི་ཉམས་ལེན་གྱི་གཞི་རྩའི་འགྲོ་སྟངས་རྣམས་ང་རང་ཚོ་བོད་གངས་ཅན་གྱི་ལྗོངས་ལ་སློབ་གཉེར་བྱེད་ཀྱི་ཡོད་ལ་ཉམས་ལེན་ཡང་བྱེད་ཀྱི་ཡོད། འདི་གཞི་ལ་བཞག་པའི་ཐོག་ལ་བདག་པས་གཞན་གཅེས་པའི་བྱང་ཆུབ་ཀྱི་སེམས་དང༌། བྱང་ཆུབ་ཀྱི་སེམས་ཀྱིས་ཟིན་པའི་ཐོག་ནས་སྤྱོད་པ་ཕྱིན་དྲུག་ལ་སློབ་ཀྱི་ཡོད། དེའི་རྩ་བ་དེ་སེམས་བསྐྱེད་ཡིན་སྟབས་ང་རང་ཚོས་དུས་རྒྱུན་ལྡན་ནས་སེམས་བཟང་པོ་དང་། གཞན་ལ་ཕན་སེམས་ཡག་པོ་བྱེད་དགོས་པ་ལས། གཞན་ལ་གནོད་སེམས་བྱ་རྒྱུ་མེད།

དེ་ལྟ་བུའི་ཐེག་ཆེན་བྱང་ཆུབ་ཀྱི་སེམས་ཀྱི་ཉམས་ལེན་དང་འབྲེལ་བའི་ཐོག་ནས་སྔགས་ཀྱི་ཉམས་ལེན་བྱེད་དགོས། སྔགས་ཟེར་བ་འདི་ལ་གཞན་དང་མི་འདྲ་བའི་ཟབ་ཁྱད་དང༌། ཐུན་མོང་མ་ཡིན་པའི་གནད་འགག་ཡོད། བོད་གངས་ཅན་གྱི་ལྗོངས་ལ་གསང་སྔགས་དར་སོ་ཆེན་པོ་ཡོད་ཅིང་། ཕྱི་ཉན་ཐོས་ཀྱི་ཐེག་པ་དང་། ནང་བྱང་སེམས་ཀྱི་ཐེག་པ། གསང་བ་སྔགས་ཀྱི་ཐེག་པ་བཅས་མི་གཅིག་གིས་དུས་གཅིག་ལ་ཉན་ཐོས་ཀྱི་གཞུང་ནས་བཤད་པའི་ལམ་གྱི་ཉམས་ལེན་དང་། དེ་བཞིན་བྱང་ཆུབ་སེམས་དཔའི་སྡེ་སྣོད་ནས་གསུངས་པའི་ལམ་གྱི་ཉམས་ལེན། སྔགས་ཀྱི་སྡེ་སྣོད་ནས་གསུངས་པའི་ལམ་གྱི་ཉམས་ལེན་དེ་དག་དུས་གཅིག་ཏུ་ཉམས་ལེན་བྱས་ཆོག་པ་དེ་ལྟ་བུའི་སྲོལ་རྒྱུན་བཟང་པོ་ང་རང་ཚོ་བོད་དུ་ཡོད།

ནང་པ་སངས་རྒྱས་པ་ཡིན་ཟེར་བཞིན་དུ་ནང་པའི་ཆོས་ཡག་པོ་མ་ཤེས་པ་དེ་ལྟར་ཡོང་གི་འདུག་པ་དེ་ནི་ཧ་ཅང་བློ་ཕམ་པོ་དང༌ཐབས་སྐྱོ་པོ་རེད། ནང་པའི་ཆོས་ཤེས་པའི་ཐོག་ནས་རང་ཉིད་ཀྱིས་ནང་ཆོས་ལ་དད་པ་ཡོད་པ་ཞིག་བྱེད་དགོས་པས། ནང་པའི་ཆོས་ཤེས་ཐབས་དང་། ནང་ཆོས་ཡག་པོ་ཞིག་ཤེས་ཐབས་ལ་དོ་སྣང་བྱེད་དགོས། ཁྱེད་རང་ཚོ་འདིར་དགོན་པའི་ཉེ་འཁྲིས་སུ་ཡོད་ལ། འདིར་བླ་གྲྭ་ཁ་ཤས་ཤིག་ཀྱང་ཡོད། ཁྱེད་རང་ཚོ་ལས་ཀའི་དུས་ཚོད་བར་གསེང་ཡོད་པའི་སྐབས་སུ་ནང་པའི་འགྲོ་སྟངས་ཕྲན་བུ་ཤེས་ཐབས་བྱས་ན་ཤེས་ཚད་ཡག་ཏུ་འགྲོ་གི་རེད། ནང་ཆོས་སྤུས་དག་པོ་ཡོད་ནའང་སོ་སོས་མ་ཤེས་ན་སོ་སོར་གྱོང་གུན་རེད། ཆོས་ཡག་པོ་ཤེས་དགོས་པ་རེད། ཆོས་ཀྱི་དོན་དག་མ་ཤེས་པ་དང༌། ནང་པ་སངས་རྒྱས་པའི་ཆོས་ཀྱི་ཟབ་ཁྱད་སྤུས་དག་པོ་ཡོད་པ་དེ་དག་ཉམས་ལེན་བྱེད་མ་ཐུབ་པར། ད་དུང་ནང་པ་སངས་རྒྱས་ཀྱི་ཆོས་ཡིན་དང་མིན་ཐེ་ཚོམ་ཡིན་པའི་གཏོ་བཅོས་བྱེད་པ་དང༌། གླུད་གཏོང་བ་ལྟ་བུ་བྱེད་ཀྱིན་བསྡད་ན་ཡག་པོ་མེད། གཟབ་གཟབ་བྱེད་དགོས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༣ ཟླ་ ༣ ཚེས་ ༢༧ དགོང་དྲོ་མེའོ་ཆོས་འཕེལ་གླིང་གཞིས་ཆགས་མི་མང་ལ་སྩལ་བའི་བཀའ་སློབ།

ཀ༽ འགོ་དམངས་ཀྱི་དཀའ་སྤྱད་དང་། ལས་དོན་གྱི་གྲུབ་འབྲས།

དེ་རིང་གཞིས་ཆགས་འདིར་ང་ཚོ་རུབ་འཛོམས་ཚོགས་འདུ་བྱེད་རྒྱུའི་དུས་ཚོད་བྱུང་བ་དང༌། འདི་གའི་གཞིས་ཆགས་སྐོར་ཞོགས་པ་སྐད་ཆ་བྱུང་བ་ལྟར་དམིགས་བསལ་གྱི་ལས་ཀ་གཉིས་པ་ཞིག་བྱེད་དགོས་བྱུང་བའི་དཀའ་ངལ་འཕྲད་ཡོད་ཀྱང༌། ད་ཆ་ལས་བསྡོམས་ནང་གསལ་ལྟར་གང་ལྷར་གཞི་རྩ་ཡག་པོ་ཚུགས་ཡོད་བཟོ་འདུག ས་ཆའི་བབ་ནས་ཀྱང་ཡིན་མདོག་ཁ་པོ་འདུག་ལ། གཞིས་ཆགས་ནང་སྡོད་མཁན་མི་མང་ཁྱེད་རང་ཚོ་ཡང་སོས་ཧྲིལ་ཧྲིལ་ཡག་ཐག་ཆོད་འདུག་པས་ངོས་རང་ཧ་ཅང་དགའ་པོ་བྱུང༌།

གྲུབ་འབྲས་འདི་དག་གཙོ་བོ་ས་གནས་ས་ཐོག་ཏུ་སྡོད་མཁན་ཁྱེད་རང་མི་མང་ཚོས་དབྱར་དགུན་སྟོན་དཔྱིད་མེད་པར་ཚ་གྲང་ངལ་དུབ་ཁྱད་དུ་བསད་དེ་དཀའ་ངལ་དང་ལེན་བྱས་པ་དང་། མདོར་ན་དཔུང་པ་ས་འོག་ཏུ་བཅུག་ནས་ལས་རྩོལ་ཤུགས་ཆེ་བྱས་པའི་རྐྱེན་གྱིས་གྲུབ་འབྲས་འདི་ཐོན་པ་རེད། དེ་རིང་གི་གོ་སྐབས་འདིར་ཁྱེད་རང་ཚོ་ཚང་མར་ངོས་ནས་ཐུགས་རྗེ་ཆེ་ཟེར་གྱི་ཡིན།

ང་རང་ཚོ་རྩ་བ་རང་གི་ལུང་པ་བྲལ་ཏེ་གཞན་ཡུལ་དུ་གྱར་ཏེ་བསྡད་ཡོད། ཐོག་མར་ང་ཚོར་ངོ་ཤེས་པ་ས་དང་གནམ་ལས་མེད་པ་ལྟ་བུའི་གནས་སྟངས་དེ་ལྟ་བུ་ཞིག་གི་འོག་ཕྱོགས་གཅིག་ནས་སོ་སོའི་འཚོ་བ་ཁུངས་འཁྱོལ་བ་ཞིག་དང༌། གཉིས་ནས་དེང་དུས་ཀྱི་ཤེས་ཡོན་འཇགས་ཐུབ་པ། གསུམ་ནས་ང་རང་ཚོ་བོད་མི་རིགས་ཀྱི་གོམས་གཤིས་དང་ཆོས་རིག་རྒྱུན་འཛིན་ཐུབ་པ་ཞིག་དང༌། ལྷག་དོན་ང་རང་ཚོ་རང་གི་ལུང་པར་རང་དབང་ལོན་ཐུབ་པའི་འགན་ཁུར་དེ་རྣམས་དུས་གཅིག་ཏུ་བླངས་ཏེ་བསྡད་པ་རེད། འགྱུར་བའི་གནས་ཚུལ་ཤིན་ཏུ་མྱུར་པོ་འགྲོ་བཞིན་ཡོད་པ་དང༌། ང་རང་ཚོའི་མདུན་དུ་ལས་འགན་སྣེ་ཁ་མང་པོ་དང༌། འགན་ལྕི་པོ་ཞིག་འཁྱེར་དགོས་པའི་གནས་ཚུལ་གྱི་རྐྱེན་པས་ང་ཚོར་དཀའ་ངལ་མང་པོ་ཞིག་འཕྲད་ཡོད།

ཡིན་ནའང་བོད་སྤྱི་པའི་སྒྲིག་འཛུགས་ཀྱི་ལས་ཀ་བྱེད་མཁན་དང་། དེ་བཞིན་མི་མང་ཚོའི་ཐོག་ནས་ཡིན་ཡང་རུང༌། མདོར་ན་ང་རང་ཚོ་སྐྱ་སེར་རྒན་གཞོན་མཆོག་དམན་ཚང་མས་བོད་སྤྱི་པའི་དོན་དུ་ལྷག་བསམ་བཅངས་ཤིང་། ང་རང་ཚོའི་བདེན་པའི་མཐའ་གསལ་གྱི་རེད་བསམ་པའི་ཡིད་ཆེས་དང༌། སྙིང་སྟོབས། སྤོབས་པ་དང་བཅས་པའི་ཐོག་ནས་གང་ལྟར་དཀའ་ངལ་ཁྱད་དུ་བསད་དེ་ལོ་ནས་ལོ་བསྟུད་དཀའ་ལས་བརྒྱབ་པའི་འབྲས་བུར་དེང་སང་ང་རང་ཚོ་བོད་མི་བཙན་བྱོལ་བ་ཧ་ཅང་མང་པོ་ཡོད་ནའང་བཙན་བྱོལ་བ་འདྲ་འདྲའི་ནང་ནས་མི་འདྲ་ཙམ་གྱི་བོད་མི་བཙན་བྱོལ་བ་ཞེས་མཛུབ་མོ་འཛུགས་ས་ཡོད་པ་ཞིག་ཆགས་བསྡད་ཡོད་པ་དང༌། དེང་སང་བོད་ཕྱི་ནང་གཉིས་ཕན་ཚུན་གཉེན་འཕྲད་འགྲོ་འོང་གི་གོ་སྐབས་བྱུང་སྟེ་རྒྱ་གར་ནང་གི་བོད་མིའི་གནས་སྟངས་བོད་ནང་ཕར་གོ་ཐུབ་པ་ཞིག་དང༌། བོད་ནང་གི་གནས་ཚུལ་ཚུར་གོ་ཐུབ་པའི་སྐབས་ལ་ང་ཚོས་གཞན་ཡུལ་དུ་ལོ་ ༢༤ རིང་དཀའ་ངལ་ཇི་ཙམ་བརྒྱབ་པ་དང་གྲུབ་འབྲས་ཇི་ཙམ་སོན་ཡོད་པ་འདི་དག་མིག་གིས་མཐོང་རྒྱུ་ཡོད་པ་ཞིག་དང༌། ལག་པས་འཛིན་རྒྱུ་ཡོད་པ་ཞིག་ཆགས་ཏེ་གྲུབ་འབྲས་བཟང་པོ་ཐོན་ཡོད། འདི་གའི་གཞིས་ཆགས་ལ་ཆ་བཞག་ནའང་དེ་བཞིན་གྱི་གྲུབ་འབྲས་ཐོན་ཡོད།

ད་ལྟ་ཕན་ཆད་འདས་པའི་ལོ་ངོ་དེ་དག་གི་ནང་དུ་ང་ཚོས་དཀའ་ལས་བརྒྱབ་པ་རྣམས་བྱེ་མའི་ནང་ཆུ་སིམ་པ་ལྟར་འཕྲོ་བརླག་ཏུ་ཕྱིན་མེད། གཞིས་སྒར་སོ་སོའི་ནང་ལྟོ་ཆས་དང༌། གྱོན་ཆས་ཇེ་ལེགས་སུ་ཕྱིན་པ་དང༌། རིག་གཞུང་གི་འཚོ་བའི་གནས་ཚད་ཕྲན་བུའི་དྲག་ཏུ་ཕྱིན་པ་ང་ཚོས་མིག་གི་དངོས་སུ་མཐོང་རྒྱུ་དང་། ལོངས་སུ་སྤྱོད་རྒྱུ་ཡོད་པ་འདི་དག་གིས་དངོས་དང་བརྒྱུད་པའི་སྒོ་ནས་བོད་སྤྱི་པའི་དོན་དག་དང༌། འཛམ་བུ་གླིང་འདིའི་སྒང་དུ་བོད་པའི་མིང་གི་ལ་རྒྱ་འཕྲལ་ཕུགས་གང་ཅིའི་དོན་དག་མང་པོ་ཞིག་གི་ཐོག་ལ་གྲུབ་འབྲས་ཐོན་ཡོད་ལ། ཕན་ཐོགས་ཀྱང་བྱུང་ཡོད།

ཁ༽ གསར་གཏོད་ཀྱི་བསམ་བློ་དང་། དཔལ་འབྱོར་ཡར་རྒྱས།

ད་ཆ་རང་ཚོ་ཚང་མས་དེ་སྔ་འདས་པའི་ལོ་རྒྱུས་ནང་དཀའ་ལས་བརྒྱབ་པ་རྣམས་ཉམས་མྱོང་ལ་འཁྱེར་ཏེ་མ་འོངས་པར་དེ་བས་ཡར་རྒྱས་ཆེ་རུ་འགྲོ་ཐབས་དང༌། ད་དུང་ལས་རིགས་མང་པོ་ཞིག་གསར་གཏོད་བྱེད་ཐུབ་པའི་བསམ་བློ་ངེས་པར་དུ་བཏང་སྟེ་སྤོབས་པ་དང་ལྡན་པའི་སྒོ་ནས་ཤུགས་བསྐྱེད་བྱེད་དགོས། ང་ཚོས་མ་འོངས་པར་ཕྱོགས་གཅིག་ནས་དཔལ་འབྱོར་ཡར་རྒྱས་གཏོང་རྒྱུ་གལ་ཆེ་ཤོས་ཤིག་ཆགས་ཡོད། ལས་ཀ་གང་ཞིག་བྱེད་དགོས་བྱུང་རུང་དཔལ་འབྱོར་ལ་རག་ལུས་ཤིང་། དཔལ་འབྱོར་ཡར་རྒྱས་གཏོང་ཆེད་ཐབས་ཤེས་གང་དག་བྱེད་རྒྱུ་འདུག་གམ། གསར་གཏོད་ཇི་འདྲ་བྱེད་རྒྱུ་ཡོད་དམ། དེ་དག་གི་ཐོག་ལ་བསམ་བློ་གཏོང་དགོས།

རང་རང་སོ་སོར་ས་ཆ་འདི་གའི་ཐོག་ནས་ཉམས་མྱོང་ཕྲན་བུ་རེ་ཡོང་གི་ཡོད། ཡང་མི་གཞན་དག་ལའང་སྐད་ཆ་དྲིས་ཏེ་ཤིང་འབྲས་ཀྱི་ཐོན་སྐྱེད་ཡར་རྒྱས་གཏོང་ཐབས། དེ་བཞིན་འབྲུ་རིགས་འདྲ་མིན་འདེབས་ལས་ཀྱི་ཐོག་ནས་ཡར་རྒྱས་གཏོང་རྒྱུ་གང་འདུག་གམ། དེ་དག་གི་ཐད་ལ་བསམ་བློ་བཏང་ན་ཡག་པོ་འདུག སྤྱིར་བཏང་བོད་མིའི་གཞིས་སྒར་ཁག་མང་པོ་ཞིག་ཏུ་རང་ཉིད་ཀྱི་ཁང་པའི་ཉེ་སྐོར་ལ་ཤིང་སྣ་འདྲ་མིན་འདེབས་འཛུགས་དང༌། ཚལ་ཞིང་འདྲ་མིན་འདེབས་ལས་བྱེད་སྐབས་ཟས་ཆོག་བཏུང་ཆོག་གི་ཕན་ཐོགས་ཡོད་པ་དང༌། དེ་བཞིན་ཁང་པའི་མཛེས་ཆ་ལའང་ཕན་ཐོགས་ཡག་པོ་ཡོང་གི་འདུག གཞིས་ཆགས་ཁག་ཚོའི་ནང་དུ་སོ་སོའི་ཁང་པའི་ཉེ་འཁྲིས་སུ་ཚལ་ཞིང་ལྡུམ་ར་དང་། གཙོ་ཆེ་ཤོས་ཟས་ཞིང་གི་ར་བ་ཞེས་འབྲས་བུ་ཅན་གྱི་ཤིང་སྣ་འཛུགས་ཐབས་ལ་འབད་བརྩོན་བྱས་ན་ཕན་ཐོགས་ཡག་པོ་ཡོང་གི་རེད། འདི་ཁུལ་དུའང་ཤིང་འབྲས་འདེབས་འཛུགས་བྱེད་ཀྱི་ཡོད་པ་ཡག་པོ་བྱུང་འདུག

དེ་མིན་ས་གཞི་ཁོ་ནར་བརྟེན་པ་མིན་པའི་ཐབས་ལམ་གཞན་གྱི་ཐོག་ནས་ང་ཚོའི་དཔལ་འབྱོར་འདུ་འགོད་བྱེད་རྒྱུའི་ཐབས་ཤེས་གང་འདྲ་ཡོད་དམ། ད་ལྟ་འདིར་གཞི་རྒྱ་ཅུང་ཆེ་བ་ཡོད་པ་རུམ་གདན་འཐག་ལས་བྱེད་བཞིན་པ་འདི་རེད། ད་ལྟ་ང་ཚོའི་མའེ་སོར་གཞིས་ཆགས་ནས་འཐག་ལས་བྱས་པའི་རུམ་གདན་ཞེས་མིང་ཐོན་ཡོང་མཁན་གྱི་གྲུབ་འབྲས་ཡོད་པ་འདི་དག་ཉམས་ཆག་ཏུ་མི་འགྲོ་བའི་ཐོག་ནས་ད་དུང་ཐོན་རྫས་ཤུགས་ཆེར་གཏོང་རྒྱུའི་ཐབས་ཤེས་གང་ཞིག་ཡོད་དམ། དེ་མིན་ད་ཕན་འདི་ཁུལ་ཨར་ལས་ཤིང་བཟོའི་ལས་རིགས་རང་མི་རང་ལས་བྱས་ཏེ་ད་ལྟ་གཞི་རྒྱ་ཆུང་ཆུང་ཞིག་ཡོད། ཡུལ་འདིར་ཤིང་གི་ཐོན་ཁུངས་ཡོད་སྟབས། ཤིང་ལ་བརྟེན་པའི་དངོས་པོ་གང་དང་གང་ཞིག་བཟོ་རྒྱུ་ཡོད་དམ། སྤྱིར་བཏང་ང་རང་ཚོའི་ཁྱིམ་ཚང་གི་དགོས་མཁོའི་རིགས་དང༌། ཡང་ང་རང་ཚོ་བོད་པ་རང་གི་ལག་ཤེས་ཀྱི་རྣམ་པ་ཐོན་པའི་ཐོག་ནས་མཛེས་བཀོད་སྒྲིག་སྤྱད་རིགས་དཔེར་ན། བརྐོས་དཀྲོལ་གྱི་དངོས་རིགས་དང༌། དཀྲུག་བརྒྱབ་པའི་དངོས་རིགས་སོགས་ཀྱི་ཐོག་ནས་ཤིང་ལ་བརྟེན་པའི་དངོས་པོས་དངུལ་བཟོ་ཐབས་གང་དག་བྱེད་རྒྱུ་ཡོད་དམ། དེ་དག་གི་ཐོག་ལ་རིམ་པས་བསམ་བློ་གཏོང་ཐུབ་ན་ཡག་པོ་རེད།

གང་ལྟར་དཔལ་འབྱོར་གྱི་ཐོག་ལ་ས་ཞིང་གཅིག་པུ་མིན་པར་ཕྱོགས་གཞན་ནས་ཡར་རྒྱས་གཏོང་ཆེད་གསར་གཏོད་ཀྱི་བསམ་བློ་ངེས་པར་དུ་གཏོང་དགོས། དེ་སྔོན་གཞིས་ཆགས་ལ་འབྱོར་མཁན་མི་ཐོག་སྔོན་མ་རྣམས་དེ་སྔ་བོད་དུ་མྱོང་གོམས་གང་ཡོད་དེ་ཙམ་ལས། དེ་མིན་ལས་རིགས་གཞི་རྒྱ་ཆེན་པོའི་གསར་གཏོད་བྱེད་ཐུབ་པའི་ཆ་རྐྱེན་ཚང་གི་མེད། ད་ཆ་གཞན་ཡུལ་དུ་སླེབས་ནས་ལོ་ཉི་ཤུ་རྩ་གྲངས་ཕྱིན་རྗེས་སྐད་ཡིག་གསར་པ་དང༌། འཛམ་གླིང་གི་སྤྱིར་བཏང་ཤེས་ཡོན་སློབ་སྦྱོང་བྱས་པའི་ཐོག་ནས་ལོ་ན་སོན་པའི་གཞོན་སྐྱེས་གང་འཚམ་ཡོང་གི་ཡོད་སྟབས། མིའི་འཇོན་ཐང་དང༌ནུས་པ་ཆེ་རུ་འགྲོ་གི་ཡོད། འཇོན་ཐང་དང་ནུས་པ་ཆེ་རུ་ཕྱིན་པའི་མི་དེ་དག་གིས་འཚོ་ཐབས་ཐོག་ལས་རིགས་གསར་གཏོད་གང་འགབ་ཀྱི་བསམ་བློ་གཏོང་དགོས།

ཡང་མཐའ་གཅིག་ཏུ་ས་ཆ་འདི་གའི་སྒང་དུ་སྡོད་དགོས་དོན་མེད། ང་རང་ཚོའི་གཞིས་ཆགས་འདི་བཞིན་རང་ཉིད་ཀྱི་ཁྱིམ་ཚང་ལྟ་བུ་ཡིན་ཡང༌། སོ་སོའི་འཚོ་ཐབས་ཀྱི་ལས་རིགས་གྲོང་དང་གྲོང་ཁྱེར་ནང་དུ་བྱེད་ཐུབ་པ་ཡོང་གི་རེད། ང་ཚོས་མིག་རྒྱང་རིང་དུ་བཏང་སྟེ་ཕྱོགས་གཞན་ནས་ཐབས་ཤེས་འབད་བརྩོན་གང་ཞིག་བྱེད་ཐབས་ཡོད་མེད་ལ་བསམ་བློ་གཏོང་དགོས།

དེ་ནས་མཉམ་སྦྲེལ་གྱི་ལས་དོན་གལ་ཆེར་བརྩི་བཞིན་ཡོད་ལ། མཉམ་སྦྲེལ་ཚགས་ཚུད་པོ་ཡག་པོ་ཞིག་བྱུང་ན་གཞིས་སྒར་སྤྱི་པའི་བདེ་སྡུག་ཐོག་ལའང་ལྟ་རྟོག་བྱ་རྒྱུར་ཕན་ཐོགས་ཆེན་པོ་ཡོད། མཉམ་སྦྲེལ་གྱི་ལས་ཀ་དེ་དག་ཕྱོགས་གཅིག་ནས་རང་ཉིད་ཀྱི་ཁྱིམ་ཚང་དང༌ཐད་ཀར་འབྲེལ་བ་མེད་པར་སྤྱི་པའི་ཉམས་སྦྲེལ་ཡིན་སྟབས་སྤྱི་རྟ་སྒལ་རལ་གྱི་ལྟ་བུ་ཡོང་གི་ཡོད། དེ་ནི་མིག་རྒྱང་ཐུང་ཐུང་གི་བསམ་བློའི་སྐྱོན་ཆ་ལྷགས་པ་རེད། དེ་ལྟ་བུའི་བསམ་བློ་མ་བཏང་བར་སྤྱི་པ་ཚགས་ཚུད་དང་། ཇི་ཙམ་ཡག་པོ་བྱུང་བའི་ཚོད་ཀྱི་སྒེར་སོ་སོར་ཤུགས་མ་ཐུབ་ཀྱིས་ཕན་ཐོགས་ཡོད། སྤྱི་པ་ཚགས་ཚུད་མ་བྱུང་ན་ཁྱིམ་ཚང་སྒེར་རང་ཉིད་ལའང་དཀའ་ངལ་འཕྲད་རྒྱུ་ལས་བྱེད་ཐབས་མེད། ང་ཚོས་སྤྱི་པ་ཚགས་ཚུད་ཡོང་ཆེད་ཚང་མས་ཧུར་ཐག་བྱེད་ཀྱི་ཡོད་ལ། ད་དུང་ཡང་ཧུར་ཐག་བྱེད་དགོས།

ག༽ ལོ་རྒྱུས་ཀྱི་བསླབ་བྱ་དང་། ཤེས་ཡོན་ལ་དང་དོད།

དེ་ནས་ང་ཚོས་དེང་དུས་ཀྱི་ཤེས་ཡོན་ཐད་ལ་ཤུགས་རྒྱག་རྒྱུ་ཤིན་ཏུ་གལ་ཆེན་པོ་རེད། ང་རང་ཚོ་བོད་པ་རང་གི་ལུང་པར་ཡོད་པའི་སྐབས་ལ་ང་ཚོར་ས་ཆ་ལེགས་ལ་ཐོན་སྐྱེད་བཟང་བ། སྤྱིར་བཏང་མིའི་གཤིས་ཀ་ལེགས་པ། འཇོན་ཐང་ཆེ་ལ་དཀའ་ལས་རྒྱག་ཐུབ་མཁན། ལོ་རབས་བརྒྱ་ཕྲག་མང་པོའི་ལོ་རྒྱུས་ཡོད་པའི་ལུང་པ་གཟི་བརྗིད་ལྡན་པ་ཞིག་ཆགས་ནས་བསྡད་པ་རེད། ཡིན་ནའང་བར་ལམ་ཕྱོགས་གཅིག་ནས་སྤྱི་མཐུན་གྱི་བསོད་ནམས་དམན་པའི་དབང་གིས་རྐྱེན་ངན་དེ་ལྟ་བུ་ཞིག་བྱུང༌བ་དང་། རྐྱེན་ངན་དེ་ལྟར་ཡོང་བའི་རྒྱུ་མཚན་གཅིག་ནི་ང་རང་ཚོ་བོད་ནང་དེང་དུས་འཛམ་གླིང་གི་ཤེས་ཡོན་ཐོག་ལ་དོ་སྣང་བྱ་རྒྱུ་མ་བྱུང་བ་དང༌། གཉིས་ནས་མཐོང་རྒྱ་ཐོས་རྒྱའི་གནས་ཚུལ་མ་འདང་བ། གསུམ་ནས་སྔར་སྲོལ་ཁོ་ནའི་བསམ་བློ་སྦུག་སྲུབ་དོག་པོར་བསྡད་པའི་རྐྱེན་གྱིས་འཐུས་ཤོར་ཏན་ཏན་ཕྱིན་ཡོད།

ད་ཆ་ང་ཚོས་འདས་པའི་ལོ་རྒྱུས་ཀྱི་ཉམས་མྱོང་རྣམས་དེང་སང་གི་དུས་ཚོད་ཀྱི་སྒང་ལ་ཚུར་བླངས་ཏེ་ང་ཚོས་གང་བྱེད་དགོས་སམ་ཞེ་ན། དེང་དུས་ཀྱི་ཤེས་ཡོན་ལ་དང་དོད་དང་། སློབ་སྦྱོང་བྱེད་རྒྱུ་ཧ་ཅང་གལ་ཆེན་པོ་རེད། ཐོག་མར་ང་ཚོ་རྒྱ་གར་དུ་འབྱོར་འཕྲལ་དུ་གཞིས་ཆགས་ཀྱི་ཐོག་ནས་འཚོ་བ་རང་སྐྱོང་བྱེད་ཐུབ་པ་ཞིག་དང༌། དེང་དུས་ཀྱི་ཤེས་ཡོན་སློབ་སྦྱོང་བྱེད་རྒྱུ་འདི་གཉིས་གལ་ཆེ་ཤོས་སུ་བརྩིས་ཡོད། སྐབས་དེར་པཎྜི་ཏ་ནེ་རུ་ནས་ཀྱང་མ་འོངས་པའི་བོད་ཀྱི་བདེ་བ་སྡུག་བསྔལ་གྱི་དོན་དག་ལ་ད་ལྟའི་དུས་ཚོད་འདིར་སློབ་སྦྱོང་བྱ་རྒྱུར་རག་ལུས་པ་རེད་ཅེས་གསུང་གི་ཡོད།

གང་ལྟར་ཡང་སྙིང་སྐབས་དེར་ང་ཚོར་དཀའ་ངལ་མང་པོ་ཡོད་ནའང༌། དཀའ་ངལ་དེ་རྣམས་ཁྱད་དུ་བསད་དེ་ང་ཚོས་དམིགས་བསལ་གྱི་བོད་པའི་སློབ་གྲྭ་ཞེས་ཟུར་དུ་བཙུགས་ཏེ་དེང་དུས་ཀྱི་ཤེས་ཡོན་རྗེས་ལུས་མི་ཐེབས་པ་ཞིག་ཡོང་ཐབས་ལ་ང་ཚོས་གལ་ཆེན་ཞིག་ཏུ་བརྩིས་ནས་འབད་བརྩོན་རིམ་པར་བྱས་པ་རེད། ད་ལྟ་ང་རང་ཚོའི་གཞིས་ཆགས་འདིའི་ཐོག་ལ་ཆ་བཞག་ན་ཡང་ད་ལྟ་ལས་བསྡོམས་ནང་གསལ་བ་བཞིན་ཕྲུ་གུ་ཉིས་བརྒྱ་དྲུག་ཅུ་སྐོར་ཞིག་སློབ་སྦྱོང་བྱེད་ཀྱི་ཡོད། སློབ་སྦྱོང་ཐོག་ལ་ཕྲུ་གུ་ཚོའི་ངོས་ནས་ཀྱང་ཧུར་ཐག་བྱེད་དགོས་ལ། ཕ་མ་ཚོའི་ངོས་ནས་ཀྱང་ཕྲུ་གུར་ཤེས་ཡོན་ཡག་པོ་ཞིག་འཇགས་ཐུབ་ཐབས་ལ་ངེས་པར་དུ་བསམ་བློ་གཏོང་དགོས། ཕ་མ་རང་ཉིད་ཕྱི་རྒྱལ་གྱི་སྐད་ཡིག་ཕར་བཞག སོ་སོ་བོད་པའི་ལོ་རྒྱུས་དང༌། ཡི་གེ་ཡང་མི་ཤེས་པ་བཞིན་ཕྲུ་གུ་རྣམས་དེ་ལྟར་མ་ཡོང་བའི་ཐབས་ཤེས་ངེས་པར་དུ་བྱེད་དགོས།

ང༽ ཤེས་ཡོན་གྱི་གལ་གནད་དང་། བོད་རིགས་ཀྱི་ངོ་བོ།

ང་ཚོ་ཚང་མ་མི་ཡིན་པ་འདྲ་མཚུངས་ཡིན་ནའང་ཡོན་ཏན་ཡོད་མེད་ཀྱིས་ཁྱད་པར་ནི། མི་ལག་རྡུམ་ཞིག་དང༌། ལག་པ་ཡོད་མཁན་ཐུག་པ་ལྟ་བུ་ཆགས་ཡོད། ཕྲུ་གུ་ཚོའི་ཤེས་ཡོན་གྱི་ཐོག་ལ་ཕ་མ་ཚོས་ངེས་པར་དུ་དོ་སྣང་བྱེད་དགོས། འཕྲལ་སེལ་སོ་སོའི་ནང་ལ་ཕྲུ་གུའི་ལག་པ་ཆུང་ཆུང་འདི་བདེ་སྤྱོད་བྱས་ཏེ་ཕུགས་ནས་ཕྲུ་གུའི་ཤེས་ཡོན་སློབ་སྦྱོང་གི་དུས་ཚོད་འཕྲོ་བརླག་ཏུ་ཕྱིན་ན་ཤིན་ཏུ་ནོར་འཁྲུལ་རེད། མདོ་དོན་འདིར་སློབ་གྲྭའི་དགེ་རྒན་ཚོ་དང༌། ལས་བྱེད་པ་ཚོ། ཕ་མ་དང་བཅས་པ་ཚང་མས་ཧུར་ཐག་བྱེད་དགོས། ཕྲུ་གུ་ཚོས་ཀྱང་སོ་སོའི་སློབ་སྦྱོང་ཐོག་ཧུར་སྐྱེད་བྱེད་དགོས། འདི་ཤིན་ཏུ་གལ་ཆེན་པོ་རེད།

ང་ཚོས་བོད་པའི་ཕྲུ་གུར་དེང་དུས་ཀྱི་ཤེས་ཡོན་སློབ་སྦྱོང་སྤྲོད་ཀྱི་ཡོད་པ་ལས། ང་རང་ཚོ་བོད་པའི་རྣམ་པ་བསྒྱུར་བའི་དོན་དག་མིན། ང་ཚོས་ཡུལ་ལུང་བརྗེས་པ་དང་ཆབས་ཅིག་བསམ་བློ་གཏོང་སྟངས་ཀྱང་བརྗེས། ཤེས་ཡོན་དེ་ཡང་བརྗེས་ནས་བོད་པ་རྣམས་བོད་པ་མ་ཡིན་པ་བཟོ་རྒྱུའི་དོན་དག་མིན་པར། བོད་པ་བོད་པ་རང་ལ་བསྡད་པའི་ཐོག་ནས་ཤེས་ཡོན་གྱི་ནུས་པ་དང༌། འཇོན་ཐང་གི་ནུས་པ་ཆེ་རུ་གཏོང་རྒྱུའི་ཐབས་ཤེས་བྱེད་ཀྱི་ཡོད་ཅིང་། ཕྲུ་གུར་དེང་དུས་ཀྱི་ཤེས་ཡོན་འཇགས་པ་དང་ཆབས་ཅིག་ང་རང་ཚོ་བོད་པའི་རྣམ་པ་མ་ཡལ་བ་བྱ་རྒྱུ་འདི་གལ་ཆེན་པོ་རེད།

ང་ཚོ་གཞན་ཡུལ་དུ་སླེབས་རྗེས་འཕྲལ་སེལ་གྱི་འཚོ་ཐབས་གཙོ་བོར་བཟུང་སྟེ་བོད་མི་ཁ་འཐོར་དུ་ཕྱིན་ཡོད་ན་ད་ཕན་ལོ་ཉི་ཤུ་རྩ་གྲངས་ཤིག་ཕྱིན་པའི་རྗེས་སུ་ད་ཆ་གྲོང་གསེབ་ཀྱི་ས་ཆ་ཁ་ཤས་སུ་འདི་ཚོ་ ༡༩༥༩ ལོའི་བོད་པ་བཙན་བྱོལ་བ་རེད་ཅེས་ཟེར་རྒྱུ་ཙམ་ལས། བོད་མི་བཙན་བྱོལ་བ་གོང་བུ་རྡོག་རྡོག་ཅིག་སྡོད་ཐུབ་ཀྱི་མ་རེད། དེ་ལྟ་བུ་ཞིག་ཆགས་ན་ཁྱིམ་ཚང་སོ་སོའི་འཚོ་བ་ཁུངས་འཁྱོལ་ཙམ་ཞིག་བྱུང་ནའང་བོད་པའི་རྣམ་པ་འདི་ཡལ་འགྲོ་བ་དང་། བརླག་འགྲོ་གི་རེད། ང་ཚོས་བཙན་བྱོལ་བ་འཚོ་བ་རང་སྐྱོང་བྱས་པ་དང་ཆབས་ཅིག་བོད་པའི་རྣམ་འགྱུར་མ་ཡལ་བ་ཞིག་དང༌། བོད་པའི་རྣམ་པ་མ་ཡལ་བའི་དོན་དག་ལ་ང་ཚོས་བོད་པ་མཉམ་སྡོད་ཀྱི་གཞིས་ཆགས་བྱས་པ་རེད།

དེ་བཞིན་སློབ་སྦྱོང་བྱེད་མཁན་ཡིན་ནའང་དེང་དུས་ཀྱི་ཤེས་ཡོན་བོད་པའི་སློབ་ཕྲུག་ཚོར་ཚུར་སློབ་ཀྱི་ཡོད་པ་ལས། བོད་པའི་མི་འདི་ཕར་བསྒྱུར་བའི་དོན་དག་ལ་སློབ་སྦྱོང་བྱེད་ཀྱི་མེད། དེས་ན་དེང་དུས་ཀྱི་ཤེས་ཡོན་སྦྱངས་པ་དང་ཆབས་ཅིག་སོ་སོ་རང་ཉིད་བོད་པའི་རྣམ་པ་གསལ་པོ་འཛིན་ཐུབ་པ་ཞིག་དགོས་ཀྱི་ཡོད། བོད་པའི་རྣམ་པ་གསལ་པོ་འཛིན་རྒྱུ་དེ་གང་ཡིན་ཟེར་ན། བོད་པའི་ཤེས་ཡོན་དགོས་ལ། བོད་པའི་ཤེས་ཡོན་ཡོད་པའི་ཐོག་ལ་དེང་དུས་ཀྱི་ཤེས་ཡོན་ཡོད་པའི་བོད་པ་རྣམ་དཔྱོད་ལྡན་པ་ཞིག་དགོས་པ་རེད། བོད་པའི་ཤེས་ཡོན་དང༌། བོད་པའི་བསམ་བློ་བརླག་ན་དེང་དུས་ཀྱི་ཤེས་ཡོན་ཆེན་པོ་ཡོད་ནའང་དེ་ལ་ཞག་རྩི་མེད། དེ་ཙམ་གྱིས་ཕན་ཐོགས་དང༌ནུས་པ་གང་ཡང་མེད། ང་རང་ཚོས་བོད་པའི་རིག་གཞུང་མ་ཉམས་པ་གཅེས་འཛིན་བྱེད་རྒྱུ་ཤིན་ཏུ་གལ་ཆེན་པོ་ཆགས་ཡོད། དེར་བརྟེན་ཁྱེད་རང་ཚོས་བོད་ཀྱི་སྐད་ཡིག་ཐོག་ལ་དོ་སྣང་ཡག་པོ་བྱེད་དགོས།

ཅ༽ བོད་ཡིག་གི་ཁྱད་ཚད་དང་། ནང་ཆོས་ཀྱི་ཟབ་ཁྱད།

ཁྱེད་རང་ཚོར་པདྨ་བཀོད་པའི་ཡུལ་སྐད་ཟེར་བ་ཞིག་ཡོད། ཡུལ་སྐད་ཡོད་པ་ཡག་པོ་རེད། ཡིན་ནའང་ཡུལ་སྐད་འདི་ཡི་གེ་ཡོད་པ་ཞིག་མིན། ང་རང་ཚོའི་བོད་ཡིག་འདི་བོད་ཀྱི་ས་མཚམས་ནུབ་ལ་དྭགས་ནས་ཤར་རྒྱ་ནག་གི་ས་མཚམས་དར་རྩེ་མདོའི་བར་དུ་བོད་རིགས་ཡོངས་སུ་རྫོགས་པར་ཡི་གེ་གཅིག་གིས་ཁྱབ་ནས་བསྡད་ཡོད། བོད་ཀྱི་ནང་དུ་ཁྱབ་ཐུབ་པར་ཙམ་མ་ཟད། འབྲུག་དང༌འབྲས་ལྗོངས། ལ་དྭགས་ནང༌དང་། ག་ཞ། པི་ཏི། ཁུ་ནུ་དེ་དག་གི་ཁུལ་དུ་ཡང་ཀ་མད་སུམ་ཅུ་ཡོད་པའི་ཡི་གེ་འདིས་ཁྱབ་ཡོད།

གོང་དུ་འདིར་ཆོས་འབྲེལ་བྱེད་པའི་སྐབས་ལ་སྐད་སྒྱུར་ཞིག་འདུག ང་རང་ཚོ་བོད་མི་ནང་ཁུལ་ལ་སྐད་བརྡ་འཕྲོད་མིན་གྱི་གནས་ཚུལ་ཡོང་སྐབས་ཐབས་སྐྱོ་པོ་རེད། གང་ལྟར་ཡང་སྙིང་ང་རང་ཚོ་བོད་པའི་རིག་གཞུང་འདི་དག་དམ་འཛིན་བྱེད་རྒྱུ་ཤིན་ཏུ་གལ་ཆེན་པོ་རེད། ང་རང་ཚོ་བོད་རང་གི་རིག་གཞུང་གཅེས་འཛིན་གྱི་ཐོག་ལ་ཕྲུ་གུ་ཙམ་མིན་པར་རྒན་པ་རྣམས་ནས་ཀྱང་དོ་སྣང་ཆེན་པོ་བྱེད་དགོས། སློབ་གྲྭར་འགྲོ་རྒྱུའི་དུས་ཚོད་ཡོལ་ཟིན་ནའང་བོད་ཡིག་ཀློག་ཐུབ་པ་དང༌། འབྲི་ཐུབ་པ་བྱེད་རྒྱུར་དོ་སྣང་བྱེད་དགོས། སྔར་ང་རང་ཚོའི་གཞིས་སྒར་ཡས་མས་སུ་ཤེས་ཡོན་ཡར་རྒྱས་གཏོང་རྒྱུའི་ཆེད་ཤེས་ཡོན་ཚོགས་ཆུང་ཆེད་བཙུགས་ཀྱིས་ལས་འགུལ་སྤེལ་ཡོད།

མ་གཞི་ཁྱེད་རང་ཚོར་ལས་ཀ་བྱེད་རྒྱུ་དང༌། མཐུན་རྐྱེན་འཛོམས་མིན་གྱི་དཀའ་ངལ་ཡོད། ཡིན་ནའང་རིམ་པས་ཆ་རྐྱེན་འཛོམས་ཏེ་གོ་སྐབས་བྱུང་ན་བོད་ཡིག་འབྲི་ཀློག་ཤེས་ཐབས་བྱེད་དགོས། དེ་ནི་སོ་སོའི་བསམ་བློ་གཏོང་རྒྱུར་ཕན་པར་ཙམ་དུ་མ་ཟད། གཙོ་ཆེ་ཤོས་ཆོས་ཀྱི་བྱ་བར་ཡང་ཕན་ཐོགས་ཡོད་པ་ཞིག་རེད། ད་ནང་སྐད་ཆ་བྱུང་བ་བཞིན་ང་རང་ཚོ་ནང་པ་སངས་རྒྱས་པའི་ཆོས་པ་ཞིག་ཡིན་ཞིང་། ནང་པ་སངས་རྒྱས་པའི་ཆོས་ལ་དད་པ་ཡོད་མཁན་གྱི་མི་ཞིག་ཡིན་བཞིན་དུ་ནང་པའི་ཆོས་མི་ཤེས་པ་འདི་ཤིན་ཏུ་སེམས་སྐྱོ་པོ་དང༌ཐབས་སྐྱོ་པོ་རེད། ནང་པའི་ཆོས་ལ་གཞན་དང་མི་འདྲ་བའི་ཟབ་པ་དང༌། རྒྱ་ཆེ་བའི་ལམ་གྱི་རིམ་པའི་རྣམ་གཞག་དང་། བདག་གཞན་གཉིས་ཀྱི་ཐོག་ནས་རྣམ་གྲངས་མང་པོ་དང༌། རྒྱ་ཆེན་པོ། གཏིང་ཟབ་པོ། སྤུས་དག་པོ་ཡོད་པ་འདི་དག་མ་ཤེས་པར་བསྡད་ན་ཤིན་ཏུ་ཕངས་པོ་རེད། ང་རང་ཚོས་ནང་པ་སངས་རྒྱས་པའི་ཆོས་འདི་ཆོས་བརྒྱུད་གཞན་ཞིག་ནས་སློབ་དགོས་པ་དང༌། ལོ་ཙཱ་བ་གཞན་ཞིག་བརྒྱུད་མིན་དགོས་པར། ང་རང་ཚོ་བོད་རང་གི་ཡི་གེའི་ཐོག་ནས་སློབ་ཐུབ་པ་ཞིག་ཡིན་པས་ཤེས་ཐབས་འབད་བརྩོན་བྱེད་དགོས།

དེ་བཞིན་ང་རང་ཚོའི་སོ་སོའི་ལུང་པའི་གཞས་དང་ཞབས་བྲོ་དང༌། དེ་བཞིན་དགའ་དགའ་སྐྱིད་སྐྱིད་ཀྱི་གླུ་གཞས་དེ་དག་ལ་དོ་སྣང་ཡག་པོ་བྱེད་དགོས། མི་རིགས་ཚང་མས་སོ་སོའི་ཡུལ་གོམས་གཤིས་ལུགས་མི་འདྲ་བ་དང་། རིག་གཞུང་གི་རྣམ་པ་མི་འདྲ་བ་ཡོད་པ་དེ་རྣམས་རྩ་ཆེར་འཛིན་གྱི་ཡོད། ང་རང་ཚོ་བོད་པས་ཀྱང་དེ་བཞིན་བྱས་ཏེ་དོ་སྣང་ཡག་པོ་བྱེད་དགོས།

ཆ༽ བོད་མིའི་ཁྱད་ནོར་དང་། བསླབ་གསུམ་གྱི་ཉམས་ལེན།

ཆོས་ཀྱི་ཐད། ང་རང་ཚོ་བོད་དུ་ལོ་བརྒྱ་ཕྲག་མང་པོའི་རིང་འཛམ་བུ་གླིང་འདིའི་སྒང་ལ་ནང་པ་སངས་རྒྱས་པའི་ཆོས་ཆ་ཚང་བ་འཛིན་སྐྱོང་ཡོད་མཁན་བར་སྐབས་ཤིག་ཏུ་བོད་ལུང་པ་ལས་ཧ་ལམ་མེད་པ་ལྟ་བུ་ཆགས་ཡོད། བོད་དུ་ཡོད་པའི་ནང་པ་སངས་རྒྱས་པའི་ཆོས་འདི་དེང་སང་འཛམ་བུ་གླིང་འདིའི་སྒང་དུ་ནང་པའི་ཆོས་རྒྱ་ཆེ་ཤོས་དང༌། སྤུས་དག་ཤོས་ཆགས་ནས་བསྡད་ཡོད། དེ་ཡིན་པ་དེང་སང་འཛམ་བུ་གླིང་འདིའི་སྒང་དུ་གཞི་ནས་མངོན་གསལ་དུ་གྱུར་ཡོད། ༡༩༥༩/ ༡༩༦༠ དེ་དག་གི་སྐབས་སུ་བོད་ནས་ཡོང་བའི་ནང་པ་ཚོ་བོན་པོ་དང་འདྲེས་ཡོད་པའི་མཐོང་ཚུལ་ཡོང་གི་ཡོད། དེ་ནས་ ༡༩༦༠ དང་ ༡༩༧༠ བརྒལ་ནས་ ༡༩༨༠ ལོ་བཅས་རིམ་ཤར་སྐབས་དེང་སང་ནང་པ་ཞིག་ལ་བོད་ཀྱི་ནང་པ་འདི་རྒྱ་ཆེ་ཤོས་དང༌། གཏིང་ཟབ་ཤོས་རེད་ཅེས་དོ་སྣང་ཡོད་མཁན་མང་པོ་ཞིག་གིས་ཤོད་ཀྱི་ཡོད་པ་དང༌། གནས་ཚུལ་ཤེས་ཚོར་ཡོང་གི་ཡོད།

བོད་དུ་ཡོད་པའི་ནང་པ་སངས་རྒྱས་པའི་ཆོས་རྒྱ་ཆེན་པོ་དང༌། གཏིང་ཟབ་པོ། སྤུས་དག་པོ། ཞིབ་ཚགས་པོ་ཡོད་པ་འདི་ང་རང་ཚོ་བོད་པའི་ཁྱད་ནོར་ལྟ་བུ་ཆགས་ཡོད། ནང་པ་སངས་རྒྱས་པའི་ཆོས་འཛིན་སྤེལ་ཡོང་བར་དགོན་པ་བཞེངས་ཐུབ་ཙམ་དང༌། གྲྭ་པ་འདུ་ཚོགས་ཐུབ་ཙམ། དེ་བཞིན་དུང་དང་རྒྱ་གླིང་གཏོང་ཤེས་པ་ཙམ་གྱིས་འགྲིག་གི་མེད། ད་ནང་འདིར་ཁྱེད་རང་ཚོས་གར་འཆམ་འཁྲབ་པ་ཡག་པོ་རེད། ཡིན་ནའང་དེ་ཙམ་གྱིས་ནང་པ་སངས་རྒྱས་པའི་ཆོས་འཛིན་སྐྱོང་ཐོག་ལ་ཕན་གྱི་མེད།

ནང་པ་སངས་རྒྱས་པའི་ཆོས་ངོ་མ་ལུང་གི་བསྟན་པ་དང༌། རྟོགས་པའི་བསྟན་པ་ཞེས་གཉིས་བཤད་པ་རེད། ལུང་གི་བསྟན་པ་ནི་སྡེ་སྣོད་གསུམ་གྱི་འཆད་ཉན་བྱེད་རྒྱུ་དེ་ཡིན་པ་རེད། རྟོགས་པའི་བསྟན་པ་ནི་སྡེ་སྣོད་གསུམ་ནས་བཤད་པའི་བསླབ་པ་གསུམ་ཉམས་སུ་ལེན་རྒྱུ་དེ་ཡིན་ཞིང་། བསམ་པ་གསུམ་གྱི་ཉམས་སུ་ལེན་ཆེད་ལྷ་རབ་བྱུང་ན་དགེ་ཚུལ་སློང་གི་སྡོམ་པ་བླངས། ཁྱིམ་པ་དང༌། སྔགས་འཆང་ཡིན་ནའང་རང་རང་གི་སྡོམ་པ་ལེན་དགོས། ང་རང་ཚོའི་ཆོས་རྒྱལ་གྱི་སྐབས་ནས་རབ་བྱུང་ངུར་སྨྲིག་གི་སྡེ་དང༌། གོས་དཀར་ལྕང་ལོའི་སྡེ་ཞེས་གཉིས་ཡོད་ལ། དེང་དུས་ཡིན་ནའང་ང་རང་ཚོའི་བོད་ཀྱི་ཆོས་པའི་ནང་དུ་སྔགས་པ་དང༌། རབ་བྱུང་གི་སྡེ་གཉིས་ཡོད་པ་འདི་འགྲིགས་པ་རེད།

གང་ལྟར་ཁྱིམ་པའི་སྡོམ་པ་ཡིན་ཡང་རུང༌། དགེ་ཚུལ་སློང་གི་སྡོམ་པ་ཡིན་ཡང་རུང༌། དོན་དུ་སྡོམ་པ་འདི་རང་རྒྱུད་ལ་ཚང་བའི་ཐོག་ནས་ཏིང་ངེ་འཛིན་གྱི་བསླབ་པ་དེའི་ཐོག་ལ་ཆོས་རྣམས་ཀྱི་གནས་ལུགས་དེ་ཁོ་ན་ཉིད་ཟེར་བ་འདི་ཤེས་པ་བྱས། དེ་ལྟར་བསླབ་པ་གསུམ་གྱི་ཉམས་ལེན་ཡོད་པའི་ཐོག་ནས་སངས་རྒྱས་ཀྱི་བསྟན་པ་འཛིན་སྐྱོང་བྱེད་དགོས་པ་རེད། དཔེར་ན་ང་ལྟ་བུ་ཞིག་ཕྱིའི་རབ་ཏུ་བྱུང་བའི་ཆས་གོས་གྱོན་པ་ཙམ་གྱིས་སངས་རྒྱས་ཀྱི་བསྟན་པ་འཛིན་པའི་གོ་མི་ཆོད་ཅིང་། སངས་རྒྱས་ཀྱི་བསྟན་པ་ཟེར་བ་འདི་ད་ལྟ་བརྗོད་པ་བཞིན། གཙོ་ཆེ་ཤོས་བསླབ་པ་གསུམ་གྱི་ཉམས་ལེན་ཞིག་རང་གི་རྒྱུད་ལ་ཚང་བའི་ཐོག་ནས་རྟོགས་པའི་བསྟན་པ་འཛིན་དགོས་པ་རེད།

དེ་ལྟ་བུའི་རྟོགས་པའི་བསྟན་པ་རང་གིས་འཛིན་ཅིང་། གཞན་ལ་སྤེལ་བ་ལ་ལུང་སྡེ་སྣོད་གསུམ་གྱི་འཆད་ཉན་དགོས་ལ། འདུལ་བའི་སྡེ་སྣོད་མ་ཤེས་ན་སྡོམ་པའི་འགྲོ་སྟངས་རྣམས་ལེགས་པར་མི་ཤེས་ཤིང་། མདོ་སྡེའི་སྡེ་སྣོད་ལེགས་པར་མ་ཤེས་ན་ཏིང་ངེ་འཛིན་གྱི་འགྲོ་སྟངས་ཤེས་ཐབས་མེད། མངོན་པའི་སྡེ་སྣོད་ལེགས་པར་མ་ཤེས་ན་ཤེས་རབ་ཀྱི་བསླབ་པའི་སྐོར་ལེགས་པོ་ཞིག་ཤེས་ཐབས་མེད། དེས་ན་སྡེ་སྣོད་གསུམ་གྱི་དོན་ལ་སློབ་སྦྱོང་བྱེད་དགོས། སངས་རྒྱས་ཀྱི་བསྟན་པ་འཛིན་པ་ལ་དཔེ་ཆ་འཆད་ཉན་དང༌། སློབ་གཉེར་བྱས། དཔེ་ཆ་ནས་བཤད་པའི་དོན་རྣམས་རང་གི་རྒྱུད་སྟེང་དུ་རྟོགས་ཐུབ་པར་ཙམ་མ་ཟད། གཞན་ལའང་སློབ་ཁྲིད་བྱེད་ཐུབ་པ་ཞིག་དགོས་ཀྱི་ཡོད།

ང་རང་ཚོ་ད་ལྟ་གཞན་ཡུལ་དུ་སླེབས་ནས་དགོན་པ་རེ་ཟུང་ལས་མང་པོ་མེད། རེ་ཟུང་ཡོད་པ་འདི་དག་སྤུས་དག་པོ་ཞིག་ཡོང་བར་ངེས་པར་དུ་འབད་བརྩོན་བྱེད་དགོས། ད་ལྟ་ཁྱེད་རང་ཚོའི་དགོན་པའི་འགོ་ཁྲིད་མཁན་བླ་མ་དྲག་གྲས་ཤིག་བྱུང་ན་ཆོས་དོན་ལས་ཁུངས་སུ་འབྲེལ་བ་བྱེད་ཀྱི་ཡོད་པ་ཧ་ཅང་ཡག་པོ་བྱུང་འདུག གང་ལྟར་ཡང་སྙིང་སངས་རྒྱས་བསྟན་པའི་གནད་འགག་གཞན་ལ་ཡང་འགྲེལ་བཤད་བྱེད་ཐུབ་པ་དང༌། སོ་སོས་ཡིན་ནའང་ཆ་ཚང་ཉམས་ལེན་བྱེད་ཐུབ་པ་ཞིག་དགོས་རྒྱུ་གལ་ཆེན་པོ་འདུག ནང་པའི་ཆོས་སྤུས་དག་ཡོད་པ་འདི་དང༌། ནང་པ་མ་ཡིན་པའི་ཆོས་གཞན་དག་རྣམ་པ་འདྲ་འདྲའི་ངང་ཕྱིན་ན་ཡག་པོ་མེད།

ཆོས་ལུགས་གཞན་དག་སྡུག་ཆགས་རེད་ཟེར་གྱི་མེད། ཆོས་ཚང་མ་ཡག་པོ་རེད། འཛམ་བུ་གླིང་འདིའི་སྒང་ལ་ནང་པ་མིན་པའི་ཡེ་ཤུ་དང༌། ཁ་ཆེ། མུ་སྟེགས་པ་སོགས་གྲུབ་མཐའ་འདྲ་མིན་མང་པོ་ཡོད་པ་དེ་རྣམས་སེམས་ཅན་རེ་རེའི་ཁམས་དང་མོས་པ་སྣ་ཚོགས་ལ་ཕན་ཐོགས་ཡོད། དཔེར་ན། མི་ལ་ལྟོ་ཟས་བྲོ་བ་དང༌རྣམ་པ་གཅིག་གིས་མི་འགྲིགས་པར་རྣམ་པ་སྣ་ཚོགས་དགོས་པ་ལྟར། ཆོས་ལའང་མིའི་ཁམས་དང་མོས་པ་སྣ་ཚོགས་དང་བསྟུན་ནས་ཆོས་ལུགས་འདྲ་མིན་ཡོད་པ་ཡག་པོ་རེད། དེ་ལྟ་ན་ཡང་ང་རང་ཚོའི་ནང་པ་སངས་རྒྱས་པའི་ཆོས་ལ་གཞན་དང་མི་འདྲ་བའི་འགྲེལ་ཤོད་རྒྱུ་མཚན་ཤོད་རྒྱུ་ཡོད་པ་དང༌། ཁུངས་དྲངས་རྒྱུ་ཡོད་པའི་སྤུས་དག་པོ་འདི་དག་སྣང་མེད་དུ་ལུས་ན་ཕངས་པོ་རེད།

གཙོ་ཆེ་ཤོས་ཁྱེད་རང་ཚོ་དགོན་པའི་ནང་སྡོད་མཁན་ཚོས་གཙོ་བོའི་འགན་འཁྱེར་ཏེ་མང་ཚོགས་ཀྱི་ནང་དུ་ནང་པའི་ཆོས་ཀྱི་དོན་དག་ངོ་མ་གང་འདྲ་ཡིན་མིན་གྱི་གནད་འགག་ཤེས་ཐུབ་པ་ཞིག་དང༌། དེའི་ཐོག་ལ་དོ་སྣང་མང་ཙམ་སླེབས་ཐུབ་པ་ཞིག་ངེས་པར་དུ་བྱེད་དགོས། དེ་ལྟར་བྱུང་ན་ནང་པ་སངས་རྒྱས་པའི་ཆོས་ལ་ཤེས་ནས་དད་པ་ཐོབ་པ་ཟེར་བ་དེ་ཡོང་ཐུབ་ཀྱི་རེད། མདོ་དོན་ཡང་སྙིང་སྐྱ་སེར་མང་ཚོགས་སྤྱི་ཡོངས་ལ་ནང་པ་སངས་རྒྱས་པའི་ཆོས་ཀྱི་གོ་རྟོགས་མཐོ་རུ་གཏོང་ཐབས་དང༌། ཤེས་ཚད་ལེགས་སུ་གཏོང་ཐུབ་པའི་འབད་བརྩོན་བྱེད་དགོས། འཕྲལ་སེལ་ང་ཚོ་དཔལ་འབྱོར་ཐོག་ཚགས་ཚུད་དང༌། ཤེས་ཡོན། ཆོས་བཅས་ཀྱི་ཐོག་ལ་བསམ་བློ་གཏོང་རྒྱུ་དེ་ནི་དེང་སྐབས་ཀྱི་ལས་འགན་གཙོ་ཆེ་ཤོས་ཡིན།

ཇ༽ རྒྱ་གཞུང་གི་མནར་གཅོད་དང་། བོད་མིའི་སེམས་ཤུགས།

དེ་ནས་བོད་སྤྱི་པའི་དོན་དག་སྐོར་བར་ལམ་ནས་གང་ལ་གང་འཚམ་གྱི་འགྱུར་བ་འགྲོ་བཞིན་ཡོད། འདས་པའི་ལོ་ཉི་ཤུ་ཙམ་ཞིག་རིང་ལ་བོད་དུ་དཀའ་ངལ་ཚད་མེད་བྱུང་བས་མ་ཚད་རྒྱ་མིའི་གདུག་རྩུབ་དང་མནར་གཅོད་འོག་བོད་མི་རང་ཤི་རྒྱག་མཁན་དང༌། མུ་གེས་ཤི་བ། དམར་གསོད་བཏང་བ། བཙོན་དུ་མནར་གཅོད་འོག་ཤི་བ་བཅས་གང་ལྟར་གསོད་རྡུང་བཀོལ་གསུམ་འོག་བོད་མི་འབུམ་ཕྲག་བཅུ་སྐོར་དུས་མིན་གྱི་འཆི་རྐྱེན་བྱུང་ཡོད།

བོད་ནང་རྒྱ་ཆེའི་མི་མང་འབུམ་དྲུག་ཅུ་ཙམ་ཡོད་པའི་ནང་ནས་བརྒྱ་ཆ་དགུ་བཅུ་གོ་ལྔ་རྒྱ་མིར་སྙིང་ཐག་ནས་ཞེ་འཁོན་འཛིན་ནས་བོད་མིའི་ཐོབ་ཐང་དང༌། རང་གི་རང་དབང་གི་ཐོག་ལ་རེ་བ་རྒྱག་མཁན་དང༌། རྩོད་ལེན་བྱེད་མཁན་ཤ་སྟག་ཆགས་ཡོད། དེ་བཞིན་རྒྱ་མིའི་ཐོག་ནས་ཆོས་ཟེར་བ་འདི་དུག་རེད་ཅེས་བཙན་པོ་དབང་ཡོད་ཀྱི་ཐོག་ནས་ཆོས་སྤོང་དུ་འཇུག་རྒྱུའི་ཐབས་ཤེས་དང༌། ལས་འགུལ་རིམ་པར་བྱེད་ཀྱི་ཡོད་ཀྱང་བོད་རྒྱ་ཆེའི་མི་མང་གི་ཁྲོད་དུ་ཆོས་ལ་དད་པ་སྔར་ལས་ཀྱང་ཤུགས་ཆེ་རུ་ཕྱིན་པ་ལྟ་བུ་ཞིག་ཆགས་འདུག གཙོ་ཆེ་བོད་ནང་དུ་ཡོད་པའི་རྒྱ་ཆེའི་མི་མང་རྣམས་ཧ་ཅང་སེམས་ཤུགས་ཆེན་པོ་དང༌། སྙིང་སྟོབས་ཆེན་པོར་གནས་པའི་རྐྱེན་གྱིས་དེང་སང་བོད་ནང་དུ་རྒྱ་ནག་གཞུང་གི་སྲིད་བྱུས་གང་ལ་གང་འཚམ་གྱི་འགྱུར་བ་འགྲོ་གི་ཡོད། བོད་རྒྱ་ཆེའི་མི་མང་རྣམས་ནས་ལྷག་བསམ་སྙིང་སྟོབས་ཞུམ་པ་མེད་པར་བསྡད་པའི་འབྲས་བུར་རིམ་པས་གནས་ཚུལ་ཏན་ཏན་དྲག་ཏུ་འགྲོ་གི་རེད་བསམ་པ་དྲན་གྱི་འདུག ཁྱེད་རང་ཚོ་བློ་བདེ་པོ་དང༌། བག་ཕེབས་པོ་བྱས་ནས་སྡོད།

ང་རང་ཚོ་ད་ལྟ་དང༌། མ་འོངས་པ་དུས་ནམ་ཞིག་ཡིན་ཡང་བོད་རིགས་རྩམ་པ་ཟ་མཁན་དང༌། མ་ཎི་བགྲང་མཁན་ཡོངས་རྫོགས་གཅིག་གྱུར་ཡིན་པས་དེ་ལ་ལུང་ཚན་གྱི་དབྱེ་བ་དང༌། ཆོས་ལུགས་ཀྱི་དབྱེ་བ། མདོར་ན་བོན་དང་བཅས་པར་ང་ཚོས་དབྱེ་འབྱེད་རྩ་བ་ནས་མེད། བོད་རིགས་ཡོངས་སུ་རྫོགས་པ་གཅིག་གྱུར་རེད། ང་རང་ཚོ་བོད་རིགས་ཡོངས་རྫོགས་སྐྱིད་ན་སྐྱིད་མཉམ་དང༌། སྡུག་ན་སྡུག་མཉམ་རེད། དོན་མེད་ལུང་ཚན་གྱི་ཐོག་ནས་འཐེན་འཁྱེར་དང་། ཆོས་ལུགས་ཀྱི་ཐོག་ནས་འཐེན་འཁྱེར་བྱེད་རྒྱུ་མེད།

ཉ༽ གཞིས་ཆགས་ཀྱི་གནས་ཚུལ་དང་། ཡ་རབས་སེམས་བཟང་།

མ་གཞི་ད་ལྟ་ང་རང་ཚོ་མེའོ་གཞིས་ཆགས་ནང་དུ་དེ་ལྟ་བུའི་གནས་ཚུལ་གང་ཡང་མེད་པ་ལྷིང་འཇགས་ཐོག་སྒྲིག་འཛུགས་ཀྱི་འོག་ཏུ་ཚང་མ་རྡོག་བསྒྲིལ་པོ་བྱས་ཏེ་བསྡད་པ་ཧ་ཅང་ཡག་པོ་རེད། ད་དུང་ཡང་མཐུན་པོ་དང༌། གཅིག་གིས་གཅིག་ལ་རོགས་རམ་ཡག་པོ་བྱས། ཕན་ཚུན་ཕྱར་བ་གྲུ་འདེགས་བྱེད་ཐུབ་ན་ཡག་པོ་ཡོང་གི་རེད། ཁྱེད་རང་ཚོ་ཚང་མ་བློ་བདེ་པོ་བྱས་ནས་སྡོད། དེ་རིང་ངོས་རང་འདིར་ཐེངས་གཅིག་སླེབས་པ་རེད། མ་འོངས་པར་སླེབས་ཐུབ་མིན་ལ་མ་བལྟོས་པར་གཞིས་ཆགས་ཀྱི་དཀའ་ངལ་ཆེ་ས་ཚང་མ་ངའི་བསམ་བློའི་ནང་རྟག་པར་དྲན་ནས་སྡོད་ཀྱི་ཡོད། ནང་སྲིད་ལས་ཁུངས་དང༌། ས་གནས་ཀྱི་གཞིས་འགོ་སོ་སོས་སྐབས་འཕྲལ་ངོས་ལ་གཞིས་ཆགས་སོ་སོའི་གནས་ཚུལ་བཤད་ཡོང་གི་ཡོད། དེ་ལྟ་བུའི་ཐོག་ནས་ངས་གནས་ཚུལ་རྟོགས་ཀྱི་ཡོད། ངོས་ནས་རྟག་ཏུ་དོ་སྣང་བྱེད་ཀྱི་ཡོད་པས་ཁྱེད་རང་ཚོ་ཚང་མ་བློ་བདེ་པོའི་ངང་སྡོད་རོགས་བྱེད། དེ་རིང་འདིར་དུས་ཚོད་མེད་སྟབས་མཇལ་ཁ་གཏོང་ཁོམ་བྱུང་མ་སོང༌། ཁྱེད་རང་ཚོ་གཞིས་སྒར་སྤྱི་པའི་ཐོག་ལ་ངོས་ནས་འདིར་བྱིན་རྟེན་དང༌། སྲུང་མདུད་བཞག་གི་ཡིན།

གཙོ་ཆེ་ཤོས་ང་རང་ཚོ་ནང་པ་སངས་རྒྱས་པས་རྒྱུན་དུ་སེམས་བཟང་པོ་དང༌། སྤྱོད་ལམ་ཡ་རབས་བྱས། དེའི་ཐོག་ནས་སྐྱབས་འགྲོ་དང༌། མ་ཎི། ཐུབ་པའི་མཚན་སྔགས། སློབ་དཔོན་གྱི་མཚན་སྔགས་དེ་ལྟར་བགྲངས་ན་རང་ཉིད་ཀྱི་བསོད་ནམས་འཕེལ་བ་དང༌། ལས་བཟང་པོའི་རྒྱུ་སྒྲུབ་པའི་སྒོ་ནས་འབྲས་བུ་བདེ་སྐྱིད་ཡོང་བ་དང༌། སྡུག་བསྔལ་སེལ་བ། བར་ཆད་སེལ་ཐབས་བྱེད་དགོས། རང་གིས་སེམས་བཟང་པོ་བྱེད་རྒྱུ་དང༌། ཡ་རབས་ཀྱི་ཐོག་ནས་ཆོས་ཉམས་ལེན་མ་བྱས་པར་མི་ལ་སྐྱབས་འཇུག་གནང་རོགས་ཞེས་བརྗོད་ན་ཕན་ཐོགས་ཡོང་བ་ཁག་པོ་རེད། སངས་རྒྱས་བཅོམ་ལྡན་འདས་སྐུ་ངོ་མ་བཞུགས་པའི་སྐབས་ལ་ཡང་རང་རང་སོ་སོའི་ལས་ཀྱི་རྗེས་འབྲེལ་ལས་སངས་རྒྱས་རང་གིས་གནང་ཐབས་གང་ཡང་མེད།

དཔེར་ན། ཤཱཀྱའི་རིགས་ལ་དམག་ཡོང་སྐབས་བཅོམ་ལྡན་འདས་ལ་ཤཱཀྱའི་རིགས་ཀྱི་ཕྲུ་གུ་གསུམ་བཅོལ་པོ་ཞུས་ཏེ་སྲུང་སྐྱོབ་གནང་རོགས་ཞུས་པ་ལྟར་བཅོམ་ལྡན་འདས་ཀྱིས་ཕྲུ་གུ་གཅིག་བཅོམ་ལྡན་འདས་ཀྱི་སྐུའི་འཁྲིས་སུ་ཉར་ནས་བཞུགས། གཉིས་བཅོམ་ལྡན་འདས་ཀྱི་རྫུ་འཕྲུལ་གྱི་ཐོག་ནས་སྦས་གནང་བ་རེད། གང་ལྟར་དམག་ཐག་ཆོད་སྐབས་ཕྲུ་གུ་གསུམ་པོ་དེ་ཤི་བ་ཡོད། ཆོས་ལུགས་གཞན་ནས་བདེ་སྡུག་དཀོན་མཆོག་གིས་བསྐོས་པ་རེད་ཅེས་བརྗོད་ཀྱི་ཡོད་ཀྱང༌། ང་རང་ཚོ་ནང་པ་སངས་རྒྱས་པས་བདེ་སྡུག་འདི་དག་རང་གི་སེམས་དུལ་མིན་གྱི་ཐོག་ནས་ལས་བཟང་ངན་བསགས་ཏེ་དེའི་འབྲས་བུར་བདེ་སྡུག་བྱུང་བར་བཤད་ཡོད་པས་ང་རང་ཚོ་སོ་སོས་སེམས་རྒྱུད་བཟང་པོ་དང་། ཡ་རབས་བྱས་ན་རང་ལ་བདེ་སྐྱིད་ཡོང་གི་རེད།

དེ་ལྟར་ཡིན་སྟབས་ཁྱེད་རང་ཚོས་དུས་རྒྱུན་ལྡན་ནས་སེམས་བཟང་པོ་དང༌། སྐྱབས་འགྲོ་དང་སེམས་བསྐྱེད་ཡག་པོ་བྱས། དེའི་ཐོག་གཟུངས་སྔགས་སོགས་བགྲངས་ན་ཡག་པོ་ཡོང་གི་རེད། བར་ཆད་ཀྱང་སེལ་འགྲོ་གི་རེད། ཚེ་དང་བསོད་ནམས་འཕེལ་ཡོང་གི་རེད། འདི་རྣམས་ཁྱེད་རང་ཚོའི་སེམས་ལ་ཡག་པོ་ངེས་པ་བྱེད་དགོས། ཚང་མས་ཧུར་ཐག་བྱེད་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༣ ཟླ་ ༧ ཚེས་ ༡༠ ཉིན་སིམ་ལར་བོད་མི་རྣམས་ལ་སྩལ་བའི་བཀའ་སློབ།

ཀ༽ སིམ་ལའི་ཆིངས་ཡིག་དང་། བོད་མིའི་གཞིས་ཆགས།

དེ་རིང་སིམ་ལར་ང་རང་ཚོ་མཉམ་འཛོམས་བྱུང་བར་དགའ་པོ་བྱུང༌། ས་ཆ་འདི་ཕྱོགས་གཅིག་ནས་ས་བསིལ་པོ་དང༌། འདིའི་གཡས་གཡོན་ལ་ལྟོ་གོས་ཐབས་འཚོལ་བྱེད་བདེ་ཡོད་སྟབས་འདི་ཁུལ་སྡོད་མཁན་བོད་མི་གང་ལ་གང་འཚམ་ཡོད། ང་རང་ཚོ་དེ་སྔ་བོད་ལ་ཡོད་པའི་སྐབས་ནས་སིམ་ལ་ཟེར་བ་འདི་གོ་མྱོང་ཡོད། གང་ཡིན་ཟེར་ན། སྔོན་མ་ཤིང་སྟག་སིམ་ལའི་ཆིངས་ཡིག་བཞག་སའི་ས་ཆ་དེ་འདི་ཡིན་ཞིང་། སྐབས་དེར་ང་རང་ཚོ་བོད་ཀྱི་སྐུ་ཚབ་བཤད་སྒྲ་བློན་ཆེན་དང༌། དེ་དུས་རྒྱ་གར་དབྱིན་ཇིའི་གཞུང་གིས་འཛིན་ནས་བསྡད་ཡོད་པའི་དབྱིན་ཇིའི་སྐུ་ཚབ། རྒྱ་ནག་གི་སྐུ་ཚབ་བཅས་ཕྱོགས་གསུམ་གྱི་མི་སྣ་འདིར་འཛོམས་ནས་ཆིངས་ཡིག་བཞག་པ་རེད།

སིམ་ལ་ས་ཁུལ་ལ་སྡོད་མཁན་ཁྱེད་རང་ཚོ་མང་ཆེ་བ་སོ་སོའི་སྐབས་སུ་གང་བབས་ཀྱི་ཐབས་ཤེས་ཐོག་ནས་འཚོ་ཐབས་བྱེད་པ་དང་། རང་ཉིད་བོད་པ་ཡིན་བསམ་པའི་འདུ་ཤེས་མ་བརླག་པའི་ཐོག་ནས་བོད་པ་སྤྱིའི་མིང་དོན་ལ་རྒྱ་སྙིང་ལ་བཅངས་ནས་ཧུར་ཐག་བྱས་ཏེ་ས་ཁུལ་འདིར་དམིགས་བསལ་རྙོག་དྲ་མ་ཐོན་པའི་ཐོག་ལའང་འབད་རྩོལ་བྱེད་ཀྱི་ཡོད་པ་ཡག་པོ་རེད། ཁྱེད་རང་ཚོ་ཚང་མར་ཐུགས་རྗེ་ཆེ་ཟེར་རྒྱུ་ཡིན། ང་རང་ཚོ་གནས་སྟངས་བཙན་བྱོལ་བ་ཆགས་ནས་གཞན་ཡུལ་དུ་གྱར་ནས་བསྡད་ཡོད། ཁུལ་འདིར་བཟོ་གྲྭ་འདི་དང༌། གཡས་གཡོན་ལ་གཞིས་ཆགས་ཕྲན་བུ་ལས་རྒྱ་ཆེན་པོ་གང་ཡང་མེད། ཡིན་ན་ཡང་ང་རང་ཚོ་ཚང་མ་སྡོད་ས་གཞན་ཡུལ་དུ་བསྡད་ཡོད་ཀྱང༌། རང་དབང་ཡོད།

ཁ༽ རང་དབང་གི་བདེ་སྐྱིད་དང་། གཞན་དབང་གི་སྡུག་བསྔལ།

བོད་ལུང་པར་ཆ་བཞག་ན། སྡོད་ས་རང་གི་ལུང་པར་བསྡད་ཡོད་ཀྱང་རང་དབང་མེད་པ་རེད། འཛམ་བུ་གླིང་འདིའི་སྒང་ལ་མིའི་ལོ་རྒྱུས་བྱུང་ནས་ལོ་སྟོང་ཕྲག་དང་ཁྲི་ཕྲག་མང་པོ་ཕྱིན་ཡོད། དེའི་རིང་ལ་མིའི་སྤྱི་ཚོགས་ནང་འགྱུར་བ་ཧ་ཅང་མང་པོ་བྱུང་ཡོད། དེ་ལྟར་ཡོང་བའི་རྒྱུ་རྐྱེན་ནི། མི་ཟེར་མཁན་འདི་སེམས་ཅན་གཞན་དང་མི་འདྲ་བར་མིའི་བསམ་བློའི་ནང་ལ་རང་ཉིད་ཀྱི་བདེ་བ་བསྒྲུབ་རྒྱུ་དང༌། སྡུག་བསྔལ་སེལ་བའི་ཐབས་ཤེས་རྣམ་པ་མང་པོ་ཞིག་རང་བཞིན་གྱིས་བསམ་བློར་འཁོར་ཐུབ་པ་དང༌། བསམ་བློར་འཁོར་བའི་ཐོག་ནས་དམིགས་ཡུལ་དེ་བསྒྲུབ་ཐབས་ལ་འབད་རྩོལ་དངོས་ཤུགས་བརྒྱུད་གསུམ་ནས་བྱས་པའི་རྐྱེན་གྱིས་འཛམ་གླིང་འདིའི་སྟེང་དུ་མིའི་སྤྱི་ཚོགས་གང་སར་འགྱུར་བ་མང་པོ་འགྲོ་བཞིན་ཡོད། འཛམ་གླིང་འདིའི་ཐོག་གི་རྒྱལ་ཁབ་འཕོ་འགྱུར་འགྲོ་བའི་གནས་ཚུལ་མང་པོ་ཞིག་རང་དབང་ཡོད་མེད་ལ་ཐུག་གི་ཡོད།

ད་ལྟ་བཤད་མ་ཐག་པ་བཞིན། སྔར་ཤིང་སྟག་སིམ་ལའི་ཆིངས་ཡིག་བཞག་པའི་སྐབས་ལ་འདིའི་ས་ཁུལ་འདིར་དབྱིན་ཇིས་དབང་སྒྱུར་བྱེད་ཀྱི་ཡོད་པ་དང༌། རྒྱ་གར་ནང་གི་ས་ཆ་གལ་ཆེ་ས་ཁ་ཤས་ལ་རྒྱ་གར་གྱི་ཡུལ་མི་འགྲོ་མི་ཆོག་པ་དེ་ལྟར་བྱུང་ཡོད། འཛམ་བུ་གླིང་འདིའི་ས་ཆ་མང་པོ་ཞིག་ལ་མི་རིགས་ཀྱི་དབྱེ་འབྱེད་བཏང་ནས་བཙན་དབང་བྱེད་མཁན་མང་པོ་ཡོད། ང་ཚོ་བོད་གཅིག་པུ་མིན། འཛམ་གླིང་འདིའི་སྒང་ལ་དྲང་བདེན་མིན་པ་དང༌། མིས་མི་ལ་དབང་ཡོད་དང༌། མིས་མི་ལ་ཐུབ་ཚོད་གཏོང་བའི་གནས་ཚུལ་ཞིག་ཡིན་ཕྱིན་རང་བཞིན་གྱིས་ག་ལེར་འགྱུར་འགྲོ་གི་ཡོད།

རྒྱ་གར་ལ་དབྱིན་ཇིས་དབང་སྒྱུར་བྱས་ནས་རྒྱ་གར་བ་ཚོ་བྲན་གཡོག་ལྟ་བུར་སྡོད་དགོས་བྱུང་ན་ཡང༌། ཕྱི་ལོ་ ༡༩༤༧ ལོར་རྒྱ་གར་རང་བཙན་བྱུང་བ་རེད། རྒྱ་གར་ལ་རྗེས་ལུས་ཀྱི་རྣམ་པ་མང་པོ་ཡོད་ན་ཡང་རང་དབང་རང་ལག་ཏུ་བྱུང་བ་རེད། དེ་བདེ་སྐྱིད་རེད། བོད་པར་ཆ་བཞག་ན། བོད་མི་སྤྱི་བྱིངས་སོ་སོའི་ལུང་པར་བསྡད་ཡོད་ན་ཡང༌། རང་དབང་བྲལ་ནས་ཡོད་སྟབས་རང་དབང་བྲལ་ཞིང་། གཞན་དབང་ཟེར་བ་དེ་སྡུག་བསྔལ་གྱི་རྩ་བ་རེད།

ད་ཕན་འདས་པའི་ལོ་ཉི་ཤུ་རྩ་གྲངས་འདིའི་རིང་ལ་བོད་ནང་བོད་པའི་རྒྱ་ཆེའི་མི་མང་ཚོས་བོད་ལུང་པ་བོད་མིར་བདག་པ་ལས། རྒྱ་མིས་འཛིན་པའི་ཐོབ་ཐང་མེད་པ་དང༌། རྒྱུ་མཚན་མེད་པ། བདེན་པ་མིན་པ་ལ་ངོས་འཛིན་བྱས་ནས་སོ་སོའི་མི་རིགས་ཀྱི་དོན་དག་དང༌། སོ་སོའི་རིག་གཞུང༌། སོ་སོའི་ཆོས་དད་བཅས་པར་སེམས་ཤུགས་ཆེན་པོ་བྱས་ནས་བསྡད་པ་རེད། དེ་ལྟ་བུའི་གནས་ཚུལ་གྱིས་རྐྱེན་པས་བར་ལམ་བདུན་ཅུ་དོན་དགུ་ནས་བཟུང་རིམ་པས་གནས་ཚུལ་ཕྲན་བུའི་དྲག་ཏུ་འགྲོ་གི་ཡོད། དྲག་ཏུ་ཕྱིན་པ་འདི་ལ་དགའ་བསུ་ཞུ་འོས་པ་ཞིག་ཡིན་ན་ཡང༌། གཞི་རྩའི་གནས་སྟངས་གཞན་དབང་གི་འོག་ལ་གྱར་ནས་བསྡད་ཡོད་སྟབས་གནས་ཚུལ་ཧ་ཅང་ཁག་པོ་རེད།

ག༽ རང་དབང་གི་ཡར་རྒྱས་དང་། གཞན་དབང་གི་རྗེས་ལུས།

ད་ལྟ་ང་རང་ཚོ་གཞན་ཡུལ་དུ་བསྡད་ཡོད་ཀྱང་རང་དབང་ཡོད། སོ་སོས་བསམ་བློ་བཏང་ནས་ཐབས་ཤེས་བྱས་ན་བྱས་ཆོག་གི་མ་རེད། བྱས་ན་ཁྲིམས་འགལ་རེད་ཅེས་བརྗོད་མཁན་སུ་ཡང་མེད། རང་དབང་ཟེར་བ་འདི་ཡར་རྒྱས་འགྲོ་རྒྱུའི་ཆ་རྐྱེན་གཙོ་བོ་དེ་རེད། ཇི་ཙམ་མི་ལ་རང་དབང་ཡོད་པའི་ཚོད་ཀྱིས་གསར་གཏོད་བྱེད་ཐུབ་པ་དང༌། ཇི་ཙམ་གསར་གཏོད་མང་བའི་ཚོད་ཀྱིས་ཡར་རྒྱས་འགྲོ་ཐུབ་ཀྱི་ཡོད། རང་དབང་བྲལ་ཞིང་བཙན་དབང་འོག་ཏུ་གསར་གཏོད་བྱ་ཐབས་མེད་པ་དང༌། གསར་གཏོད་བྱེད་མ་ཐུབ་པའི་ཚོད་ཀྱི་རྗེས་ལུས་ཐེབས་ཀྱི་ཡོད།

དེང་སང་འཛམ་བུ་གླིང་འདིའི་སྒང་ལ་ཆབ་སྲིད་ཀྱི་ལམ་ལུགས་མི་འདྲ་བ་དང༌། ལྟ་བའི་ལམ་ལུགས་མི་འདྲ་བ་མང་དུ་ཡོད་པ་འདི་དག་གི་ནང་ནས་རང་དབང་ཡོད་པའི་ལུང་པའི་ནང་ལ་ཡར་རྒྱས་མང་པོ་འགྲོ་གི་ཡོད། རང་དབང་བྲལ་བའི་ལུང་པ་ཚོའི་ནང་དུ་མི་ལ་དུད་འགྲོ་ནང་བཞིན་བཀོལ་སྤྱོད་བྱེད་ཀྱི་ཡོད་ན་ཡང༌། རང་བཞིན་གྱི་མིའི་བསམ་བློའི་ནང་ནས་མ་བསྐུལ་དང་ལེན་བྱེད་པ་ཞིག་མ་བྱུང་ན་བཙན་པོ་དབང་ཡོད་ཀྱིས་བསྐུལ་བ་དེ་ལ་གྲུབ་འབྲས་འདོད་པ་ཁེངས་པ་ཡོང་རྒྱུ་ཁག་པོ་རེད།

གང་ལྟར་འཛམ་བུ་གླིང་འདིའི་སྒང་ལ་རང་དབང་ཟེར་བ་འདི་མིའི་འཚོ་བའི་ནང་ལ་ཧ་ཅང་གལ་ཆེན་པོ་ཡིན་པ་དེ་ལོ་རྒྱུས་ཀྱི་ནང་ནས་ཁ་གྲགས་ཡོང་གི་ཡོད། ང་རང་ཚོ་བོད་པའི་ངོས་ལ་ཆ་བཞག་ན་ཡང༌། རང་དབང་ཟེར་བ་འདི་ཤིན་ཏུ་རྩ་ཆེན་ཡིན་པ་དངོས་ཡོད་གནས་ཚུལ་གྱིས་ཁ་གྲགས་ཡོང་གི་ཡོད། དཔེར་ན་བར་ལམ་བོད་ནས་གཉེན་འཕྲད་ཡོང་མཁན་ནང་ནས་ཁ་ཤས་དང་སྐད་ཆ་བྱུང༌། ང་ཚོ་སོ་སོའི་ལུང་པར་བསྡད་ཡོད་ན་ཡང་གཅིག་གིས་གཅིག་ལ་སྙིང་བསྟན་ནས་སྐད་ཆ་བཤད་ས་མེད། རྒྱ་གར་ལ་ཚུར་གཉེན་འཕྲད་ལ་འབྱོར་ནས་གཞན་ཡུལ་དུ་སླེབས་པའི་སྐབས་ལ་སྡོད་ས་མིའི་ལུང་པ་ཡིན་ན་ཡང༌། སོ་སོའི་བསམ་བློའི་ནང་ལ་ཡོད་པ་འདི་ཞེད་སྣང་མེད་པར་བཤད་ས་ཞིག་ཡོང་གི་འདུག་ཅེས་དེ་ལྟར་ཟེར་གྱི་འདུག དེ་རྟགས་མཚན་གསལ་པོ་རེད།

ང༽ བོད་མིའི་གོམས་གཤིས་དང་། བཟང་པོའི་མི་དཔེ།

འདས་པའི་ལོ་ཉི་ཤུ་རྩ་ལྔ་མ་ལོན་ཙམ་གྱི་རིང་ལ་བོད་མི་བཙན་བྱོལ་བ་གཅིག་འབུམ་ལྷག་ཙམ་ཞིག་འཛམ་བུ་གླིང་གི་རྒྱལ་ཁབ་མི་འདྲ་བ་བཅུ་དྲུག་ཙམ་གྱི་ནང་ལ་ཁ་གྲམས་ནས་བསྡད་ཡོད་པ་དང༌། མང་ཤོས་རྒྱ་གར་ནང་ལ་བསྡད་ཡོད། བོད་པ་དང་འབྲེལ་བ་ཡོད་མཁན་མི་སུ་འདྲ་གཅིག་ཡིན་ན་ཡང༌། བོད་མིར་བསྔགས་བརྗོད་བྱེད་པ་དང༌། བོད་པ་ཚོ་ལྟོ་གོས་ཐོག་མགོ་གྲུང་པོ། མི་ཡ་རབས། རུས་བརྩི་ས་ཡོད་པ། དྲང་པོས་གཞུང་བསྲངས་བྱེད་མཁན་ཞིག་ལ་ངོས་འཛིན་བྱེད་ཀྱི་ཡོད་འདུག དཔེར་ན་རྒྱ་གར་ནང་ལ་ཆ་བཞག་ན་ཡང༌། བོད་མི་གཞིས་ཆགས་ཡོད་སའི་ས་ཁུལ་ཁག་མང་པོ་ཞིག་ལ་ས་ཁུལ་དེ་གའི་དཔོན་རིགས་ཚོས་ཡུལ་མིར་བསྐུལ་མ་དང༌། སློབ་གསོ་བྱེད་པའི་སྐབས་ལ་ས་ནས་འདིར་ཡོད་མཁན་བོད་མི་ཚོས་འབད་རྩོལ་བྱས་ནས་ཡར་རྒྱས་འདི་ཙམ་འགྲོ་གི་ཡོད། ཁོང་ཚོར་དཔེ་བལྟས་ནས་ཁྱེད་ཚོས་ཡར་རྒྱས་གཏོང་རྒྱུའི་ཐབས་ཤེས་དང༌། སེམས་ཁུར་ངེས་པར་བླངས་དགོས་ཞེས་བོད་པ་མིག་དཔེ་བལྟ་ས་ལྟ་བུར་བརྩི་གི་འདུག

ང་རང་ཚོ་བཙན་བྱོལ་བ་ཆགས་ཏེ་གཞན་ཡུལ་དུ་གྱར་ནས་བསྡད་ཡོད་ཀྱང༌། རང་དབང་ཡོད་སྟབས་བོད་ཀྱི་ཆོས་དང་བོད་ཀྱི་རིག་གཞུང༌། བོད་པའི་གོམས་གཤིས་བཟང་པོ་འདི་དག་མི་ཉམས་རྒྱུན་འཛིན་བྱེད་རྒྱུའི་གོ་སྐབས་ཡོད་པ་དང༌། བྱས་ཆོག་གི་ཡོད། དེ་ལྟ་བུའི་གནས་ཚུལ་གྱི་འོག་ནས་ད་ཆ་འཛམ་གླིང་འདིའི་སྒང་ལ་སྔར་ནང་པ་སངས་རྒྱས་པའི་ཆོས་མེད་ས་ནང་ཆོས་ལ་ཆ་རྒྱུས་མེད་པའི་ལུང་པ་མང་པོ་ཞིག་གི་ནང་ལ་དེང་སང་བོད་ཀྱི་ནང་པ་སངས་རྒྱས་པའི་ཆོས་ཀྱི་གཞི་རྩ་རྒྱ་ཆེན་པོ་ཚུགས་ཡོད། ང་རང་ཚོ་རང་གི་ལུང་པ་བྲལ་ནས་གཞན་ཡུལ་དུ་གྱར་ཏེ་ཐབས་སྐྱོ་པོ་ཡིན་ཡང༌། རང་དབང་ཡོད་སྟབས་གཞི་རྩའི་ཆ་ནས་ཡར་རྒྱས་གང་ལ་གང་འཚམ་འགྲོ་ཐུབ་པ་བྱུང་ཡོད།

འཛམ་གླིང་འདིའི་སྒང་ལ་བཙན་བྱོལ་བ་ས་ཡ་མང་པོ་ཡོད་ན་ཡང༌། བཙན་བྱོལ་བ་འདྲ་འདྲའི་ནང་ནས་བོད་མི་བཙན་བྱོལ་བ་རྣམས་མི་འདྲ་ཙམ་ཞིག་ཡོད་པར་ངོས་འཛིན་དང་ཆ་འཇོག་བྱེད་ཀྱི་འདུག གང་ལྟར་ང་རང་ཚོ་བསྡད་ས་གཞན་ཡུལ་དུ་བསྡད་ཡོད་ཀྱང༌། རང་དབང་ཡོད་པ་འདི་རྩ་བ་ཆེན་པོ་དང་སྐྱིད་པོ་རེད། ང་ཚོ་གཞན་ཡུལ་དུ་གྱར་དགོས་པའི་རྒྱུ་མཚན་བོད་སྤྱི་པའི་དོན་དག་འདི་ནམ་ཡང་མ་བརྗེད་པ་བྱ་དགོས། བོད་སྤྱི་པའི་དོན་དག་བརྗེད་རྒྱུ་མེད། ཚང་མས་སྤྱི་དོན་ལ་སེམས་ཤུགས་བསྐྱེད་དགོས། བོད་ནང་ལ་ཆ་བཞག་ན་གོང་དུ་བརྗོད་པ་བཞིན་དཀའ་སྡུག་དེ་ལྟ་བུའི་འོག་ལ་སེམས་ཤུགས་མ་བརླག་པར་བསྡད་པ་དང༌། ལྷག་དོན་གཞོན་སྐྱེས་ཚོའི་ནང་ལ་སེམས་ཤུགས་ཤིན་ཏུ་ཆེན་པོ་བྱས་ནས་བསྡད་ཡོད། ང་རང་ཚོ་གཞན་ཡུལ་དུ་ཡོད་མཚན་རྣམས་ནས་དེ་བས་ཀྱང་ད་ལྟ་ཕན་བཞིན་ཧུར་ཐག་བྱེད་རོགས་བྱེད་ཟེར་རྒྱུ་ཡིན།

ཡུལ་ཆུ་བཏུང་ནས་ཡུལ་ཁྲིམས་འཁུར་ཟེར་བ་ལྟར། ང་རང་ཚོ་ས་ཆ་གང་དུ་བསྡད་ཡོད་ཀྱང་ས་ཆ་དེ་དང་དེའི་ཡུལ་མི་སྤྱི་འགྲེ་སྤྱི་མཚུངས་ཀྱི་ཡུལ་ཁྲིམས་འཁྱེར་མཁན་གྱི་མི་བཟང་པོ་ཞིག་དང་། མི་ཡ་རབས་བྱེད་དགོས། བོད་པའི་ནང་ནས་རྒྱག་རེས་རྒྱག་མཁན་དང་། རྐུན་མ་རྐུ་མཁན། བོད་མིའི་མཚན་ཤས་ཞབས་འདྲེན་ཞུ་མཁན་དེ་ལྟར་ནམ་ཡང་མི་ཡོང་བ་བྱེད་དགོས། མིའི་སྤྱོད་ལམ་སྡུག་པོ་ཡོང་བའི་རྐྱེན་ཆང་རག་ཟེར་བ་འདི་ཉེས་པ་ཆེན་པོ་རེད། ནམ་རྒྱུན་མི་བག་ཡོད་ཚུལ་མཐུན་བྱེད་མཁན་ཞིག་ཡིན་ཡང༌། ཆང་བཏུང་ནས་ར་བཟི་བའི་མཚམས་སུ་བག་ཡོད་དྲན་ཤེས་བསྟེན་རྒྱུ་བརྗེད་དེ་སྤྱོད་ལམ་ངན་པ་ཐོན་ཡོང་གི་ཡོད།

དེང་སང་བོད་ལ་ཡང་ཆང་འཐུང་མཁན་མང་པོ་ཡོད་པ་དང༌། དེ་ལྟ་བུའི་ཐོག་ནས་རྙོག་དྲ་བཟོ་མཁན་ཡོད་ཚོད་འདུག འདི་ཁུལ་ལ་ལས་ཀ་དཀའ་ལས་ཁག་པོ་དེ་ལྟར་བྱེད་པའི་སྐབས་དང༌། སྐྱིད་སྐྱིད་ལྟ་བུའི་སྐབས་སུ་ཕྲན་བུ་འཐུང་དགོས་པ་ཡོང་ཤས་ཆེ། འོན་ཀྱང་རྒྱུན་དུ་ཚོད་མེད་འཐུང་བ་ལྟ་བུ་བྱས་ན་ཡག་པོ་གཏན་ནས་མིན་པས་གཟབ་གཟབ་བྱེད་དགོས། དེ་གལ་ཆེན་པོ་འདུག ཡུལ་པ་ཚོར་མཐུན་ལམ་བྱེད་དགོས་ལ། རྒྱ་གར་ནི་ང་རང་ཚོར་དངོས་གནས་དྲང་གནས་ཀྱི་བཀའ་དྲིན་ཆེན་པོ་རེད། ང་རང་ཚོ་བོད་མི་མང་ཆེ་བ་དེ་ནང་པ་ཡིན་ཞིང་། ནང་པ་ཡོང་ས་རྒྱ་གར་ནས་བྱུང་བ་རེད། སྔར་རྒྱ་གར་གྱི་ཆོས་སྤྱི་དང༌། ལྷག་པར་ནང་པ་སངས་རྒྱས་པའི་ཆོས་ཀྱི་སྣང་བ་ལ་བརྟེན་ནས་བོད་ཀྱི་མུན་པ་སེལ་བ་རེད། འདས་པའི་ལོ་རྒྱུས་ལ་ཡང་གནས་ཚུལ་དེ་རེད། བར་སྐབས་ཀྱི་གནས་ཚུལ་ཡིན་ན་ཡང་རྒྱ་གར་བཀའ་དྲིན་ཆེན་པོ་ཡིན་པས་ཡུལ་མིར་བརྩི་བཀུར་དང་མཐུན་པོ་བྱེད་དགོས། ང་རང་ཚོ་བོད་སྤྱི་པའི་དོན་དག་རིམ་པས་གནས་ཚུལ་ཇེ་བཟང་དུ་འགྲོ་གི་རེད་བསམ་གྱི་འདུག ཚང་མ་བློ་བདེ་པོ་བྱེད་དགོས།

ཅ༽ ཤེས་ཡོན་སློབ་སྦྱོང་དང་། ལག་ཤེས་བཟོ་ལས།

དེ་ནས་ང་ཚོའི་སློབ་གྲྭ་འདི་སྔོན་མའི་སློབ་གྲྭ་རྙིང་ཁུངས་ཀྱི་གྲས་ཤིག་རེད། བར་ལམ་འདིར་མཐུན་རྐྱེན་མ་འཛོམས་པའི་དཀའ་ངལ་མང་པོ་འཕྲད་པ་རེད། རིམ་པས་དཀའ་ངལ་སེལ་ཏེ་ཡར་རྒྱས་ཏན་ཏན་འགྲོ་གི་རེད། ལྷག་དོན་དེ་རིང་ཕྲུ་གུ་ཚོ་ཐུག་པའི་སྐབས་ལ་ཚང་མ་གྲུང་ཏོག་ཏོག་ཡག་ཐག་ཆོད་འདུག་པས་དགའ་པོ་བྱུང༌། གལ་གནད་ཆེ་ཤོས་ཁྱེད་རང་ཚོས་སློབ་སྦྱོང་ཧུར་ཐག་བྱེད་དགོས། ང་ཚོ་བཙན་བྱོལ་བོད་མིའི་ཕྲུ་གུ་ཕལ་མོ་ཆེར་སློབ་སྦྱོང་བྱེད་རྒྱུའི་གོ་སྐབས་ཡོད་པ་དང༌། སློབ་སྦྱོང་ལ་སྐུལ་མ་བྱེད་མཁན་ཡང་ཡོད།

ང་ཚོའི་བོད་ལུང་པའི་ནང་ལ་ཆ་བཞག་ན། བདུན་ཅུ་དོན་དགུ་དང་བརྒྱད་ཅུ་ཐམ་པ་ནས་ཕྲན་བུའི་དྲག་ཏུ་འགྲོ་གི་ཡོད་པ་ལས། སྤྱི་ཡོངས་ལ་ཧ་ཅང་ཁག་པོ་ཆགས་ཡོད། ང་རང་ཚོ་གཞན་ཡུལ་དུ་སློབ་སྦྱོང་བྱེད་རྒྱུའི་གོ་སྐབས་ཡོད་པའི་སྐབས་འདིར་དུས་ཚོད་འཕྲོ་བརླག་མ་བཏང་བར་གཟབ་གཟབ་བྱེད་དགོས། ཕྱིན་ཆད་རང་ཉིད་ཆོས་དང་འཇིག་རྟེན་གང་གི་ཐོག་ལའང་རྣམ་དཔྱོད་འདོན་རྒྱུའི་ཆ་རྐྱེན་གཙོ་བོ་དེ་སློབ་སྦྱོང་ལ་རག་ལུས་སྟབས། ཚང་མས་སེམས་ཤུགས་བསྐྱེད་དེ་སློབ་སྦྱོང་ཧུར་ཐག་བྱེད་དགོས། རྒྱ་གར་གྱི་དགེ་རྒན་རྣམས་དང༌། བོད་རིགས་དགེ་རྒན་ཚང་མས་ད་ཕན་ཧུར་ཐག་གང་ཡོང་བྱས་ཡོད། ལྷག་དོན་བོད་དགེ་ཚོར་སོ་སོ་རང་ཉིད་ཀྱི་ཕྲུ་གུར་ལྟ་རྟོག་བྱེད་རྒྱུའི་དམིགས་བསལ་ལས་འགན་འཁྲི་ཡོད་པས་ཧུར་ཐག་བྱེད་རོགས་ཞེས་གཞེན་སྐུལ་བྱེད་རྒྱུ་ཡིན། དེ་ནས་འདིར་གཞིས་ཆགས་ཀྱི་ཆ་རྐྱེན་ལག་ཤེས་བཟོ་ལས་འདི་ཆགས་ཡོད། མ་གཞི་ངས་གནས་ཚུལ་ཤེས་ཀྱི་ཡོད། ཡིན་ན་ཡང་གོང་དུ་ལས་བསྡོམས་ཀློག་པ་ལྟར་ཡར་རྒྱས་གང་ལ་གང་འཚམ་ཕྱིན་འདུག དོན་དག་མེད་པའི་སེམས་ཁྲལ་བྱས་ན་ཕན་ཐོགས་གང་ཡང་མེད།

ཆ༽ སེམས་ཀྱི་བདེ་སྐྱིད་དང་། སྡུག་བསྔལ་ལས་སྐྱོབ་ཐབས།

སེམས་ཀྱི་བདེ་སྐྱིད་ཅེས་པ་འདི་རྩ་བ་ཆེན་པོ་རེད། སེམས་ཀྱི་བདེ་སྐྱིད་ཡོད་ན་ལུས་ལ་དཀའ་ངལ་ཕྲན་བུ་འཕྲད་ཀྱང༌། སེམས་ཀྱི་བདེ་སྐྱིད་དེས་ལུས་ཀྱི་དཀའ་ངལ་དེ་ཟིལ་གྱིས་གནོན་ཐུབ་ཅིང་། ལུས་ཀྱི་དཀའ་ངལ་དེ་བཟོད་ཐུབ། སེམས་ལ་བདེ་སྐྱིད་མེད་ན་ལུས་པོའི་གནས་སྟངས་མཐུན་རྐྱེན་འཛོམས་པོ་ཡོད་ཀྱང་སྐྱིད་པོ་གང་ཡང་མེད། དཔེར་ན། དེང་སང་འཛམ་བུ་གླིང་འདིའི་སྒང་གི་མི་ཚང་ཁ་ཤས་དངོས་གནས་དྲང་གནས་ཀྱི་འབྱོར་ལྡན་ཕྱུག་པོ། དཔལ་འབྱོར་དང་ཤེས་ཡོན་གྱི་གནས་སྟངས་ལ་སེམས་ཁྲལ་མེད་པར་དངངས་སྐྲག་ཆེན་པོ་ཡོད་མཁན་མང་པོ་ཡོད། སེམས་ཀྱི་བདེ་སྐྱིད་ཟེར་བ་འདི་གལ་ཆེན་པོ་ཡིན། སེམས་ཀྱི་བདེ་སྐྱིད་ཡོང་བའི་ཆ་རྐྱེན་གཙོ་བོ་རང་རང་སོ་སོའི་བསམ་བློ་གཏོང་ཕྱོགས་ལ་རག་ལུས་པ་རེད།

ནང་པ་སངས་རྒྱས་པའི་ཆོས་ཀྱི་ཐོག་ནས་ལས་རྒྱུ་འབྲས་དང༌། འཁོར་བའི་ཆོས་ཉིད་ལ་སོགས་པ་གསུངས་པ་དེ་རིགས་དངོས་གནས་དྲང་གནས་སེམས་སྡུག་བསྔལ་ལས་སྐྱོབ་ཐབས་དང༌། སེམས་ལ་སྙིང་སྟོབས་གསར་པ་སྐྱེ་བའི་བསླབ་བྱ་ཧ་ཅང་བཟང་པོ་ཡིན། གནས་སྟངས་འདི་དག་རང་རང་སོ་སོའི་ལས་འབྲས་ཀྱི་གནས་ཚུལ་ཆགས་ཡོད། གཉིས་ནས་ཇི་སྲིད་སེམས་ཉོན་མོངས་པའི་གཞན་དབང་དུ་སོང་བའི་རིང་ལ་སེམས་ཀྱི་བདེ་བ་མེད་པ་འཁོར་བའི་ཆོས་ཉིད་ཡིན། དེ་ལྟར་ན་ང་ཚོས་དེ་ཙམ་གྱི་ནད་མ་ཐེག་པའི་སེམས་མ་སྐྱིད་པ་བྱེད་དགོས་པའི་རྒྱུ་མཚན་མེད། ང་རང་ཚོ་སེམས་བག་ཕེབས་པོ་བྱེད་དགོས།

ཆེ་ས་བོད་སྤྱི་པའི་དོན་དག་ཡིན་ན་ཡང༌། རིམ་པས་ཡར་རྒྱས་འགྲོ་གི་རེད། སྙིང་སྟོབས་སྐྱེས་འོས་པ་ཞིག་ཆགས་ཡོད། གང་ཡིན་ཟེར་ན་བོད་རིགས་ཟེར་བ་འདི་འདས་པའི་ལོ་རྒྱུས་ཀྱི་ནང་ལ་ཡང་སྙན་གྲགས་ལྡན་པའི་ལོ་རྒྱུས་ཡོད་མཁན་གྱི་མི་རིགས་ཤིག་རེད། བར་སྐབས་ཀྱི་གནས་སྟངས་ལ་ཆ་བཞག་ན་ཡང༌། བོད་མི་རིགས་ཞེས་བརྗོད་དུས་འདྲ་འདྲའི་ནང་ནས་མི་འདྲ་ཙམ་ཞིག་ཡོད་པ་ལས། གྲལ་མཐའ་ལ་བསྡད་མེད། དེས་ན་ང་རང་ཚོ་ཞུམ་དགོས་པའི་རྒྱུ་མཚན་མེད་པས་ཚང་མས་སྤོབས་པ་དང་ལྡན་པའི་ཐོག་ནས་སེམས་བག་ཕེབས་པོ་བྱས་ནས་སྡོད་དགོས།

ང་རང་ཚོ་བོད་མི་སྤྱི་དང་བྱེ་བྲག་དེ་རིང་འདིར་མཉམ་དུ་ཡོད་མཁན་ཚང་མ་མི་ཚེ་དོན་དང་ལྡན་པ་ཞིག་དང༌། མི་ཚེ་བདེ་སྐྱིད་ལྡན་པ་ཡོང་བ་དང༌། དེ་ཙམ་དུ་མ་ཟད་སྐྱེ་བ་ནས་སྐྱེ་བ་ཤོད་ཀྱི་ཡོད་པ་ལྟར། ཚེ་རབས་གཏན་དུ་བདེ་བ་ཡོང་བར་ངས་སྨོན་ལམ་རྒྱག་གི་ཡིན། རང་ཉིད་ཆོས་ལ་དད་པ་མེད་པ་ཞིག་ཡིན་ན་ནི་ཆོས་ལ་དད་པ་བྱེད་དགོས་ཞེས་བཙན་པོ་དབང་ཡོད་བྱེད་མཁན་སུ་ཡང་མེད། ཆོས་བྱེད་དང་མ་བྱེད་སོ་སོའི་རང་དབང་རེད། ཡིན་ན་ཡང་ཆོས་ཁས་བླངས་ནས་ཆོས་ཤིག་བྱས་ན། བསམ་བློའི་ཐོག་ནས་ཆོས་ཀྱི་ཉམས་ལེན་རྣམ་པར་དག་པ་བྱེད་རྒྱུ་དེ་གལ་ཆེན་པོ་རེད།

ནང་པ་སངས་རྒྱས་པའི་ཆོས་ལས་རྒྱུ་འབྲས་དང༌། བདེན་པ་གཉིས། བདེན་བཞིའི་གནས་ལུགས་འདི་རིགས་ལ་དོ་སྣང་གིས་རང་ཉིད་ནས་ཤེས་པར་བྱས། དེ་ལྟ་བུའི་ཐོག་ནས་ཉིན་རེའི་མི་ཚེ་སྐྱེལ་སྐབས་ནང་པ་སངས་རྒྱས་པའི་ཆོས་ཀྱི་བསླབ་བྱ་དེ་དག་བསམ་ཐུབ་པ་བྱུང་ན་དངོས་གནས་དྲང་གནས་སེམས་ལ་བདེ་སྐྱིད་དང་། སེམས་ལ་སྙིང་སྟོབས་སླེབས་ཡོང་གི་རེད། སེམས་ལ་ཞུམ་པ་ཡོང་གི་མ་རེད། དེ་ལྟར་ཕན་ཐོགས་ཧ་ཅང་ཆེན་པོ་ཡོང་གི་རེད། དེ་ལྟ་བུའི་ཉམས་ལེན་ཡོད་པའི་ཐོག་ལ་ཁ་འདོན་དགེ་སྦྱོར་བྱས་ན་ཕན་ཐོགས་ཡོད།

ཇ༽ ཆོས་ཀྱི་སྙིང་པོ་དང་། ནང་ཆོས་ཀྱི་བྱེད་ལུགས།

གཞི་རྩའི་ཆོས་ཀྱི་ཉམས་ལེན་བསམ་བློའི་ཐོག་ནས་ཡག་པོ་འཛིན་མ་ཐུབ་ན། ཁ་ནས་ཚིག་སྐམ་པོ་ཞིག་བཏོན་པ་ཙམ་གྱིས་ཕན་ཐོགས་རྒྱ་ཆེན་པོ་ཡོང་ཐུབ་རྒྱུ་ཁག་པོ་རེད། ནང་པ་སངས་རྒྱས་པའི་ཆོས་ཀྱི་རྩ་བ་དེ་གང་ཡིན་པ་ཤེས་པ་བྱས་ཏེ་ཉམས་ལེན་བྱེད་དགོས། རྩ་བ་དེ་ཕར་བཞག་ནས་ཡལ་ག་ཕལ་པ་གཅིག་ལ་མགོ་འཁོར་ནས་བསྡད་ན་དེ་ཙམ་གྱིས་ཕན་ཐོགས་ཡོང་མི་ཐུབ། ང་རང་ཚོ་བོད་པའི་ནང་ལ། ཆོས་ཟེར་དུས་ཞབས་བརྟན་བསྒྲུབ་རྒྱུ་དང༌། ཕྱག་མཆོད་འབུལ་བྱེད་རྒྱུ་ཙམ་ལ་མགོ་འཁོར་ནས་བསྡད། རང་རང་སོ་སོའི་སེམས་རྒྱུད་ལ་ཞུ་དག་གཏོང་རྒྱུ་དང༌། སེམས་ངན་པ་ལ་སྐྱོན་དུ་བལྟས་ནས་སྤོང་ཐབས། སེམས་བཟང་པོར་ཡོན་ཏན་དུ་བལྟས་ནས་ཡར་རྒྱས་གཏོང་ཐབས་མ་བྱས་པ་དེ་ནོར་འཁྲུལ་རེད།

སོ་སོའི་ཤག་གི་སྦུག་ལ་མཆོད་གཤོམས་ཤིག་བཟོས། སྐུ་བརྙན་ལྟ་བུ་བསྒྲིགས། དེ་ལའང་དངོས་པོའི་འདུ་ཤེས་ཤིག་ལས་སྐྱབས་འགྲོའི་བསླབ་བྱ་མཚན་ཉིད་མ་ཚང་བ་བྱས། སྐུ་ལའང་སྐུ་རྒྱུ་ལེགས་ཉེས་བལྟ་བ་ལྟ་བུ་བྱས་ན་ཤིན་ཏུ་ནོར་འཁྲུལ་རེད། ཕྱི་ནས་བལྟས་ན་སྐུ་གསུང་ཐུགས་རྟེན་བཞེངས་ཏེ་ཆོས་ཀྱི་བྱ་བ་བྱེད་ཀྱི་ཡོད་པའི་ཁུལ་ཡིན་ཡང་། དོན་དག་ཡང་སྙིང་རྒྱུ་ཆ་ལེགས་ཉེས་དང༌། རིན་གོང་ཆེ་ཆུང་ལ་བསམ་བློ་བཏང་ན་སྡིག་པ་གསོག་གི་ཡོད་པ་དེས་ཕན་ཐོགས་མེད།

དེ་བཞིན་ཁ་འདོན་བྱེད་པ་དང་། དཔེ་ཆ་ལྟ་བུ་ཀློག་གི་ཡོད་ཀྱང༌། སེམས་ཀྱི་ནང་ནས་མི་ལ་སེམས་གནག་བྱེད་རྒྱུ་དང༌། མི་ལ་མགོ་སྐོར་གཏོང་རྒྱུ། མི་ལ་ཐུབ་ཚོད་ཤོད་རྒྱུ་སོགས་བསམ་བློ་འཁོར་ན་ཆོས་དེ་རྫུན་མ་ཆགས་པ་རེད། ཆོས་དང་རྒྱབ་འགལ་ཆགས་པ་རེད། མདོ་དོན་སྙིང་པོ་ནང་པ་སངས་རྒྱས་པའི་ཆོས་ཤིག་ཁས་བླངས་ནས་སྐྱབས་གནས་བླ་མ་དཀོན་མཆོག་གསུམ་ལ་སྐྱབས་སུ་འགྲོ་མཁན་ཞིག་ཡིན་ན། དུས་རྒྱུན་དུ་སེམས་བཟང་པོ་བྱེད་དགོས་པ་ལས་སེམས་ངན་པ་བྱེད་རྒྱུ་མེད། རང་གཞན་རོགས་གསུམ་སུ་འདྲ་ཞིག་ཡིན་ན་ཡང་ཚང་མ་བདེ་བ་དོན་དུ་གཉེར་བ་དང༌། སྡུག་བསྔལ་མི་འདོད་པ་གཅིག་གྱུར་ཡིན་སྟབས་མི་ལ་ཕན་སེམས་བཅངས་རྒྱུ་འདི་ཆོས་ཀྱི་སྙིང་པོ་རེད། མིའི་སྤྱི་ཚོགས་ཡར་རྒྱས་འགྲོ་རྒྱུའི་ཆ་ལ་ཡིན་ན་ཡང་སྙིང་པོ་ཆགས་ཡོད།

ཉ༽ ཆོས་ལྡན་གྱི་བདེ་སྐྱིད་དང་། ཆོས་མེད་ཀྱི་སྡུག་བསྔལ།

མིས་མི་ལ་བརྩེ་བ་བརླག་ན་མིའི་སྤྱི་ཚོགས་ཀྱི་བདེ་སྐྱིད་བརླག་འགྲོ་གི་རེད། འཛམ་གླིང་འདིའི་སྟེང་དུ་ཡར་རྒྱས་གཏོང་རྒྱུའི་རྩ་བའི་དམིགས་ཡུལ་དེ་མིའི་བདེ་སྐྱིད་ཆེད་དུ་རེད། གལ་སྲིད་མིའི་བདེ་སྐྱིད་བརླགས་ན་གནམ་ལ་འཕུར་བའི་གནམ་གྲུ་དང༌། ས་ལ་འགྲོ་བའི་མེ་འཁོར། མཚོ་ལ་འགྲོ་མཁན་གྲུ་གཟིངས་སོགས་ཇི་ཙམ་ཡོད་ཀྱང་ཕན་ཐོགས་མེད། དེང་སང་དངོས་པོ་ཡར་རྒྱས་ཚད་མཐོ་པོར་སླེབས་པའི་ནུབ་ཕྱོགས་རྒྱལ་ཁབ་མང་པོའི་ནང་བསམ་བློའི་ཞི་བདེ་བརླགས་ན་དངོས་པོ་གཅིག་པུའི་ཐོག་ནས་མི་ལ་བདེ་སྐྱིད་མི་ཡོང་བའི་གནས་ཚུལ་མངོན་སུམ་ར་འཕྲོད་ཡོང་གི་ཡོད།

རྒྱ་མིར་ཆ་བཞག་ན། གུང་བྲན་ཁོ་རང་ཚོའི་ལྟ་བར་ཡིད་ཆེས་བྱས། མིའི་བདེ་སྐྱིད་དེ་དངོས་པོ་ཡར་རྒྱས་ཀྱི་ཐོག་ནས་ཡོང་གི་རེད་བསམ་པ་དང༌། ཆོས་ལ་དུག་བཞིན་བལྟས་ནས་སྤོང་གི་ཡོད། རྒྱ་མིའི་མཐོ་རིམ་དཔོན་རིགས་རྣམས་གཅིག་འོག་གཅིག་ལ་མ་འདུས་པར་ང་རྒྱལ་དང་ཕྲག་དོག མཐོ་གནོན་འགྲན་སེམས་ཁོ་ནའི་ངང་ནས་མི་ཚེ་བསྐྱལ་ནས་བསྡད་པ་དེ་དག་སྐྱིད་པོ་གང་ཡང་མེད། ཆོས་སྤངས་པའི་མི་ཚོར་ཆོས་ཡོད་པ་ལས། བདེ་སྐྱིད་ལྷག་ཙམ་ཞིག་དང༌། ཆོས་ཡོད་པ་ལས་སེམས་པ་སྐྱིད་པ་ཞིག་ཡོད་ན་འགྲིགས་པ་རེད། དེ་མི་འདུག ཆོས་ཡོད་མཁན་དང༌། ཆོས་མེད་མཁན་གཉིས་ཀ་བདེ་བ་འདོད་མཁན་དང་། སྡུག་བསྔལ་མི་འདོད་པ་འདྲ་མཚུངས་རེད། ཆོས་སྤངས་པའི་མི་དེ་བདེ་སྐྱིད་ཉུང་བ་དང་བསམ་བློའི་ནང་མ་སྐྱིད་པ་མང་བ་བྱུང་ན་དེ་སྡུག་གྱོང་རེད།

མདོ་དོན་ཡང་སྙིང་ཆོས་བྱས་པའི་དགོས་དོན་སོ་སོའི་སེམས་སྐྱིད་པ་ཞིག་དང༌། བག་ཕེབས་པ། མི་ཚེ་སྐྱིད་པ་གཅིག་དགོས་པར་བརྟེན། དེ་ལྟར་ཡོང་བའི་རྩ་བ་མིས་མི་ལ་ཕན་སེམས་བྱེད་པ་དང༌། མིས་མི་ལ་བརྩེ་བ་བྱེད་རྒྱུ་དེ་རེད། དེ་ཁྱེད་རང་ཚོའི་སེམས་ལ་ངེས་པ་བྱེད་དགོས། འདིའི་ཐོག་ནས་ང་རང་ཚོ་བོད་ཁ་བ་གངས་ཅན་གྱི་སེམས་ཅན་ཚོ་འཕགས་པ་སྤྱན་རས་གཟིགས་ལ་ལས་འབྲེལ་ཡོད་སྟབས་མ་ཎི་ཡག་པོ་བགྲངས། ཐུབ་པའི་མཚན་སྔགས་ཡག་པོ་བགྲངས། གཙོ་ཆེ་ཤོས་ཉིན་རེའི་སོ་སོའི་ལག་ལེན་གྱི་ཐོག་ནས་ནང་པ་སངས་རྒྱས་པའི་མཚན་ཉིད་ཚང་བ་ཞིག་བྱས་ན་སྤྱི་དང་སྒེར་ཚང་མར་ཕན་གྱི་རེད། དེ་རིང་ཁྱེད་རང་ཚོ་ཉི་མས་འཚིགས་པ་ལ་དགོངས་དག་ཟེར་གྱི་ཡིན། ང་རང་ཚོ་འདིར་ཐུག་པར་དགའ་པོ་བྱུང༌། ཁྱེད་རང་ཚང་མ་སེམས་སྐྱིད་པོ་བྱས་ནས་སྡོད་རོགས་བྱེད། ཧུར་ཐག་བྱེད་ཨང་། ཤེས་སོང་ངམ། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༣ ཟླ་ ༨ ཚེས་ ༣ ཉིན། ཀུ་ལུ་མ་ན་ལིར་མི་མང་ལ་སྩལ་བའི་བཀའ་སློབ།

ཀ༽ ནང་ཆོས་ཤེས་པའི་དགེ་མཚན་དང་། མ་ཤེས་པའི་ཉེས་སྐྱོན།

ཐོག་མར་སྤི་ཏིར་གསུང་ཆོས་གནང་བའི་གནས་ལུགས་བཀའ་གནང་རྗེས།

ཁ་སང་སྤི་ཏིའི་ཕྱོགས་ཀྱི་ཡུལ་པ་ཚོ་ལའང་ངོས་ནས་སྐུལ་མ་བྱས་པ་ཡིན། ཁྱེད་རང་ཚོ་ཚང་མ་ནང་པའི་ཆོས་ལ་སོ་སོ་ཡིད་ཆེས་བྱས་ནས་ཉམས་ལེན་བྱེད་ཀྱི་ཡོད་པ་ཡག་པོ་རེད། འོན་ཀྱང་དེ་ངེས་པར་དུ་ཤེས་དགོས། དཔེར་ན། འཚེམ་བུ་བ་ཡིན་ཟེར་མཁན་ཞིག་གིས་གོས་འཚེམས་སྟངས་མ་ཤེས་ན་གད་མོ་ཤོར་རྒྱུ་རེད། དཔེ་དེ་བཞིན་དུ་ནང་པ་ཡིན་ཞེས་ནང་པའི་ཆོས་ཀྱི་འགྲོ་སྟངས་གང་འདྲ་ཡིན་མིན་མ་ཤེས་ན་ཤིན་ཏུ་ཐབས་སྐྱོ་པོ་དང་། ཤེས་དགོས་པ་གལ་གནད་ཧ་ཅང་ཆེན་པོ་ཡིན་སྟབས། ངས་སློབ་སྦྱོང་བྱེད་དགོས་ཞེས་གང་སར་འབོད་སྐུལ་བྱེད་ཀྱི་ཡོད། དེ་རིང་འདི་གར་ཡང་ངོས་ནས་གཅིག་བརྗོད་ན་བསམ་པ་དྲན་བྱུང༌།

ང་ཚོས་དད་པ་བྱེད་སའི་ནང་པ་སངས་རྒྱས་པའི་ཆོས་འདི་ལྟ་བུའི་ཆ་ནས་གཏིང་ཟབ་པོ་དང་། སྤྱོད་པའི་ཆ་ནས་ས་དང་ལམ་གྱི་འགྲོ་སྟངས་འདི་རིགས་ཧ་ཅང་རྒྱ་ཆེན་པོ། རྒྱུ་མཚན་གྱི་ཐོག་ནས་ངེས་པ་རྙེད་རྒྱུ་ཡོད་པ་ཤིན་ཏུ་སྤུས་དག་པོ་ཞིག་ཡོད། རང་རང་སོ་སོའི་ངོས་ནས་དེ་ལྟ་བུའི་གནས་ཚུལ་གང་ཡང་མ་ཤེས་པར་ཕྱག་འཚལ་ཟེར་བ་དང༌། སྐྱབས་སུ་མཆི་ཟེར་བ་དེ་ཙམ་ཞིག་ལས་མ་ཤེས་པར་བསྡད་ན་ཤིན་ཏུ་ཐབས་སྐྱོ་པོ་དང༌། ཤིན་ཏུ་ཕངས་པོ་རེད།

སོ་སོའི་ངོས་ནས་ཆོས་ལ་དད་པ་མེད་ན་དེ་ནི་གནས་ཚུལ་ཐ་དད་རེད། ཆོས་ལ་དད་པ་བྱས་པའི་རྗེས་ལ་དད་པ་བྱེད་སའི་ཆོས་དེའི་གནས་ཚུལ་བརྩད་གཅོད་བྱས་ནས་ཤེས་པ་བྱས། དེའི་ཐོག་ནས་ཁ་འདོན་དགེ་སྦྱོར་ལྟ་བུ་གང་ཞིག་བྱས་ཀྱང་སྤུས་དག་པོ་གཅིག་དང༌། ཚད་ལོངས་པ་ཞིག་ཡོང་གི་རེད། ནང་པ་སངས་རྒྱས་པའི་ཆོས་ཀྱི་གཞི་རྩའི་གནས་སྟངས་གང་ཡང་མ་ཤེས་པའི་ཐོག་ནས་མ་ཎི་འབུམ་ཁ་ཤས་ཤིག་བསགས་པ་དང༌། ནང་པ་སངས་རྒྱས་པའི་ཆོས་ཀྱི་འགྲོ་སྟངས་ཤེས་པའི་སྒོ་ནས་ཐོག་མའི་ཀུན་སློང་དང༌། བར་དུ་མ་ཎི་བགྲང་སྐབས་བསམ་བློ་གཏོང་སྟངས། མཇུག་ཏུ་བསྔོ་བ་དང༌། དམིགས་མེད་ཀྱི་རྒྱས་འདེབས་བྱེད་པ་སོགས་ཤེས་པའི་ཐོག་ནས་མ་ཎི་ཕྲེང་སྐོར་གཅིག་བགྲངས་པ་དེ་ཕན་ཡོན་ཆེ་ཆུང་བསྡུར་རྒྱུ་ཡོད།

སྔར་སྐལ་བཟང་ལུགས་བཟང་དང༌། ནང་པ་སངས་རྒྱས་པའི་ཆོས་ལས་དེ་མིན་པའི་གནས་ཚུལ་མང་པོ་མཐོང་རྒྱུ་དང་ཐོས་རྒྱུ་མེད་པའི་སྐབས་ཀྱི་དུས་ཚོད་ལྟ་བུ་དེང་སང་བསྡད་མེད། དེང་སང་ཕྱོགས་གཅིག་ནས་འཛམ་བུ་གླིང་ལ་འགྱུར་བ་ཆེན་པོ་འགྲོ་གི་ཡོད་པ་དང༌། གཉིས་ནས་གནས་ཚུལ་གསར་པ་མང་པོ་ཞིག་ང་ཚོས་མཐོང་ཐོས་ཡོང་གི་ཡོད། ཕར་ཕྱོགས་དེར་འཆར་གཞི་ལྡན་པའི་ཐོག་ནས་དངོས་པོ་བཏང་ནས་ལས་ཀ་བྱས་ཏེ་ཟླ་བ་གཅིག་གཉིས་ནང་ལ་མིག་མཐོང་ལག་ཟིན་གྱི་གྲུབ་འབྲས་སྟོན་གྱི་ཡོད། ཚུར་ཕྱོགས་འདིར་ང་ཚོས་ཁ་འདོན་དགེ་སྦྱོར་བྱས་ནས་ཟླ་བ་གཅིག་གཉིས་ནང་ལ་མིག་མཐོང་ལག་ཟིན་གྱི་གྲུབ་འབྲས་སྟོན་རྒྱུ་ཁག་པོ་རེད། འོན་ཀྱང་བློ་གཟུ་བོར་གནས་པའི་ཐོག་ནས་ཡུན་རིང་ཙམ་བརྟག་དཔྱད་བྱས་ཏེ་ཆོས་ཡོད་པའི་མི་དེ་སེམས་སྐྱིད་པ་འདུག་གམ། ཆོས་མེད་པའི་མི་དེ་སེམས་སྐྱིད་པ་འདུག་བལྟས་ན་ཤེས་རྒྱུ་ཞིག་ཡོང་གི་རེད།

སྤྱིར་བཏང་གི་མཐོང་སྣང་ལ་ཕྱི་དངོས་པོ་ཡར་རྒྱས་ཕྱིན་པའི་གྲུབ་འབྲས་མིག་མཐོང་ལག་ཟིན་ཡོད་པ་ཇི་བཞིན། ནང་བསམ་བློ་ཡར་རྒྱས་ཀྱི་གྲུབ་འབྲས་དེ་མ་ཐག་ཏུ་མ་མཐོང་བའི་རྐྱེན་གྱིས་ཆོས་བྱས་ཀྱང་དགོས་པ་དེ་ཙམ་མི་འདུག་བསམ་པ་ཞིག་མི་སུ་ཡིན་ནའང་མཐོང་སྲིད། དེ་ལྟ་བུའི་གནས་ཚུལ་ལ་བལྟོས་ཀྱང་ང་རང་ཚོས་ཆོས་ཀྱི་གནས་ཚུལ་ཤེས་པ་བྱེད་རྒྱུ་འདི་གལ་ཆེན་པོ་རེད། འཛམ་བུ་གླིང་འདིའི་སྒང་ལ་ཆོས་མང་པོ་ཡོད་ལ། ཆོས་ཚང་མ་དངོས་གནས་ཡག་པོ་རེད། དཔེར་ན་ཡེ་ཤུའི་ཆོས་དང༌། ཁ་ཆེའི་ཆོས། མུ་སྟེགས་པའི་ཆོས་སོགས་འདྲ་མིན་མང་པོ་ཡོད། འདི་རིགས་ཚང་མས་སྤྱིར་བཏང་གི་ཆ་ནས་བཤད་ན་མི་བཟང་པོ་བྱེད་དགོས་པ་དང༌། ཕན་སེམས་བྱེད་དགོས་པ། སེམས་པ་བཟང་པོ་བྱེད་དགོས་པ་སོགས་ཀྱི་བསླབ་བྱ་ཆོས་ལུགས་ཚང་མས་བྱེད་ཀྱི་ཡོད།

ཆོས་ལུགས་དེ་དང་དེ་བརྒྱུད་ནས་འཛམ་བུ་གླིང་འདིའི་སྒང་ལ་ལོ་བརྒྱ་ཕྲག་མང་པོའི་རིང་ལ་མི་ས་ཡ་མང་པོ་ཞིག་ལ་ཕན་ཐོགས་བསྒྲུབས་ཡོད་ལ། ད་ལྟའི་སྐབས་སུ་ཡང་མིའི་ཁམས་དང་མོས་པ་སྣ་ཚོགས་པའི་དབང་གིས་ནང་པ་སངས་རྒྱས་པའི་ཆོས་ཀྱི་འགྲེལ་བཤད་ལས་ཡེ་ཤུ་དང༌། ཁ་ཆེའི་ཆོས་ཀྱི་འགྲེལ་བཤད་སེམས་ལ་ཟུག་ཆེ་བ་དང༌། ཕན་ཤས་ཆེ་བ་ཏན་ཏན་ཡོང་གི་རེད། དེར་བརྟེན་ཆོས་ལུགས་འདྲ་མིན་ཡོད་པ་ཡག་པོ་རེད། ང་རང་ཚོ་ནང་པ་སངས་རྒྱས་པའི་ཆོས་འདིར་ལྟ་བའི་ཆ་ནས་རྒྱུ་མཚན་གྱི་ཐོག་ནས་ར་འཕྲོད་རྒྱུ་དང༌། ངེས་པ་རྙེད་རྒྱུ་ཡོད་པ། སྤྱོད་པའི་ཆ་ནས་ཀྱང་མི་ལ་ཕན་སེམས་བྱེད་དགོས་ཞེས་ཚིག་སྐམ་པོ་ཞིག་ལྡབ་སྐྱོར་བྱས་པ་ཙམ་མིན་པར། ཕན་སེམས་བྱེད་དགོས་པའི་རྒྱུ་མཚན། ཕན་སེམས་ཀྱི་བློ་ཐོག་མར་གཞི་གང་འདྲ་ཞིག་གི་ཐོག་ནས་བསྒྲུབ་ཚུལ། དེ་ནས་རིམ་པས་བསམ་བློ་ཡར་རྒྱས་བཏང་སྟེ་གོ་རིམ་ལྡན་པའི་ཐོག་ནས་སེམས་ལ་བཟོ་བཅོས་བྱེད་སྟངས་ཧ་ཅང་ཞིབ་ཚགས་པོ་དང༌། སྤུས་དག་པོ་ཡོད་པར་བརྟེན་ང་རང་ཚོ་དེ་དག་ཤེས་པ་བྱེད་རྒྱུ་ཤིན་ཏུ་གལ་ཆེན་པོ་འདུག

ཁ༽ ནང་ཆོས་ལ་དད་པ་དང་། མང་ཚོགས་ཀྱི་སློབ་སྦྱོང་།

དེ་སྔ་ཕན་ཆད་ཆོས་སློབ་གཉེར་བྱེད་རྒྱུ་གྲྭ་སར་འཁྲི་བ་དང༌། དེའི་ནང་ཚན་ནས་གཞུང་ཆེན་མོ་ལྟ་མཁན་ཚོར་འཁྲི་བ་ལས། སྤྱིར་བཏང་གི་མི་མང་རྣམས་ཀྱིས་ཆོས་ལ་དད་པ་བྱས་པ་དེ་གས་འགྲིག་གི་ཡོད་པ་ལྟ་བུ་ལས། མང་ཚོགས་ཀྱིས་ཆོས་ལ་སློབ་གཉེར་བྱེད་དགོས་པའི་མིག་ལྟོས་དེ་ཙམ་མེད་པ་དེ་ཏན་ཏན་རྗེས་ལུས་ཀྱི་བསམ་བློ་རེད། དེ་དག་སྔ་མོའི་གོམས་གཤིས་བཟང་པོ་ཞིག་གཏན་ནས་མིན། སྐྱ་སེར་ཕོ་མོ་སུ་ཞིག་ཡིན་ན་ཡང་ཆོས་ལ་དད་པ་མ་བྱས་ན་དེ་ག་ལས། ཆོས་ལ་དད་པ་བྱས་ན་རང་ཉིད་ཀྱིས་དད་པ་བྱེད་སའི་ཆོས་དེར་སློབ་སྦྱོང་ངེས་པར་དུ་བྱེད་དགོས།

སྐྱབས་འགྲོ་བྱེད་སའི་སྐྱབས་ཡུལ་སངས་རྒྱས་དཀོན་མཆོག་དང་། ཆོས་དཀོན་མཆོག དགེ་འདུན་དཀོན་མཆོག་དེ་དག་གང་འདྲ་ཞིག་ཡིན་པ་དང་། སྐྱབས་ངོ་མ་ཆོས་དཀོན་མཆོག་ཡིན་པས་དེའི་རྒྱུ་མཚན་གང་ཡིན་པ། ཆོས་དཀོན་མཆོག་གིས་རང་ཉིད་འཇིགས་པ་ལས་སྐྱོབ་སྟངས་ཇི་ལྟར་བྱས་ནས་སྐྱོབ་ཀྱི་ཡོད་པ་དེ་རིགས་ངེས་པར་དུ་དོ་སྣང་དང་སློབ་སྦྱོང་བྱེད་དགོས། ཚེས་བཟང་དུས་བཟང་དང༌། ལས་ཀ་ཉུང་བ་སོགས་ཀྱི་སྐབས་སུ་དཔེ་ཆ་ཤེས་མཁན་གྱི་རིགས་ནས་ཆོས་བཤད་བྱས། དེ་ཡང་ཚེ་དབང་ཞུས་པ་ལྟ་བུ་བྱེད་མི་དགོས་པར་རྒྱུན་གྱི་འཛིན་གྲྭ་འཚོགས་པ་ལྟར་བྱས་ཏེ་ཤོད་མཁན་གྱིས་བཤད། ཉན་མཁན་གྱིས་ཉན་ཏེ་གང་ལྟར་ཡང་སྙིང་ནང་པའི་ཤེས་ཚད་ཡར་རྒྱས་གཏོང་ཐབས་ལ་དོ་སྣང་བྱེད་དགོས་ཀྱི་འདུག

དགོན་པ་གྲྭ་ཚང་ཁག་གི་ནང་ལ་སློབ་གཉེར་བྱེད་སྟངས་འདྲ་མིན་སྣ་ཚོགས་ཡོད། རིགས་གཅིག་གིས་གཞུང་ཆེན་མོའི་སློབ་གཉེར་བྱེད་པ་དང༌། རིགས་གཅིག་གིས་མཚན་ཉིད་སྦྱངས་པ་བཞིན་ཞིབ་ཚགས་པོ་མ་བྱས་ན་ཡང་གཞུང་དོན་འཆད་ཉན་གྱི་ཐོག་ནས་ལམ་སྤྱིའི་འགྲོ་སྟངས་ཤེས་པ་བྱས། དེ་ལྟ་བུའི་ཐོག་ནས་ཆོ་ག་ཕྱག་ལེན་རིགས་གནང་གི་ཡོད། ཆོ་ག་ཕྱག་ལེན་བྱེད་པ་ལའང་ཐོག་མར་ལམ་སྤྱིའི་འགྲོ་སྟངས་ཆ་ཚང་ཤེས་པའི་ཐོག་ནས་བྱེད་དགོས་པ་ལས། ལམ་སྤྱིའི་འགྲོ་སྟངས་རྩ་བ་ནས་མ་ཤེས་པར་ཆོ་གའི་ཚིག་སྐམ་པོ་ཞིག་བཏོན་ནས་བསྡད་ན་སྙིང་པོ་དེ་ཙམ་མེད་པས། འདི་རིགས་ང་ཚོས་ངེས་པར་དུ་ཡར་རྒྱས་གཏོང་དགོས། མདོ་དོན་ཡང་སྙིང་ང་རང་ཚོ་སྒེར་པ་སོ་སོའི་ཉམས་ལེན་གྱི་ངོས་ནས་ཆ་བཞག་ན་ཡང་ཆོས་ཤེས་དགོས་པ་དང༌། བསྟན་པ་སྤྱིའི་གནས་ཚུལ་གྱི་ཆ་ནས་བརྩིས་ཀྱང་ཆོས་ཤེས་དགོས་པས་སློབ་སྦྱོང་ལ་དོ་སྣང་བྱེད་དགོས་ཀྱི་འདུག

ག༽ ཆོས་དད་ཡོད་མེད་དང་། བདེ་སྡུག་གི་བར་ཁྱད།

ལྷག་དོན་སློབ་གྲྭའི་ནང་ལ་ཡོད་པའི་ཕྲུ་གུ་ཚོར་དེང་དུས་ཀྱི་ཤེས་ཡོན་ཆ་ཚང་སློབ་ཀྱི་ཡོད་པའི་ཐོག་ལ། ང་རང་ཚོའི་ཆོས་དང་རིག་གཞུང་བཅས་ཀྱང་སློབ་ཁྲིད་བྱེད་ཀྱི་ཡོད་པ་འདི་དག་ཁྱེད་རང་ཚོར་ཧ་ལས་པའི་གོ་སྐབས་བཟང་པོ་ཡིན་པས་སློབ་སྦྱོང་ཧུར་ཐག་བྱེད་དགོས། ཆོས་དགོས་མིན་དང༌། ཆོས་ཀྱིས་ཕན་ཐོགས་ཡོད་མེད་ཅེས་པ་དེ་རང་ཉིད་ཀྱིས་བརྟག་དཔྱད་བྱེད་དགོས། སྤྱིར་བཏང་འཛམ་གླིང་འདིའི་སྟེང་དུ་ཆོས་ཁས་ལེན་མཁན་རིགས་གཅིག་དང༌། ཆོས་ཁས་མི་ལེན་མཁན་གྱི་རིགས་གཅིག་ཡོད། ཆོས་ཁས་མི་ལེན་མཁན་གྱི་ནང་དུ་ཡང་ཁག་གཉིས་ཡོད་པ་སྟེ། སྤྱིར་བཏང་ཆོས་ལ་དོ་སྣང་མི་བྱེད་མཁན་རིགས་གཅིག་གིས་དངུལ་དང༌། རྒྱུ་དངོས་པོའི་འདུ་འགོད་ལ་མགོ་འཁོར་ནས་སྡོད་ཀྱི་ཡོད།

རྒྱ་མི་གུང་བྲན་ལ་ཆ་མཚོན་ན། ཆོས་ལ་དོ་སྣང་མི་བྱེད་པ་ཙམ་མིན་པར། ཆོས་ལ་དུག་ལྟ་བུའི་སྐྱོན་དུ་བལྟས་ཤིང་། ཆོས་ཀྱི་བསམ་བློ་ཡོད་ན་མིའི་ཀླད་པར་སྐྱོན་ཕོག་གི་རེད་ཅེས་ཆེད་དུ་གཉེར་ནས་ཆོས་སྤོང་གི་ཡོད། དཔེར་ན། ཆོས་ལ་ཉེས་དམིགས་སུ་བལྟས་ཏེ་ཆོས་སྤངས་པའི་མི་གཅིག་དང༌། ཆོས་དད་ཡོད་པའི་མི་གཅིག་སོ་སོའི་སྒེར་གྱི་སེམས་ལ་བདེ་སྐྱིད་ཆེ་ཆུང་དང༌། སྤྱི་ཚོགས་ཀྱི་གནས་སྟངས་བཟང་ངན་གང་ཞིག་ཡོད་མེད་ང་ཚོས་རྩིས་ཤིག་བརྒྱབ་ན། དཔེར་ན། ཡེ་ཤུར་ཆ་བཞག་ན། སྤྱོད་ངན་བྱེད་པ་དང༌། གཞན་ལ་དབང་ཡོད་བཤད་ན་འཇིག་རྟེན་བཀོད་པ་པོ་དཀོན་མཆོག་ཐུགས་ཁྲེལ་གྱི་རེད་སྙམ་པའི་ཐོག་ནས་དྲན་ཤེས་བག་ཡོད་བསྟེན་གྱི་ཡོད་ལ། ནང་པ་སངས་རྒྱས་པའི་ཆོས་ཀྱི་ཐོག་ནས་ཆ་བཞག་ན། ཁྲིམས་སར་གྱར་མིན་དང་། གཞན་གྱིས་ཤེས་མིན་ཇི་ལྟར་ཡང༌། ངས་ཡ་རབས་བྱས་པ་དང་། གཞན་ལ་གནོད་པ་བསྐྱལ་ན་ལས་རྒྱུ་འབྲས་ལ་ལྟོས་ཀྱི་མ་རེད་བསམ་སྟེ་རང་ཉིད་ཀྱི་བསམ་བློའི་ནང་ནས་ངོ་ཚ་ཁྲེལ་ཡོད་ཀྱིས་སྟངས་འཛིན་ཕྲན་བུ་བྱེད་ཀྱི་རེད།

ཆོས་སྤངས་པའི་མི་དེས་འཕྲལ་སེལ་ཁེ་ཕན་གང་ཆེའི་བསམ་བློ་ལས། ཡ་རབས་མ་རབས་ཀྱི་གནས་ཚུལ་བརྩི་གི་མེད། དཔེར་ན། རྒྱ་མི་གུང་བྲན་གྱི་ཁ་ནས་སྤྱིར་འགྲོ་བ་མི་དང་། དེའི་ནང་ཚན་ནས་ངལ་རྩོལ་མི་མང་གི་སྡུག་བསྔལ་སེལ་རྒྱུ་དང༌། ངལ་རྩོལ་མི་མང་གི་བདེ་བ་སྒྲུབ་རྒྱུ་ངག་ནས་བརྗོད་ཀྱི་ཡོད་ཀྱང་ལག་ལེན་གྱི་ཐོག་ཏུ་ཆགས་སྡང་རྨོངས་གསུམ་ཁོ་ནའི་གཞན་དབང་ལ་ཕྱིན་པ་ལས། ཆགས་སྡང་གཉིས་ལ་ཉེས་དམིགས་སུ་བལྟ་གི་མེད། དཔེར་ན་གུང་བྲན་རིང་ལུགས་ནང་གྲལ་རིམ་གྱི་འཐབ་རྩོད་བྱེད་ཀྱི་ཡོད་པ་དེ་མི་མང་ཆེ་བའི་བདེ་བ་བསྒྲུབ་པའི་ཆེད་དུ་ཡིན་ཟེར་ཡང༌། དོན་ལ་ཐབས་ཤེས་དེ་ཞེ་སྡང་འཕེལ་རྒྱས་གཏོང་མཁན་ལྟ་བུ་ཆགས་ཡོད།

གྲལ་རིམ་གྱི་འཐབ་རྩོད་བྱས་ཏེ་གཅིག་གིས་གཅིག་ལ་འཁོན་འཛིན་དང༌། གཅིག་གིས་གཅིག་ལ་སྐྱོན་བརྗོད། གཅིག་གིས་གཅིག་ལ་གནོད་འཚེའི་བསམ་སྦྱོར་ལག་ལེན་བྱས་པའི་འབྲས་བུར་མི་གཅིག་གིས་གཅིག་ལ་ཡིད་ཆེས་དང༌། ཕན་ཚུན་མཛའ་མཐུན། ཕན་ཚུན་གུས་བརྩི་བཅས་བརླག་སྟེ་ཁ་ནས་མཐུན་སྒྲིལ་ཞེས་ཇི་ཙམ་བཤད་ཀྱང་ལག་ལེན་ངོ་མའི་ཐོག་ཏུ་མི་དང་མིའི་འབྲེལ་བ་དེ་ཕན་ཚུན་དགྲ་གཤེད་ལྟ་བུའི་ཞེད་སྣང་དང༌། དངངས་སྐྲག གཅིག་གིས་གཅིག་ལ་དོགས་ཟོན་ཁོ་ནའི་ངང་དུ་སྡོད་དགོས་པའི་སྤྱི་ཚོགས་ཤིག་ཆགས་ཡོད། དེ་ཡག་པོ་གང་ཡང་མིན། དེ་དག་གང་གིས་ལན་ནམ་ཞེ་ན། སེམས་ནང་ལ་བྱམས་པ་དང༌། བརྩེ་བ་དང༌། ཕན་སེམས། ཡ་རབས་ཀྱི་བསམ་བློ་མེད་པས་ལན་པ་ཡིན། མིས་མི་ལ་བརྩེ་བ་དང༌། མིས་མི་ལ་ནང་ནས་སོ་སོས་དང་བས་ཀུན་ནས་བླངས་ཏེ་མ་བསྐུལ་དང་ལེན་གྱི་ཐོག་ནས་ལས་ཀ་བྱེད་མཁན་ཡོང་གི་མེད།

གང་ལྟར་རང་ཕྱོགས་ལ་ཕན་པ། གཞན་ཕྱོགས་ལ་སྡང་བའི་ཆགས་སྡང་ལ་གཉེན་པོ་བརྟེན་ནས་རེ་ཞིག་ཡོངས་སུ་སྤོང་མ་ཐུབ་ན་ཡང༌། དེ་ལ་ཉེས་དམིགས་སུ་བལྟས་ནས་སྤོང་སེམས་བརྟེན་ན་སེམས་ནང་ལ་བག་ཕེབས་པ་དང༌། ཞི་བ། སྐྱིད་པ་ཞིག་ཡོང་གི་རེད། ཆོས་སྤངས་པའི་མི་ཚོས་ཀྱང་སྡུག་བསྔལ་མི་འདོད་པ་དང༌། བདེ་སྐྱིད་ཅིག་བྱུང་ན་བསམ་སྟེ་ཆོས་སྤངས་ཤིང་། ཆོས་ཉམས་ལེན་བྱེད་མཁན་དག་གིས་ཀྱང་བདེ་སྐྱིད་བྱུང་ན་བསམ་སྟེ་ཆོས་བྱེད་བཞིན་ཡོད། དེ་གཉིས་ཀྱི་གྲུབ་འབྲས་ལྕི་ཡང་བཏེགས་ན། ཆོས་ཡོད་མཁན་དེ་སེམས་སྐྱིད་པ་ཡོད། དེས་ཆོས་ཀྱིས་མི་ལ་ཕན་ཐོགས་ཡོད་པ་གསལ་པོར་མཚོན་གྱི་ཡོད།

ང༽ ནང་པའི་ལྟ་སྤྱོད་དང་། དེང་གི་དགོས་མཁོ།

ཆོས་འདྲ་འདྲའི་ནང་ནས་ནང་པ་སངས་རྒྱས་པའི་ཆོས་འདི་ཧ་ཅང་སྤུས་དག་པོ་ཡོད་ལ། སྤུས་དག་པོ་ཡིན་པའི་ཁུངས་ལུང་རྒྱུ་མཚན་ཡང་མང་དུ་ཤོད་རྒྱུ་ཡོད། ནང་པ་སངས་རྒྱས་པའི་ཆོས་ལ་ལྟ་བ་དང་སྤྱོད་པ་གཉིས་ཡོད་ལ། ནང་པ་སངས་རྒྱས་པའི་ལྟ་བ་དེ་རྟེན་འབྱུང་གི་ལྟ་བ་ཡིན། རྟེན་འབྱུང་གི་ལྟ་བའི་དོན་དེ་གང་འདྲ་ཞིག་ཡིན་ནམ་ཞེ་ན། འཇིག་རྟེན་འདིའི་བདེ་སྐྱིད་དང༌། སྡུག་བསྔལ་རྣམས་དཀོན་མཆོག་གི་བློ་ཡི་གཡོ་བ་སྔོན་དུ་འགྲོ་བའི་ཐོག་ནས་བྱུང་བ་མ་ཡིན་པར། བདེ་སྡུག་དེ་རྣམས་རང་རང་གི་ལས་དང་འབྲས་བུའི་རྒྱུ་དང་རྐྱེན་ལ་བརྟེན་ནས་བྱུང་བར་བཤད་ཡོད་པས། ནང་པ་སངས་རྒྱས་པའི་ལྟ་བ་དེ་རྟེན་འབྱུང་གི་ལྟ་བ་རེད་ཅེས་ཟེར་དོན་དེ་ལྟར་ཡིན་པས་དེ་བློ་ལ་ངེས་པ་བྱེད་དགོས། གང་ལྟར་ཡང་སྙིང་ལོངས་སྤྱད་བྱའི་བདེ་བ་དང༌། སྡུག་བསྔལ་ཐམས་ཅད་རྒྱུ་དང་རྐྱེན་ལ་བརྟེན་ནས་བྱུང་བ་དང༌། ལོངས་སྤྱོད་པ་པོའི་བདག་དེ་ཡང་རྒྱུ་དང་རྐྱེན་ལ་བརྟེན་ནས་བཏགས་པ་ལས། བདག་རང་སྐྱ་ཐུབ་པའི་སྒོ་ནས་གྲུབ་པ་མེད།

ནང་པ་སངས་རྒྱས་པའི་སྤྱོད་པ་དེ་འཚེ་བ་མེད་པའི་སྤྱོད་པ་ཡིན། སངས་རྒྱས་ཀྱི་བསྟན་པ་ལ་ཐེག་པ་ཆེན་པོ་དང༌། ཐེག་པ་དམན་པ་གཉིས་ཡོད། ཐེག་པ་དམན་པའི་ཆོས་ཀྱི་སྙིང་པོ་དེ་གཞན་ལ་འཚེ་བ་མི་བྱེད་པ་དེ་ཡིན་ལ། ཐེག་པ་ཆེན་པོའི་ཆོས་ཀྱི་རྩ་བ་དེ་སྙིང་རྗེ་ཆེན་པོའི་སྒོ་ནས་གཞན་ལ་ཕན་བཏགས་དགོས་པར་གསུང་གི་ཡོད། གཞན་ལ་ཕན་འདོགས་པའི་བློ་དེ་བརྩེ་བའི་བསམ་པ་སྙིང་རྗེའི་དབང་གིས་ཡོང་གི་ཡོད་པ་དང༌། གཞན་ལ་འཚེ་བ་མི་བྱེད་པ་དེ་ཡང་གཞན་ལ་ཕན་པའི་བསམ་པ་བརྩེ་བ་དེའི་དབང་གིས་ཡོང་གི་ཡོད་པར་བརྟེན། ཐེག་པ་ཆེ་ཆུང་གཉིས་ཀའི་ཆོས་ཀྱི་རྩ་བ་སྙིང་རྗེར་ཐུག་ཡོད།

དེང་སང་འཛམ་གླིང་འདིར་མི་གསོད་རྒྱུ་དང༌། མི་རྩ་མེད་གཏོང་རྒྱུའི་ལག་ཆ་དང༌། རྫས་སྦྱོར་འཕྲུལ་ཆས་ཐོག་འགྲོ་སོང་ཤིན་ཏུ་ཆེན་པོ་བཏང་ནས་ཡར་རྒྱས་འདི་ལྟ་བུ་ཕྱིན་ཡོད། དེའི་དབང་གིས་མི་ཤིན་ཏུ་མང་པོ་ཞིག་དངངས་སྐྲག་དང༌། སྡུག་བསྔལ་ཆེན་པོ་མྱངས་ནས་སྡོད་དགོས་ཀྱི་ཡོད། འཛམ་བུ་གླིང་འདིའི་དངོས་ཡོད་གནས་ཚུལ་འདི་ལྟ་བུའི་དུས་སྐབས་འདིར། ནང་པའི་སྤྱོད་པ་འཚེ་བ་སྤངས་པའི་ཐབས་ལམ་མམ། འཚེ་བ་སྤངས་པའི་གྲུབ་མཐའ་འཛམ་གླིང་འདིའི་སྒང་ལ་དགོས་ངེས་ཅན་གྱི་གྲུབ་མཐའ་ཞིག་ཆགས་ཡོད།

ཅ༽ ཆོས་ཚན་རིག་པ་དང་། བྱེད་ལས་དང་དམིགས་ཡུལ།

དེང་སང་མི་ཤེས་ཡོན་ཅན་མང་པོ་ཞིག་གིས་རང་ཉིད་བཅོམ་ལྡན་འདས་ཀྱི་རྗེས་འབྲང་པ་ཡིན་མིན་ལ་མ་བལྟོས་པར། དེང་སང་འཛམ་གླིང་གི་གནས་སྟངས་འདིར་སྟོན་པ་ཤཱཀྱ་ཐུབ་པའི་བསླབ་བྱ་ཤིན་ཏུ་དགོས་གལ་ཆེན་པོ་འདུག་ཅེས་ཤོད་ཀྱི་འདུག་པ་ལྟར། ནང་པའི་སྤྱོད་པ་འཚེ་བ་མེད་པ་དེ་དངོས་གནས་འཛམ་གླིང་ལ་དགོས་མཁོ་ཡོད་པ་དང༌། ཞི་བདེར་ཕན་ཐོགས་ཡོད་པ་ཞིག་ཆགས་ཡོད། ཆོས་ལུགས་གཞན་གྱི་ནང་ལ་རང་རང་གི་དཀོན་མཆོག་གིས་གསུངས་པའི་གསུང་རབ་དེ་ལ་བརྟག་དཔྱད་བྱེད་མི་ཆོག་ཀྱང༌། ནང་པ་སངས་རྒྱས་པའི་ཆོས་ཀྱི་ཐོག་ནས་བརྟག་དཔྱད་བྱེད་དགོས་པར་གསུངས་ཡོད།

དཔེར་ན་བཅོམ་ལྡན་འདས་ཉིད་ཀྱི་བཀའ་ལ་ཡང་བརྟག་དཔྱད་བྱེད་དགོས་པར་གསུངས་ཡོད། གནད་དོན་དེས་ནང་པའི་ཆོས་ཀྱི་ནང་ལ་རྒྱུ་མཚན་གཙོ་བོ་བྱེད་ཀྱི་ཡོད་པའི་རྟགས་སྟོན་གྱི་ཡོད། རྒྱུ་མཚན་ལ་བརྟག་དཔྱད་བྱས་ཤིང་། རྒྱུ་མཚན་གྱི་ཐོག་ནས་ར་འཕྲོད་ཀྱི་འདུག་ན་ཁས་བླངས་པ་དང་། རྒྱུ་མཚན་གྱི་ཐོག་ནས་ར་འཕྲོད་ཀྱི་མི་འདུག་ན་དོར་དགོས་པ་རེད། ནང་པས་ཆོས་ཉམས་ལེན་བྱེད་པའི་སྐབས་ལ་ཡང་རིགས་པའི་ཐོག་ནས་བརྟག་དཔྱད་བྱེད་རྒྱུ་གཙོ་བོར་འཛིན་པ་ལས་ལུང་གཙོ་བོར་བརྩི་གི་མེད། ལུང་དེ་རྣམ་དག་ཡིན་མིན་ཡང་རིགས་པ་དང་འགལ་མིན་གྱི་ཐོག་ནས་བརྟག་དཔྱད་བྱེད་དགོས་པ་རེད།

དེང་སང་མི་མང་པོ་ཞིག་གི་བསམ་བློའི་ནང༌། ཆོས་ཀྱི་རིག་གནས་དང༌། ཚན་རིག་གི་རིག་གནས་གཉིས་པོ་དེ་མཐུན་པའི་ཆ་གཏན་ནས་མེད་པར་ཤིན་ཏུ་ཐ་དད་ཡིན་པར་ངོས་འཛིན་བྱེད་ཀྱི་ཡོད་པ་དེ་ལྟར་ཨེ་ཡིན་སྙམ། ཚན་རིག་པས་རྫས་དང་འཕྲུལ་ཆས་ལ་བརྟེན་ནས་གཙོ་བོར་ཕྱིའི་དངོས་པོ་ཞིག་ལ་བརྟག་དཔྱད་བྱས་ཏེ་བདེན་དོན་ཞིག་འཚོལ་གྱི་ཡོད་ལ། ནང་པའི་ཆོས་ཀྱི་ཐོག་ནས་ཀྱང་གང་ལྟར་བདེན་དོན་ཞིག་འཚོལ་གྱི་ཡོད། རིགས་པ་དང་འགལ་བའི་གྲུབ་མཐའ་ཞིག་ཡིན་ན་བདེན་དོན་མིན་ཞིང་། རིགས་པ་དང་འགལ་བའི་གྲུབ་མཐའ་ཞིག་ཁས་བླངས་ན་སྨྲ་བ་པོ་ཚད་མའི་སྐྱེས་བུར་མི་འདོད་པ་དང་། བདེན་དོན་དང་འགལ་ན་ཡང་དག་པའི་གྲུབ་མཐའ་མིན་པར་ཕྱིན་ཅི་ལོག་པའི་གྲུབ་མཐའ་ཞིག་ཆགས་པ་རེད།

ནང་པའི་ཆོས་དང༌། ཚན་རིག་གཉིས་ཀ་ནས་དངོས་པོའི་བདེན་དོན་འཚོལ་བ་གཅིག་གྱུར་ཡིན་པས། དེ་གཉིས་ཀྱི་བྱེད་ལས་དང་དམིགས་ཡུལ་ཐག་ཉེ་པོ་ཡོད། ནང་པས་རྟེན་འབྱུང་གི་ལྟ་བ་བཤད་པ་འདི་ཡང་ཚན་རིག་དང་མཐུན་པོ་ཆགས་ཡོད། དེ་ལྟར་ན་ནང་པའི་ཆོས་ཀྱི་ལྟ་བ་དང༌། སྤྱོད་པའི་ཐོག་ནས་བསམ་བློ་ཡག་པོ་ཞིག་བཏང་སྟེ་བརྟག་དཔྱད་བྱས་ན། ཆོས་འདྲ་འདྲའི་ནང་ནས་མི་འདྲ་བའི་སྤུས་དག་པོ་དང༌། གཏིང་ཟབ་པོ། རྒྱ་ཆེན་པོ་ཞིག་ཡིན་པས། དེ་དག་ཤེས་ཐུབ་པ་བྱ་རྒྱུ་ཤིན་ཏུ་གལ་ཆེན་པོ་ཡིན།

ཆ༽ ནང་པའི་ལས་འགན་དང་། ཆོས་བྱེད་པའི་རྟགས་མཚན།

ང་རང་ཚོའི་ལྟ་བ་རྟེན་འབྱུང་ཡིན་པས་ལས་རྒྱུ་འབྲས་སྲུང་དགོས་ལ། ལས་རྒྱུ་འབྲས་ཀྱི་ཚུལ་རྣམས་ཤེས་པའི་ཐོག་ནས་སྡིག་སྤོང་དགེ་སྒྲུབ་ལག་བསྟར་བྱེད་དགོས། སྡིག་སྤོང་དགེ་སྒྲུབ་བྱེད་པ་དེ་ཡང༌། ཉིན་རེའི་བྱ་གཞག་ནང་ལག་ལེན་བྱེད་དགོས་པ་ལས། སོ་སོ་ཉིན་རེའི་འཚོ་བ་སྐྱེལ་སྐབས་གཞན་ལ་གནོད་པ་སྐྱེལ་བ་དང༌། གཞན་ལ་སེམས་གནག་བྱེད་པ། གཞན་ལ་ཐུབ་ཚོད་ཤོད་པ་ལྟ་བུ་ཤ་སྟག་བྱས་ཤིང་། ཡུད་ཙམ་ཞིག་གདན་གྱི་སྟེང་དུ་བསྡད་ནས་ཁ་འདོན་བྱེད་པ་དང་། ལག་པར་ཕྲེང་བ་ཞིག་འཁྱེར་ནས་བསྡད་ན་དེ་ནི་ཕྱིན་ཅི་ལོག་པ་རེད། རང་ཉིད་ཚོང་རྒྱག་པ་དང་། ངལ་རྩོལ་བྱེད་པ། ཞིང་ལས་དང༌། ལས་ཁུངས་ཀྱི་ལས་ཀ སློབ་གྲྭའི་ལས་ཀ སྨན་པའི་ལས་ཀ་ལྟ་བུ་གང་དང་གང་ཞིག་བྱེད་ཀྱི་ཡོད་ཀྱང༌། སོ་སོའི་ལས་ཀ་བྱེད་སྐབས་སེམས་པ་བཟང་པོ་ཞིག་སྐྱེས། གཞན་ལ་ཕན་ཡག་པོ་ཞིག་བཏགས། གལ་སྲིད་ཕན་བཏགས་མ་ཐུབ་ཀྱང༌། གཞན་ལ་གནོད་པ་ནམ་ཡང་མ་བསྐྱལ་བྱས་ན་མི་དེས་ཆོས་བྱེད་ཀྱི་ཡོད། སོ་སོ་ཉིན་རེའི་ལས་ཀ་དེ་དྲང་པོ་དྲང་བཞག་བྱེད་པ་དང་། གཞན་ལ་གང་ཐུབ་ཀྱིས་ཕན་བཏགས་ཤིང་། གལ་སྲིད་ཕན་བཏགས་མ་ཐུབ་ནའང་གཞན་ལ་གནོད་པ་མ་བསྐྱལ་བར་ཡ་རབས་སྤྱོད་བཟང་གི་སྒོ་ནས་སོ་སོའི་ཉིན་གཅིག་གི་མི་ཚེ་བཟང་པོ་ཞིག་སྐྱེལ་དགོས།

ད་དུང་ཡག་པོ་ཡོང་གི་འདུག་ན། ཞོགས་པ་ཡར་ལངས་པ་དང་སྐྱབས་འགྲོ་ཡག་པོ་ཞིག་བྱས། ང་ནང་པ་ཡིན། དེ་རིང་གི་ཉིན་འདིར་ངས་ནང་པ་ཚད་ལོངས་པ་ཞིག་བྱེད་ཀྱི་ཡིན། ངས་ནང་པའི་ཞབས་འདྲེན་ཞུ་མཁན་ཞིག་བྱེད་ཀྱི་མིན་བསམ་པ་བྱས། དེ་ནས་སོ་སོའི་ལྟོ་གོས་ཀྱི་ལས་ཀ་གང་ཞིག་བྱེད་ཀྱི་ཡོད་པ་དེ་རྣམས་བྱས། ཡང་དགོང་མོ་ཉལ་ཁར་ངས་དེ་རིང་ནང་པའི་ཞབས་འདྲེན་ཞུས་འདུག་གམ་མི་འདུག་བསམ་བློ་ཡག་པོ་ཞིག་བཏང༌། དེ་རིང་ངས་ནང་པའི་ཞབས་འདྲེན་རང་ཞུས་མི་འདུག འགྲིག་ཙམ་བྱས་འདུག་བསམ་ན་ཕོ་རྒོད་པོ་ངས་དེ་རིང་གོ་ཆོད་པོ་བྱས་འདུག་བསམས་ནས་དགའ་བ་སྒོམ།

ཡང་དེ་རིང་ངས་ནང་པའི་ཞབས་འདྲེན་ཞུས་འདུག ངས་མི་ལ་དོན་དག་མེད་པར་ཁ་རྩོད་བྱས། ངས་སྐྱག་རྫུན་བཤད། མགོ་སྐོར་བཏང་བ་སོགས་སོ་སོ་འགྱོད་པ་སྐྱེས་གཞིའི་གནས་ཚུལ་བྱུང་འདུག་ན། ཁོ་སྤྲང་པོ། ཟ་འདྲེ། ཁོས་ཐབས་སྡུག་འདི་ལྟ་བུ་བྱས་འདུག་བསམས་ནས་སོ་སོས་སོ་སོར་དམའ་ཕབ། ནག་ཉེས་བགྲངས། འགྱོད་པ་ཆེན་པོས་བཤགས་སྡོམ་བྱས། ངས་སང་ཉིན་ཕན་ཆད་འདི་ལྟར་གཏན་ནས་བྱེད་ཀྱི་མིན་བསམ་པའི་སྡོམ་སེམས་ཡག་པོ་བསྐྱེད་ཀྱི་ཡིན་ན་ཆོས་པའི་རྟགས་སྟོན་གྱི་ཡོད།

སྔར་བོད་ལ་དགེ་བཤེས་འབན་གུང་རྒྱལ་ཞུ་བ་ཞིག་བྱུང་ཞིང་། ཁོང་ཐོག་མར་རྐུན་མ་བརྐུས་པའི་གོམས་གཤིས་ཀྱི་ལག་པ་གཡས་པས་དངོས་པོ་བརྐུ་གྲབས་བྱེད་སྐབས། ལམ་སེང་ཁོང་གིས་ཁྱོད་ཆོས་པ་ཡིན་ནམ། རྐུན་མ་བརྐུས་ན་འགྲིག་གི་མ་རེད་ཅེས་ལག་པ་གཡོན་པས་ལག་གཡས་པ་བཟུང་བའི་ལོ་རྒྱུས་ཡོད། ཆོས་པ་ཟེར་ན་དེ་ལྟ་བུར་ཟེར་བ་རེད། དཔེར་ན། ཚོང་པ་ཞིག་ཡིན་ན། ངས་མི་ལ་མགོ་སྐོར་གཏོང་དགོས། མི་ལ་ཧམ་པ་བཤད་དགོས་བསམ་པའི་བསམ་བློ་འཁོར་བའི་སྐབས་ལ་ལམ་སེང་དེའི་སྐྱོན་དྲན་པར་བྱས་ཏེ། ང་བཅོམ་ལྡན་འདས་ཀྱི་རྗེས་འབྲང་ཡིན། ང་སྐྱབས་འགྲོ་འདོན་མཁན་གྱི་མི་ཞིག་ཡིན་བསམ་པའི་ལམ་སེང་བློ་སྐྱོན་དེ་འགོག་དགོས། དེ་ལྟར་བྱས་ནས་ཆོས་པ་ཆགས་པ་རེད། ཆོས་པ་ཟེར་བ་དེ་ལྟ་བུ་ཞིག་ལ་གོ་དགོས་པ་ལས། བསམ་བློ་གཏོང་རྒྱུ་དང༌། ལག་ལེན་གང་ཡང་མེད་པར་ཁ་འདོན་བྱས་པ་ཙམ་ལ་ཧ་ལས་རྒྱུ་གཏན་ནས་མེད།

ཇ༽ ཆོས་ཀྱི་གཙོ་བོ་དང་། རང་ལག་གི་དབང་ཚད།

ཉིན་ཞག་ཕྲུགས་གཅིག་རིང་བསམ་བློ་གཏོང་སྟངས་དང༌། མི་ཚེ་སྐྱེལ་སྟངས་ཚད་ལོངས་པའི་གཞི་རྩ་ཡག་པོ་ཞིག་ཡོད་པའི་ཐོག་ནས་ཏིང་ངེ་འཛིན་དང༌། ཤེས་རབ་སྒྲུབ་པ། ལྷ་ཡི་རྣལ་འབྱོར་ལ་སོགས་པའི་ཉམས་ལེན་བྱེད་དགོས་པ་ལས། གཞི་རྩའི་གནས་ཚུལ་གང་ཡང་མི་ཤེས་པར་མཐོན་པོའི་ཉམས་ལེན་བྱེད་ཀྱི་ཡོད་ཟེར་ན་ནོར་འཁྲུལ་རེད། དེ་བཞིན་སོ་སོའི་ཤག་གི་སྦུག་ལ་ཕྱག་སྒམ་མཆོད་གཤོམ་དེ་ལྟར་བསྒྲིགས། སྐུ་འདྲ་མང་པོ་བསྒྲིགས་པ་དེ་དག་མ་གཞི་ཡག་པོ་རེད། ཡིན་ན་ཡང་དེ་གཙོ་བོ་མ་རེད། གཙོ་བོ་དེ་སེམས་ལ་བརྟག་དཔྱད་བྱས། སེམས་ལ་བཟོ་བཅོས་བྱེད་དགོས་པ་ལས། མཆོད་གཤོམ་ནང་སྒྲིག་རྒྱུ་ཞིག་མ་རེད།

སྐུ་འདྲ་མང་པོ་བཞེངས། ཆ་ཚད་ལོངས་པ་ཞིག་ཀྱང་མེད་པ་དང་། ཡང་རྒྱུ་དངོས་པོའི་འདུ་ཤེས་བྱེད་པ་དེ་དག་ནོར་འཁྲུལ་རེད། ང་རང་ཚོས་གཙོ་བོ་ལས་འབྲས་ལ་ལག་ལེན་བསྟར་རྒྱུ་དེ་ཆོས་ཀྱི་གཙོ་བོ་ཡིན། གཙོ་བོ་དེ་ལག་ལེན་མེད་པར་དོར། ཕལ་པ་སྐུ་གསུང་ཐུགས་རྟེན་བསྒྲིག་རྒྱུ་སོགས་ལ་མགོ་འཁོར་ན་ཡག་པོ་མེད། ང་རང་ཚོས་སྐུ་གསུང་ཐུགས་རྟེན་འདི་རིགས་རང་གི་རྒྱུད་ལ་དགེ་བ་གསར་པ་འཕེལ་བའི་དོན་དག་ལ་སྒྲིག་གི་ཡོད་སྟབས། དཀོན་མཆོག་གསུམ་གྱི་ཡོན་ཏན་ཤེས་པའི་སྒོ་ནས་སྐྱབས་འགྲོ་དང་། སེམས་བསྐྱེད་ཀྱི་ཉམས་ལེན་གང་ཐུབ་བྱས་པའི་ཐོག་ནས། དངོས་གཞིའི་ལག་ལེན་ལས་རྒྱུ་འབྲས་ཀྱི་བླང་དོར་མ་ནོར་བ་བྱེད་རྒྱུ་གལ་ཆེན་པོ་རེད།

ངོས་རང་ཁ་སང་ཨ་རུ་ན་ཅལ་ཁུལ་དུ་ཕྱིན་པ་ཡིན། མོན་པ་ཚོས་ཆོས་ཀྱི་གནས་ཚུལ་གང་ཡང་མ་ཤེས་ཀྱང༌དད་པ་ཤིན་ཏུ་ཆེན་པོ་འདུག དཔེར་ན། བླ་མ་ཞིག་ལ་མགོ་གཏུགས་རྒྱུ་བྱུང་ན་ཧ་ལམ་འབྲས་བུ་ཆེན་པོ་ཞིག་ཐོབ་ཀྱི་ཡོད་པ་ལྟ་བུ་བྱེད་པ་དང་། ཁ་ཤས་ཀྱིས་སྐྱབས་སུ་མཆི། སངས་རྒྱས་མཁྱེན། ཕྱི་མ་ངན་སོང་ལ་མི་གཏོང་རོགས་ཞེས་བརྗོད་ཀྱི་འདུག ཁོང་ཚོ་ངན་སོང་ལ་གཏོང་དང་མི་གཏོང་ངའི་ལག་པར་ཡོད་ན་ལེགས་ཀྱང༌། དེ་ལྟར་ག་ལ་ཡོད། ནང་པ་སངས་རྒྱས་པས་འཇིག་རྟེན་བཀོད་པ་པོ་ཁས་ལེན་གྱི་མེད་པར་བརྟེན། ང་ཚོ་ངན་སོང་ལ་གཏོང་དང་མི་གཏོང་བཅོམ་ལྡན་འདས་ཀྱི་ཕྱག་ལའང་མེད། ངན་སོང་ལ་འགྲོ་དང་མི་འགྲོ་སོ་སོའི་ལག་པར་ཡོད། སོ་སོས་ངན་སོང་ལ་འགྲོ་བའི་རྒྱུ་བཀག་པ་དང་། མངོན་མཐོ་ཐོབ་པའི་རྒྱུ་རང་རང་སོ་སོས་བསྒྲུབས་ན་ངན་སོང་གི་སྒོ་འགོག་ཐུབ་ཀྱི་རེད། ཆོས་ལ་དད་པ་ཡོད་ཀྱང༌ཆོས་བྱེད་སྟངས་མ་ཤེས་པར་བསྡད་ན་ཐབས་སྐྱོ་པོ་རེད། ཚང་མས་ནང་པའི་ཆོས་ཤེས་པ་བྱེད་རྒྱུ་དེ་གལ་ཆེན་པོ་རེད།

དེ་རིང་ང་ཚོ་འཁྱུག་ཙམ་ཐུག་སྐབས་ང་རང་གི་བསམ་ཚུལ་འདི་དག་བཤད་ན་བསམ་བྱུང༌། ཚང་མས་དོ་སྣང་བྱས་ནས་ངེས་པར་དུ་ཤེས་པ་བྱེད་དགོས། དཔེར་ན་ང་རང་ལ་ཆ་བཞག་ན་ཡང་བར་སེང་ཡོད་ཚད་ལ་དཔེ་ཆ་ཀློག་གི་ཡོད་ལ། འབད་རྩོལ་བྱེད་ཀྱི་ཡོད། འབད་རྩོལ་བྱས་པའི་འབྲས་བུར་ཕན་ཐོགས་ཏན་ཏན་ཡོང་གི་འདུག སེམས་ལ་ཡར་རྒྱས་འགྲོ་རྒྱུ་འདུག ཚང་མས་འབད་རྩོལ་བྱས་ན་ཡར་རྒྱས་ཏན་ཏན་འགྲོ་གི་རེད། ཚང་མས་ཧུར་ཐག་བྱེད་ཤོག་ཨང་། ཡང་ང་ཚོ་མ་འོངས་པར་ཐུག་གི་རེད། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༤ ཟླ་ ༦ ཚེས་ ༧ ཉིན་ཀུ་ལུ་མ་ན་ལིར་མི་མང་ལ་སྩལ་བའི་བཀའ་སློབ།

ཀ༽ འཁོར་བའི་ཆོས་ཉིད་དང་། ལས་འབྲས་ཀྱི་རྣམ་གཞག

ངོས་རང་ད་ལན་ཚ་གཡོལ་དུ་ཡོང་བ་ཡིན། ཁྱེད་རང་ཚོ་འཁྱུག་ཙམ་ཐུག་ན་བསམ་པ་ལས། དམིགས་བསལ་ཆོས་འབྲེལ་དང༌། སྐད་ཆ་ཤོད་རྒྱུ་གང་ཡང་མེད། ཁྱེད་རང་ཚོ་སེམས་པ་སྐྱིད་པོ་བྱས་ནས་སྡོད་དགོས། འཇིག་རྟེན་འདིར་སྐྱེ་བ་ཞིག་བླངས་པ་རེད། སེམས་པ་སྐྱིད་པོ་བྱས་ནས་སྡོད་རྒྱུ་དེ་གལ་ཆེན་པོ་འདུག ང་རང་ཚོ་བོད་པར་ཆ་བཞག་ན། སོ་སོའི་ལུང་པ་བྲལ་ཏེ་གཞན་ཡུལ་དུ་གྱར་ནས་དཀའ་ངལ་མང་པོ་འཕྲད་པའི་གནས་སྐབས་སུ་བསམ་བློའི་ཐོག་ནས་བག་ཕེབས་པོ་བྱས་ཏེ་བསྡད་ན་ཉིན་རེའི་འཚོ་བའི་ནང་ལ་ཕན་གྱི་རེད།

ང་རང་ལ་ཆ་བཞག་ནའང་དཀའ་ངལ་དང་འགན་ཆེན་པོ་ཞིག་འཁྲི་ཡོད་ནའང༌། སོ་སོ་མ་སྐྱིད་པ་མིན་པར་བག་ཕེབས་པོ་བྱས་ནས་བསྡད་ན་གཟུགས་པོ་བདེ་བ་སོགས་ལ་ཕན་གྱི་འདུག ང་ཚོ་ལུང་པ་མེད་པའི་མི་ཞིག་ཡིན་སྟབས་བསམ་བློའི་ནང་མ་བདེ་བ་ཡོང་གི་རེད། འོན་ཀྱང་བགས་ཕེབས་པོ་བྱས་ནས་སྡོད་རྒྱུ་དེ་གལ་ཆེ་ཤོས་རེད། མིའི་སྤྱི་ཚོགས་ནང་ཉོན་མོངས་དབང་གིས་སེམས་མ་དུལ་བར་གནས་པའི་རིང་ལ་སྐྱིད་པ་ཡོང་ཐབས་མེད་པ་སངས་རྒྱས་བཅོམ་ལྡན་འདས་ཀྱིས་གསུངས་ཡོད། ང་ཚོའི་མི་ཚེའི་ནང་ཁ་ཆག་རྣ་རལ་དང༌། གྲ་མ་འགྲིགས་ཡོང་རྒྱུ་ནི་རང་བཞིན་གྱི་གནས་ཚུལ་རེད། གྲ་མ་འགྲིགས་ཡོང་བའི་སྐབས་སུ་བསམ་བློ་གཏོང་ཕྱོགས་ལ་ཁྱད་པར་ཆེན་པོ་ཡོད། སོ་སོ་སེམས་བག་ཕེབས་པོ་བྱས་ནས་བསྡད་ཐུབ་ན་དེ་ཙམ་གྱི་དངངས་སྐྲག་དང༌། མ་སྐྱིད་པ། སྲོག་རླུང་འཕར་བ་སོགས་མི་ཡོང་བར་ཕན་ཐོགས་ཡོད། ཁྱེད་ཚོ་ཚང་མ་སེམས་བག་ཕེབས་པོ་དང༌། སྐྱིད་པོ་བྱས་ནས་སྡོད་དགོས།

ཆོས་ཀྱི་ཐོག་ནས་བདེ་སྡུག་ཇི་བྱུང་ལས་བཟང་ངན་དབང་གིས་བྱུང་བར་གསུངས་ཡོད། དཀའ་ངལ་བྱུང་སྐབས་སོ་སོའི་ལས་ཡིན་བསམ་པ་དང༌། སྤྱི་དོན་ཐོག་གྲ་མ་འགྲིགས་ཡོང་དུས། ང་ཚོའི་སྤྱི་མཐུན་གྱི་ལས་ཡིན། ལས་ཀྱི་འབྲས་བུ་ཐོག་ཏུ་བབས་པ་རེད་བསམས་ན་བསམ་བློའི་ནང་དེ་ཙམ་མ་སྐྱིད་པ་ཡོང་གི་མ་རེད། ལས་རྒྱུ་འབྲས་ལ་བསམ་བློ་གཏོང་རྒྱུ་དེ་གལ་ཆེན་པོ་རེད། གཉིས་ནས་རང་སོ་སོའི་སེམས་རྒྱུད་ཡར་རྒྱས་མ་ཕྱིན་བར་སྡུག་བསྔལ་ཡོང་རྒྱུ་ཆོས་ཉིད་རེད། ད་ལྟ་ཐོབ་པའི་སོ་སོའི་ལུས་འདི་ལས་ཉོན་དབང་གིས་བྱུང་བ་རེད། ལས་ཉོན་དབང་གིས་བྱུང་བའི་མི་ལུས་དེ་ཇི་སྲིད་ཡོད་པའི་རིང་དེར་དེ་ལ་བརྟེན་པའི་སྡུག་བསྔལ་རྣམ་གྲངས་མང་པོ་ཡོང་རྒྱུ་ཡིན་པ་ཆོས་ཉིད་རེད། དཔེར་ན། མེ་ལ་ལག་པ་འཆང་ན་འཚིག་པ་དེ་མེའི་རང་བཞིན་རེད། མེ་དེ་སྡུག་དྲགས་པ་མ་རེད། མེ་དེའི་རང་བཞིན་དེ་ལྟ་བུ་ཞིག་ཏུ་གྲུབ་ཡོད། ལག་པ་འཚིག་པའི་སྡུག་བསྔལ་དེ་མི་འདོད་ན་མེ་ལ་ལག་པ་འཆང་རྒྱུ་མེད།

དཔེ་དེ་བཞིན་དུ་ང་ཚོར་ལས་དང་ཉོན་མོངས་དབང་གིས་སྐྱེ་རྒ་ན་འཆི་ལ་སོགས་པའི་སྡུག་བསྔལ་ཡོང་གི་ཡོད། སྡུག་བསྔལ་དེ་དག་མི་འདོད་ན། སྡུག་བསྔལ་གྱི་རྒྱུ་ལས་ངན་པ་རྣམས་སྤོང་དགོས། དོན་དག་ཆེ་སར་བསམ་བློ་གཏོང་དགོས། ང་ཚོས་དཀའ་ངལ་ཡོད་སྐབས་ང་ཚོ་འཁོར་བར་འཁྱམས་ནས་བསྡད་ཡོད་སྟབས་སྡུག་བསྔལ་ཡོང་རྒྱུ་ཆོས་ཉིད་རེད་བསམས་ན་ཁྱད་པར་ཆེན་པོ་ཡོད། བཅོམ་ལྡན་འདས་ཀྱིས་སྡུག་བསྔལ་གྱི་བདེན་པ་དང་། ཀུན་འབྱུང་གི་བདེན་པ། འགོག་པའི་བདེན་པ། ལམ་གྱི་བདེན་པ་ཞེས་གསུངས་པ་དེ་རྣམས་ཤིན་ཏུ་ཕན་ཐོགས་ཆེན་པོ་ཡོད། ནང་པ་སངས་རྒྱས་པའི་ཆོས་ཀྱི་ནང་ལ་བདེ་སྡུག་གང་བྱུང་རུང་དེ་ལ་དཔགས་པའི་ཆོས་ཀྱི་ཉམས་ལེན་བྱེད་རྒྱུ་ཡོད། དཔེར་ན། ནད་གཞི་སྡུག་པོ་ཞིག་བྱུང་ན་དེས་སྔོན་བསགས་ཀྱི་ལས་སྦྱོང་རྒྱུ་དང༌། སྡུག་བསྔལ་བྱུང་བ་འདིས་རྐྱེན་བྱས་ཏེ་སྡུག་བསྔལ་གྱི་རྒྱུ་མི་འདོད་པ་སྐྱེ་བ་སྟེ།

དཔེར་ན། ནད་པ་ཞིག་གིས་ན་ཚ་འདི་གང་དྲག་བསམ་པ་ཡོད་ན། དེ་ཙམ་གྱིས་ན་ཟུག་མངོན་ཆེ་བ་ཡོང་གི་ཡོད་ལ། ན་བ་དེ་སོ་སོའི་ཚེ་སྔོན་ལས་ངན་བསགས་པའི་འབྲས་བུ་ཡིན་པ་དང༌། སོ་སོའི་ལུས་འདི་བླངས་རྗེས་སྡུག་བསྔལ་མང་པོ་ཡོང་རྒྱུ་ཡིན་པ་ཐག་ཆོད་པ་རེད། ད་རེས་ཀྱི་སྡུག་བསྔལ་འདིས་ལས་ངན་མང་པོ་ཞིག་དག་པ་དང༌། འདི་དང་འདྲ་བའི་སྡུག་བསྔལ་སེམས་ཅན་གཞན་ལའང་ཡོད་པ་དེ་རྣམས་ད་རེས་ངའི་ནད་འདིས་གོ་ཆོད་པ་ཞིག་ཡོང་བར་ཤོག་བསམ་པའི་བསམ་བློ་ཞིག་འཁོར་ཐུབ་ན། ན་ཚར་མི་བཟོད་པ་མེད་པའི་ཐོག་ལ་ད་དུང་སེམས་ནང་དགའ་སྤྲོ་སྐྱེ་ཐུབ་པ་ཡོང་གི་འདུག

ཁ༽ བཟང་ངན་གྱི་གནས་ཚུལ་དང་། བསམ་བློའི་གཏོང་ཕྱོགས།

དེ་ལྟར་སྡུག་པ་བྱུང་ན་བསམ་བློ་གཏོང་སྟངས་གཅིག་དང་། ཡང་གྲ་འགྲིགས་པོ་དང་བདེ་སྐྱིད་ཅིག་བྱུང་ན་དེ་ལ་བསམ་བློ་གཏོང་སྟངས་གཅིག་ཡོད། ཡག་པོ་ཞིག་བྱུང་ན་དེ་བསོད་ནམས་བསགས་པའི་འབྲས་བུ་རེད་བསམས་ནས་རྗེས་སུ་ཡི་རང་བྱས། མ་འོངས་པ་ལའང་བསོད་ནམས་དེས་རང་གཞན་རྒྱ་ཆེ་ཞིག་ལ་ཕན་པར་ཤོག་བསམ་པ་བྱ་དགོས། དེ་ལྟར་བདེ་སྡུག་གང་བྱུང་ཡང་བསམ་བློ་གཏོང་ཕྱོགས་ཀྱི་ཐོག་ནས་ཁྱད་པར་ཆེན་པོ་ཡོད། ང་ཚོས་ཆོས་བྱེད་པ་འདི་བདེ་སྐྱིད་ཡོང་བའི་དོན་དུ་ཡིན་པས། ལས་རྒྱུ་འབྲས་ལ་བསམ་བློ་བཏང་ན། སེམས་བག་ཕེབས་པོ་དང་བདེ་སྐྱིད་ཡོང་གི་རེད། ཁོང་ཁྲོ་དང༌། ང་རྒྱལ། ཕྲག་དོག་དེ་རིགས་ཀྱིས་སེམས་མ་སྐྱིད་པ་བཟོ་གི་ཡོད། སུ་ཡིན་ནའང་སྡུག་བསྔལ་མི་འདོད་པ་ཡིན་སྟབས་སྡུག་བསྔལ་གྱི་རྒྱུ་ཁོང་ཁྲོ་སོགས་སྤོང་དགོས། དཔེར་ན། མི་གཅིག་སེམས་སྐྱིད་པོ་བྱས་བསྡད་པའི་སྐབས་སུ་དེ་ལ་མི་དགའ་བའི་དགྲའི་ལོ་རྒྱུས་ཤིག་བཤད་ན། དེ་མ་ཐག་ཁོང་ཁྲོ་སྐྱེས་ནས་སེམས་མ་སྐྱིད་པ་ཡོང་གི་ཡོད། སོ་སོ་སེམས་མ་སྐྱིད་པ་བྱས་པ་གྱོང་ཡིན་པ་ལས། ཁོང་ཁྲོ་དེས་དགྲ་དེར་གནོད་ཀྱི་མ་རེད། དཔེར་ན། བོད་ནང་གི་གནས་ཚུལ་བོད་པས་གོ་སྐབས་ཁོང་ཁྲོ་ལངས་ཀྱང་རྒྱ་མིར་གནོད་ཀྱི་མ་རེད། སོ་སོ་མ་སྐྱིད་པ་བྱས་པ་དེ་སྡུག་གྱོང་ལས་ཕན་ཐོགས་གང་ཡང་མེད།

ཡང་སོ་སོའི་རོགས་པ་ཚོར་གྱོན་ཆས་དང༌། ཡོན་ཏན་སོགས་ལེགས་པ་ཞིག་ཡོད་ན། དེར་ཕྲག་དོག་སྐྱེས་ནས་ཁོ་ལ་སྡུག་པ་ཞིག་བྱུང་ན་བསམས་ཀྱང༌། ཁོ་ལ་དེས་གནོད་ཀྱི་མ་རེད། སེམས་པ་སྐྱིད་པོ་ཡོང་ཆེད་ལས་འབྲས་དང༌། འཁོར་བའི་སྡུག་བསྔལ་རྣམས་འཁོར་བའི་རང་བཞིན་དང༌། བློ་སྦྱོང་གི་བསམ་བློ་གཏོང་རྒྱུ་གལ་ཆེན་པོ་རེད། ང་ཚོ་ནང་པ་སངས་རྒྱས་པ་ཞིག་ཡིན་སྟབས། ནང་པ་སངས་རྒྱས་པའི་ཆོས་མ་ཤེས་པར་བསྡད་ན་ཐབས་སྐྱོ་པོ་རེད། སོ་སོའི་དད་པ་བྱེད་ས་དེ་ཤེས་པ་བྱས་ཏེ་ལག་ལེན་བསྟར་ན་ཕན་ཐོགས་ཡོད་པ་མིག་གིས་མཐོང་རྒྱུ་ཡོད་པ་ཞིག་ཡོང་གི་རེད། ཆོས་ཞེས་པ་དེ་ལྷ་ཁང་ནང་ལ་ཡོད་པ་ཞིག་མིན་པར་རང་ཉིད་ཀྱི་བསམ་བློའི་ནང་སྐྱེ་དགོས། ཆོས་ཀྱི་ནང་དོན་སྙིང་པོ་སེམས་པ་བཟང་པོ་བྱ་རྒྱུ་དང༌། གཞན་ལ་གནོད་སེམས་མ་བྱས་པར་ཕན་སེམས་བྱས་ན་དེ་ཆོས་རེད། མི་ལ་ཐུབ་ཚོད་ཤོད་པ་དང༌། བསམ་པ་ངན་པ་བྱས་ན་ལུས་ལ་གྲྭ་ཆས་གྱོན་ཡོད་ནའང་དེ་ཆོས་པ་མ་རེད་ལ། རྒྱུན་དུ་ཁ་འདོན་དགེ་སྦྱོར་བྱེད་ཀྱི་ཡོད་ཀྱང་ཕན་ཐོགས་མེད། དེས་ན་སེམས་པ་བཟང་པོ་བྱ་དགོས།

སྤྱིར་སྟངས་བོད་པའི་གཤིས་ཀ་དེ་ངང་རྒྱུད་རིང་པོ་དང་། བསམ་པ་བཟང་པོ་ཡག་པོ་འདུག་ཅེས་མི་མང་པོས་བསྟོད་བསྔགས་བྱེད་ཀྱི་འདུག དེའི་ཡོང་རྐྱེན་གཙོ་བོ་བོད་པའི་སྤྱི་ཚོགས་ནང་ཐེག་པ་ཆེན་པོའི་ཆོས་དར་ཁྱབ་ཆེན་པོ་བྱུང་བ་དེས་ང་ཚོར་གོམས་གཤིས་བཟང་པོ་དེ་འཇགས་པ་རེད། སེམས་བཟང་པོ་བྱ་རྒྱུ་དེ་མིའི་མི་ཚེའི་ནང་རྩ་བ་ཆེ་ཤོས་ཤིག་རེད། ངས་རྣམ་ཀུན་མི་སུ་ཐུག་ཀྱང་བསམ་པ་བཟང་པོ་བྱེད་པ་ལས་མི་ངན་པ་བྱ་རྒྱུ་མེད་ཅེས་ཤོད་ཀྱི་ཡོད། ང་རང་ཡང་གང་ཐུབ་ཀྱི་བསམ་པ་བཟང་པོའི་ཉམས་ལེན་བྱེད་ཀྱི་ཡོད། མི་ཚེའི་ནང་ཆོས་ཞེས་པ་འདི་ཡོད་པ་རང་དྲིན་ཆེ་བ་འདུག ཆོས་ཡོད་ན་སྐྱེ་བ་ཕྱི་མ་བརྗོད་མེད་རེད། ཚེ་འདིར་ཡང་ཕན་ཐོགས་ཡོད་པ་ཏན་ཏན་རེད།

ག༽ ཉིན་རེའི་འཚོ་བ་དང་། དོན་ལྡན་གྱི་མི་ཚེ།

དེང་སང་བོད་ནང་རྒྱ་མིས་དཔལ་འབྱོར་ཡར་རྒྱས་གཏོང་ཕྱོགས་སྐོར་ལ་སྲིད་བྱུས་གཏན་འབེབས་བྱས་འདུག་ཅིང་། ཡར་རྒྱས་ཕྱིན་ན་འཕྲལ་སེལ་ལ་ཕན་གྱི་རེད། འོན་ཀྱང་གཙོ་བོ་རང་དབང་ཡོད་ན་བདེ་སྐྱིད་ཡོང་གི་ཡོད་པ་ལྟར་བདེ་སྐྱིད་ཀྱི་རྩ་བ་རང་དབང་ལ་ཐུག་ཡོད། རང་དབང་མེད་ན་ལྟོ་གྲོད་པ་གང་གི་བདེ་སྐྱིད་ཡོང་རྒྱུ་ཁག་པོ་རེད། འདི་ཁུལ་ཕྲུ་གུ་ཚོར་སློབ་སྦྱོང་གི་གོ་སྐབས་ཡོད་པ་འདི་རྩ་བ་ཆེན་པོ་རེད། བོད་པའི་ཕྲུ་གུ་ཚོས་དེང་དུས་ཀྱི་སློབ་སྦྱོང་བྱེད་པ་དང་ཆབས་ཅིག་སོ་སོའི་བོད་རང་གི་རིག་གཞུང་ལ་སློབ་སྦྱོང་ཡག་པོ་བྱེད་དགོས། སྔོན་མ་ནས་བོད་པའི་གཞིས་ཆགས་ཟུར་གསལ་བྱེད་དགོས་པ་འདི་བོད་པར་སོ་སོའི་ཆོས་དང་རིག་གཞུང་ཞིག་ཡོད་པ་འདི་དག་མི་ཉམས་རྒྱུན་འཛིན་ཐུབ་པའི་ཆེད་དུ་བྱས་པ་རེད།

དེང་སང་ནང་པ་སངས་རྒྱས་པའི་ཆོས་ཀྱི་ཐོག་ལ་བོད་པའི་སྐད་ཡིག་འདི་ཡག་ཤོས་ཆགས་ཡོད། སྔ་དུས་ནང་པ་སངས་རྒྱས་པའི་ཆོས་ཀྱི་ཐོག་ལ་འབྲེལ་བཤད་ལེགས་སྦྱར་གྱི་སྐད་དང༌། པ་ལཱིའི་ཐོག་ནས་བྱེད་ཀྱི་ཡོད་ཀྱང༌། དེང་སང་བོད་སྐད་ཐོག་ནས་བྱེད་དགོས་ཀྱི་འདུག བོད་སྐད་དེ་གསལ་ཤོས་དང༌། ཁུངས་བཙན་ཤོས་ཆགས་ཡོད། སློབ་སྦྱོང་བྱེད་མཁན་ཚོས་བོད་པའི་ཡི་གེའི་ཐོག་སློབ་སྦྱོང་བྱ་རྒྱུ་གལ་ཆེན་པོ་རེད། བོད་པ་ཚང་མས་གཤིས་རྒྱུད་དལ་པོའི་ཐོག་ནས་ཚང་མ་འཆམ་པོ་བྱེད་དགོས་པ་དང༌། དེ་བཞིན་ཡུལ་མི་ཚོ་ལའང་སྔར་བཞིན་མཐུན་པོ་དང་འཆམ་པ་བྱེད་དགོས། ཡུལ་མི་ནང་པའི་ཆོས་ལ་དད་པ་ཡོད་པ་ཚོས་སངས་རྒྱས་དང༌། ཆོས། དགེ་འདུན་ཞེས་པ་གང་འདྲ་ཞིག་ལ་ཟེར་གྱི་ཡོད་པ་ཤེས་པ་བྱེད་དགོས། སྐྱབས་ངོ་མ་དེ་ཆོས་ཡིན་པས་དེ་ང་ཚོའི་རྒྱུད་ལ་སྐྱེ་བ་ལ་ལས་འབྲས་ལ་ཡིད་ཆེས་ཀྱི་ཐོག་ནས་མི་དགེ་བཅུ་སྤོང་གི་ཚུལ་ཁྲིམས་ལ་ཉམས་ལེན་ཡག་པོ་བྱེད་དགོས། མ་ཎི་ཡག་པོ་བགྲངས་དགོས། ཁྱེད་རང་ཚོས་སྐྱབས་འགྲོ་བྱེད་ཀྱི་ཡོད་པ་ལྟར། ཕྲུ་གུ་ཚོར་སངས་རྒྱས་དཀོན་མཆོག་དང་། ཆོས་དཀོན་མཆོག དགེ་འདུན་དཀོན་མཆོག་ལ་སྐྱབས་སུ་འགྲོ་སྟངས་དང༌། སེམས་བསྐྱེད་ཟེར་བ་དེ་ཤིན་ཏུ་རྒྱ་ཆེན་པོ་དང༌། རླབས་ཆེན་པོ་ཡིན་པ། དེ་ཚོའི་གྲས་མ་བརྗེད་པར་འཛིན་ཐུབ་པ་བྱ་རྒྱུ་གལ་ཆེན་པོ་རེད།

སྔ་ལོ་སྤི་ཏིར་བསྐྱོད་ནས་མར་ལམ་ཁྱེད་རང་ཚོ་འཁྱུག་ཙམ་ཐུག་པ་རེད། དེ་ནས་ད་བར་ལོ་གཅིག་ལྷག་ཙམ་ཕྱིན་པ་རེད། མིའི་མི་ཚེ་དང༌། དུས་ཚོད་ནི་སྐད་ཅིག་ཀྱང་མི་སྡོད་པར་རྫོགས་འགྲོ་གི་ཡོད། དུས་ཚོད་དེ་ང་ཚོས་ཡག་པོ་ཞིག་བསྐྱལ་ཡོད་ན་འགྲིགས་པ་རེད། དུས་ཚོད་དེ་ཆུད་ཟོས་ཕྱིན་ནས་ཡག་པོ་བྱུང་མེད་ནའང་དུས་ཚོད་དེ་བསྐྱར་དུ་ཡོང་རྒྱུ་མེད། ཆོས་བྱེད་མཁན་ཞིག་ཡིན་ན་ཉིན་རེ་ཉིན་རེ་ཆུད་ཟོས་སུ་མ་སོང་བ་ཞིག་བྱེད་ཐུབ་ན། ཉིན་རེ་བསགས་པའི་ཟླ་བ་དང་། ཟླ་བ་བསགས་པའི་ལོ་སྦྲེལ་ཏེ་མི་ཚེ་དོན་དང་ལྡན་པ་ཞིག་ཡོང་རྒྱུ་དང༌། མི་ཚེའི་མཐའ་མ་དེ་སླེབས་སྐབས་སེམས་ནང་དགའ་སྤྲོ་གདེང་དང་ལྡན་པ་ཞིག་ཡོང་གི་རེད།

འཇིག་རྟེན་གྱི་བྱ་བ་དང༌། སློབ་སྦྱོང་བྱེད་མཁན་གང་ཞིག་ཡིན་ཡང༌། ཉིན་རེའི་དུས་ཚོད་ཆུད་ཟོས་མིན་པར་སྐྱེལ་ཐུབ་ན་ཡག་པོ་ཡོང་གི་རེད། ལོ་སྔོན་མ་དེའི་ནང་ཡོངས་འཛིན་རིན་པོ་ཆེ་དགོངས་པ་རྫོགས་པ་རེད། དེ་བཞིན་སེར་ཀོང་རིན་པོ་ཆེ་ཡང་དགོངས་པ་རྫོགས་པ་རེད། སེམས་ཁྲལ་དང་སྡུག་བསྔལ་བྱས་པས་ཕན་ཐོགས་མེད། དེ་ནི་ཆོས་ཉིད་རེད། གང་ཞིག་གལ་གནད་ཆེན་པོ་རེད་དམ་ཞེ་ན། དུས་ཚོད་འགྲོ་བཞིན་པ་དེའི་རིང་ལ་གང་ཐུབ་ཀྱིས་མི་བཟང་པོ་དང༌། ཡ་རབས་བྱ་རྒྱུ་དེ་གལ་ཆེན་པོ་རེད།

དེ་རིང་བོད་ཟླ་ ༤ ཚེས་ ༨ ཡིན་པས་ང་ཚོ་མཉམ་དུ་མ་ཎི་གསོག་དགོས། ང་ཚོ་བོད་ཁ་བ་གངས་ཅན་གྱི་ལྷ་སྐལ་འཕགས་པ་སྤྱན་རས་གཟིགས་ཀྱི་གཟུངས་བསྔགས་ཡིག་དྲུག་ཟེར་བ་འདི་ཕན་ཡོན་ཆེན་པོ་རེད། དྲག་ཞན་སུས་ཀྱང་འདོན་བདེ་བ་ཡག་པོ་རེད། སྤྱིར་བཏང་སྔགས་བགྲང་སྐབས་གནོད་པ་དང༌། བར་ཆད་ཞི་བའི་ཆེད་དུ་བསམ་བློ་འཁོར་ཡང༌། མ་ཎི་བགྲང་སྐབས་ཕལ་ཆེར་བའི་བློ་ལ་རིགས་དྲུག་སེམས་ཅན་ཐམས་ཅད་ཀྱི་དོན་ཡིན་བསམ་པ་ཞིག་ཡོང་བ་འདི་ཡག་པོ་རེད། འཕགས་པ་སྤྱན་རས་གཟིགས་ཀྱི་ཡོན་ཏན་དྲན་པའི་ཐོག་ནས་མ་ཎི་འདོན་དགོས། ཞེས་མ་ཎི་གང་འཚམ་ཞིག་མང་ཚོགས་དང་ལྷན་དུ་གསུངས་རྗེས།

དེ་རིང་ང་ཐུག་པའི་དགོས་དོན། ངས་ད་ལྟ་གོང་དུ་བཤད་པའི་སྐད་ཆ་རྣམས་སེམས་ལ་ཡག་པོ་འཇོག་དགོས། ངས་སྨོན་ལམ་བརྒྱབ་ཆོག ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༤ ཟླ་ ༡༠ ཚེས་ ༤ ཉིན་ཨ་རིར་བོད་མི་ཚོ་ཁག་གཅིག་ལ་སྩལ་བའི་བཀའ་སློབ།

ཀ༽ རྐྱེན་ངན་གྱི་གནས་ཚུལ་དང་། བོད་མིའི་ཁུར་བབ།

འདིར་ཡོད་པའི་བོད་པ་རྣམས་དེ་རིང་ཙམ་མིན་པར་སྔར་ནས་ཚང་མས་བོད་སྤྱི་དོན་དག་ལ་སེམས་ཁུར་བླངས་ཏེ་དོ་སྣང་བྱེད་མཁན་རྣམས་ཡང་བསྐྱར་ཐུག་འཕྲད་བྱུར་བར་དགའ་པོ་བྱུང༌། ཐུགས་རྗེ་ཆེ་ཟེར་གྱི་ཡིན། ང་རང་ཚོ་འདིར་གཞན་ཡུལ་དུ་གྱར་ནས་བསྡད་ཡོད་པ་འདི་སོ་སོའི་ངོས་ནས་ཁྲིམས་འགལ་ནག་ཉེས་བྱས་ཏེ་གཞན་ཡུལ་དུ་གྱར་བ་ཞིག་མིན་པར་རྐྱེན་ངན་ཞིག་གི་འོག་ནས་ང་རང་ཚོ་གཞན་ཡུལ་དུ་གྱར་ནས་བསྡད་པ་འདིའི་རིང་ལ་ས་ཁུལ་གང་དུ་བསྡད་ཡོད་ཀྱང་དོན་དག་ཡང་སྙིང་ང་རང་ཚོ་བོད་མི་རིགས་སྤྱིའི་ལས་འགན་དེ་ང་རང་ཚོ་བོད་མི་སྤྱི་བོ་གནམ་བསྟན་ཡོངས་རྫོགས་ལ་འཁྲི་བ་ཞིག་དང༌། ཁུར་དུ་བབས་ཡོད་པས། ཚང་མས་སེམས་ཁུར་ལེན་དགོས་ལ། ད་ལྟ་བར་དུ་ཁྱེད་རང་ཚོས་སེམས་ཁུར་བླངས་པ་དེར་དགའ་པོ་བྱུང༌། ད་དུང་ཡང་ཚང་མས་སེམས་ཁུར་མུ་མཐུད་བླང་རྒྱུ་གལ་ཆེན་པོ་རེད།

བོད་གཞུང་གི་ལས་བྱེད་པའི་མིང་གི་ཁུངས་སུ་ཡོད་མིན་ལ་མ་བལྟོས་པར་རང་ཉིད་བོད་མི་ཞིག་ཡིན་པའི་ཆ་ནས་སྐབས་སུ་བབས་པ་གང་ཞིག་བྱ་རྒྱུ་ཡོད་པ་འདི་དག་སེམས་ཁུར་བླངས་ནས་བྱེད་དགོས་ལ། ང་རང་ཚོ་བོད་མི་གནས་ས་ལུང་པ་གང་དུ་ཡོད་ཀྱང་ཚང་མས་སྤྱི་པའི་དོན་དག་ལ་སེམས་ཁུར་ལེན་དགོས་པ་རེད། ས་གནས་འདི་གར་ཡོད་མཁན་ཚོས་ད་ལྟ་བར་དུ་ཧུར་ཐག་བྱས་པར་དགའ་པོ་བྱུང༌། ཐུགས་རྗེ་ཆེ་ཟེར་གྱི་ཡིན། མ་འོངས་པར་ཡང་ཁྱེད་རང་ཚོ་ཚང་མར་ཧུར་ཐག་བྱེད་རོགས་ཟེར་རྒྱུ་ཡིན།

ཁ༽ བོད་མིའི་གོམས་གཤིས་དང་། བསྔགས་བརྗོད་ཀྱི་མེ་ཏོག

སྤྱིར་ང་ཚོ་བོད་མི་ཚོ་ནང་པ་སངས་རྒྱས་པའི་ཆོས་ཧ་ཅང་ཁྱབ་གདལ་ཆེན་པོ་ཡོད་སའི་ལུང་པ་ཞིག་ནས་ཡོང་བའི་མི་ཡིན་ཞིང་། བྱེ་བྲག་ཏུ་ང་རང་ཚོ་བོད་ལ་ཡོད་པའི་ཆོས་འདི་ཐེག་པ་ཆེན་པོའི་ཆོས་ཡིན་པས། བསླབ་བྱའི་གཙོ་བོ་སེམས་པ་བཟང་པོ་བྱེད་དགོས་པ་དང༌། སྙིང་རྗེ་དང༌ཕན་སེམས་བྱེད་དགོས་པ་འདི་ཡིན། དེ་ལྟ་བུའི་དབང་གིས་ང་རང་ཚོ་བོད་པའི་སྤྱི་ཚོགས་ནང་ལ་རང་བཞིན་གྱིས་འབུ་སྲིན་ཚུད་ཆད་ཀྱི་སྲོག་ལ་བརྩི་པོ་བྱེད་པ་དང༌། འབུ་སྲིན་གཅིག་ཤི་ནའང་སྙིང་རྗེ་ཟེར་བ་ཞིག་ང་རང་ཚོའི་ཁ་རྒྱུན་ལ་འཇགས་ཡོད། འདི་ནི་མིག་ལྟོས་བཟང་པོ་ཞིག་དང༌། དཔེར་ན། ང་རང་ཚོའི་བོད་པ་ཁ་ཤས་ནས་ཆོས་དེ་ཙམ་ཤེས་ཀྱི་མེད་ཀྱང༌། རང་བཞིན་གྱིས་འབུའི་སྲོག་ལ་ཐུག་པའི་གནས་སྐབས་སུ་ཁ་ནས་སྙིང་རྗེ་ཟེར་བ་ཞིག་གོམས་གཤིས་ལ་འཇགས་པ་ལྟ་བུ་ཡོད།

ཡང་འདི་ཕྱོགས་སུ་ཡོད་པའི་བོད་མི་ཁ་ཤས་ནང་པའི་ཆོས་ལ་དོ་སྣང་དང་དད་མོས་ཡོད་ན་ཡང༌། སྦྲང་འབུ་གསོད་རྒྱུར་དོ་སྣང་དེ་ཙམ་མེད་པ་ལྟ་བུ་ཞིག་ཡོང་གི་འདུག ཡིན་ན་ཡང་ང་རང་ཚོའི་སྤྱི་ཚོགས་ནང་ཐེག་པ་ཆེན་པོའི་ཆོས་ཀྱི་ཤུགས་རྐྱེན་གྱིས་གཞན་གྱི་སྲོག་ལ་བརྩི་པོ་བྱེད་རྒྱུ་དང༌། གཅེས་སྤྲས་བྱེད་རྒྱུ་དེ་གོམས་གཤིས་ལ་འཇགས་པ་ཞིག་ཏན་ཏན་ཡོད་འདུག སྤྱིར་བཏང་ང་ཚོ་བོད་པའི་གོམས་གཤིས་ལ་སེམས་པ་བཟང་པོ་བྱེད་དགོས་པ་དང༌། ལས་རྒྱུ་འབྲས་ལ་བརྩི་འཇོག་ཡོད་པ། མིའི་རུས་བརྩི་ས་ཡོད་པ་ཞིག་དང༌། གཞུང་དེད་ས་ཡོད་པ་ཞིག་ང་རང་ཚོས་ད་ལྟ་བྱེད་ཀྱི་ཡོད། ས་གནས་འདྲ་མིན་གྱི་ནང་ལ་བོད་པའི་གཞིས་ཆགས་ཡོད་པ་དེ་དག་གི་ནང་དུ་བོད་མི་རེ་ཟུང་གི་ཐོག་ནས་རྙོག་དྲ་བཟོ་མཁན་དང༌། སྐད་ཆ་འདྲ་མིན་དང༌། བསམ་ཚུལ་འདྲ་མིན་ཡོང་གི་ཡོད་པ་དེ་ཆོས་ཉིད་རེད། སྤྱིར་བཏང་ཆ་སྙོམས་བྱས་ཏེ་བཤད་ན། བོད་མི་གང་དུ་ཡོད་ཀྱང་ས་ཁུལ་དེ་གའི་ཡུལ་མི་ཚོས་བོད་པ་ཞེས་བསྟོད་བསྔགས་བྱེད་ས་ཞིག་དང༌། ཀུན་སྤྱོད་ཡག་པོ། ཡ་རབས། རུས་བརྩི་ས་ཡོད་པ་ཞིག་འདུག་ཅེས་གང་དུ་ཡིན་ན་ཡང་ཕལ་ཆེ་བར་བསྔགས་བརྗོད་ཐོབ་མཁན་ཞིག་ཆགས་ཡོད།

ང་རང་ཚོ་བོད་པ་ནང་པ་སངས་རྒྱས་པའི་ཆོས་ལ་དད་མོས་བྱེད་མཁན་ཞིག་ཡིན་པས་ཡ་རབས་སྤྱོད་བཟང་བྱེད་རྒྱུ་འདི་གལ་ཆེན་པོ་རེད། སོ་སོ་གང་དུ་བསྡད་ཡོད་ཀྱང་མི་བཟང་པོ་བྱེད་རྒྱུ་དང༌། ཡ་རབས་ཀྱི་སྤུས་ཚད་སྟོན་མཁན་ཞིག་བྱེད་རྒྱུ་དེ་ཤིན་ཏུ་གལ་ཆེན་པོ་རེད། ང་རང་ཚོ་སོ་སོའི་མི་ཚེ་གཅིག་གི་ནང་ལ་ཆ་བཞག་ན་ཡང༌། མཐའ་མའི་དུས་ལ་ང་རང་ཚོ་ཤི་རྒྱུ་རེད། གསོན་པའི་མི་ཚེ་འདིའི་རིང་ལ་མི་ཚེ་བཟང་པོ་ཞིག་བསྐྱལ་ན། ཤི་བའི་སྐབས་སྐྱེ་བ་ཕྱི་མ་དེ་ལ་བལྟ་སོ་འཇོག་སོ་ཡོད་པ་ཞིག་ཆགས་རྒྱུར་ཐེ་ཚོམ་མེད། ཁ་ནས་སེམས་ཅན་ཐམས་ཅད་ཅེས་སྨོན་ལམ་རྒྱག་གི་ཡོད་པ་ལྟར། བསམ་བློའི་ནང་ནས་གཅིག་གིས་གཅིག་ལ་མཛའ་བརྩེ་བྱེད་རྒྱུ་དང༌། བྱམས་བརྩེ་བྱེད་རྒྱུ། བསམ་པ་བཟང་པོས་གནོད་འཚེ་མེད་པའི་ཐོག་ནས་ཡ་རབས་བྱེད་རྒྱུ་འདི་གལ་ཆེན་པོ་རེད།

ག༽ ལུས་པོ་དབང་བསྒྱུར་བྱས་ཀྱང་། ནང་གི་སེམས་བསྒྱུར་ཐུབ་མེད།

བོད་པ་ཡིན་པའི་ཆ་བོད་སྤྱི་པའི་དོན་དག་ལ་སེམས་ཁུར་མ་བརྗེད་པ་དང༌། སེམས་ཁུར་མ་བརླག་པ་བྱེད་དགོས། གཙོ་ཆེ་ཤོས་བོད་ནང་ལ་ཡོད་པའི་རྒྱ་ཆེའི་མི་དམངས་ཚོས་དངོས་གནས་ལོ་མང་རིང་ལ་མནར་གཅོད་དེ་ལྟ་བུ་མྱངས་པ་རེད། ཕྱི་བྱུག་ནང་བླུག་གང་ཡོང་ཅི་ཡོང་གི་ཐོག་ནས་འཇམ་པོ་བྱས་ན་ཨེ་དྲག རྩུབ་པོ་བྱས་ན་ཨེ་དྲག ཐབས་ཤེས་རྣམ་པ་ཡོད་རྒུ་རྩལ་སྤྲུག་བྱས་ཡོད་ཀྱང༌། དངོས་གནས་ཧ་ལས་པའི་སེམས་ཤུགས་གཡོ་འགུལ་མེད་པར་གནས་ཡོད་ལ། བོད་མིའི་ཕྱིའི་ལུས་པོ་རྒྱ་མིས་དབང་སྒྱུར་བྱས་ཡོད་ཀྱང༌། བོད་པའི་བསམ་བློ་རྒྱ་མིས་བསྒྱུར་ཐུབ་མེད་སྟབས། དུས་ད་ལྟ་ཡང་བོད་པའི་ཐོག་ལ་རྒྱ་མིའི་ངོས་ནས་དམིགས་བསལ་གྱིས་དོ་སྣང་བྱེད་དགོས་པ་དང༌། གང་ལྟར་ད་ལྟ་འགྲིགས་པོ་མེད་པའི་ངོས་འཛིན་གསལ་པོ་མི་བྱེད་ཐབས་མེད་ཆགས་ནས་བསྡད་ཡོད།

བོད་ནང་ལ་ཡོད་པའི་བོད་མིའི་བསམ་བློའི་འཁྱེར་སྟངས་གནས་ཚུལ་གཞན་ཞིག་ཡིན་ན། ང་ཚོ་བོད་མི་ཉུང་ཤས་ཕྱི་ལ་སྡོད་མཁན་ཚོ་སྡུག་གྱོང་བཏང་བཞག་ན་ལས་སླ་པོ་རེད། གཙོ་ཆེ་ཤོས་བོད་ནང་ལ་བོད་མི་ས་ཡ་དྲུག་སྐོར་ཡོད་པ་འདི་དག་གི་བསམ་བློའི་ནང་ནས་རྒྱ་མིར་བློ་བལྟ་གི་མེད་པ་དང༌། རྒྱ་མིས་ཁོང་ཚོའི་བསམ་བློ་དབང་སྒྱུར་མ་ཐུབ་པ་ཞིག་ཆགས་ཡོད་སྟབས། གང་ཞིག་བྱས་ནའང་བོད་ཕྱི་ནང་གཉིས་ཀྱི་ཐོག་ནས་རྒྱ་མིར་མི་འདོད་བཞིན་དུ་བག་ཟོན་ཕྲན་བུ་བྱེད་དགོས་པ་ཞིག་ཏན་ཏན་ཆགས་ཡོད། བར་ལམ་རྒྱ་མིའི་གཏམ་བཤད་བྱས་པའི་ནང་ལ་འཛམ་གླིང་འདིའི་སྒང་ནས་བོད་ལ་དོ་སྣང་བྱེད་མཁན་མང་པོ་ཡོད་པ་དང༌། བོད་ནང་གནས་ཚུལ་ཚུང་རྩག་ཅིག་བྱུང་ན་ཡང༌། ལམ་སེང་འཛམ་གླིང་འདིའི་སྒང་ལ་བྲག་ཆ་འཁོར་བ་ལས་སླ་པོ་ཡོད། ད་ཕྱིན་ཆད་བོད་ནང་གི་གནས་ཚུལ་གང་ཅིའི་ཐག་གཅོད་མ་བྱས་གོང་བསམ་བློ་ནན་ཏན་གཏོང་དགོས་ལ། ལྷག་དོན་མི་འཛིན་བཟུང་བྱ་རྒྱུའི་རིགས་ལ་ཡིད་གཟབ་དགོས་ལུགས་བཤད་འདུག

ངོས་ནས་ནམ་རྒྱུན་བརྗོད་མུས་ལྟར། བོད་རྒྱ་མིས་བཟས་ཏེ་ཁྱུར་མིད་བཏང་ན་ཡང༌། ད་ལྟ་འཇུ་ཐུབ་མེད། སྔ་ཕྱི་ཙམ་ལས་ཡང་ན་སྐྱུག་དགོས་པ་དང༌། ཡང་ན་བཤལ་རྒྱུར་བསྡད་ཡོད་པ་ལྟ་བུ་འདུག དེ་ལྟར་ན་ང་རང་ཚོ་གཞན་ཡུལ་དུ་ཡོད་མཁན་ཚོས་སེམས་ཤུགས་མ་ཆག་པར་གང་ཐུབ་ཀྱིས་བོད་སྤྱི་པའི་དོན་དག་ལ་སེམས་ཁུར་བླངས་ནས་སྐབས་སུ་བབས་པའི་བྱ་རྒྱུ་གང་དང་གང་ཞིག་ཡོད་པ་དེ་དག་ང་ཚོས་བསམ་བློ་བཏང་སྟེ་བྱེད་དགོས་ཀྱི་འདུག

དེང་སང་རྒྱ་ནག་གཞུང་དང་ང་ཚོའི་འབྲེལ་བའི་གནས་སྟངས་ཐད་རྒྱ་མིའི་ངོས་ནས་ཐོག་མར་ང་ཚོར་འབྲེལ་བ་བྱེད་སྐབས་ཕལ་ཆེར་རྒྱ་མིའི་བསམ་བློའི་ནང་དུ་ཕྱི་ལ་ཡོད་པའི་ཏཱ་ལའི་བླ་མས་འགོ་ཁྲིད་པའི་བོད་པ་འདི་དག་ལ། ལག་པ་བརྐྱངས་ན་ལམ་སེང་མགོ་སྒུར་ནས་ལོག་ཡོང་གི་རེད་བསམ་པའི་རྩིས་བརྒྱབ་ཡོད་འདུག དེ་ནི་རྩིས་ལོག་ཐེབས་པ་རེད། ང་ཚོ་ལོ་ཡུན་འདི་དག་གི་རིང་ལ་གཞན་ཡུལ་དུ་ཁུངས་མ་འཁྱོལ་བར་འ་ཆད་འུ་ཐུག་གི་གནས་ཚུལ་འོག་ལ་གཞན་ཡུལ་དུ་གྱར་ཏེ་རྒྱ་མིའི་ངོས་ནས་ཕྲན་བུའི་རྣམ་འགྱུར་བཟང་དུ་ཕྱིན་ན། ང་ཚོ་ལོག་སྔ་ཕྱིར་ལྟོས་ནས་བསྡད་པ་དེ་ལྟར་མིན་ལ། ང་ཚོ་གྱར་ས་གཞན་ཡུལ་དུ་གྱར་ནས་བསྡད་ཡོད་ཀྱང༌། ང་ཚོར་རང་དབང་ཡོད་པའི་ཐོག་ནས་བསྡད་ཡོད། བོད་ཀྱི་ཆོས་དང་རིག་གཞུང་གི་སྐོར་ལ་དངོས་གནས་བྱས་ན་སོ་སོ་རང་ཉིད་ཀྱི་ལུང་པའི་ནང་དུ་སྤུས་དག་པ་ཞིག་དང༌ཁྱབ་ཆེ་བ་ཞིག་དགོས་ཀྱང༌། སོ་སོའི་ལུང་པའི་ནང་ལ་རང་དབང་མེད་སྟབས་ཧ་ཅང་ཁག་པོའི་སྒང་ལ་བསྡད་ཡོད། ང་ཚོ་སྡོད་ས་གཞན་ཡུལ་དུ་བསྡད་ཡོད་ཀྱང༌། རང་དབང་ཡོད་སྟབས་ཆོས་དང་རིག་གཞུང་གི་གནས་སྟངས་ང་ཚོ་ལེགས་པ་ཡོད། བོད་ལུང་པའི་ནང་ལ་སོ་སོའི་རིག་གཞུང་ལ་གཅེས་སྤྲས་བྱེད་མི་ཆོག་པ་དང༌། བོད་པས་བོད་པའི་ཞེན་ཁོག་བྱས་ན་ཁྲིམས་འགལ་དང་། བོད་པས་རྒྱ་མིའི་ཞེན་ཁོག་བྱས་ན་ཡང་དག་པ་ཡིན་པ་བཅས་བོད་ནང་ལ་གནས་ཚུལ་འདི་འདྲ་ཞིག་ཆགས་ཡོད།

ང༽ གཞིས་བྱེས་ཀྱི་གྲུབ་འབྲས་དང་། རྒྱ་གཞུང་གི་བྱུས་ངན།

ང་ཚོ་བོད་ཕྱི་ནང་གི་འབྲེལ་བ་ཡོང་སྐབས་བོད་ནང་ལ་ཡོད་པའི་རྒྱ་ཆེའི་མི་དམངས་ཚོས་རྒྱ་མིར་མི་དགའ་བའི་རྣམ་འགྱུར་ཤུགས་ཆེན་པོ་འཐོན་ཡོང་བ་དང༌། ང་རང་ཚོ་གཞན་ཡུལ་དུ་ཡོད་མཁན་ཚོ་ཡིན་ན་ཡང༌། ལོ་འདི་དག་གི་རིང་ལ་གཞི་རྩ་ཨང་ཀི་དང་པོ་ཚུགས་ནས་བསྡད་ཡོད་སྟབས། ད་ཆ་རྒྱ་མིས་བསམ་བློ་གསར་པ་ཞིག་བཏང་གི་ཡོད་བཟོ་འདུག དེང་སང་རྒྱ་མིས་ཕྱོགས་གཅིག་ནས་རྒྱ་ནག་རང་གི་ནང་དཔལ་འབྱོར་གནས་སྟངས་བར་ལམ་འཐུས་ཤོར་ཉམས་རྒུད་ཆེན་པོ་ཕྱིན་པ་དེ་དག་སླར་གསོ་བྱ་རྒྱུའི་དོན་དག་ལ་ཤུགས་བསྐྱེད་མ་བྱེད་ཐབས་མེད་ཆགས་པ་རེད།

སྤྱི་ཚོགས་རིང་ལུགས་ཀྱི་ལྟ་བ་དང་འགལ་གྱི་ཡོད་ཀྱང༌། དེ་བློས་བཏང་སྟེ་ཁ་ཡོད་ལག་ཡོད་ཀྱི་ཡར་རྒྱས་འགྲོ་དགོས་ཀྱི་ཡོད་སྟབས། དེང་སང་བསྒྱུར་བཅོས་མང་པོ་ཞིག་ཕྱིན་དང་འགྲོ་བཞིན་པ་རེད། དེ་དང་དུས་མཚུངས་སུ་བོད་ནང་ལའང༌ད་ལྟ་བར་དུ་གདུག་རྩུབ་ཀྱི་ཐོག་ནས་གང་ཡོང་ཅི་ཡོང་གིས་ཐབས་ཤེས་བྱས་པ་ལམ་ལྷོང་མ་བྱུང་སྟབས། ད་ཆ་འཇམ་འདུལ་རྒྱག་རྒྱུའི་བསམ་བློ་ཞིག་གཏོང་གི་འདུག རྒྱ་མིའི་ངོས་ནས་བོད་ནང་ལ་འཇམ་འདུལ་བརྒྱབ་ནས་རིམ་པས་དུས་ཚོད་གང་ལ་གང་འཚམ་ཕྱིན་པའི་མཚམས་སུ་བོད་ནང་ལ་ཡོད་པའི་རྒྱ་ཆེའི་མི་དམངས་འདི་དག་གིས་རྒྱ་ནག་གཞུང་ལ་བསམ་བློ་གཏོང་ཕྱོགས་འགྱུར་བ་ཏན་ཏན་ཡོང་གི་རེད་བསམ་པ་ཞིག་དང༌། འགྱུར་བ་ཕྱིན་ན་ཕྱི་ལ་ཡོད་པའི་བོད་པ་འདི་དག་གི་རིན་ཐང་བརླག་འགྲོ་གི་རེད་བསམ་པའི་སྲིད་བྱུས་འདི་བཏིང་གི་ཡོད་བཟོ་འདུག ཁོང་ཚོའི་ཡིག་ཆའི་ནང་ལའང་དེ་ལྟར་བཀོད་འདུག

ད་ལྟ་བོད་ནང་ལ་ཡོད་པའི་རྒྱ་ཆེའི་མི་དམངས་ཚོས་ཏཱ་ལའི་བླ་མས་འགོ་ཁྲིད་པའི་ཕྱི་ལ་རེ་བ་སྟོང་པ་ཞིག་རྒྱག་གི་ཡོད། བོད་ནང་འཛུགས་སྐྲུན་བྱས་ཏེ་ཡར་རྒྱས་ཡག་པོ་ཞིག་ཕྱིན་ན། རེ་བ་སྟོང་པ་འདི་རིམ་པས་ཡལ་འགྲོ་གི་རེད་ཅེས་བཀོད་འདུག གང་ལྟར་དེང་སང་བསམ་ཚུལ་འདི་འདྲ་ཞིག་གི་ཐོག་ནས་སྲིད་བྱུས་འཛིན་བཞིན་ཡོད། ཡང་དེ་དང་ཆབས་ཅིག་ང་ཚོར་ཚུར་འབྲེལ་བ་བྱེད་རྒྱུའི་ཐོག་ལ་མུ་མཐུད་འབྲེལ་བ་བྱེད་འདོད་ཡོད་པའི་རྣམ་འགྱུར་ཞིག་ཀྱང་སྟོན་གྱི་ཡོད། ང་ཚོའི་ངོས་ནས་ཡིན་ནའང་རྒྱ་ནག་གཞུང་ལ་ཐད་ཀར་འབྲེལ་བ་ཡོད་ན་ཡོད་པ་དེ་དགེ་མཚན་ཆེ་བ་ཡོད་སྟབས་འབྲེལ་བ་མུ་མཐུད་ནས་བསྡད་ཡོད། མི་གསུམ་གྱི་སྐུ་ཚབ་ཚོགས་པ་ཕྱིན་ཏེ་སྐད་ཆ་བྱེད་སྐབས་དངོས་ཡོད་གནས་ཚུལ་ལ་མི་རན་པ་ལྟ་བུ་བྱུང་འདུག རིམ་པས་ཉམས་མྱོང་བསགས་ཡོང་གི་རེད།

དུས་ཚོད་ཕྱིན་པའི་རྗེས་ལ་རིམ་པས་ན་གཞོན་འདི་དག་ཡར་སླེབས་ཡོང་གི་རེད། དཔལ་འབྱོར་དང་ཤེས་ཡོན་ཡར་རྒྱས་ཕྱིན་ན། དེ་གཉིས་ཀྱི་གནས་ཚུལ་ཐོག་ནས་བསམ་བློ་གཏོང་སྟངས་ལ་བསྒྱུར་བཅོས་ཤིག་འགྲོ་ངེས་རེད། འོན་ཀྱང་གཙོ་བོ་ང་རང་ཚོའི་འབད་བརྩོན་ལ་རག་ལུས་ཡོད། རྒྱ་མིའི་ངོས་ནས་བོད་པར་ཤ་ཚ་དང་། དྲིན་ཆེན་པོ་ཞིག་གི་ཐོག་ནས་བོད་པར་ཡག་པོ་བྱེད་ཀྱི་རེད་དམ་ཟེར་ན། འདས་པའི་ལོ་རྒྱུས་ཀྱི་ནང་ལ་བལྟས་ན་དེ་ལྟར་བྱེད་རྒྱུ་ཁག་པོ་རེད། ང་རང་ཚོ་བོད་པའི་ངོས་ནས་རྒྱ་མིར་བསུན་པོ་བཟོ་རྒྱུ་འདི་གལ་ཆེན་པོ་འདུག རིམ་བཞིན་རྐྱེན་མང་པོ་ཞིག་འཛོམས་པའི་ཐོག་ནས་གནས་ཚུལ་ཇེ་བཟང་ནས་ཇེ་བཟང་དུ་འགྲོ་བ་ཞིག་ཏན་ཏན་ཡོང་གི་རེད་སྙམ། དེས་ན་དོན་ཆེན་སྒྲུབ་པར་ངང་རིང་དགོས་པའི་དཔེ་ལྟར། དོན་ཆེན་པོ་ཞིག་ཉིན་མ་གཅིག་གཉིས་ཀྱི་ནང་ལ་ལམ་སེང་འགྲུབ་མི་ཐུབ་པས་འབད་བརྩོན་ཡུན་བསྲིངས་ནས་བྱེད་དགོས།

ཅ༽ ཆོས་ལུགས་ཀྱི་བསླབ་བྱ་དང་། ཡ་རབས་ཀྱི་མི་བཟང་།

ཆོས་ལུགས་འདྲ་མིན་འདི་དག་གིས་མི་བཟང་པོ་ཞིག་ཡོང་རྒྱུ་དང༌། མི་ཡ་རབས་ཤིག་ཡོང་བའི་དོན་དག་ལ་བསླབ་བྱ་བྱེད་པ་ཚང་མ་གཅིག་གྱུར་ཆགས་ཡོད། ཐབས་ཤེས་བསྟེན་སྟངས་ལ་ཁ་ཤས་ཀྱིས་དཀོན་མཆོག་ཡོད་ཅེས་བཤད་པ་དང༌། ཁ་ཤས་ཀྱིས་ལས་རྒྱུ་འབྲས་ཐོག་ནས་བཤད་པ་སོགས་འདྲ་མིན་སྣ་ཚོགས་ཡོད། ང་ཚོ་གཞན་ཡུལ་དུ་སླེབས་ནས་ཆོས་ལུགས་འདྲ་མིན་དང༌། བསམ་བློའི་ལྟ་བའི་རྣམ་གཞག་འདྲ་མིན་མང་པོ་ཐུག་འཕྲད་བྱུང་ཀྱིས་སྐད་ཆ་ཡོང་སྐབས། ནང་པ་སངས་རྒྱས་པའི་ཆོས་འདི་དངོས་གནས་རྒྱ་ཆེན་པོ་ཞིག་དང༌། གཏིང་ཟབ་པོ་རྫོགས་རྒྱུ་མེད་པ་ཞིག་ཏན་ཏན་རེད། དེ་ཡང་རྒྱུ་མཚན་ལྡན་པ། རྒྱུ་མཚན་མེད་པའི་རྨོངས་དད་དང་ཨུ་ཚུགས་མིན་པ། དངོས་གནས་སྤུས་དག་པོ་རེད།

དེ་ལྟ་བུའི་སྒོ་ནས་སྟོན་པ་བཅོམ་ལྡན་འདས་ལ་རྒྱུ་མཚན་ཤེས་ནས་དད་པ་ཐོབ་པ་བྱེད་རྒྱུ་དེ་གལ་ཆེན་པོ་ཡིན། རྒྱུ་མཚན་ཤེས་ནས་དད་པ་ཐོབ་པ་བྱུང་ན་དད་པ་བརྟན་པོ་ཡོང་གི་རེད། ང་རང་ཚོ་ནང་པ་ཡིན་ཞེས་སྐྱབས་འགྲོ་ཚིག་ཙམ་འདོན་ཤེས་པས་འགྲིག་གི་མི་འདུག ང་རང་ཚོས་ནང་པ་སངས་རྒྱས་པའི་ཆོས་ཤེས་པ་བྱེད་རྒྱུ་དེ་ཤིན་ཏུ་གལ་ཆེན་པོ་རེད། ང་རང་ཚོ་དེ་སྔ་བོད་ལ་ཡོད་པའི་སྐབས་མིག་ལྟོས་སྡུག་ཆགས་ཤིག་ཡོད་པ་དེ་གང་ཡིན་ཟེར་ན། དཔེ་ཆ་སྦྱོང་རྒྱུ་དེ་མཚན་ཉིད་པ་དང༌དཔེ་ཆ་བ་ཚོར་འཁྲི་བ་ལས། སྤྱིར་བཏང་མི་ཞིག་གིས་གཞུང་ཆེན་མོ་བལྟ་རྒྱུར་དང་དོད་བྱས་ན། ཧ་ལམ་འཕྱ་སྨོད་བྱེད་པ་ལྟ་བུའི་མཐོང་ཚུལ་ཡོད་པ་དེ་ཤིན་ཏུ་ནོར་འཁྲུལ་རེད།

ངོས་ནས་རྒྱ་གར་ཧི་མ་ལ་ཡའི་རི་རྒྱུད་ལ་བོད་ཀྱི་ནང་པའི་ཆོས་ཉམས་ལེན་བྱེད་མཁན་གྱི་ས་ཁུལ་དེ་རིགས་ལ་བསྐྱོད་སྐབས་ངོས་ནས་རྟག་ཏུ་ཤོད་ཀྱི་ཡོད། ང་རང་ཚོའི་དད་པ་བྱེད་ཡུལ་ནང་པའི་ཆོས་འདི་ཤེས་དགོས་ལ། ནང་པ་ཡིན་པ་ལ་ནང་པའི་ཆོས་མ་ཤེས་ན་མི་འགྲིགས་པས་ནང་པའི་ཆོས་ལ་སློབ་གཉེར་བྱ་རྒྱུ་གལ་ཆེན་པོ་རེད། དོ་སྣང་བྱེད་དགོས་ཞེས་རྟག་ཏུ་འབོད་སྐུལ་བྱེད་ཀྱི་ཡོད། ང་རང་ཚོ་བོད་པ་རྣམས་ནས་ཀྱང་འདི་ལ་ཏན་ཏན་དོ་སྣང་བྱེད་དགོས།

ཆ༽ ནང་ཆོས་ཀྱི་སྙིང་པོ་དང་། ནང་པའི་ལྟ་སྤྱོད།

སྟོན་པ་སངས་རྒྱས་ཀྱི་ཆོས་མདོར་བསྡུས་ནས་བཤད་ན། ངོས་ནས་ནམ་རྒྱུན་བོད་པ་ཚོར་བརྗོད་སྐབས་མདོར་བསྡུས་གོ་བདེ་ལས་སླ་པོ་ཤོད་ཀྱི་ཡོད། ནང་པ་སངས་རྒྱས་པའི་ཆོས་ཀྱི་སྙིང་པོ་གང་ཡིན་ཞེ་ན། ལྟ་བ་དང་སྤྱོད་པ་གཉིས་ཡོད་ལ། ནང་པ་སངས་རྒྱས་པའི་ལྟ་བ་གང་ཡིན་ཟེར་ན། རྟེན་འབྱུང་གི་ལྟ་བ་ཡིན་ལ། ནང་པ་སངས་རྒྱས་པའི་སྤྱོད་པ་གང་ཡིན་ཟེར་ན། འཚེ་བ་མི་བྱེད་པ་འདི་ཡིན། དོན་དག་སྙིང་པོ་འདི་གཉིས་ཤེས་པ་བྱེད་དགོས། ནང་པའི་སྤྱོད་པ་འཚེ་བ་མི་བྱེད་པ་འདི་ལའང་རྒྱ་ཆེ་ཆུང་གཉིས་ཡོད། རྒྱ་ཆེ་ས་ནས་བཤད་ན། གཞན་ལ་ཕན་བཏགས་དགོས་པ་ཡིན། དེ་ཐེག་པ་ཆེན་པོའི་ཆོས་ཀྱི་སྙིང་པོ་ཡིན། རྒྱ་ཆུང་ས་ནས་གཞན་ལ་འཚེ་བ་མི་བྱེད་པའམ། གཞན་ལ་གནོད་པ་མི་སྐྱེལ་བ་འདི་ཡིན། དེ་ཐེག་པ་ཆུང་ངུའི་ཆོས་ཀྱི་སྙིང་དོན་ཡིན། གང་ལྟར་ཐེག་པ་ཆེ་ཆུང་གཉིས་ཀའི་ཆོས་ཀྱི་རྩ་བ་དེ་སྙིང་རྗེར་འཇོག་གི་ཡོད། དེ་ལ་གོ་བ་ཕྲ་རགས་མང་པོ་ཞིག་ཡོང་གི་ཡོད།

གང་ལྟར་རྒྱུ་དང་འབྲས་བུའི་རྟེན་འབྱུང་གི་འབྲེལ་བ་ཤོད་ཀྱི་ཡོད། རྒྱུ་དང་འབྲས་བུའི་རྟེན་འབྱུང་གི་འབྲེལ་བ་འདིའི་སྟེང་ནས་ལས་བཟང་པོ་བསགས་ན་འབྲས་བུ་བདེ་སྐྱིད་དང༌། ལས་ངན་པ་བསགས་ན་འབྲས་བུ་སྡུག་བསྔལ་འབྱུང་བའི་རྒྱུ་འབྲས་རྟེན་འབྲེལ་དེ་བཤད་པ་རེད། རྟེན་འབྲེལ་གྱི་དོན་དེ་ལས་ཕྲ་རུ་ཕྱིན་པའི་སྐབས་ལ། རྟེན་ཅིང་འབྲེལ་བར་འབྱུང་བ་ཡིན་སྟབས་ལྟོས་ནས་གྲུབ་པ་དང༌། ལྟོས་ནས་གྲུབ་པ་ཡིན་སྟབས་རང་བཞིན་གྱིས་སྟོང་པ་རེད་ཅེས་དང༌། ཆོས་ཐམས་ཅད་བདག་མེད་པ་དང༌། ཆོས་ཐམས་ཅད་བདག་ཏུ་མ་གྲུབ་པ། ཆོས་ཐམས་ཅད་བདེན་པས་སྟོང་པ་རེད་ཅེས་ནང་པ་སངས་རྒྱས་པའི་གཞུང་དུ་སྟོང་ཉིད་ཀྱི་དོན་བཤད་ཡོང་གི་ཡོད།

ནང་པ་སངས་རྒྱས་པའི་རྟེན་འབྱུང་གི་ལྟ་བ་འདིར་གོ་རྒྱུ་ཆེན་པོ་ཡོད། ནང་པ་སངས་རྒྱས་པའི་ལྟ་བ་རྟེན་འབྱུང་གི་ལྟ་བ་དང་། སྤྱོད་པ་འཚེ་བ་མི་བྱེད་པ་འདི་དག་ཤེས་དགོས། ངས་ནམ་རྒྱུན་ནང་པ་སངས་རྒྱས་པའི་སྤྱོད་པ་འཚེ་བ་མེད་པ་འདི་འཛམ་བུ་གླིང་འདིའི་སྒང་གི་ཞི་བདེ་དང་འབྲེལ་བ་ཡོད་ལ། ནང་པ་སངས་རྒྱས་པའི་ལྟ་བ་རྟེན་འབྱུང་འདི་ཚན་རིག་དང་འབྲེལ་བ་ཡོད་ཅེས་ངོས་ནས་འདི་ལྟར་བརྗོད་ཀྱི་ཡོད། དེ་ཡིན་པ་ལྟ་བུ་ཞིག་ཡོད། དེང་སང་འཛམ་གླིང་འདིའི་སྒང་ལ་ཞི་བདེ་དགོས་ཀྱི་ཡོད་སྟབས། ཞི་བདེ་ལ་ཞལ་འདེབས་ནང་པ་སངས་རྒྱས་པའི་སྤྱོད་པ་འཚེ་བ་མི་བྱེད་པའི་ཆ་ནས་རྒྱག་ཐུབ་ཀྱི་རེད། དེང་སང་འཛམ་བུ་གླིང་འདིའི་སྒང་གི་སྐྱབས་གནས་མཐར་ཐུག་ཚན་རིག་རེད། ནང་པ་སངས་རྒྱས་པའི་རྟེན་འབྱུང་གི་ལྟ་བ་དེས་ཚན་རིག་ཕྱུག་པོ་ཆགས་འགྲོ་གི་ཡོད། ནང་པ་སངས་རྒྱས་པའི་རྟེན་འབྱུང་གི་ལྟ་བ་འདི་ཚན་རིག་དང་སྐྱིད་སྡུག་འབྲེལ་ནས་བསྡད་ཐུབ་ཀྱི་ཡོད་པ་ལས། ཚན་རིག་དང་སྐྱིད་སྡུག་ཐ་དད་བྱེད་དགོས་ཀྱི་མེད། དེ་རྩ་བ་ཆེན་པོ་རེད།

མདོ་དོན་སྙིང་པོ་ནང་པ་སངས་རྒྱས་པའི་ཆོས་ལ་ལྟ་སྤྱོད་གཉིས་ཡོད་པ་དེ་ཁྱེད་ཚོའི་སེམས་ལ་ངེས་པ་བྱས། སོ་སོའི་ངོས་ནས་གང་ཐུབ་ཀྱི་དུས་རྒྱུན་ལྡན་ནས་བསམ་པ་བཟང་པོ་བྱས། མི་ལ་ཐུབ་ཚོད་གཏོང་རྒྱུ་དང༌། མི་ལ་མགོ་སྐོར་གཏོང་བ་སོགས་བྱས་ན་ཡག་པོ་མེད། ཚང་མ་གཅིག་གིས་གཅིག་ལ་མཐུན་པོ་བྱས། བོད་རིགས་ཙམ་མ་ཡིན་པ་མི་སུ་ཞིག་ཡིན་ན་ཡང༌དེར་ཕན་སེམས་དང་སེམས་པ་བཟང་པོ་བྱས་ཏེ་ཕན་ཐོགས་བྱེད་དགོས། སོ་སོར་དངོས་གནས་མ་འོས་མ་འཚམས་པའི་གྱོང་གཏོང་མཁན་ཞིག་བྱུང་ན་དེ་འཁུར་དགོས་ཟེར་བའི་དོན་དག་མིན། མ་འོས་མ་འཚམས་པའི་གྱོང་གཏོང་མཁན་ཞིག་བྱུང་ན། དེ་ལ་སྐབས་དང་སྦྱར་བའི་ལན་རྒྱག་དགོས་པ་ཞིག་ཏན་ཏན་ཡོང་ངེས་རེད། ཡིན་ན་ཡང་ལན་འདི་རྒྱག་པའི་སྐབས་ལ་གནོད་སེམས་ཀྱི་བསམ་པ་དང༌། འཁོན་འཛིན་གྱི་བསམ་པ་བྱས་ན་མི་འགྲིགས། འཁོན་འཛིན་གྱི་བསམ་པ་མེད་པའི་ཐོག་ནས་དངོས་ཡོད་གནས་ཚུལ་ལ་སྐབས་དང་སྦྱར་བའི་གང་ལ་དེ་འཚམས་ཀྱི་རྒྱུ་མཚན་ལྡན་པའི་ལན་སློག་ན་འགྲིགས། དེ་ཡང་བྱང་ཆུབ་སེམས་དཔའི་བསླབ་བྱའི་ནང་དུ་རྐྱེན་དང་འཚམས་པར་ཚར་མི་གཅོད་ཅེས་གསུངས་ཡོད་པས། ཚར་མི་གཅོད་པར་བཞག་ན་བསླབ་བྱ་དང་འགལ་བའི་ཉེས་པ་ཡོང་གི་ཡོད། དེ་ལྟ་ནའང་ཕན་པའི་བསམ་པས་ཀུན་ནས་བླངས་ཏེ། ཚར་གཅོད་དགོས་པ་ལས། གནོད་པའི་བསམ་པའི་ཐོག་ནས་ཚར་གཅོད་རྒྱུའི་དོན་མིན།

ཡང་མང་པོ་ཞིག་གི་བསམ་པར་ནང་པ་སངས་རྒྱས་པའི་ཆོས་ཟེར་བ་འདི་སེམས་པ་བཟང་པོ་བྱེད་དགོས་པ་དང༌། ཕན་སེམས་བྱེད་དགོས་པ། བཟོད་པ་སྒོམ་དགོས་པར་བརྟེན་གྱོང་འཁྱེར་དགོས་མཁན་ཞིག་རེད་ཅེས་ཁ་ནས་དེ་ལྟ་བུ་ཞིག་དྲན་གྱི་ཡོད་བཟོ་འདུག དེ་ལྟར་རྩ་བ་ནས་མ་རེད། ནང་པ་སངས་རྒྱས་པའི་ཆོས་འདི་དངོས་གནས་རྣམ་དཔྱོད་ལྡན་པའི་གྱོང་པོ་དང༌། རྣམ་དཔྱོད་ལྡན་པའི་སྙིང་སྟོབས། རྣམ་དཔྱོད་ལྡན་པའི་ཐབས་མཁས་ཡོད་པ་ཏན་ཏན་རེད།

ཇ༽ བོད་ཀྱི་སྐད་ཡིག་དང་། རིག་གཞུང་སྲུང་སྐྱོབ།

དེ་ལྟ་བུའི་བསྟན་པའི་བདག་པོ་སྟོན་པ་བཅོམ་ལྡན་འདས་ཡིན་ལ། སྟོན་པ་ཤཱཀྱ་ཐུབ་པའི་སྐུ་གསུང་ཐུགས་ཀྱི་ཡོན་ཏན་བསམ་གྱིས་མི་ཁྱབ་པ་མངའ་བ་རྣམས་དྲན་བཞིན་པའི་ཐོག་ནས་ཐུབ་པའི་མཚན་སྔགས་ཀྱི་བཟླས་ལུང་བྱེད་ཀྱི་ཡིན། སྔོན་ལ་མཎྜལ་ཞིག་འདོན་དགོས།

ས་གཞི་སྤོས་ཀྱིས་བྱུགས་ཤིང་མེ་ཏོག་བཀྲམ། །

རི་རབ་གླིང་བཞི་ཉི་ཟླས་བརྒྱན་པ་འདི། །

སངས་རྒྱས་ཞིང་དུ་དམིགས་ཏེ་ཕུལ་བ་ཡིས། །

འགྲོ་ཀུན་རྣམ་དག་ཞིང་ལ་སྤྱོད་པར་ཤོག །

གཟུངས་སྔགས་འགའ་ཞིག་གི་ལྗགས་ལུང་སྩལ་རྗེས།

རིག་གཞུང་གང་འདྲ་ཞིག་ཡིན་ནའང་རིག་གཞུང་གི་རྩ་བ་སྐད་ཡིག་ཡིན་པས་བོད་པའི་ཡི་གེ་ཤེས་ཐབས་བྱ་རྒྱུ་གལ་ཆེན་པོ་རེད། ཁྱེད་རང་ཚོ་ཕ་མ་དང༌། རྒན་པ་ཚོས་དམིགས་བསལ་གྱིས་འབད་བརྩོན་དང་དོ་སྣང་བྱེད་དགོས། རང་གི་སྐད་ཡིག་བརྗེད་ཚར་ན་གཞི་ནས་བོད་ཀྱི་རིག་གཞུང་ཞེས་བརྗོད་སྐབས། གཞན་དག་གི་རིག་གཞུང་ལྟ་བུ་ཆགས་ཡོང་གི་རེད། སོ་སོའི་སྐད་ཡིག་ཤེས་ན་དེ་ལ་སེམས་ཐག་ཉེ་པོ་ཡོང་བ་དང་། སེམས་ཐག་ཇི་ཙམ་ཉེ་བའི་ཚོད་ཀྱིས་ལེགས་པ་ཤེས་ཀྱི་རེད། ལེགས་པ་ཤེས་པའི་ཚོད་ཀྱིས་བོད་ཀྱི་རིག་གཞུང་ལ་དངོས་གནས་སྲུང་སྐྱོབ་བྱས་པ་རེད། རིག་གཞུང་སྲུང་སྐྱོབ་བྱེད་ཟེར་བ་འདི་ཀླད་པའི་ནང་དུ་ཉར་ཚགས་བྱེད་དགོས་པ་ལས། རང་ཉིད་ཀྱི་ངོས་ནས་བོད་ཀྱི་རིག་གཞུང་མ་ཤེས་ན་བོད་ཀྱི་རིག་གཞུང་གཅེས་སྤྲས་བྱ་ཐབས་མེད། རིག་གཞུང་ཡིན་ཞེས་མཆོད་གཤོམ་ནང་ལ་སྒྲིག་ཐབས་མེད་ལ། དངུལ་ཁུག་ནང་ལ་དེ་བས་ཉར་ཐབས་མེད།

རིག་གཞུང་ཟེར་བ་འདི་ཤིན་ཏུ་གལ་ཆེན་པོ་རེད། བོད་ལུང་པའི་ནང་ལ་རྒྱ་མིས་བོད་པའི་མིང་ཚིག་རྣམས་རྒྱ་མིའི་མིང་ཚིག་ལ་བརྗེས་བཞིན་པ་དང༌། རྒྱ་གར་ལུང་པར་ཡོད་མཁན་ཚོས་བོད་སྐད་བརྗེད་དེ་ཧིན་དཱིའི་མིང་ཚིག་བེད་སྤྱོད་བྱེད་པ། འདི་ནས་ཚུར་ཡོང་མཁན་ཚོས་དབྱིན་ཇིའི་མིང་ཚིག་བེད་སྤྱོད་བྱས་ཏེ་གང་འཚམ་ནས་བོད་ནང་ལ་ཡོད་མཁན་རྣམས་དང༌། གཞན་ཡུལ་དུ་ཡོད་མཁན་ཚང་མར་བོད་སྐད་ཡག་པོ་མཛུབ་མོ་འཛུགས་ས་མེད་པ་ཆགས་ན་ཧ་ལས་པའི་ཐབས་སྐྱོ་པོ་རེད། ང་རང་ཚོ་བོད་པའི་རིག་གཞུང་ལ་བོད་པས་གཅེས་སྤྲས་མ་བྱས་ན་སུས་བྱེད། ཏན་ཏན་གཟབ་གཟབ་བྱེད་དགོས་ཀྱི་འདུག

ང་ཚོས་ཏན་ཏན་གཟབ་གཟབ་བྱེད་མ་ཐུབ་པར་སྣང་མེད་དུ་ལུས་ན་རྗེས་སུ་ཕྱི་མིའི་ནང་ནས་དོ་སྣང་བྱེད་མཁན་མང་པོ་ཡོད་པ་དེ་རིགས་ཀྱིས་སྙིང་རུས་ཐོག་ནས་སྦྱང་བརྩོན་བྱས། སྦྱང་བརྩོན་བྱས་པའི་འབྲས་བུར་གང་ལ་གང་འཚམ་ཤེས། གང་འཚམ་ཞིག་ནས་བོད་པའི་རིག་གཞུང་བརྩད་གཅོད་བྱེད་དགོས་བྱུང་ན། ཕྱི་རྒྱལ་གྱི་དེབ་ཅིག་ནང་རྩད་གཅོད་བྱེད་དགོས་པ་ཞིག་དང༌། ཕྱི་རྒྱལ་གྱི་མི་ལ་རེ་བཅོལ་བྱེད་དགོས་པ་ཆགས་ན་ཤིན་ཏུ་ཐབས་སྡུག་པོ་རེད། དེ་ལྟར་ཡོང་རྒྱུའི་ཉེན་ཁ་འདུག་པས་ང་ཚོས་ངེས་པར་དུ་གཟབ་གཟབ་བྱ་དགོས།

རྒྱ་གར་ནང་ལ་ཆ་བཞག་ང་རང་ཚོ་བོད་ཀྱི་རིག་གཞུང་ཐོག་ལ་སློབ་གྲྭ་ཁག་གིས་གཙོས་ཚང་མར་འབོད་སྐུལ་བྱེད་ཀྱི་ཡོད། ང་ཚོས་སློབ་གྲྭ་ཟུར་དུ་བཙུགས་པ་འདི་དག་ལ་གཞན་དང་མི་འདྲ་བའི་དགེ་མཚན་ཐོན་ཡོད་ཀྱང༌། ད་དུང་ང་ཚོས་ཤུགས་བརྒྱབ་ནས་ནུས་པ་འདོན་དགོས་ཀྱི་འདུག གང་ཐུབ་བྱེད་ཀྱི་ཡོད། ཁྱེད་རང་ཚོ་འདི་ཕྱོགས་ཡོད་མཁན་ཚོས་ཀྱང་དོ་སྣང་བྱས་ཏེ་བསམ་བློ་བཏང་བ་ཡག་པོ་རེད། ད་དུང་ཧུར་ཐག་བྱེད་དགོས། ཁྱེད་རང་ཚོ་ཚང་མར་ཐུགས་རྗེ་ཆེ་ཟེར་གྱི་ཡིན། བཀའ་དྲིན་ཆེ་སོང༌། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༥ ཟླ་ ༨ ཚེས་ ༢༧ ཉིན་ལ་དྭགས་ཞི་བའི་ཚལ་དུ་སྩལ་བའི་བཀའ་སློབ།

ཀ༽ སྟོན་པའི་བསླབ་བྱ་དང་། རིགས་རུས་ཀྱི་མཆོག་དམན།

ཁྱེད་རང་ཚོ་ཚང་མ་དུས་རྒྱུན་ལྡན་ནས་སེམས་པ་བཟང་པོ་བྱེད་དགོས། དེ་བསླབ་བྱའི་གཙོ་བོ་ཡིན། དེ་བཞིན་ང་རང་ཚོའི་སྟོན་པ་བཀའ་དྲིན་ཅན་གྱི་བཀའ་སྲོལ་འདི་ལ་རིགས་མི་གཙོ། རུས་མི་གཙོ། སྒྲུབ་པ་གཙོ་བོ་ཡིན་ཞེས་གསུངས་ཡོད། ང་རང་ཚོའི་ལ་དྭགས་ས་ཁུལ་འདིར་རོལ་མོ་བཀྲོལ་མཁན་དང༌། རྡ་མ་རྡུང་མཁན་དེ་དག་རིགས་དམན་པར་བརྩི་གི་ཡོད་ཚོད་འདུག་པས་དེ་ལ་དགོས་པ་མེད་ལ། དེ་ལྟར་བྱེད་རྒྱུ་མེད། རྡ་མ་བརྡུང་རྒྱུ་དེ་རྟེན་འབྲེལ་ཞིག་ཏུ་བརྩི་གི་མེད་དམ། གལ་ཏེ་རྟེན་འབྲེལ་ལ་བརྩི་རྒྱུའི་རོལ་མོ་བཀྲོལ་མཁན་མི་དེ་དག་རྩ་ཆེན་ཡིན་པ་ལས་སྡུག་ཆགས་མ་རེད།

བྱང་ཆུབ་སེམས་དཔའི་ལམ་ཉམས་ལེན་ཡག་པོ་ཞིག་ཡོང་བར་ཐོས་བསམ་ཡག་པོ་བྱེད་དགོས། ང་རང་ཚོ་ནང་པ་རྣམས་རང་ཉིད་ཀྱི་དད་པ་བྱེད་སའི་ཆོས་དེ་མ་ཤེས་ན་ཧ་ཅང་གི་བློ་ཕམ་པོ་རེད། ཆོས་ལ་སློབ་སྦྱོང་བྱེད་རྒྱུ་ཧ་ཅང་གལ་ཆེན་པོ་ཡིན། དེ་དགེ་བཤེས་ཚོས་བྱེད་ཀྱི་རེད། ང་རང་ཚོ་མང་ཚོགས་ནས་ཆོས་སློབ་དགོས་ཀྱི་མ་རེད་བསམ་པའི་བསམ་བློ་བཏང་ན་ནོར་འཁྲུལ་ཆེན་པོ་ཡིན། དེང་སང་འཛམ་གླིང་འདིའི་ཐོག་ཏུ་སྤྱིར་བཏང་ཤེས་ཡོན་ཡར་རྒྱས་འགྲོ་གི་ཡོད། ང་རང་ཚོས་ནང་པ་སངས་རྒྱས་པའི་ཆོས་ཀྱི་ཤེས་ཡོན་དེ་ཡང་ངེས་པར་དུ་ཡར་རྒྱས་གཏོང་དགོས།

ཁ༽ སྟོན་པའི་བསླབ་བྱ་དང་། ཆང་རག་ཉུང་འཕྲི།

དེ་ནས་བཅོམ་ལྡན་འདས་ཀྱི་བསླབ་བྱ་གཙོ་བོ་གཅིག་ལ། ཆང་དེ་བག་མེད་ཀུན་གྱི་རྩ་བ་སྟེ། །ཞེས་གསུངས་པས་ཆང་དང་ཨ་རག་འཐུང་རྒྱུ་འདི་ལ་བཅོམ་ལྡན་འདས་ཀྱིས་དགག་བྱ་ཆེན་པོ་གནང་ཡོད་ལ། བག་མེད་ཀྱི་རྩ་བར་ཡང་གསུངས་ཡོད། ང་རང་ཚོ་བཅོམ་ལྡན་འདས་ཀྱི་རྗེས་འབྲང་ཚོས་ཆང་རག་བག་མེད་ཀྱིས་ལོངས་སྤྱད་ན་ཉེས་པ་ཆེན་པོ་རེད། དེ་ཡག་པོ་མེད། གཟུགས་པོའི་ཁམས་དང༌། ངལ་རྩོལ་ཆེན་པོ་བྱེད་པའི་སྐབས་ལ་ཕྲན་བུ་རེ་བཏུང་ན་དམིགས་བསལ་ཡིན་ལས་ཆེ། དེ་མིན་བག་མེད་ཀྱི་སྣང་བ་སྐྱིད་པོ་བྱས་ཏེ་ཆང་རག་འཐུང་ན་ཡག་པོ་མེད། དེ་ལྟར་མ་བྱེད། དེ་ལས་འབྲུ་རིགས་ལ་གཅེས་སྤྲས་བྱས་ཏེ་འབྲུ་དེས་རྩམ་པ་ཡག་པོ་བཟོས། པག་ཡག་པོ་བཟས། ཇ་ཡག་པོ་བཟོས་ན་ཁེ་བཟང་རེད། འདི་ལྟར་བྱས་ན་ལུས་ལ་མི་གནོད་པ། ཇ་གར་པོ་དེས་ཁྲག་དང་མཁྲིས་པར་གནོད་ཀྱི་ཡོད་ན་ལས། དེ་མིན་ས་མཐོ་སར་འཕྲོད་པོ་དང༌ལུས་ལ་ཕན་པོ་ཡོད། ཆང་རག་བཏུང་ན་མཆིན་པར་གནོད་ཀྱི་ཡོད་པ་དང་། ག་ལེར་ལུས་ཀྱང་རྒུད་འགྲོ་རྒྱུ་རེད། དེ་ཡག་པོ་མི་འདུག

དེ་ནས་ང་རང་ཚོའི་དགོན་པ་ཚོ་སྤུས་དག་པོ་བྱེད་དགོས་ལ། དགོན་པ་ཚོ་སྤུས་དག་པོ་བྱེད་རྒྱུ་འདི་གལ་ཆེན་པོ་རེད། ང་རང་ཚོ་ཕྱིའི་རྟགས་ཆ་ལུགས་བརྗེས་ཐུབ་པ་ཙམ་གྱིས་མི་འགྲིགས་པར་ནང་བསམ་བློའི་ཐོག་ནས་བརྗེས་ཐུབ་པ་ཞིག་བྱེད་དགོས། ཁྱིམ་པ་ལ་གྲྭ་ཆས་གཡོགས་པ་ལྟ་བུ་བྱས་ན་ཡག་པོ་མེད། དེ་ལྟར་བྱས་ན་ལྷ་མོ་དང་ཟློས་གར་འཁྲབ་མཁན་ལྟ་བུ་ཆགས་པ་རེད། དེར་བརྟེན་གྲྭ་པ་ཚོ་སྤུས་དག་པོ་བྱེད་དགོས།

ག༽ དམ་ཆོས་འཆད་ཉན་དང་། བསྟན་འགྲོའི་ཐུགས་སྨོན།

དེ་ཡན་ཆད་ཀྱི་དེ་རིང་ལ་དྭགས་ལྕོག་ལམ་སར་ཆོས་འབྲེལ་ཡོན་ཏན་གཞིར་གྱུར་མའི་བཤད་ལུང་དང༌། སེམས་བསྐྱེད་ཆོ་ག་ལེགས་པར་ཟིན་པ་ཡིན། དེ་རིང་ང་རང་དགའ་པོ་བྱུང༌། ང་རང་ཚོ་ཡང་བསྐྱར་ཐུག་འཕྲད་བྱས་ནས་ཆོས་ཀྱི་འབྲེལ་བ་བྱེད་རྒྱུ་བྱུང་བ་དང༌། ལྷག་པར་སྨོན་སེམས་ཆོ་གས་བཟུང་བ་བྱེད་རྒྱུ་བྱུང་བར་བརྟེན་ང་རང་ཡང་བསོད་ནམས་བསགས་པ་རེད། ཧ་ཅང་སྐལ་བ་བཟང་པོ་བྱུང༌། ཁྱེད་རང་རྣམས་ཀྱང་བསོད་ནམས་དཔག་ཏུ་མེད་པ་བསགས་ཡོད། ཆོས་ཟེར་བ་འདི་བླ་མ་ལན་གཅིག་མཇལ་བ་དང༌། སྨོན་ལམ་རྒྱག་རྒྱུ་བྱུང་ན་དེ་ནས་བྱེད་མི་དགོས་པ་དེ་ལྟར་མིན།

ང་རང་ཚོས་དུས་རྒྱུན་ནས་རང་ཉིད་སྟོན་པ་སངས་རྒྱས་བཅོམ་ལྡན་འདས་དང་འདྲ་བར་སངས་རྒྱས་ཀྱི་གོ་འཕང་མ་ཐོབ་བར་དུ་ཆོས་ཉམས་ལེན་བྱེད་དགོས་པར་བརྟེན་ངོས་ནས་ད་ལྟ་འགྲེལ་བཤད་བརྒྱབ་པ་དེ་དག་སེམས་ལ་ངེས་པ་བྱས་ནས། དུས་ད་ནས་བཟུང་སྟེ་གང་ཐུབ་ཀྱི་ལོ་རེ་ནས་ལོ་རེར་རང་རྒྱུད་ཇེ་བཟང་དུ་འགྲོ་བའི་འབད་བརྩོན་བསྐྱེད་དགོས་པ་དང༌། སྨོན་ལམ་རྒྱག་དགོས། དེ་རིང་ང་རང་ཚོས་ཆོས་འཆད་ཉན་བྱས་པའི་དགེ་བའི་རྩ་བ་དེ་དག་ལ་བརྟེན་ནས་ད་ལྟ་དངོས་སུ་ང་རང་ཚོའི་རྒྱུད་ལ་ཆོས་ཀྱི་བག་ཆགས་བཞག་ཡོད་པ་དེ་གོང་འཕེལ་དུ་སོང་ནས་ང་རང་ཚོ་ཚང་མའི་རྒྱུད་ལ་བླ་ན་མེད་པའི་བྱང་ཆུབ་ཀྱི་སེམས་རིན་པོ་ཆེ་མྱུར་བ་ཉིད་དུ་བསྐྱེད་ཐུབ་པ་གཅིག་དང༌། དེ་ལ་བརྟེན་ནས་མཐའ་ཡས་པའི་མ་རྒན་སེམས་ཅན་ཐམས་ཅད་ཀྱི་ཆེད་དུ་བླ་ན་མེད་པའི་བྱང་ཆུབ་ཀྱི་གོ་འཕང་མྱུར་དུ་ཐོབ་པའི་སྨོན་ལམ་རྒྱག་དགོས།

དེ་བཞིན་བྱེ་བྲག་ཏུ་བོད་ཡུལ་གངས་ཅན་གྱི་ལྗོངས་སུ་ད་ལྟ་ནག་ཕྱོགས་ཀླ་ཀློའི་དཔུང་གིས་བཅོམ་སྟེ་ཧ་ཅང་ཐབས་སྐྱོ་པོ་བྱས་ནས་བསྡད་ཡོད། དེ་ལྟར་ནའང་ང་རང་ཚོའི་ཚད་ཐུབ་ཀྱི་ལུང་བསྟན་དང༌། ཕྱི་ནང་གི་གནས་ཚུལ་གང་ལ་བལྟས་ཀྱང་ད་ལྟ་བསྟན་པའི་ཁུགས་པ་ཞིག་ཡིན་པ་ལས་བསྟན་པའི་མཐའ་ལ་ཐུག་པ་ཞིག་མིན་པས་ན། ང་རང་ཚོས་འཆད་ཉན་བྱས་པའི་དགེ་བའི་རྩ་བ་དེས་བོད་གངས་ཅན་གྱི་ལྗོངས་འཕགས་པ་སྤྱན་རས་གཟིགས་ཀྱི་གདུལ་ཞིང༌། སྔོན་གྱི་ཆོས་རྒྱལ་མེས་དབོན་རྣམ་གསུམ་དང་། མཁན་སློབ་ཆོས་གསུམ་དེ་དག་གི་ཐོག་ནས་དཀའ་བ་བརྒྱ་ཕྲག་དུ་མའི་སྒོ་ནས་སངས་རྒྱས་ཀྱི་བསྟན་པ་རིན་པོ་ཆེ་སྔར་མེད་པ་གསར་དུ་སྤྱན་དྲངས།

དེ་ནས་བར་དུ་རིམ་པས་གོང་ནས་གོང་དུ་སྤེལ་ཏེ་དངོས་གནས་དྲང་གནས་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ། ཡོངས་སུ་རྫོགས་པ། སྤུས་དག་པོ་ཡོད་པའི་སངས་རྒྱས་ཀྱི་བསྟན་པ་རིན་པོ་ཆེ་འདི་སླར་ཡང་ཉམས་པ་སོར་ཆུད། མི་ཉམས་པར་གོང་ནས་གོང་དུ་འཕེལ་བའི་ཐོག་ནས། མདོར་ན་ཆོས་སྲིད་ཟུང་འབྲེལ་གྱི་རང་དབང་དགའ་བདེའི་ཉི་མ་འཆར་ཐུབ་པ་ལ་ཚང་མས་སྨོན་ལམ་ཡག་པོ་རྒྱག་རོགས། བོད་གངས་ཅན་གྱི་ལྗོངས་ལ་སླར་ཡང་གནས་ཚུལ་འགྱུར་བ་བཟང་པོ་ཞིག་བྱུང་ན། ཁྱེད་རང་ལ་དྭགས་པ་ཚོར་ཡང་ཕན་གྱི་རེད། དེ་ཙམ་དུ་མ་ཟད་རྒྱ་གར་བྱང་རྒྱུད་ཀྱི་ས་ཁུལ་ཡོངས་རྫོགས་ལ་ཞི་བདེའི་དཔལ་ཡོན་རྒྱས་ཐུབ་ཀྱི་རེད། དེ་ལྟར་བྱུང་ན་རྒྱ་གར་ཡོངས་ལ་ཕན་ཐོགས་ཡོང་གི་རེད།

བོད་ཀྱི་ས་ཆའི་གནས་བབས་ཀྱི་ཆ་ནས་བོད་ཀྱི་ལུང་པར་དམག་གི་ཉེན་ཁའི་གནས་ཚུལ་དེ་རྩ་བ་ནས་གཙང་ཡལ་ལ་ཕྱིན་ནས་ཆོས་སྲིད་རང་དབང་གི་པདྨོ་བཞད་ཐུབ་པ་ཞིག་བྱུང་ཚེ་ཆེ་ས་ནས་བཤད་ན། འཛམ་བུ་གླིང་སྤྱིའི་ཞི་བདེ་ལའང་ཕན་ཐོགས་དང་འབྲེལ་བ་ཡོད་པ་ཞིག་ཆགས་ཡོད། དེ་ལྟ་བུའི་དགོས་པ་རྒྱུ་མཚན་ཡོད་སྟབས། དེ་ལྟ་བུའི་དོན་ཆེན་གྱི་ཐོག་ལ་ཚང་མས་བསྔོ་བ་སྨོན་ལམ་ཤུགས་དྲག་པོ་གནང་རོགས་ཞུ་རྒྱུ་ཡིན། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༦ ཟླ་ ༥ ཚེས་ ༡༧ ཉིན་ཧོ་ལན་ཌར་ཡོ་རོབ་ཁུལ་གནས་སྡོད་བོད་མི་མཇལ་བཅར་བ་རྣམས་ལ་སྩལ་བའི་བཀའ་སློབ།

ཀ༽ ཆོས་ཚན་བགྲོ་གླེང་དང་། སེམས་ཀྱི་དཀའ་ངལ།

ད་ལམ་ངོས་རང་འདི་ཕྱོགས་ལུང་པ་ཁ་ཤས་ལ་ཡོང་དོན་གཙོ་བོ་ཚན་རིག་པ་དང་ནང་པའི་ཆོས་ཀྱི་དབར་དངོས་པོའི་འགྲོ་སྟངས་དང༌། ནང་སེམས་ཀྱི་འགྲོ་སྟངས་སྐོར་གོ་སྡུར་བྱེད་པའི་དོན་དུ་ཡིན། འདི་ལ་ངོས་ནས་གནད་འགག་ཅིག་མཐོང་གི་འདུག སྤྱིར་བཏང་དུས་རབས་བཅོ་བརྒྱད་བཅུ་དགུའི་ནང་ཚན་རིག་ཡར་རྒྱས་ཤུགས་ཆེན་ཕྱིན་པའི་སྐབས་ལ་ནང་ཆོས་ཀྱི་བསམ་བློ་དང༌། ཕྱིའི་དངོས་པོ་ལ་བརྟེན་པའི་ཚན་རིག་གི་རིག་གནས་གཉིས་པོ་དེ་ཁ་བྲལ་ནས་ཕྱིན་པ་ལྟ་བུ་ཞིག་འདུག ཚན་རིག་ཡར་རྒྱས་ཕྱིན་ནས་མིའི་ཉིན་རེའི་འཚོ་བའི་ནང་ཁ་ཡོད་ལག་ཡོད་ཀྱི་མཐུན་རྐྱེན་མང་པོ་ཞིག་བསྒྲུབས་ཏེ་ཕན་ཐོགས་ཆེན་པོ་ཡོང་གི་ཡོད། ནང་ཆོས་ཀྱི་བསླབ་བྱ་དེ་ངོ་ཐོག་སྡུག་རུས་བརྒྱབ་སྟེ་ཉམས་ལེན་བྱེད་མཁན་ཞིག་ཡིན་ན་གནས་ཚུལ་ཐ་དད་ཡིན་པ་ལས། སྤྱིར་བཏང་ཉིན་རེའི་འཚོ་བའི་ནང་ལ་ལམ་སང་མིག་མཐོང་ལག་ཟིན་གྱི་མཐུན་རྐྱེན་སྒྲུབ་ཐུབ་ཀྱི་མེད་པ་ལྟ་བུ་ཞིག་ཏུ་མཐོང་གི་ཡོད།

དེ་ཡང་ཕྱིའི་དངོས་པོ་དེ་ཡར་རྒྱས་ཤུགས་ཆེན་པོ་ཕྱིན། ནང་གི་བསམ་བློ་ཡར་རྒྱས་མ་ཕྱིན་པར་བསྡད་འདུག ཕྱིའི་དངོས་པོ་ཡར་རྒྱས་ཇི་ཙམ་ཕྱིན་ཀྱང་མི་ནི་མི་རང་ལ་བསྡད་འདུག ནང་གི་ཆགས་སྡང་རྨོངས་གསུམ་གྱི་དབང་གིས་ལས་ངན་པ་བསགས་ནས་བཀྲ་མ་ཤིས་པ་རྒྱུན་མི་ཆད་པར་ཡོང་བ་དེ་ཆོས་ཉིད་རེད། དེ་ལྟ་བུའི་དཀའ་ངལ་འཕྲད་སྐབས་ཕྱི་དངོས་པོའི་ཡར་རྒྱས་གཅིག་པུས་ཕན་ཐོགས་མེད། ནང་གི་ཆགས་སྡང་རྨོངས་གསུམ་མ་དུལ་བར་ཡོད་པར་ཙམ་དུ་མ་ཟད། ད་དུང་ཤུགས་ཆེ་རུ་སོང་སྐབས་དངོས་པོའི་ཡར་རྒྱས་དེ་ཆགས་སྡང་གི་ཞབས་ཕྱི་ལྟ་བུ་ཆགས་ཏེ་མི་ལ་ཉེན་ཁ་གསར་པ་དང༌། དཀའ་ངལ་གསར་པ། དངངས་སྐྲག་གསར་པ་བཅས་ཡོང་གི་ཡོད།

དུས་རབས་ཉི་ཤུ་པ་འདིའི་ནང་ག་ལེར་ཚན་རིག་རིག་གནས་དེ་ཚད་མཐོ་རུ་དང༌། གཏིང་ཟབ་ཏུ་སོང་བའི་སྐབས་ལ་གཞི་ནས་མིའི་གཞི་རྩའི་བསམ་བློ་དང་ཕྲན་བུ་ཐག་ཉེ་རུ་འགྲོ་བ་ལྟ་བུ་ཆགས་ཡོང་གི་འདུག དེང་སང་མི་འགའ་ཤས་ཕྱི་དངོས་པོའི་ཡར་རྒྱས་ལ་ཡིད་ཐང་ཆད་པ་དང༌། འགའ་ཞིག་ནི་ཕྱི་དངོས་པོའི་ཡར་རྒྱས་དེར་བསུན་སྣང་སླེབས་ཡོད་པ་ལྟ་བུ་འདུག དེ་ལྟ་བུའི་ཐོག་ནས་ནང་ཆོས་ལ་ཚུར་གཞི་ནས་དོ་སྣང་གི་བསམ་བློ་ཕྲན་བུ་སླེབས་ཀྱི་འདུག

ཁ༽ ཆོས་ཚན་གྱི་རིག་པ་དང་། བརྟག་དཔྱད་བྱ་ཡུལ།

འཛམ་གླིང་ཐོག་གི་ཆོས་ལུགས་སྤྱི་དང༌། ལྷག་པར་ནང་པ་སངས་རྒྱས་པའི་ཆོས་ཀྱི་ཐོག་ནས་གཞི་ལམ་འབྲས་གསུམ་གྱི་རྣམ་གཞག་ཤོད་རྒྱུ་ཡོད། གཞིའི་རྣམ་གཞག་དང༌། ལམ་གྱི་རྣམ་གཞག འབྲས་བུའི་རྣམ་གཞག གཞི་དངོས་པོའི་གནས་ཚུལ་ཤོད་དུས་ཕྱི་འཇིག་རྟེན་གྱི་རྣམ་གཞག་དང༌། ནང་བཅུད་སེམས་ཅན་གྱི་རྣམ་གཞག བཅུད་ཀྱི་སེམས་ཅན་ལ་ཆ་བཞག་ནའང་ལུས་ཀྱི་རྣམ་གཞག་དང༌། སེམས་ཀྱི་རྣམ་གཞག་བཅས་མང་པོ་ཞིག་ཡོད།

ཚན་རིག་གི་ཐོག་ནས་བརྟག་དཔྱད་བྱེད་ཡུལ་ཕྱི་དངོས་པོའི་གནས་ཚུལ་དེ་དང༌། ཆོས་ཀྱི་ཐོག་འགྲེལ་བཤད་བྱེད་པའི་གནས་ཚུལ་དེ་གཉིས་འགྲེལ་བཤད་རྒྱག་སའི་ཡུལ་ཅིག་ཆགས་ཡོད་ལ། དེ་བཞིན་ནང་སྐྱེས་བུའི་ལུས་ཀྱི་རྣམ་གཞག་དང༌། ལུས་དེ་ལ་བརྟེན་པའི་སེམས་ཕྲ་རགས་ཀྱི་རྣམ་གཞག་བཅས་བརྟག་དཔྱད་བྱེད་ཡུལ་ཡང་གཅིག་ཆགས་ཡོད། ཤེས་དང་མ་ཤེས་གནས་ཚུལ་ཐ་དད་རེད། བརྟག་དཔྱད་བྱེད་སྟངས་ཐད་གཅིག་གིས་བསམ་བློ་བེད་སྤྱོད་བཏང་ནས་རྒྱུ་མཚན་དང་བསམ་བློ་རང་གི་ཐོག་ནས་བརྟག་དཔྱད་བྱེད་པ་དང༌། གཅིག་གིས་ཕྱིའི་ཡོ་བྱད་སྣ་ཚོགས་དང༌། རྫས་དང་དངོས་པོ་ལ་བརྟེན་ནས་བརྟག་དཔྱད་བྱེད་པ་བཅས་བྱེད་སྟངས་མི་འདྲ་བ་ལས། རྩ་བ་བརྟག་དཔྱད་བྱེད་སའི་ཡུལ་གཅིག་པ་རེད།

གང་ལྟར་རྩ་བའི་འགྲེལ་བཤད་རྒྱག་སའི་ཡུལ་དེ་གཅིག་གྱུར་ཡིན་སྟབས་ད་ཕན་ང་རང་གི་མཐོང་ཚུལ་ལ་རིགས་ཁ་ཤས་ང་ཚོ་ནང་པའི་རིག་གཞུང་ནས་འགྲེལ་བཤད་བྱེད་སྟངས་དེ་ལས། དེང་སང་ཚན་རིག་པ་ཚོས་འགྲེལ་བཤད་བརྒྱབ་པ་དེ་ཞིབ་ཚགས་པ་དང༌། ལེགས་པ་ཡོད་པ་ལྟ་བུ་ཞིག་འདུག དཔེར་ན། རྡུལ་ཕྲ་རབ་ཀྱི་གནས་སྟངས་བརྗོད་སྐབས་མ་གཞི་ང་ཚོའི་མངོན་པ་གོང་འོག་ནང་དུ་རྡུལ་ཕྲན་དང༌། རྡུལ་ཕྲ་རབ་ཀྱི་རྣམ་གཞག་སྐོར་བཤད་ཡོད། ཡིན་ནའང་དེང་སྐབས་ཀྱི་ཚན་རིག་པ་རྣམས་ཀྱིས་བཤད་པ་དེ་ལ་བལྟོས་ན་ཞིབ་ཚགས་པོ་རང་མེད་པ་ལྟ་བུ་འདུག ཕྱིའི་འགྲེལ་བཤད་རྒྱག་སྟངས་དེ་དག་གིས་ཏན་ཏན་ང་ཚོར་ཕན་ཐོགས་ཡོད་པ་ལྟ་བུ་འདུག

དེ་བཞིན་མིག་གིས་མཐོང་རྒྱུ་ཡོད་པའི་ལུས་ཀྱི་བཀོད་པའི་རྣམ་གཞག་ལ་སྤྱིར་བཏང་རྩའི་རྣམ་གཞག་མང་པོ་ཞིག་ཤོད་ཀྱི་ཡོད། རྩའི་བཀོད་པ་དང༌། ལྷག་པར་ལུས་ཀྱི་རྩ་ཕྲན་དང༌། ལུས་ཀྱི་རྡུལ་ཕྲ་རབ་ཀྱི་གནས་སྟངས་སྐོར་ལ་དེང་སང་ཚན་རིག་པ་ཚོས་ཤོད་རྒྱུ་མང་བ་དང༌། ཞིབ་ཆ་ཆེ་བ་འདུག ཚན་རིག་པ་ཚོས་འགྲེལ་བཤད་བརྒྱབ་པའི་ནང་ནས་ང་ཚོས་ཚུར་བསླབ་བྱ་ལེན་དགོས་པ་དང༌། ཤེས་དགོས་པ་མང་པོ་ཞིག་འདུག

ག༽ སེམས་ཀྱི་རྣམ་གཞག་དང་། ཆོས་ཚན་མཉམ་ལས།

ཡང༌། མཐོང་རྒྱུ་མེད་པའི་སེམས་ཀྱི་རྣམ་གཞག་དང༌། རླུང་གི་རྣམ་གཞག་སྐོར་ལ་ཚན་རིག་པ་ཚོ་མགོ་འཐོམས་པ་ལས་ཤོད་རྒྱུ་གང་ཡང་མེད། ང་ཚོ་ནང་པ་སངས་རྒྱས་པའི་གཞུང་གི་ནང་ནས་འགྲེལ་བཤད་མང་པོ་བྱ་རྒྱུ་ཡོད་པ་དང༌། ཉམས་མྱོང་དངོས་སུ་བསགས་པའི་གྲུབ་འབྲས་མཐོང་རྒྱུ་ཡོད་པ་ཞིག་དངོས་སུ་ཆགས་ཡོང་སྟབས། ནང་པའི་ཆོས་ཀྱི་ཐོག་ནས་ཧ་ཅང་མང་བ་ཤོད་ཐུབ་ཀྱི་འདུག

དེ་ཡང་ཆོས་ཀྱི་འདུ་ཤེས་མིན་པར་སྤྱིར་བཏང་ཤེས་བྱ་རིག་པའི་འདུ་ཤེས་ཀྱི་ཐོག་ནས་བལྟས་ཏེ་མཉམ་དུ་སློབ་སྦྱོང་བྱེད་ཐུབ་པ་བྱུང་ན། ཏན་ཏན་ཕན་ཚུན་ཚང་མར་ཕན་ཐོགས་ཆེན་པོ་ཡོང་གི་ཡོད་པ་ཞིག་མཐོང་གི་འདུག དངོས་སུ་ཤེས་བྱ་རིག་པའི་རྣམ་གཞག་གི་དོན་ལ་དེ་གཉིས་མཉམ་བསྡེབས་བྱས་ནས་ཕན་ཐོགས་ཡོད་པ་དང༌། བརྒྱུད་ནས་ཕྱི་དངོས་པོའི་རྣམ་གཞག་ལྟར་དང་། སེམས་ཀྱི་རྣམ་གཞག་དང༌། དེ་དང་འབྲེལ་བའི་སྐྱེས་བུའམ། གང་ཟག་ཟེར་བའི་རྣམ་གཞག་ཅིག་བཅས་ཤོད་རྒྱུ་ཡོད་པ་དེ་དག་ལ་དོ་སྣང་བྱུང་ན་ཡང་ཕན་ཐོགས་ཡོང་རྒྱུ་རེད། དཔེར་ན། ཇི་ཙམ་ཕྱི་དངོས་པོའི་གནས་ཚུལ་མང་བ་ཤེས་པའི་ཚོད་ཀྱིས་དེའི་ཐོག་ལ་བསམ་བློ་གཏོང་རྒྱུ་ཤུགས་ཆེ་རུ་འགྲོ་གི་རེད།

དེ་བཞིན་ནང་སེམས་ཀྱི་རྣམ་གཞག་ཐོག་ལ་དོ་སྣང་བྱས་ནས་ཤེས་ཐུབ་པ་བྱུང་ན། དེར་བསམ་བློ་གཏོང་རྒྱུ་ཞིག་རང་ཤུགས་ཀྱིས་ཡོང་སྐབས་ཏན་ཏན་མིའི་རྩ་བའི་བསམ་བློའི་འཁྱེར་སོར་ཕན་ཐོགས་ཡོང་གི་མེད་དམ་སྙམ་པ་དྲན་གྱི་འདུག ད་ཕན་དངོས་པོའི་ཡར་རྒྱས་འབའ་ཞིག་ཐོག་བློ་ཕྱོགས་ནས་བསྡད་པ་རེད། ཕྱིའི་དངོས་པོ་ཞེས་བཤད་པ་དེར་ཤེས་པ་མེད་ལ། ཚོར་བ་དང་འདུ་ཤེས་ཀྱང་མེད་པར་བརྟེན་བདེ་སྡུག་གི་ཚོར་བའི་སྐད་ཆ་ཡོང་ཐབས་མེད། ནང་གི་རྣམ་ཤེས་དང་འབྲེལ་བའི་སྐད་ཆ་ཤོད་སྐབས་གང་ཟག་དང་འབྲེལ་བའི་ཐོག་ནས་ཤོད་དགོས་པར་བརྟེན་བདེ་སྡུག་དང༌བཟང་ངན་གྱི་ཚོར་བ་ཡོང་གི་རེད། དེ་དང་འབྲེལ་བའི་ཐོག་ནས་འཇིག་རྟེན་གྱི་ཁམས་འདིའི་ནང་ད་བར་འགྱུར་བ་མང་པོ་ཞིག་འགྲོ་བའི་རྒྱུ་རྐྱེན་གཙོ་བོ་དེ་ནང་གི་ཚོར་བ་དང༌། འདུ་ཤེས་དེ་དག་གི་ཐོག་ནས་འགྱུར་བ་འགྲོ་གི་ཡོད། དངོས་པོ་གཅིག་པུར་མགོ་འཁོར་ནས་བསྡད་ན་མིའི་རིན་ཐང་བརླག་པ་ལྟ་བུ་དང༌། མིའི་ངོ་བོ་ངོས་མ་ཟིན་པའི་ཐོག་ནས་ཉེན་ཁ་ཞིག་སླེབས་ཀྱི་འདུག

དཔེར་ན་བརྩེ་བ་ཞེས་པ་དེ་གང་ནས་ཡོང་གི་ཡོད་དམ་ཞེ་ན། བདེ་སྡུག་གི་ཚོར་བའི་གཞི་རྩའི་ཐོག་ནས་བརྩེ་བ་དང༌། བྱམས་པ་སླེབས་ཀྱི་ཡོད་པ་ལས། བདེ་སྡུག་གི་ཚོར་བའི་རྣམ་གཞག་མ་ཤེས་པ་དང༌། དེ་ལ་དོ་སྣང་མ་བྱས་ན་བྱམས་པ་དང་བརྩེ་བའི་རིན་ཐང་བརླག་ཟིན་པ་རེད། བདེ་སྡུག་གི་ཚོར་བ་མྱངས་དང་མྱོང་བཞིན་ཡོད་ཀྱང༌། དེ་ལ་དོ་སྣང་རྩ་བ་ནས་མེད་པར་སྣང་ཆུང་དུ་ལུས་བཞིན་ཡོད། ཕྱིའི་དངོས་པོ་ཡར་རྒྱས་དང༌། ནང་སེམས་ཀྱི་ཡར་རྒྱས་གཉིས་པོ་དེ་མཉམ་དུ་འགྲོ་ཐུབ་པའི་དོན་ལ་ཚན་རིག་པ་ཚོས་ཕྱི་དངོས་པོའི་རྣམ་གཞག་བཙལ་འཚོལ་བྱས་པའི་ཉམས་མྱོང་གི་མཐོང་ཚུལ་དེ་དང༌། ང་རང་ཚོ་ནང་པ་སངས་རྒྱས་པའི་ཆོས་ཀྱི་ཐོག་ནས་འགྲེལ་བཤད་བྱེད་པའི་གནས་ཚུལ་གཉིས་མཉམ་དུ་བྱུང་ན་ཏན་ཏན་ཕན་ཐོགས་ཡོད་པ་མཐོང་གི་འདུག

ང༽ དད་པ་དང་རྒྱུ་མཚན་དང་། འབྲེལ་མཐུད་ཀྱི་གསེར་ཟམ།

ཆོས་ཀྱི་ཐོག་ནས་བཤད་ན། ནང་པ་སངས་རྒྱས་པའི་ཆོས་ནང་འགྲེལ་བཤད་རྒྱག་རྒྱུ་མང་ཤོས་ཡོད། ཆོས་ལུགས་གཞན་དག་ལ་གཞིའི་རྣམ་གཞག་ཞིབ་ཚགས་པོ་དང༌། རྒྱས་པོ་དེ་ཙམ་མེད། དད་པ་ཁོ་ནའི་ཐོག་ནས་འགྲོ་མཁན་ཕྱོགས་གཅིག་དང༌། དད་པ་རྩ་བ་ནས་ཁས་མི་ལེན་པར་བརྟག་དཔྱད་ཁོ་ནའི་ཐོག་ཏུ་འགྲོ་མཁན་ཚན་རིག་པའི་འགྲོ་སྟངས་དེ་ཕྱོགས་གཅིག་ཆགས་འདུག

ནང་པ་སངས་རྒྱས་པའི་ཆོས་ཀྱི་འགྲོ་སྟངས་ནི་བརྟག་དཔྱད་བྱེད་དགོས་པ་དང༌། བརྟག་དཔྱད་དང་འབྲེལ་བའི་ཐོག་ནས་དད་པ་ཡང་བྱེད་རྒྱུ་ཡོད་པ་ཞིག་ཡིན་སྟབས། ནང་པའི་ཆོས་ནི་དེ་གཉིས་ཀྱི་དཀྱིལ་ལ་བསྡད་འདུག རྒྱུ་མཚན་དང་བརྟག་དཔྱད་བྱེད་པ་ཁོ་ནའི་ཐོག་ནས་འགྲོ་མཁན་དེའི་ཕྱོགས་ལ་ཕྱི་དངོས་པོའི་རྣམ་གཞག་དང༌། ལུས་ཀྱི་རྣམ་གཞག་ལ་འབྲེལ་བ་ཆེན་པོ་ཡོད་པ་ཞིག་དང༌། ཡང་སྤྱིར་བཏང་ཆོས་ལུགས་པ་ཚོའི་ནང་ནས་ང་རང་ཚོ་མིས་མཐོང་བའི་གནས་ཚུལ་དེ་ལས་འདས་པའི་ཉམས་མྱོང་ཁྱད་པར་བ་དེ་ལྟར་སྐྱེ་རྒྱུ་ཡོད་པའི་གནས་ཚུལ་མང་པོ་ཞིག་ཡོད་པར་ཡིད་ཆེས་བྱེད་ཀྱི་ཡོད།

དེ་བཞིན་དུ་ནང་པ་སངས་རྒྱས་པའི་ཆོས་ཀྱི་ཐོག་ནས་ཀྱང་གཞིའི་གནས་ཚུལ་དེ་དང་འབྲེལ་བའི་ལམ་གྱི་རྣམ་གཞག་ཉམས་མྱོང་མང་པོ་ཞིག་ཡོང་རྒྱུ་ཡོད་པ་དང༌། དེ་ལ་བརྟེན་པའི་འབྲས་བུའི་རྣམ་གཞག་ད་ལྟ་ང་ཚོ་ཐ་མལ་པའི་བསམ་བརྗོད་ཀྱི་ཡུལ་ལས་འདས་པའི་གནས་ཚུལ་མང་པོ་ཞིག་ཡོད་པ་དེ་དང་ཡང་འབྲེལ་བ་ཡོད་པ་ཞིག་ཡིན་སྟབས། གོང་གསལ་ཁག་གཉིས་ཀྱི་བར་དེར་ནང་པའི་ཆོས་ཀྱི་ཧ་ལམ་ཟམ་པ་ལྟ་བུའི་འབྲེལ་མཐུད་བྱས་ཏེ་ཚན་རིག་པ་དང་འབྲེལ་བ་བྱས། དེ་ཡང་ཆོས་ཕྱོགས་ཀྱི་རྣམ་པ་མིན་པར་སྤྱིར་བཏང་ཤེས་ཡོན་གྱི་འདུ་ཤེས་དང༌། གནས་ཚུལ་གསར་པ་ཤེས་ཐབས་དོན་གཉེར་གྱི་ཀུན་སློང་འཁྱེར་གྱི་ཡོད། ཕྱོགས་གཅིག་ནས་ང་རང་སྒེར་གྱི་ངོས་ནས་ཀྱང་དེ་སྐོར་ཤེས་འདོད་ཆེན་པོ་ཡོད།

ཅ༽ ཆོས་ཚན་བགྲོ་གླེང་དང་། རྣམ་ཤེས་ཀྱི་འདོད་ཚུལ།

ཁ་ས་འཇར་མན་ལ་དགེ་བཤེས་ལགས་ཁོང་རྣམས་ཀྱང་ཡོད་པའི་ཐོག་གཙོ་བོ་རྫས་ཀྱི་དངོས་པོའི་འགྲོ་སྟངས་སྐོར་གོ་བསྡུར་བྱུང༌། གནད་འགག་ཆེན་པོ་ཡོད་བཟོ་འདུག ཁ་སང་ཨོ་སི་ཊི་རི་ཡར་ཡང་ཚན་རིག་པ་ཁ་ཤས་དང་ཤེས་པའི་སྐོར་ལ་སྐད་ཆ་བྱུང༌། ང་རང་ཚོའི་བྱེ་བྲག་སྨྲ་བའི་ལུགས་ནས་བཤད་པའི་ཤེས་པ་རྣམ་མེད་དུ་འདོད་པའི་ལུགས་དང༌། མདོ་སྡེ་པ་ཡན་ཆད་ཀྱི་ཤེས་པ་རྣམ་བཅས་སུ་འདོད་པ་བཅས་རྣམ་མེད་རྣམ་བཅས་སྐོར་ལ་གོ་བསྡུར་བྱུང༌། ཁོང་ཚོ་ཕལ་ཆེར་ཤེས་པ་རྣམ་བཅས་དེ་རང་འདོད་ཀྱི་ཡོད་པའམ། ཡང་ན་དེ་དང་འདྲ་བ་ཞིག་འདོད་ཀྱི་ཡོད་པ་ལྟ་བུ་ཞིག་འདུག

དེ་ནས་དབང་པོའི་ཤེས་པ་དང༌། ཡིད་ཀྱི་ཤེས་པའི་སྐོར་དཔེར་ན། མིག་གི་ཤེས་པ་ལྟ་བུ་མིག་གི་དབང་རྟེན་ཁོག་པ་དང་། མིག་དབང་ལ་བརྟེན་ནས་སྐྱེ་བ་སྟེ། དཔེར་ན། སྔོ་འཛིན་གྱིས་སྔོན་པོའོ་སྙམ་དུ་མི་འཛིན་ཅིང་། སྔོན་པོའོ་སྙམ་དུ་འཛིན་མཁན་དེ་རྟོག་པ་དང་འབྲེལ་ནས་ཡིད་བློར་སྦྱར་བ་གཅིག་དང་། མིག་དབང་ལ་བརྟེན་པའི་མིག་གི་དབང་པོའམ་ཤེས་པ་དེ་ངའི་སྣང་བར་ཁོ་རང་མཐོང་གི་ཡོད་པའི་སྣང་བ་ཞིག་ཤར་ཡོང་གི་ཡོད། དེ་མིན་པ་ལྟ་བུ་ཞིག་བཤད་བྱུང༌། དཔེར་ན། སྔོན་པོ་ལྟ་བུ་མིག་གི་ཤེས་པས་འཇལ་སྐབས། ཡུལ་སྔོན་པོ་རྣམ་པ་གཏད་སྟོབས་ཀྱིས་ཡུལ་ཅན་ཤེས་པ་དེ་ཡུལ་སྔོན་པོའི་རྣམ་རིག་ཏུ་སྐྱེས་པའི་སྒོ་ནས་རིགས་རྒྱུ་གཅིག་དང༌། ཡང༌། འདི་འདི་རེད། འདི་བཟང་པོ་རེད། འདི་ངན་པ་རེད་བསམ་པ་གཅིག ཡིད་བློ་ལ་མེད་པར་འདོད་པ་གཅིག ཡིན་ན་ཡང༌། སྔོན་པོ་ཙམ་འཛིན་པ་ནི་མིག་གི་ཤེས་པ་ཁོ་ནའི་སྟེང་ནས་ཤེས་ཀྱི་ཡོད་པ་ལྟ་བུ་པོ་ཞིག་མ་རེད་དམ།

ཆ༽ ཀླད་རྩའི་རྣམ་གཞག་དང་། ཚན་རིག་ལ་སློབ་སྦྱོང་།

ཁ་ས་ཨོ་སི་ཊི་རི་ཡར་ཀླད་པའི་རྡུལ་ཕྲན་སྐོར་ཤོད་མཁན་ཚན་རིག་པ་ཞིག་དང་ང་གཉིས་སྐད་ཆ་བྱུང༌། ཕལ་ཆེར་ཀླད་པ་ལ་ཡར་འདྲེས་མཁན་གཅིག་སྟེ། མ་གཞི་ཀླད་པའི་ནང་གསེས་ལ། དབང་ཤེས་ཀྱི་ལས་ཀ་བྱེད་མཁན་ཀླད་པའི་སྡེ་ཚན་གཅིག་དང༌། ཡིད་ཤེས་ཀྱི་སྡེ་ཚན་གཅིག་དེ་གཉིས་པོ་འབྲེལ་བ་ཡོད་ཀྱི་རེད། གསལ་པོ་མི་ཤེས། ཞིབ་ཚགས་པོའི་སྐད་ཆ་ཡང་མ་བྱུང༌། མ་གཞི་ང་ཚོའི་གཞུང་གི་ནང་ལ་ཡང༌། ཕྱིའི་མིག་རྐྱེན་དང་བདག་རྐྱེན་འཕྲད་ན་ཡང༌། དེ་མ་ཐག་རྐྱེན་མ་འཕྲད་ན་ཤེས་པ་སྐྱེ་མི་ཐུབ་ལ། དེ་མ་ཐག་རྐྱེན་གྱི་གནས་ཚུལ་གྱི་ཐོག་ནས་ཀླད་པ་དང་འབྲེལ་ཡོང་བ་དེ་ལྟ་བུ་ཞིག་གི་ཐོག་ནས་ཤོད་རྒྱུ་ཡོང་མདོག་ཁ་པོ་མེད་དམ། ཡིན་ན་ཡང༌། ང་ལ་དོགས་པ་གསར་པ་ཞིག་བྱུང༌། གང་ལྟར་ད་ལྟ་ཐ་སྙད་སྦྱོར་སྟངས་ཀྱིས་ཚིག་གི་གོ་བརྡ་འཕྲོད་ལ་མ་འཕྲོད་ཅིག་ཡོང་གི་ཡོད་པ་དང༌། དུས་ཚོད་ཀྱང་མེད། རིམ་པས་ང་ཚོ་ཏན་ཏན་གོ་བསྡུར་བྱེད་དགོས་ཀྱི་འདུག

ང་ཚོས་ཀྱང་བློ་གཟུ་བོར་གནས་པའི་ཐོག་ནས་གནས་ཚུལ་གསར་པ་ཤེས་ཐབས་ལ་དོ་སྣང་གི་སྒོ་ནས་སྦྱངས་ན་ཏན་ཏན་ཡག་པོ་ཡོང་གི་རེད་བསམ་གྱི་འདུག ཕར་ཡང་ནང་པའི་ཆོས་ནས་འགྲེལ་བཤད་རྒྱག་རྒྱུ་ཡོང་གི་རེད་ལ། ཚུར་ལའང་སྒོ་བརྒྱབ་ནས་མ་བཞག་པར་དངོས་གནས་ཤེས་བྱ་གསར་པ་ཞིག་ཤེས་འདོད་ཀྱི་དོན་གཉེར་བྱས་ནས་གོ་བསྡུར་བྱེད་ཐུབ་ན་ཏན་ཏན་དགེ་མཚན་ཡོད་པ་ལྟ་བུ་མཐོང་བྱུང༌། འདི་རྣམས་ད་རེས་འདི་ཕྱོགས་ཡོང་བའི་རྒྱུ་མཚན་དེ་ལྟ་བུ་ཞིག་གི་ཐོག་ནས་བྱུང་བ་རེད། འདི་ལ་གནད་འགག་ཅིག་འདུག

དེ་ནས་སྤྱིར་བཏང་ཆོས་ལུགས་ཁག་གི་མི་སྣ་རྣམས་ཐུག་འཕྲད་བྱས་ཤིང་། འཛམ་བུ་གླིང་འདིར་ཆོས་འདྲ་མིན་གྱི་ཐོག་ནས་མི་མང་སྤྱི་ལ་ཞབས་འདེགས་སྒྲུབ་ཐུབ་པ་བྱ་རྒྱུ་དེ་དངོས་གནས་དུས་བབས་ཀྱི་ལས་འགན་ཞིག་ཆགས་ཡོད་པ་དང༌། ཐུན་མོང་གི་ཐོག་ནས་འབད་རྩོལ་བྱེད་ཐུབ་པ་བྱུང་ན་ཡག་པོ་རེད། བར་ལམ་ཆོས་ལུགས་ཕན་ཚུན་མཐུན་སྒྲིལ་ལེགས་སུ་ཕྱིན་ནས། ཕན་ཚུན་གཅིག་གིས་གཅིག་ལ་འབྲེལ་བ་ཇེ་ལེགས་སུ་འགྲོ་བ་དེ་ཤིན་ཏུ་ཡག་པོ་རེད། འདི་རྣམས་ངས་ཁྱེད་རང་ཚོར་འཕྲོས་བཤད་ཡིན།

ཇ༽ བོད་ཀྱི་གནས་ཚུལ་དང་། བཟང་ཕྱོགས་ཀྱི་འགྱུར་འགྲོས།

དེ་ནས་ང་རང་ཚོ་བོད་པའི་སྐོར། དེང་སང་ང་རང་ཚོ་ཚང་མས་ཤེས་གསལ་རེད། བར་ལམ་ཕྱི་ལོ་ ༡༩༧༩ དང་། ༡༩༨༠ མཚམས་ནས་ད་བར་འགྱུར་བ་མང་པོ་ཞིག་འགྲོ་བཞིན་ཡོད། འདིའི་ནང་བོད་ལ་འགྲོ་མྱོང་མཁན་ཇི་ཙམ་ཡོད་དམ་ལག་པ་རྐྱོངས་དང་། ཞེས་གསུངས་པར། མི་གཉིས་ཀྱིས་ལག་པ་བརྐྱངས།

གང་ལྟར་ཁྱེད་རང་ཚོ་བོད་ལ་འགྲོ་མྱོང་མཁན་ཡང་ཡོད་ལ། ཚང་མས་ཤེས་གསལ་ལྟར། འགྱུར་བ་མང་པོ་ཞིག་འགྲོ་གི་ཡོད་ཅིང་། བོད་ནང་གི་འགྱུར་བའི་གནས་སྟངས་དེ་གང་འདྲ་ཞིག་གི་ཐོག་ལ་ཕྱིན་ཡོད་དམ་ཟེར་ན། ལྟོ་གོས་ཀྱི་གནས་སྟངས་དེར་འགྱུར་བ་ཕྱིན་ཡོད། དེ་ཡག་པོ་རེད། སྔོན་མ་ཡིན་ན་མི་ལྟོགས་ཤི་ཐེབས་པ་མང་པོ་ཞིག་ཡོང་གི་ཡོད་ཀྱང༌། ད་ཆ་གནས་ཚུལ་དེ་མེད་པར་རྗེས་སུ་ཡི་རངས་འོས་པ་ཞིག་རེད།

དེ་བཞིན་དེ་སྔ་ཡིན་ན། བོད་ཡིག་སློབ་སྦྱོང་བྱེད་རྒྱུར་ཤིན་ཏུ་མཐོང་ཆུང་དང༌། ཁྱད་གསོད་བྱས་ནས་ས་ཆ་ཁ་ཤས་ལ་བོད་ཡིག་སློབ་སྦྱོང་བྱེད་རྒྱུ་རྩ་བ་ནས་བཀག་འགོག་བྱེད་པ་དེ་ལྟར་བྱུང་ཡོད། དེ་ལ་ཡང་འགྱུར་བ་ཕྲན་བུ་ཕྱིན་ནས་དེང་སང་བོད་ཡིག་གི་ཐོག་ཏུ་ལག་ལེན་ཇི་མ་ཇི་བཞིན་འཁེལ་ཐུབ་མིན་ལ་མ་བལྟོས་པར། རྩ་བའི་སྲིད་བྱུས་ལ་བོད་ཡིག་ཐོག་དོ་སྣང་བྱེད་དགོས་པ་ཞིག་ཤོད་ཀྱི་ཡོད་པ་དེ་ཡག་པོ་རེད།

དེ་བཞིན་བོད་ཀྱི་རིག་གཞུང་སྤྱི་དང༌། ནང་པའི་ཆོས་ལ་ཡང་ཆོས་དད་རང་མོས་ཞེས་སྤྱིར་བཏང་མ་ཎི་བགྲང་ཆོག་པ་དང༌། ཕྱག་འཚལ་སྐོར་སྦྱོང་བྱེད་ཆོག་པ། ལྷ་ཁང་ནང་མཆོད་མཇལ་དུ་འགྲོ་བ། ལྷ་ཁང་དང༌དགོན་པ་དེ་རིགས་ལ་ཉམས་གསོ་ཕྲན་བུ་བྱེད་པ། གྲྭ་པའི་གྲངས་ཀ་ཤིན་ཏུ་ཉུང་ཉུང་ཡིན་ཀྱང༌། ཁ་ཤས་དགོན་པའི་ནང་བསྡད་ཆོག་པའི་ཆོག་མཆན་སྤྲད་ཡོད། དེ་རྣམས་མཐུན་ཕྱོགས་ཀྱི་འགྱུར་བ་ཡིན་པས་ཡག་པོ་རེད། ཡིན་ན་ཡང༌། ང་རང་ཚོ་བོད་པའི་དོན་དག་དེ་འཕྲལ་སེལ་ལྟོ་གོས་ཀྱི་སེམས་ཁྲལ་མེད་ཙམ་ཞིག་དང༌། འཕྲལ་སེལ་ཕྱག་འཚལ་སྐོར་སྦྱོང་བྱེད་ཐུབ་ཙམ་ཞིག་གིས་འགྲིག་གི་ཡོད་དམ་ཟེར་ན། དེས་འགྲིག་གི་མ་རེད།

ཉ༽ རྒྱ་བོད་ཐ་དད་དང་། ཁུངས་བཙན་གྱི་དཔང་རྟགས།

ང་ཚོ་བོད་པའི་དོན་དག་དེ་ཕྱོགས་གཅིག་ནས་རྒྱལ་རབས་ལོ་རྒྱུས་དང་འབྲེལ་བའི་དོན་གནད་ཅིག་ཆགས་ཡོད་པ་དང༌། གལ་ཆེ་ཤོས་ཤིག་ད་ལྟའི་དངོས་ཡོད་གནས་ཚུལ་ལའང་བོད་ནང་གི་མི་རྣམས་རྒྱ་མིས་ངོ་གདོང་ཁྲོ་འཛུམ་སྟོན་སྟངས་འདྲ་མིན་གང་འདྲ་བྱས་ཀྱང༌། གང་ལྟར་བོད་དང་རྒྱ་ཞེས་ཐ་དད་སོ་སོར་ཕྱེ་ནས། ང་ཚོ་བོད་པ་ཟེར་བ་ཞིག་དང༌། ཁོང་ཚོ་རྒྱ་མི་ཟེར་བ་ཞིག་བྱས་ནས་བསྡད་ཡོད་པའི་རང་བཞིན་དེ་བཀྲུས་ནས་དག་རྒྱུ་དང༌། འཕྱིས་ནས་ཟུབ་རྒྱུ་ཡོད་པ་ཞིག་མ་རེད། དངོས་ཡོད་གནས་ཚུལ་ལ་རྒྱ་དང༌། བོད་ཅེས་ཐ་དད་རེད། རྒྱ་དང་བོད་ཟེར་བ་དེ་བར་ལམ་གསར་དུ་ཆགས་པ་མ་ཡིན་པར། དེ་སྔ་བོད་དུ་མིའི་སྲིད་པ་ཆགས་པ་ནས་བཟུང་རྒྱ་དང༌། བོད་ཅེས་ཐ་དད་སོ་སོ་གཞིས་ཆགས་ནས་བསྡད་ཡོད།

དུས་རབས་བདུན་པ་བརྒྱད་པའི་ནང་རྒྱ་ནག་དང་བོད་དང༌། རྒྱ་གར་དང་བོད་དབར་འབྲེལ་བ་ཐོག་མ་ཆགས་པ་རེད། རྒྱ་གར་དང༌བོད་ཀྱི་འབྲེལ་བ་དེ་ཆོས་ཕྱོགས་དང༌། རིག་གནས་ཀྱི་འབྲེལ་བ་ཡིན་པ་དང༌། སྤྱིར་བཏང་བཤད་ན། བླ་མ་དང༌སློབ་མ་ནང་བཞིན་གྱི་འབྲེལ་བ་བཟང་པོ་ཞིག་བྱུང་ཡོད། གཅིག་བྱས་ན་སྐབས་དེར་རྒྱ་གར་ཕལ་ཆེར་རྒྱལ་ཕྲན་སིལ་བུ་ཡིན་པའི་རྒྱུ་མཚན་གྱིས་བོད་ལ་ཉེན་ཁ་མ་བྱུང་བ་ཡིན་གྱི་རེད། གང་ལྟར་རྒྱ་གར་དང༌བོད་ཀྱི་འབྲེལ་བ་དེ་བཟང་པོ་ཞིག་གི་ཐོག་ལ་བསྡད་ཡོད།

སྔོན་མ་ངོས་རང་ལྷ་སར་ཡོད་སྐབས། བདེ་སྐྱིད་གླིང་གར་སྡོད་མཁན་རྒྱ་གར་གྱི་སྐུ་ཚབ་དཔོན་རིགས་གསར་པ་བརྗེ་ལེན་བྱས་པ་ཁོང་ངོས་རང་ཐུག་འཕྲད་དུ་ཡོང་སྐབས། ཡིན་གཅིག་མིན་གཅིག་ལྷ་སར་ཡོད་པའི་རྒྱ་མིའི་ཕྱི་སྲིད་ཡན་ལག་ལས་ཁུངས་ཀྱི་མི་གཅིག་མཉམ་དུ་ཡོང་གི་རེད། དེ་དུས་རྒྱ་མིས་ངོ་སོ་འཁྱེར་ནས་རྒྱ་ནག་དང༌། རྒྱ་གར་གཉིས་ད་ལྟ་བར་དུ་དམག་གཏན་ནས་རྒྱག་མྱོང་མེད། རྒྱ་གར་གྲོགས་པོའི་རྒྱལ་ཁབ་ཡག་པོ་གཅིག་རེད་ཅེས་བཤད་སོང༌། དངོས་འབྲེལ་བྱས་ན་རྒྱ་མིས་ངོ་སོ་འཁྱེར་ཐབས་མེད། ང་ཚོ་བོད་ནི་རྒྱ་ནག་དང༌། རྒྱ་གར་གཉིས་ཀྱི་བར་དུ་བསྡད་ཡོད་པས། རྒྱ་གར་དང་རྒྱ་ནག་ས་འདྲེས་འཁེལ་མེད་སྟབས་དམག་རྒྱག་པའི་གཏམ་ཐག་དེ་གས་ཆོད་པས་དམག་རྒྱག་དོན་མེད། ཡིན་ནའང་རྒྱ་མིས་བོད་རྒྱ་ཁོངས་ཡིན་པའི་འདུ་ཤེས་ཀྱིས་ངོ་སོ་ཆ་ཚང་ཁྱེར་ནས། ང་ཚོ་རྒྱ་ནག་རྒྱལ་ཁབ་དང༌། རྒྱ་གར་རྒྱལ་ཁབ་ནམ་ཡང་དམག་རྒྱག་མྱོང་མེད་ཅེས་བརྗོད་སོང༌། ངོས་རང་བགད་མོ་ཤོར་བྱུང༌། གང་ལྟར་བོད་དང༌། རྒྱ་གར་གཉིས་ཀྱི་འབྲེལ་བ་དེ་དངོས་གནས་ཡ་རབས་ཀྱི་འབྲེལ་བ་ཞིག་གི་ཐོག་ལ་བསྡད་ཡོད།

ཤར་ཕྱོགས་རྒྱ་ནག་རྒྱལ་ཁབ་དང༌། ང་ཚོ་བོད་རྒྱལ་ཁབ་གཉིས་ཀྱི་འབྲེལ་བ་དེ་སྐབས་རེ་མཐུན་པོ་བྱས་པ་དང༌། སྐབས་རེ་འཁྲུག་པ་རྒྱག་པའི་གནས་ཚུལ་བྱུང་ཡོད་པའི་རྐྱེན་གྱིས་མཐའ་མ་ལྷ་ས་གཙུག་ལག་ཁང་གི་མདུན་ལ་ད་ལྟའང་མིག་གིས་དངོས་སུ་མཐོང་རྒྱུ་ཡོད་པ་དང༌། དཔར་བརྒྱབ་ནའང་རྒྱག་རྒྱུ་ཡོད་པའི་རྡོ་རིང་གཅིག་བཙུགས་ཡོད། རྡོ་རིང་དེའི་ཐོག་རྒྱ་བོད་གཉིས་ཀྱི་ཆིངས་ཡིག་བཞག་པའི་ཡི་གེ་བརྐོས་པའི་ནང༌། རྒྱ་རྒྱ་ཡུལ་ན་སྐྱིད། བོད་བོད་ཡུལ་ན་སྐྱིད། ཅེས་པའི་བོད་ཡིག་དང་རྒྱ་ཡིག་གཉིས་ཀའི་ཐོག་བཀོད་ཡོད། ད་དུང་དེའི་རྒྱ་སྐད་ནང་ལེང་གོའོ་ཞེས། རྒྱལ་ཁབ་གཉིས་ཡིན་པའི་ཚིག་དེ་རང་འཁོད་འདུག

ང་ཚོ་གྲོས་མཐུན་དོན་ཚན་བཅུ་བདུན་ཟེར་བ་དེ་འཇོག་སྐབས་རྒྱ་མིས་ས་གནས་སྲིད་གཞུང་དང༌། དབུས་གཞུང་ཟེར་བ་དང༌། དེ་ཆིངས་ཡིག་མ་རེད་གྲོས་མཐུན་རེད་ཅེས་ཤོད་ཀྱི་འདུག རྡོ་རིང་ཐོག་ལ་ཡོད་པའི་རྒྱ་ཡིག་ནང༌། ལེང་གོའོ་ཟེར་བ་བོད་སྐད་ལ་བསྒྱུར་ན་རྒྱལ་ཁབ་ཐ་དད་སོ་སོ་ཡིན་པ་གསལ་ཐག་ཆོད་ངོས་འཛིན་བྱས་ཡོད། གཞི་རྩ་དེའི་ཐོག་ནས་རྒྱ་རྒྱ་ཡུལ་ན་སྐྱིད། བོད་བོད་ཡུལ་ན་སྐྱིད། ཅེས་པའི་སྔར་གྱི་ང་ཚོའི་བསམ་ཚུལ་དེ་བྱུང་བ་རེད། དེ་ལ་འགྱུར་བ་འགྲོ་དོན་མི་འདུག

དེང་སྐབས་བོད་ནང་ལྟོ་གོས་ཕྲན་བུ་དྲག་ཏུ་ཕྱིན་པ་དང༌། ཉེན་ཁ་ཕྲན་བུ་ཆུང་དུ་ཕྱིན་པ་གཅིག་པུས་ང་ཚོ་འགྲིགས་པ་ཞིག་མིན། དེ་ངོས་འཛིན་གསལ་པོ་བྱེད་དགོས་པ་གལ་ཆེན་པོ་འདུག ཁ་ཤས་ཀྱིས་གནས་ཚུལ་བསམ་བློ་རྒྱ་ཆེན་པོ་མ་འཁོར་བར། འཕྲལ་སེལ་ལྟོ་གོས་སེམས་ཁྲལ་བྱེད་མི་དགོས་པར་ཕྲན་བུའི་དྲག་ཏུ་ཕྱིན་པའི་སྐབས་ལ་ད་སྐྱིད་ཐག་ཆོད། འགྲིག་ཙམ་འདུག་ཟེར་བ་ལྟ་བུ་ཤོད་མཁན་ཡོང་གི་འདུག ཁ་ཤས་བལ་ཡུལ་ས་མཚམས་ལ་སླེབས་སྐབས་ཀྲུང་གོའི་ས་མཚམས་ཟེར་མཁན་ཡང་འདུག དེ་ལྟར་ཟེར་མི་རུང༌། རྒྱ་མིས་ཀྲུང་གོ་ཞེས་པའི་རྒྱ་མིའི་མིང་ཚིག་དེ་བོད་པའི་རྣ་བར་རྟག་པར་བླུགས་ཏེ་གང་འཚམ་ནས་ཀྲུང་གོ་ཟེར་བའི་རྒྱ་སྐད་ཀྱི་ཚིག་དེ་བེད་སྤྱོད་མ་བྱས་རང་བྱས་ལ་ཐུག་སྟེ། བོད་སྐད་ནང་ཀྲུང་གོ་ཟེར་བའི་ཚིག་དེ་ཨུ་ཚུགས་བརྒྱབ་ནས་བཅུག་ཡོང་གི་འདུག དོན་སྙིང་བོད་དང༌། རྒྱ་ཞེས་ཐ་དད་སོ་སོ་ཡིན་པ་ཞིག་སྲིད་པ་ཆགས་པའི་སྐབས་ནས་ཡོད་པས་ང་རང་ཚོར་ད་ལྟའི་དུས་ཚོད་ལ་ལྟོ་གོས་ཕྲན་བུ་དྲག་ཏུ་ཕྱིན་པ་དང༌། སྲིད་བྱུས་ཕྲན་བུའི་གུ་ཡངས་སུ་ཕྱིན་པ་དེས་འགྲིགས་པའི་བསམ་བློ་འཁོར་ན་ནོར་འཁྲུལ་ཆེན་པོ་རེད།

ཏ༽ སྲིད་དོན་གྱི་འཐབ་རྩོད་དང་། རང་དབང་གི་གནད་དོན།

རང་དབང་ཟེར་བ་དེ་ཤིན་ཏུ་རྩ་བ་ཆེན་པོ་ཡིན། ད་ལྟ་བོད་ནང་ཡོད་པའི་བོད་པ་སྤྱི་དང༌། ལྷག་པར་གཞོན་སྐྱེས་ཚོར་ཆབ་སྲིད་ཀྱི་རང་དབང་ལ་སེམས་ཤུགས་དང༌། དོ་སྣང་ཆེན་པོ་འདུག ང་རང་ཚོ་གཞན་ཡུལ་དུ་ཡོད་མཁན་ཚོ་ཡིན་ནའང་དེ་བཞིན་བྱེད་དགོས། ལྷག་པར་བོད་པའི་དོན་དག་འདི་སྲིད་དོན་དང༌། རང་དབང་གི་གནད་དོན་ལ་ཐུག་པ་ཡིན་དུས། བོད་ནང་གི་མི་ཚོས་ཀྱང་སེམས་ཤུགས་ཆེན་པོ་བྱེད་ཀྱི་ཡོད་པ་དང༌། ལྷག་དོན་ལོ་གཞོན་པ་ཚོའི་ནང་ནས་སེམས་ཤུགས་ཆེན་པོ་བྱེད་པ་སྟེ། དཔེར་ན། ཉེ་ཆར་དུས་འཁོར་དབང་ཆེན་གྱི་ཡས་མས་ལ་བོད་ནས་གསར་དུ་འབྱོར་བའི་གཞོན་ནུའི་གྲས་རྒྱ་ནག་གི་སློབ་གྲྭ་ཆེ་ཁག་ལ་འགྲོ་མྱོང་མཁན་ཨ་མདོའི་ཕྲུ་གུ་དང༌། དེ་བཞིན་བོད་ཀྱི་ས་ཁུལ་གཞན་ནས་ཡོང་བའི་ཕྲུ་གུ་སློབ་སྦྱོང་གང་ལ་གང་འཚམ་ཐོབ་པ་དང༌། རྒྱ་མིའི་ལས་ཁུངས་ནང་ལས་ཀ་བྱེད་མྱོང་བ་དེ་ལྟར་ཁ་ཤས་ཐུག་འཕྲད་བྱུང༌། ཁོ་ཚོ་དངོས་གནས་དྲང་གནས་ཀྱི་སེམས་ཤུགས་ཆེན་པོ་འདུག

ཨ་མདོའི་ཕྲུ་གུ་གཅིག་འདུག ཁོ་ཡང་དཔེ་མི་སྲིད་པའི་གྱོང་པོ་འདུག ཁོས་ཁོ་རང་ཆོས་ལ་དད་པ་མེད། བོད་ཀྱི་ནང་ལ་བོད་མི་རྒན་པ་ལོ་དྲུག་ཅུ་བདུན་ཅུའི་ནང་སླེབས་པ་ཚོར་ཆོས་བྱུང་ན་གཞན་ལ་དོ་སྣང་རྩ་བ་ནས་བྱེད་ཀྱི་མི་འདུག དེ་ནོར་འཁྲུལ་རེད། བོད་མི་རིགས་ལ་ཆབ་སྲིད་ཀྱི་རང་དབང་དགོས་པ་ཡིན་པ་ལས་ཆོས་གཅིག་པུས་འགྲིག་གི་མེད། ཆབ་སྲིད་ཀྱི་རང་དབང་བརླགས་པའི་ཉིན་མོ་དེར། བོད་ཀྱི་སངས་རྒྱས་བསྟན་པ་ཉམས་འགྲོ་གི་ཡོད། དཔེར་ན། ༡༩༥༩ ལོར་བོད་ནང་ཆབ་སྲིད་ཀྱི་ཐོག་ལ་འགྱུར་བ་ཆེན་པོ་ཞིག་ཕྱིན་པ་རེད། ཆབ་སྲིད་ཀྱི་འགྱུར་བ་ཕྱིན་རྗེས་དགོན་པ་རྣམས་གནས་ཐུབ་སོང་ངམ། ཞེས་ཁོས་དེ་ལྟར་ཟེར་གྱི་འདུག

ཨ་མདོ་བ་སློབ་ཕྲུག་དེས་ཆོས་བྱེད་དགོན་པ་དེ་རྣམས་ཆབ་སྲིད་ལ་འགྱུར་བ་ཕྱིན་དུས་བསྡད་ཐབས་མེད་པ་རེད། དེར་བརྟེན་ཆོས་ཕྱོགས་ནས་སངས་རྒྱས་བསྟན་པའི་རྩ་བ་དེ་ཆབ་སྲིད་ཀྱི་རང་དབང་ལ་ཐུག་ཡོད། བོད་པ་ཚོས་ཆོས་ལ་དད་པ་བྱེད་དགོས་པ་ཤེས་ཀྱང་། དད་པ་བྱེད་ཡུལ་རྩ་བའི་ཆོས་གནས་པའི་རྐྱེན་རྩ་དེ་བོད་མིའི་རང་དབང་ལ་ཐུག་པ་དེ་ངོས་འཛིན་གསལ་པོ་བྱེད་ཐུབ་ཀྱི་མི་འདུག དེ་ཤིན་ཏུ་ཐབས་སྐྱོ་པོ་རེད་ཅེས་དང༌། ཁོ་རང་རྡོ་རྗེ་གདན་ལ་སླེབས་ནས་ཀྱང་མཐོང་ཚུལ་དེ་ལྟར་རང་བྱུང༌། བོད་པ་ཚོས་ཆོས་ལ་དད་པ་ཆེན་པོ་བྱེད་ཀྱི་འདུག ཁོ་རང་ཕྲན་བུ་ཡིད་ཐང་ཆད་པ་ལྟ་བུ་གཅིག་བྱུང་ཟེར་གྱི་འདུག

གང་ལྟར་ཁོས་ལོ་དྲུག་ཅུ་བདུན་ཅུའི་ནང་ལ་སླེབས་པའི་བོད་པ་ཚོས་ཆོས་ཀྱི་ཐོག་ལ་བསམ་བློ་འཁོར་བ་ལས་ཆབ་སྲིད་ཀྱི་ཐོག་ལ་བསམ་བློ་གཏོང་གི་མི་འདུག ལོ་སུམ་ཅུ་བཞི་བཅུའི་ནང་སླེབས་པའི་བོད་པ་ཚོས་ཆབ་སྲིད་ཐོག་ལ་དོ་སྣང་ཕྲན་བུ་བྱེད་ཀྱི་འདུག ཡིན་ནའང་འདང་གི་མི་འདུག སློབ་གྲྭའི་ནང་ལ་ཡོད་པའི་ཕྲུ་གུ་ལོ་ཉི་ཤུ་ཡས་མས་སླེབས་པ་ཚོ་ལ་ཆབ་སྲིད་ཀྱི་བསམ་བློ་མང་པོ་ཞིག་འཁོར་ཡོང་གི་འདུག་ཅེས་བཤད་བྱུང༌།

ཁོ་རང་ཆོས་ལ་དད་པ་བྱེད་མ་བྱེད་དེ་གནས་ཚུལ་ཐ་དད་དང༌། སོ་སོའི་དོན་དག་རེད། རྩ་བ་ང་ཚོས་ཆབ་སྲིད་ཐོག་ལ་དོ་སྣང་བྱེད་དགོས་པ་དེ་ཏན་ཏན་རེད། ང་ཚོས་རྒྱ་མིར་མ་དགའ་བ་བྱས་ནས་བོད་རང་དབང་དགོས་ཞེས་ཤོད་ཀྱི་མེད། ང་རང་ཚོར་དངོས་གནས་ཀྱི་ཐོབ་ཐང་ཡོད་པ་ཞིག་དང༌། ང་རང་ཚོ་སྐྱིད་པ་ཞིག་བྱུང་ན་བསམས་ནས་ང་ཚོར་རང་དབང་དགོས་ཟེར་གྱི་ཡོད། ང་ཚོས་རྒྱ་མིར་མི་དགའ་བའི་རྒྱུ་མཚན་ཐོག་ནས་ང་ཚོ་རྒྱ་མིའི་འོག་སྡོད་ཀྱི་མིན་ཟེར་གྱི་མེད། དངོས་གནས་ཁ་ཞེ་གཉིས་མེད་བཤད་ན་སྐྱིད་པ་རྒྱ་མི་ལ་ཡང་དགོས། མི་གཅིག་པ་རེད། ང་ཚོ་བོད་པ་སྐྱིད་པོ་དགོས་པ་ནང་བཞིན་རྒྱ་མིར་ཡང་སྐྱིད་པོ་ལོས་དགོས། ཡིན་ན་ཡང་རྒྱ་མིའི་ངོས་ནས་རན་ལ་མ་རན་དང་། འཇོན་ལ་མ་འཇོན་གྱིས་བོད་དུ་དབང་བསྒྱུར་བྱས་ནས་སྡོད་དུས་རྒྱ་མི་ཁོ་རང་ཚོ་ཡང་སྐྱིད་པོ་མེད་པ་དང༌། བོད་པ་རྣམས་ནི་དེ་བས་ཀྱང་སྐྱིད་པོ་ག་ལ་ཡོད། ཕན་ཚུན་གཉིས་སྡུག་རེད། དེར་བརྟེན་ང་རང་ཚོས་ད་ལྟ་རང་དབང་གི་ཐོབ་ཐང་རྩོད་ལེན་བྱེད་པ་འདི་སོ་སོའི་ཐོབ་ཐང་རྩོད་པ་ལས། ང་ཚོས་ཁོང་ཁྲོ་དང༌། ཞེ་སྡང༌། ང་རྒྱལ་གྱི་བསམ་བློའི་ཐོག་ནས་རྩོད་ཀྱི་མེད། དྲང་བདེན་གྱི་རྒྱུ་མཚན་ཐོག་ནས་ང་ཚོས་ཐོབ་ཐང་རྩོད་ཀྱི་ཡོད།

ཐ༽ འཐབ་རྩོད་ཀྱི་ངོ་བོ་དང་། རྙོག་དྲའི་གཏིང་ཚད།

ང་རང་ཚོ་ཕྱི་རྒྱལ་ལ་སྡོད་མཁན་བོད་པ་ཚོས་ད་ཕན་ཚང་མས་སེམས་ཤུགས་ཆེན་པོས་ཧུར་ཐག་བྱས་པ་རེད། ད་དུང་ཡང་ངེས་པར་དུ་སེམས་ཤུགས་བསྐྱེད་ནས་ཤུགས་རྒྱག་རྒྱུ་གལ་ཆེན་པོ་རེད། གོང་དུ་རང་གིས་བརྗོད་པ་བཞིན། ༡༩༨༥ ལོ་ཁྱེད་རང་ཚོས་འདིར་ཚོགས་པ་བཙུགས་པ་ཡིན་ཟེར་བ་ལྟར་ཡག་པོ་རེད། དེ་བཞིན་རྒྱ་མིའི་དཔོན་པོ་ཀྲའོ་ཙེ་ཡཱང་འདི་ཁུལ་ཡོང་བའི་སྐབས་དང༌། གསུམ་བཅུའི་དུས་དྲན་སོགས་ལ་ཁྱེད་རང་ཚོས་གང་ཐུབ་ཀྱིས་བོད་པའི་བདེན་དོན་ཁྱབ་བསྒྲགས་ཀྱི་ལས་འགུལ་བྱས་པ་ངས་ཀྱང་ཤེས་ཀྱི་ཡོད། དངོས་གནས་གནས་ཚུལ་ཡག་པོ་རེད། དེ་ཚོ་གལ་ཆེན་པོ་འདུག ང་ཚོ་ཕྱི་རྒྱལ་དུ་སྡོད་མཁན་བོད་པ་ཚོ་ཡིན་ནའང་རུང༌། ནང་ལ་སྡོད་མཁན་བོད་པ་ཚོ་ཡིན་ནའང་རུང༌། གང་ལྟར་བོད་མིའི་རང་གི་ཐོབ་ཐང་རྩོད་པའི་བདེན་དོན་འཐབ་རྩོད་སྐོར་འཛམ་གླིང་འདིའི་སྒང་ལ་ཡང་ཡང་གསལ་སྟོན་ཐུབ་པ་དང༌། ཤེས་ཐུབ་པ་བྱ་རྒྱུ་གལ་ཆེན་པོ་རེད། ང་རང་ཚོ་བོད་པ་སྒེར་སོ་སོའི་ངོས་ནས་ངོ་ཤེས་པ་གཅིག་གཉིས་ལས་མེད་ནའང་དེ་ལ་དོ་སྣང་བྱས་ཏེ། གོ་སྐབས་ཡོང་དུས་བོད་པའི་གནས་ཚུལ་འགྲེལ་བཤད་རྒྱག་རྒྱུ་དེ་ཧ་ཅང་གལ་ཆེན་པོ་འདུག

སྔོན་མ་ཡིན་ན་བོད་ནང་ལ་རྒྱ་མིས་སྡུག་སྦྱོང་ཆེན་པོ་གཏོང་སྐབས་འགྲེལ་བཤད་རྒྱག་རྒྱུ་ལས་སླ་པོ་རེད། རྒྱ་མིས་བོད་པ་གསོད་ཀྱི་འདུག བོད་པ་ལྟོགས་ཤི་ཐེབས་ཀྱི་འདུག བོད་པའི་ཆོས་དང་རིག་གཞུང་གི་རྟེན་གཞི་ཚང་མ་རྩ་མེད་བཟོ་གི་འདུག་ཅེས་བརྗོད་རྒྱུ་ལས་སླ་པོ་དང༌། འགྲེལ་བཤད་རྒྱག་བདེ་པོ་རེད། ད་ཆ་དེ་འགྱུར་ནས་གནས་ཚུལ་གསར་པ་ཞིག་ཏུ་སླེབས་དུས་འགྲེལ་བཤད་གཏིང་ཟབ་ཙམ་དང༌། རྒྱུ་མཚན་མང་ཙམ་ཞིག་བགྲང་ན་ལས་ལམ་སེང་དོན་དག་དེ་གསལ་པོ་བཟོ་ཐུབ་པ་ཡོང་གི་མ་རེད། དེས་ན་ང་ཚོའི་འཐབ་རྩོད་ཀྱི་ངོ་བོ་དེ་གཏིང་ཟབ་ཏུ་དང༌། རྙོག་དྲ་ཚ་རུ་ཕྱིན་ཡོད། དེ་ལ་དཔག་པའི་ང་ཚོས་འགྲེལ་བཤད་ཟབ་ཏུ་དང༌། ཞིབ་ཚགས་སུ་བཏང་ནས་སྐད་ཆ་ཤོད་རྒྱུ་གལ་ཆེན་པོ་འདུག དཔེར་ན། རྒྱ་མིའི་ངོས་ནས་སྐད་ཆའི་ཚིག་གི་དང་པོར་བོད་ཡར་རྒྱས་ཆེན་པོ་བཏང་ཡོད་ཟེར་གྱི་ཡོད། ཡར་རྒྱས་བཏང་བ་རེད། ལམ་ཁག་བཟོས་ཡོད། ཡིན་ན་ཡང་དངོས་གནས་ཀྱི་ཐོབ་ཐང་ངམ། ཁེ་ཕན་དེ་རྒྱ་མི་ཁོ་རང་ཚོར་མང་བ་ལས་བོད་པར་ཐོབ་མེད།

ད༽ འཛུགས་སྐྲུན་གྱི་འགྲོ་གྲོན་དང་། བོད་རིགས་ལ་ཁེ་ཕན།

དེ་བཞིན་བོད་ཀྱི་འཛུགས་སྐྲུན་ཐོག་ལ་ཆ་མཚོན་ནའང་རྒྱ་མིའི་སྒོར་མོ་དུང་ཕྱུར་སུམ་ཅུ་ལྷག་ཙམ་བཏང་ཡང༌། གྲུབ་འབྲས་མཐོང་རྒྱུ་མེད་པ་དེ་རྣམས་ཡར་ཀླུང་གཙང་པོའི་ནང་གཡུགས་པ་རེད་དམ་ཞེས། ཧུའུ་ཡའོ་ཕང་བོད་ལ་སླེབས་སྐབས་དེ་ལྟར་བཤད་འདུག བར་ལམ་གྱི་ཡིག་ཆའི་ནང་ལ་ཐེར་འབུམ་ཆུང་བ་བདུན་ཏེ། དུང་ཕྱུར་བདུན་ཅུ་ལྷག་ཙམ་བཏང་ཡོད་ཟེར་གྱི་ཡོད། ང་ཚོས་མགོ་འཚོས་པོ་ཞིག་མ་བྱས་ན། རྒྱ་མིས་འགྲོ་སོང་དེ་ལྟར་བཏང་བ་ཡིན་ཞེས་བརྗོད་དུས་འགྲོ་སོང་ཆེན་པོ་བཏང་བ་ལྟ་བུ་ཞིག་ཡོད། འོན་ཀྱང་དངོས་ཡོད་གནས་ཚུལ་གང་འདྲ་རེད་ཟེར་ན། དུང་ཕྱུར་བདུན་ཅུ་ལྷག་ཙམ་གྱི་འགྲོ་སོང་བཏང་ཡོད་ནའང་གཙོ་ཆེ་ཤོས་བོད་ནང་རྒྱ་དམག་ཕོན་འབོར་ཆེན་པོ་ཞིག་བསྡད་ཡོད་པ་དང༌། འཁོར་ལམ་ཁག་བཟོས་པ། རྒྱ་མིའི་ལས་བྱེད་ཕོན་ཆེན་པོ་ཞིག་བསྡད་ཡོད་པ་བཅས་ཀྱི་འགྲོ་སོང་རྣམས་དེའི་ནང་ནས་ཕྱིན་ཡོད།

བོད་མི་མང་ལ་དམིགས་པ་ཡིན་ཞེས་རྒྱ་ནག་ནས་དངོས་རིགས་དབོར་གྱི་ཡོད་པ་ནས། དཔེར་ན། རྒྱ་ནག་ལ་བཟོས་པའི་རྐང་འཁོར་དང༌། ཇ་དམ། ཀམ་པཱ་ལི་སོགས་ཀྱིས་མཚོན་པའི་དངོས་པོ་ལེགས་པ་རྣམས་ལ་ཧབ་ཐོབ་སུས་རྒྱག་གི་ཡོད་དམ་ཟེར་ན། རྒྱ་མིའི་ལས་བྱེད་པ་དེ་དག་གིས་རྒྱག་གི་ཡོད་ལ། སྔོན་དང་པོར་ཁོ་རང་ཚོ་ལས་བྱེད་པ་རྣམས་གཅིག་གིས་གཅིག་ལ་ངོ་ཤེས་བཏང་སྟེ། འབྲེལ་བའི་ལྟག་སྒོ་བརྒྱུད་ནས་རྒྱ་མི་ལས་བྱེད་ཁོ་རང་ཚོས་ནང་ཁུལ་ཉོ་ཚོང་བྱས་ནས་རྒྱ་ནག་ལ་མར་དབོར་འགྲོ་གི་ཡོད། སྐོར་བ་གཅིག་བརྒྱབ་ནས་ཁེ་ཕན་རྒྱ་མི་ཁོ་རང་ཚོའི་ལག་པར་བླུགས་པ་ལས་བོད་པར་རག་གི་མི་འདུག རྒྱ་ནག་ནས་ཚུར་འགྲོ་སོང་བཏང་བ་ཡིན་ཟེར་བ་དེ་རྣམས་འགྲོ་སོང་རྒྱ་མི་དེ་རྣམས་ལ་འགྲོ་གི་འདུག

ན༽ ཤིང་སྣ་གཅོད་བྲེག་དང་། རྟེན་གསུམ་བཤིག་བཅོམ།

ང་རང་ཚོའི་བོད་ཀྱི་རང་བྱུང་ཐོན་སྐྱེས་གྲས་ཀོང་པོ་རྒྱུད་དང༌། ཁམས་ཀྱི་ལྷོ་རྒྱུད། འབར་མ་དང་ཡུན་ཏན་གྱི་བར་དང༌། ཤར་རྒྱུད་ཀྱི་ཟི་ཁྲོན་ལ་ཐུག་པའི་བར་གྱི་ནགས་ཚལ་དེ་དག་འཛམ་བུ་གླིང་གི་ནགས་ཚལ་ཆེ་ཤོས་གྲས་ལ་ངོས་འཛིན་བྱེད་ཀྱི་འདུག དེ་བཞིན་བོད་དབུས་ཁུལ་ལྷོ་ཕྱོགས་རོང་མཚམས་རྣམས་ལ་ནགས་ཚལ་ཤིན་ཏུ་ཁྱོན་ཆེ་ཡོད། གྲོ་མོ་ནས་སྟོད་བར་གྱི་རོང་མཚམས་ཕལ་ཆེར་ལ་ནགས་ཚལ་མང་པོ་ཞིག་ཡོད། སྔར་ཕན་གཅོད་བྲེགས་ཕོག་མ་མྱོང་བའི་བོད་ཀྱི་སྲིད་པའི་ནགས་ཚལ་དེ་དག་རྩ་མེད་བཟོས་ནས་ཤིང་ཆ་རྒྱ་ནག་ལ་རླངས་འཁོར་དང༌། ཆུ་ཐོག་འོར་འདྲེན་གང་འདྲ་ཞིག་བྱས་འདུག རྒྱ་ནག་ནང་ལ་ཤིང་ཆའི་མཐུན་རྐྱེན་དཀོན་པོ་ཡིན་སྟབས་བོད་ནས་རྒྱ་ནག་ཏུ་ཕྱིར་ལོག་བྱེད་མཁན་རྒྱ་མི་ཚོས་པང་ལེབ་ཀྱི་སྒམ་ཆེན་བཟོས་ནས་དེའི་ནང་ལ་སྒམ་གཅིག་དང༌། དེའི་ནང་ལ་སྒམ་གཅིག དེའི་ནང་ལ་ཡང་སྒམ་གཅིག་བྱས་ནས་གང་ལྟར་རླངས་འཁོར་གྱིས་འཁྱོགས་ཚད་ཇི་ཙམ་དབོར་འདྲེན་བྱེད་ཀྱི་མི་འདུག་གམ།

བོད་ཀྱི་སྐུ་གསུང་ཐུགས་རྟེན་དང༌། དགོན་པ་གཏོར་བཤིག་བྱས་པ་རྣམས་རྩིས་བརྒྱབ་ན། ཡོངས་སུ་གྲགས་པའི་དགོན་པ་ལྷ་ཁང་གཏོར་བཤིག་བྱས་པའི་དངོས་པོ་རྒྱ་ནག་ལ་དབོར་བ་དེ་དག་སྨོས་ཅི་དགོས། མདོར་ན་ཁྱིམ་ཚང་སོ་སོའི་སྐུ་གསུང་ཐུགས་རྟེན་ཁོངས་ནས་འཇིམ་པ་ལས་བཟོས་པའི་སྐུ་རྣམས་ཕན་ཐོགས་མེད་པར་བརྩིས་ནས་ལུད་པ་བརྒྱབ་པ་ལས། དེ་མིན་གསེར་དངུལ་ཟངས་ལྕགས་ཀྱི་སྐུ་གསུང་ཐུགས་རྟེན་ཡོངས་རྫོགས་རྒྱ་ནག་ལ་དབོར་འདུག

དཔེར་ན། ༡༩༨༢ ལོ་ནང༌། བར་སྐབས་བོད་ཀྱི་རིག་དངོས་འཐོར་གྱར་རྒྱ་ནག་ཁུལ་དུ་སླེབས་པའི་ལྷག་བསྡད་རྣམས་བོད་ལ་ཕྱིར་སྤྲོད་བྱ་རྒྱུར་རྩིས་ལེན་བྱེད་མཁན་གཏོང་དགོས་ཞེས་རྒྱ་མིས་བཤད་པ་ལྟར། སྐུ་ཞབས་རི་འབུར་དེང་སང་རྒྱ་གར་ལ་སླེབས་ཡོད་པ་ཁོང་སྐབས་དེར་ལྷ་སའི་ཆོས་ཚོགས་ཀྱི་ལས་བྱེད་པའི་ཁོངས་ནས་རྒྱ་ནག་ལ་བོད་ཀྱི་སྐུ་བརྙན་རྩིས་ལེན་བྱེད་པར་བསྐྱོད་སྐབས། པེ་ཅིང་གི་ཉེ་སྐོར་ཁང་རྙིང་ཞིག་ཏུ་བོད་ནས་རྒྱ་ནག་ལ་དབོར་བའི་སྐུ་བརྙན་སྣ་ཚོགས་ལུག་རྒྱུར་སྤུངས་ནས་བཞག་པའི་ནང་ནས་ར་མོ་ཆེའི་ཇོ་བོ་མི་བསྐྱོད་རྡོ་རྗེའི་སྐུ་སྟོད་དེ་རྙེད་པ་རེད། ཇོ་བོའི་སྐུ་སྨད་དེ་གྲ་བཞིའི་ཉེ་སྐོར་ཞིག་ནས་རྙེད་སོན་བྱུང་སྟེ་ལྷ་སར་ཡོད་མུས་རེད།

ང་རང་ཚོའི་རྟེན་གཙོ་འདི་གཞན་དང་མི་འདྲ་ལ། ལས་དང་སྨོན་ལམ་གྱི་ཐོག་ནས་སྟབས་ལེགས་པོ་ཞིག་འཁེལ་ནས་སྐུ་སྟོད་དེ་རྙེད་འདུག དེ་མིན་གཞན་དག་རྣམས་ཧྲང་ཧད་སོགས་རྒྱ་ནག་ས་ཁུལ་གཞན་དག་ལའང་དབོར་འདྲེན་བྱས་ཡོད་ལ། ད་ལྟ་ངོས་ནས་གྲངས་ཀ་ལམ་སེང་ཤོད་ཐུབ་ཀྱི་མི་འདུག་པ་ལས། བོད་ནས་ཡོང་མཁན་ཚོར་ཊོན་སྟོང་ཕྲག་ཁ་ཤས་ཀྱི་གནས་ཚུལ་ཤོད་རྒྱུ་འདུག ཁ་ཤས་ཧོང་ཀོང་བརྒྱུད་ནས་བཙོང་བའི་སྐད་ཆ་ཡང་འདུག དེ་རྣམས་ཕར་བཞག མི་ཚང་སྒེར་སོ་སོའི་ནང་གི་རྒྱན་ཆ་མཛུབ་དཀྲིས་ཡན་རྒྱ་ནག་ལ་འཁྱེར་འདུག

བར་ལམ་རྒྱ་གར་ནས་ཨ་མདོ་ཁུལ་ལ་འགྲོ་མཁན་ཨ་མདོ་བ་གཅིག་དང་སྐད་ཆ་བྱུང༌། ཁོང་ཚོའི་ལུང་པར་དེ་སྔ་ཡིན་ན་མི་ཚང་རེ་རེའི་ནང་ལ་དང་དོད་བྱེད་ས་རག་སྐྱོགས་དང༌། མདོང་མོ་རག་ཤན་མ་དང༌། དངུལ་ཤན་མ། ཟངས་ཀྱི་ཆུ་ར་མ་བཅས་ཡིན་པས་མི་ཚང་སོ་སོར་དེ་དག་མེད་པ་མེད། ཁོ་རང་གཉེན་འཕྲད་ལ་བསྐྱོད་སྐབས་རག་སྐྱོགས་རྡོག་པོ་གཅིག་ཙམ་ཡང་མཐོང་རྒྱུ་མི་འདུག ཚང་མ་རྒྱ་མིས་དབོར་ཚར་འདུག་ཟེར།

དེ་དང་དེ་ཡིས་མཚོན་པའི་བོད་ཀྱི་སྣོད་བཅུད་ཡོངས་རྫོགས་རྒྱ་མིས་དབང་ནས་བསྡད་ཡོད་དུས་དེ་དག་ལ་རིན་ཐང་ཕབ་ན་ཏན་ཏན་སྒོར་མ་དུང་ཕྱུར་བདུན་ཅུ་ལས་ལྡབ་མང་པོས་བརྒལ་གྱི་ཡོད་པ་ལས་ཆད་ཀྱི་མ་རེད། རྒྱ་མིས་བོད་པར་རོགས་བྱས་པ་ཡིན་ཞེས་ཚུར་ངོ་སོ་བཏང་ནས་བཤད་པ་ལས། ཕར་རྒྱ་མིས་གང་དང་གང་འཁྱེར་བ་རྣམས་ཤོད་ཀྱི་མེད་པ་རེད། དེ་ང་ཚོས་ཤེས་དགོས་ཀྱི་འདུག

པ༽ ཆོས་དད་རང་མོས་དང་། ལུང་རྟོགས་ཀྱི་བསྟན་པ།

དེ་བཞིན་བོད་ནང་ཆོས་དད་རང་མོས་སྤྲད་ཡོད་ཟེར་གྱི་ཡོད་ཀྱང༌། ནང་པ་སངས་རྒྱས་པའི་ཆོས་ཟེར་བ་འདི། ཨོཾ་མ་ཎི་པདྨེ་ཧཱུཾ། ཟེར་བ་གཅིག་པུས་འགྲིག་གི་མེད། ང་རང་ཚོས་ཤེས་གསལ་བཞིན་ཆོས་ལ་ལོ་ནས་ལོ་སྦྲེལ་ཏེ་སློབ་སྦྱོང་བྱས། འཆད་ཉན་གྱི་ཐོག་ནས་ལུང་གི་བསྟན་པ་འཛིན་སྐྱོང་བྱེད་དགོས་པ་དང༌། དེ་སྒྲུབ་པ་ཉམས་ལེན་བྱས་པའི་ཐོག་ནས་རྟོགས་པའི་བསྟན་པ་འཛིན་སྐྱོང་སྤེལ་གསུམ་བྱེད་དགོས་པ་བཅས། ལུང་རྟོགས་ཀྱི་བསྟན་པ་འཛིན་སྐྱོང་བྱེད་སྟངས་དེ་ལྟར་ཡིན་པ་ལས་མ་ཎི་བགྲང་རྒྱུ་དང༌། སྐོར་བ་རྒྱག་རྒྱུ་ཡོད་ཙམ་ཞིག་གིས་འགྲིག་གི་མེད། དེ་ལྷག་གོ་སྐབས་རྒྱ་མིས་སྤྲོད་ཀྱི་མི་འདུག

ཨ་མདོ་ཁུལ་དང་ས་ཆ་ཁ་ཤས་ལ་བོད་པ་རང་ཉིད་ཀྱིས་ཨུ་ཚུགས་བརྒྱབ་ནས་ཆོག་མཆན་ཡོད་མིན་ལ་མ་བལྟོས་པར་སློབ་གཉེར་དང༌། འཆད་སྤེལ་ཕྲན་བུ་བྱེད་ཀྱི་ཡོད། ལྷ་སའི་གདན་ས་གསུམ་ནས་དགའ་ལྡན་གྱི་གནས་ཚུལ་ནི་རྦད་དེ་ཐ་དད་རེད། སེ་ར་དང༌། འབྲས་སྤུངས་གཉིས་ལ་མདུན་གྱི་སྒེའུ་ཁུང་རྣམས་བསྡད་ཡོད་ཀྱང༌། རྒྱབ་ཀྱི་ཁང་པ་ཚང་མ་གྱང་གོག་རེད། བར་ལམ་གྲྭ་པ་གསར་ཞུགས་ཕྲན་བུ་ཡོང་གི་ཡོད་ཀྱང༌། དེ་དག་ལ་དངོས་གནས་གཞུང་ཆེན་ཤེས་ཐུབ་པའི་སློབ་གཉེར་བྱེད་པའི་དུས་ཚོད་མི་འདུག ཁ་ཤས་ལ་གཟའ་འཁོར་གཅིག་ནང་རྩོད་པ་ཆུ་ཚོད་གཉིས་ཙམ་ཡོད་པ་དང༌། ཁ་ཤས་ལ་ཉ་སྟོང་བརྒྱད་གསུམ་ལ་རྩོད་པ་ཆུ་ཚོད་རེ་ཟུང་ཙམ་ལས་ཡོད་ཚོད་མི་འདུག

གང་ལྟར་ང་ཚོ་རྒྱ་གར་ལ་བཙན་བྱོལ་དུ་བསྡད་ཡོད་ཀྱང་སློབ་གཉེར་བསྡུར་ན་རྒྱ་གར་ནང་ལ་ལེགས་པ་འདུག རྩ་བ་རྒྱ་མིས་ཆོས་དེ་དུག་ལྟ་བུར་བརྩིས་ནས་ཕན་ཐོགས་མེད་པར་ངོས་འཛིན་བྱེད་ཀྱི་ཡོད་སྟབས། དུག་ཁྱབ་སྤེལ་གཏོང་གི་ཡང་མ་རེད་ལ། གཏོང་འདོད་ཀྱང་མེད། དགོན་ཁག་ཉམས་གསོ་བྱས་པ་དེ་རྣམས་ནི་འགྲེམས་སྟོན་ཁང་གི་འདུ་ཤེས་ལས། དངོས་གནས་བཤད་སྒྲུབ་གཉིས་ཀྱི་ཐོག་ནས་བསྟན་པ་འཛིན་ཐུབ་པའི་བསྟི་གནས་ཆགས་ཐུབ་རྒྱུ་ཤིན་ཏུ་ཁག་པོ་ཡོད།

ཕ༽ དཔལ་འབྱོར་ལ་གུ་ཡངས་དང་། ཆབ་སྲིད་ལ་དམ་བསྒྲགས།

ད་ལྟ་རྒྱ་མིས་གུ་ཡངས་ཀྱི་སྲིད་བྱུས་ཟེར་བ་ཞིག་ཤོད་ཀྱི་ཡོད་ཀྱང༌། དེ་དངོས་གནས་བོད་པར་ཤ་ཚ་བ་དང༌། ཕུགས་ལ་འཇོག་བཟོ་ཡོད་པ་བཟོ་རྒྱུའི་བསམ་ཚུལ་མ་རེད། འཛམ་བུ་གླིང་ཕྱི་ལ་ཡིན་ནའང་རུང༌། བོད་པ་ནང་ཁུལ་ལ་ཡིན་ནའང་རུང༌། མགོ་སྐོར་གཏོང་བའི་ཐབས་ཤེས་ཤིག་ཏན་ཏན་ཆགས་ཡོད། གནད་དོན་དེ་ང་ཚོ་ཙམ་མིན་པར་ཉེ་ཆར་བོད་དང་རྒྱ་ནག་ནས་ཡོང་བ་གོང་དུ་བཤད་པའི་སློབ་ཕྲུག་དེ་རིགས་དང༌། དེ་མཚུངས་རྒྱ་རིགས་སློབ་ཕྲུག་དེ་དག་གིས་ཀྱང་ཤོད་ཀྱི་འདུག

རྒྱ་ནག་ནང་ལ་སྲིད་བྱུས་གུ་ཡངས་ཡོད་ལུགས་ཟེར་ནའང༌། གུ་ཡངས་གཏོང་ས་དེ་དཔལ་འབྱོར་སྡེ་ཚན་ནང་གི་སྲིད་བྱུས་ཡིན་པ་ལས། སྲིད་དོན་གྱི་སྡེ་ཚན་ནང་གུ་ཡངས་ཕྱིན་པ་ཞིག་མིན། དཔལ་འབྱོར་གྱི་སྡེ་ཚན་ནང་སྲིད་བྱུས་གུ་ཡངས་གཏོང་བ་དེ་ཡང་སྲིད་དོན་གྱི་ཐད་དམ་དུ་གཏོང་བ་དང༌། སྲིད་དབང་བརྟན་དུ་གཏོང་བའི་དོན་དག་ལ་དཔལ་འབྱོར་སྡེ་ཚན་ནང་རང་དབང་སྤྲད་པ་ཡིན་པ་ལས། མང་ཚོགས་ལ་ཤ་ཚའི་སྒོ་ནས་དཔལ་འབྱོར་སྡེ་ཚན་ནང་རང་དབང་སྤྲད་པ་མ་རེད་ཅེས་རྒྱ་མི་ཁོ་རང་ཚོའི་ཁ་ནས་ཤོད་ཀྱི་འདུག རྒྱ་ནག་ནང་གི་གནས་ཚུལ་དེ་ལྟ་བུ་ཞིག་ཡིན་ན། བོད་ནི་དེ་བས་ཀྱང་སྨོས་ཅི་དགོས། ས་ཁུལ་ཁག་སོ་སོར་སྡོད་མཁན་བོད་པ་ཚོས་དེ་དག་ཤེས་པ་བྱེད་དགོས། ཚགས་པར་འགོད་མཁན་སྨོས་ཅི། དཔེར་ན། རྒྱ་མི་ཞིག་ཐུག་ཀྱང་དེ་དག་ལ་གོང་གསལ་རྣམས་ཤོད་ཐུབ་ན་ཡག་པོ་རེད། རྒྱ་མིས་ཚུར་འུར་ཤོབ་ཤོད་ཀྱི་ཡོད། འགྲོ་སོང་ཏན་ཏན་བཏང་ཡོད་ཀྱི་རེད། ཡིན་ནའང་ང་ཚོར་ཉམས་ཆག་ཧ་ཅང་ཆེན་པོ་ཕྱིན་ཡོད་པ་དེ་རྣམས་ཚུར་སློག་དགོས།

དེ་བཞིན་དཔེར་ན། བོད་མི་ས་ཡ་དྲུག་གི་ནང་ནས་རྒྱ་མི་སླེབས་པའི་རྐྱེན་བྱས་ནས་བོད་མི་དུས་མིན་ཤི་ཆད་ཕྱིན་པའི་གྲངས་ ༡༩༨༣ ཕན་ཆད་ལ་ང་ཚོར་བསྡོམས་ཐོ་སླེབས་པ་དེར་མི་འབུམ་བཅུ་གཉིས་ཙམ་ཤི་འདུག མིའི་སྲོག་དེ་ཙམ་ཕྱིན་པ་རེད། མིའི་སྲོག་གཅིག་ལ་རྒྱ་མིའི་ངོས་ནས་མི་སྟོང་བསྒྲུབ་དགོས་བྱུང་ན་དེས་རིན་ཐང་ག་ཚོད་ཟིན་གྱི་རེད་དམ། ང་ཚོ་བོད་ཀྱི་སྣོད་བཅུད་ཉམས་ཆག་ཕྱིན་པ་རྣམས་ལ་བསམ་བློ་བཏང་ཡང་ཧ་ལས་དགོས་དོན་མེད། རྩ་བ་བོད་རྒྱ་མིར་མ་བདག་པ་ཞིག་ཧམ་པ་བྱས་ནས་ཟིན་པ་ཞིག་ལ་ངོ་སོ་དེ་ལྟར་གཏོང་བའི་སྤོབས་པ་བྲལ་བ་རེད། དམར་ཤེད་ཚ་ཐག་ཆོད་ནས་དེ་ལྟར་ཤོད་ཀྱི་ཡོད་པ་ལས། དངོས་གནས་བྱས་ན་དེ་ལྟར་ཤོད་ཤེས་ཐབས་མེད། གནད་དོན་དེ་དག་ཚང་མས་ཤེས་དགོས་ཀྱི་འདུག མདོ་དོན་སྙིང་པོ་ང་ཚོའི་རྩོད་པ་དེ་ཆབ་སྲིད་དང་འབྲེལ་བའི་གནས་ཚུལ་གཏིང་ཟབ་པོ་ཞིག་ཡིན་པས། དེ་ལ་དཔགས་པའི་རྩོད་པའི་ངོ་བོ་ཡང་རྒྱ་ཆེ་བ་ཞིག་དང༌། རྣམ་གྲངས་མང་བ་ཞིག་གི་སྒོ་ནས་རྩོད་དགོས་པ་ཞིག་རེད། དེ་དག་ཚང་མས་སེམས་ལ་ངེས་པ་བྱས་ནས་ཧུར་ཐག་བྱེད་དགོས།

བ༽ བོད་མིའི་བདེན་དོན་དང་། མཆོད་ཡོན་གྱི་འབྲེལ་བ།

བོད་མིའི་བདེན་དོན་འདི་བོད་མི་སྤྱི་བོ་གནམ་བསྟན་ཡོངས་ཀྱི་འགན་ཡིན་པ་ལས། ང་མི་གཅིག་ལ་འཁྲི་བ་དང༌། ཡང་ན་མི་ཉུང་ཤས་ལ་འཁྲི་བ་ཞིག་མིན། ལྷག་པར་བོད་ནང་འགྱུར་བ་ཕྲན་བུ་ཕྱིན་པའི་སྐབས་མི་རྣམས་ཀྱི་མཐོང་སྣང་ལ་ཕལ་ཆེར་བོད་པ་ཚོ་འདོད་པ་ཁེངས་ཡོད་ཀྱི་རེད་བསམ་པའི་རྣམ་རྟོག་འཆར་རྒྱུའི་ཉེན་ཁ་ཡོད། དེ་ལྟ་བུའི་སྐབས་སུ་༸རྒྱལ་བ་རིན་པོ་ཆེ་གཅིག་པུས་སྐད་བརྒྱབ་ནས་བསྡད་ན་འགའ་ཞིག་གི་མཐོང་སྣང་ལ་བོད་མི་ཚོ་འདོད་པ་ཁེངས་ཀྱི་ཡོད་ཀྱང་། ༸རྒྱལ་བ་རིན་པོ་ཆེ་གཅིག་ནས་དགེ་སློང་ཡིན་ཞེས་འདོད་ཆུང་ཆོག་ཤེས་ཆེ་མདོག་ཁ་པོ་དང༌། ཕྱོགས་གཅིག་ནས་འདོད་པ་རྩ་བ་ནས་ཚིམ་རྒྱུ་མི་འདུག་བསམ་པ་དྲན་རྒྱུའི་ཉེན་ཁ་ཡོད། བོད་དོན་རྩོད་རྒྱུ་དེ་༸རྒྱལ་བ་རིན་པོ་ཆེའི་དོན་དག་མ་རེད། ༸རྒྱལ་བ་རིན་པོ་ཆེ་འདོད་པ་ཁེངས་མ་ཁེངས་ཀྱི་སྐད་ཆ་ཡང་མ་རེད། བོད་མིའི་འདོད་པ་ཁེངས་མ་ཁེངས་ཀྱི་གནས་ཚུལ་ཡིན་པས། བོད་མི་སྤྱི་བོ་གནམ་བསྟན་མཆིས་སོ་ཅོག་གི་ཁ་ནས་ང་ཚོ་བོད་པའི་དོན་དག་ལ་ནད་ཐེག་གི་མི་འདུག ང་ཚོ་ལྟོ་གྲོད་ཁོག་རྒྱགས་ཙམ་གྱི་གནས་ཚུལ་ཞིག་མིན། ང་ཚོ་དངོས་གནས་རང་དབང་གི་དོན་དག་ཡིན། ཞེས་ཟེར་གྱི་ཡོད།

སྔ་ཕྱི་བར་གསུམ་དུ་ཕྱི་རྒྱལ་གྱི་སྟོབས་ཤུགས་བོད་དུ་སླེབས་སྐབས་ལ་བོད་པ་ནམ་ཡང་སྐྱིད་པོ་བྱུང་མེད། སྔར་སོག་པོའི་དབང་ཤུགས་སླེབས་སྐབས་ཀྱང་བོད་པས་དགའ་པོ་བྱས་མེད། དཔེར་ན། ལོ་རྒྱུས་ཀྱི་ཡིག་ཆ་ཁ་ཤས་ནང་འགྲོ་མགོན་ཆོས་རྒྱལ་འཕགས་པས་སོག་པོའི་རྒྱལ་པོ་དང་འབྲེལ་བ་བྱེད་སྐབས་སོག་པོར་བསྟུན་མཁས་ཆེན་པོ་གནང་ཡོད། དེ་ནི་མི་གནང་ཀ་མེད་བྱུང་བའི་གནས་ཚུལ་ཡིན་པ་ས་སྐྱ་པཎྜི་ཏས་བོད་ལ་ཕྱག་བྲིས་གནང་བའི་ནང་གསལ་པོ་འཁོད་འདུག

དེ་ཡང་ཧོར་གྱི་རིགས་དེ་ཧ་ཅང་གདུག་རྩུབ་ཆེ་ཞིང་ཡ་ང་སྙིང་རྗེ་མེད་པ་ཞིག་འདུག་ན། དེ་ལ་མཁས་པོ་དང་བསྟུན་མཁས་བྱེད་དགོས་པ་ལས་ང་ཚོ་ཉམས་ཆག་ཆེན་པོ་འགྲོ་རྒྱུའི་ཉེན་ཁ་འདུག་ཅེས་གསུངས་པ་ལས། སོག་པོར་དགའ་པོ་བྱས་ཏེ་བཞུགས་པ་ཞིག་མིན། ཕྱིས་སུ་མན་ཇུའི་ཤུགས་རྐྱེན་བོད་ལ་སླེབས་སྐབས་ཀྱང་དོན་དམ་ཡིན་རུང་མིན་རུང་མན་ཇུ་གོང་མས་བོད་པའི་ཆོས་ལ་དད་པ་ཡོད་པའི་རྣམ་འགྱུར་བསྟན་པར་བརྟེན། བོད་པ་ཚོས་སྦྱིན་བདག་ཡག་པོ་གཅིག་རག་སོང་བསམས་ནས་རེ་བ་བཅོལ་བ་དང༌། སྐད་ཆ་དམར་པོ་བཤད་ན་བོད་ཀྱི་ཆོས་བྱེད་བླ་མ་ཚོས་མན་ཇུ་གོང་མ་སྦྱིན་བདག་ཆགས་རོགས་བྱས་ན་དེ་ལས་ཡག་པ་མི་འདུག་སྙམ་ནས་སྤྲེལ་ལད་འཁྲབ་ཀྱི་ཡོད།

བཅོམ་ལྡན་འས་ཀྱིས་ང་ཚོ་གྲྭ་པར་ཕུ་ཐུང་གྱོན་མི་ཆོག་པ་དང༌། རྒྱན་ཆ་བཏགས་མི་ཆོག་པར་གསུངས་ཡོད། བཅོམ་ལྡན་འདས་ཀྱི་རྗེས་འབྲང་ཚོས་བཅོམ་ལྡན་འདས་ཀྱིས་གསུངས་པའི་བཅས་པ་དེ་ལས་ཀྱང༌། རྒྱ་ནག་གོང་མས་ཏཱ་གོ་ཙེ་གཡོགས་པ་དེར་དགའ་བ་བྱས་ཏེ་གྱོན་པ་རེད། དེ་རྣམས་ང་ཚོས་ནོར་བ་དང༌། བྱབ་བསྐྱལ་བ་རེད། ཡིན་ནའང་དུས་སྐབས་དེར་མན་ཇུའམ། གང་ལྟར་དབང་ཤུགས་ལྡན་པའི་གོང་མ་དེ་དག་གིས་བོད་ཀྱི་ཆོས་ལ་རྒྱབ་སྐྱོར་བྱེད་ཀྱི་ཡོད་པ་དང༌། བོད་ཀྱི་ཆོས་དང་མཐུན་པའི་རྐྱེན་དུ་འགྲོ་གི་ཡོད་པ་ཞིག་ལ་ངོས་འཛིན་བྱས་ཏེ་བརྩི་བཀུར་བྱེད་ཀྱི་ཡོད་པ་ལས། བོད་མན་ཇུ་གོང་མའི་ཆབ་འབངས་ལ་གཏོགས་པ་ཞིག་དང༌། བོད་རྒྱ་ནག་གི་ཆ་ཤས་སམ། མངའ་འོག་ལ་ངོས་འཛིན་བྱས་ནས་འབྲེལ་བ་བྱས་མེད་ལ། རྒྱ་ཧོར་བོད་གསུམ་ཞེས་ཐ་དད་སོ་སོར་ངོས་འཛིན་གསལ་པོ་ཡོད་པའི་ཐོག་ནས་མཆོད་ཡོན་སྦྱིན་བདག་གི་འདུ་ཤེས་བཟུང་བའི་འབྲེལ་བ་བྱས་ཡོད་ལ། བྱབ་ཀྱང་བསྐྱལ་ཡོད།

མ༽ གྲངས་ཉུང་མི་རིགས་དང་། བཙན་པོའི་དཔུང་དམག

གལ་སྲིད་བོད་པའི་བསམ་བློའི་རང་བཞིན་ལ་བོད་རྒྱ་འོག་ཡིན་པའི་བསམ་བློ་ཞིག་ཡོད་ན། རང་བཞིན་ལྷན་སྐྱེས་ཀྱི་བློ་ལ་རྒྱ་མི་ཞེས་བརྗོད་དུས་ལམ་སང་ཐ་དད་ཡིན་པའི་འདུ་ཤེས་དེ་འཆར་དོན་མེད། བོད་པའི་མིང་ཚིག་གི་ནང་ལ་བོད་རྒྱ་ཐུན་མོང་ལ་ཁྱབ་པའི་ཚིག་གཅིག་ཡོད་དགོས་ཚོད་ཀྱང་རྩ་བ་ནས་མི་འདུག གང་ལྟར་རྒྱ་བོད་ཅེས་ཐ་དད་སོ་སོ་ཡིན་པ་དང༌། དེ་ཡང་སྲིད་དོན་གྱི་རང་བཞིན་ལྡན་པ་ཞིག་རེད། ང་ཚོས་སྲིད་དོན་ཞེས་སྣང་བ་སྐྱིད་པོའི་ངང་ནས་ཐོབ་ཐང་རྩོད་པ་ཞིག་ནམ་ཡང་མིན། དེར་གནད་འགག་ཅིག་ཡོད།

ང་ཚོ་རྒྱ་མི་མཉམ་དུ་བསྡད་ན་འགྲིགས་ངེས་འཐུས་ངེས་ཤིག་ཡོད་བཞིན་དུ་ང་ཚོས་ཐོབ་ཐང་རྩོད་པ་ཞིག་ཡིན་ན་ལྐུག་པ་ཨུ་ཚུགས་ཡིན་ལས་ཆེ། དེ་ཡང་མ་རེད། དངོས་ཡོད་གནས་ཚུལ་གྱི་རྒྱུ་མཚན་ཞིག་ཡོད། དེ་སྔ་ནས་རྒྱ་མིའི་ཁོངས་ལ་ཚུད་དེ་རྒྱ་མིས་དབང་སྒྱུར་བྱས་པའི་ས་ཁུལ། དཔེར་ན། ངོས་རང་སྐྱེ་སའི་ཨ་མདོའི་ཁུལ་ལ་ཆ་བཞག་ན། དེང་སང་ཡུལ་མི་བོད་པ་ཨ་མདོ་ལས་རྒྱ་མི་མང་བ་ཆགས་ཡོད། ༡༩༨༣ ལོར་ངོས་ནས་མཚོ་སྔོན་ས་ཁུལ་གྱི་རྒྱ་ཡིག་གསར་ཤོག་ཅིག་མཐོང་བ་དེའི་ནང་ཁོ་རང་ཚོས་མི་འབོར་བསྡོམས་ཐོ་བཀོད་པ་ལྟར་བྱས་ན། ས་ཁུལ་དེར་བོད་པ་མི་གྲངས་འབུམ་བདུན་ལྷག་ཙམ་ཞིག་དང༌། རྒྱ་མི་གྲངས་འབུམ་ཉི་ཤུ་རྩ་ལྔ་འདུག

ངོས་རང་སྐྱེ་སའི་མཚོ་སྔོན་ས་ཁུལ་དེ་བོད་པའི་ས་ཆ་རེད། མཚོ་སྔོན་ཞེས་མིང་དེ་ག་རང་ང་ཚོ་བོད་པའི་མིང་རེད། བོད་མིང་དེ་རྒྱ་སྐད་ལ་བསྒྱུར་ཏེ་ཆིང་ཧད་ཅེས་བཏགས་པ་ཡིན་པ་ལས། རྒྱ་མིའི་ཆིང་ཧད་ཟེར་བའི་མིང་ཞིག་ཡོད་ནས་ང་ཚོས་བོད་པའི་སྐད་ལ་མཚོ་སྔོན་ཞེས་བསྒྱུར་བ་ཞིག་རྩ་བ་ཉིད་ནས་མ་རེད། སྔར་ཆོས་རྒྱལ་ཚོའི་སྐབས་ནས་བཟུང་སྟེ་མཚོ་སྔོན་གྱི་ས་ཁུལ་དེ་རྣམས་བོད་རིགས་ཀྱི་ས་ཆ་བསྙོན་མེད་ཅིག་བྱས་ཏེ་ཕྱི་སོ་དང༌། ནང་སོ་ཞེས་ཕྱི་ནང་གི་སོ་བལྟ་མཁན་ལ་བོད་ཀྱི་ཆོས་རྒྱལ་ཚོས་བློན་པོ་བཏང་ནས་དེ་ཚོའི་མི་བརྒྱུད་ད་ལྟ་ཡང་ཕྱི་སོ་སྡེ་པ་དང༌། ནང་སོ་སྡེ་པ་ཞེས་ཤོད་རྒྱུ་འདུག ཤོད་རྒྱུན་གཅིག་ལ་དེ་ཁུལ་གྱི་ཨ་མདོ་བ་རྣམས་བོད་དབུས་འཕན་པོ་ཁུལ་ནས་ཡོང་བ་རེད་ཅེས་ཤོད་ཀྱི་འདུག སྐབས་དེའི་ཆོས་རྒྱལ་ཚོའི་དུས་ལ་རུ་ཤོག་རུ་ཤོག་བྱས་ནས་གཡས་རུ། གཡོན་རུ། དབུས་རུ་ཞེས་ལུང་ཚན་སོ་སོ་ནས་དམག་དཔུང་བསྡུས་པ་དེ་དག་མར་ཕྱིན་ནས་གཞིས་ཆགས་ཏེ་བསྡད་པའི་ཆོས་རྒྱལ་སྐབས་ཀྱི་བོད་རིགས་བསྙོན་མེད་ཆགས་ཡོད། དེ་རྣམས་ལ་ཆབ་སྲིད་ཀྱི་རང་དབང་གང་ཡང་མེད་པར་བསྡད་པའི་འབྲས་བུར་སོ་སོའི་ལུང་པའི་ནང་ལ་མི་གཞན་དག་མང་བ་ཆགས་ཡོད།

ཙ༽ རྒྱ་རིགས་ཀྱི་རང་གཤིས་དང་། རང་བཙན་གྱི་འཐབ་རྩོད།

འཛམ་གླིང་ཐོག་རྒྱ་མི་མི་འབོར་ཆེན་པོ་ཡོད་པ་ཡོངས་གྲགས་ཚང་མས་ཤེས་གསལ་རེད། རྒྱ་རིགས་དེ་དང་པོ་བོད་ཀྱི་རྨ་ཆུ་རྒྱ་ཐང་དུ་བབས་པའི་ཆུ་ཆེན་རྒྱ་སྐད་ཧོང་ཧཱ་གཙང་པོ་སེར་པོ་ཟེར་བའི་རྒྱུད་ལ་ཆགས་འདུག དེ་རིམ་པས་མི་རིགས་འཕེལ་རྒྱས་ཆེན་པོ་ཕྱིན་པ་དང༌། ལྟོ་གོས་གྲུང་པོ། ཁྱབ་གདལ་འགྲོ་ཤུགས་ཆེན་པོ་ཞིག་ཆགས་ནས་དེང་སང༌། དཔེར་ན། ཨ་མི་རི་ཀ་དང༌། རྒྱ་གར་ལ་ཆ་བཞག་ན་ས་ཆ་མང་པོ་ཞིག་ལ་རྒྱ་མིའི་གྲོང་སྡེ་ཟེར་བ་དེ་ལྟར་ཡོད། གང་སར་རྒྱ་མི་སླེབས་འདུག རྩ་བ་ནི་སོ་སོའི་ལྟོ་གོས་མགོ་གྲུང་པོ་དང༌། འཇོན་པོ་བྱས་པ་ཡག་པོ་རེད།

ལྷག་པར་སོ་སོའི་རིག་གཞུང་ཟིན་ནས་བསྡད་པ་དེ་རྗེས་སུ་ཡི་རངས་མངོན་པར་བསྟོད་འོས་པ་རེད། ཡིན་ནའང་དེ་ལྟ་བུའི་གནས་ཚུལ་ཐོག་ནས་ས་གསར་པའི་ཐོག་ལ་རྐང་པ་བརྐྱངས་ཏེ་ས་ཆེན་པོ་ཧམ་བཟུང་བྱེད་ཀྱི་འདུག རྒྱ་མིའི་རང་བཞིན་གྱི་གནས་ཚུལ་དེ་ལྟ་བུ་ཞིག་གི་འོག་ནས་ཡུལ་མིར་ཆབ་སྲིད་ཀྱི་རང་དབང་མེད་པར་རྒྱ་མིའི་ཁོངས་སུ་བསྡད་ན། ནམ་ཞིག་བོད་ཅེས་མཛུབ་མོ་འཛུགས་ས་མེད་པ་ཞིག་ཆགས་རྒྱུ་ཡིན་པ་ཟུར་བལྟས་ལེབ་མཐོང་རེད། དེར་བརྟེན་ང་ཚོས་སྣང་བ་སྐྱིད་པོ་བྱས་ནས་བོད་རང་བཙན་བྱེད་ཀྱི་ཡིན་བརྗོད་པ་ཞིག་མ་ཡིན་པར། དངོས་གནས་བོད་མི་རིགས་ཞེས་པ་རིག་གཞུང་སོགས་ཐུན་མོང་མ་ཡིན་པའི་ཁྱད་ཆོས་ལྡན་པའི་མི་རིགས་ཤིག་འཚོ་དང་མི་འཚོའི་གནད་དོན་ལ་ཐུག་ཡོད། དེ་ལྟར་རེད་དམ་མ་རེད། གནད་དོན་དེ་རྣམས་སོ་སོའི་བློ་ལ་རྟོགས་པ་བྱས་ནས་དེ་དང་འབྲེལ་བའི་ཐོག་ནས་ཆབ་སྲིད་ཀྱི་འཐབ་རྩོད་བྱེད་རྒྱུ་དེ་གལ་ཆེན་པོ་རེད།

ཚ༽ བཀའ་སློབ་ལ་སློབ་སྦྱོང་དང་། གནས་ལུགས་ལ་གསལ་བཤད།

ངོས་ནས་བཤད་པའི་སྐད་ཆ་རྣམས་སྟོང་བཤད་ལྟ་བུ་ཆགས། ཁྱེད་རང་ཚོ་ཡང་ཆུ་ཚོད་གཅིག་ཙམ་རིང་སྐད་ཆ་མང་པོ་ཞིག་གོ་ཐོས་བྱུང་། དེ་དག་ཚར་ནས་སེམས་ལ་བསམ་རྒྱུ་དྲན་རྒྱུ་གང་ཡང་མེད་པར་བསྡད་ན་སྙིང་པོ་གང་ཡང་མེད། ངོས་ནས་བརྗོད་པ་རྣམས་ཁྱེད་རང་ཚོའི་ལག་པར་ཡོད་པའི་སྒྲ་འཛིན་འཕྲུལ་འཁོར་ནང་གསལ་པོ་ཚུད་ཡོད་ན་འགྲིགས་པ་རེད། དེ་ལྟར་མེད་ན་དོན་གཅོད་ཀྱི་ས་ནས་བཤུས་ཏེ། ཁྱེད་རང་ཚོ་མི་རེ་ངོ་རེས་ཡང་ཡང་ཉན་ཏེ་སེམས་ལ་ངེས་པ་བྱེད་དགོས།

ང་ཚོའི་འཐབ་རྩོད་ཀྱི་རང་བཞིན་དེ་གནད་ཆེ་རུ་དང༌། ཁ་བདེ་རུ་གཏོང་དགོས་པ་རེད། སྔོན་མ་ཡིན་ན་མི་བསད་ཀྱི་འདུག གཏོར་བཅོམ་བྱེད་ཀྱི་འདུག་ཅེས་བརྗོད་ན་དེ་ལས་ལྷག་པའི་ཚིག་མང་པོ་ཤོད་དགོས་ཀྱི་མི་འདུག དེང་སང་གཏོར་བཅོམ་ནི་བྱེད་ཀྱི་མེད། མུ་གེས་ནི་ཤི་གི་མེད། བོད་ཡིག་ནི་བསླབས་ཆོག་གི་ཡོད། མ་ཎི་ནི་བགྲང་ཆོག་གི་ཡོད། རྒྱ་མིས་འགྲོ་སོང་མང་པོ་ཞིག་གཏོང་གི་ཡོད། ད་བོད་པར་གང་གིས་འགྲིག་གི་མི་འདུག་གམ་ཟེར་ན། ང་ཚོས་མ་འགྲིགས་པ་རྣམས་ཤོད་དགོས།

ང་ཚོ་གཞན་ཡུལ་དུ་ཡོད་པའི་བོད་པ་ཚོས་ད་ཕན་སོ་སོའི་མི་རིགས་ཀྱི་རྣམ་པ་དེ་ཟིན་ནས་ཡག་ཐག་ཆོད་ཡོད། ད་དུང་ཡང་དངོས་གནས་སོ་སོའི་མི་རིགས་ཀྱི་འཐབ་རྩོད་ལས་འགན་ཆེན་པོ་ཞིག་ང་ཚོའི་མཇིང་པར་འཁུར་ཡོད་པའི་དུས་ཚོད་འདིར། དོན་མེད་སོ་སོའི་མི་རིགས་ཀྱི་རྣམ་པ་བརླག་འགྲོ་བའི་གནས་ཚུལ་བྱུང་ན་ཡག་པོ་རྩ་བ་ནས་མིན། ད་ཕན་ཡང་ང་ཚོ་བོད་པ་ཡིན་སྙམ་པའི་འདུ་ཤེས་མ་བརླག་པའི་ཐོག་ནས་སོ་སོའི་རང་གཤིས་བཟུང་སྟེ་བསྡད་ཡོད། དཔེར་ན། ཁྱེད་རང་ཚོའི་ནང་ཕྱི་རྒྱལ་མི་རིགས་དང་གཉེན་སྒྲིག་བྱས་པ་རེ་ཟུང་ཡོང་གི་ཡོད་ཀྱང༌། སོ་སོའི་འཇིག་རྟེན་མཐུན་འཇུག་གི་རྩ་བ་ཡིན་པས་བློ་མཐུན་པའི་ཐོག་ནས་གནས་ཚུལ་དེ་ཆགས་པ་རེད། ཡིན་ནའང་མང་ཆེ་བ་བོད་རིགས་གཙང་མ་བྱས་ན་བསྡད་ཡོད། ཕྱི་རྒྱལ་མི་རིགས་དང་གཉེན་སྒྲིག་བྱས་པ་ཚོ་ཡང་བོད་པའི་ལྟ་བ་དང༌། གོམས་གཤིས་ནང་ཚུར་སླེབས་ཐུབ་པའི་བསམ་བློ་བཏང་ན་དེས་མ་འཐུས་པ་གང་ཡང་མི་འདུག དེང་སང་ཕྱི་རྒྱལ་མགོ་སེར་ནང་བོད་པའི་རིག་གཞུང་ལ་དོ་སྣང་བྱེད་མཁན་མང་པོ་ཡོད་པས་འགྲིག་གི་འདུག ཁྱད་པར་གང་ཡང་མི་འདུག

ཕྱི་རྒྱལ་གྱི་མི་དང་གཉེན་སྒྲིག་བྱས་པའི་འབྲས་བུར་སོ་སོ་ཕྱི་རྒྱལ་གྱི་མི་ལྟ་བུ་ཞིག་ཏུ་བསྒྱུར་ན་ཕངས་པོ་རེད། སོ་སོ་བོད་པའི་དྲི་མ་དེ་མ་བརླག་པ་བྱེད་དགོས། སོ་སོའི་ཕྲུ་གུ་དང༌། གྲོགས་བཟའ་ཟླ་ཚོས་བོད་པའི་ཆོས་བྱེད་དགོས་པའི་རྒྱུ་མཚན་མཐའ་གཅིག་ཏུ་མེད་ཀྱང༌། བོད་པའི་རིག་གཞུང་ལ་དོ་སྣང་ཡོད་པ་ཞིག་དང༌། བོད་སྤྱི་པའི་དོན་དག་ལ་ཚུར་ཤ་ཚ་ཡོད་པ་ཞིག་བྱས་ན་ཡག་པོ་རེད། ཁྱེད་རང་ཚོ་སྐྱག་གནོང་བྱས་ནས་ངོ་ཚ་ཁ་སྐྱེངས་བྱེད་དགོས་དོན་མེད། སོ་སོའི་མི་རིགས་ཀྱི་རྣམ་པ་འཛིན་རྒྱུ་དེ་གལ་ཆེན་པོ་རེད། གཞན་དག་ཤོད་རྒྱུ་མེད། མཇུག་ཏུ་མ་ཎིའི་ལུང་ཞིག་འདོན་གྱི་ཡིན། (ཞེས་ལྗགས་ལུང་བཀའ་དྲིན་སྩལ།)

ཛ༽ སྒྲིག་འཛུགས་ཀྱི་ཕན་ནུས་དང་། དགེ་འདོན་སྐྱོན་སེལ།

(ཡང༌། དེ་མཇུག་བཀའ་སློབ་སྩལ་དོན།) རང་གི་ལས་བསྡོམས་ནང་ཚོགས་པ་བཙུགས་སྐོར་བཤད་པ་དེར་དགའ་པོ་བྱུང༌། ང་ཚོར་དེ་ལྟ་བུ་ཞིག་དགོས་ཀྱི་འདུག བོད་མི་ཁ་འཐོར་བྱས་ནས་སྡོད་ས་ཚོར་ཚོགས་པ་ཞིག་བྱུང་ན་ཕན་ཚུན་འབྲེལ་བ་བྱེད་ས་དང༌། གནས་ཚུལ་ཤོད་ས་ཞིག་ཆགས་ནས་གནད་འགག་ཆེན་པོ་འདུག བར་ལམ་ཡོ་རོབ་ཁུལ་གྱི་བོད་རིགས་ཡོད་ས་ཕལ་མོ་ཆེར་བོད་པའི་ཚོགས་པ་བཙུགས་ཏེ་ཕན་ཚུན་འབྲེལ་བ་བྱེད་ཀྱི་ཡོད་པ་ཡག་པོ་རེད། སྒྲིག་འཛུགས་ཞེས་པ་འདི་གལ་ཆེན་པོ་རེད། དེ་དབང་ཡོད་གཏོང་རྒྱུའི་དོན་དག་མ་རེད། མིའི་སྤྱི་ཚོགས་ནང་ཐུན་མོང་གི་ནུས་པ་འདོན་པ་ལ་སྒྲིག་འཛུགས་ཤིག་ཡོད་ན་ཕན་ཐོགས་ཆེན་པོ་ཡོད། སྒྲིག་འཛུགས་མེད་ན་མི་སྒེར་སོ་སོར་ལྷག་བསམ་ཡོད་ཀྱང་དེ་གཅིག་ཏུ་བསྒྲིལ་བའི་ནུས་པ་ཐོན་མི་ཐུབ་པ་ཡོང་གི་འདུག དེར་བརྟེན་སྒྲིག་འཛུགས་བཙུགས་པ་དེ་ཡག་པོ་བྱུང་འདུག

ང་ཚོ་རྒྱ་གར་ལ་ཆ་བཞག་ནའང་རྩ་བ་བོད་གཞུང་ཞེས་སྒྲིག་འཛུགས་ཤིག་ཆགས་ཡོད་དུས་རྒྱ་གར་ནང་ཡིན་ནའང་རེད། བོད་མི་ས་ཁུལ་གང་དུ་ཡོད་ཀྱང་ཚང་མས་མཛུབ་མོ་འཛུགས་ས་དང༌། འབྲེལ་བ་བྱེད་ས་གཟུགས་གཞིའི་རྩ་རྒྱུས་ལྟ་བུ་ཆགས་ཡོད། གཟུགས་པོར་རྩ་རྒྱུས་མེད་ན་ལུས་ཀྱི་ཡན་ལག་ཆ་ཚང་ཡོད་ཀྱང་དུམ་བུར་སོང་སྟེ་ཕན་ཐོགས་ཀྱི་མ་རེད། དཔེ་དེ་བཞིན་ང་ཚོའི་ལུས་ཀྱི་ཡན་ལག་གི་ཆ་ཤས་ལྟ་བུ་རྒྱ་གར་དང༌། ཨ་མི་རི་ཀ ཉི་ཧོང༌། ནིའུ་ཛི་ལན་ཌ། ཨོ་སི་ཊའི་ལི་ཡ་སོགས་འཛམ་གླིང་ཡུལ་ཁག་གང་སར་བོད་པ་ཁ་གྲམ་སྟེ་བསྡད་ཡོད་པ་ཚོས་ཕན་ཚུན་གློག་སྐུད་ལྟ་བུ་མཐུད་འབྲེལ་བྱེད་ས་ང་རང་ཚོ་སྤྱི་པའི་བོད་གཞུང་གི་སྒྲིག་འཛུགས་ཡོད་པ་དེས་ཕན་ཐོགས་ཆེན་པོ་ཡོང་གི་འདུག

བོད་གཞུང་ནི་དངོས་གནས་ཁ་ཞེ་གཉིས་མེད་ཀྱིས་མང་གཙོའི་ཐོག་འགྲོ་བཞིན་ཡོད། ཆོལ་ཁ་དང་ཆོས་ལུགས། མདོར་ན་བོན་དང་བཅས་པར་དབྱེ་བ་མེད་པའི་སྤྱི་ཚོགས་སྒྲིག་འཛུགས་ཤིག་ཚུགས་ཡོད། རང་བཞིན་གྱི་ངོ་བོ་དེ་གལ་ཆེན་པོ་རེད་ལ། བཟང་པོ་ཞིག་ཀྱང་ཆགས་ཡོད། ཡང་ལས་ཀ་བྱེད་མཁན་གྱི་ཐོག་ནས་འགྲིགས་མ་འགྲིགས་དང༌། འཐུས་སྒོ་ཚང་མ་ཚང་སྣ་ཚོགས་ཡོང་གི་རེད། དེ་ལྟར་ཡོང་སྐབས་ལས་བྱེད་པ་མི་འདི་དང་འདི་ཞེས་བྱ་བས་འགྲིག་གི་མི་འདུག་ཅེས་སྐྱོན་བརྗོད་བྱེད་དགོས།

ནམ་རྒྱུན་ངས་རྟག་པར་ཤོད་པ་བཞིན་༸རྒྱལ་བ་རིན་པོ་ཆེས་འགྲིག་གི་མི་འདུག་ཅེས་བརྗོད་ན་འགྲིགས་པ་རེད། མིང་འབོད་བྱས་ནས་དངོས་གནས་རྒྱུ་མཚན་ལྡན་པ་དང༌། ཁུངས་སྐྱེལ་རྒྱུ་ཡོད་པ་ཞིག་ཤོད་རྒྱུ་ཡོད་ན་ཡག་པོ་རེད། སྐབས་རེ་ཁུངས་མ་འཁྱོལ་བ་ཡོང་གི་འདུག སྐད་ཆར་བདག་པོ་བརྒྱབ་སྟེ་བརྡ་འདེད་གཏོང་མཁན་མ་བྱུང་བའི་རིང་ལ་འུར་ཤོབ་མང་ཐག་ཆོད་བཤད། བརྡ་འདེད་གཏོང་མཁན་ཡོང་སྐབས་བསམ་བྱུང་ཟེར་བ་ལྟ་བུ་དེ་ལྟར་ཤོད་དགོས་བྱུང་ན་སོ་སོ་ངོ་ཚ་རོགས་ལས་དགོས་དོན་སྙིང་པོ་གང་ཡང་མི་འདུག

མིའི་སྤྱི་ཚོགས་ནང་ལ་བསྡད་ཡོད་སྟབས་ཁ་ལྷེབ་ལྷེབ་བྱེད་རྒྱུ་ཡག་ཉེས་ཀྱིས་རྐྱེན་པས་ཡག་འདུག ཉེས་འདུག་ཟེར་བ་ཕྲན་བུ་ཡོང་རྒྱུའི་ཉེན་ཁ་ཡོད་པས། དུས་དུས་ལ་ཚོགས་འདུ་འཚོགས་ཏེ་ཚང་མས་སྤྱི་པའི་དོན་ལ་ལྷག་བསམ་འཁྱེར་ནས་འགྲིག་མ་འགྲིག་གི་ཐོག་ལ་ཕྲན་བུ་གོ་ཚུལ་དང་མཐོང་ཚུལ་ལྟ་བུ་བྱུང་ཡོད་ན་སྐབས་འཕྲལ་ལ་གསལ་པོ་བཟོས་ན་དེ་ཡག་པོ་ཡོད། དེ་གལ་ཆེན་པོ་རེད། ང་ཚོ་མིའི་སྤྱི་ཚོགས་ནང་མཐོང་ཚུལ་འདྲ་མིན་ཡོང་སྐབས་ལམ་སང་འགྲེལ་བཤད་བརྒྱབ། དེ་ཡང་ང་རྒྱལ་དང་ཁོང་ཁྲོའི་ཐོག་ནས་མ་ཡིན་པར་རང་བཞིན་ཡིན་ལུགས་ཀྱིས་དག་འབུད་བྱས་ཏེ། ནམ་མཁའ་གཡའ་དག་དང་ས་གཞི་རྡུལ་དག་ཡོང་བའི་ཐབས་ཤེས་བྱ་རྒྱུ་དེ་གལ་ཆེན་པོ་རེད། སྐབས་སྐབས་ལ་འཛོམས་དུས་གསལ་བཤད་བྱས་ན་སྤུས་དག་ཡག་པོ་ཆགས་ཀྱི་རེད།

སྤྱི་དོན་ཆེད་ཀྱི་སྒྲིག་འཛུགས་འདི་དག་ཕྱོགས་གང་ཅི་ནས་ཚགས་ཚུད་ཡོང་བ་དང༌། ཉམས་པ་སོར་ཆུད་མི་ཉམས་གོང་འཕེལ་ཡོང་ཐབས་ལ་ཚང་མས་ཕྱར་བ་གྲུ་འདེགས་ཀྱི་ནུས་པ་འདོན་རྒྱུ་དེ་གལ་ཆེན་པོ་རེད། མ་འགྲིགས་པ་ཡོད་ན་སྐབས་འཕྲལ་ཐད་ཀར་འདིས་འདི་འགྲིག་གི་མི་འདུག འཐུས་ཤོར་གྱི་འདུག་ཅེས་བརྗོད་ན་སུས་ཡིན་ཀྱང་དགའ་བསུ་ཞུ་གི་རེད། མ་འགྲིགས་པ་དང༌། ཁོང་ཁྲོ་ཟ་ས། བློ་ཕམ་པའི་རྐྱེན་དེ་མི་སྒེར་གཅིག་གཉིས་ཐོག་ནས་བྱུང༌ཡང་། ཁ་ནས་འདོན་སྐབས་བོད་གཞུང་གིས་འགྲིག་གི་མི་འདུག་ཅེས་བརྗོད་ན་དགོས་པ་མི་འདུག སྤྱི་པའི་དོན་དག་ཆེ་ས་ཞིག་ལ་བོད་གཞུང་གི་སྒྲིག་འཛུགས་འདིས་ཕན་གྱི་ཡོད། རྒྱ་མིའི་ངོས་ལ་ཆ་བཞག་ན་ཡང༌། ང་ཚོ་བཙན་བྱོལ་བ་འབུམ་གཅིག་ལྷག་ཙམ་ཕྱི་རྒྱལ་ལ་ཡོད་པ་འདི་རྣམས་བྱེ་མ་ཆུ་སིམ་བཞིན་ཆགས་ཚེ་དེང་སྐབས་རྒྱ་མིས་བཙན་བྱོལ་བ་མགྱོགས་མྱུར་ལོག་ཤོག་ཅེས་པ་འདི་ཟེར་མདོག་ཁ་པོ་མ་རེད།

ང་ཚོ་ཕྱི་རྒྱལ་ལ་སྒྲིག་འཛུགས་ཀྱི་གོང་བུ་གཅིག་བྱས་ནས་བསྡད་ཡོད་པ་ཡིན་སྟབས་རྒྱ་མིས་ཐུགས་ཁུར་བཞེས་ཀྱི་ཡོད་པ་ཡིན་པ་ལས། ང་ཚོ་བོད་པ་རྣམས་ཆུ་བྱེ་མར་སིམ་པ་ནང་བཞིན་ཆགས་ཡོད་ཚེ་རྒྱ་མིས་ཐུགས་ཁུར་ག་ལ་བཞེས། མིག་མི་དགོས་ལྟག་ཁུང་ཡང་ལྟ་གི་མ་རེད། ང་ཚོ་ཕྱི་ལ་སྒྲིག་འཛུགས་ཤིག་ཡོད་པ་འདིས་རྒྱ་མིར་གནོད་ཀྱི་ཡོད་པར་བརྟེན་སྒྲིག་འཛུགས་དེ་བཤིག་ཐུབ་པའི་ཆེད་དུ་འབད་བརྩོན་བྱས་ཏེ་བོད་པ་མི་རེ་ངོ་རེ་ལ་གད་མོ་བགད་དེ་ཐབས་ཤེས་བྱེད་པ་འདི་བྱུང་བ་ཡིན་པ་ལས་དགའ་དྲགས་ཏེ་བྱས་པ་མ་རེད།

གཞན་ཡུལ་དུ་ང་ཚོའི་སྤྱི་ཚོགས་ཀྱི་སྒྲིག་འཛུགས་ཡོད་པ་འདི་འཛམ་གླིང་ཐོག་བཙན་བྱོལ་བ་འདྲ་འདྲའི་ནང་ནས་མི་འདྲ་བའི་ཨང་ཀི་དང་པོ་བྱས་ནས་བསྡད་ཡོད། མ་འོངས་པར་ཡག་པོ་ཡོང་བའི་དོན་ལ་ཚང་མས་སེམས་ཁུར་ལེན་དགོས། ཚང་མ་སེམས་སྐྱིད་པོ་བྱས་ཏེ་སྡོད། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཧོ་ལན་དུ་སྩལ་བའི་བཀའ་སློབ།

ཀ༽ འཐབ་རྩོད་ཀྱི་རྨང་གཞི་དང་། མི་རིགས་ཀྱི་རྣམ་པ།

ཁྱེད་རང་ཚོ་ཚང་མར་འཚམས་འདྲི་ཞུ་རྒྱུ་ཡིན། དེ་རིང་ཐུག་འཕྲད་དུ་ཡོང་བར་ཐུགས་རྗེ་ཆེ། འདས་པའི་ལོ་ཉི་ཤུ་རྩ་བདུན་ལྷག་ཙམ་རིང༌། ཕྱོགས་གཅིག་ནས་ང་ཚོ་རང་ཡུལ་བྲལ་ཏེ་མི་ཡུལ་ལ་གྱར་བ་དང་། སོ་སོའི་ལུང་པའི་ནང་སྡོད་མཁན་ཚོ་ལའང་དཀའ་ངལ་དཔག་ཏུ་མེད་པ་མྱོང་དགོས་བྱུང༌ཞིང་། དེ་ཡང་འཕྲལ་སེལ་མིའི་དཀའ་ངལ་ཙམ་མ་ཟད། བོད་ཀྱི་རྣམ་པ་ཐོན་པའི་ཁྱད་ཆོས་ཡོད་པ་དེ་དག་ཚང་མ་འཆར་གཞི་ལྡན་པའི་ཐོག་ནས་གཏོར་བརླག་གཏོང་བའི་དུས་སྐབས་ཤིག་བྱུང་བ་རེད། ཡིན་ནའང་བར་ལམ་གནས་ཚུལ་ཕྲན་བུ་བཟང་དུ་ཕྱིན་པ་དེ་བལྟ་རྒྱུ་གཅིག་རེད།

ང་རང་ཚོ་གཞན་ཡུལ་དུ་ཡོད་པའི་བཙན་བྱོལ་བ་རྣམས་ཀྱིས་ཕྱོགས་གཅིག་ནས་ལྟོ་གོས་ལ་བསམ་བློ་བཏང་སྟེ་ལས་ཀ་མ་བྱེད་ཀ་མེད་རེད། དེ་དང་ཆབས་ཅིག་མ་འོངས་པའི་བོད་རིགས་གཞོན་ནུ་འཚར་ལོངས་བྱེད་མཁན་ཚོའི་ཤེས་ཡོན་གྱི་ཐོག་ལ་སྒོ་གང་ས་ནས་ཐབས་ཤེས་འདུ་འགོད་བྱས་ཏེ་གཞི་རྩ་འགྲིག་ཙམ་ཚུགས་ཡོད། གཉིས་ནས་ང་ཚོས་བོད་མི་རིགས་ཀྱི་དོན་ལ་རང་དབང་རྩོད་ལེན་གྱི་འཐབ་རྩོད་བྱེད་ཀྱི་ཡོད།

སྤྱིར་བཏང་མི་ཡི་རིགས་གཅིག་པ་ཡིན་ནའང༌། བོད་པ་ཞེས་མིང་སྒོས་སུ་ཐོགས་པའི་གནས་ཚུལ་འབུར་ཐོན་ཡོང་བའི་རྒྱུ་མཚན་དེ་གང་ཡིན་ཞེ་ན། རང་ཉིད་ཀྱི་རིག་གཞུང་དང༌། གོམས་གཤིས་དེ་དག་ཡིན་ཞིང་། མི་རིགས་ཀྱི་འཐབ་རྩོད་བྱེད་པའི་རྨང་གཞི་གཙོ་ཆེ་ཤོས་དེ་སོ་སོའི་མི་རིགས་ཀྱི་རྣམ་པ་འཛིན་རྒྱུ་དེ་ཆགས་ཡོད། ང་ཚོ་གཞན་ཡུལ་དུ་གྱར་ནས་ལོ་དེ་ཙམ་ཕྱིན་པ་རེད། འཛམ་གླིང་ཐོག་བཙན་བྱོལ་བ་འདྲ་མིན་མང་དུ་ཡོད་ལ། སྲིད་དོན་གྱི་བཙན་བྱོལ་བ་ཡང་མང་པོ་ཞིག་ཡོད། དེ་དག་གི་གནས་སྟངས་ང་ཚོས་གང་ཡང་བརྗོད་མི་དགོས་པར། བཙན་བྱོལ་བར་དོ་སྣང་དང་འབྲེལ་བ་ཡོད་མཁན་མང་པོ་ཞིག་གིས་ཁ་གཅིག་གྲགས་ཀྱི་ཐོག་ནས། དེང་གི་དུས་སུ་བོད་པ་བཙན་བྱོལ་བ་རྣམས་ལ་བཙན་བྱོལ་བ་འདྲ་འདྲའི་ནང་ནས་མི་འདྲ་བའི་མཐོང་ཚུལ་ཞིག་དངོས་སུ་ཆགས་ཡོད། དེ་ནི་ང་ཚོས་རྒྱུ་དངོས་པོ་སྤྲད་ནས་ཉོས་པ་དང༌། མཐུ་དང་ནུས་པའི་ཐོག་ནས་བསྒྲུབས་པ་མ་རེད། དེ་ནི་རང་བཞིན་གྱི་བདེན་དོན་ཞིག་ལ་སོང་སྟབས་བདེན་དོན་ངོས་འཛིན་བྱེད་རྒྱུ་དེ་སྤྱིར་བཏང་མིའི་གཤིས་ཀ་དང༌། ཆོས་ཉིད་ཅིག་ཡིན་པར་བརྟེན་ད་བར་བོད་པ་ཞེས་བརྗོད་དུས་མི་བཟང་པོ་ཞིག་དང༌། མིག་དཔེར་ཐོན་ཐུབ་པ་ཞིག་ཆགས་ཡོད། དེ་ཧ་ཅང་ཡག་པོ་རེད།

ཁ༽ སྲིད་བྱུས་ཀྱི་འགྱུར་འགྲོས་དང་། བོད་མིའི་བསམ་བློ།

ད་བར་ང་ཚོ་མི་ལོ་ཉེར་བདུན་ནས་ཉེར་བརྒྱད་ཐོག་འགྲོ་གི་ཡོད། མ་འོངས་པར་དུས་ཚོད་གང་འདྲ་ཞིག་གི་ཐོག་ལ་འགྲོ་གྲབས་ཡོད་མེད་ད་ལྟ་ང་ཚོས་ཤོད་ཐུབ་པ་ཁག་པོ་རེད། ༡༩༧༩ -༡༩༨༠ ཙམ་ནས་རྩ་བའི་རྒྱ་ནག་ཁྱོན་ཡོངས་ལ་འགྱུར་བ་ཕྱིན་པ་དང་ཆབས་ཅིག བོད་ཀྱི་ཐོག་ལའང་འགྱུར་བ་བཟང་པོའི་ཕྱོགས་ལ་ཕྲན་བུ་འགྲོ་གི་ཡོད་པ་དེ་ཡག་པོ་རེད། ཡིན་ནའང་བོད་པའི་རྩ་དོན་དེ་འཕྲལ་སེལ་ལྟོ་གོས་ཀྱི་དོན་དག་མ་ཡིན་པར་ང་ཚོའི་རྒྱལ་རབས་ལོ་རྒྱུས་དང་འབྲེལ་བའི་ཐོག་བོད་རང་གི་ཐུན་མོང་མ་ཡིན་པའི་རིག་གཞུང་གོམས་གཤིས་སོགས་གནས་ཚུལ་མང་པོ་ཞིག་དང་འབྲེལ་བ་ཡོད་པ་དང༌། དེ་ཡང་བོད་ལུང་པའི་གནས་ཚུལ་ཙམ་མིན་པར་བོད་ཀྱི་ས་ཆའི་ཆགས་བབས་རྒྱ་གར་དང་འབྲེལ་བ་ཡོད་པའི་ཆ་ནས་གལ་ཆེན་པོ་ཞིག་ཆགས་ཡོད་སྟབས། བོད་པའི་གནས་ཚུལ་དེ་རང་དགར་ལུས་པ་རྩ་བ་ནས་ཡོང་ཤེས་ཐབས་མེད།

དོ་བདག་བོད་པ་རང་ཉིད་དང༌། ཉེ་འབྲེལ་རྒྱལ་ཁབ་སུ་ཞིག་ཡིན་རུང༌། གང་ལྟར་ཕྱི་ནང་གི་གནས་ཚུལ་མང་པོ་ཞིག་གི་འོག་ནས་བོད་ནང་ལ་བསྒྱུར་བཅོས་ཤུགས་ཆེན་པོ་ཞིག་མ་བྱུང་ཐབས་མེད་ཆགས་ཡོད། ང་ཚོས་འཕྲལ་སེལ་སྲིད་བྱུས་གུ་ཡངས་ཀྱིས་འགྱུར་བ་ཕྲན་བུ་ཕྱིན་པར་ཆོག་ཤེས་བྱས་ཏེ་སྡོད་པའི་དུས་ཤིག་གཏན་ནས་མིན། བོད་ནང་ལྷ་ས་ཁུལ་དང༌། དེ་མིན་གྲོང་ཁྱེར་ཆེ་ཁག་ཏུ་སྲིད་དོན་གྱི་བསམ་བློའི་གོ་རྟོགས་ཕྲན་བུ་དྲག་པ་ཚོའི་སེམས་ཤུགས་འགྱུར་བ་མེད་པར་གནས་ཡོད།

དཔེར་ན། སྤྱིར་བཏང་ཡོངས་གྲགས་ལ། དེང་སང་སྲིད་བྱུས་གུ་ཡངས་ཀྱིས་དཔལ་འབྱོར་ཕྲན་བུ་ཡར་རྒྱས་སོང་སྟེ་དངུལ་མང་དུ་ཕྱིན་པའི་སྐབས་ལ། སྡུག་ས་ལ་ཆ་བཞག་ན་ཆང་བཏུང་སྟེ་ལུས་པོ་དང༌། དུས་ཚོད་ཆུད་ཟོས་འགྲོ་བའི་སྐྱོན་ཆ་ཆེན་པོ་ཡོང་གི་ཡོད། ཡིན་ནའང་རྩ་བའི་ཀུན་སློང་འཁྱེར་སོ་ནི་ད་ལྟ་རང་ལག་ཏུ་ཡོད་དུས་ཟས་བཏུང་བྱས་ན་ལས། བསགས་ནས་དགོས་པ་གང་ཡང་མི་འདུག་སྙམ་པའི་བསམ་ཚུལ་ཞིག་མི་མང་པོར་ཡོད། བསགས་ནས་ཕན་ཐོགས་མི་འདུག་ཟེར་བ་དེའི་ཐོག་ནས་ཕུགས་བཙན་པོ་མེད་པའི་ངོས་འཛིན་གསལ་པོ་བྱེད་ཀྱི་ཡོད་པའི་རྟགས་མཚོན་གྱི་ཡོད། ཕུགས་མི་བཙན་པ་གཞན་གང་ཡང་མིན་པར་ད་ལྟ་རྒྱ་མིའི་འོག་ཏུ་བསྡད་ཡོད་པ་དེས་ཕུགས་བཙན་པོ་མེད་པ་ཞིག་མཐོང་གི་ཡོད། ཡིན་ནའང་ས་ཁུལ་ཁ་ཤས་ལ་དངོས་ཡོད་གནས་ཚུལ་གཏིང་ཟབ་པོའི་བསམ་བློ་མ་འཁོར་བ་འགའ་རེའི་བསམ་པར་སྨོན་ལམ་འདེབས་ཆོག་པ་དང་། ཁ་འདོན་དགེ་སྦྱོར་དང༌། ཕྱག་འཚལ་སྐོར་སྦྱོང་ལྟ་བུ་བྱས་ཆོག་གི་འདུག ལྟོ་གོས་ཀྱི་སེམས་ཁྲལ་ནི་མི་འདུག ད་ནི་༸རྒྱལ་བ་རིན་པོ་ཆེ་མཇལ་རྒྱུ་ཞིག་བྱུང་ན་འགྲིགས་སོང་ཞེས་ཤོད་མཁན་ཡང་རེ་ཟུང་ཡོད།

ག༽ སྐད་ཅིག་སྔ་ཕྱི་དང་། མཇལ་འདོད་ཀྱི་རེ་སྨོན།

ཡང་མང་ཆེ་བ་ཞིག་གིས་༸རྒྱལ་བ་རིན་པོ་ཆེ་མཇལ་འདོད་སྐད་ཅིག་སྔ་ཕྱི་བྱས་ནའང་སྐད་ཅིག་སྔ་མ་འདེམས་རྒྱུ་ཡིན། ཡིན་ནའང༌། བོད་པའི་དོན་དག་དེ་ཆབ་སྲིད་ཀྱི་གནད་དོན་ཡིན་སྟབས། ༸རྒྱལ་བ་རིན་པོ་ཆེས་འཛམ་གླིང་ཐོག་བོད་སྤྱི་པའི་དོན་དུ་རང་དབང་ལྡན་པའི་ཡུལ་ནང་ལས་ཀ་བྱེད་ཐུབ་པ་དེ་མཁོ་གནད་ཆེ་བ་ཡོད་པ་ལས། ལམ་སང་མཇལ་རྒྱུར་བྲེལ་འཚུབ་བྱེད་དགོས་དོན་གཏན་ནས་མི་འདུག་ཅེས་ཤོད་ཀྱི་ཡོད། འདིའི་གོ་དོན་ཕྱོགས་གཞན་ཞིག་ནས་བཤད་ན། ༸རྒྱལ་བ་རིན་པོ་ཆེ་བོད་ལ་ཡོང་བའི་ཉིན་མོ་དེར་ལག་པ་སྟོང་པར་མ་ཡོང་རོགས་ཞེས་དོན་དག་ངོ་མ་དེ་ཟེར་གྱི་ཡོད། འདི་ཤིན་ཏུ་རྩ་བ་ཆེན་པོ་རེད། བོད་དོན་འདི་ཆབ་སྲིད་ཀྱི་དོན་དག་ཡིན་པས་༸རྒྱལ་བ་རིན་པོ་ཆེ་ཆབ་སྲིད་ཀྱི་རང་དབང་ལྡན་པའི་ཐོག་ནས་བོད་ལ་ཆིབས་སྒྱུར་གནང་རོགས་གནང༌། དེ་ལྟ་བུའི་དུས་ཚོད་ཅིག་མ་བྱུང་བར་དུ་༸རྒྱལ་བ་རིན་པོ་ཆེ་འཛམ་གླིང་ཐོག་ཡོད་པ་ཙམ་གྱིས་ཆོག་གི་འདུག བོད་ལ་ཕེབས་དགོས་པའི་ཛ་དྲག་གནས་ཚུལ་གང་ཡང་མི་འདུག་ཟེར་བ་དེ་མང་པོ་ཞིག་གི་བསམ་ཚུལ་ཡིན་འདུག

ཕྱི་ལོ་ ༡༩༧༨ ཀྱི་ལོ་མཇུག་ནས་རྒྱ་མིས་རབ་ལ་ང་ཚོ་བོད་དུ་གཏན་ལོག་བྱེད་རྒྱུ་དང༌། གལ་སྲིད་དེ་ལྟར་མ་བྱུང་ཡང༌། ལྟ་སྐོར་ཞིག་ལ་ཡོང་ཐུབ་ན་ཡག་པོ་རེད་ཅེས་བཤད་པ་རེད། མཐའ་མ་སྐབས་དེའི་ཀྲུང་དབྱང་གི་འགོ་ཁྲིད་མཐོ་ཤོས་མི་དྲུག་གི་མིང་ཐོག་ནས་ང་བོད་ལ་འཁྱུག་ཙམ་ཞིག་ལྟ་སྐོར་ལ་ཡོང་ཐུབ་ན་ཡག་པོ་འདུག་ཅེས་ལན་ཞིག་བྱུང༌། དེ་རྗེས་ཕྱི་ལོ་ ༡༩༨༠ ནས་སྲིད་བྱུས་གུ་ཡངས་ཀྱི་འགྱུར་བ་ཕྱིན་པར་བརྟེན། ༡༩༨༥ ཡས་མས་ལ་ང་རང་ནས་གནས་ཚུལ་ངོ་མ་གང་འདྲ་ཡོད་མེད་ལྟ་ཐུབ་པའི་རེ་བ་ཡོད་ཅེས་བསམ་ཚུལ་ཞིག་ ༡༩༨༣ ལོ་སྟོད་ལ་བཤད་པ་ཡིན། གནས་ཚུལ་དེ་བོད་ལ་སླེབས་སྐབས་གཞོན་སྐྱེས་བསམ་བློ་འཁོར་མཁན་མང་པོ་ཞིག་གིས་ང་བོད་ལ་ཡོང་རྒྱུར་སེམས་ནང་དངངས་སྐྲག་ཆེན་པོ་འདུག ཡིན་ན་ཡང་ཆབ་སྲིད་ཀྱི་གནས་ཚུལ་ཡིན་སྟབས་བརྟན་པོ་བྱེད་རོགས། ལམ་སང་མ་ཡོང་རོགས་ཞེས་ཤོད་མཁན་བྱུང༌། དེ་ནི་སྲིད་དོན་གྱི་བསམ་བློ་གཙང་མ་ཞིག་དང༌། ཐག་ཆོད་པོའི་བསམ་བློ་འཁོར་བ་ཞིག་རེད། གང་ལྟར་ད་ལྟ་དེ་ལྟ་བུ་ཞིག་གི་སྒང་ལ་གནས་བཞིན་ཡོད།

ཕྱི་ནས་ཕྱི་རྒྱལ་མི་རིགས་ངོ་ཤེས་པ་དང༌། ངོ་མི་ཤེས་པ་དེ་ལྟར་ཁ་ཤས་ཀྱི་བསམ་ཚུལ་ལ་བོད་ནང་འགྱུར་བ་གང་ལ་གང་འཚམ་ཞིག་འགྲོ་གི་ཡོད་པས། ད་ཆ་བོད་ལ་དམིགས་བསལ་གྱི་དཀའ་ངལ་གང་ཞིག་ཡོད་དམ་ཞེས་ཤོད་མཁན་ཁ་ཤས་ཡོང་གི་འདུག མདོ་དོན་བོད་ནང་མི་རེ་ཟུང་གི་བསམ་ཚུལ་འཆར་སྒོ་དང༌། ཕྱིའི་མིའི་མཐོང་ཚུལ་དེ་ལྟ་བུའི་འོག་ད་ཆ་བོད་སྤྱི་པའི་དོན་དག་དེ་རིམ་པ་གཉིས་པའི་སྒང་ལ་སླེབས་ནས་ང་ཚོའི་འཐབ་རྩོད་ཀྱི་རང་བཞིན་དེ་རྙོག་འཛིང་ཆེ་རུ་ཕྱིན་པ་རེད།

ང༽ སྐད་ཡིག་གི་རིན་ཐང་དང་། བོད་ཡིག་ལ་སློབ་སྦྱོང་།

སྔོན་མ་ཡིན་ན་ལུང་པའི་ནང་རིག་གཞུང་གཏོར་བཤིག་གཏོང་གི་འདུག འགྲོ་བ་མིའི་ཀུན་སྤྱོད་ཐོབ་ཐང་དང་བྲལ་ནས་ང་ཚོ་མུ་གེས་ཤི་གི་འདུག བཙོན་པའི་འཐབ་རྩོད་ཀྱི་གནས་ཚུལ་ཧ་ཅང་ཛ་དྲག་ཡོང་གི་འདུག་ཅེས་བཤད་ནས་ཚིག་གཅིག་གཉིས་ཀྱི་འགྲེལ་བཤད་བརྒྱབ་ན་འགྲིག་གི་ཡོད། ད་ཆ་མུ་གེས་ཤི་གི་མེད་ལ། བོད་ཀྱི་རིག་གཞུང་ཐོག་ལའང་ལག་ལེན་ངོ་མ་གང་འདྲ་ཞིག་འཁེལ་ཐུབ་ཀྱི་ཡོད་མེད་མི་ཤེས། དེང་སང་ལྷ་སར་ཆ་བཞག་ན་རྒྱ་ཡིག་གཙོ་བོར་བྱེད་བཞིན་པ་རེད། རྩ་བའི་སྲིད་བྱུས་ཀྱི་ཡིག་ཆར་གཞིགས་ན། རྒྱ་ནག་གཞུང་གི་ཡིག་ཆ་ཨང་དྲུག་པའི་ནང་གསལ་ཐག་ཆོད་བྱས་ནས་དམའ་རིམ་སློབ་གྲྭ་ཚང་མར་བོད་ཡིག་ཁེ་གཙང་ལས་རྒྱ་ཡིག་རྩ་བ་ནས་སློབ་མི་དགོས། འབྲིང་རིམ་སློབ་གྲྭ་ནས་རྒྱ་ཡིག་སློབ་དགོས་ཟེར་བ་ཞིག་དང༌། ལས་ཁུངས་ཁག་རྣམས་ཀྱིས་ཀྱང་རྒྱ་ཡིག་གཙོ་བོར་བྱེད་པ་ལས། བོད་ཡིག་ཐོག་ནས་ལག་ལེན་བྱེད་ཀྱི་མི་འདུག མ་གཞི་ཕྱོགས་གཅིག་ནས་དངོས་ཡོད་གནས་ཚུལ་ཞིག་ཆགས་ཡོད།

ང་ཚོ་རྒྱ་གར་ལའང་དེ་བཞིན་རེད། རྩ་བའི་བོད་ཡིག་གི་གནས་ཚད་ལ་གཞིགས་ན་ད་བར་ལོ་རྒྱུས་ཐོག་ལོ་བརྒྱ་ཕྲག་མང་པོ་དེའི་རིང་བོད་ཡིག་བེད་སྤྱོད་བྱེད་ས་གཙོ་བོ་གང་དུ་བྱས་ཡོད་དམ་ཞེ་ན། ནང་པ་སངས་རྒྱས་པའི་ཆོས་ཀྱི་ཐོག་ལ་བེད་སྤྱོད་བྱས་ཡོད། དེ་ལྟར་བྱེད་སྐབས་བོད་ཡིག་གིས་ནང་པ་སངས་རྒྱས་པའི་ཆོས་ཀྱི་ཐོག་ལ་ལེགས་སྦྱར་གྱི་སྐད་ཀྱི་ནུས་པ་དང༌། གོ་སའི་གདན་ཐོབ་འདྲ་མཉམ་དུ་འཛིན་ཐུབ་པ་བྱུང་ཡོད་ལ། ཡར་རྒྱས་ཀྱང་ཕྱིན་ཡོད། མིའི་འཇོན་ཐང་ལྟ་བུར་ཆ་བཞག་ན་བོད་ཡིག་ལ་ནུས་པ་དང་འཇོན་ཐང་ཆ་ཚང་ཡོད་པ་ཞིག་ཆགས་ཡོད། ཡིན་ནའང་བོད་ཡིག་ཡར་རྒྱས་འགྲོ་ས་དེ་དེ་སྔ་ནས་ཆོས་ཀྱི་ཐོག་ཏུ་བྱས་པ་ལས། ཤེས་བྱའི་སྡེ་ཚན་གཞན་དག་ལ་དམིགས་བསལ་ཡར་རྒྱས་གཏོང་རྒྱུ་དང༌། སྦྱོང་བརྡར་བྱེད་པའི་གོ་སྐབས་ཧ་ཅང་ཤུགས་ཆེ་མ་བྱུང་བར་བརྟེན་སྲིད་དོན་དང༌། སྤྱིར་བཏང་འཛམ་གླིང་གི་ཤེས་ཡོན་གསར་པའི་ནང་ད་ལྟ་བོད་སྐད་ཀྱི་གནས་ཚད་ལོན་གྱི་མེད། དེ་བོད་སྐད་སྐྱོ་དྲགས་པས་བྱས་མི་འདུག དཔེར་ན། སྤྱིར་བཏང་ནུབ་ཕྱོགས་པའི་སྐད་ཡིག་ལ་མཚོན་ན་ནང་པའི་ཆོས་ཤོད་དུས་གཞི་ནས་མིང་ཚིག་གསར་པ་བཟོས་པ་དང་། དོན་དག་གཏན་འབེབས་གཞི་ནས་བྱས་ན་མ་གཏོགས་ཡོང་ཐབས་མེད་པ་ཞིག་ཆགས་ཡོད། དཔེ་དེ་བཞིན་དུ་དེ་སྔ་ཕན་ཆད་བོད་སྐད་ནང་བེད་སྤྱོད་བྱེད་མ་མྱོང་བའི་བརྗོད་བྱ་གསར་པ་ཞིག་སླེབས་དུས། རྗོད་བྱེད་ཀྱི་ཚིག་དེ་ཡང་འགྲོ་སྟངས་གསར་པ་ཞིག་ནས་གཏན་འབེབས་བྱས་ན་མ་གཏོགས་མི་ཡོང་བ་ཞིག་ཆགས་ཡོད།

བོད་ནང་ལའང་དེའི་དཀའ་ངལ་ཞིག་ཡོད། དེ་ནི་རྒྱ་མིས་མཐའ་གཅིག་ཏུ་སྡུག་པ་བྱས་པ་ཞིག་མིན། ཡིན་ནའང་རྒྱ་མིས་བོད་སྐད་ལ་མཐོང་ཆུང་ཏན་ཏན་བྱེད་ཀྱི་ཡོད། དེ་ལྟ་བུའི་གནས་ཚུལ་འོག་སློབ་སྦྱོང་ཐད་བོད་ཡིག་སློབ་རྒྱུར་ཤུགས་རྒྱག་དགོས་ཞེས་ཇི་ཙམ་བཤད་རུང༌། དངོས་གཞིའི་སློབ་སྦྱོང་བྱས་པའི་ཐ་མ་ལས་ཀ་ཞིག་ལ་གཏུགས་དགོས་པ་ལས། ཚེ་གང་འཛིན་གྲྭའི་ནང་སྡོད་ཐབས་མེད། འཛིན་གྲྭ་ཐོན་ཏེ་ལས་ཀའི་འགོ་ཚུགས་སྐབས་རྒྱ་ཡིག་ཐོག་ནས་ཡིག་ཚད་བཏང་སྟེ་དེའི་ཐོག་ནས་ལས་ཀ་སྤྲོད་ཀྱི་ཡོད་འདུག སློབ་གྲྭའི་ནང་བོད་ཡིག་ལ་དང་ཞེན་གཙོ་བོ་བྱེད་མཁན་དེ་རིགས་རྗེས་སུ་སློབ་གྲྭ་ཐོན་སྐབས་བོད་ཡིག་དགེ་རྒན་ལྟ་བུ་བྱས་ན་ལས། དེ་མིན་ལས་ཀ་གཞན་དག་བྱེད་ཡུལ་མེད་པའི་དཀའ་ངལ་ཞིག་འཕྲད་ཀྱི་ཡོད། གནས་ཚུལ་དེ་རིགས་ཀྱིས་རྐྱེན་པས་ལྷག་བསམ་མེད་པ་མིན་ན་ཡང༌། ལྟོ་གོས་ཀྱི་དོན་དག་ལ་ཐུག་དུས་མང་པོ་ཞིག་གིས་རྒྱ་ཡིག་སློབ་རྒྱུར་ཤུགས་མ་ཐུབ་ཀྱིས་ཤུགས་རྒྱག་དགོས་པ་ཞིག་ཆགས་ཡོད།

ཅ༽ རྒྱ་ནག་གི་རྩ་ཁྲིམས་དང་། ཆོས་དད་རང་མོས།

དེང་སང་མུ་གེས་ཤི་གི་མེད་ལ། སྔོན་མའི་གནས་སྟངས་དང་བསྡུར་ན་ལྟོ་གོས་ཀྱི་སེམས་ཁྲལ་བྱེད་དགོས་པ་ཧ་ལམ་མེད་པ་ལྟ་བུ་ཆགས་པ་རེད། རིག་གཞུང་གི་ཐོག་ནས་ཀྱང་ད་ལྟ་བཤད་པ་བཞིན་གཞི་རྩའི་དཀའ་ངལ་ཆེན་པོ་ཡོད་ཀྱང༌། སྲིད་བྱུས་འཁྱེར་སྟངས་དེ་བོད་ཡིག་ལ་དང་ཆེན་བྱེད་དགོས་ཞེས་ཤོད་ཀྱི་ཡོད། ཆོས་ཀྱི་ཐོག་ལ་ཆ་བཞག་ནའང་སྔོན་མ་རྒྱ་ནག་གི་རྩ་ཁྲིམས་དེ་བཟོ་སྐབས་ ༡༩༥༤ རྒྱལ་ཡོངས་མི་དམངས་འཐུས་མིའི་ཚོགས་ཆེན་ཐེངས་དང་པོའི་སྐབས་ངོས་རང་བོད་པའི་སྐུ་ཚབ་བྱས་ནས་རྒྱ་ནག་ལ་སླེབས་ཡོད། སྐབས་དེའི་རྩ་ཁྲིམས་ཀྱི་དོན་ཚན་གཅིག་ནང་ཆོས་དད་ཀྱི་སྐོར་ཡོད་པ་དེར་ང་ཚོ་གོ་བསྡུར་བྱུང༌།

དེ་ཡང་ཆོས་ལ་དད་པ་རང་མོས་རེད། ཆོས་ལ་དད་པ་བྱས་ནའང་རང་དབང་རེད། མ་བྱས་ནའང་རང་དབང་རེད། དེའི་མཇུག་ཏུ་ཆོས་དད་མེད་པ་སྤེལ་བར་རང་དབང་ཡོད་ཅེས་རྩ་ཁྲིམས་ནང་གསལ་པོ་ཡོད། སྐབས་དེར་ཆོས་ལ་དད་པ་རང་མོས་རེད་ཅེས་བརྗོད་ན་དེ་གས་འཐུས་ཀྱི་འདུག ཆོས་མེད་རིང་ལུགས་སྤེལ་བའི་རང་དབང་ཡོད་ཅེས་པ་དེ་ངེས་པར་བཀོད་དགོས་དོན་མི་འདུག གལ་སྲིད་དེ་ངེས་པར་བཀོད་ན། ཆོས་དད་སྤེལ་བར་རང་དབང་ཡོད་ཅེས་མཉམ་དུ་ཡོད་ན་ཡག་པོ་རེད་ཅེས་སྐད་ཆ་བྱུང་བ་རེད། ཡིན་ནའང་དེ་འགྲིག་གི་མ་རེད་ཅེས་ཆོས་མེད་རིང་ལུགས་སྤེལ་བའི་རང་དབང་ཡོད་ཅེས་པ་དེ་རྩ་ཁྲིམས་ནང་བཀོད་སོང༌། མ་གཞི་ཆོས་དད་རང་མོས་ཞེས་པར་འགྲེལ་བཤད་རྒྱག་སྟངས་ཁྱད་མཚར་ཞིག་རྒྱག་གི་འདུག

ཡང་ལོ་གཅིག་སོག་ཡུལ་དང༌། བྷོ་རད་ཐུ་ལ་སླེབས་སྐབས་ངོས་དང་ངོ་ཤེས་པ་རྣམས་ཆོས་དད་རང་མོས་སྐོར་ལ་སྐད་ཆ་བྱུང༌ཞིང་། དེ་སྔ་ཨུ་རུ་སུ་གསར་བརྗེ་མ་བྱས་གོང་ལ་ཆོས་དད་རང་མོས་མེད། ཆོས་བྱེད་དགོས་ཞེས་ཨུ་ཚུགས་རྒྱག་གི་ཡོད། དེང་སང་ཆོས་དད་རང་མོས་ཡོད་ཅེས་འགྲེལ་བཤད་རྒྱག་སྟངས་ཁྱད་མཚར་སྙིང་རྗེ་པོ་ཞིག་རྒྱག་གི་འདུག །ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༧ ཟླ་ ༢ ཚེས་ ༥ ཉིན་གནས་མཆོག་རྡོ་རྗེ་གདན་དུ་སྤྱན་རས་གཟིགས་ཕྱག་སྟོང་སྤྱན་སྟོང་གི་བཀའ་དབང་སྟ་གོན་སྐབས་གཞིས་བྱེས་བོད་མི་མང་ཚོགས་ལ་སྩལ་བའི་བཀའ་སློབ།

ཀ༽ ནང་ཆོས་འཆད་ཉན་དང་། ནང་པའི་ལྟ་སྤྱོད།

ང་རང་ཚོ་ད་བར་ཉིན་མ་བསྟུད་ནས་འདིར་རུབ་རུབ་བྱས་ཏེ་གང་ཞིག་འཆད་ཉན་བྱས་སམ་ཞེ་ན། སངས་རྒྱས་ཀྱི་བསྟན་པའི་ནང་ཚན་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ་ཡོད་པའི་བོད་གངས་ཅན་ལྗོངས་ཀྱི་སངས་རྒྱས་ཀྱི་བསྟན་པའི་ཆོས་ཚུལ་དེ་འཆད་ཉན་བྱས་པ་རེད། ངའི་ངོས་ནས་གང་ཤེས་བཤད་པ་དང༌། ཁྱེད་རང་ཚོའི་ངོས་ནས་ཀྱང་ཇི་མ་ཇི་བཞིན་བློ་ལ་ངེས་རུང་མ་ངེས་རུང༌། དད་པས་ཀུན་ནས་བླངས་ཏེ་ཉན་པ་རེད། དེ་ལ་བརྟེན་ནས་མི་སྒེར་སོ་སོའི་ཤེས་རྒྱུད་མ་རུངས་པ་འདི་ཉིད་མེད་པར་འགྲོ་ཐུབ་པ་ཞིག་དང༌། སྤྱིའི་ཆ་ནས་བསྟན་པའི་ཞབས་འདེགས་སུ་འགྲོ་བའི་རེ་སེམས་ཀྱིས་འཆད་ཉན་བྱས་པ་རེད།

ང་རང་ཚོས་གང་གི་ཆེད་དུ་བསམ་པའི་སངས་རྒྱས་ཀྱི་བསྟན་པ་ཞེས་པ་འདི་ཆགས་སྡང་གི་སྒོ་ནས་བརྗོད་པའི་སྐད་ཆ་ཞིག་མ་རེད། སངས་རྒྱས་ཀྱི་བསྟན་པ་ཞེས་པ་འདི་མཐར་གཏུགས་ནས་བཤད་ན་ངོས་ནས་རྟག་ཏུ་བརྗོད་པ་ལྟར། ལྟ་བ་རྟེན་འབྱུང་དང༌། སྤྱོད་པ་འཚེ་བ་མི་བྱེད་པ་དེ་ཡིན། ནང་པ་སངས་རྒྱས་པའི་ཆོས་ཀྱི་འགྲེལ་བཤད་མདོར་བསྡུས་ན་ཚིག་དེ་གཉིས་ཡིན། སྤྱོད་པ་འཚེ་བ་མི་བྱེད་པ་དེར་རིམ་པ་གཉིས་ཡོད། དང་པོ་རབ་ལ་གནོད་པ་ལས་ཟློག་པ་ཙམ་མ་ཡིན་པར་སྙིང་རྗེའི་བསམ་པ་དང༌། ཕན་སེམས་ཀྱིས་ཀུན་ནས་བླངས་ཏེ་མི་གཙོ་བོར་གྱུར་པའི་སེམས་ཅན་ཀུན་ལ་ཕན་ཐོགས་བྱེད་དེ་ཡིན། གཉིས་པ་གལ་སྲིད་ཕན་བཏགས་མ་ཐུབ་ཀྱང་གནོད་པ་མི་བྱེད་པ་དེ་ཡིན། ང་རང་ཚོ་ཐེག་པ་ཆེན་པོའི་སྤྱོད་པར་སྨོས་ཅི་དགོས། ཐེག་དམན་གྱི་གཞུང་ལ་བལྟས་ནའང་འཚེ་བ་མི་བྱེད་པ་དེ་སངས་རྒྱས་ཀྱི་བསྟན་པའི་རྩ་བར་གསུངས་ཡོད། སངས་རྒྱས་ཀྱི་བསྟན་པའི་རྩ་བ་སྙིང་རྗེ་ཡིན་པ་ཐེག་པ་ཆེ་ཆུང་ཚང་མར་ཡོངས་སུ་གྲགས་ཡོད། དེས་ན་ནང་པ་སངས་རྒྱས་པའི་སྤྱོད་པ་འཚེ་བ་མི་བྱེད་པ་དེ་ཡིན།

ནང་པ་སངས་རྒྱས་པའི་ལྟ་བ་དེ་གང་ཡིན་ཞེ་ན། ང་རང་ཚོས་ལས་གང་ཞིག་བྱེད་རྒྱུའི་ལས་ཀའི་ངོ་བོ་དང༌། དེ་བྱེད་དགོས་པའི་རྒྱུ་མཚན་དང༌། བྱེད་ལུགས་ཀྱི་གནད་འགག་དེ་མཐོང་བའི་བློ་ཞིག་གཞི་ལ་བཞག་སྟེ་དེའི་ཐོག་ནས་ལས་ཀ་བྱེད་ཀྱི་ཡོད་པ་སྟེ། དཔེར་ན། མི་ཚེ་གཅིག་པུར་བསམ་མཁན་ཞིག་གིས་ཚེ་འདིའི་དོན་བསྒྲུབ་རྒྱུ་གཙོ་བོར་བྱེད་པ་དེ་ཁོ་རང་གི་ལྟ་བའི་དོད་ལྟ་བུ་དང་། དེའི་འོག་ནས་ལས་ཀ་ཡང་མི་ཚེ་འདི་གང་གི་འཛུགས་སྐྲུན་བྱེད་རྒྱུ་ཁོ་ནར་བསམ་བློ་གཏོང་གི་རེད། དཔེར་ན། སྤྱི་ཚོགས་རིང་ལུགས་ཀྱི་ལྟ་བ་ཡོད་མཁན་ཞིག་གིས་དངུལ་བཟོས་པ་དེ་དངུལ་བཟོས་པ་འདྲ་མཚུངས་ཡིན་ནའང་དངུལ་དེས་མི་མང་པོར་ཕན་པ་དང༌། དབུལ་ཕྱུག་གི་དབྱེ་བ་ཆེན་པོ་མེད་པ་བཟོ་རྒྱུའི་ཐད་ལ་འབད་བརྩོན་གཙོ་བོ་བྱེད་པའི་ལག་ལེན་གྱི་སྤྱོད་པ་དེ་རྩ་བའི་ལྟ་བ་དེ་དང་འབྲེལ་ནས་བྱུང་བ་རེད།

ནང་པ་སངས་རྒྱས་པའི་རྟེན་འབྱུང་གི་ལྟ་བ་ཞེས་པ་དེ་ཡང་སེམས་ཅན་གྱི་བདེ་སྡུག་དང༌། འཇིག་རྟེན་གྱི་སྣོད་བཅུད་དེ་དག་འཇིག་རྟེན་བཀོད་པ་པོས་བཟོས་པ་མ་ཡིན་པར་ཚང་མ་སེམས་ཀྱི་དབང་གིས་བྱུང་བ་དང༌། དེ་ཡང་རྐྱེན་ལ་རག་ལས་པ། དེ་ལྟར་རྐྱེན་ཙམ་ལས་བྱུང་བ་ཞིག་ཡིན་སྟབས་རྟེན་ཅིང་འབྲེལ་བར་འབྱུང་བ་ཞེས་བཤད་པ་རེད།

རྟེན་འབྲེལ་གྱི་དོན་ལ་ཕྲ་རགས་མང་དུ་ཡོད། སྤྱིར་བཏང་ནང་པའི་རྟེན་འབྱུང་གི་ལྟ་བའི་དོན་ནི། སྣོད་བཅུད་འདི་དག་འཇིག་རྟེན་བཀོད་པ་པོའམ། བྱེད་པ་པོ་ཞིག་གི་བློ་ཡི་གཡོ་བ་སྔོན་དུ་འགྲོ་བའི་ཐོག་ནས་བྱུང་བ་ཞིག་མ་ཡིན་པར། རྟེན་འབྲེལ་ཡན་ལག་བཅུ་གཉིས་ཀྱི་ཐོག་མ་མ་རིག་པ་ནས་བཟུང་སྟེ་ཡན་ལག་བཅུ་གཉིས་ཀྱི་འཁོར་ཚུལ་དང༌། དེ་ལ་རྐྱེན་གསུམ་སྟེ། གཡོ་བ་མེད་པའི་རྐྱེ་ལས་བྱུང་བ་དང༌། མི་རྟག་པའི་རྐྱེན་ལས་བྱུང་བ། ནུས་པའི་རྐྱེན་ལས་བྱུང་བ་ཡིན་པས་རྒྱུ་དང་རྐྱེན་ཙམ་གྱི་ཐོག་ནས་འབྱུང་བར་བཤད་ཡོད།

ལྟ་བ་དེ་ལྟ་བུ་ཡིན་པས་ང་རང་ཚོར་སྡུག་བསྔལ་མི་འདོད་ན་དེའི་རྒྱུ་འཚེ་བ་སྤོང་རྒྱུས་མཚོན་པའི་བྱ་བ་ངན་པའི་རིགས་རྣམས་སྡོམ་པའི་སྒོ་ནས་འབྲས་བུ་སྡུག་བསྔལ་ལས་ཐར་བ་བྱེད་དགོས། བདེ་བ་འདོད་ཀྱི་ཡོད་ན་ཕན་པའི་བྱ་བ་བསྒྲུབས་པའི་སྒོ་ནས་འབྲས་བུ་བདེ་བ་འཐོབ་པར་བྱེད་དགོས། སྤྱོད་པ་འཚེ་བ་མི་བྱེད་པ་དེ་ཡང་ལྟ་བ་རྟེན་འབྱུང་དང་འབྲེལ་ནས་ཡོད་པས་ན། ནང་པ་སངས་རྒྱས་ཀྱི་ཆོས་ཀྱི་སྙིང་པོ་སྤྱོད་པ་འཚེ་བ་མི་བྱེད་པ་དང༌། ལྟ་བ་རྟེན་འབྱུང་གཉིས་རེད་ཅེས་བརྗོད་ན་ཚིག་མང་པོ་མེད་པ་དོན་རྡོག་གཅིག་ལ་ཚང་བ་ཕལ་ཆེར་ཆགས་ཡོད། དེ་ནི་རྒྱ་གར་ལ་སྡོད་མཁན་དང་བོད་ནས་ཡོང་མཁན་ཚང་མས་སེམས་ལ་ངེས་པ་བྱེད་དགོས།

ལྟ་སྤྱོད་གཉིས་པོ་དེའི་དོན་རྒྱ་བསྐྱེད་ནས་བཤད་ན། དཔེར་ན། ང་རང་ཚོ་ཉིན་མ་ཁ་ཤས་རིང་འཆད་ཉན་བྱས་པ་དེ་དག་ལྟ་བུ་ཡིན། དེ་རྣམས་རང་དགར་སྨོན་ལམ་བརྒྱབ་པ་ཙམ་གྱིས་ཡོང་ཐབས་མེད། ང་རང་ཚོའི་ད་ལྟའི་བློ་འདི་ཉིད་ལ་བཟོ་བཅོས་རྒྱག་བཞིན་བྱས་ནས་ལྟ་བ་དེ་སྐྱེ་ཐུབ་པ་དང༌། གནོད་པའི་བསམ་པ་ཅན་གྱི་མ་རུངས་བའི་བློ་འདི་བསྒྱུར་བཅོས་བཏང་ནས་མཐའ་གཅིག་ཏུ་གཞན་ལ་ཕན་བདེ་འབའ་ཞིག་སྒྲུབ་པའི་བློ་ཞིག་ལ་བསྒྱུར་དགོས།

ཁ༽ བོད་ཀྱི་གཟི་བརྗིད་དང་། ནང་ཆོས་ལ་སློབ་སྦྱོང་།

ཁ་སང་ནས་བརྗོད་པ་བཞིན། ནང་པའི་ཆོས་ཚུལ་འདི་དག་རྣམ་གྲངས་མང་ཞིང་རྒྱ་ཆེན་པོ་ཡིན་པས་སློབ་སྦྱོང་ངེས་ཅན་ཞིག་མ་བྱས་ན་ཤེས་པར་དཀའ་སྟེ། དཔེར་ན། ཁ་སང་ནས་དེ་རིང་བར་ངས་ཆོས་འཆད་སྐབས་བོད་སྐད་ཐོག་ནས་བཤད་པ་ལས། རྒྱ་སྐད་དང༌། རྒྱ་གར་བའི་སྐད། དབྱིན་ཇིའི་སྐད་བརྒྱབ་མེད་ཀྱང༌། ཁྱེད་རང་ཚོའི་ནང་དུ་འགའ་ཞིག་ནས་དོན་ཇི་བཞིན་མ་གོ་བ་ཏན་ཏན་ཡོང་ངེས་རེད། ངོས་ནས་གང་ཐུབ་ཀྱིས་གོ་བདེ་པོ་ཞིག་བཤད་ཁུལ་བྱེད་ཀྱི་ཡོད་ཀྱང་། ད་དུང་གོ་མ་ཐུབ་པར་གང་ཞིག་ཤོད་ཀྱི་ཡོད་དམ་བསམ་པ་དེ་ལྟར་ཏན་ཏན་ཡོང་གི་རེད། དེར་བརྟེན་ཆོས་ཀྱི་གནས་ལུགས་ལ་སློབ་སྦྱོང་བྱ་རྒྱུ་ཤིན་ཏུ་གལ་ཆེན་པོ་ཡིན།

ང་རང་ཚོའི་སྤྱི་ཚོགས་ནང་ནང་པའི་ཆོས་ཀྱི་ཤེས་ཚད་དམན་པའི་སྐྱོན་ཧ་ཅང་ཆེན་པོ་རེད། བོད་གངས་ཅན་ལྗོངས་ཀྱི་སངས་རྒྱས་ཀྱི་བསྟན་པ་འདི་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བའི་བསྟན་པ་སྤུས་དག་ཤོས་ཤིག་ཡིན་པར་མ་ཟད། དེ་ནི་འགྲོ་བ་ལྷ་དང་བཅས་པའི་སྤྱིའི་དགེ་རྩར་ཐུག་པ་ཞིག་ཡིན། ད་ལྟ་འཛམ་གླིང་འདི་དང་འབྲེལ་བ་ཡོད་པའི་ཆོས་ལུགས་འདྲ་འདྲའི་ནང་ནས་དངོས་གནས་ཆོས་ལུགས་གཏིང་ཟབ་ཤོས་དང༌། རྒྱ་ཆེ་ཤོས། སྤུས་དག་ཤོས་བཅས་ཡིན་པས་ཤིན་ཏུ་གལ་ཆེན་པོ་ཡིན།

ལྷག་པར་ང་རང་ཚོ་བོད་པ་ཡིན་པའི་ཆ་ནས་བཤད་ནའང་སོ་སོའི་མི་རིགས་ལ་རིག་གཞུང་གི་རྣམ་གྲངས་མང་ཞིང༌། རྒྱ་ཆེན་པོ་ཞིག་ཡོད་པ་དེ་དག་གི་རྩ་བ་ནང་པའི་ཆོས་ལུགས་ལ་ཐུག་ཡོད། ང་རང་ཚོ་སྤྱིར་སེམས་ཅན་ཡིན་པའི་ཆ་ནས་སངས་རྒྱས་ཀྱི་བསྟན་པར་གཅེས་སྤྲས་བྱས་ཏེ་དེ་དག་ཤེས་པ་དང༌། སྤུས་དག་པོ་ཞིག་འཛིན་སྐྱོང་བྱེད་དགོས། ཡང་སྒོས་ང་རང་ཚོ་བོད་པ་ཡིན་པའི་ཆ་ནས་དེ་དག་སོ་སོའི་མི་རིགས་ཀྱི་ཁྱད་ནོར་གཞན་ལ་ངོམས་ཆོག་པ་ཞིག་ཡིན་ལ། ལྷག་པར་ནང་པ་སངས་རྒྱས་པའི་ཆོས་ལུགས་སམ་ནང་དོན་རིག་པ་དང༌། གསོ་བ་རིག་པ་དེ་གཉིས་ནི་མ་འོངས་པར་བོད་ཀྱི་གཟི་བྱིན་ཐོན་པའི་གཙོ་བོའི་རྒྱུ་རྐྱེན་ཡིན་པས་དེ་ལྟར་སོ་སོའི་རིག་གཞུང་ཁྱད་ནོར་རྩ་ཆེ་དེ་དག་ཉམས་པ་གསོར་ཆུད་མི་ཉམས་གོང་འཕེལ་ཡོང་བ་བྱ་རྒྱུ་གལ་ཆེན་པོ་ཡིན།

ག༽ ཆོས་སྲིད་ཀྱི་ལས་དོན་དང་། ཤེས་ཡོན་གྱི་གྲུབ་འབྲས།

ང་ཚོ་བཙན་བྱོལ་ཆགས་ནས་ལོ་ཉི་ཤུ་རྩ་བརྒྱད་འགྲོ་གི་ཡོད། བཙན་བྱོལ་བ་ཆགས་པའི་ཉིན་མོ་དེ་ནས་བཟུང་ཕྱོགས་གཅིག་ནས་ཆབ་སྲིད་ཀྱི་དོན་ལ་བསམ་བློ་གཏོང་དགོས་པ་དང༌། ཕྱོགས་གཉིས་ནས་འཕྲལ་སེལ་སོ་སོའི་འཚོ་བ་སོ་སོས་འཚོལ་ཐུབ་པའི་གཞིས་ཆགས་བྱ་རྒྱུའི་བསམ་བློ་བཏང་སྟེ་ལས་ཀ་བྱེད་དགོས་པ་དེ་དག་ལས་འགན་གཙོ་བོར་འཁུར་ནས་བྱས་ཡོད། ཕྱོགས་གསུམ་ནས་མ་འོངས་པར་ང་ཚོ་ཡར་རྒྱས་ཡོང་དང་མི་ཡོང་དང༌། འཛམ་བུ་གླིང་འདིའི་མི་གྲངས་མང་ཉུང་ལ་མ་བལྟོས་པར་བོད་པའི་སྤྱི་ཚོགས་ཞེས་མིང་འབུར་ཐོན་ཞིག་གནས་དང་མ་གནས་དེང་དུས་ཀྱི་ཤེས་ཡོན་ལྡན་མིན་ལ་རག་ལུས་སྟབས། སློབ་གྲྭ་འཛུགས་རྒྱུར་དོན་གཉེར་བྱས་ཡོད།

དེ་ཡང་གང་གི་ཆེད་དུ་བྱས་སམ་ཞེ་ན། བོད་མི་རིགས་ཞེས་ཁྱད་ཆོས་དམིགས་བསལ་དུ་ཡོད་པའི་བོད་མིའི་སྡོད་སྒར་དང༌། བོད་པའི་སློབ་གྲྭ་ལོགས་སུ་འཛུགས་པའི་ཆེད་དུ་བྱས་པ་ཡིན། དེ་དག་ནི་ང་ཚོའི་བྱས་རྗེས་ཤིག་ཡིན། བོད་པའི་མིང་ཐོན་པའི་གཞི་གཅིག་ནི་བོད་པའི་རིག་གཞུང་ཡིན་ཞིང༌། དེའི་རྩ་བ་ནང་པའི་ཆོས་དང་འབྲེལ་བ་ཡོད་སྟབས་ནང་ཆོས་སློབ་སྦྱོང་བྱ་རྒྱུར་ཧ་ཅང་གལ་ཆེར་བཟུང་ཡོད།

ང་ཚོས་རྒྱ་གར་ནང་སློབ་གྲྭ་ཐོག་མར་བཙུགས་དུས་བོད་པའི་སློབ་གྲྭ་ཞེས་ཟུར་དུ་བཙུགས་པ་དང་། སློབ་དེབ་ནང་ཐོག་མར་ཁ་དོག་དཀར་དམར་ནས་བཟུང་ཆོས་ཀྱི་ནང་དོན་སློབ་ཚན་ནང་ལ་བཀོད་པ་དང༌། སློབ་དགེའི་ནང་དེང་དུས་ཤེས་ཡོན་གྱིས་གནས་ཚད་མེད་ནའང་ཆོས་ཕྱོགས་ཀྱི་འགྲེལ་བཤད་རྒྱག་ཐུབ་མཁན་གྱི་ཆོས་དགེ་འཛུགས་རྒྱུར་དོ་སྣང་ཆེན་པོ་བྱས་ཡོད། སློབ་གྲྭའི་ནང་ཕོ་མོ་དང༌། སྐྱ་སེར་དབྱེར་མེད་ཀྱི་ཐོག་ནས་མཚན་ཉིད་བལྟ་དགོས་རྒྱུའི་འབད་བརྩོན་ཡང་མང་པོ་བྱས་ཡོད། དེ་དག་ནི་ང་ཚོས་བསྟན་པའི་དོན་ལ་བསམ་བློ་བཏང་ནས་བྱས་པ་རེད། གྲུབ་འབྲས་ཀྱང་གང་ལ་གང་འཚམ་ཐོན་ཡོད། ཡིན་ནའང་བསམ་པ་ཇི་བཞིན་ང་ཚོས་ལག་ལེན་མཇུག་འཁྱོངས་བྱུང་དང་མ་བྱུང་སྣ་ཚོགས་ཤིག་ཡོད།

དགོན་སྡེ་ཁག་དེ་དག་ལ་དངོས་གནས་བསྟན་པ་འཛིན་སྐྱོང་སྤེལ་གསུམ་བྱེད་མཁན་མིང་རྒྱབ་འཁུར་གྱི་ལས་འགན་ཡོད། དེ་སྔ་བོད་གངས་ཅན་གྱི་ལྗོངས་སུ་ཆོལ་ཁ་གསུམ་གྱི་ནང་ལ་ཧ་ལམ་དགོན་པ་སྟོང་ཕྲག་དྲུག་སྐོར་ཞིག་ཡོད། གཙོ་ཆེའི་དགོན་པ་གྲྭ་ཚོགས་ཆེ་བ་ཚོ་སློབ་གཉེར་ཡང་བཟང་ཤོས་ཆགས་ཡོད། དེ་ཡང་སྔ་དུས་ཇི་ལྟར་ཡིན་ཡང༌། དུས་ཕྱིས་སེ་འབྲས་དགའ་གསུམ་གཙོ་བོར་གྱུར་པའི་དགོན་པ་དེ་རིགས་སློབ་གཉེར་བཟང་ཤོས་ཡིན།

ང༽ ནང་ཆོས་ཀྱི་སློབ་གཉེར་དང་། རིག་གསར་ལ་དོ་སྣང་།

རྒྱ་གར་དུ་སླེབས་རྗེས་སེ་འབྲས་དགའ་གསུམ་རྩ་བ་ཚུགས་ཐུབ་ཐབས་ལ་འབད་བརྩོན་གང་ཐུབ་བྱས་པ་རེད་ལ། ད་ཆ་ལོ་ཉི་ཤུ་རྩ་བརྒྱད་ཕྱིན་པའི་སྐབས་ལ་བཟོ་ལྟ་གང་ལེགས་ཆགས་ཡོད། ད་ལམ་རྒྱ་གར་ལྷོ་ཕྱོགས་ཁུལ་ནས་གཙོ་བོ་སེ་འབྲས་དགའ་གསུམ་གྱི་སློབ་གཉེར་ལ་བལྟ་ཞིབ་ཏུ་ཆེད་མངགས་ཕྱིན་པ་ཡིན། སློབ་གཉེར་བ་ཚོའི་རྩོད་རྒྱུགས་ལ་ལྟ་སྐབས་གནས་ཚད་ཡག་ཐག་ཆོད། དངོས་གནས་སྙིང་ཁོང་རུས་གཏིང་ནས་ཡི་རངས་སྐྱེ་དགོས་པ་འདུག་པས་དགའ་པོ་བྱུང༌། རྩ་བའི་མཐུན་རྐྱེན་ཞན་ཞིང༌། དཀའ་ངལ་མང་པོ་ཞིག་ཡོད་ན་ཡང་དཔེ་ཆ་ཁྲིད་མཁན་ཚོས་ཧུར་ཐག་གིས་འཁྲིད། དཔེ་ཆ་བལྟ་མཁན་ཚོས་ཀྱང་ཧུར་ཐག་གིས་བལྟས་པའི་ལག་རྗེས་དངོས་གནས་ཡག་པོ་འདུག ང་རང་ལོ་གཉིས་གསུམ་ཙམ་ལ་མ་གཏོགས་ཡང་ཡང་བསྐྱོད་ཐུབ་ཀྱི་མེད། བསྐྱོད་པའི་སྐབས་ལ་ལོ་རེ་ལོ་རེ་ཡར་རྒྱས་གྲུབ་འབྲས་མིག་མཐོང་ལག་ཟིན་དངོས་གནས་ཡག་པོ་འདུག ད་དུང་མ་འོངས་པར་མུ་མཐུད་སློབ་གཉེར་སྤུས་དག་ཚགས་ཚུད་ཡག་པོ་ཐུབ་པ་ཞིག་བྱེད་དགོས།

དེ་སྔ་ང་རང་ཚོ་བོད་ལ་ཡོད་དུས་སོ་སོའི་ཡུལ་ལུང་གཅིག་པུ་ལས་འཛམ་གླིང་སྤྱི་དང་འབྲེལ་བ་མེད། དེང་གི་སྐབས་སུ་འཛམ་གླིང་སྤྱི་དང་འབྲེལ་བ་ཡོང་གི་ཡོད་སྟབས། ནང་པ་སངས་རྒྱས་པའི་ཆོས་ཚུལ་སྐོར་ལ་དེ་སྔ་བོད་ཀྱི་མཁས་པའི་དབང་པོ་རིམ་བྱོན་རྣམས་ནས་སློབ་ཚན་བསྒྲིགས་ཡོད་པ་དེ་དག་ལ་ང་ཚོས་བསྒྱུར་བཅོས་གཏོང་དགོས་པ་མེད། དེང་དུས་ཀྱི་ཤེས་ཡོན་ནུབ་ཕྱོགས་པའི་ལྟ་བའི་སྐོར་དང༌། ཚན་རིག་པ་ཚོས་ཚན་རིག་ཐོག་ནས་ཕྱི་རྫས་ཀྱི་རྣམ་གཞག་དང༌། ནང་སེམས་ཀྱི་རྣམ་གཞག དེ་བཞིན་ལུས་ཀྱི་ཀླད་པའི་རྣམ་གཞག་སོགས་ལ་བརྟག་དཔྱད་དང་འབྲེལ་བའི་ཐོག་ནས་རིག་པ་གསར་པ་རྙེད་པ་དེ་རིགས་ང་ཚོས་ངེས་པར་དུ་ཤེས་པ་བྱེད་དགོས་སྟབས་སློབ་སྦྱོང་ཐོག་དོ་སྣང་ཆེ་ཙམ་བྱེད་དགོས།

ཅ༽ རིག་གནས་ནང་འདྲེན་དང་། སྐད་ཡིག་གི་ཞབས་འདེགས།

སློབ་ཚན་གསར་པ་དེ་རིགས་སྐད་ཡིག་གཞན་ཞིག་བརྒྱུད་ནས་སློབ་སྦྱོང་བྱེད་མི་དགོས་པར་སོ་སོ་རང་གི་སྐད་ཡིག་ནང་བསྒྱུར་ཐུབ་པ་བྱ་རྒྱུ་གལ་ཆེན་པོ་འདུག དེ་སྐོར་མ་གཞི་ང་ཚོས་དེ་སྔོན་ནས་གྲོས་འགོ་མང་པོ་བཏོན་ཏེ་འབད་བརྩོན་ཡང་མང་པོ་བྱས་ཡོད། སློབ་གཉེར་བ་ཚོའི་ནང་དུ་དབྱིན་ཇིའི་སྐད་ཡིག་ཕྲན་བུ་ཤེས་མཁན་ཁ་ཤས་ཡོང་གི་ཡོད་པ་དེ་དག་ལ་དམིགས་བསལ་གྱི་ལས་འགན་ཞིག་བསྐུར་ནས་ཤེས་བྱའི་རྣམ་གྲངས་ཀྱི་བརྗོད་བྱ་གསར་པ་དེ་ཚོའི་གྲས་བོད་ཡིག་ནང་ལ་ཚུར་བསྒྱུར་ཐུབ་པ་བྱུང་ན། ང་རང་ཚོའི་མཁས་པ་ཚོ་ཕྱི་རྒྱལ་གྱི་སྐད་ཡིག་བརྒྱུད་མི་དགོས་པར་སོ་སོ་རང་གི་སྐད་ཡིག་ཐོག་ནས་དེང་དུས་ཀྱི་ཤེས་ཡོན་ཆ་ཚང་ཤེས་ཐུབ་པ་ཡོང་གི་རེད། དེ་ནི་ཧ་ཅང་གི་གལ་ཆེན་པོ་ཡིན་ལ་ཕན་ཐོགས་ཀྱང་ངེས་ཅན་ཡོང་གི་རེད།

ལྷག་པར་དེ་ལ་བརྟེན་ནས་བོད་ཀྱི་སྐད་ཡིག་ཕྱུག་ཏུ་དང༌། ཡར་རྒྱས་འགྲོ་ཐུབ་པ་ཡོང་གི་རེད། ང་ཚོས་རྒྱ་གར་ནང་ཧ་ལམ་ལོ་ཉི་ཤུ་ཙམ་གྱི་གོང་དུ་སློབ་གྲྭ་ཐོག་མར་འཛུགས་སྐབས་སློབ་ཚན་ཡོངས་རྫོགས་དཔེར་ན་ཚན་རིག་གི་སྐོར་དང༌། དེ་མིན་གྱི་སྡེ་ཚན་ཁག འཛམ་གླིང་རྒྱལ་རབས་སོགས་ཚང་མ་བོད་སྐད་ཐོག་ནས་བསླབ་ཐུབ་པ་བྱེད་དགོས་ཞེས་སྐད་ཆ་མང་པོ་བྱུང༌། ཇི་མ་ཇི་བཞིན་ལག་ལེན་བསྟར་མ་ཐུབ་པར་དཀའ་ངལ་ཁོ་ནའི་ངང་བསྡད་ཡོད། དེང་སང་ཕྲན་བུ་གཏམ་བཟང་བ་ཞིག་ལ་བོད་ནང་དེང་དུས་ཤེས་ཡོན་གྱི་སློབ་ཚན་འདྲ་མིན་དེ་དག་བོད་ཀྱི་སྐད་ཡིག་ཐོག་ནས་ཆ་ཚང་སློབ་ཐུབ་པའི་ཐབས་ཤེས་ཤིག་གཞི་ནས་བྱེད་ཀྱི་འདུག དེ་ནི་རྗེས་སུ་ཡི་རངས་དང༌། མངོན་པར་བསྔགས་པའི་མེ་ཏོག་འཐོར་འོས་པ་ཞིག་རེད། དེ་ཡང་གཙོ་བོ་རྒྱ་མིའི་སྲིད་བྱུས་གུ་ཡངས་ཀྱི་གོ་སྐབས་བཟུང་སྟེ་བོད་ཆོལ་ཁ་གསུམ་གྱི་ཁྱོན་ལ་ཡོད་པའི་མཁས་པ་ཚོས་སེམས་ཁུར་བླངས་ནས་ཧུར་ཐག་གིས་ཤུགས་རྒྱག་གི་ཡོད་འདུག དངོས་གནས་ཤིན་ཏུ་དགའ་པོ་འདུག

ང་ཚོ་བོད་པའི་སྐད་ཡིག་འདི་རྩ་བ་དངོས་གནས་ཕྱུག་པོ་རེད་འདུག ཕྱུག་པོ་ཡིན་པའི་རྟགས་ནི། འཛམ་གླིང་གི་སྐད་ཡིག་རྙིང་པའི་ནང་ནས་ལེགས་སྦྱར་གྱི་སྐད་དེ་ཤར་ཕྱོགས་ནང་ལ་རྩ་བ་གཅིག་ཆགས་ཡོད། ལེགས་སྦྱར་སྐད་ནང་ལ་ཡོད་པའི་ནང་པ་སངས་རྒྱས་པའི་གཞི་ལམ་འབྲས་གསུམ་གྱི་རྣམ་གཞག་མང་པོ་བཤད་པ་དེ་དག་ཚང་མ་བོད་ཀྱི་སྐད་ཡིག་གིས་འདང་ནས་ལེགས་སྦྱར་སྐད་དང་གདན་ཐོབ་མཉམ་དུ་སྤྱོད་ཐུབ་ཡོད། དཔེར་ན། དེང་སང་ལེགས་སྦྱར་གྱི་སྐད་ཀྱི་ཐོག་ནས་ནང་པའི་ཆོས་སློབ་སྦྱོང་དང་ཞིབ་འཇུག་བྱེད་མཁན་དེ་ཚོའི་གྲས་ཀྱིས་བརྗོད་པར། ལེགས་སྦྱར་གྱི་སྐད་ནང་ལ་ཕྲན་བུ་གོ་མ་བདེ་བ་དེ་ལྟ་བུའི་རིགས་རྒྱ་ཡིག་དང༌། བོད་ཡིག་དེ་མིན་སྐད་ཡིག་གཞན་དག་བཅས་ལ་བསྒྱུར་ཡོད་པའི་ནང་ནས་བོད་ཀྱི་སྐད་ཡིག་ཏུ་བསྒྱུར་བ་དེ་དག་ཡག་ཤོས་དང༌། དེ་དག་གོ་བདེ་ཤོས། གསལ་ཤོས་འདུག་བརྗོད་ཀྱི་འདུག

ང་ཚོ་བོད་པའི་ཡི་གེ་འདིའི་རྩ་བ་དབྱངས་དང་གསལ་བྱེད་ཀྱི་ཐོག་ནས་བསྒྲིགས་པའི་རླབས་ཆེན་གྱི་སྐད་ཡིག་ཅིག་ཆགས་ཡོད། དེ་དག་ནང་པ་སངས་རྒྱས་པའི་ཆོས་ཀྱི་ནང་ལ་ཡར་རྒྱས་གཏོང་རྒྱུའི་གོ་སྐབས་བྱུང་ཞིང༌། དེའི་ཐོག་ནས་བསྒྲིགས་པའི་རླབས་ཆེན་གྱི་སྐད་ཡིག་ཆགས་ཡོད། དེ་དག་ནང་པ་སངས་རྒྱས་པའི་ཆོས་ཀྱི་ནང་ལ་ཡར་རྒྱས་གཏོང་རྒྱུའི་གོ་སྐབས་བྱུང་ཞིང༌། དེའི་ཐོག་ནས་ལེགས་སྦྱར་གྱི་སྐད་དང་མཚུངས་པའི་ཡར་རྒྱས་འགྲོ་ཐུབ་པ་བྱུང་ཡོད།

སློབ་ཚན་གཞན་དག་དུས་རབས་ཉི་ཤུ་པའམ། ཡང་ན་ཉེ་བའི་དུས་རབས་ཀྱི་སློབ་ཚན་གསར་པ་དེ་ཚོའི་ནང་བོད་ཀྱི་སྐད་ཡིག་བེད་སྤྱོད་བྱེད་པའི་གོ་སྐབས་མ་བྱུང་བ་ཡིན་སྟབས༌། མི་དང་འདྲ་བར་འཚར་ལོང་མ་བྱུང་བ་ཡིན་པ་ལས། རྩ་བ་བོད་ཀྱི་སྐད་ཡིག་རང་གི་ཐོག་ནས་མ་འདང་ཞིག་མ་རེད། དེང་སང་བོད་ཡིག་ནང་བསྒྱུར་བའི་སློབ་དེབ་ཁ་ཤས་ངས་མཐོང་བྱུང༌། དངོས་གནས་ཡག་པོ་འདུག འདི་སྐོར་བོད་ནང་ད་ལྟ་བརྗོད་པ་བཞིན་ཡར་རྒྱས་འགྲོ་གི་ཡོད་ལ། ད་དུང་མུ་མཐུད་ཡར་རྒྱས་འགྲོ་བའི་རེ་བ་ཡོད།

ཆ༽ ཚན་རིག་ལ་སློབ་སྦྱོང་དང་། ཆོས་ཚན་གཉིས་དགེ།

ང་ཚོ་རྒྱ་གར་ནང་སྡོད་མཁན་གྱི་བསམ་བློ་གཏོང་སྟངས་ནི། ད་ལྟ་གདན་ས་ཚོའི་སློབ་གཉེར་བ་དབྱིན་ཇི་ཤེས་མཁན་ཚོར་རེ་བ་བྱས་པ་དེ་ཡིན། དོན་སྙིང་ང་ཚོར་ནང་པ་སངས་རྒྱས་པའི་ཆོས་ཀྱི་སློབ་སྦྱོང་ཨང་ཀི་དང་པོ་ཡོད་པ་འདིའི་ཐོག་ལ། དེང་དུས་ཀྱི་ཤེས་ཡོན་དེ་དག་སོ་སོའི་སྐད་ཡིག་ཐོག་ནས་སློབ་གཉེར་བྱེད་ཐུབ་པ་ཞིག་དགོས། གཙོ་ཆེ་ཤོས་ཚན་རིག་གི་རིག་གནས་གསར་པ་དེ་དག་ལ་སློབ་སྦྱོང་བྱ་རྒྱུ་ཧ་ཅང་གལ་ཆེན་པོ་འདུག་ལ། ཕན་ཐོགས་ཀྱང་ཡོང་ས་རེད།

དཔེར་ན། ངོས་ནས་ཚན་རིག་པ་དེ་རིགས་མང་པོ་ཞིག་ཐུག་མྱོང་ལ་དོ་སྣང་ཡང་བྱེད་ཀྱི་ཡོད། ཁོང་ཚོ་དང་གོ་བསྡུར་བྱེད་སྐབས་བློ་སྐྱེད་ཆེན་པོ་ཡོང་གི་འདུག ང་རང་ཚོས་ཕྱིའི་རྫས་ཀྱི་རྣམ་གཞག་བརྗོད་སྐབས་རྩ་བའི་གཞུང་གི་ནང་ནས་རྫས་ལ་རྡུལ་ཕྲ་རབ་ཀྱི་རྣམ་གཞག་གསུངས་ཡོད། དེང་སང་ཚན་རིག་པ་ཚོས་བཤད་པའི་དངོས་ཁམས་རིག་པའི་ནང་གི་རྫས་ཕྲ་མོའི་རྣམ་གཞག་དེ་དག་ང་ཚོ་ལས་གཏིང་ཟབ་ཅིང་ཕྲ་བ་ལྟ་བུ་འདུག དེ་བཞིན་དུས་ལ་ཆ་བཞག་ནའང་ང་ཚོས་དུས་ཡུན་སྐད་ཅིག་གཅིག་སེ་གོལ་གཅིག་སུམ་བརྒྱ་དྲུག་ཅུའི་ཆར་ཕྱེ་ནས་དུས་ཕྲ་མོའི་སྐད་ཡིག་ཅིག་ཤོད་ཀྱི་ཡོད། དེང་སང་འཛམ་གླིང་ཐོག་འོད་ཀྱི་མགྱོགས་ཚད་དེ་དུས་ཡུན་མགྱོགས་ཤོས་ལ་བཤད་ཡོད། དེ་དང་བསྡུར་ན་ང་ཚོའི་དེ་དག་ཞན་ཙམ་ཆགས་ཡོད། ནུབ་ཕྱོགས་པའི་དུས་ཀྱི་རྣམ་གཞག་དང༌། དངོས་པོའི་རྡུལ་ཕྲ་མོའི་རྣམ་གཞག་བཤད་པ་དེ་རིགས་ཚན་རིག་པས་བརྟག་དཔྱད་ཡང་ཡང་བྱས་ནས་ར་འཕྲོད་བྱུང་སྟེ་བཤད་པ་ཞིག་ཡིན་པས་བདེན་དོན་ཆགས་ཡོད། དེ་ང་ཚོས་ངེས་པར་དུ་ཤེས་པ་བྱས་ན་ཕན་ཐོགས་ཆེན་པོ་འདུག

སེམས་ཀྱི་རྣམ་གཞག་སྐོར་ལ་ནུབ་ཕྱོགས་པ་ཚོས་གང་ཡང་ཤེས་ཀྱི་མེད། ལུས་ཀྱི་རྣམ་གཞག་དང༌། རྩ་དང་ཀླད་པའི་རྡུལ་ཕྲན་གྱི་འགྲོ་སྟངས་དེ་རིགས་ལ་ཁོ་ཚོས་དམིགས་བསལ་གྱི་དོ་སྣང་བྱས་ཡོད་སྟབས་གང་ལ་གང་འཚམ་ཞིག་ཤོད་རྒྱུ་ཡོད། ད་ལྟ་ཡར་རྒྱས་འགྲོ་བཞིན་པ་རེད། སྡེ་ཚན་དེ་ཚོའི་ནང་སློབ་སྦྱོང་བྱེད་མཁན་ནུབ་ཕྱོགས་པའི་ཚན་རིག་མཁས་པ་བློ་གཟུ་བོར་གནས་པ་དེ་དག་གིས་དེང་སང་ནང་པའི་ཆོས་ལ་དམིགས་བསལ་གྱིས་དོ་སྣང་བྱེད་ཀྱི་འདུག ང་རང་ཚོ་ནང་པའི་ངོས་ནས་དེ་དག་ལ་སློབ་སྦྱོང་བྱས་ཏེ་བཤད་ཐུབ་པའི་ཐོག་ནས་ཚན་རིག་པ་དེ་དག་དང་གོ་བསྡུར་བྱ་རྒྱུ་དེ་ཤིན་ཏུ་གལ་ཆེན་པོ་འདུག དེས་རང་གཞན་གཉིས་ཀར་ཕན་གྱི་རེད། ད་ལམ་མའེ་སོར་ལའང་དེ་སྐོར་ཤོད་རྒྱུ་བྱུང༌།

ཇ༽ རང་དབང་གི་དགེ་མཚན་དང་། གསར་གཏོད་ཀྱི་ཡར་རྒྱས།

དེ་ནས་རྒྱ་གར་དང་བོད་གཉིས་ལོ་རྒྱུས་ཀྱི་ཐོག་ནས་ཐུན་མོང་མ་ཡིན་པའི་འབྲེལ་བ་ཆེན་པོ་ཞིག་ཆགས་ཡོད་པ་དེ་ཡང་དགེ་རྒན་དགེ་ཕྲུག་གི་འབྲེལ་བ་ལྟ་བུ་ཞིག་ཡིན། བོད་པ་མང་ཆེ་བ་ནང་པ་སངས་རྒྱས་པའི་ཆོས་ཁས་ལེན་མཁན་ཡིན་པས་ནང་པ་སངས་རྒྱས་པའི་ཆོས་དེ་རྒྱ་གར་ནས་བྱུང་བ་རེད། དེང་གི་སྐབས་ལ་ཆ་བཞག་ན་ཡང་དངོས་ཡོད་ས་ཆའི་བབས་ནས་བོད་པའི་དོན་དག་འདི་རྒྱ་གར་བའི་དོན་དག་དང་འབྲེལ་བ་ཞིག་ཆགས་ཡོད་པས་དེ་ལ་དོ་སྣང་ཞིག་བྱེད་དགོས་ཀྱི་ཡོད།

གཉིས་ནས་རྒྱ་གར་དཔལ་འབྱོར་ལོངས་སྤྱོད་ཀྱི་གནས་སྟངས་སྐྱོ་པོ་ཡིན་ནའང༌། སྤྱིར་བཏང་དངོས་གནས་རང་དབང་མང་གཙོའི་རྩ་བ་ཚུགས་པའི་ལུང་པ་གཅིག་ཆགས་ཡོད། ཁྱིམ་མཚེས་གཞན་ལ་བལྟོས་ཏེ་རྒྱ་གར་ནང་ལ་མང་གཙོའི་འགྲོ་སྟངས་དེ་གང་ལ་གང་འཚམ་གྱི་རྩ་བ་ཚུགས་ཡོད་པ་ལྟ་བུ་འདུག རྒྱ་གར་ང་ཚོའི་ལུང་པ་མ་ཡིན་པར་གཞན་ས་ཡིན་ན་ཡང་རང་དབང་ཡོད་སྟབས་མིའི་རྣམ་དཔྱོད་བེད་སྤྱོད་བྱེད་ཐུབ་ཀྱི་ཡོད། མི་སོ་སོས་བྱས་ན་ཡར་རྒྱས་རབ་འབྲིང་གང་འདྲ་ཞིག་ཡིན་ཀྱང་གཏོང་ས་ཡོད། བོད་ནང་སོ་སོའི་ལུང་པ་ཡིན་ནའང་རང་དབང་མེད་པར་བརྟེན་ཡི་གེ་ཞིག་བྲིས་ཀྱང་འབྲི་ཚོད་བྱེད་དགོས་པ་དང༌། སྐད་ཆ་ཞིག་བཤད་ཀྱང་ཤོད་ཚོད་བྱེད་དགོས་ཀྱི་འདུག གང་ཞིག་བྱེད་དགོས་བྱུང་ཡང་མི་གཞན་དག་གི་གདོང་ལ་བལྟ་བཞིན་དུ་བྱེད་དགོས་པ་ཞིག་ཆགས་ཡོད། དེ་གཞན་དབང་རང་བཞིན་གྱིས་ལན་པ་རེད།

འདིར་རྩ་བ་ལུང་པ་བྲལ་ནས་སྐྱོ་པོ་ཡོད་ཀྱང་རང་དབང་ཡོད་པ་སྟེ། དཔེར་ན། ང་རང་ཚོ་དེ་རིང་རྡོ་རྗེ་གདན་ལ་དངོས་གནས་ཐེག་པ་ཆེན་པོའི་ཆོས་ཚུལ་འཆད་ཉན་བྱེད་ཀྱི་ཡོད། སྔར་བཅོམ་ལྡན་འདས་མངོན་པར་རྫོགས་པའི་སངས་རྒྱས་པའི་དུས་རྩྭ་ཚོང་ཁྱེའུ་བཀྲ་ཤིས་ཀྱི་ས་ནས་རྩ་བཞེས་ཏེ་རྩྭའི་གདན་ལ་བཞུགས་པ་བཞིན། ང་རང་ཚོ་དེ་རིང་འདིར་རྩྭ་གདན་སྒང་ལ་ཐལ་འཚུབ་ལིང་ལིང་དུ་སྡོད་པ་འདི་སྐྱོ་པོ་ལྟ་བུ་ཞིག་ཡོད། ཡིན་ནའང་དངོས་གནས་རང་དབང་ཡོད་སྟབས་༸རྒྱལ་བ་རིན་པོ་ཆེའི་ངོས་ནས་ཀྱང་གང་བཤད་འདོད་པ་རྣམས་བཤད་ཆོག་གི་ཡོད།

ཁྱེད་རང་ཚོའི་ངོས་ནས་ཀྱང་ཉན་འདོད་ཡོད་ན་ཉན། འགྲོ་འདོད་ཡོད་ན་ཕྱིན། སྡོད་འདོད་ཡོད་ན་བསྡད་ཆོག་གི་ཡོད། དེ་ལྟ་བུའི་རང་དབང་ནི་རྩ་བ་ཆེ་ཞིང༌། མི་ལ་རང་དབང་ཞེས་པ་འདི་གལ་ཆེན་པོ་ཡིན། རང་དབང་ཞེས་བརྗོད་པ་དེ་སྣང་བ་སྐྱིད་པའི་སྐད་ཆ་གཅིག་པུ་མིན། ཡར་རྒྱས་དགོས་ན་མིའི་རྣམ་དཔྱོད་ཀྱི་ནུས་པ་འདོན་དགོས། མིའི་རྣམ་དཔྱོད་ཀྱི་ནུས་པ་བཏོན་ན་ཡར་རྒྱས་འགྲོ་ཐུབ། མིའི་རྣམ་དཔྱོད་ཀྱི་ནུས་པ་འདོན་མ་ཐུབ་ན་ཡར་རྒྱས་འགྲོ་མི་ཐུབ་ལ་གསར་གཏོད་བྱེད་མི་ཐུབ། གསར་གཏོད་མེད་ན་ཡར་རྒྱས་ཀྱང་མེད། གསར་གཏོད་བྱེད་པ་ལ་རང་དབང་དགོས། དེ་ནི་རང་བཞིན་གྱི་འགྲོ་སྟངས་ཤིག་ཡིན། ང་རང་ཚོ་རྒྱ་གར་ནང་ལ་གཙོ་བོ་རང་དབང་ཡོད་པའི་ཐོག རྒྱ་གར་དབུས་གཞུང་དང༌། ས་གནས་གཞུང་སོ་སོས་དངོས་གནས་བོད་པར་ཐུགས་ཁུར་ཆེན་པོ་གནང་བར་བརྟེན་ནས་ང་ཚོ་གཞི་རྩ་ཡག་ཐག་ཆོད་ཚུགས་ཡོད།

ཉ༽ བསྙེན་བཀུར་ཞུ་ཡུལ་དང་། གྲྭ་རྒྱུན་གྱི་གནས་སྟངས།

དེ་རིང་ཤོད་འདོད་བྱུང་བ་ཞིག་ལ། སྤྱིར་བཏང་རྒྱ་གར་ནང་ལ་བོད་པ་མང་པོ་ཞིག་ཡོད་སྟབས་གདན་ས་ཁག་ལ་དཔལ་འབྱོར་གྱི་དཀའ་ངལ་ཡོད། བསྙེན་བཀུར་ཞུ་རྒྱུ་སྒོར་མོ་བརྒྱ་ཉིས་བརྒྱ་ལས་མེད་ནའང་དེ་དག་ངེས་པར་དུ་སློབ་གཉེར་ཡོད་སའི་གདན་ས་ཚོར་ཕུལ་ཐུབ་ན་བསོད་ནམས་གཞན་དང་མི་འདྲ་བ་ཞིག་གསོག་གི་རེད། མ་གཞི་ཁ་རྫབ་ཆེན་ལྟ་བུ་ཆགས་ཀྱི་འདུག་ཀྱང་གྲྭ་པ་ཆོ་ཡོད་ལ་མེད་ལ་བཞི་གྲྭ་དང་། བརྒྱད་གྲྭ་དེ་ལྟར་འཚོགས་ནས་བསམ་བློ་གཏོང་རྒྱུ་གང་ཡང་མེད་པའི་འདོན་པ་འདོན་མཁན་ལ་བསྙེན་བཀུར་ཞུས་པ་ལས། ལོ་ནས་ལོ་བསྟུད་དེ་དཔེ་ཆ་ལྟ་མཁན་ཚོའི་ཐོག་ལ་སྒོར་མོ་བརྒྱ་ལས་མ་བྱུང་ཡང་བཏང་ན་དངོས་གནས་སྨིན་ཅིང་ཕན་ཐོགས་ཆེ་བ་ཡོད། དེ་གལ་ཆེན་པོ་མཐོང་ཡོང་གི་འདུག

དེ་བཞིན་སྤྱིར་བཏང་ཕྲན་བུ་དཔལ་འབྱོར་ཡོད་མཁན་གྱི་ཕྲུ་གུ་ཡིན་ན། རང་བཞིན་བསམ་བློའི་ནང་སློབ་གྲྭར་གཏོང་རྒྱུ་ལས། གྲྭ་སར་འཇུག་རྒྱུའི་བསམ་བློ་ཧ་ལམ་མེད། སྙིང་རྗེ། མི་ཚང་སྐྱོ་པོ་ཚོས་ཕྲུ་གུ་གྲྭ་སར་བཅུག་ན་དཔེ་ཆ་ཞིག་ཤེས་ཀྱི་རེད་ལ། ལྟོ་གོས་ཀྱང་འཕྲལ་སེལ་འགྲིགས་འགྲོ་གི་རེད་བསམས་ནས་འཇུག་གི་ཡོད་བཟོ་འདུག དངོས་གནས་བསམ་བློ་བཏང་ན་དེ་དག་ནི་མ་འོངས་པར་བོད་རང་གི་ཤེས་ཡོན་རིག་གཞུང་ཁྱད་ཆོས་བླ་ན་མེད་པ་ནང་པ་སངས་རྒྱས་པའི་ཆོས་འཛམ་གླིང་སྤྱི་ཡོངས་ཀྱི་རིག་གཞུང་འདྲ་འདྲའི་ནང་ནས་ཕྲན་བུ་ངོ་སོ་ཐོན་པ་འདིའི་རྩ་བ་འཛིན་མཁན་གྱི་དམིགས་སྒོ་ད་ལྟ་གདན་སར་སློབ་གཉེར་རྒྱག་མཁན་དེ་དག་ཆགས་ཡོང་གི་འདུག རང་རེའི་སློབ་གྲྭ་ཁག་ནས་ཐོན་པ་རྣམས་དེ་ལྟ་བུའི་རྣམ་དཔྱོད་ཐོན་ཐུབ་རྒྱུ་ཁག་པོ་རེད། མ་གཞི་གཙོ་བོ་ཕྲུ་གུ་སོ་སོའི་འདོད་པ་ཡིན་ཀྱང༌། ཕ་མ་ཚོས་ཁ་ཏ་བསླབ་བྱ་བྱེད་ཕྱོགས་ནི་ཕྲུ་གུ་རིག་པ་བཀྲ་ཞིང་རེ་བ་ཡོད་པ་དེ་དག་གྲྭ་སར་འཇུག་རྒྱུ་གལ་ཆེན་པོ་མཐོང་གི་འདུག ཡང་ངོས་ནས་དཔལ་འབྱོར་གྱི་ཐོག་ལ་ཆེད་དུ་གཉེར་ནས་ཞལ་འདེབས་བསྡུ་དགོས་བརྗོད་ཀྱི་མེད། ང་རང་ཚོ་བོད་པའི་གོམས་གཤིས་ལ་ཞར་དང་ཞོར་ལ་སྒོར་མོ་བརྒྱ་གཉིས་བརྒྱའི་ཕྱག་མཆོད་འབུལ་བྱེད་སྲོལ་ཡོད་པ་དེ་དག་ཕན་སླེབས་ཆེ་ས་ཞིག་ལ་བཏང་ན་ཡག་པོ་འདུག་བརྗོད་པ་དེ་ཡིན།

ལྷོ་ཕྱོགས་ལ་གདན་ས་གསུམ་དང༌། བཀྲ་ཤིས་ལྷུན་པོ་བཅས་ཀྱི་རྩོད་རྒྱུགས་ལ་ལྟ་སྐབས་རྟགས་གསལ་བཏང་བ་དེ་དག་ཡག་ཐག་ཆོད་འདུག གཞིས་སྒར་བཞི་པར་ཡོད་པའི་པད་ནོར་རིན་པོ་ཆེའི་རྙིང་དགོན་ལ་ཡང་བཤད་གྲྭ་བཙུགས་ནས་ཡག་ཐག་ཆོད་འདུག སྔོན་མ་ནས་ང་ཚོའི་ས་སྐྱའི་མཁན་པོ་རིན་ཆེན་གྱིས་དཔེ་ཆ་འཁྲིད་ནས་རྩ་བ་གང་འཚམ་ཚུགས་ཡོད། དེ་ནས་སྔ་ལོ་བར་མཁན་པོ་ཟླ་གསལ་གྱིས་དཔེ་ཆ་འཁྲིད་ནས་གཞི་རྩ་ཡག་པོ་ཚུགས་འདུག ཁོང་ཚོས་བཤད་རྒྱུགས་ཕུལ་བ་དང༌། རྩོད་རྒྱུགས་ཀྱང་འཁྱུག་ཙམ་ཕུལ་ཏེ་ཧ་ཅང་ཡག་པོ་བྱུང༌།

ཏ༽ ཆོས་བརྒྱུད་མཐུན་ལམ་དང་། རིས་མེད་ལ་སློབ་གཉེར།

བསླབ་པ་སློབ་གཉེར་དེ་དེང་སང་དངོས་ཡོད་གནས་ཚུལ་ལ་སྤྱིར་ས་དགེ་གཉིས་དང༌། ཡང་སྒོས་དགེ་ལུགས་པ་དྲག་ཤོས་ཆགས་ཡོད། ཡིན་ནའང་སློབ་གཉེར་བྱ་རྒྱུ་དེ་དགེ་ལུགས་པ་གཅིག་པུར་འཁྲི་བ་ཞིག་མིན། ས་སྐྱ་དང༌། རྙིང་མ། བཀའ་བརྒྱུད་བཅས་ཚང་མས་སློབ་གཉེར་གྱི་ཐོག་ལ་དགའ་ཞེན་བྱ་རྒྱུ་གལ་ཆེན་པོ་འདུག དཔེ་ཆ་ཤེས་ན། མཁས་པ་མཁས་པའི་ནང་ན་མཛེས། །ཞེས་པ་འདི་དངོས་གནས་ཡོང་གི་རེད། མི་ཤེས་མཁན་དེ་དག་གིས་མགོ་མ་འཚོས་ཀྱི་གྲུབ་མཐའི་འཐེན་འཁྱེར་ཕྱོགས་རིས་དང་ཞེན་ཁོག་བྱེད་པ་དང་། དེ་ཡང་ལྐུག་པའི་ཞེན་ཁོག་དང་། ཆགས་སྡང་གི་ཐོག་ལ་འགྲོ་གི་ཡོད།

དངོས་གནས་ཀྱི་གནས་ཚུལ་ཤེས་ན་གྲུབ་མཐའི་ཆགས་སྡང་འཐེན་འཁྱེར་བྱེད་དོན་མེད། སྔ་ལོ་དུས་འཁོར་དབང་ཆེན་སྐབས་ཤོད་རྒྱུ་བྱུང༌ལ། དེ་སྔ་བོད་ཀྱི་མཁས་པའི་ནང་ལ་བཞེད་སྲོལ་གཉིས་ཡོད། མཁས་པ་ཁག་ཅིག་གིས་སོ་སོའི་བླ་མ་བརྒྱུད་པའི་ཕྱག་བཞེས་འབའ་ཞིག་འཛིན་པ་ལས། གཞན་དག་མང་པོར་སློབ་གཉེར་དང་ཕྱག་བཞེས་མི་གནང་བ་དང༌། ཡང་ཁག་ཅིག་གིས་ས་དགེ་བཀའ་རྙིང་རིས་སུ་མ་ཆད་པར་སློབ་གཉེར་དང༌། ཕྱག་བཞེས་གནང་གི་ཡོད། སོ་སོ་རང་གི་ཉམས་ལེན་རིགས་གཅིག་རྐང་འཛིན་བྱེད་པ་དེ་གནས་ཚུལ་ཐ་དད་ཡིན།

དེང་སང་སྤྱི་སྒོས་གང་ལ་བལྟས་ཀྱང་རིས་སུ་མ་ཆད་པར་བསླབ་པ་སློབ་གཉེར་བྱས། གྲུབ་མཐའ་ཡོངས་རྫོགས་ལ་སྦྱངས་ན་གཞན་དང་མི་འདྲ་བའི་དགེ་མཚན་འདུག དཔེར་ན་རྒྱ་གར་འཕགས་པའི་ཡུལ་གྱི་བྱེ་བྲག་སྨྲ་བ་ནས་དབུ་མ་བར་གྱི་གྲུབ་མཐའ་ཡོངས་རྫོགས་ང་རང་ཚོ་བོད་པས་སྦྱོང་གི་ཡོད། དེ་ནི་གྲུབ་མཐའ་གོང་མ་གོང་མའི་ཁྱད་པར་ཤེས་པའི་དོན་ལ་འོག་མ་འོག་མ་འབབ་སྟེགས་ལྟ་བུ་བྱས་ནས་སློབ་སྦྱོང་བྱེད་སྐབས་ཕན་ཐོགས་ཡོང་གི་ཡོད།

དེ་བཞིན་བྱས་ནས་བོད་གངས་ཅན་གྱི་ལྗོངས་ལ་ཡོད་པའི་ས་དགེ་བཀའ་རྙིང་དེ་ཚོར་གྲུབ་མཐའ་གོང་འོག་གི་ཁྱད་པར་མེད་ནའང༌། ཁ་སང་ཞུས་པ་བཞིན་སྟོང་ཉིད་སྙིང་རྗེའི་སྙིང་པོ་ཅན་གྱི་ལམ་སྒོམ་པའི་སྐབས་ལ་རང་རང་སོ་སོའི་བླ་མ་གོང་མའི་མན་ངག་དང་ཐུན་མོང་མ་ཡིན་པའི་ཟབ་ཁྱད་རེ་ཡོང་གི་འདུག དེ་དག་ཚང་མ་ཤེས་ན་སོ་སོའི་ཉམས་ལེན་གྱི་གནད་འགག་ཐོག་བགེགས་སེལ་བོགས་འདོན་གྱིས་གོ་བ་རྙེད་རྒྱུར་ཕན་ཐོགས་ཏན་ཏན་འདུག ང་རང་ལ་ཉམས་མྱོང་ཆེན་པོ་མེད་ཀྱང་ཉམས་མྱོང་ཕྲན་བུ་ཡོད་པ་དེའི་ཐོག་ནས་བཤད་ན། ང་རང་ཚོ་ས་དགེ་བཀའ་རྙིང་ཚང་མས་སློབ་གཉེར་ལ་དོ་སྣང་བྱས་ཐོག་ཕན་ཚུན་སློབ་སྦྱོང་བྱེད་ཐུབ་པ་བྱུང་ན་དངོས་གནས་དགེ་མཚན་འདུག་ལ་དེ་གལ་ཆེན་པོ་མཐོང་གི་འདུག

ཐ༽ སྣོད་ཀྱི་བཀོད་པ་ལས། བཅུད་ཀྱི་ཤེས་ཡོན་གལ་ཆེ།

དེ་བཞིན་རྒྱ་གར་བྱང་རྒྱུད་ལ་ཡོད་པའི་མོན་དང༌། ཀ་རྡོར་སྒང་གསུམ། ག་ཞ། ཁུ་ནུ། སྤི་ཏི་སོགས་ཀྱི་ཁུལ་ལ་ཡོད་པའི་དགོན་པ་ཁ་ཤས་ནི། བོད་པ་བཙན་བྱོལ་བས་གསར་དུ་བཞེངས་པ་རེད། ཁ་ཤས་ནི་ཡུལ་སོ་སོར་དེ་སྔ་ནས་ཡོད། ཚང་མ་ནང་པ་སངས་རྒྱས་པའི་ཆོས་ལུང་དང་རྟོགས་པའི་བདག་ཉིད་ཅན་གྱི་བསྟན་པ་འདིའི་རྩ་བ་འཛིན་མཁན་ཤ་སྟག་ཡིན། དེ་ལྟར་ཡིན་སྟབས་སློབ་གཉེར་ལ་ངེས་པར་དུ་དོ་སྣང་བྱེད་དགོས། དེང་སང་ཕྱོགས་གང་ས་ནས་མི་མང་པོ་འདུ་འཛོམས་ཡོང་གི་ཡོད་སྟབས་དགོན་པ་ཡོད་པ་ཙམ་དང༌། ཚོགས་འཚོགས་རྒྱུ་ཡོད་པ་ཙམ་ལ་ཧ་ལས་རྒྱུ་མེད། ངེས་པར་དུ་གཟི་བྱིན་ཐོན་པ་ཞིག་བྱེད་དགོས། སློབ་གཉེར་རྒྱ་ཆེ་ཆུང་དང་། རྣམ་གྲངས་མང་ཉུང་ལ་མ་བལྟོས་པའི་གང་ལྟར་སློབ་གཉེར་འཆད་ཉན་ཡོད་པ་ཞིག་ཡོང་ཐབས་ལ་ཨུ་ཚུགས་རྒྱག་དགོས་ཀྱི་འདུག གལ་ཆེན་པོ་མཐོང་གི་འདུག

དེ་བཞིན་བལ་ཡུལ་ནང་ལའང་ས་དགེ་བཀའ་རྙིང་གི་དགོན་ཁག་མང་པོ་ཡོད་པ་དེ་དག་མཆོར་པོ་དང༌། རྒྱ་ཆེན་པོ་ཡོད་པ་ཡག་པོ་རེད། ཡིན་ནའང་ནང་གི་ལྷ་ཁང་སྟོང་པ་ལྟ་བུ་ཞིག་ཆགས་ན་ཡག་པོ་མི་འདུག སྣོད་ཀྱི་བཀོད་པ་ཕུན་སུམ་ཚོགས་པ་ཡོད་པ་དེ་ལས་བཅུད་ཀྱི་བཀོད་པ་ཕུན་སུམ་ཚོགས་པོ་ཡོང་བ་བྱ་རྒྱུ་གལ་ཆེ། ང་རང་ཚོ་ལྟོ་ཆས་ཟ་སྐབས་དཀར་ཡོལ་དང༌། གསེར་དངུལ་ཕོར་པ་ལེགས་པོ་ཞིག་གི་ནང་ལ་ཐུག་པ་བྲོ་བ་གཏན་ནས་མེད་པ་ཞིག་བླུགས་ན། སྣོད་ཕུན་སུམ་ཚོགས་པ་དེས་རོ་བཅུད་བཟང་དུ་འགྲོ་མི་ཐུབ་པས་ལྟོ་ཆས་ཞིམ་པོ་བཟོ་རྒྱུ་གལ་ཆེན་པོ་རེད། གསེར་གྱི་ཕོར་པའི་ནང་ལ་ལྟོ་ཆས་ཅང་ཅང་ཞིག་ལས་མེད་ན་གསེར་གྱི་ཕོར་པ་བཟའ་རྒྱུར་མི་ཕན་པས་དེ་ལས་ཕོར་པ་ཆག་པོ་ཞིག་ལས་མེད་ཀྱང་ཐུག་པ་བྲོ་བ་ཡོད་པ་ཞིག་བླུགས་ན་སྣོད་ཆག་པར་སྐྱོན་གང་ཡང་མི་འདུག

དཔེ་དེ་བཞིན་ཕྱིའི་དགོན་པ་སྒོ་མཆོར་རྫིག་པོ་དང༌། མཆོད་རྫས། སྐུ་གསུང་ཐུགས་རྟེན་རྫིག་པོ། མཆོད་པའི་ཡོ་བྱད་རྫིག་པོ་ཧ་ལས་པ་ཡོད་ཀྱང་། ནང་ལ་དོན་གྱི་གཟི་བྱིན་མེད་པ་གདོན་འདྲེ་ཚོགས་ས་ལྟ་བུ་བྱས་ནས་བསྡད་ན་སྙིང་པོ་གང་ཡང་མི་འདུག བོང་བུ་སོ་གཙིགས་འཚོགས་ས་ལྟ་བུ་ཆགས་ན་དགོས་དོན་མ་བྱུང་བ་རེད། བལ་ཡུལ་ནང་ཡོད་པའི་ས་དགེ་བཀའ་རྙིང་རིས་སུ་མ་ཆད་པའི་དགོན་པ་ཚོར་རིམ་པས་ཡར་རྒྱས་འགྲོ་གི་རེད། ཡར་རྒྱས་གཏོང་རྒྱུ་ཧ་ཅང་གལ་ཆེན་པོ་འདུག

ལྷག་པར་བོད་པའི་ལ་རྒྱ་ཞེན་ཁོག་གི་ཐོག་ནས་བཤད་ན་དགོན་པ་དེ་དག་སྤུས་དག་པོ་བྱུང་ན། དེང་སང་བོད་ནས་གཉེན་འཕྲད་འགྲོ་འོང་གི་ལམ་གྱི་མིད་པ་ལྟ་བུ་དེ་བལ་ཡུལ་ཆགས་ཡོད། ལྷ་ས་དང༌། བོད་ཁྱོན་ཡོངས་ནས་ཚུར་ཡོང་མཁན་རྣམས་བལ་ཡུལ་དུ་སླེབས་པ་དང༌། དགོན་པ་ཡ་མཚན་པོ་དེ་ལྟར་མཐོང་ན་བློ་བདེ་པོ་ཡོང་གི་མི་འདུག ཕར་ཕྱོགས་དེར་རྒྱ་མིས་རྟག་པར་རྣ་བའི་ནང་མང་པོ་ཞིག་བཤད་ཡོད་པའི་ཐོག གློ་བུར་དགོན་པ་ཁྱད་མཚར་ཡ་མཚན་ཅན་དེ་ལྟར་མཐོང་ན་རྒྱ་མིས་བཤད་པ་ར་སྤྲོད་བྱེད་མཁན་ལྟ་བུ་ཆགས་ན་ཡག་པོ་མ་རེད། གདན་ས་ཚོའི་བཟོ་ལྟ་བུ་དེ་ལྟར་མཐོང་ན། མི་སུ་ཡིན་ཀྱང་དགའ་པོ་ཡོང་གི་རེད། ནང་པ་སངས་རྒྱས་པའི་ཟབ་པ་དང་རྒྱ་ཆེ་བའི་ཆོས་ཚུལ་ཇི་མ་ཇི་བཞིན་ཤེས་པའི་ཐོག་ནས་འགྲེལ་བཤད་རྒྱག་རྒྱུ་ཡོད།

ཆོས་ལ་དུག་ལྟར་རྩིས་མཁན་རྒྱ་མི་རྣམས་ལ་ཆ་བཞག་ན་ཡང་ཁ་དང་ཞལ་ཐུག་པ་ལྟ་བུ་མིན་པའི་ཐོག་ནས་དྲང་པོ་དྲང་བཞག་དང༌། བློ་གཟུ་བོར་གནས་པའི་ཐོག་ནས་གོ་བསྡུར་བྱ་རྒྱུ་ཞིག་བྱུང་ན་ལམ་སེང་ཁས་མ་བླངས་ཀྱང༌། ང་ཚོས་བཤད་པ་དེ་མ་རེད་ཅེས་བརྗོད་ཐབས་མེད་པ་ཞིག་ཏན་ཏན་ཆགས་ཀྱི་རེད། གདན་ས་གསུམ་དང་འདྲ་བའི་བསླབ་པ་སློབ་གཉེར་མཐིལ་ཕྱིན་རྒྱག་མཁན་ཞིག་བྱུང་ན། ཆོས་ཁས་མི་ལེན་མཁན་གྱི་མི་ཞིག་ཡིན་ཀྱང་ཤེས་ཡོན་གྱི་བསྟི་གནས་ཤིག་འདུག་བསམ་གྱི་རེད། ང་རང་ཚོ་རྒྱ་གར་བྱང་རྒྱུད་ཁུལ་དུ་སྡོད་མཁན་ཚོ་གནམ་གཤིས་ཚ་བའི་སྡུག་བསྔལ་ནི་མྱོང་དགོས་མེད། མཐུན་རྐྱེན་ཡང་འགྲིག་ཙམ་ཡོད་པས་སློབ་གཉེར་ལ་ཆོག་ཤེས་མ་བྱས་པར་འབད་བརྩོན་བྱེད་དགོས། དགེ་འདུན་པ་ཚོས་ངེས་པར་དུ་ཐུགས་ཁུར་བཞེས་རོགས། དེ་གལ་ཆེན་པོ་རེད།

དེ་ནས་རྒྱ་གར་བྱང་རྒྱུད་ལ་ཡོད་པའི་ལ་དྭགས་པ་དང༌། བལ་ཡུལ་ནང་ཤར་པ་དང༌། སྙེ་ཤང་པ། དེ་བཞིན་འབྲུག་པ་སོགས་མང་པོ་ཞིག་སླེབས་འདུག ང་ཚོ་བོད་པར་ཆ་བཞག་ན་སོ་སོའི་ལུང་པ་བྲལ་ནས་གཞན་ཡུལ་དུ་གྱར་བ་དང༌། སོ་སོའི་ལུང་པ་ནི་ཁ་ཐབས་སྐྱོ་ཐག་ཆོད་ཆགས་ཏེ་མི་རིགས་ཀྱང་རྩ་མེད་འགྲོ་བའི་ཉེན་ཁའི་མཚམས་སུ་སླེབས་ཡོད། ཁྱེད་རང་ཚོ་རང་ཉིད་ཀྱི་ལུང་པར་སྡོད་རྒྱུ་ཡོད་པ་འདི་སྐལ་བ་བཟང་པོ་རེད། དད་པ་བྱེད་སའི་ནང་པ་སངས་རྒྱས་པའི་ཆོས་ཚུལ་འདི་ངས་གོང་དུ་བརྗོད་པ་བཞིན་སྤུས་དག་པོ་ཡོང་ཐབས་ཡུལ་སོ་སོར་ཡོད་པའི་དགོན་པ་ཚོས་འབད་བརྩོན་བྱེད་དགོས་པ་དང༌། ཡུལ་པ་ཚོས་ཀྱང་དགོན་པ་དེ་དག་བསླབ་པ་སློབ་གཉེར་གྱི་ཐོག་ནས་འགྲོ་ཐུབ་རྒྱུར་དོ་སྣང་བྱེད་དགོས། ལྷག་པར་ཡུལ་མི་སོ་སོའི་ངོས་ནས་ཆོས་ཤེས་པ་བྱེད་རྒྱུ་ཤིན་ཏུ་གལ་ཆེན་པོ་རེད། དེ་གཅིག་བརྗོད་སྙིང་འདོད་བྱུང༌།

ད༽ ཕྱི་རྒྱལ་གྱི་ནང་པ་དང་། གཞིས་བཞུགས་ཀྱི་ཞུ་སྒོ།

ད་ལམ་འདིར་ཕྱི་རྒྱལ་གྱི་མི་གང་ལ་གང་འཚམ་ཞིག་སླེབས་འདུག ཁྱེད་རང་ཚོ་ཕལ་མོ་ཆེ་རྩ་བ་ཡེ་ཤུའི་ཆོས་ལུགས་དར་སའི་ལུང་པའི་མི་རེད། ཡིན་ནའང་སོ་སོའི་ཁམས་དང་མོས་པའི་ཐོག་ནས་ནང་པའི་ཆོས་ལ་བྲོ་བ་ཞིག་རྙེད་ནས་དོ་སྣང་བྱེད་ཀྱི་ཡོད། དངོས་གནས་ཁམས་དང་མོས་པར་འཚམས་པའི་ནང་པའི་ཆོས་རན་ཞིང་འཕྲོད་པ་ཞིག་བྱས་ན་སོ་སོར་ཕན་གྱི་རེད། རྗེས་སུ་ཡི་རངས་ཡོད། ཡག་པོ་རེད། བོད་ཀྱི་ཐེག་པ་ཆེ་ཆུང་སྔགས་དང་བཅས་པའི་ནང་པའི་ཆོས་འདི་དག་ཉམས་པ་སོར་ཆུད་མི་ཉམས་གོང་འཕེལ་ཡོང་ཐབས་ལ་ཁྱེད་ཚོས་དྲིལ་བསྒྲགས་བྱས་པ་དང༌། དཔེ་དེབ་བྲིས་པ་དེ་ལྟ་བུའི་ཐོག་ནས་དངོས་བརྒྱུད་ཀྱི་ཕན་ཐོགས་བྱུང་བར་རྗེས་སུ་ཡི་རངས་ཡོད། དེ་གལ་ཆེན་པོ་མཐོང་གི་འདུག

དེ་ནས་བོད་ནང་ལ་བསྟན་པ་སྤྱིའི་ལས་འགན་གང་འདྲ་ཞིག་བསྒྲུབ་དགོས་སམ་ཞེ་ན། ད་ལྟའི་དུས་ཚོད་འདིར་སྲིད་བྱུས་ཕྲན་བུ་གུ་ཡངས་སུ་བཏང་སྟེ་ཛ་དྲག་དང༌། དམ་བསྒྲགས་དེ་ཙམ་མེད་པ་དང༌། དཔལ་འབྱོར་འདུ་འགོད་བྱེད་པའི་གནས་སྟངས་ཕྲན་བུ་བཟང་དུ་བཏང་བ་དེ་ལྟ་བུའི་ཐོག་ནས་དེ་ཙམ་གྱི་བསམ་བློ་གཏིང་ཟབ་པོ་གཏོང་མི་ཐུབ་མཁན་ཚོས་ད་ཆ་འདི་ཙམ་མིན་ནམ། ཡག་པོ་འདུག་ཅེས་ཤོད་རྒྱུ་ཞིག་བཟོས། རྩ་བའི་བོད་དོན་ལ་བསམ་བློ་གཏིང་ཟབ་གཏོང་མཁན་ཚོར་དངོས་ཤུགས་བརྒྱུད་གསུམ་ནས་དམ་པོས་དམ་བཅིངས་རྣག་ཐོག་གཙགས་འཁེལ་བྱེད་པའི་སྲིད་བྱུས་གཏིང་གནག་པོ་ཞིག་སླེབས་ཡོང་གི་འདུག

དེས་ན་དགེ་བཤེས་འབན་གུང་རྒྱལ་གྱིས་ཁོ་བསྒྲིམས་ན་ང་བསྒྲིམས། ཁོ་ལྷོད་ན་ང་ལྷོད་གསུངས་པ་བཞིན་མ་བྱས་ན་བོད་སྤྱི་པའི་དོན་གྱི་གནས་སྟངས་དེ་གཞི་ལྕི་རུ་འགྲོ་གི་འདུག དེ་ལ་དཔགས་པའི་ང་ཚོས་རིག་པ་བསྒྲིམ་རྒྱུ་གལ་ཆེན་པོ་འདུག ལྷག་པར་ཁྱེད་ཚོ་བོད་ནས་ཡོང་མཁན་ཚོས་རིག་པ་བསྒྲིམ་རྒྱུ་ཤིན་ཏུ་གལ་ཆེ། དམར་འདོན་བྱས་ནས་བཤད་ན་འཕྲལ་སེལ་གྱི་དོན་དག་ལ་ཆོག་ཤེས་བྱེད་རྒྱུ་མེད། དེ་ལ་མགོ་འཁོར་རྒྱུ་མེད། དེང་སང་བོད་ནང་ཡར་རྒྱས་གང་ལ་གང་འཚམ་འགྲོ་གི་ཡོད་པ་དང༌། གུ་ཡངས་སྲིད་བྱུས་ཀྱང་གང་ལ་གང་འཚམ་ཞིག་ཡོད། ཡིན་ནའང་དེ་དག་རྒྱ་མིའི་ཆོག་མཆན་ཐོབ་ནས་བྱུང་བ་ཞིག་ཡིན་སྟབས། རྩ་བའི་ཐག་གཅོད་ཀྱི་དབང་ཆ་ད་ལྟ་རྒྱ་མིའི་ལག་པར་ཡོད། བོད་པའི་བདེ་སྡུག་རྒྱ་མིའི་སྙིང་རྗེ་སྦར་ཚོད་ལྟ་བུར་ཆགས་ཡོད་པས་ནད་ཐེག་ཐབས་མེད།

རྩ་བའི་ན་ཚ་དེ་ཤེས་དགོས་ལ། ང་ཚོའི་དཀའ་ངལ་ཡང་ཤེས་དགོས། དེ་ངོས་འཛིན་ཐུབ་པ་བྱ་རྒྱུ་དེ་གལ་ཆེན་པོ་ཡིན། དེང་སང་བོད་ལུང་པའི་ནང་རྒྱ་མིས་ཆོས་དད་རང་མོས་ཤིག་སྤྲད་ཡོད། ཆོས་དད་ཕྲན་བུ་བྱེད་ཆོག་པའི་འོག་ནས་ཆོས་ཁ་ཡམ་ཡམ་ལ་ཕྱིན་ཏེ་ཕྱག་འཚལ་སྐོར་སྦྱོང་བྱེད་པ་དེ་ཙམ་ལ་ཆོག་ཤེས་ཀྱིས་མགོ་འཁོར་ན་མི་འགྲིགས། ནང་པ་སངས་རྒྱས་པའི་ཆོས་གཞི་ལམ་འབྲས་གསུམ་གྱི་རྣམ་གཞག་བཤད་པ་དེ་དག་ལ་སློབ་སྦྱོང་བྱེད་པའི་གོ་སྐབས་མེད་པའི་ཐོག་ལ་སོ་སོས་ཀྱང་དོ་སྣང་མ་བྱས་པ་སོགས་ཀྱི་ཐོག་ཏུ་མུ་མཐུད་ཕྱིན་ན་ནང་པ་སངས་རྒྱས་པའི་ཆོས་བསྲེག་གཏུབ་འཕེར་བ་ཡག་པོ་འདི་རྨོངས་དད་མ་ཡིན་ཀྱང་སློབ་སྦྱོང་ཡག་པོ་བྱེད་རྒྱུ་མ་བྱུང་བའི་རྐྱེན་གྱིས་ཆོས་དད་དེ་རིམ་བཞིན་རྨོངས་དད་ལ་གྱུར་རྒྱུའི་ཉེན་ཁ་ཞིག་མཐོང་གི་འདུག

ན༽ དེང་རབས་ཅན་བཞི་དང་། ཉེན་ཁའི་འགྱུར་ལྡོག་གསུམ།

དེ་ནས་བོད་ཀྱི་རིག་གཞུང་ཡར་རྒྱས་སྐོར་ལ། དེ་སྔ་བོད་མི་རིགས་འདི་ཆེས་རྗེས་ལུས་དང༌། ཆེས་མུན་ནག ཆེས་གདུག་རྩུབ། ཆེས་ཀླ་ཀློ་རེད་ཅེས་དམའ་འབེབས་ཆེན་པོ་བྱས་ཡོད། དེང་སང་བོད་མི་རིགས་བསྔགས་བརྗོད་འོས་པ་རེད་མདོག་མདོག་བཤད་ནས་བོད་ཀྱི་རིག་གཞུང་ལ་གང་ལ་གང་འཚམ་གྱི་མཐོང་དང༌། དོ་སྣང༌། རྩི་འཇོག་བྱེད་པའི་རྣམ་འགྱུར་སྟོན་གྱི་འདུག དེ་ཡང་རྒྱ་མིས་ཕྲན་བུའི་རང་དབང་སྤྲད་པ་དེ་ལས། རྒྱ་མི་ཁོ་རང་ཚོས་བོད་པར་གཞེན་སྐུལ་བྱས་མི་ཡོང་ངམ་བསམ་པ་དྲན་གྱི་འདུག བོད་པར་ཤ་ཚ་བ་ཕལ་ཆེར་ཁག་པོ་རེད། ཁ་ནས་སྤུན་ཟླ་མི་རིགས་ཟེར་གྱི་ཡོད་ཀྱང་ངོ་ཐོག་དོན་ལ་ཁག་པོ་རེད། དེང་སང་ང་རང་ཚོའི་ངོས་ནས་གོ་སྐབས་དེ་བཟུང་སྟེ་རིག་པ་བསྒྲིམ་ནས་ཆོས་སློབ་སྦྱོང་བྱེད་རྒྱུ་ཤིན་ཏུ་གལ་ཆེན་པོ་རེད།

དེ་བཞིན་དེང་སང་གི་གོ་སྐབས་དེ་བཟུང་ནས་བོད་ཡིག་ལ་དང་དོད་ཀྱིས་ཤུགས་ཆེན་པོ་རྒྱག་གི་ཡོད་བཟོ་འདུག དངོས་གནས་རྗེས་སུ་ཡི་རངས་ཡོད། བོད་མིས་སོ་སོའི་ཡི་གེར་དང་དོད་བྱས་ནས་བོད་ཡིག་ཕྱུག་ཏུ་བཏང་ཐོག བོད་ཀྱི་གཞས་དང༌། རྣམ་ཐར། ཆ་ལུགས་དེ་དག་ལ་དོ་སྣང་གིས་སློབ་སྦྱོང་བྱས་ནས་དེ་དག་ཧྲ་ཏག་ཏག་ཡོང་བ་བྱེད་དགོས། དེའི་ཐོག་ལ་དེང་དུས་ཀྱི་ཤེས་ཡོན་སྦྱོང་དགོས་པ་ནི། གོང་དུ་དགོན་པ་ཚོའི་ནང་ལའང་དེང་དུས་ཤེས་ཡོན་སྦྱོང་དགོས་ཞེས་བཤད་ཡོད་པ་ལྟར། དེ་བཞིན་བོད་ནང་གི་གཞོན་སྐྱེས་ཚོས་ཀྱང་སོ་སོའི་ཆོས་དང་རིག་གཞུང་གང་ཐུབ་སྦྱངས་པའི་ཐོག དེང་དུས་ཀྱི་ཤེས་ཡོན་ལ་ངེས་པར་དུ་དོ་སྣང་བྱེད་དགོས། དེ་ལྟར་བྱེད་མ་ཐུབ་ན་ཆོས་དད་དེ་རྨོངས་དད་ལ་འགྱུར། བོད་མི་རིགས་གླེན་ལྐུག་ལ་འགྱུར། ཡུལ་ལུང་དེ་རྒྱ་ཡུལ་དུ་འགྱུར་བ་བཅས་ཡོང་ཉེན་ཡོད།

ཕར་ཕྱོགས་ནས་དེང་རབས་ཅན་བཞི་ལ་བསྒྱུར་དགོས་ཞེས་བརྗོད་ཀྱི་ཡོད་ཀྱང༌། ཚུར་ཕྱོགས་ལ་གོང་གསལ་འགྱུར་བ་གསུམ་པོ་ཡོང་རྒྱུའི་ཉེན་ཁ་ཆེན་པོ་འདུག གཟབ་གཟབ་བྱེད་དགོས། ཆོས་ལ་དད་པ་ཡོད་པ་གཅིག་པུས་མི་འགྲིགས། ཆོས་ཀྱི་ལྟ་བ་གང་འདྲ་ཡིན་པ་དང་། སྤྱོད་པ་གང་འདྲ་ཡིན་པ། དེ་ལ་ཕུགས་ཀྱི་རྒྱུ་མཚན་གང་ཞིག་ཡོད་པ། འཕྲལ་གྱི་རྒྱུ་མཚན་གང་ཞིག་ཡོད་པ། དགོས་པ་གང་ཞིག་འདུག ཚན་རིག་གི་ཐོག་ནས་གང་འདྲ་ཤོད་ཀྱི་ཡོད་པ། ནང་པའི་ཆོས་ནས་གང་འདྲ་བཤད་ཡོད་པ། དེ་ལ་འགལ་བ་གང་དང་གང་ཞིག་འདུག མཐུན་པ་གང་འདུག དེ་དག་ཤེས་ན་དངོས་གནས་ཆོས་ཀྱི་གཞི་རྩ་ཚུགས་པ་ཡོང་རྒྱུ་ཡིན་པས་གལ་ཆེན་པོ་འདུག སློབ་སྦྱོང་ལ་དོ་སྣང་བྱས་ནས་སོ་སོའི་རིག་གཞུང་ཡར་རྒྱས་འགྲོ་བའི་བསམ་བློ་བཏང་ཐོག དེང་དུས་ཀྱི་ཤེས་ཡོན་སྦྱངས་ནས་མི་གྲལ་ལ་ཚུད་པ་བྱེད་དགོས།

རྒྱ་མིའི་ངོས་ནས་རང་སྐྱོང་ཞེས་ཤོད་ཀྱི་ཡོད། རང་སྐྱོང་ཟེར་བ་ལྟར་བོད་མི་རིགས་ཀྱི་ཁྱད་ཆོས་འབུར་ཐོན་ཡོད་པ་དེ་དག་འཛིན་ཐུབ་པ་བྱེད་དགོས། དེ་ལྟར་བྱུང་ན་རང་ཞེས་པའི་གོ་དོན་ཚང་གི་ཡོད། བོད་མི་རིགས་ཀྱི་ཁྱད་ཆོས་འབུར་ཐོན་གྱི་རྣམ་པ་དེ་དག་བརླགས་ན། རྩམ་པ་ཟ་ཤེས་ཙམ་ཞིག་ལ་ཧ་ལས་རྒྱུ་གང་ཡང་མེད། བོད་མི་རིགས་ཀྱི་རྣམ་པ་ཐུན་མོང་མ་ཡིན་པ་རང་ཉིད་ཀྱི་ཆོས་དང་རིག་གཞུང་དང་འབྲེལ་ནས་ཡོད་པ་དེ་དག་འཛིན་དགོས་པ་ཧ་ཅང་གལ་ཆེན་པོ་འདུག རང་གི་ལུང་པ་རང་ཉིད་ཀྱིས་སྐྱོང་བའི་རང་སྐྱོང་མཚན་ཉིད་ཚང་བ་ཞིག་ཡོང་བར་མི་ལ་འཇོན་ཐང་ཡོད་དགོས། ཆང་འཐུང་ཤེས་པ་དང༌། ཐ་མག་འཐེན་ཤེས་པ་ཞིག་གིས་འགྲིག་ཐབས་མེད། རང་གི་ལུང་པའི་ལས་ཀ་རང་གིས་འཇོན་པ་ཞིག་བྱས་ཏེ་རྒྱ་མིས་བོད་པར་ཁག་འཇོག་ས་མེད་པ་ཞིག་དང༌། བཏང་འགྲོ་བཞག་སྡོད་འཕེར་བའི་འཇོན་ཐང་ཡོད་པ་ཞིག་སོ་སོས་བྱེད་དགོས། གཞན་གྱིས་བོད་པས་མི་འཇོན་པའི་ཁ་འཕང་ལག་འཕྱིས་བྱེད་ས་ཆགས་ན་དེ་ཡག་པོ་མི་འདུག ངེས་པར་དུ་གཟབ་གཟབ་བྱེད་དགོས།

པ༽ བོད་དོན་གྱི་འཐབ་རྩོད་དང་། སངས་རྒྱས་ཀྱི་བསྟན་པ།

དེའི་ཐོག་ལ་བོད་ནང་ལ་རྒྱ་མི་མང་པོ་ཞིག་སླེབས་ཡོང་གི་ཡོད་པ་དེར་ཧ་ཅང་དོ་སྣང་དང་གཟབ་གཟབ་བྱེད་དགོས། རྩ་བའི་བིད་མི་རིགས་རྩ་བརླག་འགྲོ་རྒྱུ་དང༌། སོ་སོའི་ལུང་པའི་ནང་གི་ཡུལ་མི་གྲངས་ཉུང་ཆགས་རྒྱུའི་ཉེན་ཁའི་ཐོག་ལ་སླེབས་པའི་ཛ་དྲག་གི་གནས་ཚུལ་འདི་སེལ་ཐབས་བྱ་རྒྱུ་གཙོ་བོ་ང་ཚོ་ཕྱི་ལ་ཡོད་པ་ཚོའི་ལས་འགན་ཡིན། འོན་ཀྱང་བོད་ལ་ཡོད་མཁན་ཚོས་ཀྱང་དེའི་ཐོག་ལ་ཉམས་ཞིབ་དང་དོ་སྣང་བྱེད་དགོས། བོད་ཀྱི་རང་དབང་ཞེས་པ་འདི་ཆབ་སྲིད་ཀྱི་སྐད་ཆ་ཚིག་སྐམ་པོ་ཞིག་མིན་པར་སངས་རྒྱས་ཀྱི་བསྟན་པ་དང་འབྲེལ་བའི་གནད་དོན་ཞིག་ཆགས་ཡོད།

ད་ཕན་དེའི་དོན་ལ་མི་མང་པོས་ལྷག་བསམ་རྣམ་དག་གི་ཐོག་ནས་དཀའ་ལས་བརྒྱབ་སྟེ་མི་མང་པོ་ཤི་བ་དང༌། མང་པོ་ཞིག་གིས་དཀའ་ངལ་ཚད་མེད་མྱངས་ཡོད། ཁོ་ཚོས་དེ་ལྟར་བྱས་པར་བྱས་རྗེས་ཀྱི་གསོལ་རས་དང༌། རྔན་པ་སྤྲོད་རྒྱུ་མེད་ཀྱང་དངོས་གནས་བསྟན་པ་བསམས་ནས་དཀའ་ལས་བརྒྱབ་པར་བརྟེན་བསོད་ནམས་ཆེན་པོ་བསགས་ཡོད་སྟབས།

བསྟན་དང་དེ་འཛིན་ཆབ་སྲིད་རང་རིགས་སླད། །

གཅེས་པའི་ལུས་སྲོག་ལོངས་སྤྱོད་ཡོངས་བཏང་སྟེ། །

དཀའ་བ་བརྒྱ་ཕྲག་སྒྲུབ་པའི་སྐྱེ་བོ་རྣམས། །

གྲུ་འཛིན་མགོན་དེས་ཐུགས་རྗེས་སྐྱོང་བར་མཛོད། །

ཅེས་ངས་བདེན་ཚིག་སྨོན་ལམ་ནང་གསོལ་བ་བཏབ་པ་བཞིན། དཀའ་ངལ་མྱངས་པ་དོན་མེད་དུ་མ་སོང་བར་འབྲས་བུ་བཟང་པོ་ཞིག་ཏན་ཏན་ཡོང་གི་རེད། ད་ལྟ་ཕན་ཆད་ལ་དངོས་གནས་དཀའ་ལས་བརྒྱབ་པ་དེ་དག་ལ་རྗེས་སུ་ཡི་རངས་ཡོད་ལ། མ་འོངས་པར་ཡང་ཚང་མས་བོད་སྤྱི་པའི་དོན་དག་བསྒྲུབ་རྒྱུར་ཤུགས་བརྒྱབ་ན་དེ་ནི་སངས་རྒྱས་ཀྱི་བསྟན་པ་དང་འབྲེལ་བ་ཡོད་སྟབས་བསོད་ནམས་ཆེན་པོ་གསོག་ངེས་ཡིན་པས། དེ་ལུགས་ཚང་མས་བསམ་བློ་ཡག་པོ་གཏོང་དགོས།

བོད་དོན་འདི་བསྟན་པ་དང་འབྲེལ་བ་ཡོད་པས་ཚོགས་གསོག་རྒྱུ་གལ་ཆེན་པོ་རེད། དེ་ཡང་ཐོག་མར་རྒྱ་ཆེན་པོ་མ་བྱུང་ཡང་མ་ཎི་དུང་ཕྱུར་ལྟ་བུ་གྲངས་གསོག་ཐུབ་ན་ཡག་པོ་རེད། བར་ལམ་བོད་ནང་ལྷ་ས་དང༌། ཁམས་ཁུལ། ཨ་མདོ་ཁུལ་བཅས་ལ་ཡུལ་ཚོ་ཡུལ་ཚོ་དང༌། སྒེར་སོ་སོ་བྱས་ནས་མ་ཎི་དུང་ཕྱུར་གསོག་མཁན་མང་པོ་བྱུང་འདུག་པ་ཧ་ཅང་ཡག་པོ་རེད། མ་ཎི་དང༌། བཛྲ་གུ་རུ་ཡག་པོ་བསགས་ན་ང་རང་ཚོའི་བསོད་ནམས་ཀྱི་རྒྱབ་རྟེན་ཐོག་ཕན་ཐོགས་ཆེན་པོ་ཡོད། དེའི་ཐོག་ས་དགེ་བཀའ་རྙིང་རིས་སུ་མ་ཆད་པ་མདོར་ན་བོན་དང་བཅས་པ་ཚང་མ་མཐུན་པོ་བྱེད་དགོས་པ་ལས། ཆོས་དང་ལུང་པའི་ཕྱོགས་རིས་བྱེད་རྒྱུ་མེད། དེ་གལ་ཆེན་པོ་ཞིག་མཐོང་གི་འདུག

ཕ༽ རྒྱ་ནག་གི་གནས་བབ་དང་། བོད་དོན་གྱི་ཐག་གཅོད།

དེ་ནས་ང་རང་ཚོའི་རྩ་བའི་བོད་དོན་སྐོར་གང་འདྲ་བྱེད་ཀྱི་རེད་དམ་ཟེར་ན། ངས་རྟག་ཏུ་བརྗོད་མུས་བཞིན་མི་ལ་སེམས་ཤུགས་ཡོད་ན་ཏན་ཏན་བདེན་མཐའ་གསལ་གྱི་རེད། བོད་མི་རིགས་ཞེས་པ་འདི་ལོ་སྟོང་ཕྲག་མང་པོའི་ཉམས་མྱོང་ཡོད་པའི་མི་རིགས་ཤིག་དང༌། སྐྱིད་སྡུག་མང་པོ་མྱངས་པའི་མི་རིགས་ཤིག་ཡིན། དེང་སང་འཛམ་གླིང་ཐོག་ལུང་པ་གཅིག་ལ་ལུང་པ་གཞན་ཞིག་གིས་དབང་ཡོད་ཤོད་པའི་དུས་ཚོད་དེ་ཡོལ་ཟིན་ཅིང་། རྒྱ་ནག་ལ་ཆ་བཞག་ནའང་དེང་སང་འགྱུར་བ་མང་པོ་ཞིག་འགྲོ་བཞིན་ཡོད། གཙོ་བོ་ང་རང་ཚོ་བོད་མི་རིགས་ཀྱི་སེམས་ཤུགས་མ་བརླགས་པའི་ཐོག་ནས་བདེན་དོན་གྱི་འཐབ་རྩོད་འདི་སེམས་ཐག་ཆོད་པོ་དང༌། སྙིང་སྟོབས་ཞུམ་མེད་ཀྱི་སྒོ་ནས་རྒྱུན་བསྲིངས་བྱས་ན་བདེན་པའི་མཐའ་ཏན་ཏན་གསལ་གྱི་རེད་སྙམ་པ་རྟག་ཏུ་དྲན་གྱི་འདུག ཁྱེད་ཚོ་ཚང་མ་བློ་བདེ་པོ་གྱིས།

ད་ལྟའི་དུས་ཚོད་འདི་ཐག་གཅོད་བྱེད་པའི་དུས་ཚོད་ཅིག་ཕལ་ཆེར་མིན། གང་ཡིན་ཞེ་ན། རྒྱ་ནག་གི་རྩ་བའི་སྲིད་བྱུས་འགྱུར་བ་དེ་ད་ལྟ་བརྟན་པོ་ཞིག་མེད་ལ། ད་དུང་གནས་ཚུལ་གང་འདྲ་ཞིག་གི་ཐོག་ཏུ་འགྲོ་གི་ཡོད་མེད་མི་ཤེས། མ་གཞི་རིག་གནས་གསར་བརྗེ་ལྟ་བུ་ཞིག་བྱེད་འདོད་ཀྱང་དེ་ལྟར་བྱེད་ཐུབ་ཐབས་མེད་པ་རྒྱ་མི་ཚོས་ཤེས་ཡོད། ཡིན་ནའང་འགྱུར་བ་མང་པོ་ཞིག་འགྲོ་བཞིན་པའི་རྐྱེན་གྱིས་ད་ལྟ་གདེང་འཁེལ་པོ་ཞིག་མི་འདུག དེར་བརྟེན་ད་ལྟ་ཐག་གཅོད་བྱེད་པའི་དུས་ཚོད་མིན་པར་ཉམས་ཞིབ་བྱེད་པའི་དུས་ཚོད་རེད་ཅེས་ངས་བཤད་ཡོད། ངས་དེ་རང་མཐོང་གི་འདུག

མ་འོངས་པར་གང་འདྲ་ཞིག་ཡོང་མི་ཡོང་ཟེར་བ་དེ་ང་རང་ཚོའི་སེམས་ཤུགས་ལ་རག་ལས་ཡོད། ད་ལྟ་ཕན་སེམས་ཤུགས་དང་མི་རིགས་ཀྱི་ལྟ་བ་ཧ་ལས་པ་ཞིག་ཡོད་ཐོག ཆོས་ལུགས་ལ་དད་པ་ཆེན་པོ་འདུག དེ་བཞིན་རྒྱ་མིའི་ལས་བྱེད་དང༌། གུང་བྲན་ཏང་ཡོན་མང་པོ་ཞིག་དང༌། ལྷག་པར་སློབ་གྲྭ་ཐོན་པའི་གཞོན་སྐྱེས་སོགས་རྒྱ་མིའི་ཞི་དྲག་ལས་ཁུངས་ནང་ལས་ཀ་བྱེད་མཁན་དེ་དག་སོ་སོས་མི་རིགས་ཀྱི་དོན་ལ་ཐུག་དུས་དངོས་གནས་སེམས་ཤུགས་ཧ་ལས་པ་འདུག དེ་དག་ལ་རྗེས་སུ་ཡི་རངས་ཡོད།

ཆོས་ལ་དད་པ་ཡོད་མེད་ནི་སོ་སོའི་སྒེར་གྱི་གནད་དོན་ཡིན་པས་ཁྱད་པར་མི་འདུག ན་ནིང་ཡང་བརྗོད་རྒྱུ་བྱུང༌། རྒྱ་མིའི་ལས་བྱེད་ཕོགས་ཟན་གྱི་བོད་མིའི་ནང་སོ་སོའི་མི་རིགས་ཀྱི་དོན་ལ་སེམས་ཤུགས་མེད་མཁན་རེ་གཉིས་ཡོད་ཤས་ཆེ། འོན་ཀྱང་མང་ཆེ་བ་ནི་མི་རིགས་ཀྱི་དོན་ལ་སེམས་ཤུགས་ཡོད་པ་ཧ་ཅང་གསལ་ཐག་ཆོད་འདུག དེ་ལ་རྗེས་སུ་ཡི་རངས་ཡོད། དེ་ང་ཚོའི་སྤོབས་པ་དང་རེ་བ་སྐྱེ་གཞི་ཆགས་ཡོད།

བ༽ ཕོད་པ་རྣམ་གསུམ་དང་། གསར་གཏོད་ཀྱི་རང་དབང་།

དེང་སང་དམར་པོའི་བཙན་ཤུགས་ཀྱི་འགྲོ་སྟངས་མང་གཙོ་གཅིག་སྡུད་ཟེར་བའི་མང་གཙོ་ནི་ཚིག་སྐམ་པོ་ཞིག་ཆགས་པ་དང་། གཅིག་སྡུད་ཟེར་བའི་གནས་སྟངས་དེར་འགྱུར་བ་འགྲོ་གི་འདུག སྐུ་ཞབས་གྷོར་སྦ་ཅོབ་ཨུ་རུ་སུའི་གཙོ་འཛིན་ལ་ཕེབས་རྗེས་འགྱུར་བ་མང་པོ་ཞིག་འགྲོ་གི་འདུག དེ་དག་ཡ་རབས་ཀྱི་བསམ་བློས་འགྱུར་ཕྱིན་པ་ཞིག་ཡིན་མདོག་ཁ་པོ་རེད། ཕྱོགས་གཞན་ཞིག་ནས་དངོས་ཡོད་གནས་ཚུལ་མིའི་དཔལ་འབྱོར་ལོངས་སྤྱོད་ཀྱི་འཛུགས་སྐྲུན་ཡར་རྒྱས་དང༌། མིའི་སྤྱི་ཚོགས་ཡར་རྒྱས་གཏོང་དགོས་ན་ངེས་པར་མི་རྣམས་ལ་བསམ་ཕོད་པ་དང༌། ཤོད་ཕོད་པ། བྱེད་ཕོད་པ་བཅས་ཀྱི་རང་དབང་ཡོད་དགོས། བཙན་དབང་གི་གནས་སྟངས་འོག་ལ་དེ་ལྟར་བྱེད་ཐུབ་ཐབས་མེད། མིའི་རྣམ་དཔྱོད་དང་བློ་གྲོས་གསར་དུ་འདོན་ས་མེད་ན། སྤྱི་ཚོགས་གསར་གཏོད་ཀྱི་ཡར་རྒྱས་འགྲོ་ཐབས་མེད། དེ་ལྟ་བུ་ཞིག་ལ་གུང་བྲན་རིང་ལུགས་ཞེས་པའི་མིང་ཚིག་འདི་ཏན་ཏན་འཇུག་གི་ཡོད་མེད་མི་ཤེས།

དེང་སང་བཙན་དབང་ཡོད་པའི་ལུང་པ་དེ་དག་གི་ནང་ལ་དཀའ་ངལ་འདི་འདྲ་ཞིག་འཕྲད་ཡོད། ལུང་པ་ཡར་རྒྱས་གཏོང་དགོས་ན་མི་སྤྱང་པོ་བཟོ་དགོས་པ་དང༌། མི་སྤྱང་པོ་བཟོས་ན་དེ་དག་གིས་བཙན་དབང་ལ་ཉན་གྱི་མེད། དེར་བརྟེན་ཁོང་ཚོ་བྱེད་སྟངས་མ་ཤེས་པར་བསྡད་ཡོད། ཡར་རྒྱས་གཏོང་དགོས་ན་མིའི་གསར་གཏོད་ཀྱི་ནུས་པ་འདོན་དགོས་ལ། དེ་ལ་རྣམ་དཔྱོད་ཀྱང་ཡོད་དགོས། རྣམ་དཔྱོད་ལ་བརྟེན་ནས་མི་སྤྱང་པོ་བཟོ་དགོས་ཤིང་། བཙན་དབང་འོག་མིག་གཉིས་དང༌། རྣ་བ་གཉིས་ཡོད་ཀྱང་དེ་དག་ལ་བེད་སྤྱོད་མེད་པ་དེས་འགྲིག་གི་མེད། ཡར་རྒྱས་དགོས་ན་རང་དབང་ཆེ་རུ་གཏོང་དགོས་པ་དེ་དེང་སང་གི་མིང་ཚིག་གསར་པ་འཛམ་གླིང་སྤྱིའི་འཁོར་ཕྱོགས་ཞེས་པའམ། ཡང་ན། མིའི་རང་བཞིན་ལྷན་སྐྱེས་ཀྱི་བློ་ངོར་རང་དབང་ལ་དགའ་པོ་ཡོད་པ་དང༌། གསར་གཏོད་བྱ་རྒྱུའི་འདོད་པ་ཡོད་པའི་ཐོག་དེ་ལྟར་བྱེད་པའི་གོ་སྐབས་ཡོད་པ་ཞིག་སྤྱིའི་འཁོར་ཕྱོགས་ཆགས་ཡོད།

དེར་བརྟེན་ང་ཚོ་བོད་པའི་སྟོབས་ཤུགས་ཀྱང་མཚོན་ཆ་མ་ཡིན་པར་བདེན་དོན་ཡིན་པར་བརྟེན། ང་ཚོའི་གནས་བབས་ཇེ་བཟང་དུ་འགྲོ་བའི་སྒོ་ནས་རིམ་པས་བདེན་མཐའ་གསལ་རྒྱུ་ཡིན་པར་ང་ལ་ཡིད་ཆེས་གཙང་མ་ཡོད། དེ་ལུགས་ཚང་མར་འབད་བརྩོན་ཧུར་ཐག་བྱེད་དགོས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༧༨ ཟླ་ ༨ ཚེས་ ༤ ཉིན་ལ་དྭགས་བོད་ཁྱིམ་རྩེད་ཐང་དུ་བོད་མི་མང་ཚོགས་ལ་སྩལ་བའི་བཀའ་སློབ།

ཀ༽ དཀའ་ཚེགས་ཆེ་བའི་ལོ་རྒྱུས་དང་། རྣམ་དཔྱོད་ཀྱི་དགེ་མཚན།

དེ་རིང་ང་ཚོ་འདིར་རུབ་རུབ་བྱེད་རྒྱུ་བྱུང་བར་དགའ་པོ་བྱུང་། ང་རང་ད་ལམ་འདིར་གཙོ་བོ་ས་ཆའི་བབས་དང་། གནམ་གཤིས་ཀྱི་ཁྱད་པར་དང་བཅས་ཚ་གཡོལ་ལྟ་བུར་སྟབས་གཅིག་དོན་གཉིས་ཀྱིས་ཡོང་བ་ཡིན། འདིར་བསྙེན་པ་ལྟ་བུ་བཏང་ཐུབ་ན་བསམ་སྟེ་ད་རེས་འདིར་ཞག་བཞི་ཅུ་ཞེ་གྲངས་ཤིག་རིང་སྔ་དགོང་ཐུན་ཟིན་ནས་བསྡད་པ་ཡིན།

ད་རེས་འདིར་དམིགས་ཡུལ་གཙོ་བོ་ཁ་འདོན་དགེ་སྦྱོར་བྱེད་དུ་ཡོང་བ་ལས། གནས་སྐོར་འགྲོ་རྒྱུ་དང་། ཚོགས་འདུ་འཚོགས་རྒྱུ་དེ་ལྟ་བུའི་འཆར་གཞི་གང་ཡང་མེད། ཡིན་ནའང་ང་རང་ཚོ་བོད་པ་ནང་ཚགས་དེ་རིང་འདིར་རུབ་ཙམ་བྱ་རྒྱུ་བྱུང་ན་བསམ་བྱུང་། ཁྱེད་རང་ཚོ་ཚང་མ་དངོས་འབྲེལ་དད་པ་དམ་ཚིག་གཡོ་བ་མེད་པའི་ཐོག་ནས་དེ་རིང་འདིར་ཡོང་བ་རེད། ཐུགས་རྗེ་ཆེ་ཟེར་གྱི་ཡིན།

ང་ཚོ་བཙན་བྱོལ་བ་ཆགས་ནས་ལོ་མང་པོ་ཕྱིན་པ་རེད། དངོས་གནས་ད་ལྟའི་མི་ཐོག་འདིར་བོད་ནང་དུ་ཡོད་པའི་བོད་པ་ཚོར་ཆ་བཞག་ནའང་དཀའ་ངལ་དེ་ལྟ་བུ་མྱངས་པ་རེད། བོད་ཀྱི་ལོ་རྒྱུས་ནང་དུ་དུས་ཚོད་སྡུག་ཤོས་ཤིག་ང་ཚོའི་མི་ཐོག་འདིར་འཁེལ་བ་རེད། ང་ཚོ་བཙན་བྱོལ་དུ་གྱར་བ་དེ་རྣམས་ཀྱང་མིང་ལ་བཙན་བྱོལ་བ་ཐོགས་ཡོད། གང་ལྟར་རང་ཡུལ་བྲལ་ནས་གཞན་ཡུལ་གྱི་ས་མཐར་གནས་ཚུལ་མང་པོ་ཞིག་འོག་གཞན་དབང་གི་གནས་སུ་བསྡད་དགོས་དགོས་པ་ཞིག་ཆགས་པ། མདོ་དོན་ཡང་སྙིང་ང་ཚོ་བོད་མི་གཞིས་བྱེས་ཡོངས་རྫོགས་མི་ཐོག་འདིའི་སྒང་དུས་ཚོད་སྡུག་ཤོས་ཤིག་གི་ཐོག་ཏུ་སླེབས་ཡོད།

ང་རང་༸རྒྱལ་བ་རིན་པོ་ཆེར་ཆ་བཞག་ནའང་༸རྒྱལ་བ་རིན་པོ་ཆེ་སྐུ་ཕྲེང་བཅུ་བཞི་པ་ཡིན་པ་རེད། གཞི་རྐང་༸སྐུ་མདུན་གོང་མའི་སྐབས་སུ་ཡང་སྐུ་ངལ་ཆེན་པོ་བྱུང་ཡོད། དེའི་གོང་གི་སྐུ་ཐོག་མང་པོ་ཞིག་གི་སྐབས་སུའང་སྐུ་ངལ་འཕྲད་ཡོད་ཀྱང་། རང་གི་ལུང་པ་བྲལ་ཏེ་གཞན་གྱི་ལུང་པར་དུས་ཡུན་ལོ་ངོ་ཉེར་བརྒྱད་ཙམ་བསྡད་དགོས་པ་ཕལ་ཆེར་ང་གཅིག་པུ་རེད། ཕྱོགས་གཅིག་ནས་དུས་ཚོད་བཀྲ་ཤིས་པོ་དང་། གྲ་འགྲིགས་པོ་ཡོད་ན་མིའི་རྣམ་དཔྱོད་དང་། མིའི་ནུས་པ་དེ་འདོན་ཐུབ་པ་ཞིག་རེད། དུས་ཚོད་དཀའ་ངལ་ཆེན་པོ་དང་། འགལ་རྐྱེན་མང་པོ་ཞིག་འཕྲད་པའི་གནས་སྐབས་སུ་སྙིང་སྟོབས་དང་། རྣམ་དཔྱོད་ཀྱི་ནུས་པ་འདོན་ཐུབ་པ་བྱུང་ན་དམིགས་བསལ་གྱི་དགེ་མཚན་ཡོད།

ང་རང་ཚོ་ད་ལྟའི་མི་ཐོག་འདི་ཕྱོགས་གཅིག་ནས་བོད་ཀྱི་ལོ་རྒྱུས་ནང་དངོས་འབྲེལ་སྡུག་ཤོས་ཤིག་ཆགས་པའི་དུས་ཚོད་འདིར་འཛམ་གླིང་ནང་བོད་པ་ཞེས་བརྗོད་དུས་བསྲེག་བཏུབ་འཕེར་བ་དངོས་འབྲེལ་འཇུ་ལུང་འཇོག་ཞབས་ཡོད་པ་དང་། མཛུབ་མོ་འཛུགས་ས་ཡོད་མཁན་གྱི་མི་རིགས་ཤིག་ཡིན་པ་དེང་སང་འཛམ་བུ་གླིང་འདིའི་སྒང་ལ་ར་འཕྲོད་ཡོང་གི་ཡོད། དེ་ནི་དངོས་གནས་རླབས་ཆེན་རེད་བསམ་པ་དྲན་གྱི་འདུག

ཁ༽ རྐྱེན་ངན་གྲོགས་ཤར་དང་། ཆོས་རིག་གི་གཟི་བརྗིད།

དེ་དང་ཆབས་ཅིག་རྐྱེན་ངན་གྲོགས་ལ་ཤར་བ་ལྟ་བུ་ཞིག་བྱུང་ཡོད། ང་རང་ཚོ་བོད་པ་བོད་ལ་བསྡད་པའི་སྐབས་ཡིན་ན་སོ་སོ་རང་ཉིད་ལ་རིག་གཞུང་གཏིང་ཟབ་དང་། ཆོས་ཀྱི་བསམ་ཚུལ་རླབས་ཆེན་པོ་ཡོད་པ་དེ་རྣམས་སོ་སོ་རང་ཉིད་ཀྱི་ལུང་པའི་ནང་མགོ་འཁོར་ནས་བསྡད་པ་ལས་འཛམ་གླིང་ཕྱི་རོལ་ནས་དེ་ཙམ་མཐོང་གི་མེད། ཆེས་རེ་ཟུང་ཤེས་མཁན་ཚོས་ཀྱང་བོད་པའི་ཆོས་ཟེར་དུས་ཡ་མཚན་སྐྱེ་ས་ཞིག་དང་། ཁྱད་མཚར་པོའི་བཟོ་ལྟ་བུ། མདོར་ན་སྤྱིར་བཏང་ང་རང་ཚོའི་ནང་པའི་ཆོས་འདིར་བླ་མའི་ཆོས་ལུགས་རེད་ཟེར་ནས་ཧ་ལམ་སྟོན་པ་ཐུགས་རྗེ་ཅན་གྱིས་རྒྱ་གར་འཕགས་པའི་ཡུལ་དུ་གསུངས་པའི་ཆོས་མིན་པ་ལྟ་བུའི་ཆོས་ཤིག་ལ་ངོས་འཛིན་བྱེད་ཀྱི་ཡོད།

འོན་ཀྱང་དེང་གི་དུས་འདིར་རང་ཚོ་བཙན་བྱོལ་བ་མང་པོ་ཞིག་བོད་ཀྱི་ཕྱི་རོལ་ཏུ་སླེབས་པའི་རྗེས་སུ་འཛམ་བུ་གླིང་གང་སར་འབྲེལ་བ་བྱེད་རྒྱུའི་གོ་སྐབས་གསར་པ་ཞིག་བྱུང་བ་དང་། འབྲེལ་བ་བྱེད་བདེ་པོ་ཞིག་ཆགས་ཡོད། ཕྱི་རོལ་གྱི་མི་བོད་པའི་ཆོས་དང་རིག་གཞུང་ལ་དོ་སྣང་ཡོད་མཁན་དང་། དེ་བཞིན་འཛམ་གླིང་ཤར་ཕྱོགས་ཀྱི་རིག་གཞུང་ལ་དོ་སྣང་ཡོད་མཁན་དེ་དག་ལའང་འབྲེལ་བ་བྱེད་བདེ་པོ་ཞིག་དང་། སློབ་སྦྱོང་བྱེད་རྒྱུའི་གོ་སྐབས་ཤིག་བྱུང་། དེ་ལྟ་བུའི་ཐོག་ནས་ཕྱི་མི་གང་ལ་གང་འཚམ་ཞིག་གིས་སློབ་སྦྱོང་དང་དོ་སྣང་བྱས་ཡོད། དེ་ལྟར་བྱས་པའི་ཉེར་ལེན་གྱིས་དེང་སང་འཛམ་གླིང་འདིའི་སྒང་ལ་བོད་ཀྱི་རིག་གཞུང་ཞེས་བརྗོད་སྐབས་ནང་པའི་ཆོས་ཆ་ཚང་བ་དང་། གཏིང་ཟབ་པོ་ཡོད་པ། ནང་པའི་ཆོས་ཀྱི་ཐོག་ནས་བཤད་དགོས་བྱུང་ན་བོད་ཀྱི་ནང་པའི་ཆོས་འདི་དངོས་འབྲེལ་ཟབ་ཤོས་ཤིག་དང་། རྒྱ་ཆེ་ཤོས་ཡིན་པ་ཞིག་ལ་དེང་སང་གཞི་ནས་ངོས་འཛིན་བྱེད་བཞིན་ཡོད།

འཛམ་བུ་གླིང་འདིའི་སྒང་ལ་ང་ཚོའི་མི་ཐོག་འདི་སྡུག་པོ་མྱོང་མཁན་ཞིག་ཆགས་ཀྱང་བོད་མི་རིགས་ཀྱི་ལ་རྒྱ་གོང་ནས་གོང་དུ་སྤེལ་མཁན་ཞིག་ཀྱང་ཆགས་པ་རེད། དེ་ནི་ང་ཚོའི་གཟི་བརྗིད་དང་ང་ཚོའི་བྱས་རྗེས་ཀྱང་རེད། ང་རང་ལ་ཆ་བཞག་ན། ཨ་མདོའི་ཕྲུ་གུ་དགེ་སློང་བསྟན་འཛིན་རྒྱ་མཚོ་ལོ་ལྔ་བཅུ་ང་གྲངས་ནང་སླེབས་པ་ཞིག་ནས་རླབས་ཆེན་པོ་ཞིག་དང་། ཧ་ལས་པ་དེ་ལྟར་བྱེད་མ་ཐུབ་ན་ཡང་། ང་བོད་ཀྱི་ཕྱི་རོལ་ཏུ་སླེབས་ནས་མི་གོ་གང་ལ་གང་འཚམ་ཞིག་བཅད་ཡོད་བསམ་པ་དྲན་གྱི་འདུག

རྒྱ་ཆེའི་བོད་མི་མང་གིས་རེ་བ་བཅོལ་བ་ནང་བཞིན་ངས་ཞབས་འདེགས་ཆ་ཚང་བ་ཞིག་དང་། འདོད་པ་ཁེངས་པ་ཞིག་སྒྲུབ་ཐུབ་མེད་ཀྱང་། ཞབས་འདྲེན་མི་ཞུ་མཁན་ཞིག་བྱས་ཡོད་བསམ་པ་དྲན་གྱི་འདུག རེད་དམ་མ་རེད། ང་གཅིག་པུའི་ཐོག་ནས་འཇོན་པ་གང་ཡང་མ་རེད། རྟེན་འབྲེལ་ལྟོས་གྲུབ་ཟེར་བ་སྤྱིར་བཏང་གི་འགྲོ་སྟངས་ཡིན་སྟབས། འགོ་ལ་༸རྒྱལ་བ་རིན་པོ་ཆེ་ཟེར་བ་ཞིག་དང་། གཤམ་ལ་བོད་མི་མང་ཟེར་བ་དངོས་འབྲེལ་དད་པ་དམ་ཚིག་གཡོ་བ་མེད་མཁན། བློ་རྩ་བརྟན་པོ་ཡོད་པ། རྣམ་དཔྱོད་བློ་གྲོས་ལྡན་པ་དེ་ལྟ་བུ་ཞིག་ཡོད་པའི་དབང་གིས་ཕན་ཚུན་གཅིག་གིས་གཅིག་ལ་བལྟོས་པའི་སྒོ་ནས་༸རྒྱལ་བ་རིན་པོ་ཆེས་ནུས་པ་ཐོན་པ་རེད། གང་ལྟར་ཡང་སྙིང་ཐུན་མོང་གི་ཐོག་ནས་ཧུར་ཐག་བྱས་པའི་གྲུབ་འབྲས་སུ་འཛམ་གླིང་འདིའི་སྒང་ལ་དངོས་འབྲེལ་བོད་པ་ཞེས་བརྗོད་སྐབས་མཛུབ་མོ་འཛུགས་ས་ཡོད་པ་ཞིག་ཆགས་ནས་བསྡད་ཡོད།

ག༽ བོད་རྒྱའི་མི་འབོར་དང་། དྲང་བདེན་གྱི་ནུས་ཤུགས།

མིའི་གྲངས་ཀའི་ངོས་ནས་ཆ་བཞག་ན། བཙན་བྱོལ་བའི་ནང་འབུམ་གཅིག་དང་ཁྲི་གཉིས་ནས་གསུམ་བར་ལྷག་མེད། རྒྱ་མིར་ཆ་བཞག་ན། དངོས་འབྲེལ་ས་ཡ་སྟོང་ཕྲག་གི་སྒང་དུ་སླེབས་ཡོད། ཕྱོགས་གཅིག་ནས་མི་གྲངས་ལ་ཆ་བཞག་ན་ཧེ་བག་ཆེན་པོ་ཡོད་པ་དང་། གཉིས་ནས་བདེན་པ་ཟེར་མཁན་དེར་རྩིས་འགྲོ་གཏོང་གི་མེད། དབང་ཡོད་བཤད། དཔུང་ཤེད་ཀྱི་ཐོག་ནས་རྒྱ་མིས་བོད་ལུང་པ་བཙན་པོའི་ཐོག་ནས་བཟུང་སྟེ་བསྡད་ཡོད། དྲན་གནོན་བྱེད་ཀྱི་ཡོད། ངོ་ཚ་ཁྲེལ་གཞུང་མེད། རྒྱུ་མཚན་དང་དྲང་བདེན་ལ་བསམ་བློ་གཏོང་གི་མེད། ཡིན་ན་ཡང་དངོས་ཡོད་གནས་ཚུལ་གྱི་ཐོག་ལ་བོད་པ་ཞེས་བརྗོད་དུས་རྒྱུ་མཚན་མང་པོའི་ཐོག་ནས་རྒྱ་མི་བཟོད་མ་བདེ་བ་ཞིག་ཆགས་ཡོད། མི་ཡ་རབས་ཤིག་དང་། བློ་གཟུ་བོར་གནས་པ་ཞིག་ཡིན་ན་དཔུང་གི་ཐོག་ནས་ཐུབ་ཚོད་འགྲོ་གི་ཡོད་ནའང་། དྲང་བདེན་གྱི་གནས་ཚུལ་ཐོག་ནས་ཕྲན་བུ་སེམས་ནང་མི་བདེ་བ་ཞིག་ཡོང་མདོག་ཁ་པོ་རེད།

རྒྱ་མི་ཁོ་རང་ཚོས་གྲངས་ཉུང་མི་རིགས་ཞེས་མི་རིགས་མི་འདྲ་བ་ལྔ་བཅུ་ང་གྲངས་ཤིག་ཡོད་ཟེར་གྱི་ཡོད། དེའི་ནང་ཚན་ནས་མི་རིགས་རུབ་འདུས་བྱས་ནས་སྡོད་མཁན་བོད་པ་དང་། ཤིན་ཅང་། སོག་པོ་རྣམས་ཅུང་ཤུགས་ཆེ་བར་བརྩི་གི་ཡོད། དེང་སང་རྒྱ་མིའི་དྲིལ་བསྒྲགས་ཡིག་ཆ་མང་པོའི་ནང་བོད་ལུང་པའི་ཐོག་ཁོང་ཚོས་བྱས་བྱས་བཏང་བཏང་དམིགས་འཛུགས་བྱས་ནས་བཤད་དགོས་པ་དེ་རྒྱ་མི་བཟོད་མ་བདེ་ཡོད་པའི་གནས་ཚུལ་གསལ་པོ་རེད། གནས་ཚུལ་འདིའི་ཐད་ལ་བོད་ནང་ཡོད་པའི་བོད་པ་ཚོ་དངོས་གནས་དྲང་གནས་ཧ་ལས་དགོས་པའི་སྙིང་སྟོབས་དང་། ཧ་ལས་པའི་བློ་རྩ་བརྟན་པོ་ཡོད་འདུག

༡༩༥༩ ལོའི་ནང་དམངས་གཙོའི་བཅོས་བསྒྱུར་བྱེད་པའི་འགོ་སྟོད་ལ་ཕལ་ཆེར་ང་རང་ཚོའི་གྲོབ་གསེབ་ས་ཁུལ་གྱི་སྤྱིར་བཏང་ཞིང་འབྲོག་མི་སྐྱོ་བ་དེ་ཚོའི་ནང་འཕྲལ་སེལ་ཨ་གསར་ལྟ་བུ་ཕྲན་བུ་ཆགས་ཡོད་བཟོ་འདུག དེ་ནས་རིམ་བཞིན་རིག་གནས་གསར་བརྗེ་ལངས་ཏེ་རྒྱ་མི་ཁོ་རང་ཚོ་ཡང་ཧ་ལམ་རང་ཤི་རྒྱག་དགོས་པའི་སྨྱོ་མཆོངས་བྱས་པ་རེད། དེ་ལྟར་བྱས་པའི་ཉེར་ལེན་གྱིས་ལོ་མང་གསར་བརྗེར་ཡིད་ཆེས་བྱེད་མཁན་རྒྱ་མིའི་ཅི་གསུང་བཀའ་བཞིན་སྒྲུབ་མཁན་གྱི་མི་སྣ་མང་པོ་ཞིག་སྣ་འཚིག་དགོས་པའི་གནས་ཚུལ་ཆགས་ཡོད།

ང༽ བར་སྐབས་ཀྱི་འགྱུར་ལྡོག་དང་། ང་ཚོའི་སྟོབས་ཤུགས།

བར་ལམ་ནས་བོད་ཕྱི་ནང་གི་འབྲེལ་བ་བྱུང་བ་དང་། འཛམ་གླིང་ཕྱི་རོལ་ཏུ་འབྲེལ་བ་བྱེད་པའི་དུས་ཚོད་ཅིག་ཆགས་ཡོང་དུས་དེ་སྔ་ཕན་ཆད་རྒྱ་མི་གུང་བྲན་གྱིས་ལོ་སུམ་ཅུ་ལྷག་རིང་ལོ་རྒྱུས་འཁྱོག་བཤད་ཚད་མེད་བྱས་པ་རྣམས་རྫུན་རྐུབ་ཚང་མ་བརྡོལ་གྱི་ཡོད། རྒྱ་མིས་ད་ཕན་ལོ་ནས་ལོ་བསྟུད་དེ་སྤྱི་ཚོགས་རིང་ལུགས་ཀྱི་རྒྱལ་ཁབ་ཡག་ཡག དེའི་ནང་ཚན་ནས་རྒྱ་ནག་གུང་བྲན་ཡག་ཡག་རྟག་པར་ཤོད་ཀྱི་ཡོད་ཀྱང་། ད་ཆ་སྤྱི་ཚོགས་རིང་ལུགས་ཀྱི་རྒྱལ་ཁབ་དང་། མ་ཁེ་སི་རིང་ལུགས་ཀྱི་རྒྱལ་ཁབ་དེ་དག་བོང་བུ་ཐོན་ནས་སྦོ་ལུག་གི་ཡོད། རིང་པོར་མ་ཐོགས་པར་འཛམ་གླིང་ནང་སྤྱི་ཚོགས་རིང་ལུགས་ཀྱི་གསར་བརྗེ་དང་། གུང་བྲན་རིང་ལུགས་ཀྱི་གསར་བརྗེ་ཟེར་བ་ཧ་ལོག་པའི་དུས་སུ་སླེབས་ཡོད། ཕྱི་ལོ་ ༡༩༧༩ དང་ ༨༠ ཐམ་པའི་རྗེས་འཛམ་གླིང་ཕྱི་ལ་འབྲེལ་བ་བྱ་རྒྱུའི་དུས་ཚོད་བྱུང་བའི་སྐབས་ལ། བཙན་རྒྱལ་རིང་ལུགས་ཟེར་བའི་རྒྱལ་ཁབ་དེ་དག་གི་དཔལ་འབྱོར་གྱི་གནས་སྟངས་དང་། ཤེས་ཡོན་གྱི་གནས་སྟངས་ཡག་ཏུ་ཕྱིན། མི་མང་ལ་རང་དབང་ཆེན་པོ་དང་། ཐོབ་ཐང་ཡག་པོ་དེ་ལྟ་བུ་ཞིག་གི་དངོས་ཡོད་གནས་ཚུལ་མཐོང་སྐབས་རྒྱ་མི་ཁོ་རང་ཚོའི་བསམ་བློའི་ནང་དེ་སྔ་ཕན་ཆད་དང་རྩ་བ་ནས་མི་འདྲ་བའི་བསམ་བློ་ཞིག་གཏོང་དགོས་པ་ཆགས་ཡོད།

དེ་བཞིན་བོད་ནང་དུ་ཡོད་པའི་ང་རང་ཚོ་བོད་རིགས་ནང་དུ་ཡིན་ནའང་། བོད་ཕྱི་ནང་གི་འབྲེལ་བ་བྱུང་བ་དང་། འཛམ་གླིང་གི་གནས་ཚུལ་ཞིབ་ཚགས་ཤིག་མཐོང་། དེ་སྔ་ཕན་ཆད་རྒྱ་མིས་བརྗོད་པའི་གནས་ཚུལ་དང་མི་འདྲ་བ། རྒྱ་མི་གུང་བྲན་གྱི་བྱེད་སྟངས་ནང་དུའང་མི་འདྲ་བ་ཞིག་སླེབས་ཡོད་པ། ཨུ་རུ་སུར་ཆ་བཞག་ནའང་སྒོར་པོ་ཅོབ་ཡར་སླེབས་ཚར་རྗེས་དེ་སྔའི་དཔལ་འབྱོར་གྱི་ལམ་ལུགས་དང་། སྤྱི་ཚོགས་ཀྱི་འགྲོ་སྟངས་ལམ་ལུགས་དེ་དག་གཞི་ནས་བསྒྱུར་བཅོས་གཏོང་དགོས་ཀྱི་ཡོད་པ་དང་། ཡང་གསར་བརྗེ་གསར་པ་ཞིག་བྱེད་དགོས་ཀྱི་ཡོད་པ། དེ་ལྟ་བུའི་འགྱུར་བ་འགྲོ་གི་ཡོད་པར་བརྟེན་ང་རང་ཚོ་བོད་ནང་དུའང་བསམ་བློར་ཤུགས་རྐྱེན་ཆེན་པོ་ཐེབས་ཀྱི་ཡོད་བཟོ་འདུག

མི་འགའ་ཞིག་གིས་རྒྱ་མིར་དགའ་ཡང་རྒྱ་མིའི་འོག་ཏུ་འགྲོ་རྒྱུ་ལས་གཞན་གྱི་རེ་བ་རྒྱག་ས་མེད་བསམ་མཁན་ཡོད་པ་དེ་དག་ལ་ཁག་མེད། ཡོང་སྲིད་ཀྱི་རེད། དེང་སང་བོད་ཕྱི་ནང་གི་འབྲེལ་བ་ཆགས་པ་དང་། འཛམ་གླིང་འདིའི་ཐོག་བོད་པའི་གནས་ཚུལ་ཤོད་མཁན་མང་དུ་ཕྱིན། བོད་ནང་ལྷ་ས་སོགས་ས་ཁུལ་མང་པོ་ཞིག་ཏུ་ཕྱིན་ནས་ལྟ་སྐོར་ཡོང་མཁན་དེ་དག་གི་ནང་དུ་བོད་ཀྱི་ནང་པའི་ཆོས་བྱེད་མཁན་དེ་ལྟར་ཡང་གང་འཚམ་ཡོད། ཕྱི་རྒྱལ་གྱི་མགོ་སེར་གྲྭ་ཆས་གྱོན་མཁན་གྲྭ་པ་ཨ་ནེ་དེ་ལྟར་ཡང་གང་ལ་གང་འཚམ་ཡོད། དེ་ཚོའི་གྲས་ཀྱིས་ལྷ་སའི་ཇོ་བོ་དབུ་སྐྲའི་འོག་ཕྱག་འཚལ་གྱི་ཡོད་པ་ལྟ་བུ། བོད་སྐད་ཀྱི་ཐོག་ནས་འདོན་པ་འདོན་མཁན་དེ་ལྟར་ཡང་ཡོད་པ། གང་ལྟར་ཡང་སྙིང་བོད་པར་ཤ་ཚ་བྱེད་མཁན་ཕྱི་རྒྱལ་གྱི་མི་མང་པོ་ཞིག་མངོན་རྒྱུ་ཡོད་པ་དེ་ལྟ་བུའི་ཐོག་ནས་མདོ་དོན་ཡང་སྙིང་བོད་ནང་ཡོད་པའི་རྒྱ་ཆེའི་མི་མང་རྣམས་ཀྱི་སེམས་ཤུགས་བརྟན་པོ་སྔོན་ནས་ཡོད་པའི་ཐོག་བར་ལམ་ཕྱི་ནང་གི་གནས་ཚུལ་འགྱུར་བ་དེ་དག་གིས་རྐྱེན་བྱས་ཏེ་དེང་སང་བོད་ནང་གི་མི་བརྒྱ་ཆ་ ༩༩ རྩ་བ་ནས་རྒྱ་མིར་མི་དགའ་མཁན་ཡིན་པ་ཤིན་ཏུ་གསལ་པོ་འདུག དེ་ནི་ང་ཚོའི་རྩ་བའི་སྟོབས་ཤུགས་རེད། བོད་ནང་གི་རྒྱ་ཆེའི་མི་མང་དེ་དག་ལ་ད་ལྟ་བརྗོད་པ་བཞིན་ཕྱི་ནང་གི་རྐྱེན་མང་པོ་ཞིག་འཛོམས། སོ་སོའི་ཉམས་མྱོང་བདེན་པའི་གནས་ཚུལ་མང་པོ་ཞིག་ཐོག་ནས་དེང་སང་སྔར་ལས་ཀྱང་ལྷག་པའི་བློ་སྟོབས་ཆེ་རུ་ཕྱིན་ཡོད།

ཅ༽ མི་རིགས་ཀྱི་འཐབ་རྩོད་དང་། བོད་མིའི་རྒྱལ་ཁ།

ལྷག་དོན་དེ་སྔ་ང་ཚོ་བོད་དུ་རྒྱ་མི་མཉམ་དུ་ཕལ་ཆེར་ལོ་དགུ་མ་ཟིན་ཙམ་བསྡད་པ་རེད། དེའི་སྐབས་སུ་རྒྱ་མི་གུང་བྲན་གྱིས་ཆོས་ལ་ངོ་རྒོལ་བྱེད་ཀྱི་ཡོད་ཟེར་ནས་མི་དགའ་བ་དང་། རྒྱ་མི་གདུག་རྩུབ་ཆེན་པོ་རེད་ཟེར་ནས་འཇིགས་སྣང་བྱེད་པ་ཙམ་ལས་རྩ་བ་རྒྱ་མི་རིགས་དང་། དེང་སང་མི་རིགས་བར་གྱི་འཐབ་རྩོད་ཀྱི་རྣམ་པ་གསལ་པོ་ཆགས་ཡོང་གི་འདུག དཔེར་ན། ཕྲུ་གུ་ཆུང་ཆུང་ཞིག་ཡིན་ནའང་ཁོ་རྒྱ་རོ་དང་རྒྱ་རོ། ཁོ་རྒྱ་རྒན་དང་། རྒྱ་རྒན་ཞེས་ཤོད་ཀྱི་ཡོད།

མདོར་ན་ལས་ཁུངས་གཅིག་གི་ནང་དུ་རྒྱ་སྐད་རྒྱག་མཁན་ཞིག་ཡོད་ན་རྒྱ་མི་ཞིག་འདུག་ཟེར་ནས་རྣམ་འགྱུར་ཐ་དད་སྟོན་གྱི་ཡོད་པ་དང་། རྒྱ་མི་དེ་ཕྱིན་ཚར་རྗེས་ཁོ་རྒྱ་རོ་ཕྱིན་སོང་ཟེར་ནས་ལས་ཁུངས་ནང་ཚགས་ཡིན་ནའང་དེ་ལྟར་བཤད་དགོས་པའི་གནས་ཚུལ་ཡོང་གི་ཡོད། ཕྲུ་གུ་སློབ་གྲྭ་བ་ནང་ཁུལ་ལའང་གང་ལྟར་རྒྱ་ཕྲུག་དང་། བོད་ཕྲུག་ཅེས་ཟེར་ནས་དབྱེ་འབྱེད་ཡོང་མཁན། མདོར་ན་བཙོན་པ་ཞིག་ཡིན་ནའང་རྒྱ་མི་དང་བོད་མི་ཞེས་བཤད་ནས་ལམ་སེང་དབྱེ་འབྱེད་ཡོང་མཁན་དེ་ལྟ་བུ་ཞིག་ཆགས་ཡོད། དོན་སྙིང་མི་རིགས་ཀྱི་འཐབ་རྩོད་ཤུགས་ཆེན་པོ་དང་། མངོན་གསལ་དོད་པོ་ཡོད་མཁན་ཞིག་ཆགས་ཡོད།

རྒྱ་མིས་གསལ་བསྒྲགས་བྱས་གསལ། དུས་སང་ཕྱི་ཟླ་ ༧ ནས་བཟུང་སྟེ་བོད་རང་སྐྱོང་ལྗོངས་ཀྱི་ས་ཁུལ་ནང་ལ་བོད་ཡིག་དང་། བོད་སྐད་དེ་གཞུང་འབྲེལ་གྱི་སྐད་ཡིག་བྱེད་དགོས། གཞུང་འབྲེལ་གྱི་ཡིག་ཆ་ཚང་མ་བོད་ཡིག་ནང་འཇོག་དགོས་ཞེས་གཏན་འབེབས་བྱས་འདུག དེ་བོད་པར་ཤ་ཚ་བ་དང་། བོད་པར་དགའ་དྲགས་ནས་བྱས་པ་དང་། བོད་པར་བརྩི་བཀུར་བྱས་པ་མིན་ན་ཡང་། དེ་ལྟར་མི་བྱ་ཀ་མེད་བྱུང་བ་རེད། འཛམ་གླིང་འདིའི་སྒང་ལ་བོད་ནང་རྒྱ་མིའི་སྲིད་བྱུས་སྡུག་ཆགས་ཡིན་པ་དང་། རྒྱ་མིས་བོད་ནང་གཏོར་བཤིག་གི་ལས་ཀ་མང་པོ་བྱས་པའི་མཐོང་ཚུལ་ཤུགས་ཆེན་པོ་ཡོད་པ་དང་། གང་ས་གང་ནས་སྐད་ལོག་རྒྱག་གི་ཡོད་སྟབས། དེས་རྐྱེན་པས་རྒྱ་མིས་དེ་ལྟར་མི་བྱ་ཀ་མེད་ཆགས་པ་རེད།

དེ་ཡང་ང་ཚོའི་མཐུན་པའི་རྐྱེན་ཞིག་རེད། ང་ཚོའི་རྒྱལ་ཁ་ཞིག་རེད། ཇི་ཙམ་གྱིས་བོད་སྐད་ལ་དོ་སྣང་དང་། ཇི་ཙམ་གྱིས་བོད་ཡིག་ལ་དོ་སྣང་བྱེད་པའི་གོ་སྐབས་མང་བ་བྱུང་བ་དེ་ཙམ་གྱིས་བོད་པའི་རྣམ་པ་ཤུགས་ཆེ་རུ་འགྲོ་རྒྱུ་དང་། བོད་པའི་རྣམ་པ་དེ་བརྟན་ཏུ་འགྲོ་གི་ཡོད། མ་གཞི་གཞུང་འབྲེལ་གྱི་ཡིག་ཆ་བོད་ཡིག་ནང་བཞག་པ་དེར་ཧ་ལས་རྒྱུ་གང་ཡང་མི་འདུག ཡིག་གཟུགས་བོད་ཡིག་ཡིན་པ་ལས་ནང་དོན་རྒྱ་མིའི་སྲིད་བྱུས་དང་། རྒྱ་མིའི་བློ་ཁོ་ན་རེད། ཡིག་ཆ་གལ་ཆེ་ཞིག་བྱུང་སོང་ན་དང་པོ་རྒྱ་ཡིག་བཟོས། དེ་ནས་བོད་ཡིག་ཐོག་ཕབ་རྒྱུ་རེད། ཡིན་ནའང་གང་ལྟར་སློབ་གྲྭ་ཁག་གི་ནང་དང་། ལས་ཁུངས་ཁག་གི་ནང་དུ་བོད་ཡིག་བེད་སྤྱོད་བྱེད་རྒྱུ་དར་སོ་ཆེན་པོ་བྱུང་ན་མི་རིགས་ཀྱི་རྣམ་པ་ཤུགས་ཆེ་རུ་འགྲོ་བ་དང་། མི་རིགས་ཀྱི་བསམ་བློ་བརྟན་ཏུ་འགྲོ་གི་ཡོད་པ་རེད། དེས་ཕན་གྱི་འདུག

ཆ༽ བོད་མི་གྲངས་ཉུང་དང་། རྒྱ་རིགས་རྒྱ་སྐྱེད།

ཉེན་ཁ་ཆེ་ཤོས་དང་། ཛ་དྲག་ཤོས་ནི་རྒྱ་མི་ཁྱོན་ཆེ་བོད་ནང་ཡོང་གི་ཡོད་པ་དེ་རེད། དཔེར་ན། ང་སྐྱེ་སའི་ས་ཆར་ཆ་མཚོན་ན། མཚོ་སྔོན་རང་ནས་ཐོན་པའི་རྒྱ་ཡིག་ཚགས་པར་ཞིག་ནང་མཚོ་སྔོན་ཞིང་ཆེན་ནང་ཡོད་པའི་མི་རིགས་ཀྱི་གྲངས་ཐོ་ཞིག་བཀོད་འདུག ངས་ད་ལྟ་མཐོང་བའི་ཚགས་པར་འདི་བཞིན་ཕྱི་ལོ་ ༡༩༨༢ ལོའི་ཚགས་པར་རེད། དེའི་ནང་བོད་རིགས་ཀྱི་མི་གྲངས་འབུམ་བདུན་ལྷག་ཙམ་ཞིག་དང་། རྒྱ་མིའི་གྲངས་ཀ་འབུམ་ཉི་ཤུ་རྩ་ལྔ་འདུག ཁམས་ཁུལ་ད་ལྟ་ང་ཚོས་གསལ་པོ་བཤད་ཐུབ་པ་མེད་ཀྱང་། ཁམས་ཀྱི་ས་ཁུལ་དམའ་ས་དང་། ལུང་པ་གཤོངས་ས་དེ་ཚོའི་ནང་རྒྱ་མི་ཁྱོན་ཆེ་ཡོང་གི་ཡོད་བཟོ་འདུག ཨ་མདོ་ཁུལ་ལ་ཡང་དེ་ལྟར་ཆགས་འདུག

ཞིང་ལས་ཐོན་སྐྱེད་བྱེད་ས་ཡོད་པ་མང་པོའི་ནང་རྒྱ་མི་གཞིས་ཆགས་ཡོང་ནས་ཞིང་པ་ཆགས། བོད་རིགས་ཨ་མདོ་དེ་ཚོའི་གྲས་ལ་ས་ཞིང་ཕྲན་བུ་ཡོད་པ་ལས་མང་ཆེ་བ་འབྲོག་པ་ཆགས་པ་དང་། ལུང་པའི་ཁུག་ཀྱོག་ཁུག་ཀྱོག་ཏུ་བསྡད། ལུང་པ་གཤོང་ས་ཡག་ས། རྩྭ་ཆུ་འཛོམས་ས། ཞིང་ལས་ཐོན་སྐྱེད་བྱེད་ཐུབ་སའི་ནང་རྒྱ་མིས་ཁེངས། ཁམས་ཁུལ་དུ་ཡང་དེ་ལྟར་ཡིན་འདུག གྲངས་ཀ་ད་ལྟ་གསལ་པོ་བཤད་ཐུབ་ཀྱི་མི་འདུག

བོད་རང་སྐྱོང་ལྗོངས་ཞེས་རྒྱ་མིས་ཟུར་གསལ་མིང་བཏགས་པའི་དབུས་གཙང་ས་ཁུལ་ནང་དུ་བར་ལམ་ཁོ་རང་ཚོས་དཔལ་འབྱོར་ཡར་རྒྱས་དང་། ཕྱི་ཕྱོགས་ལ་སྒོ་མོ་ཕྱེ་བ་ཡིན་ཞེས་དེ་ལྟ་བུའི་ཐོག་ནས་བོད་ནང་རྒྱ་མི་ཁྱོན་ཆེ་སླེབས་པ་སྟེ། མདོར་ན་ལྷམ་བཟོ་བཅོས་རྒྱག་མཁན་ཚུན་སླེབས་འདུག ད་དུང་ངན་བྱས་ངོ་སོར་འཁྱེར་ཏེ་ད་རེས་ཉེ་ཆར་ཨ་རིའི་སྲིད་འཛིན་ཟུར་པ་ཀ་ཊ་པེ་ཅིན་དུ་བསྐྱོད་དེ་ཏེང་ཞའོ་ཕིང་ཐུག་འཕྲད་སྐབས་ཏེང་ཞའོ་ཕིང་གིས་བོད་ལུང་པ་ས་རྒྱ་ཆེན་པོ་རེད། ཐོན་སྐྱེད་ཆེན་པོ་རེད། མིས་འདང་གི་མེད། ཐོན་སྐྱེད་ཡག་པོ་ཡོང་ཐུབ་ཆེད་མི་མང་དུ་གཏོང་དགོས་ཀྱི་འདུག་ཅེས་ཏེང་ཞའོ་ཕིང་གིས་བཤད་འདུག དེའི་སྐོར་ཉེ་ཆར་རྒྱ་གར་གཞུང་ལའང་ཞུ་གི་ཡོད་ལ། འཛམ་གླིང་གང་སར་སྐད་རྒྱག་གི་ཡོད།

ས་ཁུལ་གཅིག་ནང་མི་རིགས་ཁེ་གཙང་སྡོད་པ་དེའི་ནང་མི་རིགས་གཞན་ཞིག་བཏང་སྟེ་ཐ་མ་ས་ཁུལ་དེ་གའི་མི་རིགས་དེ་རྣམས་མངོན་རྒྱུ་མེད་པ་ཞིག་ཆགས་རྒྱུའི་འགྲོ་སྟངས་འདིར་དབྱིན་ཇིའི་ཚིག་གི་ནང་ (Imperiast) གང་ལྟར་རྒྱ་བསྐྱེད་བྱེད་པའི་བསམ་ཚུལ་གསར་པ་ཞིག་སླེབས་ཡོང་གི་ཡོད། ལུང་པར་བཙན་འཛུལ་བྱས་པས་མ་ཚད། ལུང་པ་དེའི་ནང་གི་མི་རིགས་ཀྱང་རིམ་པས་མངོན་མེད་བཟོ་རྒྱུའི་ལས་འགུལ་གསར་པ་ཞིག་བྱས་ཡོང་གི་ཡོད། ཁ་ནས་དཔལ་འབྱོར་དང་། ལུང་པ་འཛུགས་སྐྲུན་ཞེས་ཤོད་ཀྱི་ཡོད་ནའང་། ཕུགས་རྒྱང་རིང་པོའི་ཆ་ནས་བོད་ལུང་པའི་ནང་བོད་མི་ལས་རྒྱ་མི་མང་བ་ཆགས་རྒྱུའི་བཟོ་ལྟ་བསྟན་ཡོང་གི་ཡོད། དེ་ནི་དངོས་འབྲེལ་ཉེན་ཁ་ཆེན་པོ་ཞིག་རེད། ཉེན་ཁ་དེ་བཞིན་བོད་པ་གཅིག་པུའི་ཉེན་ཁ་མ་ཡིན་པར་རྒྱ་ནག་ལའང་ཉེན་ཁ་ཡོང་གི་ཡོད།

ཇ༽ དེང་རབས་ཅན་བཞི་དང་། འཕགས་བོད་ཀྱི་ཉེན་ཁ།

ད་ལྟའི་གནས་སྐབས་སུ་བོད་ནང་རྒྱ་མིའི་དམག་མི་འབུམ་གཉིས་གསུམ་ཡོད་ནའང་ཧ་ལས་རྒྱུ་མེད། བོད་ཀྱི་ས་ཁུལ་འདི་རྒྱ་མིར་ལྟོས་ན་སྒར་ས་ལྟ་བུ་ཞིག་རེད། གང་ཡིན་ཟེར་ན། བོད་ནང་གི་ཡུལ་མི་དེ་དག་གིས་རྒྱ་མིར་དགའ་གི་མེད། རྒྱ་མིར་དོན་དམ་པའི་བརྩི་བཀུར་བྱེད་ཀྱི་ཡོད་ས་མ་རེད། རྒྱ་དམག་བོད་ནང་སླེབས་པ་དེ་དག་གིས་ཕྱོགས་གཅིག་ནས་རྒྱ་གར་ལ་ཁ་གཏད་གཅོག་དགོས་པ་དང་། གདོང་ལེན་བྱེད་དགོས་ཀྱི་ཡོད།

ཕྱོགས་གཞན་ཞིག་ནས་ས་ཁུལ་དེ་གའི་ནང་གི་བོད་མི་དེ་རྣམས་ལ་དོགས་ཟོན་བྱེད་དགོས་པ་དང་། བློས་མི་འཁེལ་བའི་ངང་བསྡད་དགོས་པ་ཞིག་ཆགས་ཡོད། རིམ་པས་ཧི་མ་ལ་ཡའི་རྒྱབ་ཀྱི་ལུང་པའི་ནང་རྒྱ་མི་ཕོན་ཆེ་ཆགས་ན་རྒྱ་གར་ལ་ཉེན་ཁ་ཡོད། ཁ་སང་ང་དང་ཧིན་བོད་མཛའ་འབྲེལ་ཚོགས་པའི་ཚོགས་མི་ཚོ་སྐད་ཆ་བྱུང་ཞིང་། རྒྱ་མི་དེང་སང་དེང་རབས་ཅན་བཞིར་འགྱུར་གྱི་ཡོད། དེང་རབས་ཅན་དུ་འགྱུར་རྒྱུའི་ནང་དམག་དོན་དེང་རབས་ཅན་དུ་འགྱུར་གྱི་ཡོད། རྒྱ་མིའི་རྩ་བའི་ལྟ་བ་དེ་དང་། བསམ་བློའི་འཁྱེར་སོ་དེ་དག་སྔོན་མའི་ཁོ་ནར་བསྡད་པའི་ཐོག་ལ་དམག་དོན་ཤུགས་ཆེ་རུ་ཕྱིན། དམག་དོན་ཚགས་ཚུད་དུ་ཕྱིན། དཔལ་འབྱོར་གྱི་ནུས་པ་ཤུགས་ཆེ་རུ་འགྲོ་སྐབས་ཉེན་ཁ་ཆེ་རུ་འགྲོ་གི་ཡོད་པ་ལས་ཆུང་དུ་འགྲོ་གི་མེད། ད་ལྟའི་དུས་འདིར་ང་ཚོ་བོད་པར་ཆ་མཚོན་ན་དུས་ཚོད་ཛ་དྲག་དང་། དུས་ཚོད་གཉན་འཕྲང་ཐོག་སླེབས་ཡོད།

རྒྱ་གར་ལ་ཆ་མཚོན་ནའང་ད་ལྟའི་དུས་ཚོད་འདི་ཁེ་ཉེན་འདམ་ག་བྱེད་སའི་མཚམས་དང་། མི་ཐོག་ནས་མི་ཐོག་བར་ཕུགས་རྒྱག་རིང་པོའི་ཕན་གནོད་འགྲོ་རྒྱུའི་ས་མཚམས་སུ་སླེབས་ཀྱི་འདུག རྩ་བའི་ཆ་ནས་ང་རང་ཚོ་བོད་པ་ཞེས་བརྗོད་དུས་དངོས་འབྲེལ་འཛམ་བུ་གླིང་འདིའི་སྒང་ལ་མི་མཐོང་ཆ་འཇོག་འོས་པའི་མི་རིགས་ཤིག་ཡིན་ན་ཡང་། ད་ལྟའི་ཆར་གཉན་འཕྲང་དང་། འགག་རྩ་ཞིག་གི་དུས་ཚོད་ལ་སླེབས་ཡོད་པས་ང་རང་ཚོ་ཚང་མས་ད་ལྟ་ཕན་ཆད་སེམས་ཤུགས་མ་ཆག་པར་རིག་པ་བསྒྲིམས་ནས་བསྡད་པ་རེད་ལ། ད་དུང་ཡང་ཤུགས་བརྒྱབ་ནས་སྡོད་དགོས་ཀྱི་འདུག

ཉ༽ སྲོག་གི་སྙིང་པོ་དང་། སྐབས་བབ་ཀྱི་ཞུ་སྒོ།

རྩ་བ་རང་ཉིད་བོད་པ་ཡིན་བསམ་པའི་བསམ་བློ་དེ་བརྟན་པོར་སྡོད་དགོས་པར་མ་ཟད། ང་ཚོར་རང་དབང་བྲལ་བ་འདི་སླར་གསོ་བྱེད་དགོས་བསམ་པའི་བསམ་བློ་དེ་ང་ཚོའི་སྲོག་གི་སྙིང་པོ་ཆགས་ཡོད། སྙིང་གི་དཀྱིལ་དུ་འཇོག་དགོས། དེ་བཞིན་མི་རིགས་ཀྱི་ལ་རྒྱ་དང་། ཞེན་ཁོག་མ་བརྗེད་པའི་ཐོག་ནས་སློབ་སྦྱོང་དང་། ཐོན་སྐྱེད་ཀྱི་ལས་ཀ དེ་མིན་ཞི་དྲག་གི་ལས་རིགས་གང་ཞིག་ཡིན་ནའང་རང་ཉིད་ཀྱི་སྐབས་སུ་བབས་པའི་ལས་ཀ་དེ་གང་ལྟར་བོད་མི་རིགས་ཀྱི་ཞབས་འདྲེན་མི་ཞུ་བ་དང་། བོད་མི་རིགས་ཀྱི་མཚན་ལ་གོང་དུ་སྤེལ་བའི་ཐོག་འགྲོ་དགོས་པ་དེ་རྩ་བ་རེད།

མི་སུ་ཞིག་ཡིན་ནའང་དངོས་འབྲེལ་མ་འོངས་པའི་མདུན་ལམ་ལ་རྒྱལ་ཁ་ཐོབ་པ་ཞིག་བྱ་བསམ་ན་སྤོབས་པ་དགོས་པ་ལས། ངས་མི་ཐུབ། ངས་མི་འཇོན་བསམས་ནས་བསྡད་ན་རྒྱལ་ཁ་ཐོབ་ཐུབ་ཐབས་མེད། ང་ཚོས་ལྐུག་པ་དང་། ཧམ་པ་བྱས་ཏེ་གནོད་སེམས་ཀྱི་ལས་ཀ་བྱས་ན་ནོར་འཁྲུལ་རེད། རྒྱུ་མཚན་ལྡན་པའི་ཐོག་ནས་དངོས་འབྲེལ་ང་ཡིས་ནུས། ངས་ཐུབ་སྙམ་པའི་བསམ་ཚུལ་འདིར་སྤོབས་པ་ཟེར་བ་ཡིན་པས་དེ་དགོས་ཀྱི་ཡོད། མ་འོངས་པར་ང་ཚོ་ཡག་པོ་ཡོང་གི་རེད་བསམ་པའི་རེ་བ་མེད་ན་ང་ཚོར་ཕམ་ཉེས་ཡོང་གི་རེད། དཔེར་ན། རྒྱ་ནག་གི་གསར་བརྗེ་བྱེད་པའི་སྐབས་ཐོག་མར་མའོ་ཙེ་ཏུང་དང་། ཁོང་ཚོའི་གྲས་མི་ཉུང་ཤས་ཀྱིས་འགོ་ཁྲིད་པ་དང་། ལྷག་པར་ཁོང་ཚོས་ང་རང་ཚོའི་བོད་ས་རྒྱལ་རོང་རྒྱུད་དང་། ཁམས་རྒྱུད་ལ་ཡོང་དུས་རི་ཆུ་ཁྲི་སྟོང་ལ་དམར་དམག་ག་ལ་སྐྲག་ཅེས་བཤད་དེ་ལམ་བར་དཀའ་ངལ་ལ་སྙིང་སྟོབས་མ་ཆག་པར་མཐར་སྐྱེལ་བྱས་པའི་ཉེར་ལེན་གྱིས་མཐར་ཕྱི་ལོ་ ༡༩༤༩ ལོར་ཁོང་ཚོར་རྒྱལ་ཁ་གཙང་མ་ཐོབ་པ་རེད། དེར་བརྟེན་མི་ལ་སྙིང་སྟོབས་ཡོད་དགོས་པ་ཧ་ཅང་གལ་ཆེན་པོ་རེད།

དེ་བཞིན་དམག་ཆེན་གཉིས་པའི་སྐབས་འཇར་མན་གྱིས་ཡོ་རོབ་ནང་དམག་འཁྲུག་རྒྱག་སའི་ཁུལ་ཡོངས་རྫོགས་འཇར་མན་གྱིས་བཟུང་བ་དང་། དབྱིན་ལན་གཅིག་པུ་ལྷག་པ་དེའི་མགོ་ཐོག་ལའང་འཇར་མན་གྱི་གནམ་གྲུས་སྦམ་ཤུགས་ཆེན་གཡུགས་ཏེ་བསྡེབས་གསོད་གཏོང་སྐབས་སྙིང་སྟོབས་ཡོང་མཁན་བློ་བརྟན་པོ་དང་རྣམ་དཔྱོད་ཆེན་པོ་ཡོད་པའི་མི་གཅིག་གི་སེམས་ཤུགས་ཀྱིས་ཚོད་ཟིན་པ་ལྟ་བུ་ཞིག་འདུག མི་ཟེར་མཁན་དེ་ལ་ངས་བྱེད་ཐུབ་ཀྱི་རེད་བསམ་པའི་སྤོབས་པ་དགོས་རྒྱུ་གལ་ཆེན་པོ་རེད་འདུག

ངས་འདི་ལྟར་བརྗོད་དགོས་པའི་རྒྱུ་མཚན་ནི། ང་རང་ཚོ་འདིར་འབྲོག་པ་ལྟ་བུ་སྐྱོ་མདོག་ཁ་པོ་འགའ་ཤས་ཡོད་ན་ཡང་བོད་པ་ཟེར་མཁན་འདི་འཛམ་བུ་གླིང་འདིའི་སྒང་ལ་ཆ་འཇོག་འཕེར་བའི་མི་རིགས་ཤིག་ཆགས་ཡོད་སྟབས་ང་ཚོ་ཞུམ་དགོས་པ་དང་། ཡིད་ཐང་ཆད་ནས་སྡོད་དགོས་པ་ཞིག་རྩ་བ་ནས་མ་རེད། དེ་ལྟར་ན་ཚང་མས་སྔར་བཞིན་སྙིང་སྟོབས་བསྐྱེད་དེ་ཧུར་ཐག་བྱེད་དགོས།

ཏ༽ རང་ས་ནས་ཐབས་འཚོལ་དང་། འགོ་བྱེད་ཀྱི་ལས་འགན།

ཁ་སང་འདི་གའི་གཞིས་འགོ་དང་། དེ་མིན་ལས་ཀ་བྱེད་མཁན་ཁོང་ཚོར་ཡང་ནན་པོ་བྱས་ཏེ་བརྗོད་རྒྱུ་བྱུང་། དེ་བཞིན་གཞོན་ནུ་དང་། བུད་མེད་ཚོར་ཡང་བརྗོད་པ་ཡིན། ང་ཚོས་རྒྱ་གར་ནང་སྒྲིག་འཛུགས་བྱས་ནས་བསྡད་ཡོད། གཞིས་ཆགས་ཁག་ཏུ་ནང་སྲིད་ལས་ཁུངས་ནས་བལྟ་གི་ཡོད། ཤེས་ཡོན་གྱི་སྐོར་ལ་ཤེས་རིག་ལས་ཁུངས་ནས་བལྟ་གི་ཡོད། དགོན་པ་ཁག་གིས་མཚོན་པའི་ཆོས་རིག་གི་ལས་ཀའི་རིགས་དེ་དག་ལ་ཆོས་དོན་ལས་ཁུངས་ནས་བལྟ་གི་ཡོད། སྡེ་ཚན་སོ་སོར་ལས་འགན་དཀྲིས་ནས་བསྡད་ཡོད། དེ་ཚོའི་འགོ་འདོམས་བཀའ་ཤག་ནས་བྱེད་ཀྱི་ཡོད།

ཡིན་ན་ཡང་ང་ཚོ་ཕྱོགས་གཅིག་ནས་གཞན་ཡུལ་དུ་བསྡད་པ་དང་། གཉིས་ནས་མང་གཙོའི་ལམ་ལ་འགྲོ་གི་ཡོད་སྟབས་ཁྱེད་རང་ཚོས་གོང་རིམ་གྱིས་འཆར་གཞི་བཀོད་ནས་ཆ་ཚང་ཞིག་བྱེད་ཀྱི་རེད་བསམ་པའི་ཡིད་ཆེས་བློས་འགེལ་བྱས་ནས་སྒུག་སྡོད་རྒྱུ་མི་འདུག ཁ་སང་མའེ་སོར་ལ་ཡང་བརྗོད་པ་ཡིན། ས་གནས་སོ་སོ་ནས་ཕྲན་བུའི་གནས་ཚུལ་ཤེས་པ་དང་། སྐད་ཡིག་གི་ཐོག་ནས་འབྲེལ་བ་བྱེད་ཐུབ་མཁན་གཞོན་སྐྱེས་རྣམས་ཡིན་ལ། གཞོན་ནུ་དང་། དེ་བཞིན་བུད་མེད་ཀྱི་ཚོགས་པ་སྒྲིག་འཛུགས་ཡོད་སྟབས་། ཁྱེད་རང་ཚོར་ས་ཁུལ་སོ་སོའི་གནས་ཚུལ་རྒྱུས་མངའ་ཡོད་པར་བརྟེན་ང་རང་ཚོའི་དཔལ་འབྱོར་གོང་འཕེལ་གཏོང་སྟངས་དང་། འཕྲོད་བསྟེན་གྱི་ཐོག་ནས་ཡར་རྒྱས་གོང་འཕེལ་གཏོང་དགོས།

གཞན་ཡང་རིག་གཞུང་གི་ཐོག་ནས་ཡར་རྒྱས་གོང་འཕེལ་གཏོང་ཕྱོགས། ཤེས་ཡོན་གྱི་ཐོག་ནས་ཡར་རྒྱས་གོང་འཕེལ་གཏོང་ཕྱོགས་གང་ཅི། ས་གནས་སོ་སོའི་དངོས་ཡོད་ཀྱི་གནས་ཚུལ་ལ་རན་པ་དང་། འཚམ་པ་ཞིག་གི་གོ་སྐབས་གང་དང་གང་ཡོད་ས་གནས་ས་ཐོག་ཏུ་ཐབས་ཤེས་དང་། འཚོལ་ཞིབ། ཉམས་ཞིབ་བཅས་བྱས་པ་སོགས་ཀྱི་ཐོག་ནས་ཐབས་ལམ་གསར་པ་རྙེད་ན་ཁྱེད་རང་ཚོ་ས་གནས་ཐོག་ནས་ལག་ལེན་འགེལ་རྐྱང་བྱེད་དགོས། ང་ཚོས་འདི་ལྟར་བྱེད་ཀྱི་ཡོད་ཅེས་སྐབས་བསྟུན་འབྲེལ་ཡོད་ལས་ཁུངས་ལ་ལབ། གལ་སྲིད་ས་གནས་ས་ཐོག་ནས་ཁྱེད་རང་ཚོའི་ནུས་པས་མི་འདང་བ་དང་། མཐུན་རྐྱེན་མ་འཛོམས་པ་ལྟ་བུ་ཡོང་གི་འདུག་ན་གོ་སྐབས་དེ་ལྟ་བུ་ཞིག་འདུག གནས་ཚུལ་དེ་ལྟ་བུ་ཞིག་འདུག དེའི་མཐུན་རྐྱེན་འཛོམས་ཀྱི་མི་འདུག་པས་རོགས་རམ་བྱེད་དགོས་ཞེས་དང་། ཡང་ན་རོགས་རམ་འཚོལ་རོགས་ཞེས་འབྲེལ་ཡོད་ལས་ཁུངས་སོ་སོར་བརྗོད་དེ་གང་ལྟར་སྐུལ་ལྕག་ཡང་ཡང་གཏོང་མཁན་ཞིག་མ་བྱུང་ཚེ་ང་ཚོས་འཐུས་ཤོར་གྱི་ཉེན་ཁ་ཆེན་པོ་འདུག

ཁ་སང་ངས་ནན་པོ་བྱས་ཏེ་བརྗོད་པ་ཡིན། ལས་བྱེད་པར་ཆ་མཚོན་ན་ཡང་། འདིར་རྐུབ་སྟེགས་སྲུང་བར་ཡོང་བ་མིན། ཟླ་རེའི་ཕོགས་ཐོབ་ཟ་ཐུབ་ཙམ་ཞིག་དང་། ས་གནས་སོ་སོའི་སྒང་ལ་ཡོད་ཅེས་མཛུབ་མོ་བཙུགས་ནས་བསྡད་པས་ལ་དག་ཐབས་མེད། ལས་བྱེད་བསྐོས་པ་ཚོ་མི་མང་གི་ཞབས་འདེགས་ཞུ་མཁན་ཡིན་པའི་སྐད་ཆ་རེད། མི་མང་མགོ་མ་ཐོན་མཁན་ཚོ་མགོ་འདོན་མཁན་ཡིན་པའི་སྐད་ཆ་ཡིན་པ་ལས་རྐུབ་སྟེགས་སྲུང་མཁན་ལྟ་བུ་བྱས་པས་འགྲིག་གི་མེད། དེ་ལྟར་ཡིན་སྟབས་ལས་བྱེད་པ་ཚོས་ཀྱང་གང་དགའ་ཅི་ལེགས་སྐོར་གནས་ཚུལ་ཞིབ་འཇུག་བྱས། བསམ་བློ་བཏང་། ཐ་མ་གཞན་དག་མེད་ནའང་དཀའ་ངལ་ནང་ལྷུང་བ་ཇི་ཙམ་ཡོད་མེད་དངོས་དངོས་རྗེན་རྗེན་སྐབས་སོ་སོར་ང་ཚོས་ཤེས་དགོས་པ་གལ་ཆེན་པོ་འདུག འདིར་ང་ཚོས་ཇི་འདྲ་ཡོད་ཅེས་སྐད་ཆ་དྲིས་དུས་ཡག་ཐག་ཆོད་ཡོད་ཅེས་བརྗོད། ངོ་ཐོག་དངོས་ཡོད་གནས་ཚུལ་ལ་སྐྱོ་ཐག་ཆོད་བྱས་ནས་སྡོད་མཁན་དེ་ལྟར་ལྷགས་བསྡད་ན་སྙིང་པོ་གང་ཡང་མ་བྱུང་བའི་ཁར་མགོ་སྐོར་བཏང་བ་རེད། དེ་ཡག་པོ་གང་ཡང་མི་འདུག

ལྷག་བསམ་ཐོག་སྐྱོན་ཡོད་མེད་ཇི་ལྟར་ཡང་། གང་ལྟར་ཡང་སྙིང་ལས་དོན་ངོ་མའི་ཐོག་ནས་འཐུས་ཤོར་འགྲོ་བཞིན་ཡོད་པ་ལས་འཐུས་སྒོ་ཚང་གི་མེད། དེ་ལྟར་ཡིན་སྟབས་ཕྱོགས་གཅིག་ནས་ཁྱེད་རང་ཚོ་ལས་བྱེད་པ་ཡིན་ན་ཡང་དངོས་གནས་གང་ཞིག་བྱེད་རྒྱུ་འདུག་གམ། ཚད་ཚད་བསྡུར་བསྡུར་སྒོ་གང་ས་ནས་བྱ་རྒྱུ་ཤིན་ཏུ་གལ་ཆེན་པོ་རེད། འདི་གར་ཡོད་པའི་ཁྱེད་རང་ཚོ་གཞོན་ནུའི་ཁོངས་ནས་ཡིན་ནའང་རུང་། བུད་མེད་ཀྱི་ཁོངས་ནས་ཡིན་ནའང་རུང་། དེ་མིན་སོ་སོའི་ངོས་ནས་བསམ་བློ་བཏང་སྟེ་དེ་ལྟ་བུའི་ཐབས་ཤེས་འདོན་རྒྱུ་གལ་ཆེན་པོ་འདུག གཞན་དག་ཤོད་རྒྱུ་མེད།

ཐ༽ བོད་རིགས་ཁ་ཆེ་དང་། ཆབ་སྲིད་ལ་གཟབ་ནན།

གོང་དུ་བསྟན་འཛིན་དགེ་བྱེད་ཀྱིས་བརྗོད་པ་ལྟར་ལ་དྭགས་ས་ཁུལ་གྱི་ཡུལ་པ་དེ་དག་ཀྱང་ང་རང་ཚོ་བོད་ཀྱི་རིག་གཞུང་ཉམས་ལེན་བྱེད་མཁན་ཤ་སྟག་རེད། མང་ཆེ་བ་ནང་པ་ཆགས་ཡོད། དཔེར་ན་ཁ་ཆེར་ཆ་བཞག་ན་ཡང་། རིག་གཞུང་གོམས་གཤིས་ཀྱི་ཐད་ནས་བོད་པ་རང་ཆགས་བསྡད་པ་ལྟ་བུ་རེད། ལ་དྭགས་ཁ་ཆེ་ངོ་ཤེས་ཁ་ཤས་ཡོད་པ་ཁོ་ཚོས་སྐད་ཆ་ཤོད་དུས་ལྷ་སའི་སྐད་གཙང་མ་རྒྱག་གི་འདུག ཁོ་ཚོར་བོད་མི་རིགས་ཀྱི་རྒྱུན་གཤིས་ཆ་ཚང་འཇགས་ཡོད།

དཔེར་ན། ལོ་གཅིག་ང་ཏུར་ཀི་ཟེར་ས་དེར་ཕྱིན་པ་ཡིན། ངས་ངོ་ཤེས་པ་ཤིན་ཅང་སྤོ་བོ་ལགས་ཤིག་ཡོད། ཁོ་རང་རྒས་པོ་ཆགས་འདུག ཤིན་ཅང་བ་གང་འཚམ་ཞིག་ཏུར་ཀིའི་ནང་ཡོད་སྟབས། ངས་ལོ་གཅིག་ཆེད་མངགས་ཕྱིན་པ་ཡིན། དེར་ཕྱིན་པའི་སྐབས་ལ་ཤིན་ཅང་བ་དང་མཉམ་དུ་གཉེན་འབྲེལ་བྱས་ཏེ་ཆོས་ལུགས་རང་བྱས་པའི་ལྷ་ས་བ་སྐྱེ་དམན་འགའ་ཤས་ནས་ནོར་བུ་གླིང་ཁའི་འགྲམ་གྱི་ཁ་ཆེ་གླིང་གའི་ནང་སྡོད་ཀྱི་ཡོད་ཟེར། ནོར་བུ་གླིང་གའི་ལོ་རྒྱུས་བཤད་དེ་རྣམ་ཀུན་རྐྱང་ཐང་སྒང་གི་ཁ་ཆེ་གླིང་ཁར་ཆུ་བརྒལ་ས་ཡོད། འཁྱམས་ནས་སྡོད་ས་དེ་དག་གི་ལོ་རྒྱུས་བཤད་བྱུང་། ཧ་ཅང་དགའ་པོ་བྱེད་པ་དང་ཆབས་ཅིག་ངུ་གི་འདུག ཆོས་ལུགས་ཁ་ཆེ་ཆགས་ནས་བསྡད་ཡོད་ཀྱང་། བོད་པའི་སེམས་ཤུགས་ཤིན་ཏུ་ཆེན་པོ་འདུག དེ་ལྟ་བུའི་ཐོག་ནས་ང་རང་ཚོ་དང་ཧ་ཅང་ནང་ཚགས་ཆགས་ཀྱི་འདུག

མདོ་དོན་ཡང་སྙིང་ལ་དྭགས་ས་ཁུལ་འདིའི་མི་མང་དེ་དག་གིས་ང་རང་ཚོ་བོད་པ་ལ་དམིགས་བསལ་གྱི་སེམས་ཐག་ཉེ་པོ་ཞིག་དང་། སོ་སོའི་ལུང་པ་སྐྱོ་པོ་ཡིན་ནའང་ང་རང་ཚོ་བཙན་བྱོལ་དུ་སྡོད་རྒྱུའི་གོ་སྐབས་སྤྲད་པ་ཧ་ཅང་ཡག་པོ་རེད། ལ་དྭགས་ཀྱི་ཡུལ་མི་ཚོ་སྙོམས་ཆུང་དང་། ཧ་ཅང་གི་ཡག་པོ་རེད། དེ་ལྟར་ཡིན་སྟབས་ང་ཚོ་བོད་མིའི་ངོས་ནས་བརྙས་བཅོས་བྱེད་པ་དང་། ཁྱད་གསོད་བྱེད་པ་ལྟ་བུ་གཏན་ནས་བྱ་རྒྱུ་མེད།

གཉིས་ནས་ལ་དྭགས་ས་ཁུལ་དུ་དེང་སང་མང་གཙོའི་ཁེ་དབང་ལོངས་སུ་སྤྱད་དེ་འོས་བསྡུ་བྱེད་པ་དང་། སྲིད་དོན་གྱི་ཤོག་ཁག་འདྲ་མིན་དབར་འཐབ་རྩོད་བྱེད་དགོས་པ་ཡོང་གི་ཡོད། དེ་ལྟར་ཡོང་སྐབས་ང་རང་ཚོ་བོད་པའི་ངོས་ནས་བྱུས་གཏོགས་བྱེད་རྒྱུ་མེད། སྔོན་མ་འབྲས་ལྗོངས་ཁུལ་དུའང་ནན་པོ་བྱས་ཏེ་བརྗོད་རྒྱུ་བྱུང་། དེ་བཞིན་ཨ་རུ་ན་ཅལ་ནང་དུའང་ནན་པོ་བྱས་ནས་བརྗོད་པ་ཡིན། ས་ཁུལ་སོ་སོའི་ནང་འོས་བསྡུ་བྱེད་པའི་སྐབས་ལ་ཡང་བོད་པས་ཕར་སྒྲིལ་ཚུར་སྒྲིལ་བྱས་ན་ཡག་པོ་མེད། ང་ཚོ་གཟུ་བོར་གནས་ཏེ་སྡོད་དགོས། དངོས་འབྲེལ་དགོས་པ་རྒྱུ་མཚན་ཡོད་པ་ཞིག་དང་འབྲེལ་བ་བྱེད་དགོས་བྱུང་ཚེ་ངས་ཀྱང་བྱེད་ཀྱི་རེད། བོད་པའི་ཚབ་ངོས་ནས་བྱེད་ཀྱི་ཡོད། ༸རྒྱལ་བ་རིན་པོ་ཆེས་བྱེད་ཀྱི་མི་འདུག་ན་ཁྱེད་རང་ཚོས་ཀྱང་འཇམ་ཐིང་ཐིང་སྡོད་རྒྱུ་ཡིན་པ་ལས། ས་ཁུལ་གྱི་སྲིད་དོན་ཐོག་བྱུས་གཏོགས་བྱེད་རྒྱུ་མེད།

ད༽ རྒྱ་མིའི་བྱ་ངན་དང་། རང་འགན་ལེགས་གྲུབ།

གཙོ་ཆེ་ཤོས་དེང་སྐབས་ཀྱི་དུས་ཚོད་འདིར་བོད་ཕྱི་ནང་གཉིས་སུ་གནས་པའི་བོད་མི་ཚོས་རིག་པ་སྒྲིམ་དགོས་པའི་དུས་ཚོད་རེད། དེང་སང་འཛམ་བུ་གླིང་འདིའི་སྒང་ལ་ཡོད་པའི་ང་རང་ཚོ་བོད་པ་སྤྱི་བོ་གནམ་བསྟན་ཡོངས་རྫོགས་ཀྱིས་དངོས་གནས་བོད་སྤྱི་པའི་དོན་དག་ཐོག་ཁུར་འཁྱེར་གྱི་ཡོད་ལ། ང་རང་ཚོ་རྒྱ་གར་ལ་སྡོད་མཁན་ཡིན་ནའང་དངོས་འབྲེལ་སོ་སོའི་སྐབས་སུ་བབས་པ་གང་ཞིག་ཡིན་ནའང་ཚང་མས་ཧུར་ཐག་བྱེད་ཀྱི་ཡོད།

བོད་ནང་ལ་ཡོད་པ་ཚོར་ཆ་བཞག་ནའང་གང་ལྟར་ཡང་རྒྱ་མིའི་སྣ་ཁུག་འཚིག་དགོས་པ་ཞིག་བྱས་ཡོང་གི་ཡོད། ཕྱི་རྒྱལ་དུ་བོད་པ་ཉུང་ཤས་ལས་མེད་པའི་ལུང་པ་ཚོའི་ནང་ཆ་མཚོན་ན། དཔེར་ན། སུད་སིའི་ནང་ཡོད་མཁན་གྱི་བོད་པ་ཚོ་དང་། ནུབ་འཇར་མན། ཨིང་ལན། ཨ་མི་རི་ཀ ཨོ་སི་ཀྲོ་རི་ཡ། ཧོའོ་ལན་སོགས་ཕྱི་རྒྱལ་ས་ཁུལ་འདྲ་མིན་ནང་ཡོད་མཁན་གྱི་བོད་པ་ཚང་མས་ས་ཁུལ་སོ་སོའི་ནང་མི་གོ་ཆ་ཚང་བཅད་དེ་རྒྱ་མིའི་དཔོན་རིགས་ཚོ་ལྟ་སྐོར་དུ་ཡོང་བ་དང་། ཡང་ན་རྒྱ་མིའི་མིང་འཁྱེར་ནས་ཟློས་གར་ཚོགས་པ་ཡོང་སྐབས་ལྟ་བུ། དཔེར་ན། བར་ལམ་ཞིག་ནིའུ་ཡོག་ལ་རྒྱ་མིའི་ཟློས་གར་ཚོགས་པ་ཞིག་ཡོང་བ་རེད། མིང་ནི་རྒྱ་མིའི་མིང་འཁྱེར་གྱི་ཡོད། ནང་དོན་ནི་བོད་པའི་ཟློས་གར་ཆགས་ཡོད། སྐབས་དེར་ནིའུ་ཡོག་ཏུ་ཡོད་པའི་བོད་པ་ཚོས་བོད་པ་ཡིན་པའི་ཆ་ནས་དགའ་བསུ་ཞུས་པ་དང་། དགའ་པོ་བྱས་ཏེ་ཐུགས་སྤྲོ་བཏང་། རྒྱ་མིའི་མིང་འཁྱེར། འགོ་ཁྲིད་རྒྱ་མི་ཡོད་པའི་ཆ་ནས་ངོ་རྒོལ་བྱས། མཐའ་གཉིས་སུ་མ་ལྷུང་བ་བྱེད་སྟངས་ཧ་ཅང་ཡག་པོ་བྱས་འདུག

ཁ་སང་ཕ་རན་སིར་ཡང་འགྲེམས་སྟོན་ཞིག་བྱས་འདུག འགྲེམས་སྟོན་བྱེད་དུས་མིང་དེ་རྒྱ་མིའི་མིང་འཁྱེར་ཏེ་སླེབས་ཡོང་གི་ཡོད་ལ། དེ་དང་མཉམ་དུ་རྒྱ་མི་ཞིག་ཀྱང་སླེབས་ཡོང་གི་ཡོད། ཡིན་ནའང་ནང་དོན་འགྲེམས་སྟོན་བྱེད་རྒྱུའི་དངོས་པོ་རྣམས་ནི་བོད་པའི་སྐུ་ཐང་དང་། ཅ་ལག་རྙིང་མ་དེ་ལྟར་རེད་འདུག དེ་ལྟར་ཡིན་པའི་ཆ་ནས་བོད་པ་ཡིན་སྟབས་དགའ་པོ་བྱས། དགའ་ཉེ་ནང་ཚགས་ཀྱི་རྣམ་འགྱུར་བསྟན། ཡང་རྒྱ་མི་ཡོད་པའི་ཆ་ནས་ངོ་རྒོལ་བྱས། དེ་ལྟར་བྱས་འདུག ཡག་པོ་བྱུང་།

དེ་བཞིན་སུད་སིའི་ནང་དུ་ཆ་བཞག་ནའང་། རྒྱ་མིའི་དཔོན་རིགས་དེ་ལྟར་ཡོང་བའི་སྐབས་ལ་ངོ་རྒོལ་བྱེད་རྒྱུ་དང་། རྣམ་འགྱུར་འདྲ་མིན་བསྟན་པ། གོ་སྐབས་དམ་འཛིན་གྱིས་ས་གནས་ཀྱི་ཚགས་པར་ནང་དུའང་གནས་ཚུལ་འགོད་པ་སོགས་ས་ཁུལ་གང་ས་གང་དུ་ཡོད་པའི་བོད་པ་ཚང་མས་བོད་སྤྱི་པའི་དོན་དག་གི་སེམས་ཁུར་བླངས་ཏེ་ཧུར་ཐག་བྱེད་ཀྱི་འདུག དངོས་གནས་དགའ་པོ་བྱུང་། ང་རང་ཚོ་བོད་པ་ཚང་མའི་སྒལ་སྟེང་དུ་རྡོག་ཁྲེས་རེ་འཁྱེར་ཏེ་ཧུར་ཐག་བྱེད་ཀྱི་ཡོད་པར་རྗེས་སུ་ཡི་རངས་ཡོད། ད་དུང་ཡང་ང་རང་ཚོ་ཚང་མས་སེམས་ཤུགས་མ་ཆག་པར་ཧུར་ཐག་བྱེད་དགོས། ཤེས་སོང་ངམ། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༨ ཟླ་ ༡ ཚེས་ ༡༡ ཉིན་མན་སྤར་ཕན་བདེ་གླིང་གཞིས་ཆགས་སུ་སྩལ་བའི་བཀའ་སློབ།

ཀ༽ བདེན་དོན་གྱི་གནས་ཚུལ་དང་། བོད་མིའི་དཔལ་ཡོན།

ད་རེས་འདིར་གཞིས་ཆགས་སུ་ཉིན་གྲངས་མང་པོ་སྡོད་རྒྱུའི་ལྷོད་ལྷོད་མ་བྱུང་ཡང་། ཉིན་གཉིས་ལྷག་ཙམ་གྱི་རིང་ལ་ང་རང་ཚོ་དོན་དང་ལྡན་པ་ལྟ་བུ་བྱུང་སོང་། ང་རང་ཡང་དགའ་པོ་བྱུང་། གཞིས་ཆགས་ཀྱི་ལས་རིགས་ཚང་མར་ལྟ་སྐོར་བྱེད་མ་ཐུབ་ཀྱང་། ཆོས་འབྲེལ་དང་། གཙོ་ཆེ་ཤོས་ང་རང་ཚོ་ཚོགས་འདུ་འཚོགས་ཏེ་གང་ཅིའི་འགྲོ་སྟངས་ཀྱི་ཐོག་ལ་གོ་བསྡུར་བྱས། འགྲེལ་བཤད་བྱས་པ་བྱེད་རྒྱུ་འདི་གལ་གནད་ཆེ་ཞིང་། ད་ལམ་འདིར་གཞིས་ཆགས་ལ་འབྱོར་སྐབས་སྤྱིར་བཏང་ཁྱེད་རང་ཚོ་མི་མང་གི་གོས་ཀྱི་གྱོན་སྟངས་དང་། གདོང་གི་རྣམ་འགྱུར་སོགས་གང་ཅིར་སྔོན་མའི་རྩིས་བྱས་ན་དྲག་ཏུ་ཕྱིན་འདུག་པར་དགའ་པོ་བྱུང་། ཚང་མར་ཐུགས་རྗེ་ཟེར་གྱི་ཡིན།

ད་ལྟ་བཀའ་བློན་ནས་འགྲེལ་བཤད་བྱས་པ་བཞིན། རྒྱ་མིའི་ངོས་ནས་ང་ཚོ་བོད་པ་སྡུག་རུལ་ལ་བརྩི་གི་ཡོད། རྩམ་པ་ཟ་མཁན། དྲི་མ་ཁ་མཁན་ཞེས་བོད་པར་རིན་ཐང་མེད་པར་བརྩི་གི་ཡོད། རྒྱ་མི་གཅིག་པུ་ལས་དེ་མིན་འཛམ་གླིང་འདིའི་སྟེང་དུ་བོད་པ་ཚོར་རུས་དང་གཞུང་བརྩི་ས་ཡོད་པ་དང་། ཆོས་དང་རིག་གཞུང་གི་ཤེས་ཚད་གཏིང་ཟབ་ཡོད་མཁན་ཞིག་ལ་ངོས་འཛིན་བྱེད་བཞིན་ཡོད། ཧམ་པ་བཤད་ན་ཉིན་ཁ་ཤས་དང་། ཟླ་བ་ཁ་ཤས། ལོ་ཁ་ཤས་ཁུངས་འཁྱོལ་ནའང་། རིམ་པས་རལ་པ་ལྷན་པས་མ་ཁེབས་པ་ལྟ་བུ་བྱས་ནས་སྡོད་དགོས་ཀྱི་ཡོད། ད་ལྟའི་རྒྱ་མི་འདི་དག་གིས་མགོ་སྐོར་གྱི་ཐོག་ནས་ཤོད་ཀྱི་ཡོད། ཁ་ཤས་དངོས་གནས་མ་ཤེས་པའི་ཐོག་ནས་ཤོད་ཀྱི་ཡོད་ཀྱང་། བདེན་པའི་གནས་ཚུལ་རིམ་པས་མཐའ་གསལ་གྱི་རེད།

གང་ལྟར་ཡང་སྙིང་ད་ལྟའི་ཆར་འཛམ་གླིང་འདིའི་སྒང་ལ་བོད་པ་ས་ཡ་དྲུག་ཙམ་ལས་མེད་ཀྱང་འཛམ་གླིང་འདིའི་ནང་དུ་ལོ་རྒྱུས་དང་ལྡན་པའི་མི་རིགས་ཤིག་ཆགས་ཡོད། མི་ཡིན་པ་གཅིག་གྱུར་ཡིན་ནའང་། ལོ་རྒྱུས་ཀྱི་ཐོག་ནས་མིའི་སྙིང་སྟོབས་དང་། ཤེས་རྒྱ་ཆེ་ཆུང་ལ་སོགས་པའི་ཁྱད་པར་ཡོད། དེ་སྔའི་ལོ་རྒྱུས་ཀྱི་ནང་ལ་ང་ཚོ་བོད་པའི་ལོ་རྒྱུས་གསལ་པོ་ཐོན་ནས་ལོ་སྟོང་ཕྲག་གཉིས་ལྷག་ཙམ་ཕྱིན་པ་རེད། གསལ་པོ་མ་འཁོད་པའི་གནས་ཚུལ་ཐོག་ནས་བཤད་ན། དེང་སང་རྒྱ་མིས་བོད་ཀྱི་ས་ཁུལ་ཁ་ཤས་ནས། ས་འོག་ནས་མིའི་རུས་པ་དང་། མིའི་དངོས་ཆས་ཐོན་པ་དེ་དག་ལ་བརྟག་དཔྱད་བྱས་པའི་གནས་ཚུལ་བཤད་པ་ལྟར་ན་ཁ་ཤས་ལོ་བཞི་སྟོང་དང་། ཁ་ཤས་ལོ་དྲུག་སྟོང་སྔོན་ནས་བོད་ཀྱི་མི་རིགས་བྱུང་བར་བཤད་འདུག གང་ལྟར་བོད་ཀྱི་མི་རིགས་དེ་བྱུང་བའི་དུས་སྐབས་ཧ་ཅང་སྔ་པོ་ཡིན་པ་དང་། མིའི་སྤྱི་ཚོགས་ཡར་རྒྱས་སྔ་ཤོས་ཀྱི་གྲས་རེད་ཅེས་ཤོད་ཀྱི་འདུག

གང་ལྟར་ཡོངས་གྲགས་ཀྱི་ལོ་རྒྱུས་ལྟར་ན། བོད་རྗེ་གཉའ་ཁྲི་བཙན་པོའི་སྐབས་ནས་བཟུང་ལོ་ཉིས་སྟོང་ལྷག་ཙམ་གྱི་ལོ་རྒྱུས་ཡོད་པ་དེའི་རིང་ལ་བོད་མི་རིགས་ཀྱིས་དཀའ་སྡུག་མང་པོ་མྱངས་ཡོད་ཀྱང་། བོད་མི་རིགས་འདི་མ་ཤི་བར་འཚོ་ཞིང་གནས་ཡོད་སྟབས་བར་སྐབས་སུ་བོད་ནང་ལ་དངོས་གནས་ཧ་ལས་པའི་གཏོར་བཤིག་ཆེན་པོ་ཕོག་ཡོད་ཀྱང་། བོད་མིའི་སྙིང་སྟོབས་བཅོམ་ཐུབ་མེད།

ཁ༽ ཕུགས་ངན་གྱི་སྲིད་བྱུས་དང་། ཛ་དྲག་གི་གནས་སྟངས།

བོད་ནང་རྒྱ་མིའི་བྱེད་སྟངས་ལ་མཚོན་ན་ཐོག་མ་བཞི་བཅུ་ཞེ་དགུ་དང་། དེ་ནས་ལྔ་བཅུའི་འགོ་སྟོད་དུས་ཚོད་ངེས་ཅན་ཞིག་གི་རིང་ལ་རྒྱ་མིའི་རྣམ་འགྱུར་སྟོན་སྟངས་དེ་འཇམ་བསླུས་རྒྱག་རྒྱུའི་ཐབས་ཤེས་བྱས་པ་རེད། བོད་ལུང་པའི་ནང་ལ་ཏཱ་ཡང་མང་པོ་བཏང་སྟེ་གྲོང་གསེབ་ཁ་ཤས་ལ། རྒྱ་གུང་བྲན་དྲིན་ཆེན་ཕ་མ་རེད། །དངུལ་ཏཱ་ཡང་ཆར་པ་འབབ་འབབ་རེད། །ཅེས་དེ་ལྟར་བཤད་རྒྱུའི་དུས་ཤིག་བྱུང་བ་དང་། དེ་ནས་ལྔ་བཅུ་ང་ལྔ་ང་དྲུག་ང་བདུན་ཙམ་ནས་རྣམ་འགྱུར་གདུག་རྩུབ་ཆེ་རུ་ཕྱིན་ཏེ་དེ་སྔོན་ཏཱ་ཡང་དཀར་པོ་བཀྲམ་པ་དེ་དག་ཡར་བསྡུས་ཏེ་ཤོག་དངུལ་བཀྲམ། ད་དུང་བོད་མིའི་མེ་མདའ་གོ་མཚོན་རྣམས་བསྡུས་ཏེ་དམ་པོས་དམ་བཅིངས་གནོན་བཙིར་བྱེད་པའི་སྲིད་བྱུས་འཛིན་པའི་དུས་ཤིག་ཕྱིན་པ་རེད། ལྔ་བཅུ་ང་དགུ་ལོ་ནས། བདུན་ཅུ་དོན་དགུ་ཙམ་བར་དུ་ཆོལ་ཁ་གསུམ་ཁྱོན་ཡོངས་ཀྱི་བོད་མི་ཡོངས་རྫོགས་ལ་ནུས་ཤུགས་གང་ཡོད་ཀྱི་གདུག་རྩུབ་དྲག་གནོན་བྱས་པ་དང་། མདོར་ན་ས་ཁུལ་ཁ་ཤས་ལ་རྒྱ་མིས་ངན་བསྐུལ་བྱས་པ་ལྟར། ས་ཁུལ་སོ་སོའི་ལས་བྱེད་པ་ཚོས་ལོ་བཅོ་ལྔའི་ནང་ཚུད་ལ་བོད་ཀྱི་སྐད་ཡིག་རྩ་མེད་བཟོ་གི་ཡིན་ཟེར་བ་དང་། ལོ་ཉི་ཤུའི་ནང་ཚུད་ལ་བོད་པའི་མིང་ཙམ་ཡང་མེད་པ་བཟོ་གི་ཡིན་ཟེར་བ་སོགས་འཇིགས་སྣང་སྡིགས་ར་བསྐུལ་ཏེ་གདུག་རྩུབ་སྣ་དགུ་ཚང་བའི་དྲག་གནོན་ཞིག་བྱས་ཡོད་ཀྱང་། བོད་མི་རིགས་ཀྱི་སྙིང་སྟོབས་རྩ་བརླག་གཏོང་ཐུབ་མེད།

ཉེ་དུས་ལོ་ཤས་རིང་ལ་བོད་ནང་དབུལ་བཅོས་ཕྱུག་སྒྱུར་བྱེད་ཀྱི་ཡིན་ཞེས་སྲིད་བྱུས་གསར་པ་ཞིག་བརྩམས་ཏེ་བོད་ནང་གང་ལ་གང་འཚམ་གྱི་གུ་ཡངས་དང་། གང་ལ་གང་འཚམ་གྱི་ཡར་ཐོན་གྱི་རྣམ་འགྱུར་ཞིག་བསྟན་ཏེ་འཇམ་རྩུམ་ཐབས་ཤེས་རྣམ་པ་ཡོད་རྒུ་རྩལ་སྤྲུག་བྱེད་ཀྱི་ཡོད་ཀྱང་། བོད་པའི་བསམ་བློ་བསྒྱུར་ཐུབ་མེད་པ་དང་། བོད་པའི་བསམ་བློ་བསླུ་ཐུབ་མེད། དེང་སང་རྒྱ་མིའི་སྲིད་བྱུས་ལ་བོད་ལུང་པའི་དོན་གྱི་བདག་པོ་བོད་པ་རྣམས་གྲངས་ཉུང་མི་རིགས་ལ་སྒྱུར་ཆེད་རྒྱ་མི་ཕོན་ཆེ་བོད་ནང་ལ་གཏོང་རྒྱུའི་བསམ་བློ་གཏོང་གི་ཡོད་ལ། དེ་ནི་ཧ་ཅང་ཉེན་ཁ་ཆེན་པོ་རེད། དཔེར་ན། ངོས་རང་སྐྱེས་སའི་ཨ་མདོའི་ཁུལ་ལ་ཆ་བཞག་ན། ཕྱི་ལོ་ཆིག་སྟོང་དགུ་བརྒྱ་བརྒྱད་ཅུའི་འགོར། ཐོན་པའི་ས་གནས་དེ་གའི་རྒྱ་ཡིག་གསར་ཤོག་ཅིག་གི་ནང་ལ། མཚོ་སྔོན་ཁུལ་ལ་མི་གྲངས་ཇི་ཡོད་གྲངས་ཀ་བཀོད་པ་ཞིག་མཐོང་བྱུང་། དེའི་ནང་ལ་མཚོ་སྔོན་གྱི་ས་ཁུལ་ལ་བོད་རིགས་བདུན་འབུམ་ལྷག་ཙམ་ཞིག་དང་། རྒྱ་མི་འབུམ་ཉི་ཤུ་རྩ་ལྔ་ལྷག་ཙམ་ཞིག་ཡོད་པ་གསལ་འདུག

དེ་བཞིན་ཁམས་ཁུལ་ལ་ཐོན་སྐྱེད་ཡོད་སའི་ས་ཆ་ལེགས་སར་རྒྱ་མི་གཞིས་ཆགས་མང་པོ་སླེབས་ཡོད། དཔེར་ན་ལྷ་སའི་རང་སྐྱོང་ལྗོངས་ཟེར་བའི་ཁོངས་ཀོང་པོ་ཁུལ་ལ་གྲོང་སྡེ་གསར་པ་ཆགས་ཡོད་ལ། གྲོང་སྡེ་གསར་པ་དེ་དག་གི་ནང་དུ་བོད་རིགས་ལས་བྱེད་པའི་ནང་མི་ཉུང་ཤས་ཙམ་ལས་དེ་མིན་རྒྱ་མི་ཁེ་གཙང་ཡིན་པའི་གྲོང་སྡེ་གསར་པ་དེ་ལྟར་ཁ་ཤས་ཆགས་ཡོད་བཟོ་འདུག བོད་ལུང་པའི་ནང་ལ་བོད་པ་གྲངས་ཀ་ཉུང་བ་ཆགས། རྒྱ་མི་གྲངས་ཀ་མང་བ་ཆགས་པའི་གནས་ཚུལ་གྱི་འོག་ནས་རིམ་པས་བོད་ཡུལ་རྒྱ་ཡུལ་ལ་བསྒྱུར་རྒྱུའི་ཉེན་ཁ་དངོས་གནས་ཡོད་པ་ལྟ་བུ་འདུག འདི་འདྲའི་གནས་ཚུལ་མུ་མཐུད་ནས་ཕྱིན་ན་ནམ་ཞིག་བོད་ཟེར་བ་དམིགས་མེད་ལ་འགྲོ་རྒྱུའི་ཉེན་ཁ་སླེབས་ཀྱི་ཡོད། འདི་ནི་ཛ་དྲག་ཆེན་པོའི་གནས་ཚུལ་ཞིག་རེད། གང་ལྟར་ད་ལྟ་ཕན་ལ་ང་ཚོ་བོད་མི་རིགས་ཀྱི་སྙིང་སྟོབས་དེ་འཁྱགས་པ་ཆུ་ནང་དུ་བཞུ་བ་ལྟ་བུའི་ཉམས་ཆག་གང་ཡང་མ་ཕྱིན་པར་གནས་པ་འདི་བོད་མི་རིགས་ཀྱི་གཟི་བརྗིད་ཡིན་པ་རེད།

ག༽ ཆོས་རིག་ལ་ཤེས་རྟོགས་དང་། སྲིད་བྱུས་ཀྱི་གཏན་འབེབས།

ད་ཆ་ང་ཚོ་དུས་ཚོད་གཉན་འཕྲང་འདི་འདྲ་ཞིག་འགྲིམས་པའི་སྐབས་སུ་འཕགས་པ་སྤྱན་རས་གཟིགས་ཀྱི་གདུལ་ཞིང་བོད་གངས་ཅན་ཡུལ་དུ་སྐྱེས་པ་དང་། དམིགས་བསལ་གྱི་ཁྱད་ཆོས་ཀྱི་རྣམ་པས་བརྒྱན་པའི་མི་རིགས་ཤིག་ཡིན་པ་འདི་ངོས་འཛིན་གསལ་པོ་བྱེད་དགོས། ང་བོད་པ་ཞིག་ཡིན་བསམ་པའི་སྙིང་སྟོབས་དང་། ང་བོད་པ་ཞིག་བསམ་པའི་ལ་རྒྱ་དང་། ཤ་ཞེན་བྱེད་རྒྱུ་ཧ་ཅང་གལ་ཆེན་པོ་རེད། བོད་མི་རིགས་ཀྱི་ཐུན་མོང་མ་ཡིན་པའི་གཟི་བརྗིད་དང་། ཁྱད་ཆོས་འབུར་དོད་ཐོན་ས་གཙོ་བོ་དེ་སོ་སོའི་རིག་གཞུང་གི་ཐོག་ནས་ཐོན་ཡོང་གི་ཡོད།

ང་ཚོའི་རིག་གཞུང་རྒྱ་ཆེན་པོ་དང་གཏིང་ཟབ་པོ། སྤྱིར་བཏང་བོད་པ་མང་ཆེ་བ་ནང་པ་ཡིན་པའི་ཆ་ནས་ནང་པའི་ཆོས་ཤེས་པ་བྱེད་རྒྱུ་འདི་གལ་ཆེན་པོ་འདུག སོ་སོར་སྒེར་གྱི་འདི་ཕྱིའི་དོན་དག་གི་ཆ་ནས་ཡིན་ན་ཡང་ནང་པའི་ཆོས་ཤེས་པ་བྱེད་རྒྱུ་དེ་གལ་ཆེན་པོ་རེད། མི་ལ་རིག་གཞུང་གི་རྣམ་དཔྱོད་ཇི་ཙམ་ཡོད་པ་དེ་ཙམ་གྱིས་ཁྱད་པར་ཆེན་པོ་ཡོད་པ་འདས་པའི་ལོ་རྒྱུས་ཀྱི་ནང་ནས་མཚོན་ཐུབ་ཀྱི་ཡོད། ད་ལྟ་བར་དུ་ང་རང་ཚོ་ཚང་མས་ཧུར་ཐག་འབད་ཐག་བྱས་པ་རེད། ད་དུང་ཡང་ཚང་མས་སྔར་ལས་ལྷག་པའི་ཧུར་ཐག་འབད་ཐག་བྱེད་དགོས།

ལོ་རྒྱུས་དང་ལྡན་པ་དང་། རིག་གཞུང་ཁྱད་ཆོས་འབུར་དོད་ཡོད་པའི་བོད་མི་རིགས་གཅིག་རྩ་བརླག་འགྲོ་རྒྱུའི་ཉེན་ཁ་སླེབས་པའི་སྐབས་འདིར་མི་རིགས་དེ་འཚོ་ཐུབ་པ་ཞིག་དང་། མི་རིགས་དེའི་རང་དབང་ཐོབ་ཐང་ཆ་ཚང་རྩོད་གླེང་བྱེད་པའི་ལས་འགན་བོད་མི་སྤྱི་བོ་གནམ་བསྟན་ཚང་མར་ཡོད་པ་དང་། ད་ལྟའི་མི་ཐོག་འདི་ཉིད་ཀྱི་དམིགས་བསལ་གྱི་ལས་འགན་ཆགས་ཡོད། ང་ཚོས་རྒྱ་བོད་འཐབ་རྩོད་བྱེད་པའི་རྩ་བའི་སྲིད་བྱུས་གང་འདྲ་ཞིག་འཛིན་དགོས་སམ་ཞེ་ན། སྔར་ཆོས་རྒྱལ་ཚོའི་སྐབས་ནས་རྒྱ་དང་བོད་འབྲེལ་བ་ཡོད་སྟབས་དེ་དུས་ནས་སྲིད་བྱུས་གཏན་ལ་ཕབ་ཡོད། དེ་ནི་བོད་བོད་ཡུལ་ན་སྐྱིད། རྒྱ་རྒྱ་ཡུལ་ན་སྐྱིད་ཟེར་བ་དེ་ཡིན།

རྒྱ་མིར་ཆ་བཞག་ན་ང་ཚོ་གྲོགས་པོ་དང་། ང་ཚོའི་ཁྱིམ་མཚེས་རེད། བོད་སྐྱིད་པ་ལོས་དགོས། འོན་ཀྱང་རྒྱ་མིའི་བདེ་སྐྱིད་དེ་རྒྱ་ནག་ལ་བསྡད་ནས་སྤྱད་ན་ཡག་ཤོས་རེད། ཁོ་རང་ཚོ་ལའང་ཕན་ཐོགས་ཡོད། ཁོ་རང་ཚོར་ཕུགས་ལ་དེ་དྲིན་ཆེ་གི་རེད། ང་རང་ཚོ་བོད་པ་སོ་སོའི་ལུང་པའི་ནང་ལ་ཁ་ཁུ་སིམ་པོ་བྱས་ནས་བསྡད། ང་ཚོས་མི་ལ་བརྡབ་གསིག་བཟོ་ཐུབ་ཀྱི་ཡང་མ་རེད་ལ། བཟོ་གི་ཡང་མ་རེད། ང་ཚོས་མི་ལ་ཕར་བརྡབ་གསིག་བཟོ་གི་མ་རེད་ལ། ང་ཚོར་ཚུར་བརྡབ་གསིག་བཟོ་མཁན་ཞིག་ཀྱང་དགོས་ཀྱི་མི་འདུག ང་རང་ཚོ་བོད་པ་རྩམ་གཟན་ཞེས་བརྗོད་ཀྱི་ཡོད་པ་ལྟར། རྩམ་པ་བཟས་ན་འགྲིགས། རྒྱ་ཟས་འབུ་སྲིན་ཟ་དགོས་དོན་མི་འདུག

འཛམ་གླིང་སྤྱི་ཡོངས་དཔལ་འབྱོར་ཡར་རྒྱས་འགྲོ་བཞིན་པ་ལྟར། བོད་དུ་ཡང་བཟོ་ལས་དང་། འབྲོག་ལས། ཞིང་ལས་སོགས་ཡར་རྒྱས་གཏོང་བར་ངེས་པར་དུ་རྒྱ་མི་དགོས་དོན་མེད། གླིང་འདིའི་སྒང་ལ་མཉམ་འབྲེལ་རྒྱལ་ཚོགས་ལ་སོགས་པས་ལུང་པ་ཕན་ཚུན་ལ་རོགས་རམ་བྱས་ནས་ཡུལ་ལུང་ཚང་མ་ཡར་རྒྱས་ཡོང་ཐབས་བྱེད་པ་སྤྱི་སྲོལ་ཡོངས་གྲགས་ལ་བརྟེན། རྒྱ་མི་མེད་ན་བོད་ལུང་པ་ཡར་རྒྱས་འགྲོ་ཐབས་མེད་པ་རྩ་བ་ཉིད་ནས་མ་རེད། རྒྱ་མིའི་ཕྱོགས་ནས་རྒྱ་མི་བོད་ལ་མེད་ན་བོད་ཡར་རྒྱས་འགྲོ་གི་མ་རེད་ཟེར་གྱི་ཡོད། དེ་རྒྱུ་མཚན་ལྡན་པ་དང་། བདེན་པ་མ་རེད། བོད་པར་གོ་སྐབས་བྱུང་ན་རྒྱ་མི་ལས་འཇོན་པ་ཞིག་དང་། རྒྱ་མི་ལས་མཁས་པ་ཞིག་བྱེད་ཐུབ་ཀྱི་རེད།

ང༽ རྒྱ་རིགས་ཀྱི་སྐྱག་གནོང་དང་། རྒྱ་གཞུང་གི་རྫུན་གཏམ།

ཕྱི་རྒྱལ་ལ་ཡོད་པའི་རྒྱ་རིགས་རྒྱ་མིའི་གཞུང་དོན་དང་འབྲེལ་བ་བྱེད་མཁན། སློབ་སྦྱོང་བྱེད་མཁན་དང་། ཚོགས་པ་ལྟ་བུ་ལྷག་བསམ་རྣམ་དག་གི་རྒྱ་མི་ཞིག་ཡིན་ན། ང་ཚོ་བོད་པ་ཡིན་ཞེས་ངོ་སྤྲོད་བྱས་པའི་ཚེ་ཚུར་དགའ་པོ་བྱེད་པ་དང་། བག་ཕེབས་པོ་བྱས་ནས་མཉམ་དུ་བསྡད་དེ་སྐད་ཆ་ཤོད་ཀྱི་འདུག རྒྱ་མིའི་བསམ་བློའི་ནང་བོད་པའི་ཐོག་ལ་མཐོང་ཆུང་བྱེད་མཁན་གྱི་རྒྱ་མི་ཞིག་ཡིན་ན། ང་ཚོ་བོད་པ་ཡིན་ཞེས་ངོ་སྤྲོད་བྱས་པ་དང་། ལམ་སེང་གདོང་དམར་པོ་ཆགས་པ་དང་། སྡོད་སྐྱོར་བརྒྱབ་སྟེ་མ་བདེ་བ་ཆེན་པོ་ཞིག་ཆགས་འགྲོ་གི་འདུག དེ་ལྟར་ཆགས་དོན་ནི་ཁོང་ཚོར་སྡུག་གནོང་ཡོད་སྟབས་མ་བདེ་བ་ཆགས་པ་ལས། བོད་ལུང་པའི་ནང་ལ་ཁོང་ཚོ་བསམ་པ་རྣམ་དག་གི་རོགས་ཕན་བྱེད་པར་ཡོང་བ་ཞིག་དང་། བོད་རྒྱ་ཆེའི་མི་མང་གི་བསམ་པ་རྣམ་དག་གིས་ཁོང་ཚོར་དགའ་བསུ་ཞུ་གི་ཡོད་ན་ངོ་ཚ་དགོས་དོན་དང་། སྤམ་ཤོར་དགོས་དོན་མེད། ང་ཚོ་བོད་པ་ཡིན་ཞེས་བརྗོད་ན་ལམ་སེང་ནང་ཚགས་ཤིག་གི་རྣམ་འགྱུར་སྟོན་ཐུབ་ངེས་ཡིན་པ་ལས། ང་ཚོ་བོད་པ་ཡིན་ཞེས་བརྗོད་ན་ཁོང་ཚོ་ལམ་སེང་མ་བདེ་བ་དང་། ངོ་ཚ་ཁ་སྐྱེངས་བྱེད་དགོས་དོན་མེད།

དཔེར་ན། ཉེ་ཆར་ལྷ་སར་ཟང་ཟིང་བྱུང་སྐོར་ས་གནས་ཀྱི་ཁྱབ་བསྒྲགས་ཙམ་མ་ཡིན་པར་པེ་ཅིང་རང་ནས་ཁྱབ་བསྒྲགས་བྱས་པ་ལ། ས་གནས་ཀྱི་བདེ་འཇགས་ལས་ཀ་བྱེད་མཁན་ཚོས་གོང་རིམ་གྱི་བཀའ་ལ་བརྩིས་ཏེ་མེ་མདའ་བརྒྱབ་མེད་ལ། མི་བསད་མེད། དཀྲོག་མདའ་ཁ་ཤས་རེ་རྒྱག་དགོས་བྱུང་བ་རེད། བོད་པ་ལོག་སྤྱོད་པ་དེ་རིགས་ཀྱིས་རྒྱ་མིའི་ལག་པ་ནས་མེ་མདའ་འཕྲོགས་ཏེ་རྒྱ་མིར་ཚུར་མེ་མདའ་བརྒྱབ། བོད་པ་ནང་ཚགས་ཁོ་རང་ཚོ་ལའང་མེ་མདའ་བརྒྱབ་པ་རེད་ཅེས་དང་། རྒྱ་མིས་ཐོག་མར་མི་དྲུག་ཙམ་དང་། དེའི་མཇུག་ཏུ་མི་དགུ་ཙམ། ཁྱོན་བསྡོམས་བཅོ་བརྒྱད་བཅུ་དགུ་ཞིག་ཤི་བའི་སྐད་ཆ་བཤད་ཡོད། མེ་མདས་མི་བསད་པ་དེ་མེ་མདའ་ཡོད་མཁན་གྱིས་བསད་པ་ལས། མེ་མདའ་མེད་མཁན་གྱིས་བསད་ག་ལ་ཤེས། དཔེར་ན། རྒྱ་མིའི་བདེ་འཇགས་ཀྱི་ལས་ཀ་བྱེད་མཁན་ཞིག་གི་ལག་པར་རྡོ་འམ། ས་ཕག་ཕོག་སྟེ་ཁོའི་མེ་མདའ་ལག་ནས་ཤོར་བ་ཡིན་པ་རེད། བོད་པ་གཅིག་གི་མེ་མདའ་དེ་ཚུར་བླངས་ནས་ས་ལ་བརྡབས་ཏེ་མེ་མདའ་དེ་བཅགས་པ་རེད། བོད་པའི་བྱེད་སྟངས་དེ་རེད། ཡིན་ན་ཡང་རྒྱ་མིས་གནས་ཚུལ་འགྲེལ་བཤད་རྒྱག་དུས་བོད་པས་མེ་མདའ་བརྒྱབ་པ་རེད་ཟེར་བ་དང་། བོད་པས་མི་བསད་པ་རེད་ཟེར་བ་སོགས། བོད་པའི་མིག་གིས་མཐོང་བཞིན་དུ་སྐྱག་རྫུན་དེ་ལྟར་ཤོད་ཀྱི་ཡོད།

དེའི་མཇུག་ལ་ཆབ་སྲིད་ཀྱི་སློབ་གསོ་དང་། ལྷ་སར་མི་མང་ཚོགས་འདུ་བསྐོངས་ཏེ་ཉེ་ཆར་གནས་ཚུལ་བྱུང་བ་དེར་ཁྱེད་རང་ཚོར་བསམ་འཆར་གང་ཞིག་ཡོད་ཅེས་དྲི་བ་བྱས་འདུག སྔོན་ལ་བསམ་འཆར་ཤོད་མཁན་སུ་ཡང་མ་བྱུང་བར་ཚང་མས་ཁ་རོགས་བསྡད་ཅིང་། ད་དུང་དོ་ནན་ལྟ་བུ་བྱས་ཏེ་དྲིས་པའི་སྐབས་མི་ཁ་ཤས་ཀྱིས་རྒྱ་ནག་དབུས་གཞུང་ནས་ཞལ་རྫུན་དེ་ལྟར་མ་གནང་ན་ལེགས། ཞལ་རྫུན་དེ་ལྟར་གནང་ན་མིས་ཡིད་ཆེས་མེད་པ་བྱེད་ཀྱི་རེད་ཅེས་བཤད་འདུག རྒྱལ་ཁབ་ཀྱི་སྲིད་བྱུས་དོན་དག་ལ་གོ་བསྡུར་བྱེད་ཀྱི་ཡོད་པའི་སྐད་ཆ་རེད། གོ་བསྡུར་བྱེད་དུས་མི་མང་གིས་བསམ་འཆར་དང་པོ་དེར་ཞལ་རྫུན་མ་གནང་རོགས་གནང་ཟེར་དུས་གང་འདྲ་ཞིག་འདུག་གམ། དངོས་ཡོད་བདེན་པའི་གནས་ཚུལ་གྱིས་རྒྱ་མིར་ན་ཟུག་ཆེན་པོ་ཡོང་གི་ཡོད་སྟབས་འ་འུབ་མ་འདུས་བཞིན་དུ་སྐྱག་རྫུན་ཁོ་ན་བཤད། སྐྱག་རྫུན་ལ་སྐྱབས་བཅོལ་དགོས་ཀྱི་ཡོད། ལས་ཀ་དངོས་གནས་དྲང་གནས་བདེན་པ་བདེན་ཐུབ་ཀྱི་ལས་ཀ་ཡིན་ན་སྐྱབས་བདེན་པ་ལ་བཅོལ་དགོས། རྒྱ་མིས་མ་རུངས་ཁོག་བཅུག་གིས་ཐོབ་ཐང་མེད་པའི་ལས་ཀ་བྱས་པ་ཡིན་སྟབས། སྐྱབས་དེ་ཧམ་རྫུན་ལ་བཅོལ་དགོས་ཀྱི་ཡོད།

ཅ༽ འཐབ་རྩོད་ཀྱི་ངོ་བོ་དང་། གནས་ཚུལ་ལ་ཤེས་རྟོགས།

གང་ལྟར་དེང་སང་བོད་རྒྱའི་འཐབ་རྩོད་ཀྱི་དུས་ཚོད་གཉན་འཕྲང་ཞིག་གི་སྒང་ལ་སླེབས་ཡོད་པས་ཚང་མས་སེམས་ཤུགས་བསྒྲིལ་ནས་སྙིང་སྟོབས་ཞུམ་པ་མེད་པ་བྱེད་དགོས་པ་དང་། སེམས་ཤུགས་ཡོད་པའི་ཐོག་ལ་ང་ཚོའི་ད་ལྟའི་གནས་ཚུལ་ཤེས་རྒྱུ་དེ་ཡང་གལ་ཆེན་པོ་རེད། གཞིས་འགོ་ཚོས་དུས་རྒྱུན་ལྡན་ནས་དུས་ཚོད་ནམ་ཡོད་ལ་སློབ་གསོ་དང་། འགྲེལ་བཤད་འདྲ་བརྒྱབ། ཁྱེད་རང་ཚོའི་མི་མང་ནང་ཁུལ་ནས་ཀྱང་དེར་དམིགས་བསལ་གྱིས་དོ་སྣང་བྱས་ནས་གནས་ཚུལ་ཤེས་ཐུབ་པ་བྱེད་དགོས།

དེ་རིང་ད་ལྟ་བཀའ་བློན་གྱི་གསུང་བཤད་ནང་ལ་འཁོད་པ་བཞིན། ཚོགས་འདུ་ཞིག་འཚོགས་སོང་ན་སོ་སོའི་ངོ་ཚབ་གཏོང་བ་དེ་ལྟར་བྱས་ན་མི་འགྲིགས། བོད་སྤྱི་པའི་དོན་དག་ལ་ད་ལྟ་གང་འདྲ་ཞིག་ཆགས་ཡོད་པ་དང་། རྒྱ་བོད་ཀྱི་གནས་སྟངས་གང་འདྲ་ཞིག་ཡོད་པ། བོད་གཞུང་གི་བསམ་བློ་གཏོང་སྟངས་གང་འདྲ་ཞིག་གཏོང་གི་ཡོད་པ། མ་འོངས་པར་བྱེད་ཕྱོགས་གང་འདྲ་ཞིག་ཡིན་པ་སོགས་ལ་དོ་ཁུར་བྱས། སེམས་ཁུར་བླངས། གོ་སྡུར་བྱས། གཞིས་འགོ་དང་ལས་བྱེད་པ་ཚོའི་ཐོག་ནས་གནས་ཚུལ་གང་ཤེས་པ་དེ་དག་འགྲེལ་བཤད་བརྒྱབ། དུས་དུས་ལ་སྤྱི་འཐུས་ཚོ་དང་ལས་བྱེད་པ་དེ་ལྟར་ཡང་ཡོང་གི་ཡོད། དེ་ཚོའི་སྐབས་ལ་ཁྱེད་རང་ཚོས་དྲི་བ་དྲིས་ལན་དང་། དོ་སྣང་བྱས་ཏེ་ཤེས་ཐུབ་པ་བྱེད་དགོས། གནས་ཚུལ་ཤེས་ན་སེམས་ཤུགས་དེ་སླེབས་ཐུབ་ཀྱི་རེད། གནས་ཚུལ་གང་ཡང་མ་ཤེས་པར་བོད་རང་བཙན་དགོས་ཞེས་བརྗོད་ན་དེ་ནི་རྨོངས་དད་ལྟ་བུ་ཆགས་པ་རེད།

དཔེར་ན། ཆོས་ཀྱི་གནས་ལུགས་མ་ཤེས་པར་རྨོངས་དད་བྱས་ན་མི་འགྲིགས་པ་བཞིན། རང་བཙན་དགོས་ན་རང་བཙན་གང་འདྲ་ཞིག་ཡིན་པ་དང་། དེ་བསྒྲུབ་པ་ལ་ཐབས་ཤེས་གང་འདྲ་ཞིག་བྱེད་དགོས་པ། དེ་དག་ཤེས་པ་བྱེད་རྒྱུ་དེ་ཤིན་ཏུ་གལ་ཆེན་པོ་འདུག ང་རང་ཚོའི་ཆབ་སྲིད་ཀྱི་འཐབ་རྩོད་དེའི་ངོ་བོ་གང་ཡིན་པ། ང་ཚོས་ཐབས་ཤེས་གང་འདྲ་བྱས་ནས་བསྒྲུབ་དགོས་པ་སོགས་ཆ་ཚང་ཁོག་ལོན་པ་བྱུང་ན་བོད་ལ་ཕར་གཉེན་འཕྲད་འགྲོ་མཁན་དང་། བོད་ནས་ཚུར་གཉེན་འཕྲད་ཡོང་མཁན་བྱུང་བའི་སྐབས་ལ་འགྲེལ་བཤད་བྱེད་ཐུབ་པ་བྱུང་ན་གང་ལྟར་སོ་སོའི་ངོ་ཤེས་དང་། ཉེ་བ་གཉེན་ཚན་དེ་ལྟར་གཅིག་ལ་གཉིས་བརྒྱུད་ཀྱིས་སེམས་ཤུགས་བསྐྱེད་རྒྱུར་ཕན་ཐོགས་ཡོང་གི་རེད། དེ་དག་ལ་དོ་སྣང་བྱེད་རྒྱུ་གལ་ཆེན་པོ་མཐོང་གི་འདུག

ཆ༽ རྒྱ་གཞུང་གི་འཁྱོག་བཤད་དང་། མང་གཙོའི་ལམ་བུ།

དེང་སང་རྒྱ་མིས་བོད་ནང་ཏཱ་ལའི་ལོག་སྤྱོད་པས་ཁ་བྲལ་གྱི་ལས་འགུལ་བརྩམས་ཀྱི་ཡོད། ལོག་སྤྱོད་ཀྱི་བྱེད་སྒོ་སྤེལ་གྱི་འདུག་ཅེས་ཤོད་ཀྱི་ཡོད། དེ་ལ་ཏཱ་ལའི་ལོག་སྤྱོད་པའི་བྱེད་སྒོའི་ངོ་བོ་དེ་གང་ཡིན་ཟེར་ན། བོད་བོད་ཡུལ་ན་སྐྱིད། རྒྱ་རྒྱ་ཡུལ་ན་སྐྱིད། ཟེར་བའི་རྩ་དོན་དེ་གཞི་ལ་བཞག་པའི་ཐོག་ནས་བོད་པར་བདེ་སྐྱིད་དགོས་ཀྱི་ཡོད། ཐོབ་ཐང་ཆ་ཚང་དགོས་ཀྱི་ཡོད། བོད་པའི་དཔོན་པོ་བོད་པས་བྱེད་དགོས་ཀྱི་ཡོད་ཅེས་པ་དེ་ཡིན་པས། འགྲེལ་བཤད་བརྒྱབ་ན་བོད་པ་ལྐུག་པ་ཞིག་ཡིན་ནའང་ཏཱ་ལའི་བླ་མས་བརྗོད་རྒྱུ་དེ་མ་རེད་ཟེར་རྒྱུ་མི་འདུག་ཅེས་བོད་པ་སུ་ཡིན་ནའང་ཤོད་ཀྱི་རེད།

རྒྱ་མིས་ཏཱ་ལའི་ལོག་སྤྱོད་པས་ཁ་བྲལ་གྱི་ལས་འགུལ་སྤེལ་གྱི་ཡོད་ཅིང་། དེའི་དམིགས་ཡུལ་ནི་ལོག་སྤྱོད་སྲིད་གཞུང་བསྐྱར་ལོག་རྒྱག་རྒྱུ་དང་། སྤྱི་ཚོགས་རྙིང་པ་ཞིང་བྲན་ལམ་ལུགས་བསྐྱར་ལོག་རྒྱག་རྒྱུའི་ཆེད་དུ་རེད་ཅེས་ཤོད་ཀྱི་ཡོད། གྲོང་གསེབ་ཁུག་ཀྱོག་ས་ཁུལ་གྱི་མི་གནས་ཚུལ་ཇི་བཞིན་མ་ཤེས་མཁན་གྱི་མི་ལ་རྒྱ་མིས་ཁྱེད་རང་ཚོ་ཞིང་བྲན་ལམ་ལུགས་ལ་དགའ་བ་འདུག་གམ། མང་གཙོའི་ལམ་ལུགས་ལ་དགའ་བ་འདུག་ཅེས་སྐད་ཆ་དྲིས་ཀྱི་ཡོད། དེ་ལ་ཞིང་བྲན་ལམ་ལུགས་དགའ་བ་འདུག་ཅེས་སུས་ཀྱང་ཟེར་གྱི་མ་རེད།

རྒྱ་མིས་བར་སྐབས་ཏཱ་ལའི་རུ་ཚོགས་ཀྱིས་ཞིང་བྲན་ལམ་ལུགས་བསྐྱར་གསོ་བྱེད་རྒྱུའི་བསམ་བློ་གཏོང་གི་འདུག་ཟེར་བའི་སྐད་ཆ་དེ་ལྷག་པའི་རྐྱེན་གྱིས་ང་ཚོས་འདིར་བྲེལ་བ་འཚུབ་འཚུབ་ཀྱི་ཐོག་ནས་སྐད་ཆ་གསར་པ་ཞིག་དང་། སྲིད་བྱུས་གསར་པ་བཟོས་པ་གང་ཡང་མིན་པར། ང་ཚོ་རྒྱ་གར་ལ་མ་སླེབས་གོང་ནས་བོད་ཀྱི་སྤྱི་ཚོགས་རྙིང་པའི་འགྲོ་སྟངས་དེ་བསྒྱུར་བཅོས་གཏོང་དགོས་ཀྱི་འདུག ཞིང་བྲན་ལམ་ལུགས་དང་། ས་ཞིང་གི་འགྲོ་སྟངས་དེ་དག་བསྒྱུར་བཅོས་གཏོང་དགོས་ཀྱི་འདུག་ཅེས་ལེགས་བཅོས་སྤྱི་ཚོགས་བཙུགས་ཏེ་གང་ལ་གང་འཚམ་ཞིག་ལག་ལེན་དུ་བསྟར་ཡོད། བུན་ཆགས་གཏོང་རྒྱུ་མཚོན་པས་ལས་དོན་མང་པོ་ཞིག་ང་ཚོས་ལག་ལེན་འགོ་བཙུགས་ཟིན་པ་རེད། དེ་ནས་ང་ཚོ་རྒྱ་གར་ལུང་པར་སླེབས་རྗེས་མང་གཙོའི་ལམ་ཕྱོགས་སུ་བསྐྱོད་རྒྱུའི་དོན་ལ་མི་མང་གི་སྤྱི་འཐུས་བཙུགས་པ་དང་། མ་འོངས་པའི་རྩ་ཁྲིམས་བཟོས་པ་དེ་དག་རྒྱ་མིར་ལན་འདེབས་ཙམ་གྱི་ཆེད་དུ་མིན་པར། བསམ་པ་རྣམ་དག་གི་ཐོག་ནས་ང་ཚོ་མང་གཙོའི་ལམ་ལ་འགྲོ་བཞིན་ཡོད།

གོང་དུ་བཀའ་བློན་གྱིས་འགྲེལ་བཤད་བྱས་པ་བཞིན། ང་ཚོ་མང་གཙོའི་ལམ་ལ་འགྲོ་རྒྱུ་ཤིན་ཏུ་གལ་ཆེན་པོ་རེད། ད་ལྟ་ངོས་ནས་འདི་བཤད་འདོད་བྱུང་། བར་སྐབས་སྤྱི་འཐུས་འདེམས་བསྐོ་བྱེད་སྟངས་ལ་དཀའ་ངལ་མང་པོ་ཞིག་འཕྲད་དེ་ཡེ་ཤེས་དབྱིངས་དཔྱད་ཟེར་བ་དེ་ལྟར་བྱས་པ་རེད། དེ་ཡག་པོ་གཏན་ནས་མི་འདུག ད་ཆ་གང་ཞིག་བྱས་ནས་བྱུང་ན་ཡང་གང་ལྟར་མི་མང་རང་གིས་སྤྱི་འཐུས་འདེམས་བསྐོ་བྱེད་དགོས་ཀྱི་འདུག་ཅེས་ཉེ་ཆར་གཏན་གཙང་མ་འཁེལ་བ་ཡིན། མཇུག་ལ་སྤྱི་འཐུས་འོས་འདེམས་བྱེད་རྒྱུ་དེ་ཚོའི་ཐོག་ལ་མི་མང་ཚོས་རྒྱུན་དུ་དོ་སྣང་བྱས་ཏེ་སེམས་ཁུར་བླངས་པ་དང་། ཁྲལ་མངོན་སླ་བཅོས་མ་བྱས་པར་གལ་ཆེན་པོ་ཞིག་ལ་བརྩིས་ནས་བསམ་བློ་ཡག་པོ་གཏོང་དགོས་ཀྱི་འདུག ང་ཚོས་མང་གཙོའི་མཚན་ཉིད་ཚང་བ་ཞིག་བྱེད་ཐུབ་ན་བསམ་སྟེ་ཉམས་མྱོང་ཞིག་གསོག་བཞིན་ཡོད། འདི་ནི་རྒྱ་མིའི་འཁྱོག་བཤད་ལའང་དོན་གྱི་ལན་འདེབས་ཡོང་གི་ཡོད།

ཇ༽ གསར་གཏོད་ཀྱི་བསམ་བློ་དང་། དཔལ་འབྱོར་འདུ་འགོད།

དེ་ནས་ཆོས་ཕྱོགས་ཀྱི་ཐོག་ལ་དམིགས་བསལ་ཤོད་རྒྱུ་དེ་ཙམ་མི་འདུག ཚང་མས་དོ་སྣང་ད་ལྟའང་བྱེད་བཞིན་ཡོད་ལ། སློབ་སྦྱོང་བྱེད་རྒྱུ་དེ་གལ་ཆེན་པོ་རེད། དགོན་པ་ཡས་མས་དང་། སྔགས་བཙུན་ཚོ་ཚང་མས་སོ་སོའི་ཚོགས་གཞུང་ལ་འདོན་པ་འདོན་ཤེས་ཙམ་ཞིག་ལ་ཆོག་ཤེས་མ་བྱས་པར། ཚིག་བཟང་པོ་ཁ་ནས་བཏོན་པ་དེའི་དོན་དག་གང་འདྲ་ཡིན་པ་རྣམས་ཤེས་པའི་དོན་དུ་སློབ་སྦྱོང་བྱེད་རྒྱུ་ཧ་ཅང་གལ་ཆེན་པོ་རེད། ངོས་ནས་རྒྱུན་དུ་འབོད་སྐུལ་བྱེད་ཀྱི་ཡོད་པ་ལྟར་སློབ་སྦྱོང་ལ་དོ་སྣང་ཆེན་པོ་ངེས་པར་དུ་བྱེད་དགོས་འདུག

དེ་ནས་སྤྱིར་བཏང་སློབ་སྦྱོང་གི་ཐོག་ལ་གོང་དུ་བཀའ་བློན་གྱིས་བཤད་པ་བཞིན་སློབ་གྲྭའི་ཤེས་ཡོན་གྱི་མཐུན་རྐྱེན་ཧ་ཅང་ཚད་ལོངས་པ་མེད་ཀྱང་། གང་ཡོད་པ་དེ་ཆུད་ཟོས་མ་སོང་བར་བེད་སྤྱོད་བྱེད་དགོས།

དེ་ནས་གཞིས་ཆགས་ཀྱི་ལས་འགན་གཙོ་བོ་གཅིག་ནི་དཔལ་འབྱོར་འདུ་འགོད་བྱེད་རྒྱུ་འདི་ཡིན། སྔར་ནས་གང་ཡོད་པ་དེ་དག་འཐུས་མ་ཤོར་ཙམ་བྱུང་ན་དེ་ལ་ཆོག་ཤེས་བྱས་ནས་བསྡད་ན་མི་འགྲིགས་པས། ངེས་པར་དུ་གསར་གཏོད་ཀྱི་བསམ་བློ་གཏོང་དགོས། ཐོན་སྐྱེད་ཀྱི་ལས་རིགས་གསར་པ་གང་དང་གང་བྱེད་རྒྱུ་འདུག་གམ། དེ་ལྟ་བུའི་བསམ་བློ་གཏོང་དགོས། བར་སྐབས་ང་རང་ཚོས་བཟོ་ཞིང་ལས་རིགས་འདྲ་མིན་ཡོད་པ་དེ་དག་ཚང་མ་ཡར་རྒྱས་གཏོང་ཆེད་འཆར་གཞི་བཟོས། ཕྱི་རྒྱལ་མཁས་པ་ལྟ་བུས་ཞིབ་འཇུག་བྱས། སློབ་སྟོན་དེ་ལྟར་བྱས་ནས་ལས་ཀའི་གུང་བསྒྲིགས་ཏེ་རིམ་པས་ལག་ལེན་བསྟར་རྒྱུ་ཡིན་པ་ལྟར། ངེས་པར་དུ་གསར་གཏོད་ཀྱི་རང་བཞིན་ལྡན་པའི་ཡར་རྒྱས་འགྲོ་རྒྱུའི་བསམ་བློ་གཏོང་དགོས་པ་དང་། འབད་རྩོལ་བྱེད་དགོས་ཀྱི་འདུག

མ་གཞི་སྔོན་མ་ནས་ཤོད་རྒྱུ་བྱུང་། ས་གནས་ས་ཐོག་གི་ལས་བྱེད་པ་ཚོར་མི་མང་གི་ཉིན་རེའི་དཀའ་ངལ་སེལ་རྒྱུའི་ལས་འགན་ཡོད་པས་ཚང་མས་སེམས་ཁུར་བླངས་ཏེ་ཧུར་ཐག་འབད་ཐག་བྱེད་དགོས། ངོས་རང་དུས་དུས་མ་གཏོགས་ཉིན་མ་རྟག་པར་དཀའ་ངལ་ཡོད་ས་དེར་སླེབས་ཐུབ་ཀྱི་མ་རེད་ལ། སླེབས་ཀྱང་ལམ་སེང་གང་ཡང་བྱེད་ཐུབ་ཀྱི་མ་རེད། ལས་ཁུངས་རིམ་པ་སོ་སོས་ལས་བགོས་བརྒྱབ་ནས་སྡེ་ཚན་སྣ་ཚོགས་བཟོས་ཡོད་པ་ལྟར། སོ་སོའི་ལས་འགན་གང་ཡོད་པ་དེ་ངེས་པར་དུ་ཁུར་དུ་བླངས་ནས་འཕྲལ་འཕྲལ་དཀའ་ངལ་སེལ་ཐབས་བྱེད་རྒྱུ་གལ་ཆེན་པོ་འདུག

དེ་མིན་ལས་བྱེད་པ་ཚོས་སོ་སོའི་ལས་དུས་ལོ་གཉིས་གསུམ་ཞིག་གི་རིང་ལ་ལེ་མ་ཐོགས་ཙམ་བྱུང་ན་འགྲིགས་བསམ་སྟེ་བསྡད་ན་ཡག་པོ་མེད། དེས་མི་མང་བསླུས་པར་འགྲོ་གི་རེད། ངས་མི་མང་ཚོའི་ཐོག་ལ་སེམས་ཁུར་ཆེན་པོ་ཡོད་མདོག་མདོག་བཤད། དངོས་སུ་ལས་བྱེད་བཙུགས་པ་ཚོས་ཀོ་ཐག་གློད་ན་མི་མང་གིས་ཀྱང་༸རྒྱལ་བ་རིན་པོ་ཆེས་བག་གྲོ་པོ་གསུང་གི་འདུག འོན་ཀྱང་ངོ་ཐོག་༸རྒྱལ་བ་རིན་པོ་ཆེས་བསྐོས་པའི་ལས་བྱེད་པའི་ཁ་ཐབས་འདི་ལས་མི་འདུག་བསམ་པ་དངོས་གནས་དྲན་གྱི་རེད། དེས་ན་ལས་བྱེད་པ་ཚོས་རྒྱུན་དུ་གཟབ་གཟབ་བྱེད་དགོས་ཀྱི་འདུག མི་མང་ཚོའི་ངོས་ནས་ཡིན་ན་ཡང་། ལས་བྱེད་པས་བསམ་བློ་བཏང་། འཆར་གཞི་བཏིང་ནས་བཀོད་བསྒྲིགས་བྱས་པ་དེ་དག་ལ་ཚང་མས་ཕྱར་བ་གྲུ་འདེགས་དང་། སེམས་ཤུགས་བསྒྲིལ་ནས་ཧུར་ཐག་འབད་ཐག་བྱེད་དགོས།

ཉ༽ དབུས་སའི་ལམ་སྟོན་དང་། ཆབ་འབངས་ཀྱི་ཤར་བསྐྱོད།

ཡང་སྐྱོན་དང་ནོར་འཁྲུལ་ཡོང་གི་འདུག་ན་རྒྱབ་བཤད་མིན་པར་སྐབས་འཕྲལ་སྦྱང་བཤད་དང་། གོ་བསྡུར་བྱེད་དགོས། མདོ་དོན་སྙིང་པོ་ལས་བྱེད་པ་བཙུགས་པའི་དགོས་དོན་དེ་མི་མང་གི་དཔོན་པོར་བསྐོས་པ་མིན། འདིར་ལས་ཀ་བྱེད་པར་སྒེར་སོ་སོས་སྒྲུབ་དགོས་པའི་རིགས་གཅིག་དང་། སྤྱི་པའི་སྒྲིག་འཛུགས་ཀྱི་ཐོག་ནས་སྒྲུབ་དགོས་པ་གཉིས་ཡོང་གི་ཡོད། སྤྱི་པའི་སྒྲིག་འཛུགས་ཀྱི་ཐོག་ནས་སྒྲུབ་དགོས་པ་དེར་ལས་བྱེད་པ་དགོས་ཀྱི་ཡོད་ལ། ལས་བྱེད་པས་བསམ་བློ་བཏང་སྟེ་འཆར་གཞི་བཟོས། གཏན་འབེབས་བྱས། འགོ་ཁྲིད་བྱས་ཏེ་སྤྱིའི་ནུས་པ་ཐོན་དགོས་ཀྱི་ཡོད། མིའི་སྤྱི་ཚོགས་ནང་ལ་ཁྱིམ་ཚང་གཅིག་གི་ནུས་པས་མ་འདང་བའི་ལས་རིགས་ཐོན་ཡོང་སྐབས་སྤྱིའི་སྒྲིག་འཛུགས་དེ་དགོས་མཁོ་ཡོད། མི་མང་གི་ངོས་ནས་ཡིན་ན་ཡང་། སྤྱི་པའི་སྒྲིག་འཛུགས་དེར་སོ་སོའི་བདེ་སྐྱིད་ཀྱི་རྩ་བ་ཡིན་བསམ་པའི་ངོས་འཛིན་གསལ་པོ་བྱས་ཏེ་དེར་རྒྱབ་སྐྱོར་བྱས། དེ་ཚགས་ཚུད་པོ་ཡོང་ཐབས་ལ་དོ་སྣང་བྱེད་དགོས།

དེ་བཞིན་ང་རང་ཚོ་སྤྱི་པའི་མཉམ་འབྲེལ་དེ་ཚོའི་གྲས་ཇི་ཙམ་ཡག་པོ་བྱུང་བའི་ཚོད་ཀྱིས་སྤྱི་པར་ཕན་གྱི་ཡོད་པ་དང་། མཉམ་འབྲེལ་ཁུངས་མ་འཁྱོལ་ན་སྤྱི་པར་གནོད་ཀྱི་ཡོད། ཚང་མས་སོ་སོའི་དོན་དག་ལ་ཐུག་པ་ལྟར་ཤ་ཚ་ལྡན་པའི་ཐོག་ནས་ཤུགས་སྣོན་བྱེད་དགོས་པ་དེ་གལ་ཆེན་པོ་འདུག སྤྱི་ས་བར་ས་བྱས་ནས་འཐུས་ཤོར་བཏང་ན། སྤྱི་པར་གྱོང་རག་གི་ཡོད། མི་མང་ཚོས་ཀྱང་བསམ་བློ་དེ་ལྟ་བུ་ཞིག་བཏང་། ལས་བྱེད་པ་ཚོས་ཀྱང་བསམ་བློ་དེ་ལྟ་བུ་ཞིག་གཏོང་དགོས།

ང་ཚོའི་སྤྱི་འཐུས་ཙམ་མ་ཡིན་པར་རིམ་བཞིན་ང་ཚོའི་གཞིས་ཆགས་ཆེ་ཁག་ཚོའི་ནང་གི་འགོ་འཛིན་ཚོ་ཡང་གཞིས་ཆགས་སོ་སོའི་ནང་ནས་འོས་འདེམས་བྱེད་རྒྱུ་བྱུང་ན་ཡག་པོ་མིན་ནམ་ཞེས་བར་སྐབས་བཀའ་ཤག་དང་སྐད་ཆ་བྱུང་། གང་ཡིན་ཟེར་ན། མང་གཙོའི་རྣམ་པ་ཞིག་ཀྱང་མཚོན་གྱི་ཡོད་པ་དང་། ལས་དོན་ངོ་མའི་ཆ་ལ་ཡིན་ན་ཡང་གཅིག་བྱས་ན་ཕན་ཐོགས་འདྲ་ཡོང་སྲིད་ཀྱི་རེད། མདོ་དོན་ཡང་སྙིང་ང་རང་ཚོ་བོད་ཀྱི་སྤྱི་དོན་ཐོག་ལ་འཛམ་གླིང་སྤྱི་ཡོངས་ནས་དོ་སྣང་དང་ཤ་ཚ་ལྡན་པའི་རྒྱབ་སྐྱོར་བྱེད་ཀྱི་ཡོད་པའི་སྐབས་འདིར་ང་རང་ཚོ་བོད་པའི་ངོས་ནས་ཡིན་ན་ཡང་། སེམས་ཤུགས་བསྒྲིལ་ནས་ལས་ཀ་གང་ཅིའི་ཐོག་ལའང་ཞེ་ལྷོད་དུ་མ་སོང་བར་ཚགས་ཚུད་བྱ་རྒྱུ་གལ་ཆེན་པོ་འདུག

ཏ༽ བོད་རྒྱའི་འབྲེལ་ལམ་དང་། མ་འོངས་པའི་ལས་རིམ།

དེ་ནས་བོད་གཞུང་གི་སྒྲིག་འཛུགས་ཐོག་ནས་རྒྱ་མིར་འབྲེལ་བ་གང་འདྲ་བྱེད་ཀྱི་ཡོད་དམ་ཟེར་ན། ང་ཚོ་དང་རྒྱ་མི་ཐད་ཀར་འབྲེལ་བ་དེ་བདུན་ཅུ་དོན་དགུ་ནས་འགོ་ཚུགས་པ་རེད། འབྲེལ་བ་དེ་བྱས་ནས་སྐྱོན་གྱི་ཆ་ཡོང་སྲིད་ཀྱང་། ཡིན་ནའང་ཁེ་གྱོང་གཉིས་བསྡུར་ན་ང་ཚོར་ཁེ་ཕན་ཆེ་བ་ཡོད་སྟབས། རྒྱ་མི་དང་འབྲེལ་བ་མུ་མཐུད་ནས་བྱེད་ཀྱི་ཡོད།

ཉེ་ཆར་ལྷ་སའི་གནས་ཚུལ་དེ་བྱུང་སྟེ་རྒྱ་མིས་ཏཱ་ལའི་ལོག་སྤྱོད་པ་ཞེས་ཁྱབ་བསྒྲགས་ཤུགས་ཆེན་པོ་བྱས་པའི་རྗེས་ལ་ཡང་ད་དུང་རྒྱ་མིས་ང་ཚོར་འབྲེལ་བ་མུ་མཐུད་ནས་བྱེད་འདོད་ཡོད་པའི་རྣམ་འགྱུར་སྟོན་གྱི་འདུག ང་ཚོའི་ངོས་ནས་ཀྱང་འབྲེལ་བ་མུ་མཐུད་ནས་བྱེད་རྒྱུའི་འདོད་པ་ཡོད། འབྲེལ་བ་དེ་བྱས་པའི་ཐོག་ནས་ཐག་གཅོད་གང་འདྲ་ཞིག་བྱེད་རྒྱུ་ཡིན་ནམ་ཟེར་ན། དེ་ནི་བོད་སྤྱི་པའི་དོན་དག་ཤིན་ཏུ་གལ་ཆེན་པོ་ཞིག་ཡིན་པས་ངོས་རང་མི་གཅིག་གིས་བརྒྱ་ཁ་གཅིག་གཅོད་ཀྱིས་ཐག་གཅོད་བྱེད་མི་ཐུབ་ལ། བྱེད་ཐབས་ཀྱང་མེད།

ད་ལྟ་ཡོད་པའི་འབྲེལ་བ་དེའི་ཐོག་ནས་ཕན་ཚུན་གནས་ཚུལ་གསལ་པོ་གོ་རྟོགས་ཐུབ་ཐབས་དང་། གོ་བསྡུར་ཐབས་ཤེས་གང་ཡོང་བྱས་ཏེ་བཟོ་ལྟ་གང་འཚམ་ཞིག་ཆགས་སོང་ན། བོད་ཀྱི་དོན་གྱི་བདག་པོ་བོད་རྒྱ་ཆེའི་མི་མང་ལ་གོ་བསྡུར་བྱས་ནས་ཐག་གཅོད་བྱེད་རྒྱུ་ཡིན། བོད་རྒྱ་ཆེའི་མི་མང་ཚོ་བོད་ནང་ལ་ཡོད་པའི་བོད་མི་ས་ཡ་དྲུག་ཡིན་པས། ཁོང་ཚོར་ཐད་ཀར་གོ་བསྡུར་བྱེད་བདེ་པོ་ཞིག་མེད་ན་ཡང་། དངོས་དང་བརྒྱུད་པའི་ཐོག་ནས་ཐབས་ཤེས་གང་ཐུབ་བྱེད་དགོས་ཤིང་། སྔོན་ལ་བཙན་བྱོལ་ལ་ཡོད་པའི་བོད་མི་མང་ཚོགས་ལ་བསམ་ཚུལ་རིང་ཐུང་གང་འདྲ་ཡོད་པ་དང་། འདོད་མོས་གང་འདྲ་ཡོད་པ། རེ་འདུན་གང་འདྲ་ཡོད་པ། དངོས་ཡོད་ཀྱི་གནས་ཚུལ་གྱི་ཐོག་ནས་ལག་ལེན་ཇི་ཙམ་སྒྲུབ་ཐུབ་མིན། རིམ་པ་དང་པོར་དོན་ཚན་གང་དང་གང་། རིམ་པ་གཉིས་པར་དོན་ཚན་གང་དང་གང་བཞག་དགོས་པ། ད་ལྟའི་མི་ཐོག་འདིས་ཇི་ཙམ་སྒྲུབ་དགོས་པ་དང་། མི་ཐོག་རྗེས་མ་དེ་དག་གིས་ལས་དོན་ཇི་ཙམ་བཞག་དགོས་པ་སོགས་བསམ་འཆར་བསྡུས། གོ་བསྡུར་ཞིབ་ཆ་བྱས། དེ་དག་བྱས་ནས་རྩ་བའི་ཐག་གཅོད་བྱ་རྒྱུ་བོད་མི་སྤྱི་བོ་གནམ་བསྟན་ཡོངས་རྫོགས་ཀྱི་ལས་འགན་དང་། ཐོབ་ཐང་ཡིན་པ་ལྟར་མཐའ་མའི་ཐག་གཅོད་རྒྱ་ཆེའི་མང་ཚོགས་ཀྱིས་བྱེད་རྒྱུའི་བསམ་བློ་ཡོད་པ་ལས། ༸རྒྱལ་བ་རིན་པོ་ཆེ་དང་། དྷ་རམ་ས་ལ་ནས་ཐག་གཅོད་གང་ཞིག་བྱེད་གྲབས་ཡོད་མེད་ང་ཚོས་ནི་ཤེས་ཀྱི་མེད་སྙམ་དུ་ཁྱེད་རང་ཚོ་བློ་གཡེང་ནམ་ཡང་བྱེད་མི་དགོས།

བོད་དོན་ཐག་གཅོད་བྱེད་རྒྱུའི་བོད་རྒྱ་ཆེའི་མི་མང་གི་ཐོབ་ཐང་ཡིན་པ་ལྟར། མི་མང་རེ་རེའི་ངོས་ནས་ཐོབ་ཐང་དེ་ལོངས་སུ་སྤྱད་དེ་གང་ལྟར་སོ་སོའི་བསམ་ཚུལ་གང་ཡོད་ཤོད་ཐུབ་པ་ཞིག་བྱས་ན་སྙམ་པ་ངོས་ཀྱི་བསམ་ཚུལ་འདི་ཡིན། བར་སྐབས་ང་ཚོ་བཀའ་ཤག་ལ་ཡང་གོ་བསྡུར་སྔ་རྗེས་བྱུང་ཞིང་། མཇུག་ལ་ང་ཚོ་རྒྱ་བོད་སྐད་ཆ་འགྲིགས་ཐབས་ཤིག་ཡོད་ན་དེའི་འཆར་གཞི་འགོད་རྒྱུ་ང་ཚོའི་ལས་འགན་ཡིན་པ་ལས། ཐག་གཅོད་བྱེད་པའི་ཐོབ་ཐང་༸རྒྱལ་བ་རིན་པོ་ཆེ་ལ་ཡང་མེད་པས། གཞི་བྱེས་བོད་མིའི་བསམ་ཚུལ་དང་། རེ་འདུན་གང་ཡོད་པ་དེ་དག་གཞི་ལ་བཞག་པའི་ཐོག་ནས་ཐག་གཅོད་བྱེད་དགོས་ཞེས་སྐད་ཆ་བྱུང་།

ད་ལྟ་བོད་རྒྱའི་འབྲེལ་བ་ཡོད་མུས་ལྟར། རྗེས་ལ་མཐའ་མའི་ཐག་གཅོད་བྱེད་རྒྱུའི་ཚོད་སུ་སླེབས་ན་རྒྱ་ཆེའི་མི་མང་ལ་གོ་བསྡུར་བྱས་ནས་ཁྱེད་རང་ཚོས་གནས་ཚུལ་ཚང་མ་ཤེས་པའི་ཐོག་ནས་ཐག་གཅོད་བྱེད་རྒྱུ་ཞིག་ཡོང་གི་རེད། ལམ་སེང་ཐག་གཅོད་གང་ཞིག་བྱེད་གྲབས་ཡོད་དམ་བསམ་པའི་བློ་གཡེང་གཏན་ནས་བྱེད་མི་དགོས། དེ་གཅིག་བཤད་འདོད་བྱུང་། གཞན་དམིགས་བསལ་ཤོད་རྒྱུ་གང་ཡང་མི་འདུག

ཐ༽ མི་རིགས་ཀྱི་འཐབ་རྩོད་དང་། མི་ཐོག་གི་ལས་འགུལ།

གང་ལྟར་དེང་སྐབས་ཧ་ཅང་གཉན་འཕྲང་གི་དུས་སུ་སླེབས་ཡོད་པས་བོད་མི་ཚང་མས་ཀླད་པ་དཀྲུག འཕྲལ་ཕུགས་རྒྱང་གསུམ་གྱི་བསམ་བློ་བཏང་བའི་ཐོག་ནས་རིག་པ་སྒྲིམ་དགོས་པའི་དུས་ཚོད་ཅིག་ཡིན། བོད་དོན་གྱི་འཐབ་རྩོད་འདི་ལས་སླ་པོ་ཞིག་རྩ་བ་ནས་མིན། རྒྱ་མི་ས་ཡ་སྟོང་ཕྲག་ཡོད་པའི་ལུང་པ་རེད། བོད་མི་ས་ཡ་དྲུག་ལས་མེད། བོད་པའི་བསམ་བློ་རྒྱ་མིས་དབང་བསྒྱུར་ཐུབ་མེད་ན་ཡང་། བོད་པའི་ལུང་པ་དེ་རྒྱ་མིས་དབང་བསྒྱུར་བྱས་ནས་བསྡད་ཡོད། མེ་མདའ་རྒྱ་མིའི་ལག་པར་ཡོད་པ་ལས། བོད་པའི་ལག་པར་མེད། འཐབ་རྩོད་འདི་ལས་སླ་པོ་མ་རེད།

གཅིག་བྱས་ན་ཕྱི་ནང་གི་རྐྱེན་མང་པོ་འཕྲད་པའི་ཐོག་ནས་གང་ལ་གང་འཚམ་གྱི་གནས་ཚུལ་འགྱུར་བ་ཆེན་པོ་དེ་ལྟར་མགྱོགས་པོ་ཡོང་སྲིད་ཀྱི་རེད། ཡིན་ནའང་གཅིག་བྱས་ན་ད་དུང་མུ་མཐུད་ཞུམ་པ་མེད་པའི་སྙིང་སྟོབས་བརྟེན་ནས་དུས་ཡུན་རིང་པོ་བསྡད་དགོས་པ་ཡང་ཡོང་སྲིད་པར་བརྟེན་ཚང་མས་མགྱོགས་པོ་ཐག་གཅོད་ཡོང་རྒྱུའི་རེ་བ་དང་། སེམས་ཐག་ཐུང་ཐུང་བྱེད་མི་རུང་། དཔེར་ན། ཉེ་ཆར་བོད་ནང་ནས་ཡི་གེ་གཏོང་མཁན་ཞིག་བྱུང་། བར་ལམ་བོད་ནང་གནས་ཚུལ་གོ་ཐོས་ལ་འཛམ་གླིང་ཐོག་བོད་ཀྱི་བདེན་དོན་ཇེ་གསལ་དུ་ཕྱིན་ཏེ་བོད་དོན་ལ་རྒྱབ་སྐྱོར་བྱེད་མཁན་མང་དུ་འགྲོ་གི་ཡོད་ལུགས་གོ་ཐོས་བྱུང་། དུས་ཚོད་འདི་ཡག་པོ་རེད་བསམས་ནས་ང་ཚོས་རང་སྲོག་བློས་བཏང་གིས་ལས་འགུལ་བྱས་པ་ཡིན། མགྱོགས་མྱུར་དོན་དག་ཡག་པོ་ཞིག་ཡོང་རྒྱུར་རེ་བ་ཆེན་པོ་ཡོད། ཕྱི་ལ་སྡོད་མཁན་བོད་པ་ཚང་མས་ཧུར་ཐག་བྱེད་དགོས་ཞེས་བྲིས་འདུག

ཕྱོགས་གཅིག་ནས་ཧ་ཅང་ཡག་པོ་རེད། ཡིན་ན་ཡང་ཕྱོགས་གཞན་ཞིག་ནས་བལྟས་ན་འཛམ་གླིང་འདིའི་སྒང་ལ་སྔར་ཕན་རྒྱ་གར་ལ་སོགས་པའི་ལུང་པ་མང་པོ་ཞིག་གིས་རང་བཙན་བསྒྲུབས་པ་དང་། ད་ལྟ་ཡིན་ན་ཡང་རང་བཙན་སྒྲུབ་བཞིན་པའི་ལུང་པ་གང་འཚམ་ད་དུང་ཡང་ཡོད། དེ་དག་ཁ་ཤས་ནི་མི་ཐོག་ནས་མི་ཐོག་སྦྲེལ་ཏེ་དཀའ་ལས་བརྒྱབ་ཡོད་པ་དང་། ཁ་ཤས་ལོ་མང་པོ་བསྟུད་ནས་དཀའ་ལས་རྒྱག་གི་ཡོད་པ་ལས། སྐད་འབོད་ཚར་འགའ་ཤས་བྱས་ནས་དོན་དག་བྱུང་བ་ཞིག་མིན།

མ་གཞི་ང་ཚོ་བོད་པར་མཚོན་ན། ད་རེས་གཅིག་པུ་མིན་པར། ལྔ་བཅུ་ང་གྲངས་ནས་དུས་ད་ལྟ་བར་དུ་ལུང་པ་འདྲ་མིན་གྱི་ནང་ལ་དེ་ལྟ་བུའི་ངོ་རྒོལ་མང་པོ་བྱས་ཡོད། དཔེར་ན་དྲུག་ཅུ་རེ་དགུའི་ནང་ལ་ཤུགས་ཆེ་ཐག་ཆོད་བྱུང་ཡོད། སྙེ་མོ་ཁུལ་དང་། དེ་བཞིན་ཁམས་ཁུལ། ཨ་མདོ་ཁུལ་སོགས་ས་གནས་མང་པོར་དུས་ཚོད་ངེས་མེད་ནང་ངོ་རྒོལ་མང་པོ་བྱས་ཏེ་ད་ལྟ་བར་དུ་ལོ་བཞི་བཅུ་སྐོར་གྱི་རིང་ལ་བོད་རང་དབང་རྩོད་ལེན་བྱས་ཡོད། ཡིན་ན་ཡང་ལོ་བཞི་བཅུ་སྐོར་འདི་མི་ཐོག་གཅིག་ལྟ་བུ་ཞིག་ཡིན་པས། འདོད་ཐག་ཐུང་ཐུང་བྱེད་རྒྱུ་མི་འདུག

ང་ཚོའི་རེ་དོན་དུས་ཚོད་ཐུང་ཐུང་ནང་ལ་འགྲུབ་ན་དང་། དེ་མིན་གང་ཤེས་ཟེར་བ་ལྟ་བུའི་སེམས་ཐག་ཐུང་ཐུང་བྱས་ན་ཉེན་ཁ་ཆེན་པོ་ཡིན། ང་ཚོས་མགྱོགས་མྱུར་གནས་ཚུལ་བཟང་པོ་ཐོན་པའི་རེ་བ་དང་། འབད་བརྩོན་བྱེད་དགོས་ཀྱང་། ཕྱོགས་གཞན་ནས་ད་དུང་མི་རབས་ནས་མི་རབས་སྦྲེལ་ཏེ་དཀའ་ལས་མུ་མཐུད་རྒྱག་དགོས་བྱུང་ཡང་རྒྱག་གི་ཡིན་བསམ་པའི་བསམ་བློ་བཏང་སྟེ་སྙིང་སྟོབས་བསྐྱེད་དགོས་པ་གལ་ཆེན་པོ་ཡིན། ཤེས་སོང་ངམ། ཚང་མར་བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༨ ཟླ་ ༡ ཚེས་ ༢༩ ཉིན་ཝཱ་ཎར་མང་ཚོགས་ལ་སྩལ་བའི་བཀའ་སློབ།

ཀ༽ གཞིས་བྱེས་གཉིས་གནས་དང་། སྤྱི་དོན་སྙིང་བཅངས།

དེ་རིང་འདིར་སླེབས་པ་མང་ཆེ་བ་བོད་ནས་དཀའ་ལས་ཆེན་པོ་བརྒྱབ་སྟེ་ཡོང་བ་ཤ་སྟག་ཡིན་ཞིང་། ཁ་སང་སྔོན་མ་འབྱོར་བ་ཚོར་ཉིན་ཤས་རིང་ཆོས་འབྲེལ་ཐོབ་ཡོད། དེ་རིང་མཇལ་ཁར་ཡོང་མཁན་ནང་གི་ཁ་ཤས་མདང་ནུབ་འབྱོར་བ་ཡིན་ཞེས་བརྗོད་ཀྱི་འདུག་པ་དེ་དག་ལ་ཆོས་འབྲེལ་བྱེད་ལོང་མ་བྱུང་བ་རེད། ཡིན་ནའང་ཚང་མར་འཚམས་འདྲི་དང་བཀྲ་ཤིས་བདེ་ལེགས་ཞུ་རྒྱུ་ཡིན། སྐབས་དེར་མང་ཚོགས་ནས་ཐལ་མོ་བརྡབས་ཏེ་དགའ་བསུ་ཞུས་པར།

ལག་པ་བརྡབ་མི་དགོས། སྔོན་མ་རྒྱ་མི་ལྷ་སར་སླེབས་པའི་སྐབས་སུ་ཁོང་ཚོའི་སྐུ་ཚབ་ཀྱི་རིགས་གྲོང་གསེབ་ཁག་ཏུ་མི་དམངས་ལ་སློབ་གསོ་རྒྱག་པར་ཕྱིན་པ་རེད། དེ་དུས་གཞི་ནས་ལག་པ་བརྡབས་པའི་ལུགས་སྲོལ་གསར་པ་དེ་དར་བ་རེད། གྲོང་གསེབ་པ་དེ་དག་ལ་དེང་སང་གནས་ཚུལ་གསར་པ་གང་ཞིག་འདུག་གམ་ཞེས་འདྲི་སྐབས་ཁོང་ཚོས་ཟློག་པ་རྒྱག་དགོས་པའི་ཁྲལ་གསར་པ་ཞིག་འདུག་ཅེས་བརྗོད་པའི་སྐད་ཆ་ཡོད། དེ་རིང་ཁྱེད་རང་ཚོ་ཐུག་པར་དགའ་པོ་བྱུང་། ཁྱེད་རང་ཚོ་ཡང་དགའ་པོ་ཡོང་གི་རེད།

དེང་སྐབས་གནས་ཚུལ་ཞིག་གི་འོག་ནས་ཁྱེད་ཚོ་བོད་ལ་སྡོད་མཁན་གྱི་གཞིས་པ་ཆགས་པ་དང་། ང་ཚོར་རང་ཡུལ་ནས་གཞན་ཡུལ་ལ་སྡོད་མཁན་གྱི་བྱེས་པ་ཆགས་ཏེ་གཞིས་བྱེས་གཉིས་སུ་གྱེས་ནས་སྡོད་དགོས་པ་འདི་ང་རང་ཚོ་བོད་པ་ནང་ཁུལ་ལྟ་བ་མི་མཐུན་པའམ། ཡང་ན་ཆབ་སྲིད་ཀྱི་གནས་སྟངས་ཐོག་མ་འགྲིགས་པ་བྱས་ཏེ་བྱུང་བ་ཞིག་མིན་པར། ང་རང་ཚོ་ཚང་མ་མི་རིགས་གཅིག་ཡིན་པའི་ཐོག་ཆོས་ལུགས་དང་། མི་རིགས་ཀྱི་ལྟ་བ་གཅིག་གྱུར་ཡིན། གནས་ཚུལ་དེ་ལྟ་བུ་ཞིག་གི་སྐབས་ལ་རྒྱ་མིའི་དབང་ཤུགས་གསར་པ་ཞིག་སླེབས་རྐྱེན་བོད་མི་རིགས་རྩ་བརླག་ཏུ་འགྲོ་རྒྱུའི་ཉེན་ཁ་འཕྲད་ནས་ཕྱི་ལོ་ ༡༩༥༩ ལོ་ང་རང་ཚོ་གཞིས་བྱེས་གཉིས་སུ་གྱེས་དགོས་བྱུང་བ་དང་། དེའི་རྗེས་སུ་འབྱོར་བ་ཁག་གཅིག་ཡོད།

གང་ལྟར་ང་ཚོ་གཞན་ཡུལ་ལ་བསྡད་ནས་ལོ་ཉེར་དགུ་ཙམ་འགྲོ་གི་ཡོད། ང་རང་ལ་ཆ་བཞག་ན་བསམ་བློ་གཏོང་སྐབས་སེམས་སྐྱོ་པོ་རེད། སོ་སོའི་མི་ཚེའི་ལོ་ཉི་ཤུ་རྩ་བཞི་བར་ལྷ་སར་བསྡད། ལོ་ཉི་ཤུ་རྩ་ལྔའི་ལོར་རང་ཡུལ་དང་བྲལ་ཏེ་གཞན་ཡུལ་ལ་སླེབས་ཤིང་། ལོ་ཉི་ཤུ་རྩ་གྲངས་ནས་མི་ཚེའི་དར་སྒང་དེ་གཞན་ཡུལ་ལ་བསྐྱལ་ནས་ད་ཆ་ལོ་ལྔ་བཅུ་ང་གྲངས་ལ་སླེབས་ཡོད། ད་ནི་མི་ཚེ་རྒན་དུ་འགྲོ་བ་ལས་གཞོན་དུ་འགྲོ་རྒྱུ་མེད། སོ་སོའི་མི་ཚེའི་ནང་གི་སྙིང་བཅུད་ལྟ་བུའི་ཡག་ཤོས་དེ་རང་གི་ལུས་པར་བསྡད་མ་ཐུབ་པ་རེད། ཡིན་ནའང་ང་ཚོ་བྱེས་འབྱོར་ཚོ་གཞན་ཡུལ་དུ་བསྡད་པ་འདི་བོད་སྤྱི་པའི་དོན་དག་གི་དམིགས་ཡུལ་ཞིག་སེམས་སུ་བཅངས་ཏེ་བསྡད་ཡོད། བོད་དུ་ཡོད་པའི་རྒྱ་ཆེའི་མི་དམངས་ཚོས་ཀྱང་བོད་སྤྱི་པའི་དོན་དག་གི་འགན་ཆེན་པོ་འཁྱེར་ཏེ་བསྡད་ཡོད། མདོ་དོན་སྙིང་པོ་གཞིས་བྱེས་གཉིས་ཀས་འགྲོ་འདུག་སྤྱོད་ལམ་གང་སར་བོད་སྤྱི་པའི་དོན་དག་སྙིང་ལ་བཅངས་ནས་བསྡད་ཡོད།

བོད་པ་སྤྱི་བོ་གནམ་བསྟན་ཡོངས་ཀྱི་མཇིང་པར་ཐུན་མོང་གི་ལས་འགན་ཆེན་པོ་ཞིག་འཁྱེར་ནས་འབད་བརྩོན་བྱས་པའི་རྟགས་མཚན་ལ། བར་ལམ་ཆིག་སྟོང་དགུ་བརྒྱ་བདུན་ཅུ་དོན་དགུ་ཙམ་ནས་ང་ཚོ་ཕྱི་ནང་ཕན་ཚུན་གཉེན་འཕྲད་འགྲོ་འོང་གི་དུས་ཚོད་ཅིག་བྱུང་བ་རེད། བོད་ནས་དཀའ་ངལ་མང་པོ་ཁྱད་བསད་བྱས་ཏེ་རྒྱ་གར་ཁུལ་དུ་ཡོང་ནས་ང་རང་ཚོ་ཕན་ཚུན་ཐུག་པ་རེད། ཐུག་པའི་སྐབས་ལ་ཚང་མས་བོད་སྤྱི་པའི་ལས་དོན་གྱི་ན་ཚ་འདི་སེམས་ནང་འཁྱེར་ཡོད་པའི་རྟགས་མཚན་ལ་ཁ་ནས་ངུ་སྐད་འདོན་པ་དང་། མིག་ནས་མཆི་མ་གཏོང་བའི་གནས་ཚུལ་ཞིག་ཡོད། ང་ཚོ་ད་ལྟའི་མི་ཐོག་འདི་དཀའ་ངལ་ཤིན་ཏུ་ཆེ་བའི་གནས་ཚུལ་སྡུག་ཤོས་ཤིག་གི་འོག་ལ་གནས་ཡོད།

ཁ༽ རྒྱ་གཞུང་ལ་ངོ་རྒོལ་དང་། བོད་དོན་གྱི་གཏམ་བཟང་།

དེ་རིང་འདིར་བོད་ནས་འབྱོར་བ་གང་ལ་གང་འཚམ་ཞིག་མཉམ་རུབ་ཀྱི་ཐོག་ནས་ཐུག་རྒྱུ་བྱུང་བ་འདིས་རྟགས་མཚན་གང་ཞིག་སྟོན་གྱི་ཡོད་དམ་ཞེ་ན། བོད་པ་སྤྱི་བོ་གནམ་བསྟན་ཚང་མ་ལྷག་པའི་བསམ་པ་གཅིག་གྱུར་ཡིན་པའི་རྟགས་མཚན་བསྟན་པ་རེད། དེ་ནི་རང་རེས་སྤོབས་པ་བྱེད་འོས་པ་ཞིག་ཡིན། ལོ་གཉིས་ཀྱི་གོང་རྡོ་རྗེ་གདན་དུ་དུས་འཁོར་དབང་ཆེན་བྱེད་སྐབས་བོད་ནས་མི་ཁྱོན་ཆེ་ཞིག་འབྱོར་ཏེ་ང་ཚོ་ཐུག་རྒྱུ་བྱུང་། དེ་ནས་དེ་རིང་བར་རྩ་བའི་བོད་དོན་ཐོག་ལ་འགྱུར་བ་གསར་པ་ཞིག་བྱུང་ཡོད། དེ་གང་ཡིན་ཞེ་ན། དེང་སང་འཛམ་གླིང་ཐོག་བོད་པའི་གནས་ཚུལ་འདི་དོ་སྣང་ཤིན་ཏུ་ཆེན་པོ་བྱེད་ཡུལ་ཞིག་ཆགས་འདུག དེ་ལྟར་ཡོང་རྐྱེན་ནི་བོད་ལོ་བརྩིས་ན་འདི་ལོའི་ནང་དང་། ཕྱི་ལོ་བརྩིས་ན་འདས་པའི་ལོ་ནང་དུ་འཛམ་གླིང་ཐོག་བོད་པའི་གནས་ཚུལ་ཁྱབ་བསྒྲགས་ཧ་ཅང་ཆེན་པོ་ཞིག་བྱུང་བ་རེད།

དེ་ཡང་སྡུག་པོའི་ཁྱབ་བསྒྲགས་མི་བསད་རྟ་འགྱེལ་བྱས་པ་དེ་ལྟར་མ་ཡིན་པར། བོད་པ་ཞེས་པ་འདི་ཆོས་དང་། རིག་གཞུང་། གོམས་གཤིས་སོགས་གནས་ཚུལ་མང་པོ་ཞིག་གི་ཐོག་ནས་རྒྱ་ནག་དང་ཐ་དད་ཡིན་པ་དང་། དེ་ལྟར་ཐ་དད་ཡིན་པའི་ཞི་བདེའི་ལུང་པར་དངོས་གནས་སེམས་བཟང་གཉོམ་ཆུང་བྱས་ཏེ་སྡོད་མཁན་གྱི་མི་རིགས་ཤིག་ལ། རྒྱ་མིས་བཙན་དབང་བཤད་དེ་དབང་སྒྱུར་བྱས་པ་ཞིག་ཡིན་པ། བདེན་པས་སྤོ་མ་འཕེར་བ་ལས། བདེན་པ་བོད་པར་ཡོད་པ་བཅས་བཤད་ནས་བོད་པའི་བདེན་དོན་གྱི་གནས་ཚུལ་འདི་མི་རྣམས་ཀྱི་བློ་ཡུལ་ལས་འདས་པའི་ཁྱབ་བསྒྲགས་ཆེན་པོ་བྱུང་བ་རེད། བོད་པར་ཤ་ཚའི་བདེན་རྒྱབ་ཀྱི་གནས་ཚུལ་གསལ་པོ་བྱུང་བ་འདི་ང་ཚོ་ཐུག་སྐབས་ཤོད་རྒྱུའི་གཏམ་བཟང་ཞིག་ཡིན།

འཛམ་གླིང་གི་མི་དམངས་རྣམས་བོད་པའི་ཐོག་ལ་ཤ་ཚ་དང་དོ་སྣང་ཆེན་པོ་ཡོད། དེ་ལྟར་ཡོང་བའི་རྒྱུ་རྐྱེན་གཙོ་བོ་ཁ་སང་ཕྱི་ཟླ་དགུ་པ་དང་བཅུ་པ་གཉིས་ལ་ལྷ་སར་གནས་ཚུལ་བྱུང་བ་དེ་རེད། ང་ཚོ་བོད་པའི་ངོས་ནས་བཤད་ན་ད་རེས་ལྷ་སར་བྱུང་བའི་གནས་ཚུལ་དེ་གསར་པ་ཞིག་མིན། དེ་ཡང་ཐོག་མ་ཕྱི་ལོ་ཆིག་སྟོང་དགུ་བརྒྱ་བཞི་བཅུ་ཞེ་དགུ་དང་། དེ་ནས་ལྔ་བཅུ་ཐམ་པ། ལྔ་བཅུ་ང་གཅིག་དེ་ལྟ་བུའི་སྐབས་རྒྱ་མི་ཐོག་མར་ཡོང་དུས་ས་ཁུལ་ཁ་ཤས་ནས་གནས་ཚུལ་གསལ་པོ་མི་ཤེས་པའི་ཐོག་རྒྱ་མིས་ཀྱང་ཁ་གསལ་པོ་བྱས་ཏེ་དངོས་གནས་གྲལ་རིམ་མེད་པ་དང་། གསར་བརྗེའི་བསམ་བློ་ཡོད་པ། མི་དམངས་ཀྱི་དོན་ལ་བསམ་བློ་གཏོང་བ། དཔེར་ན། རྒྱ་ནག་ལ་ཆ་བཞག་ན་དངོས་གནས་གྲུབ་འབྲས་ཡག་པོ་ཐོན་ཡོད་ལ། ཕན་ཐོགས་ཀྱང་བྱུང་ཡོད། རྒྱ་ནག་གསར་བརྗེ་མ་བྱས་གོང་གི་གནས་ཚུལ་དང་། གསར་བརྗེ་བྱས་རྗེས་ཀྱི་གནས་ཚུལ་གཉིས་བསྡུར་ན། ཐོག་མའི་གནས་ཚུལ་ལ་གུང་བྲན་ཏང་གི་ལྟ་བ་གཞིར་བཟུང་ཐབས་ཤེས་འབད་བརྩོན་བྱས་པའི་གྲུབ་འབྲས་མཐོང་རྒྱུ་ཡོད་པ་ཞིག་བྱུང་ཡོད། དེ་ལྟར་ཡིན་སྟབས་རྒྱ་མི་ཐོག་མར་ཆིག་སྟོང་དགུ་བརྒྱ་ལྔ་བཅུའི་ནང་ཡོང་དུས། མི་འགའ་ཤས་ཀྱིས། རྒྱ་གུང་བྲན་དྲིན་ཆེན་ཕ་མ་རེད། །དངུལ་ཏཱ་ཡང་ཆར་པ་འབབ་འབབ་རེད། །ཅེས་དེ་ལྟར་བཤད་ཡོད། དེའི་ཐོག་ནས་རྒྱ་མིའི་བསམ་བློ་ངོ་ཐོག་གང་འདྲ་ཡོད་པ་དང་། རྗེས་སུ་དམྱལ་བ་མི་ཡུལ་དུ་འཕོས་པ་ལྟ་བུ་བཟོ་རྒྱུ་ཡིན་པ་མ་ཤེས་པར་ཐོག་མར་མགོ་འཁོར་མཁན་འགའ་ཤས་བྱུང་ཡོད།

ག༽ རྒྱ་བོད་ཐ་དད་དང་། བཙན་རྒོལ་རྒྱལ་སྐྱོབ།

ཡིན་ནའང་བོད་པའི་སེམས་ནང་རང་བཞིན་དུ་བོད་རྒྱ་མིའི་མངའ་ཁོངས་ཡིན་བསམ་པ་ཞིག་གཏན་ནས་མེད་ལ། རྒྱ་མི་དཔོན་པོ་ཡིན་བསམ་པའང་མེད། དཔེར་ན། ས་མཚམས་ལ་སྡོད་མཁན་ཤར་ངོས་དར་རྩེ་མདོར་ཆ་བཞག་ན། དངོས་གནས་བོད་ཀྱི་ས་མཚམས་ལ་སླེབས་ཡོད། བོད་ཨ་མདོ་ཕྱོགས་ལ་ཆ་བཞག་ན་ངོས་རང་སྐྱེས་སའི་ས་ཆ་དེ་རིགས་རྒྱ་མིའི་ས་མཚམས་ལ་སླེབས་ཡོད། དེ་རིགས་ས་མཚམས་བྱས་ཏེ་རྒྱ་མི་དང་བོད་པ་ལ་ཕར་རྒྱབ་ཚུར་རྒྱབ་བྱས་ནས་བསྡད་ཡོད། དེ་དག་གིས་ཚོང་ལས་དང་ཟ་ཁང་གཉེར་བའི་དོན་ལ་རྒྱ་སྐད་རྒྱག་མཁན་ཕྲན་བུ་ཡོང་གི་ཡོད་ན་ལས། རང་བཞིན་སེམས་ནང་ང་ཚོ་བོད་པ་ཡིན་བསམ་པ་ཞིག་ལས། རྒྱ་མི་ཡིན་བསམ་པ་ཞིག་མེད།

རྒྱ་དང་བོད་གཉིས་རྩ་བ་ནས་ཐ་དད་སོ་སོ་ཡིན་སྙམ་པའི་བློ་དེ་ནི་དངོས་ཡོད་བདེན་པའི་གནས་ཚུལ་ཡིན་པ་ལས། དགའ་མི་དགའ་བྱས་ནས་བྱུང་བ་ཞིག་མ་རེད། དཔེར་ན། རྟ་དང་བོང་བུའམ། ཡང་ན་རྟ་དང་དྲེལ་ལྟ་བུར་ཆ་བཞག་ན། མཉམ་དུ་འཆམ་པོ་བྱས་ནས་ལས་ཀ་བྱེད་ཀྱི་ཡོད་ཀྱང་། རྟ་རྟ་དང་དྲེལ་དྲེལ་ཏེ་རྟ་དྲེལ་ཐ་དད་རེད། དེ་བཞིན་བོད་པ་དང་། རྒྱ་མི་ཟེར་བ་དེ་གཉིས་དེང་སང་གི་གནས་ཚུལ་མིན་པར་ལོ་སྟོང་ཕྲག་གི་སྔོན་ནས་འབྲེལ་བ་བྱུང་ཡོད། འོན་ཀྱང་རྒྱ་རྒྱ་དང་། བོད་བོད་བྱས་ནས་བསྡད་པ་ལས། བོད་པ་རྒྱ་མི་རྩ་བ་ནས་ཆགས་མེད། རྒྱ་མི་ཐོག་མར་ཡོང་དུས་བོད་པའི་སེམས་ནང་རང་བཞིན་དུ་རྒྱ་མི་སླེབས་བྱུང་ཞེས་ཕྱི་མི་གསར་པ་ཞིག་སླེབས་བྱུང་སྙམ་པ་ཞིག་ཡོད།

གོང་དུ་བརྗོད་པ་བཞིན་མགོ་མ་འཚོས་པར་དགའ་བསུ་བྱེད་མཁན་རེ་ཟུང་བྱུང་ཡོད་ཤས་ཆེ། ཡང་རིགས་ཁ་ཤས་ནི། བོད་རིགས་ནང་ཁུལ་མ་འཆམ་པའི་རྐྱེན་ཞིག་འཕྲད། དེ་ལྟ་བུའི་དུས་ལ་རྒྱ་ནག་ནང་གུང་བྲན་ཏང་གི་གསར་བརྗེ་ལངས་ནས་གཞུང་གསར་པ་ཞིག་ཚུགས། དེ་ལྟ་བུའི་དཔུང་ཆེན་པོ་ཞིག་སླེབས་སྐབས་མགྱོགས་ལོས་བལྟས་ནས་རྒྱ་མིའི་དམག་དཔོན་སར་འབྱར་འབྱར་བྱེད་པར་འགྲོ་མཁན་བྱུང་ཡོད། དཔེར་ན། དཔོན་པོ་གཉིས་མ་འཆམ་པའམ། ཡང་ན་བླ་མ་གཉིས་མ་འཆམ་པ། ཡུལ་ཕན་ཚུན་མ་འཆམ་པ་ལྟ་བུ་དེ་ལྟར་ལ་རྒྱབ་སྐྱོར་འཚོལ་བའི་དོན་ལ་རྒྱ་མིའི་སར་རྒྱུག་འགྲོ་མཁན་དེ་ལྟར་བྱུང་ཡོད། དེ་ལྟར་ལས། རྩ་བ་དངོས་གནས་བོད་པའི་ངོས་ནས་རྒྱ་མིར་དགའ་བསུ་བྱས་མེད།

དེ་ནས་རིམ་པས་རྒྱ་མིའི་བྱེད་སྟངས་གདུག་རྩུབ་ཆེ་རུ་སོང་ནས་བོད་པ་རྡོག་རོལ་གཏོང་རྐྱང་བྱེད་པའི་རྣམ་འགྱུར་ཇེ་གསལ་དུ་འགྲོ་སྐབས། བོད་པ་ཚོས་གནས་ཚུལ་གསལ་པོ་རྟོགས་ནས་སྣ་ཚིག་སྟེ། མཐའ་མ་ཆིག་སྟོང་དགུ་བརྒྱ་ལྔ་བཅུ་ང་ལྔའི་ལོ་མཇུག་ནས་བཟུང་བོད་ཀྱི་ས་ཁུལ་མང་པོ་ཞིག་ལ་རྒྱ་མིར་འཁྲུག་པ་རྒྱག་པའི་གནས་ཚུལ་བྱུང་བ་དང་། ལྔ་བཅུ་ང་ལྔའི་ལོ་མཇུག་དང་། ང་དྲུག་གི་ལོ་འགོ་ནས་བཟུང་ཁམས་ཁུལ་ནས་རྒྱ་མིར་ངོ་རྒོལ་གྱིས་དངོས་སུ་འཛིང་རེས་བཏང་བའི་གནས་ཚུལ་བྱུང་བ་རེད། དེ་ནས་ཟི་ལིང་དང་། ཨ་མདོའི་རྒྱུད་ལ་སོགས་པའི་བོད་ཀྱི་ས་ཁུལ་ཡོངས་ལ་གནས་ཚུལ་ཛ་དྲག་ཇེ་སྡུག་ཏུ་སོང་ཞིང་། དེ་ནས་ལྔ་བཅུ་ང་དགུ་དང་། མཐའ་མ་དྲུག་ཅུ་རེ་གཉིས་ཀྱི་གོང་ཙམ་བར་ཁམས་ཁུལ་གྱི་ས་ཁུལ་འགའ་ཤས་ལ་གོང་གསལ་གནས་ཚུལ་རྒྱུན་མཐུད་གནས་པ་རེད།

དེ་བཞིན་ཆིག་སྟོང་དགུ་བརྒྱ་དྲུག་ཅུ་རེ་དགུ་ལོར་རིག་གནས་གསར་བརྗེའི་ཟང་ཟིང་ཡོད་མུས་ཐོག་ལ་དཔེར་ན། སྙེ་མོ་ས་ཁུལ་ནས་རྒྱ་མིར་འཛིངས་པ་དང་། དེ་བཞིན་བོད་ཀྱི་ས་ཁུལ་མང་པོ་ཞིག་ནས་ཧ་ལས་པའི་འཐབ་རྩོད་བྱས་ཡོད། དེ་དག་ཕྱི་རོལ་ལ་མཉམ་སྦྲེལ་དང་གྱེན་ལོག་ཟེར་བའི་ནང་ཁུལ་འཐབ་རྩོད་ཀྱི་རྣམ་པ་ཞིག་ཡོད་ཀྱང་། བོད་པ་ཚོའི་འདུ་ཤེས་བཞག་སྟངས་ནི་དེ་ལ་ཁག་བཏགས་ནས་གོ་སྐབས་བཟུང་སྟེ་བོད་པ་དང་རྒྱ་མི་དབར་གྱི་འཐབ་རྩོད་རྣམ་པའི་ཐོག་བསྐྱོད་ཡོད། སྐབས་དེར་ཟང་ཟིང་མང་པོ་བྱུང་ཡོད་ཀྱང་། འཛམ་གླིང་ཐོག་ཁྱབ་བསྒྲགས་འགྲོ་ཐུབ་པ་བྱུང་མེད།

ང༽ རང་དབང་གི་མགྲིན་ཚབ་དང་། བདེན་པའི་གཟི་འོད།

ད་རེས་ཉེ་ཆར་གནས་ཚུལ་ཡོང་སྐབས་ལྷ་སར་ཕྱི་རྒྱལ་མི་སྣ་ལྟ་སྐོར་བྱེད་མཁན་མང་པོ་ཞིག་ཡོད་པ་ཡིན་སྟབས་འཛམ་གླིང་ཐོག་ཁྱབ་བསྒྲགས་རྒྱ་ཆེ་བྱུང་བ་རེད། དེའི་ཐོག་ནས་བོད་པར་ཤ་ཚ་དང་དོ་སྣང་གསར་པ་ཞིག་སླེབས་ཤིང་། ཁ་སང་ལྷ་སའི་གནས་ཚུལ་དེ་ཕན་ཐོགས་ཆེན་པོ་བྱུང་ཡོད། ངོས་ནས་འཛམ་གླིང་ཐོག་ངོ་ཤེས་པ་རྣམས་བརྒྱུད་དེ་བོད་པའི་བདེན་པའི་གནས་ཚུལ་ཤོད་ཀྱི་ཡོད།

ངའི་རྣམ་ཀུན་གྱི་ངོས་འཛིན་ལ། ང་རང་བོད་མིའི་རང་དབང་གཏམ་བརྗོད་པ་ཞིག་ཡིན་སྙམ་གྱི་ཡོད་པར་མ་ཟད། གཞན་ལའང་དེ་ལྟར་ཤོད་ཀྱི་ཡོད། དོན་གྱི་བདག་པོ་ནི་བོད་རྒྱ་ཆེའི་མི་དམངས་རྣམས་ཡིན། ངས་༸རྒྱལ་བ་རིན་པོ་ཆེའི་མིང་འཁྱེར་ནས་བོད་རྒྱ་ཆེའི་མི་དམངས་ཀྱི་ཚབ་བྱེད་པ་ལས། ངས་འདི་ནས་བོད་རྒྱ་ཆེའི་མི་དམངས་ལ་ཕར་བཀའ་གཏོང་རྒྱུ་ཞིག་རྩ་བ་ནས་མ་རེད། དངོས་གནས་བོད་རྒྱ་ཆེའི་མི་དམངས་ལ་བསམ་ཚུལ་དང་རེ་འདུན་གང་ཡོད་པ་དེ་གཞི་ལ་བཞག་ནས་ལས་ཀ་བྱེད་དགོས་པ་དང་། བོད་རྒྱ་ཆེའི་མི་དམངས་ཀྱི་ཚབ་བྱེད་རྒྱུ་དེ་ངའི་ལས་འགན་རེད་ལ། ང་རང་གི་འདུ་ཤེས་ཀྱང་འདི་འདྲ་ཞིག་བཞག་གི་ཡོད།

བོད་ནང་གི་མི་ཚོས་གཞན་དབང་གི་འོག་ཏུ་ཁ་ནས་འདྲ་ཆགས་པོ་ཞིག་ཤོད་ཀྱི་ཡོད་ཀྱང་། དོན་དམ་རྒྱ་མིར་དགའ་གི་མེད། ངོས་ནས་འདི་ཁུལ་ནས་ལོ་བསྟུན་དེ་བོད་ཅེས་པ་འདི་རང་དབང་གི་ལུང་པ་ཞིག་ཡིན་པ་དང་། རྒྱ་ནག་དང་ཐ་དད་ཡིན། བོད་ལུང་པ་རྒྱ་མིས་བཙན་ཟོས་བྱས་སོང་། བོད་རྒྱ་ཆེའི་མི་དམངས་ལ་བདེ་སྐྱིད་མི་འདུག་ཅེས་རྟག་ཏུ་ཤོད་ཀྱི་ཡོད། ངོས་ནས་བཤད་པ་རྣམས་ཀྱི་བདེན་དཔང་རྒྱབ་སྐྱོར་དུ་བོད་ནང་ནས་གནས་ཚུལ་ཡོང་དུས་ཕན་ཐོགས་ཤིན་ཏུ་ཆེན་པོ་ཡོང་གི་འདུག དངོས་གནས་བོད་ནང་གི་མི་དམངས་རྣམས་ཀྱི་སེམས་ནང་འདོད་པ་མ་ཁེངས་པའི་གནས་ཚུལ་ཤུགས་ཆེ་ཡོད་པ་མཐོང་དུས། དོན་དངོས་ར་འཕྲོད་ནས་ཕན་ཐོགས་ཆེན་པོ་ཡོང་གི་འདུག

སྐབས་དེར་ལྷ་སར་ཕྱི་རྒྱལ་གྱི་མི་ཕལ་ཆེར་བརྒྱད་བརྒྱ་ནས་དགུ་བརྒྱ་བར་ཞིག་ཡོད་བཟོ་འདུག ཁོང་ཚོའི་ནང་གི་མི་མང་པོ་ཞིག་དེ་སྔ་བོད་པའི་གནས་ཚུལ་རྩ་བ་ནས་ཤེས་ཀྱི་མེད། བོད་ལུང་པ་ཞེས་དེ་སྔ་འགྲོ་མྱོང་མེད་པའི་ས་ཆ་གསར་པ་ཞིག་ཆགས་ཏེ་དེར་ལྟ་སྐོར་ལ་བསྐྱོད་པ་ཞིག་རེད། ས་གནས་ས་ཐོག་ལ་སླེབས་དུས་ས་ཆ་འདི་རྒྱ་ཡུལ་རེད་མི་འདུག་བསམ་པ་ཞིག་བློ་ལ་རང་བཞིན་དུ་འཆར་གྱི་འདུག་ཅེས་ཕྱི་རྒྱལ་བ་མང་པོས་ཤོད་ཀྱི་འདུག ལྷ་སར་སླེབས་པ་དང་འདི་རྒྱ་ནག་རེད་མི་འདུག་སྙམ་པ་ཞིག་ལམ་སེང་མཚོན་གྱི་འདུག་ཟེར། དེ་ལྟ་བུའི་གནས་ཚུལ་ཐོག་ནས་རྒྱ་མིས་བོད་པར་རྣམ་འགྱུར་སྟོན་སྟངས་དང་། བོད་པས་རྒྱ་མིར་རྣམ་འགྱུར་སྟོན་སྟངས། རྒྱ་མིས་བོད་པའི་ཐོག་དབང་སྒྱུར་བྱེད་སྟངས་བཅས་ཀྱི་གནས་ཚུལ་རྣམས་ས་གནས་ས་ཐོག་ལ་གསལ་པོ་མཐོང་དུས་རང་བཞིན་དུ་བོད་པར་ཤ་ཚ་སླེབས་ཀྱི་ཡོད་འདུག

ལྷ་སར་ཟང་ཟིང་བྱུང་རྗེས་ཕྱི་རྒྱལ་མི་མང་པོ་ཞིག་ཆེད་མངགས་རྒྱ་གར་ལ་ཡོང་ནས་དྷ་རམ་ས་ལར་ངོས་རང་ཐུག་འཕྲད་བྱེད་པར་སླེབས་བྱུང་། ཁོང་ཚོས་དེ་སྔ་བོད་པ་རྒྱུས་མེད། ལྷ་སར་ལྟ་སྐོར་ལ་བསྐྱོད་དེ་གནས་ཚུལ་དངོས་སུ་མཐོང་དུས་ང་ཚོའི་སེམས་ལ་བཟོད་ཐབས་མེད་པ་ཞིག་ཡོང་གི་འདུག བོད་པ་ནི་དངོས་གནས་རང་བཞིན་ཡ་རབས་ཀྱི་སྤྱོད་པ་དང་། གཤིས་ཀ་ཤིན་ཏུ་བཟང་པོ་ཡོད་པའི་མི་རིགས་ཤིག་ཡིན་པ་དེ་རང་དབང་བྲལ་ནས་མི་རིགས་གཞན་ཞིག་གིས་མནན་པ་མཐོང་དུས་བཟོད་ཐབས་རྩ་བ་ནས་མི་འདུག་ཅེས་ཤོད་མཁན་མང་པོ་བྱུང་།

དཔེར་ན། དེའི་སྐོར་གྱི་དངོས་བྱུང་ལོ་རྒྱུས་ཤིག་བཤད་ན། ཕལ་ཆེར་ལོ་བཅུ་གྲངས་ཀྱི་སྔོན་ལ་ནོར་ཝེའི་ནས་ཡིན་པའི་རྩོམ་པ་པོ་ཞིག་ཆེད་མངགས་དྷ་རམ་ས་ལར་ཡོང་ནས་ངོས་དང་ཐུག་བྱུང་། ཁོང་གིས་བརྗོད་དོན། ཁོ་རང་བོད་ལ་ཐེངས་གཉིས་ཕྱིན་པ་ཡིན། ཐེངས་དང་པོ་འགྲོ་དུས་བདུན་ཕྲག་གཅིག་བསྡད་པ་ཡིན། བོད་ལ་འཛུགས་སྐྲུན་མང་པོ་བྱས་འདུག རྒྱ་མི་ཡག་པོ་རེད་སྙམ་པ་བྱུང་། ཐེངས་གཉིས་པ་འགྲོ་དུས་བདུན་ཕྲག་གཉིས་བསྡད་དེ་གནས་ཚུལ་ལ་ཉམས་ཞིབ་བྱེད་སྐབས་བོད་ལ་རྒྱ་མིས་ཡག་པོ་རྩ་བ་ནས་བྱས་མི་འདུག ཁོང་རང་ལ་ཆ་བཞག་ན་དེ་སྔ་རྒྱ་མིར་དགའ་པོ་ཡོད། དགའ་པོ་བྱེད་པའི་རྒྱུ་མཚན་ནི་ཁོང་རང་ཆོས་ལ་དགའ་གི་མེད། ཆོས་ཀྱིས་མི་ལ་བཤུ་གཞོག་གཏོང་གི་ཡོད་པས་ཡག་པོ་མ་རེད་སྙམ་གྱི་ཡོད། དེར་བརྟེན་རྒྱ་མིས་བོད་ལ་ཆོས་རྩ་མེད་བཟོས་པ་ཡིན་སྟབས་ཁོང་ཧ་ཅང་དགའ་པོ་བྱུང་ཟེར་གྱི་འདུག

སྐད་ཆ་དེ་གང་འདྲ་འདུག་གམ། ཧ་ཅང་སྙིང་རྗེ་པོ་ཡོད། ཁོང་གི་སེམས་ནང་རྒྱ་མིས་བོད་ལ་ཆོས་མེད་པ་བཟོས་པ་དེ་དངོས་གནས་ཡག་པོ་རེད་སྙམ་པའི་ཐོག་ནས་རྒྱ་མིར་ཤ་ཚ་དང་། ཞེན་ཁོག་སླེབས་ཏེ་བོད་ལ་ལྟ་སྐོར་ཐེངས་གཉིས་ཕྱིན་པ་རེད། མཐའ་མ་གནས་ཚུལ་ཞིབ་ཏུ་ལྟ་དུས་རྒྱ་མིས་ཆོས་མེད་པ་བཟོས་པ་གཅིག་པུ་མ་ཡིན་པར། དངོས་གནས་བོད་པར་ཤ་ཚ་མེད་པའི་ཐོག་ནས་གཏོར་བཤིག་ཆེན་པོ་བཏང་འདུག དེར་བརྟེན་ཁོང་གི་བསམ་བློ་འགྱུར་སོང་། རྒྱ་མིས་བོད་ནང་ཧ་ཅང་སྡུག་ཆགས་བྱས་འདུག ད་ཆ་ཁོང་གིས་སེམས་ནང་བོད་པར་ཤ་ཚ་སླེབས་ཡོད་པ་འདི་ཕྱག་རྟགས་སུ་འབུལ་ཆེད་དྷ་རམ་ས་ལར་ང་ཐུག་པར་ཡོང་བ་ཡིན། ད་ཕྱིན་ཁོང་གི་ཤ་ཚ་དེ་བོད་པའི་ཕྱོགས་ལ་ཡོད་ཅེས་བརྗོད་ཀྱི་འདུག དེ་དག་ནི་བདེན་པའི་གནས་ཚུལ་གྱི་གཟི་འོད་འཕྲོ་གི་ཡོད་པའི་རྟགས་རེད། འདི་ཤོད་དགོས་པའི་རྒྱུ་མཚན་ནི། ད་རེས་ཉེ་ཆར་ལྷ་སར་གནས་ཚུལ་བྱུང་བ་དེས་རྐྱེན་བྱས་ཏེ་སྐབས་དེར་ཡོད་པའི་ཕྱི་རྒྱལ་གྱི་མི་མང་པོ་ཞིག་རང་བཞིན་བོད་པར་ཤ་ཚ་སླེབས་ནས་བོད་པར་ཁག་མེད་པ་མཐོང་སྟེ་བོད་པའི་ཐོག་ལ་བདེན་པའི་བདེན་རྒྱབ་བྱེད་པའི་དོན་ལ་སོ་སོའི་ཐབས་ཤེས་གང་ཡོད་མ་སྐུལ་དང་ལེན་གྱིས་བྱེད་ཀྱི་ཡིན་ཞེས་ང་ལ་ཤོད་མཁན་མང་པོ་བྱུང་། དེ་དག་གིས་ཐབས་ཤེས་བྱས་ཏེ་འཛམ་གླིང་ཐོག་ཁྱབ་བསྒྲགས་དཔེ་མི་སྲིད་པའི་ཤུགས་ཆེ་བྱུང་བ་རེད།

ཅ༽ ཞི་བའི་ལས་འགུལ་དང་། དྲག་གནོན་གྱི་མདེལ་ཆར།

གཉིས་པ། ང་ཚོ་བོད་པའི་འཐབ་རྩོད་འདིར་ཕྱི་མིས་ཤ་ཚ་སླེབས་པའི་རྒྱུ་མཚན་གཅིག་ནི་བོད་པས་ཞི་བའི་ཐོག་ནས་ངོ་རྒོལ་བྱེད་པ་ལས། དྲག་པོའི་ཐོག་ནས་འཛིང་རེས་བཏང་སྟེ་ངོ་རྒོལ་བྱེད་ཀྱི་མེད་པ་དེ་དངོས་གནས་ཡག་པོ་རེད་ཅེས་ཧ་ཅང་དགའ་པོ་བྱེད་ཀྱི་འདུག ང་ཚོའི་འཐབ་རྩོད་ལ་མིས་དོ་སྣང་ཆེན་པོ་བྱས་ཏེ་དམིགས་བསལ་བསྔགས་བརྗོད་བྱེད་པའི་རྒྱུ་མཚན་གཞན་ཞིག་བརྗོད་པ་ནི། ཐོག་མར་སོ་སོའི་བདེ་སྡུག་གི་དོན་ལ་ཞི་འཇམ་གྱི་ཐོག་ནས་རྔམ་སྟོན་ཁྲོམ་སྐོར་དང་། ངོ་རྒོལ་སྐད་འབོད་བྱས། དེ་ལྟར་བྱེད་སྐབས་རྒྱ་མིའི་ལས་བྱེད་པས་བརྡུངས་པ་སོགས་རྣམ་འགྱུར་ཧ་ཅང་སྡུག་པོ་བསྟན་པར་བརྟེན། གཞི་ནས་འུ་ཐུག་སྟེ་རྡོ་དང་། ས་ཕག་གཞུ་བ་ལ་སོགས་པའི་གཞུ་རེས་ཀྱི་གནས་ཚུལ་ཕྲན་བུ་བྱུང་། གཞུ་རེས་བཏང་བ་དེ་གནས་ཚུལ་ཐབས་སྐྱོ་པོ་ཞིག་རེད།

ཡིན་ནའང་བྱ་བ་ཚང་མ་རྟེན་འབྱུང་ཡིན་སྟབས་སྐབས་དེར་ཐབས་མེད་པའི་གནས་ཚུལ་ཆགས་ཤིང་། ཐོག་མར་རྒྱ་མིའི་ངོས་ནས་རྣམ་འགྱུར་འཇམ་པོ་བསྟན་ཏེ་དངོས་གནས་བདེན་པའི་གནས་ཚུལ་ཤོད་པ་དང་། མིས་ཟང་ཟིང་བྱེད་ཀྱི་འདུག་ན་དཔུང་གིས་གནོན་པའི་རྣམ་འགྱུར་མ་བསྟན་པར་དྲང་པོ་དྲང་བཞག་གི་རྣམ་འགྱུར་ཞིག་བསྟན་ན་གནས་ཚུལ་དེ་ལྟར་ཡོང་གི་མ་རེད། རྒྱ་མིར་བདེན་པ་མེད་སྟབས་ཧམ་པས་མནན་རྒྱུ་ལས་རྒྱུ་མཚན་གྱི་ཐོག་ནས་འགྲེལ་བཤད་རྒྱག་ཐུབ་པ་མེད་གཤིས། དེས་ན་སྔོན་མའི་བྱེད་སྟངས་དཔུང་གིས་གནོན་པའི་རྣམ་འགྱུར་བསྟན་ནས། བོད་པར་ནག་ཐིག་རྒྱག་ཆེད་པར་རྒྱག་པ་སོགས་བྱེད་དུས། གང་ཞིག་བྱས་ཀྱང་མི་བདེ་བ་ཞིག་ཆགས་ཏེ་གཞུ་རེས་གཏོང་བའི་གནས་ཚུལ་ཐབས་སྐྱོ་པོ་བྱུང་བ་དེ་ནི་མི་དགོས་པ་ཞིག་རེད།

ད་ལྟ་ངོས་ནས་བརྗོད་དགོས་པ་ཞིག་ལ། དེ་ལྟ་བུའི་དུས་སུ་རྒྱ་མི་མེ་མདའ་འཁྱེར་བ་ཞིག་ལ་ས་ཕག་ཕོག་སྟེ་མེ་མདའ་ས་ལ་ཟགས་པ་དང་། མེ་མདའ་དེ་བོད་པ་ཞིག་གིས་བསྒྲུགས་ཏེ་ལག་པར་སླེབས་ཀྱང་བེད་སྤྱོད་མ་བཏང་བར། མེ་མདའ་ས་ལ་བརྡབས་ནས་བཅག་སོང་ཞེས་ཕྱི་རྒྱལ་དོ་སྣང་ཅན་ཚོས་བསྔགས་བརྗོད་ཆེན་པོ་བྱེད་ཀྱི་འདུག བོད་པའི་ངོས་ནས་མི་བསད་ཁྲག་སྦྱོར་གྱི་དྲག་པོའི་འཚེ་བའི་ལས་ཀ་མ་བྱས་པར། འཚེ་མེད་ཞི་བའི་ལམ་ནས་བདེན་དོན་འཚོལ་ཐབས་བྱེད་པ་དེ་ནི་དངོས་གནས་ཧ་ལས་པ་ཞིག་རེད། གནས་སྐབས་བོད་པར་གྱོང་དང་ཕམ་ཁ་རག་གི་ཡོད་པ་མཐོང་གསལ་ཡང་། དེ་ཧ་ཅང་གལ་ཆེན་པོ་རེད་བརྗོད་ཀྱི་འདུག

ད་དུང་ཕྱི་རྒྱལ་གྱི་མི་ཚོས་ངོས་ལ་བརྗོད་པར། རྒྱ་མིས་བོད་པའི་ཐོག་མེ་མདའ་བརྒྱབ་པ་དེ་ཁོང་ཚོས་རང་སྲུང་གི་དོན་ལ་བརྒྱབ་པ་ཡིན་ཤོད་ཀྱི་ཡོད། འོན་ཀྱང་དེ་ནི་རང་སྲུང་གི་དོན་ལ་བརྒྱབ་པ་ཞིག་གཏན་ནས་མ་རེད། རང་སྲུང་ཡིན་ན་མི་གཉིས་ཐད་ཀར་ཐུག་པའི་གནས་སྟངས་ཀྱི་ཐོག་ནས་ཉེན་ཁ་སླེབས་ཏེ་མེ་མདའ་བརྒྱབ་པ་ཞིག་ཡིན་པས། དེའི་མདེའུ་ཐད་ཀར་འགྲོ་དགོས། ད་རེས་རྨས་མ་ཚོར་མདེའུ་འཕོག་སྟངས་གང་འདྲ་ཡིན་ཟེར་ན། མདེའུ་སྟེང་ནས་ཕོག་སྟེ་གཤམ་ནས་ཐོན་འདུག དེས་རྟགས་གང་ཞིག་བསྟན་ཡོད་ཅེ་ན། མེ་མདའ་རྒྱག་མཁན་དེ་མཐོ་ས་ཞིག་ལ་བསྡད་ནས་མེ་མདའ་བརྒྱབ་པའི་རྟགས་མཚན་གསལ་པོ་བསྟན་ཡོད། མཐོ་སར་སྡོད་མཁན་ལ་འོག་ནས་རྡོ་ཁ་ཤས་གཞུས་ན་ལས། མཐོ་སར་མུར་རྫོག་གི་ཉེན་ཁ་གང་ཡང་མེད། དེར་བརྟེན་ཁོང་ཚོའི་མེ་མདའ་དེ་རང་སྲུང་མིན་པར་ཕར་རྒོལ་རང་རེད་བརྗོད་ཀྱི་འདུག གང་ལྟར་ཉེ་དུས་ལྷ་སར་གནས་ཚུལ་བྱུང་བ་དེས་བོད་དོན་ལ་ཕན་ཐོགས་ཆེན་པོ་བྱུང་། འཛམ་གླིང་ཐོག་ཁྱབ་བསྒྲགས་ཀྱང་ཧ་ལས་པ་བྱུང་ཡོད།

ཆ༽ རྒྱ་གཞུང་གི་དྲིལ་བསྒྲགས་དང་། རྒྱ་མིའི་ངོས་འཛིན།

ང་རང་ཚོ་བོད་པའི་སེམས་ནང་སྡུག་བསྔལ་ཆེན་པོ་ཡོད་པ་འདི་རྒྱ་ནག་གཞུང་གི་མདུན་ལ་བཏོན་རྒྱུ་གལ་ཆེན་པོ་འདུག རརྒྱ་མིའི་ངོས་ནས་ཀྱང་གནས་ཚུལ་འདི་གསལ་པོ་ཤེས་པ་བྱེད་དགོས། གང་ཡིན་ཞེ་ན། རྒྱ་མི་རིགས་ཁ་ཤས་སྙིང་རྗེ། དངོས་ཡོད་གནས་ཚུལ་མ་ཤེས་པར། ལོ་མང་རིང་རྒྱ་ནག་གཞུང་ནས་ཁྱབ་བསྒྲགས་བྱས་པའི་གནས་ཚུལ་རྣམས་དེ་ལྟར་ཡིན་ཤག་གི་ཧ་ལོག་སྟེ། བོད་ཅེས་པ་འདི་རྒྱ་མི་ཁོ་རང་ཚོས་སྔོན་མ་བཤད་པ་ལྟར་ཆེས་རྗེས་ལུས་དང་། ཆེས་མུན་ནག ཆེས་གདུག་རྩུབ། ཆེས་ཀླ་ཀློའི་ལུང་པ་ཤིན་ཏུ་སྐྱོ་པོ་ཞིག་ལ། རྒྱ་མི་སླེབས་རྗེས་གཞི་ནས་ཡི་གེ་སློབ་ཀྱི་ཡོད་པ་ལྟ་བུ་དང་། གཞི་ནས་ལྟོ་ཆས་ཟ་སྟངས་ཡག་ཏུ་ཕྱིན་པ། གཞི་ནས་བོད་པ་མི་ཆགས་པ་ལྟ་བུ། དེའི་གོང་ལ་བོད་པ་ཀླ་ཀློ་ཀླ་ནག་ཅིག་ལ་མཐོང་།

དེ་ལྟར་ཡིན་སྟབས་བོད་ལ་རྒྱ་མི་སླེབས་པའི་ཐུགས་རྗེ་བཀའ་དྲིན་ལ་བརྟེན་ནས་བོད་པ་གཞི་ནས་མིའི་མཚན་ཉིད་ཚང་བ་ཞིག་ཆགས་པ་ལས། དེ་སྔ་བོད་རྗེས་ལུས་ཤིན་ཏུ་ཆེན་པོ་རེད་སྙམ་པའི་ངོས་འཛིན་བྱས། བོད་ལ་རྒྱ་ནག་གཞུང་ནས་འགྲོ་སོང་ཆེན་པོ་འདི་ཙམ་ཞིག་གཏོང་གི་ཡོད་པ་དང་། རྒྱ་མི་མང་པོ་ཞིག་གིས་དབུགས་མི་འདང་བ་དང་། གནམ་གཤིས་མི་འཕྲོད་པའི་དཀའ་ངལ་དང་དུ་བླངས་ནས་རོགས་རམ་བྱེད་པར་ཕྱིན་ཏེ། བོད་པར་ཕུགས་ཕན་གྱི་དྲིན་ཆེན་པོས་སྐྱོང་གི་ཡོད། འོན་ཀྱང་བོད་པ་དེ་དག་ནི་ཀླ་ཀློ་ཀླ་ནག་ཡིན་ཐག་ཆོད་རེད། དེ་ལྟར་ཡིན་པའི་རྟགས་ལ་ཕར་དྲིན་གྱིས་སྐྱོང་མཁན་དེ་ལ། ཚུར་དྲིན་ལན་ལོག་འཇལ་བྱེད་ཀྱི་འདུག་སྙམ་པའི་བསམ་བློ་འཁོར་གྱི་ཡོད་བཟོ་འདུག་པ་དེར་ཁག་མི་འདུག བོད་པ་དེ་དག་ལ་ཧ་ཅང་ཡག་པོ་བྱས་ཀྱང་། དེ་དག་གིས་ཚུར་ཤ་ཚ་དང་ཁ་ལ་ཉན་པོ་བྱེད་ཀྱི་མི་འདུག་བསམ་པ་ཞིག་རྒྱ་མིའི་ནང་དྲན་མཁན་ཏན་ཏན་ཡོད་ས་རེད།

ཡང་རྒྱ་མི་རིགས་གཅིག་གིས་ཁོང་ཚོས་དངོས་གནས་རོགས་པ་བྱེད་ཀྱི་ཡོད་བསམ་པ་ཞིག་དང་། བོད་པར་ཤ་ཚ་ཡོད་པ་ཞིག དེ་ལྟ་བུའི་ཐོག་ནས་བོད་པར་རོགས་པ་བྱས་པ་དེ། བོད་པའི་ངོས་ནས་ཀྱང་དངོས་གནས་གུང་བྲན་ཏང་གི་བཀའ་དྲིན་རྗེས་སུ་དྲན་པའི་ཐོག་ནས་དགའ་མོས་བྱེད་ཀྱི་ཡོད་བསམ་པ་ཞིག་ཁ་ཤས་ཀྱི་བསམ་བློར་འཁོར་ནས་མགོ་འཁོར་གྱི་ཡོད། ཕྱི་ལ་ཡོད་པའི་བོད་པ་ཉུང་ཤས་ཀྱིས་སྐད་ལོག་བརྒྱབ་པ་ལས། བོད་ལ་ཡོད་པའི་རྒྱ་ཆེའི་མི་དམངས་རྣམས་དངོས་གནས་རང་དབང་དང་། འདྲ་མཉམ་ཡོད་པ་གང་ཅིའི་ཐོག་ཡག་པོ་ཡོད་བསམ་པ་ཞིག་གིས་ཁོ་རང་ཚོ་ཧ་ལོག་ནས་སྡོད་མཁན་ཏན་ཏན་ཡོད་ས་རེད།

ཇ༽ སྐུ་ཚབ་ཚོགས་པ་དང་། ཧོན་འཐོར་གྱི་གནས་ཚུལ།

དཔེར་ན། བོད་ཕྱི་ནང་འབྲེལ་བ་བྱུང་བའི་རྗེས་ལ་འདི་ནས་སྐུ་ཚབ་ཚོགས་པ་ཞིག་བོད་ལ་ཕྱིན་པ་རེད། སྐུ་ཚབ་ཚོགས་པ་བོད་དུ་དང་པོ་འབྱོར་དུས་རྒྱ་མིའི་བསམ་བློའི་ནང་ཏཱ་ལའི་བླ་མའི་མི་ཡོང་དུས་བོད་པ་ཚོས་དགའ་བསུ་ཞུ་རྒྱུ་ཕར་བཞག ངོ་རྒོལ་གྱི་རྣམ་འགྱུར་སྟོན་གྱི་རེད་བསམ་པ་ཞིག་ཏན་ཏན་ཡོད་འདུག དེའི་རྗེས་ལ་གནས་ཚུལ་གསལ་པོ་ཞིག་གོ་ཐོས་བྱུང་བར། རྒྱ་ནག་དབུས་གཞུང་ནས་རང་སྐྱོང་ལྗོངས་ལ་སྐད་ཆ་དྲིས་ཏེ། ཨ་མདོ་ཁུལ་ལ་ཏཱ་ལའི་བླ་མའི་མི་ཡོང་དུས་དགའ་པོ་བྱེད་མཁན་གང་འཚམ་འདུག ལྷ་སར་ཡོང་ན་གང་འདྲ་བྱེད་ཀྱི་རེད་དམ་ཞེས་འདྲི་དུས།

རང་སྐྱོང་ལྗོངས་ཀྱི་འགོ་ཁྲིད་ཚོས་བོད་ནང་ལོ་ཉི་ཤུའི་རིང་སློབ་གསོ་མཐར་ཕྱིན་པ་བཏང་ནས་ཆབ་སྲིད་ཀྱི་སློབ་གསོ་ཨང་ཀི་དང་པོ་ཐེབས་ཏེ་ཏཱ་ལའི་བླ་མའི་མི་ཡོང་དུས་ངོ་ཚ་དགོས་པ་དང་། ཁ་སྐྱེངས་དགོས་པའི་གནས་ཚུལ་ཡོང་གི་རེད་ཅེས་ཕལ་ཆེར་བཤད་པའི་གནས་ཚུལ་འདུག དེར་བརྟེན་རྒྱ་མི་རང་གི་ངོས་ནས་གནས་ཚུལ་མ་ཤེས་པར་ཧ་ལོག་སྟེ་སྡོད་ཀྱི་ཡོད་ས་རེད། མཐའ་མ་སྐུ་ཚབ་ལྷ་སར་འབྱོར་བའི་སྐབས་ལ་བོད་རྒྱ་ཆེའི་མི་མང་ནས་ཧ་ལས་དགའ་པོའི་རྣམ་འགྱུར་བསྟན་པ་རེད། ལྷག་པར་རྣམ་ཀུན་གསར་བརྗེ་བ་དང་། ཡར་ཐོན་པ་ཞེས་ཤོད་སའི་མི་དེ་དག་སྔོན་དང་པོར་རྒྱུགས་ནས་རྒྱ་མི་རྣམས་ཧོན་འཐོར་བའི་གནས་ཚུལ་བྱུང་འདུག

ཉེ་དུས་ཀྱི་ལྷ་སའི་གནས་ཚུལ་ལ་ཆ་བཞག་ན། བདུན་ཅུ་དོན་དགུ་དང་། བརྒྱད་ཅུའི་ལོ་ནས་བཟུང་སྲིད་བྱུས་ལྷུག་གཏོང་བྱས་ནས་ཆོས་དད་རང་མོས་ཆེ་རུ་བཏང་སྟེ། དེ་སྔའི་གཡོན་ཐལ་གྱི་ནོར་འཁྲུལ་རྣམས་སེལ་ནས་ད་ཆ་བོད་རྒྱ་ཆེའི་མི་དམངས་རྣམས་རྒྱ་མིར་ཤ་ཚ་གསར་པ་དང་། དགའ་ཞེན་གསར་པ་སླེབས་ཡོད་སྙམ་སྟེ་སྡོད་པའི་སྐབས་སུ་ཡང་བསྐྱར་གནས་ཚུལ་གསར་པ་ཞིག་ཐོན་ཡོང་སྐབས། ཡང་རྒྱ་མིའི་བསམ་བློའི་ནང་གཞི་ནས་གནས་ཚུལ་གསར་པ་ཞིག་བྱེད་དགོས་པ་དང་། བསམ་བློ་གསར་པ་ཞིག་གཏོང་དགོས་པའི་གནས་ཚུལ་ཆགས་ཡོད་བཟོ་འདུག

ད་རེས་ལྷ་སའི་གནས་ཚུལ་དེ་གཅིག་ནས་འཛམ་གླིང་ཐོག་ཁྱབ་བསྒྲགས་ལ་ཕན་ཐོགས་ཆེན་པོ་བྱུང་བ་དང་། གཉིས་ནས་རྒྱ་མི་རང་གི་ལས་བྱེད་པ་དང་། རྒྱ་ནག་གཞུང་ལ་ཆ་བཞག་ན་གཞི་ནས་བོད་དོན་དེ་ཁ་ནས་ཞེ་པོ་བཅོ་བརྒྱད་ཡོད་བཤད་པ་གཅིག་པུས་ལ་མི་དག་པར། དངོས་གནས་དངོས་ཡོད་གནས་ཚུལ་ལ་གཞིགས་པའི་བསམ་བློ་གསར་པ་ཞིག་བཏང་ནས་ཏན་ཏན་མ་བྱས་ན་མི་འགྲིགས་པའི་གནས་ཚུལ་མཐོང་ཤུགས་ཆེ་རུ་ཕྱིན་ནས་ཕན་ཐོགས་ཆེན་པོ་བྱུང་།

ཉ༽ ཆབ་སྲིད་བཙོན་པ་དང་། གདུང་སེམས་མཉམ་བསྐྱེད།

ད་རེས་གནས་ཚུལ་འདིའི་ཐོག་ནས་མི་མང་པོ་ཞིག་འདས་གྲོངས་སོང་བ་དང་། མང་པོ་ཞིག་བཙོན་དུ་ཚུད་པ་རེད། ཁ་ས་ཕྱི་རྒྱལ་གྱི་གསར་འགྱུར་ཐོག་འཁོད་པར་གཞིགས་ན། པཎ་ཆེན་རིན་པོ་ཆེ་བོད་ལ་ཕེབས་ནས་ཁོང་གིས་ཐུགས་ཁུར་བསྐྱེད་པའི་འོག་མི་གྲངས་བརྒྱད་ཅུ་ཙམ་གློད་བཀྲོལ་བཏང་བ་རེད་ཅེས་འཁོད་འདུག གསར་འགྱུར་དེའི་འབྱུང་ཁུངས་རྒྱ་ནག་ནས་བཤད་པ་ཞིག་རེད། ཡང་ཕྱོགས་གཅིག་ནས་བཙོན་ཁང་ཆེ་ས་ཞིག་མི་བརྒྱད་ཅུ་ཐམ་པ་གློད་བཀྲོལ་བཏང་། ཡང་ས་ཆ་ཁུག་ཀྱོག་གཞན་ཞིག་ནས་མི་འཛིན་བཟུང་བྱེད་པ་དེ་ལྟར་ཡོང་གི་རེད། རྒྱ་མིའི་བྱེད་སྟངས་ཧ་ཅང་མཁས་པོ་དང་། རྫུན་གཏམ་ཤོད་རྒྱུར་ཧ་ལས་པ་ཡོད།

ཉེ་ཆར་ལྷ་སར་དམིགས་བསལ་སྦྱོང་བརྡར་སྤྲད་པའི་ཉེན་རྟོག་པ་ལྔ་བརྒྱ་ནས་ཆིག་སྟོང་བར་སླེབས་པ་དེ་དག་རྗེས་སུ་ཕྱིར་ལོག་བྱས་པ་རེད་ཅེས་ཁྱབ་བསྒྲགས་བྱས་པ་དང་། དོན་ངོ་མ་ལྷ་ས་ནས་ཐོན་ཁུལ་བྱས་ཏེ་ས་གནས་གཞན་ལ་བསྡད་ཡོད་པའི་གནས་ཚུལ་བརྗོད་ཀྱི་འདུག འདྲ་མིན་བྱེད་རྒྱུ་འདུག དེར་བརྟེན་བཙོན་པ་བརྒྱད་ཅུ་གློད་པ་རེད་ཟེར་བ་དེ་ཡང་ངོ་ཐོག་གང་འདྲ་ཡིན་མིན་མི་ཤེས། ང་ཚོས་ཐོས་པར་གཞིགས་ན་ད་རེས་ཀྱི་གནས་ཚུལ་དེས་རྐྱེན་པས་བཙོན་ཁང་དུ་ཚུད་པ་ཕལ་ཆེར་མི་ལྔ་བརྒྱ་ནས་སྟོང་ཕྲག་ཡས་མས་ཤིག་ཡོད་འདུག གནས་ཚུལ་གསལ་པོ་ཤེས་རྒྱུ་ཤིན་ཏུ་ཁག་པོ་རེད།

བཙོན་ལ་ཡོད་པ་དེ་དག་ལ་གནམ་ཐག་རྒྱག་པ་དང་། ཉེས་རྡུང་གཏོང་བ་སོགས་ནི་དངོས་གནས་ཧ་ཅང་ཐབས་སྐྱོ་པོ་རེད། ཤི་མཁན་རྣམས་དང་ད་ལྟ་བཙོན་ལ་སྡུག་བསྔལ་མྱོང་བཞིན་པ་ཚོ། དེ་ལ་དེ་བརྟེན་གྱི་ཕ་མ་སྤུན་ཉེ་དང་། བཟའ་ཚང་བུ་ཕྲུག དགའ་ཉེ་བློ་དཀར་སོགས་མང་པོ་ཞིག་དངངས་སྐྲག་གི་འོག་ལ་སྡོད་དགོས་པའི་གནས་ཚུལ་གསར་པ་ཞིག་ཆགས་ཡོད། འདས་གྲོངས་སོང་བ་ཚོར་ཆ་བཞག་ན་བོད་སྤྱི་པའི་དོན་དག་ལ་དམིགས་ཏེ་སྲོག་བློས་བཏང་བ་རེད། བོད་སྤྱི་པའི་དོན་དག་ནི་སངས་རྒྱས་ཀྱི་བསྟན་པ་དང་འབྲེལ་བ་ཡོད་པར་བརྟེན། ཁོང་ཚོས་ལས་བཟང་པོ་བསགས་པ་ལས། ལས་ངན་པ་བསགས་མེད་སྙམ་གྱི་འདུག ད་ལྟ་བཙོན་ཁང་ནང་ཡོད་པ་ཚོ་གང་མགྱོགས་ཐོན་ཐུབ་པ་དང་། སྡོད་པའི་རིང་ལ་སྡུག་སྦྱོང་མི་ཡོང་བའི་ཆེད་ང་ཚོ་ད་ལྟ་རྒྱ་མི་དང་ཐད་ཀར་འབྲེལ་བ་ཡོད་པ་ཡིན་སྟབས་གང་ཡོང་ཅི་ཡོང་གི་ཐབས་ཤེས་བྱེད་ཀྱི་ཡོད། གང་ལྟར་དེ་དག་ཚང་མར་གདུང་སེམས་མཉམ་བསྐྱེད་ཡོད།

ཁ་སང་བོད་ནང་གནས་ཚུལ་བྱུང་རྗེས་དྷ་རམ་ས་ལར་ཚགས་པར་འགོད་མཁན་དེ་ལྟར་ཐུག་པ་རེད། དེ་ནི་གཙོ་བོ་ཚགས་པར་འགོད་མཁན་མང་པོ་ཞིག་གིས་དོ་སྣང་ཤིན་ཏུ་ཆེན་པོ་བྱས་ནས་ངོས་ལ་སྐད་ཆ་འདྲི་དགོས་ཡོད་ཅེས་བརྗོད་པ་ལས། ང་ཚོས་འདི་ནས་གྲ་སྒྲིག་བྱས་ཏེ་ཚགས་པར་འགོད་མཁན་ལ་སྐད་ཆ་ཤོད་རྒྱུ་ཡོད་ཡོང་རོགས་ཞེས་བརྗོད་མེད། དེ་དུས་ཚགས་པར་འགོད་མཁན་གྱིས་ད་རེས་བོད་ནང་ཞི་བའི་ངོ་རྒོལ་བྱས་པ་རེད། དེ་ལ་ཏཱ་ལའི་བླ་མས་རྒྱབ་སྐྱོར་ཡོད་དམ་ཞེས་འདྲི་གི་འདུག དེ་ལའང་ང་རང་བོད་པ་ཞིག་རེད། བོད་རྒྱ་ཆེའི་མི་དམངས་ཀྱི་མགྲིན་ཚབ་པ་ངོས་ནས་བྱེད་ཀྱི་ཡོད་ལ། ངའི་ངོས་འཛིན་ལའང་དེ་རང་ཡོད། དོན་གྱི་བདག་པོ་བོད་ནང་གི་མི་རྣམས་རེད། དོན་གྱི་བདག་པོས་བེད་སྤྱོད་གང་འདྲ་ཞིག་བྱེད་དགོས་པ་དེ་བོད་མི་རང་གིས་ཐག་གཅོད་བྱེད་ཀྱི་རེད་ལ། བོད་མི་རང་ལ་ཐག་གཅོད་བྱེད་པའི་དབང་ཆ་ཡང་ཡོད། དེ་ལ་ངོསས་གང་ཡང་ཤོད་དགོས་དོན་མེད། ད་རེས་དངོས་སུ་རྔམ་སྟོན་ཁྲོམ་སྐོར་བྱས་པ་དེ་དག་ལ་ངས་རྒྱབ་སྐྱོར་ཡོད་དང་ཡོད་ཅེས་བཤད་པ་ཡིན།

ཡང་གསར་འགྱུར་འགོད་མཁན་ཞིག་གིས་འོ་ན་ཞི་བའི་ཐོག་ནས་བཀའ་ལ་མི་ཉན་པར་ངོ་རྒོལ་བྱེད་པའི་འགྲོ་སྟངས་དབྱིན་ཇིའི་ཚིག་ཅིག་ཡོད་པ། སྔོན་མ་གྷན་དྷིས་ལག་ལེན་གནང་ཡོད། དེ་ལྟ་བུའི་ཐོག་ལ་ངས་རྒྱབ་སྐྱོར་བྱེད་ཀྱི་རེད་དམ་ཟེར་གྱི་འདུག རྒྱབ་སྐྱོར་བྱེད་ཀྱི་རེད་ཅེས་བརྗོད་པ་ཡིན། དེ་ལ་རྗེས་སུ་རྒྱ་མིས་ཚིག་རྩ་བསྒྲུགས་ཏེ་ཁོང་ཁྲོ་བྱེད་ཀྱི་འདུག་ཀྱང་ཁྱད་པར་མི་འདུག རྒྱ་མི་ཁོང་ཁྲོ་ཟ་ནས་ཁོ་རང་རྐང་པ་བརྡབས། ལག་པ་བརྡབས་ཏེ་སྡོད་ཀྱི་ཡོད་ན་ལས་ངོས་ལ་གནོད་ཀྱི་མི་འདུག ངས་གསུང་ཆོས་སྐབས་རྟག་པར་ཤོད་ཀྱི་ཡོད། ཁོང་ཁྲོ་ཞེས་པ་དེས་ཁོང་ཁྲོ་བྱེད་མཁན་ཁོ་རང་སེམས་པ་མ་སྐྱིད་པ་བཟོ་རྒྱུ་ལས། གཞན་གྱི་ཕན་ཐོགས་གང་ཡང་མེད། ང་ལ་གང་ཞིག་བརྗོད་ཀྱང་ཁྱད་པར་རྩ་བ་ནས་མི་འདུག

ཏ༽ བོད་མིའི་དཀའ་སྡུག་དང་། བོད་རྒྱ་གཉིས་སྡུག

རྒྱ་མིར་ཆ་བཞག་ན་ང་ཚོའི་ཁྱིམ་མཚེས་རེད། རྒྱ་མིས་འཛམ་གླིང་ཐོག་མིའི་སྤྱི་ཚོགས་ཡར་རྒྱས་ཚད་མཐོ་པོ་ཡོད་ཅེས་ཤོད་ཀྱི་ཡོད། དེ་ནི་ཡག་པོ་རེད། ང་ཚོས་རྒྱ་མིར་དགའ་པོ་དང་ཤ་ཚ་བྱེད་པ་ལས། རྒྱ་མིར་ངོ་རྒོལ་བྱེད་ཀྱི་མེད། ང་ཚོར་གང་ཞིག་འགྲིག་གི་མི་འདུག་ཟེར་ན། རྒྱ་མི་བོད་ལ་ཡོང་བ་རེད། རྒྱ་མི་བོད་ལ་ཡོང་བར་ཧ་ལས་རྒྱུ་གང་ཡང་མི་འདུག ཡིན་ནའང་རྒྱ་མི་བོད་ལ་ཡོང་ནས་བོད་པ་སྡུག་པོ་མྱོང་དགོས་པ་ཞིག་དང་། རྒྱ་མི་ངོ་ཚ་ནས་སྡོད་དགོས་པའི་གནས་ཚུལ་འདི་ཕྱོགས་གཉིས་ཀར་མི་དགོས་པ་ཞིག་རེད། རྒྱ་མི་བོད་ལ་སླེབས་ནས་བོད་པས་ཧ་ཅང་སྡུག་པོ་མྱངས་པ་དང་། མུ་གེ་ཆེན་པོ་བྱུང་བ་རེད། འདི་ཁུལ་གཉེན་འཕྲད་ལ་ཡོང་མཁན་བོད་པ་མི་རེ་ངོ་རེའི་ཐོག་ནས་ང་ཚོ་ཐུག་སྐབས་ཕ་ཤི་སོང་། མ་ཤི་སོང་། ཨ་ཞང་ཤི་སོང་། ཨ་ཁུ་ཤི་སོང་། སྤུན་མཆེད་ཤི་སོང་ཟེར་བ་དང་། དེ་དག་ཀྱང་རྒྱ་མིས་དམར་གསོད་བཏང་སོང་། བཙོན་ཁང་དུ་ཤི་སོང་། ལྟོགས་ཤི་ཐེབས་སོང་། སྡུག་ཤི་ཐེབས་སོང་ཟེར་བ་དེ་ལྟར་ཁྱིམ་ཚང་རེ་རེའི་ནང་ལ་གང་ལྟར་རྒྱ་མི་སླེབས་པས་རྐྱེན་བྱས་ཏེ་རྐྱེན་གློ་བུར་བས་མི་མ་ཤི་བ་ཧ་ལམ་མི་འདུག

དེ་གང་ཞིག་བྱས་པ་རེད་དམ། རྒྱ་མི་ཐུགས་རྗེ་ཆེན་པོ་རེད་འདུག་གམ། བོད་ལ་རྒྱ་མི་སླེབས་ནས་དབང་སྒྱུར་བྱས་པའི་གྲུབ་འབྲས་ལ་བོད་པ་སྡུག་བསྔལ་གྱི་ནང་དུ་ཚུད་ནས་སྡོད་དགོས་པ་ཞིག་དང་། རྒྱ་མི་ཁོ་རང་ཚོར་ཆ་བཞག་ནའང་བོད་མེས་རྒྱལ་དང་ཁ་བྲལ་ཐབས་མེད་ཅེས་མ་ཎི་བགྲང་བགྲང་བྱེད་དགོས་ཀྱི་འདུག དེ་གང་ཞིག་བྱས་ནས་བགྲང་དགོས་བྱུང་བ་རེད་དམ། བོད་རྒྱ་མིའི་མངའ་ཁོངས་ཕྱི་ནང་སུས་བལྟས་ཀྱང་བསྙོན་དུ་མེད་པའི་རྩོད་མེད་ཅིག་ཡིན་ན། དེ་ལྟ་བུའི་མ་ཎི་བགྲང་བགྲང་ཤོད་དགོས་དོན་མེད། བོད་མེས་རྒྱལ་གྱི་མངའ་ཁོངས་རེད་ཅེས་རྟག་པར་ཤོད་ཀྱི་འདུག

དཔེར་ན། ང་ཚོར་རྒྱ་མི་རིགས་ཐུག་སྐབས་ང་རང་ལའང་གནས་ཚུལ་འདི་འདྲ་ཁ་ཤས་བྱུང་ལ། བོད་པ་གཞན་མང་པོར་ཡང་གནས་ཚུལ་དེ་ག་རང་བྱུང་འདུག ང་ཚོ་གནམ་གྲུ་དང་། མེ་འཁོར་ནང་འགྲོ་སྐབས་རྒྱ་མི་དེ་ལྟར་ཐུག་སྟེ་ང་ཚོ་ཤར་ཕྱོགས་པའི་མི་གཅིག་པ་ཆགས་ཡོད་དུས་ཐོག་མར་དགའ་པོ་བྱས་ཏེ་ཕན་ཚུན་སྐད་ཆ་ཤོད་རེས་ཀྱིས་ཡུལ་གང་ནས་ཡིན་ཞེས་དྲིས་པར་བོད་པ་ཡིན་བརྗོད་དེ་ངོ་འཕྲོད་སྐབས། རྒྱ་མི་ཚོ་གདོང་དམར་པོ་ཆགས་ཏེ་གོང་དུ་སེམས་ཐག་ཉེ་མདོག་གིས་དགའ་པོ་བྱེད་པའི་རྣམ་འགྱུར་དེ་འགྱུར་ནས་ཁ་ཤས་ཀྱིས་མི་བདེ་བ་བྱེད་པ་དང་། ཁ་ཤས་སྡོད་ས་ཡང་སྤོས་འགྲོ་གི་འདུག རྒྱ་མི་ཚོ་ངོ་ཚ་གི་ཡོད། གང་ལྟར་དབང་སྒྱུར་བྱེད་སྟངས་དེས་རྒྱ་མི་ངོ་ཚ་ནས་སྡོད་དགོས་པ་ཞིག་དང་། བོད་པ་སྡུག་བསྔལ་ནང་སྡོད་དགོས་པའི་གཉིས་སྡུག་ཅིག་ལས། ཡག་པོ་གང་ཡང་མི་འདུག

ཐ༽ བོད་དོན་གྱི་གནས་ཚུལ་དང་། འཛམ་གླིང་གི་ཞི་བདེ།

དེས་རྐྱེན་བྱས་ནས་རྒྱ་གར་ཐོག་ཡིན་ནའང་དཀའ་ངལ་དང་ཉེན་ཁ་གསར་པ་ཞིག་འཕྲད་ཡོད། རྒྱ་དཀར་ནག་གཉིས་འཛམ་གླིང་ཐོག་མི་འབོར་ཆེ་ཤོས་ཀྱི་རྒྱལ་ཁབ་དང་། ཤར་ཕྱོགས་ལུང་པའི་ནང་སྟོབས་ཆེ་ཤོས་རེད། ཁོང་གཉིས་ཀྱི་འབྲེལ་བའི་གནས་ཚུལ་ལ་ཆ་བཞག་ན། བོད་པའི་གནས་ཚུལ་འདི་ཤིན་ཏུ་གནད་དོན་ཆེན་པོར་ཐུག་ཡོད། རྒྱ་མིས་འཕྲལ་སེལ་གྱི་གཏམ་འདོད་དང་། ང་རྒྱལ་མ་བྱས་པའི་ཐོག་ནས་ཕུགས་རྒྱང་རིང་པོའི་བསམ་བློ་གཞི་ལྷིང་པོ་ཞིག་བཏང་ན། བོད་པའི་གནས་ཚུལ་འདི་འཛམ་གླིང་ཞི་བདེ་དང་འབྲེལ་བ་ཡོད་པ་དང་། རྒྱ་དཀར་ནག་གི་གནས་ཚུལ་དང་ཡང་འབྲེལ་བ་ཡོད་པ་ཞིག་ཡིན། རྒྱ་དཀར་ནག་གི་འབྲེལ་བའི་གནས་ཚུལ་གཙོ་བོ་ནི་དེ་གཉིས་དབར་དམག་འཁྲུག་མི་ཡོང་བ་དང་། དེ་གཉིས་ཀས་དམག་གི་ཐོག་དམིགས་བསལ་འགྲོ་སོང་གཏོང་མི་དགོས་པར། སོ་སོའི་ལུང་པའི་དཔལ་འབྱོར་འཛུགས་སྐྲུན་གྱི་ཐོག་ལ་འགྲོ་སོང་གཏོང་ཐུབ་པའི་གཉིས་ཀར་ཁེ་ཕན་ཡོད་པ་ཞིག་བོད་ཀྱི་གནས་ཚུལ་ཐོག་ནས་བཟོ་རྒྱུ་ཡོད་པ་ཞིག་ཏན་ཏན་རེད།

མདོ་དོན་སྙིང་པོ་རྒྱ་རྒྱ་ཡུལ་ན་སྐྱིད། བོད་བོད་ཡུལ་ན་སྐྱིད། ཅེས་ཆོས་རྒྱལ་ཚོའི་སྐུ་དུས་ནས་གནས་ཚུལ་དེ་ཡོད། ང་ཚོའི་གནས་ཚུལ་ཡང་དེ་ཡིན། ང་ཚོས་སོ་སོའི་ཐོབ་ཐང་རྩོད་པ་ལས། ང་ཚོ་རྒྱ་མིར་ངོ་ལོག་པ་དང་། རྒྱ་མིར་ངོ་རྒོལ་བྱེད་པ་གང་ཡང་མིན། བར་ལམ་གྱི་གནས་ཚུལ་དེ་དག་ཤིན་ཏུ་ཡག་པོ་བྱུང་འདུག གཞན་དག་མང་པོ་ཤོད་རྒྱུ་མེད། སྔོན་མ་བཤད་པ་རྣམས་བར་ལམ་དེབ་ཐོན་ཡོད་པ་དེ་ནས་ཤེས་ཀྱི་ཡོད།

ད༽ བོད་རྒྱ་འབྲེལ་མོལ་དང་། མ་འོངས་པའི་ཐག་གཅོད།

ད་ལྟའི་དུས་སྐབས་འདིར་འཛམ་གླིང་ཐོག་འགྱུར་བ་ཤིན་ཏུ་ཆེན་པོ་འགྲོ་གི་ཡོད་པ་བཞིན་ཨུ་རུ་སུས་གཙོས་པའི་དམར་པོའི་རྒྱལ་ཁབ་ལ་འགྱུར་བ་ཆེན་པོ་འགྲོ་བཞིན་ཡོད། རྒྱ་ནག་ལ་ཆ་བཞག་ནའང་འགྱུར་བ་ཆེན་པོ་འགྲོ་བཞིན་ཡོད། ཉེ་ཆར་ཏང་གི་ཚོགས་ཆེན་ཐེངས་བཅུ་གསུམ་པ་ཚོགས་པའི་རྗེས་ལ། ལས་ཀ་གནད་འགག་ཡོད་སའི་སྣེ་ལ་སླེབས་པའི་མི་ཕལ་པ་ལྟོས་ས་ལྟོས་འཇོག་གིས་བསམ་བློ་གུ་ཡངས་པོ་ཡོད་པ་ལྟ་བུ་འདུག་པར་བརྟེན་འགྱུར་བ་ཏན་ཏན་འགྲོ་གི་ཡོད། ཉེ་ཆར་ལྷ་སར་གནས་ཚུལ་བྱུང་རྗེས་ཀྱང་རྒྱ་ནག་གཞུང་ནས་ང་ཚོ་ཕན་ཚུན་འབྲེལ་བ་ཡོད་པ་འདི་མུ་མཐུད་བཟུང་འདོད་ཡོད་པའི་བཟོ་འདུག ང་ཚོར་ཆ་བཞག་ན་ང་ཚོས་སྡུག་སྐད་རྒྱག་གི་རེད། ད་ལྟ་བརྗོད་པ་བཞིན་ང་ཚོས་སོ་སོའི་ཐོབ་ཐང་གི་དོན་ལ་སྡུག་སྐད་རྒྱག་གི་ཡོད། ང་ཚོས་རྒྱ་མི་རིགས་དང་། རྒྱ་ནག་རྒྱལ་ཁབ་མི་དགའ་བ་བྱེད་ས་ཞིག་རྩ་བ་ནས་མ་རེད། ཐོབ་ཐང་ནི་དུད་འགྲོ་ཞིག་ཡིན་ཀྱང་སོ་སོའི་འདོད་དོན་རྩོད་པའི་ཐོབ་ཐང་ཞིག་ཏན་ཏན་ཡོང་གི་རེད། དེ་ལྟར་ཡིན་སྟབས་ང་ཚོས་མུ་མཐུད་ནས་རྒྱ་མི་དང་འབྲེལ་བ་བྱེད་འདོད་ཡོད་ལ། འབྲེལ་བ་མུ་མཐུད་གནས་ཐུབ་ན་སྙམ་པ་ཞིག་ཀྱང་ཡོད།

རྩ་བ་ང་རང་ཚོའི་དོན་དག་འདི་ཆེན་པོ་ཞིག་ཡིན་པས་དོན་ཆེན་སྒྲུབ་པར་ངང་རིང་ཟེར་བ་བཞིན། ལམ་སེང་ལོ་གཅིག་གཉིས་ཀྱི་ནང་ལ་མཐའ་མའི་ཐག་གཅོད་ཐུབ་པ་ཁག་པོ་རེད། ཡིན་ནའང་གཞིས་བྱེས་ཚང་མས་མུ་མཐུད་ནས་མི་རེ་རེའི་མཇིང་པར་བོད་སྤྱི་པའི་དོན་དག་གི་རྡོག་ཁྲེས་རེ་འཁུར་ནས། འཐབ་རྩོད་འདི་རྒྱུ་མཚན་ལྡན་པ་དང་། ཡ་རབས། ཞི་བདེ་བཅས་ཀྱི་སྒོ་ནས་རྒྱུན་བསྐྱངས་ན་ང་ཚོའི་བདེན་པའི་མཐའ་གསལ་ཏེ་གནས་ཚུལ་ཡག་པོ་ཞིག་ཏན་ཏན་ཡོང་གི་རེད་སྙམ་པ་ངོས་ལ་ཡིད་ཆེས་ཡོད། ཁྱེད་རང་ཚོ་བློ་བདེ་པོ་གྱིས། ལམ་སེང་ཡོངས་གྲགས་བྱས་ཏེ་གོ་བསྡུར་བྱེད་རྒྱུ་ཡོང་ཐུབ་ཐབས་མེད། ཡིན་ན་ཡང་མཐའ་མའི་ཐག་གཅོད་བྱེད་པའི་དུས་ལ་སླེབས་སོང་ན་དངོས་ཤུགས་བརྒྱུད་གསུམ་གྱི་སྒོ་ནས་ང་ཚོས་བོད་ནང་གི་མི་ཚོར་བྱེད་ཕྱོགས་འདི་འདྲ་ཞིག་ལ་བསམ་བློ་གཏོང་གི་ཡོད་ཅེས་ཤོད་རྒྱུ་དང་། བཙན་བྱོལ་ལ་ཡོད་པའི་བོད་མི་ཚོར་ཡང་གསལ་པོར་བཤད་པ་སོགས་ཀྱི་ཐོག་ནས་ག་ལེར་ཐག་གཅོད་བྱེད་རྒྱུ་ལས། དཔེར་ན། ༸རྒྱལ་བ་རིན་པོ་ཆེ་དང་རྒྱ་ནག་གཞུང་ཐད་ཀར་འབྲེལ་བ་ཡོད། དེ་ལྟ་བུའི་ཐོག་ནས་ཐག་གཅོད་གང་འདྲ་ཞིག་བྱེད་གྲབས་ཡོད་ང་ཚོས་ཤེས་ཀྱི་མེད་ཟེར་བ་དེ་ལྟར་ཡོང་རྒྱུའི་བློ་གཡེང་གཏན་ནས་བྱེད་མི་དགོས། ད་ལྟ་ང་ཚོ་འབྲེལ་བ་མཐུད་པ་ཙམ་ཡིན་པ་ལས། ཐག་གཅོད་བྱེད་པའི་དུས་ཚོད་ལ་སླེབས་མེད། ད་ལྟ་བར་གྱི་གནས་ཚུལ་འདི་འདྲ་རེད། མ་འོངས་པར་ངོ་ཐོག་ཐག་གཅོད་བྱེད་པའི་མཚམས་ལ་སླེབས་ན། བྱེད་ཕྱོགས་རྣམས་ང་ཚོའི་འཆར་གཞི་དང་། བསམ་བློ་གཏོང་སྟངས་འདི་ལྟར་ཡིན། གོ་རིམ་འདི་ལྟར་བསྒྲིགས་ཡོད་ཅེས་གཞིས་བྱེས་མི་དམངས་ཡོངས་ལ་གང་ཐུབ་ཀྱི་ཐབས་ཤེས་བརྒྱུད་དེ་གོ་བསྡུར་གྱི་ཐོག་ནས་ག་ལེར་ཐག་གཅོད་བྱེད་རྒྱུའི་རྩིས་གཞི་ཡོད།

ད་བར་བོད་རྒྱ་ཆེའི་མི་དམངས་ཚང་མས་ཧ་ལས་པའི་སྙིང་སྟོབས་དང་། དད་པ་དམ་ཚིག་གཡོ་བ་མེད་པའི་ཐོག ཡ་རབས་སྤྱོད་བཟང་མ་བརླག་པ་དེ་ནི་ངོ་མཚར་སྐྱེ་བའི་གནས་ཡིན་པས་ཐུགས་རྗེ་ཆེ་ཞུ་རྒྱུ་ཡིན། ལྷག་པར་བོད་ནང་ཡོད་པའི་རྒྱ་ཆེའི་མི་དམངས་དངངས་སྐྲག་ཆེན་པོ་དེ་ལྟ་བུ་ཞིག་དང་། སྡུག་བསྔལ་དེ་ལྟ་བུ་ཞིག་གི་འོག་ལ་བསྡད་ཡོད། ཡིན་ནའང་གནས་སྟངས་དེའི་འོག་གཉའ་མ་ཆག་པར་བསྡད་པ་ཧ་ཅང་ཡག་པོ་རེད། ཚང་མར་ཐུགས་རྗེ་ཆེ་ཞུ་གི་ཡོད།

ན༽ རང་མི་རང་ལས་དང་། སློབ་སྦྱོང་ལ་ཤུགས་སྣོན།

ད་ལྟའི་དུས་ཚོད་ལ་བོད་ནང་རང་མི་རང་ལས་ཐུབ་པ་བྱེད་དགོས། དེང་སྐབས་རྒྱ་མིས་ཕྱོགས་གཅིག་ནས་རང་སྐྱོང་ཟེར་བའི་མིང་དོན་མཚུངས་པ་ཞིག་ཡོད་མདོག་གི་རྣམ་འགྱུར་སྟོན་ཆེད་ལས་ཁུངས་མང་པོའི་ནང་བོད་རིགས་མང་ཙམ་སླེབས་པའི་ཐབས་ཤེས་ཤིག་བྱེད་ཀྱི་འདུག ནང་དོན་མཐའ་མའི་དབང་ཆ་བོད་པའི་ལག་པར་ཡོད་རུང་མེད་རུང་། བོད་པ་མང་དུ་གཏོང་བའི་ལས་ཀ་བྱས་པ་དེ་དགའ་བསུ་ཞུ་འོས་ཀྱི་ཡག་པོ་རེད། ང་ཚོ་བོད་པའི་ངོས་ནས་གོ་སྐབས་འདི་བཟུང་སྟེ་སོ་སོས་འགན་འཁུར་ཐུབ་པ་བྱ་རྒྱུ་ཤིན་ཏུ་གལ་ཆེན་པོ་ཡིན།

རྒྱ་མིའི་མདུན་ལ་བོད་པས་འཇོན་གྱི་མེད་པའི་གནས་ཚུལ་མིན་པར། བོད་པར་འགན་བསྐུར་ཏེ་ཚུར་ཆ་བཞག་ན་ང་ཚོས་བྱེད་ཐུབ་ཀྱི་ཡོད་པའི་རྣམ་འགྱུར་ཞིག་ངེས་པར་དུ་ཡིན་གཅིག་མིན་གཅིག་སྟོན་དགོས། དེ་དང་འབྲེལ་ནས་སློབ་སྦྱོང་ལ་དོ་སྣང་བྱ་རྒྱུ་ཤིན་ཏུ་གལ་ཆེན་པོ་རེད། སློབ་གྲྭ་རྒྱ་མིས་བཙུགས་པ་རེད་ཅེས་སློབ་གྲྭར་གཏོང་འདོད་མི་བྱེད་པའི་གཏི་ཐུག་གི་བསམ་བློ་གཏོང་རྒྱུ་མེད། ངེས་པར་དུ་བུ་ཕྲུག་སློབ་གྲྭར་གཏོང་དགོས། སློབ་གྲྭར་བཏང་ནས་སློབ་སྦྱོང་ཡག་པོ་མེད་པ་དང་། བོད་ཡིག་མེད་ན་དེ་ལྟ་བུའི་ཐོག་ལ་རྩོད་པ་རྒྱག་དགོས། དཔེར་ན། རྒྱ་མིའི་ཤོག་དངུལ་ལ་ཆ་བཞག་ན་དེའི་ཐོག་བོད་ཡིག་བྲིས་ཡོད། བོད་པའི་ཡི་གེར་ཆ་འཇོག་བྱེད་འདོད་མེད་ཀྱང་ཆ་འཇོག་བྱེད་དགོས་པ་ཞིག་ཆགས་ཏེ་དངུལ་གྱི་ཐོག་ཏུ་བོད་ཡིག་བྲིས་ཡོད།

དེ་ལྟར་ཡིན་ན་བོད་པར་བོད་ཡིག་སློབ་རྒྱུའི་ཐོབ་ཐང་ཞིག་ངེས་པར་དུ་ཡོད་དགོས། དེ་ཁྲིམས་འགལ་བྱས་པ་མ་རེད། དེ་ལ་རྒྱ་མིས་དྲག་གནོན་བྱེད་ཐུབ་ཀྱི་མ་རེད། སློབ་སྦྱོང་འདོད་པ་ཁེངས་པ་མེད་པའི་གྲས་ལ་བོད་ཡིག་སློབ་དགོས་ཀྱི་འདུག བོད་པའི་དགེ་རྒན་འཛུགས་དགོས་ཀྱི་འདུག་ཅེས་རྩོད་པ་རྒྱག་ཆོག་གི་རེད། ངེས་པར་དུ་བོད་པ་ན་གཞོན་འཚར་ལོངས་བྱེད་མཁན་ཚོ་སློབ་སྦྱོང་ཡོད་པ་བྱ་རྒྱུ་ཤིན་ཏུ་གལ་ཆེན་པོ་རེད། སློབ་སྦྱོང་ལ་དོ་སྣང་བྱེད་དགོས།

པ༽ ཆོས་ཕྱོགས་ཀྱི་སློབ་གཉེར་དང་། གསུང་རབ་པར་སྐྲུན།

དེ་ནས་བོད་ནང་ཆོས་དད་རང་མོས་ཀྱི་སྲིད་བྱུས་གང་ལ་གང་འཚམ་ཞིག་ཡོང་བའི་སྐབས་ལ་ལྷ་ཁང་དང་། དགོན་པ་བཞེངས་པའི་གནས་ཚུལ་མང་པོ་ཞིག་འདུག དེ་རྩ་བ་ཡག་པོ་རེད། ལྷ་ཁང་དགོན་པ་རྩ་བ་ནས་མེད་པའི་གྲོང་གསེབ་དེ་ལྟར་ལ་ལྷ་ཁང་ཆུང་ཆུང་ལྟ་བུ་བཞེངས་ཐུབ་ན་ཡག་པོ་འདུག གང་ཡིན་ཞེ་ན། མི་རབས་གསར་པ་ཚོར་ནང་པ་སངས་རྒྱས་པའི་སྟོན་པ་ཐུབ་པའི་དབང་པོ་འདི་རེད། བོད་ཁ་བ་ཅན་གྱི་ལྷ་སྐལ་ཐུགས་རྗེ་ཆེན་པོ་འདི་རེད་ཅེས་ངོ་སྤྲོད་བྱས་ཏེ་བསམ་བློར་བག་ཆགས་གསར་པ་སླེབས་རྒྱུར་ཕན་ཐོགས་ཡོད།

འོན་ཀྱང་རྒྱས་སྤྲོས་ཆེན་པོ་བྱས་ན་ཡག་པོ་མི་འདུག དགོན་པ་ལྷ་ཁང་སངས་རྒྱས་ཀྱི་བསྟན་པའི་དོན་དུ་བཞེངས་ཀྱི་ཡོད། དངོས་གནས་སངས་རྒྱས་ཀྱི་བསྟན་པ་བསམ་གྱི་ཡོད་ན། ནང་པའི་ཆོས་ལ་སློབ་སྦྱོང་བྱ་རྒྱུ་ཤིན་ཏུ་གལ་ཆེ་བ་ཡིན། ནང་ཆོས་སློབ་སྦྱོང་ལ་དེ་ཙམ་གྱི་དོ་སྣང་མ་བྱས་པར། ལྷ་ཁང་སྟོང་པ་ཞིག་བཞེངས་པར་ཧ་ལས་ཏེ་སྡོད་པའི་བྱེད་སྟངས་ནི་བྱབ་ཆུང་རེད། ཆོས་དད་རང་མོས་སྲིད་བྱུས་ཀྱི་གོ་སྐབས་ཕྲན་བུ་བྱུང་དུས། ངེས་པར་དུ་ནང་ཆོས་སློབ་སྦྱོང་བྱས། ནང་ཆོས་ཕྲན་བུ་ཤེས་མཁན་ཚོར་འགྲེལ་བཤད་རྒྱག་རོགས་ཞེས་བརྗོད། དེ་ལྟར་བྱས་ཏེ་སོ་སོས་དད་པ་བྱེད་སའི་ནང་པའི་ཆོས་འདི་འཛིན་སྐྱོང་སྤེལ་གསུམ་བྱེད་དགོས། སོ་སོས་དད་པ་བྱེད་པ་འདི་ཆོས་ཀྱི་རྒྱུ་མཚན་གྱི་ཐོག་ནས་དད་པ་བྱེད་ཀྱི་ཡོད་པ་དང་། ལྷ་ཁང་བཞེངས་པ་དེ་དག་ཀྱང་ཆོས་ཀྱི་དད་པའི་ཐོག་ནས་བྱེད་ཀྱི་ཡོད་སྟབས། ཆོས་ཤེས་པ་བྱ་རྒྱུ་ཤིན་ཏུ་གལ་ཆེན་པོ་ཡིན།

དཔེར་ན། སོ་སོར་འགྲོ་སོང་གཏོང་རྒྱུ་ཡོད་ན། ཆོས་ཤེས་པའི་དོན་དུ། དཔེ་ཆ་པར་འདེབས་བྱེད་པའམ། ཡང་ན་དཔེ་ཆ་འབེལ་པོ་བཟོ་བའི་དོན་ལ་འགྲོ་སོང་བཏང་ན་ཡག་པོ་རེད། དགོན་པ་ལྷ་ཁང་མང་པོ་བརྒྱབ་ན་ཡང་ཉིན་ཞིག་རྒྱ་མིས་གང་ཞིག་བྱེད་གྲབས་ཡོད་མི་ཤེས། དཔེར་ན། ད་རེས་ཉེ་ཆར་གྱི་གནས་ཚུལ་ལ་ཆ་བཞག་ན། སེ་འབྲས་དགའ་གསུམ་ལ་རྒྱ་མིས་ལས་དོན་རུ་ཁག་བཙུགས་ཏེ་དམ་དྲག་བྱེད་ཀྱི་འདུག གང་ལྟར་ལྷ་ཁང་དང་། དགོན་པ་རྒྱ་མིའི་མིག་ནང་གི་གྲ་མ་ལྟ་བུ་ཆགས་ཡོད། ང་རང་ཚོ་ཆོས་ལ་དད་པ་ཡོད་མཁན་ཚོས་ནང་པ་སངས་རྒྱས་པའི་ཆོས་ཀྱི་ཤེས་ཡོན་ལ་དང་དོད་བྱེད་དགོས། འདིའི་སྐོར་ངོས་ནས་བརྗོད་འདོད་བྱུང་།

ཕ༽ དམར་པོའི་ལམ་ལུགས་དང་། དབུལ་བཅོས་ཕྱུག་བསྒྱུར།

དེང་སང་རྒྱ་མིས་སྐད་ཆ་གསར་པ་ཞིག་ལ་ཏཱ་ལའི་ལོག་སྤྱོད་པས་སྤྱི་ཚོགས་རྙིང་པ་རོ་ལངས་རྒྱག་པའི་དོན་ལ་བསམ་བློ་གཏོང་གི་ཡོད་ཚུལ་ཤོད་ཀྱི་འདུག ཏཱ་ལའི་ལོག་སྤྱོད་པས་སྤྱི་ཚོགས་རྙིང་པ་རོ་ལངས་རྒྱག་པའི་དོན་ལ་བསམ་བློ་གཏོང་གི་ཡོད་དམ། དེ་ནི་རྒྱ་མིར་ཁག་མི་འདུག རྒྱ་མིའི་བྱེད་སྟངས་ནི་སྙིང་རྗེ་སྐྱེ་ཡུལ་ཞིག་རེད། རྒྱ་མིས་སྐྱག་རྫུན་དང་ཧམ་པ་ཁོ་ནའི་ཐོག་ནས་ཕྱིན་པ་ཡིན་སྟབས་། བདེན་པའི་ཐོག་བསྐྱོད་དགོས་བྱུང་ན་ཁུངས་འཁྱོལ་གྱི་མེད། དེར་བརྟེན་རལ་པ་ལྷན་པས་མ་ཁེབས་པ་ཞེས་བརྗོད་པ་བཞིན། ལྷན་པ་གང་འདྲ་བྱས་ཏེ་བརྒྱབ་པ་དགའ་བལྟ་དགོས་ཀྱི་ཡོད།

བར་ལམ་ཏཱ་ལའི་བླ་མས་ཕྱི་ལ་ལས་ཀ་བྱས་པའི་བདེན་པའི་གནས་ཚུལ་འདི་བོད་མི་དམངས་གྲོང་གསེབ་ལུང་ཁུག་གི་ལྐུག་པ་ཞིག་ལ་ཤོད་པར་ཕྱིན་ནའང་ཁོང་ཚོ་ཇི་ཙམ་ལྐུག་པ་ཡིན་ཀྱང་དེ་ལྟར་ཡིན་ན་ཏཱ་ལའི་བླ་མས་བྱས་པ་དེ་མ་ཟེར་རྒྱུ་མི་འདུག་ཅེས་བརྗོད་ཀྱི་རེད། རྒྱ་མིས་ཏཱ་ལའི་བླ་མས་སྤྱི་ཚོགས་རྙིང་པ་བསྐྱར་གསོ་དང་། ཞིང་བྲན་ལམ་ལུགས་བསྐྱར་གསོ་བྱེད་རྒྱུའི་བསམ་བློ་གཏོང་གི་ཡོད། ང་ཚོས་ཁྱེད་ཚོར་དེང་སྐབས་དབུལ་བཅོས་ཕྱུག་འགྱུར་གྱི་སྲིད་བྱུས་བཟང་པོ་ལག་ལེན་བསྟར་གྱི་ཡོད་རབས་བཤད་དེ། ཁོང་ཚོས་དབུལ་བཅོས་ཕྱུག་འགྱུར་བྱེད་དགོས་པ་དེ་ད་བར་མ་ཤེས་པའི་བཟོ་ལྟ་བུ་སྟོན་གྱི་འདུག

དངོས་གནས་བྱས་ན་གུང་བྲན་རིང་ལུགས་འཛུགས་དགོས་དོན་དེ་ག་དབུལ་པོ་ཕྱུག་པོར་འགྱུར་བའི་དོན་ལ་བཙུགས་པ་ཡིན་པ་ལས། གུང་བྲན་རིང་ལུགས་སྔོན་མ་དེ་ཕྱུག་པོ་དབུལ་པོ་བཟོ་རྒྱུ་དང་། གུང་བྲན་རིང་ལུགས་རྗེས་མ་འདི་དབུལ་པོ་ཕྱུག་པོ་བཟོ་རྒྱུའི་རིང་ལུགས་ཤིག་མ་རེད། གུང་བྲན་རིང་ལུགས་ཐོག་མར་འཛུགས་སྐབས་ཀྱི་དམིགས་ཡུལ་དེ་མི་དབུལ་པོ་ཚོར་བདེ་བ་མང་ཙམ་ཡོང་བའི་ཆེད་དུ་ཡིན། མི་ཉུང་ཤས་ཀྱིས་དཔལ་འབྱོར་ནུས་པའི་ཁེ་ཕན་ཆ་ཚང་སྒེར་བེད་སྤྱད་དེ། མི་མང་བ་སྡུག་བསྔལ་འོག་སྡོད་དགོས་པ་དེ་འགྲིག་གི་མི་འདུག་ཅེས་འཛམ་གླིང་ཐོག་གསར་བརྗེ་བྱུང་བ་རེད། མཐའ་མ་མར་ཁེ་སིའི་བསམ་བློ་ཡང་དེ་ནས་བྱུང་བ་དང་། ལེ་ཉིན་ལ་ཆ་བཞག་ན་ཨུ་རུ་སུའི་ནང་གསར་བརྗེ་བྱེད་དགོས་པའི་རྒྱུ་མཚན་རྩ་བ་ཐུག་ས་ཨུ་རུ་སུའི་རྒྱལ་པོ་ཛར་དང་ཁོ་ཚོའི་གྲས་གྲལ་རིམ་དབང་སྒྱུར་གྱི་མི་སྣ་དེ་དག་གིས་ཁེ་ཕན་ཆེན་པོ་བཟས། ཨུ་རུ་སུའི་རྒྱ་ཆེའི་མི་དམངས་ཚོ་ལོ་ནས་ལོ་བསྟུན་དེ་མུ་གེའི་ནང་སྡོད་དགོས་པའི་གནས་ཚུལ་དེ་མཐོང་ནས་གསར་བརྗེ་བྱས་པ་རེད།

དེ་ལྟར་གུང་བྲན་རིང་ལུགས་ཀྱི་རྩ་བའི་དམིགས་ཡུལ་དབུལ་པོ་ཕྱུག་པོར་འགྱུར་རྒྱུ་དེ་ཡིན་ན་ཡང་། རྒྱ་ནག་གུང་བྲན་ཏང་གིས་དབུལ་པོ་ཕྱུག་པོར་འགྱུར་དགོས་པ་དེ་ཉེ་ཆར་ལས་མ་ཤེས་པ་ལྟ་བུ་ཆགས་སོང་། དེ་གང་ཞིག་བྱས་པ་རེད་དམ། གུང་བྲན་ཏང་གི་མི་ཀླད་པ་གཙང་མ་སྐྱོན་མེད་པ་ཞིག་ཡིན་ན་སྐྱོ་པོ་ཡིན་དགོས་པ་ཞིག་དང་། གྲལ་རིམ་ཡང་སྐྱོ་པོ་ནས་ཡོང་བ། ཤེས་ཡོན་ཡང་མེད་པ། གང་ལྟར་སྤྲང་པོ་སྤྲང་རྐྱང་། ལྐུག་པ་ལྐུག་རྐྱང་བྱས་བསྡད་ན་གུང་བྲན་ཏང་ཡོན་ཡག་ཤོས་ཡིན་པ་ལྟ་བུ་ཞིག་དང་། ཇ་སྲུབ་མ་ཞིག་བཏུང་ན་ཡང་མཐོང་ཕྱོགས་བྱས། སྤགས་འདྲེས་ཞིམ་ཙམ་ཞིག་བཟས་ནའང་དེ་གང་ནས་བྱུང་ཞེས་ལམ་སེང་འདྲི་རྩད་བྱེད་པ་དེ་ལ་སྙིང་པོ་གང་འདུག་གམ། ཧ་ཅང་བྱབ་ཆུང་རེད། ཁ་དང་ཞལ་ཐུག་པ་ལས། ག་ཕྱི་གོ་ལོག་གི་སྐད་ཆ་ཤོད་ཀྱི་ཡོད།

དཔེར་ན། མའོ་ཙེ་ཏུང་གི་བསམ་བློར་ཆ་བཞག་ན། རྩ་བའི་དམིགས་ཡུལ་མི་སྐྱོ་པོ་ཚོ་ཡར་ལངས་རྒྱུ་དང་། མི་སྐྱོ་པོ་ཚོར་བཟའ་རྒྱུ་འབེལ་ཙམ་ཡོང་བའི་དམིགས་ཡུལ་འདི་འཁྱེར་ནས་བྱས་པ་ལས། མི་ཚང་སྐྱོ་པོ་བཟོ་བའི་དོན་ལ་བྱས་པ་ཞིག་མ་རེད། ད་ནི་གང་ཤེས་བར་ལམ་དབུལ་པོ་ཕྱུག་འགྱུར་བྱེད་རྒྱུའི་སྲིད་བྱུས་བཟུང་སྟེ། ཞིང་འབྲོག་གཉིས་ཀར་ས་ཆ་དང་། ར་ལུག་སོགས་འགན་གཙང་སྤྲད་དེ་སོ་སོར་བཞག་པ་རེད། ད་ཡང་ཏཱ་ལའི་ལོག་སྤྱོད་པ་ཡོང་ནས་ཞིང་བྲན་ལམ་ལུགས་བསྐྱར་གསོ་བྱས་ན་ཁྱེད་རང་ཚོའི་ས་ཆ་ར་ལུག་སེམས་ཅན་དེ་ཚོ་ཤོར་འགྲོ་གི་རེད་ཅེས་ཤོད་ཀྱི་ཡོད་བཟོ་འདུག བོད་མི་ཁ་ཤས་ནས་གང་ཞིག་ཡིན་ནའང་ཞིང་བྲན་ལམ་ལུགས་མི་དགོས་པ་ཞེས་ཤོད་མཁན་ཡོད་ས་རེད། དེ་ནི་ཁག་མེད་པའི་བསམ་ཚུལ་ཞིག་རེད།

བ༽ ལེགས་བཅོས་ལས་ཁུངས་དང་། མང་གཙོའི་ལམ་སྲོལ།

དེ་སྐོར་སྔོན་མའི་གནས་ཚུལ་ཞིག་བཤད་ན། མ་གཞི་འུར་ཤོབ་ལྟ་བུ་ཆགས་ཀྱི་འདུག་ཀྱང་། དངོས་ཡོད་གནས་ཚུལ་ཡིན། ཆིག་སྟོང་དགུ་བརྒྱ་ལྔ་བཅུ་ཐམ་པའམ། ང་གཅིག གང་ལྟར་རྒྱ་མི་ཡོང་མ་ཡོང་གི་དུས་ལ་བོད་ཀྱི་ཆབ་སྲིད་ཀྱི་འགན་ངོས་ནས་འཁུར་དགོས་པ་ཞིག་ཆགས། སྐབས་དེར་ངོས་རང་ལོ་བཅུ་དྲུག་ཙམ་ཡིན། ངོས་རང་ཆུང་དུས་ནས་འཛམ་གླིང་ཕྱིའི་གནས་ཚུལ་ལ་དོ་སྣང་ཕྲན་བུ་བྱེད་ཀྱི་ཡོད། ཆིག་སྟོང་དགུ་བརྒྱ་བཞི་བཅུ་ཞེ་བདུན་ལོར་དབྱིན་ཇིའི་སྐད་ཡིག་རང་སྦྱོང་བྱེད་འགོ་བཙུགས་པ་ཡིན། འོན་ཏེ་ད་ལྟའང་ཁུངས་འཁྱོལ་བ་ཞིག་ཤེས་ཀྱི་མེད། འགོ་བཞི་བཅུ་ཞེ་བདུན་ལོ་ནས་བཙུགས་པ་རེད། འདི་འདྲའི་སློབ་སྦྱོང་བྱེད་མཁན་ཧ་ལས་པ་ཞིག་མ་རེད་དམ། ད་ལྟའང་ཡག་པོ་མི་ཤེས་པ་འདི་དཔེ་མ་རེད་དམ། གང་ལྟར་འཛམ་གླིང་ཕྱིའི་གནས་ཚུལ་ལ་དོ་སྣང་བྱས་ཏེ། ངོས་ནས་ཆབ་སྲིད་ཀྱི་འགན་འཁུར་རྗེས་བཅོས་བསྒྱུར་གང་ལ་གང་འཚམ་ཞིག་གཏོང་ཐུབ་ན་སྙམ་པའི་རེ་བ་ཆེན་པོས་འབད་བརྩོན་ཤུགས་ཆེ་བྱས་པ་ཡིན། མཐའ་མ་ལེགས་བཅོས་སྤྱི་ཚོགས་བཙུགས་ཏེ་ཐོག་མར་ལོ་མང་སོང་བའི་བུན་རྙིང་ཞིང་པའི་སེམས་ཀྱི་ཁུར་པོ་ཡིན་པ་གང་ཞིག་ལ། དངོས་སུ་སྒྲུབ་འཇལ་མི་ཐུབ་པའི་རྡོག་ཁྲེས་དེ་རིགས་ཆག་ཡང་བསྒྱུར་བཅོས་གཏོང་རྒྱུས་མཚོན་པའི་ལས་ཀ་མང་པོ་ཞིག་འགོ་བཙུགས་པ་ཡིན།

ང་ཚོས་འཛམ་གླིང་ཐོག་གི་ཞིང་བྲན་ལམ་ལུགས་ཞེས་པའི་རྗེས་ལུས་འདི་ལ་མངོན་པར་བསྟོད་དེ་མུ་མཐུད་འཛིན་རྒྱུའི་བསམ་བློ་དེ་དུས་ནས་གཏོང་གི་མེད་པ་གསལ་པོ་ཡིན། ང་ཚོས་ལེགས་བཅོས་སྤྱི་ཚོགས་བཙུགས་ཏེ་དངོས་གནས་ང་རང་ཚོ་བོད་པར་རན་པའི་སྒྱུར་བཅོས་ཤིག་གཏོང་བར་འགྲོ་སྐབས། རྒྱ་མི་ཚོས་རྒྱ་ནག་ནང་གསར་བརྗེ་བྱས་པ་ནང་བཞིན་གྱི་བཅོས་སྒྱུར་གཏོང་མི་ཐུབ་པའི་འགལ་རྐྱེན་ཆགས་སྟབས་ཁོང་ཚོས་བཅོས་སྒྱུར་གཏོང་མ་བཅུག་པ་རེད། དེ་ནི་ཧ་ཅང་གསལ་པོ་ཡིན། ང་ཚོས་ལྔ་བཅུ་ང་དགུའི་དུས་ཟིང་མ་བྱུང་གོང་ནས་བཅོས་སྒྱུར་གྱི་བསམ་བློ་བཏང་ཡོད།

དེ་ནས་རྒྱ་གར་ལ་འབྱོར་རྗེས་ང་ཚོ་མང་གཙོའི་ལམ་ལ་འགྲོ་དགོས་ཞེས་བརྗོད་པ་ཡིན། རྩ་བ་དགའ་ལྡན་ཕོ་བྲང་ཞེས་༸རྒྱལ་དབང་ལྔ་པ་ཆེན་པོས་བཙུགས་གནང་བ་འདིའི་མཇུག་སྐྱོང་གི་ལས་ཀ་ངོས་ནས་བྱེད་ཀྱི་ཡོད་སྟབས། དགའ་ལྡན་ཕོ་བྲང་གི་རྣམ་པ་བསྒྱུར་ནས་མང་གཙོའི་ལམ་ལ་འགྲོ་དགོས། མང་གཙོ་ནི་བཅོམ་ལྡན་འདས་ཀྱིས་གསུངས་པའི་ནང་པ་སངས་རྒྱས་པའི་ཆོས་དང་མཐུན་པ་ཞིག་ཡིན་པ་ལས། ཆོས་དང་འགལ་བ་ཞིག་རྩ་བ་ནས་མ་རེད།

དེ་བཞིན་དེང་གི་འཛམ་གླིང་ཡར་ཐོན་གྱི་བསམ་བློ་ཞིག་ཀྱང་ཡིན་པས། ང་ཚོ་མང་གཙོའི་རྣམ་པ་ཐོན་པ་ཞིག་དང་། སྤྱི་འཐུས་འོས་བསྡུ་བྱེད་རྒྱུས་མཚོན་པའི་ལས་ཀ་མང་པོ་ཞིག་བྱས་ཡོད། ཆིག་སྟོང་དགུ་བརྒྱ་དྲུག་ཅུ་རེ་གཅིག་དང་། རེ་གཉིས་ནས་མ་འོངས་བོད་ཀྱི་རྩ་ཁྲིམས་བཟོ་རྒྱུའི་བསམ་བློ་བཏང་སྟེ། དྲུག་ཅུ་རེ་གསུམ་ལོར་རྩ་ཁྲིམས་སྙིང་བསྡུས་ཤིག་ཁྱབ་སྤེལ་བྱས་ཤིང་། དེ་ནས་རྩ་ཁྲིམས་རྒྱས་པ་ཞིག་བཟོས་ཏེ་མ་འོངས་པའི་བྱེད་ཕྱོགས་འདི་འདྲ་ཡིན་ཞེས་མ་འོངས་རྩ་ཁྲིམས་བཟོས་པ་ཡིན།

དེའི་སྙིང་དོན་ལ། ཏཱ་ལའི་བླ་མའི་དབང་ཆར་སྒྱུར་བཅོས་གཏོང་རྒྱུ་ཡོད་པ་ཞིག་བཟོས་པ་དང་། ས་ཆ་ཡང་བོད་གཞུང་སྤྱི་ལ་དབང་བ་ལས། སྒེར་ཆོས་ལ་དབང་རྒྱུ་མེད་པ་བཟོས་ཡོད། དེ་ནས་བཟུང་བསམ་པ་རྣམ་དག་གིས་མ་འོངས་པའི་བྱེད་ཕྱོགས་རྣམས་གོ་རིམ་བསྒྲིགས་ཡོད། རྒྱ་གར་ནང་གི་གཞིས་ཆགས་ཆེ་ཁག་ཚོ་གང་ཐུབ་མང་གཙོའི་འགྲོ་ལམ་ཐོག་གོམས་འདྲིས་བྱེད་དུ་བཅུག་རྒྱུའི་ཐབས་ཤེས་ཀྱི་ལས་ཀ་བྱས་ཡོད།

མ་འོངས་པར་གཞིས་བྱེས་མཉམ་འཛོམས་ཀྱི་གནས་ཚུལ་བཟང་པོ་བྱུང་སྐབས་སྤྱི་ཚོགས་རྙིང་པ་བསྐྱར་ལོག་བྱེད་རྩིས་མེད་ལ། དེ་ལྟ་བུའི་བསམ་བློ་ཙམ་ཡང་མེད། གལ་སྲིད་དེ་ལྟར་བྱེད་འདོད་ཀྱང་ནམ་ཡང་བྱེད་ཐུབ་ཐབས་མེད། དེ་དག་ཤོད་དགོས་དོན་མེད་ཀྱང་རྒྱ་ཕྱོགས་ནས་སྐད་ཆ་དེ་ལྟར་ཤོད་ཀྱི་ཡོད་སྟབས་དེ་རིང་ངས་གསལ་བཤད་བྱས་པ་ཡིན། ཁྱེད་རང་ཚོས་དེ་དག་ཤེས་དགོས། གོང་གསལ་ལས་ཀའི་གོ་རིམ་གྱི་སྐད་ཆ་རྣམས་དེ་རིང་ཁ་སང་རྒྱ་ཕྱོགས་ནས་སྐྱོན་འཛུགས་གསར་པ་ཞིག་བྱེད་ཀྱི་ཡོད་སྟབས་། དེ་ལ་ལན་འདེབས་ཆེད་འཚབ་འཚུབ་ངང་གྲ་སྒྲིག་བྱས་པའི་གནས་ཚུལ་གང་ཡང་མིན་པར། དེ་སྔ་ནས་ལྷག་བསམ་རྣམ་དག་གིས་གོ་རིམ་བསྒྲིགས་པ་ཡིན།

མ༽ ༸རྒྱལ་བའི་ཐོབ་ཐང་དང་། བོད་དོན་གྱི་དཀའ་ངལ།

ད་ཆའི་གནས་ཚུལ་ལ་ཆ་བཞག་ན་ང་ཚོ་རྒྱ་མི་དང་ཕན་ཚུན་སྐད་ཆ་བཤད་དེ་གནས་ཚུལ་གོ་བསྡུར་བྱེད་པའི་སྐབས་སུ་རྒྱ་མིས་ཏཱ་ལའི་བླ་མར་ཐོབ་ཐང་དམིགས་བསལ་ཆེན་པོ་ཡོད་ལུགས་བཤད་ཅིང་། བོད་མི་ས་ཡ་དྲུག་གི་བདེ་བ་སྡུག་བསྔལ་ནག་བསུབ་བཏང་ནས་དེ་ལ་རྙོག་དྲ་གང་ཡང་མེད་པ་དང་། ཏཱ་ལའི་བླ་མ་གཞན་ཡུལ་ལ་གྱར་བ་འདི་རྙོག་དྲ་ཡིན་པ་ལྟ་བུ་བཤད་ནས། དེའི་དོན་ལ་རྒྱ་ནག་གཞུང་ནས་དགོངས་པ་ཆེ་བཞེས་གནང་སྟེ་ཏཱ་ལའི་བླ་མར་འཚོ་བའི་བཀོད་སྒྲིག་ཡང་དག་པ་བྱེད་ཀྱི་ཡིན། ཏཱ་ལའི་བླ་མ་མེས་རྒྱལ་ལ་ཕྱིར་ལོག་བྱེད་པའི་དོན་ལ་དོན་ཚན་ལྔ་ཟེར་བ་ཞིག་བཤད་པ་དེའི་ནང་ངའི་ཐོབ་ཐང་སྐོར་བཤད་ཡོད། ང་བོད་ལ་ལོག་པའི་དོན་ལ་ཀྲུང་དབྱང་ནས་དགོངས་པ་བཞེས་དགོས་ཀྱི་འདུག ང་བོད་ལ་ལོག་སྐབས་ལས་སླ་པོ་བྱས་ནས་ལོག་ན་འགྲིགས་མ་སོང་། ང་ལ་ཐོབ་ཐང་དགོས་ཞེས་ངས་དེ་སྔ་བཤད་པ་མེད་ལ། མ་འོངས་པར་ཡང་ཚིག་གཅིག་ཤོད་རྒྱུ་མིན། ང་མཐོ་ཡང་དགེ་སློང་དང་། དམའ་ཡང་དགེ་སློང་གི་སྡོམ་པའི་ཐོབ་ཐང་ཞིག་བཅོམ་ལྡན་འདས་ཀྱིས་གནང་ཡོད། འདི་ངའི་གཟི་བརྗིད་ཡིན། དེ་ལས་ལྷག་པའི་ཐོབ་ཐང་གོ་ས་ཞིག་དགེ་སློང་བསྟན་འཛིན་རྒྱ་མཚོ་མི་ཐེབས་ཆག་ཅིག་ལ་དགོས་དོན་གཏན་ནས་མེད།

ངོས་རང་ཇི་ཙམ་ཐབས་སྐྱོ་ཡང་ནང་པ་སངས་རྒྱས་པའི་ཆོས་ལ་ཡིད་ཆེས་དང་། ཉམས་ལེན་བྱེད་མཁན་ཞིག་ཡིན། མི་ཚེར་ཆ་བཞག་ན་ལོ་ལྔ་བཅུའི་ནང་སླེབས་ཚར་སོང་། ད་ཕན་རྒྱ་མིས་ཏཱ་ལའི་བླ་མའི་ཐོབ་ཐང་སྐོར་ཚུར་བཤད་པ་རེད། དེ་ཡང་ངོ་ཚ་ཁ་སྐྱེངས་ཀྱི་ཐོག་ནས་བོད་སྤྱི་པའི་དོན་དག་གི་རྙོག་དྲ་དེ་བསྟན་ན་ངོ་ཚ་གི་ཡོད་པ་དང་། བོད་ཀྱི་རྙོག་དྲ་མེད་ཅེས་བརྗོད་ཐབས་མེད་པར་བརྟེན། ཏཱ་ལའི་ལོག་སྤྱོད་པ་ཕྱི་ལ་གྱར་བ་དེས་རྙོག་དྲ་བཟོ་གི་འདུག བོད་ནང་ཡོད་པའི་རྒྱ་ཆེའི་མི་དམངས་ཚོ་འདོད་པ་ཡོངས་སུ་ཁེངས་ནས་སྐྱིད་ཐག་ཆོད་ཡོད། རྙོག་དྲ་ཏཱ་ལའི་བླ་མས་བཟོ་གི་ཡོད་སྟབས། ཏཱ་ལའི་བླ་མའི་ཆེད་དོན་ཚན་ལྔ་བཏོན་ན་རྙོག་དྲ་སེལ་ཐུབ་ཀྱི་རེད་བསམ་གྱི་ཡོད། མ་འོངས་པར་བོད་རྒྱ་གཉིས་ཀྱི་དོན་དག་དཀའ་ངལ་སྐོར་གོ་བསྡུར་བྱེད་སྐབས། ༸རྒྱལ་བ་རིན་པོ་ཆེའི་ཐོབ་ཐང་སྐོར་ལ་ཚིག་གཅིག་བཤད་དགོས་མེད།

ཁ་སང་ཁྱེད་རང་ཚོར་སྒྲོག་སྦྱངས་བྱས་པའི་ཡི་གེ་དེའི་ནང་དུ་གསལ་པོ་ཡོད། བར་ལམ་རྒྱ་མིས་ཚུར་ཚིག་ཐོ་ཞིག་སྤྲད་པ་དེ་དག་ཡན་མིང་ཕུ་ཟེར་བས་ངག་ཐོག་ནས་བཤད་པའི་ཁུལ་རེད། འོན་ཀྱང་ངག་ཐོག་ནས་བཤད་པ་མིན་པར། ཁོ་ཚོས་ཡིག་ཐོག་ལ་བཀོད་དེ་ཡན་མིང་ཕུས་འདར་སིག་རྒྱག་གིན་ངང་ཀློག་པ་ཞིག་རེད། གང་ལྟར་རྒྱ་ཕྱོགས་ནས་ཚུར་ཚིག་ཐོ་ཞིག་སྤྲད་ཡོད། ཚིག་ཐོ་དེ་ལ་ང་ཚོས་ཚིག་རྩུབ་སྨྲས་པ་གང་ཡང་མེད་པར་དངོས་གནས་བདེན་པ་བདེན་ཐུབ་ཀྱི་གནས་ཚུལ་ང་ཚོར་རང་དབང་ལུང་པར་ཡོད་པའི་གཏམ་བརྗོད་རང་དབང་བེད་སྤྱད་དེ་ཕར་ལན་སྤྲད་པ་རེད། དེའི་ནང་ལའང་ཏཱ་ལའི་བླ་མའི་ཐོབ་ཐང་སྐོར་དེ་སྔ་ཕན་བཤད་པ་མེད་ལ། མ་འོངས་པར་ཡང་ཚིག་གཅིག་ཤོད་རྒྱུ་མིན་ཞེས་གསལ་པོ་བྲིས་ནས་ཚིག་ཐག་གཙང་མ་བཅད་ཡོད།

ངོས་ལ་དགོས་པ་ནི་བོད་རྒྱ་ཆེའི་མི་དམངས་ལ་ཡོད་པའི་ཐོབ་ཐང་དེ་ཡིན་པ་དང་། བོད་རྒྱ་ཆེའི་མི་དམངས་བདེ་ལ་འཁོད་པ་ཞིག་དགོས། དེ་བཞིན་བོད་དང་འབྲེལ་བའི་ཁྱིམ་མཚེས་ལུང་པ་རྣམས་ཞི་བདེ་དང་བདེ་ལ་འཁོད་པ་ཞིག་དགོས། དེ་བྱུང་ན་འགྲིགས་པ་རེད། ང་སྒེར་ལ་གང་ཡང་མི་དགོས། ངོས་རང་དགེ་སློང་ཡིན་པ་འདི་ལ་སྤོབས་པ་ཡོད་ལ། ཧ་ཅང་སྐྱིད་པོ་འདུག རྒྱ་མིས་ཆོས་གོས་གྱོན་པའི་སྤྱང་ཀི་ཞེས་བརྗོད་དུས་ངོས་རང་དགེ་སློང་རང་བྱས་ནས་བསྡད་ཡོད། ཡང་ཏཱ་ལའི་ལོག་སྤྱོད་པ་ཞེས་བརྗོད་དུས་ཀྱང་ངོས་རང་དགེ་སློང་རང་བྱས་ནས་བསྡད་པ་ལས། འདི་ནས་མཐོ་རུ་དང་དམའ་རུ་གང་ཡང་འགྲོ་གི་མི་འདུག དེས་ན་ངོས་ཀྱི་སྐོར་གང་ཡང་བཤད་དགོས་དོན་མེད་པར་ཧ་ཅང་སྐྱིད་པོ་འདུག

དེ་སྔ་བོད་ལ་ཡོད་དུས་རྒྱལ་སྲིད་ཆོས་སྲིད་ཀྱི་བདག་པོ་བྱས་པ་དང་། རྒྱ་ནག་གི་གོ་ས་ཡང་མཐོ་པོ་བྱས་ནས་བསྡད་པ་རེད། དེ་ནས་རྒྱ་གར་ལ་སླེབས་ཏེ་རྒྱ་གར་གཞུང་གི་སྐུ་མགྲོན་བྱས་ནས་བསྡད་ཡོད། ངོས་ལ་ཁྱད་པར་གང་ཡང་མི་འདུག འཛམ་གླིང་ཐོག་བོད་པའི་མི་དང་། རྒྱ་གར་བ། རྒྱ་མི། དེ་མིན་ཕྱི་རྒྱལ་མགོ་སེར་སོགས་མི་སུ་འདྲ་ཞིག་ཐུག་ཀྱང་དེ་དག་མི་ཡིན་བསམས་ནས་དངོས་གནས་བསམ་པ་རྣམ་དག་གིས་ཕན་པའི་བསམ་པ་འཆང་གི་ཡོད། ངས་མི་གཞན་ཚོར་ཕན་པའི་བསམ་པ་གལ་ཆེན་པོ་རེད་ཅེས་ཤོད་ཀྱི་ཡོད་ལ། ང་རང་གི་ངོས་ནས་ཀྱང་ཕན་སེམས་འདི་རིན་ཐང་བྲལ་བའི་ནོར་བུ་ཡིན་བསམས་ནས་ཉམས་ལེན་བྱེད་ཀྱི་ཡོད། ཉམས་ལེན་བྱས་པའི་འབྲས་བུར་མི་སུ་ཞིག་ཐུག་ཀྱང་གྲོགས་པོའི་འདུ་ཤེས་ཀྱིས་ཧ་ཧུ་ཞེས་དགའ་པོ་བྱས་ནས་སྡོད་ཀྱི་ཡོད། འདི་ནི་རང་གི་གཤིས་ཀ་ཡང་ཡིན། དེ་ལྟར་བྱས་སྟབས་འཛམ་གླིང་ས་གནས་གང་དུ་ཕྱིན་ཀྱང་ཚང་མས་ནང་ཚགས་དང་དགའ་པོ་བྱེད་ཀྱི་འདུག འདི་དངོས་གནས་སྐྱིད་པོ་འདུག ཏཱ་ལའི་བླ་མ་ཇི་ཙམ་ཐབས་སྡུག་ཀྱང་རྒྱ་མིའི་སར་ཡས་ཡས་གནང་རོགས། མས་མས་གནང་རོགས་ཞེས་ནམ་ཡང་བརྗོད་ཀྱི་མ་རེད། རྒྱ་མིས་ད་བར་བཀའ་དྲིན་ཆེ་ཐག་ཆོད་བྱས་པ་རེད། ད་ནི་བཀའ་དྲིན་གང་ཡང་དགོས་པ་མེད།

ཙ༽ ཨ་རིའི་རྒྱབ་སྐྱོར་དང་། མ་འོངས་པའི་འཆར་སྣང་།

དེ་ནས་བརྗོད་འདོད་པ་ཞིག་ལ། ཁ་སང་རྒྱ་མིས་ངོས་ལ་ནག་ཁྲ་བཙུགས་དོན། ཏཱ་ལའི་ལོག་སྤྱོད་པས་ཨ་མི་རི་ཀར་རང་བཙན་སྐོར་ཁྱབ་བསྒྲགས་ཤུགས་ཆེ་ཞིག་བྱས་པ་རེད་ཟེར། དེ་སྐོར་གསལ་བཤད་ཅིག་བྱས་ན་སྙམ། གནས་ཚུལ་ངོ་མ་རྣམས་ཁྱེད་རང་ཚོས་རོབ་ཙམ་ཤེས་ན་ཡག་པོ་འདུག བར་ལམ་ནས་འཛམ་གླིང་ཐོག་བོད་ཀྱི་ཆོས་དང་རིག་གཞུང་ལ་དོ་སྣང་བྱེད་མཁན་མང་དུ་སོང་སྟེ། དེ་ལྟ་བུའི་ཐོག་ནས་རང་བཞིན་དུ་བོད་ཀྱི་ཆོས་དང་རིག་གཞུང་སྤྱི་དང་། ལྷག་པར་བོད་ཀྱི་ཆོས་ལ་དོ་སྣང་བྱེད་མཁན་དེ་དག་ལ་རང་བཞིན་གྱིས་བོད་པའི་བདེ་སྡུག་སྐོར་ལ་ཤ་ཚ་སླེབས་ཡོད།

མི་སྣ་གལ་ཆེའི་ནང་བོད་པར་དོ་སྣང་བྱེད་མཁན་མང་དུ་ཕྱིན། དེ་ལྟ་བུའི་གནས་ཚུལ་ཆགས་ནས་ཨ་མི་རི་ཀའི་གྲོས་ཚོགས་གོང་འོག་གི་འཐུས་མི་བོད་པའི་ཐོག་ལ་ཤ་ཚ་ཡོད་མཁན་དེ་ལྟར་ང་ཚོ་སྔོན་མ་ནས་ངོ་ཤེས་ཡོད། དེ་ཚོས་བོད་པའི་ཐོག་ལ་ང་ཚོས་བྱེད་དགོས་པ་དང་བྱེད་ཐུབ་པ་གང་ཞིག་འདུག་ཅེས་བརྗོད་ཀྱི་འདུག ཁོང་ཚོ་ནི་ཕྱི་ལོ་ ༡༩༧༩ ལོར་ང་ཨ་རིར་ཐོག་མར་བསྐྱོད་སྐབས་ངོ་ཤེས་ཤིང་། བོད་པར་སེམས་ཁུར་ཆེན་པོ་ཡོད། དེ་ནས་ཁ་སང་ཨ་རིར་འགྲོ་དགོས་པའི་གནས་ཚུལ་ཞིག་ཆགས་པ་དེ་ནི། ཕྱི་ལོ་ ༡༩༨༣ ལོར་ང་ཚོས་བར་ལམ་བོད་ཡོངས་སུ་རྐྱེན་ངན་གྱི་ཐོག་ནས་བོད་མི་འདས་གྲོངས་ཇི་ཙམ་ཕྱིན་ཡོད་པའི་ཐད་ལུང་ཚན་སོ་སོ་བྱས་ནས་གནས་ཚུལ་འཚོལ་སྒྲུབ་བྱས་པར་ཕྱི་ལོ་ ༡༩༨༣ ལོ་ཕན་ཆད་ཀྱི་གནས་ཚུལ་ལག་སོན་བྱུང་བ་རྣམས་ལ་བསྡོམས་རྩིས་རྒྱག་དུས། གོང་ལོ་ཕན་རྒྱ་མི་སླེབས་པས་རྐྱེན་བྱས་ཏེ་བོད་མི་མང་པོ་ཞིག་མུ་གེས་ཤི་བ་དང་། མང་པོ་ཞིག་མནར་གཅོད་འོག་ཤི་བ། འབུམ་བཞི་ཙམ་ཞིག་དམར་གསོད་བཏང་བ་བ་བཅས་ཁྱོན་བསྡོམས་བོད་མི་འབུམ་བཅུ་གཉིས་ཙམ་རྐྱེན་ངན་འོག་འདས་གྲོངས་སོང་བ་དེ་དག་གི་ཆེད་དུ་དམིགས་ཏེ། གཅེན་པོ་སྟག་འཚེར་རིན་པོ་ཆེས་ཨ་རིར་མཆོད་རྟེན་ཞིག་བཞེངས་བསྐྲུན་གནང་ཡོད་པ་དེ་ལ་རབ་གནས་བྱེད་པ་དང་། དེ་བཞིན་ཨ་རིའི་སྲིད་འཛིན་ཟུར་པ་ཀ་ཊར་ཉེ་ཆར་བོད་ལ་ཕེབས་ཏེ་ཁོང་ནས་ཀྱང་བོད་པའི་གནས་ཚུལ་དོ་སྣང་གནང་ནས་ངོས་རང་ཐུག་འདོད་བྱེད་ཀྱི་འདུག དེ་ལྟ་བུའི་གནས་ཚུལ་ཐོག་ནས་ཁ་སྔོན་ཕྱི་ཟླ་དགུ་པར་ཨ་རིར་བསྐྱོད་པ་ཡིན།

༡) རྒྱ་དམག་ཕྱིར་འཐེན་དང་། ཞི་བདེའི་བསྟི་གནས།

དོན་ཚན་དང་པོ། དེའི་གོང་དུ་ཚོགས་འདུ་གོང་འོག་གི་འཐུས་མི་ངོ་ཤེས་པ་ཚོས་ཕྱི་ཟླ་དྲུག་པར་ཚོགས་འདུ་འོག་མའི་ནང་བོད་པའི་སྐོར་གྲོས་ཆོད་ཡི་གེ་ཞིག་བཞག་པ་རེད། ད་དུང་ད་རེས་ངོས་རང་ཨ་རིར་ཡོང་སྐབས་ངོས་ཀྱི་ཐོག་ནས་དམིགས་བསལ་རེ་འདུན་རྡོག་རྡོག་གསལ་པོ་ཞིག་ཤོད་རྒྱུ་བྱུང་ན། ཁོང་ཚོས་དེ་ལ་རྒྱབ་སྐྱོར་བྱེད་པའི་ཁྱད་པར་འདུག བོད་པར་ཤ་ཚ་རྒྱབ་སྐྱོར་བྱེད་རོགས་ཞེས་སྦོམ་ཚིག་མ་ཡིན་པའི་རྡོག་རྡོག་དོན་ཚན་ཁ་ཤས་ཤོད་རྒྱུ་བྱུང་ན་ཡག་པོ་ཡོང་གནས་བརྗོད་ཀྱི་འདུག ངོས་ནས་ཀྱང་དེ་ལ་བསམ་བློ་བཏང་སྟེ་གོང་དུ་བརྗོད་པ་བཞིན་བོད་པའི་དོན་དག་འདི་བོད་མི་ས་ཡ་དྲུག་གི་དོན་དག་གཅིག་པུ་མ་ཡིན་པར་ང་ཚོའི་ཁྱིམ་མཚེས་ཁག་དང་འབྲེལ་བ་ཡོད་པར་མ་ཟད། འཛམ་གླིང་གི་ཞི་བདེ་དང་ཡང་འབྲེལ་བ་ཡོད་པ་ཞིག་ཆགས་ཡོད་སྟབས། གནས་ཚུལ་དེའི་རྩ་བ་གང་དུ་ཐུག་ཡོད་ཅེ་ན། མི་མང་པོ་ཞིག་གི་ལག་ཏུ་གོ་མཚོན་བསྐུར་བའི་དཔུང་ཆེན་པོ་ཞིག་ཕན་ཚུན་གདོང་གཏུགས་ཁ་གཏད་བཅར་ནས་བསྡད་ན་ཉེན་ཁ་རྟག་ཏུ་ཡོད་མུས་ཡིན།

དེར་བརྟེན་དམག་འཁྲུག་གི་ཉེན་ཁ་སེལ་བའི་ཐབས་ཤེས་ཡག་ཤོས་དམག་གི་རྟེན་གཞི་མེད་པ་བྱུང་ན། ཆེ་ས་འཛམ་གླིང་གི་ཞི་བདེ་དང་། རྒྱ་དཀར་ནག་གཉིས་ཀྱི་འབྲེལ་བར་ཕན་པ་མ་ཟད། ཆུང་ས་བོད་པར་ཆ་བཞག་ནའང་ལག་པར་མེ་མདའ་འཁྱེར་བའི་མི་དེ་དག་མེད་པ་ཞིག་བྱུང་ན་ང་ཚོའི་སེམས་ནང་དངངས་སྐྲག་ཆུང་དུ་འགྲོ་གི་རེད། དངོས་གནས་རྒྱ་དང་བོད་གཉིས་གྲོགས་པོ་ཡག་པོ་ཞིག་བྱེད་དགོས་བྱུང་ན། གཅིག་གིས་གཅིག་ལ་བློས་འཁེལ་བ་ཞིག་བྱུང་ཚེ་དངོས་གནས་གྲོགས་པོ་རེད། བོད་དང་རྒྱ་གཉིས་དངོས་གནས་གྲོགས་པོ་ཞིག་ཆགས་རྒྱུའི་བྱེད་ཕྱོགས་ཐབས་ཤེས་སུས་བྱེད་དགོས་སམ་ཞེ་ན། ང་ཚོ་སྡུག་པོ་མྱོང་མཁན་གྱི་ངོས་ནས་ད་ཆ་བསམ་བློ་གཏོང་རྒྱུ་གང་ཡང་བསྡད་མེད། མི་དེ་ཙམ་ཤི་བ་དང་། སྡུག་པོ་འདི་ཙམ་མྱངས་ཡོད། དེ་ལས་སྡུག་པ་ང་ཚོར་བྱེད་རྒྱུ་གང་ཞིག་ཡོད་དམ། ད་ནི་ང་ཚོར་ཁོག་ཡངས་བྱེད་རྒྱུ་གང་ཡང་བསྡད་མེད། ད་ཆ་བསམ་བློ་གཏོང་རེས་ང་ཚོར་ཐུབ་ཚོད་དང་དབང་ཡོད་གཏོང་མཁན་ཚོས་གུ་ཡངས་ཀྱི་བསམ་བློ་གསར་པ་ཞིག་གཏོང་དགོས་པ་ཡིན།

བོད་རྒྱ་གཉིས་མཐུན་སྒྲིལ་གྱི་རྩ་བར་གུ་བཤངས་ཀྱི་བསམ་བློ་རྒྱ་ཕྱོགས་ནས་གཏོང་དགོས་པ་ལས། ང་ཚོའི་ངོས་ནས་གཏོང་རྒྱུ་གང་ཡང་བསྡད་མེད། རྒྱ་ཕྱོགས་ནས་གུ་བཤངས་ཀྱི་བསམ་བློ་གཏོང་བའི་ཐབས་ཤེས་ཡག་ཤོས་ནི། རྒྱ་མིས་བོད་རྒྱ་ཆེའི་མི་དམངས་ལ་ཡིད་ཆེས་ཡོད། བློས་བཀལ་གྱི་ཡོད། ཁྱེད་ཚོའི་རྐུབ་ལ་མེ་མདའ་འཁྱེར་མཁན་གྱི་མི་དེ་དག་འཛུགས་ཀྱི་མིན་ཞེས་བཤད་ནས་རྒྱ་དམག་ཚང་མ་ཕྱིར་འཐེན་བྱས་ན། དངོས་གནས་བོད་པའི་སེམས་ནང་བློས་ཆ་ཚང་བཀལ་ན་ཆ་ཚང་དང་། ཕྱེད་ཀ་བཀལ་ན་ཕྱེད་ཀ་ཞེས་དཔེ་ལ་ཡོད་པ་བཞིན་རྒྱ་མིའི་ངོས་ནས་བོད་པར་ཚུར་མི་མཐོང་ཆ་འཇོག་བྱས་ཏེ་བློས་བཀལ་ན། ང་ཚོས་ཀྱང་བསམ་བློ་གཏོང་གི་རེད། རང་བཙན་དང་། ཁ་བྲལ་གྱི་སྐད་ཆ་མང་པོ་ཤོད་དགོས་དོན་མེད།

ནང་དོན་བོད་རྒྱ་གཉིས་དབར་དོན་དམ་པའི་མཐུན་སྒྲིལ་ཞིག་དགོས་ན། སྔོན་ལ་རྒྱ་མིའི་ངོས་ནས་བོད་པར་ཁ་ནས་མཐུན་སྒྲིལ་ཞེས་བཤད་རུང་མ་བཤད་རུང་། དོན་སྙིང་བོད་པ་མི་རེ་ངོ་རེར་བློས་མ་འཁེལ་བར་ཚང་མའི་རྐུབ་ལ་མེ་མདའ་འཁྱེར་མཁན་རེ་བཙུགས་ཡོད་སྟབས་གང་འདྲ་བྱས་ཏེ་ཡིད་ཆེས་བྱེད་ཐུབ་བམ། སྔོན་ལ་རྒྱ་དམག་རྣམས་ཕྱིར་འཐེན་བྱས་ན། དེ་ཡང་རིམ་པ་གཉིས་ཀྱི་ཐོག་ནས་བོད་ནང་ཡོད་པའི་དམག་གི་རྟེན་གཞི་འཛམ་གླིང་གླིང་ཆེན་ཕན་ཚུན་དང་འབྲེལ་བ་ཡོད་པའི་མེ་ཤུགས་འཕུར་མདེལ་ཤུགས་ཆེ་དེ་རིགས་ཐད་ཀར་བོད་པར་དམིགས་ནས་བསྒྲིགས་པ་ཞིག་མིན་སྟབས། རྒྱལ་སྤྱིའི་གནས་ཚུལ་དང་བསྟུན་ནས་ལག་ལེན་བྱེད་དགོས་པ་དང་། ས་གནས་ས་ཐོག་ལ་མེ་མདའ་འཁྱེར་ཏེ་བསྡད་པའི་མི་དེ་དག་གིས་མེ་མདའ་བོད་པར་རྒྱག་གི་ཡོད་པ་ལས། མེ་མདེལ་གྱིས་རྒྱ་གར་ལ་ནི་སྙོབ་ཀྱི་མེད། ས་མཚམས་ཀྱི་གནས་ཚུལ་ནི་ཐ་དད་རེད། དེ་ལྟར་ཡིན་སྟབས་བོད་ནང་གི་རྒྱ་དམག་དེ་དག་ཕྱིར་འཐེན་བྱས་ཏེ་ཞི་བདེའི་བསྟི་གནས་ཤིག་བཟོ་དགོས་ཞེས་བཤད་པ་འདི་དོན་ཚན་དང་པོ་ཡིན།

དེ་ལྟར་བྱས་ན་འཛམ་གླིང་ཞི་བདེ་དང་རྒྱ་དཀར་ནག་གི་འབྲེལ་བར་ཕན་པ་དང་། ང་རང་ཚོ་བོད་པ་རང་གི་སེམས་ནང་དུའང་ཞི་བདེ་ཞིག་སླེབས་ཀྱི་རེད། དོན་དམ་པའི་བོད་དང་རྒྱའི་དམ་ཚིག་མཐུན་ལམ་ཞེས་པ་འདི་དེའི་ཐོག་ནས་ཡོང་དགོས་པ་རེད། དེས་ན་དོན་ཚན་དང་པོ་རྒྱ་དམག་འཐེན་བྱེད་དགོས་ཞེས་བཤད་པ་ཡིན། དེ་ལ་རྒྱ་མི་རྣམས་ཁོང་ཁྲོ་ཟ་ཐག་ཆོད་ནས་རང་བཙན་བརྗོད་ཀྱི་འདུག་ཅེས་བཤད་པ་རེད། ངོས་ནས་རང་བཙན་ཤོད་རྒྱུ་མ་བྱུང་ཟེར་གྱི་ཡོད། རང་བཙན་གྱི་སྐད་ཆ་བཤད་མེད། རང་བཙན་དང་རང་སྐྱོང་གི་སྐད་ཆའི་སྒྲོས་གང་ཡང་བཤད་མེད། གང་ལྟར་དངོས་ཡོད་གནས་ཚུལ་ལ་རྒྱ་དམག་མེད་པ་ཞིག་བྱུང་ན། ང་ཚོ་སྐད་ཆ་ག་ལེར་བཤད་ཆོག་གི་རེད།

༢) རྒྱ་རིགས་གནས་སྤོས་དང་། བོད་རིགས་རྩ་མེད།

དོན་ཚན་གཉིས་པ། བོད་ནང་རྒྱ་མི་ཁྱོན་ཆེ་ཞིག་ཡོང་གི་ཡོད་པ་དེ་དག་ད་མུས་བཞིན་ཡོང་ན་རིམ་པས་བོད་ཡུལ་རྒྱ་ཡུལ་ལ་འགྱུར་འགྲོ་བ་དང་། བོད་ཡུལ་རྒྱ་ཡུལ་ཆགས་ན་རང་སྐྱོང་ཟེར་བ་འདི་མིང་སྙན་པོ་ཞིག་ལས་རྩ་བའི་བོད་དོན་བརླག་རྒྱུ་ཡིན་སྟབས་དེ་འགྲིག་གི་མི་འདུག བོད་ནང་རྒྱ་མི་ཡོང་རྒྱུ་དེ་མཚམས་འཇོག་བྱེད་དགོས་ཞེས་བཤད་པ་ཡིན། དེ་ནི་ཉེན་ཁ་ཧ་ཅང་ཆེན་པོ་ཞིག་ཏུ་མཐོང་གི་འདུག དཔེར་ན། ངོས་རང་སྐྱེས་སའི་གྲོང་གསེབ་ལ་ཆ་བཞག་ན། ཧ་ལམ་ཧུ་ཧུ་དང་རྒྱ་མི་མང་བ་ཆགས་ནས་ང་ཚོ་ཨ་མདོ་བ་ཉུང་ཉུང་ཆགས་ཡོད། ཕྱི་ལོ་ ༡༩༨༢ ལོ་ཨ་རིར་མཚོ་སྔོན་ནས་ཐོན་པའི་རྒྱ་ཡིག་ཚགས་པར་ཞིག་མཐོང་བྱུང་། དེའི་ནང་མཚོ་སྔོན་ས་ཁུལ་གྱི་མི་གྲངས་བཤད་པར་བོད་པ་འབུམ་བདུན་དང་། རྒྱ་མི་འབུམ་ཉི་ཤུ་རྩ་ལྔ་བཅས་རྒྱ་མི་ལྡབ་གསུམ་གྱིས་མང་བ་ཆགས་འདུག

ཁམས་ཁུལ་གྱི་གནས་སྟངས་བསྡོམས་གསལ་པོ་ཞིག་བརྗོད་ཐུབ་ཀྱི་མི་འདུག་རུང་། རོང་ས་དམའ་ས་དེ་དག་ལ་རྒྱ་མིའི་གྲོང་གསར་པ་ཆགས་ཡོང་གི་ཡོད་པ་དང་། ས་ཆ་དེ་ཙམ་ཡག་པོ་མེད་པ་དེ་ཚོར་བོད་པ་སྡོད་པའི་གནས་ཚུལ་དེ་ལྟར་ཀན་སུའུ་དང་། མཚོ་སྔོན་ཁུལ་ལ་མང་པོ་ཡོད་འདུག སྔོན་མ་རྒྱ་མི་རྩ་བ་ནས་མེད་ས་དེ་ལྟར་ལ་དེང་སང་རྒྱ་གྲོང་གསར་པ་ཆགས་པ་དང་། གཡག་འདེད་མཁན་གྱི་རྒྱ་མི་འབྲོག་པ་དེ་ལྟར་འདུག་ཟེར། དེ་སྔ་ཡིན་ན་རྒྱ་མི་གཡག་འདེད་མཁན་ཡོང་མི་སྲིད་པ་ཞིག་རེད། ཁོང་ཚོས་འུར་རྡོ་རྒྱག་ཤེས་ཀྱི་ཡོད་དམ་མེད། གང་འདྲ་བྱེད་ཀྱི་ཡོད་དམ། ཁོང་ཚོས་འོ་མ་དཀྲོག་ཤེས་ཀྱི་ཡོད་དམ། གང་འདྲ་བྱེད་ཀྱི་ཡོད་དམ་སྙམ་ནས་བསམ་བློ་འཁོར་བྱུང་། རྒྱ་མི་ཐུག་པ་དང་བག་ལེབ་བཟོ་མཁས་པོ་ཡོད་པ་ལས། ཁོང་ཚོ་མར་འདོན་དུ་བཅུག་ན་གང་འདྲ་བྱེད་ཀྱི་ཡོད་དམ། རྒྱ་མིས་རྣམ་ཀུན་བོད་པ་མར་ཟ་མཁན་ལ་དྲི་མ་ཁ་གི་འདུག་ཟེར་གྱི་ཡོད།

གང་ལྟར་རྒྱ་མི་ཕོན་ཆེ་བོད་ནང་སླེབས་པ་འདི་དངོས་གནས་ཉེན་ཁ་རེད། ང་ཚོ་ཕྱི་ལ་ཡོད་མཁན་ཚོས་སྐད་བརྒྱབ་ནས་ཐབས་ཤེས་ཀྱིས་གང་ལྟར་འདི་དག་འགོག་ཐབས་ཤིག་བྱེད་མ་ཐུབ་ན། གནས་ཚུལ་དེ་དངོས་གནས་བྱས་ན་གཅིག་ནས་འགྲོ་བ་མིའི་ཀུན་སྤྱོད་ཐོབ་ཐང་བརྡལ་བཤིག་བྱས་པར་འགྲོ་གི་ཡོད་པ་དང་། གཉིས་ནས་མི་རིགས་རྩ་མེད་བཟོས་པ་ཞེས་པ་དེའི་ནང་ལའང་འགྲོ་གི་ཡོད་འདུག དབྱིན་ཇིའི་ཚིག་ནང་ལ་ཇི་ནའོ་སའི་ཊི་ (Genocide) ཞེས་ཟེར་གྱི་འདུག གང་ལྟར་དངོས་ཡོད་གནས་ཚུལ་ལ་འགྲེལ་བཤད་ཡག་པོ་བརྒྱབ་སྟེ་གསལ་བཤད་ཡག་པོ་བྱེད་ཐུབ་ན། འཛམ་གླིང་གི་མི་རིགས་སྤྱིའི་ཐོབ་ཐང་གནས་ཚུལ་བརྡལ་བཤིག་འགྲོ་གི་ཡོད་པས་རྩོད་པ་རྒྱག་པའི་རྒྱུ་མཚན་ཆེན་པོ་ཞིག་ཆགས་པར་བརྟེན་དོན་གཉིས་པ་འདི་ཛ་དྲག་དང་། གལ་ཆེའི་གནས་ཚུལ་ཞིག་ཆགས་ཡོད།

རིམ་པས་རིམ་པས་བོད་ལུང་པར་བོད་པ་ཉུང་ཞིང་རྒྱ་མི་རིགས་ཤིག་ཆགས་ན་དེ་ནི་ཐ་མ་རེད། རེ་བ་རྒྱག་ས་གཏན་ནས་མེད་པར་འགྱུར་བས་དཔེ་མི་སྲིད་པའི་ཉེན་ཁ་ཆེན་པོ་རེད། དེ་ལྟར་ཡོང་རྒྱུའི་ཉེན་ཁ་སྔོན་མ་ནས་ཡོད། ཆིག་སྟོང་དགུ་བརྒྱ་ལྔ་བཅུ་ང་བཞི་ལོར་ངོས་རང་རྒྱ་ནག་པེ་ཅིང་ལ་བསྐྱོད་དེ་ལྔ་བཅུ་ང་ལྔ་ལོར་བོད་ལ་ཕྱིར་ལོག་བྱས་པ་ཡིན། པེ་ཅིང་ནས་ཐོན་ཁར་མའོ་ཙེ་ཏུང་དང་། ལིའུ་ཧྲའོ་ཆི། ཀྲུའུ་ཏེ། ཀྲའུ་ཨེན་ལེན་བཅས་ཁོང་ཚོ་ཐུག་འཕྲད་དུ་བསྐྱོད་པ་ཡིན། ལིའུ་ཧྲའོ་ཆི་ཐུག་སྐབས་ཁོང་ནས་ང་ལ་བརྗོད་པར། ང་ཚོ་མ་འོངས་པར་བོད་དང་རྒྱ་ནག་གཉིས་ཚོང་རྒྱག་དགོས། ཚོང་གང་ཞིག་རྒྱག་དགོས་སམ་ཞེ་ན། བོད་ལུང་པ་ས་རྒྱ་ཆེ་ལ་མི་ཉུང་ཉུང་ཡིན་པ་དང་། རྒྱ་ནག་ལུང་པ་ས་རྒྱ་ཆུང་ལ་མི་ཤིན་ཏུ་མང་བས་ས་ཆའི་ཐོག་མི་མ་ཤོང་བར་བསྡད་ཡོད་པས་བོད་རྒྱ་གཉིས་ཚོང་རྒྱག་དགོས་ཟེར་གྱི་འདུག ཚོང་གང་འདྲ་བྱས་ཏེ་རྒྱག་དགོས་སམ། བོད་ཀྱི་ས་ཆ་ནས་བཀོག་སྟེ་རྒྱ་ནག་ལ་འཁྱེར་ཐབས་ཡོད་ན་ཁྱད་པར་མི་འདུག་ཀྱང་། དེ་ནི་བཀོག་ཐབས་མེད། འོ་ན་གང་འདྲ་བྱེད་རྒྱུ་རེད་ཅེ་ན། རྒྱ་མི་བོད་ལ་ཡོང་རྒྱུ་དེ་ཡིན་པ་ལས་བོད་པའི་ས་ཆ་རྒྱ་ནག་ལ་འོར་ཐབས་མེད། ཚོང་དེ་ནི་ང་ཚོར་གྱོང་རག་རྒྱུའི་ཚོང་རེད། དེ་དག་རྒྱ་མིའི་ངོས་ནས་ཚོང་ལྟ་བུ་ཞིག་ལ་བརྩི་གི་ཡོད་ན་ཡང་། ང་ཚོའི་ངོས་ནས་འདི་ནི་ཚོང་མ་ཡིན་པར་ས་ཆ་འཕྲོག་འགྲོ་གི་ཡོད།

ཡང་མའོ་ཙེ་ཏུང་གིས་དེ་ལྟར་མིན་པ་ཞིག་བཤད་བྱུང་། ད་ལྟ་རྒྱ་ནག་གིས་བོད་ལ་ཡར་རོགས་རམ་བྱེད་ཀྱི་ཡོད། ལོ་ཉི་ཤུ་སོང་རྗེས་བོད་ཡར་རྒྱས་ཕྱིན་ནས་བོད་པས་རྒྱ་ནག་ལ་མར་རོགས་རམ་བྱེད་ཐུབ་ཀྱི་རེད། དེ་སྐབས་རྒྱ་མི་བོད་ལ་སྡོད་མི་དགོས་པས་བོད་ནས་འཐེན་གྱི་རེད་བཤད་བྱུང་། སྐད་ཆ་དེ་ཚོ་སྤྲུལ་པའི་བཀའ་མོལ་རང་རེད་འདུག ངོ་ཐོག་གང་ཞིག་ཡིན་མི་ཤེས།

༣) འགྲོ་བ་མིའི་ཐོབ་ཐང་དང་། བོད་ཀྱི་ཚབས་ཆེའི་གནས་ཚུལ།

དོན་ཚན་གསུམ་པ། འགྲོ་བ་མིའི་ཀུན་སྤྱོད་ཐོབ་ཐང་བརྡལ་བཤིག་ཕྱིན་པ་དེར་འཛམ་གླིང་ནུབ་ཕྱོགས་ནས། ཨུ་རུ་སུས་གཙོས་པའི་ཡོ་རོབ་ཤར་མའི་དམར་པོའི་ས་ཁོངས་ཀྱི་རྒྱལ་ཁབ་དེ་ཚོའི་ནང་ལ་འགྲོ་བ་མིའི་ཀུན་སྤྱོད་ཐོབ་ཐང་བརྡལ་བཤིག་ཕྱིན་པར་དོ་སྣང་ཆེན་པོ་བྱས་ཏེ། གནས་ཚུལ་ཆུང་ཆུང་ཞིག་ལྷགས་ཀྱང་ལམ་སེང་འཛམ་གླིང་ཡོངས་ནས་དོ་སྣང་བྱེད་ཀྱི་ཡོད། འོན་ཀྱང་རྒྱ་ནག་ནང་ལ་གནས་ཚུལ་དེ་རིགས་ཡོང་སྐབས་དོ་སྣང་གཏན་ནས་བྱེད་ཀྱི་མེད་པར་བརྟེན་དེ་ལ་དོ་སྣང་ངེས་པར་བྱེད་དགོས་ཞེས་དང་། ལྷག་དོན་བོད་ནང་འགྲོ་བ་མིའི་ཀུན་སྤྱོད་ཐོབ་ཐང་བརྡལ་བཤིག་བྱས་པའི་གནས་ཚུལ་ཤིན་ཏུ་ཚབས་ཆེ་ཡོད་པ་དེ་དག་ལ་དོ་སྣང་ངེས་པར་བྱེད་དགོས་ཞེས་བརྗོད་པ་ཡིན།

ང་ཚོས་དེ་ལ་དོ་སྣང་བྱེད་དགོས་ཞེས་བརྗོད་དོན་ནི། རྒྱ་མིར་སྐྱོན་འཛུགས་གཅིག་པུའི་ཆེད་དུ་བཤད་པ་མིན་པར། དེ་ལས་ལྡོག་སྟེ་ཕུགས་རྒྱང་རིང་པོའི་ཐོག་ནས་རྒྱ་མིར་ཤ་ཚ་བྱས་ཏེ་བཤད་པ་ཡིན། གང་ཡིན་ཞེ་ན། མིའི་སྤྱི་ཚོགས་གང་དུ་ཡིན་ཀྱང་ཡར་རྒྱས་ལེགས་པོ་ཞིག་ཡོང་བར་མི་ལ་ལྷན་སྐྱེས་སུ་ཡོད་པའི་གསར་གཏོད་ཀྱི་རྣམ་དཔྱོད་བསམ་བློ་དེ་དག་ཇི་ཙམ་ཤུགས་ཆེ་བ་འདོན་ཐུབ་པ་དེ་ཙམ་གྱིས་སྤྱི་ཚོགས་ཡར་རྒྱས་འགྲོ་ཐུབ། གསར་གཏོད་ཀྱི་རྣམ་དཔྱོད་བསམ་བློ་བེད་སྤྱོད་བྱེད་མ་ཐུབ་ན་སྤྱི་ཚོགས་ཡར་རྒྱས་འགྲོ་མི་ཐུབ། དེར་བརྟེན་མ་འོངས་པར་རྒྱ་ནག་རང་ཉིད་རིག་གཞུང་དང་། དཔལ་འབྱོར་སོགས་གང་ཐད་ཡར་རྒྱས་ལེགས་པ་ཞིག་ཡོང་ཐབས་སུ་མི་ལ་ཡོད་པའི་རང་བཞིན་གསར་གཏོད་ཀྱི་རྣམ་པ་ཆ་ཚང་བེད་སྤྱོད་གཏོང་ཐུབ་པའི་གོ་སྐབས་ཤིག་ཡོད་དགོས།

དེ་ལྟར་ཡོང་ཆེད་ཤ་ཚའི་ཁ་ནས་གཏམ་སྙན་མེད་ཅེས་པ་ལྟར་སྐྱོན་བརྗོད་བྱས་ན་དངོས་གནས་ཀྱི་གསར་གཏོད་དང་། བསམ་བློ་ཕུགས་རྒྱང་རིང་པོ་གཏོང་མཁན་དེ་དག་བསམ་བློ་གྲུང་བས། གནས་ཚུལ་མང་པོ་ཞིག་བསམ་བློར་འཁོར་གྱི་ཡོད་སྟབས་དེ་ཚོས་ད་ལྟའི་སྲིད་གཞུང་གི་ལས་ཀ་བྱས་པ་དེ་ཚོར་དེ་ག་རང་རེད་བརྗོད་ཀྱི་མ་རེད། གང་ཞིག་བྱས་ཀྱང་ཁོང་ཚོར་བསམ་བློ་མང་པོ་ཞིག་ཡོད་པ་དེ་དག་བཏོན་དུས། སྐྱོན་བརྗོད་ལྟ་བུ་ཞིག་ཏུ་མངོན་ནས་སྐྱོན་བརྗོད་བྱེད་ཀྱི་འདུག་ཅེས་མ་བརྗོད་པར། སྤྱི་ཚོགས་འཕེལ་རྒྱས་འགྲོ་བར་ཕན་གྱི་རེད།

དེར་བརྟེན་རྒྱ་ནག་ནང་ཕྲན་བུ་བསམ་འཆར་ཤོད་མཁན་དང་། ལྷག་དོན་ཆབ་སྲིད་ཐོག་བསམ་འཆར་ཤོད་མཁན་བྱུང་མ་ཐག་ལམ་སེང་སྦུག་བསུབ་གཏོང་བའི་གནས་ཚུལ་དེ་མེད་པ་ཞིག་བྱུང་ན། ཕུགས་རྒྱང་རིང་པོའི་ཆ་ནས་རྒྱ་ནག་རང་ཉིད་ཡར་རྒྱས་འགྲོ་བར་ཧ་ཅང་ཕན་ཐོགས་ཡོད། དེས་ན་ནུབ་ཕྱོགས་རྒྱལ་ཁབ་ཚོས་རྒྱ་ནག་ནང་འགྲོ་བ་མིའི་ཀུན་སྤྱོད་ཐོབ་ཐང་བརྡལ་བཤིག་ཕྱིན་པ་དེ་ལ་དོ་སྣང་དང་། ལྷག་དོན་བོད་ནང་ཚབས་ཆེའི་གནས་ཚུལ་མང་པོ་ཞིག་ཡོང་གི་ཡོད་པ་དེ་ཚོར་དོ་སྣང་ངེས་པར་བྱེད་དགོས་ཞེས་བཤད་པ་ཡིན།

༤) ཁོར་ཡུག་སྲུང་སྐྱོབ་དང་། རྡུལ་ཕྲན་སྙིགས་རོ།

དོན་ཚན་བཞི་པ། བོད་ཀྱི་ས་ཆར་དེ་སྔ་ཡིན་ན་རང་བཞིན་བདག་ཏུ་མ་བཟུང་བའི་སེམས་ཅན་རྣམས་རི་རྒྱ་ཀླུང་རྒྱ་བསྡམས་ཏེ་སེམས་ཅན་ཧ་ཅང་མང་པོ་ཡོད། བྱང་རྒྱུད་ལ་འབྲོང་ལ་སོགས་པའི་སེམས་ཅན་མང་པོ་ཡོད་པ་དེ་དག་བར་ལམ་རྒྱ་མིས་མང་པོ་བསད་པ་དང་། བོད་པ་ཚོ་ཡང་བཟའ་རྒྱུ་མེད་པའི་དཀའ་ངལ་ལ་ཐུག ཡང་འགའ་ཞིག་ནི་ཆེད་མངགས་ཁྲལ་བཀལ་བ་བཅས་ཀྱིས་མང་པོ་བསད་དེ་སེམས་ཅན་གྲངས་འབོར་ཉུང་དུ་ཕྱིན་ཡོད་པ་དེ་དག་མྱུར་སྐྱོབ་བྱེད་དགོས་པ་དང་། ལྷག་པར་བོད་ཀྱི་ས་ཆ་འདི་འཛམ་གླིང་གི་ཡང་ཐོག་ཅེས་ཤོད་སྲོལ་ཡོད་ལ། ས་ཆའང་མཐོ་ཤོས་ཆགས་ཡོད་ཅིང་། བོད་ཀྱི་གནམ་གཤིས་འགྱུར་འགྲོས་ཀྱི་རྐྱེན་པས་ཁྱིམ་མཚེས་རྒྱལ་ཁབ་ཚོ་དང་། ཐ་ན་ཨ་མི་རི་ཀའི་གླིང་ཆེན་གྱི་གནམ་གཤིས་བཅས་པར་ཤུགས་རྐྱེན་ཆེན་པོ་ཐེབས་ཀྱི་ཡོད་པ་དེང་སང་ཚན་རིག་པ་ཚོས་ཤོད་ཀྱི་འདུག བོད་ཀྱི་ས་ཆ་འདི་སྔར་ལོ་ས་ཡ་མང་པོའི་གོང་བོད་དང་རྒྱ་གར་གླིང་ཕྲན་དབར་རྒྱ་མཚོས་བཅད་ཡོད་པ་དང་། དེ་ནས་རྒྱ་གར་གྱི་གླིང་ཕྲན་དེ་ག་ལེར་བྱང་ཕྱོགས་སུ་ཡོང་ནས་བོད་ཀྱི་ས་སྣེ་དང་ཐུག་སྟེ། བོད་འདི་ས་གཞི་ཉིས་རྩེགས་ལྟ་བུ་ཆགས་ནས་ཇེ་མཐོར་སོང་བའི་དབང་གིས་བོད་སའི་གནས་སྟངས་ཐུན་མོང་མ་ཡིན་པ་ཞིག་ཆགས་ཡོད། དེ་ལྟར་བོད་ཀྱི་གནམ་གཤིས་འདི་གཅིག་པུ་མ་ཡིན་པར། ཉེ་འཁོར་ཁྱིམ་མཚེས་རྒྱལ་ཁབ་ཁག་དང་། མདོར་ན་ཨ་མི་རི་ཀ་དང་བཅས་པའི་གནམ་གཤིས་ལ་འབྲེལ་བ་ཡོད་སྟབས། བོད་ཀྱི་རང་བྱུང་འབྱུང་ཁམས་འཕོ་འགྱུར་མི་ཡོང་བའི་ཆེད་དུ་དཔེར་ན། ནགས་ཚལ་སྲུང་སྐྱོབ་བྱ་རྒྱུ་དང་། རྡུལ་ཕྲན་གྱི་རྫས་རོ་རྙིང་པ་བོད་ནང་གང་བྱུང་དུ་སྦ་བ་དེ་རིགས་མེད་པ་ཞིག་དགོས་ཞེས་བཤད་པ་ཡིན།

༥) བོད་ཀྱི་གནད་དོན་དང་། བོད་རྒྱའི་འབྲེལ་ལམ།

དོན་ཚན་ལྔ་པ། རྒྱ་ནག་གཞུང་དང་མུ་མཐུད་འབྲེལ་བྱེད་རྒྱུའི་འདོད་པ་ཡོད་ཅེས་བཤད་པ་ཡིན། དོན་ཚན་བཞི་པོ་དེ་ལ་སྐབས་དེར་རྒྱ་མིས་གོ་བ་ཆ་ཚང་ལེན་མ་ཐུབ་པའམ། ཡང་ན་ཧ་བེ་ཧོ་བེའི་ཐོག་ནས་བལྟས་པ། དེ་མིན་ཁོ་རང་ཚོས་བོད་བཙན་ཟོས་བྱས་པའི་གནོང་ཡོད་པ་དེ་ལ། ཏཱ་ལའི་བླ་མས་སྐད་ཆ་བཤད་ནས་ངོ་རྒོལ་གྱི་རྣམ་འགྱུར་སྟོན་གྱི་འདུག་བསམས་ནས་སྐྱག་གནོང་ངོས་ལེན་བྱས་པ་ཡིན་བཟོ་འདུག ངོས་ཀྱི་སྐད་ཆའི་ནང་དེ་སྔ་བོད་དང་རྒྱ་གཉིས་ཐ་དད་ཀྱི་རྒྱལ་ཁབ་སོ་སོ་ཡིན་པ་དང་། བོད་རང་བཙན་ཡིན་པ་གསལ་པོར་བཀོད་ཡོད། དེ་ནི་བདེན་པའི་གནས་ཚུལ་ཡིན་པས་སུས་ཀྱང་སྒྲིབ་ཐུབ་ཐབས་མེད། རྒྱ་མིས་ཧམ་པ་ཇི་ཙམ་བཤད་ཀྱང་སྒྲིབ་ཐུབ་ཀྱི་མ་རེད། མ་འོངས་པར་གང་འདྲ་ཞིག་ཏུ་འགྲོ་དང་མི་འགྲོ་དེ་རྒྱ་མིའི་བྱེད་སྟངས་ལ་རག་ལུས་ཡོད། རྒྱ་མིའི་ལྟ་སྟངས་སྤྱོད་སྟངས་ལ་ང་ཚོས་བལྟ་རྒྱུ་ཡིན། རྒྱ་མིའི་ལྟ་སྟངས་སྤྱོད་སྟངས་ལ་ལྟ་བཞིན་གྱི་ཐོག་ནས་མ་འོངས་པར་ང་ཚོས་བསམ་བློ་གུ་ཡངས་ཇི་ཙམ་གཏོང་དགོས་མིན་བལྟ་རྒྱུ་ཡིན་པ་དེ་ནི་གནས་ཚུལ་ཐ་དད་རེད།

ཚ༽ རྒྱ་བོད་ཐ་དད་དང་། སྔོན་བྱུང་གི་ལོ་རྒྱུས།

འདས་པའི་གནས་ཚུལ་ལ་བོད་རྒྱ་གཉིས་ཐ་དད་སོ་སོ་ཡིན་པ་དེ་ལ་སུས་ཀྱང་རྩོད་པ་བྱེད་ཡུལ་མེད། རྒྱ་ནག་གི་ཡིག་ཆ་ཁ་ཤ་ནང་བོད་རྒྱ་ཁོངས་ཡིན་པ་བཤད་ཡོད་ཀྱང་། ཐང་དེབ་རྙིང་པ་སོགས་ཡིག་ཆ་ཁ་ཤས་ནང་བོད་རྒྱལ་ཁབ་ཐ་དད་ཡིན་པ་གསལ་པོ་འཁོད་ཡོད། ང་ཚོའི་ལྷ་ས་གཙུག་ལག་ཁང་གི་རྡོ་རིང་ཡི་གེའི་ནང་“ལེང་གོའོ”ཞེས་གསལ་པོར་བྲིས་འདུག “ལེང་གོའོ”ཞེས་པ་ནི་རྒྱལ་ཁབ་གཉིས་ཟེར་བ་རེད། དེ་སྔའི་འདས་པའི་ལོ་རྒྱུས་ནང་བོད་དང་རྒྱ་གཉིས་ཐ་དད་སོ་སོ་ཡིན་པ་ཚང་མས་ཤེས་གསལ་རེད།

ཡང་རྒྱ་མིས་ཡོན་གོང་མ་སོག་པོའི་སྐབས་ནས་བོད་རྒྱ་ཁོངས་རེད་ཟེར་བ་དང་། སྐབས་རེ་མན་ཇུའི་སྐབས་ནས་བོད་རྒྱ་ཁོངས་རེད་ཟེར་བ་ཤོད་ཀྱི་ཡོད། དེ་ནི་ཁོ་རང་ཚོས་ཁོ་རང་ཚོར་འཁྱོག་ཤོད་ཀྱི་འགྲེལ་བཤད་བརྒྱབ་པ་ཞིག་ཡིན་པ་ལས་བདེན་པའི་གནས་ཚུལ་མ་རེད། ང་ཚོ་བོད་ཀྱི་རྒྱལ་རབས་འདི་བོད་པའི་ལོ་རྒྱུས་ལ་ཆ་བཞག་དགོས་པ་དང་། བོད་པའི་ལོ་རྒྱུས་གཙོ་བོར་བརྩི་དགོས། འདིའི་ཐོག་ནས་བཤད་ན་བོད་དང་རྒྱའི་འབྲེལ་བ་དེ་མཆོད་ཡོན་སྦྱིན་བདག་གི་ཐུན་མོང་མ་ཡིན་པའི་འབྲེལ་བ་ཞིག་བྱུང་ཡོད་པ་ལས། བོད་རྒྱ་མིའི་ཁོངས་གཏོགས་ཡིན་པ་ཞིག་ང་ཚོའི་ཡིག་ཆའི་ནང་རྩ་བ་ནས་གསལ་མེད། རྒྱ། ཧོར། བོད་གསུམ་ཞེས་ཐ་དད་སོ་སོ་ཡིན་པ་གང་སར་གསལ་ཡོད།

འདས་པའི་ལོ་རྒྱུས་ཀྱི་དངོས་ཡོད་གནས་ཚུལ་རྣམས་གསལ་པོར་བཤད་དེ། མ་འོངས་པར་གང་དུ་འགྲོ་དང་མི་འགྲོ་ནི་དེའི་ཚེ་དེའི་དུས་ཀྱི་རྟེན་གཞི་ཞིག་བཟོ་རྒྱུ་དང་། རྒྱ་མི་ཕོན་ཆེ་བོད་ལ་ཡོང་བ་དེ་མཚམས་འཇོག་དགོས་རྒྱུ། འགྲོ་བ་མིའི་ཀུན་སྤྱོད་ཐོབ་ཐང་སྐོར་ལ་ནུབ་ཕྱོགས་རྒྱལ་ཁབ་ཚོས་གཙོས་པའི་འཛམ་གླིང་སྤྱིས་དོ་སྣང་ཆེན་པོ་བྱེད་དགོས་པ། བོད་ཀྱི་ས་ཆའི་རང་བཞིན་འབྱུང་བ་འཕོ་འགྱུར་ཆེན་པོ་མི་འགྲོ་བའི་ས་གཞི་གཙང་མར་འཇོག་དགོས་པ་བཅས་ཡིན།

ཛ༽ གཞིས་ལུས་མི་མང་དང་། མི་རིགས་ཀྱི་ལར་ཞེན།

དེ་རིང་ཐོག་མའི་འཆར་གཞི་བྱས་ན་མཇུག་ཏུ་བཀའ་བློན་ཐུབ་བསྟན་ནས་རྒྱ་ནག་ནང་གི་གནས་ཚུལ་ཕྲན་བུ་བཤད་ན་བསམ་པ་ཡོད་ཀྱང་། དུས་ཚོད་གང་ཙམ་འགོར་སོང་བས་འདིར་མཚམས་འཇོག་རྒྱུ་ཡིན། ཡང་ཁྱེད་ཚོས་རྒྱ་གར་ནང་གི་གནས་ཚུལ་ཤེས་འདོད་ཡོད་ཚེ། དཔེར་ན། ང་རང་ཚོའི་བོད་མི་བཙན་བྱོལ་བ་རྒྱ་གར་གཙོ་བོར་གྱུར་པའི་ཕྱི་རོལ་ལ་གང་འདྲ་ཡོད་པ་དང་། ད་ཕན་ཆོས་དང་རིག་གཞུང་ཐོག་ལ་ལས་ཀ་གང་ཞིག་བྱས་ཡོད་པ། འཆར་གཞི་གང་འདྲ་ཡོད་པ། གཙོ་ཆེ་ཤོས་ཤེས་ཡོན་སྐོར་ལ་སློབ་གྲྭ་གང་འདྲ་ཡོད་པ་དེ་ཚོའི་རིགས་ཁྱེད་ཚོས་ཕྲན་བུ་གོ་ཐོས་ཡོད་ངེས་ཀྱང་། གནས་ཚུལ་ཡོངས་རྫོགས་བསྡོམས་ནས་ཉན་བཤད་བྱེད་རྒྱུ་བྱུང་ན། གནས་ཚུལ་གསལ་པོ་ཤེས་རྒྱུར་ཕན་ཐོགས་ཡོང་མདོག་ཁ་བས། དུས་ཚོད་བཙལ་ནས་ས་ཆ་བསིལ་ས་ཞིག་ཟུར་དུ་ཚོགས་ན་འགྲིགས། ཁྱེད་རང་ཚོ་ཚང་མ་བློ་བདེ་པོ་དང་སེམས་པ་སྐྱིད་པོ་བྱས་སྡོད་རོགས།

ངོས་ཀྱི་སེམས་སུ་རྟག་ཏུ་དྲན་པ་ནི། སོ་སོའི་ལུང་པའི་ནང་ཡོད་པའི་མི་རྣམས་དངངས་སྐྲག་དང་སྡུག་བསྔལ་ཆེན་པོ་ཞིག་གི་འོག་ལ་བསྡད་ཡོད་ཀྱང་ཚང་མ་སེམས་ཤུགས་མ་ཆག་པར་གནས་ཏེ་མདོར་ན་རྒྱ་མིའི་ལས་བྱེད་ནང་ཡོད་པ་དང་། གུང་བྲན་ཏང་ཡོན་ཡིན་པ། ལོ་མང་རྒྱ་མི་དང་མཉམ་དུ་ལས་ཀ་བྱེད་མྱོང་མཁན། དཔེར་ན། ཁ་ཤས་འགོ་སྟོད་ཀྱི་དུས་སྐབས་ལ་ལྷག་བསམ་རྣམ་དག་གི་ཐོག་ནས་རྒྱ་མིས་བཤད་པའི་སྐད་ཆར་ཡིད་ཆེས་བྱས་ཏེ་འགྲོ་མཁན་དེ་ལྟར་ཡོད་ཀྱང་། དེ་དག་གི་སེམས་ཀྱི་གཏིང་ལ་སོ་སོའི་མི་རིགས་ཀྱི་ལྟ་བ་དང་མི་རིགས་ཀྱི་ཞེན་ཁོག་ཅིག་ཡོང་དགོས་ཀྱི་རེད་ལ། དངོས་གནས་ཧ་ལས་པའི་ཤུགས་ཆེན་པོ་འདུག

རྒྱ་མིའི་མཐོ་རིམ་ལས་ཁུངས་ནང་ཡོད་པའི་མི་དེ་ལྟར་ནས་ཚུར་ང་ལ་སྐྱབས་ཞུ་བསྐུར་བའམ། ཡང་ན་ལན་མང་པོ་བསྐུར་མཁན་བྱུང་། དེ་དག་ཁ་ཤས་ནི་ལྷ་ས་སོགས་བོད་ཀྱི་ས་ཁུལ་ཁག་དང་། འགའ་ཞིག་ནི་པེ་ཅིང་དང་། ལན་ཀྲུའུ། མཚོ་སྔོན། ཁྲིན་ཏུ་སོགས་ནས་རེད། ཁོང་ཚོས་འདི་ཕྱོགས་རེ་བ་ཆེན་པོ་རྒྱག་གི་ཡོད་ཅེས་བརྗོད་པ་ནི་དངོས་གནས་ཧ་ལས་པ་རེད། བོད་མི་རྩམ་ཟན་མ་ཎི་བགྲང་མཁན་ཚང་མར་སོ་སོའི་མི་རིགས་ཀྱི་ལྟ་བ་དང་། ཞེན་ཁོག་འགྲན་ཟླ་བ་བྲལ་བ་ཞིག་འདུག་པ་དེ་ནི་གཟི་བརྗིད་ཡིན་ལ། སྤོབས་པ་བྱེད་ཆོག་པ་ཞིག་ཀྱང་རེད། ད་བར་ཚང་མས་ཧུར་ཐག་བྱས་པ་དེར་བཀའ་དྲིན་ཆེ། ཐུགས་རྗེ་ཆེ་ཞེས་ཁྱེད་ཚོར་བརྗོད་རྒྱུ་མ་ཟད། ཁྱེད་ཚོ་བརྒྱུད་ནས་བོད་ནང་ཡོད་པ་ཚོར་ངས་འདི་འདྲ་བརྗོད་ཀྱི་འདུག་ཅེས་བརྗོད་རོགས།

བོད་རྒྱ་ཆེའི་མི་མང་དང་། དེ་བཞིན་འཚར་ལོངས་ཡོང་བཞིན་པའི་གཞོན་སྐྱེས་སློབ་ཕྲུག་ཚོ་ནི་དེ་བས་ཧ་ལས་དགོས་པའི་སེམས་ཤུགས་ཆེན་པོ་འདུག ཁ་སང་བོད་ནས་བྲོས་བྱོལ་ཡོང་བའི་ཕྲུ་གུ་ལོ་བཅུ་གྲངས་བྱས་པ་ཞིག་ཐུག་བྱུང་། གྲུང་མདོག་ཁ་པོ་ཞིག་འདུག ཉེ་དུས་ཟང་ཟིང་བྱེད་དུས་ཡོད་དམ་ཞེས་དྲིས་པས། ཡོད་ཟེར་གྱི་འདུག དེ་དུས་གང་ཞིག་བྱས་སམ་ཞེས་བརྗོད་པར། རླངས་འཁོར་དང་སྦག་སྦག་དེ་ལྟར་ལ་མེ་རྒྱག་པར་ཕྱིན་པ་ཡིན་ཟེར་གྱི་འདུག་པས་ཧ་ལས་བྱུང་། ད་རེས་བཙོན་ཁང་ནང་དུའང་ཕྲུ་གུ་ལོ་བཅུ་བཞི་བྱས་པ་དེ་ལྟར་གང་འཚམ་བཅུག་ཡོད་པ་དེ་དག་ལ་རྒྱ་མིས་ཉེས་རྡུང་མང་པོ་གཏོང་གི་འདུག་ཟེར། དེ་དག་ནི་ང་ཚོའི་གཟི་བརྗིད་རེད།

ཕྲུ་གུ་ཆུང་ཆུང་དེ་དག་ལའང་སོ་སོའི་མི་རིགས་ཀྱི་ཞེན་ཁོག་ཤུགས་ཆེ་ཡོད་པ་དང་། སློབ་གྲྭ་ཆུང་བ་དང་། སློབ་གྲྭ་འབྲིང་བ། མཐོ་རིམ་སློབ་གྲྭ། དེ་བཞིན་རྒྱ་ནག་ནང་གི་མཐོ་རིམ་སློབ་གྲྭ་ཁག་བཅས་ལ་ཡོད་པའི་སློབ་ཕྲུག་དེ་དག་ཧ་ལས་པའི་སེམས་ཤུགས་ཆེན་པོ་འདུག པེ་ཅིང་དང་། ཁྲིན་ཏུ། ལན་ཀྲུའུ་སོགས་ལ་སློབ་སྦྱོང་བྱེད་མཁན་ཨ་མདོ་ཁུལ་དང་། ཁམས་ཁུལ་ནས་ཡིན་པ་དེ་འདྲས་ཡི་གེ་མང་པོ་བཏང་བྱུང་། དངོས་གནས་ཧ་ལས་པ་རེད་འདུག དེར་བརྟེན་ལས་བྱེད་པ་དང་། གུང་བྲན་ཏང་ཡོན། ཏང་ཡོན་ཡིན་པར་ཙམ་དུ་མ་ཟད་ལོ་མང་རྒྱ་མིའི་ལས་ཁུངས་ནང་ལས་ཀ་བྱས་ཏེ་ཕྱི་ཚུལ་ལ་བལྟས་ན་རྒྱ་མི་རྒྱ་རྒན་ཆགས་པ་དང་། རྒྱ་མིའི་རྒྱུག་ཁྱི་རྒྱུག་ནག་ཡིན་པ་ལྟ་བུ་དེ་འདྲས་ནང་དོན་སོ་སོའི་མི་རིགས་ཀྱི་ཞེན་ཁོག་ཧ་ལས་པ་ཡོད་པ་དེ་རིགས་ལ་ངོས་ནས་ཐུགས་རྗེ་ཆེ་ཟེར་གྱི་འདུག་ཅེས་ཁྱེད་ཚོས་བརྗོད་རོགས།

ཡང་མི་ཁ་ཤས་མགོ་རྨོངས་ཏེ་གནས་ཚུལ་གསལ་པོ་མ་ཤེས་པར་རྒྱ་མིས་གང་བཤད་པ་དེ་རང་རེད་བསམ་མཁན་རེ་ཟུང་ཡོང་སྲིད་ཀྱི་རེད། དེ་དག་ནི་སྙིང་རྗེའི་ཡུལ་ཡིན་པས་ང་ཚོས་ཁོང་ཁྲོ་བྱས་ཏེ་སྡང་འཛིན་བྱེད་དགོས་དོན་མེད། ཁོང་ཚོས་སྤོ་འཕེར་གྱི་མ་རེད། བདེན་པའི་མཐའ་གསལ་ཡོང་གི་ཡོད་པས། ཁོང་ཚོ་ཕོ་རོགས་དཀར་པོ་ཆགས་རྒྱུ་ལས་གང་ཡང་མེད། འདི་ཁྱེད་ཚོའི་སེམས་ལ་ཞོགས། ཚང་མར་ཐུགས་རྗེ་ཆེ་ཞུ་རྒྱུ་ཡིན།

ཝ༽ བྱེས་ཁྲོད་ཀྱི་བོད་འབངས་དང་། ན་གཞོན་གྱི་ལ་རྒྱ།

ང་ཚོ་བྱེས་ལ་ཡོད་པའི་མི་མང་ཚོས་ད་བར་ཧུར་ཐག་བྱས་པ་རེད། ཁྱེད་རང་ཚོ་ཁ་ཤས་ནས་རྒྱ་གར་ནང་ཡོད་པ་ཚོ་མཐུན་སྒྲིལ་ཡག་པོ་མི་འདུག་ཟེར་བའི་མཐོང་ཚུལ་དེ་ལྟ་བུ་ཞིག་ཡོང་གི་ཡོད་འདུག གནས་ཚུལ་དེ་ལྟར་མ་རེད། དེ་ཡང་ཤེས་དགོས་ཀྱི་འདུག གཏམ་བརྗོད་རང་དབང་ཡོད་པའི་ལུང་པའི་ནང་བློ་མཐུན་མིན་ཕྲན་བུ་ཡོང་སྐབས་ལེགས་འདུག་ཉེས་འདུག་ཤོད་མཁན་ཡོང་ངེས་ཡིན། བོད་ནང་རྒྱ་མིས་མནན་བསད་བྱེད་པའི་འོག་གི་མིའི་གནས་སྟངས་དང་། རང་དབང་ལུང་པར་སྡོད་མཁན་གྱི་མིའི་གནས་སྟངས་དབར་མི་འདྲ་བའི་ཁྱད་པར་ཡོད། རང་དབང་ལུང་པར་སྡོད་མཁན་ཚོར་གང་ཞིག་བྱས་ཀྱང་མཐོ་དྲགས་འདུག དམའ་དྲགས་འདུག་ཟེར་བའི་སྐད་ཆ་ཤོད་རྒྱུའི་རང་དབང་ཡོད། དེ་ནི་གཞི་རྩའི་སྟོབས་ཤུགས་ཡིན་པ་ལས། སྡུག་པ་མ་རེད་བསམ་པ་དྲན་གྱི་འདུག འགག་རྩའི་གནས་ཚུལ་གལ་ཆེ་ས་ཞིག་ལ་ཐུག་ན་བོད་བསམ་པ་ཞིག་ཚང་མར་ཡོད།

ཉེ་ཆར་ལྷ་སར་གནས་ཚུལ་བྱུང་བའི་སྐབས་ལ་འཛམ་གླིང་ས་གནས་གང་སར་ཡོད་པའི་བོད་པ་ཚོ་དང་། ལྷག་དོན་ཕྱི་རྒྱལ་ལ་སྐྱེས་པའི་བོད་ཕྲུག་བོད་ཡུལ་མིག་གིས་མཐོང་མ་མྱོང་བ་དེ་དག་སེམས་ཤུགས་ཧ་ཅང་ཆེན་པོ་འདུག ཁོང་ཚོས་བོད་སྐད་ཁྲག་གེ་ཁྲོག་གེ་ལས་མི་ཤེས་ཀྱང་། བོད་པ་ཡིན་བསམ་པའི་སེམས་ཤུགས་དངོས་གནས་ཧ་ལས་པ་འདུག སྐབས་དེར་འཛམ་གླིང་གི་ས་ཆ་བོད་པ་ཡོད་ས་གང་སར་རྒྱ་མིའི་གཞུང་ཚབ་ཁང་གིས་མཚོན་པའི་ལས་ཁུངས་ཡོད་ས་དེ་དག་ཏུ་བསྐྱོད་དེ་སྐད་འབོད་བྱེད་རྒྱུ་དང་། དེ་བཞིན་ས་ཆ་གལ་ཆེ་སར་སྐད་འབོད་ངོ་རྒོལ་བྱས་པ་རེད། ཁོང་ཚོ་ཕར་བལྟས་ན་ཕྱི་རྒྱལ་གྱི་རིག་གཞུང་ལ་གོམས་པ་ལྟ་བུ་དང་། གཞས་ཤིག་བཏང་ཡང་ཕྱི་རྒྱལ་གྱི་གཞས་གཏོང་བ་ལས། བོད་གཞས་མི་གཏོང་བ། བོད་གཞས་མི་ཤེས་མཁན་དེ་ལྟར་ཡོད། དངོས་གནས་ཀྱི་འགག་རྩ་ཞིག་ལ་ཐུག་སྐབས་ང་བོད་པ་ཡིན་བསམ་པའི་བསམ་བློ་ཧ་ཅང་ཤུགས་ཆེན་པོ་འདུག དེ་ལྟར་ང་ཚོ་ཕྱི་ལ་ཡོད་མཁན་ཚོས་ད་བར་ཧུར་ཐག་བྱས་པ་རེད་ལ། ད་དུང་ཡང་ཧུར་ཐག་བྱེད་ཀྱི་རེད། ང་རང་ཚོ་བོད་གཞིས་བྱེས་ཡོངས་ལ་འགན་གཅིག་དང་ཁུར་གཅིག་རེད། ཚང་མ་བློ་བདེ་པོ་བྱས་ནས་སྡོད་རོགས།

ངོས་རང་ལ་ཏཱ་ལའི་ལོག་སྤྱོད་པ་ཟེར་ནའང་འདྲ། ཏཱ་ལའི་བླ་མ་ཟེར་ནའང་འདྲ། གང་ལྟར་དོན་སྙིང་དགེ་སློང་བསྟན་འཛིན་རྒྱ་མཚོས་ད་བར་ཧུར་ཐག་བྱས་པ་ཡིན་ལ། ད་དུང་ཡང་དཔྲལ་བ་ས་ལ་མ་ལྷུང་བར་ཧུར་ཐག་བྱེད་ཀྱི་ཡིན། དེ་ནི་སོ་སོའི་ལས་ཀྱིས་བསྐོས་པ་རེད། ང་རང་གི་འགན་ཡང་ཆགས་ཡོད། ཕྱོགས་གཅིག་ནས་དཀའ་ངལ་ཆེན་པོ་ཡིན་ན་ཡང་། ཕྱོགས་གཞན་ཞིག་ནས་ཇི་ཙམ་དཀའ་ངལ་ཆེ་བ་དེ་ཙམ་གྱིས་སོ་སོས་འགན་ཁུར་ནས་ཧུར་ཐག་བྱེད་སྐབས། འདི་ནི་གཟི་བརྗིད་ཡིན་སྙམ་པ་དྲན་གྱི་འདུག ཁྱེད་རང་ཚོ་བློ་བདེ་པོ་བྱེད་རོགས། ངའི་ངོས་ནས་ཧུར་ཐག་བྱེད་ཀྱི་རེད། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༨ ཟླ་ ༤ ཚེས་ ༢ ཉིན་ལྡི་ལི་ཨ་ཤོ་ཁ་མགྲོན་ཁང་དུ་མ་ཤི་བར་གྱི་ཟས་བཅད་ངོ་རྒོལ་ནང་ཞུགས་མཁན་ཚོར་སྩལ་བའི་བཀའ་སློབ།

ཀ༽ རང་སྲོག་བློས་གཏོང་དང་། ༸རྒྱལ་བའི་བསླབ་བྱ།

བོད་ནང་རྒྱ་མིའི་གོ་མཚོན་འོག་ལ་ཞུམ་པ་མེད་པའི་ཐོག་ནས་རང་སྲོག་བློས་བཏང་གི་ལས་ཀ་གཅིག་བྱེད་ཀྱི་ཡོད། ང་རང་ཚོ་འདི་ཕྱོགས་ནས་བོད་བསྟན་པ་ཆབ་སྲིད་དང་། མི་མང་གི་ཐོབ་ཐང་གི་དོན་དག་ལ་སོ་སོས་དང་དུ་བླངས་ནས་ཟས་བཅད་ངོ་རྒོལ་གྱི་རང་སྲོག་བློས་བཏང་གི་སྙིང་སྟོབས་བཅངས་ནས་ལས་འགུལ་བྱས་པ་ཧ་ལས་པའི་དགའ་པོ་བྱུང་། དངོས་གནས་དྲང་གནས་ཡག་པོ་རེད། ཧ་ལས་པ་ཞིག་རེད། ཁྱེད་རང་ཚོ་རང་དགར་ཁ་ནས་སྲོག་བློས་གཏོང་གི་ཡིན་ཟེར་བའི་ཚིག་སྐམ་པོ་བཤད་པ་ཙམ་མ་ཡིན་པར་དོན་དག་ལག་ལེན་ངོ་མའི་ཐོག་ནས་དངོས་གནས་སོ་སོས་དང་དུ་བླངས་ཏེ་དེ་ལྟ་བུའི་སེམས་ཐག་བཅད་པ་དེ་ངོ་མཚར་སྐྱེ་འོས་པ་ཞིག་རེད། ཁྱེད་རང་ཚོས་ལྷག་བསམ་དང་། ཞུམ་པ་མེད་པའི་སྙིང་སྟོབས་འདི་ཙམ་བཅངས་པ་ལ་ཁྱེད་རང་ཚོར་ཐུགས་རྗེ་ཆེ་ཟེར་རྒྱུ་ཡིན།

རྩ་བ་ཁྱེད་རང་སོ་སོའི་ངོས་ནས་ཟས་བཅད་ངོ་རྒོལ་གྱི་ཐོག་ནས་རང་སྲོག་བློས་བཏང་གི་སྙིང་སྟོབས་དེ་ཙམ་སྐྱེས་པ་རེད། འོན་ཀྱང་ངོ་ཐོག་དོན་དག་ངོ་མའི་ཐོག་ལ་ནུས་པ་ཇི་ཙམ་ཐོན་གྱི་རེད་དམ་ཟེར་ན། དེ་ནི་རྒྱུ་རྐྱེན་མང་པོ་ཞིག་ལ་བལྟོས་པ་རེད། ད་ལྟའི་གནས་སྟངས་ཀྱི་འོག་ནས་དྲིལ་བསྒྲགས་ཆེན་པོ་ཞིག་ཡོང་གི་རེད། གཙོ་ཆེ་ཤོས་བོད་ནང་དང་། བོད་ཀྱི་ཕྱི་རོལ་དུ་ཡོད་པའི་བོད་པ་ཚོའི་ངོས་ནས་དངོས་གནས་འདོད་པས་དང་དུ་བླངས་ཏེ་ལུས་སྲོག་བློས་གཏོང་གི་ལས་འགུལ་བྱེད་ཀྱི་ཡོད་པའི་གནས་ཚུལ་གོ་སྐབས་ཏན་ཏན་གང་ཅིའི་ཐོག་ནས་ཕན་ཐོགས་ངེས་ཅན་ཞིག་ཡོང་རྒྱུ་རེད།

ང་རང་ཚོ་བོད་མི་ཉུང་ཤས་ཤིག་གིས་རང་སྲོག་བློས་བཏང་བ་དེས་འཛམ་གླིང་ཐོག་ལ་དྲིལ་བསྒྲགས་གང་འཚམ་ཞིག་ལས། དོན་དག་བསྒྲུབ་ཐུབ་ཀྱི་རེད་ཟེར་རྒྱུ་ཧ་ཅང་ཁག་པོ་རེད། གཙོ་ཆེ་ཤོས་རྒྱ་མིའི་ངོས་ནས་གཡོ་འགུལ་བྱེད་དགོས། རྒྱ་མིས་གཡོ་འགུལ་བྱེད་ཐབས་ལ་བོད་པ་ས་ཡ་གཅིག་ལྷག་ཙམ་ཤི་ཡོད། འོན་ཀྱང་དེར་རྩིས་འགྲོ་གང་ཡང་མ་བཏང་བ་ཞིག་ལ། ང་ཚོ་འདིར་མི་ཉུང་ཤས་ཤིག་གིས་སྲོག་བློས་བཏང་བར་རྒྱ་མིས་གཡོ་འགུལ་བྱེད་རྒྱུ་ཁག་པོ་རེད། ཕྱོགས་གཅིག་ནས་དེ་དངོས་ཡོད་གནས་ཚུལ་རེད།

གཉིས་ནས་ང་རང་གི་ངོས་ནས་ཆ་བཞག་ན། ངོས་རང་དགེ་སློང་གཅིག་རེད། དེ་ལྟ་བུའི་གནས་ཚུལ་གྱི་ཐོག་ནས་ཁྱེད་རང་ཚོས་དངོས་གནས་ལུས་སྲོག་བློས་བཏང་བྱེད་སྐབས་ངོས་ནས་ཁ་རོག་བསྡད་ན། སེམས་ཀྱི་བཟོད་ཐབས་མེད་པ་ལྟ་བུ་འདུག ཉན་དང་མ་ཉན་ཁྱེད་རང་ཚོ་དོ་བདག་གི་གནས་ཚུལ་ཐ་དད་རེད། ངོས་རང་གི་ངོས་ནས་གང་ཞིག་དགེ་སྐྱོན་མཐོང་བ་དེ་དག་མ་བཤད་ན་མི་འགྲིགས་པར་བརྟེན། མཐའ་མ་བཀྲ་ཤིས་དབང་འདུད་མདུན་ལ་ང་རང་གི་བསམ་ཚུལ་གང་ཡོད་པ་ཡིག་ཐོག་ལ་བྲིས་ནས་བསྐུར་ཏེ་ཁྱེད་རང་ཚོར་བརྗོད་ཅེས་མངགས་པ་ཡིན། ཁྱེད་རང་ཚོའི་ངོས་ནས་ཕྱོགས་གཅིག་ནས་བོད་སྤྱི་དོན་ལྷག་བསམ་དང་། སྙིང་སྟོབས་བཅངས་ཏེ་བོད་དོན་ལ་ལུས་སྲོག་བློས་བཏང་གིས་སེམས་ཐག་བཅད་པ་རེད། ཡང་དེ་རྗེས་ངོས་ནས་བཏང་བའི་ཡི་གེ་འབྱོར་སྐབས། ༸རྒྱལ་བ་རིན་པོ་ཆེས་བརྗོད་པ་དེར་ཁྱེད་རང་ཚོས་དངོས་གནས་དགའ་པོ་དང་། དད་པ་དམ་ཚིག་གཡོ་བ་མེད་པའི་ཐོག་ནས་ཁྱེད་རང་ཚོས་ཉན་ཤེས་བྱས་པ་དེར་ངོས་རང་ཡང་ཧ་ཅང་དགའ་པོ་བྱུང་། ངའི་ངོས་ནས་དངོས་ཡོད་གནས་ཚུལ་ལ་རྒྱུ་མཚན་གྱི་ཐོག་ནས་བརྟག་དཔྱད་བྱས། ང་རང་དགེ་སློང་ཡིན་པའི་ཆ་ནས་བཟོད་ཐབས་མེད་པའི་གནས་ཚུལ་ཐོག་ནས་བརྗོད་པ་དེ་ལ་ཁྱེད་རང་ཚོས་ཉན་པ་རེད། དེ་ལ་ཤིན་ཏུ་དགའ་པོ་བྱུང་།

དེ་ལ་ཕྱོགས་གཅིག་ནས་བསམ་བློ་བཏང་ན། ཁྱེད་རང་ཚོས་བོད་སྤྱི་པའི་དོན་ལ་བསམ་བློ་བཏང་ནས་སྲོག་བློས་གཏོང་གི་དམ་བཅའ་ཞིག་བཞག་སྟེ། ང་རང་ཚོ་བོད་སྤྱི་པའི་དོན་དག་དེ་སངས་རྒྱས་ཀྱི་བསྟན་པ་དང་འབྲེལ་བ་ཡོད་པས། ཁྱེད་རང་ཚོར་བསོད་ནམས་དཔག་ཏུ་མེད་པ་ཞིག་ཐོབ་ཡོད། ཡང་ངོསས་ཡི་གེ་བྲིས་ནས་ཁྱེད་རང་ཚོ་མ་ཤི་བར་དུ་ཟས་བཅད་སྡོད་རྒྱུ་མཚམས་འཇོག་བྱས་པར་བརྟེན། ངའི་ངོས་ནས་མི་མང་པོ་ཞིག་སྲོག་སྐྱབས་པའི་བསོད་ནམས་གསོག་རྒྱུའི་གོ་སྐབས་བྱུང་བ་རེད། ངོས་ནས་གང་ཡང་མ་བརྗོད་པར་བཞག་ན། ཁྱེད་རང་ཚོ་སྤྱི་པའི་དོན་དག་ལ་དམིགས་ཏེ་རང་སྲོག་བློས་བཏང་བའི་མཐའ་མ་ཤི་རྒྱུ་ཡིན་པ་རེད། ངོས་ནས་ང་རང་གི་བསམ་ཚུལ་ཡོད་པ་དེ་བཤད་ནས། ཁྱེད་རང་ཚོའི་སྲོག་སྐྱབས་པ་ལྟ་བུ་ཆགས་ཡོང་སྐབས་མི་གང་འཚམ་ཞིག་ལ་མི་འཇིགས་སྲོག་གི་སྦྱིན་པ་ལྟ་བུའི་ཉམས་ལེན་བྱེད་རྒྱུའི་གོ་སྐབས་བྱུང་། དེས་༸རྒྱལ་བ་རིན་པོ་ཆེའི་ཚེ་ཡུན་དུ་བརྟན་པར་ཡང་ཕན་པ་རེད། སེམས་ཅན་གཅིག་ཚེ་ཐར་བཏང་ཡང་ཚེ་ཐར་གཏོང་མཁན་དེའི་ཚེ་ལ་ཕན་གྱི་ཡོད་པ་ལྟར། ད་རེས་གནས་སྟངས་ཁྱད་མཚར་ཞིག་གི་འོག་ནས་མི་འགའ་ཤས་ཚེ་ཐར་བཏང་བ་ལྟ་བུ་བྱུང་བས་གོ་གཉིས་ཆོད་བྱུང་བ་རེད། ཁྱེད་རང་ཚོའི་ངོས་ནས་བསོད་ནམས་བསགས་ཡོད་ལ། ངོས་རང་གི་ངོས་ནས་ཀྱང་བསོད་ནམས་གསོག་པའི་གོ་སྐབས་བྱུང་སྟེ། ཡག་པོ་བྱུང་སོང་། བཀྲ་ཤིས་བདེ་ལེགས་ཡོད།

ཁ༽ ཟས་བཅད་ངོ་རྒོལ་དང་། གསོན་པའི་དགོས་དོན།

ཁ་སང་ཡི་གེའི་ནང་ལ་བྲིས་པ་བཞིན། ད་ཆ་ལྷག་བསམ་དེ་འཁྱེར་ནས་ལས་རིགས་མང་པོ་ཞིག་གི་ནང་ལ་ནུས་པ་འདོན་ས་ཡོད། སོ་སོའི་རང་ཤི་བརྒྱབ་སྟེ་ནག་ཐུམ་དུ་ཕྱིན་པས་དེ་ཙམ་གྱི་རླབས་ཆེ་རྒྱུ་མེད། དེ་ལས་སོ་སོའི་རང་སྲོག་ཡུན་དུ་འཚོ་བའི་ཐོག་ནས་དང་བླངས་ཀྱི་སེམས་ཤུགས་དང་། སྙིང་སྟོབས་འགྱུར་བ་མེད་པ་ཞིག་ཡོད་པ་དེ་མུ་མཐུད་ནས། ང་ཚོའི་སྤྱི་ཚོགས་ནང་བོད་ཀྱི་ཆབ་སྲིད་དང་། བོད་ཀྱི་རང་དབང་སྐོར་ལ་རང་བཞིན་མིའི་དོ་སྣང་སླེབས་པའི་ཆེད་དུ་དཔེར་ན་སོ་སོའི་དགའ་ཉེ་བློ་དཀར་དང་། སོ་སོའི་བུ་ཕྲུག་ཚུན་ཆད་ལ་བོད་རང་དབང་བདེན་པའི་དོན་དག་ལ་འཐབ་རྩོད་བྱེད་པའི་བསམ་བློའི་སློབ་གསོ་གཏོང་རྒྱུ་སོགས་དེ་ལྟ་བུའི་ཐོག་ནས་ལས་ཀ་བྱེད་རྒྱུ་མང་པོ་ཞིག་ཏན་ཏན་ཡོད།

གཞན་ཡང་འཛམ་གླིང་གི་གནས་ཚུལ་གྱི་འགྱུར་འགྲོས་ལ་གཞིགས་པའི་སྐབས་བབས་ཀྱི་ཟས་བཅད་ངོ་རྒོལ་བྱེད་དགོས་པ་དེ་ལྟར་ཡང་ཡོང་སྲིད་པ་རེད། དཔེར་ན་ཁ་སང་ངོས་རང་ཡང་འདི་འདྲ་ཞིག་དྲན་བྱུང་། དངོས་གནས་སྐབས་རན་པོ་གཅིག་དང་། ཆ་རྐྱེན་སྐབས་སུ་བབས་པ་དངོས་གནས་ཞིག་བྱུང་ན། སྔ་མོ་གྷན་དྷིས་ཀྱང་ཟས་བཅད་ངོ་རྒོལ་མང་པོ་ཞིག་གནང་གི་ཡོད། ངོས་རང་གི་ངོས་ནས་མཧཱ་དྷརྨ་གྷན་དྷིའི་གནང་སྟངས་ལ་ཡི་རངས་དང་མོས་པ་ཆེན་པོ་ཡོད། ངོས་རང་ཟས་བཅད་འདྲ་བྱེད་འདོད་བྱུང་། སྤྱིར་འཛམ་གླིང་སྤྱིའི་དོན་དང་། ང་རང་ཚོ་བོད་དོན་གང་ཞིག་ཡིན་རུང་། གང་ལྟར་རན་པོ་གཅིག་དང་། སྐབས་སུ་བབས་ཤིང་དོན་ཕན་ལྡན་པ་ཞིག་བྱུང་ན། ངོས་རང་གི་ངོས་ནས་ཀྱང་ཟས་བཅད་བྱེད་འདོད་ཡོད། ང་ཚོ་མཇུག་ལ་བལྟ་ཆོག་གི་རེད། ད་ལྟའི་ཆར་སོ་སོར་ལྷག་བསམ་དང་། སྙིང་སྟོབས་ཡོད་པ་དེ་མུ་མཐུད་ནས་སོ་སོ་གསོན་པའི་དགོས་དོན་ཚང་བ་ཞིག་བྱེད་ཐུབ་ན་ཡག་པོ་རེད།

ད་ནི་སྐྱིད་པོ་བྱས་ནས་སྡོད། ད་རེས་ཁྱེད་རང་ཚོས་ལས་འགུལ་བྱས་པ་དེས་དངོས་གནས་ཆབ་སྲིད་ཐོག་ནས་བཤད་ན། བོད་པའི་སྙིང་སྟོབས་དང་སེམས་ཐག་ཆོད་པོ་ཡོད་པའི་རྟགས་མཚན་སྟོན་ཐུབ་པ་རེད། ཆོས་ཕྱོགས་ཀྱི་ཐོག་ནས་བཤད་ནའང་། སོ་སོ་ཀུན་སློང་རྣམ་དག་གི་ཐོག་ནས་རང་སྲོག་བློས་བཏང་གི་སྙིང་སྟོབས་སྐྱེས་པ་ཡིན་སྟབས་བསོད་ནམས་དཔག་ཏུ་མེད་པ་བསགས་ཡོད། རང་དགར་རྒྱ་མིར་ཁོང་ཁྲོ་བྱས་པ་དང་། ཁོང་ཁྲོའི་རྐྱེན་གྱིས་བྱས་ན་ཕན་ཡོན་ཐོབ་ཐབས་མེད། ཕན་པའི་སེམས་ཀྱིས་སངས་རྒྱས་ཀྱི་བསྟན་པ་དང་། སངས་རྒྱས་ཀྱི་བསྟན་པ་བརྒྱུད་ནས་མི་མང་པོ་ཞིག་དང་། མིས་མཚོན་པའི་ཁམས་གསུམ་གྱི་སེམས་ཅན་ཐམས་ཅད་ལ་ཕན་པའི་སེམས་བསྐྱེད་དགོས།

གང་ལྟར་སངས་རྒྱས་ཀྱི་བསྟན་པ་ཞེས་བརྗོད་སྐབས་སྐྱེ་འགྲོའི་བདེ་སྐྱིད་དང་འབྲེལ་བ་ཡོད། བྱ་བ་བཟང་པོ་གཅིག་སྒྲུབ་པ་ལ་ལྟོས་ནས་བསྡད་ཡོད། སངས་རྒྱས་ཀྱི་བསྟན་པ་དེ་ཡང་བྱ་བ་བཟང་པོ་དང་། བསམ་པ་བཟང་པོ་བྱེད་དགོས་ཞེས་བཤད་པ་ལས་དེ་མིན་པའི་དོན་དག་གཅིག་མེད། དེ་ལྟ་བུའི་བསམ་བློ་བཏང་ནས་ཟས་བཅད་ངོ་རྒོལ་གྱི་བྱ་བ་བྱེད་པའི་ཀུན་སློང་དེ་ལྟ་བུ་ཞིག་གིས་རྒྱབ་འཁྱོགས་ན། དངོས་གནས་དྲང་གནས་ཀྱི་བསོད་ནམས་ཐོབ་ཀྱི་རེད། སོ་སོས་རྗེས་སུ་ཡི་རངས་བྱེད་དགོས། ངའི་ངོས་ནས་ཀྱང་ཚེ་ཐར་བཏང་བ་ལྟ་བུའི་གོ་སྐབས་ཡག་པོ་ཞིག་བྱུང་བ་རེད། དེ་ལྟར་ཡིན་སྟབས་དེ་རིང་ཁྱེད་ཚོར་བཀྲ་ཤིས་བདེ་ལེགས་ཟེར་རྒྱུ་ཡིན། དགའ་པོ་བྱུང་། ཁྱེད་ཚོས་ཐེངས་དང་པོ་དེ་ལྟ་བུའི་སེམས་ཐག་བཅད་ནས་ཡོང་དུས། ངོས་རང་ངོ་མཚར་སྐྱེས་བྱུང་། ཁ་སྟོང་པའི་འུར་ཤོབ་སུས་ཀྱང་བཤད་ཐུབ་ཀྱི་རེད། དོན་དངོས་ཐོག་དེ་ལྟ་བུའི་སེམས་ཐག་བཅད་ནས་སེམས་ཤུགས་བསྒྲིལ་རྒྱུ་ཟེར་བ་དེ་ལས་སླ་པོ་མིན། ཁྱེད་རང་ཚོས་དེ་ཙམ་གྱི་བསམ་བློ་བཏང་བ་དེ་དངོས་གནས་རང་ངོ་མཚར་སྐྱེས་སོང་། ཤིན་ཏུ་དགའ་པོ་བྱུང་། ཐེངས་གཉིས་པ་ངོས་ནས་མ་བྱེད་ཅེས་བརྗོད་སྐབས་༸རྒྱལ་བ་རིན་པོ་ཆེའི་ཁ་ལ་ཉན་པོ་བྱས་པ་རེད། སེམས་ཤུགས་ཡོད་པ་གང་ཞིག་ལ་༸རྒྱལ་བ་རིན་པོ་ཆེའི་ཁ་ལ་ཉན་པོ་བྱེད་སྐབས། ངོས་རང་གི་ངོས་ནས་ཆ་བཞག་ན། དེ་ཙམ་གྱི་མིས་ངོས་ལ་ཡིད་ཆེས་བྱས་པ་དེའི་ཚོད་ཀྱིས་ངོས་རང་གི་འགན་དེ་ཡང་ལྕི་རུ་འགྲོ་གི་འདུག ད་ནི་ངོས་ནས་གཟབ་གཟབ་མ་བྱས་ན། མིས་དེ་ཙམ་བློས་འགེལ་གྱི་ཡོད་པ་དང་། མིས་དེ་ཙམ་གྱི་ཆ་འཇོག་བྱེད་ཀྱི་ཡོད། ངོས་ནས་ནོར་འཁྲུལ་གྱི་ཐོག་ཏུ་ཕྱིན་ན་ག་ནས་འགྲིགས་བསམ་པས་ངོས་རང་གི་སེམས་ནང་འགན་ལྕི་རུ་འགྲོ་བ་དང་། རྡོག་ཁྲེས་ཆེ་རུ་འགྲོ་གི་ཡོད་པ་ལྟ་བུ་ཞིག་བྱུང་། གང་ལྟར་ཡང་སྙིང་ཧ་ཅང་དགའ་པོ་བྱུང་། ཚང་མར་ཐུགས་རྗེ་ཆེ། བློ་བདེ་པོ་བྱས་ནས་སྡོད། ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༨ ཟླ་ ༤ ཚེས་ ༢༣ ཉིན་དོན་གྲུབ་གླིང་གཞིས་མི་ཚོར་སྩལ་བའི་བཀའ་སློབ།

ཀ༽ ལྷག་བསམ་གྱི་འབྲས་བུ་དང་། བཙན་བྱོལ་བའི་གནས་སྟངས།

དེ་རིང་ང་རང་ཚོ་འདིར་ལྷོད་ལྷོད་བྱས་ཏེ་ཐུག་པར་དགའ་པོ་བྱུང་། ཁྱེད་རང་ཚོའི་ཕྱི་སྣོད་ཀྱི་བཀོད་པ་དངོས་གཙང་ལ་སྤུས་དག་པོ་འདུག གཞིས་ཆགས་ཆེ་ཁག་ཁ་ཤས་ཀྱི་ཁང་པར་མཚོན་ན། འདིར་ཡོད་པ་ཚང་མ་གང་ལ་གང་འཚམ་ཧྲ་ཏག་ཏག་ཡག་པོ་འདུག སྣོད་འདིའི་ནང་དུ་སྡོད་མཁན་གྱི་སྐྱ་སེར་རྒན་གཞོན་དབྱེར་མེད་ཚང་མ་གྲུང་ཧྲིལ་ཧྲིལ། དངོས་གཙང་མ། གདོང་ཡང་ཚང་མ་སོས་ཕྲུམ་ཕྲུམ་ཡིན་མདོག་ཁ་པོ་མཐོང་སོང་། དེ་ལྟར་ཡིན་སྟབས་ངོས་རང་ཧ་ཅང་དགའ་པོ་བྱུང་། དེ་ལྟར་ཡོང་བའི་རྩ་བ་སོ་སོའི་སྒེར་གྱི་ཁེ་ཕན་ལ་རང་དོན་རང་གཅེས་སུ་ཡིན་ཡང་བྱེད་ཀྱི་རེད། དེ་དང་ཆབས་ཅིག་བོད་སྤྱི་པའི་ལ་རྒྱ་ཞེན་ཁོག་མ་དོར་བའི་ཐོག་ནས་ཚང་མས་བོད་པ་ཡིན་བསམ་པའི་འདུ་ཤེས་རྟག་ཏུ་སེམས་ལ་བཅངས་ནས་བསྡད་པའི་ལག་རྗེས་ཐོན་ཡོང་གི་ཡོད། ཚང་མས་ལོ་ནས་ལོ་བསྟུད་དེ་ལྷག་བསམ་སྙིང་སྟོབས་འདོར་བ་མེད་པར་བསྡད་པའི་འབྲས་བུ་ཡིན་སྟབས། དེ་རིང་ང་རང་ཚོ་འདིར་མཉམ་འཛོམས་བྱས་པའི་སར་ཐུགས་རྗེ་ཆེ་ཟེར་གྱི་ཡིན།

ང་རང་ཚོ་སྔོན་མ་ནས་སྐད་ཆ་བྱུང་བ་བཞིན་ལྟར། ང་ཚོ་བོད་པ་བཙན་བྱོལ་བ་ཚོས་གནས་སྐབས་ཤིག་ང་ཚོར་རང་དབང་གི་རྩོད་ལེན་བྱེད་རྒྱུའི་ཆེད་དུ་གཞན་ཡུལ་དུ་ང་ཚོ་གཞིས་ཆགས་པའི་རིང་རྩ་བ་བོད་སྤྱི་པའི་དོན་དག་ལ་དམིགས་ནས་ལས་ཀ་གང་ཅིའི་ཐོག་ལ་ཧྲ་ཏག་ཏག་ཡག་པོ་བྱེད་ཐུབ་ན་མ་འོངས་པར་ང་ཚོ་གཞིས་བྱེས་ཕན་ཚུན་ཐུག་འཕྲད་ཀྱི་གོ་སྐབས་བྱུང་མཚམས་བོད་ནས་ཡོང་མཁན་ཚོས་ང་ཚོ་བཙན་བྱོལ་དུ་ལོ་མང་སྡོད་རྒྱུན་རིང་གི་གཞི་རྩའི་གནས་སྟངས་དང་། ཐབས་ཤེས་ཇི་ལྟར་བྱས་ཡོད་པ་བཅས་མིག་གིས་མཐོང་ན་སེམས་ལ་དགའ་ཚོར་བསྐྱེད་ཐུབ་པ་ཡོང་གི་རེད།

དེ་མིན་ང་ཚོ་གཞན་ཡུལ་དུ་འ་འུབ་གཏན་ནས་མ་འདུས་པར་མཐའ་ཞན་སྐྱོ་པོར་གནས་ཡོད་ན་བོད་ནས་ཡོང་མཁན་ལྷག་བསམ་ཅན་གྱི་མི་ཚོའི་སེམས་ཞུམ་པ་དང་། སེམས་སྐྱོ་པོ་ཡོང་རྒྱུ་ཞིག་དང་། རིགས་ཁ་ཤས་ཀྱིས་ཁྱད་གསོད་བྱེད་རྒྱུའི་ཉེན་ཁ་ཡང་ཡོད། ད་ཆ་ང་ཚོ་གཞན་ཡུལ་དུ་སླེབས་ཏེ་ལོ་ཉི་ཤུ་རྩ་དགུ་སོང་བ་དང་། ཕྲན་བུའི་དཀའ་ངལ་མུ་མཐུད་ཡོང་གི་རེད་ལ། འཛུགས་སྐྲུན་བྱེད་དགོས་པ་ཡང་མང་པོ་ཞིག་ད་ལྟ་བསྡད་ཡོད་ན་ཡང་། སྤྱི་ཡོངས་ནས་བཤད་ན་ང་རང་ཚོ་དངོས་གནས་ཧྲ་ཏག་ཏག་ཆགས་ནས་བསྡད་ཡོད། ང་ཚོ་སྒེར་སོ་སོར་ཡང་ཁེ་ཕན་ཡོད་ལ། བོད་སྤྱི་པའི་དོན་དག་ལ་ཡིན་ནའང་མཚན་ལ་དགུང་འདེགས་ཀྱི་ཞབས་འདེགས་ངེས་ཅན་ཞིག་སྒྲུབ་ཐུབ་པ་རེད། ཡག་པོ་བྱུང་བ་རེད།

འདས་པའི་ལོ་རྒྱུས་ལ་བསམ་བློ་བཏང་ན་ཕྱོགས་གཅིག་ནས་ང་ཚོ་རང་གི་ལུང་པ་བྲལ་ནས་གཞན་ཡུལ་དུ་གྱར་བ་ལས་སྐྱོ་བ་མེད། སོ་སོའི་ལུང་པའི་ནང་ལ་ཡང་ཉམས་ཉེས་དེ་ལྟ་བུ་བྱུང་སྟེ། བློ་ཡུལ་ལས་འདས་པའི་གཏོར་བཤིག་ཧ་ཅང་ཆེན་པོ་བྱུང་ཡོད། འཛམ་བུ་གླིང་འདིའི་ནང་ལ་བོད་མི་རིགས་ཟེར་བ་ལོ་རྒྱུས་ཡོད་མཁན། ཆོས་དང་རིག་གཞུང་འདིའི་ནང་ལ་བོད་མི་རིགས་ཟེར་བ་ལོ་རྒྱུས་ཡོད་མཁན། ཆོས་དང་རིག་གཞུང་རྙིང་ཁུངས་རིན་ཐང་ཅན་ཡོད་པའི་མི་རིགས་ཤིག་རྩ་བརླག་འགྲོ་རྒྱུའི་ཉེན་ཁའི་མཚམས་སུ་སླེབས་ཡོད།

ཁ༽ ཆོས་རིག་གི་གཟི་འོད་དང་། འཛམ་གླིང་གི་བདེན་རྒྱབ།

ཡིན་ནའང་རྐྱེན་ངན་གྲོགས་ཤར་ལྟ་བུས་ང་རང་ཚོ་གཞན་ཡུལ་དུ་གྱར་ནས་ཆོས་ལུགས་དང་། མི་རིགས་འདྲ་མིན་གྱི་ཡུལ་ཁག་ལ་འབྲེལ་བ་བྱེད་རྒྱུའི་གོ་སྐབས་གསར་པ་ཞིག་བྱུང་བ་དང་། གོ་སྐབས་དེའི་ཐོག་ནས་ད་ཆ་འཛམ་བུ་གླིང་འདིའི་སྒང་ལ་བོད་ཀྱི་ཆོས་དང་། རིག་གཞུང་ལ་དོ་སྣང་བྱེད་མཁན་གྱི་ཚོགས་པ་གསར་པ་ཧ་ལམ་སྟོང་ཕྲག་ལྷག་ཙམ་ཞིག་བཙུགས་ཡོད། དེ་ལྟ་བུའི་ཐོག་ནས་བོད་ཀྱི་ཆོས་དང་། རིག་གཞུང་གི་བྲོ་བ་མྱངས་པའི་དབང་གིས་བོད་ནང་ལ་ཉམས་ཆག་གཏོར་བཤིག་ཕྱིན་པ་དེ་རྣམས་བློ་ཕམ་གྱི་བསམ་ཚུལ་ཤུགས་ཆེ་རུ་ཕྱིན་ཡོད།

དེ་དང་ཆབས་ཅིག་བོད་མིར་རང་བཞིན་གྱིས་ཤ་ཚ་ཤུགས་ཆེ་རུ་འགྲོ་གི་ཡོད་པའི་གནས་ཚུལ་ལ་གཞིགས་ཏེ་དེང་སང་ཆབ་སྲིད་ཀྱི་ཐོག་ནས་བོད་དོན་ཐོག་ལ་རྒྱབ་སྐྱོར་བྱེད་མཁན་ཇེ་མང་དུ་འགྲོ་གི་ཡོད། སྔོན་མ་ལྔ་བཅུ་ང་དགུ་དང་། དྲུག་ཅུ་རེ་གྲངས་ནང་ལ་འཛམ་གླིང་རྒྱལ་ཚོགས་སུ་བོད་དོན་གླེང་སློང་སྐབས་ཆབ་སྲིད་ཀྱི་གནད་དོན་གཅིག་པུའི་ཐོག་ནས་རྒྱབ་སྐྱོར་བྱས་པ་རེད། དེང་སང་གཞུང་ཕན་ཚུན་ནས་ཆབ་སྲིད་ཀྱི་གནད་དོན་ཐོག་ནས་བོད་པར་རྒྱབ་སྐྱོར་བྱེད་ཐུབ་ཀྱི་མེད། ཡིན་ན་ཡང་ཚོགས་པ་ཁག་དང་། མང་ཚོགས་ནང་ནས་བོད་པར་རྒྱབ་སྐྱོར་གྱི་རྣམ་པ་ཐོན་ཡོང་མཁན་དེ་དག་དངོས་གནས་དྲང་གནས་ཀྱི་རྒྱུ་མཚན་ཤེས་པའི་ཐོག་ནས་རྒྱབ་སྐྱོར་དང་། དགའ་ཞེན། མིའི་བརྩེ་བའི་བསམ་བློའི་ཐོག་ནས་རྒྱབ་སྐྱོར་བྱས་པ་ལས་ཚོང་དངོས་པོའི་ཁེ་ཕན་དང་། ཆབ་སྲིད་ཀྱི་འཕྲལ་སེལ་ཁེ་གྱོང་ཞིག་ལ་བལྟས་ནས་རྒྱབ་སྐྱོར་བྱས་པ་ཞིག་མིན།

དེང་སང་ང་ཚོར་རྒྱབ་སྐྱོར་ཡོད་པ་འདི་དག་དངོས་གནས་དྲང་གནས་མིའི་ཁྱད་ཆོས་གཅིག་གིས་གཅིག་ལ་ཤ་ཚ་དང་། གཅིག་གིས་གཅིག་ལ་གུས་བརྩི་བྱེད་པའི་བསམ་ཚུལ་གྱི་ཐོག་ནས་བོད་པར་རྒྱབ་སྐྱོར་བྱས་པ་ཞིག་རེད། འདས་པའི་ལོ་ཡུན་དེའི་རིང་ལ་ཚང་མས་དཀའ་ལས་བརྒྱབ་པའི་གྲུབ་འབྲས་གང་ལ་གང་འཚམ་བྱུང་ཡོད་པ་ཡག་པོ་རེད། རྒྱ་མིའི་ངོས་ནས་ད་ལྟ་ཕན་ཆད་ལ་བོད་པ་ཟེར་མཁན་དེ་དབང་ཡོད་དང་དྲག་ཤུགས་ཀྱི་ཐོག་ནས་མནན་ཏེ་མེད་པར་བཟོ་དགོས་པ་མེད་པར་བཟོས། བརྗེ་དགོས་པ་དེ་བརྗེས་ནས་རྒྱ་མི་རང་ཉིད་ཀྱི་ཁ་ནས་བཤད་པ་ནང་བཞིན་བོད་གསར་པ་ཞིག་ཡོང་གི་རེད་བསམ་པའི་རེ་བ་བྱས་ཡོད་ཀྱང་། དེང་སང་འཛམ་གླིང་འདིའི་སྒང་གི་དངོས་ཡོད་གནས་ཚུལ་ལ་བལྟ་དུས་བོད་པའི་ཆོས་དང་། རིག་གཞུང་ཟེར་བ་འདི་དག་ཕན་མ་ཐོགས་པའི་ཅ་དངོས་ལྟ་བུ་མ་ཡིན་པར་རིན་ཐང་ཡོད་པར་ངོས་འཛིན་བྱེད་ཀྱི་ཡོད།

རྒྱ་མི་ཁོ་རང་ཚོས་མ་ཤེས་པ་ལས་འཛམ་བུ་གླིང་འདིའི་སྒང་ལ་བོད་ཀྱི་ཆོས་དང་། རིག་གཞུང་ལ་དོ་སྣང་བྱེད་མཁན་དེ་རྣམས་མི་ལྐུག་པ་ཤ་སྟག་ནམ་ཡང་མིན། རྒྱ་མི་ཁོ་རང་ཚོས་མངོན་པར་བསྟོད་ཅིང་མིག་དཔེ་བལྟ་སའི་ལུང་པའི་ནང་ནས་བོད་པའི་ཆོས་དང་། རིག་གཞུང་ལ་དོ་སྣང་བྱེད་མཁན་ཡོང་དུས་རྒྱ་མིས་བསམ་བློ་གསར་པ་གཏོང་དགོས་པ་ཞིག་དང་། བོད་ཀྱི་ཆོས་དང་། རིག་གཞུང་ལ་རྒྱ་མིའི་ངོས་ནས་སེམས་ནང་དགའ་ཞེན་མེད་ནའང་། ཁ་ནས་ཤ་ཚ་བྱེད་དགོས་པའི་གནས་ཚུལ་གསར་པ་ཞིག་ཆགས་ཡོང་གི་ཡོད། དེ་ལྟ་བུའི་ཐོག་ནས་རང་ཤུགས་ཀྱིས་བོད་པའི་ཐོག་ལ་ལམ་སེང་གང་བྱུང་བྱེད་བདེ་པོ་མེད་མཁན་ཞིག་ཆགས་ཡོང་གི་འདུག བོད་སྤྱིའི་གནས་སྟངས་ཐོག་ལ་ང་རང་ཚོས་འདས་པའི་ལོ་དེའི་རིང་ལ་ས་བོན་བཏབ་པ་རྣམས་ལ་ད་ཆ་འབྲས་བུ་སྨིན་པའི་འགོ་ཚུགས་ཡོད། ད་དུང་ཡང་ང་རང་ཚོ་ཚང་མས་འདས་པའི་ལོ་རྒྱུན་དེའི་རིང་ལ་ང་ཚོར་ཉམས་མྱོང་བྱུང་བ་དེ་རྣམས་གཞི་ལ་བཞག་སྟེ་ཚང་མས་ཧུར་ཐག་འབད་ཐག་བྱེད་ཀྱི་རེད་ལ་བྱེད་རྒྱུ་གལ་ཆེན་པོ་རེད།

ག༽ སྒྲིག་འཛུགས་ཀྱི་ཕན་ནུས་དང་། མང་ཚོགས་ནས་ཤེས་རྟོགས།

གོང་དུ་འདིར་བཀའ་ཤག་གི་གསུང་བཤད་ནང་ཡོད་པ་བཞིན་ང་རང་ཚོ་འདིར་སྤྱི་པའི་སྒྲིག་འཛུགས་ཡོད་པ་དང་། འཛམ་བུ་གླིང་འདིའི་སྒང་དུ་བོད་ཀྱི་ཕྱི་ལོགས་ལ་བོད་པ་གང་འདྲ་གང་འདྲ་ཡོད་པ་དེ་རྣམས་ཚང་མས་ཤེས་པ་བྱེད་རྒྱུ་དེ་གལ་ཆེན་པོ་འདུག བོད་སྤྱི་པའི་དོན་དག་འདི་བོད་མི་སྤྱི་བོ་གནམ་བསྟན་ཡོངས་རྫོགས་ལ་འཁྲི་བའི་ལས་འགན་ཞིག་རེད། བོད་སྤྱི་པའི་དོན་ལ་སེམས་ཁུར་བླངས་ཏེ་ང་རང་ཚོ་བཙན་བྱོལ་བའི་གནས་སྟངས་མགོ་འཚོས་པ་ཞིག་བྱེད་དགོས་ཀྱི་འདུག དཔེར་ན་བོད་ལ་གཉེན་འཕྲད་དུ་འགྲོ་མཁན་བོད་ནང་སླེབས་སྐབས་སོ་སོའི་དགའ་ཉེ་བློ་དཀར་གྱི་སེམས་ནང་དུ་རྒྱ་མིའི་གདུག་རྩུབ་དང་། མནར་གཅོད་འོག་ལ་ལོ་མང་བསྡད་པའི་ན་ཚ་ཡོད་པ་འདི་ལ་ཕན་པའི་གནས་ཚུལ་གསོས་པ་གཏམ་བཟང་གང་ཞིག་ཤོད་རྒྱུ་ཡོད་དམ་སྙམ་པའི་སྐད་ཆ་ཉན་སྐབས་བོད་དུ་གཉེན་འཕྲད་འགྲོ་མཁན་དེས་སོ་སོའི་ནང་མིའི་སྐོར་ལས་གང་ཡང་ཤོད་རྒྱུ་མེད་པ་དང་། ཡང་ན་སོ་སོ་སྡོད་སའི་གཞིས་སྒར་དེའི་གནས་ཚུལ་ཙམ་ལས་ཤོད་རྒྱུ་མེད་པ་ཆགས་ཡོང་དུས་བོད་ནང་ལྷག་བསམ་ཡོད་མཁན་གྱི་མི་རྣམས་སེམས་ཤུགས་ཆག་རྒྱུ་དང་། ཤ་ཚ་ཡོད་མཁན་གྱི་དགའ་ཉེ་བློ་དཀར་ཞིག་ཡིན་ན་ཡང་དངོས་གནས་བློ་ཕམ་སྐྱེ་གཞི་ཆགས་པ་རེད། དུས་རྒྱུན་གཏན་ནས་དོ་སྣང་བྱས་ཏེ་ང་ཚོའི་སྒྲིག་འཛུགས་གང་འདྲ་ཡོད་པ་དང་། ཆབ་སྲིད་ཀྱི་ལམ་ལུགས་མང་གཙོའི་སྒང་ལ་འགྲོ་སྟངས་དེ་དག་ཤེས་པ་བྱེད་རྒྱུ་གལ་ཆེན་པོ་རེད། དེ་ལ་ཚང་མས་དོ་སྣང་བྱེད་དགོས།

ངོས་ནས་བསྐྱར་ཟློས་བྱེད་དགོས་པ་མི་འདུག་ཀྱང་། ད་ལྟ་ཕན་ཆད་ང་རང་ཚོའི་འདས་པའི་ལོ་རྒྱུན་དེའི་རིང་ལ་བོད་མི་ཞེས་བརྗོད་དུས་མཛུབ་མོ་འཛུགས་ས་ཡོད་པ་དེ་སྤྱི་པའི་སྒྲིག་འཛུགས་འདི་ལ་བརྟེན་ནས་ཕན་ཐོགས་ཆེན་པོ་བྱུང་ཡོད། སྤྱི་པའི་སྒྲིག་འཛུགས་འདི་ལ་མི་མང་གིས་བརྩི་བཀུར་དང་རྒྱབ་སྐྱོར་ཤུགས་སྣོན་བྱ་རྒྱུ་གལ་ཆེན་པོ་ཆགས་ཡོད་ལ། ཡང་སྤྱི་པའི་སྒྲིག་འཛུགས་ཀྱི་ཐོག་ནས་མི་མང་གི་ལྷག་བསམ་དང་། སྙིང་སྟོབས་ཡོད་པ་དེ་དག་བེད་སྤྱོད་བྱེད་སའི་ལམ་ཕྱོགས་སུ་ཁ་ལོ་བསྒྱུར་ཏེ་ཐབས་ཤེས་ཟུང་འབྲེལ་གྱི་ཐོག་ནས་ཕན་ཐོགས་ཆེན་པོ་ཡོང་གི་ཡོད། ང་ཚོར་སྤྱི་པའི་སྒྲིག་འཛུགས་ཡོད་པ་གཞིས་ལུས་བོད་མིས་ཀྱང་ཤེས་པ་བྱས་ཏེ་དེ་ལ་བརྩི་བཀུར་དང་རྒྱབ་སྐྱོར་བྱེད་རྒྱུ་གལ་ཆེན་པོ་རེད།

ང༽ བོད་རྒྱའི་འབྲེལ་བ་དང་། ཞི་བའི་དོན་ཚན་ལྔ།

བར་ལམ་ ༡༩༧༩ ལོ་ནས་བཟུང་རྒྱ་མི་དང་ང་ཚོ་ཕན་ཚུན་འབྲེལ་བ་འགོ་ཚུགས་པ་རེད། ད་ལྟ་ཕན་ཆད་ལ་ང་ཚོ་ཕན་ཚུན་འབྲེལ་བ་མུ་མཐུད་ནས་བསྡད་ཡོད། ད་དུང་ཡང་འབྲེལ་བ་མུ་མཐུད་དེ་བྱེད་ཐུབ་པའི་རེ་བ་རྒྱག་གི་རེད། རྒྱ་གཞུང་གི་ངོས་ནས་ཀྱང་དེ་ལྟ་བུའི་བསམ་ཚུལ་ཡོད། མ་འོངས་པར་འབྲེལ་བ་མུ་མཐུད་པའི་ཐོག་ནས་དུས་ཚོད་ངང་སྒུག་གིས་རྒྱ་དང་བོད་གཉིས་ཀྱི་ཕན་ཚུན་ཡིད་ཆེས་དང་། ཕན་ཚུན་གྱི་བསམ་བློའི་གོ་རྟོགས་ཡག་ཏུ་ཕྱིན་ན་འཛམ་གླིང་སྤྱིའི་འགྱུར་འགྲོས་དང་། ང་རང་ཚོ་བོད་ནང་གི་རྒྱ་ཆེའི་མི་མང་གི་ལྷག་བསམ་དང་། སྙིང་སྟོབས་ཀྱི་གནས་ཚུལ་ཐོག་ནས་རིམ་པས་གནས་ཚུལ་ལ་འགྱུར་བ་འགྲོ་རྒྱུར་རེ་བ་ཡོད། ཡིན་ནའང་ལམ་སེང་ལོ་གཅིག་གཉིས་ནང་ལ་འགྱུར་བ་ཆེན་པོ་འགྲོ་གི་རེད་བསམ་པའི་ང་ཚོས་ཚོད་དཔག་དང་རེ་བ་བྱེད་རྒྱུ་མེད། དོན་དག་ཆུང་ཆུང་མིན་པར་དོན་དག་ཆེན་པོ་རེད།

དཔེར་ན་ང་རང་ཚོ་ཕན་ཚུན་འགྲིགས་འཇགས་བྱེད་རྒྱུ་འདི་ལས་སླ་པོ་མེད། ད་བར་བོད་ནང་ལ་སྣོད་བཅུད་གཉིས་ཀར་ཉམས་ཉེས་ཚབས་ཆེ་བྱུང་རྗེས་དོན་དག་ཆུང་ཆུང་ཞིག་གི་ཁེ་བཟང་ལ་ང་ཚོ་ཡིད་ཚིམས་པ་དང་། བློ་ཁ་ཁེངས་པ་ཡོང་ཐབས་མེད། དེ་ལྟར་བྱས་པས་ལ་དག་གི་མ་རེད། ཡང་སྡིག་པ་མིག་བཙུམས་ཀྱིས་མི་དང་མིའི་འབྲེལ་བ་མ་བྱས་པར་རྒྱབ་སྤྲོད་བྱས་ཏེ་བསྡད་ནའང་རྒྱ་མི་སྟོབས་ཤུགས་ཆེན་པོ་རེད། ང་རང་ཚོ་ས་ཡ་དྲུག་དང་། རྒྱ་མི་ས་ཡ་སྟོང་ཕྲག་གཅིག་རེད། འཛམ་གླིང་འདིའི་སྒང་གི་རྒྱལ་ཁབ་མང་པོ་ཞིག་གིས་ཆབ་སྲིད་ཀྱི་ཁེ་ཕན་དང་། དཔལ་འབྱོར་གྱི་ཁེ་ཕན་ཐོག་ནས་རྒྱ་མིར་འབྲེལ་བ་བྱེད་ཀྱི་ཡོད། ང་རང་ཚོ་བོད་པའི་ཐོག་ལ་ཤ་ཚ་ཡོད་ནའང་དངོས་སུ་རྒྱབ་སྐྱོར་བྱེད་ནུས་ཀྱི་མེད་པ་རེད། དངོས་ཡོད་གནས་ཚུལ་འདི་དག་ང་ཚོས་ཁྱད་གསོད་བྱེད་ཐབས་མེད། འདི་ཡང་ང་ཚོས་ཤེས་དགོས་པ་རེད། ད་ལྟའི་དུས་འདིར་མི་དང་མིའི་འབྲེལ་བ་མུ་མཐུད་བྱེད་རྒྱུ་ལས་ཐག་གཅོད་བྱེད་རྒྱུའི་དུས་སུ་སླེབས་མེད། ང་ཚོས་ངང་སྒུག་བྱས་ཏེ་བསམ་བློ་གཏོང་དགོས་པ་ཆགས་ཀྱི་འདུག

མ་འོངས་པར་རྒྱ་དང་བོད་ཀྱི་རྩོད་པའི་ཐོག་ལ་རྨང་གཞིའི་བསམ་བློ་གཏོང་ས་ཞིག་ལ་ཁ་སང་ང་ཨ་མི་རི་ཀར་ཡོད་པའི་སྐབས་ལ་དོན་ཚན་ལྔ་ཞིག་བཤད་པ་རེད། བོད་ཀྱི་ས་ཁུལ་རྣམས་འཚེ་བ་མེད་པའི་ཞི་བདེའི་བསྟི་གནས་ཤིག་དགོས་པ་དང་། དེའི་གནས་ཚུལ་ཐོག་ནས་རྒྱ་དམག་ཕྱིར་འཐེན་དགོས་པ་དང་། བོད་ཀྱི་ས་ཆའི་སྒང་ལ་རྒྱ་མི་གཞིས་ཆགས་ཕོན་ཆེ་བསླེབས་དང་སླེབ་བཞིན་པ་དེ་རིགས་མི་ཡོང་བ། བོད་ནང་འགྲོ་བ་མིའི་ཀུན་སྤྱོད་ཐོབ་ཐང་བརྡལ་བཤིག་གཏོང་གི་ཡོད་པ་དང་། བརྩི་མེད་རྡོག་རོལ་གྱི་གནས་ཚུལ་མང་པོ་ཞིག་ཡོང་གི་ཡོད་པ་དེ་དག་མཚམས་འཇོག་བྱེད་དགོས་པ། བོད་ལུང་པའི་རང་བཞིན་སྣོད་ཀྱི་བཀོད་པ་གཙང་མ་ཡག་པོ་ཡོད་པ་དེ་རིགས་ཉམས་ཆག་མི་འགྲོ་བ། དོན་ཚན་ལྔ་པ་རྒྱ་བོད་གཉིས་མུ་མཐུད་དེ་འབྲེལ་བ་བྱེད་དགོས་པ་བཅས། དོན་ཚན་ལྔའི་བསམ་ཚུལ་བཤད་པ་རེད།

གོང་གསལ་དོན་ཚན་དེ་དག་ལ་རྒྱ་ནག་གཞུང་གིས་དང་ལེན་དང་། བསམ་བློ་གཏོང་གི་མེད་པའི་མཁྲེགས་པོའི་རྣམ་འགྱུར་སྟོན་གྱི་ཡོད་ཀྱང་། རྒྱ་ནག་གཞུང་དང་འབྲེལ་བ་ད་ལྟ་མུ་མཐུད་དེ་བསྡད་ཡོད། རྒྱ་མིའི་ངོས་ནས་གུ་བཤངས་ཀྱི་བསམ་བློ་ཇི་ཙམ་གཏོང་གི་ཡོད་མེད་ཚོད་ཐིག་པ་མེད་ན་ཡང་། ང་རང་ཚོའི་ངོས་ནས་མ་ལན་མ་འགྱོད་པའི་ཐབས་ཤེས་བྱས་ན་ཡག་པོ་མིན་ནམ་སྙམ་པ་དྲན་ཡོང་གི་འདུག

ཅ༽ རང་བཙན་གྱི་ཐོབ་ཐང་དང་། བོད་རྒྱ་ཐ་དད་ཀྱི་ལོ་རྒྱུས།

རྩ་བ་བོད་མི་མང་ལ་རང་དབང་དགོས་པ་ནི་ལོ་རྒྱུས་ཐོག་ནས་ང་རང་ཚོར་ཐོབ་ཐང་ཡོད་པ་ཞིག་རེད། དེ་ཡང་ལོ་རྒྱུས་ཐོག་ནས་དངོས་སུ་ང་ཚོས་ལོངས་སུ་སྤྱད་མྱོང་བ་ཞིག་ཆགས་ཡོད། བར་ལམ་རྒྱ་བོད་མཆོད་ཡོན་གྱི་འབྲེལ་བ་ཟེར་བའི་ཐོག་ནས་བོད་ནང་མན་ཇུའི་དབང་ཤུགས་གང་ལ་གང་འཚམ་བེད་སྤྱོད་བྱེད་པའི་སྐབས་ལའང་ང་རང་ཚོ་བོད་པའི་ངོས་ནས་ལྟ་སྟངས་རྒྱ་དང་། བོད་ཅེས་ཐ་དད་སོ་སོ་ཡིན་པར་ངོས་འཛིན་བྱེད་ཀྱི་ཡོད་པ་ལས། བོད་རྒྱ་ནག་གི་ཆ་ཤས་ཡིན་པ་ངོས་འཛིན་ནམ་ཡང་བྱས་མེད། རྒྱ་མིས་བཙན་པོ་དབང་ཡོད་བཏང་བ་དེ་ནི་གནས་ཚུལ་ཐ་དད་རེད། བོད་པའི་ངོས་ནས་དང་དུ་བླངས་ཏེ་རྒྱ་མིའི་རྗེས་སུ་རྒྱུག་གི་ཡིན་ཟེར་མཁན་རྩ་བ་ནས་ཡོང་གི་མེད། ང་རང་ཚོར་རང་བཙན་གྱི་ཐོབ་ཐང་ཡོད།

བོད་རྒྱ་མིའི་དབང་བསྒྱུར་འོག་ལ་ཚུད་ནས་ང་ཚོ་བོད་པར་ཁེ་ཕན་གང་བྱུང་ཡོད་དམ་ཟེར་ན། ལམ་བཟོ་དང་། བཟོ་གྲྭ་རེ་ཟུང་། སྨན་ཁང་། སློབ་གྲྭ་བཅས་མིང་ཙམ་ཞིག་གི་ཐོག་ནས་སྟོན་རྒྱུ་ཡོད་ནའང་། ཚུར་གཏོར་བཤིག་བཏང་བ་དེ་གཉིས་ཡང་ལྕི་བསྡུར་ན་དོ་ཐབས་མེད་པ་གསལ་པོ་རེད། བོད་ལ་རྒྱ་མི་སླེབས་རྗེས་གཏོར་བཤིག་ཚད་མེད་བྱས་པའི་གནས་ཚུལ་གྱི་རྐྱེན་པས་བོད་ནང་གི་རྒྱ་ཆེའི་མི་མང་དང་། མདོར་ན་བྱིས་པ་ཚུན་ཆད། རྒྱ་མིས་དབང་བསྒྱུར་བྱས་རྗེས་སྐྱེས་པའི་ཕྲུ་གུ་དེ་རྣམས་ཀྱི་རང་བཞིན་བསམ་བློའི་ནང་ལ་རྒྱ་དང་བོད་ཟེར་བ་ཐ་དད་སོ་སོ་ཡིན་པ་རང་གིས་ངང་གི་སྐྱེ་ཡོང་མཁན་ཞིག་དང་། དཔེར་ན་རྒྱ་མིའི་ལས་ཁུངས་ནང་ལ་ཡོད་པའི་ལས་བྱེད་པ་ཕན་ཚུན་ཡིན་ཡང་རུང་། དམག་མིའི་ནང་ལ་ཡིན་ཡང་རུང་། སློབ་གྲྭའི་ནང་ལ་ཡིན་ཡང་རུང་། མདོར་ན་བཙོན་ཁང་ཞིག་ནང་ལ་ཡིན་རུང་རྒྱ་མིའི་བཙོན་པ་དང་། བོད་པའི་བཙོན་པ་ཟེར་བ་ཐ་དད་སོ་སོ་ཡིན་པའི་བག་ཆགས་མཐུག་པོ་ཡོད་པ་ཤིན་ཏུ་གསལ་པོ་འདུག

དེ་ལྟ་བུའི་དངོས་ཡོད་ཀྱི་གནས་ཚུལ་ཐོག་ནས་བོད་རྒྱ་ཆེའི་མི་མང་རྣམས་རྒྱ་མིའི་འོག་ལ་སྡོད་འདོད་མེད་པ་ཆགས་ཡོད། འདི་ནས་རྒྱས་བཤད་བྱེད་མི་དགོས་པར་བོད་ནང་གི་བར་ལམ་གནས་ཚུལ་ངོ་མའི་ཐོག་ནས་འཛམ་གླིང་ཡོངས་གྲགས་མིག་གིས་མཐོང་རྒྱུ་ཡོད་པ་དང་། ཡིད་ཆེས་འཕེར་བ་བྱུང་ཡོད། རྩ་བ་ང་རང་ཚོར་རང་བཙན་གྱི་ཐོབ་ཐང་ཡོད་པ་ཞིག་རེད་ལ། དགོས་པ་ཡང་རེད། འོན་ཀྱང་རྒྱ་མིའི་བསམ་བློ་གཏོང་སྟངས་དང་། བྱེད་སྟངས་ལ་གཞིགས་ན་ང་ཚོར་ལམ་སེང་རང་བཙན་ཐོབ་རྒྱུ་ཁག་པོ་རེད། ང་རང་ཚོའི་ངོས་ནས་སྙིང་སྟོབས་ཆེན་པོར་གནས་དགོས། བསམ་ཚུལ་འདི་འདྲ་ཞིག་རེད། དེ་ཡང་ལམ་སེང་འཚབ་འཚུབ་ཀྱིས་ཐག་གཅོད་བྱེད་ཐུབ་ཀྱི་མ་རེད་ལ། བྱས་པས་ལ་དག་ཐབས་ཀྱང་མེད།

ངོས་ནས་རྟག་ཏུ་ཤོད་བཞིན་པ་ལྟར་ང་རང་ཚོའི་དོན་གྱི་བདག་པོ་དེ་བོད་རྒྱ་ཆེའི་མི་མང་རེད། ལྷག་དོན་བོད་ནང་ཡོད་པའི་རྒྱ་ཆེའི་མི་མང་དེ་རྣམས་ང་ཚོའི་དོན་གྱི་བདག་པོ་ངོ་མ་དེ་ཡིན། ད་ལྟ་མཐའ་མའི་ཐག་གཅོད་བྱེད་རྒྱུའི་དུས་སུ་སླེབས་མེད། ཐག་གཅོད་བྱེད་དགོས་པའི་དུས་སུ་སླེབས་ན་སྔོན་ལ་ང་རང་ཚོས་བོད་ནང་ལ་ཡོད་པའི་རྒྱ་ཆེའི་མི་མང་ཚོར་དངོས་སུ་འབྲེལ་བ་བྱེད་རྒྱུའི་ཐབས་ཤེས་རྒྱ་ཆེ་ཙམ་བྱེད་ཐུབ་པའི་འབད་བརྩོན་བྱས་ན་ཡོང་སྲིད་ཀྱི་རེད། སྔོན་ལ་ང་རང་ཚོ་བཙན་བྱོལ་ལ་ཡོད་པའི་བོད་མི་ཚོ་བོད་མི་མང་གི་ཆ་ཤས་ཤིག་ཡིན་སྟབས་གོ་བསྡུར་ཞིབ་ཕྲ་བྱས། དེ་ནས་རིམ་པས་བསམ་བློ་གཏོང་རྒྱུ་རེད། ད་ལྟ་མ་ལན་མ་འགྱོད་པའི་ཆེད་རྒྱ་དང་བོད་གཉིས་འགྲིགས་འཇགས་ཡོང་བའི་ལན་དགུ་ཆད་མཐུད་ཀྱི་དཔེ་བཞིན་ཐབས་ཤེས་བྱས་ན་འགལ་བ་མི་འདུག་སྙམ་པའི་ངའི་བསམ་ཚུལ་དེ་རེད།

ཆ༽ ཐའེ་བོད་ཀྱི་འབྲེལ་བ་དང་། ཆབ་སྲིད་ཀྱི་ལྟ་སྟངས།

དེ་ནས་བཀའ་བློན་གྱི་གསུང་བཤད་ལ་ན་ཐའེ་ཝན་སྐོར་ཞིབ་ཕྲ་བྱུང་སོང་། ཡིན་ནའང་ངས་གསལ་བཤད་ཅིག་བྱས་ན་བསམ་གྱི་འདུག ཐའེ་ཝན་སྐོར་ལ་ཆ་བཞག་ན་ང་རང་ཚོའི་བོད་རིགས་ནང་ནས་ཁག་གཅིག་གིས་ཐའེ་ཝན་ལ་ཆོས་ཕྱོགས་ཀྱི་འབྲེལ་བ་ལས། གཞན་དག་གང་ཡང་མེད་ཅེས་ཟེར་ནས་འབྲེལ་བ་བྱེད་ཀྱི་ཡོད། རྩ་བ་ཆོས་ཁོ་ནའི་ཐོག་ནས་འབྲེལ་བ་བྱས་པ་ཞིག་ཡིན་ན་འགྲིགས་པ་རེད། ཡིན་ནའང་ང་རང་ཚོས་དེ་སྔ་འདས་པའི་ལོ་རྒྱུས་ཀྱི་ཉམས་མྱོང་ཐོག་ནས་བསམ་བློ་ཞིག་བཏང་ན་གཟབ་གཟབ་བྱེད་དགོས་པ་ཞིག་ཆགས་ཡོད།

གོང་དུ་བརྗོད་པ་བཞིན་རྒྱ་དང་བོད་ཟེར་བ་ཐ་དད་སོ་སོ་རེད། རྒྱ་བོད་མཆོད་ཡོན་གྱི་འབྲེལ་བ་ཞིག་ཡིན་པ་ལས་གཞན་དག་དག་ཡང་མ་རེད། ཡིན་ནའང་དེང་སང་རྒྱ་མིས་བོད་རྒྱ་ཁོངས་ཡིན་པའི་སྒྲུབ་བྱེད་མཐར་གཏུགས་ས་དེ་མཆོད་ཡོན་གྱི་འབྲེལ་བར་བསྙད་དེ་ཤོད་ཀྱི་ཡོད། ང་རང་ཚོ་བོད་པས་སྣང་བ་དག་ནས་མན་ཇུའི་གོང་མར་ཆ་བཞག་ན། སྟོབས་ཆེན་རྒྱལ་ཁབ་ཅིག་གི་རྒྱལ་པོ་ཡིན་པར་ཙམ་དུ་མ་ཟད། ཆོས་ཀྱི་ཐོག་ནས་འཕགས་པ་འཇམ་དཔལ་དབྱངས་ཀྱི་སྤྲུལ་པ་ཡིན་ཟེར་ནས་དད་པའི་སེམས་ཐག་ཉེ་པོ་དང་། གོང་མར་གང་ལ་གང་འཚམ་གྱི་བརྩི་བཀུར་བྱས་ཡོད། ཡིན་ནའང་དོན་དངོས་པོའི་ཐོག་རྒྱ་ནག་གོང་མའི་ཆབ་འབངས་སམ། མི་སེར་ལྟ་བུ་ཡིན་བསམ་པའི་བསམ་ཚུལ་མེད། ང་ཚོ་བོད་པའི་ངོས་ནས་ཆོས་ཕྱོགས་ཀྱི་འབྲེལ་བ་དང་། རྒྱ་མིའི་ངོས་ནས་དཔོན་གཡོག་གི་འབྲེལ་བ་ཞེས་གླེང་རྩོད་བྱེད་ཀྱི་ཡོད།

ཐའེ་ཝན་གྱི་གནས་ཚུལ་འདི་དེ་ཙམ་གྱི་ཆེན་པོ་མིན་ན་ཡང་། ཡོང་སྟངས་དེ་ནི་ང་ཚོ་བོད་པའི་ངོས་ནས་ཆོས་ཕྱོགས་ཀྱི་དོན་དག་དང་། ཡང་ན་ལུང་པའི་དོན་དག དེ་མིན་དངུལ་ཕྲན་བུའི་དོན་དུ་ཕར་འབྲེལ་བ་བྱེད་ཀྱི་ཡོད། ཚུར་བོད་རྒྱ་ཁོངས་ཡིན་པའི་བལྟ་སྟངས་ཀྱི་ཐོག་ནས་ཡུལ་གྱར་ཕྱིན་པའི་ཀྲུང་གོའི་ཕྱི་སྡོད་རང་མི་མེས་རྒྱལ་དུ་འཚམས་འདྲི་བྱེད་པར་ཡོང་བ་རེད་བསམ་པ་དང་། གོ་མིང་ཏང་གཞུང་ལ་ཕྱག་འབྲེལ་ཞུ་བར་ཡོང་བ་རེད་བསམ་པའི་བེད་སྤྱོད་བྱས་ཡོང་གི་འདུག ང་ཚོའི་ངོས་ནས་ཆོས་ཕྱོགས་ཀྱི་རྒྱུ་མཚན་ཐོག་ནས་འབྲེལ་བ་བྱས་པ་དེར་ཕར་ཕྱོགས་ནས་ཆབ་སྲིད་ཀྱི་འབྲེལ་བའི་ཐོག་བེད་སྤྱོད་བྱེད་ཀྱི་ཡོད་སྟབས་གཟབ་གཟབ་བྱེད་དགོས་ཀྱི་འདུག་ཅེས་བརྗོད་དགོས་དོན་དེ་ཡིན།

སྔར་ཕན་བོད་ཀྱི་ལོ་རྒྱུས་ནང་ལ་སྣ་ཁུག་འཚིག་མྱོང་བར་བརྟེན་ད་ཆ་བསྐྱར་དུ་སྣ་ཁུག་འཚིག་གིན་བསྡད་ན་དགོས་པ་གང་ཡང་མི་འདུག དེ་ལྟར་ཡིན་སྟབས་གཟབ་གཟབ་བྱེད་རྒྱུ་ཤིན་ཏུ་གལ་ཆེན་པོ་འདུག མི་དང་མིའི་འབྲེལ་བ་ཟེར་མཁན་དེ་གོ་མིང་ཏང་ཕར་བཞག གུང་བྲན་ལ་ཡིན་ནའང་མི་དང་མིའི་འབྲེལ་བ་མཐུད་ཀྱི་ཡོད། མི་དང་མིའི་འབྲེལ་བ་མཐུད་པ་དེ་མགོ་བཏགས་པ་གང་ཡང་མ་རེད། འབྲེལ་བ་བཟོ་དགོས་པ་རེད། ཡིན་ན་ཡང་གཟབ་གཟབ་མ་བྱས་ན་མགོ་འཁོར་ཐེབས་རྒྱུའི་ཉེན་ཁ་མེད་པ་མིན།

ཇ༽ བདེན་པའི་ནུས་ཤུགས་དང་། འཚེ་མེད་ཀྱི་འཐབ་རྩོད།

ང་ཚོ་རྟག་ཏུ་སྐད་ཆ་ཡོང་བཞིན་པ་ལྟར་རྒྱ་བོད་གཉིས་ཀྱི་འཐབ་རྩོད་དེའི་ནང་ལ་ང་ཚོའི་སྟོབས་ཤུགས་ནི་དྲང་བདེན་དེ་རེད། བདེན་པ་ཟེར་མཁན་དེར་དངོས་གནས་དྲང་གནས་ཀྱི་ནུས་པ་ཞིག་ཡོད། ངང་བསྲིངས་སྐབས་བདེན་པ་ལ་ནུས་པ་ཞིག་ཐོན་རྒྱུ་ཡོད། ང་རང་ཚོ་ལྔ་བཅུ་ང་གྲངས་ནས་བཟུང་རྒྱ་མིའི་དཔུང་སྟོབས་དྲག་ཤུགས་ཀྱིས་གོ་མཚོན་མེད་མཁན་བོད་མནན་པ་རེད། ཡིན་ནའང་བདེན་པ་བསུབ་ཐུབ་ཐབས་མེད་པར་བསྡད་ཡོད།

སྔོན་མ་ལྔ་བཅུ་ང་དགུའི་ནང་དང་། དྲུག་ཅུའི་ནང་ལ་བོད་པར་ཤ་ཚ་ཡོད་མཁན། བོད་པར་སྙིང་ཉེ་པོ་ཡོད་མཁན་ང་ཚོར་ཕན་གྲོགས་ཀྱི་ལས་ཀ་བྱེད་མཁན་རྒྱ་གར་བ་སྤོའོ་ལགས་དེ་དག་གིས་གང་དྲག བོད་པའི་གནས་ཚུལ་དེ་ཁག་མི་འདུག་ཀྱང་། ད་ཚར་བ་རེད་བྱེད་ཐབས་གང་ཡང་མེད་ཅེས་ཤོད་མཁན་དང་། ཧོབ་སྟེ་བལྟས་ན། དེ་ལྟ་བུའི་གནས་ཚུལ་ལྟ་བུ་ཆགས་ཡོད་ན་ཡང་། དེ་དུས་ངས་ཤོད་རྒྱུ་བྱུང་། ང་ཚོར་དངོས་གནས་དྲང་གནས་བདེན་པ་ཡོད། མིའི་སེམས་ཤུགས་ཟེར་མཁན་དེ་ཡོད་ན་བདེན་པའི་མཐའ་གསལ་གྱི་རེད། རྒྱ་མིས་བོད་འཁྱུར་མིད་བཏང་ན་ཡང་འཇུ་ཐུབ་མེད། ཡང་ན་ཡར་སྐྱུག་དགོས་ལ། ཡང་ན་མར་བཤལ་དགོས་ཀྱི་རེད། སྐྱུག་བཤལ་གང་རུང་ཞིག་བྱེད་དགོས་ཀྱི་རེད་ཅེས་ངོས་ཀྱིས་སྔོན་མ་ནས་བཤད་ཡོད།

ད་ཆ་ལོ་ཉི་ཤུ་རྩ་དགུ་ཕྱིན། ལོ་སུམ་ཅུ་སྐོར་ཕྱིན་པའི་སྐབས་ལ་བོད་དོན་ཡལ་རྒྱུ་ཕར་བཞག་སྟེ་ད་དུང་བོད་དོན་གསོས་པ་ལྟ་བུ་ཆགས་པ་རེད། དེ་ཆགས་པའི་རྩ་བ་གང་ཡིན་ཟེར་ན། བདེན་པའི་གནད་དོན་ལ་བརྟེན་ནས་བྱུང་བ་ལས། ང་ཚོ་བོད་པར་གྲི་མེ་མདའི་སྟོབས་ཤུགས་ཀྱི་ཐོག་ནས་བྱུང་བ་ཞིག་མིན། བོད་དོན་འདིས་རྒྱ་ནག་གཞུང་ལ་རྟག་ཏུ་བསུན་ཡོང་བ་འདི་ཡང་ང་ཚོའི་བདེན་པའི་གནས་ཚུལ་འདིས་བྱུང་བ་རེད། ང་རང་ཚོས་རྒྱ་མིར་རྩོད་པ་རྒྱག་རྒྱུའི་རྒྱུ་མཚན་དེ་རེད། ང་ཚོས་རྒྱ་མིར་ལྐོག་བརྗོད་རྒྱག་མ་དགོས་པར་རྒྱ་མིའི་མདུན་ལ་སྐད་ཆ་བཤད་ན་ང་ཚོར་རྒྱུ་མཚན་ཤོད་རྒྱུ་ཡོད་ལ། རྒྱ་མི་ངོ་ཚ་དགོས་པ་ཞིག་དང་། རྒྱ་མིའི་གདོང་དམར་པོ་སྟོན་དགོས་པ་ཞིག་བཟོ་ཐུབ་པའི་བདེན་པ་ང་ཚོར་ཡོད། གལ་ཏེ་ང་རང་ཚོ་བོད་པའི་ངོས་ནས་གོ་མཚོན་བེད་སྤྱོད་ཀྱིས་རྒྱ་མིར་ཕར་རྒོལ་བྱས་ན་རྒྱ་མིས་དགའ་ཞིང་སྤྲོ་བཞིན་དུ་རང་སྲུང་གི་མིང་བཏགས་ནས་རྩ་མེད་ཤུལ་མེད་བཟོ་རྒྱུ་ལས་སླ་པོ་རེད།

ང་ཚོའི་བློ་གདེང་འཆའ་སའི་བདེན་པ་དེའི་ཐོག་ནས་མི་དང་མི་གཏུགས་ནས་རྒྱུ་མཚན་གསལ་བཤད་བྱས། ད་ལྟ་ཕན་ཆད་བོད་པར་ཤ་ཚ་བྱེད་མཁན་རིགས་གཅིག་གིས་བོད་པས་ཞི་བདེའི་ལམ་ལ་འགྲོ་གི་འདུག འདི་དངོས་གནས་ཡག་པོ་རེད་ཅེས་རྒྱབ་སྐྱོར་བྱེད་ཀྱི་ཡོད། འཛམ་བུ་གླིང་འདིའི་སྒང་ལ་རང་དབང་འཐབ་རྩོད་བྱེད་མཁན་གྱི་མི་རིགས་འདྲ་མིན་མང་པོ་ཡོད། མང་པོ་ཞིག་གིས་དྲག་པོའི་མགོ་མཚོན་བེད་སྤྱོད་བྱས་ཏེ་འཐབ་རྩོད་བྱེད་ཀྱི་ཡོད། དེ་དག་ལ་རེ་ཞིག་ཕན་ཆ་ཅུང་ཟད་སྲིད་ནའང་། ཕུགས་ནས་མིའི་ཤ་ཚ་སླེབས་ཐུབ་པ་ཁག་པོ་རེད། བོད་པའི་གནས་ཚུལ་དེ་དངོས་གནས་དྲང་གནས་བདེན་པའི་རྒྱུ་མཚན་ལྡན་པ་དང་། འཚེ་བ་མེད་པའི་ཞི་བའི་ལམ་ཁོ་ནར་བརྟེན་ནས་རང་དབང་འཐབ་རྩོད་བྱེད་པ་དེ་ནི་ཤིན་ཏུ་ངོ་མཚར་ཆེན་པོ་རེད་ཟེར་ནས་བོད་པར་རྒྱབ་སྐྱོར་དང་། དགའ་པོ་བྱེད་ཀྱི་འདུག ང་རང་ཚོའི་རྩ་བའི་སྟོབས་ཤུགས་བརྟེན་ས་དེ་བདེན་པ་དང་། རྒྱུ་མཚན་ཟེར་བ་དེ་རེད་བསམ་པ་ཐོག་མཐའ་བར་གསུམ་ལ་དྲན་གྱི་ཡོད།

ཉ༽ འཛམ་གླིང་གི་མིག་དཔེ་དང་། གསར་གཏོད་ཀྱི་ཐབས་བྱུས།

གཉིས་ནས་ཁ་སང་དང་མདང་དགོང་སྐད་ཆ་ཤོད་རྒྱུ་བྱུང་། ང་ཚོས་བདེན་པའི་རྒྱུ་མཚན་གྱི་ཐོག་ནས་རྩོད་པ་རྒྱག་རྒྱུ་དེ་ང་རང་ཚོ་བོད་པའི་དངོས་ཡོད་གནས་ཚུལ་ལ་རན་པར་ཙམ་དུ་མ་ཟད། འཛམ་བུ་གླིང་འདིའི་སྒང་ལ་ང་ཚོས་མིག་དཔེ་དང་ཐབས་ཇུས་གསར་གཏོད་ཅིག་ཆགས་ཀྱི་ཡོད། ད་ལྟ་ཕན་ཆད་འཛམ་བུ་གླིང་འདིའི་སྒང་ལ་ཕར་ཙམ་དེར་གནམ་གྲུ་བཙན་འཁྲིད་བྱས་སོང་ཟེར་བ་དང་། ཚུར་ཙམ་དེར་འབོམ་འབར་གས་བྱུང་འདུག་ཟེར་བའི་གནས་ཚུལ་ཐོན་སྐབས་དོ་སྣང་བྱེད་ཀྱི་ཡོད་པ་ལྟ་བུ་དང་། དེ་ལྟ་བུའི་གནས་ཚུལ་མ་བྱུང་ན་དོ་སྣང་མི་བྱེད་པ་ལྟ་བུ་ཞིག་ཡོང་གི་ཡོད། དེ་ལྟ་བུའི་ཆ་ནས་ང་རང་ཚོ་བོད་རིགས་ནང་ཁུལ་ལའང་རིགས་གཅིག་གིས་༸རྒྱལ་བ་རིན་པོ་ཆེ་ནས་འཚེ་མེད་ཞི་བའི་ལམ་གསུངས་པ་དེ་ལ་ནུས་པ་གང་ཡང་ཐོན་གྱི་མི་འདུག ཟིང་ཙམ་ཞིག་མ་བྱས་ན་འགྲིག་གི་མི་འདུག་ཅེས་ཤོད་མཁན་ཡོང་གི་འདུག ཟང་ཟིང་ཞིག་མ་བྱས་ན་ཁྱབ་བསྒྲགས་ཡོང་གི་མེད་པ་དང་། ཁྱབ་བསྒྲགས་མ་བྱུང་ན་དོ་སྣང་ཡོང་གི་མེད་པའི་རྒྱུ་མཚན་དེའི་ངོས་ནས་བལྟས་ན། ཕྲན་བུའི་ཟང་ཟིང་ཡོང་དགོས་པ་ལྟ་བུ་ཞིག་ཆགས་ཀྱི་ཡོད་ཀྱང་། ང་ཚོས་སྤྱི་ཡོངས་ཀྱི་ཕྱོགས་ནས་བསམ་བློ་བཏང་ན། མི་ཟེར་མཁན་དེ་ལ་རང་བཞིན་ལྷན་སྐྱེས་ཀྱི་མི་གསོད་ཁྲག་སྦྱོར་བྱེད་རྒྱུར་མི་དགའ་བ་དང་། མི་མང་པོ་བསད་རྨས་ཕྱིན་པ་གོ་ཐོས་བྱུང་ན་སེམས་ནང་ལ་མ་བདེ་བ་ཞིག་ཡོང་གི་ཡོད། མིའི་རང་གཤིས་ལ་འཚེ་བ་མེད་པ་དེར་དགའ་མོས་ཡོད་པ་ཞིག་དང་། མི་གསོད་ཁྲག་སྦྱོར་བྱེད་རྒྱུར་མི་དགའ་བ་རང་བཞིན་ལྷན་སྐྱེས་ལ་ཡོད་བཞིན་དུ་མི་གསོད་ཁྲག་སྦྱོར་བྱུང་ན་དོ་སྣང་བྱེད་པ་དང་། དེ་ལྟ་བུའི་ཛ་དྲག་གནས་ཚུལ་མ་བྱུང་ན་དོ་སྣང་མི་བྱེད་པ་དེ་ནི་མི་སྤྱོད་ལས་འདས་པའི་བྱས་ཉེས་ལ་དོན་གྱི་རྒྱབ་སྐྱོར་བྱེད་པ་ལྟ་བུ་ཞིག་ཆགས་ཀྱི་འདུག་ཅེས་ངོས་ནས་ཤོད་ཀྱི་ཡོད།

འཛམ་བུ་གླིང་འདིའི་སྒང་ལ་དངོས་གནས་དྲང་གནས་འགྲོ་བ་མིའི་རིགས་ཀྱི་རང་རང་སོ་སོའི་ཐོབ་ཐང་རྩོད་ལེན་བྱེད་པའི་སྐབས་བདེན་པ་དང་རྒྱུ་མཚན་གྱི་ཐབས་ལམ་ཐོག་ནས་རྩོད་ལེན་བྱེད་པ་དེ་ལ་རྒྱལ་ཁ་ཐོབ་དགོས་ཀྱི་རེད་བསམ་གྱི་འདུག ཞི་བ་དང་བདེན་པར་རྒྱལ་ཁ་ཐོབ་ཚེ་དཔེར་ན། དེང་སྐབས་དེ་ལྟ་བུའི་ཐབས་ལམ་ནས་རྩོད་ལེན་བྱེད་མཁན་ང་ཚོ་བོད་པ་ཡིན་ན་ཡང་། ཤུགས་ཀྱིས་འཛམ་བུ་གླིང་འདིའི་སྒང་ལ་དེ་ལྟ་བུའི་ལམ་སྲོལ་ཞིག་གསར་གཏོད་ཆགས་ཡོང་གི་རེད།

མིའི་རང་བཞིན་ལྷན་སྐྱེས་ཀྱི་བསམ་བློའི་ནང་ལ་དགའ་པོ་མེད་པའི་མི་གསོད་ཁྲག་སྦྱོར་བྱེད་མི་དགོས་པར། ཐབས་ཤེས་གཞན་ཞིག་ཐོག་ནས་མིའི་རང་དབང་ཁོད་མ་སྙོམས་པ་དེ་རྩོད་ལེན་བྱེད་ཐུབ་པའི་ལམ་སྲོལ་གཏོད་ཐུབ་ན། ང་ཚོ་བོད་པའི་གཟི་བརྗིད་རེད། འཛམ་བུ་གླིང་འདིའི་སྒང་ལ་ད་ལྟ་ཕན་ཆད་མ་བྱུང་བ་ཞིག་བོད་པས་སྲོལ་གཏོད་ཐུབ་ན་དེ་ནི་ང་ཚོའི་རྒྱལ་ཁ་རེད། ང་ཚོས་མཐའ་གཅིག་ཏུ་འཚེ་བ་མེད་པའི་ལམ་ལ་བརྟེན་ནས་རང་དབང་རྩོད་ལེན་བྱེད་པ་དེ་ནི་སྤྱིའི་ཆ་ནས་བཤད་ཀྱང་རུང་། ང་ཚོ་བོད་ཀྱི་ཕྱོགས་ནས་བཤད་པ་གང་ཞིག་ཡིན་ཡང་། དེ་ལ་ཕུགས་རྒྱང་རིང་པོའི་ཆ་ནས་ཁེ་ཕན་དང་དགེ་མཚན་ཡོད། རྒྱ་བོད་ཀྱི་རྩོད་པ་རྒྱག་རྒྱུ་དེ་ཡང་མཐའ་གཅིག་ཏུ་འཚེ་བ་མེད་པ་ཞི་བདེའི་ལམ་གྱི་ཐོག་ནས་ཕྱིན་པ་ཡིན་ན་འཕྲལ་ཕུགས་ཀུན་ལ་དགེ་མཚན་ཡོད་པ་ཞིག་རེད།

ཏ༽ བོད་ཀྱི་བདེན་དོན་དང་། མི་རིགས་ཀྱི་འཐབ་རྩོད།

རྒྱ་བོད་འཐབ་རྩོད་ཀྱི་སྐོར་ལ་བོད་རིགས་ནང་ཁུངས་ནས་རིགས་གཅིག་གིས་ཕྱེད་ཀ་དད་པ་དང་། ལྷག་བསམ་ཡིན་པ་ལྟ་བུས་གང་ཞིག་ཤོད་ཀྱི་ཡོད་དམ་ཟེར་ན་༸རྒྱལ་བ་རིན་པོ་ཆེ་ཡོད་པའི་རིང་ལ་ང་ཚོའི་བདེན་མཐའ་ཞིག་གསལ་ན་གསལ་བ་ལས་༸རྒྱལ་བ་རིན་པོ་ཆེ་མེད་པའི་དུས་ཤིག་ཤར་ན་བོད་དོན་གྱི་རྩོད་པའམ། རེ་བ་མཐའ་དག་བརླག་རྒྱུ་རེད་ཟེར་མཁན་འགའ་ཤས་ཡོང་གི་འདུག བསམ་བློ་དེ་ཤིན་ཏུ་ནོར་འཁྲུལ་རེད།

མ་གཞི་ལོ་བཅུ་དང་བཅོ་ལྔའི་ནང་ལ་འགྱུར་བ་བཟང་པོ་ཡོང་རྒྱུའི་རེ་བ་ཡོད་པ་དང་། ང་ཚོ་གཞིས་བྱེས་མཉམ་འཛོམས་ཡོང་གི་རེད་ཅེས་ངོས་ནས་ཐེངས་འགའ་ཤོད་རྒྱུ་བྱུང་ན་ཡང་། ང་ཚོས་སྡུག་ས་ནས་བསམ་བློ་བཏང་ན་ཅི་སྟེ་ངེས་མེད་ང་ཚོའི་མི་ཐོག་འདིར་དོན་འབྲས་མ་སོན་ན་ཡང་། གནས་ཚུལ་འདི་མི་རིགས་གཅིག་གི་རྩ་དོན་ཡིན་པས་ང་ཚོས་མི་རབས་ནས་མི་རབས་སྦྲེལ་ཏེ་སོ་སོའི་རང་དབང་རྩོད་ལེན་བྱེད་དགོས་པའི་བསམ་བློ་དང་གྲ་སྒྲིག་དགོས་པ་ལས། དེ་༸རྒྱལ་བ་རིན་པོ་ཆེ་ཡོད་མེད་ཀྱི་སྐད་ཆ་ཞིག་མིན། རྩ་དོན་དེ་ཤིན་ཏུ་གལ་ཆེན་པོ་ཡིན། མ་གཞི་བོད་ནང་དེང་སང་དངོས་ཡོད་གནས་ཚུལ་ལ། ཕྱི་ལོ་ཆིག་སྟོང་དགུ་བརྒྱ་ལྔ་བཅུའི་ནང་དང་། དྲུག་ཅུའི་ནང་ལ་བོད་ཀྱི་བདེན་དོན་ཐོག་སོ་སོའི་ལུས་སྲོག་ལོངས་སྤྱོད་དང་བཅས་པ་བློས་བཏང་སྟེ་དཀའ་ལས་རྒྱག་མཁན་གྱི་མི་ཐོག་དེ་རྫོགས་འགྲོ་གི་ཡོད་པ་དང་། ང་ཚོ་བཙན་བྱོལ་བའི་ནང་ཆ་བཞག་ནའང་དེང་སང་ལྔ་བཅུ་ང་དགུའི་གོང་གི་གནས་ཚུལ་ཤོད་རྒྱུ་ཡོད་པའི་མི་ཉུང་ཉུང་ཆགས་ཡོང་གི་འདུག

ལྷག་པར་དུ་བོད་ནང་ལ་རྒྱ་མིའི་གདུག་རྩུབ་མནར་གཅོད་འོག་མི་རྒན་པ་ཕལ་ཆེར་རྫོགས་ཏེ་མི་ཐོག་བརྗེས་འགྲོ་གི་ཡོད་ན་ཡང་། སྔ་ལོ་ལྷ་སར་རྒྱ་མིར་ཞི་རྒོལ་བྱས་པའི་གནས་ཚུལ་ཡོང་སྟངས་ལ་བལྟ་དུས་བོད་མི་རྒན་པ་རྫོགས་པའི་མཇུག་ཏུ་མི་ཐོག་གཞོན་པ་ཚོས་མཐུད་ཀ་བརྒྱབ་པ་ནང་བཞིན་ལས་འགན་བླངས་ཡོད། མི་ཐོག་རྒན་པའི་ལས་འགན་གཞོན་པ་ཚོར་རྩིས་སྤྲོད་མཁན་མེད་ན་ཡང་། དོན་གྱི་ལས་འགན་བླངས་པ་དེས་དངོས་གནས་དྲང་གནས་མི་རིགས་ཀྱི་འཐབ་རྩོད་ཡིན་པའི་རྣམ་པ་གསལ་པོ་ཐོན་པ་རེད། མི་རིགས་ཀྱི་འཐབ་རྩོད་ཟེར་བ་འདི་འདྲ་ཞིག་དགོས་ཀྱི་ཡོད་ལ་ཡོང་གི་ཡང་ཡོད།

རྒྱ་བོད་དབར་གྱི་རྩོད་པ་འདི་ང་རང་ཚོའི་མི་ཐོག་འདི་ལ་འགྲུབ་ན་འགྲུབ་པ་དང་། དེ་མིན་ཐབས་ཤེས་མེད་པ་ལྟ་བུའི་བསམ་བློ་བཏང་ན་ནོར་བ་རེད། དེ་ལྟར་མ་རེད། ང་ཚོའི་མི་ཐོག་རྒན་པ་རྫོགས་ཀྱིན་རྫོགས་ཀྱིན་ལ་མི་ཐོག་གཞོན་པ་འཚར་ལོངས་བྱེད་མཁན་ཚོས་འགན་ཁུར་མུ་མཐུད་ལེན་ཐུབ་པའི་བསམ་བློའི་ནང་ལ་གོ་སྒྲིག་བྱེད་དགོས། ད་ལྟ་འདིར་ཡོད་པའི་གཞོན་སྐྱེས་ཕོ་གསར་མོ་གསར་ཁྱེད་རང་ཚོས་སྐྱེས་ས་གཅིག་བྱས་ན་རྒྱ་གར་ལ་སྐྱེས་པ་ཡིན་ལས་ཆེ། དེ་ལྟར་ཡིན་ན་བོད་ལུང་པ་ད་ཕན་མཐོང་མྱོང་མེད། ཡིན་ནའང་བོད་པའི་ཤ་ཁྲག་རུས་གསུམ་ནས་མཆེད་པའི་བོད་རིགས་ཡིན་སྟབས། གང་ལྟར་བོད་ཀྱི་མི་ཐོག་རྒན་པ་རྣམས་ནས་དོན་དག་གང་འདྲ་ཞིག་གི་ཐོག་ལ་དཀའ་ལས་བརྒྱབ་པ་དང་། དོན་དག་གང་གི་ཐོག་ལ་སོ་སོའི་ལུང་པ་བློས་བཏང་བ། མདོར་ན་ལུས་སྲོག་ལོངས་སྤྱོད་བློས་བཏང་གི་ངལ་བ་དང་ལེན་བྱས་པའི་དམིགས་ཡུལ་དེ་དག་མི་ཐོག་གཞོན་པ་ཁྱེད་རང་ཚོས་ངོས་འཛིན་གསལ་པོ་བྱས་ནས་མཇུག་སྐྱོང་བྱེད་དགོས་པ་གལ་ཆེན་པོ་རེད། ད་དུང་དེའི་རྗེས་ལ་ཡོང་རྒྱུའི་གསར་སྐྱེས་ཕྲུ་གུ་བྱིས་པ་ཚུན་ཆད་ལ་རིམ་པས་ང་ཚོ་བོད་པ་ཟེར་བ་ཇི་འདྲ་ཞིག་ཡིན་པ་དང་། ང་རང་ཚོ་བོད་ཀྱི་བདེན་དོན་རྩོད་ལེན་དེ་ཇི་ལྟར་བྱེད་དགོས་པའི་ལམ་སྟོན་ཞིག་མི་ཐོག་གཞོན་པ་ཚོའི་བསམ་བློའི་ནང་ལ་ཐོག་མ་ནས་འཁོར་ཐུབ་པའི་བསླབ་བྱ་གུང་སྒྲིག་དགོས་ཀྱི་འདུག

ངོས་རང་ད་ལྟ་ལོ་ལྔ་བཅུ་ང་གྲངས་ཤིག་ཡིན་པ་རེད། ད་དུང་ལོ་སུམ་ཅུ་སོ་གྲངས་ཤིག་ང་རང་ཚོ་མཉམ་དུ་བསྡད་ནས་དཀའ་ལས་རྒྱག་ཐུབ་པ་ཞིག་ཡིན་པ་རེད། ངས་རྣམ་རྟོག་བླངས་ཏེ་བཤད་པ་མིན་ན་ཡང་ང་ཚོའི་བསམ་བློའི་ནང་ལ་ངེས་པར་དུ་གུང་སྒྲིག་དགོས་ཀྱི་འདུག བོད་ནང་གི་རྒྱ་ཆེའི་མི་མང་རྣམས་རྒྱལ་ཞེན་གྱི་སེམས་ཤུགས་འགྲན་ཟླ་བྲལ་བ་ཡོད་པ་སྟེ། རྒྱ་མིས་བཙོན་ལ་བཅུག་པ་དང་། སྲོག་ལ་ཉེན་ཁ་ཡོད་པ་ཚོད་ཐིག་བཞིན་དུ་ད་དུང་དང་དུ་བླངས་ཏེ་དཀའ་ལས་རྒྱག་གི་ཡོད། ང་ཚོ་འདིར་རང་དབང་ལུང་པར་ཡོད་མཁན་ཚོར་དེ་ལྟ་བུའི་སྲོག་གི་ཉེན་ཁ་མེད། ད་ལྟ་ཕན་ཆད་ལ་ཚང་མས་ཧུར་ཐག་བྱས་པ་ལྟར་ད་དུང་ཡང་བོད་ནང་གི་གནས་ཚུལ་དེ་རྣམས་ཀྱིས་རང་རང་སོ་སོའི་སེམས་ལ་སྐུལ་ལྕག་བཏང་སྟེ། བོད་སྤྱི་པའི་དོན་དག་ལ་ཚང་མས་ཕྱར་བ་གྲུ་འདེགས་ཀྱི་སེམས་ཁུར་བླང་དགོས་པ་དེ་ནི་ཤིན་ཏུ་གལ་ཆེན་པོ་རེད། ཧུར་ཐག་འབད་བརྩོན་བྱེད་རོགས། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༨ ཟླ་ ༦ ཚེས་ ༢༦ ཉིན་སུད་སིར་བོད་རིགས་མང་ཚོགས་ལ་སྩལ་བའི་བཀའ་སློབ།

ཀ༽ ཤེས་ཡོན་གྱི་དམིགས་ཡུལ་དང་། གཞན་ཕན་གྱི་ལྷག་བསམ།

སློབ་ཕྲུག་ཚོར་དམིགས་བསལ་བརྗོད་རྒྱུར། ཁྱེད་རང་ཚོ་མིའི་མི་ཚེ་གསར་པའི་འགོ་གཞི་ནས་ཚུགས་ཡོང་གི་ཡོད་ལ། མི་ཚེའི་ནང་ནུས་པ་ཆེ་ཤོས་ནི་བསམ་བློ་གཏོང་རྒྱུའི་ནུས་པ་ཞིག་ཡོད་དགོས་ཤིང་། བསམ་བློའི་ནུས་པ་ཇི་ཙམ་ཆེ་བ་དེ་ཙམ་གྱིས་ཆོས་དང་། འཇིག་རྟེན་གང་གི་ཐོག་ལ་ཡང་ཐབས་ཤེས་ཟབ་པ་ཞིག་དང་། རླབས་ཆེ་བ་བྱེད་ཐུབ་ཀྱི་ཡོད། དེ་ལྟར་ཡོང་བའི་ལྡེ་མིག་ལྟ་བུ་དེ་སློབ་སྦྱོང་ཡིན་པས་དེ་ལ་དོ་ཁུར་བྱས་ཏེ་སོ་སོའི་མདུན་ལམ་གལ་ཆེ་ཤོས་ཡིན་བསམ་པའི་སྒོ་ནས་སློབ་སྦྱོང་ལ་ཧུར་བསྐྱེད་བྱེད་དགོས། ཕྲུ་གུའི་ཤེས་ཡོན་གྱི་ཐོག་ལ་ལས་འགན་གཙོ་བོ་དགེ་རྒན་ཚོར་འཁྲི་ཡོད་པ་དང་། ཁག་གཅིག་ཕ་མ་ཚོར་འཁྲི་གི་ཡོད། ཕྲུ་གུ་ཚོས་འཛིན་གྲྭའི་ནང་ལ་ཤེས་ཡོན་གསར་པ་ཞིག་སློབ་ཀྱི་ཡོད་ན་ཡང་། ཤེས་ཡོན་དེ་སེམས་ནང་ལ་གཏིང་ཕྱིན་པ་ཞིག་འཇགས་ཐུབ་པའི་དོན་དག་ལ་སློབ་སྦྱོང་ཚར་གཅིག་བྱས་པས་མི་ཆོག་པར་དེ་ལ་གོམས་འདྲིས་བྱེད་དགོས་པ་དང་། རང་སྦྱོང་མང་ཙམ་བྱེད་དགོས་པ། དགེ་རྒན་དང་ཕ་མ་ཚོས་ཞར་དང་ཞོར་ལ་ཤེས་ཡོན་གལ་ཆེན་པོ་ཡིན་པའི་གོ་བརྡ་ཡང་ཡང་སྤྲད་དེ་ཕྲུ་གུ་སོ་སོའི་སེམས་ཀྱི་ནང་ནས་དོ་ཁུར་བརྩོན་འགྲུས་བྱེད་རྒྱུར་ཕན་གྱི་རེད།

མ་གཞི་ང་ཚོ་ཚང་མ་ཕྲུ་གུ་བྱས་ནས་ཡོང་བ་ཤ་སྟག་རེད། གང་ལྟར་གང་ཐུབ་ཤེས་ཡོན་གལ་ཆེན་པོ་ཡིན་པའི་ངོ་སྤྲོད་བྱེད་དགོས་ཀྱི་འདུག མི་ལ་ཤེས་ཡོན་ཡོད་ཀྱང་མི་བསམ་པ་ངན་པ་ཞིག་ཆགས་ན་ཤེས་ཡོན་ཡོད་པ་ལས་མེད་ན་ལེགས་པ་ལྟ་བུ་རེད། བསམ་ངན་མ་རུང་ཁོག་བཅུག་གི་མིས་ཤེས་ཡོན་དེ་དག་གཞན་ལ་བརྡབ་གསིག་གཏོང་རྒྱུ་དང་། མི་ལ་མགོ་སྐོར་གཏོང་རྒྱུའི་ཆ་རྐྱེན་དུ་ཕྱིན་ན་ཧ་ཅང་ཐབས་སྡུག་ཆགས་པ་རེད། དེ་ནི་སྨན་དུག་ལ་ཕྱིན་པ་དང་། ལྷ་བདུད་དུ་བབས་པ་ལྟ་བུ་རང་གཞན་གཉིས་ཕུང་ཆགས་པ་རེད། རྩ་བའི་མིའི་ལྷག་བསམ་དང་། མིའི་གཤིས་ཀ་བཟང་པོ་ཡོང་ཐབས་ལ་འབད་རྩོལ་བྱེད་རྒྱུ་ཤིན་ཏུ་གལ་ཆེན་པོ་འདུག

ཕྲུ་གུའི་ངོས་ནས་བསམ་བློ་གཏོང་ཐུབ་རྒྱུ་ཁག་པོ་རེད། དགེ་རྒན་ཚོ་དང་། ཕ་མ། རོགས་པ་ཚོའི་ཐོག་ནས་བསླབ་བྱ་བྱེད་རྒྱུ་གལ་ཆེན་པོ་རེད། གང་ལྟར་ཤེས་ཡོན་སྦྱོང་བའི་དགོས་པ་བདེ་སྐྱིད་ཀྱི་དོན་དག་དང་། ཡར་རྒྱས་ཀྱི་དོན་དག་ལ་ཤེས་ཡོན་སྦྱང་གི་ཡོད། དམིགས་ཡུལ་བདེ་སྐྱིད་ཀྱི་དོན་དག་ཡིན་སྟབས་བདེ་སྐྱིད་ཡག་པོ་ཡོང་བར་མི་བཟང་པོ་ཞིག་དགོས་པ་རེད། མི་བཟང་པོ་ཞིག་བྱུང་ན་བདེ་སྐྱིད་ཏན་ཏན་ཡོང་གི་རེད། མི་ངན་པ་ཞིག་བྱས་ན་མི་འཇོན་པོ་དང་རྒོད་པོ་ཇི་ཙམ་ཡོད་ཀྱང་བདེ་སྐྱིད་ཡོང་ཐབས་མེད། མི་ངོ་ལྐོག་བྱེད་མཁན་དང་། ངོ་ཚ་ཁྲེལ་མེད་བྱེད་མཁན་ཡིན་ན་སེམས་ནང་ལ་མ་བདེ་བ་ཞིག་དང་། མ་སྐྱིད་པ་ཞིག་ཡོང་གི་རེད།

ལྷག་དོན་ང་རང་ཚོ་བོད་པའི་སྤྱི་ཚོགས་འདིའི་ནང་ལ་ཆོས་ཀྱི་སྐད་ཆ་ཞིག་ག་དུས་ཡིན་ཀྱང་གོ་ཐོས་ཡོང་གི་ཡོད་སྟབས། རང་ཉིད་ཀྱི་མི་ཚེ་མ་རབས་ཤིག་གི་སྒང་ལ་བསྐྱལ་ན་གང་ཞིག་བྱས་ཀྱང་སེམས་ཀྱི་ནང་མ་བདེ་བ་ཞིག་དང་། ངོ་གནོང་དགོས་པ། མི་ཚེའི་མཐའ་མར་སླེབས་སྐབས་འགྱོད་པ་ཆེན་པོ་སྐྱེས་པ་ཞིག་ཡོང་གི་རེད། དེ་ལྟ་བུའི་གནས་ཚུལ་གྱི་ཆ་ནས་ཤེས་ཡོན་ཡར་རྒྱས་གཏོང་བ་དང་ཆབས་ཅིག་བསམ་བློ་ཡར་རྒྱས་གཏོང་བ་དང་། མིའི་གཤིས་ཀ་ཡག་པོ་ཡོང་ཐབས་བྱ་རྒྱུ་ཧ་ཅང་གལ་ཆེན་པོ་རེད།

ཁ༽ མི་རབས་གསར་རྙིང་དང་། ལས་འགན་རྩིས་ལེན།

དེང་སང་འཛམ་གླིང་འདིའི་ཐོག་ཏུ་སྤྱིར་བཏང་ཆ་སྙོམས་བྱས་ནས་བཤད་ན། ཤེས་ཡོན་གྱིས་ཕོངས་མེད་ཀྱང་མིའི་རང་གཤིས་བཟང་པོ་བྱེད་པ་དང་། མིའི་ལྷག་བསམ་བཟང་པོ་བྱེད་པ་དེ་དག་གི་ཆ་ནས་མ་འདང་བའི་རྐྱེན་གྱིས་དཀའ་ངལ་འཕྲད་ཀྱི་ཡོད་ལ། གཉིས་ནས་ང་རང་ཚོ་བོད་པའི་ཕྲུ་གུ་རྣམས་རང་ཡུལ་བྲལ་ནས་གཞན་ཡུལ་དུ་གྱར་བའི་དུས་སྐབས་ཤིག་ཡིན། བོད་ནང་ལ་ཆ་བཞག་ན། བོད་རྒྱ་ཆེའི་མི་མང་མི་ཐོག་རྒན་པ་ཚོའི་ལས་ཀའི་འཕྲོ་མི་ཐོག་གཞོན་པ་ཚོས་སྐྱེལ་གྱི་ཡོད། དཔེར་ན། བཞི་བཅུ་ཞེ་དགུ་དང་། ལྔ་བཅུ་ང་གྲངས་ནང་ས་མཚམས་ཁག་ཏུ་རྒྱ་མི་དང་འཁྲུག་པ་རྒྱག་པའི་དུས་ཤིག་བྱུང་ཡོད། སྐབས་དེའི་མི་ཐོག་དེ་དག་དྲུག་ཅུ་རེ་གྲངས་དང་། བདུན་ཅུ་དོན་གྲངས་འདིའི་ནང་ལ་རྫོགས་འགྲོ་གི་ཡོད།

ཡང་ལྔ་བཅུ་ང་དགུའི་ཡས་མས་ལ་དཀའ་ལས་རྒྱག་མཁན་གྱི་མི་དེ་དག་ཀྱང་དེང་སང་རྫོགས་འགྲོ་གི་ཡོད། མི་ཐོག་རྒན་པའི་གནས་སྐབས་ལ་ལེགས་ཉེས་གང་ཞིག་ཡིན་རུང་ཉམས་མྱོང་མང་པོ་བསགས་ཤིང་། ལས་ཀ་འཕྲོ་ཅན་དུ་ལྷག་པ་འདི་དག་མི་ཐོག་གཞོན་པ་ཚོས་མུ་མཐུད་མཇུག་སྐྱོང་བྱེད་ཀྱི་ཡོད་པ་སྟེ། དཔེར་ན། བར་སྐབས་བོད་ནང་སྐད་འབོད་བྱེད་མཁན་གཙོ་བོ་གཞོན་པ་ལོ་ཉི་ཤུ་རྩ་ལྔ་མན་དང་། ལོ་བཅུ་གྲངས་དེ་ལྟ་བུའི་ཐོག་ནས་བྱེད་ཀྱི་ཡོད། བོད་ནང་གི་མི་དེ་དག་རྒྱ་མིའི་མནར་གཅོད་གདུག་རྩུབ་དེའི་འོག་ལ་གཉའ་མ་ཆག་པར་རྒན་པའི་མཇུག་མཐུད་ནས་ཡོང་གི་ཡོད།

ང་ཚོ་གཞན་ཡུལ་རང་དབང་ལུང་པར་ཡོད་མཁན་ཚོས་དེ་དེ་བཞིན་བྱས་ཏེ་རྒན་པའི་མཇུག་གཞོན་པས་མཐུད་དགོས་པ་ཞིག་དང་། རྒན་པ་མི་ཐོག་འདིའི་སྐབས་ལ་མ་འགྲུབ་པ་དེ་དག་གཞོན་པའི་མི་ཐོག་འདིས་བསྒྲུབ་ཨེ་ཐུབ་མི་ཐུབ་བལྟ་དགོས་པ་ཞིག་ཆགས་ཀྱི་ཡོད། ང་རང་ཚོའི་རྩ་བའི་བོད་མི་རིགས་ཀྱི་ལས་འགན་དེ་བོད་པའི་མིས་འཁྱེར་དགོས་པ་ལས། བོད་པའི་ལས་འགན་ཕྱི་རྒྱལ་མིས་འཁྱེར་ཐུབ་ཀྱི་མ་རེད། ཕྱི་རྒྱལ་མི་མང་པོ་ཞིག་གིས་ང་ཚོ་བོད་མིའི་དོན་དག་ལ་ཤ་ཚ་དང་། དོ་སྣང་བྱེད་ཀྱི་ཡོད་པ་ནི་ཡག་པོ་རེད། བོད་མི་རིགས་ཀྱི་རྩ་དོན་ལས་ཀ་གལ་འགངས་ཆེན་པོ་འདི་མི་ཐོག་གཅིག་གིས་སྒྲུབ་པས་མི་འགྲིགས་པར་མི་ཐོག་ནས་མི་ཐོག་སྦྲེལ་ཏེ་སྒྲུབ་དགོས་པར་བརྟེན། མི་ཐོག་གཞོན་སྐྱེས་འདི་དག་གི་མཇིང་པའི་སྒང་ལ་འགན་ཁུར་ཞིག་སླེབས་ཀྱི་ཡོད། ལས་དོན་བྱེད་པ་ལ་ཕྱོགས་གཅིག་ནས་བོད་པའི་གནས་ཚུལ་ཤེས་དགོས། ཕྱོགས་གཞན་ཞིག་ནས་སེམས་ཤུགས་ཡོད་དགོས། སེམས་ཤུགས་ཡོང་བ་ལ་གང་གི་དོན་དུ་དཀའ་ལས་རྒྱག་སའི་དོན་དག་དེ་ཤེས་དགོས། དཔེར་ན། བོད་དང་། རྒྱའི་ལོ་རྒྱུས་གང་འདྲ་ཡིན་པ་དང་། བོད་དུ་རྒྱ་མི་གང་འདྲ་བྱས་ནས་སླེབས་པ། བོད་ལ་ཆོས་དང་རིག་གཞུང་གང་འདྲ་ཞིག་ཡོད་པ། བོད་མི་རིགས་ཀྱི་གཤིས་ཀ་གང་འདྲ་ཡོད་པ། བོད་ལུང་པའི་སྣོད་ཀྱི་བཀོད་པ་གང་འདྲ་ཡོད་པ། བོད་ཀྱི་སྤྱི་ཚོགས་ནང་ལེགས་པའི་ཆ་གང་ཡོད་པ། སྐྱོན་གྱི་ཆ་གང་དང་གང་ཡོད་པ་ཚང་མ་ཤེས་དགོས། རྒྱུ་མཚན་ཤེས་པའི་ཐོག་ནས་ལྷག་བསམ་དང་སེམས་ཤུགས་བསྐྱེད་དགོས།

ཡང་ལྷག་བསམ་དང་སེམས་ཤུགས་ཡོད་པ་ཙམ་གྱིས་མི་འགྲིགས་པར། ལས་ཀ་བྱེད་ཐུབ་པ་དང་། ནུས་པ་ཐོན་ཐུབ་པ་ཞིག་ཀྱང་དགོས། དེང་སང་ང་ཚོའི་བོད་ཀྱི་ཆབ་སྲིད་རང་དབང་གི་འཐབ་རྩོད་དང་། བོད་ཀྱི་ཆོས་དང་རིག་གཞུང་གི་འཐབ་རྩོད་བྱེད་པ་དེ་འཛམ་བུ་གླིང་འདིའི་སྒང་ལ་ཁྱབ་གདལ་དུ་ཕྱིན་ཡོད། འཛམ་གླིང་ཐོག་འཐབ་རྩོད་བྱེད་པ་ལ། འཛམ་གླིང་སྤྱི་འགྲེ་སྤྱི་མཚུངས་ཀྱི་ཤེས་ཡོན་ཞིག་དང་། སྤྱི་འགྲེ་སྤྱི་མཚུངས་ཀྱི་ནུས་པ་ཞིག་མ་ཐོན་ན་ལྷག་བསམ་ཡོད་པ་གཅིག་པུས་ཁུངས་འཁྱོལ་ཐབས་མེད།

ཁྱེད་རང་བོད་ཕྲུག་ཚོ་བོད་མི་རིགས་ཀྱི་ལས་མཇུག་སྐྱེལ་མཁན་ཞིག་ཡིན་པའི་ཆ་ནས་དེང་དུས་ཀྱི་ཤེས་ཡོན་དང་། བོད་ཀྱི་ཤེས་ཡོན་གཉིས་ཟུང་དུ་འབྲེལ་བའི་ཐོག་ནས་སློབ་སྦྱོང་བྱེད་རྒྱུ་ཤིན་ཏུ་གལ་ཆེན་པོ་རེད། གོང་དུ་ལས་བསྡོམས་ནང་ལ་བཤད་པ་དེ་དག་ཡག་པོ་རེད། སོ་སོའི་སྐད་ཡིག་གོམས་གཤིས་དེ་ལྟ་བུའི་ཐོག་ལ་དོ་སྣང་བྱེད་ཀྱི་ཡོད་པ་ཡག་པོ་བྱུང་འདུག ཕྱི་རྒྱལ་ལ་གཞིས་ཆགས་ནས་སྡོད་མཁན་བོད་པའི་ཕྲུ་གུ་ཚོ་བོད་པའི་ཤེས་ཡོན་ཡག་པོ་ཞིག་སྦྱང་རྒྱུའི་དོན་དག་ལ་ཐབས་ཤེས་གང་འདྲ་བྱེད་དགོས་ཀྱི་འདུག་ཅེས་ལོ་མང་སྔོན་ནས་སྐད་ཆ་རྟག་པར་ཡོང་གི་ཡོད།

རྩ་བའི་སློབ་གྲྭའི་སློབ་སྦྱོང་ཡོད་མུས་ཐོག་ལ་ཞར་ཞོར་གོ་སྐབས་ནམ་བྱུང་ལ་སློབ་སྦྱོང་སྤྲོད་ཐབས་བྱས་པར་ཁྱེད་ཚོ་ཕྲུ་གུའི་ངོས་ནས་བསུན་སྣང་བསྐྱེད་གཞི་ལྟ་བུ་བྱུང་ཡོད་ཀྱང་། ད་ལྟ་ཡིག་ཚད་དེ་དག་ལ་ལྟ་སྐབས་ཡག་ཐག་ཆོད་འདུག ཁྱེད་རང་ཕྲུ་གུ་ཚོས་ཧུར་ཐག་བྱས་པར་ཧ་ཅང་དགའ་པོ་བྱུང་། ཐུགས་རྗེ་ཆེ་ཟེར་གྱི་ཡིན། དེ་བཞིན་བོད་ཡིག་སློབ་མཁན་ཚོས་ཀྱང་སོ་སོའི་དུས་ཚོད་མང་པོ་ཞིག་གུ་བཤངས་བྱས་ཏེ་བོད་མི་རིགས་ལ་ཕན་པ་བྱུང་ན་བསམ་པའི་ཐོག་ནས་སོ་སོས་གང་ཡོང་ཅི་ཡོང་གི་ནུས་པ་བཏོན་ནས་འབད་བརྩོན་བྱས་པ་དེ་དག་ཤིན་ཏུ་ཡག་པོ་བྱུང་འདུག་པས་ཐུགས་རྗེ་ཆེ་ཟེར་གྱི་ཡིན།

ག༽ ཕྱི་རྒྱལ་གྱི་བོད་ཕྲུག་དང་། མདུན་ལམ་གྱི་སློབ་སྦྱོང་།

སྔར་དང་མི་འདྲ་བར་དེང་སང་བོད་པའི་ཕྲུ་གུ་ཙམ་དུ་མ་ཟད། ཕྱི་རྒྱལ་གྱི་གྲོགས་པོ་ནང་པ་ཡིན་པ་དེ་དག་གི་ནང་ནས་ངོས་ལ་འདི་ལྟར་བརྗོད་མཁན་བྱུང་། ཕྲུ་གུ་འདིའི་ཕ་མ་གཉིས་ནང་པ་ཡིན། ཕྲུ་གུ་འདི་ཕྱིན་ཆད་ནང་པ་ཡག་པོ་ཞིག་བྱུང་རོགས་བྱས་ན་སྙམ་པས་སྨོན་ལམ་གནང་རོགས། ཐབས་ཤེས་གང་ལེགས་པ་ཡོད་དམ་ཟེར་མཁན་བྱུང་། འགའ་ཞིག་གིས་ཕྲུ་གུ་ཆུང་ཆུང་དེ་ལྟར་གྲྭ་པ་བཟོས་ཏེ་རྒྱ་གར་ལ་དགོན་པའི་ནང་ལ་ཨུ་ཚུགས་བྱས་ནས་འཇོག་གི་འདུག་པ་དེ་རིགས་ཉེན་ཁ་རེད། གང་ཡིན་ཟེར་ན། ཕ་མའི་ངོས་ནས་ཕྲུ་གུ་རྒྱ་གར་ནང་དགོན་པ་དེ་འདྲར་བཞག་ནས་དཔེ་ཆ་བལྟ་རུ་བཅུག་པ་དེ་མཐའ་འཁྱོངས་བ་དང་མཇུག་འཁྱོལ་བ་བྱུང་ན་མདུན་ལམ་ཞིག་ཡོང་གི་རེད། ཡག་པོ་རེད།

གལ་སྲིད་མཇུག་ལ་དེ་ཁུངས་མ་འཁྱོལ་ན། སྤྱིར་བཏང་ཕྲུ་གུ་སྤྱི་འགྲེ་སྤྱི་མཚུངས་གཞི་རིམ་གྱི་སློབ་སྦྱོང་བྱེད་པའི་དུས་ཚོད་དེའི་རིང་དེར་དགོན་པ་ཞིག་གི་ནང་ལ་བསྡད། བོད་སྐད་དང་། བོད་ཡིག་ཞིག་བསླབས། ནང་པའི་ཆོས་ཕྲན་བུ་བསླབས་པ་དེ་མཐར་མ་འཁྱོལ་བར། དེས་ཆོས་དང་བོད་སྐད་བསླབས་པ་དེའི་ཐོག་ནས་མི་ཚེ་འཁྱོལ་མ་ཐུབ་པ་ཆགས་ན་ཕྲུ་གུར་དཀའ་ངལ་ཆེན་པོ་འཕྲད་ཉེན་ཡོད། ཕ་མར་འགྱོད་པ་མ་སྐྱེས་ཀྱང་ཕྲུ་གུའི་བསམ་བློར་ཕ་མས་དྲིན་ཆུང་བཏང་འདུག་བསམ་པ་དེ་ལྟར་ཡོང་ཉེན་ཡོད།

ང་རང་ཚོ་ག་ལེར་ཕ་མ་ནང་པ་ཡིན་མཁན་ཕྱི་རྒྱལ་གྲོགས་པོ་མང་པོ་ཡོད་པ་ཚོ་དང་། གོ་བསྡུར་བྱས་ཏེ་མཐོ་རིམ་སློབ་སྦྱོང་སྤྱི་འགྲེ་སྤྱི་མཚུངས་སུ་འགྲོ་རྒྱུ་དང་། དམའ་རིམ་གྱི་སློབ་སྦྱོང་བྱེད་ས་ནང་ཆོས་སློབ་གྲྭ་ཟེར་བ་ལྟ་བུ་དེ་ལྟར་བཙུགས་ཆོག་གི་ཡོད་དམ་མེད། དེ་ལྟ་བུའི་སློབ་གྲྭ་བཙུགས་ཆོག་གི་ཡོད་ན་བོད་པའི་ཕྲུ་གུ་གཅིག་པུའི་དོན་དག་མ་ཡིན་པར། ཕྱི་རྒྱལ་བ་ནང་ཆོས་བྱེད་མཁན་ཁྱིམ་ཚང་ཁག་གི་ཕྲུ་གུ་དེ་རིགས་མཉམ་དུ་ནང་ཆོས་སློབ་སྦྱོང་བྱེད་རྒྱུ་ཡོད་པ་ཞིག་བྱུང་ན་སྙམ། རྩ་བའི་གཞི་རིམ་སློབ་སྦྱོང་སྤྱི་འགྲེ་སྤྱི་མཚུངས་ཡོད་པའི་ཐོག་ལ། ནང་པའི་ཆོས་སློབ་སྦྱོང་བྱེད་རྒྱུ་ཡོད་པ་དེ་ལྟར་བྱུང་ན་ཡག་པོ་རེད།

བོད་ཀྱི་ནང་པའི་ཆོས་སློབ་སྦྱོང་བྱེད་དགོས་བྱུང་ན་བོད་པའི་སྐད་ཡིག་མ་བསླབ་ཐབས་མེད་རེད། གཅིག་བྱས་ན་དེ་ལྟར་ཡོང་མི་སྲིད་པ་མིན། དེ་ལྟར་ཡོང་ཐུབ་ཀྱི་ཡོད་མེད་བལྟས་ན། སུ་ཛ་ལན་ཌིའི་ནང་ལ་བོད་པའི་ཕྲུ་གུ་ཕོན་ཆེ་ཤོས་ཡོད་པས་གོ་སྐབས་ཡག་ཤོས་རེད། སུད་སིའི་ནང་ལ་སློབ་གྲྭ་དེ་ལྟ་བུ་ཞིག་བྱུང་ན། ང་རང་ཚོའི་ཕ་མ་ནང་པ་ཡིན་པ་འཇར་མན་དང་། ཕ་རན་སི། དེ་མིན་ཡོ་རོབ་ལུང་པ་འདྲ་མིན་གྱི་ནང་ལ་གང་འཚམ་ཡོད་སྟབས་དེ་ལྟར་བྱེད་ཐུབ་ན་ཁྱད་མཚར་མི་འདུག་གམ། འདི་ཁུལ་ཆོས་ཚོགས་དེ་ལྟར་ཡོད་པའི་ས་ནས་སློབ་སྟོན་དང་། ཉམས་མྱོང་འདྲ་ལེན་རྒྱུ་ཡོད་མེད། ཕན་ཚུན་གོ་བསྡུར་གང་ཐུབ་ཅི་ཐུབ་བྱས་ན་ལེགས། མདོ་དོན་སྙིང་པོ་དེང་དུས་ཀྱི་ཤེས་ཡོན་མེད་ན་འཇོན་ཐང་ཡོང་ཐབས་མེད་ལ། བོད་ཀྱི་ཆོས་དང་རིག་གཞུང་སློབ་སྦྱོང་མེད་ན་ལྷག་བསམ་དང་སེམས་ཤུགས་བསྐྱེད་མི་ཐུབ་པས། བོད་པའི་སློབ་སྦྱོང་དང་ཟུང་དུ་འབྲེལ་བའི་དེང་དུས་ཀྱི་ཤེས་ཡོན་སློབ་སྦྱོང་བྱེད་རྒྱུ་འདི་བོད་པའི་ཕྲུ་གུ་རྣམས་ཀྱི་ཁ་ཚ་དགོས་གཏུགས་ཀྱི་ལས་འགན་ལྟ་བུ་ཡིན་པས་ཚང་མས་ཧུར་ཐག་བྱེད་དགོས།

སུད་སི་ལུང་པའི་ནང་ལ་བོད་མི་འདུས་སྡོད་མང་ཤོས་ཡིན་པ་ལྟར། ད་ལྟ་ཕན་ཆད་ལ་ཚང་མས་སེམས་ཤུགས་འཁྱེར་ཏེ་མིག་དཔེ་མཚོན་ཐུབ་པ་ལྟ་བུ་བྱུང་བ་འདི་ཁྱེད་རང་ཚོའི་བྱས་རྗེས་རེད། ཡག་པོ་བྱུང་འདུག ལོ་རེ་ནས་ལོ་རེ་བོད་པའི་རྣམ་པ་ཇེ་གསལ་ནས་ཇེ་གསལ་དུ་འགྲོ་བ་དང་། བོད་དོན་ཐོག་ལ་དོ་ཁུར་བྱེད་ཤུགས་ཆེ་རུ་འགྲོ་གི་ཡོད། སྔོན་མ་བདུན་ཅུ་དོན་གསུམ་ལོར་སུད་སིར་ཡོང་སྐབས་ཕྲུ་གུ་གཞོན་སྐྱེས་གང་འཚམ་ཞིག་གི་བོད་སྐད་ཡོངས་སུ་བརྗེད། ང་ཚོ་ཐུག་འཕྲད་ཡོང་སྐབས་སུ་བོད་སྐད་མ་ཤེས་པའི་འཚེར་སྣང་བྱེད་ཀྱི་འདུག དེའི་མཇུག་ལ་འདི་ནས་ཚུར་ཐེངས་ཁ་ཤས་ཡོང་སྐབས་སུ་བོད་པའི་རྣམ་པ་དེ་ཤུགས་ཆེ་རུ་འགྲོ་གི་ཡོད་པ་ལྟ་བུ་འདུག འགོ་སྟོད་སུད་སིར་བོད་མི་གཞིས་ཆགས་གཏོང་སྐབས་བློ་གཡེང་ཆེ་ཤོས་ནི་རིམ་པས་བོད་པའི་ཆོས་དང་རིག་གཞུང་དེ་ཡང་བརྗེད། མི་རིགས་ཀྱི་རྣམ་པ་དེ་ཡང་བརླག་མི་ཡོང་ངམ་བསམ་པ་བྱུང་ཡང་། མ་འོངས་པར་མི་ཐོག་མང་པོའི་རྗེས་ཇི་ཡོང་གང་ཤེས་ལས། ད་ལྟའི་ཆར་དེ་ལྟ་བུའི་ཉེན་ཁ་ལས་གྲོལ་ཟིན་པ་ལྟ་བུ་རེད།

བར་སྐབས་ཤིག་ལ་བོད་པ་ཡིན་ཞེས་བརྗོད་རྒྱུར་འཚེར་སྣང་བྱེད་ཀྱི་ཡོད་ཀྱང་། དེང་སང་འཛམ་གླིང་སྤྱིའི་ཕྱོགས་མང་པོ་ཞིག་གི་འགྱུར་འགྲོས་ལ་གཞིགས་པས་བོད་པ་ཡིན་ཞེས་བརྗོད་རྒྱུར་བོད་པ་ཕལ་ཆེ་བས་སྤོབས་པ་ལྟ་བུ་བྱེད་ཀྱི་ཡོད་འདུག སྔོན་མ་ང་ཚོ་འདིར་གཞོན་ནུའི་ཚོགས་འདུར་ཡོང་བའི་སྐབས་ལ་བོད་སྐད་གོ་ལ་མ་གོ་མང་པོ་རྒྱག་གི་འདུག ད་རེས་བོད་སྐད་ཧ་ཅང་བདེ་རུ་ཕྱིན་འདུག་པ་དེ་ཡང་ཡར་རྒྱས་རེད། ང་རང་ཚོ་བོད་པའི་མི་རིགས་ཀྱི་རྣམ་པ་དེ་ཤུགས་ཆེ་རུ་འགྲོ་དུས་ཚང་མས་སོ་སོ་བོད་པ་ཡིན་ཞེས་བརྗོད་ན་དེར་སྤྲོ་ཤུགས་ཡོད་པའི་རྣམ་འགྱུར་ཐོན་གྱི་འདུག ཧ་ཅང་དགའ་པོ་བྱུང་། ཐུགས་རྗེ་ཆེ་ཟེར་རྒྱུ་ཡིན།

ང༽ སྤྱི་དོན་གྱི་ཞལ་འདེབས་དང་། རྒྱུན་གཏན་གྱི་འབྲེལ་ལམ།

ལས་བསྡོམས་ནང་གསལ་བོད་སྤྱི་པའི་དོན་དག་ལ་ཞལ་འདེབས་མ་དངུལ་ཕུལ་བ་དེའི་སྐོར་ལ་དགའ་པོ་བྱུང་། ཁྱེད་རང་ཚོས་བོད་སྤྱི་པའི་དོན་དག་ལ་དམིགས་ཏེ་སེམས་ཁུར་བླངས་པ་ཡག་པོ་རེད། འཛམ་བུ་གླིང་འདིའི་སྒང་འགུལ་བསྐྱོད་བརྒྱབ་ཕྱིན་ཆད་ལ་འགྲོ་སོང་གཏོང་དགོས་ལ། ལྷག་དོན་ཕྱི་ལ་དྲིལ་བསྒྲགས་བྱེད་རྒྱུ་དང་། ཕྱི་མིར་ཁྱབ་བསྒྲགས་བྱེད་རྒྱུ་དེ་རིགས་ལ་དུས་རྒྱུན་ནས་མི་ལ་འབྲེལ་བ་བཟོ་རྒྱུ་དང་། མི་ལ་གནས་ཚུལ་འཕྲལ་འཕྲལ་གསལ་བཤད་བྱ་རྒྱུ་གལ་ཆེན་པོ་ཡིན་སྟབས། མདོར་ན་ཁ་པར་ཚུན་ཆད་ཀྱི་འབྲེལ་བ་རྒྱུན་དུ་ཡོད་ན་གནས་ཚུལ་ལམ་སེང་ཤོད་ས་ཡོད་པ་ཞིག་ཡོང་གི་རེད། ནམ་རྒྱུན་འགུལ་བསྐྱོད་མ་ཐུབ་པར་འཁུམས་ཏེ་བསྡད་ན་ཛ་དྲག་བྱུང་བའི་སྐབས་ལ་ཤོད་ས་མེད་པ་བྱེད་ཀྱི་རེད། ང་ཚོར་དེ་ལྟ་བུའི་ཉམས་མྱོང་མང་པོ་བྱུང་ཡོད། དུས་རྒྱུན་ནས་མི་ལ་འབྲེལ་བ་བྱེད་རྒྱུ་གལ་ཆེན་པོ་འདུག འབྲེལ་བ་བཟོ་བ་ལ་ཡང་འགྲོ་སོང་མང་པོ་གཏོང་དགོས།

མི་ཚོ་ཡིན་ན་དངུལ་ཕྱི་རྒྱལ་ལ་བཟོས། འགྲོ་སོང་རྒྱ་གར་ནང་ལ་གཏོང་བ་དེ་ལྟར་བྱེད་སྟངས་མཁས་པོ་ཡིན་ཞིང་། ང་ཚོ་བོད་གཞུང་གི་སྒྲིག་འཛུགས་འགྲོ་སྟངས་ཀྱི་ཆ་ནས་གབ་ཕྱི་ལོག་སྟེ་དངུལ་དེ་རྒྱ་གར་ནང་ཐབས་ཤེས་བྱས། གཏོང་ས་དེ་ཕྱི་རྒྱལ་དུ་དོན་གཅོད་ཁག་ལ་ཕོན་ཆེ་གཏོང་དགོས་པར་བརྟེན་དཀའ་ངལ་འཕྲད་ཀྱི་ཡོད། རྒྱ་གར་ནང་ལ་ཆ་བཞག་ན། གཞིས་སྒར་ཡས་མས་ཚང་མ་དཀའ་ངལ་ཆེན་པོ་རེད། དཔལ་འབྱོར་སྐྱོ་པོ་ཡིན་ན་ཡང་སེམས་ཤུགས་ཀྱི་ཐོག་ནས་ཆེ་གཞོགས་ཆུང་གཞོགས་ཀྱི་ཞལ་འདེབས་འབུལ་གྱི་ཡོད། འདི་ནས་ཚུར་ཡོད་མཁན་ཚོ་འགྲོ་སོང་ཆེ་བ་ཡོད་ཀྱང་གཞི་རྩའི་དཔལ་འབྱོར་གནས་སྟངས་དྲག་གི་རེད། དེ་ལྟ་བུའི་ཐོག་ནས་བསམ་བློ་བཏང་སྟེ་ཚང་མས་དགའ་བཞིན་སྤྲོ་བཞིན་དུ་སོ་སོའི་འགན་ཁུར་ཞིག་ལ་བརྩིས་ཏེ་ཞལ་བདེབས་ཕུལ་བར་ཧ་ཅང་དགའ་པོ་བྱུང་། ཚང་མར་ཐུགས་རྗེ་ཆེ་ཟེར་གྱི་ཡིན།

ཅ༽ ནད་བཅོས་སྲོག་སྐྱོབ་དང་། བོད་སྨན་གྱི་དགེ་མཚན།

དེ་ནས་འདི་ཁུལ་ནད་པ་ཁ་ཤས་སྨན་ཁང་ལ་གཤག་བཅོས་བྱས་ནས་ན་ཚ་སྡུག་ཏུ་ཕྱིན་པ་དེ་ལྟར་དང་། ཡང་དེ་མིན་གྲིབ་སྐྱོན་ལྟ་བུའི་ན་ཚ་ཁྱད་མཚར་དེ་ལྟར་རྒན་གཞོན་ཚང་མའི་ནང་ལ་ཡོང་གི་འདུག་པ། དེ་ཚོའི་ཆེད་དུ་འདི་ཁུལ་བོད་པའི་སྨན་ཁང་ཡན་ལག་ཆུང་ཆུང་དེ་ལྟར་བཙུགས་ཐུབ་ན་ཕན་ཐོགས་ཡོང་གི་ཡོད་དམ་མེད། ནད་རིགས་མང་པོ་ཞིག་ལ་བོད་སྨན་གྱི་ཕན་ནུས་ཆེན་པོ་ཐོན་གྱི་ཡོད། ནད་རིགས་ཁག་གཅིག་ལ་ཕྱི་རྒྱལ་གྱི་དེང་དུས་ཀྱི་སྨན་ཕན་ཐོགས་ཆེ་བ་ཡོད། ནད་རིགས་མང་པོ་ཞིག་ལ་བོད་སྨན་ཕན་ཐོགས་ཆེ་བ་བརྒྱ་ཆ་བརྒྱ་ཐམ་པ་ཚོད་ཐིག་པ་ཡོད་བཞིན་དུ་ས་ཁད་འགྱངས་པའི་སྟབས་ཀྱིས་བེད་སྤྱོད་མ་ཐུབ་པར་ལུས་ན་ཕངས་པོ་རེད།

སུད་སིར་བོད་མི་འདུ་སྡོད་ཆེ་ས་ཞིག་ཡིན་སྟབས། བོད་པའི་སྨན་ལམ་སེང་ལེན་ས་ཡོད་པ་ཞིག་བྱུང་ན། རྒྱ་བོད་ཟུང་སྦྲེལ་གྱི་ཐོག་ནས་ང་ཚོའི་འཕྲོད་བསྟེན་ལ་ཕན་གྱི་རེད། དེ་ལྟ་བུའི་རིགས་ལ་བསམ་བློ་གཏོང་རྒྱུ་མེད་དམ། བོད་པ་ནད་གཅོང་ཆགས་ཏེ་མར་དང་། ཆུ་ལ་ཕུག་རྒྱག་རོགས་ཞེས་བརྗོད་མཁན་དེ་དག་གླེན་རྟགས་ལྟ་བུ་ཞིག་རེད། དེ་འདྲར་རེ་བཅོལ་མ་ཡིན་པར་སྦྱོར་རྫས་ཚད་ལྡན་བཟོས་པའི་བོད་སྨན་དེ་ལྟ་བུའི་འཕྲོད་བསྟེན་བྱས་ན་ལེགས། བོད་པའི་ཨེམ་རྗེ་ཡང་ཚད་ལོངས་པ་ཞིག་དགོས་གལ་ཆེ། དེའི་གྲས་གཏན་སྡོད་མ་ཐུབ་ཀྱང་། དུས་དུས་ལ་སྐོར་བ་བརྒྱབ་སྟེ་བདུན་ཕྲག་ཁ་ཤས་བསྡད་ཐུབ་པ་ཡོང་གི་རེད། དེ་ལྟ་བུའི་ཐོག་ལ་གྲོས་བསྡུར་བྱས། བསམ་བློ་བཏང་ན་ཡག་པོ་མེད་དམ་བསམ་བྱུང་། བསྒྲུབ་མ་ཐུབ་པ་གང་ཡང་མ་རེད།

ཆ༽ ནང་ཆོས་སློབ་ཁྲིད་དང་། ཆོས་བྱེད་ཀྱི་སྤུས་ཚད།

དེ་ནས་ཆོས་དད་ཀྱི་ཐོག་ལ། སྤྱིར་བཏང་ང་ཚོ་བོད་རིགས་ཕལ་ཆེ་བ་ཆོས་དད་ཡོད་པ་ལྟ་བུ་ཞིག་རེད། ཡིན་ནའང་དེང་སང་སྤྱི་ཡོངས་མང་ཚོགས་ཀྱི་ཤེས་ཡོན་ཆུ་ཚད་མཐོ་རུ་འགྲོ་གི་ཡོད་སྟབས་ཆོས་ཀྱི་ཤེས་ཚད་དེ་ཡང་ངེས་པར་དུ་མཐོ་རུ་འགྲོ་བའི་ཐབས་ཤེས་བྱེད་དགོས་ཀྱི་འདུག དེ་ཡང་ད་རེས་བཀའ་ཆོས་ཐོབ་སོང་། སྐལ་བ་བཟང་པོ་བྱུང་ཟེར་བ་ཙམ་མིན་པར་དུས་དུས་ལ་ཆོས་ཤེས་མཁན་གྱིས་འགྲེལ་བཤད་བྱས། ནང་པའི་ཆོས་ཀྱི་གནད་འགག་གང་འདྲ་ཡོད་པ་དེ་ཚོའི་གྲས་སྡེ་ཚན་སྡེ་ཚན་བྱས་ཏེ་བཤད། དོན་དག་རྣམས་སེམས་ལ་ངེས་ཐུབ་པ་ཞིག་བྱེད་དགོས།

སྔོན་མ་ནས་སྐད་ཆ་བྱུང་བ་བཞིན། ལྟ་བ་རྟེན་འབྱུང་དང་། སྤྱོད་པ་འཚེ་བ་མེད་པ་དེ་ཚོའི་གྲས་ལ་བསམ་བློ་བཏང་སྟེ་རྩ་བའི་ནང་པ་སངས་རྒྱས་པའི་ཆོས་ཀྱི་ཤེས་ཚད་གོ་རྟོགས་མཐོ་རུ་འགྲོ་ཐབས་བྱ་རྒྱུ་གལ་ཆེན་པོ་འདུག དེ་དག་གི་སྐོར་ཆོས་ཚོགས་ཆེ་ཚན་ཆུང་ཚན་ཡོད་པ་དེ་རིགས་ཀྱི་དམིགས་བསལ་ལས་འགན་ཆགས་ཡོད། ལྷག་དོན་ཁྱིམ་ནས་ཁྱིམ་མེད་པར་རབ་ཏུ་བྱུང་ནས་རབ་བྱུང་ངུར་སྨྲིག་གི་རྟགས་ཆ་ལུགས་འཆང་མཁན་ཚོས་རྒྱུན་གྱི་སྤྱོད་ལམ་ཚུལ་དང་མཐུན་པ་བྱེད་རྒྱུ་ཤིན་ཏུ་གལ་ཆེན་པོ་འདུག མདོར་ན་དུས་རྒྱུན་ལྡན་ནས་གྱོན་གོས་གྱོན་སྟངས་དང་། སྐྲ་བཞར་སྟངས་ཚུན་ཆད་གཟབ་གཟབ་བྱེད་དགོས། གྲྭ་པ་གཞོན་པ་ཁ་ཤས་སྐྲ་བཞར་རྒྱུར་འཚེར་སྣང་བྱེད་པ་དང་། གྲྭ་པ་རྒན་པ་ཁ་ཤས་ཨ་ར་བཞར་རྒྱུར་འཚེར་སྣང་བྱེད་པ་དེ་བྱབ་ཆུང་བ་རེད། བཅོམ་ལྡན་འདས་ཀྱིས་རྒྱུ་མཚན་ཞིག་དང་། དགོས་པ་ཞིག་ལ་བརྟེན་ནས་བཅས་ཁྲིམས་མཛད་པ་རེད། དངོས་ཡོད་ཀྱི་གནས་ཚུལ་ཐོག་དགོས་པ་ལས་དགག་བྱ་ཆེ་བ་ཞིག་ཡོད་ན་གནས་ཚུལ་ཐ་དད་རེད། སྤྱིར་བཏང་བཅོམ་ལྡན་འདས་ཀྱི་རྗེས་འབྲང་མཁན་ཚོས་བཅོམ་ལྡན་འདས་ཀྱི་བཀའ་མ་བརྩིས་ན་སུས་བརྩིས། བཅོམ་ལྡན་འདས་ཀྱིས་སྒྲིག་ཁྲིམས་བཟོས་པ་འདི་དག་ང་ཚོས་སྲུང་དགོས། སྲུང་བའི་བབས་འོས་ང་ཚོར་ཡོད། བསྟན་པ་རྒྱ་མིས་བཤིགས་པར་ཧ་ལས་རྒྱུ་གང་ཡང་མེད། བསྟན་པ་ང་རང་ཚོས་བཤིག་ན་ཐབས་སྡུག་རེད།

གྲྭ་པ་རྒན་པ་ཚོས་ཀྱང་བཅོམ་ལྡན་འདས་ཀྱིས་བཀའ་གང་གནང་བ་རྣམས་རྒྱབ་མདུན་ངོ་ལྐོག་མེད་པར་སྒྲུབ་དགོས། ཡང་གྲྭ་པ་གཞོན་སྐྱེས་ཚོར་ཆ་བཞག་ན་ཡང་། ཚུར་ཙམ་འདིར་གྲྭ་པ་འདོད་བློ་མ་ཁེངས་པ་ཞིག་བྱས། ཕར་ཙམ་དེར་སྤྱིར་བཏང་ཁྱིམ་པའི་འཚོ་བ་སྐྱེལ་སྟངས་འཆར་ཅན་དེ་ལྟར་བྱས་ན། ཡག་པོ་གང་ཡང་མིན། ཆེ་ས་ཆོས་བྱེད་དང་མི་བྱེད་སོ་སོར་རང་དབང་ཡོད་པའི་མཇུག་ལ་གྲྭ་པ་བྱེད་མི་བྱེད་རང་དབང་ལོས་ཡོད། གྲྭ་པ་བྱས་ན་སྤུས་དག་པོ་ཞིག་བྱེད་དགོས་པ་ཤིན་ཏུ་གལ་ཆེན་པོ་རེད། དེང་སང་གཞི་ནས་འཛམ་བུ་གླིང་འདིའི་སྒང་ལ་ནང་པའི་ཆོས་ལ་དོ་སྣང་ཆེན་པོ་བྱེད་ཀྱི་ཡོད་པའི་སྐབས་འདིར། མི་ཚོས་ནང་པའི་ཆོས་དང་། ཆོས་བྱེད་མཁན་ཚོར་བརྟག་དཔྱད་བྱེད་པའི་དུས་ཚོད་ཅིག་ལ་སླེབས་ཡོད་པ་ལས། དེ་སྔ་བོད་ལ་ཡོད་པ་བཞིན་དད་པ་དག་སྣང་གིས་ཡིད་ཆེས་བྱེད་ཀྱི་མེད།

ང་རང་ཚོ་བོད་པའི་ནང་ལ་ཆ་བཞག་ནའང་ཅི་མཛད་ལེགས་མཐོང་ཟེར་བ་འདི་ཡག་པོ་མི་འདུག་ཅེས་ཤོད་ཀྱི་ཡོད། བཅོམ་ལྡན་འདས་ཀྱིས་ཆོས་བསྲེགས་བཏུབ་འཕེར་བ་ཞིག་གསུངས་ཡོད་པས་ཅི་མཛད་ལེགས་མཐོང་བྱེད་དགོས་དོན་མེད། གླེན་པ་ཡིན་ན་ལས་སུས་ཀྱང་ལེགས་པ་ལེགས་པར་ངོས་འཛིན་ཐུབ་ཀྱི་རེད། བཅོམ་ལྡན་འདས་ཀྱིས་འདུལ་བའི་ནང་ལ་བླ་མའི་མཚན་ཉིད་གསུངས་ཡོད། མདོ་སྡེའི་ནང་ལའང་བླ་མའི་མཚན་ཉིད་གསུངས་ཡོད། སྔགས་ཀྱི་ནང་བླ་མའི་མཚན་ཉིད་གསུངས་ཡོད། སོ་སོ་བླ་མ་བྱེད་འདོད་ཡོད་ན། མཚན་ཉིད་ཚང་བ་ཞིག་བྱས་ན། ཅི་མཛད་ལེགས་མཐོང་ལ་ཨུ་ཚུགས་རྒྱག་དགོས་དོན་མེད། དེ་ངོས་ནས་ནམ་རྒྱུན་ཚང་མར་ཤོད་ཀྱི་ཡོད་པ་ལྟར་ཚང་མས་གཟབ་གཟབ་བྱེད་དགོས།

ལྷག་དོན་བླ་མ་དགེ་བཤེས་ལྟ་བུ་འགའ་ཞིག་གིས་ཕྱི་རྒྱལ་གྱི་དགེ་ཕྲུག་དང་། སྦྱིན་བདག་འདྲ་བྱུང་སྐབས་དབང་བསྐུར་བྱེད་མཁན་དེ་ལྟར་ཁ་ཤས་ཡོང་གི་འདུག དེ་ལྟར་བྱེད་རྒྱུ་མེད། འབྲོམ་སྟོན་པས་གསུངས་པ་བཞིན་མིས་བསྟོད་སྨད་ཇི་ལྟར་བྱས་ཀྱང་སོ་སོའི་ངོས་ནས་དམན་ས་བཟུང་ན་ཡག་ཤོས་རེད།

ཇ༽ མིང་གི་འབྲི་སྲོལ་དང་། ཆོས་རིག་ལ་དོ་སྣང་།

དེ་ནས་བོད་པའི་མིང་འབྲི་སྟངས་ལ་དོ་སྣང་བྱེད་དགོས། ཁ་ཤས་ཀྱིས་ཕྱི་རྒྱལ་གྱི་ལུགས་སྲོལ་བྱས་ཏེ་སོ་སོའི་མིང་དེ་སྔོན་ལ་བྲིས་པ་དང་། ཁྱིམ་ཚང་གི་མིང་མཇུག་ཏུ་བྲིས་པ་དེ་ཁྱད་མཚར་པོ་ཞིག་འདུག དབྱིན་ཇི་ཡིན་ན་གནས་ཚུལ་ཐ་དད་རེད། བོད་ཡིག་ནང་ལ་འབྲི་སྲོལ་མེད་པའི་དེང་སེང་གི་གནས་ཚུལ་གསར་པ་ཞིག་ཡིན་ན་གཞན་ནས་དཔེ་བླངས་ན་མི་འགྲིགས་པ་གང་ཡང་མེད། ང་ཚོ་བོད་ཡིག་རང་གི་ནང་ལ་འབྲི་སྲོལ་སྔར་ནས་ཡོད་བཞིན་པ་དེ་དག་ཕར་བཞག་ནས་དབྱིན་ཇིའི་ལས་ཟློས་བྱེད་ཀྱིན་བསྡད་ན་སྙིང་པོ་གང་ཡང་མེད།

ང་རང་ཚོའི་ཆོས་དང་རིག་གཞུང་གི་གནད་དོན་ལ་དོ་སྣང་ཆེན་པོ་བྱེད་དགོས། གཞི་རྩ་ང་ཚོ་བོད་པའི་སྐད་ཡིག་ཕྱུག་ཏུ་གཏོང་ཐབས་ལ་འབད་རྩོལ་སྒོ་གང་ས་ནས་བྱེད་དགོས། སོ་སོའི་ཆོས་དང་རིག་གཞུང་སྲུང་སྐྱོབ་བྱེད་པ་ལ་སྐད་ཡིག་ཡར་རྒྱས་གཏོང་དགོས། སྐད་ཡིག་མ་འདང་བཞིན་དུ་ཨུ་ཚུགས་བྱས་ནས་སྡོད་དགོས་བྱུང་ན་དཀའ་ངལ་རེད། ང་ཚོའི་སྐད་ཡིག་ཡར་རྒྱས་གཏོང་ཐབས་སྐོར་རྒྱ་གར་ནང་དང་། བོད་ཀྱི་ནང་ལ་ཡང་སྐད་ཆ་ཡོང་གི་ཡོད། ད་ཕན་ལོ་སུམ་ཅུ་མ་ཟིན་ཙམ་ཞིག་གི་རིང་ལ་དེ་སྐོར་ལས་དོན་ཡག་པོ་ཞིག་སྒྲུབ་ཐུབ་མེད། ཡིན་ན་ཡང་དངོས་ཡོད་གནས་ཚུལ་ལ་མ་འགྲུབ་ན་བྱེད་ཐབས་གང་ཡང་མི་འདུག

ཉ༽ དགེ་སློང་གི་སྒྲིག་ཁྲིམས་དང་། དགོང་བཅད་ཀྱི་ལག་ལེན།

དེ་ནས་ང་ཚོར་དགེ་འདུན་གྱི་བསྟི་གནས་དགོན་པ་འགའ་ཤས་ཡོད། ཐའེ་ལན་ཌི་དང་། སིང་ག་པུར་གྱི་དགོན་ཁག་ཚོའི་ནང་གྲྭ་པའི་སྒྲིག་ཁྲིམས་ཀྱི་འགྲོ་སྟངས་ཧ་ལས་པའི་སྤུས་དག་པོ་འདུག དཔེར་ན། སྒེར་སོ་སོའི་གཟུགས་པོའི་གནས་ཚུལ་གྱི་ཐོག་ནས་ལག་ལེན་ཐུབ་མིན་ཐ་དད་རེད། སྤྱིར་བཏང་དགེ་སློང་ཡིན་ཕྱིན་ཕྱི་དྲོའི་ཁ་ཟས་སྤོང་དགོས་ལ། དགོང་བཅད་བྱེད་པའི་མིག་ལྟོས་ལམ་སྲོལ་ངེས་པར་གཏོད་དགོས་ཀྱི་འདུག ང་རང་ཚོ་དེ་སྔ་བོད་ལ་མཐུན་རྐྱེན་འཛོམས་ཡོད་ལ། དེང་སང་རྒྱ་གར་ལ་ཆ་བཞག་ན་སེ་འབྲས་ཀྱིས་མཚོན་པས་དགོན་པ་ཆེ་ཁག་དེ་དག་གི་གྲས་དགོང་བཅད་བྱེད་དགོས་ངེས་ཡིན་ཀྱང་། གྲྭ་པ་ཚོ་ལས་དུས་སྐབས་ལས་ཀར་འགྲོ་དགོས་པ་སོགས་དངོས་ཡོད་གནས་ཚུལ་ནས་འ་འུབ་མ་འདུས་པར་ལུས་པ་ལས་སྣང་ཆུང་བྱས་པ་མ་རེད། འདི་ཁུལ་དུ་མཐུན་རྐྱེན་གང་ཅིའི་ཆ་ནས་ཟས་བཅུད་ཀྱིས་མ་འདང་བ་དང་། ངལ་རྩོལ་གྱི་དཀའ་རྙོག་མེད་སྟབས་སྔ་དགུང་ལྟོ་ཆས་འགྲིགས་ངེས་ཟས། ཕྱི་དྲོ་དགོང་བཅད་བྱེད་ཐུབ་ན་ཧ་ཅང་ཡག་པོ་འདུག

ཏ༽ མ་འོངས་པའི་བགྲོད་ལམ་དང་། ཐབས་ཤེས་ཀྱི་གོ་རིམ།

བོད་ཀྱི་རྩ་དོན་ལ་ངས་སྔ་ལོ་ཨ་མི་རི་ཀར་སྐད་ཆ་བཤད་པ་དོན་ཚན་ལྔ་པོ་དེ་དང་། ཉེ་ཆར་སྐད་ཆ་བཤད་པ་ཞིབ་ཕྲ་བློ་གྲོས་རྒྱལ་མཚན་གྱིས་བརྗོད་པ་དེ་དག་རེད། དེ་ལ་བསྐྱར་ཟློས་ཡང་ཟློས་བྱེད་དགོས་དོན་མི་འདུག བསམ་བློ་དེ་ལྟར་འཁོར་དགོས་དོན་ནི་སྤྱིར་བཏང་གོང་དུ་སྐད་ཆ་རོབ་ཙམ་བྱུང་བ་ལྟར་རེད། རྩ་བའི་ང་རང་ཚོའི་མི་མང་སྤྱིའི་སེམས་ཤུགས་དང་། ལས་དོན་ཐོག་འགན་འཁྱེར་མཁན་གྱི་མིས་འཕྲལ་ཕུགས་ཀྱི་དམིགས་ཡུལ་རྒྱ་ཆེན་པོ་ཡིད་ལ་བཅངས་ནས་མི་མང་གི་འདོད་པ་སྒྲུབ་ཐབས་བྱེད་དགོས་པ་རེད། དེ་ཡང་ཕུགས་རྒྱང་རིང་པོའི་ཆ་ནས་ཁེ་གྱོང་ལྕི་ཡང་འཇལ་ཏེ་བསམ་བློ་གཏོང་དགོས་པ་དེ་ཆོས་ཉིད་རེད།

ང་ཚོ་རྒྱ་གར་ལ་སླེབས་རྗེས་རིམ་པས་བདེན་པའི་མཐའ་གསལ་གྱི་རེད་ཅེས་ཚང་མས་སེམས་ཤུགས་བསྒྲིལ་ནས་བསྡད་པ་རེད། བདེན་མཐའ་གསལ་བ་ལ་གསལ་སྟངས་རེད། བདེན་མཐའ་གསལ་བའི་ཐབས་ཤེས་ཀྱི་གོ་རིམ་སྒྲིག་དགོས་པ་དང་། བགྲོད་ལམ་ཞིག་འཚོལ་དགོས་ཀྱི་ཡོད། བདེན་མཐའ་གསལ་གྱི་རེད་ཅེས་སྤྱི་མ་སྤོམ་ལ་བཞག་པ་མ་ཡིན་པར་གོམ་པ་རིམ་བགྲོད་ལག་ལེན་བསྟར་སྟངས་ཀྱི་བསམ་བློ་ཞིག་གཏོང་དགོས་ཀྱི་ཡོད། ནུབ་ཕྱོགས་རྒྱལ་ཁབ་ཁག་གི་ནང་མི་མང་པོ་ཞིག་གིས་ཤ་ཚའི་ཐོག་ནས་བོད་པའི་ཐོག་ལ་རྒྱབ་སྐྱོར་དང་། སེམས་ཁུར་ཤུགས་ཆེན་པོ་བྱེད་ཀྱི་ཡོད། ཡིན་ན་ཡང་གཞུང་སོ་སོའི་ལས་འགན་འཁྱེར་མཁན་དེ་དག་བོད་པ་ལ་ཤ་ཚ་མེད་པ་དང་། གདུང་སེམས་མཉམ་བསྐྱེད་མེད་པ་མིན་ན་ཡང་། དངོས་ཡོད་གནས་ཚུལ་གྱི་ལག་ལེན་ཐོག་བསམ་བློ་གཏོང་དགོས་ཀྱི་ཡོད།

དཔེ་དེ་བཞིན་དུ་ང་རང་ཚོ་བོད་པའི་ནང་ལ་ཆ་བཞག་ནའང་། མི་མང་གི་སེམས་ཤུགས་ཀྱི་ཐོག་ནས་སོ་སོའི་ཐོབ་ཐང་གི་རྩ་བ་རྩོད་གླེང་བྱེད་མཁན་གྱི་ལངས་ཕྱོགས་ལྟ་བུ་གཅིག་ཡོད། ངོ་ཐོག་ལག་ལེན་བསྟར་སྐབས་དངོས་ཡོད་གནས་ཚུལ་དང་བསྟུན་ནས་ཐབས་ཤེས་གོམ་པ་རིམ་བགྲོད་ཀྱི་བསམ་བློ་གཏོང་དགོས་པ་ཞིག་ཡོང་གི་རེད། དེ་ལྟ་བུའི་ཐབས་ཤེས་ལས་འགུལ་སྒོ་སྣ་ཚོགས་ནས་བྱེད་ཕྱོགས་སྐོར་ཆིག་སྟོང་དགུ་བརྒྱ་དྲུག་ཅུ་རེ་བདུན་རེ་བརྒྱད། བདུན་ཅུ་དོན་གྲངས་ནང་ནས་ང་ཚོ་གོ་བསྡུར་སྐད་ཆ་མང་པོ་ཞིག་དེ་དུས་ནས་བྱུང་ཡོད།

དེ་ནས་བར་སྐབས་རྒྱལ་སྤྱིའི་ནང་འགྱུར་བ་མང་པོ་ཕྱིན། རྒྱ་ནག་དང་ང་ཚོ་ཐད་ཀར་འབྲེལ་བ་བྱུང་ཞིང་། འབྲེལ་བ་བྱུང་རྗེས་ང་ཚོར་ཁེ་གྱོང་གང་ཞིག་བྱུང་ཡོད་ཅེ་ན། གཞི་རྐང་ལས་རིགས་གང་ཞིག་ལའང་དགེ་སྐྱོན་གཉིས་ཀའི་ཆ་ཡོང་རྒྱུ་ཡིན་པ་ཆོས་ཉིད་རེད། ངོས་གཅིག་ནས་བལྟས་ན་དགེ་མཚན་ཡོད་པ་ལྟ་བུ་དང་། ངོས་གཅིག་ནས་བལྟས་ན་སྐྱོན་ཡོད་པ་ལྟ་བུ་ཞིག་གང་དུ་ཡང་ཡོང་གི་ཡོད། དེ་ལྟ་བུའི་སྐབས་ལ་དགེ་སྐྱོན་ཁེ་གྱོང་གི་ལྕི་ཡང་ལ་བརྟག་ཞིབ་ཀྱིས་བསམ་བློ་གཏོང་དགོས་ཀྱི་ཡོད། དེ་ལྟར་ན་བར་སྐབས་ང་ཚོས་རྒྱ་མི་དང་ཐད་ཀར་འབྲེལ་བ་བྱས་པ་དེར་ནོར་འཁྲུལ་གྱི་ཆ་བྱུང་ཡོད་ཤས་ཆེ། ཡིན་ནའང་ཆེ་ས་ནས་བསམ་བློ་བཏང་ན། བོད་རང་གི་ནང་ལ་ཏཱ་ལའི་བླ་མའི་སྐུ་ཚབ་ཚོགས་པའི་མིང་འཁྱེར་ནས་འགྲོ་ཐུབ་པ་དང་། དེའི་རྐྱེན་གྱིས་རང་བཞིན་གྱི་བོད་མིའི་བསམ་བློའི་ནང་སྙིང་སྟོབས་གསར་པ་སྐྱེས་པ་དང་། རེ་བ་གསར་པ་སྐྱེས་པ། ཆོས་དང་རིག་གཞུང་སླར་གསོ། བོད་ཕྱི་ནང་འགྲོ་འོང་བྱ་རྒྱུ་སོགས་ལ་ཕན་ཐོགས་ཆེན་པོ་བྱུང་ཡོད་པ་ཚང་མས་ཤེས་གསལ་རེད།

ཐ༽ བོད་མི་གྲངས་ཉུང་དང་། རྒྱ་རིགས་རྒྱ་བསྐྱེད།

ད་ལྟའི་དུས་འདིར་རྒྱ་མིས་བོད་ནང་ལ་དཔལ་འབྱོར་གྱི་གནས་ཚུལ་ཐོག་ལ་ཕྲན་བུའི་སྲིད་བྱུས་གུ་ཡངས་དང་། དམ་དྲག་ལྷུག་གཏོང་བྱས་པ་འདིར། བོད་ནང་གྲོང་གསེབ་ཁུག་ཀྱོག་གི་མི་བསམ་བློ་གཏོང་མི་ཐུབ་མཁན་ཁ་ཤས་ཀྱིས་ད་ཆ་སྐྱིད་ཐག་ཆོད་འདུག་ཅེས་ཤོད་ཀྱི་ཡོད་པ་དང་། འཛམ་གླིང་ཕྱི་ལོགས་ཀྱི་མི་འགའ་ཞིག་གིས་ཀྱང་ཧོབ་སྟེ་མཐོང་སྣང་ལ་བར་སྐབས་བོད་ནང་དཀའ་ངལ་བྱུང་བ་ལས་ད་ཆ་བོད་ནང་དཔལ་འབྱོར་ཡར་རྒྱས་དང་། སྲིད་བྱུས་གུ་ཡངས་ཕྱིན་ནས་ལྷིང་འཇགས་ཡག་པོ་ཡོད་པའི་མཐོང་ཚུལ་ཡོང་གི་ཡོད།

དེ་ལྟ་བུ་ཞིག་གི་གནས་ཚུལ་འོག་དོན་གྱི་བདག་པོ་བོད་ནང་གི་བོད་པ་ཚོས་བསམ་བློ་གྲུང་པོ་དང་། བསམ་བློ་གཏིང་ཟབ་གཏོང་རྒྱུ་ཤིན་ཏུ་གནད་གལ་ཆེན་པོ་ཡིན། རྒྱ་མིས་བོད་ཡར་རྒྱས་གཏོང་གི་ཡོད་ཅེས་ཕྱི་ལོགས་སུ་རྣམ་འགྱུར་གསར་པ་ཞིག་བསྟན་ནས་བོད་ནང་ལས་རིགས་འདྲ་མིན་གྱི་འཆར་གཞི་མང་པོ་བཏིང་། དེ་ལྟ་བུའི་ཐོག་ནས་རྒྱ་མིར་ལས་ཀའི་གོ་སྐབས་སྤྲད། བོད་ཀྱི་ཤར་ཕྱོགས་ཁྱིམ་མཚེས་གཅིག་ནི་ཟི་ཁྲོན་ཞིང་ཆེན་ནང་མི་གྲངས་ས་ཡང་བརྒྱ་སྐོར་ཡོད་པ་ཞིག་རེད། དེའི་ནང་ལ་མི་མང་དྲགས་པའི་རྐྱེན་གྱིས་ཁོང་ཚོའི་ལྟོ་གོས་ཐབས་འཚོལ་བྱེད་པར་བོད་ནང་དུ་ཡོང་སྟེ་ཨར་ལས་འཛུགས་སྐྲུན་སོགས་ལས་གཞི་ཆེ་ཁག་སྨོས་ཅི། མདོར་ན་ཟ་ཁང་ཆུང་ཆུང་འཛིན་མཁན་དང་། ལྷམ་གོག་བཟོ་བཅོས་བྱེད་མཁན་ཚུན་ཆད་རྒྱ་མི་ཧ་ཅང་ཕོན་ཆེ་བོད་ནང་སླེབས་ཡོད་པ་དང་། དེ་བཞིན་ཀན་སུའུ་ས་ཁུལ་དེ་དག་གཞི་རྩའི་གནས་བབས་སྐྱོ་པོ་ཡིན་པའི་ཐོག་ལ་ཆུ་ལོག་གི་ཉམས་ཉེས་དང་། སྐབས་རེ་ཐན་པའི་ཉེས་སྐྱོན་གྱིས་མི་མང་གི་དཔལ་འབྱོར་གནས་སྟངས་སྐྱོ་པོ་ཡོད།

དེ་མིན་རྒྱ་ནག་གི་མངའ་སྡེ་གཞན་དག་དེ་དག་གི་ནང་ནས་ཀྱང་བོད་ནང་ལ་སླེབས་ཡོང་གི་ཡོད། དངོས་སུ་འཆར་གཞི་བཀོད་པ་ཡིན་མིན་གང་ལྟར་ཡང་། དོན་དུ་རང་བཞིན་གྱིས་རྒྱ་མི་མང་པོ་བོད་ནང་ལ་འཁྱམས་ནས་ཡོང་སྟེ་ལོ་རེ་ནས་ལོ་རེ་མི་སྡོད་པར་བོད་ནང་རྒྱ་མིའི་གྲོང་སྡེ་གསར་པ་ཆགས་ཡོང་གི་ཡོད། དེ་སྔོན་རྒྱ་མི་མཐོང་ཡུལ་ལ་མེད་པའི་ས་གནས་མང་པོ་ཞིག་ལ་ཡང་དེང་སང་རྒྱ་མི་སླེབས་ཡོད། འདི་མུར་རྒྱུན་མཐུད་ནས་ཕྱིན་ན་རིང་པོར་མི་ཐོགས་པར་བོད་ཀྱི་ས་ཁུལ་ཕལ་མོ་ཆེར་རྒྱ་མི་ཁྱོན་ཆེ་གཞིས་ཆགས་བྱས་ན་ཧ་ཅང་དཀའ་ངལ་ཆེན་པོ་ཡོང་རྒྱུ་རེད།

ད༽ ཛ་དྲག་གི་བོད་སྐྱོབ་དང་། དབུ་མའི་ལམ་བཟང་།

ངས་བར་སྐབས་དྷ་རམ་ས་ལར་སྔ་རྗེས་བརྗོད་རྒྱུ་བྱུང་། ང་ཚོ་བོད་པའི་ངོས་ནས་རྒྱ་མིར་དྲང་བདེན་གྱི་རྒྱུ་མཚན་བཀོད་དེ་ཞི་མོལ་གྱི་ཐོག་ནས་རྩོད་གླེང་བྱེད་པ་ལས། དྲག་པོའི་ཟིང་སློང་གི་འབད་རྩོལ་རྩ་བ་ཉིད་ནས་བྱེད་ཀྱི་མེད། ང་ཚོས་ཟིང་སློང་གི་འཐབ་རྩོད་བྱས་ན། རྒྱ་མིས་རང་སྲུང་ལ་མིང་བཏགས་ཏེ་རྩ་མེད་བཟོ་རྒྱུར་དཀའ་ཚེགས་གང་ཡང་མེད། བོད་མི་ས་ཡ་དྲུག་ཡོད་སར་རྒྱ་མི་ས་ཡ་དྲུག་ཅུ་ཐམ་པ་ལས་སླ་པོར་གཏོང་གི་རེད། དེ་ལྟར་ཡོང་མ་སྲིད་པ་མིན།

ད་ལྟའི་ཆར་བོད་ལུང་པ་རྒྱ་མིས་བཟུང་ནས་བསྡད་ཡོད་ཀྱང་། འཛམ་བུ་གླིང་གི་འགྱུར་བ་དང་། དམར་པོའི་རྒྱལ་ཁབ་ཚོའི་འགྱུར་བ། རྒྱ་ནག་རང་གི་སྲིད་བྱུས་ལ་འགྱུར་བ། བོད་ནང་གི་རྒྱ་ཆེའི་མི་མང་གི་སེམས་ཤུགས་དེ་ལྟ་བུའི་ཐོག་ནས་འཛམ་བུ་གླིང་ལ་ཁྱབ་བསྒྲགས་ཆེན་པོ་བྱུང་སྟེ་ཕྱོགས་གང་ས་ནས་བོད་དོན་ལ་དོ་སྣང་ཆེན་པོ་བྱེད་པའི་དུས་སྐབས་འདིར། སྔོན་ལ་ང་ཚོས་བོད་ནང་རྒྱ་མི་ཕོན་ཆེན་པོ་མི་ཡོང་བ་ཞིག་དང་། བོད་ཆོལ་ཁ་གསུམ་ཡོངས་རྫོགས་སྒྲིག་འཛུགས་གཅིག་གྱུར་གྱི་ཐོག་ནས་བོད་ཀྱི་ཆོས་དང་རིག་གཞུང་། མི་རིགས་དང་བཅས་པ་སྲུང་སྐྱོབ་ཐུབ་པ་བྱ་རྒྱུ་འདི་དགོས་པ་གཙོ་བོ་ཞིག་ཆགས་ཡོད།

ང་ཚོ་དེ་ལྟ་བུའི་བསམ་བློ་བཏང་ནས་དབུ་མའི་ཐབས་ལམ་འཚོལ་གྱི་ཡོད། དེས་བོད་རྒྱ་ཁོངས་ཡིན་ཟེར་གྱི་མེད། རྒྱ་དང་བོད་ཐ་དད་སོ་སོ་རེད། ཡིན་ན་ཡང་དངོས་ཡོད་གནས་ཚུལ་བོད་རྒྱ་མིས་ཟིན་ནས་བསྡད་ཡོད། ང་ཚོ་བོད་པས་རྒྱ་མི་བོད་ནས་མཐར་སྐྲོད་ཐུབ་རྒྱུ་ཁག་པོ་ཡིན། འཛམ་གླིང་ཕྱི་ལོགས་ནས་བོད་ལ་ཤ་ཚ་ཡོད་ན་ཡང་། དྲག་ཤུགས་ཀྱི་ཐོག་ནས་རྒྱ་མི་བོད་ནས་ཕྱིར་འབུད་བྱ་རྒྱུ་ཁག་པོ་རེད། འདི་འདྲའི་ངང་ནས་དུས་འགྱངས་ཕྱིན་ན་བཟོ་ཉེས་གང་འདྲ་ཞིག་ལ་འགྲོ་རྒྱུའི་ཉེན་ཁ་བརྗོད་མི་ཐུབ་པ་ཞིག་རེད། དེ་ལས་ད་ལྟའི་གོ་སྐབས་ཡག་པོ་ཡོད་པ་འདིའི་སྐབས་ལ་དབུ་མའི་ལམ་བཙལ་ནས་ཐབས་ཤེས་ཤིག་བྱས་ན་བསམ་གྱི་ཡོད། ད་ལྟའི་གནས་སྟངས་འདིར་རྒྱ་མི་ཡིན་ནའང་རྟག་ཏུ་ངོ་ཚ་ནས་སྡོད་དགོས་པ་དང་། ཁུངས་འཁྱོལ་ལ་མ་འཁྱོལ་གྱི་འགྲེལ་བཤད་གཅིག་རང་རྒྱག་དགོས་པ། བོད་པ་ཚོ་ཡང་སྡུག་བསྔལ་རྒྱུན་མ་ཆད་པ་མྱོང་དགོས་པ། སྡུག་བསྔལ་མྱངས་པས་མ་ཚད། སྡུག་ས་ཞིག་ནས་བཤད་ན་རིང་པོར་མི་ཐོགས་པར་བོད་མི་མིང་མེད་འགྲོ་རྒྱུའི་ཉེན་ཁ་ཞིག་གི་སྒང་ལ་སླེབས་ཡོད་པས་སྔོན་ལ་ཚོང་འགྲིགས་ལྟ་བུ་ཡོང་མིན་ཐབས་ཤེས་བྱས་ན་འགྱོད་པ་གང་ཡང་མེད།

ད་ལྟའི་དངོས་ཡོད་གནས་ཚུལ་གསར་པ་ཞིག་གི་བསམ་བློ་བཏང་ན་བསམ་པའི་བསམ་ཚུལ་སྤྱིར་བཏང་དེ་ལྟ་བུ་ཞིག་རེད། ད་ལྟ་ཡིག་ཆའི་ནང་ལ་གསལ་པོ་བྱས་ནས་བཀོད་ཡོད། བོད་ཀྱི་དོན་གྱི་བདག་པོ་དེ་བོད་རྒྱ་ཆེའི་མི་མང་ཡིན་པ་ལས་གཞན་སུ་ཞིག་མིན། མཐའ་མའི་ཐག་གཅོད་དེ་བོད་རྒྱ་ཆེའི་མི་མང་གིས་ཞེད་སྣང་མེད་པའི་ཐོག་ནས་བྱེད་རྒྱུ་དང་། ད་ལྟའི་ཛ་དྲག་གི་སྐབས་དེ་མཐོང་བའི་གནས་ཚུལ་འདིའི་འོག་ནས་ངོས་ནས་ཐབས་ཤེས་གང་ཡོང་གི་བསམ་བློ་གཏོང་དགོས་པ་དེ་ང་རང་གི་འོས་འགན་རེད། ངོས་རང་སྒེར་གྱི་ངོས་ནས་འཕྲལ་ཕུགས་ཀྱི་བསམ་བློ་བཏང་ན། ངོས་ནས་རྟག་ཏུ་བརྗོད་མུས་ལྟར་འགྲོ་བ་མིའི་རིགས་ཚང་མ་གཅིག་གྱུར་ཡིན་པ་ངོས་ནས་ཡིད་ཆེས་བྱེད་ཀྱི་ཡོད། འཛམ་བུ་གླིང་འདིའི་སྒང་ལ་རང་རང་གི་རྒྱལ་ཁབ་དང་། མི་རིགས་དུམ་བུ་མང་པོར་བགོས་པ་འདི་མིའི་སྤྱི་ཚོགས་ལ་རྙོག་དྲ་མང་པོ་ཡོང་བའི་རྒྱུ་རྐྱེན་ལྟ་བུ་ཆགས་འགྲོ་གི་ཡོད།

སོ་སོའི་ལུང་པ་གཅིག་པུའི་དཀའ་ངལ་ལ་བསམ་བློ་བཏང་བ་དེས་རྐྱེན་བྱས་ནས་མི་སྤྱི་ཡི་བདེ་སྡུག་ལ་འཐུས་ཤོར་འགྲོ་གི་ཡོད། ང་རང་སྒེར་ངོས་ནས་རྒྱུན་དུ་དེ་ལྟ་བུ་ཞིག་མཐོང་གི་འདུག དེང་སང་འཛམ་གླིང་ནང་དཔལ་འབྱོར་གྱི་གནས་སྟངས་མང་པོ་ཞིག་ཕན་ཚུན་གཅིག་ལ་གཅིག་བརྟེན་མ་བྱས་མཐུ་མེད་ཅིག་དངོས་ཡོད་གནས་ཚུལ་ལ་ཆགས་ཡོད་སྟབས་མི་རིགས་གཅིག་དང་། ལྟོ་ཚང་གཅིག་གི་བསམ་བློ་བཏང་ན་ཆུང་ཆུང་རེད། ཆེ་ས་ནས་བསམ་བློ་གཏོང་དགོས་ཞེས་ངོས་ནས་རྟག་ཏུ་ཤོད་ཀྱི་ཡོད། འཛམ་གླིང་འདིའི་སྒང་ལ་མི་རིགས་ཐ་དད་དང་། ལྟོ་ཚང་ཐ་དད་མང་པོ་ཡོད་ཀྱང་། མིའི་རིགས་སྤྱིའི་ཐུན་མོང་གི་ཁེ་ཕན་གྱི་དོན་དག་ལ་ཤ་ཚ་རྣམ་དག་དང་། བསམ་པ་རྣམ་དག་ཐོག་ནས་གཅིག་གིས་གཅིག་ལ་ཡིད་ཆེས་བྱས། གཅིག་གིས་གཅིག་ལ་གྲོགས་པོ་དང་རོགས་རམ་བྱས་ནས་འགྲོ་བ་མིའི་རིགས་སྤྱིའི་ཁེ་ཕན་ལ་ཚང་མས་སེམས་ཁུར་བླངས་རྒྱུ་དེ་ལྟ་བུ་ཞིག་ཡོང་མ་སྲིད་པ་མིན།

ད་ལྟའི་ང་ཚོའི་བོད་ཀྱི་དངོས་ཡོད་གནས་ཚུལ་ལ་ཆ་བཞག་ན་ཡང་། སྔོན་མ་འགྲུབ་ཚོད་དཔག་ཚོད་ཀྱི་བསམ་བློ་ཞིག་བཏང་ནས་བསམ་ཚུལ་འདི་བྱུང་བ་རེད། བསམ་ཚུལ་འདི་ཡོངས་གྲགས་བྱེད་པའི་དུས་ཚོད་ལ་སླེབས་ནས་བཏོན་པ་རེད། བསམ་ཚུལ་འདིའི་ཡོང་སྟངས་ལོ་མང་སྔོན་ནས་བྱུང་ཡོད། དོན་གནད་ཤིན་ཏུ་གལ་ཆེར་བརྟེན་ཐབས་ཤེས་རིང་ཐུང་སྒོ་གང་ས་ནས་བྱེད་ཕྱོགས་བསམ་བློ་བཏང་སྟེ་འདི་འདྲ་ཞིག་ཀྱང་བྱེད་རྒྱུ་མེད་དམ། འདི་འདྲ་ཞིག་ཀྱང་བྱེད་རྒྱུ་མེད་དམ། ཞེས་བསམ་བློ་མང་པོ་བཏང་བའི་མཐར་དོན་ཚན་འདི་འདྲ་ཞིག་བྱུང་བ་རེད།

ཡིན་ན་ཡང་། བོད་ནང་གི་རྒྱ་ཆེའི་མང་ཚོགས་རྣམས་རང་དབང་འདོད་པའི་སེམས་ཤུགས་མེ་ལྟར་འབར་བའི་སྐབས་ལ་བརྗོད་ན། མ་འོས་མ་འཚམས་པ་ལྟ་བུ་དང་། གཤིས་ཀ་སློག་པ་ལྟ་བུར་མཐོང་རྒྱུར་བརྟེན། ད་བར་ངང་འཐེན་བྱས་པ་ཡིན། ད་ཆ་བོད་དོན་ཐོག་འཛམ་གླིང་གིས་དོ་སྣང་དང་། ཤ་ཚ་ཆེན་པོ་ཞིག་སླེབས་པའི་སྐབས་འདིར་ང་ཚོ་བོད་པའི་ངོས་ནས་བསམ་པ་རྣམ་དག་གིས་གུ་བཤངས་བྱེད་རྒྱུ་མེད་ན་ལས་ཡོད་ཚད་བྱས་ཏེ་གྲོས་འགོ་བཏོན་ན། རྒྱ་མིས་མ་ཉན་ན་ལེ་ཁག་འཛུགས་ས་རྒྱ་མིའི་སྒང་ལ་འགྲོ་རྒྱུ་དང་། དེ་དག་ལ་ཉན་ན་དེ་ག་དེ་གའི་བསམ་བློ་བཏོང་ས་ཞིག་ཡོད་པ་དང་། བསམ་ཚུལ་འདིའི་འཆར་གཞི་ཡོང་སྟངས་དང་། གསལ་བསྒྲགས་བྱེད་སྟངས་དེ་ལྟར་ཡིན།

ན༽ མང་གཙོའི་གལ་གནད་དང་། ༸རྒྱལ་བའི་སྐུ་དབང་།

ཡིན་ནའང་སྤྱི་བཏང་འཛམ་གླིང་སྤྱིའི་གནས་སྟངས་ནི། ཡུལ་ལུང་གང་དུ་ཡིན་ཀྱང་མི་མང་གི་སེམས་ཤུགས་འཁྱེར་སྟངས་གཅིག་དང་། ལས་འགན་འཁྱེར་མཁན་གྱི་བསམ་ཚུལ་གཞན་ཞིག་བྱུང་སྟེ་སྐབས་རེ་བསམ་ཚུལ་གཉིས་པོ་དེ་ཕྲན་བུའི་མི་མཐུན་པ་ཞིག་ཤུགས་མ་ཐུབ་ཀྱི་ཡོང་གི་ཡོད་པ་ལྟར། ང་རང་ཚོ་བོད་པའི་གནས་སྟངས་ཀྱང་དེ་ལྟ་བུ་ཞིག་ཆགས་སྲིད་པ་རེད། མི་མང་གི་ལངས་ཕྱོགས་དང་། མི་མང་གི་བསམ་བློ་དེ་ཁྱེད་རང་ཚོ་རང་ཉིད་ཀྱིས་བསམ་བློ་བཏང་། ཁྱེད་རང་ཚོ་རང་ཉིད་ཀྱིས་གྲོས་ཁ་བསྡུར་ནས་ཐག་གཅོད་བྱེད་པ་ལས། ༸རྒྱལ་བ་རིན་པོ་ཆེས་གསུང་གི་འདུག སྐྱོན་ཞིག་འདུག་ཀྱང་༸རྒྱལ་བ་རིན་པོ་ཆེས་གསུངས་པར་བརྟེན་ཟེར་བ་ལྟ་བུ་བྱས་ན་ནམ་ཡང་འགྲིགས་ཐབས་མེད། མང་གཙོའི་ངོ་བོ་བརླག་འགྲོ་གི་རེད།

ངོས་ནས་མ་འོངས་པར་བོད་མང་གཙོའི་གཞུང་གི་ནང་ལ་བྱུས་གཏོགས་བྱེད་ཀྱི་མིན་ཟེར་བའི་རྒྱུ་མཚན་གཅིག་གནད་དོན་དེ་ལ་ཐུག་ཡོད། ངོས་ནས་ལས་ཀ་བྱས་ན་མང་གཙོ་སྤུས་དག་ཡོང་བ་ལས་སད་རྐྱེན་དུ་འགྲོ་གི་འདུག རྒྱ་གར་ནང་ལ་ཆ་བཞག་ནའང་བཀའ་ཤག་ནང་ལ་མི་མང་དུ་གཏོང་དགོས་ཀྱི་འདུག བོད་སྤྱིའི་དོན་དག་ལ་ངོས་ནས་ལས་འགན་འཁྱེར་གྱི་རེད། ཡིན་ནའང་ལས་ཀ་ལག་ལེན་བསྟར་མཁན་ཚོའི་ཐོག་ནས་༸རྒྱལ་བ་རིན་པོ་ཆེ་མེད་པ་དང་ཁྱད་མེད་པའི་འགན་ཁུར་མང་ཙམ་བླངས་ན་ཡག་པོ་འདུག ངོས་རང་དགོས་མཁོ་ཡོད་ས་ཞིག་ལ་བེད་སྤྱོད་བྱས་ཆོག་གི་རེད། དེ་མིན་རྩ་བའི་ལས་འགན་ཡོངས་རྫོགས་བོད་སྤྱི་པའི་སྒྲིག་འཛུགས་བཙན་བྱོལ་གཞུང་གི་སྒྲིག་འཛུགས་རང་གི་ཐོག་ནས་འགན་འཁྱེར་ན་མང་གཙོ་ཁ་ནས་བཤད་པ་ལྟར་དོན་དམ་པའི་ལག་ལེན་གྱི་ཆ་ནས་མང་གཙོ་ཡོང་ཐུབ་ཀྱི་རེད། ཁ་ནས་མང་གཙོ་བཤད་བཞིན་དུ་ངོ་ཐོག་ལས་འགན་ཚང་མ་ངོས་རང་མི་གཅིག་གི་ལག་པར་བཞག་ན། བོད་པ་ཚོས་དགའ་པོ་བྱེད་རྒྱུ་དང་། ངོས་ནས་ཀྱང་བསམ་པ་རྣམ་དག་བྱེད་ཀྱི་རེད། ངའི་མི་ཚེ་རྒས་འགྲོ་གི་རེད། ལོ་ལྔ་བཅུ་བརྒལ་ཟིན་པ་དང་། ཚེ་ཇི་ཙམ་རིང་ཡང་བརྒྱད་ཅུ་དགུ་བཅུའི་ནང་ལ་མི་ཚེའི་མཐའ་ལ་སླེབས་རྒྱུ་རེད།

དཔེར་ན་དགྲ་བཅོམ་པ་སྟོན་པ་བཅོམ་ལྡན་འདས་ཀྱང་དགུང་ལོ་བརྒྱད་ཅུའི་ནང་ལ་དགོངས་པ་རྫོགས་པ་རེད། དེ་དངོས་ཡོད་གནས་ཚུལ་རེད། ཆོས་པ་ཞིག་ཡིན་ནའང་འཆི་བ་མི་རྟག་པ་ཉིན་རེ་བཞིན་དུ་དྲན་དགོས་པ་ལྟར། ང་རང་ཚོ་སྤྱི་པའི་དོན་དག་ལ་ཡིན་ནའང་ཉིན་ཞིག་༸རྒྱལ་བ་རིན་པོ་ཆེ་མེད་པའི་དུས་ཤིག་ཤར་རྒྱུ་ཡིན་པ་བརྒྱ་ཆ་བརྒྱ་ཐམ་པ་ཐག་ཆོད་པ་རེད། དེ་ཡོང་བའི་སྐབས་སུ་༸རྒྱལ་བ་རིན་པོ་ཆེ་མེད། བོད་སྤྱི་པའི་དོན་ལ་བསམ་བློ་གཏོང་རྒྱུ་བསྡད་མ་སོང་ཞེས་བརྗོད་ན་ལྐུག་པ་རེད། སྐད་ཆ་དེ་རང་གིས་རང་བསླུས་པ་རེད། རང་ཉིད་རང་ཤི་བརྒྱབ་པ་དང་གཅིག་པ་རེད།

ང་ཚོས་མི་རིགས་ཤིག་གི་དོན་དག་དང་། མི་རིགས་ཤིག་གི་ཁེ་ཕན་ཆེད་འཐབ་རྩོད་བྱེད་ཀྱི་ཡོད་པ་ལས་མི་ཐོག་གཅིག་གི་དོན་དག་ལ་འཐབ་རྩོད་བྱེད་ཀྱི་མེད། ༸རྒྱལ་བ་རིན་པོ་ཆེ་མེད་ན་ཡང་། བོད་མི་རིགས་དེ་ཧྲ་ཏག་ཏག་སྡོད་ཐུབ་པ་ཞིག་དགོས་ཀྱི་ཡོད། དེ་ཡོང་བ་ལ་ལོ་མང་པོའི་གོང་ནས་ག་ལེར་༸རྒྱལ་བ་རིན་པོ་ཆེ་མེད་པ་དང་ཁྱད་པར་མེད་པའི་ལས་འགན་བླངས་ཏེ་ཉམས་མྱོང་བསགས། གོམས་གཤིས་འཇགས་ཐུབ་པ་བྱེད་དགོས་ཀྱི་འདུག དེ་ལྟ་བུའི་གནས་ཚུལ་གྱི་ཆ་ནས་ད་ལྟའི་གནས་སྐབས་ནས་བཀའ་ཤག་དང་། ལས་ཁུངས་ཚོས་འགན་ཁུར་མང་ཙམ་ལེན་དགོས་ཞེས་ངོས་ནས་ཤོད་ཀྱི་ཡོད། དངོས་ཡོད་གནས་ཚུལ་དེ་རེད།

མ་འོངས་པར་བོད་ཀྱི་ནང་ངོས་ཀྱིས་ཆབ་སྲིད་ཀྱི་འགན་ཁུར་ལེན་གྱི་མིན་ཟེར་བའི་དགོས་པ་གཅིག་ནི་རྒྱ་མིས་ཏཱ་ལའི་བླ་མས་བོད་དོན་ཁ་འཁྱེར་བྱེད་པ་དེ་རང་གི་ཐོབ་ཐང་དང་། ཁེ་ཕན་གྱི་ཆེད་དུ་རེད་ཅེས་ཁག་འདོགས་བྱེད་ཀྱི་ཡོད། དེ་ལ་དོན་དམ་པའི་ལན་ཞིག་རྒྱག་དགོས་བྱུང་ན། ཁ་ནས་ཚིག་བརྒྱ་བཤད་སྟོང་བཤད་བྱེད་མི་དགོས་པར། མ་འོངས་པའི་བོད་ཀྱི་གནས་ཚུལ་ཡིག་ཆ་བཀྲམས་པའི་ནང་། བོད་ནང་ངོས་ནས་ཆབ་སྲིད་ཀྱི་ལས་ཁུར་བླང་རྒྱུ་མིན་པ་གསལ་པོར་བཀོད་ཡོད།

དེ་སྔ་ཕན་ཆད་ལའང་ངོས་༸རྒྱལ་བ་རིན་པོ་ཆེ་སྒེར་གྱི་དོན་དག་རྩོད་པ་མེད་ཅིང་། མ་འོངས་པར་ཡང་སྒེར་དོན་རྩོད་འདོད་རྩ་བ་ནས་མེད་ཅེས་ཐག་བཅད་ནས་བཤད་ཡོད། རྒྱ་མིའི་ངོས་ནས་རྣམ་འགྱུར་དེ་ལྟར་སྟོན་སྐབས་ཕར་ལན་དེ་ལྟ་བུ་ཞིག་བརྒྱབ་ཡོད། འཛམ་གླིང་མི་མང་གི་ཐོག་ནས་ཀྱང་ཡིད་ཆེས་བྱེད་ཀྱི་རེད། གཙོ་ཆེ་བའི་ཆ་རྐྱེན་གཅིག་ནི་ད་ལྟ་གོང་དུ་བརྗོད་པ་བཞིན་མང་གཙོ་དངོས་གནས་དྲང་གནས་སྤུས་དག་ཅིག་ཡོང་བའི་དོན་ལ་༸རྒྱལ་བ་རིན་པོ་ཆེས་ཐེ་གཏོགས་ཉུང་ཙམ་བྱས་ན་ཡག་པོ་རེད་བསམ་གྱི་འདུག

ཡང་ཕྱོགས་གཅིག་ནས་ངོས་རང་སྒེར་གྱི་ངོས་ལ་ཆ་བཞག་ན། ངོས་རང་བཅོམ་ལྡན་འདས་ཀྱི་རྗེས་འབྲང་ནང་པའི་དགེ་སློང་ཞིག་རེད། དགེ་སློང་དེའི་ངོས་ནས་ཆོས་སྦྱོང་དགོས་པ་དང་། ཆོས་ཉམས་ལེན་བྱེད་དགོས་པ་ལས། ཆབ་སྲིད་ཀྱི་གནས་ཚུལ་སྦྱོང་དགོས་དོན་མེད། སྐྱིད་སྡུག་མྱངས་པའི་ཐོག་ནས་ཉམས་མྱོང་ཕྲན་བུ་བསགས་ཡོད་པ་ལས། དེ་ལས་ལྷག་པའི་ངོས་ནས་རྒྱལ་སྤྱིའི་ཁྲིམས་ཀྱི་འགྲོ་སྟངས་དང་། སྤྱིར་བཏང་ཆབ་སྲིད་ཀྱི་འགྲོ་སྟངས་ཤེས་ཀྱི་མ་རེད། དུས་ཚོད་གཉན་འཕྲང་དང་། འགན་ཁུར་ཆེན་པོ་ཞིག་སླེབས་ཡོད་པར་བརྟེན་སོ་སོའི་ལྷག་བསམ་གྱི་ཐོག་ནས་གང་ཐུབ་ཀྱི་ཕན་ཐོགས་བྱེད་རྒྱུ་ཡོད་པ་རྣམས་བྱས། རྩ་བ་རིམ་པས་འཇོན་ཐང་ཡོད་པའི་མི་མང་ལ་ལས་འགན་བཀོད་སྒྲིག་བྱས་ན་ཡག་པོ་རེད་བསམ་གྱི་འདུག ངོས་རང་གིས་སྦྱངས་པ་དང་། ངོས་རང་གིས་ཚོད་ཐིག་པའི་ལས་ཀ་དེའི་ནང་ལ་ཤུགས་ཆེ་ཙམ་བྱེད་ཐུབ་ན་ཡག་པོ་རེད་བསམ་གྱི་འདུག བསམ་པ་དེ་བཤད་པ་ཡིན། སྣང་བར་འགྲོ་དང་མ་འགྲོ་ཁྱེད་རང་ཚོར་རག་ལུས་པ་རེད། ཤེས་སོང་ངམ།

གང་ལྟར་བོད་སྤྱི་པའི་དོན་དག་བསྒྲུབ་རྒྱུ་དེ་ང་ཚོ་ཚང་མས་ཕྱར་བ་གྲུ་འདེགས་བྱས་ཏེ་སྒྲུབ་དགོས་པ་ལས། ལྐུག་པ་ཨུ་ཚུགས་བྱེད་པ་དང་། སྐད་ལོག་བརྒྱབ་པ་གཅིག་པུས་ཕན་ཐོགས་ཡོང་ཐབས་མེད། ད་ལྟའི་དུས་འདིར་བོད་ཡུལ་རྒྱ་ཡུལ་ལ་བསྒྱུར་རྒྱུ་དང་། ནང་པ་སངས་རྒྱས་པའི་ཆོས་དེ་རྨོངས་དད་ཅན་གྱི་ཆོས་ལུགས་ཤིག་ལ་བསྒྱུར་རྒྱུ། བོད་མིའི་རང་གཤིས་ཤེས་རྨོངས་ཅན་ལ་བསྒྱུར་རྒྱུའི་བཟོ་ལྟ་འདུག་ཅེས་སྔ་ལོ་ཤོད་རྒྱུ་བྱུང་ལ། དེའི་ཉེན་ཁ་ད་ལྟའང་བསྡད་ཡོད། ཕུགས་རྒྱང་རིང་པོའི་ཆ་ནས་ང་ཚོ་བོད་མི་སྤྱི་བོ་གནམ་བསྟན་ཡོངས་རྫོགས་ཀྱི་འདོད་པ་བསྒྲུབ་རྒྱུའི་ཐོབ་ཐང་ཡོད། ཡིན་ན་ཡང་འགྲུབ་ཚོད་དཔག་ཚོད་ཀྱི་བསམ་བློ་མ་བཏང་ན་མི་འགྲིགས་པ་ཆགས་ཀྱི་ཡོད། དེ་ལྟ་བུ་ཞིག་རེད། ཁྱེད་རང་ཚོ་གོ་བསྡུར་བྱས་པ་ཡག་པོ་བྱུང་འདུག དུས་ཚོད་མང་པོ་མེད། དོ་དགོང་གཞོན་ནུ་དང་ཁྱེད་རང་ཚོ་འཛོམས་སར་སྦྱང་བཤད་དང་གོ་བསྡུར་ཡག་པོ་བྱེད་དགོས། ལམ་སེང་ཟླ་བ་ཁ་ཤས་ནང་ལ་ཚར་ཐུབ་པ་ཡོང་གི་མ་རེད། ལོ་ནས་ལོ་བསྟུད་དེ་གོ་བསྡུར་བྱེད་བཞིན་དུ་བསམ་ཚུལ་འདོན་དགོས།

༸རྒྱལ་བ་རིན་པོ་ཆེའི་ངོས་ནས་བསམ་བློ་བཏང་རྒྱུ་མེད་ན་ལས་ཡོད་ཚད་བཏང་བ་རེད། ད་ཆ་རིམ་པ་གཉིས་པ་གང་འདྲ་ཞིག་བྱེད་དགོས་མིན་རྒྱ་མིའི་བྱེད་སྟངས་ལ་བལྟ་རྒྱུ་ལས་བསམ་བློ་གཏོང་རྒྱུ་མེད་པ་ལྟ་བུ་རེད། ངོས་ནས་ནམ་རྒྱུན་བཤད་མུས་ལྟར། དོན་གྱི་བདག་པོ་རྒྱ་ཆེའི་མི་མང་རྣམས་ཡིན་པས། གཙོ་ཆེ་ཤོས་རྒྱ་མིའི་བྱེད་ཕྱོགས་ལ་བལྟས་ནས་མ་འོངས་པར་ང་ཚོའི་ལས་ཀ་བྱེད་སྟངས་སྐོར་མི་མང་ཚོའི་བསམ་ཚུལ་འདོན་དགོས་ཀྱི་འདུག བྱས་ན་དེ་ག་ཡིན། བཀྲ་ཤིས་བདེ་ལེགས།

དེ་རིང་བྲེལ་བ་བྱས་ནས་ཁྱེད་རང་ཚོར་མཇལ་ཁ་བྱེད་རྒྱུའི་དུས་ཚོད་མ་བྱུང་བ་རེད། ཁྱེད་རང་ཚོར་བྱིན་རྟེན་མ་ཎི་རིལ་བུ་དང་། བདུད་རྩི་ཆོས་སྨན་ཡོད་པ་འདི་དག་ཁྱིམ་ཚང་ཚང་མར་མ་ཆད་པ་སྤྲོད། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༨ ཟླ་ ༨ ཚེས་ ༤ ཉིན་ལ་དྭགས་ཁུལ་སྡོད་བོད་མིའི་ཐོག་སྩལ་བའི་བཀའ་སློབ།

ཀ༽ བར་སྐབས་ཀྱི་ཡོ་འཁྱོམས་དང་། མི་རིགས་ཀྱི་ལྟ་བ།

དེ་རིང་འདི་གར་ང་ཚོ་བོད་རིགས་རྒན་གཞོན་སེར་སྐྱ་གང་འཚམ་ཞིག་འདུས་ནས་ཡོད། ལོ་ངོ་ཉིས་སྟོང་ཙམ་སོང་བའི་བོད་ཀྱི་ལོ་རྒྱུས་ནང་ནས་དེང་སང་གི་དུས་ཚོད་འདི་ཁག་ཤོས་དང་། འགག་རྩ་ཆེ་ཤོས། ཛ་དྲག་ཆེ་ཤོས་ཀྱི་ཐོག་ཏུ་གནས་ཡོད་ཅིང་། དེ་ལྟ་བུའི་ཡོ་འཁྱོམས་དང་། འགལ་རྐྱེན་གྱི་སྟོབས་ཤུགས་འོག་ང་ཚོའི་གནས་སྟངས་ཡག་ཐག་ཆོད་བྱུང་ཡོད། ང་ཚོ་བཙན་བྱོལ་བ་བྱས་ཏེ་ལོ་སུམ་ཅུ་འགྲོ་བའི་རིང་ལ་ང་རང་ཚོས་ཆོས་ཕྱོགས་ཀྱི་ལས་ཀ་དང་། སློབ་སྦྱོང་གི་ལས་ཀ་སོགས་གང་ཅིའི་ཐོག་མཐུན་རྐྱེན་ལ་དཔགས་ཏེ་ཚང་མས་ཧུར་ཐག་བྱས་པའི་ཉེར་ལེན་ལ་བརྟེན་ནས་ང་རང་ཚོ་གོང་བུ་གཅིག་ཆགས་ཐུབ་པ་བྱུང་སྟེ་བོད་པ་ཞེས་མཛུབ་མོ་འཛུགས་ས་ཡོད་པ་ཞིག་དང་། འཛམ་གླིང་འདིའི་སྟེང་དུ་བོད་པ་ཞེས་བརྗོད་སྐབས་གཏིང་ཟབ་པོའི་ཆོས་དང་། རིག་གཞུང་གི་བྲོ་བ་ཁ་རྒྱུ་ཡོད་པར་མ་ཟད། ད་དུང་གཙོ་ཆེ་ཤོས་བོད་པ་ཞེས་བརྗོད་སྐབས་རང་བཞིན་གྱི་མིའི་གཤིས་ཀ་དུལ་པོ་ཞིག་དང་། ཡིད་ཆེས་འཕེར་བའི་སྤུས་ཚད་ལྡན་པ་ཞིག་ཡོད་པ་ལ་བརྟེན་ནས་མི་གཞན་གྱིས་ང་ཚོར་དགའ་པོ་དང་ཤ་ཚ་སླེབས་ཐུབ་པ་བྱུང་བ་རེད།

དེ་སྔ་ཕྱི་ལོ་ ༡༩༥༠-༦༠-༧༠ བཅས་ཀྱི་གནས་ཚུལ་ལ་བལྟས་ན་དེང་སང་བོད་པའི་ཆོས་དང་། རིག་གཞུང་གི་སྐོར་ལ་གནས་ཚུལ་ཤེས་མཁན་མང་དུ་ཕྱིན་པ་སོགས་ཀྱི་ཐོག་ནས་ང་ཚོ་བོད་པར་རང་བཞིན་གྱིས་ཤ་ཚ་དང་དོ་སྣང་སླེབས་པ་ཞིག་ཆགས་ཡོད། གཙོ་ཆེ་ཤོས་བོད་ནང་རྒྱ་མིའི་མནར་གཅོད་དང་། གདུག་རྩུབ་ཡུག་གཅིག་གིས་བོད་མིའི་བསམ་བློར་སྒྱུར་བཅོས་འགྲོ་ཐབས་དང་། གཞན་རྣམས་ལ་མགོ་སྐོར་བསླུ་བྲིད་ཀྱི་གནས་ཚུལ་འཁྱོག་བཤད་ལོ་ནས་ལོ་སྦྲེལ་ཏེ་བསམ་བློར་འགྱུར་བ་སྒོ་གང་ས་ནས་གཏོང་ཐབས་བྱས་པ་རེད། འོན་ཀྱང་བོད་པའི་བསམ་བློ་དེ་མི་རིགས་ཀྱི་ལྟ་བར་ཐུག་ཡོད་སྟབས། བོད་མིའི་བསམ་བློར་འགྱུར་བ་གཏོང་ཐུབ་མེད།

དེ་བཞིན་ང་ཚོ་བཙན་བྱོལ་ལ་ཡོད་པ་ཚོར་འཛམ་གླིང་ཕྱི་རོལ་ལ་འབྲེལ་བ་བྱེད་རྒྱུའི་གོ་སྐབས་ཡོད་སྟབས་ཕྱི་ལ་འབྲེལ་བ་དང་། དྲིལ་བསྒྲགས་མང་པོ་བྱས་ཡོད། ཡང་སྙིང་ལོ་རྒྱུས་ཡུན་རིང་ཡོད་པའི་ང་ཚོ་བོད་མི་གཞིས་བྱེས་གཉིས་ཀྱི་དུས་ཚོད་ཁག་ཤོག་དང་། གཉན་འཕྲང་ཆེ་ཤོས་ཀྱི་སྐབས་འདིར་ང་ཚོའི་མི་ཐོག་འདིས་གང་ལ་གང་འཚམ་གྱི་ཞབས་འདེགས་སྒྲུབ་ཡོད་བསམ་གྱི་འདུག བོད་ནང་རྒྱ་མི་སླེབས་ཏེ་ལོ་བཞི་བཅུ་སྐོར་འགྲོ་གི་ཡོད། དེའི་རིང་ལ་དཀའ་སྡུག་གི་འོག་ནས་མི་མང་པོ་ཞིག་འདས་གྲོངས་ཕྱིན་ཡོད། དེའི་ཚེ་དེའི་དུས་དཀའ་ལས་རྒྱག་མཁན་གྱི་མི་མང་པོ་ཞིག་རྒས་འཁོགས་ཆགས་ཡོད། དེ་རྣམས་ཀྱི་བྱས་རྗེས་དེ་དངོས་གནས་དྲང་གནས་བསུབ་མི་ཐུབ་པ་ཞིག་ཡིན་པ་ང་རང་ཚོས་དུས་རྟག་ཏུ་དྲན་དགོས་པ་ཞིག་རེད། ད་ལྟའི་མི་ཐོག་གསར་པ་འཚར་ལོངས་ཡོང་མཁན་དེ་དག་གིས་ཀྱང་ལྷག་བསམ་གྱིས་ཧུར་ཐག་འབད་ཐག་བྱེད་ཀྱི་ཡོད། དེར་བརྟེན་གཞིས་བྱེས་བོད་མི་ཡོངས་ཀྱིས་ད་ལྟ་བར་དུ་བོད་སྤྱི་དོན་ཐོག་ཧུར་ཐག་བྱས་ཡོད་ལ། བྱས་པ་དེ་ལ་གྲུབ་འབྲས་མིག་གིས་མཐོང་རྒྱུ་དང་། ལག་གིས་འཛིན་རྒྱུ་ཡོད་པ་ཞིག་བྱུང་ཡོད། དེར་ངོས་ནས་ཚང་མར་ཐུགས་རྗེ་ཆེ་ཟེར་རྒྱུ་དང་། ད་དུང་ཡང་མུ་མཐུད་ཧུར་ཐག་བྱེད་དགོས་ཟེར་རྒྱུ་དེ་ཡིན།

ཁ༽ གཞིས་མིའི་གནས་སྟངས་དང་། ཆོས་རིག་གི་འབྲེལ་བ།

ལ་དྭགས་ས་ཁུལ་ལ་ཆ་བཞག་ན་ཐོག་མར་ས་ཆ་དང་། གཞན་གྱི་མཐུན་རྐྱེན་གང་ཡང་མེད། ཡིན་ནའང་ལ་དྭགས་མི་མང་གིས་ང་རང་ཚོའི་ཆོས་དང་རིག་གཞུང་གཅིག་པར་བརྩིས་ཏེ་དམིགས་བསལ་གྱི་ཤ་ཚ་དང་ཐུགས་ཁུར་གྱིས་བོད་མི་གང་འཚམ་སྡོད་སའི་ས་ཆ་ཞིག་ཐོབ་པ་དང་། གོ་སྐབས་ཤིག་བྱུང་བ་སོགས་ཀྱིས་རིམ་པས་ད་ལྟའི་བོད་ཕྲུག་ཁྱིམ་སྡེ་ཡང་བཙུགས་ཏེ་གནས་སྟངས་འདི་འདྲ་ཞིག་ཆགས་པ་རེད། བུ་ཕྲུག་ཁྱིམ་སྡེ་འདིར་མཐུན་རྐྱེན་ཡག་ཐག་ཆོད་ཡོད་པ་དང་། སྒྲིག་འཛུགས་ཀྱང་བོད་ཕྲུག་ཁྱིམ་སྡེའི་སྒྲིག་སྲོལ་འཁྱེར་ཏེ་ཚགས་ཚུད་ཐག་ཆོད་ཡོད། ཡིན་ནའང་ལ་དྭགས་ནང་ད་ལྟའང་དཀའ་ངལ་འོག་གནས་པའི་བོད་མི་གང་ལ་གང་འཚམ་ཡོད། སྔ་ལོ་ང་ཚོ་སྐད་ཆ་བྱུང་བ་བཞིན་ཁུག་ཀྱོག་ལ་ཡོད་པའི་ཁྱིམ་ཚང་ཚོར་རང་གི་ཆ་རྐྱེན་གྱིས་མ་འདང་བ་དང་། སྤྱི་པའི་རོགས་རམ་གྱི་ནུས་པ་ཡང་མ་སླེབས། རོགས་རམ་བྱེད་མཁན་དང་འབྲེལ་བ་ཡང་མ་བྱུང་བར་དཀའ་ངལ་ཡོད་པ་ལྷགས་ཡོད། དེ་ལྟར་ཡིན་སྟབས་སྔ་ལོ་ང་ཚོ་སྐད་ཆ་བྱུང་དོན་རོགས་རམ་ཚོགས་ཆུང་བཙུགས་ཏེ་གང་ཐུབ་ཅི་ཐུབ་བྱས་པ་གང་ལ་གང་འཚམ་གྱི་ཕན་ཐོགས་ཀྱང་བྱུང་འདུག ཆེ་ས་ནས་ད་ལྟ་བརྗོད་པ་བཞིན་ཡག་པོ་བྱུང་ཡོད་ཀྱང་། ཡིན་ནའང་ཁུག་ཀྱོག་གི་དཀའ་ངལ་ལ་ལྷོད་གཡེང་བྱ་རྒྱུ་མི་འདུག དེར་བརྟེན་ཚང་མས་ད་ལྟ་བར་དུ་ཧུར་ཐག་བྱས་ཡོད་ལ། ད་དུང་ཡང་ཚང་མས་ཧུར་ཐག་བྱས་ཏེ་ཤུགས་རྒྱག་དགོས།

ད་ལྟ་བཀའ་བློན་གྱིས་བརྗོད་པ་ལྟར། ལ་དྭགས་ནང་བཙན་བྱོལ་བར་མཐུན་འགྱུར་རོགས་ཕན་བྱུང་ཡོད་པར་མ་ཟད། བོད་ནང་ལ་བོད་ཀྱི་བདེན་དོན་འཐབ་རྩོད་ཤུགས་ཆེན་པོ་ཞིག་ཡོང་བའི་སྐབས་སུ་ལ་དྭགས་མི་མང་དང་། དགེ་འདུན་པ་ཚོས་སེམས་ཁུར་ཆེན་པོའི་ངང་བོད་རང་བཙན་གྱི་དོན་དུ་སོ་སོའི་དོན་དང་ཁྱད་མེད་ངོས་འཛིན་གྱིས་ལས་འགུལ་ཤུགས་ཆེན་པོ་སྤེལ་བ་དེས་བོད་མི་མང་ལ་དམིགས་བསལ་གྱི་ཤ་ཚ་དང་དོ་སྣང་ཡོད་པའི་རྟགས་མཚན་བསྟན་ཡོང་གི་ཡོད། དེ་རིང་འདི་གར་ལ་དྭགས་ཁུལ་གྱི་གྲོགས་པོ་འགའ་ཤས་སླེབས་ཡོད། ཚང་མར་ཐུགས་རྗེ་ཆེ་ཞུ་རྒྱུ་ཡིན།

དེ་སྔ་ཡིན་ནའང་ལ་དྭགས་ནས་བཟུང་ཨ་རུ་ན་ཅལ་ཁུལ་བར་ཧི་མ་ལ་ཡའི་རི་རྒྱུད་དུ་ཡོད་པའི་ས་ཁུལ་དེ་རྣམས་རིག་གཞུང་བོད་ཀྱི་རིག་གཞུང་དང་གཅིག་གྱུར་ཡིན། དེར་བརྟེན་བོད་ཀྱི་རིག་གཞུང་ཉམས་གུད་སོང་ན་ས་ཁུལ་དེ་དག་གི་རིག་གཞུང་ཉམས་གུད་འགྲོ་རྒྱུ་རེད། སོ་སོ་རང་ཉིད་ཀྱི་ལུང་པའི་གནས་སྟངས་ཀྱིས་དཔལ་འབྱོར་ཡར་རྒྱས་འགྲོ་གི་ཡོད་པ་དེ་ཡག་པོ་རེད། ཡིན་ནའང་མིའི་སྤྱི་ཚོགས་གང་དུའང་རིམ་པས་དཔལ་འབྱོར་གྱི་གནས་སྟངས་ཡག་ཏུ་འགྲོ་སྐབས་གཞི་ནས་རིག་གཞུང་དེ་གལ་ཆེན་པོ་ཞིག་ཡིན་པ་ཤེས་རྟོགས་ཡོང་གི་རེད། རང་གི་དཔལ་འབྱོར་ཡག་ཏུ་ཕྱིན་ཏེ་འཚོ་བའི་དཀའ་ངལ་སེལ་བའི་སྐབས་ལ་རང་གི་གནའ་སྔ་མོའི་རིག་གཞུང་ལ་དོ་སྣང་གསར་པ་ཞིག་སླེབས་ཀྱི་ཡོད་པ་དེ་ཆོས་ཉིད་ཅིག་རེད། ང་རང་ཚོའི་ས་ཁུལ་དེ་དག་ལ་རང་གི་རིག་གཞུང་ཉམས་པ་སོར་ཆུད་དང་། མི་ཉམས་གོང་འཕེལ་གཏོང་རྒྱུ་གལ་ཆེན་པོ་རེད། བོད་ཀྱི་དར་གུད་ཀྱི་གནས་ཚུལ་དེ་ཧི་མ་ལ་ཡའི་རི་རྒྱུད་ཀྱི་ས་ཁུལ་མི་མང་དང་འབྲེལ་བ་ཡོད་པ་ཞིག་ཆགས་ཡོད། ད་ལྟ་བར་དུ་ས་ཁུལ་དེ་དག་ཏུ་མི་མང་གིས་དམིགས་བསལ་དེའི་ཐད་དོ་སྣང་ཤུགས་ཆེན་པོ་བྱེད་ཀྱི་འདུག ང་རང་ཡང་ས་ཁུལ་དེ་དག་མི་ཉུང་བ་ཞིག་ཏུ་སླེབས་ཡོད་པས་དེའི་སྐབས་དོ་སྣང་ཤུགས་ཆེན་པོ་བྱེད་ཀྱི་འདུག་པས་དེ་ཚོའི་ཐད་ལ་ཐུགས་རྗེ་ཆེ་ཞུ་རྒྱུ་ཡིན།

ག༽ བོད་མིའི་སྡུག་བསྔལ་དང་། རང་བཙན་གྱི་འཐབ་རྩོད།

ད་ལྟའི་ཆར་ང་རང་ཚོ་བོད་པའི་ཆབ་སྲིད་གང་འདྲ་ཞིག་ཏུ་གནས་ཡོད་ཅེ་ན། ང་རང་ཚོ་བཙན་བྱོལ་བ་བྱས་ཏེ་ཚང་མས་དུས་ད་ལྟ་བར་བོད་རང་དབང་རང་བཙན་ཡོང་བ་བྱེད་རྒྱུར་སེམས་ཐག་བཅད་དེ་བསྡད་པ་རེད། ང་རང་ཚོར་རང་བཙན་ཐོབ་ཐང་བརྒྱ་ཆ་བརྒྱ་ཐམ་པ་ཡོད། གལ་ཆེ་ཤོས་བོད་ནང་ལ་རྒྱ་མིའི་དཔུང་སྡེ་སླེབས་པའི་རྗེས་ལ་དངོས་གནས་དྲང་གནས་ཁ་ཡོད་ལག་ཡོད་ང་ཚོ་བོད་པར་ཁེ་ཕན་གང་འདྲ་ཞིག་བྱུང་ཡོད་དམ། ཁ་ཡོད་ལག་ཡོད་བོད་པར་སྡུག་བསྔལ་ཇི་ཙམ་བྱུང་ཡོད་དམ། དེ་ལྟར་བྱས་ཏེ་ཞིབ་རྩིས་ཤིག་བརྒྱབ་ན་བོད་དེ་ཡར་རྒྱས་ལ་ཕྱིན་ན་ཡང་། སྡུག་བསྔལ་ཞིག་མྱོང་གི་ཡོད་ན་སྡུག་བསྔལ་དེ་ལས་ཐར་ཐབས་བྱེད་པ་ལས་སྡུག་བསྔལ་དེ་མྱོང་འདོད་བྱེད་མཁན་གཅིག་ཀྱང་མེད་ལ། སྡུག་བསྔལ་དེ་ལས་ཐར་ཐབས་བྱེད་པའི་རང་དབང་ཡོད་དགོས།

ང་ཚོར་འདས་པའི་ལོ་རྒྱུས་ལ་ཡང་རང་བཙན་རྩོད་པའི་ཐོབ་ཐང་ཡོད། བར་ལམ་གྱི་དངོས་ཡོད་གནས་ཚུལ་གྱི་ཆ་ནས་བོད་པ་རྒྱ་མིའི་འོག་ལ་བསྡད་དེ་སྐྱིད་པ་ཞིག་རྩ་བ་ནས་ཡོང་གི་མེད་སྟབས། མི་སུ་ཡིན་ནའང་སྡུག་བསྔལ་མྱོང་འདོད་མེད་པ་དང་། བདེ་བ་འདོད་པ་ཞིག་ཡིན་པར་བརྟེན། སྡུག་བསྔལ་དེ་གང་ལ་བརྟེན་ནས་བྱུང་ངམ་ཞེ་ན། རྒྱ་མི་བོད་ལ་སླེབས་ཏེ་བྱུང་བ་ཡིན་སྟབས་རྒྱ་མིའི་འོག་ལ་སྡོད་ཀྱི་མིན་ཟེར་བ་དེ་ཆོས་ཉིད་ཅིག་ཆགས་ཡོད། འཛམ་གླིང་འདིའི་སྒང་ལ་བདེན་པ་ཟེར་བ་དེ་རིམ་པས་ལོ་ནས་ལོ་བསྟུད་མི་ཐོག་ནས་མི་ཐོག་མཐུད་དེ་མཐའ་གསལ་རྒྱུ་ཡོད་པ་ཞིག་རེད། འོན་ཀྱང་ཐད་ཀ་ཐད་ཀར་བདེན་པ་རྒྱལ་ཟེར་བ་དེ་ཡོང་རྒྱུ་ཁག་པོ་རེད། དེར་བརྟེན་ང་ཚོ་བོད་ནང་གི་གཞིས་ལུས་མི་དམངས་དང་། བྱེས་འབྱོར་མི་མང་སུ་ཞིག་ཡིན་ཡིན་ནའང་། གང་ལྟར་རང་བཙན་གྱི་ཐོག་ལ་སྟོབས་ཤུགས་བསྒྲིལ་ཏེ་ཐབས་ཤེས་གང་ཡོང་བྱེད་ཀྱི་ཡོད་ཀྱང་། ད་ལྟ་ང་ཚོ་སོ་སོའི་ནུས་པ་དང་། འཛམ་གླིང་གི་གནས་སྟངས་ཐོག་ནས་རང་བཙན་ཐོབ་རྒྱུའི་ཐབས་ཤེས་ཀྱིས་འདང་ཐུབ་པ་ཞིག་ཡོད་དམ་མེད། གལ་ཆེ་ཤོས་ཐབས་ཤེས་དེ་དངོས་འབྲེལ་ལག་ཏུ་སོན་ཐུབ་པ་ཞིག་ཡོད་མེད་ལ་བསམ་བློ་གཏོང་དགོས་ཀྱི་འདུག

ད་ལྟའི་ང་ཚོའི་སྟོབས་ཤུགས་དང་། རྒྱ་མིའི་སྟོབས་ཤུགས་ཀྱི་ཁྱད་པར། རྒྱ་མིའི་ལུང་པ་གནད་ཆེན་པོ་ཆགས་པའི་རྐྱེན་གྱིས་རྒྱ་མིར་སེམས་ནས་མི་དགའ་ན་ཡང་དཔལ་འབྱོར་དང་དམག་དོན་གྱི་གནས་སྟངས་དང་། རྒྱལ་སྤྱིའི་འབྲེལ་བའི་གནས་སྟངས་ཀྱི་ཐོག་ནས་རྒྱ་མིར་ངོ་སྲུང་བྱེད་པ་དང་། བསྟུན་མཁས་བྱེད་དགོས་པ་ཞིག་ཡོང་གི་ཡོད། བོད་པའི་གནས་ཚུལ་ལ་བོད་པར་བདེན་པ་ཡོད་པ་དང་། སྡུག་བསྔལ་མྱོང་དགོས་ཀྱི་ཡོད་པར་གཏིང་ནས་ཤ་ཚ་ཡོད་ནའང་དོན་ངོ་མའི་ཐོག་ནས་བོད་པའི་སྲིད་དོན་ལ་རྒྱབ་སྐྱོར་བྱེད་ཐུབ་མིན་ནི་གནས་ཚུལ་ཐ་དད་རེད།

ང༽ བོད་ཡུལ་རྒྱ་ཡུལ་དང་། གཉིས་སྨན་དབུ་མའི་ལམ།

དེ་ལྟ་བུའི་དངོས་ཡོད་ཀྱི་གནས་ཚུལ་དེ་ལེགས་ཉེས་གང་ཡིན་རུང་ཤེས་རྟོགས་དགོས་པ་ཞིག་ཡིན་སྟབས། དེ་ཤེས་རྟོགས་ཡོང་བ་བྱེད་རྒྱུ་གལ་ཆེན་པོ་རེད། དེ་ཤེས་པའི་ཐོག་ནས་རྩིས་རྒྱག་རྒྱུ་དེ་བས་ཀྱང་གལ་གནད་ཆེན་པོ་རེད། ང་རང་ཚོ་ཚང་མར་རང་བཙན་ཡོང་རྒྱུར་སེམས་ཤུགས་ཡོད་ལ། རང་བཙན་རྩོད་པའི་ཐོབ་ཐང་ཡང་ཡོད། ང་ཚོ་རང་བཙན་མ་བྱུང་བར་སྒུག་གི་ཡིན་ཟེར་ནའང་ཡག་པོ་རེད། འོན་ཀྱང་བོད་ནང་ལ་ལོ་རེ་ནས་ལོ་རེ་བཞིན་འགྱུར་བ་ཤུགས་ཆེན་པོ་འགྲོ་བཞིན་ཡོད། འགྱུར་བ་ཇི་ལྟར་བྱས་ཏེ་འགྲོ་བཞིན་ཡོད་ཅེ་ན། ད་ལྟ་བཀའ་བློན་གྱི་བརྗོད་པ་བཞིན་རྒྱ་མི་འབོར་ཆེན་པོ་ཞིག་བོད་ནང་ག་ལེར་ཁྱབ་ཡོང་གི་ཡོད། ད་ལྟའི་གནས་སྟངས་དེ་མུ་མཐུད་ནས་བསྡད་ན་བོད་ལུང་པ་དེ་མ་འོངས་པར་ལོ་ལྔ་དང་། བཅུ། བཅོ་ལྔ་ཙམ་ནས་རྒྱ་ཡུལ་ཆགས་རྒྱུའི་ཉེན་ཁ་ཆེན་པོ་ཡོད་པ་དང་། བོད་མི་རྣམས་གྲངས་ཉུང་མི་རིགས་ཆགས་རྒྱུ་ཤིན་ཏུ་གསལ་པོ་རེད། གལ་ཏེ་བོད་ཡུལ་དེ་རྒྱ་ཡུལ་ཆགས་ཤིང་། བོད་མི་རྣམས་གྲངས་ཉུང་མི་རིགས་ཆགས་ན་དེ་ནས་གང་འདྲ་བྱེད་དམ། ང་ཚོར་ཐབས་ཤེས་གང་འདུག་གམ། དེ་ལ་བསམ་བློ་གཏོང་དགོས་ཀྱི་འདུག

ང་རང་ཚོ་རང་བཙན་རྩོད་ལེན་བྱེད་རྒྱུ་དང་། མི་རིགས་ཀྱི་ཐོབ་ཐང་། དཔལ་འབྱོར་སོགས་ཀྱི་ཐོབ་ཐང་རྩོད་ལེན་བྱེད་པའི་རྩ་བ་མི་ཁོ་ནར་རག་ལུས་ཤིང་། དེར་བརྟེན་དོ་བདག་མི་རང་ཉིད་ག་ལེར་རྒྱ་མིའི་ནང་དུ་སིམ་སྟེ་ཡལ་ན་ང་ཚོའི་ལས་ཀ་དེ་གང་ཞིག་ཆགས་སོང་ངམ། ང་ཚོས་ཕྱོགས་གཅིག་ནས་ལོ་རྒྱུས་ཀྱི་དངོས་ཡོད་གནས་ཚུལ་ཐོག་ནས་རང་བཙན་གྱི་ཐོབ་ཐང་རྩོད་ལེན་བྱེད་པ་དང་། ཕྱོགས་གཉིས་ནས་རང་བཙན་ཕར་བཞག རང་ཉིད་ཀྱི་མི་རིགས་ཀྱང་བརླག་རྒྱུའི་ཉེན་ཁའི་དངོས་ཡོད་གནས་ཚུལ་ཞིག་ཆགས་ཡོད། དེ་གཉིས་དབར་ངོས་ཀྱི་བསམ་པར་མ་ལན་མ་འགྱོད་པའི་ཐབས་ཤེས་ཤིག་བྱས་ན་དྲན་གྱི་འདུག རང་བཙན་གཙང་མ་ཡོང་རྒྱུ་ཡང་ཁག་པོ་རེད།

ཡང་ཕྱོགས་གཞན་ཞིག་ནས་བོད་ནང་རྒྱ་མི་འབོར་ཆེན་པོ་ཞིག་ཡོང་སྟེ་རང་སྐྱོང་ཞེས་མིང་སྐམ་པོ་ཞིག་ལས། ནང་དོན་ཐག་གཅོད་ཚང་མ་རྒྱ་མིས་བྱེད་ཀྱི་ཡོད་པ་དེ་ཡང་མིན་པ། དེ་གཉིས་ཀྱི་བར་དུ་དབུ་མའི་ལམ་ཞིག་བཙལ་ན་འགལ་བ་ཡོད་སྲིད་ཀྱི་མ་རེད་བསམ་གྱི་འདུག རང་བཙན་ཟེར་བ་དེ་རྒྱ་མིས་དབང་སྒྱུར་བྱེད་པ་དེ་མེད་པ་བཟོ་རྒྱུ་རེད། དེ་མེད་པ་བཟོ་བ་ལ་འཁྲུག་པ་རྒྱག་དགོས། བོད་པ་དང་རྒྱ་མི་འཁྲུག་པ་བརྒྱབ་ན་བོད་པ་རྒྱལ་ཐུབ་ཀྱི་རེད་དམ་ཟེར་ནས་སུས་ཡིན་ནའང་ཤེས་ཀྱི་རེད། དེ་ཤིན་ཏུ་ཁག་པོ་ཡིན། གཉིས་ནས་འཁྲུག་པ་རྒྱག་ཡུལ་རྒྱ་མི་ཡིན་རུང་འཁྲུག་པ་ཟེར་བ་དེ་མི་དགོས་པ་ཞིག་རེད། དཔེར་ན་ངོས་ལ་ཆ་བཞག་ནའང་བཅོམ་ལྡན་འདས་ཀྱི་རྗེས་འབྲང་དགེ་སློང་ཞིག་ཡིན། ཆབ་སྲིད་ཐོག་ལ་ཆ་བཞག་ནའང་རྒྱ་གར་གྱི་གནའ་སྔ་མོའི་འཚེ་མེད་ཞི་བའི་ལམ་དེ་དག་བདག་ཉིད་ཆེན་པོ་གྷན་དྷིས་དུས་རབས་ཉི་ཤུ་པ་འདིའི་ཐོག་ཆབ་སྲིད་ཐོག་ལག་ལེན་གནང་བ་དེའང་ཧ་ཅང་རླབས་ཆེན་ཞིག་རེད་བསམ་གྱི་འདུག ངོས་རང་ཡང་འཚེ་བ་མེད་པ་ཞི་བའི་ལམ་ཟེར་བ་དེ་ཐོག་མཐའ་ཀུན་ཏུ་མིའི་གཤིས་ཀ་དང་མཐུན་པའི་ཡ་རབས་ཀྱི་སྤྱོད་ཚུལ་ཞིག་ཡིན་པར་ངོས་འཛིན་བྱེད་ཀྱི་ཡོད།

དྲག་པོ་བྱས་ཏེ་མི་གསོད་ཁྲག་སྦྱོར་གྱི་ལས་ཀ་བྱེད་པ་དེ་ཕུགས་ལ་བསམ་བློ་བཏང་ན་མིའི་གཤིས་ཀ་དང་མ་རན་པ་ཞིག་རེད། འཇམ་པོ་བྱས་ན་རྒྱ་མིས་ཉན་གྱི་མ་རེད། རྒྱུ་མཚན་བཤད་ན་རྒྱ་མིས་ཉན་སྲིད་ཀྱི་མ་རེད། དེར་བརྟེན་རྩུབ་པོ་བྱ་རྒྱུ་རེད། གལ་ཏེ་རྩུབ་པོ་བྱས་ནའང་ང་ཚོས་རྒྱ་མི་ཐུབ་ཀྱི་མ་རེད་ལ། མི་གསོད་ཁྲག་སྦྱོར་བྱས་ན་ཐབས་སྡུག་ཀྱང་རེད། ང་ཚོས་བོད་དབང་སྒྱུར་བྱེད་མཁན་གྱི་རྒྱ་མིར་ང་ཚོས་བདེན་པའི་རྒྱུ་མཚན་བཤད་དེ་མི་དང་མིའི་ཤ་ཚ་སྐྱེས་པ་བྱེད་རྒྱུ་དང་། མི་དང་མིའི་དབར་དངོས་གནས་སེམས་ཀྱི་གཏིང་ནས་ངོ་ཤེས་པ་བྱེད་རྒྱུ་ཞིག་རེད།

ངོས་ནས་ངོ་ཤེས་ཞེས་པ་དེ། འདི་རྒྱ་མི་རེད་བསམ་པ་ཞིག་དང་། འདི་བོད་པ་རེད་བསམ་པའི་སྤྱིར་བཏང་ངོ་ཤེས་ཙམ་ཞིག་ལ་བརྗོད་ཀྱི་མེད། ངའི་ངོ་ཤེས་པ་ཟེར་བ་དེ་བོད་པའི་སྡུག་བསྔལ་དེ་རྒྱ་མིས་ཤེས་པ་ཞིག་དང་། རྒྱ་མིའི་སྡུག་བསྔལ་དེ་ཡང་བོད་པས་ཤེས་པ་ཞིག་ལ་བརྗོད་ཀྱི་ཡོད། རྒྱ་མི་ཡང་སྡུག་བསྔལ་མི་འདོད་པ་དང་། བདེ་བ་འདོད་པ་ཞིག་ཡིན་པ་དང་། བོད་པ་ཡང་དེ་བཞིན་ཡིན་པར་ཕྱོགས་གཉིས་ཀས་ངོ་ཤེས་པ་བྱུང་ན་ད་ལྟའི་དབང་ཡོད་ཤོད་མཁན་གྱི་རྒྱ་མི་དང་། སྡུག་བསྔལ་མྱོང་མཁན་གྱི་བོད་མིའི་དབར་གྱི་དཀའ་ངལ་སེལ་བྱེད་ཀྱི་ཐབས་ལམ་ཞིག་མཐོང་གི་འདུག མིས་མི་ལ་ཤ་ཚ་དང་། སེམས་ཀྱི་གཏིང་ནས་ངོ་ཤེས་ཐུབ་པའི་དབུ་མའི་ཐབས་ལམ་གསར་པ་ཞིག་འཚོལ་རྒྱུ་མེད་དམ་བསམ་གྱི་འདུག དེ་ལྟའི་ཐབས་ལམ་ཞིག་ཡོང་གི་རེད་བསམ་པ་དྲན་གྱི་འདུག

ཅ༽ བསལ་རྒྱུའི་མཐའ་གཉིས་དང་། མ་འོངས་པའི་བྱེད་ཕྱོགས།

དེ་ལྟར་སྡུག་བསྔལ་སྤྲོད་མཁན་གྱི་རྒྱ་མི་དང་། སྡུག་བསྔལ་མྱོང་མཁན་གྱི་བོད་མིའི་དབར་ཚོང་དང་འདྲ་བར་མི་གཉིས་ཀྱི་བར་ལ་འགྲིགས་ཆགས་ཀྱི་བསམ་བློ་བཏང་ན་རྒྱ་མི་ལའང་བློ་འཇོག་ས་ཡོད་པ་ཞིག་དང་། ང་ཚོ་བོད་པ་ལའང་ཁེ་ཕན་ཡོད་པ་ཞིག་གི་ཐོག་ནས་བསམ་བློ་གཏོང་རྒྱུ་གལ་ཆེན་པོ་རེད། དེ་མིན་ང་རང་ཚོ་ཁོ་ནའི་ཁེ་ཕན་གྱི་བསམ་བློ་བཏང་ཚེ། དཔེར་ན། ཚོང་ལ་མཚོན་ནའང་འགྲིགས་པའི་གཞི་མེད་པས་ང་རང་ཚོ་བོད་པའི་ངོས་ནས་གང་ལ་གང་འཚམ་ཞིག་བློས་གཏོང་དགོས་པ་དང་། རྒྱ་མིའི་ངོས་ནས་ཆ་བཞག་ན་བོད་པའི་ཐོག་གང་ལ་གང་འཚམ་ཞིག་བློས་གཏོང་དགོས།

རྩ་བ་གཉིས་པོ་དེ་གང་འདྲ་ཞིག་ལ་བསམ་བློ་གཏོང་དགོས་སམ་ཞེ་ན། ང་ཚོ་བོད་པར་བོད་ཆོལ་ཁ་གསུམ་གཅིག་ཏུ་བསྒྲིལ་བའི་ས་ཁུལ་རྣམས་སོ་སོའི་ལས་འགན་སོ་སོས་འཁྱེར་ཏེ་སོ་སོའི་དོན་དག་སོ་སོས་ཐག་གཅོད་བྱེད་རྒྱུ་དང་། མི་མང་རང་མོས་ཀྱིས་དྲང་བདེན་གྱི་འོས་བསྡུའི་ཐོག་ནས་བཙུགས་པའི་བོད་སྲིད་གཞུང་ཞིག་དང་། སྲིད་གཞུང་དེའི་ཐོག་ནས་བོད་ཆོལ་ཁ་གསུམ་གྱི་ལས་འགན་འཁྱེར་རྒྱུ་ཡོད་པ་དེ་ལྟ་བུ་ཞིག་བྱུང་ན་བོད་པ་སྡུག་བསྔལ་ལས་གྲོལ་ཐུབ་པ་དང་། བོད་པའི་ཆོས་དང་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་ཏན་ཏན་བྱེད་ཐུབ་ཀྱི་རེད། ཆོལ་ཁ་གསུམ་གཅིག་ཏུ་བསྒྲིལ་སྐབས་རང་གི་མི་རིགས་ཀྱི་ཆོས་དང་རིག་གཞུང་སོ་སོའི་རྣམ་པ་སྟོན་རྒྱུར་ཏན་ཏན་རླབས་ཆེན་པོ་ཞིག་གི་རྒྱལ་ཁ་ཐོབ་ཡོང་གི་ཡོད། དེ་ལྟར་བྱུང་ན་སྔར་བོད་དེ་རང་བཙན་ཡིན་པ་དང་། ད་ཕྱིན་ཆད་ལའང་བོད་པ་དེ་བོད་པ་རང་ལས་རྒྱ་མིར་ནམ་ཡང་འགྱུར་མི་ཐུབ། དཔེར་ན་གསེར་རྡོ་ལ་འགྱུར་མི་སྲིད། སྣོད་ཆས་གཅིག་གི་ནང་ལ་གསེར་རྡོག་རྡོག་དང་། དངུལ་རྡོག་རྡོག་བླུགས་ནས་བཞག་པ་ལྟ་བུ་རེད།

དེང་སང་འཛམ་གླིང་འདིའི་ལོ་རྒྱུས་འཕེལ་རིམ་ནང་ལ་རྩ་བ་དོ་བདག་ཐུན་མོང་གི་ཁེ་ཕན་གལ་ཆེ་བར་བརྩི་གི་ཡོད། སྐད་རིགས་མི་འདྲ་བ་བཅུ་དྲུག་ཙམ་ཡོད་པ་དང་། མིའི་གདོང་རིས་བཟོ་དབྱིབས་འདྲ་མིན་སྣ་ཚོགས་ཡོད་ན་ཡང་ཐུན་མོང་གི་ཁེ་ཕན་ཐོག་ནས་རྒྱ་གར་མང་གཙོའི་རྒྱལ་ཁབ་གཅིག་གི་འོག་ལ་གཅིག་གྱུར་དུ་བསྡད་ཡོད། རྒྱ་གར་ཡོངས་རྫོགས་གཅིག་གྱུར་མང་གཙོའི་རྒྱལ་ཁབ་འདི་བཅོམ་ལྡན་འདས་བྱོན་པའི་སྐབས་ནས་བྱུང་མེད། དེ་སྔ་རྒྱ་གར་ནང་ཡུལ་ལུང་སོ་སོར་རྒྱལ་པོ་རེ་བྱས་ཏེ་གནས་ཡོད་ཅིང་། བཅོམ་ལྡན་འདས་འཁྲུངས་ཡུལ་ལུམ་བི་ནིའི་རྒྱུད་ལའང་ཤཱཀྱའི་རྒྱལ་པོ་ཞེས་རྒྱལ་ཕྲན་གཅིག་ཡོད། ཆོས་རྒྱལ་མྱ་ངན་མེད་དམ། ཨ་ཤོ་ཀའི་སྐབས་ལ་གཅིག་གྱུར་གྱི་རྒྱལ་པོ་བྱུང་ཡོད་མེད་ངོས་ནས་གསལ་པོ་མི་ཤེས། དེ་ལྟར་ཐུན་མོང་གི་ཁེ་ཕན་མེད་ན་མི་རིགས་གཅིག་གྱུར་ཡིན་ཀྱང་ཐ་དད་དུ་འགྲོ་སྲིད། ང་ཚོ་བོད་པའི་ངོས་ནས་རྒྱལ་ཁབ་ཟེར་བའི་ཁེ་ཕན་དེ་རྒྱ་མིར་སྤྲད་པ་ཡིན་སྟབས་ཆབ་སྲིད་ཀྱི་གནས་ཚུལ་ཐོག་ནས་ཕྱི་སྲིད་དེ་རྒྱ་མིས་མུ་མཐུད་བྱེད་རྒྱུ་དང་། སྲུང་སྐྱོབ་ཀྱི་ལས་ཀ་དེ་རྒྱ་མིས་འགན་ཁུར་རྒྱུ་བྱས་ནའང་། བོད་ཀྱི་ས་ཆའི་གནས་སྟངས་དེ་རྒྱ་ནག་དང་། རྒྱ་གར། ཤར་ཏུར་ཀི་སི་ཏན་བཅས་ཀྱི་བར་དུ་འབྲེལ་ཡོད་པ་དང་། གཙོ་ཆེ་ཤོས་རྒྱ་དཀར་ནག་གཉིས་ཀྱི་བར་དེར་ཤུགས་རྐྱེན་ཡོད་པའི་ས་ཆའི་གནས་བབས་ཀྱིས་རྐྱེན་པས་རིམ་པས་བོད་ལུང་པ་དེ་ཞི་བདེའི་བསྟི་གནས་ཤིག་བཟོ་ཐུབ་ན་ང་རང་ཚོ་ནང་པ་སངས་རྒྱས་པ་ཡིན་པ་ལ་འོས་པོ་ཡོད།

དེ་སྔ་ཆོས་རྒྱལ་ཚོའི་སྐབས་བོད་དཔུང་སྟོབས་ཆེན་པོ་ཡོད་པ་ལོ་རྒྱུས་ནང་གསལ་བ་ལྟར་རེད། ཕྱིས་སུ་བོད་སིལ་བུར་གྱུར་ཏེ་གནས་ཚུལ་མང་པོ་ཞིག་གི་ཐོག་ནས་ང་ཚོ་བོད་པས་ཕྱི་རོལ་ཏུ་སྟོབས་ཤུགས་ཆེན་པོ་བེད་སྤྱོད་ཀྱིས་དབང་སྒྱུར་བྱེད་ས་བྱུང་མེད། གང་ལྟར་ང་རང་ཚོ་ནང་པ་སངས་རྒྱས་པ་ཞིག་ཡིན་སྟབས། ང་ཚོ་བོད་ལུང་པ་དེ་གོ་མཚོན་མེད་པའི་ཞི་བདེའི་བསྟི་གནས་ཤིག་བཟོ་ཐུབ་ན་འཚམ་པོ་ཡོད། བྱང་ཨ་མི་རི་ཀའི་ཀོ་སི་ཏ་རི་ཀ་ཟེར་བའི་ལུང་པ་དེར་དམག་མི་རྩ་བ་ནས་མེད་ཚོད་འདུག དེ་སྙིང་རྗེ་པོ་གང་འདྲ་མི་འདུག་གམ།

ཆ༽ ཞི་བདེའི་བསྟི་གནས་དང་། རྒྱ་དཀར་ནག་ལ་ཕན་ཐོགས།

ཕྱིན་ཆད་བོད་ལུང་པ་དེ་དམག་གི་རྟེན་གཞི་རྩ་བ་ནས་མེད་པ་ཞིག་བཟོ་ཐུབ་ན་རྒྱ་གར་ལ་ཕན་པར་མ་ཟད། རྒྱ་མི་ལའང་ཕན་གྱི་རེད། བོད་ལུང་པའི་ནང་རྒྱ་མིའི་དམག་མི་འབོར་ཆེན་ཞིག་བཞག་པ་དེས་རྒྱ་མིའི་དཔལ་འབྱོར་ལ་གནོད་ཀྱི་ཡོད་ལ། རྒྱ་མིའི་འཛུགས་སྐྲུན་བྱ་རྒྱུར་གནོད་ཀྱི་ཡོད། བོད་ལ་རྒྱ་མིའི་དམག་མི་འབོར་ཆེན་པོ་ཞིག་ཡོད་སྟབས་ཧི་མ་ལ་ཡའི་རི་རྒྱུད་ལ་རྒྱ་གར་གྱིས་ཀྱང་དམག་མི་འབོར་ཆེན་ཞིག་བཞག་དགོས་པ་ཆགས་ཀྱི་ཡོད། དེས་རྒྱ་གར་གྱི་དཔལ་འབྱོར་འཛུགས་སྐྲུན་ལ་གནོད་པ་དང་། གྱོང་གུན་ཇི་ཙམ་ཕོག་གི་མ་རེད་དམ། དཔལ་འབྱོར་ཡར་རྒྱས་རྒྱ་དཀར་ནག་གཉིས་ཀས་གཏོང་དགོས་ཀྱི་ཡོད། དེར་བརྟེན་བོད་ནང་ཞི་བདེའི་བསྟི་གནས་ཡག་པོ་ཞིག་བཟོ་ཐུབ་ན། རྒྱ་གར་གྱི་ཕར་ཉེན་ཁ་མེད་པ་དང་། རྒྱ་མིས་ཚུར་ཡང་ཉེན་ཁ་མེད་པས་ཕྱོགས་གཉིས་ཀས་ཧི་མ་ལ་ཡའི་རི་རྒྱུད་དུ་དམག་མི་བཞག་དགོས་དོན་མེད།

ང་རང་ཚོ་བོད་ལུང་པའི་ནང་ལའང་ཛ་དྲག་དང་དངངས་སྐྲག་མེད་པར་མ་ཟད། ཁྱིམ་མཚེས་རྒྱལ་ཁབ་རྣམས་ལའང་ཕན་ཐོགས་ཆེན་པོ་ཞིག་ཡོང་གི་རེད། དེ་ལྟར་བྱུང་ན་རྒྱ་དཀར་ནག་ཁྱིམ་མཚེས་མཐུན་པོ་ཞིག་ཆགས་ཀྱི་རེད། བོད་ལུང་པའི་ས་ཆའི་བབས་ནས་རྒྱ་དཀར་ནག་གཉིས་ཀར་ཉེན་ཁ་མེད་པར་ཞི་བདེ་གཏན་གནས་ཡོང་རྒྱུར་རོགས་ཕན་བྱེད་ཐུབ་པ་ཏན་ཏན་ཡོང་གི་རེད། དེ་ལྟ་བུ་ཞིག་བཟོ་དགོས་ན་བོད་ནང་རྒྱ་དམག་རྩ་བ་ནས་མི་དགོས་པའི་བསམ་བློ་གཏོང་དགོས། ཧོབ་སྟེ་བལྟས་ན་རྨི་ལམ་ལྟ་བུ་ཞིག་འཆར་གྱི་ཡོད། འོན་ཀྱང་སྔོན་ལ་རྨི་ལམ་ལྟ་བུའི་འཆར་གཞི་ཞིག་བསམ་བློ་བཏང་། དེ་ནས་རིམ་གྱིས་སྒྲུབ་ཐུབ་པ་བྱུང་ན་ཡག་པོ་ཡོང་གི་རེད། གལ་ཏེ་རྨི་ལམ་ལྟ་བུའི་བསམ་བློ་དེ་ལྟར་མ་བཏང་ན་ལག་ལེན་གྱི་གྲུབ་འབྲས་ངོ་མ་ཡོང་ཐུབ་ཐབས་མེད།

ཡང་རྒྱ་དམག་བོད་ནས་འཐེན་དགོས། བོད་ཞི་བདེའི་བསྟི་གནས་བཟོ་དགོས་ཞེས་བརྗོད་སྐབས་རྒྱ་མི་འདྲོགས་འགོ་ལངས་ཀྱི་ཡོད། དེ་ནི་རྒྱ་མི་ཁོ་རང་ཚོས་བསམ་བློ་ཏན་ཏན་མ་བཏང་བའི་སྐྱོན་རེད། ངས་རྒྱུ་མཚན་གང་ཞིག་ཤོད་ཀྱི་ཡོད་ཅེ་ན། གང་ལྟར་སྐད་ཆ་འདྲ་ཆགས་པོ་དང་། སྐྱག་རྫུན་ཇི་ཙམ་གྲལ་སྒྲིག་རུང་མ་སྒྲིག་རུང་། བོད་པ་དང་རྒྱ་མིའི་དབར་འགལ་བ་ཇི་ཙམ་ཡོད་མེད་སུས་ཡིན་ནའང་ཤེས་གསལ་རེད། རྒྱ་མིའི་ངོས་ནས་བཤད་ན་གང་ལྟར་བོད་པ་ཞིག་ཡིན་ཕྱིན་གུང་བྲན་ཏང་ཡོན་ཡིན་པ་དང་། ཏང་ཡོན་བྱས་ཏེ་ལོ་ ༢༠-༣༠ ཕྱིན་ཡོད་ནའང་ཡིད་ཆེས་མ་ཐུབ་པར་དོགས་པ་སྐྱེས་ནས་སྡོད་དགོས་པ་ཞིག་ཆགས་ཡོད།

ཇ༽ བོད་རྒྱ་ཁྱིམ་མཚེས་དང་། བོད་པར་མི་མཐོང་ཆ་འཇོག

དེ་བཞིན་ལས་བྱེད་པ་རྣམས་ལ་ཡང་མིང་ཆེན་པོ་དང་། འདྲ་ཆགས་པོ་གང་ཞིག་བཏགས་ཡོད་རུང་། རྒྱབ་ཏུ་དོགས་པ་བྱས་བྱས་པར་སྡོད་ཀྱི་ཡོད། དེ་བཞིན་བོད་པའི་ངོས་ནས་ཆ་བཞག་ནའང་རྒྱ་མི་ཞིག་ཡིན་ཕྱིན་ཆད་བོད་པའི་བསམ་བློར་རྒྱ་རོ་ཁོས་ང་ཚོར་ཡག་པོ་བྱེད་ཀྱི་མ་རེད་བསམ་པ་ཞིག་དངོས་འབྲེལ་དྲན་གྱི་ཡོད། དེང་སང་ཐ་ན་བོད་པའི་ཕྲུ་གུ་ཆུང་ཆུང་ཚོའི་ཁ་རྒྱུན་ལའང་རྒྱ་རྒན་དང་། རྒྱ་རོ་ཞེས་ཤོད་པ་དང་། མི་དགའ་བ་བྱེད་ཀྱི་འདུག དེ་མི་རིགས་ཀྱི་འགལ་ཟླ་ཡིན་པ་ལས་མཐུན་སྒྲིལ་མིན། བོད་པ་ཚོས་ཀྱང་རྒྱ་མིར་མ་དགའ་ན་ཡང་ང་ཚོ་དང་རྒྱ་མི་ཁྱིམ་མཚེས་བྱས་ཏེ་སྡོད་མི་དགོས་པ་ཡོང་ཐབས་མེད། འཛམ་གླིང་འདིར་ཁྱིམ་མཚེས་ལུང་པ་ཆགས་རྗེས་འདོད་ཀྱང་མ་འདོད་ཀྱང་དེ་ལྟར་སྡོད་རྒྱུ་ལས། བོད་ལུང་པ་དེ་ནས་ལྷེ་ཙམ་བཀོག་སྟེ་ཟླ་བའི་སྒང་ལ་སྐྱེལ་རྒྱུ་ཞིག་ཡོང་གི་མ་རེད།

དེ་བཞིན་རྒྱ་མིས་བོད་པ་འདོད་ཀྱི་མེད་ཀྱང་བོད་པ་སྤོ་ས་རག་གི་མ་རེད། སྡོད་རྒྱུ་ནི་མཉམ་དུ་སྡོད་དགོས། བསྡད་པའི་རྗེས་སུ་མཛའ་བརྩེའི་ངང་བསྡད་ན་གཉིས་ཀར་དེ་དགའ་གི་རེད། ད་ལྟ་བཤད་པ་བཞིན་ང་ཚོ་བོད་པ་ཚོས་རྒྱ་མིར་མི་དགའ་བ་དང་། རྒྱ་མི་ཡང་སེམས་ལ་ན་ཚ་བཏང་སྟེ་སྡོད་དགོས་པ་དེ་ང་ཚོ་བོད་པར་མི་དགོས་པ་ཞིག་རེད་ལ། རྒྱ་མི་ལའང་མི་དགོས་པ་ཞིག་རེད། དེ་ནི་རྒྱ་མིས་བོད་པའི་མགོ་བརྡུངས་ཏེ་བྱུང་བ་ལས། བོད་པས་རྒྱ་ནག་ལ་ཕྱིན་ཏེ་རྒྱ་མིའི་མགོ་བརྡུངས་པ་ལས་བྱུང་བ་ཞིག་མིན། ང་ཚོ་བོད་པ་སུ་ཞིག་གིས་རྒྱ་ནག་ལ་ཚུལ་མིན་བྱས་པ་མེད་ལ། སྔར་ཆོས་རྒྱལ་ཚོའི་དུས་སྐབས་སུ་བོད་དམག་རྒྱ་ནག་ལ་ཕྱིན་ཡོད་ཀྱང་དེ་ནི་འདས་ཟིན་པའི་གནས་ཚུལ་རེད།

ད་ལྟ་བོད་ནང་གདུག་རྩུབ་མནར་གཅོད་བཏང་དང་གཏོང་བཞིན་པ་དེ་དག་སྔར་ཁྲི་རལ་སྐབས་ང་ཚོར་སྡུག་སྦྱོང་བཏང་བྱུང་ཞེས་ཡོང་བ་ཡིན་གྱི་མ་རེད། དེ་ཚར་བ་རེད། ད་ཆ་རྒྱ་དང་བོད་ཟེར་བའི་མི་རིགས་ཐ་དད་གཉིས་པོ་དེ་དམ་ཚིག་མཐུན་སྒྲིལ་ཞིག་བཟོ་དགོས་ན། བོད་པར་གདུག་རྩུབ་གཏོང་མཁན་གྱི་རྒྱ་མིས་བསམ་བློ་གཏོང་དགོས་པ་ལས་གདུག་རྩུབ་མྱོང་མཁན་ང་ཚོ་བོད་མིའི་ངོས་ནས་བསམ་བློ་གཏོང་རྒྱུ་གང་ཡང་ལྷག་མེད། དེར་བརྟེན་ད་ཆ་རྒྱ་མིས་བོད་པར་ང་ཚོས་ཁྱེད་ཚོར་ཤ་ཚ་ཡོད། བརྩི་བཀུར་ཡོད། ཡིད་ཆེས་ཡོད། བློས་འཁེལ་གྱི་ཡོད་ཟེར་ནས་ཡིག་ཆའི་ནང་ལ་ཚིག་འདྲ་ཆགས་པོ་དང་སྙན་པོ། སྤུན་ཟླ་མི་རིགས་དང་། ལས་ལ་བརྩོན་ཞིང་དཔའ་ངར་ལྡན་པ། བློ་གྲོས་ལྡན་པ། བབས་ཆགས་པ་སོགས་བྲིས་པའི་ཚིག་སྐམ་པོས་གང་ཡང་ཕན་གྱི་མི་འདུག

བོད་མིའི་བསམ་བློའི་ནང་རྒྱ་མིས་བོད་པའི་ཐད་དངོས་གནས་དྲང་གནས་ཀྱི་བསམ་བློ་གཏོང་གི་འདུག་བསམ་པའི་ཡིད་ཆེས་སྐྱེ་ཐབས་ཇི་ལྟར་བྱེད་དགོས་སམ་ཞེ་ན། རྒྱ་མིའི་ངོས་ནས་བོད་པ་མི་རེའི་རྒྱབ་ལ་མེ་མདའ་རེ་བཙུགས་ནས་བསྡད་པ་དེ་དག་ཕྱིར་འཐེན་བྱེད་དགོས་པ་དང་། བོད་ནང་ནས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་དམག་མི་རྣམས་ཕྱིར་འཐེན་བྱས་ན། གཞི་ནས་བོད་མིའི་བསམ་བློའི་ནང་ད་ཆ་དངོས་གནས་དྲང་གནས་རྒྱ་མིས་ང་ཚོར་ཡིད་ཆེས་བྱེད་ཀྱི་འདུག ཆ་འཇོག་བྱེད་ཀྱི་འདུག་སྙམ་པའི་བསམ་བློ་འཁོར་གྱི་རེད། ཚུར་མིའི་མཐོང་བཞག་སྟེ་ཆ་འཇོག་བྱས་ན། ང་ཚོས་ཀྱང་ཕར་རྒྱུ་འབྲས་དཔང་འཕེར་ཞིག་བྱེད་པ་ལས་རྒྱ་མིའི་དམག་མི་འཐེན་སོང་ཞེས་དེའི་གོ་སྐབས་ཟིན་ཏེ་རྒྱ་མིར་ངོ་རྒོལ་བྱེད་ཀྱི་མ་རེད་ལ། བྱས་ཀྱང་ཕམ་ཉེས་ཡོང་རྒྱུ་ཞིག་ལས་མེད། དེ་ལྟར་ཡིན་སྟབས་རྒྱ་མི་བློ་གཡེང་བྱེད་དགོས་དོན་མི་འདུག

ཉ༽ གཉིས་ཕན་གྱི་དགོངས་བཞེས་དང་། རྒྱ་གཞུང་གི་རྣམ་རྟོག

རྒྱ་མི་ཁོ་རང་ཚོ་ཀླད་པ་ཆུང་དྲགས་པ་དང་། བྱབ་ཆུང་དྲགས་པ། རྣམ་རྟོག་ཟ་དྲགས་ཏེ་ངས་བོད་ཞི་བདེའི་བསྟི་གནས་བཟོ་དགོས་ཞེས་བརྗོད་སྐབས་ཁོ་རང་ཚོས་རང་བཙན་གྱི་སྐད་ཆ་ཤོད་ཀྱི་འདུག་ཅེས་འདྲོགས་འགོ་ལངས་པ་ལས། དོན་དམ་པའི་མཐུན་སྒྲིལ་ཡག་པོ་ཞིག་བཟོ་དགོས་ན། གོང་དུ་བཤད་པ་བཞིན་བོད་མིའི་བློ་དང་མི་མཐུན་པའི་བོད་མིའི་ཐོག་བཙན་གནོན་བྱེད་མི་རུང་། རྒྱ་དམག་ཕྱིར་འཐེན་བྱེད་དགོས་ཟེར་བ་དེ་ཁ་བྲལ་གྱི་སྐད་ཆ་ཤོད་ཀྱི་མེད་པར་དོན་དམ་པའི་ཕན་ཚུན་གཅིག་གིས་གཅིག་ལ་ཡིད་ཆེས་སླེབས་ཐུབ་པ་དང་། ཤ་ཚ་སླེབས་ཐུབ་ཐབས་སོགས་ལ་ཕན་པའི་ཆེད་དུ་བཤད་པ་ཡིན།

རྒྱལ་སྤྱིའི་ཞི་བདེའི་ཐད་ལའང་བོད་ཀྱི་ཞི་བདེའི་གནས་ཚུལ་དེ་གལ་ཆེན་པོ་ཞིག་ཆགས་ཡོང་གི་ཡོད། དེ་ལྟ་བུའི་བསམ་བློའི་ཐོག་ནས་བོད་ཞི་བདེའི་བསྟི་གནས་བཟོ་དགོས་པ་དང་། རྒྱ་དམག་བོད་ནས་ཕྱིར་འཐེན་བྱེད་དགོས་པའི་བསམ་ཚུལ་དེ་བྱུང་བ་རེད། དེས་རྒྱ་མི་ལ་ཁེ་ཕན་ཕྱི་འབྲེལ་དང་། རྒྱལ་སྲུང་ཐོག་ཐེ་གཏོགས་ཡོད་པ་དང་། བོད་དེ་རྒྱལ་ཁབ་ཆེན་པོ་ཞིག་གི་ནང་ཚན་ལུང་པ་ཞིག་ཐོག་གནས་རྒྱུ། ང་རང་ཚོ་བོད་པའི་ཁེ་ཕན་ནི་སོ་སོའི་ལུང་པའི་ནང་གི་དབང་ཆ་གཙང་མ་སོ་སོ་རང་གིས་བཟུང་སྟེ་བསྡད་རྒྱུ་ཡོད་པ་ཞིག་ཡོང་གི་ཡོད། དེང་སྐབས་རྒྱལ་སྤྱིའི་ནང་འགྱུར་བ་ཤུགས་ཆེན་པོ་ཞིག་འགྲོ་གི་ཡོད། དཔེར་ན། ཨུ་རུ་སུའི་ནང་འགྱུར་བ་ཆེན་པོ་འགྲོ་གི་ཡོད། དེ་དང་ཆབས་ཅིག་རྒྱ་ནག་ནང་ལའང་འདས་པའི་ལོ་བཅུ་ཙམ་ནང་ཧ་ལས་པའི་འགྱུར་བ་ཕྱིན་ཡོད། རྒྱ་མིའི་དཔོན་རིགས་ཚོས་ད་ལྟའི་སྲིད་བྱུས་དེ་དུས་ནམ་ཡང་ཕྱིར་བཤིག་རྒྱག་གི་མ་རེད་ཟེར་གྱི་ཡོད་ལ། དེ་བཞིན་རྒྱ་ནག་ནང་གི་མིའི་རང་བཞིན་གྱི་བསམ་བློའི་གོ་རྟོགས་དང་། མཐོང་ཐོས་ཀྱི་ཤེས་རྒྱ་ཆེ་རུ་ཕྱིན་ཏེ་ཡང་བསྐྱར་སྔོན་གྱི་གུ་དོག་གི་སྲིད་བྱུས་ཐོག་བསྐྱར་ལོག་འགྲོ་ཨེ་ཐུབ་བསམ་པ་འདུག རྒྱ་ནག་ནང་ལོ་བཅུའི་རིང་འགྱུར་བ་ཆེན་པོ་ཞིག་ཕྱིན་ཡོད་པ་ལྟར། ད་དུང་མུ་མཐུད་འགྲོ་གི་རེད་བསམ་གྱི་འདུག དེ་སྔ་དམར་པོའི་རྒྱལ་ཁབ་ཀྱི་བཙན་དབང་དང་། དྲག་རྩུབ་ཁོ་ནས་གནོན་པའི་སྲིད་བྱུས་དེར་འགྱུར་བ་ཆེན་པོ་ཞིག་འགྲོ་བཞིན་ཡོད་སྟབས། གནས་ཚུལ་དེའི་ཆ་ནས་རྒྱ་མི་གུང་བྲན་དེ་སྔའི་གུང་བྲན་དེ་རང་མ་ཡིན་པར་རྒྱ་མི་གུང་བྲན་གསར་པ་ཞིག་ཆགས་ཡོང་གི་ཡོད།

ཏ༽ དབུ་མའི་ལམ་གྱི་བྱུང་རིམ་དང་། བོད་རྒྱའི་དཀའ་རྙོག

གཅིག་གིས་གཅིག་ལ་མིའི་འདུ་ཤེས་ཐོག་ནས་སྐད་ཆ་ཤོད་རྒྱུ་དང་། རྒྱུ་མཚན་དྲངས་ཏེ་ཕྱོགས་གཉིས་ཀ་ནས་གུ་བཤངས་གང་ལ་གང་འཚམ་བྱེད་པའི་བསམ་བློ་བཏང་ཚེ་གཅིག་བྱས་ན་དབུ་མའི་ལམ་གསར་པ་ཞིག་ཐོབ་མི་ཡོང་ངམ་སྙམ་པའི་རེ་བ་དེ་ལྟ་བུ་ཞིག་རྒྱག་གི་ཡོད། དེ་ཡང་ངོས་རང་མི་གཅིག་གིས་ཐག་བཅད་པ་གང་ཡང་མིན། ང་ཚོ་འགན་ཡོད་པ་ཚང་མས་ཟླ་བ་ནས་ཟླ་བ་སྦྲེལ་ཏེ་གོ་བསྡུར་བྱས་པ་ཡིན། རྩ་བའི་བསམ་བློ་དེ་ཉེ་ཆར་བྱུང་བ་ཞིག་ཀྱང་མིན་པར་དེ་ནི་ཕྱི་ལོ་དྲུག་ཅུ་རེ་གྲངས་ནས་རྩ་བ་ང་ཚོས་བོད་རང་བཙན་རྩོད་དགོས་ཀྱི་ཡོད། ང་ཚོར་རང་བཙན་ཐོབ་ཐང་ཡོད། ངེས་མེད་ཀྱི་རང་བཙན་མ་བྱུང་ན་ང་ཚོར་བསམ་བློ་གཏོང་རྒྱུ་གང་འདུག་གམ། རབ་ལ་འདི་དང་། དེ་མིན་ན་འདི་ཞེས་ཆིག་སྟོང་དགུ་བརྒྱ་དྲུག་ཅུ་རེ་གྲངས་དང་། བདུན་ཅུ་དོན་གྲངས་ནས་ང་ཚོའི་བསམ་བློའི་ནང་ལ་གོ་རིམ་ཞིག་བསྒྲིགས་ཡོད། ཡིན་ན་ཡང་དེའི་ཚེ་དེའི་དུས་ང་ཚོས་སྐད་ཆ་དེ་བཤད་ན་དངོས་འབྲེལ་ལག་ལེན་འཁེལ་ཐུབ་པའི་བཟོ་ལྟ་མེད་སྟབས་ང་ཚོ་སུ་གཅིག་གིས་བཤད་མེད། བར་ལམ་ཕྱོགས་གཅིག་ནས་ད་ལྟ་བརྗོད་པ་བཞིན་རྒྱ་མིའི་ནང་འགྱུར་བ་ཆེན་པོ་ཞིག་འགྲོ་གི་ཡོད་པ་དང་། གཙོ་ཆེ་ཤོས་བོད་ནང་གི་མི་མང་ཚོའི་སེམས་ཤུགས་ཧ་ལས་པ་ཞིག་ཡོད་སྟབས་སྔ་ལོ་དང་ད་ལོ་འཛམ་གླིང་སྟེང་ཁྱབ་བསྒྲགས་ཧ་ལས་པ་བྱུང་བ་རེད། བོད་ནང་ལྟ་སྐོར་ལ་འགྲོ་མཁན་དང་། བོད་ཀྱི་གནད་དོན་ཤེས་མཁན་ཕལ་ཆེར་བརྒྱ་ཆ་བརྒྱ་ཐམ་པས་བོད་པར་རང་བཞིན་གྱིས་ཤ་ཚ་དང་། བོད་པར་དགའ་པོ་བྱེད་ཀྱི་འདུག

དེར་བརྟེན་འཛམ་གླིང་ནང་བོད་པའི་བདེན་དོན་གསལ་པོ་ཆགས་ཀྱི་ཡོད། དེ་ལྟ་བུའི་གནས་ཚུལ་གྱི་ཐོག་ནས་རྒྱལ་སྤྱིའི་ཚོགས་པ་འདྲ་མིན་མང་པོ་ཞིག་གིས་བོད་པར་ཤ་ཚ་དང་། དོན་དམ་པའི་རྒྱབ་སྐྱོར་བྱེད་ཀྱི་ཡོད། དེ་བཞིན་སྲིད་གཞུང་སོ་སོའི་ཐོག་ནས་ཀྱང་རྩ་བ་སོ་སོའི་གཞུང་ལ་བསམ་བློ་གཏོང་དགོས་པ་དང་། འཕྲལ་སེལ་གྱི་ཁེ་ཕན་ལ་བསྟུན་ཏེ་རྒྱ་མིའི་ངོ་སྲུང་དགོས་པ་ཞིག་ཡོད་སྟབས་བོད་པར་མངོན་གསལ་དོད་པོས་རྒྱབ་སྐྱོར་དང་ཤ་ཚ་བྱེད་བདེ་པོ་མེད་ཀྱང་། འགྲོ་བ་མིའི་ཐོབ་ཐང་གི་ཐོག་ནས་རྒྱབ་སྐྱོར་བྱེད་རྒྱུ་དང་། བོད་དོན་སྐོར་གླེང་སློང་བྱེད་རྒྱུ་སོགས་ཀྱི་ཐོག་བསམ་བློ་གཏོང་བ། བོད་ནང་ལ་གནའ་སྔ་མོའི་རྟེན་གཞི་མང་པོ་ཡོད་པ་ཉམས་པ་སོར་ཆུད་ཡོང་ཐབས་ལ་དོ་སྣང་བྱེད་མཁན་འཛམ་གླིང་གི་ས་ཆ་གང་ས་ནས་ཡོང་གི་འདུག

རྒྱ་བོད་གཉིས་དབར་གྱི་དཀའ་རྙོག་སེལ་ཆེད་རྒྱུ་མཚན་དེ་ལྟ་བུ་ཞིག་བཏོན་ན་ཕྱོགས་གང་ས་ནས་རྒྱབ་སྐྱོར་ཤུགས་ཇེ་ཆེར་འགྲོ་རྒྱུའི་ཆ་རྐྱེན་ལ་ཕན་གྱི་འདུག བདེན་པ་བོད་པར་ཡོད་ཀྱང་གནས་ཚུལ་གྱི་ཆ་ནས་ཁག་པོ་རེད་ཅེས་ཤོད་མཁན་ཡོད་པར་མ་ཟད། བོད་པའི་ཐོག་སྡུག་པ་བྱེད་མཁན་ཞིག་ལ་ཆ་བཞག་ནའང་བོད་པས་དངོས་ཡོད་གནས་ཚུལ་དང་བསྟུན་ཏེ་དྲང་པོ་བྱེད་ཀྱི་འདུག་བསམ་པའི་ཤ་ཚ་དང་རྒྱབ་སྐྱོར་ཤུགས་ཆེ་རུ་འགྲོ་གི་ཡོད་པ་བཅས་གནས་ཚུལ་དེ་དག་ལ་བརྟེན་ནས་ངོས་ཀྱིས་གྲོས་གཞི་དེ་བཏོན་པ་རེད། ཡིན་ནའང་རྩ་བའི་ཐག་གཅོད་དེ་ངོས་རང་མི་གཅིག་གིས་བརྒྱ་ཁ་ཡུག་གཅོད་བྱེད་ཐུབ་ཀྱི་མ་རེད་ལ། བྱས་པས་འགྲིག་གི་མ་རེད། ངོས་ཀྱིས་རྣམ་ཀུན་ནས་དོན་གྱི་བདག་པོ་བོད་རྒྱ་ཆེའི་མི་མང་རྣམས་ཡིན་ཞེས་ཤོད་ཀྱི་ཡོད་ལ། བོད་སྤྱི་པའི་དོན་དག་དེ་ངོས་རང་སྒེར་གྱི་ཡིན་སྙམ་པའི་བསམ་བློ་ཡང་མེད་ལ་ཡོང་ཐབས་ཀྱང་མེད། ངོས་ནས་ད་ལྟ་ལས་འགན་ཞིག་འཁྱེར་བ་དང་། འགོ་ཞིག་འཁྲིད་དེ་སྡོད་ཀྱི་ཡོད་སྟབས་བསམ་ཚུལ་དེ་ལྟ་བུ་ཞིག་བཏོན་པ་རེད། རྩ་བའི་མཐའ་མའི་ཐག་གཅོད་དེ་བོད་རྒྱ་ཆེའི་མི་མང་གིས་བསམ་བློ་ཏན་ཏན་ཞིག་བཏང་། ག་ལེར་ཐག་གཅོད་བྱེད་རྒྱུ་དེ་ངོས་ཀྱི་བསམ་ཚུལ་ཡིན།

ཐ༽ སྐུ་དབང་རྩིས་སྤྲོད་དང་། དེ་དག་གི་རྒྱུ་མཚན།

མ་འོངས་པར་ངོས་ནས་མང་གཙོའི་སྒྲིག་འཛུགས་ནང་ལས་ཀ་བྱེད་ཀྱི་མིན་ཟེར་བ་དེར་རྒྱུ་མཚན་ཁ་ཤས་ཡོད། རྒྱུ་མཚན་གཅིག་ནི་ཨ་ལག་གིས་བཤད་པ་ལྟར། རྒྱ་མིས་བོད་ནང་ཟང་ཟིང་བྱས་པ་དེ་ཏཱ་ལའི་བླ་མས་བརྒྱུད་བསྐུལ་བྱས་པ་རེད། དེའི་དམིགས་ཡུལ་ནི་སྤྱི་ཚོགས་རྙིང་པ་བསྐྱར་ལོག་དང་། རོ་ལངས་རྒྱག་ཆེད་རེད་ཅེས་ཤོད་ཀྱི་ཡོད། གང་ལྟར་ངའི་ཁེ་ཕན་གྱི་དོན་ལ་ལས་ཀ་བྱེད་ཀྱི་ཡོད་པ་ལྟ་བུ་ཤོད་ཀྱི་ཡོད། དེ་བཞིན་ང་ཚོ་དང་རྒྱ་མིའི་དབར་འབྲེལ་བ་བྱུང་རྗེས་རྒྱ་མིས་བོད་ནང་གི་རྙོག་དྲ་དེ་ཏཱ་ལའི་བླ་མའི་དོན་དག་ལ་དོན་ཚན་ལྔ་ཞེས་བཤད་པ་རེད། ངའི་སྐོར་ལ་དེ་སྔ་ཕན་ཆད་ཚིག་གཅིག་བཤད་མེད་ལ། མ་འོངས་པར་ཡང་ཏཱ་ལའི་བླ་མའི་ཐོབ་ཐང་སྐོར་ལ་ཚིག་གཅིག་ཤོད་རྒྱུ་མེད་ཅེས་ཚིག་ཐག་གཙང་མ་བཅད་པ་ཡིན། ངས་བཤད་པ་དེ་བོད་མི་མང་གི་དོན་དུ་ཤོད་ཀྱི་ཡོད། དེར་བརྟེན་ངོས་ནས་མ་འོངས་པར་ལས་ཀ་བྱེད་འདོད་མེད་ཅེས་བཤད་པའི་རྒྱུ་མཚན་གཅིག་དེ་ཡིན།

རྒྱུ་མཚན་གཉིས་པ་ནི། ང་རང་ཚོར་དོན་དམ་པའི་མང་གཙོའི་གཞུང་ལམ་ཞིག་ཡོང་བའི་རེ་བ་རྒྱག་གི་ཡོད་ལ། བསམ་བློ་ཡང་གཏོང་བཞིན་ཡོད། དེ་སྔ་བོད་ནང་སྡོད་དུས་མང་གཙོའི་བསམ་བློ་འཁོར་བྱུང་ལ། རྒྱ་གར་ནང་ལའང་མང་གཙོའི་ལམ་ལ་འགྲོ་དགོས་ཀྱི་འདུག་ཅེས་གོམ་པ་དང་པོ་དེ་མང་གཙོའི་རྩ་ཁྲིམས་དང་། སྤྱི་འཐུས་ཀྱི་སྒྲིག་འཛུགས་བཙུགས་པ་རེད། མང་གཙོའི་ལམ་ཐོག་ཁ་ཞེ་གཉིས་མེད་ཀྱིས་འགྲོ་བཞིན་ཡོད། ལྷག་དོན་ང་ཚོ་མ་འོངས་པར་དངོས་གནས་དྲང་གནས་ཀྱི་དོན་དམ་པའི་མང་གཙོ་དགོས་ན། ངོས་ནས་འགན་འཁྱེར་ནས་བསྡད་ན་འགྲིག་གི་མི་འདུག དཔེར་ན། དེང་སྐབས་ཡོང་དང་ཡོང་བཞིན་པ་རེད། གལ་ཏེ་གནས་ཚུལ་ཞིག་ཐག་གཅོད་བྱེད་པའི་སྐབས་རང་གི་བློ་ལ་མ་བབས་ན་ཐོག་མར་༸རྒྱལ་བ་རིན་པོ་ཆེའི་བཀའ་སློབ་རེད་དམ་ཞེས་བརྩད་གཅོད་བྱས། ༸རྒྱལ་བ་རིན་པོ་ཆེའི་བཀའ་སློབ་ཡིན་ན་ཡག་པོ་ཡོད་ཀྱི་རེད་ཅེས་བཤད་དེ་དེར་དོ་སྣང་བྱེད་ཀྱི་མི་འདུག

དེར་བརྟེན་ངོས་ནས་འགན་ཁུར་ཏེ་བསྡད་ན་བོད་མི་མང་སོ་སོའི་བསམ་ཚུལ་མི་མཐུན་པ་དེ་འདོན་རྒྱུར་གནོད་ཀྱི་འདུག ངོས་ནས་འགན་མ་འཁུར་བར་བསྡད་ན་དངོས་གནས་དྲང་གནས་མི་རེ་ངོ་རེའི་སོ་སོ་སྒེར་གྱི་བསམ་ཚུལ་ངོ་མ་གང་ཞིག་ཡིན་ནའང་འདོན་རྒྱུར་དཀའ་ངལ་མེད་པ་ཞིག་དང་། གྲོས་བསྡུར་བྱེད་རྒྱུའི་ཐོག་བསམ་ཚུལ་འཛེམས་ཟོན་མེད་པ་འདོན་རྒྱུར་ཕན་ཐོགས་ཡོང་གི་རེད། ངོས་ནས་འགན་འཁྱེར་ཏེ་སྡོད་སྐབས་བསམ་འཆར་ཤོད་ཟེར་ནའང་། ངོས་ནས་མི་མང་ལ་དབང་ཡོད་དང་འཇིགས་བསྐུལ་བྱས་པའི་རྐྱེན་གྱིས་ཤོད་མ་ནུས་པ་མིན་ནའང་། རང་གི་སེམས་ཀྱི་གཏིང་ནས་བརྩི་བཀུར་དང་། དགའ་མོས། ཡིད་ཆེས་བྱེད་པའི་མི་དེས་བཤད་པ་དེ་རང་གི་བློ་མ་བབས་རུང་། དགོས་པ་དང་རྒྱུ་མཚན་ཡོད་པར་བརྩིས་ནས་བློས་ལིང་འགེལ་བྱེད་ཀྱི་ཡོད། དེ་ནི་ཧ་ལམ་རྨོངས་དད་ལྟ་བུ་ཆགས་ཀྱི་འདུག ངོས་ནས་འགན་མ་འཁུར་ན་མང་གཙོ་དངོས་གནས་མིང་དོན་མཚུངས་པ་ཡག་པོ་ཞིག་མི་ཡོང་ངམ་སྙམ་པའི་བསམ་བློ་དེ་འཁོར་གྱི་འདུག དེ་ནི་བསམ་པ་རྣམ་པ་དག་ཡིན།

རྒྱུ་མཚན་གཞན་ཞིག་ནི། དངོས་ཡོད་གནས་ཚུལ་ལ་གང་ཞིག་བརྗོད་རུང་། མཐར་ཐུག་རང་གཞན་ཚང་མ་ཤི་རྒྱུ་རེད། དཔེར་ན། ངོས་རང་ཡང་ལོ་ལྔ་བཅུ་ང་གྲངས་ལ་སླེབས་ཡོད། ཕྱིན་ཆད་ལོ་ངོ་སུམ་ཅུ་བཞི་བཅུའི་ནང་ལ་༸རྒྱལ་བ་རིན་པོ་ཆེའི་མི་ཚེ་རྫོགས་པ་ལས་༸རྒྱལ་བ་རིན་པོ་ཆེ་སྡོད་ཐབས་མེད། དེ་ལྟར་ཡིན་སྟབས་མིའི་ནང་ལ་འགན་འཁུར་མཁན་དེ་ཡང་རིམ་པས་འཕོས་ནས་འགྲོ་དགོས། ༸རྒྱལ་བ་རིན་པོ་ཆེ་གཅིག་པུར་བློས་བཀལ་ཏེ་བསྡད་ན་ཉིན་གཅིག་གློ་བུར་ལ་མེད་པ་ཆགས་ན། དེ་མཚམས་འགྲོ་སྟངས་མ་ཤེས་པ་ཆགས་རྒྱུའི་ཉེན་ཁ་ཡོད། ངོས་རང་ན་རྒས་རྫི་རྡིབ་མ་ཆགས་གོང་ལ་ང་ཚོའི་ལས་ཀའི་འགན་ཁུར་མཁན་ཚོ་ཡང་གོ་སྒྲིག་བྱས་ཏེ་ད་ལྟའི་བཀའ་ཤག་གི་ནང་བཀའ་བློན་མང་དུ་བཏང་བ་དང་། ལས་ཀའི་འགན་ཁུར་མང་ཆེ་བ་དེ་དག་བཀའ་ཤག་རང་གིས་ཁུར་དགོས་ཀྱི་འདུག་ཅེས་ལོ་བཅོ་ལྔ་ཉི་ཤུའི་གོང་ནས་བཤད་པ་ཡིན། ད་ལྟ་ནས་རྩ་བའི་འགན་ཁུར་མཁན་ཞིག་ཡོད་ན། ངོས་རང་ག་དུས་ཡིན་ནའང་འདི་གར་ཡོད་མུས་རེད།

ཆོས་དང་ཆབ་སྲིད། ཡང་ན་རིག་གཞུང་གང་གི་ཐད་ལ་ཕན་ཐོགས་བྱེད་རྒྱུའི་ཐད་ངོས་རང་འདི་གར་ཡོད་མུས་ཡིན། འོན་ཀྱང་ངོས་རང་ཡོད་མེད་ལ་མ་བལྟོས་པར་སྒྲིག་འཛུགས་ཀྱི་ཐོག་ནས་ལས་འགན་གཙང་མ་འཁྱེར་ཐུབ་པ་ཞིག་བྱུང་ན། དེའི་ཐོག་ལ་ངོས་རང་ཡོད་པ་དེ་དཔལ་དང་རྒྱན་ཆགས་པ་རེད། གལ་ཏེ་ངོས་རང་མེད་ནའང་འགན་འཁྱེར་ཐུབ་ཀྱི་ཡོད། དེ་ལྟར་མིན་པར་ཚང་མ་ངའི་ཐོག་འགན་བསྐུར་ན། ངོས་རང་ཡོད་པའི་རིང་འདིར་གང་ཐུབ་བྱེད་ཀྱི་རེད། འོན་ཀྱང་ངོས་རང་མེད་པའི་ཉིན་མོ་དེར་དུམ་སྟེ་ཆད་རྒྱུའི་ཉེན་ཁ་འདུག གནས་ཚུལ་དེ་དག་ལ་བརྟེན་ནས་ངོས་ནས་བསམ་བློ་དེ་ལྟར་གཏོང་གི་ཡོད།

དཔེར་ན། སྔོན་མ་གྷན་དྷིར་ཆ་བཞག་ནའང་རྒྱ་གར་རང་བཙན་རྩོད་པའི་སྐབས་ཐུགས་འགན་གཙོ་བོ་བཞེས་ཏེ་སོ་སོའི་གྲུབ་འབྲས་ཐོན་རྗེས་ཁོ་རང་རྒྱ་གར་གཞུང་གི་ནང་མ་བཞུགས་པར་སྤྱིར་བཏང་གི་མིའི་གྲས་སུ་བཞུགས་པ་རེད། ང་རང་ཡང་ང་ཚོའི་གནས་སྟངས་ཐོག་ཐག་གཅོད་གང་ལ་གང་འཚམ་ཞིག་བྱུང་ན་ངོས་ནས་གཞུང་གི་འགན་མ་འཁུར་བར་ཟུར་དུ་བསྡད། འོན་ཀྱང་ཆོས་སྲིད་གང་གི་ཐད་ལའང་ཕན་ཐོགས་བྱ་རྒྱུ་ཡོད་པ་རྣམས་བྱས། ཟུར་དུ་སྒེར་པ་སྤྱི་མོས་ཡིད་པ་ཞིག་བྱས་ཏེ་བསྡད་བསམ་གྱི་འདུག ངོས་ནས་གཞུང་གི་ནང་དུ་འགན་འཁུར་གྱི་མིན་ཟེར་བའི་བསམ་ཚུལ་དང་རྒྱུ་མཚན་དེ་ལྟར་ཡིན། དེར་གནད་འགག་འདུག་གམ། འགྲིགས་འདུག་གམ། ངོས་ནས་དེ་ལ་གནད་འགག་ཡོད་པར་བརྩིས་པ་ཡིན། ཁྱེད་རང་ཚོས་བལྟས་ན་དེ་ལ་གནད་འགག་འདུག་གམ་མི་འདུག

ད༽ ཏེང་གི་སྐད་ཆ་དང་། རྒྱ་གཞུང་གི་གུ་བཤངས།

རྒྱ་མིའི་ངོས་ནས་ངོས་ཀྱིས་གྲོས་འགོ་བཏོན་པ་དེར་མོས་མཐུན་ཡོད་ཅེས་བཤད་ན་དོན་དུ་རང་བཙན་ངོས་ལེན་བྱས་པ་ལྟ་བུར་འགྲོ་གི་ཡོད། དེ་ལྟར་རྒྱ་མིས་བཤད་ཐུབ་ཀྱི་མ་རེད། ཡང་མ་རེད་ཅེས་བཤད་ན། ང་ཚོ་རྒྱ་ནག་དང་འབྲེལ་བ་དང་པོ་བྱུང་བའི་ཉིན་དེར་ཏིང་ཞའོ་ཕིང་གིས་རང་བཙན་མ་ཤོད། དེ་མིན་གང་ཞིག་ཤོད་རྒྱུ་ཡོད་ནའང་འགྲིག་གི་རེད་ཅེས་བརྗོད་པར་བརྟེན། འགྲིག་གི་རེད་ཅེས་བརྗོད་ནའང་མི་བདེ་བ་ཞིག་དང་། འགྲིག་གི་མ་རེད་ཅེས་བརྗོད་ནའང་མ་རན་པ་ལྟ་བུ་ཞིག་ཆགས་ཀྱི་ཡོད། ངོས་ནས་སྐད་ཆ་བཤད་པ་དེ་དངོས་འབྲེལ་གནས་ཚུལ་ཡིན། བོད་རྒྱ་མིའི་མ་རེད། བོད་རང་བཙན་ནི་རེད། ཡིན་ནའང་ད་ལྟའི་གནས་ཚུལ་ལ་ང་ཚོར་རང་བཙན་བྱེད་འདོད་ཀྱང་རང་བཙན་ཡོང་གི་མ་རེད། བོད་ཡོངས་རྫོགས་རྒྱ་མིས་མནན་ཟིན་པ་རེད། དེའི་འོག་ནས་གང་ཐུབ་ཀྱི་ཁེ་ཕན་སྒྲུབ་ཐབས་བྱེད་རྒྱུ་དེ་ཡིན་སྟབས་ད་ལྟ་རྒྱ་མིར་ཁག་མི་འདུག་ཀྱང་། རིམ་བཞིན་སྐད་ཆ་ཤོད་རྒྱུ་ཞིག་མི་ཡོང་ངམ་བསམ་པ་འདུག འོན་ཀྱང་ཐག་ཆོད་པ་ཞིག་བཤད་ཐུབ་ཀྱི་མ་རེད།

རྒྱ་མིས་གང་འདྲ་བྱེད་ཀྱི་འདུག ང་ཚོའི་ངོས་ནས་གུ་བཤངས་བྱེད་རྒྱུ་མེད་ན་ལས་གང་ཡོང་བྱས་པ་རེད། དེ་ལྷག་ང་ཚོར་བྱེད་རྒྱུ་བསྡད་མེད། རྒྱ་མིའི་ངོས་ནས་ད་ལྟ་གྲོས་འཆར་བཏོན་པ་དེར་གུ་བཤངས་གང་ཞིག་བྱེད་མིན་བལྟ་རྒྱུ་རེད། གལ་ཏེ་དེའི་ཐོག་ལ་རྒྱ་མིས་བསམ་བློ་གཏོང་རྒྱུ་མེད་ན་ང་ཚོར་དེ་ལས་ལྷག་པའི་གུ་བཤངས་བྱེད་རྒྱུ་བསྡད་མེད། ང་ཚོས་རྒྱ་མིར་ཁེ་ཕན་སྤྲོད་རྒྱུ་མེད་ན་ལས་ཡོད་ཚད་སྤྲད་ཟིན་པ་རེད། དེ་ལས་མང་བ་ཞིག་སྤྲོད་ཐབས་མེད།

སྤྱིར་བཏང་འཛམ་གླིང་མང་གཙོའི་ལུང་པའི་ནང་ལ་ཆ་བཞག་ནའང་རྩ་བ་མང་གཙོའི་གཞུང་ཡིན་སྟབས་མི་མང་གི་འདོད་པ་གཞིར་བཟུང་ཐོག་ནས་གཞུང་སྲིད་འཛིན་དགོས་མཁན་གྱི་གཞུང་གཅིག་ཡིན་ནའང་། སྐབས་རེ་མི་མང་གི་བསམ་ཚུལ་དང་མ་རན་པ་ཞིག་ཡོང་སྐབས་ཐད་ཀ་ཐད་ཀའི་ཁེ་ཕན་ལ་བལྟས་ཏེ་ལག་ལེན་བསྟར་དགོས་པ་དེ་ལྟར་ཡོང་གི་ཡོད། དེ་ནི་ཆོས་ཉིད་རེད། དེ་ལྟར་ཡིན་སྟབས་ནུབ་ཕྱོགས་རྒྱལ་ཁབ་ཁག་ནང་ཡོད་པའི་བོད་མི་རྒན་གཞོན་མང་པོ་ཞིག་གིས་གྲོས་འཆར་དེ་ཐབས་སྐྱོ་པོ་བྱུང་འདུག་ཅེས་ཤོད་ཀྱི་ཡོད་པ་དང་། རྒྱ་གར་ནང་ཆ་བཞག་ནའང་བོད་མི་ཚོ་བློ་ཕམ་ཆེན་པོ་ཡོད་པ་ལྟ་འདུག དེ་ལྟ་བུའི་བློ་ཕམ་ཡོང་སྲིད་ལ། ཡོང་དགོས་པ་ཞིག་ཀྱང་རེད། དེར་བརྟེན་མི་མང་གིས་ཐོབ་ཐང་རྩོད་པ་དང་། སོ་སོའི་བསམ་ཚུལ་འདོན་རྒྱུ་དེ་གལ་ཆེན་པོ་རེད།

ཡིན་ནའང་སྒྲིག་འཛུགས་ཀྱི་འགན་འཁྱེར་མཁན་གྱི་ཆ་ནས་སེམས་ཤུགས་དང་། བསམ་ཚུལ་གཅིག་པུས་མི་འགྲིགས་པར་དངོས་ཡོད་ལག་ལེན་གྱི་ཐོག་ནས་ཇི་ཙམ་སྒྲུབ་ཐུབ་མིན་བལྟས་ཏེ་གོམ་པ་མི་རྒྱག་མཐུ་མེད་རེད། འགན་འཁྱེར་མཁན་གྱི་ཆ་ནས་བསམ་བློ་གཏོང་སྟངས་གཅིག་དང་། མི་མང་གི་ཕྱོགས་ནས་སེམས་ཤུགས་ཀྱི་བདེན་དོན་འཐབ་རྩོད་བྱེད་ཕྱོགས་གཅིག་ཡོང་གི་རེད། དེ་གཉིས་ཕྲན་བུ་མི་མཐུན་པ་ཆགས་ཡོང་གི་ཡོད། དེ་ལྟར་རང་བཞིན་གྱིས་ཆགས་རྒྱུ་རེད། དེ་ལྟར་ཡིན་སྟབས་ཁྱེད་རང་ཚོས་གསལ་པོ་ཤེས་པར་བྱེད་དགོས་ལ། བསམ་བློ་ཏན་ཏན་གཏོང་དགོས། གལ་ཆེ་ཤོས་རྒྱ་མིའི་ངོས་ནས་ད་ལྟ་ངོས་ནས་བཏོན་པ་དེར་བསམ་བློ་ཇི་ཙམ་གཏོང་གི་འདུག དེ་ལ་དཔགས་པའི་ང་རང་ཚོས་ཀྱང་བསམ་བློ་གཏོང་དགོས། རིམ་པས་ཇེ་གསལ་དུ་འགྲོ་གི་རེད། ཤེས་སོང་ངམ། ཚང་མར་བཀྲ་ཤིས་བདེ་ལེགས་ཡོད། ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༩ ཟླ་ ༧ ཚེས་ ༡༦ ཉིན། ཨ་རི་ལོ་སི་ཨེན་ཇི་ལི་སིར་དུས་འཁོར་དབང་ཆེན་ཞུ་བར་བཅར་བའི་རང་རིགས་མང་ཚོགས་རྣམས་ལ་སྩལ་བའི་བཀའ་སློབ།

ཀ༽ རྒྱ་དམག་གིས་དྲག་གནོན་དང་། ཛ་དྲག་གི་གནས་སྟངས།

ཚང་མར་བཀྲ་ཤིས་བདེ་ལེགས་ཡོད། བར་ལམ་བོད་ནང་རྒྱ་མིའི་སྲིད་བྱུས་གདུག་རྩུབ་ཆེ་རུ་སོང་སྟེ་མཐའ་མ་དམག་ཁྲིམས་ལག་ལེན་བསྟར་ནས་ད་ལྟ་མུ་མཐུད་དེ་གནས་ཡོད། སྐབས་དེར་ཤིན་ཏུ་ཛ་དྲག་གི་གནས་ཚུལ་བྱུང་སྟེ་མི་མང་པོ་ཞིག་འཛིན་བཟུང་བྱས་པ་དང་། ཁྱིམ་ཚང་མང་པོའི་ནང་དམག་མི་འཛུལ་ནས་བསྔོག་བཤེར་གྱིས་གང་བྱུང་མེ་མདའ་བརྒྱབ་ནས་ཁྱིམ་ཚང་ཁ་ཤས་ཀྱི་ནང་མི་རྒན་གཞོན་དབྱེ་བ་མེད་པར་བསད་འདུག ཁྱིམ་ཚང་གཉིས་ཙམ་གྱི་ཕ་མ་དང་ཕྲུ་གུ་བཅས་ནང་མི་ཚང་མ་བསད་གནས་ཤོད་ཀྱི་འདུག ཞིབ་ཕྲའི་གསལ་པོ་ཞིག་ཤེས་མ་སོང་། ཁྱིམ་ཚང་གཅིག་ནང་རྒྱ་མིའི་དམག་མི་འཛུལ་ནས་རྔམ་སྟོན་ཁྲོམ་སྐོར་ནང་ཞུགས་མཁན་མི་ཞིག་དེར་གབ་ཡོད་པ་དེ་བཟུང་ནས་འཐེན་ཡོང་སྐབས་ཁྱིམ་བདག་ཨ་མ་རྒན་མོ་ཞིག་ཡོད་པ་དེས་རྒྱ་དམག་ལ་ཞུ་བ་འཐེན་པ་དང་། དེ་འཕྲལ་རྒྱ་དམག་གིས་ཨ་མ་དེའི་མགོ་ལ་མེ་མདའ་བརྒྱབ་ནས་བསད་པ་དང་། རྒྱ་དམག་དེའི་རོགས་པར་བོད་མི་སྐོར་སྲུང་དམག་མི་ཞིག་ཡོད་པ་དེས་གནས་ཚུལ་དེ་བཟོད་འཁུར་མ་ཐུབ་པར་རྒྱ་དམག་དེར་མེ་མདའ་བརྒྱབ་ནས་བསད་པ་རེད་ཟེར་གྱི་འདུག བདེན་པ་ཡིན་མིན་གསལ་པོ་མི་ཤེས་ཀྱང་། སྐབས་དེར་གདུག་རྩུབ་ཆེན་པོ་ཞིག་བྱས་ཡོད་འདུག

གཞི་རྐང་སྔ་ལོ་ནས་གོ་ཐོས་བྱུང་བར་རྒྱ་ནག་གི་དཔོན་རིགས་ཚོའི་ནང་བསམ་འཆར་ཁག་གཉིས་ལ་གྱེས་པ་རེད་ཟེར། དེ་ཡང་དམག་མིའི་ཕྱོགས་གཏོགས་དེ་དག་གིས་བོད་ལ་གདུག་རྩུབ་ཀྱིས་དྲག་གནོན་བྱས་ན་བྱེད་རྒྱུ་གང་ཡང་མེད། འཇམ་པོ་བྱས་ན་བོད་པས་སྡོད་མ་ཚུགས་བྱེད་ཀྱི་རེད་ཟེར་བའི་བསམ་ཚུལ་ཤུགས་ཆེན་པོ་ཞིག་ཐོན་གྱི་ཡོད་པ་དང་། ཡང་འཐབ་ཕྱོགས་གཅིག་གྱུར་སོགས་དེའི་ཚོའི་ཁོངས་ཀྱི་ལས་བྱེད་པ་ཚོས་དེ་ལྟར་བྱས་ན་ཡག་པོ་མེད། མུ་མཐུད་སྲིད་བྱུས་ལྷུག་གཏོང་བྱས་ན་ཡག་གི་རེད་ཅེས་བཤད་པ་བཅས་བསམ་ཚུལ་ཁག་གཉིས་བྱུང་བ་པེ་ཅིང་ཕྱོགས་ནས་ཐོས་བྱུང་ལ། ལྷ་ས་ནས་ཀྱང་ཐོས་བྱུང་། མཇུག་ཏུ་དྲག་ཤུགས་བེད་སྤྱོད་བྱེད་དགོས་ཟེར་མཁན་དེ་དག་ཕལ་ཆེར་རྒྱལ་བ་འདྲ་འདུག མཐའ་མ་རྒྱ་ནག་ནང་ལའང་གནས་ཚུལ་དེ་ག་རང་རེད། ཁོ་རང་ཚོ་ནང་ཁུལ་ལའང་དྲག་ཤུགས་བེད་སྤྱོད་བྱེད་རྒྱུར་ཡ་ང་བག་ཚ་མེད་པར་ང་ཚོ་བོད་པའི་ཐོག་ལ་དྲག་ཤུགས་སྤྱོད་དང་སྤྱོད། རྒྱ་ནག་ནང་ལ་ཡང་གནས་ཚུལ་གདུག་རྩུབ་ཆེན་པོ་ཞིག་ལག་ལེན་འགེལ་གྱི་ཡོད། ཁ་སང་ལྷ་སའི་ནང་དམག་ཁྲིམས་བཙུགས་རྗེས་ལྡི་ལིར་ཡོད་པའི་རྒྱ་ནག་གི་གཞུང་ཚབ་བརྒྱུད་ང་ཚོ་མུ་མཐུད་འབྲེལ་བ་བྱུང་། རྩ་བའི་བོད་དོན་ཐོག་ལ་སྲིད་བྱུས་འགྱུར་བ་གང་ཡང་མེད་ཟེར་གྱི་འདུག དེ་རྗེས་ང་རང་འདི་ཕྱོགས་མ་ཐོན་བར་གནས་ཚུལ་གསར་པ་གང་ཡང་མ་བྱུང་།

ཁ༽ ཞི་བའི་དོན་ཚན་ལྔ་དང་། མ་འོངས་པའི་བགྲོད་ལམ།

ང་ཚོའི་ངོས་ཀྱི་གནས་སྟངས་ནི་རྩ་བའི་ཆ་ནས་དོན་ཚན་ལྔ་སྔོན་མ་བཤད་པ་དེ་དང་། དེའི་རྗེས་འབྲེལ་གྱི་རྒྱ་ནག་ལ་མུ་མཐུད་སྐད་ཆ་ཤོད་རྒྱུ་དེ་ལ་འགྱུར་བ་མེད། ཡིན་ན་ཡང་གནས་སྐབས་གཅིག་རྒྱ་ནག་གཞུང་དེ་རྒྱ་ནག་མི་དམངས་ཀྱི་ཚབ་བྱེད་མ་ཐུབ་པ་ཞིག་དང་། རྒྱ་ནག་མི་དམངས་ངོ་ལོག་པའི་གཞུང་ཞིག་ཆགས་ཡོད་པ་དང་། ཚུར་ཙམ་འདིར་རྒྱ་ནག་གི་སློབ་ཕྲུག་དང་། ཤེས་ཡོན་ཅན་ཚོས་དངོས་གནས་མང་གཙོ་དང་རང་དབང་དགོས་པ་དང་། དེ་བཞིན་རྒྱུ་བརྔན་རྗེས་འབྲང་གི་ལས་ཀ་བྱེད་སྟངས་དེ་དག་མི་དགོས་ཞེས་སྐད་འབོད་བྱས་པ་དེ་ཡང་དག་པ་རེད། དེར་བརྟེན་སློབ་ཕྲུག་དང་ཤེས་ཡོན་ཅན་ཚོར་ང་ཚོས་གདུང་སེམས་མཉམ་བསྐྱེད་དང་། རྒྱབ་སྐྱོར་ཡོད་པའི་རྣམ་པ་སྟོན་རྒྱུ་དེ་གལ་ཆེན་པོ་འདུག དེ་ལྟ་བུའི་ཐོག་ནས་ལམ་སེང་རྒྱ་ནག་གཞུང་ལ་ཕར་དམིགས་བསལ་འབྲེལ་བ་བྱེད་བདེ་མེད་པ་ལྟ་བུ་འདུག ཡིན་ནའང་གཞི་རྩའི་ཐོག་འགྱུར་བ་དམིགས་བསལ་གཏོང་དགོས་དོན་མི་འདུག ང་ཚོའི་ལངས་ཕྱོགས་དེ་ག་རང་འགྱུར་བ་མེད་པར་བསྡད་ཡོད།

སྔོན་མ་ཨ་མི་རི་ཀར་ཞི་བའི་དོན་ཚན་ལྔ་བཤད་པ་དང་། དེ་མཇུག་ཡོ་རོབ་གྲོས་ཚོགས་ལ་བོད་རྒྱའི་དབར་མ་འོངས་པར་སྐད་ཆ་བཤད་ན། སྐད་ཆ་ཤོད་རྒྱུའི་དོན་ཚན་འདི་འདྲ་ཡིན་ཞེས་གྲོས་གཞི་ཞིག་བཏོན་པ་རེད། ཡིན་ནའང་ད་ལྟ་དངོས་ཡོད་གནས་ཚུལ་ལ་ལམ་སེང་རང་དབང་རང་བཙན་གཙང་མ་ཞིག་དགོས་ཀྱི་འདུག་ཅེས་བརྗོད་ཀྱང་ཤིན་ཏུ་ཁག་པོ་ཆགས་ཡོད། དེ་ལྟ་བུའི་ངང་མུ་མཐུད་ལོ་བཅུའམ། ཉི་ཤུ། སུམ་ཅུ་ཕྱིན་ན། ངོ་ཐོག་བོད་ཡུལ་རྒྱ་ཡུལ་ལ་འགྱུར་རྒྱུའི་ཉེན་ཁ་ཆེན་པོ་ཡོད། གནས་སྐབས་བོད་ནང་རྒྱ་མི་གཞིས་ཆགས་པ་ཡོང་རྒྱུ་མཚམས་ཆོད་པ་ཞིག་དང་། བོད་ཆོལ་གསུམ་ཡོངས་ཀྱི་ནང་ལ་ང་རང་ཚོས་དཔལ་འབྱོར་འཛུགས་སྐྲུན་དང་། རིག་གཞུང་འཛུག་སྐྲུན། སློབ་སྦྱོང་སྐོར་སོགས་དེ་དག་བོད་མི་རང་ཉིད་ཀྱིས་འགན་གཙང་མ་འཁྱེར་ནས་ཚགས་ཚུད་པོ་ཡག་པོ་ཞིག་བྱེད་ཐུབ་ན། ད་ལྟ་ཁ་ཚ་ལག་ཐོགས་ཀྱི་དོན་དག་འདིའི་སྒང་ལ་ཐུག་ཡོད་སྟབས་གནས་སྐབས་དེ་ལྟ་བུ་ཞིག་ལ་བསམ་བློ་བཏང་ན་ཡག་པོ་མིན་ནམ་ཞེས་བསམ་ཚུལ་བཤད་དོན་འདི་ལྟར་ཡིན།

བསམ་ཚུལ་འདི་ཡང་བར་ལམ་བསམ་བློ་གསར་པ་འཁོར་བ་ཞིག་མིན། སྔོན་མ་ཕྱི་ལོ་དྲུག་ཅུ་དང་བདུན་ཅུ་དོན་གྲངས་ནང་ནས་མ་འོངས་པར་ང་ཚོ་བོད་པའི་བདེན་མཐའ་གསལ་སྟངས་གང་འདྲ་ཞིག་ཐོག་ནས་གསལ་ཡོང་། ཡང་འཛམ་གླིང་ལ་འགྱུར་བ་ཆེན་པོ་ཞིག་བྱུང་ནས་དེས་རྒྱ་ནག་ལའང་འགྱུར་བ་ཆེན་པོ་ཞིག་བྱུང་སྟེ་དེ་ལྟ་བུའི་ཐོག་ནས་ཡོང་དང་། ཡང་རྒྱ་ནག་ཁྱོན་ཡོངས་ལ་འགྱུར་བ་ཞིག་མ་ཕྱིན་ཀྱང་ནང་ཁུལ་སྲིད་བྱུས་ལ་འགྱུར་བ་བྱུང་སྟེ་དེ་ལྟ་བུའི་ཐོག་ནས་ཡོང་། ཡང་རྒྱ་དཀར་ནག་རྒྱལ་ཁབ་ཕན་ཚུན་གྱི་གནས་སྟངས་འགྱུར་བའི་ཐོག་ནས་ཡོང་སྲིད་པ་བཅས་དེ་ལྟར་ཕྱི་ནང་གི་གནས་ཚུལ་འགྱུར་འགྲོས་ལ་གཞིགས་པའི་ང་ཚོའི་ངོས་ནས་བྱེད་ཕྱོགས་འདི་འདྲའི་ཐོག་ནས་ཡོང་སྲིད། དེ་ལྟ་བུའི་ཐོག་ནས་ཡོང་སྲིད། ཡང་ན་འདི་འདྲ་བྱས་ཏེ་ཡོང་སྲིད་ཅེས་གོ་བསྡུར་བྱེད་སྐབས་བསམ་ཚུལ་མང་པོ་ཡོང་གི་འདུག བསམ་འཆར་གཅིག་གི་ནང་ལ་བོད་ཆོལ་ཁ་གསུམ་གཅིག་ཏུ་བསྒྲིལ་བའི་བོད་རང་སྐྱོང་རང་དབང་ཆེན་པོ་ཡོད་པ་ཞིག་ཡོང་སྲིད་པ་རེད་ཅེས་དེ་དུས་ནས་ང་ཚོས་བཤད་ཡོད།

ག༽ བོད་རྒྱའི་དཀའ་རྙོག་དང་། གཉིས་ཕན་གྱི་སྲིད་བྱུས།

བར་ལམ་ཕྱི་ལོ་ ༡༩༨༧ ལོར་ལྷ་སར་གནས་ཚུལ་བྱུང་བ་དང་། དེ་བཞིན་བོད་ནང་ཕྱི་རྒྱལ་ལྟ་སྐོར་འགྲོ་མཁན་མང་པོ་བྱུང་བ་དེ་དག་གི་ཁོངས་ནས་ཀྱང་ཁྱབ་བསྒྲགས་ཆེན་པོ་བྱས་པའི་གནས་ཚུལ་ཡོད་དུས། ད་ཆ་ཕལ་ཆེར་གནས་ཚུལ་དེ་གསལ་པོ་བཟོས་ན། ཕྱོགས་གཅིག་ནས་རྒྱ་ནག་ལ་བདུན་ཅུ་དོན་བརྒྱད་ཀྱི་ལོ་མཇུག་དང་། དོན་དགུ་ཙམ་ནས་འབྲེལ་བ་བྱས་ཏེ་ལོ་བཅུ་ཙམ་ཕྱིན་ཡོད། དེར་ས་གནས་ཚུལ་དེ་འདོན་རྒྱུའི་དུས་ཚོད་རན་པོ་མིན་ནམ་ཞེས་བཏོན་པ་རེད། ཡིན་ནའང་བསམ་ཚུལ་འདིའི་ཐོག་ལ་བོད་མི་མང་པོ་ཞིག་གིས་ཏན་ཏན་བློ་ཕམ་བྱེད་ཀྱི་རེད་ཅེས་ཐོག་མ་ནས་ཚོད་དཔག་བྱས་ཡོད། ཚོད་དཔག་བྱས་པ་ལྟར་གནས་ཚུལ་ཡོངས་གྲགས་བྱེད་སྐབས། ཕྱི་ལ་ཡོད་པའི་བོད་པ་ཚོའི་ནང་ནས་བློ་ཕམ་བྱེད་མཁན་མང་པོ་འདུག་ལ། དེ་བཞིན་བོད་ནང་ནས་ཀྱང་བློ་ཕམ་བྱེད་མཁན་ཡོང་གི་འདུག ཡིན་ནའང་སྤྱིར་བཏང་འཛམ་གླིང་གང་དུ་ཡིན་ཡང་མི་མང་ལ་སོ་སོའི་དྲང་བདེན་གྱི་ཐོབ་ཐང་རྩོད་པའི་ལངས་ཕྱོགས་ཤིག་ཡོང་གི་ཡོད་ལ། ཡང་དངོས་ཡོད་གནས་ཚུལ་ལ་འགན་འཁྱེར་མཁན་ཚོས་འགྲུབ་ཚོད་དཔག་ཚོད་ཀྱི་བསམ་བློ་གཏོང་དགོས་པའི་འགྲོ་སྟངས་ཤིག་ཀྱང་ལུང་པ་གང་སར་ཡོད་པ་ལྟར་ང་ཚོའི་གནས་སྟངས་ཀྱང་དེ་ལྟ་བུ་ཞིག་རེད།

མི་མང་གི་ངོས་ནས་སོ་སོའི་བསམ་ཚུལ་ལྟར་བདེན་པའི་ཐོབ་ཐང་རྩོད་ལེན་བྱེད་རྒྱུ་ཤིན་ཏུ་གལ་ཆེན་པོ་རེད། རྩ་བའི་ངའི་ཡིག་ཆའི་ནང་ལ་གསལ་པོ་བཀོད་ཡོད། མཐའ་མའི་ཐག་གཅོད་བོད་རྒྱ་ཆེའི་མི་མང་གིས་བྱེད་རྒྱུ་ཡིན་པ་ལས། ངོས་རང་མི་གཅིག་གིས་བརྒྱ་ཁ་གཅིག་གཅོད་བྱེད་ཐུབ་ཐབས་མེད་ཅེས་བཤད་ཡོད། སྔོན་ལ་རྒྱ་མིའི་ཐོག་ནས་བསམ་བློ་ཇི་ཙམ་གཏོང་གི་འདུག མ་ལན་མ་འགྱོད་པའི་ཐབས་ཤེས་གང་ཡང་བྱེད་དགོས་པ་རེད། བོད་རྒྱ་ཁོངས་རེད་ཅེས་བརྗོད་པ་རྩ་བ་ནས་མེད། བོད་རང་བཙན་ཡིན་པ་དང་། རྒྱ་བོད་སོ་སོ་ཡིན་པ་བཤད་ཡོད། ཡིན་ནའང་དངོས་ཡོད་ཀྱི་དཀའ་ངལ་སེལ་བའི་དོན་ལ་ང་ཚོས་དམག་བརྒྱབ་ན་རྒྱལ་ཁ་ཐོབ་པར་དཀའ་ལ། འཛམ་གླིང་རྒྱལ་ཁབ་གཞན་གྱིས་བོད་པའི་ཚབ་བྱས་ཏེ་དམག་ནི་མི་རྒྱག དེས་ན་རྒྱ་མི་དང་མཉམ་དུ་སྐད་ཆ་བཤད་དེ་འགྲིགས་ཐབས་ཀྱི་བསམ་བློ་གཏོང་རྒྱུ་ལས་དེ་མིན་གྱི་ཐབས་ཤེས་མེད།

རྒྱ་མི་མཉམ་དུ་སྐད་ཆ་ཤོད་རྒྱུའི་བསམ་བློ་གཏོང་དགོས་ན། རྒྱ་མིའི་ངོས་ལ་ཡང་ཕྲན་བུ་བལྟ་ས་ཡོད་པ་ཞིག་དང་། ང་ཚོ་བོད་པའི་ངོས་ལའང་བལྟ་ས་ཡོད་པ་ཞིག་དགོས་པ་ཆོས་ཉིད་རེད། བོད་རྒྱ་མིས་དབང་ཤུགས་ལ་བརྟེན་ནས་བཙན་བཟུང་བྱས་པ་རེད། གནས་ཚུལ་དེའི་འོག་ནས་ང་ཚོ་མ་འོངས་པར་གང་འདྲ་ཞིག་བྱེད་ཀྱི་ཡིན་ནམ་ཞེ་ན། མཉམ་དུ་བསྡད་དེ་གཉིས་ཀར་ཁེ་ཕན་ཡོད་པའི་བསམ་བློ་ཞིག་གཏོང་གི་ཡོད། མི་མང་གི་ངོས་ནས་ཁྱེད་རང་ཚོར་བསམ་ཚུལ་ཡོང་གི་ཡོད་པ་ལྟར་དེ་བཏོན་ནས་སོ་སོའི་བདེན་པའི་ཐོབ་ཐང་མུ་མཐུད་རྩོད་རྒྱུ་གལ་ཆེན་པོ་རེད། ཡང་དངོས་ཡོད་ལག་ལེན་གྱི་ཐོག་ཕྱོགས་གང་ས་ནས་མ་ལན་མ་འགྱོད་པའི་ཐབས་ཤེས་བྱས་ན། ཕྱིན་ཆད་བསམ་བློ་གཏོང་ཡུལ་ཞིག་ཡོང་གི་རེད། དེ་ཡང་གནད་འགག་ཅིག་མེད་དམ་བསམ་གྱི་འདུག

ང༽ རྒྱ་རིགས་ལ་འབྲེལ་ལམ་དང་། གནས་ལུགས་ལ་གསལ་བཤད།

སྔོན་མ་ནས་ངོས་རང་ཕྱི་རྒྱལ་ལ་ཡོང་སྐབས་རྟག་པར་ཨ་རི་དང་། ཡོ་རོབ་ཁུལ་སོགས་ལ་ཡོད་པའི་བོད་མི་ཚོར་རྒྱ་མིའི་སློབ་ཕྲུག་དང་ཤེས་ཡོན་ཅན་དེ་དག་ལ་ང་ཚོས་གོ་སྐབས་ནམ་བྱུང་ལ་འབྲེལ་གཏུགས་བྱས་ཏེ་ཁོང་ཚོ་དང་གྲོགས་པོ་ངོ་ཤེས་བྱེད་དགོས་བཤད་ཡོད། ལྷག་པར་ད་ལྟའི་དུས་འདི་ཤིན་ཏུ་བཟང་པོ་ཞིག་ཆགས་འདུག རྒྱ་ནག་གཞུང་གིས་ཧམ་རྫུན་ཇི་ཙམ་ཤོད་ཀྱི་ཡོད་མེད་རྒྱ་མིའི་ནང་ཁོ་རང་ཚོའི་རང་གི་ཉམས་མྱོང་ཐོག་ནས་ཤིན་ཏུ་གསལ་པོར་ར་འཕྲོད་བྱུང་བ་ཡིན་སྟབས་། བོད་པའི་གནས་ཚུལ་གྱི་ཐོག་ལ་ད་ཕན་རྒྱ་ནག་གཞུང་གིས་སྐད་ཆ་བཤད་པ་དེ་དག་སྐྱག་རྫུན་གུང་བསྒྲིགས་ནས་ཤོད་ཀྱི་ཡོད་པ་རང་བཞིན་གྱིས་ངོས་འཛིན་ཐུབ་ཀྱི་ཡོད་འདུག

ཁ་སང་ངོས་རང་ནིའུ་ཡོག་ལ་སྡོད་སྐབས་རྒྱ་མི་ཚོ་ཁག་གཉིས་ཐུག་འཕྲད་བྱུང་ཞིང་། དེ་ཡང་སློབ་གྲྭ་བ་ཁག་གཅིག་དང་། གསར་འགོད་མཁན་ཁག་གཅིག་འདུག ཁོང་ཚོའི་ནང་ནས་མི་གཉིས་གསུམ་ཞིག་གིས་ངོས་ལ་བརྗོད་དོན། སྔོན་མ་བོད་པའི་གནས་ཚུལ་གྱི་ཐོག་ལ་དེ་ཙམ་གྱི་དོ་སྣང་མེད་ལ་ཤེས་ཀྱི་ཡང་མེད། ད་ཆ་པེ་ཅིང་དུ་སོ་སོའི་རང་གི་ཐོག་ལ་ཉམས་མྱོང་བྱུང་བར་བརྟེན། བོད་པའི་ཐོག་ལ་དོ་སྣང་དང་མཐོང་ཚུལ་གསར་པ་ཞིག་སླེབས་སོང་ཞེས་ཤུགས་ཆེན་པོ་བརྗོད་ཀྱི་འདུག དེ་ལྟར་བརྗོད་མཁན་གཞན་དག་ཀྱང་མང་པོ་ཡོད་པ་ཤོད་མཁན་བྱུང་།

རྒྱ་མིའི་སློབ་གྲྭ་བ་དེ་རིགས་ཁོང་རང་ཚོས་ཚུར་དོ་སྣང་མ་བྱས་པར་གཡོལ་ནས་བསྡད་ན་དེ་ནི་གནས་ཚུལ་ཐ་དད་རེད། དེ་མིན་ང་རང་ཚོའི་ངོས་ནས་འབྲེལ་བ་མཐུད་དེ་བོད་པའི་བདེན་དོན་གནས་ཚུལ་སྐད་ཆ་ཤོད་རྒྱུ་ཧ་ཅང་གལ་ཆེན་པོ་འདུག གང་དུ་ཡིན་ནམ་མཐོ་སློབ་ཅིག་ལ་ང་ཚོའི་ངོ་ཤེས་པ་གཅིག་གཉིས་ཀྱིས་ལེགས་སྦྱར་གཏོང་སར་རྒྱ་མིའི་སློབ་ཕྲུག་དེ་ལྟར་ཡོད་འདུག བོད་ཀྱི་སྐོར་ལེགས་སྦྱར་བཏང་ཟིན་རྗེས་སློབ་ཕྲུག་ཁ་ཤས་ཡར་ཡོང་སྟེ་བོད་པར་རང་བཙན་གྱི་ཐོབ་ཐང་དགོས་པ་རེད། བོད་ཀྱི་གནས་ཚུལ་གང་འདྲ་ཡིན་ད་ལྟ་བར་ཤེས་མ་བྱུང་། ད་ཆ་ཕྱི་རྒྱལ་ལུང་པར་སླེབས་ཏེ་གནས་ཚུལ་གསལ་པོ་ཤེས་སྐབས། བོད་རང་བཙན་རེད་འདུག རང་བཙན་གྱི་ཐོབ་ཐང་ངེས་པར་ཡོད་དགོས་ཀྱི་འདུག་ཅེས་ཤོད་མཁན་ཁ་ཤས་བྱུང་འདུག

ཁ་སང་ཨིང་ལན་ལ་རྒྱ་མིའི་སློབ་ཕྲུག་སྟོང་ཕྲག་བཞི་ཙམ་ཞིག་གིས་རྔམ་སྟོན་ཁྲོམ་སྐོར་བྱས་པ་དང་། རྒྱ་ནག་གཞུང་ལ་ཡི་གེ་དོན་ཚན་དགུ་ཡོད་པ་ཞིག་སྤྲད་པའི་དོན་ཚན་བརྒྱད་པའི་ནང་གྲངས་ཉུང་མི་རིགས་ཚང་མར་རང་ཐག་རང་གཅོད་ཀྱི་ཐོབ་ཐང་སྤྲོད་དགོས་ཞེས་བཀོད་འདུག་ཅིང་། གྲངས་ཉུང་མི་རིགས་ཚང་མར་རང་ཐག་རང་གཅོད་སྤྲོད་དགོས་བཤད་དུས་བོད་པ་མ་ཡིན་རང་ཡིན་རེད། བོད་པ་གྲངས་ཉུང་མི་རིགས་ཟེར་བའི་ནང་ནས་ཤུགས་ཆེ་ཤོས་ཡིན་ལ། འཛམ་གླིང་གི་དོ་སྣང་ཆེ་ཤོས་ཀྱང་ཡིན། རྒྱ་མིའི་སློབ་ཕྲུག་ཁོང་རང་ཚོའི་ནང་ནས་གྲངས་ཉུང་མི་རིགས་ལ་རང་ཐག་རང་གཅོད་ཀྱི་ཐོབ་ཐང་སྤྲོད་དགོས་ཀྱི་འདུག་ཅེས་གཞུང་ལ་ཡི་གེ་སྤྲད་པ་འདི་རྩ་བ་ཆེན་པོ་མཐོང་གི་འདུག

རྒྱ་ནག་ལ་ཉེ་དུས་གནས་ཚུལ་བྱུང་བ་དེ་ད་ཆ་ཕལ་ཆེར་ཕན་མེད་ཕྱིན་པ་རེད། ཡིན་ནའང་གནས་ཚུལ་དེས་རྒྱ་ནག་མི་མང་གི་བསམ་བློའི་ནང་བརྗེད་དཀའ་བའི་འཁོན་འཛིན་ཞིག་སླེབས་ཡོད་པར་བརྟེན། རིང་པོར་མི་ཐོགས་པར་རྒྱ་ནག་ནང་རིམ་པས་རྒྱ་ནག་གུང་བྲན་ཏང་གི་མི་ཚེ་མྱུར་དུ་རྫོགས་རྒྱུའི་ཆ་རྐྱེན་ཆེད་མངགས་བཟོས་པ་ལྟ་བུ་ཡིན་པས་འགྱུར་བ་འགྲོ་གི་རེད། དེ་ཡང་ལོ་གཅིག་གཉིས་ཞེས་བརྗོད་མི་ཐུབ་རུང་། ལོ་ལྔ་དྲུག་བཅུ་གྲངས་ནང་འགྱུར་བ་ཏན་ཏན་འགྲོ་གི་རེད། དེར་བརྟེན་རྒྱ་ནག་གི་མ་འོངས་པ་དེ་ད་ལྟ་ལོག་སྤྱོད་པར་བརྩིས་པའི་སློབ་ཕྲུག་གཞོན་སྐྱེས་དེ་དག་གི་ལག་པར་སླེབས་རྒྱུ་རེད། རྒྱ་མི་སྤོའི་ལགས་དེ་དག་མུ་མཐུད་ནས་བསྐལ་པ་ཁྲི་ཕྲག་ནས་ཁྲི་ཕྲག་བར་བརྟན་པར་ཤོག་བརྗོད་ཀྱང་སྡོད་ཐུབ་ཀྱི་མ་རེད། ལོ་ལྔ་དྲུག་བདུན་བརྒྱད་ལས་སྡོད་ཐབས་མེད། དེར་བརྟེན་ང་ཚོས་ཕུགས་རྒྱང་རིང་པོ་དང་། ཕྱོགས་མང་པོའི་ཐད་ནས་བསམ་བློ་གཏོང་དགོས་ཀྱི་འདུག

ཅ༽ རྒྱ་བོད་ཀྱི་བདེ་སྐྱིད་དང་། ཕན་ཚུན་འཆམ་མཐུན།

ཡང་དངོས་ཡོད་ཀྱི་གནས་ཚུལ་འགྱུར་བ་ཆེན་པོ་ཞིག་བྱུང་སྟེ་དུས་ཚོད་གསར་པ་ཞིག་ཤར་ན་དེ་ནི་གནས་ཚུལ་ཐ་དད་རེད། རྒྱ་ནག་གཞུང་རྩ་བ་མུ་མཐུད་ནས་བརྟན་པོ་བྱས་ནས་བསྡད་ན་མི་དང་མིའི་བརྩེ་བ་དང་། མི་དང་མིའི་འབྲེལ་བ། མི་དང་མིའི་འདུ་ཤེས་བཅས་སླེབས་ན་ང་ཚོ་བདེ་སྡུག་བཤད་ས་ཡོང་གི་རེད། ང་ཚོས་རྒྱ་མི་རིགས་ལ་ངོ་རྒོལ་བྱེད་ཀྱི་མེད། རྒྱ་མི་རིགས་ལ་སྡུག་པ་ཞིག་བྱུང་རོགས་བྱས་ན་སྙམ་པ་དྲན་གྱི་མེད། ང་ཚོས་བསམ་པ་རྣམ་དག་བྱས་ནས་སྔར་ཆོས་རྒྱལ་ཚོའི་སྐབས་རྒྱ་རྒྱ་ཡུལ་ན་སྐྱིད། བོད་བོད་ཡུལ་ན་སྐྱིད། ཅེས་གསུངས་པ་བཞིན་རྒྱ་མིར་བདེ་སྐྱིད་དགོས་ལ། བོད་པར་ཡང་བདེ་སྐྱིད་དགོས། རྒྱ་མིའི་བདེ་སྐྱིད་ཀྱི་དོན་ལ་བོད་པའི་བདེ་སྐྱིད་བློས་བཏང་ན་འགྲིག་གི་མ་རེད། ང་ཚོ་བོད་པའི་བདེ་སྐྱིད་ཀྱི་དོན་ལ་རྒྱ་མིར་སྡུག་པ་ཞིག་བྱུང་རོགས་བྱས་ན་བསམ་ཚེ་ནོར་བ་རེད།

ང་རང་ཚོས་ནང་པ་སངས་རྒྱས་པའི་ཆོས་ཀྱི་ཐོག་ནས་སེམས་ཅན་ཐམས་ཅད་ཅེས་སྨོན་ལམ་རྒྱག་གི་ཡོད། སེམས་ཅན་ཐམས་ཅད་ཅེས་པའི་ནང་རྒྱ་མི་ལོས་ཡོད། ངོས་ནས་རྒྱ་མི་ཐུག་འཕྲད་བྱེད་སྐབས་ཚང་མར་བོད་པས་རྒྱ་མི་རིགས་ལ་ངོ་རྒོལ་བྱེད་དགོས་དོན་མེད་ཅེས་རྟག་ཏུ་བརྗོད་ཀྱི་ཡོད། འདོད་ཀྱང་རུང་མ་འདོད་ཀྱང་རུང་ང་ཚོ་ལོ་སྟོང་ཕྲག་རིང་གཤིབས་ཏེ་བསྡད་ཡོད། སྐབས་རེ་འཁྲུག་པ་བརྒྱབ་ཡོད་ལ། སྐབས་རེ་འཆམ་པོ་བྱས་ནས་བསྡད་ཡོད། མ་འོངས་པར་ཆ་བཞག་ན་རྒྱ་མིས་བོད་པ་མ་འདོད་ཀྱང་བོད་པ་དང་གཤིབས་ཏེ་སྡོད་རྒྱུ་དང་། བོད་པས་རྒྱ་མི་མ་འདོད་ཀྱང་རྒྱ་མི་དང་གཤིབས་ཏེ་སྡོད་རྒྱུ་རེད། ང་ཚོ་ཕན་ཚུན་ཁྱིམ་མཚེས་བྱས་ནས་གཤིབས་ཏེ་སྡོད་དགོས་པའི་རྗེས་ལ་འཆམ་པོ་ཞིག་བྱུང་ན་བདེ་སྐྱིད་ཡོང་རྒྱུ་རེད།

འཛམ་བུ་གླིང་སྤྱི་ཡོངས་ལ་འགྱུར་བ་ཆེན་པོ་གང་འདྲ་ཞིག་འགྲོ་གི་མི་འདུག་གམ། དེ་བཞིན་པོ་ལན་ཌི་དང་། ཧང་གྷ་རིའི་རྒྱལ་ཁབ་དེ་དག་ལ་འགྱུར་བ་གང་འདྲ་འགྲོ་གི་མི་འདུག་གམ། ལོ་གསུམ་བཞིའི་གོང་བློ་ཡུལ་ལ་མེད་པའི་འགྱུར་བ་དེང་སང་དངོས་སུ་འགྲོ་གི་ཡོད། དེ་ལྟར་ཡོང་བའི་གཞི་རྩ་ནི་མི་ལ་རང་བཞིན་ལྷན་སྐྱེས་སུ་ཡོད་པའི་རང་དབང་ལ་དགའ་པོ་དང་། དྲང་བདེན་ལ་དགའ་པོ་བྱེད་པའི་བསམ་བློ་དེ་ཡིན། ང་ཚོས་གང་ཞིག་ཤོད་ཀྱི་ཡོད་ཅེ་ན། བདེ་སྐྱིད་དང་རང་དབང་དགོས་ཞེས་བརྗོད་ཀྱི་ཡོད། རྒྱ་མི་དྲང་པོ་དྲང་བཞག་བྱེད་མཁན་ཞིག་ཡིན་ན་དེ་སུས་ཀྱང་ཤོད་ཀྱི་རེད་ལ། ཤོད་པའི་ཐོབ་ཐང་ཡང་ཡོད། རང་རེར་རྒྱ་མིའི་སློབ་ཕྲུག་དེ་ལྟར་ཐུག་རྒྱུའི་གོ་སྐབས་བྱུང་བའི་སྐབས་ལ་རྒྱ་མི་གཅིག་ཡིན་ཡང་བོད་པའི་བདེན་དོན་གནས་ཚུལ་རྣམས་ཤོད་རྒྱུ་གལ་ཆེན་པོ་ཡིན།

ཆ༽ མང་གཙོའི་ལམ་སྲོལ་དང་། སྐུ་དབང་ལ་བསྒྱུར་བཅོས།

དེ་ནས་དོན་ཚན་གཅིག་ལ། ཉེ་ལམ་ཡོ་རོབ་གྲོས་ཚོགས་ལ་བཤད་པའི་སྐད་ཆའི་ནང་གསལ་པོ་བཀོད་ཡོད། མ་འོངས་པར་འོས་བསྡུ་བྱས་པའི་མང་གཙོའི་གཞུང་གི་ནང་ངོས་ནས་འགན་འཁྱེར་རྒྱུ་མིན་ཞེས་བྲིས་ཡོད། དེ་ནི་བསམ་བཏང་དྲན་སྐྱེས་ཀྱི་བསམ་བློ་གསར་པ་ཞིག་མིན། རྩ་བ་ང་ཚོ་མང་གཙོའི་ལམ་ལ་འགྲོ་དགོས་པ་ཞིག་སྔོན་མ་ནས་བསམ་བློར་ཡོད། གཞི་རྩའི་གནས་ཚུལ་ནས་བཤད་ན། ང་ཚོ་བོད་ལ་ཡོད་པའི་སྐབས་ནས་བོད་པའི་སྤྱི་ཚོགས་ཀྱི་གནས་སྟངས་ལ་སྒྱུར་བཅོས་འགྲོ་དགོས་པ་དང་། ང་ཚོའི་བྱེད་སྟངས་མང་པོ་ཞིག་རྗེས་ལུས་ཀྱི་རྣམ་པ་ཡིན་པ་གསལ་པོ་ཡོད་པར་བརྟེན་ང་ཚོས་བསམ་གཞིགས་བྱས་ཏེ་ལེགས་བཅོས་ལས་ཁུངས་ཞེས་པ་ཞིག་བཙུགས་ནས། སྔོན་ལ་ཁྲལ་ཆག་དང་བུན་ཆག་གཏོང་བའི་ལས་ཀ་གང་འཚམ་བྱས་པ་ཁྱེད་རང་ཚོ་རྒན་པ་ཚོས་བློ་ངེས་རེད། ཡིན་ནའང་རྒྱ་མི་སླེབས་རྗེས་ང་ཚོས་བསྒྱུར་བཅོས་ཤུགས་ཆེན་པོ་ཞིག་གཏོང་བར་ཕྱིན་ན་རྒྱ་མིས་དེ་ལ་ངོ་རྒོལ་བྱ་རྒྱུའི་གནས་ཚུལ་རྙོག་འཛིང་ཆེན་པོ་ཞིག་གི་དུས་སུ་སླེབས་ཡོད། གང་ལྟར་ང་ཚོས་རྙིང་པའི་བྱེད་སྟངས་མང་པོ་ཞིག་བསྒྱུར་བཅོས་གཏོང་དགོས་པའི་ངོས་འཛིན་བྱས་ཡོད།

རྒྱ་གར་ལ་སླེབས་རྗེས་ཕྱི་ལོ་ ༡༩༦༠ ལོར་མི་མང་སྤྱི་འཐུས་བསྡུས་པ་རེད། ༡༩༦༡ ལོར་མང་གཙོའི་རྩ་ཁྲིམས་བཟོས་པ་དེ་དག་རྒྱ་མིར་ཁ་གཏད་གཅོག་ཆེད་གསར་དུ་བཟོས་པ་ཞིག་མིན་ལ། བོད་མི་ནང་ཁུལ་ནས་མང་གཙོ་བྱེད་དགོས་ཞེས་བརྗོད་མཁན་སུ་གཅིག་མེད། ཡིན་ནའང་ང་ཚོ་ཚང་མས་བསམ་པ་རྣམ་དག་གི་ཐོག་ནས་འཛམ་གླིང་སྤྱི་འགྲེ་སྤྱི་མཚུངས་ཀྱི་མང་གཙོ་བྱ་རྒྱུ་ཤིན་ཏུ་གལ་ཆེན་པོར་ངོས་འཛིན་བྱས་པ་ཡིན། དེ་སྔ་ཕྱི་ལོ་ལྔ་བཅུ་ང་བདུན་ང་བརྒྱད་ནང་ལྷ་སར་སྡོད་སྐབས་དྲུག་ཡིག་ཆེན་མོ་ལྷ་ལྡིང་མཛོད་སྦུག་དོ་དམ་མཁན་ཆེར་འཕོས་ཡོད། ཉིན་གཅིག་ང་རང་སྤྱན་བསལ་གླིང་ཁར་བསྐྱོད་དེ་ཁོང་དང་སྐད་ཆ་བྱུང་། ཁོང་ནས་ང་རང་ཚོས་རྩ་ཁྲིམས་ཤིག་བཟོ་དགོས། ང་ཚོའི་མ་འོངས་པའི་འགྲོ་སྟངས་འདི་འདྲ་ཡིན་ཞེས་ཡིག་ཆའི་རྩ་ཁྲིམས་ཤིག་བྱུང་ན། མི་སུ་ཡིན་ཀྱང་བལྟ་གི་རེད་ལ། མཐོང་རྒྱུ་ཡོད་པ་ཞིག་ཡོང་གི་རེད། དེ་གལ་ཆེན་པོ་རེད་གསུངས་བྱུང་། དེ་དུས་ནས་བསམ་བློ་གཏོང་གི་ཡོད།

དེ་ནས་དྲུག་ཅུ་རེ་གཅིག་ལོར་རྩ་ཁྲིམས་སྙིང་བསྡུས་ཤིག་བཏོན་པ་དེའི་ནང་༸རྒྱལ་བ་རིན་པོ་ཆེའི་དབང་ཆར་བསྒྱུར་བཅོས་གཏོང་རྒྱུ་ཞེས་པ་ཞིག་བཀོད་ཡོད། དེ་རྗེས་དྲུག་ཅུ་རེ་གསུམ་ལོར་རྩ་ཁྲིམས་རྒྱས་པ་དེ་བཏོན་པ་རེད། དེའི་ནང་གི་དོན་ཚན་གཅིག་ལ་༸རྒྱལ་བ་རིན་པོ་ཆེའི་དབང་ཆ་ཚོགས་འདུའི་འཐུས་མི་གསུམ་གཉིས་ཀྱི་མོས་མཐུན་ཐོག་ནས་བསྒྱུར་བཅོས་གཏོང་རྒྱུ་ཞེས་པ་ཞིག་བཀོད་ཡོད། དེ་ནི་མང་གཙོའི་ངོ་བོ་གཙོ་བོར་མཚོན་པའི་ཆེད་དུ་རེད། དྲུག་ཅུ་རེ་དགུའི་ལོར་གསུམ་བཅུའི་དུས་དྲན་གྱི་གསུང་བཤད་ནང་། བོད་ཀྱི་དོན་དག་འདི་བོད་མི་ས་ཡ་དྲུག་གི་དོན་དག་ཡིན་པ་ལས། དེ་ང་ཚོའི་སྤྱི་ཚོགས་ཀྱི་ལམ་ལུགས་ཀྱི་སྐད་ཆ་དང་། ཏཱ་ལའི་བླ་མའི་སྒྲིག་འཛུགས་ཀྱི་དོན་དག་མ་རེད། ཏཱ་ལའི་བླ་མའི་འགྲོ་སྟངས་མུ་མཐུད་གནས་དང་མི་གནས་དེ་བོད་རྒྱ་ཆེའི་མི་མང་གི་འདོད་པས་ཐག་གཅོད་བྱེད་དགོས་ཞེས་གསལ་པོར་བཀོད།

དེ་ལྟར་ཤོད་དགོས་དོན་ནི་ང་ཚོས་བསམ་པ་རྣམ་དག་གིས་མ་འོངས་པར་མང་གཙོའི་ཐོག་འགྲོ་རྒྱུའི་ཆེད་དུ་བཤད་པ་རེད། ཁ་སང་ཡོ་རོབ་གྲོས་ཚོགས་ལའང་དོན་དག་དེ་རང་མུ་མཐུད་དེ་སྐད་ཆ་བཤད་པ་ལས། རྒྱ་མི་མཉམ་དུ་སྐད་ཆ་ཤོད་པའི་གནས་ཚུལ་གསར་པ་ཞིག་གི་འོག་ལ་བསམ་བཏང་དྲན་སྐྱེས་བྱས་ནས་སྐད་ཆ་གསར་པ་བཤད་པ་མ་རེད། འདི་ལོ་ཝཱ་རཱ་ཎ་སཱིར་ཆོས་ཚོགས་ཚོགས་ཆེན་ཐོག་འགྲེལ་བཤད་རོབ་ཙམ་བྱེད་རྒྱུ་བྱུང་། དེ་རྗེས་ཉེ་ཆར་དྷ་རམ་ས་ལར་ལས་བསྡོམས་ཚོགས་ཆེན་འཚོགས་སྐབས་ཀྱང་འགྲེལ་བཤད་ཞིབ་ཕྲ་བྱས་པ་ཡིན།

ཇ༽ དམར་པོའི་རྗེས་ལུས་དང་། མང་གཙོའི་ཡར་རྒྱས།

ང་ཚོ་མ་འོངས་པར་མང་གཙོའི་ཐོག་ལ་འགྲོ་དགོས་ཟེར་བ་འདི་ཁ་མཁས་འདྲ་ཆགས་ཀྱིས་བཤད་པ་མིན། ལུང་པ་གང་ཞིག་ཡིན་ཡང་ཡར་རྒྱས་འགྲོ་བར་ཚང་མ་མཉམ་རུབ་ཀྱི་ཐོག་ནས་ནུས་པ་འདོན་རྒྱུ་འདི་ཡར་རྒྱས་འགྲོ་བའི་རྩ་བ་ཡིན། གུང་བྲན་རིང་ལུགས་ཀྱི་ལུང་པ་མང་པོ་ཞིག་ཡར་རྒྱས་འགྲོ་མི་ཐུབ་པ་དེ་གང་ལ་ཐུག་པ་རེད་དམ་ཞེ་ན། འགོ་ཁྲིད་མེད་པ་དང་། སྒྲིག་འཛུགས་མེད་པ། སྐུལ་མཁན་མེད་པ་སོགས་ཀྱིས་མ་ཡིན་པར། སྐུལ་མཁན་ཡོད་པའི་ནང་ནས་བཀའ་བཙན་ཐག་ཆོད་དང་། སྒྲིག་འཛུགས་དམ་ཐག་ཆོད་ཡོད། ཡིན་ནའང་མི་དམངས་སོ་སོས་དང་དུ་བླངས་ནས་རང་འགུལ་གྱི་ནུས་པ་འདོན་རྒྱུའི་གོ་སྐབས་མེད། དེ་མ་བཏོན་པའི་ཉེར་ལེན་གྱིས་དམར་པོའི་ལུང་པ་རྣམས་རྟག་ཏུ་རྗེས་ལུས་ཐེབས་ཀྱི་ཡོད།

རང་དབང་མང་གཙོའི་ལུང་པའི་ནང་ལ་རྒྱབ་ནས་རྒྱུག་པ་འཁྱེར་ཏེ་འདེད་མཁན་མེད་ལ། བཙན་དབང་ཤོད་མཁན་ཡང་མེད། ཡིན་ན་ཡང་མི་མང་ནས་རང་འགུལ་གྱི་ནུས་པ་བེད་སྤྱོད་བྱེད་ཀྱི་ཡོད་སྟབས་ཡར་རྒྱས་འགྲོ་བཞིན་ཡོད། ལུང་པ་གང་ཞིག་ཡིན་ཡང་ཡར་རྒྱས་འགྲོ་བར་ཡུལ་མི་མི་རེ་ངོ་རེས་སེམས་ཁུར་བླངས་ཏེ་རང་འགུལ་གྱི་ནུས་ཤུགས་འདོན་དགོས། དེ་ལྟར་ཡོང་བར་རང་དབང་ཡོད་ན་ནུས་ཤུགས་འདོན་གྱི་རེད། རང་དབང་མེད་པར་བཀའ་བཀོད་གཏོང་མཁན་ཞིག་ཡོད་ན་ལེ་མ་ཐོགས་ཙམ་ཞིག་བྱེད་པ་ལས། དེ་ལྷག་གི་སེམས་ཁུར་ལེན་གྱི་མེད། ལུང་པ་ཡར་རྒྱས་དང་། སྤྱི་ཚོགས་ཡར་རྒྱས་འགྲོ་བ་ལ་མི་རེ་ངོ་རེས་ནུས་པ་འདོན་དགོས། ནུས་པ་འདོན་པའི་གོ་སྐབས་རང་དབང་དང་ཐོབ་ཐང་ཞིག་ཡོད་དགོས་པ་རེད། དེར་བརྟེན་མང་གཙོ་ཞེས་པ་འདི་དོན་ངོ་མའི་ཐོག་ཡར་རྒྱས་འགྲོ་བའི་རྩ་བ་ཆགས་ཡོད།

ཉ༽ རྒྱ་གཞུང་གི་འཁྱོག་བཤད་དང་། མང་གཙོའི་དགོས་དོན།

སངས་རྒྱས་བཅོམ་ལྡན་འདས་ཀྱིས་གསུངས་པའི་སྤྱིར་ནང་པ་སངས་རྒྱས་པའི་ཆོས་དང་། ཡང་སྒོས་ཐེག་པ་ཆེན་པོའི་ཆོས་འདི་མང་གཙོའི་ལྟ་བ་དང་ཤིན་ཏུ་མཐུན་པོ་ཡོད། ཆོས་ཀྱི་ཐོག་ནས་བཤད་ནའང་འདྲ། ལུང་པ་ཡར་རྒྱས་ཀྱི་ཐོག་ནས་བཤད་ནའང་འདྲ། མང་གཙོ་ཞེས་པ་འདི་ཤིན་ཏུ་གལ་ཆེན་པོ་ཡིན། བོད་ནང་ཆ་བཞག་ན་བར་ལམ་རྒྱ་མིས་ཆེད་མངགས་གོ་སྐབས་བཟུང་ནས་ང་ཚོས་འདིར་བོད་རང་དབང་གི་དོན་ལ་རྩོད་ལེན་བྱེད་པའི་ལས་འགུལ་བྱས་པ་འདི་སྤྱི་ཚོགས་རྙིང་པ་བསྐྱར་གསོ་བྱེད་པའི་དམིགས་ཡུལ་རེད་ཅེས་ཆེད་དུ་འཁྱོག་བཤད་བྱེད་ཀྱི་ཡོད། དེ་ལྟར་འཁྱོག་བཤད་བྱེད་དགོས་དོན་ནི། མི་སུ་ཞིག་ལ་སྤྱི་ཚོགས་རྙིང་པ་བསྐྱར་གསོ་བྱེད་ཀྱི་འདུག་ཅེས་བརྗོད་ན་རྣ་བར་འགྲོ་པོ་ཞིག་ཡོང་གི་མེད་པ་ཡིན་སྟབས་ཁག་དེ་ལ་བཞག་སྟེ་བཤད་ན། ཏཱ་ལའི་བླ་མས་མཚོན་པའི་ཕྱི་ལ་ཡོད་པའི་བོད་མིས་རང་དབང་གི་དོན་ལ་ལས་འགུལ་བྱས་པ་དེར་དྲི་མ་ནག་པོ་ཞིག་བྱུག་ཐུབ་བསམས་ནས་དེ་ལྟ་བུའི་རེ་བ་རྒྱག་གི་ཡོད།

དཔེར་ན། མཐོ་རིམ་མི་སྣ་ཀྲའོ་ཙེ་ཡང་གིས་ཀྱང་སྐད་ཆ་འདི་འདྲ་བཤད་པ་རེད་ཅེས་རྒྱ་མི་ཁོ་རང་ཚོ་ནང་ཁུལ་ནས་བློ་ཕམ་ཆེན་པོ་བྱེད་ཀྱི་འདུག ཀྲའོ་ཙི་ཡང་ང་ཚོའི་དམག་སྤྱི་ཞིག་གིས་སྐད་ཆ་མགོ་མ་འཚོས་སྣང་བར་མི་འགྲོ་བ་ཤོད་ཀྱི་འདུག དེ་ནི་ལྐུག་པ་རེད་ཅེས་རྒྱ་མིའི་སློབ་ཕྲུག་ཚོའི་ནང་ནས་ཤོད་མཁན་བྱུང་། བོད་ནང་གསར་བརྗེར་དགའ་པོ་བྱེད་མཁན་ཏན་ཏན་ཡོང་གི་རེད། ང་ཚོས་ངེས་པར་དུ་མང་གཙོ་བྱེད་དགོས།

མང་གཙོ་དངོས་གནས་བྱེད་དགོས་ན། ངོས་ནས་ཁ་སང་ལས་བསྡོམས་ཚོགས་འདུའི་ཐོག་འདི་ལྟར་བཤད་པ་ཡིན། སོ་ནམ་གྲོང་པའི་དཔེ་ལ་ལྟོས། ཟེར་བ་བཞིན་བར་ལམ་ནས་གུང་བྲན་གྱི་ལུང་པ་ཚོས་གང་འདྲ་བྱེད་ཀྱི་མི་འདུག་གམ། དཔེར་ན། ཨུ་རུ་སུར་ཆ་བཞག་ན། མང་གཙོ་བྱེད་དགོས་ཀྱི་འདུག་ཅེས་ཤོད་ཀྱི་ཡོད། འོན་ཀྱང་དེ་དག་ལ་འགྲིགས་ལ་མ་འགྲིགས་ཤིག་རྟག་པར་ཡོང་གི་ཡོད་པ་དེ་གང་ལ་ཐུག་ཅེ་ན། ཚོགས་པ་གཅིག་གི་དབང་ཆར་བསྟུན་དགོས་པ་དེར་ཐུག་པ་རེད། ཚོགས་པ་གཅིག་གི་དབང་ཆ་དེ་ལ་དོ་ཕོག་མ་ཐེབས་པའི་ཐོག་ནས་མང་གཙོ་བྱེད་དགོས་ཞེས་བརྗོད་ན་དེ་ནི་ཡོངས་ཐབས་མེད་པ་ཞིག་རེད།

ཏ༽ མང་གཙོ་ཚད་ལྡན་དང་། ༸རྒྱལ་བའི་སྐུ་དབང་།

དཔེ་དེ་བཞིན་དུ་ང་ཚོས་ཚུར་ཕྱོགས་འདིར་༸རྒྱལ་བ་རིན་པོ་ཆེ་ཆོས་སྲིད་གཉིས་ཀྱི་བདག་པོ་རེད་ཅེས་ཤོད་པ་འདིར་བསྒྱུར་བཅོས་ཤིག་མ་བཏང་ན། ང་ཚོའི་མང་གཙོ་དེ་ཡང་ལྷན་པ་བརྒྱབ་པ་ལྟ་བུ་ཞིག་ལས་ཡོང་གི་མ་རེད། ༸རྒྱལ་བ་རིན་པོ་ཆེ་ཆོས་སྲིད་གཉིས་ཀྱི་བདག་པོ་རེད་ཅེས་བརྗོད་པ་འདིར་བསྒྱུར་བཅོས་ཤིག་བཏང་སྟེ། བོད་ཀྱི་འགོ་ཁྲིད་དེ་དངོས་གནས་ཚད་ལྡན་གྱི་འོས་བསྡུ་བྱས་ཏེ་ཡར་སླེབས་རྒྱུའི་ལམ་ལུགས་ཤིག་བཟོས་ན། སྤྱི་འགྲེའི་ལམ་ནས་༸རྒྱལ་བ་རིན་པོ་ཆེ་འགོ་ཁྲིད་ལ་སླེབས་ནའང་ཁྱད་པར་གང་ཡང་མི་འདུག དེ་མིན་༸རྒྱལ་བ་རིན་པོ་ཆེའི་ཡང་སྲིད་ངོས་འཛིན་བྱས་རྗེས་ཆོས་སྲིད་གཉིས་ཀྱི་བདག་པོ་རེད་ཅེས་བཤད་པ་དེ་མ་འགྲིགས་པ་ཞིག་རེད།

ང་ཚོས་མང་གཙོ་བྱེད་འདོད་ཡོད། དེ་ལྟར་མང་གཙོ་ཡག་པོ་ཞིག་ཡོང་བ་ལ། རྩ་བའི་ལམ་ལུགས་དེར་སྒྱུར་བཅོས་གཏོང་འདོད་མེད་པར་བསྡད་པའི་འོག་ནས་མང་གཙོ་བཟོ་གི་ཡིན་ཞེས་ཇི་ཙམ་བྱས་ཀྱང་ཆ་མི་ཚང་བ་ཞིག་ཆགས་ཀྱི་ཡོད། མ་གཞི་ང་རང་ཚོས་༸རྒྱལ་བ་རིན་པོ་ཆེ་ཞེས་བརྗོད་པ་ནི་བཙན་དབང་གི་ཐོག་ནས་བཤད་པ་མ་ཡིན་པར། རང་བཞིན་སྤྱི་མོས་ཀྱི་ཐོག་ནས་བྱུང་བ་རེད། ཧོབ་སྟེ་ལྟ་སྐབས་འདྲ་པོ་ཡོད་ན་ཡང་། མ་འོངས་པར་༸རྒྱལ་བ་རིན་པོ་ཆེ་ཆོས་སྲིད་གཉིས་ཀྱི་བདག་པོ་རེད་ཟེར་བ་འདི་བསྒྱུར་བཅོས་གཏོང་དགོས། བསྒྱུར་བཅོས་བཏང་ནས་འགོ་ཁྲིད་ལྟེ་བ་འོས་བསྡུའི་ཐོག་ནས་ཡོང་རྒྱུ་ཡོད་པ་ཞིག་བཟོ་དགོས། ཡིན་ན་ཡང་འདི་དག་རན་དང་མ་རན། བྱེད་ཕྱོགས་གང་འདྲ་ཞིག་བྱེད་དགོས་ཀྱི་འདུག་དང་མི་འདུག་ང་ཚོ་གོ་བསྡུར་ཞིག་བྱས། ཚོགས་ཆུང་ཞིག་བཙུགས་ན་ཡག་པོ་རེད་བཤད་པ་ཡིན།

དེའི་ཐོག་ཚོགས་འདུའི་འཐུས་མི་མང་པོ་ཞིག་གིས་བློ་ཕམ་ཆེན་པོ་ཞིག་བྱེད་འདུག་ལ། གཙོ་ཆེ་ཤོས་གནས་ཚུལ་དེ་བོད་ནང་སླེབས་ཀྱི་རེད། བོད་ནང་སླེབས་དུས་མང་གཙོའི་ངོ་བོ་དང་། མཚན་ཉིད། ཁྱད་ཆོས་བཅས་གསལ་པོ་ཞིག་མ་རྟོགས་པའི་གནས་ཚུལ་ཐོག་ནས་ད་ནི་༸རྒྱལ་བ་རིན་པོ་ཆེའི་སྐུ་དབང་ལ་བསྒྱུར་བཅོས་འགྲོ་གི་ཡོད། ༸རྒྱལ་བ་རིན་པོ་ཆེས་འགན་ཁུར་ལེན་གྱི་མེད་ཅེས་དེ་ལྟ་བུའི་མཐོང་ཚུལ་དང་གོ་འཛོལ་ཐེབས་ན་བོད་ནང་མི་མང་པོ་ཞིག་གི་བློ་ཕམ་བྱེད་རྒྱུའི་ཉེན་ཁ་འདུག་ཅེས་བཤད་པ་རེད།

གནས་ཚུལ་ཞིབ་ཕྲ་དང་གནད་འགག་མ་ཤེས་ན་ཧོབ་སྟེ་ཡ་མཚན་སྐྱེ་སྲིད། སྐབས་དེར་ཧོང་ཀོང་ཁུལ་གྱི་ཚགས་པར་ཁ་ཤས་ཐོག་༸རྒྱལ་བ་རིན་པོ་ཆེས་དབང་ཆ་དང་ལས་འགན་འཇོག་གི་ཡོད། ལས་འགན་འཇོག་པའི་རྒྱུ་མཚན་ཆབ་སྲིད་ཀྱི་གནད་དོན་ལ་ཐུག་གི་ཡོད་ལུགས་དེ་ལྟར་ཁ་ཤས་བཀོད་འདུག དེ་རིགས་གཟུགས་མེད་གྲིབ་བཟོ་དང་། དོགས་པ་རྣམ་རྟོག་གིས་བཤད་པ་རེད། ང་ནི་དེ་ལྟར་མིན། ངོས་ནས་བསམ་པ་རྣམ་དག་གི་མང་གཙོ་ཡག་པོ་ཞིག་དང་། ཚགས་ཚུད་ཅིག་བྱུང་ན་བསམས་ཏེ་བཤད་པ་ལས། ངོས་རང་ཞུམ་པ་སྐྱེས་ནས་ཕྱིར་འཐེན་བརྒྱབ་པ་ཡང་མིན། ངའི་རེ་འདུན་ནི་གནད་འགག་ཅིག་ལ་ཐུག་སྟེ་བཤད་པ་ཡིན་ཞེས་ལས་བསྡོམས་ཚོགས་ཆེན་ཐོག་བཤད་པ་ཡིན།

ལྔ་བཅུ་ང་གྲངས་ནས་དྲུག་ཅུ་རེ་གྲངས་དང་། དེ་ནས་བདུན་ཅུ་དོན་གྲངས། བརྒྱད་ཅུ་གྱ་གྲངས་ལ་སླེབས་དུས་གནས་ཚུལ་དུས་ལ་གཏུགས་ཡོང་གི་འདུག འདོད་ཀྱང་རུང་མ་འདོད་ཀྱང་རུང་། གོག་པོ་བརྒྱབ་ནས་འགྲོ་རྒྱུ་ཡིན་པ་ལས་ཐབས་ཤེས་མི་འདུག ད་ལྟ་༸རྒྱལ་བ་རིན་པོ་ཆེ་ན་རྒས་རྫི་མ་རྡིབ་པའི་གོང་ནས་མ་འོངས་པའི་མང་གཙོའི་འགྲོ་སྟངས་གསལ་པོ་གཏན་འབེབས་ཡག་པོ་ཞིག་བྱས་ཏེ་ལག་ལེན་བསྟར་ནས་གོམས་འདྲིས་ཤིག་བྱུང་ཐུབ་ན། མཐའ་མ་ངོས་ཀྱི་མི་ཚེ་གང་དུ་སླེབས་ཀྱང་ལས་དོན་བྱེད་སྟངས་ཆུ་བོ་ལྟར་རྒྱུག་ལམ་བྱང་བ་ཞིག་བྱུང་ན་གང་ཞིག་བྱས་ཀྱང་འགལ་རྐྱེན་ཉུང་བ་ལྟ་བུ་ཞིག་མཐོང་གི་འདུག

སྔ་ཕྱི་ལས་ངོས་རང་མེད་པ་ཆགས་རྒྱུ་རེད། མེད་པ་ཆགས་སྐབས་ལ་འཚབ་འཚུབ་བྱས་ན། དེའི་བར་ནས་གནས་ཚུལ་འདྲ་མིན་ཡོང་སྲིད་པ་རེད། ངོས་ཀྱིས་ད་ལྟ་ནས་མང་གཙོའི་བསམ་བློ་གཏོང་དགོས་ཀྱི་འདུག་ཅེས་བཤད་པ་འདི་ང་ཚོའི་ལས་ཀ་ཚགས་ཚུད་པོ་ཞིག་དང་། སྤུས་དག་པོ། ཡག་པོ། ནུས་པ་ཐོན་ཆེ་བ་ཞིག་བྱུང་ན་བསམས་ནས་བཤད་པ་ལས། ངོས་ནས་ཕྱིར་འཐེན་བརྒྱབ་པ་མ་རེད་ཅེས་སྐབས་དེ་གར་བཤད་ཡོད། གནས་ཚུལ་དེ་འདི་ཁུལ་ཁྱེད་ཚོས་ཀྱང་ཕྲན་བུ་ཐོས་ཡོད་དམ་སྙམ་གྱི་འདུག

ཐ༽ མི་རིགས་ཀྱི་ལྟ་བ་དང་། བོད་མིའི་གཤིས་བཟང་།

བར་ལམ་བོད་ནས་རྒྱ་གར་དུ་འབྱོར་བ་ཧ་ལམ་བོད་མི་སྟོང་ཕྲག་བཞི་ལྷག་ཙམ་ཞིག་ཡོད་པ་དེ་ནས་སློབ་གྲྭ་ཁག་ལ་ཕྲུ་གུ་སྟོང་ཕྲག་གཉིས་ཙམ་དང་། གྲྭ་ས་ཁག་ལ་སྟོང་གཉིས་ཙམ། སློབ་གྲྭའི་ལོ་ཚད་ཡོལ་ཞིང་། གྲྭ་ས་ཁག་ལ་འགྲོ་མཁན་མིན་པ་ཉིས་བརྒྱ་ཙམ་ཞིག་སྦིར་གཞིས་ཆགས་ནང་སློབ་གྲྭ་བཙུགས་ཏེ་སློབ་སྦྱོང་སྤྲོད་ཀྱི་ཡོད། རྩ་བའི་བོད་ཁྱོན་ཡོངས་ཀྱི་གནས་ཚུལ་ཧ་ལས་པ་འདུག འོན་ཀྱང་ས་ཁུལ་གྲོང་གསེབ་ཁུག་ཀྱོག་འགའ་ཞིག་ལ་དེ་སྔའི་སྤྱི་ཚོགས་ནང་འུ་ལག་རྒྱུགས་མཁན་ཁ་ཤས་ལ་བ་ཕྱུགས་རེ་ཟུང་དང་། ཚལ་ཞིང་ཕྲན་བུ་རེ་ཐོབ་ནས་ཁྱིམ་ཚང་འཛིན་རྒྱུ་ཡོད་པར་བརྟེན་དེང་སང་སྐྱིད་པོ་འདུག སྔོན་མ་ང་ཚོར་གང་ཡང་མེད་ཅེས་ཤོད་མཁན་ཁ་ཤས་ཡོང་གི་ཡོད་བཟོ་འདུག དེ་མིན་བོད་པ་སྤྱི་བོ་གནམ་བསྟན་ཚང་མ་རྒྱ་དམར་ཟེར་དུས་སེམས་ཀྱི་ཞེ་ལ་བརྒྱབ་ནས། མི་ཚང་དེ་ལ་མེད་ཅེས་སྣ་འཚིག་ནས་བསྡད་འདུག

ལྷག་དོན་གཞོན་སྐྱེས་ཚོ་ཤིན་ཏུ་སེམས་ཤུགས་ཆེན་པོ་འདུག བར་ལམ་མདོ་སྨད་ཁུལ་ནས་གཞོན་སྐྱེས་དེ་ལྟར་སླེབས་བྱུང་། རྩ་བའི་གྲངས་ཀ་ཉུང་ཉུང་ཡིན་ནའང་། དེ་དག་རྒྱ་ནག་གི་པེ་ཅིང་མཐོ་རིམ་སློབ་གྲྭ་དང་། ལན་ཀྲུའུ་མཐོ་རིམ་སློབ་གྲྭ་སོགས་ནས་ཐོན་ཏེ་གྱོང་ཐག་ཆོད་འདུག རྒྱ་མིའི་མཐོ་རིམ་སློབ་གྲྭ་འགྲིམས་ཀྱང་དོ་སྣང་བྱེད་ས་བོད་ཡིག་ལ་བྱས་ནས་སྙན་སུམ་སོགས་སྦྱངས་འདུག ཁ་ནས་སྐད་ཆ་ཤོད་སྐབས་དབུས་གཙང་གི་སྐད་ཆ་སྒྲ་དག་པོ་ཞིག་ལམ་སང་ཤོད་དགོས་ན་ཁག་པོ་བྱེད་ཀྱི་འདུག འོན་ཀྱང་ཡིག་ཐོག་ལ་འབྲི་སྐབས་བརྗོད་བྱ་བདེ་པོ་ཧ་ལས་པ་ངོ་མཚར་སྐྱེ་བ་འདུག ཁོང་ཚོ་བོད་ཀྱི་མཐའ་མཚམས་ནས་ཡིན་ཀྱང་སོ་སོའི་མི་རིགས་ཀྱི་ལྟ་བ་དང་། རིག་གཞུང་ལ་དོ་སྣང་ཆེན་པོ་བྱས་འདུག

ཁོང་ཚོ་བརྒྱུད་ནས་གནས་ཚུལ་ཐོས་པར་མདོ་སྨད་ཁུལ་གྱི་སློབ་གྲྭ་ཁག་གི་སློབ་ཕྲུག་ཁྱོན་ཆེན་པོ་ཞིག་ཤིན་ཏུ་སེམས་ཤུགས་ཆེན་པོ་རེད་འདུག ཁ་སང་ལྷ་ས་ཁུལ་ལ་ཞི་རྒོལ་བྱུང་སྐབས་ཁོང་ཚོས་མི་རིགས་ཀྱི་འཐབ་རྩོད་བྱེད་ཀྱི་ཡོད་ཅེས་གདུང་སེམས་མཉམ་བསྐྱེད་བྱས་འདུག བོད་མི་རིགས་ཞེས་པ་འདི་སྔར་ཆོས་རྒྱལ་ཚོའི་སྐབས་ནས་བཟུང་ལོ་རྒྱུས་ཡུན་རིང་ཡོད་པའི་མི་རིགས་ཤིག་ཡིན་པ་དང་། བོད་མི་རིགས་ལ་འཛམ་གླིང་ཐོག་གཞན་ལ་སྨོན་མི་དགོས་པའི་རིག་གཞུང་བཟང་པོ་ཞིག་ཡོད་པའི་ཐོག རང་བཞིན་ལྷན་སྐྱེས་ཀྱི་མི་སེམས་རྒྱུད་ཀྱང་བཟང་པོ་ཡོད་པ་བཅས་ང་ཚོའི་མི་རིགས་འདི་རླབས་ཆེན་གྱི་མི་རིགས་ཤིག་ཡིན། ཡ་རབས་དང་སེམས་བཟང་ལྡན་པའི་མི་རིགས་འདི་རྒྱ་མིས་འབུ་ཆེས་ཆུང་ཟོས་ཀྱི་བཙན་ཟོས་བྱས་ཏེ་མི་རིགས་ཀྱི་རིག་གཞུང་ལ་ཆེ་མཐོང་རྩ་བ་ནས་མེད་པའི་ཐོག་ནས་ཉམས་ཆག་ཆེན་པོ་བཟོས་པ་རེད། དེ་ལ་ང་ཚོ་ནད་མི་ཐེག་པར་སྐད་རྒྱག་གི་ཡོད། བཙན་དབང་ཤོད་མཁན་ཚོར་ང་ཚོ་བོད་པའི་རིག་གཞུང་ལས་ལྷག་པ་མེད་ཀྱང་མ་ཆད་པའི་ཐོག་ནས་མི་ཡ་རབས་དང་བཟང་པོ་བྱེད་མཁན་ཞིག་ཡོད་ན་ཁྱད་པར་མི་འདུག་ཀྱང་། དེ་ལྟར་མི་འདུག

རྒྱ་མི་ཁོ་རང་ཚོས་བོད་པ་ཚོ་གཤིས་ཀ་འཇམ་པོ་འདུག རྒྱ་མི་ནི་གདུག་རྩུབ་ཆེན་པོ་དང་། ཕྲག་དོག་ཚ་པོ་རེད་ཅེས་ཤོད་ཀྱི་འདུག དཔེར་ན། ཀན་སུའུ་ཞིང་ཆེན་སློབ་གྲྭ་ཆེན་པོའི་སློབ་ཕྲུག་རྒྱ་རིགས་གཅིག་རྒྱ་ནག་ནས་བྲོས་ཏེ་བོད་ས་བརྒྱུད་བལ་ཡུལ་དུ་འབྱོར་བ་མི་དེས་ངོས་རང་ཐུག་པར་སླེབས་བྱུང་། ངོས་རང་ཐུག་སྐབས་བརྗོད་དོན། དེ་སྔ་ངས་བོད་པའི་གནས་ཚུལ་ཤེས་ཀྱི་མེད། བོད་ས་འགྲིམས་ཏེ་བྲོས་ཡོང་རིང་ཁོ་རང་རྒྱ་མི་ཡིན་ཡང་བོད་པས་ལྟོ་ཆས་སྟེར་བ་དང་། རྒྱ་དམག་ཐུག་གྲབས་བྱེད་སྐབས་འགེབས་སྲུང་བྱེད་པ་བཅས་སྲོག་སྐྱོབ་རོགས་རམ་ཡག་པོ་བྱས་བྱུང་། བོད་མི་རིགས་འདི་ཤིན་ཏུ་བཟང་པོ་དང་ཡ་རབས་འདུག་ཅེས་ཁོ་རང་ཧ་ལས་ནས་མིག་ཆུ་གཏོང་གྲབས་ངང་བརྗོད་བྱུང་།

དེའི་བཀའ་དྲིན་རྗེས་དྲན་གྱི་ཆེད་དུ་ཁོ་རང་གི་ལོ་རྒྱུས་འཁོད་པའི་དེབ་ཅིག་བྲིས་པ་ཡིན་ཞེས་རྒྱ་ཡིག་དེབ་ཅིག་བྲིས་འདུག རྒྱ་མིས་རྒྱུན་དུ་ཀྲུང་གོ་རླབས་ཆེན་ཡིན། གུང་བྲན་ཏང་རླབས་ཆེན་ཡིན་ཤོད་ཀྱི་ཡོད་ཀྱང་། ཁོང་ཚོ་རླབས་ཆེན་ཡིན་མིན་མི་ཤེས། རྒྱུན་དུ་རལ་པ་ལྷན་པས་མ་ཁེབས་པར་སྡོད་དགོས་པ་དང་། ཏང་གི་སྲིད་བྱུས་ལ་ཐོག་མཐའ་བར་གསུམ་དུ་འགྱུར་བ་མེད་ཅེས་ཤོད་ཀྱི་ཡོད་ཀྱང་འགྱུར་བ་རྟག་པར་འགྲོ་གི་འདུག དེ་ལྟར་སྲིད་བྱུས་ཡང་དག་པ་ཡིན་ཞེས་རྟག་ཏུ་བརྗོད་ཀྱང་། ཡང་དག་པ་དེ་རིལ་གྲབས་རིལ་གྲབས་བྱས་ཏེ་རྟ་ཁ་འཐེན་འཐེན་པར་སྡོད་དགོས་པ་དང་། སྦོ་ལུགས་གྲབས་བྱེད་ཀྱི་འདུག

ཚུར་ཕྱོགས་བོད་ཀྱི་ནང་པ་སངས་རྒྱས་པའི་ལྟ་བ་དང་འབྲེལ་བའི་བོད་པའི་ཡ་རབས་གོམས་གཤིས་རྣམས་ང་ཚོས་ཡང་དག་པ་ཡིན་ཞེས་བརྒྱ་བཤད་སྟོང་བཤད་བྱེད་ཀྱི་མེད་ཀྱང་། རིན་ཐང་མིས་རྒྱག་གི་འདུག བོད་པ་ཞེས་བརྗོད་དུས་དངོས་གནས་མི་ཡ་རབས་དང་། བོད་པའི་རིག་གཞུང་ཞེས་བརྗོད་སྐབས་བསམ་བློ་གཏིང་ཟབ་གཏོང་རྒྱུ་ཡོད་པ་ཡག་པོ་འདུག་ཅེས་ཚུར་ཤོད་ཀྱི་འདུག འདི་ཡག་པོ་རེད། རྒྱ་དམར་ལ་མིས་བསྟོད་བསྔགས་གཏོང་མཁན་མེད་པར་ཁོ་རང་ཚོས་སྐད་བརྒྱབ་ནས་བཤད་དགོས་པ་དེ་དཀའ་ལས་ཁག་པོ་རེད། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༠ ཟླ་ ༡ ཚེས་ ༤ཉིན། སིམ་ལ་ཁུལ་དུ་རང་རིགས་མང་ཚོགས་ལ་སྩལ་བའི་བཀའ་སློབ།

ཀ༽ བོད་མིའི་སེམས་ཤུགས་དང་། འཛམ་གླིང་ལ་ཁྱབ་བསྒྲགས།

ཚང་མར་བཀྲ་ཤིས་བདེ་ལེགས་ཞུ་རྒྱུ་ཡིན། དེ་རིང་རམ་པུར་ལ་ནང་པའི་ལྷ་ཁང་རྙིང་པ་ཞིག་ཉམས་གསོའི་འགོ་འཛུགས་བྱེད་ཀྱི་ཡོད་པ་དེའི་རྨང་རྡོ་འདིང་བར་ཡོང་དགོས་ཞེས་ཁ་སང་མངའ་སྡེའི་སྤྱི་ཁྱབ་བློན་ཆེན་དྷ་རམ་ས་ལར་ཕེབས་སྐབས་གསུང་གི་འདུག རམ་པུར་གྱི་ས་ཁུལ་འདིར་གཞི་ནས་ནང་པའི་ཆོས་ལ་དོ་སྣང་སླེབས་ཀྱི་ཡོད་པ་འདི་ཡག་པོ་རེད་སྙམ་ནས་དེ་རིང་འཁྱུག་ཙམ་ཡོང་བ་ཡིན། ཚང་མ་ལྷོད་ལྷོད་ཐོག་ཐུག་འཕྲད་བྱེད་རྒྱུའི་དུས་ཚོད་མེད། ཁྱེད་རང་ཚོ་འདིར་ཡོང་བར་དགའ་པོ་བྱུང་།

དེང་གི་བོད་སྤྱི་པའི་གནས་སྟངས་ནས་བཤད་ན། ང་རང་ཚོ་བོད་པ་ལམ་འགྲོ་ཆེན་པོ་ཡོད་པའི་དུས་ཚོད་ཅིག་ཡིན། རྒྱ་མིས་གདུག་རྩུབ་ཆེན་པོ་ཞིག་བྱེད་ཀྱི་ཡོད་ཀྱང་། བོད་ནང་གི་མི་དམངས་ནས་རང་སྲོག་བློས་བཏང་སྟེ་རྒྱ་མིར་ངོ་རྒོལ་གྱི་རྣམ་འགྱུར་ཤུགས་ཆེ་བསྟན་ཏེ་གནས་ཡོད། གནས་ཚུལ་དེས་འཛམ་གླིང་ཕྱི་རོལ་གྱིས་བོད་པའི་གནས་ཚུལ་ཤེས་རྟོགས་བྱ་རྒྱུ་ཤིན་ཏུ་གསལ་པོ་ཆགས་ནས་བདེན་པ་དང་། རྒྱུ་མཚན་ཡོད་པའི་རང་བཞིན་དེ་ཇེ་གསལ་དུ་ཕྱིན་ཏེ་བོད་པར་མཐོང་ཚུལ་ཡག་ཏུ་ཕྱིན་ཡོད། འཛམ་གླིང་ཐོག་སྲིད་གཞུང་སོ་སོའི་རྣམ་འགྱུར་སྟོན་སྟངས་སོ་སོའི་སྲིད་བྱུས་ཀྱིས་རྐྱེན་པས་གནས་ཚུལ་ཐ་དད་ཡིན་ཀྱང་། རྩ་བའི་མི་དམངས་ཀྱི་བསམ་ཚུལ་གྱི་ཐོག་ནས་བཤད་ན་བོད་འདི་རང་བཙན་གྱི་ལུང་པ་ཞིག་ཡིན་ཤག་ཤག་དང་། དེ་རྒྱ་མིས་བཙན་ཟོས་བྱས་པ་ཞིག་ཡིན་པ་འཛམ་གླིང་གི་ཕྱོགས་གང་སར་རྩོད་མེད་ཆགས་ཡོད།

དཔེར་ན་ཨ་རི་དང་། ཡོ་རོབ་སོགས་གང་དུ་ཡིན་ཀྱང་གསར་ཤོག་ཆེ་ཁག་ཚང་མའི་སྤྱིར་བཏང་མཐོང་ཚུལ་ལ་བོད་རྒྱ་མིས་བཙན་ཟོས་བྱས་པར་ངོས་འཛིན་བྱེད་པའི་གནས་ཚུལ་དེ་གསལ་པོ་ཐོན་གྱི་འདུག གཞུང་སོ་སོའི་ཐོག་ནས་ད་ལྟ་དངོས་ཡོད་གནས་ཚུལ་ལ་བོད་རྒྱ་མིས་དབང་སྟེ་བསྡད་ཡོད་སྟབས་དེའི་ཆ་ནས་བོད་རྒྱ་ནག་གི་ཆ་ཤས་ཡིན་པ་ཞིག་ལ་ངོས་འཛིན་བྱེད་ཀྱི་ཡོད། དེ་ནི་གཞུང་སོ་སོས་ད་ལྟའི་དངོས་ཡོད་གནས་ཚུལ་ལ་བསྟུན་ནས་སྲིད་བྱུས་དེ་ལྟ་བུ་ཞིག་འཛིན་གྱི་ཡོད། སྤྱིར་བཏང་འཛམ་གླིང་ཐོག་རྒྱ་བོད་ཐ་དད་ཡིན་པ་ངོས་འཛིན་གསལ་པོ་བྱས་ནས་བོད་པར་བདེན་རྒྱབ་བྱེད་པའི་བསམ་ཚུལ་ཤུགས་ཆེན་པོ་ཡོད།

འཛམ་གླིང་གི་ས་གནས་གང་སར་བོད་པའི་ཆབ་སྲིད་རང་དབང་གི་དོན་ལ་རྒྱབ་སྐྱོར་བྱེད་པའི་ཚོགས་པ་འདྲ་མིན་བཙུགས་ཏེ་ལུང་པ་མང་པོར་ཁྱབ་ཡོད་པ་དང་། ཡོ་རོབ་ས་ཁུལ་ཕལ་མོ་ཆེ་དང་། བོད་ཀྱི་ནང་པ་སངས་རྒྱས་པའི་ཆོས་འདི་རྒྱ་ཆེ་གཏིང་ཟབ་ཡིན་པ་དེ་ལ་འཛམ་གླིང་ཐོག་ནས་དོ་སྣང་བྱས་ཏེ་ལུང་པ་མང་པོའི་ནང་ནང་ཆོས་སློབ་སྦྱོང་བྱེད་མཁན་གྱི་ཆོས་ཚོགས་ཆེ་ཆུང་ཕལ་ཆེར་བཞི་བརྒྱ་ལྔ་བརྒྱ་ཞིག་ཡོད། བོད་པའི་ཆོས་རིག་ལ་དོ་སྣང་ཡོད་མཁན་ཞིག་ཡིན་ཕྱིན་རང་ཤུགས་ཀྱིས་བོད་པའི་བདེན་དོན་ལ་ཤ་ཚ་དང་རྒྱབ་སྐྱོར་བྱེད་པ་ཞིག་ཡོང་གི་རེད།

ཁ༽ དམར་པོར་ངོ་རྒོལ་དང་། མང་གཙོའི་ལས་འགུལ།

ཉེ་ཆར་ཡོ་རོབ་ཤར་ཕྱོགས་ཀྱི་ལུང་པ་ལོ་མང་དམར་པོའི་རྒྱལ་ཁབ་བྱས་པ་དེ་དག་དེང་སང་དམར་པོའི་ལམ་ལུགས་ལ་ཞེ་ལོག་སྟེ་མི་དམངས་ཀྱིས་ལས་འགུལ་བྱས་ནས་མཐའ་མ་དམར་པོས་དབང་སྒྱུར་བྱེད་པའི་གཞུང་ཚང་མ་འཐོར་ནས་རང་དབང་མང་གཙོའི་གཞུང་གསར་པ་འཛུགས་ཀྱི་ཡོད། ཁོང་ཚོར་དམར་པོའི་ལུགས་སྲོལ་འོག་བཙན་དབང་གི་དཀའ་སྡུག་ཤིན་ཏུ་ཆེན་པོ་མྱངས་པའི་རང་ཐོག་གི་ཉམས་མྱོང་གི་ཆ་ནས་བོད་པར་དམིགས་བསལ་གྱི་དོ་སྣང་དང་ཤ་ཚ་བྱེད་པ་དང་། རྒྱབ་སྐྱོར་གྱི་རྣམ་པ་ཤུགས་ཆེ་ཐོན་གྱི་འདུག

ཕར་ཕྱོགས་རྒྱ་ནག་ལ་མཚོན་ནའང་དེང་སང་མི་དམངས་རྣམས་ད་ལྟའི་རྒྱ་ནག་གཞུང་ལ་འདོད་མོས་མེད་པ་དང་། དམག་པོའི་སྲིད་བྱུས་ལ་ཡི་རངས་མེད་པའི་རྣམ་འགྱུར་གསལ་པོར་ཐོན་ཡོད། ད་ལྟ་དྲག་ཤུགས་ཁོ་ནས་བཟུང་བ་ལས་རྒྱ་ཆེའི་མི་དམངས་ཀྱི་ཐོག་ནས་བཤད་ན་གུང་བྲན་རིང་ལུགས་ལ་ཡིད་ཆེས་བརླག་ཟིན་པ་གསལ་པོ་འདུག སྔ་ལོ་རྒྱ་ནག་ནང་དུ་གནས་ཚུལ་གསར་པ་ཆེན་པོ་ཞིག་ཐོན་པའི་རྐྱེན་གྱིས་དེང་སང་རྒྱ་མིའི་ནང་ཁོ་རང་ཚོའི་གཞུང་འདི་རྫུན་ཤོད་མཁན་དང་། དབང་ཡོད་ཤོད་མཁན་ཞིག་ཡིན་པ་གསལ་པོར་མཐོང་བ་དང་། ད་ཕན་རྒྱ་ནག་གཞུང་གིས་བོད་ཅེས་པ་འདི་གང་འདྲ་ཞིག་ཡིན་པའི་སྐོར་འགྲེལ་བཤད་བརྒྱབ་པ་དེར་རྒྱ་མི་ཚོས་ཐེ་ཚོམ་དང་དོགས་པ་བྱེད་པའི་གནས་ཚུལ་ཐོན་ཡོང་གི་འདུག དེ་ནི་འགྱུར་བ་ཆེན་པོ་རེད།

བོད་ནང་ལ་ཡང་དེང་སང་རྒྱ་མི་ཁག་གཅིག་གིས་བོད་པའི་གནས་ཚུལ་ལ་དོ་སྣང་གསར་པ་བྱེད་པ་དང་། བོད་པར་ཤ་ཚའི་རྣམ་འགྱུར་སྟོན་གྱི་འདུག ད་ཆ་རྒྱ་མི་རྣམས་རང་ཉིད་ཀྱི་གཞུང་ལ་ངོ་ལོག་གི་ཡོད། རྩ་བ་རྒྱ་མི་དང་བོད་པ་གཉིས་རྒྱ་ནག་གཞུང་ལ་ངོ་ལོག་དགོས་པའི་རྒྱུ་མཚན་ཐ་དད་ཡིན་ཀྱང་། གཞུང་ལ་མི་དགའ་བ་བྱེད་པ་འདི་གཅིག་གྱུར་ཆགས་པའི་ཐོག་ནས་དེང་སང་ལྷ་ས་ཁུལ་ལ་སྤྱིར་བཏང་གི་རྒྱ་མི་ལས་བྱེད་པ་རྣམས་དང་། བོད་པ་འབྲེལ་བ་ཡག་ཏུ་འགྲོ་གི་ཡོད་པའི་གནས་ཚུལ་གོ་རྒྱུ་འདུག དེ་འགྱུར་བ་ཆེན་པོ་རེད།

འཛམ་གླིང་ཕྱི་རོལ་ཏུ་བར་ལམ་ལོ་བཅུའི་ནང་རྒྱ་མིའི་སློབ་ཕྲུག་མང་པོ་ཞིག་སླེབས་ཡོད། ཁོང་ཚོ་དེ་སྔོན་རྒྱ་ནག་ལ་ཡོད་དུས་བོད་ཀྱི་གནས་ཚུལ་གང་ཡང་ཤེས་ཀྱི་མེད་ལ། ཕྱི་རོལ་ལུང་པ་འདྲ་མིན་ནང་ལོ་ནས་ལོ་བསྟུད་དེ་སྡོད་སྐབས་བོད་ཀྱི་གནས་ཚུལ་ཇི་འདྲ་ཡིན་པ་གཞི་ནས་གནས་ཚུལ་གསར་པ་མང་པོ་ཞིག་མཐོང་ཐོས་ཀྱིས་དེ་ལྟ་བུའི་ཐོག་ནས་བོད་པར་ཤ་ཚ་དང་དོ་སྣང་བྱེད་མཁན་ཇེ་མང་དུ་འགྲོ་གི་ཡོད། ལྷག་པར་ཁ་སྔོན་གནམ་བདེ་སྒོ་མོ་ཆེའི་གནས་ཚུལ་བྱུང་རྗེས་རྒྱ་མིའི་སློབ་ཕྲུག་མང་པོ་ཞིག་རྒྱ་ནག་གཞུང་ལ་མཐའ་གཅིག་ཏུ་ཞེ་ལོག་པའི་ཐོག་ནས་རྒྱ་ནག་ལ་མང་གཙོ་དང་། རང་དབང་དགོས་པའི་ལས་འགུལ་བྱེད་མཁན་གྱི་ཚོགས་པ་འདྲ་མིན་འཛམ་གླིང་ཕྱི་རོལ་ཏུ་བཙུགས་ཡོད། དེ་དག་གིས་བོད་པར་དམིགས་བསལ་གྱི་དོ་སྣང་དང་། ཚུར་འབྲེལ་བ་བྱེད་ཀྱི་འདུག

ཁོ་རང་ཚོ་ཕྱི་རོལ་ལ་སླེབས་ནས་རྒྱ་ནག་ལ་མང་གཙོ་དང་རང་དབང་ཡོང་བའི་ལས་འགུལ་རྩོམ་སྐབས། ང་ཚོ་བོད་པ་ལོ་སུམ་ཅུ་ཙམ་རིང་འཛམ་གླིང་རྒྱལ་ཁབ་འདྲ་མིན་ནང་ཁ་འཐོར་ཏེ་གནས་ཡོད་པར་མ་ཟད། བོད་གཞུང་གི་ལས་ཁུངས་ཀྱང་ཁ་ཤས་ཡོད་པ་དང་། དེ་བཞིན་ངོ་ཤེས་ཀྱི་གྲོགས་པོ་གང་ལ་གང་འཚམ་ཡོད་པ་བཅས་ལ་བརྟེན་རྒྱ་ནག་ལ་མང་གཙོ་དང་རང་དབང་ཡོང་བའི་ལས་འགུལ་བྱེད་མཁན་རྒྱ་མི་ཤེས་ཡོན་ཅན་དང་། སློབ་ཕྲུག་ཚོས་ང་ཚོ་བོད་པར་ཚུར་རེ་བ་བཅོལ་ཏེ་བསྟུན་མཁན་དང་། ལག་པ་བརྐྱངས་ནས་ལག་གདང་སྦྲེལ་བའི་གནས་ཚུལ་ཞིག་ཆགས་ཡོད།

ག༽ རྒྱ་ནག་གི་འགྱུར་འགྲོས་དང་། བོད་དོན་གྱི་བདེན་མཐའ།

ང་ཚོའི་ངོས་ནས་ཀྱང་རྒྱ་ནག་མི་དམངས་ནི་བདེ་བ་འདོད་ཅིང་སྡུག་བསྔལ་མི་འདོད་པ་གཅིག་པ་དང་། གུང་བྲན་རིང་ལུགས་ཀྱི་རྩུབ་སྤྱོད་འོག་སྡུག་བསྔལ་མྱོང་མཁན་གཅིག་མཚུངས་ཡིན་སྟབས། མང་གཙོ་དང་རང་དབང་གི་ལས་འགུལ་བྱས་པ་འདི་ནི་ཡང་དག་པ་ཡིན་པས། ང་ཚོ་བོད་པའི་ངོས་ནས་རྒྱབ་སྐྱོར་དང་རོགས་རམ་བྱེད་རྒྱུ་ཅི་ཡོད་བྱེད་དགོས་པ་དང་། གང་ཐུབ་ཀྱིས་རྒྱུས་མངའ་ཡང་བྱེད་བཞིན་ཡོད། ཁོང་ཚོའི་ངོས་ནས་ཀྱང་ཚུར་བོད་ཅེས་པ་འདི་རྒྱ་མི་རིགས་དང་ཐ་དད་ཡིན་པ་དང་། བོད་ལ་དམིགས་བསལ་གྱི་ཐོབ་ཐང་དང་རང་དབང་དགོས་པའི་ངོས་འཛིན་བྱས་ཏེ་བར་ལམ་ངོས་ནས་བོད་རྒྱའི་དབར་སྐད་ཆ་བྱེད་པའི་དོན་ཚན་ལྔ་བཤད་པ་དང་། དེ་ལྟ་བུའི་བསམ་ཚུལ་དང་གྲོས་འགོ་བཏོན་པ་དེ་དག་ལ་ཁོང་ཚོས་བསམ་པ་རྣམ་དག་གིས་རྒྱབ་སྐྱོར་བྱས་ཏེ་འགྱུར་བ་ཆེན་པོ་འགྲོ་གི་ཡོད། དེ་ལྟར་བོད་པའི་ཐོག་ལ་ལམ་འགྲོ་ཆེན་པོ་ཡོད་པའི་གནས་ཚུལ་ཞིག་ཆགས་ཡོད།

རྒྱའི་སློབ་ཕྲུག་ཁ་ཤས་ཀྱིས་ང་ལ་བཤད་བྱུང་ལ། ང་རང་གི་ངོས་ནས་བལྟས་ཀྱང་ཕལ་ཆེར་ལོ་ལྔ་ནས་བཅུ་བར་ལ་རྒྱ་ནག་ནང་འགྱུར་བ་ཆེན་པོ་ཞིག་འགྲོ་མི་ཡོང་ངམ་སྙམ་གྱི་འདུག ད་ལྟའི་དབང་སྒྱུར་བ་དེ་དག་ལོ་བརྒྱད་ཅུ་བརྒལ་བ་ཤ་སྟག་རེད། དེ་དག་མཐོ་ནའང་ལོ་གསུམ་བཞི་ལས་མི་ཚེས་འདང་ཐབས་མེད་པས་འགྱུར་བ་འགྲོ་གི་རེད། དེ་འོག་འགོ་ཁྲིད་མཇུག་མཐུད་ནས་ཡོང་མཁན་ཚོ་ནི་ད་ལྟ་ནས་ནང་ཁུལ་མཐུན་པོ་མེད་པར་གཅིག་འོག་གཅིག་མ་འདུས་པའི་གནས་ཚུལ་གསལ་པོ་འདུག ཁོང་ཚོ་རྡོག་འགྲིལ་པོ་ཧྲ་ཏག་ཏག་ཅིག་ཡོང་རྒྱུ་ཕལ་ཆེར་ཁག་པོ་རེད། ལོ་ལྔ་དྲུག་ནང་རྒྱ་ནག་ཏུ་འགོ་ཁྲིད་གསར་པའི་སྡེ་ཁག་གཅིག་སླེབས་ཏེ་གནས་ཚུལ་འགྱུར་བ་ཏན་ཏན་འགྲོ་རྒྱུ་དང་། གཅིག་སྒྲིལ་གྱི་ནུས་པ་དེ་ཡང་ཕལ་ཆེར་ཤུགས་ཆུང་དུ་འགྲོ་གི་རེད། འཛམ་གླིང་ཕྱི་ལ་ཡོད་པའི་མང་གཙོའི་ལས་འགུལ་བྱེད་མཁན་གྱི་རྒྱ་མི་དེ་དག་གིས་ད་ལྟ་རྒྱ་ནག་ནང་འབྲེལ་བ་བྱེད་རྒྱུར་དཀའ་ངལ་ཡོད་ཀྱང་། རིམ་པས་འབྲེལ་བ་ཤུགས་མ་ཐུབ་ཀྱིས་ཡོང་རྒྱུ་ཡིན་སྟབས། ཚང་མས་འབད་བརྩོན་བྱས་ཏེ་ཕྱི་རོལ་གྱི་ཤུགས་རྐྱེན་ཆེན་པོ་ཐེབས་རྒྱུ་དང་། རྒྱ་ནག་གི་འགོ་ཁྲིད་རིམ་པ་གཉིས་པ་དེ་དག་ཕལ་ཆེར་དཀའ་ངལ་ཆེན་པོ་ཞིག་གི་ནང་ལ་ཉི་མ་གང་འཁྱོལ་གྱིས་སྡོད་མདོག་ཁ་པོ་རེད་བསམ་གྱི་འདུག ལམ་སང་མང་གཙོ་ཞེས་པའི་བསྒྱུར་བཅོས་ཆེན་པོ་ཞིག་ཡོང་གྲབས་ཡོད་མེད་མི་ཤེས་ཀྱང་། ཧྲ་ཏག་ཏག་གིས་དབང་ཤུགས་འཛིན་རྒྱུ་དེ་ཁག་པོ་བྱེད་ཀྱི་རེད།

དེ་ནས་ལོ་ཁ་ཤས་སོང་རྗེས་འགོ་ཁྲིད་ལོ་གཞོན་པ་ཁ་ཤས་ཐོན་ཡོང་མདོག་ཁ་བས་དེ་མཚམས་མང་གཙོ་དང་། རང་དབང་ཤུགས་ཆེ་རུ་ཏན་ཏན་འགྲོ་གི་རེད། རང་དབང་ལ་བརྩི་བཀུར་བྱེད་མཁན་ཞིག་དང་། མི་དང་མིའི་ཚོར་སྣང་ཡོད་པ་ཞིག་བྱུང་ན་བོད་དོན་སྐོར་སྐད་ཆ་ཤོད་ས་དང་། རྒྱུ་མཚན་བགྲངས་ས་ཡོང་གི་རེད། ང་ཚོས་མཐའ་གཅིག་ཏུ་རྒྱ་མི་དགྲར་བལྟས་ཏེ་རྒྱ་མི་དང་མཉམ་དུ་ནམ་ཡང་འགྲིག་ཐབས་མེད་ཅེས་བརྗོད་ཀྱི་མེད། རྒྱ་མིས་ཉན་ཤེས་གོ་ཤེས་ཀྱི་བསམ་བློ་བཏང་ན། ང་ཚོ་བོད་པས་ཀྱང་འཆམ་མཐུན་གྱི་ཐོག་ནས་ཕན་ཚུན་གཉིས་ཀར་རྙོག་དྲ་དང་དཀའ་ངལ་མེད་པ་ཞིག་བྱུང་ན། ང་ཚོར་དགོས་པ་དེ་ཡིན། མཐའ་གཅིག་ཏུ་རྒྱ་མིར་སྡུག་པ་ཞིག་ཡོང་དགོས་པ་དང་། དུས་ནམ་ཡང་ང་ཚོས་རྒྱ་མི་སྣ་རྩར་མ་དཀྲིས་པར་སྡོད་དགོས་པའི་རྒྱུ་མཚན་མེད་ལ། བསྡད་དེ་དགོས་པ་ཡང་མེད། ཕ་རོལ་རྒྱ་མིའི་ངོས་ནས་ཀྱང་རྒྱུ་མཚན་ལྡན་པའི་བསམ་བློ་གུ་བཤངས་བྱས་ན། རྒྱ་ནག་ནང་མང་གཙོ་དང་རང་དབང་གི་འགྱུར་བ་གང་འཚམ་བྱུང་རྗེས་ང་ཚོ་བོད་པའི་གནས་ཚུལ་ལས་སླ་པོའི་ཐོག་ནས་ཐག་གཅོད་ཐུབ་ཀྱི་རེད་བསམ་གྱི་འདུག ཡང་གཅིག་བྱས་ན་དེའི་གོང་དུ་བར་ལམ་ཡོ་རོབ་ཀྱི་ལུང་པ་ཁ་ཤས་ནང་ཛ་དྲག་གིས་འགྱུར་བ་ཕྱིན་པ་ལྟར་རྒྱ་ནག་ནང་དུའང་འགྱུར་བ་མི་ཡོང་བའི་ངེས་པ་མེད།

ང་ཚོ་བོད་པ་བཙན་བྱོལ་བ་བྱས་ཏེ་ལོ་སུམ་ཅུ་བརྒལ་བའི་རིང་ཚང་མས་ཧུར་ཐག་བྱས་ཡོད། ཚང་མས་སེམས་ཤུགས་མ་ཆག་པར་རིག་པ་བསྒྲིམས་ནས་བསྡད་པའི་ལག་རྗེས་ལ་ད་ཆ་བོད་པའི་གནས་ཚུལ་འདི་གཞི་ནས་ཇེ་གསལ་དུ་འགྲོ་བ་དང་། བོད་དོན་གྱི་གནས་ཚུལ་སོས་པ་ཞིག་ཆགས་ཏེ་དངོས་གནས་འགྱུར་བ་ཆེན་པོ་འགྲོ་རྒྱུའི་རེ་བ་ཆེན་པོ་ཡོད་པས་ཚང་མས་ད་ལྟ་བཞིན་ཧུར་ཐག་བྱེད་དགོས། བློ་བདེ་པོ་དང་། སེམས་སྐྱིད་པོ་བྱས་ནས་སྡོད། (མཚམས་འདིར་ཁུ་ནུ་བ་ཡོད་དམ་ཞེས་བཀའ་བརྩད་གནང་)

ང༽ ཆོས་ཚན་གྱི་མཐུན་ཕྱོགས་དང་། ནང་ཆོས་ཀྱི་ཁྱད་འཕགས།

ང་ཚོ་བཙན་བྱོལ་བ་ཆགས་ཏེ་རྒྱ་གར་ནང་བོད་ཀྱི་བླ་མ་དང་། དགེ་འདུན་པ་མང་པོ་ཞིག་སླེབས་ཡོད། གོ་སྐབས་དེ་ལ་བརྟེན་ཏེ་ནུབ་ལ་དྭགས་ནས་ཤར་མོན་བར་གྱི་དེ་སྔ་བོད་ཀྱི་ནང་པ་སངས་རྒྱས་པའི་ཆོས་ཡོད་པའི་ས་ཁུལ་དེ་དག་ལ་གཞི་ནས་བོད་ཀྱི་ནང་པ་སངས་རྒྱས་པའི་ཆོས་ཉམས་པ་སོར་ཆུད་དང་། མི་ཉམས་གོང་འཕེལ་ཡོང་བའི་ཐད་དོ་སྣང་གསར་པ་ཞིག་སླེབས་ཡོད།

ནང་ཆོས་ནི་ཕྱོགས་གཅིག་ནས་རྒྱ་གར་འཕགས་པའི་ཡུལ་གྱི་ཆོས་རྙིང་ཁུངས་ཤིག་ཡིན་པ་དང་། ཕྱོགས་གཉིས་ནས་ནང་ཆོས་འདི་ཆོས་ལུགས་གཞན་དང་མི་འདྲ་བའི་རྒྱུ་མཚན་འགྲེལ་བཤད་རྒྱག་རྒྱུ་ཡོད་པ་ཞིག་དང་། རྒྱུ་མཚན་གཙོ་བོ་བྱེད་མཁན་ཞིག་ཡིན། དད་པ་གཅིག་པུ་མིན་པར་རྒྱུ་མཚན་གྱི་གཞི་ལ་བརྟེན་ནས་དད་པ་བྱེད་པའི་ཆོས་ཤིག་ཡིན་པས་ཏན་ཏན་ནང་པའི་ཆོས་འདི་དེང་སང་འཛམ་གླིང་ཐོག་ཆོས་ལུགས་འདྲ་འདྲའི་ནང་ནས་ཕྲན་བུ་མི་འདྲ་བ་ཞིག་དང་། ཚན་རིག་དང་མཐུན་ཤོས་ཤིག་ཏུ་གྱུར་ཡོད།

དེ་ཡང་ཚན་རིག་གི་འགྲེལ་བཤད་རྒྱག་སྟངས་དང་། ནང་ཆོས་ཀྱི་རྩ་བའི་ལྟ་བ་གཉིས་མཐུན་ཕྱོགས་ལྟ་བུ་ཡོད་པས། དེང་སང་འཛམ་གླིང་གི་ཚན་རིག་པའི་ནང་དུའང་ནང་པའི་ཆོས་ལ་དོ་སྣང་ཕྲན་བུ་མི་འདྲ་བ་ཞིག་ཡོང་གི་འདུག སྤྱིར་བཏང་འཛམ་གླིང་ཐོག་ཕྱིའི་དངོས་པོ་ཡར་རྒྱས་མང་དུ་ཕྱིན་ཡོད་ཀྱང་། དེ་གཅིག་པུས་མིའི་དཀའ་ངལ་ཚང་མ་སེལ་ཐུབ་པ་དང་། མིའི་བདེ་སྐྱིད་ཚང་མ་སྒྲུབ་ཐུབ་པ་ཞིག་ཡོང་གི་མེད་པ་རིམ་པས་ཇེ་གསལ་དུ་འགྲོ་བཞིན་ཡོད། དངོས་པོ་ཡར་རྒྱས་ཕྱིན་པའི་ལུང་པའི་ནང་རང་བཞིན་གྱི་མིའི་དཀའ་ངལ་དང་། སེམས་མི་སྐྱིད་པའི་གནས་ཚུལ་མང་པོ་ཞིག་ཡོང་གི་ཡོད། མིའི་དཀའ་ངལ་སེལ་བར་ཕྱིའི་མཐུན་རྐྱེན་ཡོ་བྱད་དགོས་ཀྱང་། དེ་གཅིག་པུས་མི་འགྲིགས་པ་ཉམས་མྱོང་གི་ཐོག་ནས་རིམ་པས་ཇེ་གསལ་དུ་འགྲོ་གི་ཡོད་སྟབས། ནང་སེམས་ཀྱི་བདེ་སྐྱིད་ཡོང་ཐབས་ལ་དོ་སྣང་གསར་པ་ཞིག་སླེབས་ཡོད།

སེམས་ཀྱི་ཞི་བདེ་བསྒྲུབ་རྒྱུར་དོ་སྣང་སླེབས་སྐབས། སེམས་ཀྱི་ཞི་བདེ་སྒྲུབ་པའི་ཐབས་ལམ་སྤྱིར་བཏང་བྱས་ན་ཆོས་ལུགས་ཁག་རྣམས་ཡིན། འོན་ཀྱང་རྒྱུ་མཚན་འགྲེལ་བཤད་རྒྱག་རྒྱུ་མེད་པར་དད་པ་ཁོ་ན་གཙོ་བོ་བྱས་ཏེ་འགྲོ་དགོས་པའི་ཆོས་ལུགས་དེ་དག་ལམ་སང་ཁས་ལེན་དང་། ཡིད་ཆེས་བྱེད་རྒྱུ་ཅུང་མི་བདེ་བ་ཆགས་པའི་མི་དེ་རིགས་ལ་ནང་པའི་ཆོས་འདི་ཤིན་ཏུ་རན་པོ་ཆགས་ཡོད། ནང་པ་སངས་རྒྱས་པའི་ཆོས་འདི་ཆོས་ལུགས་ཚང་མའི་ནང་ནས་བཤད་པ་ལྟར་བྱམས་པ་དང་། སྙིང་རྗེ་ཞེས་པ་འདི་རྩ་བར་བཤད་ཡོད་ལ། འཚེ་བ་མི་བྱེད་པའི་བསླབ་བྱ་རྒྱག་གི་ཡོད། འཚེ་བ་མི་བྱེད་པ་དང་། སེམས་བཟང་པོ་བྱེད་དགོས་པའི་རྩ་བའི་རྒྱུ་མཚན་དེ་ང་རང་ཚོའི་བདེ་སྡུག་གིས་མཚོན་པའི་རྒྱུ་འབྲས་ཀྱི་རིགས་དེ་དག་ཚང་མ་རྒྱུ་རྐྱེན་རྟེན་འབྲེལ་མང་པོ་ཞིག་ཚོགས་པའི་ཐོག་ནས་ཡོང་དགོས་པའི་འབྲེལ་བཤད་བྱེད་པ་དེ་ཚན་རིག་པའི་འགྲེལ་བཤད་རྒྱག་སྟངས་དང་མཐུན་པོ་ཡོད་པ་དང་། རྒྱུ་མཚན་ཡང་རླབས་ཆེ་ཞིང་ཟབ་པོ་ཞིག་ཡོད། དུས་རབས་ཉི་ཤུ་པ་འདིར་སྤྱིར་བཏང་ཆོས་ལུགས་མང་པོ་ཞིག་ལ་དད་པ་ཉུང་དུ་སོང་ནས་ཆོས་དད་བརླག་འགྲོ་གི་ཡོད་ཀྱང་། དུས་རབས་ཉི་ཤུ་པའི་མཇུག་རྫོགས་ལ་ཉེ་བའི་སྐབས་འདིར་ནང་པའི་ཆོས་ལ་དོ་སྣང་གསར་པ་ཞིག་གཞི་ནས་སླེབས་ཡོང་གི་འདུག

འདི་ཁུལ་ཁུ་ནུས་མཚོན་པའི་ལའོ་སི་པི་ཏི་སོགས་དེ་སྔ་ནས་ནང་པའི་ཆོས་ལུགས་ཡིན་ཞིང་། སྔར་ཡོད་ཀྱི་ནང་ཆོས་མི་ཉམས་རྒྱུན་འཛིན་བྱ་རྒྱུ་གནད་ཆེན་པོ་རེད། ལུང་པ་ཡར་རྒྱས་འགྲོ་གི་ཡོད། དཔེར་ན། ཧི་མ་ཅལ་གྱི་མངའ་སྡེའི་ནང་དུ་ཆ་བཞག་ན། སྔོན་མ་མངའ་སྡེ་ཐོག་མར་འཛུགས་སྐབས་དང་ད་ལྟ་བསྡུར་ན་ཡར་རྒྱས་ཆེན་པོ་ཕྱིན་ཡོད། ད་དུང་ཡང་མུ་མཐུད་ཕྱིའི་དངོས་པོ་ཡར་རྒྱས་འགྲོ་གི་རེད། དེ་དང་ཆབས་ཅིག་ནང་བསམ་བློའི་ཐོག་ནས་སྤྱིར་ཆོས་དང་། ཡང་སྒོས་ནང་པ་སངས་རྒྱས་པའི་ཆོས་ཀྱི་བསླབ་བྱ་ཇི་སྙེད་ཅིག་ཡོད་པ་འདི་དག་མ་བརྗེད་པར་རྒྱུན་འཛིན་བྱེད་རྒྱུ་གལ་ཆེན་པོ་འདུག

སྤྱིར་བཏང་གི་ཤེས་ཡོན་ཡར་རྒྱས་ཕྱིན་པ་དང་། ནང་པའི་ཆོས་ཀྱི་ཤེས་ཡོན་ཉམས་ཆག་སོང་སྟེ་དད་པ་བྱེད་སྟངས་མི་ཤེས་པ་ལྟ་བུ་ཆགས་ན། ནམ་ཞིག་འགྱོད་པ་སྐྱེ་དགོས་པ་ཞིག་ཡོང་གི་རེད། དེ་སྔ་ནང་པ་སངས་རྒྱས་པའི་ཆོས་ལ་དད་པ་ཡོད་པའི་འདི་ཁུལ་ཡུལ་ལུང་ནང་དུ་ནང་པའི་ཆོས་ཞེས་པ་འདི་གང་འདྲ་ཞིག་ཡིན་པའི་གཞི་རྩའི་འགྲོ་སྟངས་ལ་དོ་སྣང་དང་། ལྷག་དོན་ཕྲུ་གུ་ཚོས་ནང་ཆོས་ཀྱི་འགྲོ་སྟངས་གང་འདྲ་ཡིན་པར་དོ་སྣང་བྱས་ཏེ་ཤེས་པ་བྱེད་རྒྱུ་གལ་ཆེན་པོ་རེད།

ཅ༽ འཕགས་བོད་ཀྱི་འབྲེལ་བ་དང་། ས་མཚམས་ཀྱི་གནས་ཚུལ།

ད་ལམ་རྒྱ་གར་གཞུང་གསར་པ་སྒྲིག་འཛུགས་བྱས་ཡོད། འདི་ཟླའི་ཟླ་དཀྱིལ་ཙམ་ལ་ངོས་རང་ལྡི་ལིར་བསྐྱོད་རྒྱུ་ཡིན། དེ་སྐབས་སྲིད་བློན་གསར་པ་དང་། དེ་མིན་བློན་ཆེན་གསར་པ་ཁག་གཅིག་མཇལ་འཕྲད་ཞུ་རྒྱུའི་འཆར་གཞི་ཡོད། ང་ཚོར་འདས་པའི་དུས་ཡུན་རིང་དངོས་ཡོད་ཀྱི་ཉམས་མྱོང་གང་ཞིག་བྱུང་ཡོད་ཅེ་ན། རྒྱ་གར་གཞུང་གིས་བོད་པའི་ཐོག་གནའ་རབས་ནས་བཟུང་རྒྱ་གར་དང་བོད་གཉིས་ཐུན་མོང་མ་ཡིན་པའི་འབྲེལ་བ་ཞིག་ཡོད་པ་དེ་ལྟ་བུའི་ཐོག་ནས་རང་བཞིན་གྱིས་སེམས་ཐག་ཉེ་པོ་ཞིག་ཆགས་ཡོད་པ་དང་། ཕྱོགས་གཞན་ནས་བོད་ཀྱི་ས་ཆ་འདི་རྒྱ་གར་གྱི་སྲུང་སྐྱོབ་ཐད་ཤིན་ཏུ་གལ་ཆེ་ཞིག་ཆགས་ཡོད།

དེ་སྔ་བོད་ནང་རྒྱ་མིའི་དམག་མི་མ་སླེབས་བར་བོད་པ་དང་འབྲེལ་བའི་རྒྱ་གར་གྱི་ས་མཚམས་ཁག་དངོས་གནས་ཞི་བདེའི་ས་མཚམས་བྱས་ཏེ་ཉེན་ཁ་གང་ཡང་མེད་པར་གནས་ཡོད། ཕྱིས་སུ་བོད་ནང་རྒྱ་དམག་སླེབས་རྗེས་རྒྱ་གར་བྱང་རྒྱུད་ཀྱི་ས་མཚམས་གནས་སྟངས་དངོས་ཡོད་གནས་ཚུལ་ལ་འགྱུར་བ་ཕྱིན་པ་རེད། དེར་བརྟེན་རྒྱ་གར་གྱི་མི་སྣ་བསམ་བློ་གཏོང་མཁན་སུ་འདྲ་ཞིག་ཡིན་ཀྱང་རང་བཞིན་གྱིས་བོད་ཀྱི་གནས་ཚུལ་འདི་རྒྱ་གར་ཐད་གལ་ཆེན་པོ་ཡིན་པ་དང་རྒྱ་གར་གྱི་སྲུང་སྐྱོབ་དང་། མ་འོངས་ཡར་རྒྱས་གཏོང་ཕྱོགས་སོགས་ཕྱོགས་མང་པོ་ཞིག་ལ་འབྲེལ་བ་ཡོད་པའི་དབང་གིས་རྒྱ་གར་གཞུང་གི་སྲིད་བློན་སྔ་རྗེས་ཕེབས་མཁན་ཚང་མས་རང་བཞིན་གྱིས་བོད་པར་ཤ་ཚ་དང་རྒྱབ་སྐྱོར་གནང་གི་ཡོད། ད་རེས་ཀྱི་རྒྱ་གར་གཞུང་གསར་པ་འདི་ཡང་དེ་དག་ལས་ལྷག་པ་མེད་ཀྱང་ཆད་པ་ཞིག་ཡོང་གི་མ་རེད་སྙམ་གྱི་འདུག

ཆ༽ བོད་མིའི་བཟང་སྤྱོད་དང་། སློབ་སྦྱོང་ལ་ཤུགས་སྣོན།

རྒྱ་གར་ས་ཁུལ་ཁག་ལ་ཡོད་པའི་ང་རང་ཚོ་བོད་པ་ཚང་མས་ཤོད་རྒྱུན་ལ་ཡོད་པ་ལྟར་ཡུལ་ཆུ་འཐུང་ནས་ཡུལ་ཁྲིམས་འཁུར་དགོས་ཞེས་པ་ལྟར་ས་ཁུལ་དེ་དང་དེའི་རྒྱ་གར་ཡུལ་མི་རྣམས་དང་མཐུན་ལམ་བྱེད་རྒྱུ་དང་། ཁྲིམས་མཐུན་ལུགས་མཐུན། ཡ་རབས་གཉོམ་ཆུང་བྱས་ནས་བསྡད་ཡོད། སྡུག་པ་རེ་ཟུང་གི་ཡོང་སྲིད་པ་ཞིག་རེད། ད་བར་སྤྱིར་བཏང་ནས་བཤད་ན་རྒྱ་གར་ས་ཁུལ་གང་དུ་ཡིན་ནའང་བོད་པར་བསྟོད་བསྔགས་གཏོང་མཁན་དང་། བོད་མི་ནི་ཡ་རབས་སྤྱོད་བཟང་འདུག་ཅེས་གྲགས་པ་བཟང་པོ་འདི་ས་ཁུལ་གང་སར་ཁྱབ་ཡོད།

རྒྱ་གར་ཙམ་མ་ཟད་ཨ་མི་རི་ཀ་དང་། ཡོ་རོབ་ཁུལ་སོགས་ལའང་བོད་མི་ཞེས་བརྗོད་སྐབས་མི་བཟང་པོ་དང་། ཡ་རབས། གཞུང་འདེད་ས་ཡོད་པའི་མི་ཞིག་ཡིན་པའི་བསྔགས་བརྗོད་བྱེད་ཀྱི་འདུག ད་དུང་ཡང་ཚང་མས་མི་ཡ་རབས་ཤིག་དང་། མི་བཟང་པོ་ཞིག་བྱེད་རྒྱུ་འདི་ཤིན་ཏུ་གལ་ཆེན་པོ་ཡིན་པས་ཧུར་ཐག་བྱེད་དགོས། སྐབས་རེ་འདི་ཁུལ་དམའ་རིམ་སློབ་གྲྭ་ཐོན་ཏེ་མཐོ་རིམ་སློབ་གྲྭར་འགྲོ་རྒྱུའི་མཐུན་རྐྱེན་མ་འཛོམས་པ་དང་། ཡང་མཐུན་རྐྱེན་འཛོམས་ཀྱང་ཁ་ཤས་ནས་གོ་སྐབས་ཡོད་བཞིན་དུ་འཕྲལ་སེལ་ཚོང་ལས་བྱེད་རྒྱུར་མགོ་འཁོར་ནས་སློབ་སྦྱོང་མཇུག་འཁྱོངས་མ་ཐུབ་པ་ཡོང་གི་འདུག དེ་ལྟར་བྱེད་རྒྱུ་མེད། སློབ་སྦྱོང་བྱ་རྒྱུ་ཤིན་ཏུ་གལ་ཆེན་པོ་ཡིན། སློབ་སྦྱོང་བྱས་པ་དང་ཆབས་ཅིག་གཞི་རྩའི་མིའི་ཀུན་སྤྱོད་བཟང་པོ་ཞིག་གི་ཐོག་ནས་མི་ཚེ་སྐྱེལ་ཐུབ་པ་མ་བྱུང་ན་ཉེན་ཁ་ཡོད། སློབ་སྦྱོང་གང་ལ་གང་འཚམ་ཞིག་ཡོད་པ་དེའི་ཐོག་ནས་འཐོམ་ཕྲན་བུ་སངས། དངོས་གནས་སློབ་སྦྱོང་ཚད་ལོངས་པའི་ལས་ཀ་དང་། གླ་ཕོགས་གང་ཐད་ནས་གྱ་ནོམ་པ་ཡོང་བའི་སློབ་སྦྱོང་ཞིག་བྱེད་མ་ཐུབ། འཐོམ་སངས་ཀྱང་སོ་སོའི་མི་ཚེ་སྐྱེལ་སྟངས་ཆ་ཚང་ཞིག་ཆགས་མ་ཐུབ་པ་བྱས་ཏེ་སྡོད་པའི་བར་ནས་མགོ་བདེ་པོ་བྱེད་རྒྱུ་དང་། ཁ་བསླུས་རྒྱག་རྒྱུ། རྫུན་ཁྲམ་ཤོད་རྒྱུ་སོགས་དེ་ལྟར་བྱེད་པའི་ཉེན་ཁ་ཡོད།

ང་ཚོ་བོད་པར་དེང་དུས་ཀྱི་ཤེས་ཡོན་མེད་ཀྱང་དེ་སྔ་བོད་ནང་འཚར་ལོངས་བྱས་ཏེ་ཡོང་བའི་མི་ཁག་གཅིག་ལ་བདེན་པ་བདེན་ཐུབ་དང་། བླ་མ་དཀོན་མཆོག་བྱེད་པའི་ཡོན་ཏན་ཞིག་ཡོད། ཡོན་ཏན་འདི་ཡང་འཇགས་ཐུབ་པ་དགོས། དེང་དུས་ཀྱི་ཤེས་ཡོན་ཕྲན་བུ་ཤེས་ཏེ་མི་ལ་མགོ་སྐོར་གཏོང་རྒྱུ་དང་། ཁ་བསླུས་རྒྱག་རྒྱུས་མཚོན་པའི་སྡུག་པ་བྱེད་སྟངས་རྣམས་ཤེས་པ་དང་། ཚུར་ཕྱོགས་ནས་ཡ་རབས་བཟང་པོའི་ཀུན་སྤྱོད་ཀྱི་སྟངས་འཛིན་བྱེད་རྒྱུ་མ་འདང་བའི་གནས་ཚུལ་ཆགས་ན་ཉེན་ཁ་རེད། ད་ཕྱིན་སྤྱིར་བཏང་བོད་པ་མཆོག་དམན་རྒན་གཞོན་སུ་འདྲ་ཞིག་གི་ཐོག་ནས་བཤད་ཀྱང་བོད་པ་ཞེས་བརྗོད་སྐབས་དངོས་གནས་བསྔགས་བརྗོད་ཐོབ་པའི་མི་གཤིས་ཤིག་ཡོད། དེ་དག་རིམ་པས་ཐུག་པ་ལྟར་ཇེ་སླར་མི་འགྲོ་བ་བྱ་རྒྱུ་གལ་ཆེན་པོ་ཡིན། དེ་ཐད་ཁྱེད་རང་རྒན་པ་ཚོས་དོ་སྣང་བྱེད་དགོས། ལྷག་པར་ཕྲུ་གུ་སློབ་གྲྭར་འགྲོ་མཁན་ཚོས་དོ་སྣང་བྱེད་རྒྱུ་ཤིན་ཏུ་གལ་ཆེན་པོ་ཡིན།

མིའི་གཤིས་ཀ་ཡག་པོ་མ་བྱུང་ན། ཤེས་བྱ་ཡོན་ཏན་ཡོད་པ་གཅིག་པུར་ཧ་ལས་རྒྱུ་མེད། ཤེས་བྱ་ཡོན་ཏན་གྱིས་རང་ལ་མཐོང་རྒྱ་ཐོས་རྒྱ་མང་པོ་ཞིག་བྱུང་བ་དང་། དེས་རྐྱེན་པས་སེམས་ནང་འདོད་ཆུང་ཆོག་ཤེས་མེད་པར་འདི་ཡང་དགོས་ལ། དེ་ཡང་དགོས་པའི་ཁྲ་ཁྲ་ཟིང་ཟིང་གི་ལད་ཟློས་བྱེད་སྙིང་འདོད། དེ་དག་ཚུལ་མཐུན་གྱི་ཐོག་ནས་བསྒྲུབ་མ་ཐུབ་པའི་སྐབས་ལ་ཁྲམ་པ་ཤོད་རྒྱུའི་ཐོག་སླེབས་ཀྱི་ཡོད། དེ་ནི་ཡག་པོ་མིན། དེང་སང་ཡར་རྒྱས་དེ་ཙམ་ཕྱིན་མེད་པའི་རྒྱ་གར་ས་ཁུལ་དེ་དག་གི་ནང་དུ་རྐུན་མ་རྐུ་མཁན་དང་། རྫུན་ཤོད་མཁན་ཉུང་བ་ཡོད་པ་དང་། སློབ་སྦྱོང་སོགས་གང་འཚམ་ཡར་རྒྱས་ཕྱིན་པའི་ཡུལ་དེ་དག་ནང་ཁྲམ་པ་བྱེད་མཁན་མང་བ་ཡོང་གི་འདུག་ཅེས་རྒྱ་གར་ས་གནས་ལས་བྱེད་པས་དེ་ལྟར་ཤོད་ཀྱི་འདུག ཤེས་བྱ་ཡོན་ཏན་ཕྲན་བུ་ཤེས། དེས་སོ་སོའི་མི་ཚེའི་འཚོ་བ་གདེང་འཁེལ་བ་ཞིག་ཀྱང་མ་བྱུང་། འཐོམ་ཕྲན་བུ་སངས་ཏེ་སྒུག་ནས་སྡོད་དགོས་པའི་གནས་ཚུལ་འོག་ནས་མ་རབས་ཀྱི་སྤྱོད་པ་ཤེས་རྒྱུའི་ཉེན་ཁ་ཡོད། དེར་གཟབ་གཟབ་བྱེད་དགོས། སྤྲང་འཁྱམ་བརྒྱབ་སྟེ་སྡོད་མཁན་ཆགས་ན་ཡག་པོ་མེད།

མདོ་དོན་སྙིང་པོ་ང་རང་ཚོ་མི་ཞེས་པ་འདི་ལ་ཡ་རབས་ཀྱི་སྤྱོད་པ་མེད་ན་སོ་སོ་སྐྱིད་པ་མེད་ལ། མིའི་སྤྱི་ཚོགས་ནང་དུའང་མཐོང་བརླག་གི་རེད། ད་ལྟ་ཕན་ཆད་བོད་པ་ནི་རང་བཞིན་མིའི་སྤུས་ཀ་ཚད་འཛིན་ས་དང་ཚད་ལོངས་པ་ཞིག་ལ་བརྩི་བ་འདི་ནི་ང་ཚོའི་རིན་ཐང་ཆེན་པོ་ཞིག་ཡིན་པས་དེ་རྒྱུན་འཛིན་བྱ་རྒྱུ་ཤིན་ཏུ་གལ་ཆེན་པོ་འདུག དཔེར་ན་ཕྱི་རྒྱལ་གྱི་མི་བོད་ནང་ལྟ་སྐོར་དུ་འགྲོ་མྱོང་བའམ། ཡང་ན་རྒྱ་གར་ནང་དང་། བལ་ཡུལ་སོགས་བོད་མི་རུབ་རུབ་བྱས་ནས་སྡོད་སར་སླེབས་མྱོང་བ་ཕལ་མོ་ཆེས་བོད་པ་ནི་རང་བཞིན་གྱིས་མི་འདྲ་བ་ཞིག་འདུག་ཅེས་ཚང་མས་བསྟོད་བསྔགས་གཏོང་གི་འདུག

ང་རང་ཚོ་སོ་སོས་རང་ལ་དམིགས་བསལ་གྱི་ཁྱད་ཆོས་གང་ཞིག་ཡོད་པ་ཤེས་ཀྱི་མེད། མི་ཚོས་དོ་སྣང་བྱེད་སྐབས་བོད་པ་ཚོ་མི་འདྲ་བ་ཞིག་འདུག་ཅེས་ཚང་མས་དགའ་པོ་བྱེད་ཀྱི་འདུག འདི་རྩ་བ་ཆེན་པོ་རེད། ང་རང་ཚོར་མི་སུ་འདྲ་ཞིག་ཐུག་ཀྱང་རང་བཞིན་ངོ་གདོང་འཛུམ་ཤིག་ཤིག་བྱེད་པ་དང་། དགའ་ཉེ་བློ་དཀར་ལྟར་གྱི་རྣམ་འགྱུར་སྟོན་པའི་གཤིས་ཀ་ཞིག་ཡོད་པ་འདི་རྩ་ཆེན་ཡིན། དཔེར་ན། བོད་ནང་ས་ཆ་གཅིག་གི་སྒང་ལ་ཡོད་ཀྱང་བོད་མི་དང་རྒྱ་མི་གཉིས་ཕྱི་རྒྱལ་གྱི་མི་ཚོས་ལམ་སང་དབྱེ་འབྱེད་ཐུབ་ཀྱི་འདུག རྒྱ་མི་ཚང་མ་སྡུག་པ་མིན་ནའང་སྤྱིར་བཏང་རྒྱ་མིའི་གོམས་གཤིས་ཀྱིས་མི་ཐུག་སྐབས་གདོང་ནག་པོ་སྟོན་པ་དང་། སྐད་ཆ་ཞིག་བཤད་ན་ཡང་རྣམ་འགྱུར་ངན་པའི་ཐོག་ནས་ཤོད་ཀྱི་འདུག་ཅེས་ཕྱི་རྒྱལ་མི་ཚོས་ཤོད་ཀྱི་འདུག བོད་པ་ཞིག་ཐུག་ན་ལམ་སང་གད་མོ་བགད་པ་དང་། སྐད་བརྡ་མ་འཕྲོད་ཀྱང་འདིར་ཤོག་མདོག་མདོག་གིས་གྲོགས་པོའི་རྣམ་འགྱུར་སྟོན་གྱི་འདུག་ཅེས་ཕྱི་རྒྱལ་གྱི་མི་ཚོས་ཤོད་ཀྱི་འདུག བོད་པའི་རང་གཤིས་ལ་མི་སུ་ཐུག་ཀྱང་ལྷག་བསམ་རྣམ་དག་དང་། གྲོགས་པོའི་རྣམ་འགྱུར་སྟོན་པ་འདི་རྩ་བ་ཆེན་པོ་ཡིན། ང་ཚོ་བོད་མིའི་རང་བཞིན་གཤིས་ཀ་འདི་སོ་སོའི་ལུང་པའི་གནས་སྟངས་ནས་ཡིན་སྲིད་ལ། གཙོ་ཆེ་ཤོས་རྒྱ་གར་ནས་ཡོང་བའི་ནང་པ་སངས་རྒྱས་པའི་ཆོས་དང་། དེའི་ནང་ཚན་ཐེག་པ་ཆེན་པོའི་ཆོས་ཀྱི་གཞི་རྩ་འདི་བོད་པའི་སྤྱི་ཚོགས་ནང་དངོས་གནས་རུས་པའི་གཏིང་ལ་ཟུག་པ་ལྟར་ཐེག་པ་ཆེན་པོའི་ཆོས་ཀྱི་བསླབ་བྱ་ཁྱབ་གདལ་ཆེན་པོ་ཕྱིན་པ་དེ་ལྟ་བུའི་ཐོག་ནས་མིན་ནམ། རང་བཞིན་གྱིས་བོད་མི་ཚོ་སེམས་བཟང་པོ་ཡོད།

ཇ༽ བཟང་སྤྱོད་ཀྱི་ལམ་སྟོན་དང་། ཆོས་ལུགས་ཀྱི་གལ་གནད།

དེར་བརྟེན་འཛམ་གླིང་ཐོག་བོད་པའི་སྤྱིར་བཏང་བསམ་བློའི་འགྲོ་སྟངས་ཀྱི་ཆ་ནས་ང་ཚོའི་མི་རིགས་འདི་གླེན་པ་དང་། ལྐུག་པ་ཞིག་ཏུ་རྩ་བ་ནས་བརྩི་གི་མི་འདུག ཉམས་མྱོང་གསོག་པའི་གོ་སྐབས་ཤིག་བྱུང་ཕྱིན་ཀླད་པ་གྲུང་པོ་དང་། ཐབས་ཤེས་ཟུང་འབྲེལ་བྱེད་མཁན་ཞིག་ལ་བརྩི་གི་འདུག མི་ཡ་རབས་ཡིན་པའི་ཐོག་གྲུང་པོ་བྱེད་ཐུབ་མཁན་ཡིན་སྟབས། ཕྱིན་ཆད་མ་འོངས་པར་འཛམ་གླིང་ཐོག་བོད་པའི་མིས་བཟང་པོའི་ལམ་སྟོན་བྱེད་ཐུབ་པ་ཡོང་སྲིད། ད་ལྟ་ང་ཚོ་བོད་ཀྱི་ཕྱི་རོལ་ལ་ཡོད་པ་བཙན་བྱོལ་བའི་གནས་བབ་ཐོག་གནས་ཡོད་པ་དང་། བོད་ནང་ཡོད་མཁན་ཚོ་ཡང་རྒྱ་མིས་མཐོང་ཆུང་བྱས་པ་དེ་མྱངས་ནས་བསྡད་ཡོད། ཡིན་ནའང་རིམ་པས་དུས་ཚོད་འགྱུར་བ་ཞིག་ཕྱིན་ན་ཏན་ཏན་ང་ཚོ་བོད་མི་རིགས་ཀྱིས་འཛམ་གླིང་ཐོག་རྣམ་དཔྱོད་ལྡན་པའི་མི་ཡ་རབས་གང་འདྲ་བྱས་ཏེ་བཟོ་དགོས་ཀྱི་ཡོད་པ་དང་། མི་ཡ་རབས་གང་འདྲ་བྱས་ཏེ་བྱེད་དགོས་པའི་ཐད་ལམ་སྟོན་བྱེད་ཐུབ་པ་དང་། སྤྱོད་བཟང་མིག་སྟོན་བྱེད་ཐུབ་པ་མི་ཡོང་ངམ་སྙམ་གྱི་འདུག

ད་ལྟ་ང་ཚོ་གནས་ཚུལ་ཐབས་སྐྱོ་པོ་ཞིག་གི་འོག་བསྡད་ཡོད་ཀྱང་མིའི་སྤུས་ཚད་སྟོན་ཐུབ་ཀྱི་ཡོད། སོ་སོའི་ལུང་པ་དང་བྲལ་ཏེ་རང་དབང་རྩ་བརླག་སོང་ནས་གཞན་ཡུལ་དུ་བཙན་བྱོལ་བྱས་ཏེ་བསྡད་ཡོད། སྤྱིར་བཏང་གི་མི་ཞིག་ཡིན་ན་གྲ་འགྲིག་པོ་ཡོད་པའི་སྐབས་ལ་འདྲ་ཆགས་པོ་སུས་ཀྱང་བྱེད་ཐུབ། འ་ཆད་འུ་ཐུག་གི་སྐབས་ལ་སྡིག་པ་མིག་བཙུམས་ཀྱིས་ཡ་ང་བག་ཚ་མེད་པའི་གནས་ཚུལ་འཛམ་གླིང་ཐོག་མང་པོ་ཡོང་གི་ཡོད། ཡིན་ནའང་བོད་པའི་མིས་གང་ཞིག་བྱས་ཡོད་ཅེ་ན། རང་ཡུལ་བྲལ་ཏེ་གཞན་ཡུལ་ལ་གྱར་བའི་འུ་ཐུག་ཐབས་ཟད་ཀྱི་གནས་ཚུལ་འོག་ཏུའང་ང་རང་ཚོའི་བཟང་པོའི་ཡོན་ཏན་དང་། ཡ་རབས་ཀུན་སྤྱོད་ཀྱི་གཤིས་ཀ་རྣམས་མ་དོར་བར་བཟུང་ཐུབ་ཡོད།

དེའི་ཐོག་ནས་ང་ཚོ་བཙན་བྱོལ་ལ་གྱར་བའི་སྐབས་འདིར་ཡང་མིས་ཆ་མཐོང་བྱེད་པ་དང་། བརྩེ་བ་སླེབས་པ་ཞིག་བྱེད་ཐུབ་པར་བརྟེན་རིམ་པས་ང་ཚོའི་ལུང་པར་གནས་ཚུལ་འགྱུར་བ་ཕྱིན་ན། དེང་སང་འཛམ་གླིང་གི་ས་ཁུལ་གང་སར་ཤེས་བྱ་ཡོན་ཏན་གྱི་ཆ་ནས་ཕོངས་ཀྱི་མེད་ལ། བསླབ་བྱའི་ཐོག་ནས་ཕོངས་ཀྱི་མེད། རིག་གནས་ཀྱི་ཐོག་ནས་ཕོངས་ཀྱི་མེད། ཡིན་ན་ཡང་ཡ་རབས་ཀྱི་སྤྱོད་པ་ཉམས་དམས་འགྲོ་བཞིན་འདུག ཡ་རབས་ཀྱི་སྤྱོད་པ་མེད་པས་ཕོངས་ཀྱི་འདུག་ཅེས་དམར་པོའི་རྒྱལ་ཁབ་ནང་དང་། རང་དབང་ལུང་པའི་རྒྱལ་ཁབ་ནང་སོགས་འཛམ་གླིང་གང་སར་སྐད་རྒྱག་གི་འདུག་ལ། མི་གཞུང་བཟང་པོ་བྱེད་རྒྱུ་འདི་ཉམས་ཆག་འགྲོ་གི་འདུག་ཅེས་དོ་སྣང་བྱས་ནས་སྐད་རྒྱག་གི་འདུག

རྒྱ་གར་གྱི་གྲོང་གསེབ་དང་གྲོང་ཁྱེར་གཉིས་ལ་ཆ་བཞག་ནས་བཤད་ན། གྲོང་ཁྱེར་ནང་གི་མི་རྣམས་ཡ་རབས་ཀྱི་སྤྱོད་པ་ཉུང་བ་འདུག་ཟེར། སྤྱིར་བཏང་དེང་སང་ལུང་པ་མང་པོར་ཤེས་ཡོན་ཟླ་བ་ཡར་ངོ་བཞིན་ཡར་རྒྱས་འགྲོ་གི་ཡོད་ལ། དཔལ་འབྱོར་ལོངས་སྤྱོད་དང་། རིག་གནས་ཀྱང་དེ་བཞིན་ཡར་རྒྱས་འགྲོ་གི་ཡོད། འོན་ཀྱང་དེ་སྔ་ཚང་མས་དམིགས་བསལ་དོ་སྣང་མི་བྱེད་པའི་ཡ་རབས་སྤྱོད་བཟང་ཞེས་པ་འདི་ཉམས་ཆག་འགྲོ་བཞིན་ཡོད་ཅིང་། དེའི་འབྲས་བུར་ཤེས་ཡོན་དང་དཔལ་འབྱོར་ལོངས་སྤྱོད་ཡོད་ཀྱང་སེམས་པ་སྐྱིད་པོ་མེད་པ་དང་། དེས་རྐྱེན་པས་སེམས་ལ་ན་ཚ་ཕོག་སྟེ་མི་སྨྱོན་པ་ཆགས་པ་དང་། ཡང་ན། རྒྱུ་མཚན་མེད་པར་གང་བྱུང་དུ་མི་གསོད་པ། མེ་མདའ་གང་བྱུང་དུ་རྒྱག་ཐལ་བྱེད་པ་སོགས་དེ་ལྟར་ཡོང་གི་འདུག དེར་བརྟེན་འཛམ་གླིང་ཐོག་ཡ་རབས་ཀྱིས་འདང་གི་མི་འདུག ཡ་རབས་བཟང་པོའི་ཡོན་ཏན་ཉམས་པ་སོར་ཆུད་མི་ཉམས་གོང་འཕེལ་ཡོང་ཆེད་ཆོས་ལུགས་ཁག་རྣམས་གལ་ཆེན་པོ་འདུག་ཅེས་དོ་སྣང་གསར་པ་སླེབས་ཡོད།

ཡང་ལུང་པ་ཁ་ཤས་ནང་དེང་སང་ཡ་རབས་ཀྱི་སྤྱོད་པ་ཉམས་ཆག་འགྲོ་བ་འདི་ཛ་དྲག་གི་གནས་ཚུལ་ཡིན་པར་ངོས་འཛིན་བྱེད་པ་གང་ཞིག་ལ། ཡ་རབས་ཆོས་ཀྱི་ཐོག་ནས་བཟོ་དགོས་ཀྱི་ཡོད་པ་འདི་ཁས་ལེན་བྱེད་ཐུབ་ཀྱི་མེད། སྤྱིར་བཏང་བྱས་ན་ཡ་རབས་ཆོས་ཀྱི་བསླབ་བྱའི་ཐོག་ནས་ཡོང་གི་ཡོད། འོན་ཀྱང་ཆོས་ཁས་ལེན་བྱེད་འདོད་མེད་པའི་མི་ཁག་གཅིག་གིས་ཆོས་ཁས་ལེན་བྱེད་མི་དགོས་པའི་ཐོག་ནས་མི་ཡ་རབས་བཟོ་བའི་ཐབས་ཤེས་གང་ཞིག་ཡོད་དམ་བསམས་ནས་དོ་སྣང་བྱེད་ཀྱི་འདུག དེས་རྟགས་མཚན་གང་ཞིག་སྟོན་གྱི་ཡོད་ཅེ་ན། འཛམ་གླིང་ཐོག་ཕྱིའི་དངོས་པོ་ཡར་རྒྱས་གཏོང་རྒྱུ་ཁོ་ནར་ད་བར་ཤུགས་བསྒྲིལ་ཏེ་བསྡད་པའི་འབྲས་བུར་ནང་བསམ་བློ་ཡར་རྒྱས་མ་ཕྱིན་པར་འཐུས་ཤོར་བ་འདི་གཞི་ནས་མངོན་གསལ་དོད་དུ་ཕྱིན་ཏེ་དེ་ལ་ཐབས་ཤེས་གསར་པ་གང་ཞིག་བྱེད་རྒྱུ་འདུག་སྙམ་ནས་དེང་དུས་ཀྱི་ཤེས་ཡོན་སློབ་ཁྲིད་བྱེད་སྟངས་དང་། དེང་དུས་སྤྱི་ཚོགས་ཀྱི་འགྲོ་སྟངས། དེང་དུས་ཁྱིམ་ཚང་གི་བསམ་བློ་གཏོང་སྟངས་བཅས་ཀྱི་ཐད་ནས་མ་འདང་བའི་གནས་ཚུལ་གང་ཞིག་ཆགས་ཀྱི་ཡོད་པ་དེ་སྐོར་དོ་སྣང་བྱེད་མཁན་མང་པོ་འདུག

དེར་བརྟེན་ང་རང་ཚོ་བོད་པར་ཡ་རབས་ཀྱི་སྤྱོད་པ་ཡོད་པ་འདིས་མ་འོངས་པར་ཆོས་ཁས་ལེན་མིན་དང་། ནང་པ་ཡིན་མིན་ལ་མ་ལྟོས་པར་རྣམ་དཔྱོད་ལྡན་པའི་མི་ཡ་རབས་བྱེད་རྒྱུ་འབད་བརྩོན་བྱེད་མཁན་ཚོར་ཐབས་ལམ་གྱི་མིག་དཔེ་བཟང་པོ་ཞིག་ཡོང་རྒྱུ་རེད། དེ་སྔོན་ཕྱི་ལོ་དྲུག་ཅུ་དང་། བདུན་ཅུའི་སྐབས་ལ་ང་རང་ཚོ་རང་མགོ་ཐོན་ཙམ་ཞིག་བྱུང་ན་སྙམ་པ་ལས། དེ་ལྟ་བུའི་བསམ་བློ་འཁོར་གྱི་མེད། ཕྱི་ལོ་བདུན་ཅུ་ནས་བརྒྱད་ཅུའི་ནང་སླེབས་སྐབས་འཛམ་གླིང་གི་མི་མང་པོས་བོད་པའི་ཐོག་དོ་སྣང་གསར་པ་ཞིག་བྱེད་པ་དང་། དམིགས་བསལ་གྱི་དོ་སྣང་བྱེད་ཀྱི་འདུག དེ་ནི་ང་ཚོ་སྐྱོ་པོ་རེད། སྙིང་རྗེ་ཟེར་བ་གཅིག་པུ་མིན་པར། བོད་པ་ཞེས་པ་འདི་ཕྲན་བུ་མི་འདྲ་བ་ཞིག་འདུག་པ་དེ་ཅི་ཡིན་ནམ། ཁོང་ཚོ་རང་བཞིན་སེམས་བག་ཕེབས་པོ་དང་། སྐྱིད་པོར་སྡོད་མཁན་ཞིག་དང་། ཡ་རབས་བྱེད་མཁན་ཞིག་འདུག དེ་དག་གང་གི་ཐོག་ནས་ཡོང་གི་ཡོད་དམ་ཞེས་དོ་སྣང་བྱེད་མཁན་མང་པོ་འདུག

དེར་བརྟེན་ང་ཚོར་ཁྱད་ཆོས་ཤིག་ཏན་ཏན་ཡོད། ཕྱི་ཚུལ་དུ་ང་ཚོ་ཛོར་པོ་བྱས་ནས་སྡོད་ཀྱི་ཡོད་ཀྱང་། ནང་ལ་ཐུན་མོང་མ་ཡིན་པའི་ཡོན་ཏན་ཞིག་ཡོད། སོ་སོའི་ལུང་པའི་རང་དབང་བསྐྱར་གསོ་བྱས་ཏེ་གཞིས་བྱེས་མཉམ་འཛོམས་བཀྲ་ཤིས་བདེ་ལེགས་ཀྱི་ཉི་མ་ཞིག་འཆར་རྒྱུ་ཡོད་པ་དང་། འཛམ་གླིང་སྤྱི་ཡོངས་ལའང་བོད་མི་རིགས་དང་། བོད་ཀྱི་རིག་གཞུང་གི་ཐོག་ནས་ཕན་བདེ་བསྒྲུབ་ཐུབ་པའི་གོ་སྐབས་ཤིག་ཡོང་མི་སྲིད་པ་མིན། གནད་འགག་འདུག ཚང་མ་སེམས་སྐྱིད་པོ་བྱས་ནས་སྡོད། ཧུར་ཐག་གྱིས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༠ ཟླ་ ༨ ཚེས་ ༦ ཉིན་ཧུན་སུར་གཞིས་སྒར་སེར་སྐྱ་མི་མང་ལ་སྩལ་བའི་བཀའ་སློབ།

ཀ༽ ཞི་བའི་དོན་ཚན་དང་། ཁོར་ཡུག་སྲུང་སྐྱོབ།

འདི་ག་གཞིས་སྒར་གྱི་མི་མང་གཙོ་བོར་གྱུར་པའི་དེ་རིང་འདིར་འཛོམས་པའི་སེར་སྐྱ་མི་མང་རྣམས་ལ་ཞུ་རྒྱུར། ད་ལྟ་ལས་བསྡོམས་ནང་ཞིབ་ཚགས་འཁོད་པ་ལྟར་ལས་དོན་མང་པོ་ཞིག་ཐད་ཡར་རྒྱས་མང་པོ་བྱུང་འདུག མ་གཞི་དེང་སང་དུས་ཚོད་དབྱར་གཞུང་འཁེལ་ཡོད་ལ། སྔོན་ཆད་འདེབས་འཛུགས་བྱས་པའི་ཤིང་སྣ་རྣམས་འཚར་སྐྱེས་ཡག་པོ་བྱུང་ཡོད་པའི་ཁར། ས་ཞིང་རྣམས་ཀྱང་སྔོ་ལྗང་སྣུམ་ཤིག་གེར་ཡོད་པ་བཅས་བག་ཕེབས་པའི་རྣམ་པ་བཟང་པོ་ཞིག་མཐོང་བྱུང་། འབྲས་ལྡན་ཤིང་གིས་མཚོན་པའི་ཤིང་སྣའི་རིགས་འདེབས་འཛུགས་བྱ་རྒྱུ་འདི་འཕྲལ་སེལ་ལྟར་སྣང་མཛེས་པོ་ཡོང་བར་མ་ཟད། གནམ་གཤིས་ཚ་གྲང་དང་། འཕྲོད་བསྟེན་སོགས་མང་པོ་ཞིག་ལ་ཕན་ཐོགས་ཡོད་འདུག

སྐབས་རེ་ངོས་ལ་ངོ་ཤེས་མི་འགའ་ཞིག་ནས་༸རྒྱལ་བ་རིན་པོ་ཆེས་ཞི་བའི་དོན་ཚན་ལྔ་ཞེས་ཁོར་ཡུག་སྲུང་སྐྱོབ་སྐོར་བཀའ་མོལ་གནང་ཡོད། ཡིན་ནའང་བོད་མི་འདུས་སྡོད་བྱེད་སའི་ས་ཁུལ་ཁ་ཤས་ཀྱིས་དེར་དོ་སྣང་གཏན་ནས་བྱེད་ཀྱི་མི་འདུག ཆེ་སའི་ཐད་གསུང་རྒྱུ་གསུངས་དགོས་ཀྱང་། སྔོན་ལ་ཁ་ཚ་ལག་ཐོག་སོ་སོ་བོད་མིའི་སྡོད་སྒར་དང་། གྲོང་སྡེ་ཆགས་ས་དེ་དག་ལ་གཙང་སྦྲ་འཕྲོད་བསྟེན་དང་། ཁོར་ཡུག་སྲུང་སྐྱོབ་སོགས་དེ་རིགས་ལ་དོ་སྣང་ཆེ་ཙམ་བྱེད་ཐུབ་ན་ཡག་པོ་འདུག་ཅེས་ནང་ཚགས་རྩེད་མོའི་སྒོ་ནས་ཤོད་མཁན་ཡོང་གི་འདུག དེ་ནི་བདེན་པ་རེད།

ཆེ་ས་ང་ཚོ་མ་འོངས་པར་བོད་ལུང་པ་འདི་དངོས་གནས་ཞི་བདེའི་བསྟི་གནས་ཤིག་ཆགས་ཐུབ་པའི་འབད་བརྩོན་བྱེད་ཀྱི་ཡོད་ཅིང་། བོད་ས་མཐོའི་ས་བབས་ཀྱི་ཐད་ནས་ཅི་སྟེ་བོད་ལུང་པའི་ནང་གི་ཁོར་ཡུག་གནས་སྟངས་ལ་འགྱུར་བ་ཆེན་པོ་ཞིག་ཕྱིན་ན་ང་ཚོ་བོད་མིར་གྱོང་རག་པ་སྨོས་ཅི། ཉེ་འཁོར་ཁྱིམ་མཚེས་རྒྱལ་ཁབ་ཚོའི་ནང་ལའང་རང་བཞིན་འབྱུང་བའི་གནས་སྟངས་ལ་འཕོ་འགྱུར་ཆེན་པོ་ཞིག་ཡོང་གི་ཡོད་འདུག

བོད་འདི་མ་འོངས་པར་ཞི་བདེའི་བསྟི་གནས་དང་འབྲེལ་བའི་ཐོག་ནས་ཕྱིའི་སྣོད་ཀྱི་བཀོད་པ་དང་། ནང་བཅུད་ཀྱི་སེམས་ཅན་བཅས་པ་ཚང་མ་ཞི་བདེའི་བསྟི་གནས་མིང་དོན་མཚུངས་པ་ཞིག་ཡོང་ཐབས་བྱེད་པའི་སྐོར་ང་ཚོས་བཤད་ཡོད། དེ་ནི་དོན་མེད་སྟོང་བཤད་བྱས་པ་ཞིག་མ་ཡིན་པར། དེ་ལྟ་བུ་ཞིག་ཡོང་བའི་ཆེད་དུ་ང་རང་ཚོས་འབད་བརྩོན་བྱས་ནས་དངོས་སུ་འགྲུབ་ཐུབ་པ་བྱེད་དགོས་ཤིང་། ང་རང་ཚོ་བྱ་བ་འདི་སྒྲུབ་མཁན་ཡིན་སྟབས། ད་ལྟ་བཙན་བྱོལ་གྱི་གནས་སྐབས་ནས་སྡོད་སྒར་ཁོར་ཡུག་གི་གཙང་སྦྲ་འཕྲོད་བསྟེན་དང་། ཤིང་འབྲས་འདེབས་འཛུགས་སོགས་ལ་དོ་སྣང་ཆེན་པོ་བྱེད་དགོས། དཔེར་ན། ཤིང་འབྲས་ལྟ་བུར་མཚོན་ན་ཡུལ་གྱི་མཛེས་བཀོད་ལ་ཕན་པར་མ་ཟད། འབྲས་བུ་ཡང་ལོངས་སྤྱོད་རྒྱུ་ཡོད། མ་གཞི་གོང་དུ་བརྗོད་པ་བཞིན་གཞིས་སྒར་འདི་ལྗང་ཐིང་ངེར་གནས་པའི་ས་བབས་ཡག་པོ་ཞིག་ཆགས་འདུག

མི་མང་གི་འཚོ་བའི་གནས་སྟངས་ལ་བལྟས་ན་སྐབས་རེ་སྟོན་འབྲས་ལེགས་པོ་མ་བྱུང་བ་དང་། དེ་བཞིན་མི་འབོར་འཕར་བ་བཅས་ཀྱིས་དཀའ་ངལ་ཡོང་གི་ཡོད་ཀྱང་། གཞི་རྩའི་ཐོག་ལོ་རེ་བཞིན་གནས་སྟངས་བཟང་དུ་ཕྱིན་ཡོད། དེ་ནི་གཙོ་བོ་མི་མང་སོ་སོས་རང་དོན་རང་གཅེས་ཀྱི་འབད་བརྩོན་སྒོ་གང་ས་ནས་བྱས་པ་དང་། གཞན་ལ་རོགས་རམ་འབོད་སྐུལ་བྱས་པ། རོགས་རམ་བྱེད་མཁན་ཚོས་ཀྱང་བོད་པའི་ངོས་ནས་རོགས་རམ་བླངས་པ་རྣམས་བར་མ་དོར་ཆུས་ཟོས་མ་བཏང་བར་གྲུབ་འབྲས་སྟོན་རྒྱུ་ཡོད་པ་ཞིག་བྱེད་སྐབས་བོད་པར་རོགས་རམ་བྱས་ན་བཏབ་སར་སྨིན་ཐུབ་པ་དང་། ནད་ཐོག་སྨན་འཁེལ་ལྟ་བུ་ཡོང་གི་འདུག་ཅེས་ཡིད་ཆེས་ཆ་འཇོག་ཆེན་པོ་བྱེད་ཀྱི་ཡོད་པ་བཅས་ཀྱི་འབྲས་བུ་རེད། ད་དུང་ཡང་ཚང་མས་ཧུར་ཐག་བྱེད་དགོས།

ཁ༽ བོད་རྒྱ་ཐ་དད་དང་། ཟུར་གསལ་གྱི་ཆོས་རིག

ཆོས་དང་རིག་གཞུང་གི་ཐོག་ལ་མང་པོ་ཞུ་མི་དགོས་པ་ད་ལྟ་བཀའ་ཤག་གི་གསུང་བཤད་ནང་ཞིབ་ཚགས་པོ་བྱུང་སོང་། སྤྱི་ཡོངས་ཀྱི་ཆ་ནས་ང་རང་ཚོ་ལོ་སུམ་ཅུ་སོ་གཅིག་རིང་བཙན་བྱོལ་བ་འདྲ་འདྲའི་ནང་ནས་མི་འདྲ་བའི་ཡར་རྒྱས་ཚགས་ཚུད་བྱུང་ཡོད། བོད་མི་རིགས་ཞེས་ཁྱིམ་མཚེས་ཀྱི་མི་རིགས་སྤྱི་དང་། ལྷག་པར་རྒྱ་མི་རིགས་དང་ང་ཚོ་ཐ་དད་ཡིན་ཞེས་བརྗོད་པའི་མ་རྩ་ལྟེ་བ་དེ་ཡང་ང་ཚོ་རྒྱ་མི་རིགས་དང་ཤིན་ཏུ་ཐ་དད་ཡིན་པའི་རིག་གཞུང་ཞིག་ཡོད་པ་འདི་ཡིན་པས་རྩ་ཆེ་ཡིན། བོད་ཀྱི་ཆོས་གཙོ་བོར་གྱུར་པའི་རིག་གཞུང་དང་། གོམས་གཤིས་འབུར་ཐོན་དུ་ཡོད་པ་འདིས་དུས་གང་དང་གང་དུ་ཡིན་ཀྱང་རྒྱ་མི་དང་བོད་ཐ་དད་ཡིན་པའི་རྣམ་པ་གསལ་པོ་ཐོན་གྱི་ཡོད། དེའི་ཐོག་ནས་བོད་རང་བཙན་རྒྱ་མིས་ཁས་ལེན་བྱས་རུང་མ་བྱས་རུང་། དོན་ངོ་མའི་ཐོག་བོད་པའི་རིག་གཞུང་དང་། བོད་པའི་གོམས་གཤིས་འདིས་འགྲེལ་བཤད་བྱེད་མ་དགོས་པར་བོད་པ་དང་རྒྱ་མི་དང་ཐ་དད་ཡིན་པ་བལྟས་པ་ཙམ་གྱིས་མཐོང་ཐུབ་པ་ཞིག་ཡོད།

རྒྱ་མིའི་ཐོག་ནས་ཁོ་ཚོས་བརྗོད་པ་ལྟར་བོད་མེས་རྒྱལ་ཟེར་བ་དང་། ཁ་བྲལ་འགྲོ་རྒྱུར་སྔ་ཕྱི་བར་གསུམ་དུ་དོགས་པ་བྱས་ནས་སྐད་རྒྱག་གི་ཡོད། དེ་ལྟར་བྱེད་དགོས་པའི་རྒྱུ་མཚན་ཡང་བོད་རྒྱ་མི་དང་ཐ་དད་ཡིན་པའི་གནས་ཚུལ་འདིས་ཆགས་པ་རེད། ང་ཚོའི་མི་རིགས་ཀྱི་ཐོབ་ཐང་རྩོད་ལེན་བྱེད་པའི་གཞི་རྩའི་རྟེན་གཞི་མི་རིགས་ཟུར་གསལ་ཡིན་པ་འདི་དང་། དེ་ལ་བརྟེན་པའི་རིག་གཞུང་དང་གོམས་གཤིས་ཟུར་གསལ་ཡོད་པ་འདི་ཡིན་པས་ཤིན་ཏུ་གལ་ཆེ། ཡང་མི་རིགས་ཀྱི་རིག་གཞུང་རྣམས་ཟུར་གསལ་ཞིག་ཡོད་ཀྱང་ཉིན་རེའི་འཚོ་བའི་ནང་ཕན་ཐོགས་མེད་ན་དེ་ལྟ་བུ་ཞིག་ཡིན།

འཛམ་གླིང་ཐོག་མིའི་བསམ་བློ་དང་གོམས་གཤིས་འགྱུར་བ་འགྲོ་བཞིན་ཡོད་ལ། དངོས་ཡོད་གནས་ཚུལ་ལ་འགྱུར་བ་འགྲོ་གི་ཡོད། ཡིན་ན་ཡང་ང་རང་ཚོར་གོམས་གཤིས་བཟང་པོ་ཞིག་ཡོད་པ་འདིས་ཉིན་རེའི་འཚོ་བའི་ནང་ཕན་ཐོགས་ཀྱི་ཡོད། ཕན་ཐོགས་པ་ང་རང་ཚོས་ལམ་སེང་ཚོར་ཐུབ་ཀྱི་མེད་ཀྱང་། ཕྱི་རྒྱལ་གྱི་མི་མང་པོ་ཞིག་གིས་བོད་པ་ཞེས་བརྗོད་སྐབས་གཤིས་ཀ་དང་སེམས་རྒྱུད་བཟང་པོ་ཞིག་མཐོང་གི་ཡོད། དེ་ནི་སྐྱེས་པའི་སྐབས་ནས་ང་ཚོའི་ཤ་རུས་གདོས་བཅས་ཀྱི་ཕུང་པོ་འདི་མི་རིགས་གཞན་དང་མི་འདྲ་བ་ཞིག་ཡོད་པ་གཏན་ནས་མིན་པར་མི་ཚང་མ་གཅིག་གྱུར་ཡིན། ས་བབས་མཐོ་དམའི་རྐྱེན་གྱིས་མིའི་དབང་པོའི་དོན་སྣོད་ལ་ཁྱད་པར་ཕྲན་བུ་ཡོད་ཤས་ཆེ། དེ་ལྷག་གཞན་གང་ཡང་མེད། འོ་ན་མིའི་གཤིས་ཀར་ཁྱད་པར་འདི་ལྟ་བུ་ཡོང་དོན་གང་ཡིན་ཞེ་ན། དེ་ནི་ཁོར་ཡུག་གི་གནས་སྟངས་དང་། གཙོ་བོ་རིག་གཞུང་གི་གནས་སྟངས་ཐོག་ནས་ཁྱད་པར་ཡོང་གི་ཡོད།

རིག་གཞུང་དང་གོམས་གཤིས་འདི་ལས་མིའི་གཤིས་ཀ་འཇམ་པོ་ཡག་པོ་ཞིག་ཐོན་གྱི་ཡོད། དེས་རྐྱེན་པས་ཉིན་རེའི་མི་ཚེ་སྐྱེལ་སྐབས་བློ་བག་ཕེབས་པོ་ཞིག་དང་། དཀའ་ངལ་ཆེན་པོ་ཞིག་འཕྲད་པའི་སྐབས་ཀྱང་ལས་རྒྱུ་འབྲས་དང་། འཁོར་བའི་ཉེས་དམིགས་བསམ་བློ་བཏང་སྟེ་སེམས་ནང་སྡུག་བསྔལ་བཟོད་མི་ཐུབ་པ་ཞིག་མི་ཡོང་བ་བྱ་རྒྱུར་ཏན་ཏན་ཕན་གྱི་ཡོད། དེས་ན་རིག་གཞུང་རྩ་ཆེར་བརྩིས་ནས་དམིགས་བསལ་གྱི་བདག་གཅེས་བྱ་རྒྱུ་གལ་ཆེ། བོད་ཀྱི་རིག་གཞུང་སྲུང་སྐྱོབ་ཡིན་ཞེས་དཔེ་ཆ་བློ་འཛིན་སྐྱོར་སྦྱང་བྱེད་རྒྱུ་ལྟ་བུ་ཞིག་མིན་པར། དེ་ནི་རྟེན་འབྲེལ་ལྟོས་གྲུབ་ཀྱི་ཕྱོགས་མང་པོའི་རྐྱེན་ཚོགས་པའི་ཐོག་ནས་ཡོང་དགོས།

གཞི་རྩའི་ཆ་རྐྱེན་གཙོ་བོ་ནི་ནང་པ་སངས་རྒྱས་པའི་ཆོས་དང་། དེའི་ནང་ནས་ཀྱང་ཕན་པའི་སེམས་སངས་རྒྱས་ཀྱི་བསྟན་པ་སྙིང་རྗེའི་རྩ་བ་ཡིན་ཞེས་པ་འདི་ཡིན། ཆོས་ཀྱི་ལྟ་སྤྱོད་འགྲོ་སྟངས་རྣམས་ཐོག་མར་ཡག་པོ་ཞིག་ཤེས་པ་བྱས། ཤེས་ནས་ཉམས་སུ་བླངས་ཏེ་རང་གི་ཤག་ནང་བཟང་པོའི་སྤྱོད་ལམ་ལྡན་པའི་སྒོ་ནས་མི་ཚེ་བསྐྱལ་ན། དེ་ལ་བརྟེན་ནས་ཤག་ཚང་འཁོར་བཅས་ཚང་མར་རང་བཞིན་བག་ཆགས་བཟང་པོའི་མིག་ལྟོས་ཤིག་འཇགས་ཏེ་རིམ་པས་སྤྱི་ཚོགས་ཁྱོན་ཡོངས་ལ་ཤུགས་རྐྱེན་ཐེབས་ཐུབ་པ་ཡོང་གི་རེད། བོད་མི་སེར་སྐྱ་ཚང་མས་དེ་ལ་དམིགས་བསལ་གྱི་དོ་སྣང་བྱ་རྒྱུ་གལ་ཆེན་པོ་འདུག

ལྷག་པར་སློབ་གྲྭ་ཁག་ནང་སློབ་སྦྱོང་བྱེད་མཁན་སློབ་ཕྲུག་ཚོར་ཤེས་ཡོན་སློབ་སྦྱོང་སྤྲོད་པ་ཙམ་མ་ཡིན་པར་རྩ་བའི་མི་སྤུས་དག་པོ་ཞིག་བཟོ་རྒྱུའི་ཐད་དམིགས་བསལ་གྱི་དོ་སྣང་བྱེད་དགོས། སྤྱིར་བཏང་འཛམ་གླིང་ཐོག་ཤེས་ཡོན་སློབ་སྦྱོང་སྤྲོད་མཁན་ཚང་མས་ཡ་རབས་དང་། སྤྱོད་པ་བཟང་པོ་བྱེད་དགོས་པའི་བསླབ་བྱ་རྒྱག་གི་ཡོད་ཀྱང་། སྤྱིའི་མཐོང་ཚུལ་ལ་སློབ་གྲྭ་ཞེས་བརྗོད་དུས་གཙོ་བོ་ཤེས་ཡོན་ཁོ་ན་སློབ་སྦྱོང་སྤྲོད་རྒྱུར་དོ་སྣང་བྱེད་མཁན་ཞིག་ཏུ་མངོན་གྱི་ཡོད། དེ་གཅིག་པུས་འདང་མི་ཐུབ། གང་ཡིན་ཞེ་ན། ཤེས་ཡོན་ཡོད་ཀྱང་ལྷག་བསམ་གྱི་རྒྱབ་འཁྱོག་པ་ཞིག་མ་བྱུང་ན། ཤེས་ཡོན་གྱི་ཕན་ཐོགས་གྲབས་ཡོད་དམ། གནོད་སྐྱེལ་གྲབས་ཡོད་བརྗོད་མི་ཐུབ། དེས་ན་སློབ་གྲྭའི་ནང་འཚར་ལོངས་བྱེད་བཞིན་པའི་མི་རབས་རྗེས་མ་རྣམས་སྤུས་དག་པོ་ཡོང་བར་ཚང་མས་དོ་སྣང་བྱ་རྒྱུ་ཤིན་ཏུ་གལ་ཆེན་པོ་ཡིན།

ག༽ བདེན་རྒྱབ་ཀྱི་མཐོ་ཚད་དང་། གཉན་འཕྲང་གི་དུས་སྐབས།

བོད་སྤྱི་པའི་དོན་དག་སྐོར་ད་ལྟ་བཀའ་བློན་གྱིས་འགྲེལ་བཤད་བརྒྱབ་པ་ལྟར་འདས་པའི་ལོ་སུམ་ཅུ་སོ་གཅིག་ནང་ནས་དེང་སང་དོ་སྣང་ཤུགས་ཆེ་ཤོས་ཆགས་ཡོད། སྲིད་གཞུང་སོ་སོའི་ཐོག་ནས་དོ་སྣང་བྱ་རྒྱུ་ད་ལྟའི་ཆར་ཕྲན་བུ་ཁག་པོ་ཡིན་ཀྱང་། རྒྱལ་ཁབ་སོ་སོའི་ནང་གི་ཆབ་སྲིད་ཀྱི་ཚོགས་པ་དང་། དེ་མིན་རྒྱལ་སྤྱིའི་ཚོགས་པ་འདྲ་མིན་དེ་དག་གིས་བོད་དོན་ལ་དོ་སྣང་བྱེད་པ་འདི་དེང་སང་ཤུགས་ཆེ་ཤོས་ཆགས་ཏེ་ང་ཚོའི་བདེན་རྒྱབ་སྔར་ལས་ཆེ་རུ་ཕྱིན་ཡོད།

དེ་བཞིན་གཟུར་གནས་ཀྱི་ཚོགས་པ་མང་ཆེ་བའི་ནང་ཕྱི་ལོ་ ༡༩༥༠ ལོའི་ཡས་མས་ལ་བོད་རྒྱ་མིས་བཙན་བཟོས་བྱས་པར་རེད་ཟེར་བ་ལས། བོད་རྒྱ་མིས་བཅིངས་བཀྲོལ་བཏང་བ་རེད་ཟེར་བ་ཞིག་ཧ་ལམ་ཐོས་མྱོང་མེད། བློ་གཟུ་བོར་གནས་ཤིང་ཆབ་སྲིད་ཀྱི་ལས་དོན་དང་འབྲེལ་བ་མེད་མཁན་ཕལ་མོ་ཆེའི་རང་བཞིན་བརྗོད་པར་རྒྱ་མིས་བོད་ལ་བཙན་འཛུལ་གྱིས་ཧམ་ཟོས་བྱས་པ་ཞིག་ཡིན་པར་ངོས་འཛིན་གཅིག་གྱུར་བྱེད་ཀྱི་འདུག དེ་ལྟར་བོད་པའི་བདེན་མཐའ་རང་བཞིན་དུ་གསལ་ནས་བདེན་རྒྱབ་ཇེ་ཆེར་སོང་བ་འདི་དེང་སང་ཤིན་ཏུ་ཚད་མཐོ་པོ་ཞིག་ཏུ་སླེབས་ཡོད།

ཡང་གནས་ཚུལ་སྡུག་ས་ནས་བཤད་ན། ད་ལྟའི་དུས་ཚོད་འདི་ང་རང་ཚོ་ཚང་མས་ཕྱི་ནང་གང་སར་ཐབས་ཤེས་འབད་བརྩོན་བྱེད་དགོས་པ་རྣམས་ཡག་པོ་བྱེད་མ་ཐུབ་པར་ཆོས་ཟབ་སར་བདུད་ཟབ་ཅེས་པའི་དཔེ་བཞིན་གལ་ཏེ་འགལ་རྐྱེན་ཞིག་ཕྲད་དེ་ད་ལྟ་མཐུན་རྐྱེན་མང་པོ་འཛོམས་ནས་གོམ་པ་རིམ་བགྲོད་ཀྱིས་བོད་དོན་ལ་མཐོང་ཆེན་པོ་སླེབས་པ་འདི་ལས་གཅིག་ལྷུང་ན་བསྐྱར་གསོ་བྱ་རྒྱུ་ཁག་པོ་ཡིན། ད་ལྟའི་དུས་ཚོད་འདིར་རྒྱ་ཕྱོགས་ནས་རྒྱ་མི་འབོར་ཆེན་བོད་ལ་གཏོང་བ་དང་གཅིག བར་ལམ་དམག་ཁྲིམས་བསྡམས་ནས་བོད་མི་མང་པོ་འཛིན་བཟུང་དང་། མང་པོར་ཉེས་རྡུང་བཏང་བ་སོགས་རྨེག་མེད་བཟོ་བའི་གདུག་རྩུབ་ཀྱི་བྱ་ཐབས་ལག་ལེན་བསྟར་བ་དང་གཉིས། ཕྱོགས་གཞན་ནས་ད་ལྟ་ང་རང་ཚོར་མཐུན་རྐྱེན་མང་པོ་ཞིག་འཛོམས་པ་འདི་ཡང་རྟག་པ་བརྟན་པོ་མེད་པས་ང་ཚོས་གཟབ་གཟབ་བྱེད་མ་ཐུབ་ན། བོད་པར་རོགས་རམ་བྱེད་དགོས་ཀྱང་ཀོ་ཐག་གློད་ཀྱི་འདུག་ཟེར་དགོས་པ་དེ་ལྟ་བུ་ཞིག་གལ་སྲིད་ཆགས་ཚེ་ང་ཚོས་གོ་སྐབས་བཟང་པོ་ཤོར་ཏེ་ཆུད་ཟོས་བཏང་བ་ཡིན་པས། སླར་གོ་སྐབས་དེ་ལྟ་བུ་ཞིག་འཐོབ་རྒྱུར་དཀའ་ངལ་མང་པོ་ཡོང་ངེས་ཡིན། གནས་ཚུལ་དེ་དག་གི་ཆ་ནས་ང་ཚོ་གཉན་འཕྲང་གི་དུས་སྐབས་ཤིག་ཏུ་གནས་ཡོད་ཅེས་བརྗོད་ཆོག དེ་ལྟར་ཕྱོགས་ཚང་མའི་གནས་ཚུལ་ལ་བལྟས་ན་ད་ལྟའི་དུས་ཚོད་འདི་དངོས་གནས་སྤྱི་དོན་ལ་རིག་པ་བསྒྲིམས་དགོས་པའི་དུས་ཚོད་ཅིག་ཡིན་པས་ཚང་མས་ཤུགས་བསྐྱེད་དེ་གཟབ་གཟབ་བྱ་རྒྱུ་གལ་ཆེན་པོ་འདུག

ང༽ མང་གཙོའི་བགྲོད་ལམ་དང་། སྤྱི་འཐུས་ཀྱི་འོས་འདེམས།

མང་གཙོའི་སྐོར་ལ་འདས་པའི་ལོ་སུམ་ཅུ་སོ་གཅིག་རིང་ང་རང་ཚོས་མང་གཙོ་ཡོང་བའི་དོན་ལ་འབད་བརྩོན་མུ་མཐུད་རིམ་པ་མང་པོ་བྱས་ཡོད། དེར་བརྟེན་མི་མང་པོའི་སེམས་ནང་མང་གཙོའི་ངོ་བོ་དང་དབྱེ་བ་ཇི་མ་ཇི་བཞིན་ཤེས་ཐུབ་ཀྱི་མེད་ཀྱང་། སྤྱིར་བཏང་ཁ་ནས་མང་གཙོ་ཞེས་བཤད་ཐུབ་པ་ཞིག་ཆགས་ཡོད། ད་ཆ་མང་གཙོ་ལག་ལེན་འཁེལ་ཐབས་ལ་ཤུགས་བསྐྱེད་རྒྱུ་ཤིན་ཏུ་གལ་ཆེན་པོ་ཆགས་པར་བརྟེན་བར་ལམ་སྤྱི་འཐུས་ཀྱི་སྒྲིག་འཛུགས་གནས་སྟངས་ལ་བསྒྱུར་བཅོས་གཏོང་རྒྱུ་དང་། དེ་ཡང་མི་མང་ནས་སྤྱི་འཐུས་རྣམས་བསྐོས། སྤྱི་འཐུས་རྣམས་ཀྱིས་བཀའ་བློན་བསྐོ་གཞག་བྱ་རྒྱུ་བཅས་ད་ལྟ་གོ་རིམ་འདི་འདྲ་ཞིག་བསྒྲིགས་ཡོད། དེ་ལྟར་བྱེད་སྐབས་དངོས་གནས་མང་གཙོའི་རྣམ་པ་གསལ་པོར་མཚོན་གྱི་ཡོད། སྔོན་མ་ལོ་གཅིག་ནས་༸རྒྱལ་བ་རིན་པོ་ཆེ་དང་བཀའ་ཤག་གི་བར་ལ་མི་གཅིག་བསྐོས་ན་ཞེས་བརྗོད་རྒྱུ་བྱུང་ཡང་འོས་པའི་མི་ཞིག་མ་བྱུང་བར་ལུས་ཤིང་། བར་ལམ་དེ་སྐོར་བསྐྱར་དུ་གླེང་ཡང་མཐའ་མའི་དུས་ལ་སྲིད་བློན་ནམ་སྲིད་ཚབ་ཅེས་པ་ཞིག་བསྐོས་ན་ལམ་སེང་ལག་ལེན་ཐོག་བདེ་པོ་ཞིག་ཡོང་གི་མི་འདུག

དེར་བརྟེན་སྔ་འཕྲོས་བཀའ་ཤག་གི་བཀའ་བློན་རྣམས་མི་མང་སྤྱི་འཐུས་ཀྱིས་གདམ་རྒྱུ་ཡོད་པ་ཞིག་དང་། དེའི་ནང་ནས་བཀའ་བློན་ཁྲི་པ་ཞིག་བསྐོས་ན་ཡག་པོ་མི་ཡོང་ངམ་བསམས་ནས་ད་ལམ་གཏན་འབེབས་བྱས་ཡོད། དེས་ན་ད་ཕྱིན་སྤྱི་འཐུས་བསྐོ་གཞག་བྱ་རྒྱུ་འདི་ད་ལྟ་བཀའ་བློན་ནས་བརྗོད་པ་ལྟར་ཤིན་ཏུ་གལ་ཆེན་པོ་ཆགས་ཤིང་། ཆོས་བརྒྱུད་སོ་སོའི་འཐུས་མི་རྣམས་དང་། ཆོལ་ཁ་སོ་སོའི་འཐུས་མི་བཅས་དེ་དག་ཚང་མ་བོད་མི་མང་སྤྱིའི་ཚབ་བྱེད་མཁན་ཞིག་དང་། བློ་གཟུ་བོར་གནས་པའི་ཐོག་ནས་དངོས་གནས་སྤྱི་པའི་དོན་དག་ལ་སེམས་ཤུགས་སྒྲིལ་མཁན་ཞིག་འདེམས་སྒྲུག་བྱ་རྒྱུ་ཤིན་ཏུ་གལ་ཆེན་པོ་ཡིན།

འདས་པའི་ལོ་སུམ་ཅུའི་ཉམས་མྱོང་ནས་སྐབས་རེ་འཐུས་མི་བསྐོ་གཞག་བྱེད་སྐབས་སོ་སོའི་རང་ཁུངས་ཀྱི་སྐོར་ལ་རྩོད་པ་རྒྱག་ཐུབ་མཁན་ཞིག་བྱུང་ན། དེས་འཐུས་མིའི་མཚན་ཉིད་ཚང་གི་ཡོད་པའི་འདུ་ཤེས་ཡོང་གི་ཡོད་འདུག འོན་ཀྱང་བསམ་བློ་སྦུག་སུབ་དོག་པོ་གཏོང་རྒྱུ་མེད། ཆེ་ས་སྤྱི་པའི་དོན་དག་ལ་བབ་ལྷིང་བརྟན་གསུམ་གྱིས་ཤུགས་བསྒྲིལ་ཐུབ་མཁན་གྱི་མི་སླེབས་ཐུབ་པ་ཞིག་བྱེད་དགོས། མ་གཞི་ཡོང་མདོག་ཁ་པོ་མ་རེད། འོན་ཀྱང་བསམ་བློ་རྒྱ་ཆུང་ཆུང་ལས་མི་འཁོར་མཁན་དང་། དོན་མ་གོ་དཀྲོག་རྐྱེན་བཟོ་མཁན་དེ་ལྟར་བྱུང་ན་ཡག་པོ་མེད། སྔོན་མའི་སྤྱི་འཐུས་ཚོ་གལ་ཆེན་པོ་ཡིན་ལ། ད་ཆ་ལྷག་པར་དུ་གལ་ཆེན་པོ་ཆགས་ཡོད།

ཕྱིན་ཆད་སྤྱི་འཐུས་འདེམས་བསྐོ་བྱེད་རྒྱུ་འདིར་འོས་འཕེན་མཁན་མི་མང་ཚང་མས་དམིགས་བསལ་གྱི་དོ་སྣང་བྱས་ནས་སོ་སོས་རྩད་གཅོད་བྱེད་པ་དང་། མི་ལ་སྐད་ཆ་དྲིས་ནས་ཐག་གཅོད་སོ་སོ་རང་གིས་བྱེད་དགོས། དེ་ལྟར་བྱས་ནས་སྤྱི་འཐུས་ཀྱི་མི་འགྲོ་རྣམས་སྤུས་དག་པོ་ཡོང་བའི་འབད་བརྩོན་དང་དོ་སྣང་བྱེད་དགོས། སྤྱི་འཐུས་ཀྱིས་བཀའ་བློན་རྣམས་བསྐོ་གཞག་བྱ་རྒྱུ་འདི་མང་གཙོའི་རང་བཞིན་ཇེ་གསལ་དུ་འགྲོ་བའི་དོན་ལ་ཐག་གཅོད་བྱས་པ་ཡིན། འདི་ལྟར་བྱས་ན་མི་མང་དང་སྤྱི་འཐུས་ཚོ་བཅས་པ་ཚང་མའི་སེམས་ནང་རང་ཤུགས་དམིགས་བསལ་གྱི་འགན་ཞིག་སླེབས་ཀྱི་ཡོད། ད་ཕན་དོ་འཁུར་མ་བྱས་པ་མིན་ན་ཡང་། བསམ་བློའི་ཕུགས་ནས་༸རྒྱལ་བ་རིན་པོ་ཆེས་ལེ་འགྲིགས་པ་ཞིག་བྱེད་ཀྱི་རེད་བསམས་ཏེ་ལྷོད་གཡེང་འགྲོ་གི་མེད་དམ་སྙམ། འགན་དབང་ཆ་ཚང་བེད་སྤྱོད་བྱེད་རྒྱུ་ཡོད་པ་ཞིག་བྱས་ན། སོ་སོར་ལས་འགན་འཁྲི་སྐབས་དམིགས་བསལ་དོ་སྣང་མི་བྱེད་རང་བྱེད་ཆགས་ཀྱི་ཡོད་པར་བརྟེན་བར་ལམ་བསྒྱུར་བཅོས་བཏང་བ་རེད།

ཅ༽ ནང་འཁྲུག་གི་དཀའ་རྙོག་དང་། ཆོས་ལུགས་ཀྱི་གནད་དོན།

ཉེ་ལམ་སྦེལ་ཀོབ་གཞིས་ཆགས་ནང་རྐྱེན་ངན་བྱུང་བའི་སྐོར་ད་ལྟ་བཀའ་བློན་ནས་བརྗོད་པ་ལྟར། བོད་གཞུང་གི་ལས་བྱེད་པའི་ཐོག་གནས་ཚུལ་ཆགས་ཡོང་སྐབས་ཐབས་སྐྱོ་པོ་བློ་ཕམ་གྱི་རང་བཞིན་རེད། ཕྱིན་ཆད་འཁྲུག་པ་རྒྱག་རྒྱུ་མེད། གལ་སྲིད་འཁྲུག་པ་རྒྱག་དགོས་ཀྱང་ང་ཚོས་མང་གཙོའི་ལམ་ལ་འགྲོ་གི་ཡིན་ཞེས་བརྗོད་པ་འདི་རྫུན་བཤད་པ་མིན་པར་དོན་དམ་པའི་མང་གཙོའི་ལམ་ལ་འགྲོ་གི་ཡོད། མ་འོངས་པར་གྱོད་ཞིབ་ལྷན་ཁང་ལྟ་བུའི་ཁྲིམས་ཁང་གསར་པ་ཞིག་འཛུགས་རྩིས་ཡོད་ལ། དེང་ཕན་ལའང་བཀའ་ཤག་གིས་གཙོས་པའི་འབྲེལ་ཡོད་སུ་ལའང་རྒྱུ་མཚན་ཤོད་ས་ཡོད་པ་ལས། རྒྱུ་མཚན་ཤོད་ས་མེད་པ་མིན། མ་འོངས་པར་གྱོད་དང་ཁ་མཆུ་བྱུང་རིགས་ལ་མདོར་ན་བཀའ་ཤག་དང་བཅས་པའི་བཙན་བྱོལ་གཞུང་ཡིན་ཀྱང་གྱོད་ཡ་གཅིག་བྱས་ཏེ་ཁྲིམས་སར་འདྲ་མཉམ་བྱས་ནས་སྡོད་རྒྱུ་ལས། བོད་གཞུང་ཡིན་ཞེས་དབང་ཆ་བེད་སྤྱོད་བྱེད་ས་མེད་པ་ཞིག་དགོས་རྒྱུ་མང་གཙོའི་ཆ་རྐྱེན་ཡིན་སྟབས། འཕྲལ་སེལ་ང་ཚོ་བཙན་བྱོལ་ལ་སྡོད་རིང་གྱོད་དང་ཁ་མཆུའི་རིགས་ཐག་གཅོད་བྱེད་མཁན་བོད་གཞུང་ལ་སྟབས་བསྟུན་མི་དགོས་པའི་སྒྲིག་འཛུགས་རང་བཙན་པ་ཞིག་འཛུགས་རྒྱུར་ཐག་བཅད་ཟིན་པ་ཡིན།

སུ་ལ་ཡང་གཏུག་ས་དང་ཤོད་ས་ཡོད་པས། ལམ་སེང་ལག་པ་བཀྱག་རྒྱུ་དེ་ཡག་པོ་མིན། ཕྲན་བུ་བློ་མཐུན་མིན་ཡོང་སྐབས། ལྷ་རབ་བྱུང་ན་ཚང་མས་བཟོད་བསྲན་བྱེད་དགོས་ལ། གལ་ཏེ་རྩ་བའི་གཞི་ཆེན་པོ་ཞིག་འདུག་ན་གང་དུ་ཡིན་ཀྱང་དྲང་པོས་གཞུང་བསྲངས་ནས་རྒྱུ་མཚན་ཤོད་ས་ཡོད་པས་སྐད་ཆ་བཤད་ནས་ཐག་གཅོད་བྱེད་དགོས། ངོས་ནས་རྟག་ཏུ་བརྗོད་པ་བཞིན་ལས་བྱེད་པའི་ཐོག་ནས་ཀྱང་མ་འགྲིགས་པ་ཡོང་སྲིད། དེ་ལྟར་ཡོང་སྐབས་སྐད་ཆ་བཤད་ན་རྒྱུ་མཚན་ཉན་མཁན་ཡོད་ཅིང་། ག་དུས་ཡིན་ཀྱང་སྒོ་ཕྱེ་ཡོད། ཡ་རབས་སྒྲིག་འཛུགས་ཀྱི་རང་གཞིན་ལྡན་པའི་ཐོག་ནས་ཕྱིན་ན་དངོས་གནས་ཡག་པོ་རེད། དེ་མིན་ཟང་ཟང་བྱེད་པ་ཤིན་ཏུ་ཐབས་སྐྱོ་པོ་རེད།

ལྷག་པར་ང་ཚོ་བོད་པའི་གཤིས་ཀ་སྡུག་ས་ནས་བལྟས་ན། རྐྱེན་རྩ་ཕྲན་བུ་ཞིག་མི་རེ་ཟུང་གི་ཐོག་ནས་བྱུང་བ་དེ་ལམ་སེང་ཆེན་པོ་བཟོས་ཏེ་ཆོས་ལུགས་ཀྱི་ཐོག་ནས་ཤོག་ཁག་བསྒྲིལ་རེས་བྱེད་པའམ། ཡང་ན་ཆོལ་ཁའི་ཐོག་ནས་ཤོག་ཁག་བསྒྲིལ་རེས་བྱེད་པ། ལེ་ཐོགས་མཁན་གྱི་མི་དེས་ཀྱང་ལམ་སེང་རྒྱབ་རྩ་ཞིག་བཙལ། སྤྱི་ཚོགས་ཐོག་གི་མི་ཁག་གཅིག་གིས་ཀྱང་ལམ་སེང་དེ་ལ་མིང་གཞན་ཞིག་བེད་སྤྱོད་བྱས་ནས་ཤོག་བསྒྲིལ་བྱེད་པའི་གཤིས་ཀ་ཞིག་འདུག་པ་འདི་ནི་མི་དགོས་པ་ཞིག་ཡིན། མ་གཞི་དེ་ལྟར་བྱེད་མཁན་ང་ཚོ་བོད་པ་གཅིག་པུ་མིན་པ་རྒྱ་གར་ནང་ལའང་འདུག

དཔེར་ན། བར་སྐབས་པན་ཇབ་ཀྱི་གནས་ཚུལ་དང་། ཀཱ་ཤི་སྨིར་གྱི་གནས་ཚུལ། ཤྲཱི་ལངྐའི་གནས་ཚུལ་བཅས་ལྟ་བུ་ཡིན། པན་ཇབ་ནང་གི་གནས་ཚུལ་ལྟ་བུར་མཚོན་ན་ཧིན་དཱུ་དང་སིག་ཟེར་བ་དང་། ཤྲཱི་ལངྐའི་ནང་ནང་པ་ཏ་མིལ་མི་རིགས་ཟེར་བ། ཀཱ་ཤི་སྨིར་ནང་ཧིན་དཱུ་དང་ཁ་ཆེ་ཟེར་བ་བཅས་དེ་དག་དོན་ངོ་མ་མི་དོན་མ་གོ་བྱེད་གཏེ་རེ་ཟུང་གིས་རྙོག་དྲ་བསླངས་ཏེ་ཆོས་ལུགས་ཕན་ཚུན་དང་། མི་རིགས་ཕན་ཚུན་གྱི་འགལ་བའི་མིང་ཆེན་པོ་ཞིག་བེད་སྤྱོད་བྱེད་སྐབས། མིའི་བསམ་བློའི་འཆར་སྣང་ལ་དེ་ནི་རྩོད་པ་ཆུང་ཆུང་ཞིག་མ་ཡིན་པར་ཆོས་ལུགས་དང་མི་རིགས་ཀྱི་འགལ་བ་ཞིག་ཏུ་མཐོང་ནས་མི་མང་པོའི་སེམས་ནང་ཤུགས་རྐྱེན་ངན་པ་ཞིག་ཐེབས་ཀྱི་ཡོད། དངོས་གནས་བྱས་ན་རྒྱ་གར་རྒྱལ་ཡོངས་ནང་ཁ་ཆེ་ས་ཡ་མང་པོ་ཡོད་པ་ལས། ཀཱ་ཤི་སྨིར་གཅིག་པུ་ལས་མེད་པ་རྩ་བ་ནས་མིན། ཡིན་ན་ཡང་གློ་བུར་ཆོས་ལུགས་ཕན་ཚུན་གྱི་རྩོད་པ་ཡིན་པའི་རྣམ་པ་ཞིག་སྟོན་སྐབས། རྒྱ་གར་ནང་ཆོས་ལུགས་མི་འདྲ་བའི་མི་ས་ཡ་མང་པོས་ལོ་བརྒྱ་ཕྲག་མང་པོའི་རིང་ཁྱིམ་མཚེས་བྱས་ཏེ་བསྡད་པའི་གནས་ཚུལ་རྣམས་མི་མངོན་པ་ཆགས་ཏེ་ལམ་སེང་ཆོས་ལུགས་ཕན་ཚུན་གྱི་རྩོད་རྙོག་ཆགས་པ་འདི་ཤིན་ཏུ་ཐབས་སྡུག་པོ་འདུག

ང་རང་ཚོ་བོད་པའི་ནང་དུའང་དེ་བཞིན་གྱི་ལམ་གླེང་རྩོད་པ་ཕྲན་བུ་ཞིག་བྱུང་ན། ལམ་སེང་ཆོས་ལུགས་ཀྱི་གནས་དོན་བསྲེས་ཡོང་བ་དང་། ཡང་ན་ཆོལ་ཁའི་གནད་དོན་བསྲེས་ཡོང་བ་འདི་ཤིན་ཏུ་ཐབས་སྡུག་འདུག དེ་ལྟར་བྱེད་མཁན་ཚོས་གཅིག་བྱས་ན་བསམ་བློ་ཆུང་ཆུང་བཏང་སྟེ་སོ་སོའི་འགྲོ་ཁུངས་བཙལ་བ་ཡིན་ཤས་ཆེ། གཅིག་བྱས་ན་དངོས་གནས་རྐྱེན་ཆུང་ངུ་ཞིག་གིས་གནོད་ཚབས་ཆེན་པོ་བསྐྱལ་བའི་དོན་ལ་ཆེད་དུ་དམིགས་ནས་བཟོས་པ་ཡིན་མི་སྲིད་པ་མིན། ཚང་མས་དེ་ལྟར་མི་ཡོང་བའི་གཟབ་གཟབ་བྱ་རྒྱུ་ཤིན་ཏུ་གལ་ཆེན་པོ་ཡིན།

ལོ་སུམ་ཅུ་སོ་གཅིག་རིང་ང་རང་ཚོས་མ་འོས་པའི་ལས་ཀ་ཕྲན་བུ་རེ་བྱས་ཡོད་ཀྱང་། ཆེ་ས་ནས་བཤད་ན་ཧ་ཅང་ཡག་པོ་ཡིན། རང་རེ་ཡར་རྒྱས་བྱུང་ནས་འཛམ་གླིང་ཐོག་བོད་པ་ཞེས་བརྗོད་སྐབས་ཚད་འཛིན་བྱེད་སའི་མི་ཪིགས་ཤིག་ཆགས་པ་འདི་གཟི་བརྗིད་དང་གྲུབ་འབྲས་ཆེན་པོ་ཡིན་ཞིང་། བཟོད་བསྲན་དང་སྙིང་རུས་བཅངས་ཏེ་ལོ་ནས་ལོ་བསྟུད་དེ་འཕྱུགས་པ་མེད་པར་གནས་པའི་འབྲས་བུར་བོད་པར་མཐོང་དང་ཆ་འཛིན་སླེབས་ནས་ཆ་འཇོག་འཕེར་བ་ཞིག་ཆགས་ཡོད།

ཆ༽ དྲག་པོའི་དམག་དཔུང་དང་། བདེན་པའི་ནུས་མཐུ།

རྒྱ་མིར་ཆ་བཞག་ན་བོད་ཁྱུར་མིད་བཏང་ཡང་ཁོག་པའི་ནང་དུ་འཇུ་མི་ཐུབ་པར་བསྡད་ཡོད་ཅེས་ངོས་ཀྱིས་སྔོན་མ་ནས་བཤད་པ་ལྟར་ད་ཆ་དངོས་གནས་དེ་རང་ཆགས་ཡོད། རྒྱ་མི་བོད་པའི་དཔུང་གིས་གླགས་འཁེལ་མི་ཐུབ་ཀྱང་། བོད་ཀྱི་བདེན་པའི་དཔུང་གིས་རྒྱ་མི་རྣམས་འ་འུབ་མ་འདུས་པར་སྡོད་དགོས་པ་ཞིག་བཟོས་ཡོད། ད་ལྟའི་རྒྱ་ནག་གཞུང་གི་དབང་ཆ་འཛིན་མཁན་དེ་དག་ལོ་རྒན་བརྒྱད་ཅུར་སླེབས་ཟིན་པའི་མི་ཤ་སྟག་ལ་བརྟེན་ཁོང་ཚོའི་སེམས་ཀྱིས་སླེབས་སར་ལུས་ཀྱིས་སླེབས་མ་ཐུབ་པས་ལོ་ཁ་ཤས་ནང་ཏན་ཏན་འགྱུར་བ་འགྲོ་གི་རེད།

དེང་སང་རྒྱ་ནག་འཛམ་གླིང་ཕྱི་རོལ་ལ་སྒོ་ཕྱེ་སྟེ་འབྲེལ་བ་བྱེད་པའི་གོ་སྐབས་ཤིག་ཡོད་པ་འདིས་ད་ལྟ་འཚར་ལོངས་བྱེད་བཞིན་པའི་རྒྱ་ནག་མི་མང་དང་། ལྷག་པར་ཤེས་ཡོན་ཅན་ཚོར་འཛམ་གླིང་ཕྱི་རོལ་གྱི་གནས་ཚུལ་ཕྲན་བུ་གོ་ཤེས་ཐུབ་པ་ཡོང་གི་ཡོད། དེར་བརྟེན་སྲོག་ལྡན་མི་སྨོས་ཅི། དུད་འགྲོ་ཞིག་ཡིན་ཀྱང་རང་དབང་ལ་དགའ་པོ་བྱེད་པ་དང་། བཙན་དབང་ལ་དགའ་པོ་མི་བྱེད་པ་འདི་ཆོས་ཉིད་ཡིན་པས། རྒྱ་ནག་གི་མི་རིགས་ཀྱང་འགྲོ་བ་མི་རང་ཡིན་སྟབས། མཐའ་གཅིག་ཏུ་དབང་ཡོད་དང་རྫུན་བཤད་ནས་སྲིད་དབང་འཛིན་མཁན་དེ་དག་གནས་ཐབས་རྩ་བ་ནས་མེད། རྒྱ་ནག་གི་སློབ་ཕྲུག་དང་ཤེས་ཡོན་ཅན་མང་པོས་ད་ནས་ལོ་ལྔ་ནས་བཅུའི་བར་ལ་རྒྱ་ནག་ནང་འགྱུར་བ་ཆེན་པོ་ཞིག་འགྲོ་གི་རེད་ཅེས་བརྗོད་ཀྱི་འདུག ངོས་ནས་བལྟས་ཀྱང་ཏན་ཏན་དེ་ལྟར་ཡོང་གི་རེད་སྙམ་གྱི་འདུག ང་རང་ཚོ་ད་ཕན་ལོ་སུམ་ཅུ་སོ་གཅིག་སོང་ཟིན་ཅིང་། ད་ཆ་ལོ་ཁ་ཤས་ཀྱི་རིང་ལ་ཚང་མས་གཟབ་གཟབ་ངང་རིག་པ་བསྒྲིམས་ནས་ཤུགས་རྒྱག་དགོས་པའི་དུས་ཚོད་ཡིན་པས་ཆུང་ཙག་ལ་མགོ་འཁོར་རྒྱུ་མེད་ལ། བྱབ་ཆུང་གི་ཉི་མ་དེ་བས་སྐྱེལ་རྒྱུ་མེད། དོན་འགངས་ཆེ་སར་ཚང་མས་རིག་པ་བསྒྲིམ་ཐུབ་ན་ཡག་པོ་རེད། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༢ ཟླ་ ༡ ཚེས་ ༡༧ ཉིན། ཀོ་ལི་སྒལ་དོན་ལྡན་གླིང་དུ་གཞིས་སྒར་སེར་སྐྱ་མང་ཚོགས་ལ་སྩལ་བའི་བཀའ་སློབ།

ཀ༽ བོད་དོན་གྱི་བདེན་མཐའ་དང་། མ་འོངས་པའི་གོ་རིམ།

ད་ཆ་འཛམ་གླིང་སྤྱིའི་འགྱུར་བ་དང་། ཡང་སྒོས་དམར་པོའི་རྒྱལ་ཁབ་རྣམས་ལ་འགྱུར་བ་ཆེན་པོ་ཕྱིན་པར་བརྟེན། རྒྱ་ནག་ཏུ་ཡང་དེ་བཞིན་དམར་པོའི་རིང་ལུགས་ལ་མི་དགའ་བའི་གནས་ཚུལ་ཤུགས་ཆེ་ཞིག་བར་ལམ་ནས་ལོ་བསྟུད་དེ་ཐོན་ཡོད། འགལ་རྐྱེན་ནམ། རང་རེའི་མི་མཐུན་ཕྱོགས་ཀྱི་ནུས་པ་རིམ་པས་ཉམས་བརླག་འགྲོ་བཞིན་པ་དང་། རང་རེའི་མཐུན་ཕྱོགས་འཛམ་གླིང་སྤྱི་ནས་ང་ཚོ་བོད་པའི་དངོས་ཡོད་བདེན་དོན་ལ་རྒྱབ་སྐྱོར་བྱེད་མཁན་ཇེ་མང་དུ་འགྲོ་བཞིན་ཡོད། བོད་པའི་ཆོས་དང་རིག་གཞུང་ལ་རིན་ཐང་ཆེན་པོ་ཞིག་བརྩིས་ཏེ་འདི་ལ་དམིགས་བསལ་ཁྱད་ཆོས་ཤིག་འདུག་བསམ་པ་དང་། རིགས་ཁ་ཤས་ཀྱིས་བོད་པའི་ཆོས་དང་རིག་གཞུང་གིས་འཛམ་གླིང་སྤྱི་ལ་ཕན་ཐོགས་ཡོང་གི་རེད་སྙམ་པའི་རེ་བ་བརྒྱབ་སྟེ་བོད་པར་དོ་སྣང་བྱེད་མཁན་ཡོང་གི་ཡོད།

དེར་བརྟེན་ང་ཚོའི་མཐུན་པའི་ཕྱོགས་ཤུགས་ཆེ་རུ་འགྲོ་བཞིན་པ་ཡིན། གཙོ་ཆེ་བོད་ནང་ཡོད་པའི་རྒྱ་ཆེའི་མི་མང་ཚོས་དངོས་གནས་ལྷག་བསམ་སྙིང་སྟོབས་ཞུམ་པ་མེད་པར་སོ་སོའི་སྲོག་དང་བསྡོས་ཏེ་མི་རིགས་ཀྱི་ཐོབ་ཐང་དང་། རང་དབང་གི་དོན་དུ་སེམས་ཤུགས་གཡོ་བ་མེད་པར་མི་ཐོག་ནས་མི་ཐོག་སྦྲེལ་ཏེ་མཇུག་སྐྱོང་བྱེད་བཞིན་ཡོད་པའི་ལག་རྗེས་ལ། ལོ་ཁ་ཤས་ནང་ཏན་ཏན་འགྱུར་བ་ཆེན་པོ་ཞིག་འགྲོ་རྒྱུ་རེ་བ་ཆེན་པོ་ཡོད་པའི་དུས་ལ་སླེབས་ཡོད།

ང་ཚོས་ང་ཚོར་རང་དབང་དགོས། ང་ཚོ་རྒྱ་མིའི་འོག་ལ་སྡོད་ཀྱི་མིན་ཞེས་བཤད་པ་གཅིག་པུས་མི་འགྲིགས་པར། ང་ཚོར་རང་དབང་བྱུང་ཉིན་གང་འདྲ་བྱེད་དང་། སོ་སོའི་ལུང་པ་སོ་སོའི་མིས་འཛིན་སྐྱོང་བྱེད་རྒྱུ་བྱུང་མཚམས་བྱེད་སྟངས་གང་འདྲ་ཞིག་བྱེད་རྩིས་ཡོད་པའི་སྐོར་ང་ཚོས་འཆར་གཞི་དང་གོ་སྒྲིག་བྱེད་དགོས། དངོས་གཞི་ལག་ལེན་ནང་ཉམས་མྱོང་གསོག་གིན་བལྟ་རྒྱུ་ཡོང་གི་རེད་ཀྱང་། རྩ་བའི་སྒྲོམ་གཞི་ང་ཚོའི་བསམ་བློའི་ནང་ནས་བསྒྲིག་དགོས།

གཞི་རྐང་དྲུག་ཅུ་རེ་གཅིག་རེ་གཉིས་ནས་མ་འོངས་པར་ང་ཚོ་མང་གཙོའི་ཐོག་འགྲོ་རྒྱུ་ཐག་ཆོད་དེ་དེ་དག་རྩ་བའི་སྲིད་བྱུས་སུ་བཟུང་བར་བརྟེན། མང་གཙོའི་ངོ་བོ་ཇི་བཞིན་རྟོགས་རུང་མ་རྟོགས་རུང་། མང་གཙོ་ཞེས་པ་འདི་ང་ཚོ་བོད་མི་ཚང་མའི་ཁ་ལ་འཇགས་ནས་ང་ཚོར་མང་གཙོ་གསོལ་རས་གནང་བྱུང་ཞེས་རྟག་པར་ཤོད་བཞིན་པ་འདི་ཡིན། ད་ཆ་དངོས་གནས་བོད་ནང་ཁ་ཡོད་ལག་ཀྱི་ལག་ལེན་བསྟར་རྒྱུའི་ཐད་བསམ་བློ་གཏོང་དགོས་སྟབས། དེའི་དོན་ལ་དམིགས་ནས་ད་ལྟ་བཀའ་བློན་ནས་བརྗོད་པ་བཞིན་མགྱོགས་མྱུར་གསལ་བསྒྲགས་བྱེད་རྩིས་ཡོད།

ཁ༽ མི་མཐུན་པའི་གཞི་རྩ་དང་། ཐའེ་བོད་ཀྱི་འབྲེལ་བ།

རྒྱ་ནག་དང་། ཐའེ་ཝན་ལ་འབྲེལ་བ་བྱེད་ཕྱོགས་དེ་ད་ལྟ་བཀའ་བློན་གྱིས་བརྗོད་པ་བཞིན་ཡིན་པས། ངོས་ནས་གནས་ཚུལ་ཁ་སྣོན་བྱེད་དགོས་དོན་མི་འདུག ད་ལྟ་ཐའེ་ཝན་གྱི་གནས་ཚུལ་འདི་ང་རང་ཚོ་ནང་ཁུལ་དམ་ཚིག་མི་གཙང་བའི་གཞི་ཆེ་ཤོས་ཤིག་ཆགས་ཤིང་། རྒྱ་མི་གུང་བྲན་དང་འབྲེལ་བའི་ཐོག་ནས་ད་ལྟ་དོགས་གནས་བྱེད་དགོས་པ་ཧ་ལམ་མེད། འོན་ཀྱང་ཐའེ་ཝན་དང་འབྲེལ་བ་ཡོད་པའི་ཆ་ནས་ང་ཚོའི་སྤྱི་ཚོགས་ནང་དམ་ཚིག་མི་གཙང་བ་བཟོ་བའི་ཉེན་ཁ་ཆེན་པོ་ཞིག་ཡོད་དང་ཡོད་བཞིན་པར་བརྟེན་དེར་གཟབ་གཟབ་བྱེད་དགོས།

ང་ལྷག་བསམ་ཡིན། ང་ཆོས་དང་རིག་གཞུང་གཅིག་པུ་ཡིན། ང་ཆོས་གཅིག་པུ་ཡིན་ཞེས་བཤད་པས་ལ་དག་གི་མ་རེད། ང་ཚོ་བོད་གཞུང་གི་སྤྱིའི་འགྲོ་སྟངས་སྲིད་བྱུས་གཏན་འབེབས་ཤིག་ཡོད་པ་ཐོག་མར་འདི་དང་བསྟུན་ནས་འགྲོ་རྒྱུ་གལ་ཆེན་པོ་ཡིན། ང་ཚོས་འབྲེལ་བ་རབ་དང་རིམ་པ་ཞིག་བྱས་ཀྱང་འབྲེལ་བ་ཡག་པོ་ཞིག་བྱུང་མེད། དེར་བརྟེན་ང་ཚོས་འབྲེལ་བ་གསར་པ་གསལ་པོ་ཞིག་མ་ཆགས་བར་དུ་གནས་སྐབས་འབྲེལ་བ་མཚམས་འཇོག་བྱས་པ་ཡིན། དེར་བརྟེན་དུས་ཚོད་དེའི་རིང་བོད་མིའི་ནང་ནས་ལྐོག་དང་ངོས་བྱས་ཏེ་འགྲོ་མཁན་བྱུང་ན་དེ་ནི་མི་དགོས་པའི་བྱ་བ་ཞིག་ཡིན། དེས་ང་ཚོ་ནང་ཁུལ་ལ་མི་བདེ་བའི་རྐྱེན་ཞིག་ཆགས་ཡོང་གི་འདུག འགྲོ་མཁན་སོ་སོའི་ངོས་ནས་བསམ་པ་རྣམ་དག་ཡིན་ནའང་བྱ་སྤྱོད་ཐོག་ནས་ད་ལྟའི་དངོས་ཡོད་གནས་སྟངས་བོད་གཞུང་གི་གཏན་འབེབས་གཙང་མ་མ་ཆགས་བར་དེ་ལྟ་བུའི་གནས་ཚུལ་ལྷགས་ཡོང་དུས་སོ་སོའི་ཀུན་སློང་ཡག་པོ་གཅིག་པུས་ལ་དག་མི་ཐུབ་པ་འདི་གནད་འགག་ཅིག་ཆགས་ཀྱི་འདུག

དེ་ནས་ང་ཚོ་རྒྱ་གར་ལུང་པའི་ནང་བསྡད་ཡོད་ཅིང་། ཆེ་ས་ནས་བཤད་ན་རྒྱ་གར་གཞུང་ཤིན་ཏུ་བཀའ་དྲིན་ཆེན་པོ་ཡིན་ལ། དེ་བཞིན་ང་ཚོ་དང་འབྲེལ་ཡོད་ཀྱི་མངའ་སྡེ་ཚང་མ་ཡང་ཤིན་ཏུ་བཀའ་དྲིན་ཆེན་པོ་ཡིན། ལྷག་པར་ཀ་ཎ་ཊ་ཀ་མངའ་སྡེ་འདིའི་ནང་ཧ་ལམ་བོད་མི་ཁྲི་གསུམ་བརྒལ་བའི་གཞིས་ཆགས་ཆེ་ཤོས་གནས་ཡོད་པས་ཤིན་ཏུ་བཀའ་དྲིན་ཆེན་པོ་རེད། ཉེ་ཆར་ཕྱོགས་གཅིག་ནས་རྒྱ་ནག་གི་སྲིད་བློན་རྒྱ་གར་ནང་འབྱོར་སྐབས་རྒྱ་གར་གཞུང་གི་བདེ་འཇགས་ལས་ཀ་བྱེད་མཁན་ཚོར་རྒྱ་མིའི་ངོས་ནས་ཧ་ཅང་ཛ་དྲག་གི་ཉེན་བརྡ་མང་པོ་བཏང་སྟེ་སྡིགས་ར་བསྐུལ་བ་དང་། ཕྱོགས་གཉིས་ནས་རྒྱ་གར་ཡང་ཟོན་ཆེ་དྲགས་པ་ལྟ་བུའི་ཐོག་ནས་ཕྲན་བུ་གནས་ཚུལ་འདྲ་མ་ཆགས་པ་གང་འཚམ་བྱུང་ཡོད། དེས་རྐྱེན་པས་ང་རང་ཚོ་བོད་མིའི་ནང་ནས་ཀྱང་རྒྱ་གར་གཞུང་གིས་ང་ཚོ་ཚོང་གྲབས་བྱེད་ཀྱི་འདུག་ཅེས་བརྗོད་མཁན་ཡང་ཕྲན་བུ་ཡོང་གི་འདུག འདིའི་ཐད་ང་ཚོས་གཟབ་གཟབ་བྱེད་དགོས། ང་ཚོས་རྒྱ་གར་གཞུང་ལ་བལྟ་སྟངས་དེ་ཕྱོགས་ཡོངས་ཀྱི་གནས་ཚུལ་ལ་བལྟས་ཏེ་ཕྱོགས་བསྡོམས་བྱེད་དགོས་པ་ལས། རྐྱེན་གཅིག་ལ་བལྟས་ནས་ཕྱོགས་བསྡོམས་བྱེད་ཤེས་ཐབས་མེད་ལ། དེ་ལྟར་བྱེད་རྒྱུ་མེད།

ག༽ བསྟན་པའི་རྩ་བ་དང་། དགེ་འདུན་པའི་སྤུས་ཚད།

དེ་རིང་འདིར་དགེ་འདུན་པ་མང་པོ་ཕེབས་ཡོད་པར་བརྟེན་གྲྭ་པའི་སྤུས་ཀའི་སྐོར་ཕྲན་བུ་བརྗོད་འདོད་བྱུང་། མ་གཞི་ཁ་ཤས་ཀྱིས་ངོས་ནས་འདི་ལྟར་བཤད་ན་འཚམ་པོ་མི་འདུག་ཅེས་བརྗོད་མཁན་བྱུང་། འཚམ་པོ་མེད་ཀྱང་ངོས་ལ་དངོས་ཡོད་ཀྱི་ལས་འགན་ཞིག་ཡོད་སྟབས་མ་བཤད་ཐབས་མེད་རེད། དེར་བརྟེན་ངོས་ནས་བར་ལམ་ནས་སངས་རྒྱས་ཀྱི་བསྟན་པའི་རྩ་བ་དགེ་འདུན་གྱི་སྡེ་ཡིན་ཞེས་བརྗོད་པ་ལྟར་དེ་ནི་ཤིན་ཏུ་གལ་ཆེན་པོ་རེད། ཡིན་ནའང་དགེ་འདུན་གྱི་སྡེ་གལ་ཆེན་པོ་རེད་ཅེས་བཤད་ནས་གྲྭ་པའི་ཁ་གྲངས་ཤིན་ཏུ་མང་པོ་ཆགས་ན་དེ་ཡང་བསམ་བློ་གཏོང་དགོས་པའི་གནད་དོན་ཞིག་ཡོད། གྲྭ་པའི་སྤུས་ཚད་ཤིན་ཏུ་གལ་ཆེན་པོ་ཡིན། སྤུས་ཚད་ཀྱི་རྨང་གཞིའི་ཐོག་ནས་རྒྱ་བསྐྱེད་ཐུབ་ན་ཡག་པོ་རེད། སྤུས་ཀ་མེད་པའི་ཆབ་ཆོབ་མང་པོ་ཞིག་བྱུང་ན་དགེ་མཚན་ལས་སྐྱོན་ཆ་ཆེ་བའི་ཉེན་ཁ་ཞིག་མཐོང་གི་འདུག

ལྷག་དོན་བར་ལམ་བོད་ནང་ནས་བསམ་བློ་ཡོད་མཁན་ཁ་ཤས་ཀྱིས། ངོས་ལ་འདི་སྐོར་སྐུལ་མ་བྱས་བྱུང་། གང་ཡིན་ཞེ་ན། བོད་ཀྱི་གྲོང་གསེབ་ས་ཁུལ་ཁ་ཤས་ནང་མི་གྲངས་ཉུང་ཉུང་ཆགས་ཡོད་ཅིང་། གྲོང་གསེབ་ཁུག་ཀྱོག་དེ་དག་ནས་གྲྭ་རྒྱུན་བཅུ་བཅོ་ལྔ་ཙམ་ཞིག་བོད་ནང་གི་དགོན་སྡེ་དང་། དེ་བཞིན་རྒྱ་གར་ཁུལ་ལ་ཕྱིན་ན། དེས་ཡུལ་དེར་ཕན་གནོད་འབྲེལ་བའི་གནས་ཚུལ་ལ་བུད་མེད་མང་པོ་ལྷགས་ནས་རིམ་པས་རྒྱ་མི་གཞིས་ཆགས་བྱེད་བདེ་ཆགས་རྒྱུའི་ཉེན་ཁ་འདུག་ཅེས་བརྗོད་མཁན་བྱུང་། དེའི་ཐད་ང་ཚོས་ཏན་ཏན་བསམ་བློ་གཏོང་དགོས། བོད་ནང་རྒྱ་མི་འབོར་ཆེན་པོ་ཡོང་བ་དེས་མི་རིགས་རྩ་མེད་འགྲོ་རྒྱུའི་ཉེན་ཁ་འདུག་ཅེས་ང་ཚོས་བཤད་པ་འདི་འུད་སྒྲོག་བྱས་པ་མིན། དངོས་གནས་བོད་ཡུལ་རྒྱ་ཡུལ་དུ་འགྱུར་རྒྱུའི་ཉེན་ཁ་ཡོད་ངེས་ཡིན། གནས་ཚུལ་འདིའི་འོག་ད་དུང་རྒྱ་མིས་སྡིག་པ་མིག་བཙུམས་ཀྱིས་བོད་མིའི་སྐྱེ་སྒོ་བཀག་པ་དང་། དངོས་སུ་བྱིས་པ་མངལ་ནས་འདོན་པའི་ལས་ཀ་ཁྲིམས་ཐོག་ནས་བྱེད་བཞིན་པ་རེད། ང་ཚོ་བོད་མི་རང་ངོས་ནས་ཆོས་རྣམ་དག་ཅིག་དང་། རབ་བྱུང་རྣམ་དག་ཅིག་ཡོང་མིན་ལ་མ་ལྟོས་པར་གཡམ་རྒྱུག་བྱས་ནས་གྲྭ་པ་མང་པོ་ཞིག་བཟོས་ན་དེ་ལ་ཡང་འགན་ཞིག་སླེབས་པར་བརྟེན། ང་ཚོས་བསམ་བློ་ཏན་ཏན་གཏོང་དགོས་ཀྱི་འདུག གཅིག་གིས་ཟོན་བྱས་ཤིང་། གཉིས་ཀྱིས་ཀྱང་ཟོན་བྱས་ན་ཡག་པོ་མེད། རྣ་བ་བསུན་པོ་ཕྲན་བུ་བཟོས་ན་ཡག་པོ་རེད་ཅེས་བཤད་ཡོད།

དགེ་བསྐོས་ཚོས་རྣ་བ་བསུན་པོ་བཟོ་གི་འདུག་ན་དེ་ནི་ཁོང་ཚོར་ཁག་མེད། ངོས་ནས་བཟོ་དགོས་ཞེས་བཤད་ཡོད། མ་འགྲིགས་ན་ངོས་ཀྱིས་མ་འགྲིགས་པ་རེད། སྒྲིག་དང་ཁྲིམས་ཡོད་ན་ལེགས་ལ། ལྷག་དོན་དགོན་པའི་ནང་སྡོད་མཁན་ཁྱིམ་ནས་ཁྱིམ་མེད་པར་རབ་ཏུ་བྱུང་བའི་རྟགས་ཆ་ལུགས་འཆང་མཁན་ཞིག་ལ། ཆོས་ལ་དད་པ་མེད་མཁན་ཞིག་གིས་བལྟས་ཀྱང་། དེ་དག་གཞན་དང་མི་འདྲ་བ་ཞིག་འདུག་བསམ་པ་བློ་ལ་འཆར་ཐུབ་པ་ཞིག་དགོས་པ་ལས། དེ་ལྟ་བུའི་སྡུག་པ་ལ་བསམ་པ་ཞིག་བྱུང་ན་དེ་ནི་ཤིན་ཏུ་ཐབས་སྐྱོ་པོ་རེད། ཚང་མས་དངོས་གནས་སྤུས་དག་ཡོང་བ་བྱེད་རྒྱུ་གལ་ཆེན་པོ་ཡིན།

ང༽ བསྟན་སྲིད་ཀྱི་བྱ་བ་དང་། དགེ་འདུན་པའི་ལས་འགན།

ང་ཚོ་བོད་སྤྱི་པའི་དོན་དག་འདི་སངས་རྒྱས་ཀྱི་བསྟན་པ་དང་འབྲེལ་བའི་དོན་དག་ཅིག་ཡིན། མི་རིགས་གཞན་གྱི་ཆབ་སྲིད་རྐྱང་པའི་རང་དབང་རྩོད་ལེན་བྱེད་པ་དེ་དང་མི་འདྲ་ཞིང་། ངོས་ནས་རྟག་ཏུ་བརྗོད་ཀྱི་ཡོད། ངོས་རང་ལ་ཆ་བཞག་ན། གལ་ཏེ་བོད་རང་དབང་གི་འཐབ་རྩོད་བྱེད་རྒྱུ་འདི་ཆབ་སྲིད་རྐྱང་པ་ཡིན་ན་ངོས་རང་བཅོམ་ལྡན་འདས་ཀྱི་རྗེས་འབྲང་དགེ་སློང་ཞིག་གིས་གཅིག་བྱས་ན་འདིའི་ནང་སྡོད་ཀྱི་མ་རེད། ངོས་ནས་འདི་ལྟར་བྱས་ན་འཇུག་པོ་ཡོད་མེད་བསམ་བློ་གཏོང་དགོས་པ་ཞིག་ཀྱང་ཆགས་ཡོད།

ཡིན་ནའང་བོད་ཀྱི་རང་དབང་རྩོད་ལེན་བྱ་རྒྱུ་འདི་སངས་རྒྱས་ཀྱི་བསྟན་པ་དང་ཧ་ཅང་འབྲེལ་བ་དམ་པོ་ཡོད་པ་ལྟར། བོད་ཀྱི་རང་དབང་ཤོར་བའི་རྐྱེན་གྱིས་སངས་རྒྱས་ཀྱི་བསྟན་པ་ཉམས་ཉེས་ཆེན་པོ་ཕྱིན་ཡོད། དེ་ནི་བོད་མི་རང་ཉིད་སངས་རྒྱས་བསྟན་པ་ལ་དད་པ་བརླགས་ཏེ་གཏོར་བཤིག་རྩ་བརླག་བཏང་བ་ཞིག་མ་ཡིན་པར། ལྟ་བ་དང་སྤྱོད་པ་མི་འདྲ་བའི་དཔོན་པོ་གསར་པ་ཞིག་སླེབས་ཏེ་བོད་མིའི་རང་དབང་བརླག་པའི་འོག་ནས་སངས་རྒྱས་ཀྱི་བསྟན་པ་འཐོར་ཞིག་ཏུ་ཕྱིན་པ་ཡིན། མ་འོངས་པར་སངས་རྒྱས་ཀྱི་བསྟན་པ་གནས་ཐབས་སུ་སོ་སོ་རང་ཉིད་ཀྱི་རང་དབང་འདི་ཧ་ཅང་རྩ་ཆེ་ཆགས་པའི་རྒྱུ་མཚན་གྱིས་བོད་ཀྱི་རང་དབང་སྒྲུབ་པའི་ཞབས་འདེགས་འདི་སངས་རྒྱས་བསྟན་པའི་ཞབས་འདེགས་ཡིན།

མདོར་ན་བསྟན་པ་དང་། འགྲོ་བའི་དོན་ལ་ཕན་པའི་ཆོས་ཀྱི་བྱ་བ་ཞིག་ཡིན་བསམས་ནས་ངོས་ནས་ལས་ཀ་བྱེད་ཀྱི་ཡོད། བོད་སྤྱི་པའི་དོན་དག་འདི་ཆབ་སྲིད་ཀྱི་བྱ་བ་རེད། ང་ཚོ་གྲྭ་པར་འཁྲི་གི་མ་རེད་ཅེས་བཤད་ན་མི་འགྲིགས། བོད་མི་སྤྱི་བོ་གནམ་བསྟན་སྐྱ་སེར་མཆོག་དམན་ཀུན་གྱིས་ལས་འགན་འཁྱེར་དགོས། བོད་ནང་དང་ལྷག་པར་དབུས་གཙང་གི་ཁུལ་དང་། དེ་བཞིན་མདོ་སྨད་ཁུལ་གྱི་ས་ཆ་ཁ་ཤས་དང་། ཁམས་ཁུལ་གྱི་ས་ཆ་ཁ་ཤས་བཅས་ལ་དགེ་འདུན་པའི་ནང་ནས་བོད་སྤྱི་པའི་དོན་དག་ལ་རང་སྲོག་བློས་བཏང་ནས་སྐད་འབོད་བྱེད་ཀྱི་འདུག ལྷ་སར་ཆ་བཞག་ན་དེ་རིགས་རབ་དང་རིམ་པར་བྱུང་ཡོད། འཛམ་གླིང་ཕྱི་རོལ་ནས་བལྟས་ན་བོད་རང་དབང་གི་དོན་ལ་ཧ་ལམ་གྲྭ་བཙུན་གཅིག་པུའི་ཁེ་ཕན་ལ་ཐུག་གི་ཡོད་པ་ལྟ་བུའི་མཐོང་ཚུལ་ཞིག་ཆགས་གྲབས་བྱེད་ཀྱི་འདུག དངོས་གནས་གྲྭ་བཙུན་ཚོས་རང་ཉིད་འགྲོ་བདེ་སྡོད་བདེའི་ཆ་རྐྱེན་ལ་གཞིགས་ནས་སེམས་ཐག་བཅད་དེ་སེམས་ཤུགས་བསྒྲིལ་ནས་བོད་རང་དབང་གི་དོན་དུ་སྐད་འབོད་བྱས་པ་རེད། དེས་རྐྱེན་པས་གྲྭ་བཙུན་མང་པོ་རྐྱེན་འདས་སོང་བ་དང་། མང་པོ་ཞིག་ནད་གཅོང་བཟོས་ཡོད། ཁོང་ཚོའི་སྙིང་སྟོབས་ནི་དངོས་གནས་ཧ་ལས་པ་ཞིག་ཡིན།

ངོས་ནས་རིགས་ཁ་ཤས་ཀྱིས་ང་ཚོ་ཆོས་བྱེད་མཁན་ཡིན། ཆོས་བྱེད་ཆོག་པ་ཞིག་དང་། བསྙེན་བཀུར་ཞབས་ཏོག་བྱེད་མཁན་བྱུང་ན། རང་བཙན་རྒྱུས་མེད་བརྗོད་མཁན་ཡང་རེ་ཟུང་ཡོང་གི་ཡོད་བཟོ་འདུག བོད་ནས་ཡོང་མཁན་ཁ་ཤས་ཀྱིས་ངོས་ལ་བརྗོད་པར། མང་ཚོགས་ཀྱི་བརྩི་བཀུར་དང་དད་པ་བྱེད་ཡུལ་བླ་མ་དགེ་འདུན་རྣམས་ཡིན་ཞིང་། བླ་མ་དགེ་འདུན་རྣམས་ཀྱི་ཐོག་ནས་བོད་སྤྱི་པའི་དོན་ལ་བཀའ་སློབ་གནང་ན་ཕན་ཐོགས་ཆེན་པོ་འདུག་རུང་ཁ་ཤས་ཀྱིས་བཀའ་སློབ་གནང་གི་མི་འདུག་ཅེས་བརྗོད་མཁན་འགའ་ཤས་བྱུང་། དེ་ཡང་གནད་འགག་ཅིག་ཆགས་ཀྱི་འདུག

ཅ༽ མང་ཇའི་སྐྱབས་ཐོ་དང་། ཤེས་བྱའི་ཚགས་པར།

ང་ཚོ་འདིར་ཡོད་པ་ཚོར་མཚོན་ན། བོད་རང་དབང་གི་དོན་དག་འདི་ང་ཚོ་ཚང་མའི་ལས་འགན་ཡིན། གྲྭ་ས་གྲྭ་ཚང་ལ་ཞུགས་མཁན་ཚོས་བོད་སྤྱི་པའི་དོན་དག་ལ་སྨོན་ལམ་རྒྱག་གི་ཡོད་པ་དེ་དང་ཆབས་ཅིག་སེམས་ཁུར་བླངས་ནས་དོ་སྣང་དང་། གནས་ཚུལ་ཤེས་པ་བྱ་རྒྱུ་གལ་ཆེན་པོ་ཡིན་པས་སྔོན་ལ་ཤེས་བྱས་མཚོན་པའི་བོད་ཡིག་གི་ཚགས་པར་དང་། དུས་དེབ་ཁ་ཤས་ཡོད་པ་དེ་ཚོར་དོ་སྣང་བྱེད་དགོས། སྐབས་རེ་ངོས་ཀྱི་སེམས་ནང་དྲན་ཚུལ་ལ། དཔེར་ན་ཡེ་ཤུའི་དགོན་པ་དེ་དག་གི་ནང་དུ་གྲྭ་པ་རྣམས་འདོད་ཆུང་ཆོག་ཤེས་ཀྱིས་མཁོ་སྤྱད་ཕྲན་བུ་ལས་མེད་པས་སྒེར་གྱིས་ཚགས་པར་ཉོ་རྒྱུ་ཁག་པོ་ཡིན། འོན་ཀྱང་དགོན་པའི་ནང་གི་གྲྭ་པ་ཚོས་འཛམ་གླིང་གི་གནས་སྟངས་ཤེས་དགོས་པར་བརྟེན་ཁོང་ཚོས་གང་འདྲ་བྱེད་ཀྱི་ཡོད་དམ་ཞེ་ན། གྲྭ་པ་རྣམས་ལྟོ་ཟས་ཟ་བའི་དུས་སུ་སྐབས་རེ་མི་གཅིག་གི་ཆོས་བཤད་བྱེད་པ་དང་། ཆོས་བཤད་མེད་དུས་ཚགས་པར་ཀློག་གི་འདུག དེ་ལྟར་བྱེད་དུས་ད་ལྟ་ད་ལྟའི་འཛམ་གླིང་གི་གནས་ཚུལ་ཤེས་ཐུབ་ཀྱི་ཡོད།

དེ་བཞིན་དུ་ང་རང་ཚོ་ཡང་དགེ་བསྐོས་ཀྱིས་སྦྱིན་བདག་ཁག་གི་སྐྱབས་ཐོ་ཀློག་སྟངས་ལྟར་མ་ཡིན་པར་གོ་རྒྱུ་ཡོད་པ་ཞིག་ཀློག་ན་དོ་སྣང་ཡོད་མཁན་ཚོར་ཕན་ཐོགས་ཡོང་གི་རེད། ང་རང་ཡེ་ཤུའི་དགོན་པའི་བྱེད་སྟངས་དེས་ཡིད་དབང་འཕྲོགས་བྱུང་། དགོན་པའི་དགེ་བསྐོས་རྣམས་ནས་མང་ཇའི་ཐོག་དུས་ཚོད་ཡོད་དུས་ཤེས་བྱ་ཚགས་པར་གྱི་གླེང་བརྗོད་སོགས་བོད་སྤྱི་པའི་གནས་ཚུལ་གལ་ཆེའི་རིགས་སྐྱབས་ཐོའི་རྗེས་སུ་བཀླགས་ནས་གསལ་བསྒྲགས་བྱས་ན་ཡག་པོ་ཡོང་གི་རེད་བསམ་པ་དྲན་གྱི་བྱུང་།

ཡེ་ཤུ་རྣམས་ཁ་ཡོད་ལག་ཡོད་ཀྱི་གྱོང་པོ་དང་ཚགས་ཚུད་པ་བྱེད་ཐུབ་མཁན་ཞིག་རེད། མདོ་དོན་ཡང་སྙིང་དེ་ལྟར་དོ་སྣང་བྱས་ནས་གནས་ཚུལ་རྟོགས་པ་བྱ་རྒྱུ་ཤིན་ཏུ་གལ་ཆེན་པོ་ཡིན། དེ་མིན་ང་ཚོས་ཁ་ནས་སེམས་ཅན་ཐམས་ཅད་ཅེས་བརྗོད་ཀྱི་ཡོད་ཀྱང་སོ་སོའི་ཉེ་འཁྲིས་སུ་གང་ཞིག་ཡོང་གི་ཡོད་མེད་མི་ཤེས་པར་བསྡད་ན་ཐབས་སྡུག་ཡིན། གནས་ཚུལ་རྟོགས་པ་བྱ་རྒྱུ་གལ་ཆེན་པོ་འདུག

ཆ༽ ལྷ་རམས་པའི་འགྲོ་ལུགས་དང་། མཁས་གྲལ་གསར་གཏོད།

དེ་ནས་གདན་ས་དག་གི་ནང་བསླབ་པ་སློབ་གཉེར་བྱས་པའི་གྲུབ་འབྲས་ལ་དགེ་བཤེས་བཞེངས་ཀྱི་ཡོད། དེའི་ནང་གི་གཙོ་ཆེ་ཤོས་ལྷ་རམས་དགེ་བཤེས་ནི་ང་རང་ཚོའི་ལོ་རྒྱུས་ནང་དངོས་གནས་རང་བཞིན་གྱིས་གཙིགས་མཐོང་ཆེན་པོ་ཡོད། དོ་བདག་སོ་སོ་ཡིན་ནའང་སྐལ་བ་བཟང་པོ་ཡིན། ལྷ་རམས་དགེ་བཤེས་རྒྱུགས་སྤྲོད་འགྲོ་སྟངས་སྔར་ཡོད་འདི་དག་ནི་སྨོན་ལམ་གྱི་ཉིན་གྲངས་ལ་གཞིགས་ནས་བཟོས་པ་ཡིན་སྟབས། མི་འགྲོ་ཉུང་ངུ་ཞིག་ལས་མེད་ཅིང་། དེས་སློབ་གཉེར་བཟང་བ་མང་པོ་ཞིག་འགྲོ་མ་ཐུབ་པར་རང་བཞིན་གྱིས་འགགས་ནས་ལུས་ཀྱི་ཡོད། གྲྭ་ས་དེ་དག་ནི་ནང་པ་སངས་རྒྱས་པའི་ཆེས་མཐོའི་སློབ་གཉེར་གྱི་གནས་ཚད་ལ་གཞིགས་པའི་རྒྱུགས་སྤྲོད་བྱས་ནས་ཐོན་གྱི་ཡོད།

ད་ལྟ་ང་ཚོའི་ལྷ་རམས་པའི་འགྲོ་སྟངས་འདིས་ཁ་ཤས་སློབ་གཉེར་ཧ་ཅང་ཡག་པོ་ཡོད་ཀྱང་སོ་སོའི་མིང་མཚམས་མ་སླེབས་བར་སྒུག་ནས་སྡོད་དགོས་པ་དང་། ཡང་ཁ་ཤས་སློབ་གཉེར་ཡག་པོ་མེད་ནའང་དམིགས་བསལ་ལྟ་བུས་ལྷ་རམས་ཁོངས་སུ་གཏོང་བ་འདི་འགྲིག་གི་མི་འདུག འདི་ནོར་འཁྲུལ་རེད། དེར་བརྟེན་མ་འོངས་པར་ལྷ་རམས་རྒྱུགས་སྤྲོད་བྱེད་མཁན་དཔེར་ན་གྲྭ་ཚང་གཅིག་གི་འཛིན་གྲྭའི་ནང་སློབ་གཉེར་ལྷ་རམས་པའི་རྒྱུགས་སྤྲོད་འཕེར་ངེས་མི་བཅུ་ཡོད་ན་དེ་དག་ལོ་གཅིག་ནང་ལྷ་རམས་དམ་བཅའ་བཞག་ཐུབ་པ་ཞིག་དགོས་པ་དང་། གལ་སྲིད་ལོ་འདིའི་ནང་ལྷ་རམས་པའི་རྒྱུགས་སྤྲོད་འཕེར་ངེས་ཀྱི་མི་གཅིག་ཀྱང་མེད་ན་མེད་པ་རང་ལ་འཇོག་རྒྱུ་ལས། དཔེ་ཆའི་ངོས་ནས་བསམ་བློ་མ་བཏང་བར་མི་འགྲོའི་རྐང་གྲངས་འཛིན་ཐུབ་པ་ཙམ་བྱས་ན་དེ་ནི་ང་ཚོ་ཏན་ཏན་བསམ་བློ་གུ་དོག་དྲགས་པ་ཞིག་ཡིན་པས་དེར་བསྒྱུར་བཅོས་བཏང་ན་དྲན་བྱུང་།

དེ་ལྟར་བསྒྱུར་བཅོས་བཏང་ནས་མ་འོངས་པར་ལྷ་རམས་པ་ཚོ་ཐོག་མ་ནས་དམ་པོས་དམ་བཅིངས་ཀྱི་རྒྱུགས་སྤྲོད་བྱེད་ཐབས་ཡག་པོ་ཞིག་བཟོས་ཏེ་རྒྱུགས་སྤྲོད་འཕེར་བ་བཅུ་ཉི་ཤུ་ཇི་ལྟར་ཡོད་ཀྱང་ལྷ་རམས་དམ་བཅའ་འཇོག་རྒྱུ་ཡོད་པ་ཞིག་བྱེད་དགོས། རྣམ་ཀུན་སྨོན་ལམ་ཆེན་མོའི་དུས་ཆེན་སྐབས་ལྷ་རམས་པ་མི་གཅིག་གིས་དམ་བཅའ་ཉིན་འཁྱོངས་བཞག་དགོས་པས་ཉིན་གྲངས་འདང་མིན་གྱི་དཀའ་ངལ་ཞིག་འཕྲད་རྒྱུ་ཡང་། དེ་ལ་གནད་འགག་མེད། སྨོན་ལམ་དུས་ཆེན་དང་འབྲེལ་བའི་ལྷ་ལྡན་རབ་འབྱམས་པ་ཞེས་བརྗོད་ཀྱི་ཡོད་སྟབས་སྨོན་ལམ་སྐབས་རྟེན་འབྲེལ་མཚོན་བྱེད་ཀྱི་དམ་བཅའ་འཁྱུག་ཙམ་རེ་བཞག་སྟེ་དེ་གས་འཐུས་པ་བྱས། རྩ་བའི་རྒྱུགས་སྤྲོད་ཀྱི་ཞུ་དག་གཏོང་རྒྱུ་དེའི་གོང་ནས་དུས་ཚོད་ཟླ་བ་སྦྲེལ་ཏེ་འགོར་གྱི་ཡོད་ཀྱང་། གདན་ས་གསུམ་གར་གྲྭ་སྐོར་བྱས་ནས་དམ་པོས་དམ་བཅིངས་ཀྱི་རྒྱུགས་སྤྲོད་ཞིབ་ཚགས་པོ་བྱས་ནས་རྒྱུགས་འཕྲོད་ཟིན་པ་དང་ཨང་རིམ་དང་པོ། གཉིས་པ། གསུམ་པ་སོགས་སྨོན་ལམ་གོང་ནས་གཏན་འཁེལ་ཐུབ་པ་བྱས་ན། སྨོན་ལམ་གྱི་ཉིན་གྲངས་སྤར་མི་དགོས་པར་དཀའ་ངལ་སེལ་ཐུབ་པ་ཡོང་རྒྱུ་ཡིན།

བསྒྱུར་བཅོས་འདི་ལྟར་བྱས་ན་བསམ་བྱུང་། རྒྱུགས་སྤྲོད་པ་ཞིབ་འཇུག་བྱེད་མཁན་སྒྲིག་འཛུགས་དེ་དག་འཛམ་གླིང་ཐོག་སློབ་གྲྭ་ཆེ་ཁག་གི་ཡིག་ཚད་ལ་ཞིབ་འཇུག་བྱེད་མཁན་ལྟར་གྱི་སྒྲིག་འཛུགས་སྤུས་དག་པོ་ཞིག་དགོས། དེ་ལྟར་བྱས་ན་ཉེ་དགའ་ཕྱོགས་ལྷུང་མེད་པ། དགེ་རྒན་གཅིག་པ་དང་། དགེ་ཕྲུག་གཅིག་པས་མགོ་འདྲེན་བཏང་སོང་ཟེར་བ་སོགས་ཡོང་ཐབས་མེད།

དགེ་ལུགས་ཀྱི་གདན་ས་ཁག་ནང་ནས་སློབ་སྦྱོང་ཐོན་མཁན་ཚོའི་ཐོག་ཁྲི་རིན་པོ་ཆེ་དབུ་བཞུགས་ཀྱིས་ཤར་བྱང་ཆོས་རྗེ་རྣམ་གཉིས་ནས་གཙོ་འགན་བསྣམས་ཏེ་འབྲེལ་ཡོད་ཚོགས་མི་ཞུགས་པའི་ཚོགས་ཆུང་སྤུས་དག་ཅིག་བཙུགས་ཏེ་དེས་རྒྱུགས་སྤྲོད་ཀྱི་འགན་ཡག་པོ་ཞིག་ཁྱེར་ན་བསམ་གྱི་འདུག དངོས་ཡོད་གནས་ཚུལ་ལ་སློབ་གཉེར་བ་ཁ་ཤས་ལྷ་རམས་པའི་མིང་མཚམས་བར་སྒུག་དགོས་དུས་ལོ་མང་པོ་འགོར་བར་བརྟེན་སྒྱིད་ལུག་གིས་ཐད་ཀའི་འགྲོ་ལམ་གཞན་དག་ཇི་འདྲ་ཡོད་མེད་འཚོལ་མཁན་ཡོང་གི་འདུག་པ་དེ་རིགས་མི་དགོས་པ་ཆགས་རྒྱུ་དང་། དེ་བཞིན་ད་ལྟའི་འགྲོ་སྟངས་འདིས་སྐབས་རེ་ལྷ་རམས་པ་ཁ་ཤས་སློབ་གཉེར་ཞན་པོ་ཡོང་གི་འདུག་པ་དེ་ཡང་མི་ཡོང་བའི་སྔོན་འགོག་ཐུབ་པ་བཅས་ཀྱི་གནད་འགག་མཐོང་གི་འདུག

ཇ༽ མཁན་པོ་བསྐོ་གཞག་དང་། དགེ་ལུགས་ཀྱི་སྒྲིག་འཛུགས།

དེ་འབྲེལ་དགའ་ལྡན་ཁྲི་པ་རི་བོ་དགེ་ལྡན་པའི་འཇམ་མགོན་རྒྱལ་བའི་རྒྱལ་ཚབ་ཡིན་ཞིང་། ད་ལྟ་བར་དུ་སྒྲིག་སྲོལ་འགྲོ་སྟངས་སྤུས་དག་འདིར་མཐོང་དང་ཆ་འཇོག་ཡག་པོ་ཞིག་བྱུང་ན་བསམས་ཏེ་སྔོན་མ་ཞིག་ནས་འབད་བརྩོན་རིམ་པར་བྱས་པ་ཡིན། འོན་ཀྱང་ད་ཕན་ཡག་པོ་ཞིག་གཏན་ནས་ཡོང་གི་མི་འདུག མ་འོངས་པར་རིམ་པས་ད་ལོ་ལོ་གསར་མཚམས་ནས་བཟུང་དགེ་ལུགས་ཁོངས་ཀྱི་དགོན་སྡེ་ཁག་གི་མཁན་པོས་མཚོན་པའི་ལས་སྣེ་གལ་ཆེ་བ་བསྐོ་གཞག་བྱ་རྒྱུ་དེ་ཤར་བྱང་གི་ཆོས་རྗེ་གཉིས་དང་། དགའ་ལྡན་ཁྲི་པ་བརྒྱུད་ནས་ཡོང་རྒྱུ་ཞིག་བྱས་ན། གནས་སྐབས་གཅིག་ངོས་ནས་འབྲེལ་བ་བྱེད་དགོས་པ་དང་། ཐག་གཅོད་བྱེད་དགོས་པ་ཞིག་ཡོད་ནའང་ཁྱད་པར་མི་འདུག ངོས་ནས་མུ་མཐུད་བྱས་ཆོག་གི་རེད།

ཡིན་ནའང་ཤར་བྱང་གི་ཆོས་རྗེ་དང་། དགའ་ལྡན་ཁྲི་པ་བརྒྱུད་ནས་ཡོང་དགོས། སྔོན་མ་བཞིན་མཁན་པོ་ཞིག་བསྐོ་རན་སྐབས་འོག་ནས་གྲྭ་ཚང་ནང་གི་དགེ་བཤེས་ཡོད་ཚད་མིང་ཐོ་བསྒྲིགས་པ་དེ་ལྟར་མ་ཡིན་པར་ཤར་བྱང་ཆོས་རྗེ་དང་། ཁྲི་རིན་པོ་ཆེ་བཅས་རྣམ་པ་གསུམ་གྱིས་ཞིབ་འཇུག་ནན་ཏན་གནང་སྟེ་དངོས་གནས་མཁན་པོ་འོས་ངེས་ཀྱི་མིང་ཐོ་རྣམས་རྡོག་སྒྲུག་བསྐྱོན་ནས་གནང་རྒྱུ་ཞིག་བྱུང་ན་དགེ་ལུགས་པའི་སྒྲིག་འཛུགས་ཀྱི་འགོ་ཁྲིད་བརྒྱུད་ནས་ཡོང་བ་ཡིན་སྟབས། སྐབས་རེ་ངོས་རང་ལས་བྲེལ་གྱིས་མ་ལྕོགས་པའི་དུས་སུ་ཁྲི་རིན་པོ་ཆེས་ཐག་གཅོད་གནང་རོགས་ཞེས་བརྗོད་བདེ་ཞིང་། མངགས་ས་ཡག་པོ་ཞིག་ཡོང་བ་འདུག་སྙམ་པ་དེ་རིང་ཚང་མ་འཛོམས་སར་ཞུས་ན་བསམ་པ་དྲན་བྱུང་།

ཉ༽ གཙང་སྦྲ་འཕྲོད་བསྟེན་དང་། མ་འོངས་པའི་བདག་པོ།

དེ་ནས་འཕྲོད་བསྟེན་གྱི་ཁོར་ཡུག་གཙང་སྦྲ་ཡོང་བའི་དོན་ཚན་ད་ལྟ་བཀའ་བློན་ནས་གསུངས་པ་བཞིན་ང་རང་ཚོའི་འཕྲོད་བསྟེན་ལ་ཧ་ཅང་གནད་འགག་ཆེན་པོ་ཆགས་ཡོད། མ་འོངས་པར་བོད་ནང་དངོས་གནས་གང་ཅིའི་ཐད་ཕུན་སུམ་ཚོགས་པོ་ཡོང་ཆེད་ད་ལྟ་ནས་ཁོར་ཡུག་གཙང་སྦྲ་འཕྲོད་བསྟེན་དངོས་གཙང་ཡོང་བ་བྱ་རྒྱུ་སྤྱི་སྒེར་ཚང་མར་འགན་ཡོད་བསམས་ཏེ་དམིགས་བསལ་གྱི་དོ་སྣང་བྱས་ན་བློ་དེའི་ཕྱོགས་གོམས་ནས་རིམ་པས་གཙང་སྦྲ་འཕྲོད་བསྟེན་རྒྱུན་གཤིས་ལ་འཇགས་རྒྱུར་བརྟེན་གནད་འགག་འདུག

དེ་རིང་སློབ་གྲྭ་དང་བུ་གསོ་ཁང་ལ་ལྟ་སྐོར་འགྲོ་རྒྱུའི་དུས་ཚོད་མེད་ཅིང་། ངོས་ནས་རྟག་ཏུ་བརྗོད་པ་བཞིན་སློབ་གྲྭ་ཁག་ཏུ་ཡོད་པའི་ཕྲུ་གུ་དེ་དག་མ་འོངས་པའི་རང་དབང་རྩོད་ལེན་བྱེད་མཁན་དང་། རང་དབང་ལག་ཏུ་སོན་རྗེས་རང་དབང་ལོངས་སུ་སྤྱོད་མཁན་རྣམས་ཡིན་པས། ཤེས་ཡོན་སློབ་སྦྱོང་ཡག་པོ་བྱ་རྒྱུ་ཧ་ཅང་གལ་ཆེ། དེ་ཡང་སོ་སོའི་མི་རིགས་ཀྱི་ཤེས་ཡོན་ཡོད་པའི་ཐོག་ཏུ་དེང་དུས་ཀྱི་ཤེས་ཡོན་ཆ་ཚང་ཡོང་བའི་འབད་བརྩོན་བྱ་རྒྱུ་གལ་ཆེན་པོ་ཡིན། དེས་ན་ཕ་མ་དང་། དགེ་རྒན། དོ་བདག་ཕྲུ་གུ་སོ་སོ་བཅས་ནས་འཐུས་ཤོར་མ་སོང་བའི་ཧུར་ཐག་བྱ་རྒྱུ་གལ་ཆེན་པོ་ཡིན། ཐུགས་རྗེ་ཆེ། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༢ ཟླ་ ༡༠ ཚེས་ ༡༤ ཉིན་ཨ་རིར་གཞིས་ཆགས་སུ་བསྐྱོད་མཁན་ཁག་གཅིག་ལ་སྩལ་བའི་བཀའ་སློབ།

ཀ༽ གནས་སྟངས་ལེགས་པ་དང་། ལས་འགན་ལྗི་བ།

༼ཨ་རིར་གཞིས་ཆགས་འགྲོ་མཁན་ཚོར་ས་གནས་གང་ནས་ཡིན་མིན་དང༌། ད་ཕན་ལས་རིགས་གང་དང་གང་ཞིག་བྱེད་ཀྱི་ཡོད་མེད་བཀའ་བརྩད་གནང༌།༽ ཚང་མས་ཧུར་ཐག་བྱེད་དགོས། ཕྱི་རྒྱལ་ལ་གཞིས་ཆགས་སུ་འགྲོ་མཁན་ཚང་མར་ངོས་ནས་རྟག་པར་ཤོད་ཀྱི་ཡོད། ཕྱི་རྒྱལ་ཡུལ་ཁག་སོ་སོར་ཕྱོགས་གཅིག་ནས་གང་ཅིའི་མཐུན་རྐྱེན་འཛོམས་པ་དང༌། གནས་སྟངས་ཡག་པོ་ཡོད། དེའི་ཚོད་ཀྱིས་རང་ལ་ལས་འགན་ཡང་ཆེ་རུ་འགྲོ་གི་རེད། རྒྱ་གར་ནང་བོད་མི་མང་པོ་ཡོད་པའི་རྐྱེན་གྱིས་དོ་སྣང་བྱེད་མཁན་གཅིག་བྱས་ན་ཉུང་བ་ཡོད་ཀྱི་རེད། ཕ་གིར་ད་ལྟ་བོད་པ་གཞིས་ཆགས་ལེན་མཁན་ས་ཁུལ་སོ་སོ་ནས་བོད་པར་དོ་སྣང་ཆེན་པོ་བྱེད་པ་དང༌། ཨ་གསར་ལྟ་བུ་ཤུགས་ཆེན་པོ་ཡོད་པའི་སྐབས་ལ་དེ་རྩིས་ཁྱེད་རང་ཚོ་ཚང་མས་གཟབ་གཟབ་བྱེད་རྒྱུ་ཧ་ཅང་གལ་ཆེན་པོ་རེད། ཡག་པོ་ཞིག་བྱུང་ན་ཡང་ལམ་སེང་སྙན་གྲགས་ཡོང་རྒྱུའི་ཕན་ཐོགས་ཡོང་གི་རེད། ཡང་སྡུག་ཆགས་ཅིག་བྱུང་ན་ཡང་ལམ་སེང་ཚགས་པར་ནང་ཐོན་ཡོང་གི་རེད། དེར་བརྟེན་གཟབ་གཟབ་བྱེད་དགོས།

ང་རང་ཚོ་བོད་ཕྱི་ནང་གང་དུ་ཡིན་རུང༌། སོ་སོ་སྡོད་ས་ཉེ་རྒྱང་གང་དུ་བསྡད་ཡོད་ཀྱང༌། གང་ལྟར་བོད་རིགས་ཡིན་པ་དེ་སྐྱེས་ནས་མ་ཤི་བར་དུ་བསྒྱུར་བཅོས་གཏོང་ཐབས་མེད་ཅིང༌། ང་རང་ཚོ་བོད་རིགས་ཤིག་ཡིན་པ་དེ་ནམ་ཡང་བརྗེད་རྒྱུ་མེད། གོང་དུ་བོད་ལ་འགྲོ་མཁན་དེ་རྣམས་ང་ཚོ་ཐུག་དུས་མང་པོ་ཞིག་གིས་ངུ་གི་འདུག མིག་ཆུ་བཏང་བ་དེས་སེམས་ནང་གི་སྡུག་བསྔལ་གྱི་རྩ་བ་དེ་མངོན་ཡོང་གི་ཡོད། ང་ཚོའི་བོད་ལུང་པ་གནས་སྟངས་ཐབས་སྐྱོ་པོ་འདི་ལྟ་བུའི་ངང་ལ་བསྡད་ཡོད། གོང་དུ་ཁོང་ཚོར་བརྗོད་རྒྱུ་བྱུང༌། ང་རང་ཚོའི་བོད་ལུང་པའི་ནང་ལ་བོད་པ་གཏན་ནས་ཆ་རྒྱུས་མེད་མཁན་མི་གསར་པ་ཞིག་སླེབས། ཁོ་ཚོས་བོད་པའི་ལུགས་སྲོལ་ནི་ཤེས་ཀྱི་མེད་པ་དང༌། དེ་བཞིན་བོད་པའི་ལོ་རྒྱུས་ནི་ཤེས་ཀྱི་མེད། བོད་པའི་རིག་གཞུང་ནི་ཤེས་ཀྱི་མེད། བོད་སྐད་ཀྱང་ཤེས་ཀྱི་མེད། དེ་དག་བོད་ནང་སླེབས་པས་མ་ཚད་དཔོན་པོ་བྱས་པ་དང་། ད་དུང་གདུག་རྩུབ་ཆེ་ཐག་ཆོད་བྱས་ཏེ། ཁོ་རང་ཚོའི་བསམ་བློའི་ནང་ལ་གང་ཡོད་པ་དེ་དག་བོད་པར་རན་གྱི་ཡོད་མེད་ཇི་ལྟར་ཡང༌། ཨུ་ཚུགས་བརྒྱབ་སྟེ་དེའི་སྒང་ལ་འགྲོ་དགོས་པའི་བཙན་པོ་དབང་ཡོད་ཤོད་མཁན་དཔོན་པོ་དེ་ལྟར་ཞིག་སླེབས་ཡོད་ཅེས་བཤད་པ་ཡིན།

བོད་ནང་གི་མི་དེ་རྣམས་དཀའ་ངལ་དེ་ལྟ་བུའི་འོག་ནས་ང་ཚོ་བཙན་བྱོལ་དུ་ཡོད་པའི་བོད་པར་ཚུར་རེ་བ་བཅོལ་ཏེ་སྡོད་ཀྱི་ཡོད། ང་རང་ཚོ་ཡང་སེམས་ཤུགས་བསྐྱེད་ས་དང༌། མ་འོངས་པའི་རེ་བ་རྒྱག་སའི་རྩ་བའི་སྟོབས་ཤུགས་དེ་བོད་ནང་ཡོད་པའི་རྒྱ་ཆེའི་མི་མང་དེ་རྣམས་རེད། ཁོང་ཚོའི་སེམས་ཤུགས་ད་ལྟ་བར་ནམ་ཡང་མ་ཆག་པར་བསྡད་ཡོད་པ་དེ་ནི་ང་ཚོའི་མ་རྩ་ལྟ་བུ་ཞིག་རེད། ང་རང་ཚོ་བོད་ཕྱི་ནང་ཕན་ཚུན་གཉིས་ཀས་རྟེན་འབྲེལ་ལྟོས་གྲུབ་ཀྱི་ཐོག་ནས་བོད་ནང་གི་སེམས་ཤུགས་འཕེལ་བར་ང་ཚོའི་བྱེད་སྟངས་ཀྱིས་ཁྱད་པར་ཡོང་གི་རེད།

ང་རང་ཚོ་བོད་ཀྱི་ཕྱི་རོལ་དུ་ཡོད་མཁན་ཚོས་ས་ཆ་གང་དུ་བསྡད་ཡོད་ཀྱང་སོ་སོ་བོད་པ་ཡིན་བསམ་པའི་བསམ་བློ་དེ་མ་བརླག་པར་གཟབ་གཟབ་བྱེད་དགོས་ཀྱི་རེད། རང་ཉིད་བོད་མི་ཞིག་ཡིན་པའི་ཆ་ནས་བོད་པའི་འོས་འགན་ཞིག་འཁྱེར་དགོས། རྒྱ་གར་ནང་ལ་བོད་མི་མང་པོ་ཡོད་པ་དང་མི་འདྲ་བར། ཕྱི་རྒྱལ་ལུང་པར་བོད་པ་མེད་སའི་ས་ཆ་ཞིག་ལ་ང་རང་ཚོ་བོད་མི་ཉུང་ཉུང་ཞིག་སླེབས་ཡོང་སྐབས་རྡོག་ཁྲེས་དང་འགན་ཁུར་ཆེ་རུ་འགྲོ་གི་རེད། གཟབ་གཟབ་བྱེད་དགོས་ཀྱི་རེད། ཕྱི་རྒྱལ་ལུང་པའི་ནང་གསར་འགྱུར་འགོད་མཁན་དེ་དག་ཙམ་དུ་མ་ཟད། མི་སྒེར་པའི་ཐོག་ནས་ཀྱང་བོད་པའི་གནས་ཚུལ་ལ་དོ་སྣང་བྱས་ཏེ་ལོ་རྒྱུས་སྐད་ཆ་འདྲི་མཁན་ཡོང་གི་རེད། བོད་པའི་ཆོས་དང༌རིག་གཞུང་གང་འདྲ་ཡོད་མེད། དེང་སང་བཙན་བྱོལ་གྱི་གནས་སྟངས་གང་འདྲ་ཡོད་མེད། བཙན་བྱོལ་གཞུང་གི་འགྲོ་སྟངས་གང་འདྲ་ཡོད་མེད་དེ་རིགས་རྩད་གཅོད་བྱེད་མཁན་ཡོང་རྒྱུ་ཡིན་སྟབས་ཁྱེད་རང་ཚོས་དེ་རྣམས་ཚང་མ་ཤེས་པ་བྱེད་དགོས། སྙིང་པོ་ང་ཚོ་འདིར་སྒྲིག་འཛུགས་གང་འདྲ་ཡོད་པ་དང༌། གཞིས་ཆགས་དང༌། སློབ་སྦྱོང་སོགས་ལས་དོན་བྱེད་སྟངས་གང་འདྲ་ཡོད་པ་དེ་རིགས་ཁྱེད་རང་ཚོས་ཤེས་པ་བྱེད་དགོས།

ཁ༽ ལོ་རྒྱུས་ལ་ཤེས་རྟོགས་དང་། གཞན་ལ་འགྲེལ་བརྗོད།

བོད་པའི་ལོ་རྒྱུས་ཁ་སང་བརྗོད་རྒྱུ་བྱུང༌། བོད་ནང་ཉེ་ཆར་བརྩམས་པ། དོན་ཀུན་གྲུབ་པ་མི་ཤིགས་པའི་རྩོམ་དེབ་དེ་དག་ལ་ཁྱེད་རང་ཚོས་དོ་སྣང་བྱས་ཏེ་ལྟ་རྟོག་བྱས་ན་སོ་སོ་ཡིན་ན་ཡང་གནས་ཚུལ་མང་པོ་ཤེས་རྟོགས་ཡོང་རྒྱུ་དང༌། མིས་སྐད་ཆ་འདྲི་སྐབས་ཤོད་རྒྱུ་ཡོད་ན་སོ་སོ་སྤོབས་པ་བྱེད་ཆོག་པ་ཞིག་རེད། མིས་སྐད་ཆ་འདྲི་སྐབས་འདི་ཤེས་ཀྱི་མེད། དེ་ཡང་ཤེས་ཀྱི་མེད་ཅེས་བརྗོད་དགོས་བྱུང་ན་ངོ་ཚ་པོ་རེད། བོད་དོན་སྐོར་དོ་སྣང་བྱེད་མཁན་དང༌། སྐད་ཆ་འདྲི་མཁན་རིམ་པས་ཏན་ཏན་ཡོང་གི་རེད། བོད་པའི་གནས་ཚུལ་དེ་དག་བོད་ནང་གི་གནས་ཚུལ་ཡིན་ཡང་རུང༌། ཕྱི་རོལ་གྱི་གནས་ཚུལ་ཡིན་ཡང་རུང༌། རྒྱ་གར་ནང་གི་སྒྲིག་འཛུགས་འགྲོ་སྟངས་དང༌། མ་འོངས་པར་གལ་ཆེ་ཤོས་བོད་མང་གཙོར་འགྲོ་གི་ཡོད་པ་དང༌། འགྲོ་སྟངས་གང་འདྲ་བྱེད་ཀྱི་ཡོད་མེད་དེ་ཚོའི་གྲས་ང་ཚོས་ཡིག་ཆ་ཞིག་བཟོས་ཡོད་པ་དེ་རྣམས་ལ་ཡག་པོ་ཞིག་དོ་སྣང་གིས་ཤེས་པར་བྱས། ས་ཆ་གང་དུ་སླེབས་ཀྱང་བོད་པའི་སྐུ་ཚབ་ལྟ་བུ་བྱེད་ཐུབ་མཁན་ཞིག་བྱེད་དགོས་ཀྱི་རེད།

ཁྱེད་རང་ཚོ་བོད་པ་ཕྱི་རྒྱལ་དུ་སྡོད་མཁན་རྣམས་ཕན་ཚུན་ས་གནས་རེ་ཟུང་དུས་དུས་ལ་མཉམ་འཛོམས་བྱེད་རྒྱུ་དང༌། ང་རང་ཚོ་བོད་པའི་དུས་དྲན་སྐབས་སོགས་སུ་མཉམ་འཛོམས་ཐུབ་པ་བྱུང་ན་ཡག་པོ་ཡོང་གི་རེད། ང་རང་ཚོ་གཅིག་གིས་གཅིག་ལ་དྲན་གསོ་སྐུལ་ཏེ་སེམས་འགུལ་ཐེབས་རྒྱུ་དང༌། བོད་པའི་གནས་དོན་ལ་དུས་དུས་སུ་དྲན་གསོ་བྱེད་ཐུབ་ན་རང་ཉིད་ཀྱང་སྐྱིད་པོ་ཡོང་གི་རེད་ལ། དེ་དག་ལ་གནད་འགག་ཆེན་པོ་ཡོད། ཤེས་སོང་ངམ། ཧུར་ཐག་བྱེད་དགོས།

ག༽ རེག་དུག་ལ་གཟབ་ནན་དང་། རྒྱ་རིགས་ལ་གསལ་བཤད།

ངོས་ནས་ཁ་སང་འགྲོ་མཁན་ཚང་མར་བཤད་ཡོད། དེང་སང་ང་ཚོར་ཉེན་ཁ་གསར་པ་ཞིག་རེག་དུག་གི་ན་ཚའི་རིགས་གཅིག་ཡོང་གི་འདུག ཕྱི་རྒྱལ་གྱི་མིས་ནད་གཞི་དེ་ནི་འཛམ་བུ་གླིང་ཡོངས་རྫོགས་ལ་ཉེན་ཁ་ཡོད་པ་ཞིག་ལ་བརྩི་གི་ཡོད། ང་རང་ཚོ་བོད་པའི་ནང་དུ་ད་ལྟ་ཕན་ཆད་དེ་ལྟར་ཧ་ལམ་མེད། ཁྱེད་རང་ཚོ་ཨ་མི་རི་ཀར་གཞིས་ཆགས་སུ་ཕྱིན་ཏེ་རྗེས་སུ་ང་རང་ཚོ་བོད་པའི་སྤྱི་ཚོགས་ནང་དུ་ན་ཚ་དེ་རིགས་བསྐྱལ་ན་ཡག་པོ་ཡོང་གི་མ་རེད། གཟབ་གཟབ་བྱེད་དགོས། རྩ་བ་ང་རང་ཚོས་ལོག་གཡེམ་ཟེར་བ་ཡག་པོ་མིན་པར་བརྩི་བ་དེའི་ཐོག་ནས་གཙང་མ་ཞིག་ཡོད་མུས་རེད། ཡིན་ན་ཡང་གཟབ་གཟབ་མ་བྱས་ན་བོད་པའི་སྤྱི་ཚོགས་ནང་ནད་རིགས་དེ་རིགས་ཁྱབ་གདལ་བྱུང་ན་ཨ་མི་རི་ཀར་གཞིས་ཆགས་སུ་ཕྱིན་ཏེ་འདི་འདྲ་བྱུང་བ་རེད་ཅེས་ཐབས་སྡུག་ཆགས་ཀྱི་རེད། ཤེས་སོང་ངམ། གཟབ་གཟབ་བྱེད་དགོས།

ཕྱི་རྒྱལ་དུ་རྒྱ་མི་ཐུག་མདོག་ཁ་པོ་རེད། རྒྱ་མི་གང་དུ་ཐུག་ཀྱང་རྒྱ་མིར་ཕར་རྣམ་འགྱུར་ངན་པ་བསྟན་ན་མི་འགྲིགས། རྒྱ་མིས་བོད་ལ་སྡུག་སྦྱོང་བཏང་བ་དང༌། ཐབས་སྡུག་བྱས་པ་རྣམས་ཆ་ཚང་ཤོད་དགོས། སྒེར་གྱི་ངོས་ནས་གྲོགས་པོ་བཟོས། ཁོ་ཚོར་བདེན་པ་བདེན་ཐུབ་ཀྱི་གནས་ཚུལ་གང་ཡིན་རུང་ཤོད་ཐུབ་པ་བྱུང་ན་ཡག་པོ་ཡོད། རྒྱ་མི་ཚང་མ་སྡུག་པ་མིན་པས་ཁོང་ཚོར་གཡོལ་ནས་མ་བསྡད་པར་ཐུག་འཕྲད་དང་འབྲེལ་བ་བྱེད་དགོས། རྒྱ་མིའི་ནང་དྲང་བདེན་ལ་བརྩི་འཇོག་དང༌། ང་ཚོར་ཤ་ཚ་བྱེད་མཁན་མང་པོ་ཡོད་པ་ཤེས་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༢ ཟླ་ ༡༡ ཚེས་ ༡༦ ཉིན་འབྲི་གུང་བྱང་ཆུབ་གླིང་དབུ་འབྱེད་སྐབས་སྩལ་བའི་བཀའ་སློབ།

ཀ༽ ཡ་ངའི་གནས་ཚུལ་དང་། བསྟན་པའི་རྨང་གཞི།

དེ་རིང་འདིར་ས་སྐྱ་བདག་ཁྲི་རིན་པོ་ཆེས་དབུ་མཛད་པའི་སྐྱབས་གནས་ཆོས་རྒྱུད་ཀྱི་དབུ་ཁྲིད་རྣམ་པ་ཚོ་དང༌། དེ་མིན་གྱི་གྲོགས་པོ་ལྷན་རྒྱས། ལྷག་པར་མངའ་སྡེའི་གཙོ་འཛིན་བཅས་ཚང་མའི་ཐོག་ལ་ཞུ་རྒྱུར། སངས་རྒྱས་བཅོམ་ལྡན་འདས་ཀྱི་ལུང་གིས་ཟིན་པའི་ནང་པ་སངས་རྒྱས་པའི་ཆོས་ཀྱི་ཞིང་བོད་ཁ་བ་གངས་ཅན་གྱི་ལྗོངས་ལ། ང་རང་ཚོ་སྤྱི་མཐུན་སྐྱེ་འགྲོའི་བསོད་ནམས་དམན་པས་གནས་ཚུལ་ཡ་ང་ཞིང་། ཐབས་སྐྱོ་པོ་ཞིག་བྱུང་བའི་འོག་ནས་ང་ཚོ་བོད་མི་བཙན་བྱོལ་བ་དུམ་བུ་གཅིག་རྒྱ་གར་ནང་སླེབས་ཡོད། ང་ཚོར་དཀའ་ངལ་དང་འགན་རྐྱེན་མང་པོ་ཞིག་གི་འོག་ནས་སླར་རང་ཡུལ་རང་དབང་སླར་གསོ་ཡོང་བ་དང༌། དེ་དང་འབྲེལ་བའི་སངས་རྒྱས་ཀྱི་བསྟན་པ་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ་ཡོད་པ་འདི་དག་ཉམས་པ་སོར་ཆུད་མི་ཉམས་གོང་འཕེལ་ཡག་པོ་ཞིག་ཡོང་ཐུབ་པའི་དོན་ལ་ཚང་མས་སྒོ་གསུམ་གྱི་ནུས་པ་གང་ཡོད་བཏོན་ནས་འབད་བརྩོན་བྱས་དང་བྱེད་བཞིན་པའི་གནས་ཚུལ་དང་འབྲེལ་བའི་སྐབས་འདིར། འབྲི་གུང་གི་བསྟན་པའི་རྨང་གཞི་བཤད་གྲྭ་དང༌། སྒྲུབ་གྲྭ་ཟུང་དུ་འབྲེལ་བ་ཞིག་འཛུགས་རྒྱུའི་སྔར་ནས་འཆར་གཞི་བཏིང༌སྟེ། ད་ཆ་གང་ལ་གང་འཚམ་ཞིག་གྲུབ་སྟེ་དེ་རིང་འདིར་སྒོ་འབྱེད་གནང་རྒྱུའི་སར་ངོས་རང་བཅར་རྒྱུ་བྱུང་བར་ཧ་ཅང་དགའ་པོ་བྱུང༌།

གཙོ་ཆེ་འདིར་ཐུགས་ཁུར་བཞེས་མཁན་རིན་པོ་ཆེ་རྣམ་པ་གཉིས་དང༌། ཡང་སྒོས་འདིར་ཕྱག་ལས་གནང་མཁན་ཚོ་ཚང་མའི་ཐོག་ནས་གཙོ་བོ་སེམས་ཤུགས་དང༌། ལྷག་བསམ། སྔོན་གྱི་ཐུགས་བསྐྱེད་སྨོན་ལམ་གྱི་བདེན་མཐུ་སོགས་ཕྱོགས་མང་པོ་ཞིག་གི་འོག་ནས། གང་ལྟར་གྲ་འགྲིགས་ཐག་ཆོད་འདི་ལྟ་བུའི་གྲུབ་འབྲས་བྱུང་བར་ངོ་མཚར་སྐྱེ་གི་འདུག བྱ་བ་བཟང་པོ་བསྒྲུབས་པར་རྗེས་སུ་ཡི་རངས་ཡོད།

ཁ༽ ནང་གི་བསྟན་པ་དང་། བསླབ་བྱའི་སྙིང་པོ།

གལ་ཆེ་ཤོས་སངས་རྒྱས་ཀྱི་བསྟན་པ་དེ་ཕྱི་ལ་ཡོད་པ་ཞིག་མིན་པར་ང་རང་ཚོའི་ནང་གཤིས་རྒྱུད་ལ་ཡོད་དགོས་པ་ཞིག་ཡིན་པར་བརྟེན། ཤེས་རྒྱུད་ལ་རྒྱལ་བའི་བསྟན་པ་སྔར་མེད་གསར་དུ་བསྐྲུན། སྔར་ཡོད་གོང་ནས་གོང་དུ་སྤེལ་བ་ལ་ཐོས་བསམ་སྒོམ་པ་ཟུང་འབྲེལ་གྱི་ཐོག་ནས་འགྲོ་དགོས་པ་ཞིག་ཆགས་ཡོད། འདི་གའི་བཤད་གྲྭ་དང༌སྒྲུབ་གྲྭ་འདི་གཉིས་ཀྱི་ཐོག་ནས་ལུང་རྟོགས་ཀྱི་རྒྱལ་བའི་དམ་ཆོས་སྤྱི་དང༌། ལྷག་པར་བཀའ་བརྒྱུད། དེའི་ནང་ཚན་འབྲི་གུང་བཀའ་བརྒྱུད་ཀྱི་སྐྱོབ་པ་འཇིག་རྟེན་མགོན་པོ་ནས་ཐུན་མོང་མ་ཡིན་པའི་རང་རང་སོ་སོའི་མན་ངག་གི་རྒྱུན་ཡོད་པ་འདི་དག་དུས་མཐའ་འདི་འདྲ་ཞིག་ལ་རྨང་ནས་གསོ་ཐུབ་པར་ཚང་མས་ཐུགས་ཁུར་བསྐྱེད་དེ་ཧུར་ཐག་གནང་རོགས་གནང་ཞུ་རྒྱུ་ཡིན།

ང་ཚོ་འདིར་རྟེན་གཞི་འདི་འདྲ་ཞིག་ཟིན་ནས་ཇི་སྲིད་བར་འདིར་སྡོད་རྒྱུའི་དམིགས་ཡུལ་མིན། ང་ཚོ་སོ་སོའི་རང་ཡུལ་བྲལ་ཏེ་གཞན་ཡུལ་དུ་དམིགས་ཡུལ་དང་བསྒྲུབ་བྱ་ངེས་ཅན་ཞིག་བཟུང་སྟེ་ཚང་མས་འཆར་གཞི་དང་གོ་རིམ་བསྒྲིགས་ཏེ་ལས་ཀ་བྱེད་ཀྱི་ཡོད་སྟབས། འདིར་གྲ་སྒྲིག་བྱས་པའི་རྣམ་དཔྱོད་གཏོང་ས་དེ་ཕྱིན་ཆད་རང་གི་ལུང་པར་གཏོང་དགོས་པ་ཞིག་ཆགས་ཡོད། སོ་སོ་མི་སྒེར་གཅིག་གིས་ཐར་པ་དང་ཐམས་ཅད་མཁྱེན་པའི་གོ་འཕང་སྒྲུབ་པའི་དོན་དག་གཅིག་པུ་མ་ཡིན་པར། སངས་རྒྱས་ཀྱི་བསྟན་པ་དང་ཟུང་དུ་འབྲེལ་བའི་བོད་ཀྱི་དོན་དག་དང་འབྲེལ་བ་ཡོད་པ་འདིའི་ངོས་འཛིན་གསལ་པོ་ཞིག་གི་ཐོག་ནས་དེ་ལུགས་ཐུགས་བསྐྱེད་དམ་བཅའ་དང༌། ཚང་མས་ལྷག་བསམ་ཐུགས་ཁུར་ཆེ་བཞེས་གནང་རོགས་ཞེས་ཞུ་རྒྱུ་ཡིན། དེ་རིང་འདིར་ང་རང་ཚོ་བོད་པ་ཙམ་མ་ཡིན་པའི་ཕྱི་རྒྱལ་གྱི་སྐུ་མགྲོན་མང་པོ་ཞིག་དང༌། དེ་བཞིན་ལ་དྭགས་ཀྱི་ས་ཁུལ་སོགས་ནས་ཀྱང་མང་པོ་ཞིག་ཕེབས་ཡོད། ང་ཚོ་འདིར་འཛོམས་པ་འདི་སྤྱིར་བཏང་སྤྱི་ཚོགས་ཀྱི་དུས་ཆེན་ལྟ་བུ་དང༌། ལྟད་མོ་ཕར་ལྟ་ཚུར་ལྟ་དེ་ལྟ་བུའི་དོན་ལ་ཡོང་བ་ཞིག་མིན། ང་རང་ཚོ་ཚང་མ་སྟོན་པ་བཅོམ་ལྡན་འདས་མཉམ་མེད་ཤཱཀྱ་སེང་གེའི་རྗེས་འབྲང་གཅིག་གྱུར་ཡིན་པའི་ཆ་ནས་དེ་རིང་འདིར་རུབ་འཛོམས་བྱུང་བ་རེད།

དེང་སང་འཛམ་བུ་གླིང་འདིའི་ཐོག་ཏུ་སྔར་ནང་པ་སངས་རྒྱས་པའི་ཆོས་གོ་མྱོང་ཐོས་མྱོང་མེད་པའི་ས་ཁུལ་དེ་ལྟར་ནས་བཅོམ་ལྡན་འདས་ཀྱི་འཚེ་མེད་ཞི་བའི་ལམ་བཟང་ལ་ཡིད་དབང་འཕྲོག་སྟེ་དོ་སྣང་བྱེད་མཁན་གང་ས་ནས་ཡོང་གི་ཡོད། དེ་ལྟ་བུའི་དུས་སུ་ང་རང་ཚོ་སྟོན་པ་བཅོམ་ལྡན་འདས་ཀྱི་རྗེས་འབྲང་བསྙོན་མེད་ཡིན་པ་དག་གིས་བཅོམ་ལྡན་འདས་ཀྱི་བསླབ་བྱ་གནང་བ་རྣམས་ང་རང་ཚོས་ཤེས་པ་བྱས། ཤེས་པ་དེ་དག་གཤིས་རྒྱུད་ལ་སྦྱར་ཏེ་བཅོམ་ལྡན་འདས་ཀྱི་རྗེས་འབྲང་བསམ་པ་རྣམ་དག་དང་། རྒྱབ་མདུན་ངོ་ལྐོག་མེད་པ་སྤུས་དག་པོ་བྱེད་རྒྱུ་དེ་གལ་ཆེན་པོ་འདུག དེ་ལྟར་བྱུང་ན་རང་རྒྱུད་ལ་སངས་རྒྱས་ཀྱི་བསྟན་པ་རྒྱས་ཡོང་བ་དང་། རང་རྒྱུད་ལ་སངས་རྒྱས་ཀྱི་བསྟན་པ་རྒྱས་ན། མི་དེའི་ཕྱིའི་རྣམ་འགྱུར་དང་། སྒོ་གསུམ་གྱི་སྤྱོད་པ་ཞི་བདེ་བག་ཡོད་ལ་གནས་ཐུབ་པ་ཡོང་ངེས་ཡིན་ལ། དེ་གང་དུ་ཡོད་སའི་ས་ཁུལ་དེར་ཕན་པ། དེ་ལྟ་བུའི་སྤྱོད་ལམ་འདིའི་ཐོག་ནས་སྟོན་པའི་བསླབ་བྱའི་སྙིང་པོ་དེ་མཚོན་ཡོང་གི་རེད། བསྟན་པ་སྤེལ་ཟེར་བ་དེ་གཙོ་ཆེ་ཤོས་སོ་སོར་རག་ལས་ཡོད། རང་གི་སྒོ་གསུམ་གྱི་སྤྱོད་པའི་ཐོག་ནས་སངས་རྒྱས་ཀྱི་བསྟན་པའི་ནུས་པའམ་དགེ་མཚན་མངོན་ཐུབ་པ་བྱེད་རྒྱུ་དེ་ཧ་ཅང་གལ་ཆེན་པོ་འདུག

ག༽ འཕགས་བོད་ཀྱི་འབྲེལ་བ་དང་། དགེ་སློབ་ཀྱི་ལྟ་རྟོག

མངའ་སྡེའི་སྤྱི་ཁྱབ་བློན་ཆེན་ནས་སངས་རྒྱས་ཀྱི་བསྟན་པ་དང་འབྲེལ་བའི་ཆོས་ཀྱི་སྙིང་པོ་ཞིག་གསུངས་སོང༌། ང་རང་ཚོ་དེ་རིང་འདིར་ཆོས་ཚོགས་ཀྱི་སློབ་གཉེར་ཁང་ཞིག་སྒོ་འབྱེད་ཀྱི་རྟེན་འབྲེལ་བྱེད་ཀྱི་ཡོད། ཡིན་ནའང་ད་ལྟ་སྐུ་མགྲོན་གཙོ་བོ་མངའ་སྡེའི་སྤྱི་ཁྱབ་བློན་ཆེན་གྱི་ཐོག་ནས་བོད་རང་དབང་བདེན་དོན་གྱི་ཐོག་ལ་རྒྱ་གར་མི་མང་གི་དངོས་གནས་བསམ་ཚུལ་གང་ཡོད་པ་དེ་ངག་ཐོག་ནས་བཏོན་ཏེ་གསུངས་པ་ལ་ངོས་རང་ཧ་ཅང་དགའ་པོ་བྱུང༌། ཁོང་གིས་གསུངས་དོན་བཞིན། འཕགས་བོད་གཉིས་ཀྱི་འབྲེལ་བ་དེ་ཐུན་མོང་མ་ཡིན་པའི་འབྲེལ་བ་ཞིག་ཆགས་ཡོད། འཕྲལ་སེལ་གྱི་ཆབ་སྲིད་དང༌། དཔལ་འབྱོར་སོགས་ཀྱི་གནས་ཚུལ་འོག་ནས་དཀའ་ངལ་ཅི་རིགས་པ་ཞིག་འཕྲད་སྲིད་པ་རེད། ཡིན་ན་ཡང་གཞི་རྩའི་ཐོག་ནས་ང་ཚོ་འཕགས་བོད་ཀྱི་ཐུན་མོང་མ་ཡིན་པའི་འབྲེལ་བ་དམ་ཟབ་ཡོད་པ་འདི་ཁོང་གིས་ཟུབ་ཏུ་མེད་པ་ཞིག་དང༌། འགྱུར་དུ་མེད་པ་ཞིག་རེད་ཅེས་གསུངས་པ་དེ་བདེན་པ་རེད། གང་ལྟར་འཕགས་པའི་ཡུལ་དང་བོད་ཀྱི་གནས་སྟངས་འདི་དགེ་རྒན་དང་དགེ་ཕྲུག་གི་འབྲེལ་བ་ལྟ་བུ་རེད་ཅེས་ཤོད་ཀྱི་ཡོད། སྐབས་རེ་ངོས་ནས་རྒྱ་གར་གྱི་གྲོགས་པོ་ཚོར་རྩེད་མོ་དང་སྦྲགས་དེང་སང་དགེ་ཕྲུག་ལ་གྱོང་གུན་ཆེན་པོ་བྱུང་སྟེ་དཀའ་ངལ་ཆེན་པོ་འཕྲད་པའི་སྐབས་སུ་དགེ་རྒན་གྱིས་ཐུགས་སྣང་ཕྲན་བུ་གནང་དགོས་ཀྱི་འདུག་ཅེས་ཞུ་གི་ཡོད། དེ་རིང་ཁོང་གིས་དགེ་རྒན་གྱི་ཚབ་ཅིག་གནང་སྟེ་བཀའ་མོལ་གནང་བ་དེར་ངོས་རང་ཧ་ཅང་དགའ་པོ་བྱུང་བས་ཐུགས་རྗེ་ཆེ་ཞེས་ཞུ་གི་ཡིན།

ཁོང་གིས་གསུངས་པ་བཞིན། དེང་སང་འཛམ་བུ་གླིང་འདིའི་སྒང་ལ་རང་བཞིན་གྱིས་འགྱུར་བ་མང་པོ་ཞིག་འགྲོ་གི་ཡོད། འགྱུར་བ་དེ་ལྟར་འགྲོ་བ་དེ་མི་ལ་ལྷན་སྐྱེས་ཀྱི་རང་དབང་དང༌། དྲང་བདེན་དང༌། མང་གཙོ་བཅས་ལ་དགའ་པོ་ཡོད་པ་འདིའི་རང་བཞིན་གྱི་ཐོག་ནས་བྱུང་བ་རེད། དེ་ལས་ལྡོག་པའི་བཙན་དབང་དང༌། ཐུབ་ཚོད་བྱེད་པ། རྫུན་དང་ཁྲམ་པ་བྱེད་མཁན་ལ་རང་བཞིན་གྱིས་མི་སུ་ཡིན་ནའང་དགའ་གི་མ་རེད། མི་ཙམ་དུ་མ་ཟད་བློ་གྲོས་དམན་པོ་དུད་འགྲོ་ཚོ་ཡང་དགའ་གི་མ་རེད། དཔེར་ན་ཁྱི་ལྟ་བུ་ཞིག་ལ་མདུན་ལ་ངོ་ཅིག་བསྟན། རྒྱབ་ལ་དབྱུག་པས་བརྡུངས་ན། ཁྱིས་ཀྱང་དགའ་པོ་བྱེད་ཀྱི་མ་རེད། བསམ་པ་རྣམ་དག་གིས་བརྩི་པོ་བྱས་ན་ཁྱི་ཚུན་ཆད་དུད་འགྲོ་ཚོས་ཀྱང་དེ་ལ་བརྩི་བཀུར་དང༌། དགའ་མོས་བྱེད་རྒྱུ་ཞིག་ཤེས་ཀྱི་འདུག དེ་ལྟ་བུའི་གནས་ཚུལ་འདིའི་འོག་ནས་མཐའ་འཁྱོལ་ཐུབ་ཐབས་རྩ་བ་ནས་མེད་པ་དུས་རབས་ཉི་ཤུ་པ་འདིའི་ནང་ལ་འཛམ་བུ་གླིང་གི་ལོ་རྒྱུས་ཐོག་ནས་ངོ་སྤྲོད་གསལ་པོ་བྱུང་ཚར་བ་རེད།

ང་ཚོ་བོད་ཀྱི་བདེན་དོན་དེ་ཡང་རིང་པོར་མ་ཐོགས་པར་གསལ་ཐུབ་པའི་རེ་བ་ཆེན་པོ་ཡོད། གཙོ་བོ་དོ་བདག་བོད་པ་རང་ཉིད་དང༌། ཡང་སྒོས་བོད་ནང་ཡོད་པའི་གཞིས་ལུས་མི་མང་དེ་དག་གིས་ལྷག་བསམ་རྣམ་དག་དང་། ཞུམ་པ་མེད་པའི་སྙིང་སྟོབས་ཀྱི་ཐོག་ནས་ད་ལྟ་བར་དུ་སོ་སོའི་བདེན་དོན་རྩོད་དང་རྩོད་བཞིན་པ་རེད། ང་རང་ཚོ་ཕྱི་རྒྱལ་རང་དབང་ལུང་པའི་ནང་ཡོད་པའི་བོད་པ་ཚོའི་ངོས་ནས་ཀྱང་ཚང་མས་བོད་སྤྱི་པའི་དོན་དག་སེམས་ལ་བཅངས་ནས་སྐབས་སུ་བབས་པའི་བྱེད་སྒོ་གང་ཡོད་ད་ལྟ་ཕན་ལ་ཧུར་ཐག་བྱས་པ་རེད་ལ། ད་དུང་ཡང་རང་དོན་རང་གཅེས་བྱེད་དགོས།

མདོ་དོན་ཡང་སྙིང་བོད་རིགས་སྤྱི་བོ་གནམ་བསྟན་སུ་དང་སུ་འདྲ་ཞིག་ཡིན་ན་ཡང༌། བོད་སྤྱི་པའི་དོན་དག་གི་རྡོག་ཁྲེས་རེ་རེ་སོ་སོའི་མཇིང་པའི་སྒང་ལ་འཁྲི་ཡོད་པས། སོ་སོའི་སྒོ་གསུམ་གྱི་སྤྱོད་ལམ་གང་གི་སྐབས་སུ་ཡང༌། སངས་རྒྱས་ཀྱི་བསྟན་པ་རིན་པོ་ཆེ་དང་ཟུང་དུ་འབྲེལ་བའི་བོད་བསྟན་སྲིད་ཀྱི་དོན་དག་དེ་སྙིང་ལ་བཅངས་ཏེ་སེམས་ཁུར་ལེན་རྒྱུ་ཤིན་ཏུ་གལ་ཆེན་པོ་རེད།

ང༽ དབུས་སའི་གཞུང་དང་། འཛམ་གླིང་གི་བདེན་རྒྱབ།

འདིར་ང་ཚོ་བོད་ཀྱི་བདེན་དོན་གྱི་ཐོག་ལ་དམིགས་བསལ་དོ་སྣང་བྱེད་མཁན་ཁྱེད་རང་ཚོ་ཧི་མ་ལ་ཡའི་རི་རྒྱུད་ཀྱི་ནང་པའི་གྲོགས་པོ་མང་པོ་ཞིག་གིས་བར་ལམ་བོད་ཀྱི་སངས་རྒྱས་ཀྱི་བསྟན་པ་འདི་ཁྱེད་ཚོའི་རང་དོན་དང་ཁྱད་པར་མེད་པ་བྱས་ཏེ་ཁྱེད་རང་ཚོ་ནས་དམིགས་བསལ་གྱི་སེམས་ཁུར་བླངས། གོམ་བགྲོད་བྱེད་རྒྱུ་དང༌། སྐད་འབོད་བྱེད་རྒྱུས་མཚོན་པས་དེ་ལྟ་བུའི་ཐབས་ལམ་བརྒྱུད་ནས། ཁྱེད་རང་ཚོས་སེམས་ནད་ཀྱི་ཚོར་བ་གསལ་པོར་བསྟན་པའི་ཐོག་ནས་རྒྱབ་སྐྱོར་གྱི་རྣམ་པ་ཨང་ཀི་དང་པོ་བྱས་བྱུང་བར་ཐུགས་རྗེ་ཆེ་ཞེས་དེ་རིང་གི་གོ་སྐབས་འདི་ཟིན་ནས་ཞུ་རྒྱུ་ཡིན། ད་དུང་ཡང་མུ་མཐུད་དེ་རྒྱབ་སྐྱོར་བྱེད་རོགས་ཟེར་རྒྱུ་ཡིན།

དེ་ནས་འདིར་ཕྱི་རྒྱལ་གྱི་གྲོགས་པོ་མང་པོ་ཞིག་སླེབས་འདུག ཁྱེད་རང་ཚོ་རིགས་གཅིག་གིས་བོད་ཀྱི་སངས་རྒྱས་ཀྱི་བསྟན་པ་ལ་དོ་སྣང་བྱས། དེ་ལྟ་བུའི་ཐོག་ནས་བོད་པའི་བདེན་དོན་ལ་རྒྱབ་སྐྱོར་བྱེད་ཀྱི་ཡོད། ཁྱེད་རང་ཚོ་རིགས་གཅིག་ནི་མིའི་རང་བཞིན་ལྷན་སྐྱེས་ཀྱི་མི་གཅིག་གིས་གཅིག་ལ་ཐུབ་ཚོད་བཤད་དེ་ཉམ་ཐག་པ་ཞིག་མཐོང་ན། དེ་ལ་རོགས་རམ་བྱེད་འདོད་དང་། དེ་ལ་བརྩེ་ཞེན་བྱེད་འདོད་ཡོང་བ་མིའི་ཆོས་ཉིད་ཡིན་པས། བོད་པ་གཉོམ་ཆུང་ཡ་རབས་དེ་ལྟ་བུ་ཞིག་ལ་དབང་ཡོད་བཤད་པའི་གནས་ཚུལ་མཐོང་སྟབས་རང་བཞིན་གྱིས་ཤ་ཚ་སླེབས་པའི་ཐོག་ནས་ང་ཚོར་རྒྱབ་སྐྱོར་བྱེད་ཀྱི་ཡོད། གང་ལྟར་ཡང་སྙིང་འཛམ་བུ་གླིང་འདིའི་སྒང་ལ་བོད་པའི་དོན་དག་ལ་རྒྱབ་སྐྱོར་ཇེ་མང་ནས་ཇེ་མང་དུ་འགྲོ་བའི་དུས་སྐབས་ཤིག་དང་། དེ་རིང་འདིར་སྐུ་མགྲོན་ལ་དུམ་བུ་ཞིག་སླེབས་པ་ཁྱེད་རང་ཚོར་ཡང་ཐུགས་རྗེ་ཆེ་ཞེས་ཟེར་འདོད་བྱུང༌།

དེ་ནས་ང་ཚོ་བཙན་བྱོལ་བ་ཆགས་ནས་ལོ་སུམ་ཅུ་སོ་གསུམ་ལྷག་ཙམ་དེའི་རིང་ལ། ང་ཚོ་བཙན་བྱོལ་བའི་རྐང་པ་འཛུགས་ས་ཞིག་དང༌། སྡོད་ས་ཐོབ་པར་ཙམ་དུ་མ་ཟད། བོད་པ་རང་གི་རིག་གཞུང་མུ་མཐུད་ནས་འཛིན་སྐྱོང་སྤེལ་གསུམ་བྱེད་རྒྱུའི་གོ་སྐབས་དང༌། བོད་པ་གཞོན་སྐྱེས་རྣམས་ལ་དེང་དུས་ཀྱི་ཤེས་ཡོན་ཐོབ་པའི་དོན་ལ་རྒྱ་གར་གཞུང་གིས་དམིགས་བསལ་ཐུགས་ཁུར་བཞེས་ཡོད་ལ། ལྷག་དོན་པཎྜི་ཏ་ནེ་རུ་བཞུགས་པའི་སྐབས་ལ་ཆབ་སྲིད་ཀྱི་གནས་ཚུལ་ཐོག་ནས་མཛད་དཀའ་ཆེན་པོ་ཡོད་ཀྱང༌། རྩ་བའི་རྩ་དོན་གྱི་ཐོག་ལ་རྒྱ་གར་གཞུང་གིས་ཕུགས་རྒྱང་རིང་པོའི་འཆར་གཞི་ལྡན་པའི་ཐོག་ནས་རོགས་རམ་དགོངས་བཞེས་གནང་ཡོད། དེ་དང་འབྲེལ་བའི་རྒྱ་གར་གྱི་མངའ་སྡེ་ཁག་གི་ས་ཁུལ་མང་པོ་ཞིག་ནས་བོད་པའི་དོན་དག་ལ་རྒྱབ་སྐྱོར་གནང་ནས་ང་ཚོ་བོད་པ་བཙན་བྱོལ་བ་རྣམས་འདྲ་འདྲའི་ནང་ནས་མི་འདྲ་ཙམ་ཡོང་ཐུབ་པ་འདི་གཙོ་ཆེ་ཤོས་རྒྱ་གར་གཞུང་གི་བཀའ་དྲིན་དང༌། ཡང་སྒོས་མངའ་སྡེ་སོ་སོའི་བཀའ་དྲིན་རེད། དེ་རིང་གི་གནས་ཚུལ་འདི་ཡང་ཡུ་པིའི་མངའ་སྡེ་རྒྱབ་སྐྱོར་དང་རོགས་རམ་འོག་ནས་བྱུང་བ་ཡིན་སྟབས། དེ་རིང་གི་གོ་སྐབས་འདི་ཟིན་ཏེ་ངོས་ནས་ཚང་མར་ཐུགས་རྗེ་ཆེ་ཞུ་རྒྱུ་ཡིན།

གོང་དུ་མངའ་སྡེའི་བློན་ཆེན་གྱི་གསུང་བཤད་སྤྱི་དང༌། ལྷག་པར་བོད་དོན་སྐོར་ལ་གསུང་བཤད་གནང་བའི་སྐབས་ལ་ཁྱེད་རང་ཚོ་བོད་པ་མང་པོ་ཞིག་གིས་ལག་པ་བརྡབས་ཏེ་དམིགས་བསལ་གྱི་དགའ་པོ་བྱུང་བའི་རྣམ་འགྱུར་ཤུགས་ཆེན་པོ་ཞིག་བསྟན་སོང༌། ངོས་ནས་འདིར་བྱེས་ལ་འཁོད་པའི་བོད་མི་ཙམ་དུ་མ་ཟད། བོད་ནང་ལ་ཡོད་པའི་བོད་མི་ས་ཡ་དྲུག་ད་ལྟ་སེམས་ཀྱི་ནང་གི་ཚོར་སྣང་དེ་ཁ་ནས་ཤོད་མི་ནུས་པར་དངངས་སྐྲག་དེ་ལྟ་བུ་ཞིག་གི་འོག་ལ་བསྡད་པའི་བོད་མི་དེ་རྣམས་ཀྱི་ཚབ་བྱས་ཏེ། ངོས་ནས་ཁྱེད་ལ་དམིགས་བསལ་མཇལ་དར་ཞིག་འབུལ་གྱི་ཡིན། ཁྱེད་རང་ཚོ་ཚང་མས་སྔ་དྲོ་ནས་ཡོང་སྟེ་དོ་སྣང་ཆེན་པོ་བྱས་པར་ཧ་ཅང་དགའ་པོ་བྱུང༌། ཐུགས་རྗེ་ཆེ་ཞེས་ཞུ་གི་ཡིན། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༢ ཟླ་ ༡༡ ཚེས་ ༢༡ ཉིན། འབྲི་གུང་བྱང་ཆུབ་གླིང་རྟེན་དང་སྟོན་པ་གསར་བཞེངས་ཀྱི་སྒོ་དབྱེ་མཛད་སྒོའི་སྐབས་འདུ་འཛོམས་བྱུང་བའི་ལ་དྭགས་སོགས་ཧི་མ་ལ་ཡའི་རི་རྒྱུད་ཀྱི་མི་མང་དང༌། བོད་ནས་གསར་འབྱོར་བ་བཅས་མི་གྲངས་ལྔ་སྟོང་བརྒལ་བར་བོད་ཀྱི་གནས་སྟངས་སྐོར་བཀའ་སློབ་སྩལ་བ།

ཀ༽ ནང་ཆོས་ལ་སློབ་སྦྱོང་དང་། ཤེས་ནས་ཐོབ་པའི་དད་པ།

ཚང་མར་འཚམས་འདྲི་ཡོད། ཁ་ས་ཁ་ཉིན་ཉི་མ་གཉིས་དང༌། དེ་བཞིན་འཆམ་གྱི་སྐབས་བཅས་སུ་མི་མང་ཆེ་བ་སླེབས་ཟིན་ཡོད་ངེས། ད་རེས་འབྲི་གུང་ཆོས་ཚོགས་ཀྱི་མ་དགོན་སྒོ་དབྱེའི་མཛད་རིམ་ཁག་ཐོག་མཐའ་བར་གསུམ་གྲ་འགྲིགས་པོ་ཡག་པོ་བྱུང་སོང་སྙམ། ཁྱེད་རང་ལ་དྭགས་ནས་ཡོང་མཁན་རྣམས་གང་འདྲ་བྱུང༌ངམ། འདི་གར་གནམ་གཤིས་བསིལ་ཞིང་ཚ་གདུང་མེད་པས་ཉིན་ཤས་རིང་ཁྱེད་རང་ཚོ་སྐྱིད་པོ་བྱུང་ཡོད་ཤག གང་འདྲ་བྱུང་ངམ། (ཞེས་བཀའ་འདྲི་བསྐྱངས།)

དེ་རིང་ང་རང་ཚོ་ཚང་མ་ནང་པ་སངས་རྒྱས་པའི་ཆོས་དད་པ་གཅིག་གྱུར་དང༌། ཡང་སྒོས་བོད་ཁ་བ་གངས་ཅན་ལྗོངས་ལ་ཡོད་པའི་སངས་རྒྱས་ཀྱི་བསྟན་པ་ཐེག་པ་ཆེ་ཆུང་སྔགས་དང་བཅས་པའི་ཆོས་ཚུལ་འདི་ཉམས་སུ་ལེན་མཁན་གཅིག་གྱུར་ཡིན་པའི་ཆ་ནས་མཉམ་འཛོམས་བྱུང་བ་རེད། ང་རང་ཚོ་ཚང་མ་སྟོན་པ་བཅོམ་ལྡན་འདས་ཀྱི་རྗེས་འབྲང་པ་ཡིན་སྟབས་རྗེས་འབྲང་པ་རྣམ་དག་ཅིག་བྱ་རྒྱུ་གལ་ཆེན་པོ་ཡིན། ང་རང་ཚོས་ལུས་ཀྱི་ཆ་ནས་བཅོམ་ལྡན་འདས་ལ་ཁ་ཕྱོགས་ཏེ་དད་གུས་བྱེད་ཀྱི་ཡོད་ཀྱང༌། སེམས་ཀྱིས་བཅོམ་ལྡན་འདས་ལ་རྒྱབ་ཕྱོགས་ཏེ་བསྡད་པ་ལྟ་བུ་བྱས་ན་ཡག་པོ་མེད། ལུས་ཀྱི་ཆ་ནས་བཅོམ་ལྡན་འདས་ལ་སྐྱབས་སུ་མཆི་ཞེས་ཐལ་མོ་སྦྱར། ངག་ནས་སྨོན་ལམ་བརྒྱབ་པ་ལྟར་བསམ་བློའི་ཐོག་ནས་ཀྱང་བཅོམ་ལྡན་འདས་ཀྱིས་བསླབ་བྱ་གནང་བ་དེ་དག་དང་ཕྱོགས་མ་འགལ་བ་བྱ་རྒྱུ་གལ་ཆེན་པོ་ཡིན། ང་རང་ཚོས་ཁ་ནས་སྐྱབས་སུ་མཆི་ཞེས་བརྗོད་ཀྱི་ཡོད་ཀྱང༌། སྐབས་རེ་དོན་དག་ངོ་མའི་བསམ་བློ་གཏོང་སྟངས་དེ་བཅོམ་ལྡན་འདས་ཀྱི་བསླབ་བྱ་དང་རྒྱབ་འགལ་ལྟ་བུ་ཆགས་ཡོང་སྐབས། ལུས་ཀྱིས་སྐྱབས་གནས་ལ་ཁ་ཕྱོགས་ཀྱང༌། སེམས་ཀྱིས་སྐྱབས་གནས་ལ་རྒྱབ་ཕྱོགས་པ་ལྟ་བུ་ཆགས་གྲབས་བྱེད་ཀྱི་འདུག འདི་འདྲ་བྱེད་རྒྱུ་མེད། ང་རང་ཚོ་ཚང་མ་རྩ་བ་ཆོས་བྱེད་དང་མི་བྱེད་རང་མོས་རེད། ཆོས་བྱས་ཕྱིན་རྒྱ་ཆེ་ཆུང་དང༌། རླབས་ཆེ་ཆུང་ནི་ཡོང་ངེས་རེད། ཡིན་ནའང་ཕྱོགས་གང་ས་ནས་སྟོན་པའི་རྗེས་འབྲང་ཞབས་འདྲེན་མི་ཞུ་མཁན་ཞིག་བྱ་རྒྱུ་གལ་ཆེན་པོ་འདུག དེ་ལྟར་ཡོང་བ་ལ་སློབ་སྦྱོང་བྱ་རྒྱུ་གལ་ཆེན་པོ་ཡིན།

ཁ་སང་བཀའ་ཆོས་སྐབས་བཤད་པ་བཞིན་སྤྱིར་བཏང་ང་ཚོ་བོད་པའི་སྤྱི་ཚོགས་དང༌། ལ་དྭགས་པ་སོགས་ཧི་མ་ལ་ཡའི་རི་རྒྱུད་ས་ཁུལ་གྱི་སྤྱི་ཚོགས་ནང་ཆོས་བྱེད་པ་ཙམ་ཞིག་སྤྱིར་བཏང་ཡོངས་ཁྱབ་ཏུ་ཡོད་ཀྱང༌། ཆོས་སློབ་སྦྱོང་བྱེད་དགོས་པའི་ཐད་ལ་དོ་སྣང་དེ་ཙམ་མེད་ཅིང༌། ཆོས་ཀྱི་ནང་དོན་གང་ཡང་མ་ཤེས་པར་མ་ཎི་དང་། གཟུངས་སྔགས་འདྲ་བགྲངས་པ་དེ་ཙམ་གྱིས་ཆོག་ཤེས་ནས་འགྲིག་གི་ཡོད་པར་བརྩི་བ་འདི་ནོར་འཁྲུལ་ཡིན། ཆོས་ཀྱི་ཤེས་ཚད་ཡར་རྒྱས་གཏོང་མ་ཐུབ་ན་རྒྱུ་མཚན་མཐོང་བའི་དད་པ་མེད་པར་སྔར་གྱི་གོམས་གཤིས་རྒྱུན་འཇགས་ལྟ་བུས་དད་པ་བྱས་ན། དེ་ནི་དད་པ་བརྟན་པོ་ཞིག་ཡོང་གི་མ་རེད། དེང་དུས་ཀྱི་ཤེས་ཡོན་ཡར་རྒྱས་ཀྱི་མཐོང་རྒྱ་ཐོས་རྒྱ་ཆེ་རུ་ཕྱིན་པའི་སྐབས་ལ་ཆོས་ཀྱི་གནད་དོན་ཐད་དོགས་གནས་མང་པོ་ཞིག་སླེབས་ཏེ་དེ་དག་རྩད་གཅོད་བྱེད་འདོད་དང༌། ཞིབ་འཇུག་བྱེད་འདོད་ཅིག་རང་བཞིན་དུ་ཡོང་ངེས་ཡིན། ཤེས་ཡོན་སློབ་སྦྱོང་གིས་ང་རང་ཚོ་མིའི་བསམ་བློའི་ནུས་པ་སྒོ་འབྱེད་ཀྱི་ཡོད་པས། ཇི་ཙམ་སློབ་སྦྱོང་ཡོད་པ་དེའི་ཚོད་ཀྱིས་དོ་སྣང་ཆེ་རུ་འགྲོ་བ་དང༌། དེའི་ཕྱོགས་ནས་གནས་ཚུལ་དང༌། རྒྱུ་མཚན་ལ་དཔྱོད་འདོད་ཀྱི་བློ་ཞིག་སྐྱེ་བ་ཡིན། དེའི་མཚམས་གནས་ཚུལ་ཡག་པོ་མ་ཤེས་ན། ལན་གྱིས་ཕོངས་ནས་ཆོས་ཞེས་པ་འདིར་རྒྱུ་མཚན་གང་ཡང་མི་འདུག་སྙམ་པ་ཞིག་ཡོང་ཉེན་ཡོད།

ཁ༽ རྒྱུ་མཚན་ལ་བརྟག་དཔྱད་དང་། ནང་ཆོས་ལ་སློབ་སྦྱོང་།

སྤྱིར་བཏང་འཛམ་གླིང་ཐོག་རྒྱུ་མཚན་དེ་ཙམ་མེད་པར་དད་པ་ཁོ་ན་གཙོ་བོར་བྱེད་པའི་ཆོས་ལུགས་རིགས་ཁ་ཤས་ཡོད། དེང་སང་འཛམ་གླིང་འདི་ཤེས་ཡོན་ཡར་རྒྱས་ཕྱིན་པའི་སྐབས་ལ་ཆོས་ལུགས་ཀྱི་དད་པ་ཉམས་འགྲོ་བའི་གནས་ཚུལ་ཡོང་གི་ཡོད། མ་གཞི་ཆོས་ལུགས་ཚང་མས་དུས་རབས་མང་པོའི་རིང་འཛམ་གླིང་མི་མང་ལ་ཕན་ཐོགས་བྱུང་ཡོད་ལ། ད་ལྟའང་མི་མང་པོར་ཕན་ཐོགས་ཡོད། དཔེར་ན། ཧིན་དཱུ་དང༌། ཡེ་ཤུ། ཁ་ཆེ། འཇིའུ། འཇེན་སོགས་ཆོས་ལུགས་འདྲ་མིན་དེ་དག་གིས་མི་ས་ཡ་མང་པོར་ཕན་ཐོགས་ཡོང་གི་ཡོད། ཡིན་ནའང་སྤྱིར་བཏང་ནས་བཤད་ན་དད་པ་ཁོ་ན་གཙོ་བོར་བྱེད་པའི་ཆོས་ལུགས་དེ་དག་ལ་དོ་སྣང་བྱེད་མཁན་ཉུང་དུ་འགྲོ་གི་ཡོད།

འདི་ལྟ་བུའི་སྐབས་ལ་ནང་པ་སངས་རྒྱས་པའི་ཆོས་འདི་འཛམ་གླིང་ཐོག་གི་མི་བསམ་བློ་གཏིང་ཟབ་པོ་གཏོང་མཁན་དག་གིས་ཚན་རིག་དང་མཐུན་ཤས་ཆེ་ཤོས་རེད་ཅེས་བརྗོད་ཀྱི་འདུག དཔེར་ན། ངོས་ཀྱི་ངོ་ཤེས་ཚན་རིག་པ་ཁ་ཤས་ཀྱིས་ངོས་ལ་བརྗོད་པར། ཁོ་རང་སྒེར་གྱི་ཆ་ནས་ཆོས་ལ་དད་པ་མེད། གལ་ཏེ་ཆོས་ཤིག་བྱེད་དགོས་བྱུང་ན་ངས་ནང་པའི་ཆོས་ལ་དད་པ་བྱེད་ཀྱི་རེད། གང་ཡིན་ཞེ་ན། ནང་པའི་ཆོས་ཀྱི་འགྲོ་སྟངས་ཚན་རིག་དང་མཐུན་པར་མ་ཟད། འགྲེལ་བཤད་ཀྱང་ཚན་རིག་དང་མཐུན་པའི་གཏིང་ཟབ་པོ་ཞིག་རྒྱག་རྒྱུ་ཡོད་པ་དང༌། དངོས་གནས་ཁ་ཡོད་ལག་ཡོད་ཀྱི་ཕན་ཐོགས་དང༌། རྒྱུ་མཚན་ལ་བརྟག་དཔྱད་བྱེད་རྒྱུ་ཡོད་པ་ཞིག་རེད། བཅོམ་ལྡན་འདས་ཀྱིས་ཀྱང་ངའི་བཀའ་ལ་བརྟག་དཔྱད་བྱེད་དགོས་གསུངས་ཡོད་པ་ནི་ཤིན་ཏུ་ངོ་མཚར་ཆེན་པོ་ཡིན་པས། ངས་ཆོས་ཤིག་བྱེད་དགོས་བྱུང་ན་ནང་པའི་ཆོས་བྱེད་ཀྱི་ཡིན་ཞེས་བརྗོད་མཁན་མང་པོ་ཡོང་གི་འདུག དེ་ཚོའི་མཐོང་ཚུལ་ནས་འཛམ་གླིང་ཐོག་ཆོས་ལུགས་མི་འདྲ་བ་མང་པོ་ཞིག་ཡོད་པའི་ནང་ནས་དེང་དུས་ཀྱི་ཚན་རིག་ཡར་རྒྱས་ཕྱིན་པ་དང་མཉམ་དུ་དཔུང་པ་གཤིབས་ནས་འགྲོ་ཐུབ་མཁན་ནང་པ་སངས་རྒྱས་པའི་ཆོས་འབའ་ཞིག་ཡིན་པ་གསལ་པོ་ཡིན།

རྩ་བ་ནང་པ་སངས་རྒྱས་པའི་ཆོས་འདི་རྒྱུ་མཚན་ལྡན་པ་བརྟག་དཔྱད་གང་འདྲ་ཞིག་ཀྱང་བྱེད་ས་ཡོད་པ་ཞིག་ཡིན། ཡིན་ནའང་ཆོས་ལ་དད་པ་བྱེད་མཁན་སོ་སོ་རང་ངོས་ནས་ཆོས་ཀྱི་གནས་ཚུལ་མ་ཤེས་ན་མི་འགྲིགས། ལྷག་དོན་ང་རང་ཚོ་ཧི་མ་ལ་ཡའི་རི་རྒྱུད་ཀྱི་དགོན་པ་ཁག་ནང་ཡོད་པའི་དགེ་འདུན་པ་ཚོས་ཆོས་སློབ་སྦྱོང་བྱ་རྒྱུ་གལ་ཆེན་པོ་ཡིན། མ་གཞི་དེང་སང་དེའི་ཐད་ཡར་རྒྱས་ཕྲན་བུ་ཕྱིན་ཡོད། ད་དུང་ཡང་ཤུགས་སྣོན་བརྒྱབ་སྟེ་སློབ་སྦྱོང་ཡག་པོ་མ་བྱས་ན། ཡུལ་པ་ཚོའི་ནང་ལ་དེང་དུས་ཀྱི་ཤེས་ཡོན་ཕར་བཞག མིང་རྒྱབ་འཁུར་གྱི་ཆོས་ཕྱོགས་ཀྱི་ཤེས་ཡོན་འདི་ཡང་སྐྱོ་པོ་ཞིག་ལ་ལུས་ན་རང་བཞིན་དགོན་པའི་ནང་གི་ཆོས་དད་དེ་སོ་སོ་རང་ངོས་ནས་རྒྱུ་མཚན་ཡག་པོ་མ་ཤེས་པའི་དབང་གིས་རྨོངས་དད་ལྟ་བུ་ཆགས་རྒྱུའི་ཉེན་ཁ་ཡོད།

དེ་ལྟར་རྨོངས་དད་ལྟ་བུ་སྐྱབས་སུ་མཆི་ཞེས་བསྡད་ན་ནམ་རིང་སྒྲུང་གིས་འཁྱོལ་མི་ཐུབ་པ་ཞིག་ཏན་ཏན་ཡོང་གི་རེད། དེར་བརྟེན་ནང་པ་སངས་རྒྱས་པའི་ཆོས་སློབ་སྦྱོང་བྱེད་རྒྱུ་འདི་ཧ་ཅང་གལ་ཆེན་པོ་ཡིན། ཆོས་བྱེད་དགོས་པ་ཤེས་ཀྱི་ཡོད་ན་ཆོས་སློབ་སྦྱོང་བྱས་ཏེ་ལག་ལེན་ཇི་ལྟར་བྱེད་དགོས་ལུགས་ཤེས་དགོས་པ་ལས། སློབ་སྦྱོང་གང་ཡང་མ་བྱས་པར་སྐྱབས་སུ་མཆི། ཕྱག་འཚལ་ལོ་ཞེས་བརྗོད་ནས་བསྡད་ན་མི་འགྲིགས། ང་རང་ཧི་མ་ལ་ཡའི་ས་ཁུལ་གང་དུ་སླེབས་ཀྱང་རྟག་པར་ངོས་ནས་དེ་ལྟར་སྐུལ་མ་བྱེད་ཀྱི་ཡོད། ཆོས་སློབ་སྦྱོང་བྱེད་རྒྱུ་འདི་ཤིན་ཏུ་གལ་ཆེན་པོ་ཡིན། ཁྱིམ་ཚང་སོ་སོའི་ནང་གི་རྒན་རྒོན་ཚོ་ཡིན་ནའང་ཞར་དང་ཞོར་ལ་དོན་གཉེར་བྱས་ཏེ་དཔེ་ཆ་ཀློག་ཤེས་ཐབས་དང༌། ཀློག་ནས་དེའི་ནང་དོན་ཤེས་པ་བྱེད་རྒྱུ་གལ་ཆེན་པོ་ཡིན།

དེ་རིང་ང་རང་ཚོ་འདིར་འཛོམས་པའི་གོ་སྐབས་བྱུང་སྟབས་ཚང་མར་བསྐྱར་དུ་འབོད་སྐུལ་ཞིག་བྱས་ན་སྙམ་པ་ལྟར་བཤད་པ་ཡིན། ལ་དྭགས་ས་ཁུལ་གྱིས་མཚོན་པའི་ཧི་མ་ལ་ཡའི་རི་རྒྱུད་ལ་ཡོད་པའི་ནང་པའི་ཆོས་དད་པ་ཚོས་ནང་པ་སངས་རྒྱས་པའི་ཆོས་འདི་སློབ་སྦྱོང་བྱས་ཏེ་ཉམས་ལེན་བྱེད་དགོས་པ་ཞིག་དང༌། སློབ་སྦྱོང་མ་བྱས་པར་ཆོས་ཉམས་ལེན་སྤུས་དག་ཅིག་ཡོང་ཐབས་མེད་པ་ངོས་འཛིན་གསལ་པོ་ཐུབ་པ་དགོས་རྒྱུ་གལ་ཆེན་པོ་ཡིན། དཔེར་ན་ཁ་ས་ཁ་ཉིན་བཅས་ཉིན་གཉིས་རིང་ཆོས་འབྲེལ་བྱས་པ་འདིས་དེ་ཙམ་ཕན་གྱི་མ་རེད། དེ་ནི་འཕྲལ་སེལ་གྱི་ཀུན་སློང་བཅོས་པ་ལྟ་བུ་ཞིག་མ་གཏོགས་ནུས་པ་ཐོན་པ་ཞིག་ཡོང་བ་ལ་དུས་རྒྱུན་ནས་ཞར་དང་ཞོར་ལ་དཔེ་ཆ་བལྟ་དགོས་ལ། དཔེ་ཆ་ཤེས་མཁན་ལ་སྐད་ཆ་འདྲི་བ་སོགས་ལོ་ནས་ལོ་བསྟུད་དེ་ནང་པ་སངས་རྒྱས་པའི་ཆོས་ཀྱི་གོ་རྟོགས་ཇེ་མཐོར་འགྲོ་བའི་འབད་བརྩོན་བྱེད་དགོས་པ་ལས། ད་རེས་༸རྒྱལ་བ་རིན་པོ་ཆེའི་དྲུང་ནས་བཀའ་ཆོས་ཐོབ་སོང་སྙམ་སྟེ་ཉིན་གཉིས་བཀའ་ཆོས་ཐོབ་པ་འདིས་གོ་ཆོད་པ་ཞིག་རྩ་བ་ནས་མིན། ཁ་ས་ཁ་ཉིན་འགྲེལ་བཤད་བརྒྱབ་པ་ལྟར་ཁྱེད་རང་ཚོ་དོ་སྣང་གསར་པ་སླེབས་པ་དེ་ཚོའི་གྲས་མུ་མཐུད་དཔེ་ཆ་བལྟ་དགོས།

མ་གཞི་ཁ་སང་ཚོགས་འདུའི་སར་སྐད་ཆ་བྱུང་ལ། ཁྱེད་རང་ཚོ་ཧི་མ་ལ་ཡའི་རི་རྒྱུད་ཀྱི་མི་སྣ་དེ་དག་གིས་དངོས་གནས་ང་ཚོ་བོད་ལ་རྐྱེན་ངན་འདི་འདྲ་ཞིག་ཡོང་བའི་སྐབས་ལ་ཁྱེད་རང་ཚོས་སེམས་ཁུར་བླངས་ཏེ་རང་དོན་དང་ཁྱད་མེད་ཀྱི་ཐོག་ནས་བོད་ཀྱི་བདེན་དོན་ལ་རྒྱབ་སྐྱོར་དང༌། སེམས་ཁུར་བླང་རྒྱུའི་ཐད་ཚང་མས་ཧུར་ཐག་བྱས་པ་དེར་ཐུགས་རྗེ་ཆེ་ཞེས་བརྗོད་རྒྱུ་དང༌། ད་དུང་ཡང་ཚང་མས་ད་ལྟ་ཕན་བྱས་པ་ནང་བཞིན་མ་འོངས་པར་ཡང་མུ་མཐུད་བོད་ཀྱི་བདེན་དོན་ཐོག་ལ་རྒྱབ་སྐྱོར་བྱེད་རོགས་ཞེས་འབོད་སྐུལ་བྱེད་རྒྱུ་ཡིན། ༼བར་མཚམས་འདིའི་བཀའ་སློབ་རྣམས་བོད་ནས་གཉེན་འཕྲད་དུ་ཕེབས་པ་རྣམས་ལ་སྩལ་བའི་བཀའ་སློབ་ཀྱི་ཁོངས་སུ་བཅུག་ཡོད།༽

ལ་དྭགས་ཀྱི་གྲོགས་པོ་ཚོ། ང་ཚོ་བོད་ཀྱི་གནས་ཚུལ་ཤེས་སོང་ངམ། དེ་རིང་ངོས་ནས་བོད་པའི་གནས་ཚུལ་བཤད་པ་འདི་དག་ཁྱེད་རང་ཚོ་རང་གི་ཡུལ་དུ་སླེབས་སྐབས་ཡུལ་མི་ངོ་ཤེས་ཚོར་དེང་སྐབས་ཧི་མ་ལ་ཡའི་རི་བོའི་བྱང་ཕྱོགས་ལ་ཡོད་པའི་བོད་ཁ་བ་གངས་ཅན་གྱི་ལྗོངས་ཞེས་པ་འཕགས་པ་སྤྱན་རས་གཟིགས་ཀྱི་འདུལ་ཞིང་དེ་རྒྱ་ནག་པོས་ཟིན་ཏེ་གཏོར་བཤིག་དང༌། ཉམས་ཆག་གང་འདྲ་ཕྱིན་པ་རྣམས་འགྲེལ་བཤད་ཡག་པོ་རྒྱག་དགོས།

བོད་མི་མང་འགྱེལ་ས་ནས་ལངས་ཐུབ་ཆེད་ད་ལྟ་བར་དུ་ཚང་མས་སྙིང་ལ་རུས་པ་བཅུག་སྟེ་དཀའ་ལས་བརྒྱབ་འདུག་ལ། ད་དུང་ཡང་དཀའ་ལས་བརྒྱབ་སྟེ་ཁོང་ཚོས་བདེན་མཐའ་གསལ་ཐུབ་པའི་བསམ་བློ་གཏོང་གི་འདུག་ཅེས་ཤོད་དགོས། ད་ཕན་ཧི་མ་ལ་ཡའི་རི་རྒྱུད་མི་མང་གིས་མཚོན་པའི་རྒྱ་གར་མི་མང་དང༌། འཛམ་གླིང་གི་ཕྱོགས་གང་སའི་དྲང་བདེན་ལ་དགའ་བའི་མི་མང་ཚོས་བོད་པའི་གནས་ཚུལ་མ་ཤེས་ན་མ་གཏོགས། ཤེས་ཕྱིན་ཆད་ལ་ཤ་ཚ་ཞིག་རང་བཞིན་དུ་སླེབས་ཡོང་གི་འདུག ད་དུང་ཡང་དེ་ལྟར་ཡོང་ཐབས་ལ་ཚང་མས་ཤུགས་སྣོན་བརྒྱབ་སྟེ་རང་རང་སྐབས་སུ་གང་བབས་ཀྱི་ཞལ་འདེབས་ཆེ་གཞོགས་ཆུང་གཞོགས་རྒྱག་རྒྱུ་གལ་ཆེན་པོ་ཡིན། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༢ ཟླ་ ༡༢ ཚེས་ ༡༤ ཉིན་མོན་གོ་འདོད་རྒུ་གླིང་གཞིས་སྒར་སེར་སྐྱ་མི་མང་ལ་སྩལ་བའི་བཀའ་སློབ།

ཀ༽ ས་ཞིང་ལ་བདག་གཅེས་དང་། རེག་དུག་ལ་ཡིད་གཟབ།

དེ་རིང་འདིར་ང་ཚོ་ལས་བསྡོམས་ཚོགས་འདུའི་ཐོག་ལ་ཞིབ་ཁྲའི་ལས་བསྡོམས་གསལ་ཐག་ཆོད་དང༌། རྩིས་ཁྲའི་སྐོར་ཡང་ཧ་ཅང་གསལ་པོ་གཙང་མ་ཡག་པོ་བྱུང་སོང༌། སྔོན་མ་ལས་བསྡོམས་བྱས་པ་དེ་ནས་ད་ལྟ་བར་དུ་ལས་ཀ་མང་པོ་ཞིག་བྱས་དང་བྱེད་བཞིན་པ་རྣམས་ཡག་པོ་བྱུང་འདུག འདི་གའི་ལས་ཀ་བྱེད་མཁན་ཚོ་དང༌། ས་ཁུལ་འདིར་ལོ་བསྟུད་དེ་དཀའ་ལས་རྒྱག་མཁན་མི་ཚང་མས་ཧུར་ཐག་བྱས་ནས་གྲུབ་འབྲས་ཐོན་པ་ཡིན་སྟབས་ཚང་མར་ཐུགས་རྗེ་ཆེ་ཟེར་རྒྱུ་ཡིན།

དེ་ནས་ནམ་རྒྱུན་ངོས་ཀྱིས་བཤད་མུས་ལྟར། ཡག་སར་བསྟོད་བསྔགས་མི་གཞན་དག་གིས་བཏང་ན་འགྲིག་གི་རེད། ང་རང་ཚོ་ནང་ཚགས་བསྟོད་བསྔགས་བྱེད་དགོས་དོན་མི་འདུག སྐྱོན་ཆ་ཡོད་པ་འདི་ཚོའི་གྲས་ཁ་ཀྱོག་སྣ་ཀྱོག་ལ་མ་ཕྱིན་གོང་ནས་ཡིད་གཟབ་བྱེད་རྒྱུ་གལ་ཆེན་པོ་རེད། ང་ཚོའི་གཞིས་ཆགས་ནང་ལ་ས་ཞིང་འདེབས་སྐྱོང་བྱེད་རྒྱུའི་ཐོག་ལ་འཐུས་ཤོར་འགྲོ་གི་ཡོད་ས་རེད། ཞིང་ལས་ཀྱི་ཐོག་ལ་དཀའ་ལས་ཕྲན་བུ་ཡོད་པ་དང༌། དེ་ལས་བལ་གོས་ཚོང་བར་ཕྱིན་ན་དེས་སྐབས་འཕྲལ་དངུལ་ལམ་སེང་བཟོ་ཐུབ་ཀྱི་འདུག་བསམ། སོ་སོར་ས་སྐལ་ཡོད་པ་དེ་ལ་བདག་གཅེས་ཡག་པོ་བྱེད་མ་ཐུབ་པའི་འཐུས་ཤོར་ཞིག་ཡོང་གི་ཡོད་འདུག ད་ལྟ་བལ་གོས་ཀྱི་ཚོང་ལས་དེས་འཕྲམ་འཕྲལ་དངུལ་ཕྲན་བུ་ཞིག་བཟོ་ཐུབ་ཀྱི་ཡོད་ན་ཡང༌། གཞིས་ཆགས་ནང་གི་ས་ཁང་ལ་བདག་གཅེས་དང༌། ཐོན་སྐྱེད་ལས་རིགས་ལ་འཐུས་ཤོར་ཕྱིན་ན་སྐྱོན་ཆེན་པོ་རེད།

བལ་གོས་ཚོང་ལས་ཆེད་རྒྱ་གར་གྲོང་ཁྱེར་ས་ཁུལ་འདྲ་མིན་དུ་སླེབས་ཏེ་མཐོང་རྒྱ་ཐོས་རྒྱ་ཆེ་རུ་འགྲོ་གི་ཡོད་པ་དང༌། གཉིས་ནས་ཁྲ་ཁྲ་ཟིང་ཟིང་འདྲ་མིན་བྱེད་རྒྱུར་དོ་སྣང་ཞིག་སླེབས། མུ་མཐུད་ནས་ས་ཞིང་ཐོག་དཀའ་ལས་རྒྱག་རྒྱུར་དོ་སྣང་ཆུང་དུ་ཕྱིན། གསུམ་ནས་མི་རིགས་འདྲ་མིན་མང་པོར་འདྲིས་གཤིབ་ཡོང་སྐབས་ཧམ་རྫུན་དང༌། གཡོ་ཁྲམ་བྱེད་པའི་མིག་ལྟོས་ངན་པ་དེ་ལྟར་འཇགས་རྒྱུའི་ཉེན་ཁ་ཡོད། ལྷག་པར་དུ་གློ་ནད་ཀྱི་རིགས་འགོས་པ་ཡོང་དང་ཡོང་བཞིན་པའི་ཐོག དེ་སང་རྒྱ་གར་ནང་ལ་ལོག་གཡེམ་གྱི་རྐྱེན་པས་རེག་དུག་ལྟ་བུའི་ན་ཚ་ཕོག་པ་ཕལ་ཆེར་མི་ས་ཡ་ཁ་ཤས་ཤིག་ཡོད་པ་དང༌། ནད་དེ་ཕོག་ན་ཉེན་ཁ་ཤིན་ཏུ་ཆེན་པོ་ཡོད་ལུགས་ཤོད་ཀྱི་འདུག ད་ལྟ་བར་དུ་བོད་པའི་ནང་ལ་དེ་ལྟ་བུའི་ན་ཚ་ཕོག་པ་ཧ་ལམ་མེད་པ་ལྟ་བུ་ཞིག་རེད། འོན་ཀྱང་ཉེན་ཁ་མེད་པ་མིན་སྟབས་ཤིན་ཏུ་གཟབ་གཟབ་བྱེད་དགོས་པ་ཞིག་རེད། མདོ་དོན་སྙིང་པོ་ངོས་ནས་ཞུ་རྒྱུ་ནི་བལ་གོས་ཚོང་ལས་མི་བྱ་ཐབས་མེད་ཡིན་ན་ཡང༌། གཞིས་ཆགས་ནང་སོ་སོར་ས་ཆ་ཞིག་ཡོད་པ་དེ་བདག་པོ་ཡག་པོ་རྒྱག་ཐུབ་པ་ཞིག་དང༌། དེའི་ཐོག་ནས་སྒེར་བེད་གང་འདྲ་ཞིག་སྤྱད་དགོས་ཀྱི་འདུག་གམ། ཞིང་ཁ་བཏབ་ནས་ཨེ་དྲག ཡང་ཤིང་འབྲས་དེ་ལྟར་བཏབ་ནས་ཨེ་དྲག དེ་མིན་ཐབས་ཤེས་གང་ཞིག་བྱེད་རྒྱུ་ཡོད་ཀྱང་ལྷོད་ཡེངས་མ་སོང་བ་བྱེད་རྒྱུ་འདི་ཤིན་ཏུ་གལ་ཆེན་པོ་འདུག

ཁ༽ བུ་ཕྲུག་གི་ཤེས་ཡོན་དང་། མཐོ་རིམ་གྱི་སློབ་སྦྱོང་།

དེ་ནས་སྤྱི་ཡོངས་མང་ཚོགས་ནས་ཤེས་ཡོན་གྱི་ཐོག་ལ་དོ་སྣང་བྱེད་རྒྱུ་དེ་གལ་ཆེན་པོ་རེད། ཕྲུ་གུ་འཛིན་གྲྭ་གང་འཚམ་སླེབས་མཚམས་སུ་བལ་གོས་ཚོང་གཡོག་ལ་འཁྲིད་པ་དང༌། ཁྱིམ་ཚང་ནང་གི་ལས་ཀ་བསྐུལ་ཏེ་སློབ་སྦྱོང་མཇུག་སྐྱོང་མ་ཐུབ་པར་འཐུས་ཤོར་ཕྱིན་ན་ཧ་ཅང་ཕངས་པོ་རེད། ང་རང་ཚོ་འདིར་འཕྲལ་སེལ་རྒྱ་གར་ནང་ལ་མི་ཚེ་སྐྱེལ་རྒྱུའི་དོན་དག་མིན་པར་ཕྱིན་ཆད་བོད་ལུང་པའི་ནང་ལ་སླེབས་པའི་མཚམས་སུ་བོད་ཀྱི་སྤྱི་ཚོགས་ཡར་རྒྱས་གཏོང་རྒྱུས་མཚོན་པས་ལས་འགན་ཤིན་ཏུ་ཆེན་པོ་ཞིག་མི་ཐོག་རྗེས་མ་དེ་དག་གི་ཐོག་ལ་སླེབས་ཡོང་གི་རེད།

ད་ལྟ་ཕན་ཆད་བོད་ནང་རྒྱ་མིས་དབང་བསྒྱུར་འོག་ལ་འཚར་ལོངས་བྱས་པའི་གཞོན་ནུ་ཕོ་མོ་ཚོའི་ཤེས་ཡོན་དང༌། ང་ཚོ་འདིར་བཙན་བྱོལ་བའི་གཞོན་ནུ་ཕོ་མོ་ཚོའི་ཤེས་ཡོན་ཆ་སྙོམས་བྱས་ན་ང་ཚོ་རྒྱ་གར་ལ་ཕྲན་བུའི་དྲག་པ་མ་གཏོགས་སྐྱོ་བ་མེད། དེ་ལྟ་བུའི་གཞི་རྩ་གཅིག་ཡོད་པའི་ཐོག་ལ་སློབ་སྦྱོང་བྱེད་རྒྱུའི་གོ་སྐབས་ལྷོ་ཡེངས་ཆུད་ཟོས་བཏང་ན་མ་འོངས་པར་བོད་ལ་སླེབས་པའི་སྐབས་ལ་སོ་སོའི་ཕྲུ་གུ་དེ་ཤེས་ཡོན་གྱི་ཐོག་ནས་རྗེས་ལུས་ཐེབས་རྒྱུའི་ཉེན་ཁ་ཡོད། ཕྲུ་གུ་དོ་བདག་སོ་སོའི་ངོས་ནས་སློབ་སྦྱོང་བྱེད་མ་ཐུབ་པ་དང༌། སློབ་སྦྱོང་གི་རེ་བ་མེད་པ་དེ་ལྟར་ཡིན་ན་གནས་ཚུལ་ཐ་དད་ལས། རེ་བ་ཡོད་མཁན་འདི་ཚོའི་གྲས་འཛིན་གྲྭ་བཅུ་གཅིག་བཅུ་གཉིས་བྱས་ཏེ་གང་ལྟར་མཐོ་རིམ་གྱི་སློབ་སྦྱོང་བྱེད་ཐུབ་པའི་ཐོག་ལ་ཕ་མ་ཚོས་སེམས་ཁུར་དོ་སྣང་བྱེད་རྒྱུ་ཤིན་ཏུ་གལ་ཆེན་པོ་རེད།

ག༽ ཆོས་སྡེའི་མི་སྣ་དང་། འཛམ་གླིང་གི་ཤེས་ཡོན།

དེ་ནས་འདིར་ཆོས་སྡེ་ཁག་འདི་དག་ད་ལྟ་བར་དུ་ཡག་ཐག་ཆོད་རེད། བོད་ནས་གསར་འབྱོར་ཡོང་མཁན་ཇེ་མང་དུ་འགྲོ་བའི་ཁོངས་ནས། ཆོས་སྒར་ལ་འགྲོ་གི་ཡིན་ཟེར་མཁན་ཚང་མ་གཏོང་ཡུལ་ཞིག་བྱུང་བ་རེད། ཆོས་སྒར་འདི་དག་ལ་མཐུན་རྐྱེན་དམིགས་བསལ་གང་ཡང་མེད་པའི་དཀའ་ངལ་ཆེན་པོ་ཡོད་ན་ཡང་རིས་སུ་མ་ཆད་པའི་ཆོས་སྒར་ཁག མདོར་ན་བོན་དང་བཅས་པ་ཚང་མའི་ཐོག་ནས་རང་དོན་རང་གཅེས་ཀྱིས་བདག་སྤྲོད་དང༌། སློབ་སྦྱོང་སྤྲད་དེ་ཚང་མས་ཧུར་ཐག་བྱས་པ་ཧ་ཅང་ཡག་པོ་རེད། ཐུགས་རྗེ་ཆེ་ཞུ་རྒྱུ་ཡིན།

དེ་སྔ་ཕན་ཆད་བོད་ཀྱི་ནང་པ་སངས་རྒྱས་པའི་ཆོས་ཀྱི་གནས་ཚུལ་ལ་མཚོན་ན་སུ་གཅིག་ལ་སྨོན་མི་དགོས་པ་ཞིག་ཡོད་ཅིང་། དེ་ཡང་སྔོན་རྒྱ་གར་གྱི་དཔལ་ནཱ་ལེནྡྲ་དང༌། བི་ཀཱ་མ་ལ་ཤི་ལ་དེ་དག་ནང་བྱུང་བའི་བསླབ་པ་སློབ་གཉེར་གྱི་འགྲོ་སྟངས་ཤིག་བོད་ལ་དར་བར་མ་ཟད། དུས་རབས་བརྒྱ་ཕྲག་མང་པོའི་རིང་ལ་ཉམས་མྱོང་བསགས་ནས་ཡར་རྒྱས་ཕྱིན་པ་ཧ་ལས་པ་ཞིག་ཡོད། དེང་སང་ང་རང་ཚོ་བཙན་བྱོལ་ལ་ཡོད་པའི་སྐབས་ཙམ་དུ་མ་ཟད། མ་འོངས་པར་བོད་ལ་སླེབས་པའི་གནས་སྐབས་སུ་ཡིན་ནའང་འཛམ་གླིང་སྤྱི་ཡོངས་ལ་འབྲེལ་བ་ཆེན་པོ་ཞིག་སླེབས་ཡོང་གི་རེད། ཆོས་པ་བྱ་བྲལ་རི་ལ་སྡོད་མཁན་ཞིག་ཡིན་ན་གནས་ཚུལ་ཐ་དད་རེད། སྤྱི་ཚོགས་ཀྱི་ནང་ལ་ཆོས་དང་འབྲེལ་བའི་རིག་གཞུང་གི་ལས་ཀ་བྱེད་མཁན་ཚོས་འཛམ་བུ་གླིང་གི་སྤྱིར་བཏང་ཤེས་ཡོན་གྱི་གནས་ཚུལ་ཤེས་དགོས་ཀྱི་འདུག

སྔར་ཡིན་ན་བོད་ལུང་པ་འཛམ་གླིང་ཕྱི་ལ་འབྲེལ་བ་མེད་པ་བྱས་ནས་བསྡད་པ་རེད། མ་འོངས་པར་འཛམ་གླིང་སྤྱི་ཡོངས་ལ་འབྲེལ་བ་ཡོད་པའི་ཐོག་ནས་བོད་ཀྱི་ཆོས་དང་འབྲེལ་བའི་རིག་གཞུང་འདི་དག་འཛམ་གླིང་འདིའི་སྒང་ལ་སྟོན་ཐུབ་པ་ཞིག་དང༌། འཛིན་སྐྱོང་ཐུབ་པ་ཞིག་བྱེད་དགོས་སྟབས། ང་ཚོར་ཤེས་ཡོན་ཕྱོགས་ཚང་མས་ནས་ཕུན་སུམ་ཚོགས་པ་དགོས་མཁོ་ཆེན་པོ་འདུག དཔེར་ན་གཞིས་ཆགས་ཁག་ནས་ཡོང་མཁན་གྱི་མི་རྣམས་དང༌། ཆོས་སྒར་ཁག་ནས་ཡོང་མཁན་རྣམས་མཐོང་རྒྱ་ཐོས་རྒྱ་ཉུང་དྲགས་པའི་སྐྱོན་གྱིས་བསམ་བློ་ཕྲན་བུ་སྦུག་སྲུབ་དོག་པ་ལྟ་བུ་ཡོང་གི་ཡོད། དེ་དག་གང་གིས་ལན་ནམ་ཞེ་ན། སྐབས་བབས་ཉིན་ཞག་ཕྲུགས་གཅིག་གི་བྱེད་སྒོ་སྔར་ནས་ཡོད་པ་དེ་རང་ལ་མགོ་མཁོར་ནས་བསྡད་པ་ལས། དེང་སང་དངོས་ཡོད་གནས་ཚུལ་འགྱུར་བ་ཆེན་པོ་འགྲོ་བཞིན་པ་དང༌། མ་འོངས་པར་འབྲེལ་ལམ་གསར་པ་ཡོང་རྒྱུའི་གནས་ཚུལ་ལ་དོ་སྣང་བྱེད་རྒྱུ་འདང་གི་མེད་པའི་སྐྱོན་མིན་ནམ་བསམ་གྱི་འདུག མ་གཞི་སྔོན་མ་ནས་སྐད་ཆ་བྱུང་ཡོད། དེ་ནི་ང་རང་ཚོ་བོད་སྐད་རང་གི་ནང་ལ་ཡོད་པའི་ཤེས་ཡོན་སྐོར་ཤོད་ཀྱི་ཡོད་ལ། དེ་ཙམ་དུ་མ་ཟད་ད་ཆ་འཛམ་གླིང་ཕྱིའི་ཤེས་ཡོན་སྐོར་ལ་ཡང་ང་ཚོས་དོ་སྣང་ཆེ་རུ་གཏོང་དགོས་ཀྱི་འདུག

བོད་ནས་ཚུར་གྲྭ་རྒྱུན་གསར་འབྱོ་འདི་ཚོའི་གྲས་གནམ་གཤིས་ཚ་གྲང་དང༌། ལྟོ་ཆས་ཟ་སྟངས། ཡུལ་དུས་དང་བསྟུན་པའི་འཕྲོད་བསྟེན་བྱེད་སྒོ་མང་པོ་ཞིག་གི་ཐོག་ལ་དམིགས་བཀར་གྱི་དོ་སྣང་བྱས་ཏེ་སློབ་གསོ་བཏང༌། རྒྱུས་ཡོད་ཀྱི་ཐོག་ནས་འགྲེལ་བཤད་འཐུས་མ་ཤོར་བ་བྱས་ན་མ་གཏོགས། ལྷོད་ཡངས་ཀྱི་ཐོག་ནས་ནད་མནར་དཀའ་ངལ་འཕྲད་རྐྱེན་བྱུང་ན་མི་འགྲིགས་པས་དོ་སྣང་ཡག་པོ་བྱེད་དགོས།

ང༽ སྒྲིག་ལམ་ལ་ཤུགས་སྣོན་དང་། སྤུས་ཚད་ལ་དང་དོད།

སྤྱི་ཡོངས་ཀྱི་དགོན་པ་ཆོས་སྡེ་ཁག་འདི་དག་སྤྱིར་བཏང་སློབ་སྦྱོང་བྱེད་པ་གཅིག་པུ་མ་ཡིན་པར་གང་ལྟར་དགེ་འདུན་གྱི་སྡེ་ཆགས་ཡོད། དགེ་འདུན་གྱི་སྡེ་དེ་རྟགས་ཆ་ལུགས་བརྗེས་པ་ཙམ་གྱིས་མི་ཆོག་པར་ནང་བསམ་བློའི་འཁྱེར་སོ་དང༌། ཕྱི་ཀུན་སྤྱོད་གང་ཅི་གཞན་དང་ཕྲན་བུ་མི་འདྲ་ཙམ་ཞིག་དགོས་རྒྱུ་ཧ་ཅང་གལ་ཆེན་པོ་ཡིན་པས། དགོན་པའི་ནང་ལ་ཡོད་པའི་དགེ་འདུན་རྣམས་སྤུས་དག་པོ་ཞིག་ཡོང་ཐབས་ལ་འབད་རྩོལ་སྒོ་གང་ས་ནས་བྱེད་དགོས། རེ་ཟུང་ལ་འབོད་སྐུལ་བྱས་པ་དང༌། སློབ་གསོ་ཇི་ཙམ་བཏང་ཡང་ཡར་རྒྱས་འགྲོ་རྒྱུ་མེད་པ་དེ་རིགས་དགོན་པའི་སྒྲིག་ཁུངས་ལ་འཇོག་རྒྱུ་མེད། དེ་ལྟར་བྱས་ན་རིམ་པས་དགེ་འདུན་གྱི་སྡེ་སྤུས་དག་པོ་ཆགས་ཡོང་གི་རེད། དགོན་པའི་སྒྲིག་ཁུངས་སུ་ཞུགས་རྗེས་སྤུས་དག་པོ་ཞིག་ཡོང་རྒྱུར་ཚང་མས་དོ་སྣང་བྱེད་རྒྱུ་གལ་ཆེན་པོ་འདུག ངོས་ནས་བར་སྐབས་མཁན་པོ་དང༌། དགེ་བསྐོས་རྣམ་པས་ཚ་ཙམ་བྱེད་དགོས་ཞེས་བཤད་ཡོད། དེ་ནི་སྡང་པོ་བྱེད་དགོས། ཉེས་རྡུང་གཏོང་དགོས་ཟེར་བ་མིན། ཚང་མར་བསླབ་བྱ་ཡག་པོ་བརྒྱབ། བསླབ་བྱ་ཉན་གྱི་མི་འདུག་ན་ཕེབས་རོགས་གནང་ཞེས་བཤད་ན་ལེགས།

གང་ལྟར་སྒྲིག་ཁྲིམས་དམ་ཙམ་བྱེད་དགོས་ཀྱི་འདུག དཔེར་ན། བོད་ནང་ལའང་ཕལ་ཆེར་ཡོང་གི་ཡོད་ས་རེད། ཕྲན་བུའི་ཆོས་དད་ཀྱི་གོ་སྐབས་ལེགས་སུ་འགྲོ་སྐབས་གྲྭ་རྒྱུན་གསར་ཞུགས་མང་པོ་ཡོད་ཀྱང༌སྤུས་དག་པོ་མེད་པ་དང་། ཆོས་ཀྱི་ཤེས་ཡོན་དང༌། རྒྱུད་དུལ་བ་གང་ཡང་མེད་པའི་གྲྭ་པའི་གཟུགས་བརྙན་ཙམ་ཆགས་ན་བསྟན་པར་མཚན་ཤས་ཡོང་རྒྱུའི་ཉེན་ཁ་ཡོད། དེང་སང་འཛམ་གླིང་གི་ས་ཁུལ་གང་སར་ཤེས་ཡོན་ཡར་རྒྱས་ཕྱིན་ཡོད་པས་སུས་ཀྱང་དད་པ་དག་སྣང་བྱེད་ཀྱི་མ་རེད། སྐྱོན་དང་འཐུས་སྒོ་མ་ཚང་བ་ཡོད་པ་དེ་མཐོང༌ཞིང་། ནང་པ་སངས་རྒྱས་པའི་ཆོས་ཀྱི་ལེགས་ཆ་གཏིང་ཟབ་དེ་དག་མི་མངོན་པའི་སྐབས་སུ་ཆོས་ཀྱི་ཆེ་མཐོང་བརླག་འགྲོ་གི་རེད།

ང་ཚོ་བཙན་བྱོལ་ལ་ཡོད་མཁན་འདི་དག་ཕྱིན་ཆད་བོད་ལ་སླེབས་ནས་བོད་ཀྱི་ནང་ལ་སངས་རྒྱས་ཀྱི་བསྟན་པ་ཉམས་པ་སོར་ཆུད་མི་ཉམས་གོང་སྤེལ་བྱེད་རྒྱུའི་ལས་འགན་འཁྱེར་མཁན་ཡིན་ཞིང་། ང་ཚོས་དཀའ་ངལ་ཆེན་པོའི་འོག་ནས་ཆོས་སྒར་ཁག་བཙུགས། དཀའ་ངལ་ཆེན་པོའི་འོག་ནས་འཚོ་སྐྱོང་བྱེད་དགོས་པ་འདི་དག་གི་ནང་ལ་གྲྭ་པ་སྤུས་མི་དག་པ་མང་དྲགས་ན་དགོས་པ་མི་འདུག གང་ཡོད་པ་དེ་དག་སྤུས་དག་པོ་དང་། ཕྱིན་ཆད་བོད་ནང་སོ་སོའི་ས་ཁུལ་གང་འདྲ་ཞིག་ཏུ་སླེབས་ནའང་མི་གོ་ཆོད་མཁན། སངས་རྒྱས་ཀྱི་བསྟན་པ་འཛིན་སྐྱོང་སྤེལ་གསུམ་བྱེད་ཐུབ་མཁན་དེ་ལྟ་བུའི་མི་ཞིག་བཟོ་དགོས་ཀྱི་ཡོད།

ཅ༽ ཤེས་ཡོན་ལ་གུ་ཡངས་དང་། སློབ་གཉེར་ལ་ཤུགས་སྣོན།

དཔེར་ན་སྔ་མོ་བོད་ལ་འབྲས་སྤུངས་ལ་ཆ་བཞག་ན། བདུན་སྟོང་བདུན་བརྒྱ་ཟེར་གྱི་ཡོད། དེང་སང་ང་ཚོའི་ཆོས་སྒར་འདིར་གྲྭ་པ་ཆིག་སྟོང་ལྷག་ཙམ་མམ་ཉིས་སྟོང་མ་ཟིན་ཙམ་ལས་མེད་ཀྱང༌། ཡོད་པ་འདི་དག་མ་འོངས་པའི་དགེ་རྒན་གྱི་དམིགས་སྒོའི་སྦྱོང་བརྡར་སྤྲོད་ཀྱི་ཡོད་བསམ་པ་ཞིག་བྱེད་དགོས། འགོ་ཁྲིད་ཚོ་དང༌། དགེ་རྒན་ཁག སློབ་གཉེར་བྱེད་མཁན་ཚང་མས་དེ་ལྟ་བུའི་བསམ་བློ་བཏང༌། ངོས་འཛིན་དེ་ལྟ་བུ་ཞིག་བྱས་ཏེ་སློབ་གཉེར་བྱེད་རྒྱུ་གལ་ཆེན་པོ་རེད། དེ་ལྟར་བྱས་ན་ཕྱིན་ཆད་དུས་ཚོད་ཤར་བའི་སྐབས་ལ་མི་རེ་ངོ་རེས་འགན་རེ་རེ་འཁྱེར་ནས་རྩ་བ་དང་། ཡན་ལག་ཉིང་ལག་བྱས་ཏེ་ཁྱབ་སྤེལ་ཐུབ་པ་ཡོང་གི་རེད།

ང་ཚོའི་ཆོས་སྡེ་ཁག་ད་ལྟ་གཞི་མ་ཞིག་ཚུགས་ནས་ཡོད་པ་འདི་དག་སྤུས་ཀ་དག་པོ་བཟོ་དགོས། ཤེས་ཡོན་སློབ་སྦྱོང་བྱེད་རྒྱུར་བསམ་བློ་གུ་ཡངས་ཙམ་བཏང་ནས་འཛམ་གླིང་ཕྱི་ནང་གི་གནས་ཚུལ་གང་ཡང་རྟོགས་ཐུབ་རྒྱུར་དོ་སྣང་བྱེད་དགོས། སྒྲིག་ལམ་ཀུན་སྤྱོད་ཀྱི་ཐོག་ལ་ཤུགས་སྣོན་དང༌། བསླབ་པ་སློབ་གཉེར་གྱི་ཐོག་ལ་ཤུགས་སྣོན་རྒྱག་རྒྱུ་དེ་དག་གལ་ཆེན་པོ་རེད། སློབ་གཉེར་བྱེད་མཁན་ཕལ་མོ་ཆེ་ནི་ཚ་བ་དང༌། འགལ་རྐྱེན་སྣ་ཚོགས་ལ་མ་བལྟོས་པར་སློབ་གཉེར་ལ་འབད་བརྩོན་ཆེན་པོ་བྱེད་ཀྱི་ཡོད་པ་ཧ་ཅང་ཡག་པོ་རེད། ངོ་མཚར་ཆེན་པོ་རེད། ཡང་དེ་དང་ཆབས་ཅིག་རིགས་ཁ་ཤས་སྤྱི་གཡོལ་བར་གཡོལ་བྱས་ནས་སྡོད་མཁན་ཡང་མེད་དམ་བསམ་གྱི་འདུག ཁྱེད་རང་ཚོས་ཡིན་གཅིག་མིན་གཅིག་སློབ་གཉེར་ལ་ཤུགས་སྣོན་རྒྱག་དགོས།

གྲྭ་ས་གྲྭ་ཚང་གཅིག་གི་ནང་ལ་ལས་ཀ་བྱེད་རྒྱུ་མང་པོ་ཞིག་ཡོང་གི་ཡོད། བྱུང་ན་དེ་ཚོའི་ཐོག་ལ་དཔེ་ཆ་མི་བལྟ་མཁན། དཔེ་ཆ་དེ་ཙམ་རང་བལྟ་མ་ཐུབ་མཁན་ཚོས་ལས་ཀའི་འགན་རྐང་བླངས། དཔེ་ཆ་བལྟ་ཐུབ་མཁན་ཚོས་དཔེ་ཆ་ཁོ་རང་གི་ཐོག་ལ་ཤུགས་གཙོ་བོར་བརྒྱབ་ན་ཁྱེད་རང་ཚོ་ཕན་ཚུན་ཚང་མར་གཅིག་ཕན་གཅིག་གྲོགས་ཡོང་གི་རེད། མདོར་ན་གྲྭ་པ་བྱས་པའི་མཇུག་ལ་སློབ་གཉེར་བྱེད་དགོས་ལ། སློབ་གཉེར་བྱེད་པ་དེ་ཡང་སེམས་འདུལ་བའི་ཆེད་དུ་ཡིན་པས། སེམས་དང་སྤྱོད་ལམ་ཞི་ཞིང་དུལ་བ་ཞིག་ཡོད་དགོས། དགེ་འདུན་སྐྱབས་གནས་སུ་བརྩི་གི་ཡོད་པས། དོན་གྱི་ཆ་ནས་བློ་གཏད་ཡིད་ཆེས་འཕེར་བ་ཞིག་བྱེད་དགོས། ནང་ནས་མ་དུལ་ན་ཕྱི་ནས་ཇི་ཙམ་གཅུན་ཡང༌མགོ་བདེ་དྲན་འཕྲུལ་སུས་ཀྱང་བྱེད་ཤེས་ཀྱི་རེད། ལས་རྒྱུ་འབྲས་ལ་ཡིད་ཆེས་བྱས་ནས་སྒྲིག་ཁྲིམས་ནང་ནས་བསྲུང་ན་ཕྱི་ནས་བཙིར་དགོས་དོན་མེད། སྤྱི་ཚོགས་ཀྱི་ནང་ལ་རབ་ཏུ་བྱུང་བའི་རྟགས་ཆ་ལུགས་འཛིན་མཁན་གྱི་མི་ཞིག་ཡིན་ན་དེར་ཡིད་ཆེས་བློས་འགེལ་ཆོག་པ་དང༌། དེས་གནོད་པ་སྐྱེལ་དོགས་མེད་མཁན། དེས་ཧམ་པ་ཤོད་ཀྱི་དོགས་པ་མེད་པ་ཞིག་དགོས་ཀྱི་ཡོད། དེ་དག་ཚང་མས་མཁྱེན་གསལ་རེད། མ་མཁྱེན་པ་ཞིག་ངོས་ནས་གསར་པ་ཞུ་རྒྱུ་མི་འདུག་ཀྱང་གལ་པོ་ཆེ་ལ་ནན་ཏན་བྱས་ཏེ་ངོས་ནས་ཞུས་པ་ཡིན།

ཆ༽ མ་རན་པའི་བཙན་དབང་། མི་རིགས་ཀྱི་ལྟ་བ།

དེ་ནས་ང་ཚོ་བོད་སྤྱི་པའི་དོན་དག་སྐོར་བར་སྐབས་ལོ་སུམ་ཅུ་སོ་གསུམ་ཙམ་ཕྱིན་པའི་རིང་ལ་འགྱུར་བ་མང་པོ་ཕྱིན་ཡོད། འགྱུར་བ་འགའ་ཤས་ནི་ང་རང་ཚོའི་བློ་ཡུལ་ལས་འདས་པའི་འགྱུར་བ་ཕྱིན་པ་རེད། དེ་དག་ང་རང་ཚོས་ནུས་ཤུགས་བཏོན་ནས་བྱུང་བ་ཞིག་མིན། གཙོ་བོ་ལས་འབྲས་ཀྱི་འཕེན་ཤུགས་ཡིན་ཤས་ཆེ། གང་ལྟར་དངོས་ཡོད་གནས་ཚུལ་ལ་བཙན་དབང་ཟེར་བ་དེ་མི་ལ་རང་བཞིན་གྱི་རན་གྱི་མེད་པར་བརྟེན། གནས་ཚུལ་དེའི་འོག་ནས་གང་ལྟར་བཙན་དབང་རིང་ལུགས་དེ་དག་ལ་འགྱུར་བ་ཆེན་པོ་ཕྱིན་པ་རེད། རྒྱ་ནག་རང་གི་ནང་ལ་ཆ་བཞག་ནའང༌། ཕྱི་ལོ་ཆིག་སྟོང་དགུ་བརྒྱ་བརྒྱད་ཅུ་གྱ་དགུའི་ལོར་གནམ་བདེ་སྒོ་མོ་ཆེའི་མདུན་དུ་སྡིག་པ་མིག་བཙུམས་ཀྱི་དྲག་གནོན་བྱས་པ་ལྟར། མདོར་ན་དམག་དཔུང་གཅིག་པུས་ཟིན་ནས་བསྡད་ཡོད་པ་ལས། ཁོ་རང་ཚོའི་ཁ་ནས་བཤད་པ་བཞིན་མི་མང་གི་མཐུན་སྒྲིལ་འོག་ནས་འཚོ་ནས་བསྡད་མེད། ལྷག་པར་དུ་ཡང་འཛམ་གླིང་ཕྱི་ནང་གི་གནས་ཚུལ་ཤེས་མཁན་ཤེས་ཡོན་ཅན་གྱི་ནང་གུང་བྲན་རིང་ལུགས་མང་གཙོ་གཅིག་སྡུད་ཟེར་བ་དེར་ཞེ་ཐག་པ་ནས་ཡིད་ཆེས་བརླགས་ཟིན་པ་གསལ་པོ་རེད། དེ་ལྟ་བུའི་གནས་ཚུལ་གཅིག་བྱས།

ཚུར་ཕྱོགས་འདིར་བོད་པའི་ངོས་ནས་བཤད་ན་ཡང༌། དཔེར་ན། ཕྱི་ལོ་ཆིག་སྟོང་དགུ་བརྒྱ་ལྔ་བཅུ་ང་གྲངས་ནང་མང་གཙོ་ཟེར་བ་དང༌། མང་གཙོའི་བསྒྱུར་བཅོས་ཟེར་བ། སྤྱི་ཚོགས་རིང་ལུགས་ཟེར་བ་སོགས་སྐད་ཆ་སྙན་པོ་བཤད་པའི་གནས་ཚུལ་གྱི་འོག་ནས་བོད་མི་འགའ་ཤས་རྒྱ་མིས་བཤད་པ་དེར་དགའ་པོ་བྱེད་མཁན་དང༌། ཡིད་ཆེས་བྱེད་མཁན་བྱུང་ཡོད་ཀྱང༌། ད་ཆ་གུང་བྲན་གྱི་བྱེད་སྟངས་དང༌། ལྷག་པར་དུའང་རྒྱ་མི་གུང་བྲན་གྱི་ལྟ་བའི་ཐོག་ལ་ཡིད་ཆེས་གཏིང་ནས་བརླགས་ཏེ་ཡང་སྙིང་བོད་ནང་ལ་ཡོད་པའི་རྒྱ་ཆེའི་མི་མང་སྨོས་ཅི། ལྷག་པར་དུ་རྒྱ་མིའི་ལས་བྱེད་བོད་མིའི་ནང་ནས་བརྒྱ་ཆ་དགུ་བཅུ་གོ་དགུ་སོ་སོའི་མི་རིགས་ཀྱི་དོན་དག་བསམ་མཁན་ཡིན་པ་གསལ་པོ་འདུག ཕྱི་ལ་བཅིངས་དཀྲོལ་དམག་མིའི་ཆས་གོས་གྱོན་པ་དང༌། རྒྱ་མིའི་ཏང་ཡོན་ཡིན་པ། ལས་བྱེད་པ་གོ་མིང་གང་འཚམ་ཡོད་པ་ཞིག་ཡིན་ན་ཡང༌། ནང་གི་བསམ་བློའི་ནང་བོད་པ་ཡིན་བསམ་པ་ཞིག་སྤྱིར་བཏང་ཚང་མར་རང་བཞིན་གྱིས་སླེབས་ཡོད། དེ་ལྟ་བུའི་ཕྱོགས་མང་པོའི་གནས་ཚུལ་འདི་དག་གི་འོག་ནས་ལོ་ཁ་ཤས་ཀྱི་ནང་ལ་འགྱུར་བ་ཆེན་པོ་འགྲོ་རྒྱུའི་རེ་བ་ཡོད། ཚང་མས་སེམས་ཤུགས་མ་ཆག་པར་རིག་པ་བསྒྲིམས་ནས་ནུས་པ་འདོན་རྒྱུ་གལ་ཆེན་པོ་འདུག

ཇ༽ བོད་དོན་ལ་དོ་སྣང་དང་། གཞན་དག་ལ་གསལ་བཤད།

མང་ཚོགས་ནས་དུས་རྒྱུན་དུ་བོད་ཀྱི་ཆབ་སྲིད་ཀྱི་གནས་ཚུལ་ཐོག་ལ་དོ་སྣང་བྱེད་དགོས། ང་ཚོ་མང་གཙོའི་སྒང་ལ་འགྲོ་གི་ཡོད་པས། མང་གཙོའི་དོན་དག་གང་འདྲ་ཡིན་པ། མང་གཙོ་ཡག་པོ་ཞིག་ཡོང་བར་དོན་གྱི་བདག་པོ་མི་མང་རང་གི་ངོས་ནས་འཕྲལ་ཕུགས་རྒྱང་གསུམ་གྱི་གནས་ཚུལ་ལ་བསམ་བློ་གཏོང་བ་དང༌། འདིར་དོ་སྣང་བྱེད་རྒྱུ་གལ་ཆེན་པོ་འདུག

ཆོས་བྱེད་དགེ་འདུན་ཚོར་ཆ་བཞག་ནའང༌། ང་ཚོ་ཆོས་པ་ཡིན་ཞེས་བོད་སྤྱི་པའི་དོན་དག་ལ་སེམས་ཁུར་མ་བླངས་པ་མིན་པར། མདོར་ན་སྐྱ་སེར་དབྱེ་བ་མེད་པ་བོད་སྤྱི་བོ་གནམ་བསྟན་ཚང་མས་བོད་སྤྱི་པའི་དོན་ལ་སེམས་ཁུར་ཆེ་ཙམ་དང༌། དོ་སྣང་ཆེ་ཙམ་བྱེད་དགོས། ང་ཚོས་རྩོད་གླེང་བྱེད་པ་འདི་བོད་མི་རིགས་རང་དབང་གི་དོན་དུ་ཡིན་པ་ལས། ཚོགས་པ་འདྲ་མིན་གྱི་སྲིད་དོན་ཆགས་མེད་ལ། ཚོགས་པ་འདྲ་མིན་གྱི་སྲིད་དོན་ནང་ལ་ཆོས་བྱེད་དགེ་འདུན་རྣམས་ཞུགས་དགོས་དོན་མེད་ལ། འབྲེལ་བ་གང་ཡང་མེད། བོད་མི་རིགས་ཀྱི་བདེན་བདོན་རྩོད་ལེན་བྱེད་པའི་གནས་ཚུལ་འདི་དང་སྲིད་དོན་ཚོགས་པའི་གནས་ཚུལ་ཐ་དད་ཡིན་པས་དེ་གཉིས་དབྱེ་འབྱེད་གཏོང་དགོས། བོད་སྤྱི་པའི་ལས་དོན་ཏེ་རང་དབང་རྩོད་ལེན་བྱེད་སྟངས་དང༌། མ་འོངས་པར་བོད་ཀྱི་ལམ་ལུགས་གང་འདྲ་ཞིག་གི་སྒང་ལ་འགྲོ་རྒྱུ་ཡིན་པ་དེ་དག་གི་སྐོར་ལ་བར་ལམ་ཡིག་ཆ་ཡང་བཟོས་ཡོད། དེ་དག་ལ་ཚང་མས་དོ་སྣང་བྱེད་དགོས། དོ་སྣང་བྱེད་རྒྱུ་ཉུང་བའི་སྐྱོན་མེད་དམ་བསམ་གྱི་འདུག

ལྷག་པར་བོད་ལ་གཉེན་འཕྲད་དུ་ཕར་འགྲོ་མཁན་ཚོས་རྒྱ་གར་ནང་གི་གནས་ཚུལ་ཤོད་ཐུབ་པ་བྱེད་དགོས། དཔེར་ན་རིག་གནས་གསར་བརྗེ་དེ་ཚོའི་སྐབས་ལ་བོད་ནང་དངངས་སྐྲག་ཆེན་པོ་ཡོད་དུས་བོད་ནང་གི་མི་ཚོས་རྒྱ་གར་རང་དབང་ལུང་པའི་ནང་ནས་གཏམ་བཟང་འདྲ་འཁྱེར་མེད་དམ་བསམས་ནས་རླུང་སྨན་འདྲ་མི་འདུག་གམ། ཨ་གར་སོ་ལྔ་མི་འདུག་གམ་ཞེས་འདྲི་གི་ཡོད། ཁྱེད་རང་ཚོ་གཉེན་འཕྲད་ལ་འགྲོ་མཁན་ཚོས་ང་མོན་གྷོར་སྡོད་ཀྱི་ཡོད། ཚ་བའི་དཀྱིལ་ལ་མགོ་འཐོམས་ནས་བསྡད་ཡོད། གང་ཡང་ཤེས་ཀྱི་མེད་ཅེས་བརྗོད་ན་ངོ་ཚ་བ་མི་འདུག་གམ། ༸རྒྱལ་བ་རིན་པོ་ཆེ་འགོ་འཁྲིད་པའི་བཙན་བྱོལ་གཞུང་གི་སྒྲིག་འཛུགས་འོག་ལ་བསྡད་ཡོད་པས་གང་ལ་གང་འཚམ་ཞིག་ཤོད་རྒྱུ་མེད་ན་ཞབས་འདྲེན་རེད། རྒྱ་གར་ནང་ལ་མི་མང་གི་སྤྱི་འཐུས་ཀྱི་སྒྲིག་འཛུགས་གང་འདྲ་ཞིག་ཡོད་པ་དང༌། བཀའ་ཤག་གི་སྒྲིག་འཛུགས་གང་འདྲ་ཞིག་ཡོད་པ། ས་ཁུངས་གང་འདྲ་ཡོད་པ་རྣམས་འདྲི་སྐབས་འདི་ཡང་ཤེས་ཀྱི་མེད། འདི་ཡང་ཤེས་ཀྱི་མེད་ཅེས་བརྗོད་ན་ངོ་ཚ་པོ་རེད། ནམ་རྒྱུན་ནས་བོད་སྤྱི་དོན་ལ་དོ་སྣང་བྱས་ནས་ཤེས་པར་བྱེད་དགོས། སོ་སོས་ཤེས་ཀྱི་ཡོད་ན་ཕར་གཉེན་འཕྲད་ལ་ཕྱིན་པ་དང་། བོད་ནས་ཚུར་ཡོང་མཁན་ཞིག་ཡིན་ནའང་རེད་ཤོད་ཐུབ་ཀྱི་རེད།

རྒྱ་གར་ནང་༸རྒྱལ་བ་རིན་པོ་ཆེས་འགོ་འཁྲིད་པའི་བཙན་བྱོལ་གཞུང་གི་སྒྲིག་འཛུགས་གང་འདྲ་ཡོད་པ་དང༌། ང་ཚོས་ལས་ཀ་གང་བྱས་པ་དེ་དག་སྤོབས་པའི་ཐོག་ནས་ཤོད་རྒྱུ་ཡོད། དེ་དག་བཤད་ན་ཕ་རོལ་པོའི་སེམས་ལ་ཕན་གྱི་རེད། སེམས་སྐྱོ་ནས་བསྡད་པ་ལ་དངོས་གནས་རླུང་སྨན་བྱུང་བ་རེད། ཡག་པོ་བཤད་ན་ངའི་སྤུན་མཆེད་དེ་རྒྱ་གར་ལ་ཐར་ནས་ཐར་གོ་ཆོད་འདུག ཁོ་མགོ་འཚོས་པོ་འདུག ཁོ་ལ་སྤྱི་སེམས་འདུག་བསམས་ནས་དགའ་པོ་ཡོང་གི་རེད། ཟ་རྒྱུ་འཐུང་རྒྱུ་མང་པོ་སྤྲོད་རྒྱུ་མ་བྱུང་ཡང༌། ཕར་ཕྱོགས་ཀྱི་སེམས་ནང་ལ་ཤེས་འདོད་ཡོད་པ་དང༌། དོན་དུ་གཉེར་བའི་དོན་དག་རྣམས་ཡག་པོ་ཞིག་ངོ་སྤྲོད་ཐུབ་ན་ཕར་ཕྱོགས་ཡིད་ཚིམས་ཀྱི་རེད། དེས་ན་ཚང་མས་དུས་རྒྱུན་ལྡན་ནས་སྤྱི་དོན་ལ་དོ་སྣང་བྱས་ནས་ཤེས་པ་བྱེད་རྒྱུ་གལ་ཆེན་པོ་འདུག ལྷོད་ཡངས་བྱས་ན་མི་འགྲིགས། གཞན་དག་དམིགས་བསལ་ཤོད་རྒྱུ་མི་འདུག བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༣ ཟླ་ ༤ ཚེས་ ༡༠ ཉིན་རྡོར་གླིང་རང་འཚོ་བཟོ་གྲྭར་བདེ་དོན་གྱི་ལས་བསྡོམས་༸སྙན་ཞུ་གསན་རྗེས་སྩལ་བའི་བཀའ་སློབ།

ཀ༽ འདས་པའི་གྲུབ་འབྲས་དང་། བོད་དོན་གྱི་རེ་བ།

དེ་རིང་འདིར་རྡོར་གླིང་ཁུལ་ལ་ཡོད་པའི་བོད་མི་བཙན་བྱོལ་བ་ཚོ་དང༌། དེ་བཞིན་བོད་མི་དང་འབྲེལ་བ་ཡོད་པའི་མི་གང་འཚམ་ཡོད་ཐོག བོད་ནས་གསར་འབྱོར་བ་ཡང་ཁ་ཤས་ཡོད་འདུག་པ་ང་ཚོ་འདིར་འཛོམས་ནས་ཐུག་འཕྲད་ཀྱི་གོ་སྐབས་བྱུང་བར་ཤིན་ཏུ་དགའ་པོ་བྱུང༌། ཚང་མར་འཚམས་འདྲི་ཡོད། དེ་བཞིན་སྔོན་མ་ནས་ངོ་ཤེས་པའི་བོད་པ་དང༌། རྡོ་རྗེ་གླིང་ཁུལ་གྱི་ཡུལ་མི་གྲོགས་པོ་རྙིང་པ་ཚོ་ཡང་ཐུག་རྒྱུའི་གོ་སྐབས་བྱུང་བར་དགའ་པོ་བྱུང༌། ཚང་མར་ཐུགས་རྗེ་ཆེ་ཞུ་རྒྱུ་ཡིན།

སྤྱི་ཡོངས་ཀྱི་ཆ་ནས་ང་ཚོ་བོད་པ་བཙན་བྱོལ་བ་ཆགས་ནས་ལོ་སུམ་ཅུ་སོ་བཞི་ལྷག་ཙམ་འགྲོ་གི་ཡོད། འདི་ནི་མི་རིགས་ཤིག་གི་ལོ་རྒྱུས་ངོས་ནས་བཤད་ན་དུས་ཚོད་ཐུང་ཐུང་ཡིན་རུང༌། མི་སྒེར་གྱི་ངོས་ནས་བཤད་ན་དུས་ཚོད་རིང་པོ་ཡིན། ང་ཚོ་རྒྱ་གར་ནང་བཙན་བྱོལ་དུ་འབྱོར་རྗེས་སྐྱེས་པའི་ཕྲུ་གུ་རྣམས་དེང་སང་ཕྲུ་གུའི་ཕ་མ་ཆགས་པ་དང༌། དེ་སྐབས་ཀྱི་རྒན་པ་མང་པོ་ཞིག་མེད་པར་གྱུར་ནས་མི་ཐོག་བརྗེས་འགྲོ་གི་ཡོད། དེའི་རིང་ང་ཚོར་དཀའ་ངལ་མང་པོ་ཞིག་འཕྲད་ཡོད་ཀྱང༌། མདོ་དོན་ལོ་སུམ་ཅུ་སོ་བཞི་སོང་རྗེས་ངག་ཐོག་ནས་འགྲེལ་བཤད་བྱེད་མི་དགོས་པར་མིག་མཐོང་ལག་ཟིན་གྱི་ཐོག་ནས་ང་ཚོའི་གནས་སྟངས་ནི། འཛམ་གླིང་ནང་བོད་པ་ཞེས་བརྗོད་དུས་ཆོས་དང་རིག་གཞུང་དམིགས་བསལ་གཏིང་ཟབ་ཡོད་པ་ཞིག་དང༌། བཙན་བྱོལ་བ་འདྲ་འདྲའི་ནང་ནས་མི་འདྲ་བའི་གོང་བུའི་རྣམ་པ་གསལ་པོ་ཡོད་པ། ཚང་མས་ཆ་འཇོག་ཡོད་པ། རྒྱ་གར་གྱི་ས་ཁུལ་འདྲ་མིན་ནང་ཡོད་པའི་བོད་མི་ཚོར་ཡུལ་པ་ཚོས་དགའ་པོ་བྱེད་པ་དང༌། ས་གནས་སོ་སོའི་རྒྱ་གར་གྱི་ལས་བྱེད་ཚོས་ཡུལ་མི་ཚོར་སྐུལ་ལྕག་གཏོང་སྐབས་བོད་པ་མིག་དཔེ་བལྟ་ས་ཞིག་ལ་བརྩི་བ་བཅས་ཀྱི་གནས་སྟངས་ཤིག་ཆགས་ཡོད།

གཙོ་ཆེ་བ་བོད་ནང་ཡོད་པའི་རྒྱ་ཆེའི་མི་མང་ཐོག་རྒྱ་མིས་འཇམ་རྩུབ་གནོན་ཤུགས་ཀྱི་ཐབས་ཤེས་རིམ་པར་སྤྲད་པ་རྣམས་ཕམ་ཉེས་ཕྱིན་ནས་ད་ཆ་དངོས་གནས་བོད་ནང་ཡོད་པའི་རྒྱ་ཆེའི་མི་མང་སྨོས་ཅི། མདོར་ན་རྒྱ་མིའི་ལས་ཁུངས་ནང་ཡོད་པའི་ལས་བྱེད་པ་བཅས་བརྒྱ་ཆ་གོ་དགུ་བརྒལ་བས་རྒྱ་མིར་རྩ་བ་ནས་བློ་མི་བལྟ་བར་རང་ཉིད་ལ་བོད་པའི་ལ་རྒྱ་དང༌། བདེན་དོན་གྱི་ཐོག་སེམས་ཤུགས་བསྒྲིལ་ནས་བསྡད་ཡོད། རྒྱ་མི་དམར་པོས་བོད་ལ་བཙན་འཛུལ་བྱས་ནས་ལོ་བཞི་བཅུ་ལྷག་ཙམ་དང༌། ལྔ་བཅུ་ང་དགུ་ལོར་བོད་གཞུང་མེད་པ་བཟོས་ནས་རྒྱ་མི་ཚོར་འདོད་པ་གང་ཡོད་བྱེད་རྒྱུའི་དུས་ཚོད་བྱུང་ནས་ད་བར་ལོ་སུམ་ཅུ་ལྷག་ཙམ་འགྲོ་གི་ཡོད། དེའི་རིང་བོད་པའི་གནས་ཚུལ་འདི་སྦུག་བསུབ་བཏང་སྟེ་འཇའ་ཡལ་བ་བཞིན་མེད་པ་འགྲོ་རྒྱུའི་ཚབ་ལ་དེང་སང་རྒྱ་མིའི་ཕྱི་འབྲེལ་ལས་དོན་ཐོག་བོད་དོན་འདིས་ཁོང་ཚོ་ངོ་ཚ་ཁ་སྐྱེངས་ངང་སྡོད་དགོས་པ་ཞིག་ཆགས་ཡོད་པ་དང༌། བོད་ཀྱི་གནད་དོན་ཐོག་རྒྱ་ནག་གཞུང་གི་ཕྱི་འབྲེལ་ལས་ཁུངས་ཀྱི་ལས་བྱེད་པ་དང༌། ཕྱི་རྒྱལ་ཁག་ནང་གཞུང་ཚབ་ཏུ་སྡོད་མཁན་མང་པོ་ཞིག་གི་བསམ་བློའི་ནང་དཀའ་ངལ་འཕྲད་དེ་གནས་ཡོད།

བོད་ཀྱི་གནད་དོན་འདི་ལོ་རེ་བཞིན་ཤུགས་ཆེ་རུ་ཕྱིན་པ་དང་ཆབས་ཅིག་འཛམ་གླིང་ཐོག་ནས་དོ་སྣང་བྱེད་མཁན་ཡང་ལོ་རེ་བཞིན་ཤུགས་ཇེ་ཆེར་འགྲོ་གི་ཡོད། ལྷག་པར་ཕྱི་ལོ་ ༡༩༨༧ ལོ་ནས་བཟུང་ལྷ་ས་གཙོ་བོར་གྱུར་པའི་བོད་ས་ཁུལ་ཡས་མས་ནས་རྒྱ་མིར་མི་དགའ་བའི་རྣམ་འགྱུར་ཤུགས་ཆེ་ཞིག་བསྟན་ནས་གནས་ཚུལ་གསལ་པོ་ཆགས་པར་བརྟེན་བོད་པའི་ཐོག་དོ་སྣང་བྱེད་མཁན་ཡང་ཤུགས་ཆེ་རུ་ཕྱིན་ཏེ་འདས་པའི་ལོ་ཁ་ཤས་ནང་འཛམ་གླིང་ཐོག་བོད་དོན་ལ་བདེན་རྒྱབ་བྱེད་མཁན་དེ་བས་ཤུགས་ཆེ་རུ་ཕྱིན་པ་བཅས་ད་ལྟ་ང་ཚོའི་གནས་སྟངས་ནི་རེ་བ་ཆེན་པོ་ཞིག་གི་ཐོག་སླེབས་ཡོད།

ཁ༽ སྤྱི་བྱེའི་འགྱུར་འགྲོས་དང་། མེས་འཚིག་མེར་གཏུགས།

གཉིས་ནས་ང་ཚོ་བོད་པས་ནུས་པ་བཏོན་ནས་ཕན་ནུས་ཐོན་མི་ཐུབ་པའི་འཛམ་གླིང་ཁྱོན་ཡོངས་ཀྱི་གནས་སྟངས་འགྱུར་བ་ཧ་ཅང་ཆེན་པོ་ཕྱིན་ཡོད། འདས་པའི་ལོ་གཉིས་གསུམ་ནང་དེ་སྔ་ང་ཚོ་རྒྱ་ནག་ཏུ་འགྲོ་དུས་རྒྱ་མི་གུང་བྲན་གྱི་ཁའི་རྩེ་མོར་འཁྱེར་ནས་མ་འོངས་པར་འཛམ་གླིང་ལ་དབང་སྒྱུར་བྱེད་ཀྱི་རེད་མདོག་མདོག རྩ་ཆེར་བརྩི་བའི་གུང་བྲན་རིང་ལུགས་ཀྱི་དཀའ་ངལ་ཤིན་ཏུ་ཆེན་པོ་ཞིག་ནང་ཚུད་ཡོད་པ་དང༌། ཕྱོགས་གཉིས་ནས་མང་གཙོ་རང་དབང་ཅན་གྱི་ལུང་པར་གྱུར་ཡོད། དེ་འབྲེལ་འཛམ་གླིང་ཐོག་ཤར་ཡོ་རོབ་དང༌། ཨ་ཧྥི་རི་ཀའི་ཁུལ་སོགས་སུ་ཡོད་པའི་གུང་བྲན་རིང་ལུགས་ཀྱི་རྒྱལ་ཁབ་དེ་དག་ཚང་མ་མཇུག་བསྒྲིལ་ཟིན་པ་རེད། དེ་ནི་ང་ཚོ་བོད་པས་ནུས་པ་བཏོན་ཏེ་འགྱུར་བ་འགྲོ་ཐུབ་པ་ཞིག་མིན་རུང༌། ང་ཚོའི་བསམ་ཡུལ་ལས་འདས་པའི་འགྱུར་བ་ཞིག་ཕྱིན་ཡོད།

གཞན་ཡང་ཕྱོགས་མང་པོ་ཞིག་ལ་ང་ཚོས་ནུས་པ་ཐོན་ས་ཞིག་ཡིན་ཕྱིན་ནུས་པ་བཏོན་ཡོད། ང་ཚོ་བོད་པའི་ནུས་པ་དང་རེ་བའི་ཚད་ལས་བརྒལ་བའི་མཐུན་ཕྱོགས་ཀྱི་གནས་ཚུལ་མང་པོ་ཞིག་ཤུགས་ཇེ་ཆེར་འགྲོ་བ་དང༌། མི་མཐུན་པའི་ཕྱོགས་རྣམས་ཉམས་ཉེས་འགྲོ་བའི་གནས་ཚུལ་འདི་དག་གི་འོག་ནས་ད་ཆ་ང་རང་ཚོ་རེ་བ་ཆེན་པོ་ཡོད་པའི་དུས་ཚོད་ཅིག་ལ་སླེབས་ཡོད།

ང་རང་ཚོའི་ཕྱོགས་ལ་རེ་བ་ཇི་ཙམ་ཆེན་པོ་ཡོད་པའི་གནས་ཚུལ་དེ་ཙམ་གྱིས་རྒྱ་མིའི་འགོ་ཁྲིད་ཚོའི་བསམ་བློའི་ནང་དངངས་སྐྲག་སླེབས་རྒྱུ་ནི་ཆོས་ཉིད་ཡིན། བོད་དེ་ཤོར་རྒྱུའི་ཉེན་ཁ་འདུག་བསམ་པའི་དངངས་སྐྲག་སླེབས་པར་བརྟེན་རྒྱ་མིས་ཕྱོགས་གཅིག་ནས་བོད་ནང་རྒྱ་མི་ཕོན་ཆེ་གཏོང་བ་དང༌། བར་ལམ་རྫོང་རིམ་པ་དང༌། སྤྱི་ཁྱབ་ས་ཁུལ། གྲོང་ཁྱེར། རང་སྐྱོང་ལྗོངས་བཅས་ཀྱི་ལས་ཁུངས་རིམ་པའི་འགོ་ཁྲིད་ཀྱི་ཁྲོད་དུ་ལས་འགན་བོད་མིས་འཁྱེར་གྱི་ཡོད་པའི་རྣམ་པ་སྟོན་ཆེད་བོད་རིགས་གང་འཚམ་ཞིག་བཞག་ཡོད་པ་དེ་དག་ལ་དབང་ཆ་གང་ཡང་མེད་ཀྱང༌། སྔ་ལོ་ནས་བཟུང་སྟེ་སླར་ཡང་འགྱུར་བ་གཏོང་གི་འདུག གང་ལྟར་བོད་པར་ཞེན་ཁོག་དང༌། ཤ་ཚ་ཡོད་མཁན་གྱི་མི་དེ་དག་རིམ་པས་མཐའ་ལ་ཕུད་དེ་དབང་ཆ་གང་ཡང་མེད་པའི་གོ་གནས་ཤིག་སྤྲད་ནས་རྫོང་རིམ་པ་ཡན་གྱི་ས་ཁུལ་ཚང་མའི་འགོ་ཁྲིད་རྒྱ་མི་རང་འཛུགས་རྒྱུའི་འགྱུར་བ་ཕྱིན་འདུག དེང་སྐབས་བོད་པ་ལས་བྱེད་པའི་ནང་དོ་དམ་དུ་གཏོང་གི་ཡོད།

དེ་བཞིན་རྒྱ་གར་དང༌། རྒྱ་ནག་གི་འབྲེལ་བའི་དོན་དམ་གནས་ཚུལ་གང་ཡིན་མི་ཤེས་ཀྱང༌། སྤྱིར་བཏང་གནས་ཚུལ་བཟང་དུ་འགྲོ་གི་ཡོད། གནས་ཚུལ་དེ་ལྟ་བུའི་འོག་དྲིན་ཏུ་དམག་ཁུལ་ཁང་གི་ལས་ཁུངས་དུམ་བུ་གཅིག་ལྷ་སར་སྤོ་རྒྱུ་གཏན་འབེབས་བྱས་འདུག དེ་ལྟར་བོད་ཀྱི་ས་ཁུལ་ཁག་ནང་རྒྱ་མིའི་དམག་ཤུགས་ཆེ་རུ་གཏོང་རྒྱུ་དང༌། དམག་གི་རྟེན་གཞི་ཁག་བརྟན་དུ་གཏོང་བའི་ལས་ཀ་མུ་མཐུད་ཤུགས་བསྐྱེད་བྱེད་ཀྱི་འདུག རྒྱ་དཀར་ནག་གཉིས་དབར་གནས་ཚུལ་ཞི་འཇམ་དུ་སོང་ནས་དམག་མི་དགོས་མཁོ་ཆུང་དུ་འགྲོ་གི་ཡོད་པའི་གནས་ཚུལ་འདི་ལྟ་བུའི་འོག་བོད་ནང་རྒྱ་དམག་སྒྲིག་འཛུགས་ཀྱི་གྲ་སྒྲིག་ཤུགས་ཆེ་རུ་གཏོང་གི་ཡོད་པ་འདི་ནི་བོད་པ་ཚོའི་ཐོག་ཆེད་དུ་དམིགས་པ་ཞིག་ཡིན་པ་སུས་བལྟས་ཀྱང་ཤེས་གསལ་ཡིན།

གང་ལྟར་བོད་ཀྱི་གནས་ཚུལ་ཐོག་རྒྱ་མི་རྣམས་དངངས་སྐྲག་སྐྱེས་ཀྱི་ཡོད་པར་བརྟེན་བོད་ནང་ཛ་དྲག་ཏུ་གཏོང་གི་འདུག ད་བར་ང་ཚོས་ལོ་བཅོ་ལྔར་ཉེ་བའི་རིང་རྒྱ་མིར་མེས་འཚིག་མེར་གཏུགས་ཀྱི་ཐབས་ཤེས་བྱེད་པའི་རྒྱུ་མཚན་གཙོ་བོ་ནི་བོད་ནང་ཛ་དྲག་གི་གནས་ཚུལ་ཡོད་པ་དེ་དག་ད་ལྟ་ཕྱོགས་གང་ས་ནས་ཐབས་ཤེས་བྱས་ཏེ་སྐྱོབ་ཐུབ་པ་ཞིག་མ་བྱུང་ན་བདེན་མཐའ་རིམ་པས་གསལ་རྒྱུ་ཡིན་ཡང༌། བདེན་མཐའ་མ་གསལ་གོང་ལ་བོད་ཡུལ་ཡོངས་རྫོགས་རྒྱ་ཡུལ་ལ་བསྒྱུར་རྒྱུའི་ཉེན་ཁ་ཉིན་རེ་བཞིན་ཆེ་རུ་འགྲོ་བ་མཐོང་གསལ་ཡིན། དེར་བརྟེན་ད་ལྟ་ཛ་དྲག་གི་གནས་ཚུལ་ལས་སྐྱོབ་ཐབས་ཤིག་བྱེད་དགོས། ཕྱོགས་གཅིག་ནས་འཛམ་གླིང་ཐོག་ང་ཚོས་འགྲོ་བ་མིའི་ཀུན་སྤྱོད་ཐོབ་ཐང་གི་མཚོན་པའི་གནས་ཚུལ་མང་པོ་ཞིག་འབོད་སྐུལ་དང་སྐད་བརྒྱབ་ནས་ཐབས་ཤེས་བྱས་པར་བརྟེན། འཛམ་གླིང་རྒྱལ་ཁབ་ཁག་གི་སྲིད་གཞུང་ཁག་ནས་བོད་ཀྱི་འགྲོ་བ་མིའི་ཐོབ་ཐང་གཙོ་བོར་གྱུར་པའི་ཆོས་དང་རིག་གཞུང་ལ་སེམས་ཁུར་ཡོད་པའི་གནས་ཚུལ་གསལ་པོ་ཤོད་མཁན་བྱུང་ཡོད།

དེ་དང་ཆབས་ཅིག་ང་ཚོས་རྒྱ་མི་རང་ལ་གཏུགས་ཏེ་སྐད་ཆ་ཤོད་རྒྱུའི་ཐབས་ཤེས་ཀྱིས་བོད་ཛ་དྲག་གི་གནས་ལས་སྐྱོབ་ཐབས་མ་བྱས་ན་དེའི་འགན་ལྗིད་པོ་ང་ཚོར་ཡོད་པར་བརྟེན་ཐབས་ཤེས་བྱས་པ་རེད། ད་ལྟ་བཀའ་བློན་བཀྲ་ཤིས་དབང་འདུས་ནས་འགྲེལ་བཤད་བརྒྱབ་པ་བཞིན། རྒྱ་མི་རྣམས་སྤྱང་ཐག་ཆོད་ནས་ཕྱི་ཚུལ་ལ་ཏཱ་ལའི་བླ་མ་དང་གྲོས་མོལ་བྱེད་ཀྱི་ཡིན་ཞེས་ཡང་ཡང་བཤད་ཀྱང༌། ལག་ལེན་ངོ་མའི་ཐོག་དོན་དག་རྡོག་རྡོག་གི་ལན་ཞིག་ལོ་བཅོ་ལྔའི་རིང་ང་ཚོར་སྤྲད་མེད། ཡིན་ནའང་ད་དུང་མ་ལན་མ་འགྱོད་པ་བྱེད་རྒྱུ་ལས། རྒྱ་མི་དང་འབྲེལ་བ་མཚམས་འཇོག་བྱེད་རྒྱུའི་དགོས་པ་མཐོང་གི་མི་འདུག ང་ཚོའི་ངོས་ནས་སྔོན་འགྲོའི་ཆ་རྐྱེན་གང་ཡང་མེད་པར་ག་དུས་ཡིན་ཡང་སྐད་ཆ་ཤོད་རྒྱུའི་འཆར་གཞི་དང་འདུན་པ་འདི་རང་ཐོག་གནས་ཡོད།

ཚོད་དཔག་བྱས་ན་རྒྱ་མིའི་ངོས་ནས་ད་མུས་བཞིན་ཕྱི་ལ་འདྲ་ཆགས་པོ་བྱས་ཏེ་ནང་དོན་བརྩིས་མེད་རྡོག་རོལ་གཏོང་རྐྱང་བྱས་ན་འགྲིག་གི་རེད་བསམ་པའི་རེ་བ་རྒྱག་གི་ཡོད་ཀྱང༌། དེ་དག་ལམ་ལ་འགྲོ་གི་མ་རེད་བསམ་གྱི་འདུག་ལ། ལམ་ལ་མི་འགྲོ་བ་ཞིག་གཞིས་བྱེས་བོད་མི་ཚང་མས་སེམས་ཁུར་བླངས་ནས་རིག་པ་སྒྲིམ་དགོས་པ་ཞིག་ཆགས་ཡོད། ད་ལྟའི་བར་གྱི་བྱེད་ཕྱོགས་དེ་ལྟ་བུ་ཞིག་རེད།

ག༽ ཐའེ་བོད་ཀྱི་འབྲེལ་བ་དང་། གཞུང་མང་གི་ལངས་ཕྱོགས།

དེ་ནས་ཐའེ་ཝན་དང་འབྲེལ་བའི་སྐོར་ནི། དེ་སྔ་ལྔ་བཅུ་ང་དགུ་ལོར་ང་ཚོ་རྒྱ་གར་ལ་སླེབས་མ་ཐག་ཐའེ་ཝན་ལ་འབྲེལ་བ་བྱེད་རྒྱུའི་སྐོར་གོ་བསྡུར་མང་པོ་བྱས་ཡོད། དེ་ནས་ད་ལྟ་བར་འབྲེལ་བ་ཡག་པོ་ཞིག་དང༌། བསམ་པ་རྣམ་དག་གི་འབྲེལ་བ་ཞིག་བྱུང་མེད། དེའི་ཐོག་ཐའེ་ཝན་གྱི་ངོས་ནས་བོད་རྒྱ་མིའི་ཁོངས་གཏོགས་ཡིན་ཟེར་བའི་ལྟ་ཚུལ་རྒྱ་མི་གུང་བྲན་དང་གཅིག་གྱུར་འཛིན་ཏེ་ཁོང་རང་ཚོས་ཀྱང་བོད་པ་བདག་གིར་བཟུང་འདོད་བྱས་པར་བརྟེན་བོད་པ་དང་ཁྲིམས་མཐུན་ནམ། མཚན་ཉིད་ཚང་བའི་འབྲེལ་བ་ཞིག་བཟོ་མ་ཐུབ་པའི་སྐབས་ལ། བོད་པའི་ནང་གི་མི་འདྲ་མིན་དངུལ་དང་དངོས་པོས་བསླུས་ནས་མཐའ་མ་ང་ཚོ་བོད་པ་ནང་ཁུལ་ལ་དམ་སེལ་མང་པོ་བཟོས་ནས་དམ་ཚིག་མི་གཙང་བའི་གནས་ཚུལ་ཡོང་གི་ཡོད། དེ་དག་ཆེ་ས་ནས་བསམ་བློ་བཏང་སྟེ་འབྲེལ་བ་བྱས་ནས་སེལ་ཐབས་བྱས་ན་མ་གཏོགས་རྒྱབ་བཤད་བརྒྱབ་སྟེ་བསྡད་ན་སྙིང་པོ་གང་ཡང་མེད།

མ་གཞི་དེ་སྔ་ཕན་ཆད་ཀྱང་བསམ་བློ་བཏང་སྟེ་ཐའེ་ཝན་གཞུང་ལ་ཐད་ཀར་འབྲེལ་བ་བྱ་རྒྱུའི་ཐབས་ཤེས་བྱས་ཀྱང་ལམ་ལ་ཕྱིན་མེད། ད་ཆ་ཐའེ་ཝན་ནང་མང་གཙོའི་འགྱུར་བ་ཞིག་འགྲོ་གི་ཡོད་པ་དང༌། ཕྱོགས་གཞན་ཞིག་ནས་རྒྱ་ནག་གཅིག་དང༌། ཐའེ་ཝན་གཅིག ཡང་ན་རྒྱ་ནག་གཉིས་ཞེས་པའི་སྐོར་དེང་སང་སྐད་ཆ་མང་པོ་ཞིག་ཡོང་བཞིན་པར་མ་ཟད། རིམ་པས་ཐའེ་ཝན་ལ་རང་ཐག་རང་གཅོད་ཀྱི་ཐོབ་ཐང་དགོས་པའི་སྐད་ཆ་ཡོང་གི་ཡོད་པ་བཅས་སྔོན་མའི་ལོ་བཅུ་གྲངས་གོང་གི་གནས་ཚུལ་དང་མི་འདྲ་བའི་འགྱུར་བ་མང་པོ་ཞིག་འགྲོ་གི་ཡོད་སྟབས། ང་ཚོའི་ངོས་ནས་ཀྱང་འགྱུར་བ་གསར་པ་གཞིར་བཟུང་ཐབས་ལམ་གསར་པ་ཞིག་རྙེད་ཐབས་ཀྱི་འབད་བརྩོན་བྱེད་དགོས།

ད་ལྟ་བཀའ་བློན་ནས་འགྲེལ་བཤད་བརྒྱབ་པ་བཞིན་མགྱོགས་མྱུར་སྐུ་ཚབ་ཚོགས་པ་ཞིག་འགྲོ་རྒྱུ་ཡིན་པ་འདིའི་ཐོག་གནས་ཚུལ་ལྷུག་པོ་ཁ་གསལ་གཏིང་གསལ་ཡག་པོ་ཞིག་བྱུང་ན། དེ་ནས་མུ་མཐུད་ཐའེ་ཝན་གཞུང་དང་འབྲེལ་བ་ཡག་ཏུ་འགྲོ་རྒྱུའི་རེ་བ་ཡོད། དེ་ནི་བཀའ་བློན་ནས་བརྗོད་པ་བཞིན་ང་ཚོའི་རྩ་བའི་སྲིད་བྱུས་འགྱུར་བ་ཕྱིན་པའི་གནས་ཚུལ་ཞིག་མ་རེད། ང་རང་ཚོ་བོད་པས་དྲང་བདེན་གྱི་རང་ལུགས་བཟུང་བ་འདི་ལ་འགྱུར་བ་རྩ་བ་ནས་ཕྱིན་མེད། འོན་ཀྱང་བྱེད་ཐབས་མི་འདྲ་བ་བཟུང་བའི་དུས་སུ་སླེབས་ཡོང་གི་ཡོད།

ད་ཕན་རྒྱ་གར་ནང་ཡོད་པའི་བོད་མི་དང་། བལ་ཡུལ་ནང་ཡོད་པའི་བོད་མི། དེ་བཞིན་ས་ཁུལ་གང་སར་ཡོད་པའི་བོད་མི་ཚོའི་ནང་རྒྱ་དམར་ནག་གཉིས་ཞེས་སོ་སོའི་རང་ལུགས་བཟུང་སྟེ་རིག་པ་བསྒྲིམས་ནས་སྡོད་མཁན་མང་པོ་ཞིག་བྱུང་ཡོད། ད་ཆ་བོད་གཞུང་དང་ཐའེ་ཝན་དབར་ཐད་ཀར་འབྲེལ་བ་བྱེད་པའི་གནས་ཚུལ་ཞིག་ཆགས་ཡོང་སྐབས་དེ་སྔ་སོ་སོས་རང་ལུགས་བཟུང་སྟེ་བསྡད་པ་འདི་དགོས་པ་མ་བྱུང་བ་མིན་ནམ་བསམ་མཁན་ཡོང་སྲིད། བསམ་བློ་འདི་འདྲ་རྩ་བ་ནས་གཏོང་རྒྱུ་མེད། ད་ལྟ་བར་རྒྱ་ཆེའི་མི་མང་གི་ངོས་ནས་རྒྱ་དམར་ནག་གཉིས་ཞེས་རང་ལུགས་བརྟན་པོ་བཟུང་བའི་ཉེར་ལེན་གྱིས་ཐའེ་ཝན་ལ་འགྲོ་མཁན་རེ་ཟུང་བྱུང་བ་དེ་དག་ཀྱང་མ་བདེ་ཤིག་ཤིག་དང༌། ངོ་གནོང་དགོས་པ་ཞིག་བྱུང་ཡོད། རྩ་བ་ཁོང་ཚོས་བོད་དོན་བཙོངས་པའམ། བོད་ཀྱི་བསྟན་པ་ཆབ་སྲིད་བློས་བཏང་བ་མིན་ན་ཡང༌། དངུལ་ལ་བརྔམས་ཏེ་འགྲོ་སྐབས་ངོ་གནོང་དགོས་པ་འདི་བྱུང་བ་རེད། དེ་ནི་བོད་མི་མང་ཆེ་བས་རང་ཚུགས་བརྟན་པོར་བཟུང་སྟེ་བསྡད་པའི་འབྲས་བུ་ཡིན། ད་ཕན་གྲུབ་འབྲས་ཐོན་ཡོད་ལ། དེ་དག་བརྡལ་བཤིག་འགྲོ་ཐབས་མེད།

ཡང་རིགས་ཁ་ཤས་ཀྱིས་བོད་གཞུང་གིས་ཐའེ་ཝན་དང་འབྲེལ་བ་བྱེད་རྒྱུ་འགོ་ཚུགས་པ་དང་བསྟུན་ད་ཕན་རང་ཉིད་ཐའེ་ཝན་ལ་ཐེངས་མང་པོ་ཕྱིན་པ་འདི་རྒྱལ་ཁ་རེད་ཅེས་ཤོད་མཁན་ཡོད་པ་འདི་དག་ནི་ཧམ་པ་དང་ལྐུག་པའི་སྐད་ཆ་ཞིག་ལས། དོན་དངོས་དང་མཐུན་པའི་སྐད་ཆ་ཞིག་མིན། ཐའེ་ཝན་ལ་འགྲོ་མཁན་རེ་ཟུང་དེ་ཚོའི་གྲས་ཁ་ཤས་ནི་བཙན་བྱོལ་བོད་གཞུང་གི་སྒྲིག་འཛུགས་ཀྱི་སྤྱིའི་ལམ་ཕྱོགས་འོག་ཤར་བསྐྱོད་མི་ཐུབ་མཁན་དང༌། བོད་སྤྱི་པའི་མིང་ཁ་ལ་འཁྱེར་ནས་འགྲོ་མཁན་དེ་ལྟར་རེད། རྩ་བ་ཐའེ་ཝན་དང་བཙན་བྱོལ་གཞུང་དབར་ཚད་མཚན་ཉིད་ལྡན་པའི་འབྲེལ་བ་ཡག་པོ་ཞིག་ཆགས་མེད་སྟབས་མི་ཁ་ཤས་ལ་གོ་སྐབས་རག་གི་ཡོད། བོད་གཞུང་གིས་ཐད་ཀར་ཚད་དང་མཚན་ཉིད་ལྡན་པའི་འབྲེལ་བ་ཡག་པོ་ཞིག་བཟོ་ཐུབ་ན་ཐའེ་ཝན་ལའང་ཕན་ཐོགས་ཡོད་པའི་འབྲེལ་བ་ཞིག་ཡོང་རྒྱུ་དང༌། ང་ཚོར་ཡང་ཕན་ཐོགས་ཡོད་པའི་འབྲེལ་བ་ཞིག་འབྱུང་ཐུབ། དེ་ལྟར་བྱུང་ན་གོ་སྐབས་བཙལ་ཏེ་ཕར་ཕྱོགས་དེར་སྐད་ཆ་ཞིག་བཤད། ཚུར་ཕྱོགས་འདིར་སྐད་ཆ་ཞིག་བཤད་ནས་ཁྲོག་རྐྱེན་སློང་བ་དེ་ཚོའི་གྲས་འགྲོ་ཁུངས་མེད་པ་ཆགས་ཀྱི་རེད། ད་ལྟ་གནས་སྟངས་གསར་པ་འདི་ལྟ་བུའི་ཐོག་གནས་ཡོད། རིམ་པས་ཐའེ་ཝན་ལ་འབྲེལ་བ་བྱ་རྒྱུའི་གནས་ཚུལ་ཕལ་ཆེར་ཚོད་ཐིག་པ་ལྟ་བུ་དང༌། རང་དབང་ཆེ་རུ་འགྲོ་གི་ཡོད་སྟབས་རང་དབང་ཡོད་ན་ང་ཚོ་བོད་པར་ཡང་རྒྱུ་མཚན་མཐའ་མ་འགག་པ་ཞིག་ཤོད་རྒྱུ་ཡོད།

ང་ཚོས་རྒྱ་མི་རིགས་ལ་ངོ་རྒོལ་བྱེད་ཀྱི་མེད། ང་ཚོ་རྒྱ་མིར་དགའ་པོ་ཡོད། རྒྱ་མིའི་རིག་གཞུང་ལ་དགའ་པོ་ཡོད། བདེ་སྐྱིད་རྒྱ་མིར་དགོས་ལ། བོད་པར་ཡང་བདེ་སྐྱིད་དགོས། ང་ཚོ་བོད་པ་དང་རྒྱ་མི་གཉིས་ཀ་ལོ་རྒྱུས་ཡོད་པའི་མི་རིགས་གཉིས་ཡིན་པས། གཅིག་དབང་ཆེ་བ་དང༌གཅིག་དབང་ཆུང་བ་བྱས་ཏེ་སྡོད་དགོས་པ་འདི་འགྲིག་གི་མི་འདུག ང་རང་ཚོ་གྲོགས་པོ་གྲོགས་མཆེད་བྱས་ཏེ་གཅིག་གིས་གཅིག་ལ་མཐུན་ལམ་དང༌། གཅིག་གིས་གཅིག་ལ་ཤ་ཚ་བྱས་ནས་བསྡད་ན་ང་ཚོ་བོད་པའི་ངོས་ནས་ཀྱང་རྒྱ་མིར་སེམས་གནག་བྱེད་དགོས་དོན་མེད། ང་ཚོས་བསམ་པ་རྣམ་དག་བྱས་ཏེ་རྒྱ་མིས་ངོ་བསྟན་ཡང་སྐད་ཆ་ཤོད་རྒྱུ་གཅིག་དང༌། རྒྱབ་བསྟན་ཡང་སྐད་ཆ་ཤོད་རྒྱུ་གཅིག་ཡིན། གཏམ་བརྗོད་རང་དབང་དང༌། མང་གཙོ་ཤུགས་ཆེ་རུ་འགྲོ་སྐབས་ཏན་ཏན་བོད་པའི་དངོས་ཡོད་ཀྱི་བདེན་པའི་གནས་ཚུལ་རྣམས་རྒྱ་མི་མང་པོ་ཞིག་གི་རྣ་བར་བླུག་ཐུབ་ཀྱི་རེད་བསམ་པ་འདི་གནས་ཚུལ་གཅིག་ཡིན།

ང༽ མང་གཙོའི་སྙིང་དོན་དང་། འགན་འཁུར་མཉམ་ལེན།

དེ་ནས་བཀའ་བློན་གྱིས་ལས་བསྡོམས་གསུང་བཤད་ནང་སྤྱི་འཐུས་ལ་བཀའ་ཤག་ནས་༸སྙན་སེང་ཞུས་པ་ཡིན། སྤྱི་འཐུས་ནས་བཀའ་ཤག་ལ་དོགས་འདྲི་འདི་ལྟར་གནང་གི་འདུག་ཅེས་འགྲེལ་བཤད་མང་པོ་ཞིག་བརྒྱབ་སོང༌། དེ་ནི་གནད་འགག་ཧ་ཅང་ཆེན་པོ་ཞིག་ཆགས་ཡོད། ང་ཚོས་ཕྱི་ལོ་ ༡༩༥༩ ལོ་དང་ ༡༩༦༠ ལོའི་ནང་ང་ཚོ་མང་གཙོའི་ལམ་ལ་འགྲོ་རྒྱུའི་འཆར་གཞི་བཏིང་ནས་ཐག་བཅད་དེ་ལས་ཀའི་གོ་རིམ་རྣམས་བསྒྲིགས་ཡོད། མདོར་ན་ ༡༩༦༣ ལོར་མ་འོངས་པར་བོད་མང་གཙོའི་ངོ་བོར་བསྒྱུར་རྒྱུའི་རྩ་ཁྲིམས་ཟིན་བྲིས་སྙིང་བསྡུས་ཤིག་གཏན་འབེབས་བྱས་པ་རེད། དེའི་ནང་ལ་དགག་བྱ་བྱེད་དགོས་པའི་དབང་གིས་༸རྒྱལ་བ་རིན་པོ་ཆེའི་སྐུ་དབང་བཞག་དགོས་བྱུང་ན་སྡེ་སྲིད་ལྷན་ཚོགས་བསྐོ་རྒྱུ་དང༌། ཚོགས་འདུའི་འཐུས་མི་སུམ་གཉིས་མང་མོས་ཀྱི་ཐོག་ནས་༸རྒྱལ་བ་རིན་པོ་ཆེའི་སྐུ་དབང་བསྒྱུར་བཅོས་གཏོང་རྒྱུ་ཡོད་པ་ཞིག་བཀོད་ཡོད། དེ་ནི་མང་གཙོ་ངོ་བོའི་སྙིང་དོན་ཡིན། དེ་ནས་རིམ་པས་གཞུང་དང༌། གཞིས་ཆགས་ཁག་བཅས་པའི་ས་ཁུལ་ཁག་ལ་མང་གཙོའི་ལམ་སྲོལ་ལག་ལེན་འཁེལ་ངེས་རྣམས་ལག་ལེན་བསྟར་ཡོད།

བོད་མི་ཚོའི་ཁ་རྒྱུན་ལའང་མང་གཙོ་༸རྒྱལ་བ་རིན་པོ་ཆེས་གསོལ་རས་གནང་བྱུང་ཞེས་རྒྱུན་དུ་ཤོད་བཞིན་པ་ལས། བར་ལམ་ལོ་ཤས་ནང་འཛམ་གླིང་ཐོག་མང་གཙོ་དང་རང་དབང་གི་ལས་འགུལ་ཤུགས་ཆེ་རུ་ཕྱིན་པའི་དབང་གིས་ང་ཚོས་ཨ་གསར་བྱས་ཏེ་མང་གཙོ་ཞེས་བཤད་པ་མིན། མང་གཙོ་ལག་ལེན་བསྟར་རྒྱུ་ནི་ཕྱོགས་གཅིག་ནས་སྤྱི་ཚོགས་ཀྱི་མི་མང་ཆེ་བས་ཁུར་མཉམ་ལེན་བྱས་ནས་ནུས་པ་ཐོན་པ་བྱ་རྒྱུར་མང་གཙོ་ནི་ཐབས་ཤེས་ཡག་ཤོས་ཆགས་ཡོད། འདིས་འགོ་ཁྲིད་བྱེད་མཁན་མི་རེ་ཟུང་གིས་རང་སྣང་གང་དྲན་ཁ་ཀྱོག་སྣ་ཀྱོག་ལ་མི་འགྲོ་བར་ཕན་གྱི་ཡོད། དེ་ནི་འཛམ་གླིང་ཕྱིའི་གནས་ཚུལ་བརྗོད་མི་དགོས་པར་ང་རང་ཚོ་བོད་པའི་ལོ་རྒྱུས་ལ་བསམ་བློ་བཏང་ནའང་རྒྱལ་ཐོག་རེ་གཉིས་དང༌། སྐུ་དྲག་དབང་ཤུགས་ཆེ་བ་རེ་ཟུང་གི་ལག་པར་དབང་ཆ་ཡོད་དུས་སྐབས་རེ་ལས་སླ་པོར་ཁ་ཀྱོག་སྣ་ཀྱོག་འགྲོ་གི་ཡོད། ཚོགས་འདུའི་སྒྲིག་འཛུགས་ཀྱི་འགྲོ་སྟངས་ཁྲིམས་ཀྱི་ཡིག་ཆ་དང་འབྲེལ་བའི་དམ་པོས་དམ་བཅིངས་ཀྱི་སྒྲིག་འཛུགས་ཡག་པོ་ཞིག་ཆགས་ན་མི་རེ་ཟུང་གིས་རལ་གྲི་གནམ་གཡུགས་ཀྱི་དབང་ཆ་བེད་སྤྱོད་བྱ་རྒྱུ་བཀག་འགོག་ཐུབ་པ་ཡོང་གི་རེད། དེར་བརྟེན་ང་ཚོ་མང་གཙོའི་ཐོག་འགྲོ་རྒྱུ་གལ་ཆེན་པོ་ཡིན།

ཅ༽ རྒྱ་གཞུང་གི་ཧམ་བཤད་དང་། ལག་ལེན་གྱི་ལན་འདེབས།

གཉིས་ནས་རྒྱ་མིས་ང་ཚོར་བདེན་པ་བདེན་ཐུབ་ཀྱི་ལན་རྒྱག་རྒྱུ་མེད་སྟབས་བསྙོན་བཙུགས་ཏེ་ལག་པ་ཕྱིས་ས་ལྟ་བུར་ང་ཚོས་རང་དབང་ལུང་པའི་ནང་བོད་རང་དབང་གི་དོན་དུ་འཐབ་རྩོད་བྱེད་པ་འདི་སྤྱི་ཚོགས་རྙིང་པ་ཞིང་བྲན་ལམ་ལུགས་སླར་གསོ་བྱ་རྒྱུའི་དམིགས་ཡུལ་རེད་ཅེས་ཧམ་པ་ཤོད་ཀྱི་འདུག བདེན་པས་ཕོངས་ཏེ་ཚུར་ཧམ་པ་བསྙོན་འཛུགས་བྱེད་པ་འདིར་ང་ཚོས་ཚིག་གིས་ལན་རྒྱག་མི་དགོས་པར་ལག་ལེན་ངོ་མའི་ཐོག་ནས་ཁ་ཞེ་གཉིས་མེད་ཀྱི་མང་གཙོའི་ལག་ལེན་ད་ལྟ་ནས་བསྟར་བ་ཙམ་དུ་མ་ཟད། མ་འོངས་པར་བོད་རང་དབང་བྱུང་མཚམས་སུ་༸རྒྱལ་བ་རིན་པོ་ཆེ་ནས་སྲིད་གཞུང་ནང་དབང་ཆ་འཛིན་གྱི་མིན་ཞེས་ཚིག་ཐག་བཅད་དེ་བརྗོད་དུས་བོད་པའི་ཁ་དཔེ་ལྟར་རྒྱ་མི་རྣམས་ཁ་ལ་མཛུབ་མོ་བཅུག་སྟེ་སྡོད་རྒྱུ་ལས་བྱ་ཐབས་གཞན་མེད། རྒྱ་མིས་བཤད་པ་དེ་བདེན་པ་ཡིན་མིན་ང་ཚོ་བོད་པའི་ལག་ལེན་གྱི་ཐོག་ནས་རང་བཞིན་ལན་ཐེབས་ཀྱི་ཡོད།

དེ་ལྟར་ང་ཚོ་མང་གཙོའི་ཐོག་འགྲོ་རྒྱུ་འདི་རྒྱུ་མཚན་མང་པོའི་ཐོག་ནས་གལ་ཆེན་པོ་ཆགས་ཀྱི་ཡོད། མ་འོངས་པར་ཡང་མཐའ་གཅིག་ཏུ་མང་གཙོའི་ལམ་ལ་འགྲོ་རྒྱུ་མ་གཏོགས་དེ་ལས་གཞན་པའི་ལམ་ཞིག་མེད། དེར་བརྟེན་ང་ཚོས་བར་ལམ་སྤྱི་འཐུས་ཀྱི་སྒྲིག་འཛུགས་ལ་བསྒྱུར་བཅོས་བཏང་ཡོད། དེ་སྔ་ཕན་ཆད་མ་འོངས་པའི་རྩ་ཁྲིམས་ཀྱི་ཟིན་བྲིས་ཤིག་ཡོད་པ་འདི་གཞི་རྩར་བཟུང་ནས་ལག་ལེན་བསྟར་ཐུབ་པ་རྣམས་ལག་ལེན་བསྟར་ཡོད་ཀྱང༌། ད་དུང་ལག་ལེན་བསྟར་ཐུབ་མིན་སྣ་ཚོགས་ཤིག་ཡོང་གི་ཡོད་པར་བརྟེན། ད་ནས་བཙན་བྱོལ་ལ་སྡོད་རིང་མང་གཙོའི་རང་བཞིན་ལྡན་པའི་རྩ་འཛིན་ཡིག་ཆ་གསལ་པོ་ཡོང་བའི་ཆེད་དུ་མང་གཙོའི་བཅའ་ཁྲིམས་ཤིག་བཟོ་རྒྱུར་དགོས་པ་མཐོང་སྟེ། བཙན་བྱོལ་ལ་སྡོད་རིང་གི་སྒྲིག་འཛུགས་འགྲོ་སྟངས་རྣམས་མང་གཙོའི་རང་བཞིན་སྲ་བརྟན་ཞིག་ཡོང་བའི་དོན་ལ་བཅའ་ཁྲིམས་ཤིག་བཟོས་པ་ཡིན། མང་གཙོའི་བཅའ་ཁྲིམས་གཞིར་བཟུང་ལག་ལེན་བསྟར་དུས། དཔེར་ན། གཞན་དག་ལྟ་ཅི། ངའི་ངོས་ནས་ཀྱང་ཐད་ཀར་གང་བྱུང་བཀའ་གཏོང་ས་མེད། མང་གཙོའི་བཅའ་ཁྲིམས་བཟོས་ནས་ང་རང་ལ་བར་ལམ་ཉམས་མྱོང་གསར་པ་གང་བྱུང་ཟེར་ན། དེ་སྔ་ཡིན་ན་ང་རང་ལ་བསམ་འཆར་གསར་པ་ཞིག་བྱུང་ན། དེ་འཕྲལ་བཀའ་བློན་ཚོ་དང༌། སྐབས་རེ་སྤྱི་འཐུས་ཚོགས་གཙོ་གཉིས་བཅས་བོས་ཏེ་བསམ་འཆར་གོ་བསྡུར་བྱས་ཏེ་ཐག་གཅོད་ཐུབ་ཀྱི་ཡོད། ད་ཆ་ཐོག་མར་བཅའ་ཁྲིམས་དང་མཐུན་མིན་བསམ་བློ་གཏོང་དགོས་པ་འདི་ཡག་པོ་འདུག མི་སྒེར་རེ་གཉིས་ཀྱིས་དབང་ཆ་བཟུང་བ་ཞིག་མིན་པར་ཡིག་གཞིའི་སྒྲིག་སྲོལ་གྱི་ཐོག་ནས་ཁྲིམས་ལུགས་ཀྱིས་དབང་ཆ་འཛིན་པ་འདིར་གནད་འགག་ཆེན་པོ་ཡོད།

ཆ༽ སྤྱི་འཐུས་ཀྱི་ཐག་གཅོད་དང་། གཞུང་སྒེར་གྱི་གནས་སྟངས།

བར་ལམ་ནས་ང་ཚོའི་ལས་ཀ་མང་པོ་ཞིག་སྤྱི་འཐུས་རྣམས་ཀྱིས་གོ་བསྡུར་བྱས་ནས་ཐག་གཅོད་བྱེད་ཀྱི་ཡོད་ཅིང༌། སྐབས་རེ་སྤྱི་འཐུས་ཀྱིས་ཐག་གཅོད་བྱས་པ་དེ་ཏན་ཏན་མ་བྱུང་དོགས་ཀྱི་སེམས་འཕྲལ་དང༌། ཡང་ང་ཚོས་བསམ་བློ་འདི་འདྲ་ཞིག་གཏོང་གི་ཡོད་ཀྱང་སྤྱི་འཐུས་ཚོས་ཐག་གཅོད་གང་འདྲ་བྱས་ཡོང་བསམས་ནས་སེམས་འཕྲལ་བྱེད་དགོས་པ་ཡང་ཡོང་གི་འདུག རྨང་གཞི་ནི་སྤུས་དག་པོ་དང༌། བརྟན་པོའི་ཐོག་འགྲོ་གི་ཡོད། དངོས་གནས་ཉམས་མྱོང་བསགས་ཏེ་མི་དུལ་བ་ལྟ་བུ་ཞིག་ཆགས་ཡོང་གི་ཡོད། དེར་བརྟེན་ད་ལྟ་བཀའ་བློན་གྱི་སྐད་ཆའི་ཞོར་འཕྲོས་ལ་སྤྱི་འཐུས་ཀྱི་སྐོར་ཡང་ཡང་ཐོན་པ་དེ་ལག་པ་འཕྱིས་པ་མ་ཡིན་པར་དངོས་ཡོད་གནས་ཚུལ་ཆགས་ཀྱི་ཡོད།

དཔེར་ན། ༸རྒྱལ་བ་རིན་པོ་ཆེས་ཀྱང་ཐད་ཀར་ལམ་སེང་བཀའ་རལ་གྲི་གནམ་གཡུག་བྱེད་ས་མེད་པ་ཞིག་ཆགས་ཡོད། མ་གཞི་ད་ལྟའི་སྤྱི་འཐུས་རྣམས་ཀྱིས་དམིགས་བསལ་བཏང་སྟེ་༸རྒྱལ་བ་རིན་པོ་ཆེས་བཀའ་གང་ཞིག་གནང་ཡང་དེའི་ཐོག་འགྲོ་གི་ཡིན་ཞེས་བཤད་ཡོད་ཀྱང༌། ངའི་ངོས་ནས་དེ་དག་རྡོག་རོལ་གཏོང་ཤེས་ཀྱི་མ་རེད། འདི་ནི་སྤྱིའི་སྐད་ཆ་དང༌། མཁས་སྙན་གྱི་སྐད་ཆ་རེད། མ་གཞི་ད་ལྟའི་དངོས་ཡོད་གནས་ཚུལ་ལ་མི་ཚང་མས་ངོས་ལ་ཡིད་ཆེས་བྱེད་ཀྱི་ཡོད་ཀྱང་མཁས་སྙན་ལྟ་བུ་ཆགས་ན་སྙིང་པོ་མི་འདུག ང་ཚོའི་འགྲོ་སྟངས་ནི་འདི་འདྲ་ཞིག་ཆགས་ཡོད། གཞི་རྐང་ང་ཚོ་བཙན་བྱོལ་བའི་གནས་སྟངས་དང༌། སྒྲིག་འཛུགས་ཀྱི་གནས་སྟངས། ཆོས་ལུགས་ཕན་ཚུན་མཐུན་སྒྲིལ་གྱི་གནས་སྟངས། ཆོལ་ཁ་ཕན་ཚུན་གྱི་མཐུན་སྒྲིལ་གྱི་གནས་སྟངས་སོགས་སྤྱི་ཡོངས་ཀྱི་ཆ་ནས་ཡག་ཐག་ཆོད་ཡོད།

བོད་མི་བཙན་བྱོལ་བ་ཆིག་འབུམ་ཉིས་ཁྲི་ནས་གསུམ་ཁྲི་བར་ཡོད། སྤྱི་ཡོངས་ཀྱི་གནས་སྟངས་ལོ་སུམ་ཅུ་སོ་བཞིའི་གོང་གི་ང་ཚོའི་བསམ་བློའི་ཚོད་དཔག་ལས་ཡོངས་སུ་བརྒལ་བའི་ཧ་ཅང་ཡག་པོ་ཆགས་ཡོད། དེ་ལྟར་ཡོང་བ་ནི་བོད་མི་སྤྱི་བོ་གནམ་བསྟན་ཚང་མས་རང་ཉིད་བོད་པ་ཡིན་བསམ་པའི་བསམ་བློ་སྙིང་ལ་བཅངས་ནས་ལྷག་བསམ་རྣམ་དག་དང་ཧུར་ཐག་བྱས་པའི་གྲུབ་འབྲས་ཡིན་པས་ཚང་མར་ཐུགས་རྗེ་ཆེ་བརྗོད་རྒྱུ་ཡིན།

ཇ༽ ཧི་མ་ལ་ཡའི་རི་རྒྱུད་དང་། ཆོས་རིག་གི་འབྲེལ་ལམ།

རྡོ་རྗེ་གླིང་ཁུལ་དུ་ཡོད་པའི་མི་མང་ཚོ་གནས་ཚུལ་གོ་རྟོགས་ཆེ་བ་ཡོད་པའི་བཟོ་འདུག གཞིས་ཆགས་ཁག་ནང་སྡོད་མཁན་རྣམས་དང༌། རྡོ་རྗེ་གླིང་ལྟ་བུའི་གྲོང་ཁྱེར་ཁག་ནང་སྡོད་མཁན་རྣམས་ཀྱི་དབར་མཐོང་རྒྱའི་ཐད་ཁྱད་པར་ཡོད། ཇི་ཙམ་མཐོང་རྒྱ་ཆེ་བ་ཡོད་པ་དེ་ཙམ་གྱིས་གནས་ལུགས་གཏིང་ཟབ་རྟོགས་ཐུབ་པ་ཞིག་དང༌། དེ་དང་བསྟུན་པའི་ཐབས་ཤེས་ཀྱི་ལས་འགུལ་ཀྱང་རྣམ་གྲངས་མང་ཞིང་ཟབ་པ་ཞིག་བྱེད་ཐུབ་པ་ཡོང་གི་རེད། ད་ཕན་རྡོར་གླིང་ཁུལ་དུ་གཉུག་མར་གནས་པའི་བོད་མི་སྔོན་མ་ནས་ཡོད་བཞིན་པ་རྣམས་དང་། དེ་བཞིན་རྒྱ་གར་ཁམས་པ། བཙན་བྱོལ་བ་གསར་པ་བཅས་ཚང་མས་བོད་སྤྱི་པའི་ལ་རྒྱ་བཟུང་ནས་ད་བར་གྲུབ་འབྲས་ངེས་ཅན་ཞིག་ཐོབ་ཡོད་པས་ཚང་མར་ཐུགས་རྗེ་ཆེ་བརྗོད་རྒྱུ་ཡིན།

དེང་སང་ཧི་མ་ལ་ཡའི་རི་རྒྱུད་ཡོངས་ནས་བོད་ཀྱི་ཆོས་དང༌། རིག་གཞུང་ལ་དོ་སྣང་གསར་པ་བྱེད་ཀྱི་ཡོད་པ་དང༌། དེ་ལ་བརྟེན་ནས་ང་ཚོ་བོད་པའི་ཐོག་ལས་འགན་གསར་པ་ཞིག་སླེབས་ཡོད། ཧི་མ་ལ་ཡའི་རི་རྒྱུད་ཀྱི་རིག་གཞུང་ཞེས་བརྗོད་ཀྱང་ང་ཚོ་བོད་པའི་རིག་གཞུང་འདི་ཡིན། དེ་སྔ་ཡིན་ན་ཧི་མ་ལ་ཡའི་རི་རྒྱུད་ས་ཁུལ་ནས་ཆོས་དང་རིག་གཞུང་སློབ་སྦྱོང་བྱེད་པར་བོད་ནང་འགྲོ་གི་ཡོད་པ་དང༌། དེང་སང་ཧི་མ་ལ་ཡའི་རི་རྒྱུད་ས་ཁུལ་ནས་ལ་དྭགས་དང༌། ཁུ་ནུ་བ། མོན་པ་སོགས་མང་པོ་ཞིག་གདན་ས་གསུམ་དང༌། རྒྱུད་གྲྭ་སྨད་སྟོད། ས་སྐྱའི་ཆོས་སྒར་ཁག རྙིང་མའི་ཆོས་སྒར་ཁག བཀའ་བརྒྱུད་ཀྱི་ཆོས་སྒར་ཁག མདོར་ན་བོན་དང་བཅས་པའི་རིས་མེད་ཆོས་སྒར་ཁག་ནང་སློབ་གཉེར་བྱེད་ཀྱི་ཡོད།

ཁོང་ཚོའི་ཁྱིམ་ཚང་ཡང་རང་ཤུགས་ཀྱིས་ང་ཚོའི་ཆོས་དང་རིག་གཞུང་དང་འབྲེལ་བ་ཆགས་པ་དང༌། དེ་བཞིན་བོད་ནས་ཕེབས་པའི་རིས་མེད་ཀྱི་བླ་མ་དགེ་བཤེས་འགའ་ཞིག་ས་ཁུལ་དེ་དག་ཏུ་གདན་འདྲེན་ཞུས་ནས་ཆོས་ཀྱི་གནས་ལུགས་རྟོགས་རྒྱུ་བཟང་དུ་ཕྱིན་པ་བཅས་ཀྱིས་ཧི་མ་ལ་ཡའི་རི་རྒྱུད་ཡོངས་རྫོགས་ནས་བོད་ཀྱི་ཆོས་དང་རིག་གཞུང་ལ་དོ་སྣང་བྱེད་པའི་དུས་ཚོད་གསར་པ་ཞིག་ཤར་ཡོད། དེ་ནི་ང་ཚོའི་སྟོབས་ཤུགས་ཡིན། གོང་དུ་བཀའ་བློན་ནས་བརྗོད་པ་བཞིན་ཁུལ་འདིའི་ཡུལ་མི་སྤྱི་ཡོངས་དང༌། དེའི་ནང་ཚན་ནས་བྷོ་ཀྲི་ཡ་དང༌། རྟ་མང་སོགས་ནང་ཆོས་གཅིག་གྱུར་ཡིན་པ་དེ་དག་ལ་རང་རེ་ཕན་ཚུན་རོགས་རམ་གང་ཞིག་བྱེད་དགོས་པ་བྱ་རྒྱུ་གལ་ཆེན་པོ་ཡིན། ཐུགས་རྗེ་ཆེ། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༣ ཟླ་ ༡༢ ཚེས་ ༢༢ ཉིན་ཧོན་སུར་རབ་རྒྱས་གླིང་གཞིས་ཆགས་མི་མང་ལ་སྩལ་བའི་བཀའ་སློབ།

ཀ༽ གཞིས་ཆགས་ཀྱི་དམིགས་ཡུལ་དང་། གསར་གཏོད་ཀྱི་བསམ་བློ།

དེ་རིང་ང་ཚོ་གཞིས་ཆགས་ལ་ཚོགས་འདུ་བྱེད་རྒྱུ་འདི་གར་གཏན་འཇགས་ཡོད་མཁན་གཞིས་མི་རྣམས་ཀྱིས་ཤེས་གསལ་རེད། འདིར་ཐེངས་མང་སླེབས་ཡོད་པར་མ་ཟད་སྐད་ཆ་ཡང་མང་པོ་བྱུང་ཡོད། ང་རང་ཚོ་སོ་སོའི་ལུང་པ་ནས་ཁ་བྲལ་ཏེ་རྒྱ་གར་ལྷོ་ཕྱོགས་ཁུལ་དུ་གཞིས་ཆགས་པ་དང༌། ཆེད་མངགས་བོད་མི་སྟོང་ཕྲག་ཁ་ཤས་མཉམ་སྡོད་གཞིས་ཆགས་བྱེད་དགོས་པའི་དགོས་པ་རྒྱུ་མཚན་ཚང་མས་ཤེས་གསལ་རེད། ང་རང་ཚོ་བོད་མི་བཙན་བྱོལ་བ་འདུས་སྡོད་ཀྱི་གཞིས་ཆགས་བྱས་པར་བརྟེན་ནས་རང་བཞིན་གྱིས་བོད་མི་བཙན་བྱོལ་བའི་རྣམ་འགྱུར་ཐོན་པ་དང༌། སྒྲིག་འཛུགས་ཤིག་ཡོད་པ་ལ་བརྟེན་ནས་ཕན་ཚུན་གཅིག་གིས་གཅིག་ལ་ལྟ་རྟོག་བྱེད་རྒྱུ་སོགས་ལ་ཕན་ཐོགས་བྱུང་ཡོད།

སྤྱི་ཡོངས་ཀྱི་ཆ་ནས་གཞིས་ཆགས་ཁག་ནང་ད་ལྟ་བར་དུ་ང་ཚོའི་ཆོས་དང་རིག་གཞུང་ཉམས་པ་སོར་ཆུད་དང་། མི་ཉམས་གོང་འཕེལ། མདོར་ན། ང་ཚོའི་བུ་རྒྱུད་ཚུན་ཆད་བོད་རིགས་གཙང་མ་ཞིག་ཡོང་ཐུབ་པར་ཕན་ཐོགས་བྱུང་ཡོད། ང་ཚོས་ཐོག་མར་འཆར་གཞི་བཏིང༌། དེ་ནས་བར་དུ་ས་གནས་ས་ཐོག་གི་གནམ་གཤིས་ཚ་བའི་དཀའ་ངལ་དང༌། མཐུན་རྐྱེན་མ་འཛོམས་པའི་གནས་ཚུལ་དེ་དག་ཁྱད་དུ་བསད་དེ་འབད་བརྩོན་བྱས་པའི་གྲུབ་འབྲས་ཐོན་ཡོད། གྲུབ་འབྲས་ཡོང་བའི་རྒྱུ་མཚན་གཙོ་བོ་ཁྱེད་རང་ཚོ་འདི་ག་ས་གནས་ས་ཐོག་ལ་དཀའ་ངལ་རྒྱག་མཁན་ཚོ་ཡིན་པས། དེ་རིང་ཡང་བསྐྱར་ཁྱེད་རང་ཚོར་ཐུགས་རྗེ་ཆེ་ཟེར་འདོད་བྱུང༌།

དེ་རིང་འདིར་ཕྱོགས་མཐའ་ནས་མི་གང་འཚམ་སླེབས་པ་དང༌། ལྷག་པར་དུ་བོད་ནས་གཉེན་འཕྲད་ལ་ཡོང་བ་གང་འཚམ་འདུག དཔེར་ན། གྲྭ་ས་ཁག་ལ་སློབ་གཉེར་ཆེད་ཡོང་བ་ཧ་ལམ་སྟོང་ཕྲག་སྐོར་སླེབས་ཡོད་འདུག ཁྱེད་རང་ཚོས་གནས་ཚུལ་སྔ་ཕྱི་ཆ་ཚང་ཤེས་ཀྱི་མེད་པར་བརྟེན། ངོས་ནས་གསལ་བཤད་ཕྲན་བུ་བྱས་ན་བསམ་པ་བྱུང༌། ད་ལྟ་བཀའ་བློན་ནས་གནས་ཚུལ་དཀའ་ངལ་ཡོད་ས་དེ་དག་རྡོག་སྒྲུག་བརྒྱབ་སྟེ་བཤད་པ་ལྟར། དེ་ཚོ་སྦ་གེ་སྦུག་གེ་དང༌། སྤམ་པོ་བྱས་པས་ལ་དག་གི་མ་རེད། སྤྱི་ཡོངས་ཀྱི་ཆ་ནས་ལས་བསྡོམས་ནང་ལ་ཡོད་པ་བཞིན་ཡར་རྒྱས་ཀྱི་གྲུབ་འབྲས་ཐོན་ཡོད། ཕུགས་རྒྱང་རིང་པོའི་ཆ་ནས་ས་རྒྱ་ཆེ་རུ་གཏོང་ཐུབ་ཐབས་མེད་པ་དང༌། མི་གྲངས་འཕེལ་ཡོང་གི་ཡོད་པས་དེ་ལྟའི་གནས་སྟངས་འདིའི་ཐོག་ལ་ཆོག་ཤེས་བྱས་ནས་འཐུས་ཤོར་མེད་ཙམ་བྱུང་ན་འགྲིག་གི་ཡོད་པ་ལྟ་བུ་བྱས་ན་རྩ་བ་ནས་འགྲིགས་ཐབས་མེད། ང་ཚོས་ཐབས་ལམ་གསར་པ་གང་ཞིག་འཚོལ་དགོས་ཀྱི་འདུག་གམ། གཙོ་བོ་འདི་ག་ས་གནས་ས་ཐོག་གི་དངོས་ཡོད་གནས་ཚུལ་ཐད་ཉམས་མྱོང་ཡོད་མཁན་དང༌། ཆ་རྒྱུས་ཡོད་མཁན་ཚོས་བསམ་བློ་གཏོང་དགོས། མཐུན་རྐྱེན་སྦྱོར་རྒྱུ་དེ་ལྟ་བུའི་ཐོག་ལ་ནང་སྲིད་ལས་ཁུངས་དང༌། ཕན་ཚུན་ཐབས་ཤེས་བྱེད་ཕྱོགས། མུ་མཐུད་དེ་འབད་བརྩོན་བྱེད་རྒྱུ་འདི་ཛ་དྲག་ཆེན་པོ་ཆགས་ཡོད། འཕྲོད་བསྟེན་གྱི་སྐོར་དང༌། སློབ་སྦྱོང་གི་སྐོར་ད་ལྟ་བཀའ་བློན་ནས་སྙིང་བསྡུས་བྱས་ཏེ་བརྗོད་པ་རྣམས་ཡག་པོ་བྱུང་སོང༌།

ཁ༽ དོན་གྱི་བདག་པོ་དང་། གུ་བཤངས་ཀྱི་དགོངས་གཞི།

ང་རང་ཚོ་བོད་པའི་གནས་ཚུལ་ད་ཕན་ལོ་ ༣༤ ལྷག་ཙམ་ཕྱིན་པ་དེའི་རིང་ལ་ང་ཚོ་བཙན་བྱོལ་བ་བྱས་ནས་སྡོད་མཁན་ཚོས་ཀྱང་དཀའ་ལས་མང་པོ་ཞིག་བརྒྱབ་ཡོད། ལྷག་པར་དུ་བོད་ནང་ལ་ཡོད་པའི་རྒྱ་ཆེའི་མི་མང་རྣམས་ཀྱི་སེམས་ཀྱི་གཏིང་ལ་དངངས་སྐྲག་དང༌། དུས་རྟག་ཏུ་ཆུ་ཚོད་ཉི་ཤུ་རྩ་བཞིའི་རིང་ལ་བག་ཟོན་ཁོ་ན་བྱས་ནས་སྡོད་དགོས་པས་མ་ཚད། རྒྱ་མིས་ཆེད་མངགས་སྡུག་སྦྱོང་མནར་གཅོད་བཏང་ནས་འདས་གྲོངས་ཕྱིན་པ་དང༌། དངོས་སུ་དམར་གསོད་བཏང་བ། མུ་གེས་ཤི་བ་སོགས་ཧ་ཅང་མང་པོ་ཞིག་བྱུང་ཡོད་པ་དང༌། རྒྱ་ཆེའི་མི་མང་སྤྱི་བྱིངས་སྨོས་ཅི། མདོར་ན་རྒྱ་མིའི་ལས་ཁུངས་ནང་ཡོད་པའི་ལས་ཀ་བྱེད་མཁན་ཕྱི་ཚུལ་ལ་རྒྱ་མིའི་ཕོགས་ཟ་མཁན། ཐ་ན་གོ་མིང་གང་ཙམ་ཡོད་ཀྱང་ཚང་མའི་སེམས་ཀྱི་གཏིང་ལ་བློ་གཡེང་ཆེན་པོའི་ངང་སྡོད་དགོས་ཀྱི་ཡོད། ད་ཕན་བོད་ནང་ཡོད་པའི་རྒྱ་ཆེའི་མི་མང་དེ་དག་དཀའ་ངལ་དཔག་ཏུ་མེད་པ་མྱངས་ནས་བསྡད་ཡོད་པར་བརྟེན། ཇི་སྲིད་བོད་ནང་གི་སྡུག་བསྔལ་རྣམས་སེལ་ཐུབ་པ་དང༌། འགྱུར་བ་ཁ་ཡོད་ལག་ཡོད་ཅིག་བོད་རྒྱ་ཆེའི་མི་མང་དོན་དམ་གྱི་འདོད་པ་ཚིམས་པ་ཞིག་མ་བྱུང་བར་དུ་བོད་དོན་ཡལ་རྒྱུ་དང༌། བརླག་ཐབས་མེད་པས་ང་ཚོས་མུ་མཐུད་ནས་འཐབ་རྩོད་བྱེད་དགོས།

ང་ཚོ་བཙན་བྱོལ་བ་ཚོས་བསམ་ཚུལ་གང་འདྲ་ཞིག་འཁྱེར་གྱི་ཡོད་ཅེ་ན། བོད་ནང་ལ་ཡོད་པའི་རྒྱ་ཆེའི་མིང་རྣམས་དངོས་གནས་དོན་གྱི་བདག་པོ་ཡིན་པར་བརྟེན། ཁོང་ཚོའི་བསམ་ཚུལ་དང་རེ་འདུན་གང་ཡོད་པ་དེ་ང་ཚོས་སྒྲུབ་དགོས་ཤིང་། ད་ལྟ་ཕན་ཆད་གཞིས་བྱེས་མི་མང་ཡོངས་རྫོགས་སེམས་ཤུགས་མ་ཉམས་པ་དང༌། ལྷག་བསམ་གཡོ་བ་མེད་པ། སྙིང་སྟོབས་འགྱུར་བ་མེད་པ་བཅས་ཀྱི་ཐོག་ནས་མི་ཐོག་བརྗེས་འགྲོ་གི་ཡོད་ཀྱང༌། སོ་སོའི་མི་རིགས་རང་དབང་གི་འཐབ་རྩོད་བྱེད་སྟངས་འདི་སྔར་ལས་ཤུགས་ཇེ་ཆེར་ཕྱིན་ཡོད། དེ་ལྟ་བུའི་གནས་ཚུལ་གྱི་འོག་ནས་འཛམ་གླིང་འདིའི་སྒང་ནས་བོད་པའི་གནས་ཚུལ་ལ་དོ་སྣང་བྱེད་མཁན་མང་དུ་འགྲོ་གི་ཡོད། རྒྱ་ནག་གཞུང་གི་ཐོག་ནས་ཀྱང་བོད་པའི་གནས་ཚུལ་འདི་སྣང་མེད་དུ་འཇོག་ཐབས་མེད་པ་ཞིག་ཆགས་ཡོང་གི་ཡོད།

དེ་ལྟར་ཕྱི་ནང་གི་རྐྱེན་མང་པོ་ཚོགས་པའི་འོག་ལ། བར་ལམ་ལོ་བཅུ་བཞི་ལྷག་ཙམ་རིང་རྒྱ་ནག་དང་ང་ཚོའི་བར་འབྲེལ་བ་བྱུང་བ་རེད། བོད་ཡུལ་རྒྱ་ཡུལ་ལ་འགྱུར་བའི་ཛ་དྲག་གི་གནས་ཚུལ་འདི་ལས་སྲུང་སྐྱོབ་བྱེད་རྒྱུའི་ཐབས་ལམ་དེ་རྒྱ་མི་རང་ལ་འབྲེལ་བ་བྱེད་རྒྱུ་ལས་འགྲོ་ལམ་གཞན་མེད་སྟབས། ང་ཚོའི་ངོས་ནས་གུ་བཤངས་ཀྱི་བསམ་བློ་གཏོང་རྒྱུ་ཡོད་ཚད་བཏང་ནས་ཐབས་ཤེས་གང་ཡོང་བྱས་ཀྱང༌། རྒྱ་མིའི་ངོས་ནས་དེར་བསམ་བློ་བཏང་སྟེ་ལྷུག་པོའི་གོ་བསྡུར་བྱེད་རྒྱུའི་གོ་སྐབས་ད་ལྟ་བར་དུ་མ་བྱུང་བ་རེད། རྒྱ་ནག་གཞུང་གི་ད་དུང་སྔར་བཞིན་གུ་ཡངས་ཀྱི་བསམ་བློ་མ་བཏང་ན། ད་བར་ངོས་ནས་ཐབས་ཤེས་བྱས་པ་ཧ་ལམ་མཐའ་ལ་སླེབས་པ་རེད། གནས་ཚུལ་དེ་ལ་གཞིགས་པའི་བསམ་བློ་གཏོང་རྒྱུ་གང་འདུག་གམ། ངོས་ནས་སྔ་ཕྱི་བར་གསུམ་དུ་མཐའ་མའི་ཐག་གཅོད་བོད་མི་མང་གིས་བྱེད་དགོས་པར་མ་ཟད། བོད་མི་མང་གིས་རེ་འདུན་གཞི་བཞག་བྱེད་དགོས་ཞེས་ཤོད་ཀྱི་ཡོད། ཡང་ང་རང་ཚོ་མང་མོས་ཀྱི་བསམ་འཆར་བསྡུ་ལེན་བྱེད་རྒྱུ་དེ་ལྟར་ཡང་ཆགས་མ་སྲིད་པ་མིན། ད་བར་རྒྱ་ནག་གཞུང་ལ་འབྲེལ་བ་བྱེད་སྟངས་དེ་ལྟ་བུ་ཞིག་ཡིན།

ག༽ ཐའེ་བོད་ཀྱི་འབྲེལ་བ་དང་། མང་གཙོའི་ལས་འགུལ།

དེ་ནས་ཐའེ་ཝན་ལ་འབྲེལ་བ་བྱེད་པའི་སྐོར་ལ། བར་ལམ་ཐའེ་ཝན་ནས་གནད་ཡོད་ཀྱི་མི་སྣ་དེ་ལྟར་ཚུར་ཡོང་ནས་ང་ཚོར་འབྲེལ་བ་བྱུང༌ལ། ང་ཚོས་ཀྱང་གཞུང་འབྲེལ་ཡོངས་གྲགས་ཀྱི་ཐོག་ནས་སྐུ་ཚབ་ཚོགས་པ་གཅིག་ཐའེ་ཝན་ལ་ཕྱིན་ནས་སྲིད་འཛིན་དང༌། སྲིད་བློན་དེ་དག་ཐུག་འཕྲད་བྱས་ནས་སྐད་ཆ་འགོ་ཚུགས་པ་འདི་གང་ལ་གང་འཚམ་གྱི་འགྱུར་བ་ཕྱིན་པའི་གནས་ཚུལ་གསར་པ་ཞིག་ཆགས་པ་རེད། དེ་རྗེས་སྲིད་འཛིན་གྱིས་ཡོངས་གྲགས་ཐོག་གསར་འགོད་པར་གསུང་སྟངས་དེ་དག་ཡག་ཆོད་འདུག ཐའེ་ཝན་དང་ང་ཚོའི་འབྲེལ་བ་འདི་ལུགས་མཐུན་ནམ། གཙང་མ་ཞིག་འབྱུང་ཐུབ་ན། ཐའེ་ཝན་ལ་ཡང་ཕན་ཐོགས་པ་མ་ཟད། ང་ཚོར་ཡང་ཕན་ཐོགས་ཡོང་གི་རེད།

གཙོ་བོ་བོད་ཀྱི་དངོས་ཡོད་ཀྱི་གནས་ཚུལ་འདི་རྒྱ་མིས་ཤེས་པ་བྱེད་རྒྱུ་ཧ་ཅང་གལ་ཆེན་པོ་རེད། རྒྱ་མི་གུང་བྲན་གྱིས་སྐད་ཆ་ཚང་མ་འཁྱོག་བཤད་ཁོ་ན་བྱེད་ཀྱི་ཡོད། ཐའེ་ཝན་གྱི་ནང་ལ་དེང་སང་གཏམ་བརྗོད་རང་དབང་ཡར་རྒྱས་གང་ལ་གང་འཚམ་ཕྱིན་ཡོད་པས། དེ་ལྟ་བུའི་གནས་ཚུལ་གྱི་འོག་ནས་ང་ཚོ་བོད་པའི་བདེན་དོན་འདི་རྒྱ་མི་མང་པོ་ཞིག་གི་རྣ་བར་ཐོས་ཐུབ་པ་དང༌། བོད་པའི་བདེན་དོན་འདི་གསལ་པོ་རྟོགས་པ་བཟོ་ཐུབ་པའི་གོ་སྐབས་ཡོད། གོ་སྐབས་འདི་འདྲའི་ཐོག་ནས་གཅིག་ལ་གཉིས་བརྒྱུད་ཀྱིས་བོད་པའི་བདེན་དོན་འདི་རྒྱ་ནག་སྐམ་ས་ཆེན་པོའི་ནང་ལ་ཡང་རིམ་པས་ཤེས་ཐུབ་པའི་ཕན་ཐོགས་ཡོང་གི་རེད། ཡིན་ན་ཡང་འགྱུར་བ་ཇི་ཙམ་འགྲོ་མིན་དང༌། ཁ་ཞེ་གཉིས་མེད་ཀྱི་འབྲེལ་བ་བཟང་པོ་ཞིག་ཡོང་ཐུབ་མིན། དུས་ཡུན་ཇི་ཙམ་འགོར་མིན་ད་ལྟ་ལམ་སང་ཚོད་དཔག་གསལ་པོ་ཐུབ་ཀྱི་མི་འདུག འོན་ཀྱང་མུ་མཐུད་ནས་འབྲེལ་བ་བྱེད་རྒྱུའི་བསམ་ཚུལ་ཡོད།

ད་ཆ་བོད་གཞུང་གིས་ཐའེ་ཝན་ལ་འབྲེལ་བ་བྱས་པར་བརྟེན། དེ་སྔ་ཕན་ཆད་ཐའེ་ཝན་ལ་ལྐོག་ཏུ་དངུལ་དངོས་ཀྱི་འབྲེལ་བ་ཡོད་མཁན་རིགས་ཤིག་གིས་ང་ཚོས་འབྲེལ་བ་བྱས་པ་འདི་ཡང་དག་པ་ཡིན་ཞེས་ངན་བྱས་ངོ་འཁྱེར་གྱིས་ཤོད་མཁན་ཡོང་སྲིད་ཀྱང༌། དེ་ལྟར་རྩ་བ་ནས་མ་རེད། ཡང་རིགས་གཅིག་གིས་ང་ཚོའི་གཞུང་གིས་ལམ་སྟོན་ལྟར་རྒྱ་དམར་ནག་གིས་གྲལ་གཅིག་ལ་བཞག་ནས་ལངས་ཕྱོགས་བརྟན་པོ་ཟིན་ནས་བསྡད་པ་འདི་ནོར་བ་མིན་ནམ་བསམ་མཁན་ཡང་ཡོང་སྲིད་པས་དེ་ནོར་བ་གང་ཡང་མ་རེད། ད་ལྟ་ངོས་ནས་བཤད་མ་ཐག་པ་བཞིན། བོད་གཞུང་གིས་ཐའེ་ཝན་ལ་ཡོངས་གྲགས་བྱས་ནས་འབྲེལ་བ་བྱེད་པ་འདི་རྒྱུ་མཚན་ལྡན་པ་དང༌། ཡང་དག་པ་ཞིག་བྱུང་ན་བསམས་ནས་འབྲེལ་བ་བྱེད་ཀྱི་ཡོད་སྟབས། དེ་སྔ་ཕན་ཆད་ལྐོག་ཏུ་འབྲེལ་བ་བྱས་པ་དེ་དག་ད་དུང་ནོར་འཁྲུལ་རང་ལ་བསྡད་ཡོད། གནད་དོན་འདི་དག་གསལ་པོ་མཁྱེན་དགོས་ཀྱི་འདུག

གང་ལྟར་ང་ཚོས་ཐའེ་ཝན་ལ་འབྲེལ་བ་བྱས་པ་འདི་ད་ལྟ་འགོ་ཚུགས་ཙམ་རེད། ཐའེ་ཝན་ནང་ལའང་མང་གཙོའི་འགྱུར་བ་ཞིག་འགྲོ་གི་ཡོད། མང་གཙོའི་འགྱུར་བ་དེས་ཐའེ་ཝན་ནང་ལ་ཡོད་པའི་ཡུལ་མི་ཚོའི་བསམ་ཚུལ་ཡང་འདྲ་མིན་ཐོན་ཡོང་གི་ཡོད། ཕྱོགས་མང་པོ་ཞིག་ནས་འགྱུར་བ་འགྲོ་བཞིན་པའི་དུས་འདིར་ང་ཚོའི་སྲིད་བྱུས་འཛིན་སྟངས་ཀྱང་དངོས་ཡོད་གནས་ཚུལ་ལ་གཞིགས་ནས་གོ་སྐབས་ཡོད་པ་དེ་དག་མ་བརླགས་པ་བྱེད་དགོས་ཀྱི་འདུག

རྩ་བའི་འཛམ་གླིང་སྤྱི་ཡོངས་ཀྱི་འཕོ་འགྱུར་འགྲོ་སྟངས་དང༌། རྒྱ་ནག་ནང་དུའང་ཤེས་ཡོན་ཅན་གཙོ་བོར་གྱུར་པའི་སློབ་ཕྲུག་ཚོའི་ནང་ལ་མང་གཙོ་དང་རང་དབང་ལ་འདོད་པ་དང༌དོན་གཉེར་ཆེན་བྱེད་ཀྱི་ཡོད། རྒྱ་ནག་གི་དཔལ་འབྱོར་ལམ་ལུགས་འདི་སྐབས་རེ་གཡས་ལ་ཐལ། སྐབས་རེ་གཡོན་ལ་ཐལ་བ་ལྟ་བུས་ད་ལྟའང་བབས་ལྷིང་ཞིག་ཆགས་མེད། འགོ་ཁྲིད་རྒན་རབས་དེ་དག་ཀྱང་ལོ་ན་མཐོ་པོར་སླེབས་ཡོད། གཙོ་ཆེ་ཤོས་ང་རང་ཚོ་བོད་མིའི་ལྷག་བསམ་སྙིང་སྟོབས་འགྱུར་བ་མེད་པའི་གནས་ཚུལ་འདི་ལ་བརྟེན་ནས་བོད་ཀྱི་བདེན་དོན་འཛམ་གླིང་འདིའི་ཐོག་ཏུ་ཇེ་གསལ་ནས་ཇེ་གསལ་དུ་འགྲོ་བཞིན་ཡོད་ལ། ང་ཚོར་རྒྱབ་སྐྱོར་བྱེད་མཁན་ཡང་ཇེ་མང་ནས་ཇེ་མང་དུ་འགྲོ་བཞིན་ཡོད།

དེ་ལྟ་བུའི་གནས་ཚུལ་གྱི་འོག་ནས་ལོ་ཤས་ནང་ལ་འགྱུར་བ་ཆེན་པོ་འགྲོ་རྒྱུའི་རེ་བ་ཏན་ཏན་ཡོད། ང་རང་ཚོ་ཚང་མས་དུས་ད་ལྟ་བར་དུ་སེམས་ཤུགས་མ་ཆག་པར་རིག་པ་བསྒྲིམས་ནས་བསྡད་པ་རེད། ལྷག་པར་བོད་ནང་ཡོད་པའི་རྒྱ་ཆེའི་མི་མང་ཚོས་སྔར་བཞིན་སེམས་ཤུགས་བསྐྱེད་དགོས་པ་དང༌། དེའི་ནང་ནས་རྒྱ་མིའི་ལས་ཁུངས་ནང་ལས་ཀ་བྱེད་མཁན། ལུས་པོ་རྒྱ་མིའི་གླ་ཕོགས་ལ་བརྟེན་ནས་འཚོ་དགོས་ཀྱི་ཡོད་ཀྱང༌། ནང་བསམ་བློ་སོ་སོའི་ཕ་མེས་ནས་བརྒྱུད་པའི་བོད་མི་རིགས་ཀྱི་ལྟ་བ་དང༌། བོད་མི་རིགས་ཀྱི་ལ་རྒྱ་ཞེན་ཁོག་ལོས་ཡོང༌། ད་དུང་ཡང་ཚང་མས་ལྷག་བསམ་དང་སྙིང་སྟོབས་བཅང་རྒྱུ་ཧ་ཅང་གལ་ཆེན་པོ་རེད།

ང༽ རང་དབང་རང་ལག་དང་། སྐུ་དབང་རྩིས་སྤྲོད།

དེ་ནས་གལ་ཆེ་བ་ཞིག་ལ་མ་འོངས་པར་བོད་རང་དབང་སོན་པའི་མཚམས་སུ་ལམ་ཕྱོགས་གང་འདྲ་ཞིག་ལ་འགྲོ་གི་རེད་དམ་ཟེར་ན། བརྒྱ་ཆ་བརྒྱ་ཐམ་པ་གཞུང་འབྲེལ་གྱི་ཡིག་ཐོག་ནས་ཐག་གཅོད་བྱས་པའི་མང་གཙོ་གཙང་མ་ཞིག་གི་ལམ་ལ་འགྲོ་གི་རེད། དཔེར་ན། གཞན་དག་ཕར་བཞག ངའི་ངོས་ནས་ཆ་བཞག་ན་ཡང་ང་ཚོར་རང་དབང་སོན་པའི་མཚམས་ལ་ངོས་ནས་བོད་གཞུང་གི་འགོ་ཁྲིད་བྱེད་པའི་དུས་ཚོད་ཡོལ་བ་རེད། དངོས་ཡོད་གནས་ཚུལ་ལའང་ངོས་ནས་བོད་གཞུང་གི་འགོ་ཁྲིད་བྱས་པ་ལས། སྤྱི་ཚོགས་ཀྱི་ནང་སྤྱིར་བཏང་གི་མི་ཞིག་བྱས་ཏེ་བསྡད་ན། སྤྱི་ཚོགས་ནང་དཀའ་རྙོག་ཡོང་བའི་སྐབས་སུ་ངོས་ནས་ཁ་ཕན་ཚིག་ཕན་བྱས་ན་ཕན་ཐོགས་ཆེ་བ་ཡོང་གི་རེད།

གཙོ་ཆེ་ཤོས་བོད་ནང་ལ་མིང་དོན་མཚུངས་པའི་རང་དབང་དང་། མང་གཙོ་ཡག་པོ་ཞིག་ཡོང་ཆེད་ངོས་ནས་གཞུང་གི་འགན་ཁུར་དང༌། མིང་གནས་གང་ཡང་མེད་པ་བྱས་ཏེ་བསྡད་ན་ཕན་ཐོགས་དེ་ཆེ་བ་ཡོང་གི་རེད། མིའི་སེམས་ནང་ལ་རང་བཞིན་གྱི་སེམས་ཁུར་ཆེ་བ་སླེབས་ཀྱི་རེད། དེ་མིན་ངོས་ཀྱིས་འགོ་འཁྲིད་ནས་བསྡད་ན། འཕྲལ་སེལ་མང་ཆེ་བ་བློ་བདེ་ཡོང་སྲིད་ཀྱང་ཕུགས་ལ་དྲིན་ཆུང་དུ་འགྲོ་རྒྱུའི་ཉེན་ཁ་ཡོད། གང་ལྟར་ང་ཚོ་མང་གཙོ་ཡང་དག་པ་ཞིག་ལ་འགྲོ་རྒྱུར་ཡིག་གཞིའི་ཐོག་ནས་གཏན་འབེབས་བྱས་ཡོད། དེ་ཡང་ང་རང་ཚོ་གཞིས་བྱེས་མཉམ་འཛོམས་ཀྱི་ཉི་མ་ཤར་བའི་མཚམས་འདིར། སྔོན་ལ་ཚོགས་འདུ་ཧྲག་བསྡུས་ཤིག་གི་ཐོག་ནས་སྲིད་གཞུང་ཞིག་འཛུགས་རྒྱུ་དང༌། ལོ་རྒྱུས་ཐོག་ནས་ཡོད་པའི་༸རྒྱལ་བ་རིན་པོ་ཆེའི་དབང་ཚད་རྣམས་སྲིད་གཞུང་དེ་ལ་རྩིས་སྤྲོད་བྱ་རྒྱུ་ཡིན།

སྲིད་གཞུང་དེས་ལོ་གཉིས་ནང་ཚུད་ལ་དེང་དུས་འཛམ་གླིང་སྤྱི་སྲོལ་དང་མཐུན་པའི་མང་གཙོའི་རང་དབང་ལྡན་པའི་སྒོ་ནས་འོས་བསྡུ་བྱས་ཏེ་བོད་མི་མང་གི་འཐུས་མིའི་ཚོགས་ཆེན་བསྡུ་བསྐོར་བྱེད་རྒྱུ། འཐུས་མིའི་ཚོགས་ཆེན་དེའི་ཐོག་ནས་བོད་ཀྱི་རྩ་ཁྲིམས་གཏན་འབེབས་དང༌། དེ་གཞིར་བཞག་སྲིད་གཞུང་འཛུགས་རྒྱུ། ད་ཕན་རྒྱ་མིའི་ཞི་དྲག་ལས་ཁུངས་ནང་ལས་ཀ་བྱེད་མཁན་ཚོར་ཉམས་མྱོང་དང༌། རྒྱུས་མངའ་གང་ལ་གང་འཚམ་ཡོད་སྟབས་མུ་མཐུད་ནས་ལྷག་བསམ་གྱིས་ལས་ཀ་བྱེད་ཐུབ་ན་ཡག་པོ་འདུག་ཅེས་ཡིག་ཆའི་ཐོག་ནས་ཡོངས་གྲགས་གཏན་འབེབས་བྱས་ཡོད། མ་འོངས་པའི་བྱེད་ཕྱོགས་དེ་ལྟར་རེད། རྒྱ་མིས་འཁྱོག་བཤད་བྱས་ཏེ་ཏཱ་ལའི་བླ་མས་འགོ་འཁྲིད་པའི་ལས་འགུལ་སྤེལ་མཁན་ཚོའི་དམིགས་ཡུལ་ནི་བོད་ཀྱི་སྤྱི་ཚོགས་རྙིང་པ་བསྐྱར་གསོ་བྱེད་རྒྱུ་དེ་རེད་ཅེས་ཤོད་ཀྱི་ཡོད་ཀྱང༌། དེས་གནས་ཚུལ་ཤེས་མཁན་ཚོར་མགོ་སྐོར་རྩ་བ་ཉིད་ནས་གཏོང་ཐུབ་ཀྱི་མ་རེད། འོན་ཀྱང་ཁྱེད་རང་ཚོ་ལུང་ཁུག་ཁ་ཤས་ལ་གང་འདྲ་ཡིན་ནམ་བསམ་པ་ཡོང་མི་སྲིད་པ་མིན་གཤིས། དངོས་ཡོད་གནས་ཚུལ་ངོ་མ་ཇི་ཡིན་བོད་ཀྱི་ས་ཁུལ་རྒྱ་ཁྱབ་གང་སར་དངོས་ཤུགས་བརྒྱུད་གསུམ་ནས་ཤེས་རྟོགས་ཐུབ་པ་བཟོ་རྒྱུ་གལ་ཆེན་པོ་རེད།

ཅ༽ ཆོས་དད་རང་མོས་དང་། ནང་ཆོས་ཀྱི་སློབ་གཉེར།

དེང་སང་བོད་ནང་ལ་ཆོས་དད་རང་མོས་སྔོན་དང་མི་འདྲ་བའི་ཕྲན་བུ་གུ་ཡངས་སུ་ཕྱིན་ཏེ་ལྷ་ཁང་དང་དགོན་པ་ཉམས་གསོ་བྱེད་མཁན་ཡོད། རྒྱ་མིའི་ངོས་ནས་ནང་པའི་ཆོས་ཤེས་ཀྱི་མེད་པ་དང༌། མཐར་ཐུག་གི་དམིགས་ཡུལ་ནི་ཆོས་རྩ་བ་ནས་མེད་པ་བཟོ་རྒྱུ་ཡིན་པ་སྨོས་མེད་ཡིན་ཞིང་། རྒྱ་མིའི་ངོས་ནས་ཆོས་དད་རང་མོས་ཟེར་བ་གང་འདྲ་ཞིག་ལ་བསམ་བློ་གཏོང་གི་ཡོད་ཅེ་ན། ཧ་ལམ་མ་ཎི་ལག་སྐོར་ལག་ཏུ་འཁྱེར་ཆོག་པ་དང༌། ཕྲེང་བ་འཁྱེར་ནས་སྐོར་བར་ཕྱིན་ན་ཆོས་དད་རང་མོས་ཆ་ཚང་ཡོད་པ་ལྟ་བུའི་བསམ་བློ་འཁོར་གྱི་ཡོད། ནང་པ་སངས་རྒྱས་པའི་ཆོས་རྒྱ་ཆེན་པོ་ཡིན་པས་སློབ་སྦྱོང་བྱེད་དགོས་ལ། འཆད་ཉན་དང༌། ཐོས་བསམ་སྒོམ་གསུམ་ལོ་ནས་ལོ་བསྟུད་བྱས་ཏེ་བསམ་བློར་སྦྱོང་བརྡར་བྱེད་དགོས་པ་ལས། ཕྱག་འཚལ་བ་དང༌། གླིང་སྐོར་ལ་འགྲོ་ཆོག་པ་ཙམ་གྱིས་འགྲིག་གི་མེད

དེས་ན་དགོན་པ་ཁག་གི་གྲྭ་པ་ཚོས་སློབ་གཉེར་བྱེད་རྒྱུ་ཤིན་ཏུ་གལ་ཆེན་པོ་ཡིན། དེ་སྔ་སློབ་གཉེར་ཡོད་མེད་ལ་མ་ལྟོས་པར་ད་ལྟའི་དུས་ཚོད་གསར་པ་འདིའི་ནང་དཔེ་ཆ་ལྟ་རྒྱུ་དང༌། ལྷ་རབ་མཚན་ཉིད་ཀྱི་གཞུང་བལྟས་ནས་རྩོད་པའི་ཐོག་ནས་བདར་ཤ་བཅད་དེ་གཏན་ལ་འབེབས་ཐུབ་པ། དེ་ལྟར་མིན་ནའང་གཞུང་དོན་བཤད་ཉན་གྱི་ཐོག་ནས་གང་ལྟར་ནང་པ་སངས་རྒྱས་པའི་ཆོས་ཀྱི་འགྲོ་སྟངས་ཤེས་པ་བྱེད་རྒྱུ་དེ་ཧ་ཅང་གལ་ཆེན་པོ་རེད།

དགོན་པ་ལྷ་ཁང་ཉམས་གསོ་བྱས་པ་ཙམ་གྱིས་བསྟན་པ་ཉམས་གསོ་བྱས་པ་ཡིན་བསམ་མི་རུང༌། ད་ལྟ་ལྷ་ཁང་གསར་དུ་བཞེངས་པ་རྣམས་འགྲེམ་སྟོན་ཁང་ལྟ་བུར་མ་བཞག་པར་དེའི་ནང་ལ་བསླབ་པ་སློབ་གཉེར་ཡོད་པ་དང༌། འཆད་ཉན་ཡོད་པ་ཞིག་བྱེད་རྒྱུ་ཤིན་ཏུ་གལ་ཆེན་པོ་ཡིན། དེང་སང་ཆོས་དད་ཀྱི་གོ་སྐབས་ཕྲན་བུ་ཆེ་རུ་ཕྱིན་པ་དང༌། དགོན་པ་ཉམས་གསོ་བྱེད་རྒྱུའི་གོ་སྐབས་མང་དུ་ཕྱིན་པ་དང་ཆབས་ཅིག་ཆོས་ལུགས་ཀྱི་འཐེན་འཁྱེར་བྱེད་རྒྱུའི་གནས་ཚུལ་ཡོང་སྲིད་པ་རེད། མ་གཞི་འཛམ་གླིང་ཆོས་ལུགས་ཕན་ཚུན་གྱི་ནང་འགལ་ཟླ་དང་རྙོག་དྲའི་གནས་ཚུལ་ལ་བལྟོས་ན། ང་རང་ཚོ་བོད་པ་དྲག་པ་འདུག

ཆ༽ ཆོས་ལུགས་མཐུན་ལམ་དང་། ཆོས་བྱེད་སྤུས་དག

ཡིན་ན་ཡང་ཆོས་ལུགས་ཕན་ཚུན་གྱི་འཐེན་འཁྱེར་དང༌། ཕྱོགས་ལྷུང་གི་ཐོག་ནས་འགལ་ཟླའི་གནས་ཚུལ་བྱུང་ན་དངོས་གནས་བློ་ཕམ་པོ་རེད། ཆོས་བརྒྱུད་སོ་སོས་རང་རང་གི་རྟེན་གཞི་དགོན་གནས་འཛུགས་སྐྲུན་བྱས་པ་དེ་དག་ང་ཚོ་དང་ཁྱེད་ཚོ་ཞེས་ཆགས་སྡང་བྱེད་སའི་གཞི་རྩ་ལྟ་བུར་མ་སོང་བའི་གཟབ་གཟབ་བྱེད་དགོས་ཀྱི་འདུག ལོ་མང་རིང་ཆོས་བྱེད་རྒྱུའི་གོ་སྐབས་མེད་པའི་གནས་ཚུལ་འོག་བར་ལམ་ཆོས་སྒོ་ཕྱེ་བར་བརྟེན་མི་མང་ནས་ཕྲུ་གུ་མང་པོ་གྲྭ་པ་བཟོ་རྒྱུར་དགའ་པོ་བྱེད་མཁན་ཤུགས་ཆེན་པོ་བྱུང་ཡོད་བཟོ་འདུག དེ་ཚོར་བསམ་བློ་ཏན་ཏན་གཏོང་དགོས་པ་ཞིག་རེད། གྲྭ་པ་མང་ཉུང་དེ་གནད་འགག་ཆེན་པོ་མ་རེད། ཡོད་པ་རྣམས་སྤུས་དག་པོ་དགོས་རྒྱུ་ཧ་ཅང་གལ་ཆེན་པོ་རེད།

ངོས་ཀྱི་གོ་ཐོས་ལ་བོད་ཀྱི་ས་ཁུལ་ཁ་ཤས་ལ་གྲྭ་བཙུན་མང་པོ་ཆགས་པ་དེ་ཚོའི་གྲས་ཆོས་ཀྱི་སློབ་གཉེར་བྱེད་རྒྱུ་གང་ཡང་མེད་པར་བརྟེན་གྲོང་ཆོག་རྒྱུགས་པ་དང་། ག་ལེར་སྒྲིག་ཁྲིམས་ཀྱང་མེད་པ་ཆགས་པ་སོགས་ཀྱི་དབང་ལས་སྔ་མོ་ཆོས་དད་ཤུགས་ཆེན་པོ་ཡོད་པའི་ཁྱིམ་ཚང་དེ་རིགས་ཀྱི་དད་པ་དག་སྣང་ལའང་འགྱུར་བ་འགྲོ་གི་ཡོད་པ་ལྟ་བུ་གོ་ཐོས་ཡོང་གི་འདུག དགོན་པ་བཞེངས་པ་དེ་དག་གི་ནང་དགེ་འདུན་ཡོད་པ་རྣམས་སྤུས་ཚད་ཡག་པོ་མ་བྱུང་ན་གཏན་ནས་མི་འགྲིགས། གྲྭ་བཙུན་ཁ་གྲངས་མང་གནས་མེད་པས། ཡོད་པ་དེ་དག་སྤུས་དག་པོ་ཞིག་ཡོང་བ་བྱེད་རྒྱུར་དོ་སྣང་ཆེན་པོ་བྱེད་དགོས།

ཡང་ངོས་ནས་གནས་ཚུལ་གོ་ཐོས་གཞན་ཞིག་ལ། བོད་ནང་དགོན་པ་དེ་ལྟར་བཞེངས་པའི་འཁྲིས་སུ་བླ་བྲང་ཡིན་ཟེར་བ་དེ་དག་ལ་ཡུལ་པ་དོ་སྣང་ཡོད་མཁན་ཚོས་བློ་ཕམ་བྱེད་མཁན་ཡང་ཡོད་ཚོད་འདུག དེ་རིགས་ལ་ཏན་ཏན་བསམ་བློ་གཏོང་དགོས། དངོས་གནས་བསྟན་པ་རང་ལ་བསམ་བློ་གཏོང་དགོས་པ་ལས། ཆོས་མིང་ལ་འཁྱེར་ནས་སྒེར་པའི་མི་ཚང་ཞིག་གི་འཚོ་གོས་ལ་དམིགས་པ་ལྟ་བུ་བྱས་ན་དཔེ་མི་སྲིད་པའི་ནོར་འཁྲུལ་རེད།

ཇ༽ ཁོར་ཡུག་སྲུང་སྐྱོབ་དང་། རྩྭ་ཆུའི་ནང་དམེ།

དེ་གོང་རི་དྭགས་གསོད་པ་དང༌། ཉ་འཛིན་རྒྱུ་སོགས་རྒྱ་མིས་ཀྱང་སྐུལ་འདེད་བྱེད་ཀྱི་ཡོད། ཟ་འབྲུ་དཀོན་པོ་ཡོད་པའི་སྐབས་སུ་སྲོག་འཚོ་བའི་དོན་དུ་དེ་ལྟར་མ་བྱེད་ལ་མེད་རེད། དེང་སང་བཟའ་བཅའི་གནས་སྟངས་ཕྲན་བུ་དྲག་ཏུ་ཕྱིན་པའི་སྐབས་ལ་རི་དྭགས་གསོད་མཁན་དེ་དག་ཧ་ཅང་ཐབས་སྐྱོ་པོ་རེད། དངོས་གནས་བྱས་ན་རྒྱ་མི་ཞིག་གིས་རི་དྭགས་གསོད་པར་ཡོང་ན་ང་ཚོས་བཀག་འགོག་བྱེད་དགོས་པ་རེད། ཐ་ན་རྒྱ་མི་བཀག་མ་ཐུབ་ཀྱང་བོད་པའི་ངོས་ནས་བདག་ཏུ་མ་བཟུང་བའི་བྱ་རི་དྭགས་ལ་གནོད་འཚེ་ནམ་ཡང་བྱེད་མི་རུང༌།

འཛམ་གླིང་འདིའི་ཐོག་ཁོར་ཡུག་སྲུང་སྐྱོབ་བྱེད་རྒྱུ་གལ་ཆེན་པོར་བརྩི་གི་འདུག དེ་སྔ་བོད་ལ་རི་རྒྱ་ཀླུང་རྒྱ་བསྡམས་པའི་མིག་དཔེ་བཟང་པོ་ཞིག་ཡོད། རིགས་ཁ་ཤས་ཀྱིས་དཔལ་འབྱོར་ཐོག་ནས་བྱེད་སྟངས་དེ་དག་ལྐུག་པ་རེད་བསམ་གྱི་ཡོད་ཤས་ཆེ་ཡང་། དངོས་ཡོད་གནས་ཚུལ་ལ་འཛམ་གླིང་ཐོག་བྱ་རི་དྭགས་གང་བྱུང་གསོད་མཁན་ལ་དགའ་པོ་བྱེད་ཀྱི་མི་འདུག དེང་སང་དངོས་ཡོད་གནས་ཚུལ་ལ་བོད་ནང་དེ་སྔོན་བྱ་རི་དྭགས་ཁྱུ་དང་ཁྱུ་ཡོད་ས་དེ་རིགས་ལ་དེང་སང་ཉུང་ཤས་ལས་ཧ་ལམ་ཤུལ་མེད་རྩ་སྟོང་འགྲོ་བའི་གནས་ཚུལ་ཤོད་མཁན་འདུག དེར་བརྟེན་རྔོན་པ་རྒྱག་རྒྱུ་དེ་དག་ཡག་པོ་གཏན་ནས་མ་རེད། ད་དུང་སྡུག་ཤོས་ཤིག་ལ་རྩྭ་ཆུའི་དོན་ལ་བོད་པ་ནང་ཁུལ་འཁྲུག་རྩོད་ཀྱིས་མི་གསོད་རེས་བྱེད་པའི་གནས་ཚུལ་གོ་རྒྱུ་འདུག དཔེ་སྲིད་ཀྱི་མ་རེད། རྒྱ་མིས་ང་ཚོར་སྡུག་པོ་འདི་ཙམ་གཏོང་བཞིན་དུ་ང་རང་ཚོ་ནང་ཁུལ་གནས་ཚུལ་ཆུང་ཙག་ལ་འཁྲུག་པ་བྱེད་པ་དེ་ནི་ཤིན་ཏུ་ནས་ཐབས་སྐྱོ་པོ་རེད། སྤྱིར་བཏང་བོད་ནང་ལ་ཡོད་པའི་རྒྱ་ཆེའི་མི་མང་རྣམས་བོད་སྤྱི་པའི་དོན་དག་ལ་ཚང་མས་བསམ་བློ་འཁོར་གྱི་ཡོད་པ་དེ་ནི་ཡག་པོ་རེད། ད་དུང་ཡང་ཚང་མས་བསམ་བློ་རྒྱ་ཆེ་ས་ནས་བཏང་སྟེ་རྣམ་དཔྱོད་དང་ལྡན་པ་བྱེད་རྒྱུ་ཤིན་ཏུ་གནད་གལ་ཆེན་པོ་རེད།

ལྷག་པར་དུ་ལས་བྱེད་པ་ཚོས་རྒྱ་མིའི་ལས་ཁུངས་ནང་ལས་ཀ་བྱེད་སྐབས་ཁྲལ་མངོན་སླ་བཅོས་བྱས་ན་ཡག་པོ་མ་རེད། སོ་སོ་ལས་རིགས་གང་དང་གང་གི་ནང་དུ་ལས་ཀ་བྱེད་ཀྱི་ཡོད་ཀྱང་ལས་རིགས་དེའི་ཐོག་ཉམས་མྱོང་གསོག་པ་དང༌། སློབ་སྦྱོང་བྱས་ནས་ཕྱིན་ཆད་ལས་རིགས་དེའི་ནང་སོ་སོ་རང་ཉིད་ཀྱིས་འགན་ཆ་ཚང་འཁྱེར་ཐུབ་པ་བྱེད་རྒྱུའི་བསམ་བློ་གཏོང་དགོས། ཉིན་གཅིག་སོ་སོས་འགན་འཁྱེར་དགོས་བྱུང་བའི་སྐབས་སུ་རྒྱ་མི་གཅིག་མི་གླ་སྒྲིག་དགོས་བྱུང་ན་ངོ་ཚ་པོ་རེད། ད་ལྟ་བོད་པའི་ལས་ཀ་རྒྱ་མིས་འཕྲོག་གི་འདུག་ཟེར་བཞིན་དུ། སོ་སོས་ལས་ཀ་དེ་བྱེད་མ་ཐུབ་པ་བྱུང་ན་དེ་བས་སྤམ་ཤོར་དགོས་པ་དང༌། ངོ་ཚ་པོ་རེད། ད་ལྟ་ནས་ཉམས་མྱོང་གསོག་དགོས་སར་ཉམས་མྱོང་བསགས། སློབ་སྦྱོང་བྱས་ཏེ་མིག་དཔེ་བལྟ་དགོས་སར་མིག་དཔེ་བལྟས་ནས་གང་ལྟར་སོ་སོས་འགན་ཐེག་པ་ཞིག་བྱེད་ཀྱི་བསམ་པ་བྱེད་རྒྱུ་གལ་ཆེན་པོ་རེད།

ཉ༽ ཕུགས་རིང་གི་གལ་གནད་དང་། སྐྱེས་མི་ཆོག་པའི་ཕྲུ་གུ།

བར་ལམ་ནས་གནས་ཚུལ་ལེགས་པ་ཞིག་ལ། ཕྱི་ལ་ཡོད་མཁན་བོད་པ་ཁྱིམ་ཚང་སྒེར་པ་དེ་ལྟར་ནས། བོད་ནང་ལ་སློབ་གྲྭ་འཛུགས་རྒྱུའི་ལས་ཀ་བྱེད་ཀྱི་ཡོད་པ་དང༌། ཁམས་ཁུལ་དུ་ཧ་ལམ་བོད་པའི་ཕྲུ་གུ་སྟོང་ཕྲག་སྐོར་ལ་སྦྱིན་བདག་བཙལ་རྒྱུ་སོགས་དབྱིན་ལན་ལ་ཡོད་པའི་བླ་མ་གཅིག་གིས་དོ་ཁུར་ཆེན་པོ་གནང་འདུག དེ་བཞིན་ལྷ་སའི་ཡས་མས་ས་ཁུལ་རེ་གཉིས་ལ་ཡང་བོད་པ་སྒེར་པ་དེ་རིགས་ཀྱིས་སློབ་གྲྭ་བཙུགས་ཡོད་པ་དེ་དག་ཡག་པོ་རེད། ང་རང་ཚོ་ཕྱི་ཕྱོགས་སུ་ཡོད་མཁན་བོད་པ་ཚོས་སེམས་ཁུར་བླངས་ཏེ་བོད་ནང་ལ་ཡོད་པའི་བོད་པ་ཚོར་ཕན་ཐོགས་བྱེད་རྒྱུ་འདི་ང་ཚོའི་ལས་འགན་རེད། གལ་ཆེ་ཤོས་ཤེས་ཡོན་གྱི་ཐོག་ལ་ཆ་རྐྱེན་བསྐྲུན་རྒྱུ་འདི་ཤིན་ཏུ་ཁ་ཚ་དགོས་གཏུགས་དང༌། ཕུགས་རྒྱང་རིང་པོའི་གལ་གནད་ཆེན་པོ་རེད། བྱ་སྤྱོད་དེ་རིགས་ལ་རྗེས་སུ་ཡི་རངས་ཡོད།

སྤྱིར་བཏང་ཐོག་ང་ཚོས་རྒྱ་མི་རིགས་ལ་ངོ་རྒོལ་བྱེད་ཀྱི་མེད། རྒྱ་མིའི་ནང་ནས་གནས་ཚུལ་བདེན་པ་དེ་དག་ཆ་ཚང་ཤེས་ན་བོད་པའི་བདེན་དོན་ལ་རྒྱབ་སྐྱོར་བྱེད་མཁན་ཏན་ཏན་ཡོང་གི་རེད། ཕྱི་ལ་ཡོད་པའི་རྒྱ་མིའི་ནང་ནས་ངོས་ལ་ཁ་སང་ནས་འདི་འདྲ་བཤད་བྱུང༌། ང་ཚོ་རྒྱ་ནག་ནང་ལ་ཡོད་དུས་བོད་ཅེས་པ་རྗེས་ལུས་དང༌། གདུག་རྩུབ། ཀླ་ཀློའི་རང་བཞིན་རེད་བསམ་གྱི་ཡོད། དཔེར་ན་སྐྱེས་མི་ཆོག་པའི་ཕྲུ་གུ་ཟེར་བ་ལྟ་བུ་རྫུན་བཟོ་བྱས་པའི་གློག་བརྙན་དེ་དག་གི་ཐོག་ནས་བོད་ནི་གདུག་རྩུབ་ཅན་ཞིག་མཐོང་གི་ཡོད། དེ་རྗེས་ཕྱི་རྒྱལ་ལ་སླེབས་ནས་བོད་པའི་གནས་ཚུལ་ངོ་མ་ཤེས་པའི་ཚེ་བོད་དེ་ལྟར་རེད་མི་འདུག ང་ཚོ་རྒྱ་མི་རིགས་ཀྱི་ཐོག་ནས་བོད་པར་དངོས་གནས་བརྡབ་གསིག་དང༌། གཏོར་བཤིག་ཆེན་པོ་བྱས་འདུག

གང་ལྟར་བོད་ལ་གྱོང་གུན་ཆེན་པོ་ཕོག་འདུག ང་རང་རྒྱ་མི་རིགས་ཡིན་པའི་ཆ་ནས་དགོངས་དག་ཞུ་གི་ཡིན་ཟེར་མཁན་དེ་ལྟར་ངོས་ལ་ཐུག་མྱོང༌། དེ་ལྟར་བོད་པའི་གནས་ཚུལ་བདེན་དོན་ཇི་ཙམ་གསལ་པོ་ཤེས་པའི་ཚོད་ཀྱི་བོད་པར་ཤ་ཚ་དང༌། བོད་པའི་གནས་ཚུལ་གྱི་ཐོག་ལ་བསམ་བློའི་ནང་ནས་སེམས་འཁུར་ལེན་མཁན་ཡོང་རྒྱུར་བརྟེན། བོད་ནང་ལ་རྒྱ་མི་རིགས་དང་བོད་པ་སྒེར་གྱི་ངོས་ནས་འབྲེལ་བ་བཟང་པོ་བྱེད་དགོས་པ་དང༌། གྲོགས་པོ་བཟོ་ཐུབ་པ་བྱུང་ན་བཟོ་དགོས། ཁོ་ཚོའི་སྲིད་གཞུང་གི་སྲིད་བྱུས་ཁ་ནས་འདྲ་ཆགས་པོ་བརྒྱ་སྟོང་གང་བཤད་རུང་མ་བཤད་རུང་དངོས་པོའི་གནས་ཚུལ་ལ་བོད་པར་བློས་མ་འཁེལ་ས་ཞིག་དང༌། དབང་ཡོད་བཤད་ས་ཞིག་ལ་བརྩི་གི་ཡོད།

བོད་ལུང་པ་ནས་ཐོན་པའི་གཏེར་ཁ་དེ་དག་ནས་བོད་པར་གང་ལ་གང་འཚམ་ཕན་པ་ཞིག་བྱེད་དགོས་ཀྱང༌། གང་ཡང་བྱེད་ཀྱི་མེད། གཏེར་ཁ་ཐོག་མར་འདོན་པའི་སྐབས་ལ་ས་གནས་ཀྱི་བོད་པ་འགའ་ཤས་མཉམ་དུ་འགྲོ་གི་ཡོད་ཀྱང༌། གཏེར་ཁ་འབོར་ཆེན་པོ་དང༌། སྤུས་དག་པོ་ཡོད་ན། ས་ཆ་དེ་དག་གསང་རྒྱ་བྱེད་སའི་ས་ཁུལ་ཞིག་ལ་ངོས་འཛིན་བྱས་ཏེ་ས་གནས་ཀྱི་བོད་རིགས་ལས་བྱེད་པ་དང༌། དཔོན་རིགས་དེ་རིགས་ཀྱིས་གནས་ཚུལ་མ་ཤེས་པ་བྱེད་ཀྱི་འདུག དེ་རིགས་དཔེ་མི་སྲིད་པའི་ཧམ་པ་ཚ་པོ་རེད། རྒྱ་ནག་སྲིད་གཞུང་གིས་ང་ཚོ་བོད་པའི་ཐོག་ལ་ཕྱོགས་གཅིག་ནས་ལོ་རྒྱུས་ཀྱི་བདེན་དོན་རྣམས་བརྩི་མེད་རྡོག་རོལ་བཏང་བ་རེད། དངོས་ཡོད་ཀྱི་གནས་ཚུལ་ཐོག་བོད་པར་དོན་དམ་པའི་ཤ་ཚ་བའི་རོགས་རམ་བྱས་ཡོད་ན་འདས་པའི་ལོ་བཞི་བཅུའི་རིང་ལ་བྱེད་ལོང་བྱུང་ཡོད། ད་ཆ་གྲུབ་འབྲས་ཐོན་དགོས་ཚོད་ཡིན་ན་ཡང༌། རྒྱ་མིས་བོད་བཙན་བཟུང་བྱས་པ་ནས་ད་ལྟ་བར་བོད་པ་མང་ཆེ་བ་རྒྱ་མིར་ཞེན་པ་ལོག་རྒྱུ་ཞིག་ལས་བྱུང་མེད།

ཏ༽ རྒྱ་གཞུང་གི་མནར་གཅོད་དང་། བོད་མིའི་ཐོབ་ཐང་།

འདས་པའི་ལོ་བཅུ་བཞི་ཙམ་གྱི་ནང་བོད་ནས་ཚུར་གཉེན་འཕྲད་དུ་ཡོང་མཁན་དང༌། བྲོས་བྱོལ་ཡོང་མཁན་མི་ཁྲི་ཁ་ཤས་བྱུང་བའི་ནང་ཕལ་ཆེར་ངུ་མཁན་དང༌། སྡུག་སྐད་རྒྱག་མཁན་ཤ་སྟག་ལས་མི་འདུག བོད་མི་མཐོ་རིམ་མི་སྣ་ནས་བཟུང༌། ཐ་ན་སྤྲང་པོ་ཡན་ཆད་ཁྱིམ་ཚང་མི་རེ་ངོ་རེའི་ནང་རྒྱ་མིའི་བཙན་འོག་ལ་རྡུང་རྡེག་མ་ཕོག་པ་ཧ་ལམ་མེད་ཅིང་། ཁྱིམ་ཚང་ཁ་ཤས་ནི་ཕ་མ་བུ་ཕྲུག་དང་བཅས་པ་བཙོན་ཁང་ནང་ཤི་སོང༌། རྒྱ་མིས་དམར་གསོད་བཏང་སོང༌། ཕ་མ་སྤུན་མཆེད་འཐབ་འཛིང་འོག་ཏུ་འདས་གྲོངས་ཕྱིན་སོང༌། མུ་གེས་ཤི་སོང་ཟེར་བ་སོགས་ཧ་ལམ་ཤོད་རྒྱུ་མེད་པ་སུ་ཡང་མི་འདུག རྒྱ་མིའི་སྲིད་གཞུང་གིས་ང་ཚོ་བོད་པའི་ཐོག་ལ་རྒྱུ་མཚན་ཡོད་མེད་ལ་མ་ལྟོས་པར་བོད་རྒྱ་ཁོངས་ཟེར་བ་དང༌། བཅིངས་བཀྲོལ་ཟེར་བའི་མིང་ཐོག་ནས་བོད་པར་ཕུགས་ལ་དྲིན་འཇགས་པ་ཞིག་བྱས་ཡོད་ན་གནས་ཚུལ་ཐ་དད་རེད། དེ་ལྟར་ནམ་ཡང་མ་བྱས་པའི་ཐོག་ལ། བོད་མིར་བཙན་དབང་སྡུག་སྦྱོང་དེ་ལྟ་བུ་བྱས་པར་བརྟེན། སྲིད་བྱུས་དེ་ལ་ང་ཚོས་ད་ལྟ་བར་དུ་ངོ་རྒོལ་བྱས་པ་རེད། ད་དུང་ཡང་ང་ཚོས་ངོ་རྒོལ་བྱེད་ཀྱི་རེད།

དངོས་འབྲེལ་བོད་པའི་འདོད་པ་ཁེངས་པ་ཞིག་མ་བྱུང་བར་དུ་ངོ་རྒོལ་བྱེད་དགོས་པ་འདི་ལས་རྒྱུ་འབྲས་ཀྱི་ཐོག་ནས་བཤད་ཀྱང་རུང༌། མི་རིགས་ཀྱི་ཐོབ་ཐང་གི་ཐོག་ནས་བཤད་ཀྱང་རུང༌། འཛམ་གླིང་སྤྱི་ཁྲིམས་ཀྱི་ཐོག་ནས་བཤད་ཀྱང་རུང༌། དེ་ནི་ཡང་དག་པ་རེད། དེ་ཡང་ང་ཚོས་རྒྱ་མིའི་སྲིད་བྱུས་ལ་ངོ་རྒོལ་བྱེད་པ་ལས། རྒྱ་མི་རིགས་ལ་ངོ་རྒོལ་བྱས་པ་མིན། དེ་རིགས་ལ་ང་ཚོས་བསམ་བློ་ཞིབ་ཚགས་པོ་གཏོང་དགོས། འདས་པའི་དུས་ཡུན་རིང་བོད་ནང་རྒྱ་ཆེའི་མི་མང་གི་སེམས་ཤུགས་མེ་ལྟར་འབར་ནས་སོ་སོའི་རང་སྲོག་ལ་མ་བལྟོས་པར་བོད་སྤྱི་པའི་དོན་དག་ལ་ཡི་གེ་སྦྱར་བ་དང་། སྐད་འབོད་བྱེད་པ། ཤེས་ཡོན་ཅན་ཚོས་རྩོམ་འབྲི་བྱེད་རྒྱུས་མཚོན་པའི་བོད་ཀྱི་རིག་གཞུང་དང་། སྐད་ཡིག་དེ་ལྟ་བུའི་ཐོག་ལ་ཞབས་འདེགས་ངེས་ཅན་བསྒྲུབས་པར་རྗེས་སུ་ཡི་རངས་ཡོད། ཧ་ཅང་ཡག་པོ་རེད།

ཐ༽ གྲྭ་བཙུན་གྱི་སྤུས་ཚད་དང་། མཐོ་སློབ་ཀྱི་རྣམ་པ།

བོད་ནས་གསར་འབྱོར་རྒྱ་གར་ཁུལ་གྱི་སློབ་གྲྭའི་ནང་འགྲོ་མཁན་ད་ལྟ་བར་སྟོང་ཕྲག་རེ་ཟུང་སླེབས་ཡོད་པ་དང༌། ས་དགེ་བཀའ་རྙིང་བོན་དང་བཅས་པར་སློབ་གཉེར་བྱེད་མཁན་སྟོང་ཕྲག་དྲུག་ཡས་མས་སླེབས་ཡོད། སྤྱི་ཡོངས་ཀྱི་ཆ་ནས་བཤད་ན་ཚུར་ཡོང་རྒྱུ་ཉེན་ཁ་དང༌། དཀའ་ངལ་ཧ་ཅང་ཆེན་པོ་ཡོད་ཀྱང༌། ཚང་མ་བློས་བཏང་ནས་སློབ་སྦྱོང་ཆེད་ཡོང་བ་རེད་ལ། ཡོང་དོན་གཞིར་བཟུང་འདིར་སློབ་གཉེར་བྱེད་སྟངས་ཀྱང་དཀའ་སྤྱད་སྙིང་རུས་ཧ་ལས་པ་འདུག དེ་ནི་ཧ་ཅང་ཡག་པོ་རེད།

ཡང་ཁག་ཅིག་ནི། མ་གཞི་རྒྱ་མིའི་འོག་ལ་རྟག་པར་ཁོང་ཁྲོ་སློང་མཁན་གྱི་དཀྱིལ་དུ་ལོ་ནས་ལོ་བསྟུད་ནས་འཚར་ལོངས་བྱས་པའི་ཤུགས་རྐྱེན་ལྟ་བུས་རྣམ་འགྱུར་དང་བྱེད་སྟངས་ཧ་ཅང་སྤྲོ་ཐུང་ཐུང༌། འཁོན་ཐོགས་ཕྲན་བུ་བྱུང་ནའང་ལམ་སང་རྒྱག་རེས་རྒྱག་རྒྱུ་དང༌། རྡོ་གཞུ་བ། སྡུག་ས་ནས་གྲི་རྒྱག་མཁན་དེ་ལྟར་ཡོང་གི་འདུག དེ་དག་ནི་ཧ་ཅང་ཐབས་སྡུག་རེད། དེ་སྔ་སློབ་གྲྭ་ཁག་ལ་ཆ་བཞག་ན་དང་པོ་སློབ་གྲྭ་ཞིག་འཛུགས་ཨེ་ཐུབ་ཀྱི་འབད་བརྩོན་བྱས། རིམ་པ་གཉིས་པ་སློབ་གྲྭ་ཚུགས་ཟིན་པ་དེ་དག་སྤུས་དག་པོ་ཞིག་ཡོང་རྒྱུའི་ཐོག་ལ་ཤུགས་སྣོན་བྱས་ཡོད། དེ་བཞིན་ཆོས་སྒར་ཁག་ཀྱང་དང་པོ་ཚུགས་ཨེ་ཐུབ་བལྟས་ནས་གྲྭ་པ་བགྲེས་སོང་ཉུང་ཤས་ལས་མེད་པ་དེ་ལྟ་བུའི་ཐོག་ནས་སྔོན་ལ་རྐང་གྲངས་སྒྲིག་རྒྱུ་གལ་ཆེན་པོ་ཆགས་པ་རེད། ད་ཆ་རྒྱ་གར་ནས་འཚར་ལོངས་བྱུང་བའི་ཕྲུ་གུ་གང་ལ་གང་འཚམ་ཡོད་པ་དང༌། ཉེ་བའི་ཆར་བོད་ནས་ཚུར་གསར་འབྱོར་གྲྭ་བཙུན་མང་པོ་ཞིག་ཡོང་བ་བཅས། གྲངས་ཀའི་ཆ་ནས་དཀའ་ངལ་སེལ་ཟིན་པས་སྤུས་དག་པོ་ཡོང་རྒྱུའི་ཐོག་ལ་ཤུགས་བསྒྲིལ་དགོས་ཀྱི་འདུག

བཙན་བྱོལ་དུ་ཡོད་པའི་གདན་ས་ཆེ་ཁག་འདི་དག་ནི་མཐོ་རིམ་གྱི་གཙུག་ལག་སློབ་གྲྭ་རང་ཡིན་པ་ལས་མི་ཚེ་སྐྱེལ་སའི་དོན་དུ་མིན། གལ་ཏེ་མི་ཚེ་འདིའི་ནང་བསྐྱལ་ན་བཤད་སྒྲུབ་གཉིས་ཀྱི་ཐོག་ནས་བསྟན་པའི་བྱ་བ་སྒྲུབ་དགོས་པ་ལས། བཤད་སྒྲུབ་གཉིས་ཀྱི་ཐོག་ལ་བྱས་རྗེས་གང་ཡང་མེད་པར་སོ་སོ་འཚོ་ཐབས་ཙམ་གྱི་དོན་དུ་མི་ཚེ་བསྐྱལ་ས་ཞིག་མིན། ང་རང་ཚོའི་གྲྭ་ས་ཚུགས་སྟངས་ཀྱང་སྔར་རྒྱ་གར་གྱི་དཔལ་ནཱ་ལེནྡྲ་དང༌། བི་ཀཱ་མ་ལ་ཤི་ལའུ་གཙུག་ལག་ཁང་ལ་སོགས་པ་འདི་དག་གི་གོམས་སྲོལ་རྣམས་རྒྱུན་འཛིན་བྱས་པ་ལྟ་བུ་གཙུག་ལག་སློབ་གྲྭའི་ངོ་བོ་ལྡན་པ་ཞིག་ཡིན་པས། དེའི་རྣམ་འགྱུར་དང༌ངོ་བོ་གསལ་པོར་མཚོན་ཐུབ་པ་བྱེད་རྒྱུ་གལ་ཆེན་པོ་ཡིན། གདན་ས་གསུམ་དང༌། མདོར་ན་ས་དགེ་བཀའ་རྙིང་རིས་སུ་མ་ཆད་པའི་བཤད་གྲྭ་ཡོད་པ་ཚང་མ་སྤུས་དག་པོ་དང༌། གནས་ཚད་ལོངས་པ་བཟོ་རྒྱུ་གལ་ཆེན་པོ་འདུག

ད༽ སྒྲིག་ལམ་ཀུན་སྤྱོད་དང་། སྒྲིག་འགལ་བ་གཙང་སེལ།

བར་ལམ་སློབ་འཁྲིད་བྱེད་ཕྱོགས་ཀྱི་སྐོར་དང༌། སྒྲིག་ལམ་ཀུན་སྤྱོད་ཀྱི་སྐོར་ལ་ང་ཚོ་སྔ་རྗེས་སུ་སྐད་ཆ་བྱུང་ཡོད་ཀྱང༌། ད་དུང་ལྷོད་གཡེང་རྩ་བ་ནས་མ་བྱས་པར་དེའི་ཐོག་དོ་ནན་མུ་མཐུད་བྱེད་དགོས་ཀྱི་འདུག གོང་དུ་ནང་སྲིད་བཀའ་བློན་གྱིས་བཤད་པ་བཞིན། དགེ་འདུན་པའི་ནང་ནས་མ་ཤེས་པའམ། བོད་ནང་དཀའ་ངལ་ཆེན་པོ་འཕྲད་རྗེས་འདི་ཕྱོགས་གུ་ཡངས་ཐོབ་པ་ལྟ་བུའི་ཐོག་ནས་བྱུང་བ་གང་ལྟར་ཡང་སྙིང་ཆས་གོས་གྱོན་སྟངས་དང་། སྒྲིག་ལམ་ཀུན་སྤྱོད་འཁྱེར་སྟངས། མདོར་ན་འགྲོ་འདུག་སྤྱོད་གསུམ་གྱི་རྣམ་འགྱུར་གང་ཅི་དམ་ཆོས་འདུལ་བའི་ལུགས་དང་མི་མཐུན་པ། ཕྱི་ནང་གི་མི་སུ་འདྲ་ཞིག་གི་མིག་སྣང་ལ་མི་མཛེས་པ་ཐོན་དང་འཐོན་བཞིན་པ་འདི་རིགས་ལ་དོ་སྣང་དང་ཡིད་གཟབ་ངེས་པར་བྱེད་དགོས།

དེ་ཡང་བསྟན་པའི་དོན་དག་ཡིན་པ་ལས། མི་སྒེར་གྱི་གནད་དོན་མ་རེད། འདི་ག་ཧོན་སུར་གཞིས་ཆགས་དང་། དེ་མིན་དགོན་པ་གཞན་དག་ཡོད་སའི་ས་ཆ་གང་ཞིག་ཡིན་ནའང་ཕལ་མོ་ཆེ་གཞིས་ཆགས་ཤིག་གི་སྒྲིག་འཛུགས་འོག་གནས་ཡོད་པར་བརྟེན། གཞིས་ཆགས་སོ་སོའི་གཞིས་འགོ་བདེ་དོན་མི་མང་དང་བཅས་པས་ཁུར་མཉམ་ལེན་བྱེད་དགོས། དཔེར་ན། གྲྭ་བཙུན་འགའ་ཞིག་གིས་བསྟན་པའི་མཚན་ཤས་ཡོང་གཞིའི་བྱ་སྤྱོད་གནས་ཚུལ་མཐོང་ཐོས་དོགས་གསུམ་བྱུང་ན། ཐད་ཀར་དགོན་པའི་ལས་སྣེ་རྣམས་ལ་བརྡ་སྦྱོར་བྱེད་དགོས་པ་དང༌། ལས་སྣེ་ཚོས་ཀྱང་སྤྱི་ཟོམ་དུ་མ་བཞག་པར་རྒྱུ་མ་ཕུ་འདེད་ཀྱི་བརྡ་འདེད་གཏོང་དགོས།

གནས་ཚུལ་ཐེངས་གཅིག་ལབ། གཉིས་ལབ། ལན་གྲངས་འགའ་ཤས་བརྗོད་ཀྱང་མི་ཉན་མཁན་དེ་རིགས་ལ་ཉེས་རྡུང་གཏོང་མི་དགོས། ད་ནི་འདིར་མ་བཞུགས་པར་ཕེབས་རོགས་གནང་ཞེས་ཞུས་ན་དེ་ནི་སྤྱིའི་འགྲོ་སྟངས་ཤིག་རེད། སྟོན་པ་བཀའ་དྲིན་ཅན་གྱིས་བཅས་མཚམས་དགོངས་དོན་ཡང་འདུས་སྡེའི་དབྱེ་མཚམས་ཕྱེ་ཐབས་ཤིག་རེད། གྲྭ་པའི་སྒྲིག་ལམ་ཞེས་པ་འདི་ལྕགས་རི་ཕྱི་ནང་གི་དབྱེ་མཚམས་ཕྱེ་རྒྱུའི་གནས་ཚུལ་མིན་པས། སྒྲིག་ལམ་ཀུན་སྤྱོད་དང་འགལ་བའི་གནས་ཚུལ་བྱུང་ན་དོ་བདག་གིས་ཀྱང་འགྲོ་ཤག་ཤག་དང༌། ལས་ཀྱི་སྣེ་མོར་གཏོགས་པ་དེ་དག་གིས་ཀྱང་སྒྲིག་ཁོངས་ནས་ཕུད་རྒྱུ་ལས། རང་བཞིན་ཟོམ་འཇོམ་བྱེད་རྒྱུ་ཞིག་གཏན་ནས་མིན།

ཡང་ན་སློབ་སྦྱོང་ལ་ལྟ་རྒྱུ་ཡོད་པ་ཞིག་དང༌། ཡང་ན་སྤྱོད་ལམ་གྱི་ཐོག་ནས་ཞི་ཞིང་དུལ་བ། དངོས་འབྲེལ་དྲང་ཚུགས་འཛིན་མཁན་བྱུང་ན་ལྟ་རྒྱུ་གཅིག་རེད། དེ་ལྟར་གང་ཡང་མེད་པའི་རིགས་འདི་ཚོའི་གྲས་གཅིག་ཡིན་ནའང་མང་དྲགས་པ་རེད། ག་ལེར་གཙང་སེལ་གཏོང་དགོས་པ་ལས། སྣང་མེད་དུ་བཞག་ན་མི་འགྲིགས། དེར་ཚང་མས་དོ་སྣང་ཤུགས་ཆེ་ཙམ་དང༌། ནན་ཙམ་བྱེད་དགོས་ཀྱི་འདུག ལྷག་པར་འཁྲུག་རྩོད་ཀྱི་གནས་ཚུལ་བྱུང་ན། བདེན་དང་མ་བདེན་གྱི་སྐད་ཆ་བཤད་ཡུལ་བསྡད་མེད། འཁྲུག་སློང་གིས་ལག་པ་བཏེག་རེས་ཀྱི་གནས་ཚུལ་བྱུང་ཕྱིན་འགྲོ་རྒྱུ་རང་ཡིན་པ་ལས། དེ་འཇོག་ཐབས་རྩ་བ་ནས་མེད། ཞབས་འདྲེན་ཞུ་མཁན་མི་རེ་ཟུང་གིས་ཞུས། མཚན་ཤས་དེ་བསྟན་པ་སྤྱི་ལ་ཕོག་ཡོང་སྐབས་ཁེ་གུན་གསབ་ཐབས་གཏན་ནས་མེད། དེ་རིགས་ལ་ཚང་མས་གཟབ་གཟབ་ཀྱིས་ནན་ཙམ་བྱས་ན་ག་ལེར་གཙང་མ་ཆགས་ཡོང་གི་རེད།

ས་གནས་རྒྱ་གར་གྱི་ཡུལ་མི་ཚོ་ལ་འབྲེལ་བ་བྱེད་སྟངས་སྐོར་ཐོག་མར་གཞིས་ཆགས་པའི་སྐབས་ནས་བཟུང་གལ་གནད་ཆེན་པོར་བརྩིས་ཏེ་རྟག་ཏུ་བརྗོད་མུས་རེད། སྤྱི་ཡོངས་ཀྱི་ཆ་ནས་བོད་པ་ཡོད་སའི་ས་གནས་ཕལ་མོ་ཆེར་འབྲེལ་བ་ཡག་པོ་ཡོད་ཀྱང༌། དེང་སང་བོད་མིའི་བྱེད་ཕྱོགས་མ་བདེ་བའི་རྐྱེན་གྱིས་གནས་ཚུལ་མང་དུ་འགྲོ་གི་མེད་དམ་སྙམ། དེ་ཚོའི་གྲས་ལ་གཙོ་བོ་འགན་ཁུར་བྱེད་མཁན་ཚོས་དོ་སྣང་བྱས་ཏེ་ཚང་མར་སློབ་གསོ་གཏོང་རྒྱུ་གལ་ཆེན་པོ་འདུག དགོན་པའི་ནང་ལ་རན་ལ་མ་རན་ངང་སྡོད་མཁན་འདི་རིགས་ཁོ་རང་ཚོ་ལའང་སློབ་སྦྱོང་གི་ཐོག་ནས་འགྲོ་སའི་མདུན་ལམ་ཞིག་ཏན་ཏན་ཡོང་གི་རེད།

གང་ལྟར་ཕྱིའི་རྟགས་དང་ཆ་ལུགས་བརྗེས་པ་ལས་ནང་གི་བསམ་བློ་བརྗེ་པོ་མ་ཐེབས་མཁན་གྱི་མི་དེ་རིགས་ཁྱིམ་པ་རང་བྱས། ཁྱིམ་སོ་བཟུང་སྟེ་ཕྱིན་ན་བོད་སྤྱི་པའི་དོན་ལའང་ཕན་ཐོགས་ཆེ་བ་ཡོང་གི་རེད། གྲྭ་པ་འཇོན་ལ་མ་འཇོན་གཅིག་གི་དགོན་པའི་ནང་བསྡད་ན། དེས་བསྟན་པར་ཕན་ཐོགས་མེད་ལ། བོད་སྤྱི་པར་ཡང་ཕན་ཐོགས་མེད་པའི་ཁར་གནོད་ཀྱི་ཡོད། དེ་ལས་ཁྱིམ་ས་བཟུང་སྟེ་བསྡད་ན། ཁོ་རང་ཁྱིམ་ཚང་གཅིག་གི་ཐོག་ནས་བུ་ཕྲུག་འདྲ་བྱས། བོད་པའི་སྤྱི་ཚོགས་ལ་ཕན་གྱི་རེད། སོ་སོའི་དངོས་ཡོད་གནས་ཚུལ་གྱི་ཁམས་དང་མོས་པ་དང་། གཤིས་ཀར་གཞིགས་ནས་རང་ཉིད་སྐྱ་བོ་བྱས་ནས་བོད་སྤྱི་པར་ཕན་ཐོགས་ཆེ་བ་འདུག་ན། སྐྱ་བོ་བྱས་ཏེ་ཕྱིན་ན་ཡག་ཤོས་རེད།

དངོས་གནས་རྟགས་ཆ་ལུགས་བརྗེས་པ་ཙམ་དུ་མ་ཟད། རང་གི་བསམ་བློའི་ཐོག་ནས་བཤད་སྒྲུབ་གཉིས་ཀྱི་ཐོག་ནས་བསྟན་པའི་ཞབས་འདེགས་ཤིག་སྒྲུབ་ཐུབ་བསམ་པའི་འདོད་པ་ཡོད་པ་དང༌། སྒྲུབ་ཐུབ་མཁན་ཞིག་ཡིན་ན་དགོན་པར་བསྡད་དེ་སློབ་གཉེར་བྱས། གོས་ངུར་སྨྲིག་གི་རྒྱལ་མཚན་འཛིན་པའི་ཐོག་ནས་སངས་རྒྱས་ཀྱི་བསྟན་པར་ཞབས་འདེགས་རླབས་ཆེན་སྒྲུབ་ཐུབ་ཀྱི་རེད། གང་ལྟར་སྐྱ་མིན་སེར་མིན་ཕན་ཚུན་སུ་ལའང་ཕན་མ་ཐོགས་པ་ཙམ་དུ་མ་ཟད། ཞབས་འདྲེན་ཞུ་མཁན་ལྟ་བུ་བྱས་ན་ཡག་པོ་གང་ཡང་མེད། དེ་རྣམས་དེ་རིང་དྲན་ཐོག་ལ་ཞུས་པ་ཡིན།

ན༽ རྒས་གཅོང་ལ་གཟིགས་སྐྱོང་དང་། ཉམ་ཐག་ལ་རོགས་མགོན།

ད་རེས་འདིར་ཉི་མ་བཅོ་ལྔ་ཙམ་བསྡད་པའི་དུས་ཚོད་ཚང་མ་ཆོས་འབྲེལ་བྱེད་རྒྱུར་རྫོགས་ཏེ་སློབ་གྲྭ་ཁག་ལ་འགྲོ་ཐུབ་མ་སོང༌། འོན་ཀྱང་ཁ་སང་དབུས་བོད་སློབ་ཚོགས་པའི་དྲུང་ཆེ་དང༌། ཤེས་རིག་ལྷན་ཁང་གི་དྲུང་ཆེ་ངོས་དང་མཉམ་དུ་ཐུག་སྟེ་སྐད་ཆ་རོབ་ཙམ་བྱུང༌། སྤྱི་ཡོངས་ཀྱི་གནས་ཚུལ་ཐོག་ཚང་མས་སེམས་ཁུར་བླངས་ཏེ་རྩ་བ་སློབ་གྲྭའི་མཐུན་རྐྱེན་དྲག་ཏུ་ཕྱིན་པ་དང༌། སློབ་སྦྱོང་གི་གནས་སྟངས་ཀྱང་དྲག་ཏུ་ཕྱིན་པའི་གནས་ཚུལ་སྐད་ཆ་བྱུང༌།

གཞིས་མི་རྣམས་ཀྱི་ཐོག་ལ་བྱིན་རྟེན་ཡོད། འདི་གའི་གཞིས་ཆགས་ཀྱི་མི་རྣམས་ལ་ཡིན། གཞིས་མི་དང་གཞིས་འགོ་ཚང་མས་བགོ་བཤའ་མོས་སྙོམས་རྒྱག་དགོས། ཁ་ས་ཁ་ཉིན་ཆོས་འབྲེལ་སྐབས་ཉིན་ལྟར་རྒས་གཅོང་གི་རིགས་རྟག་ཏུ་ཐུག་གི་འདུག་སྟབས། ངོས་ཀྱི་སེམས་སུ་གང་དྲག་བསམ་པ་བྱུང༌། གོང་དུ་ལས་བསྡོམས་ནང་དུ་བཤད་དོན་ལྟར་མཐུན་རྐྱེན་སྒོ་གང་ས་ནས་སྒྲུབ་ཀྱི་ཡོད་ཀྱང་། འདིར་སྟོང་མིན་ཞལ་འདེབས་སྒོར་ཉིས་འབུམ་ལྔ་ཁྲི་ཡོད་པ་འདི་དག་ཁྱེད་རང་ཚོ་སྤྱི་པའི་ཁོངས་ཉར་ནས་ནད་པ་ཉམ་ཐག་དེ་དག་ལ་ཕན་ཐོགས་བྱས་ན་བསམ་བྱུང༌། བྱེད་སྟངས་གང་ཞིག་དགའ་བ་འདུག སྨིན་པོ་ཞིག་ཡོང་བ་བྱེད་དགོས། ཞེས་བཀའ་སློབ་སྩལ།། །།

པར་བྱང་སྨོན་ཚིག

རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ། །

གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང༌། །

ཚིག་གི་གཟེགས་མ་རེས་ཀྱང་དུག་གསུམ་གྱི། །

དྲི་མ་ཡོངས་འཁྲུད་ལེགས་བཤད་བདུད་རྩི་འདི། །

དཔར་དུ་བསྐྲུན་པའི་རྣམ་དཀར་ཕུང་པོའི་མཐུས། །

ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ། །

གདངས་ཏེ་རྒྱུད་ལྔའི་འགྲོ་བ་མ་ལུས་པ། །

ངེས་ལེགས་ནོར་བུའི་མཛོད་ལ་དབང་འབྱོར་ཤོག །

ཅེས་པ་འདི་ཡང་དེང་དུས་ཡིད་སྲུབས་ཀྱིས་རྒྱུད་བརླམས་པའི་ཀླ་ཀློའི་སྡིག་སྤྱོད་མི་བཟད་པས་གངས་ལྗོངས་ཆོས་ལྡན་གྱི་ཞིང་དུ་ཐུབ་པའི་བསྟན་པ་རིན་པོ་ཆེ་ཉིན་མོའི་སྣང་བ་ལྟར་འབར་བ་དེ་ནི་མིང་གི་ལྷག་མ་ཙམ་དུ་ཉམས་ཉེས་པར་བྱས། ཕྱོགས་དང་ཕྱོགས་ན་རྡུལ་ཕྲན་མཚོན་ཆ་སོགས་གདུག་པའི་གནོད་འཚེ་གྱ་གྱུའི་སྦྱོར་བ་ནི་ཉིན་རེ་བཞིན་དུ་དར་བ་སོགས་སྒོ་ཀུན་ནས་ལྔ་བདོའི་རྒུད་ཚོགས་མཚོ་ལྟར་བརྡོལ་བ་འདི་དག་ལྷག་མེད་དུ་ཞི་ཞིང༌། བྱང་ཕྱོགས་བོད་ཁ་བ་ཅན་དུ་བསྟན་པའི་མེ་རོ་སླར་ཡང་སྔར་བཞིན་གསོས་ཏེ་རྒྱ་གར་འཕགས་པའི་ལྗོངས་འདིར་ཡང་ཐུབ་པའི་བཞེད་དགོངས་དྲི་མ་མེད་པ་དར་རྒྱས་སུ་འཕེལ་བ་དང༌། འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན། རྣམ་འདྲེན་ཤཱཀྱ་སེངྒེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས། ནང་བསྟན་གྲུབ་མཐའ་རིས་མེད་ཀྱི་གསུང་རབ་དཔར་དུ་བསྐྲུན་དང་བསྐྲུན་འགྱུར་གང་ལའང་སྦྱར་ཆོག་པའི་དགེ་བསྔོའི་སྨོན་ཚིག་ཏུ་ཤཱཀྱའི་དགེ་སློང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ། །དགེའོ།། །།